
1.  KAPITEL. 


Paa  den  saakaldte  Gremermosebro,  under  Hindsgavls  Vænger 
ved  Middelfart,  var  der  en  Aften  i Mai  Maaned  1285  en 
hel  Deel  Sømænd  og  Marsvinsjægere  forsamlet.  De  betragtede 
med  spændt  Opmærksomhed  en  stor  Seilskude,  der  kom  fra 
Snoghøi  og  med  Anstrengelse  kæmpede  sig  frem  mod  Strøm 
og  Vind  for  at  naae  denne  Bro.  hvor  Landingen  var  mindre 
farlig,  end  ved  Byens  slette  Havn.  En  paa  denne  milde  Aarstid 
usædvanlig  Storm  oprørte  det  lille,  urolige  Bælt.  De  erfarneste 
Færgemænd  rystede  paa  Hovedet  og  mente,  det  var  raadeligst. 
Skuden  søgte  Havn  under  Fanø  eller  jydske  Vald. 

, .Sladder,  Karle !“  — sagde  en  dyb,  raa  Stemme  — ,,her 
skal  og  maae  de  lande!  — det  gaaer  brav!  — de  maae 
have  en  dygtig  Styrmand  ombord.  Men  hvi  staaer  I her  og 
maaber!  Stik  Blusset  i Brand  paa  Brohovedet,  at  de  kan 
holde  det  i Sigte!  læg  Marsvinskuden  ud,  at  vi  kan  fiske  dem 
op,  hvis  de  kuldseile!“ 

Den  Mand,  som  udstedte  denne  Befaling,  var  Færgemændenes 
og  Marsvinsjægernes  Formand,  den  gamle  Henner  Friser  eller 
Henner  Hjulmand,  som  han  ogsaa  kaldtes.  Han  havde  hidindtil 
siddet  rolig  paa  en  stor  Sten  og  betragtet  Skibets  Bevægel- 
ser med  et  skarpt  Blik ; nu  reiste  han  sig  som  en  Konge  blandt 
sine  Undergivne,  og  den  Ærbødighed,  hvormed  man  hørte 
ham,  saavelsom  den  Hurtighed,  hvormed  man  adlød  ham,  viste 
noksom  hvor  stor  Agtelse  han  besad  blandt  de  raske,  trod- 
sige Sømænd.  Han  var  af  en  usædvanlig  høi  og  stærk  Legems- 
bygning, og  uagtet  han  var  en  Mand  paa  de  70  Aar,  syntes 
han  dog  endnu  at  have  Styrke  til  at  leve  en  Menneskealder. 
Han  roste  sig  af  at  være  en  Brodersøn  af  den  berømte  Friser, 
Svend  Starke,  der  i Valdemar  Seiers  Tid  havde  erhvervet  sig 
et  stort  Navn  blandt  sine  Landsmænd.  I 33  Aar  havde  Henner 
Friser  været  bosat  i Middelfart  eller  Melfar,  som  Byen  alminde- 
ligvis kaldtes ; der  havde  han  bragt  Marsvinsjagten  i god 
Gang  og  ved  sin  Dygtighed  erhvervet  sig  Forsædet  i disse 
dristige  Fiskeres  Laug,  der  tillige  besørgede  Overfarten  for 
Reisende.  Han  forstod  med  Konst  og  Kløgt  at  bygge  Baade 
og  havde  i sin  Ungdom  været  Hjulmand,  hvorfor  man  ogsaa 
havde  givet  ham  dette  Tilnavn,  skjøndt  han  ikke  mere  gav 

sig  af  med  den  Haandtering.  At  han  i Borgerkrigene  under 
Erik  Plougpenning  og  Kong  Abel  havde  taget  virksom  Deel  i 
Krigsbegivenhederne,  var  almindelig  antaget  og  bidrog  meget 
til  hans  Anseelse  blandt  Sømændene,  skjøndt  han  kun  med  en 
vis  Hemmelighedsfuldhed  yttrede  sig  derom.  Han  syntes  at 
have  forladt  Strandfrisernes  Marsklande  af  en  Grund,  som 
han  baade  var  stolt  af  og  dog  ikke  fandt  det  raadeligt  at 
omtale ; men  at  det  var  en  tapper  og  forvoven  Gjerning  for- 
modede Alle.  I hans  rummelige  Bolig  ved  Skibsbroen  i Middel- 
fart havde  Marsvinsjægernes  Laug  deres  Oplagssted  ved  de 
store  Fangster  mellem  Mortensdag  og  Kyndelmisse.  Der  sam- 
ledes det  nye  Kong  Eriks  Gilde,  og  der  havde  Henner  Friser 
ogsaa  indrettet  et  Slags  Herberg  for  Reisende,  hvorpaa  han 
havde  udelukkende  kongelig  Bevilling.  Naar  Marsvinsjægerne 
der  holdt  deres  Laugsmøder,  betragtede  de  ofte  med  Ærbødig- 
hed den  gamle  Krigsmands  Vaaben,  som  hang  paa  Væggen 
i Gjestestuen,  og  som  bestode  af  et  Slags  lange  Kastespyd, 
som  Friserne  kaldte  Gaveloker,  en  dansk  bred  Stridsøxe  og  en 
Staalbue  med  en  rusten  Pil,  tilligemed  et  let  Harnisk  af  Linned. 
I sin  daglige  Dragt  udmærkede  ikke  den  gamle  Henner  sig  fra 
de  andre  Færgemænd  og  Marsvinsjægere.  Han  bar,  ligesom  de, 
en  kort  Knævams  af  blaat  Vadmel,  eller  sværtet  Seildug  om 
Sommeren ; et  Par  store  Vadestøvler  naaede  ham  høit  over 
Knæerne,  og  over  det  stride  graae  Haar  bar  han  baade  Som- 
mer og  Vinter  en  stor  Sælskinshue.  Hans  lange,  rynkede  Ansigt 
udtrykte  barsk  Raahed  og  Kraft,  og  i hans  skarpe  Blik  laae 
en  Bestemthed  og  Følelse  af  Overlegenhed,  som  virkede  mægtigt 
paa  enhver  af  hans  Undergivne;  deres  Agtelse  og  Hengivenhed 
for  ham  syntes  dog  altid  blandet  med  en  hos  disse  Folk  ual- 
mindelig Frygt  for  Strid.  Hertil  var  maaske  hans  overordent- 
lige Styrke  den  naturligste  Aarsag;  thi  han  havde  selv  i 
sin  høie  Alderdom  givet  forbausende  Prøver  derpaa,  og  han 
kunde  uden  Anstrengelse  endnu  tvinge  den  stærkeste  Marsvins- 
jæger til  at  bøie  Knæ,  blot  ved  at  lægge  Hænderne  nedknu- 
gende  paa  hans  Skuldre. 

Et  Ord  af  denné  Mand  var  tilstrækkeligt  til  at  sætte  alle  de 
ørkesløse  Tilskuere  i Bevægelse.  Snart  brændte  Blusset  høit 
paa  en  stor  Sten  ved  Enden  af  Broen,  og  30  raske  Fiskere 
vare  i Arbeide  med  at  lægge  en  stor  Skude  ud  og  komme 
de  Nødlidende  til  Hjælp  med  Toug  og  Stænger.  Saasnart  Henner 
Friser  saae,  at  hans  Anordning  punktlig  blev  iværksat,  satte 
han  sig  atter  rolig  og  med  ligegyldig  Mine  paa  sin  Sten.  ,,Det 
er  vel  atter  en  Ladning  store  Herrer  til  Danehoffet  iovermorgen" 
— mumlede  han.  ,,Er  Hertug  Valdemar  iblandt  dém,  var  det 
maaske  bedre  for  Land  og  Rige,  om  vi  lod  dem  gaae  nedenom 
hjem  med  Top  og  Tavl.“ 

,,Hvi  saa?  Nabo  Henner \“  — spurgte  en  Borgermand,  der 
stod  ved  hans  Side,  og  hvis  Skjødskind,  Læderhue  og  smudsige 
Ansigt  gav  ham  Udseende  af  en  Smed.  — „Den  unge  Hertug 

er  en  klog  og  gavnmild  Herre;  han  kjøbte  en  Daggert  hos 
mig  ifjor  og  gav  mig  dobbelt  saa  meget  derfor,  som  jeg  for- 
langte. Hvergang  han  lader  sig  sætte  over,  fortjener  I dog 
flere  Ører  Sølv,  end  jeg  fortjener  Ørtuger  i en  hel  Maaned, 
og  han  taler  saa  høfligt  til  Folk,  saa  det  er  en  Lyst  at  høre." 

„Paa  Guld  og  Sølv  og  glatte  Ord  sparer  han  ikke;  det  maa 
man  lade  ham"  — brummede  den  Gamle  — ,,og  kunde  han 
dermed  stikke  alle  danske  Mænd  Blaar  i Øinene,  vilde  han 
maaske  inden  Aar  og  Dag  være  Konge  i Danmark." 

„Hillemænd!  mener  I,  han  har  saa  høie  Tanker?"  — svarede 
Vaabensmeden  hastig  og  kløede  sig  bag  Øret.  — „I  siger 
Noget!  hvem  veed  hvad  der  kan  ske?  Den  gamle  Kong  Valdemar 
Seier  var  jo  hans  Oldefader;  den  unge  Herre  er  først  20 
Aar  endnu;  han  kunde  gjerne  engang  komme  paa  Kongevalg, 
naar  han  blev  gammel.  Men  det  vil  have  gode  Stunder !"  — til- 
føiede  han  langsomt  og  tænkte  efter.  — „Vor  Konge  er  jo  en 
ung  Mand  endnu:  efter  min  Regning  kan  han  ikke  være  over 
de  sex  og  Tredive,  og  hans  unge  Søn,  der  jo  skal  følge  ham 

— ja  lad  mig  see  — han  kan  neppe  være  elleve  Aar  endnu. 
Nei,  nei,  derpaa  er  der  ikke  at  tænke." 

„Hvad  troer  I Kong  Abels  Sønnesøn  bekymrer  sig  derom  ?" 

— svarede  den  gamle  Henner  i bitter  Tone.  — „Dristighed 
mangler  den  unge  Pralhans  ikke.  Han  havde  jo  endnu  Følle- 
tænderne  i Munden,  da  han  satte  sig  paa  Bagbenene  mod 
Kongen  og  ikke  vilde  staae  under  Trendse  og  Formynderskab. 
Man  siger  nu  forvist,  han  skal  have  gjort  Fordring  paa  hele 
Riget,  og  faaer  han  ikke  ved  Danehoffet  hvad  han  peger  paa, 
er  han  istand  til  at  skaffe  os  Svensken  paa  Halsen;  vi  kan 
nok  allerede  takke  ham  for  denne  Ufred  med  de  Norske.  Nei, 
det  er  en  Karl,  vi  skal  tage  os  iagt  for,  Nabo  Troels!  hans 
Farfader  har  vi  kjendt,  og  Brodermorderens  Slægt  skal  ingen 
dansk  Mand  troe!" 

Den  Gamle  taug  og  faldt  i dybe  Tanker. 

„Det  maa  I vel  sige,  Nabo  Henner  !"  — tog  Vaabensmeden 
atter  Ordet:  — „vi  har  oplevet  Ulykker  nok,  og  vi  maae 
vel  korse  os,  naar  vi  tænke  paa  hvad  her  er  sket  i Landet, 
siden  gamle  Kong  Valdemar  Seier  lukte  sit  Øie.  Hm,  hm,  hans 
Sønner*)  blev  dog  alle  tre  Konger,  som  det  var  sagt  og 
spaaet  ham;  men  Gud  hjælpe  os  for  Konger  de  blev!  og  med 
dem  fik  det  en  brat  Ende.  Ja  det  er  forskrækkeligt  at  tænke  paa: 
jeg  har  ikke  fyldt  den  tredie  Snes  endnu,  og  den  Konge, 
vi  nu  har,  er  alt  den  femte,  jeg  kan  huske,  og  af  dem  er 
de  tre,  den  ene  efter  den  anden,  bievne  ynkelig  myrdede." 

„Myrdede?"  — gjentog  Henner  Friser.  — „Nei,  Nabo! 
det  blev  dog  kun  de  to  Valdemarsønner,  hvis  det  er  sandt 
hvad  man  siger  om  vor  Konges  Fader  og  den  fordømte  Klerk 
i Ry  Kloster.  — Gud  forlade  mig  og  alle  gode  Christne  vor 

Synd!  men  Klerker  skulde  dog  være  fromme  Guds  Mænd,  og 
naar  de  kan  forgive  Konger  og  Fyrster  med  Guas  eget  hellige 
Legeme,  saa  er  det  værste  Mord  med  Dolk  og  Sværd  af  en 
Lægmand  fast  for  Intet  at  regne.  Nei,  myrdede  blev  dog  kun 
de  To,  Nabo!"  — vedblev  han  efter  et  tankefuldt  Ophold 
og  reiste  sig.  — „Ingen  skal  sige,  Kong  Abel  blev  myrdet: 
han  faldt  paa  sin  Gjerning,  og  skammeligt  nok  for  ham  selv, 
men  dog  i aaben  Feide  mod  troe  og  kjække  Undersaatter,  som 
kun  ikke  vilde  lade  sig  flaae  af  den  Nidding,  der  havde 
myrdet  sin  egen  Broder  og  skilt  os  ved  vor  retmæssige  Konge." 

Den  Gamle  var  bleven  høirøstet  og  talede  med  en  næsten 
frygtelig  Heftighed;  han  syntes  at  mærke  det  selv  paa  sin  Naboes 
Miner  og  sagde  nu  med  dæmpet  Stemme:  „Lad  os  ikke  tale 
for  høit  om  disse  Ting,  Nabo!  Det  er  urolige  Tider,  og  her 
er  Forrædere  allevegne.  Kunde  Hertug  Valdemar  og  de  store 
Herrer  raade,  vilde  vi  snart  faae  nye  Historier  at  høre,  og 
det  Sidste  kunde  maaske  blive  værre,  end  det  Første."  Henner 
taug  og  satte  sig  igjen  paa  sin  Sten  i dybe  Tanker. 

„Det  maa  jeg  dog  sige.  Nabo  Henner!"  — tog  Vaaben- 
smeden  Ordet  igjen  — „der  er  Intet  saa  ondt,  at  det  jo 
er  godt  for  Noget.  Havde  de  Store  ikke  Mod  til  at  holde 
Kong  Erik  Christophersøn  Stangen,  saae  det  galt  ud  baade 
med  de  Smaa  og  de  Store.  Det  var  Synd  at  sige,  vor  Konge 
ikke  er  streng  nok,  naar  det  gjælder  om  at  give  Straffelove 
for  Borger  og  Bonde;  men  selv  brød  han  sig  jo  hverken  onr 
Lov  eller  Ret,  før  han  forgangen  Aar  blev  tvungen  til  Forliget 
om  Rigets  Ret  og  Dele.  Lidt  nok  bar  det  hjulpet  endda:  havde 
Marsk  Andersen  ikke  undsagt  ham  og  jaget  ham  den  Skræk 
i Blodet  paa  sidste  Viborg  Thing,  saa  vilde  nu  Ingen  af  os 
kunne  have  sin  Kone  eller  sine  Døttre  i Fred  for  ham." 

„Det  er  sandt.  Nabo!"  — sagde  gamle  Henner,  der  ligesom 
opvaagnede  af  en  Drøm  og  kun  syntes  at  have  hørt  det  Sidste. 
- — „En  lumpen  Historie  var  det  med  Stig  Andersens  Frue, 
og  det  maa  jeg  sige,  havde  jeg  været  i Marskens  Sied,  havde  jeg 
neppe  saalænge  blot  hødet  og  truet.  Og  dog  — Vor  Herre 
bevare  Kongen  og  hans  Søn ! siger  jeg  endnu  for  Landets  og 
Rigets  Skyld.  Faderen  duer  ikke;  en  Skjelm  skal  sige  Andet; 
men  Gud  bevare  den  raadne  Stamme  for  det  friske  Rodskuds 
Skyld!  den  lille  Erik  har  Valdemar  Seiers  Ørneøine,  og  vil  Vor 
Herre  holde  sin  Haand  over  ham,  kan  det  maaske  endnu 
blive  værd  for  en  ærlig  Mand  at  leve  i Danmark.  Det  er 
en  Lykke  for  ham  og  Riget,  at  han  har  den  kjække  Drost 
Hessel  til  Vaabenmester ; uden  Peder  Hessel  og  gamle  Jon  Litie 
og  David  Thorstensøn  vilde  det  see  jammerligt  ud  med  os 
Alle." 

„Staaer  den  unge,  smukke  Drost  sig  saa  godt  hos  Dronningen, 
som  man  siger"  — bemærkede  Smeden  og  smidskede  — „saa 
er  det  intet  Under,  han  tager  sig  af  den  unge  Prinds.  Han 
skal  være  en  klog  og  dygtig  Herre;  lidt  menneskelig  Skrøbe- 

lighed  maa  man  jo  ligesaa  godt  holde  ham  tilgode  som 
Andre;  og  naar  Kong  Glipøie  kun  har  Øine  for  alle  andrø 

Kvindfolk,  kan  man  heller  ikke  stort  fortænke  Dronningen  i, 
at  hun  gjerne  rider  paa  Jagt  med  den  unge  Hr.  Drost." 

,,Saa  troer  I ogsaa  den  fordømmelige  Sladder  ?"  — udbrød 
den  Gamle  heftig  og  fortrydelig.  — ,,Jeg  har  kun  seet  Dron- 
ning Agnes  een  Gang  og  Drosf  Peder  Hessel  to  Gange;  det 

var  i vor  myrdede  Kong  Eriks  Gilde;  men  er  det  sandt,  hvad 
jeg  troer,  at  hvert  Menneskebarn  bærer  sit  Skudsmaal  i sine 
aabne  Øine,  og  har  jeg  nu  i halvfjerde  Snese  Aar  læst  det 
Skudsmaal  baade  paa  Høie  og  Lave,  uden  stort  at  have 

feilet:  saa  er  vor  Dronning  i det  Stykke  saa  ren  som  Solen 

for  Guds  Aasyn,  og  saa  er  Drost  Peder  Hessel  en  Mand  til 
Haand  og  til  Mund,  som  før  vil  lade  sit  Liv,  før  han  glem- 
mer hvad  han  svor  over  Lyset  i vort  Gilde  eller  nogensinde 
svigter  Landet  og  Kongehuset.  Men  saaledes  gaaer  det;  hvor 
Hovedet  ikke  duer,  der  gaaer  det  ud  over  hele  Kroppen,  og 
Kong  Erik  Christophersøn  glipper  ikke  med  de  smaa  Bukkeøine 
for  Intet." 

„I  kan  læse  Meer  i et  Øie,  Nabo  Henner!  end  mangen 
Klerk  i en  tyk  Bog,  troer  jeg,  og  man  holder  Jer  med  Skjel 
for  at  forstaae  lidt  Meer,  end  jert  Fadervor.  I har  sagtens 
ogsaa  eders  gode  Grunde"  — vedblev  Smeden  og  smidskede  — • 
,, hvorfor  I altid  spærrer  jer  lille,  smukke  Aase  inde,  hvergang 
Kong  Glipøie  gaaer  over  Bæltet.  Jeg  saae  nok,  hun  stod  i Fade- 
buret igaar,  medens  Kongen  steg  til  Hest  uden  for  Jeres." 

,,Ja  saa,  har  I mærket  det,  min  gode  Troels!"  — svarede 
den  gamle  Kæmpe  noget  fortrædelig.  — ,, Narrerier  er  det; 
men  jeg  skal  sige  Jer  hvorlunde  det  har  sig.  Han  har  seet 

hende  engang  og  lagt  lidt  meer  Mærke  til  hende,  end  jeg 

just  skjøtter  om.  Hun  er  min  Datterdatter  og  min  Øiesten, 
veed  I.  At  jeg  lukker  Fugleburet  i,  naar  Katten  er  i Stuen, 
følger  af  sig  selv,  om  jeg  end  ikke  var  bange  for  at  tage 
den  største  Hankat  ved  Halen  og  kyle  ham  ud  af  mit  Vindue, 
naar  han  gjorde  sig  næsviis.  Hertil  kommer,  at  min  lille 
Aase  er  et  Søndagsbarn,  som  I maaske  har  mærket;  man  kan 
strax  see  det  paa  hende;  hun  er  lidt  blegnæbbet  iblandt,  og 

hvor  vild  og  lystig  hun  kan  være,  har  hun  dog  af  og  til 

et  Slags  Drømmesot;  men  det  gaaer  vel  over,  naar  hun  bliver 
ældre.  Moderen  havde  det  saa  før  hende,  og  det  hører 
til  Slægten,  kan  jeg  troe;  jeg  er  ikke  selv  ganske  fri  derfor. 
Jeg  agter  nu  vel  ikke  stort  paa  de  Drømmerier;  men  hun  har 
dog  aldrig  sagt  Noget  i den  Tilstand,  som  ikke  paa  en  Maade 
var  Sandhed,  hvorvel  hun  saa  ingen  Forskjel  gjør  paa  Nat 
og  Dag  eller  paa  ifjor  og  adaare  og  paa  hvad  man  ellers 
maa  skille  ad,  naar  man  taler  forstandigt." 

„Herregud!  er  det  ikke  rigtigt  fat  med  eders  lille  Aase?" 
— sagde  Smeden  deeltagende  og  gjorde  en  Bevægelse  med 
Fingren  over  Panden. 

„Hun  er  mig  snarere  til  • sine  Tider  for  klog"  — svarede 
den  Gamle  — „og  det  duer  ikke  for  denne  Verden;  men  naar 
hun  engang  bliver  gift  og  faaer  Andet  at  tænke  paa,  saa 
gaaer  det  nok  over;  der  er  forresten  en  god,  sund  Natur  i 
hende.  Men  det  var  hvad  jeg  vilde  sagt  Jer  om  disse  Drømme- 
rier: Igaar  Nat  gik  hun  i Søvne  og  kom  ind  til  mig;  hun 
Var  forskrækket  og  sagde,  Kongen  kom  fra  Jagten  med  et  Død- 
ningehoved under  sin  Hat  og  vilde  ind  til  hende.  Jeg  fik 
hende  vaagen,  og  hun  vidste  nu  selv  Intet  af  Drømmen ; hun 
loe  derad  og  hoppede  sorgløs  ind  igjen  i sin  Seng.  Jeg  tog 
mig  vel  iagt  for  at  forskrække  hende  med  at  fortælle  hende 
hvad  hun  havde  sagt;  men  jeg  vilde  dog  nu  ikke,  Kongen 
skulde  see  hende  igaar,  hvis  han  fik  isinde  at  træde  over  min 
Tærskel  for  at  skifte  Klæder;  see,  derfor  lukkede  jeg  hende  inde 
som  af  Vanvare." 

„Det  hjalp  Jer  dog  kun  lidt,  min  gode,  forsigtige  Nabo!" 

— sagde  Smeden  og  smaaloe.  — „Kloge  Høns  kan  dog  ogsaa 
lægge  et  Æg  i Nelder.  Kongen  saae  hende  alligevel:  da  han 
red  bort,  tittede  eders  smukke  Datterdatter  nysgjerrig  ud  imel- 
lem Stængerne  i jer  Fadeburglug,  ligesom  Kongens  Hest  gjorde 
et  Sidespring;  jeg  saae  paa  Blinket  med  hans  Øine,  at  han  havde 
seet  hende,  og  han  saae  to  Gange  tilbage  mod  Gluggen,  efterat 
hun  havde  taget  sit  lille,  nydelige  Ansigt  tilbage." 

„Dumt,  forbandet  dumt!"  — mumlede  den  Gamle.  — „Det 
skal  ikke  skee  tiere;  det  skal  jeg  love  ham  for.  I skal  ikke 
tale  derom.  Nabo!  det  er  i sig  selv  jo  ingen  Ting,  men  kunde 
dog  strax  give  Anledning  til  Sladder.  Barnet  selv  er  jeg 
rolig  for.  Lad  nu  den  Fugl  flyve !" 

„Men  hvad  gjør  Kongens  Kammersvend  her  endnu  i Byen?" 

— spurgte  Smeden. 

„Kammersvend  Rane?"  — gjentog  Henner  og  studsede  — • 
„fulgte  han  ikke  igaar  med  Kongen  ?" 

„Jo  vist  gjorde  han;  men  imorges  tidlig  saae  jeg  ham  og 
to  lange,  kongelige  Væbnere  gaae  forbi  eders  Hus.  De  stod  stille 
udenfor  Gavlvinduet  og  hviskede  sammen,  og  da  vi  gik  herud, 
saae  jeg  deres  Heste  ved  jer  Bagport." 

„Ja  saa!"  — brummede  den  Gamle;  han  reiste  sig  hastig 
og  der  foer  som  Lyn  fra  hans  Øine.  — „Det  kunde  I gjerne 
sagt  mig  før,  Nabo!" 

„Jeg  troede,  de  havde  Ærende  til  Jer,  min  kjære  Henner! 
og  I pleier  ikke  at  lide,  man  er  frittesyg." 

Den  gamle  Henner  kastede  endnu  et  skarpt  Blik  ud  over  det 
oprørte  Bælt.  — „Skuden  er  bjerget !"  — sagde  han  med  dæm- 
pet Røst,  der  røbede  en  voldsomt  tilbagetrængt  Opbrusning: 

— „De  har  den  ved  Slæbetoug.  Kom,  Nabo!  Det  er  ikke  Tid 
at  staae  længer  her,  naar  jeg  har  slige  Gjester  hjemme." 

Med  lange,  hastige  Skridt  skred  den  kraftige  Olding  hen  ad 
Veien  til  den  Deel  af  Middelfart,  der  grændsede  til  Skibsbroen 
og;  hvor  hans  Bolig  laae.  Dertil  havde  han  en  halv  Fjerdingvei 


11 


fra  Gremermosebroen.  Neppe  kunde  den  stærke  og  ti  Aar 
yngre  Vaabensmed  følge  ham.  Ingen  af  dem  talte  et  Ord  indtil 
de  kom  til  en  Gangsti,  der  skraaede  tværs  over  en  Brakmark  til 
Henner  Frisers  Løkke.  Her  standsede  han  og  stirrede  med  Op- 
mærksomhed ligefrem  for  sig  mod  det  lille  Gavlvindue  i sin 
Bolig,  som  han  i Halvmørke  netop  kunde  øine.  Stormen  drev 
bestandig  store  Skyer  for  Maanen,  der  i dette  Øieblik  beskinnede 
Gavlen  af  hans  Hus.  — ,,Hm!  — intet  Lys!"  — brummede  han. 

— ,,Det  duer  ikke."  Han  fordoblede  sine  Skridt,  men  standsede 
pludselig  igjen.  „Hører  I ikke  Hestetrav  hist  paa  Stenveien 
til  Hegnæsskov?  Nabo!  — jo  rigtigt!  — Hvem  kan  det  være? 
De  Folk  har  Hastværk.  Skulde  Kongens  Foged  paa  Hegnæsgavl 
faae  Gjester  fra  Melfar  saa  silde?  — Gak  I hjem  til  Mit,  Nabo! 
see  om  min  Aase  er  hjemme  og  har  sørget  for  Gildesbrødrene! 
Er  hun  ikke  hjemme  og  bliver  jeg  borte,  saa  sig  dem  hvad 
Vei  jeg  er  gaaet!  jeg  er  blot  lidt  nysgjerrig."  Med  disse  Ord 
sprang  han  i modsat  Retning  tilbage  til  Veien  og  derfra  over 
to  Grøfter  og  Gjærder  ind  paa  en  Sidevei,  som  førte  fra  Mid- 
delfart til  Hegnæsskov  og  som  de  Ryttere,  han  havde  hørt 
i Nærheden  af  Byen,  nødvendig  maatte  dreie  om  ad,  hvis  de 
agtede  sig  til  Borgen.  Uden  ret  selv  at  vide  det,  havde  han 
fremtaget  sin  store  Marsvins-Jagtkniv,  som  han  altid  bar  i 
den  høire  Vade-Støvle.  Med  den  i Haanden  stod  han  et  Øieblik 
stille  i Grøften  ved  den  smalle  Vei,  som  han  halvt  kunde 
spærre  med  sine  lange  Arme.  Han  hørte  bestandig  Hestetravet 
komme  nærmere  og  kunde  nu  paa  Skridtene  skjelne  Hovslaget 
af  tre  Heste.  Der  var  atter  en  tyk  Sky  for  Maanen,  og  det 
var  bælgmørkt.  Henner  havde  i Skyndingen  tabt  sin  Sæl- 
skindshue, og  Stormen  susede  i hans  graae,  stride  Haar.  I 
nogen  Frastand  hørte  han  Rytterne  holde  stille.  Vinden  bar 
fra  dem,  og  han  kunde  høre  dem  tale. 

„Lad  nu  kun  Hestene  trække  Veir  til  et  lystigt  Indtog  paa 
Slottet !"  — sagde  en  pibende  Mandsstemme.  — „Nu  er  vi 
sikkre,  og  her  er  Veien  god.  Nu  kan  vi  med  et  rask  Firspring 
naae  Borgen  inden  den  gamle  Satan  kan  komme  hjem  fra 
Broen." 

„Død  og  Helvede  !"  — mumlede  den  Gamle  — „det  var 
lange  Rane  Kammersvends  Hanekyllinge-Røst." 

„I  veed  jo  Løsnet  og  Tegnet ?"  — vedblev  den  fine  Stemme: 

— „i  Kongens  Navn  og  tre  Slag  paa  Porten  med  Helle- 
barderne! Vil  Nogen  standse  os,  hugger  I dem  ned!  Jeg  svarer 
for  Følgerne." 

Den  lyttende  Gamle  syntes  nu  at  høre  en  jamrende  Lyd 
som  af  en  halvdæmpet  kvindelig  Stemme,  der  tabte  sig  i 
Stormens  Hvinen,  og  hans  skarpe  Blik  opdagede  i det  frem- 
glimtende  Maaneskin  et  hvidt  kvindeligt  Klædebon,  som  flagrede 
over  Sadlen  foran  den  midterste  Rytter.  De  fore  nu  frem  i 
Galop.  1 eet  Spring  stod  den  Gamle  midt  paa  Veien.  „HoldFF 

— raabte  han  med  frygtelig  Stemme  og  foer  frem  mod 

Rytterne.  Den  lange  Jagtkniv  blinkede  i hans  høire  Haand, 
fredens  han  med  den  venstre  greb  den  midterste  Hest  i 
Bidslet.  Hesten  stedede  og  fnyste.  Et  Sværdslag  traf  den  gamle 
Kæmpe  over  den  venstre  Arm;  men  med  Krampestyrke  holdt 
han  fast  i Bidslet  og  famlede  med  Kniven  i Halvmørket, 
uden  at  kunne  støde  til  af  Frygt  for  at  saare  den  Kvinde- 
skikkelse, han  syntes  hang  afmægtig  i Rytterens  venstre  Arm. 

„Frem,  for  Satan!  hug  til!“  — lød  atter  den  fine  Mands- 
stemme bagved  Rytteren.  Den  Gamle  følte  endnu  et  Hug  i Skul- 
deren og  fik  i samme  Øieblik  et  voldsomt  Stød  for  Brystet  af 
Hestens  Forben.  Tømmen  foer  ham  af  Haanden;  han  tumlede 
til  Jorden,  og  Hesten  sprang  over  ham.  Med  fortvivlet  Kraft 
hævede  han  sig  halvt  op  og  slyngede  sin  Jagtkniv  med  hvi- 
nende Fart  efter  den  nærmeste  Rytter;  i det  samme  blev 
det  sort  fo;*  hans  Øine;  han  hørte  et  gjennemtrængende  Skrig 
af  en  Mandsstemme  og  syntes  fjernt  og  utydeligt  at  høre 
sin  kjære  Aases  Stemme,  som  raabte:  „Hjælp,  Bedstefader! 
Hjælp !“  og  tabte  sig  i Stormen  og  Lyden  af  de  klapprende 
Hesteskoe.  Udmattet  styrtede  den  Gamle  nu  tilbage  i sit  Blod 
uden  Bevidsthed.  Tyve  Skridt  fra  ham  stønnede  en  dødsrallende 
Stemme  paa  den  mørke  Vei,  og  en  vild  Hest  med  tom  Sadel 
sprang  hen  over  Marken. 


2.  KAPITEL. 

En  halv  Time  havde  vel  den  gamle  Henner  Frisér  ligget 
uden  Bevidsthed  paa  Veien.  Da  han  kom  til  sig  selv,  hørte  han 
mange  Stemmer  omkring  sig.  Han  slog  Øinene  op  og  saae 
sig  omringet  af  sine  raske  Venner,  de  unge  Marsvinsjægere; 
de  stode  med  Lygter  og  Knipler  ved  hans  Side,  tilligemed 
hans  Nabo  Vaabensmeden  og  nogle  Borgere  fra  Byen,  og 
hjalp  ham  tilrette  under  forvirrede  og  deeltagende  Udraab.  Paa 
en  høi,  staalgraa  Hingst  holdt  midt  paa  Veien  en  ung  Ridder 
i m'aarskindsbræmmet  Skarlagenskappe  og  med  en  hvid  Fjær- 
busk  i Hatten.  Ved  Ridderens  Side  stod  en  lille,  sortsmudset 
Væbner  med  en  Nordbr.k  ved  Tøilen  og  en  blussende  Fakkel  i 
Haanden.  Stormen  havde  lagt  sig;  Faklen  brændte  klart  i 
den  stille  Luft  og  oplyste  den  urolige  og  larmende  Klynge. 

„Saa  hør  dog  En  af  Jer!  Hvad  er  her  paa  Færde?“  — 
sagde  Ridderen  — „er  her  Røvere  i Egnen ! er  Niels  Ufred 
kommen  herover  ?“ 

„Tilvisse  er  her  Røvere,  ædle  Ridder \“  — svarede  den 
gamle  Henner  og  reiste  sig  med  Møie  ved  Hjælp  af  de  unge 
Fiskere,  som  allerede  i Hast  havde  forbundet  hans  Arm  og 
Skulder  og  som  nu  tilbageholdt  deres  deeltagende  Udraab  af 
Ærbødighed  for  Oldingen  og  den  fornemme  Fremmede.  „Det 
fordømte  Niddingepak !“  — vedblev  Henner  — „de  har  voldelig 

bortført  mit  Barnebarn,  min  lille  Aase,  min  eneste  Trøst 
og  Glæde.  Havde  jeg  ikke  frygtet  for  at  dræbe  det  uskyldige 
Barn,  skulde  alle  tre  Hallunker  ligget  med  Næsen  i Veiret, 
hvor  jeg  nu  laae.  Vil  I vide  til  hvilken  Røverkule  de  høre. 
Hr.  Ridder!  saa  behøver  I kun  at  ride  en  Snes  Skridt  frem 
ad  Veien,  der  vil  I vist  finde  en  af  dem  med  min  Marsvine- 
kniv  i Rygraden.  Jeg  vilde  for  Landets  og  Kronens  Ære  ønske, 
det  var  Niels  Ufred  og  ingen  fornemmere  Slyngel/*  Han 
kunde  neppe  drage  Veiret  af  Harme. 

„En  Bortførelse?"  — spurgte  Ridderen  — „og  med  Vold 
og  Magt?  — altsaa  dog  Røvere"  - — 

„Koblere,  Sjælehøkere,  fordømte  Sataner"  — raabte  den 
Gamle.  — „Men  er  I en  ærlig  dansk  Ridder,  saa  hjælper  I 
mig  at  frelse  det  arme,  uskyldige  Barn.  Hun  er  bragt  til 
den  Helvedes  Øglerede  hist  paa  Odden,  for  at  skjændes." 

„Til  Hegnæsgavl?"  — spurgte  Ridderen  og  blegnede;  hans 
skjønne,  ungdommelige  Ansigt  var  just  oplyst  af  Fakkelskinnet. 

„Hvad  seer  jeg.  Drost  Peder  Hessel!"  — udbrød  den 
Gamle  pludselig  glad  og  foer  imod  ham.  - — „Er  det  Eder!  — 
Nu  saa  være  St.  Christian  og  hellig  Erik  lovet!  har  de  sendt 
mig  Jer  i min  Nød  og  Ulykke,  saa  skal  vi  snart  rive  Lammet 
af  Ulvekløerne,  om  saa  Kong  Glipøie  var  midt  iblandt  dem!" 

„Betænk  hvad  du  siger,  gamle  Mand!"  — tog  Ridderen 
streng  og  alvorlig  Ordet:  — „bland  ikke  min  Herre  og  Konge 
i den  lumpne  Handel!  Er  her  begaaet  et  Niddingsværk,  skal 
jeg  i Kongens  Navn  undersøge  det  og  skaffe  dig  Ret.  Kan  du 
for  dit  Saar,  saa  sæt  dig  paa  min  Væbners  Hest  og  følg  mig 
strax  til  Borgen!  Jeg  skal  vise  dig  og  disse  gode  Landsmænd,  at 
Kongen  ikke  beskytter  Niddinger  og  Ransmænd.  Hvor  er  den 
Mand,  du  har  dræbt?  han  ligger  paa  sin  Gjerning,  i hvo  han 
saa  er." 

„Her,  her!"  — raabte  de  unge  Fiskere,  som  allerede  havde 
fundet  Liget  og  kom  slæbende  med  det  — „her  har  vi  Karlen; 
han  er  stiv  og  børstet  som  et  stukket  Marsvin.  Det  er  en 
kongelig  Væbner." 

Ridderen  betragtede  Liget  nøie  og  syntes  med  Møie  at 
skjule  en  harmfuld  Overraskelse.  Det  var  en  høi,  bredskuldret 
Karl  med  stivtstudset  Haar  og  Skæg;  han  bar  en  Skarlagens- 
Væbnertrøie;  Vaabenhatten,  som  var  faldet  ham  af  Hovedet 
og  som  en  af  Fiskerne  fremviste,  var  uden  Fjærbusk,  men  var 
mærket  med  de  to  kongelige  Vaabenløver. 

„En  Nidding  og  Røver  er  det,  som  har  stjaalet  en  kongelig 
Væbners  Trøie  og  Vaabenhat"  — sagde  Ridderen  mørk.  — 
„Træk  Trøien  af  ham,  Landsmænd!  Lad  ham  ikke  længer  vanære 
vor  Konges  Farve!  Slæb  ham  til  Rakkerkulen!  lad  ham  der 
6kjule  sin  Skjændsel  til  Dommedag!  — og  nu  afsted  til 
Hegnæsgavl !" 

Den  gamle  Henner  følte  ikke  længer  Smerten  i sit  Saar; 
han  var  allerede  et  Stykke  i Forveien  paa  den  lille  Nordbak, 

der  neppe  kunde  bære  ham,  men  dog  temmelig  rask  skred  frem 
under  sin  Byrde,  medens  den  svære  Rytters  Fødder  næsten 
berørte  Jorden. 

„Det  var  Ret,  min  lille  Nordbak !“  — sagde  Ridderens 
raske  Væbner,  der  i faa  Spring  indhentede  Henner  tilligemed 
sin  Herre  — „kan  du  løbe  med  saadan  en  Karl,  fortjener  du 
et  dobbelt  Foder !“ 

Paa  Ridderens  Befaling  slæbte  endeel  af  Fiskerne  allerede 
den  dræbte  Rai:smand  hen  til  en  Høi  ved  Siden  af  Veien, 
hvor  der  stod  en  Oalge,  medens  de  Øvrige  i nogen  Frastand 
fulgte  Ridderen  og  deres  saarede  Oldermand. 

„Hvor  langt  har  vi  vel  til  Borgen  ?“  — spurgte  Ridderen. 
— „Kan  du  holde  Ridtet  ud?  brave  Gamle !“ 

„For  mit  Barn  rider  jeg  endnu  til  Verdens  Ende!“  — svarede 
Henner.  „Havde  den  Slyngel,  der  gav  mig  de  to  Rap,  ikke 
været  en  ussel  Hallunk  uden  Kraft  og  Marv,  vilde  jeg  dog 
sagt,  han  duede  til  Noget;  et  Par  lumpne  Synaalerifter  har 
han  kun  givet  mig;  han  skal  ikke  skryde  af,  det  var  ham, 

der  slog  Henner  Friser  til  Gulvs;  det  var  hans  brave  jydske 
Hingst,  som  sparkede  mig  under  Hjertekulen.  Nu  er  det  for- 
vundet, og  jeg  kan  endnu  løbe  bedre  end  denne  Krik.  Tak 
for  Laan,  Søn!u  — sagde  han  til  Væbneren  og  sprang  af  Nord- 
bakken. — „Vi  har  ingen  Fjerdingvei  til  Borgen,  og  jeg  maa 
jo  dog  næsten  gaae  alligevel,  naar  jeg  sidder  paa  dit  Føl.“ 

„I  skal  ikke  laste  min  Nordbak,  fordi  han  er  lille !“  — ■ 

svarede  den  unge  Væbner  fortrydelig:  — „han  render  omkap 
med  en  Raabuk,  naar  det  gjælder;  men  han  er  rigtignok  ingen 
Elefant,  som  kan  bære  Taarne.“ 

„Nu,  nu,  bliver  du  vred?  Søn!  Kan  du  ride  saa  rask, 
saa  lad  mig  see,  du  kommer  til  Røverreden  før  vi  Andre  og 
lukker  os  Porten  op!  1 Kongens  Navn!  var  de  Slynglers 
Løsen,  og  tre  Slag  paa  Porten  var  Tegnet.  Veien  gaaer  lige 

gjennem  Skoven. u 

Uden  at  svare  et  Ord  rakte  den  raske  Væbner  Faklen  til  Hen- 
ner og  red  tilbage  til  Fiskerne,  der  fulgte  dem.  Han  kom  paa 
Øieblikket  igjen  med  den  dræbte  Væbners  røde  Trøie  og  Vaa- 
benhat  paa. 

„Lad  mig  saaledes  ride  forud  og  berede  Eder  Veien,  Herre 
Drost !“  — sagde  Knøsen  og  hviskede  sin  Herre  et  Par  Ord 
i Øret. 

„Nu  ja!“  — sagde  Ridderen  — „det  kan  ikke  være  af 
Veien;  men  forsigtig,  Skirmen!  Vi  beholde  Faklen.  Du  kan 
ikke  forfeile  Veien:  hist  see  vi  alt  Borgtaarnet.“ 

Maanen  var  atter  kommen  frem  mellem  Skyerne  og  belyste 
et  stort,  mørkerødt  Taarn  med  takket  Murkrands,  som  knei- 
sede  høit  over  Skoven  paa  Odden  ved  Middelfart  Sund. 

Væbneren  var  alt  tilhest;  han  sporede  hastig  sin  Nordbak' 
og  var  i et  Øieblik  dem  begge  af  Syne. 

„En  flink  Knøs!“  — sagde  den  Gamle  — „han  har  FaU 

kens  Øine  og  Hjortens  Ben.  Han  vil  engang  blive  en  dygtig 
Ridder.  Skjønner  jeg  ret,  er  han  en  Alsinger  eller  Ærøer.“ 
„Min  troe  Claus  Skirmen  er  fra  Femern“  — svarede  Ridde- 
ren: — „hans  Fader  var  en  brav  Landets  og  Kongens  Mand; 
han  blev  derfor  ogsaa  forviist  af  Kong  Abel  og  døde  i Ud- 
lændighed. Farfaderen  fulgte  Kong  Erik  Valdemarsøn  i Døden 
og  har  vist  forsvaret  ham  kjæk  til  det  Sidste.  Hans  Lig  blev 
fundet  ved  Siden  af  Kongens  i Slien.“ 

„Bærer  Knøsen  længe  eders  Skjold?  ædle  Ridder !“ 

„Det  er  først  det  andet  Aar;  men  Sølvsporen  bliver  neppe 
gammel  paa  hans  Hæl.  Han  er  ikke  meget  over  sine  femten 
Aar  endnu  og  var  med  at  fange  Niels  Ufred  ifjor  paa  Hinds- 
holmen.a 

„Ak!  femten  Aar“  — mumlede  den  Gamle  med  et  undertrykt 
Suk  — „det  blev  min  stakkels  Aase  igaar.  Rid  kun  til.  Hr. 
Ridder!  jeg  skal  nok  vinde  med.“  Og  nu  løb  han  frem  med 
vældige  Skridt. 

Drost  Peder  gav  sin  Hest  af  Sporerne,  men  standsede  strax 
igjen.  Skoven  var  mørk;  men  Faklen  oplyste  den  Gamles  An- 
sigt, og  med  Deeltagelse  saae  Ridderen,  at  den  graahaarede 
Kæmpe  var  bleg.  Ved  Anstrengelsen  var  Forbindingen  løsnet, 
og  Blodet  randt  ham  stærkt  fra  den  venstre  Arm  og  Skulder. 
Den  unge  Ridder  sprang  af  Hesten.  „Lad  mig  stramme  For- 
bindingen !“  — sagde  han  med  et  kyndigt  Saarlægeblik : — 
„dine  Saar  ere  ikke  saa  ringe  som  du  troer.  Sæt  dig  paa  min 
Hest!  jeg  har  unge  Ben  og  ingen  friske  Saar.“ 

„For  St.  Christians  og  alle  Helliges  Skyld!  nei,  gode  Herre! 
Lad  os  ikke  sinke  os  med  slige  Lapperier !“  — sagde  den 
haardføre  Gamle  urolig,  medens  Ridderen  hastig  strammede  den 
nedgledne  Forbinding.  — „Godt,  godt,  for  Djævlen!  — Tak 
— siger  jeg.  — See  heller,  I kommer  afsted  og  holder  hvad 
I lovede!  Skal  Nogen  i Kongens  Navn  være  mægtigere,  end  han 
selv  og  hans  Koblersataner,  maa  det  være  Drost  Peder.  — 
Bryd  Jer  ikke  om  mig!  — skynd  Jer  kun,  ædle  Herre !“ 
Drost  Peder  betænkte  sig  intet  Øieblik  længer.  Han  svang 
sig  atter  i Sadlen,  satte  Sporerne  i Hingstens  Sider  og  red  i 
Firspring  op  mod  Borgen,  medens  den  gamle  Henner  med 
lange  og  hastige  Skridt  fulgte  efter. 

Paa  det  velbefæstede  Hegnæsgafvl  *)  Slot  var  der  mørkt 
og  stille;  men  rundt  om  Odden,  hvorpaa  Slottet  laae,  brusede 
endnu  det  oprørte  Sund.  En  Flok  Strandmaager  fløi  skri- 
gende om  det  høie  Slotstaarn,  som  mod  Landsiden  var  stærkt 
oplyst  af  Maaneskinnet,  medens  det  kastede  en  lang,  sort  Slag- 
skygge til  den  modsatte  Side  ud  over  Volden  mod  Sundet. 
Vindebroen  var  nedslagen;  men  den  store,  murede  Port  var 
lukket.  Paa  begge  Sider  af  en  60  Fod  høi  Jordvold  vare  de 
brede  Borggrave  fulde  af  mudret  Vand.  I Slotsgaarden  skin- 


*)  Hindsgavl. 

nede  der  Lys  ud  fra  Høienloftssalen  i Slottets  Hovedfløi,  og 
foran  den  høie  Trappe  gik  et  Par  Landseknegte  alvorlig  frem 
og  tilbage.  Paa  den  modsatte  Side  af  Slottet  holdt  sex  Ryt- 
tere i Baggaarden,  med  to  ledige  opsadlede  Heste,  foran  en 
lille  tillukket  Dør  paa  Taarnet.  Her  var  Borgen  forsynet 
med  en  hemmelig  Udgang  og  en  smal,  af  Krat  og  Buske  skjult 
Vindebro,  som  var  optrukken.  Fra  et  Kammer  i Taarnet,  der 
vendte  ud  mod  denne  Baggaard  og  havde  et  lille  Vindue  til 
Forgaarden,  skinnede  der  et  enligt  Lys.  I det  afsides  Taarn- 
kammer,  hvor  dette  Lys  brændte,  laae  en  kvindelig  Skikkelse 
knælende  paa  Stengulvet  med  en  Rosenkrands  i Haanden  og 
syntes  at  bede.  Lange,  mørkebrune  Haarfletninger  nedhang 
halvtopløste  over  den  nødbrune  Hals  og  Nakke;  hun  bar  en 
mørkeblaa  strikket  Bomuldstrøie  og  et  Lærredsskjørt  af  samme 
Farve  med  mange  Folder;  derover  bar  hun  et  kiort,  lyse- 
blaat  Stegersforklæde.  En  vævet  Kaabe  af  hvidt  Hvergarn 
laae  ved  Siden  af  hende  og  syntes  nedfalden  af  hendes  Skul- 
dre. Hun  vendte  Ryggen  til  Døren  og  syntes  ikke  at  bemærke, 
at  den  aabnede  sig  sagte.  En  høi,  bredskuldret  Mand,  tæt  ind- 
hyllet i en  graa  Reisekappe  og  med  Hætten  over  Hovedet, 
traadte  sagte  ind  og  saae  sig  ligesom  ængstelig  og  forsigtig 
om  til  alle  Sider;  derpaa  vendte  han  sig  mod  Døren,  som 
var  bleven  staaende  paa  Klem  og  hvorfra  paa  hans  Vink  et 
Ansigt  trak  sig  tilbage,  som  man  vilde  have  taget  for  et  li- 
stigt, gammelt  Kvindeansigt,  hvis  ikke  det  begyndende  rødlige 
Mundskæg  og  den  blanke  Staalhue  havde  viist,  at  det  tilhørte 
en  ung  Kriger.  Døren  lukkedes  sagte.  Den  høie,  formummede 
Skikkelse  stod  midt  i Taarnkamret  og  betragtede  den  knælende 
Pige.  Hun  havde  bøiet  Hovedet  mod  Perlebaandet  i de  smaa 
foldede  Hænder  paa  sit  Knæ ; hun  syntes  saa  dybt  hensjun- 
ken  i Bøn  og  Andagt,  at  hendes  ydre  Sandser  ingen  Fornem- 
melse kunde  modtage. 

Ved  dette  Syn  var  det  ligesom  den  formummede  Herre  blev 
urolig.  Han  rømmede  sig  et  Par  Gange,  som  han  vilde  tale 
eller  give  sin  Nærværelse  tilkjende;  men  hun  blev  ubevægelig 
i samme  Stilling.  Han  gjorde  nu  en  hastig  Bevægelse  med 
Haanden  til  Panden,  som  om  han  med  Magt  vilde  bortslaae 
en  ubehagelig  og  ængstende  Forestilling;  Hætten  faldt  derved 
af  hans  Hoved,  og  et  Ansigt  kom  tilsyne  med  store,  kraftige 
Grundformer  og  med  et  Udtryk  af  Haardhed  og  mægtig  Trods, 
som  paa  det  Besynderligste  syntes  at  modsiges  af  de  blød- 
agtige og  vellystige  Smiltræk  om  Munden  og  af  det  ubestemte 
urolige  Blik,  som  intet  Øieblik  syntes  enigt  med  sig  selv  om 
hvor  det  vilde  dvæle.  Den  fremstaaende,  af  heftige  Lidenskaber 
gjennemkrydsede  Pande  var  halvt  skjult  af  et  tyndt,  hørgult 
Haar,  som  dog  paa  begge  Sider  naaede  ham  til  de  brede 
Skuldre.  Han  bar  paa  ridderlig  Viis  et  studset  Skæg  over 
Munden  og  paa  den  lange  fremstaaende  Hage,  og  man  saae, 
han  var  en  Mand  i den  kraftigste  Alder  og  ikke  langt  fra  de 

lyrretyve  Aar.  Den  besynderlige  Charakteerløshed  i hans  Mi- 
ner, det  modsigende  Udtryk  af  Haardhed  og  Blødagtighed,  af 
vild  Kraft  og  Svaghed,  af  Trods  og  Forsagthed,  af  heftig  Li- 
denskabelighed og  listig  Besindighed  betog  ham  den  næsten  im- 
ponerende Værdighed  og  Høihed,  Naturen  syntes  oprindelig 
at  have  villet  lægge  i hans  Aasyn;  men  hvad  der  mest  van- 
heldede ham  var  det  uvisse  Blik  med  de  smaa,  graae  Øine  og 
en  idelig  Pliren  og  blinkende  Bevægelse  med  Øienlaagene,  som 
opvakte  Mistillid  og  Frygt. 

Endnu  stod  han  som  i Kamp  med  sig  selv  og  ubestemt 
om  han  skulde  gaae  eller  blive,  da  traadte  han  forbauset  et 
Par  Skridt  tilbage,  idet  den  knælende  Pige  pludselig  reiste 
sig  og  vendte  sig  om.  Han  saae  ikke  det  lidt  vel  blege,  men 
muntre  og  livlige  lille  Borgerpige-Ansigt  med  de  skjelmske, 
sorte  Øine,  som  undertiden  tittede  nysgjerrig  ud  gjennem  Git- 
teret i Henner  Frisers  Fadeburglug;  det  var  heller  ikke  et 
frygtsomt,  forgrædt  Pigebarn,  der  bad  om  Skaandsel  og  Barm- 
hjertighed. Den  af  alle  Reisende  for  sin  Skjønhed  saa  berømte 
Aase  Henners-Datter,  som  man  efter  Bedstefaderen  benævnede 
hende,  syntes  forunderlig  forvandlet,  og  dog  var  hun  saaledes 
paa  en  Maade  endnu  skjønnere,  end  nogensinde  før.  Det  lille, 
muntre  Fiskerpige-Ansigt  havde  en  Adel  og  Værdighed  som 
en  Prindsesses ; men  hun  var  bleg  som  en  Døende.  De  liv- 
lige, ofte  skjelmsk  spillende  Øine  vare  lukte;  men  der  var  et 
Udtryk  i hendes  Ansigt,  som  om  hun  gjennemskuede  med  et  ind- 
adgaaende  Blik  den  hele  Natur  og  dvælte  i en  fremmed,  hem- 
melighedsfuld Verden.  Hun  traadte  langsomt  og  høitideligt 
frem,  og  i et  Sprog,  der  ellers  var  hendes  simple  Natur  frem- 
med, med  en  Stemme,  som  en  varslende  Profetindes,  udbrød 
hun,  idet  hun  løftede  Pegefingeren  advarende  i Veiret:  ,, Ulyk- 
salige Konge!  du  gaaer  paa  Fordømmelsens  Veie.  Jeg  bad  for 
din  Sjæl  til  vor  Herre  og  Dommer  — og  han  bød  mig  ad- 
vare dig.  Sværdet  hænger  i et  Haar  over  dit  Hoved!  — vend 
om,  vend  om,  før  det  falder !“  — 

„Ha,  en  Afsindig — udbrød  den  høie  Herre  og  bleg- 
nede. — „Rane,  Satan!  hvor  er  du?  hvem  har  du  bragt  mig?“ 
Han  gjorde  en  hastig  Bevægelse  mod  Døren,  men  besindede 
sig  pludselig  og  udbrød  i Latter.  „Ha,  forslagne,  listige  Glut! 
har  du  været  i Klerkernes  Skole?  og  er  det  saaledes  du  vil 
gjække  mig?“  — sagde  han  mildt  truende  og  nærmede  sig 
hende.  „Du  vidste  altsaa,  jeg  var  her,  og  du  kunde  lade  saa 
hellig  og  andægtig?  Nu,  ingen  hellige  Gjøglerier,  Barn!  Det 
klæder  dig  ret  godt;  men  vi  forstaae  nu  dog  hinanden. u Han 
udrakte  sin  Haand,  som  han  vilde  klappe  hende  under  Hagen ; 
men  hun  traadte  med  et  stærkt,  næsten  krampagtigt  Udtryk 
af  Foragt  og  Modbydelighed  et  Skridt  tilbage.  „Rør  mig 
ikke,  eller  I er  Dødsens !“  — sagde  hun  og  hævede  truende 
Haanden.  Blodet  kom  tilbage  i hendes  Kinder;  det  var  som 
hun  vilde  aabne  de  store,  sorthaarede  Øienlaag  med  stor  An- 

strengelse,  men  kunde  ikke  holde  dem  aabne.  „Hvor  det  ly- 
ner !"  — sagde  hun  — „hvor  du  er  vred,  Bedstefader!  — hu, 
hvor  gnistrer  dine  Øine  og  Fingre!  — og  du  bløder,  du  blø- 
der" — — 

„Sladder,  Glut!  her  er  Ingen,  som  bløder  og  gnistrer.  Er 
du  snart  færdig  med  de  Gjøglerfagter?  eller  gaaer  du  virkelig 
i Søvne?  saa  kommer  jeg  vel  til  at  prøve  om  man  ikke  kan 
vække  dig  paa  en  god  Maade!"  Med  disse  Ord  gjorde  den 
høie  Herre  atter  Mine  til  at  nærme  sig  hende;  men  han  veg 
nu  selv  ængstelig  tilbage,  idet  hun  vendte  et  Par  stift  opspi- 
lede Øine  uden  Liv  og  Seekraft  imod  ham.  „Jeg  veed  det 
nok!"  — hviskede  hun  hemmelighedsfuldt:  — „jeg  er  i Huset 
i Skoven.  — Den  mægtigste  Mand  i Landet  staaer  for  mig. 
— Han  vil  høre  sin  Skjæbne.  Saa  hør  da.  Herre!  I er  vild- 
farende og  ulykkelig.  — , I er  solgt  og  forraadt.  Vil  I redde 
Liv  og  Sjæl,  saa  skjul  Jer,  fly!  — forlad  Fordømmelsens 
Veie!"  — 

„Er  du  da  besat,  Pige!"  — raabte  den  høie  Herre  og 
stampede,  idet  han  ængstelig  saae  sig  om  — „er  jeg  blandt 
Forrædere  her!  — Rane,  Satan!  hvor  er  du?" 

. „Vogt  Jer!  vogt  Jer  for  ham!"  — vedblev  Pigen  i samme 
hviskende  og  hemmelighedsfulde  Tone  — „kald  ikke  paa 
ham!  den  Onde  er  alt  nær,  naar  man  tænker  paa  ham." 

„Vil  hun  gjøre  mig  gal!"  — mumlede  den  formummede 
Herre  og  saae  i den  pinligste  Uro  snart  til  Døren,  snart  paa 
den  forunderlige  Pige.  „Ha!  jeg  er  en  Gjæk,  at  jeg  lader 
mig  bedrage  af  den  listige  Gjøglerske!"  — udbrød  han  endelig 
høit  og  loe  atter  over  sig  selv,  idet  han  kastede  Kappen  tilside 
og  stod  i en  prægtig  Ridderdragt  for  hende.  — „Tilstaa  kun, 
lille  Aase!  du  har  villet  have  mig  lidt  til  Bedste  — du  vilde 
see,  om  du  kunde  gjøre  Kong  Erik  Christophersøn  bange.  Det 
nytter  dig  ikke:  jeg  kjender  mine  Folk  og  dig  med,  lille  skjelm- 
ske  Sortøie!  Du  drømte,  Kongen  besøgte  dig,  ikke  sandt?  og 
at  du  levede  som  Dronning  paa  et  af  hans  Slotte.  — See,  det 
skal  altsammen  opfyldes!  Det  kommer  kun  an  paa  dig  selv. 
Men  Tand  for  Tunge,  lille  Aase!  at  Kongen  besøger  dig  her  i 
Eenrum,  er  en  Hemmelighed,  som  Ingen  tør  vide." 

Nu  forsvandt  pludselig  det  høitidelige  Udtryk  i Pigens  An- 
sigt. Det  var  ligesom  hun  nu  først  fuldelig  var  vaagnet  af 
en  Drøm,  der  havde  forvandlet  hendes  hele  Væsen.  Hun  saae 
sig  forundret  om  og  sprang  pludselig  let  som  en  Kat  henimod 
Døren,  som  for  at  undløbe;  men  hun  besindede  sig  igjen 
og  tog  Mod  til  sig;  hun  satte  begge  de  smaa  Hænder  i Siden 
og  stillede  sig  trodsig  ligeoverfor  den  fremmede  Herre. 
Han  syntes  glad  forbauset  over  Profetindens  Forvandling  til 
den  velbekjendte  lille,  nydelige  Fiskerpige  med  de  livligt  spil- 
lende Øine  og  med  den  frimodige  Dristighed,  der  nu  ikke 
længer  var  overspændt  og  .frygtelig;  Drømmegængerindens 
Strenghed  og  Alvor  opløste  sig  naturlig  i en  fripostig  Vrede. 

der  endnu  gjorde  hende  mere  elskværdig.  „Hvem  er  I?  Hr. 
Ridder !“  — sagde  hun  heftig.  — „Vil  I bilde  mig  ind,  at  I 
er  Kongen?  Nei,  saa  eenfoldig  er  jeg  ikke,  at  jeg  jo  nok  veed, 
Kongen  skal  holde  over  Lov  og  Ret  i Landet;  vel  blinker  I 
hæsligt  med  Øinene  ligesom  Kong  Glipping;  men  jeg  maatte 
være  meget  taabelig,  naar  jeg  kunde  holde  Kongen  for  en 
Røver  og  ugudelig  Misdæder. “ 

Den  høie  Herre  blev  blussende  rød  og  betragtede  nu  den 
trodsige  Pige  med  et  harmfuldt  Blik.  ,,Hun  har  dog  gaaet 
i Søvne“  — mumlede  han  sagte.  — „Du  har  Ret!u  — sagde 
han  høit  — ,,jeg  er  ikke  Kongen  selv,  men  en  af  hans  mæg- 
tigste Tjenere.  Siden  du  har  saa  god  Tro  til  Kongens  Ret- 
færdighed, mit  Barn!“  — vedblev  han  i en  streng  og  myndig 
Tone  — ,,saa  undrer  det  mig  kun,  det  ikke  er  faldet  dig 
ind,  at  du  kunde  være  fængslet  paa  Kongens  Befaling.  Du  er 
en  mistænkelig  Kvinde,  der  øver  hemmelige  Trolddomskonster; 
med  din  gamle,  listige  Bedstefader  hæler  og  huser  du  Lands- 
forrædere og  Kongens  aabenbare  Fjender.  Kan  du  negte,  at  den 
forvovne  Marsk,  der  har  undsagt  Kongen,  for  otte  Dage  siden 
har  overnattet  under  eders  Tag  og  er  bleven  spaaet  af  dig? 
I dette  Øieblik  sidder  formodentlig  den  oprørske  Hertug  Val- 
demar der  med  sine  Venner  og  oplægger  Raad  imod  Kongen  og 
Landet.  Man  fortæller  Historier  om  din  Bedstefader,  som  kan 
koste  ham  hans  Hals,  naar  jeg  lader  det  undersøge.  Vil  du 
redde  hans  Liv,  lille  Aase!  saa  kan  det  kun  ske  ved  at  være 
venlig  og  føielig  mod  hans  Herre  og  Dommer;  og  det  er  jeg 
i Sandhed. “ 

,,I  vil  kun  prøve  min  Standhaftighed,  strenge  Hr.  Rid- 
der !“  — sagde  nu  Pigen  mindre  trodsig  og  i en  beskednere 
Stilling,  men  dog  rolig  og  uforfærdet.  — ,,I  vil  kun  see  om 
I kan  bringe  mig  til  at  tvivle  paa  min  Bedstefaders  Ærlig- 
hed og  Kongens  Retfærdighed.  1 veed  jo  ligesaagodt  som  jeg, 
at  min  Bedstefader  er  nødt  til  at  give  alle  Reisende  Herberg, 
enten  de  ere  troe  Undersaatter  eller  ei,  saalænge  Kongen  ikke 
har  forjaget  dem  af  Landet  og  gjort  dem  fredløse.  At  jeg 
ingen  Trolddomskonster  øver,  fordi  jeg  undertiden  skal  have 
stærke  Drømme  og  vel  ogsaa  for  Spøg  har  læst  En  og  Anden 
i Haanden,  det  veed  I meget  vel.  I vil  kun  drive  Gjæk  med 
mig,  strenge  Herre!  — men  er  det  Alvor“  — vedblev  hun 
heftig  og  satte  atter  Hænderne  trodsig  i Siden  — „saa  er  I 
ligesaalidt  en  af  Kongens  troe  Mænd,  som  I er  ham  selv,  saa 
er  1 en  Røver  og  Forræder,  der  vover  at  gjøre  Uret  i Kon- 
gens Navn,  og  da  vogt  Jer,  god  Karl!  her  er  Lov  og  Ret  i 

Landet  endnu,  og  I kan  gjerne  blive  hængt,  om  og  I kan 

passe  en  statelig  Ridderkjortel,  I vel  har  røvet  eller  stjaalet  fra 
en  skikkelig  Mand.“ 

„Uforskammede  Dristighed !“  — udbrød  den  høie  Herre  harm- 
fuld og  stampede;  men  hans  vilde  Blik  faldt  atter  paa  Pi- 
gens skiønne  Ansigt  og  Bygning,  og  han  vedblev  i mildere 

Tone:  „klædte  den  Trods  dig  ikke  saa  vakkert,  lille  Aase!  og 
blev  du  ikke  næsten  endnu  smukkere  ved  den  Opsætsighed  — 
jeg  troer,  sandt  for  Herren,  jeg  kunde  vredes  paa  dig  for 
Alvor.  — Du  er  ikke  af  de  tamme  Fugle,  mærker  jeg;  du 
vil  gjøre  dig  kostbar,  for  at  man  siden  skal  sætte  des  meer 
Pris  paa  din  Gunst.  Nu  ja,  for  en  Forandrings  Skyld  kan 
det  ogsaa  behage  mig;  men  driv  det  ikke  videre!  Jeg  kan 
have  Taalmodighed  til  en  Tid  — men  gjør  mig  ikke  rasen- 
de !“ 

„Man  kommer,  man  kommer !"  — udbrød  Aase  nu  glad 
og  sprang  til  Vinduet  mod  den  store  Slotsgaard.  — „Nu  skal 
vi  dog  faae  at  vide  hvem  1 er,  og  om  Kongen  har  Røvere 
og  Voldsmænd  i sin  Tjeneste !" 

Der  hørtes  Hestetrampen  og  mange  larmende  Stemmer  i 
Slotsgaarden.  Den  høie  Herre  saae  urolig  til  Vinduet;  idet- 
samme  foer  Døren  op,  og  den  unge,  opløbne  Kriger,  der  ved 
hans  Indtrædelse  havde  staaet  i Døren,  traadte  hastig  og  for- 
virret ind.  „Vi  er*  forraadte,  Herre !"  — hviskede  han  næ- 
sten aandeløs.  — „Gaarden  er  fuld  af  Folk.  De  forlange  i 
Kongens  Navn  at  indlades,  og  de  har  Drost  Peder  Hessel  i 
Spidsen." 

„Drost  Peder?  — raser  du?"  — sagde  Herren  og  slog 
hastig  Kappen  om  sig.  — „Hvad  vil  han  her?  hvor  kom  han 
ind?" 

„Porten  var  lukket.  Ingen  veed  hvem  der  har  lukket  ham 
ind.  Med  sin  kongelige  Fuldmagt  har  han  forskrækket  Slots- 
fogden. De  gjennemsøge  hele  Slottet  og  vil  rive  det  ned, 
hvis  de  ikke  faae  Pigen.  De  kan  være  her  paa  Øieblikket; 
man  har  seet  Lys  her  fra  Gaarden.  Vil  I ikke  røbes  for  Fol- 
det, saa  gak  ud  gjennem  Løngangen,  Herre!  Befaler  I det,  skal 
jeg  tage  Skylden  paa  mig  og  lade  mig  fængsle  af  Drosten 
indtil  videre." 

„Ret  saa,  min  troe  Rane!  det  Indfald  er  Guld  værd.  Luk 
Løndøren  i Laas  efter  mig!  Vore  Folk  ere  vel  ved  Bagpor- 
ten?" 

„Alt  er  i fuldkommen  Orden  og  Sikkerhed,  strenge  Hr. 
Ridder!"  — sagde  den  unge  Kriger  med  Eftertryk  og  blin- 
kede — „og  ingen  Djævel  kan  erfare,  at  I har  været  her, 
naar  hun  der  kan  tie."  — Her  pegede  han  mistroisk  paa 
Aase,  der  stod  lyttende  med  et  vildt  tindrende  Blik  ved  Vin- 
duet. — „Tøv  kun  ikke  længer.  Herre!  Jeg  hører  dem  alt  paa 
Taarntrappen." 

„Røber  du  med  et  Ord  hvem  du  her  har  seet,  er  du 
Dødsens!"  — hviskede  den  høie  Herre  hastig  og  urolig  til  den 
forbausede  Pige,  og  i et  Øieblik  var  han  forsvunden  gjennem 
en  skjult  Dør  i Panelet. 

Den  unge  Kriger  tog  hastig  Nøglen  af  Døren  og  kastede 
den  ud  ajf  Vinduet  i Baggaarden,  og  nu  laae  han  i en  be- 
dende Stilling  for  den  unge  Piges  Fødder.  „Forbarm  dig  over 

en  ulykkelig  Elsker,  skjønne,  guddommelige  Aase!  lille  uimod- 
staaelige  Fiskermø !“  — sagde  han  med  høi  pibende  Røst  — 
„for  din  Skyld  har  jeg  udsat  mig  for  den  støiiste  Livsfare 
og  for  vor  retfærdige  Konges  Vrede;  for  din  Skyld  har  jeg 
vovet  at  bruge  Kongens  Navn,  da  jeg  tog  dig  til  Fange“ 

„Og  for  din  Skyld  vil  jeg  smudse  mine  Fingre  paa  saa- 
dant  et  afskyeligt  Kjærlingeansigt !“  — svarede  Pigen  og  gav 
ham  et  Par  drøie  velmente  Ørefigen,  som  han  syntes  taal- 
modig  at  finde  sig  i,  medens  han  vedblev  at  udkramme  sin 
forstilte  Kjærligheds-Erklæring.  Han  talede  endnu  i samme 
Stilling  med  Ryggen  til  Døren  og  holdt  fast  i Aases  For- 
klæde, da  Drost  Peder  og  hans  Væbner  tilligemed  Slotsfogden 
og  endeel  bevæbnede  Fiskere  traadte  ind  ad  Døren. 

„I  Kongens  Navn,  Kammersvend  Rane!  I er  min  Fange  1“ 
— sagde  Drost  Peder.  — „Binder  ham,  Karle !“ 

Kammersvenden  reiste  sig,  som  overrasket.  „Strenge  Hr. 
Drost \“  — sagde  han  med  et  frækt  Smil  — „I  veed  bedst 
selv  hvad  Magt  Skjønheden  har  over  Hjerterne,  uden  Forskjel 
paa  Rang  og  Stand.  I har  grebet  mig  i en  Ubesindighed, 
som  man  i vore  Tider  gjør  klogest  i at,  bedømme  skaansomt. 
I har  desværre  selv  seet  med  hvor  liden  Lykke  jeg  har  søgt  at 
tæmme  denne  elskværdige  Vildkat.  Vover  I derfor  at  fængle 
mig,  nu  vel!  saa  faaer  vor  fælles  Herre,  Kongen,  bedømme 
hvem  af  os  To  der  er  strafværdigst !“  Uden  .Indvendinger  over- 
gav han  med  disse  Ord  sit  korte  Sværd  i Drostens  Haand 
og  lod  sine  Hænder  sammenbinde  af  Claus  Skirmen,  der  med 
den  største  Behændighed  besørgede  denne  sædvanlige  Væbner- 
forretning, medens  han  paa  samme  Tid  med  inderlig  Deelta- 
gelse  betragtede  den  lille,  nydelige  Aase,  der  lod  de  tindrende 
sorte  Øine  løbe  rundt  om  blandt  de  Tilstedeværende,  som  om 
hun  ængstelig  søgte  Nogen. 

„Mit  Barn,  min  Aase!“  lød  nu  en  stærk  Mandsstemme 
i Døren,  og  med  det  heftige  Udraab:  „Bedstefader,  kjære 
Bedstefader !“  fløi  hun  i den  gamle  Henners  Arme  og  over- 
vældede ham  med  barnlige  Kjærtegn,  uden  endnu  at  bemærke 
hans  Saar,  der,  hvor  lidet  han  selv  agtede  dem,  dog  smerte- 
lig havde  forsinket  ham. 


3.  KAPITEL. 

Drost  Peder  Hessel  og  hans  Væbner  vare  i den  stærke 
Storm  komne  over  Bæltet  med  et  stort  Reiseselskab.  Paa 
Veien  fra  Gremermosebroen  til  Byen  havde  de  tilligemed  Færge- 
mændene  mødt  Vaabensmeden  Troels  og  en  Flok  Borgere, 
som  ilede  ad  Veien  til  Hegnæs  Skov  for  at  opsøge  Henner 
Friser  og  Ransmændene.  Drost  Peder  var  stegen  ud  af  Ski- 
bet med  en  laadden  Hue  over  Ørene  og  en  stor  Baadsmands- 

vams  over  sin  Ridderdragt.  De  vare  sidst  komne  i Land,  og 
førend  den  ridderlige  Herre  steg  til  Hest,  havde  han  afkastet 
den  laante  Vams  og  Hue,  kastet  sin  Skarlagenskappe  over 
Skuldrene  og  sat  sin  Fjærhat  paa  Hovedet.  Uden  at  bekymre 
sig  om  det  øvrige  Reiseselskab,  var  han  strax  reden  med  Bor- 
gerne for  at  staae  dem  bi  mod  de  formentlige  Røvere.  Men 
den  øvrige  Deel  af  Reiseselskabet  havde  klaget  over  den  an- 
strengende Overfart  og  kun  ønsket  at  naae  Herberget,  for  at 
kunne  hvile  og  vederkvæge  sig. 

Paa  Gremermosebroen  stod  endnu  i det  vexlende  Maane- 
lys  en  Baadsmand  med  Armen  i et  Klæde  ved  Siden  af  en 
høi,  ridderlig  Skikkelse  i fuld  sort  Jernrustning  og  med  ned- 
slaget Hjelmgitter.  De  syntes  at  tale  alvorligt  og  hemmeligt 
sammen  og  pegede  paa  den  Seilskude,  som  nylig  var  kommen, 
og  paa  en  mindre  Jagt,  hvorpaa  den  pantsrede  Ridder  syntes 
at  være  kommen  og  som  laae  noget  afsides  under  Skoven  ved 
Middelfart  Sund.  Baadsmanden  var  kommen  iland  med  det 
store  Selskab  og  syntes  at  fortælle  Ridderen  hvorledes  det  var 
gaaet  dem  og  hvem  der  havde  været  ombord.  Endelig  skiltes 
de  ad.  Baadsmanden  nikkede  og  syntes,  uagtet  han  var  saa- 
ret,  ærbødig  at  paatage  sig  et  Ærende  for  den  høie  Fremmede. 
Sømanden  gik  med  hastige  Skridt  ned  ad  Skoven  til,  hvor 
den  lille  Jagt  laae,  medens  Ridderen  gik  ene  og  med  betænk- 
somme Skridt  ad  Veien  til  Byen. 

Skjøndt  hverken  Henner  Friser  eller  hans  smukke  Datter- 
datter vare  tilstede,  vare  de  Reisende  af  Husfolkene  bievne  mod- 
tagne i Herberget  med  den  sædvanlige  Omhyggelighed ; man 
havde  strax  faaet  dem  bænkede  ved  Ølkruset  og  et  stort  Fad 
sødne  Skrubber,  et  Slags  sorte  Flyndre,  som  der  altid  er 
Overflødighed  af.  Hermed  syntes  den  største  Deel  af  Selskabet 
tilfreds,  da  det  var  Fredag  og  man  maatte  nøies  med  Faste- 
mad. Men  deri  vare  dog  ikke  Alle  enige. 

,,Bort  med  de  magre  Flyndre!  Vi  trænge  til  kraftig  Kjød- 
spise!"  — sagde  en  lang,  mager  Herre  med  et  klogt,  men 
stolt  og  myndigt  Ansigt  og  stærke,  lidenskabelige  Træk.  ,,For 
Livs  og  Sundheds  Skyld  giver  jeg  os  Alle  Indulgents  *) 
hvad  Dagen  angaaer!"  — tilføiede  han  med  myndig  Pave- 
mine : — ,,For  menneskelig  Skrøbeligheds  Skyld  er  jeg  dertil 
bemyndiget." 

Strax  bleve  Skrubberne  tagne  bort  og  et  stort  Saltmads- 
fad blev  sat  istedet.  Dermed  yttrede  de  Fleste  af  Selskabet 
høirøstet  deres  Bifald;  men  den  geistlige  Herre  var  endnu 
fortrædelig.  Uagtet  den  blaae  Reiseklædning,  han  bar,  var 
hans  Stand  kjendelig  paa  den  sorte  Kallot,  der  skjulte  Ton- 
suren, og  uagtet  hans  Magerhed  syntes  han  vant  til  bedre  og 
finere  Kost.  Han  yttrede  heftig,  at  der  kun  slet  var  sørget 
for  velfornemme  Reisendes  Bekvemmeligheder  ved  disse  nye  og 

ene  tilladte  Forfriskningssteder,  og  at  naar  Kongen  vilde  blande 
sig  i Husholdningssager  og  gjøre  voxne  Folk  umyndige  ved 
at  forbyde  baade  Verdslige  og  Geistlige  at  vederkvæge  Rei- 
sende, saa  burde  han  dog  sørge  for,  at  der  var  ordentlige 
Madsvende  i disse  Kroer. 

Denne  misfornøiede  Herre  var  den  eneste  geistlige  Mand 
i Reiseselskabet ; man  kaldte  ham  Mester  Grand  og  Hr.  Dom- 
provst, og  han  lod  til  at  staae  i stor  Anseelse  blandt  dem 
Alle.  De  Fleste  vare  Riddere  og  andre  fornemme  verdslige 
Herrer  med  store  Fjærplumasier  i Hattene  og  korte  maarskinds- 
bræmmede  Reisekapper  af  fint  tydsk  eller  engelsk  Klæde  og  af 
de  mest  forskjellige  afstikkende  Farver  efter  deres  egen  eller 
deres  Damers  Smag.  Deres  Livkjortler  vare  fordetmeste  af 
samme  Farve  og  Stof  som  Kapperne  og  overskaarne  eller  op- 
skaarne  i Midten,  dertil  prydede  med  langagtige  Huller  i Bræm- 
merne paa  de  fremmede  Ridderes  Viis.  Dette  overdaadige  Snit 
paa  Klæderne  var  for  længe  siden  forbudet  i Danmark,  og 
denne  Trods  mod  et  Forbud,  som  man  ringeagtede,  betegnede, 
at  disse  Herrer  hørte  til  de  dristige  og  misfornøiede  Aristo- 
kraters Parti. 

En  høi,  ung  Herre  i en  Skarlagenskappe,  med  et  dristigt 
Ansigt  og  et  fint  fyrsteligt  Væsen,  syntes  at  være  den  For- 
nemste i Selskabet;  en  anseelig  ældre  Herre,  med  et  djærvt 
men  plumpt  Kriger-Væsen  og  i en  stor  Kappe  af  engelskblaat 
Klæde,  viste  man  ogsaa  særdeles  Opmærksomhed.  Nogle  af 
de  yngste  Herrer  glimrede  i lysegule,  brandgule  og  papagøie- 
grønne  Ridderdagter.  Et  Par  ældre  Herrer  bare  brune  og 
leverfarvede  Kjortler  og  Kapper.  Der  var  næsten  ligesaa- 
mange  Væbnere  som  Riddere,  og  deres  ringere  Værdighed  var 
kjendelig  paa  de  kullede  Hatte  eller  Vaabenhuer  og  paa  de 
spraglede  og  mindre  fine  Kapper  af  skotsk  Klæde.  En  ung, 
lystig  Person,  som  ikke  syntes  at  høre  til  Ridderne  og  deres 
Følge,  men  med  særdeles  Opmærksomhed  sluttede  sig  til  den 
geistlige  Herre,  udmærkede  sig  ved  sin  Tjenstagtighed  og  Be- 
hændighed, uagtet  hans  usædvanlige  Fedme  syntes  at  maatte 
gjøre  'ham  enhver  hastig  Bevægelse  besværlig.  Hans  runde, 
godmodige  Ansigt  skinnede  af  Munterhed  og  Liv.  Om  den 
brune,  korte  Trøie  bar  han  et  bredt  Hjortelæders  Bælte  med  en 
lang,  bred  Kniv  og  en  Fork  eller  et  Slags  Gaffel  af  samme 
Størrelse  saavelsom  en  Hornske,  en  Peberbuddik  og  endeel 
andre  Redskaber  og  Smaakar,  der  syntes  at  høre  til  Stegerset 
og  Fadeburet.  Han  hørte  med  største  Opmærksomhed  paa 
den  geistlige  Herres  misfornøiede  Yttringer  om  Bevertningen. 
medens  hans  Blik  ofte  faldt  hen  paa  en  simpel  Trækasse,  som 
han  selv  havde  baaret  fra  Skibet  og  henstillet  i en  Krog  ved 
Stegersdøren. 

,,Det  er  atter  talt  ud  af  mit  ringe  Hjerte,  ærværdige  Hr. 
Domprovst !“  — sagde  han  med  ærbødig  Mine,  dog  i et 
Slags  skalkagtig  Hofnars-Tone  — „disse  kongelige  Kipper  blive 

visselig  Landets  Ødelæggelse.  De  ere  Rakkerkuler  — sagde 
vor  værdige  Abbed  i Ry  i sin  meget  yndede  Fastepræken  — 
de  ere  Rakkerkuler,  hvor  alle  vilde  Fugle  forsamles  og  hvor 
Ørn  og  Krage  maae  æde  af  samme  Fad:  de  har  bragt  den 
ædle  Gjestfrihed  i Forfald;  derfor  gaaer  nu  ogsaa  al  Enig- 
hed og  Munterhed  tilligemed  de  stille,  huslige  Glæder  og  den 
ædle  Kogekonst  tilgrunde.  Jeg  vil  imidlertid  inden  en  halv 
Time  berede  mine  bevaagne  Herrer  en  Spise  og  en  Drik,  som 
skal  bringe  os  Alle  til  at  glemme  Tidens  Besværlighed  og 
forlige  os  med  denne  ugudelige  Verden !“ 

„Det  var  Ret,  Søn!“  — sagde  den  geistlige  Herre  mil- 
dere og  klappede  ham  paa  Skulderen.  — „Nedgrav  ikke  dit 
sjeldne  Pund,  Morten  Madsvend!  Sørg  for  vort  timelige  Be- 
hov, og  befat  dig  ikke  med  Fasteprækener !“ 

Medens  den  reisende  Kok  nu  tog  sin  Kasse  og  gik  ud 
i Stegerset  for  at  tage  sig  af  Bevertningen,  uden  at  bekymre 
sig  om  Husfolkenes  Knurren,  undersøgte  den  ridderlige  Herre 
med  den  blaae  Kappe  Drikken,  der  var  fremsat  i Tinkander. 
„Hvad?  lumpent  dansk  Porseøl!u  — raabte  han  og  kastede 
Tinkanden  hen  ad  Gulvet.  — „Fy  for  Satan!  Sligt  vove  de 
Hallunker  at  byde  os?  — Sachsisk  01  vil  vi  have  og  det 
strax!“ 

„Det  tydske  01,  der  gjør  Folk  galne,  skjenke  vi  ikke  her!“ 

— svarede  en  Karl  med  trodsig  Mine,  der  stod  ved  Skjenken. 

— „Det  er  ligesaa  strengelig  forbudt  af  Kongen  som  eders 
og  disse  Herres  overskaarne  Kjorteler.  Er  I ikke  tilfreds  med 
[hvad  vi  har,  staaer  Døren  Jer  aaben;  men  Grovheder  og 
Skjeldsord  taaler  hverken  Henner  Friser  eller  hans  Folk!“ 

Den  blaae  Herre  studsede  og  betragtede  Karlen  forundret. 

„Uforskammede  Karl!  veed  du  hvem  du  taler  til?“  — 
raabte  nu  den  geistlige  Herre,  og  Aarerne  svulmede  paa  hans 
Pande  af  Vrede.  — „Hvor  der  er  Herrer  af  kongeligt  Blod 
tilstede,  er  selv  en  Magister  og  Domprovst  en  ringe  Mand. 
Her  skal  en  Tølper,  som  du,  ikke  knye,  om  vi  saa  skrubbede 
dine  Øren  med  dine  fordømte  Skrubber  og  slog  dit  tynde 
danske  01  i dit  Flynderhoved  1“ 

„Lad  det  være  godt,  kjære  Mester  Grand !“  — sagde  den 
unge,  fornemme  Herre  i Skarlagenskappen.  — „Karlen  kjendte 
os  inok  ikke,  og  han  holder  paa  sin  Husbonds  Ære.“  — 
„Har  I tydsk  01  i Huset,  saa  sæt  det  kun  frem  paa  mit 
Ansvar \“  — tilføiede  han  ligegyldig  og  vendte  sig  til  Kjel- 
dersvenden,  idet  han  kastede  en  Haandfuld  blanke  Sølvører  hen 
til  ham  paa  Disken. 

Karlen  studsede  og  nølede. 

„Nu  rask!“  — vedblev  den  unge  Herre.  — „Det  er  Her- 
tug Valdemar,  som  befaler  dig  det.  Kongens  Forbud  strækker 
sig  ikke  til  mig  og  mit  Følge,  som  du  allerede  viselig  har  be- 
mærket paa  vort  Kjortelsnit.“ 

„Det  maa  I selv  forstaae,  høie  Herre  \“  — svarede  Kjelder- 

svenden  mut  — „men  paa  dansk  Grund,  siger  min  Husbond, 
gjælder  Kongens  Lov  og  Forbud  baade  for  Store  og  Smaa. 
En  Tønde  gammelt  tydsk  01  ligger  i vor  Kjelder;  den  har 
Ingen  turdet  røre  i 25  Aar,  og  førend  Husbond  kommer  hjem 
og  selv  befaler  det,  tapper  jeg  intet  Krus  af  den  Tønde, 
om  I saa  Allesammen  var  Keisere  eller  Paver/* 

„Lad  dog  den  trodsige  Karl  kaste  paa  Døren,  min  Hertug  V* 
- — udbrød  den  heftige  Mester  Grand,  og  et  Par  Væbnere 
nærmede  sig  allerede  ivrige  og  syntes  kun  at  vente  paa  et 
(Vink  for  at  iværksætte  det. 

Blodet  var  faret  den  unge  Herre  til  Kinderne,  og  han 

kastede  et  truende  Blik  til  Kjeldersvenden ; men  da  greb  den 
ældre  Herre  i den  blaae  Kappe  ham  om  Armen.  — „Tøv  kun 
lidt.  Hr.  Fætter  1“  — brummede  han  halv  sagte.  — „Lad  mig 
raade!  her  maae  vi  være  gode  Patrioter.  Hans  Naade  Kongen 
red  endnu  paa  Kjephest  ved  Margrethe  Springhests  Side“  — 
begyndte  (han  nu  høirøstet  — „da  han  udøvede  den  Bedrift 
og  satte  Pind  for  Tappen  i den  tydske  Øltønde;  det  var 

en  tapper  Gjerning,  det  maae  vi  lade  ham,  det  var  længe 
før,  jeg  havde  gjort  Noget  som  Feltherre.  Ved  samme  Lej- 
lighed viste  han  sig  fra  en  glimrende  Side  og  blev  vor 
Læremester  i den  ædle  Skrædderkonst.  Lad  os  som  gode  Patri- 
oter nu  drikke  dansk  Porseøl  til  hans  Ære  og  faae  vore  Kjort- 
ler syet  sammen  som  ærbare  danske  Skjorter,  at  man  paa 
Danehoffet  kan  see,  vi  ere  ligesaa  troe  og  lydige  Undersaatter 

som  Jon  Litie  og  David  Thorstensøn  og  ligesaa  oprigtige 

Venner  af  det  Slags  Klædebon  som  Kongen  selv  og  Dron- 
ningens smukke  Ven,  Drost  Peder  Hoseøl!*)  — Nu,  Kongens 
Skaal  i tyndt  01,  siden  her  ikke  er  Andet  — Kongens  Skaal, 
mine  Herrer !“ 

Denne  Spot,  som  blev  ledsaget  af  et  haanligt  Smil,  op- 
vakte (høirøstet  Latter,  og  Alle  drak  eller  lode  som  de  drak 
af  den  ringeagtede  Drik. 

„Den  Skaal  skal  Enhver  drikke  med,  som  ikke  er  en  Spion 
og  Forræder !“  — vedblev  den  blaae,  krigerske  Herre.  — „Her 
gjælder  ingen  Forskjel  paa  Rang  og  Stand.  Kom,  du  vakkre 
Svend!  drik  Kongens  Skaal  med  i dette  kostelige  Porsevand  \“ 

„Det  skal  jeg  vel  tage  mig  iagt  for  paa  den  Maade!“ 

— sagde  Kjeldersvenden : — „jeg  er  for  ringe  til  at  komme 
i saa  fornemt  et  Laug.“ 

„Saa  maa  du  finde  dig  i,  at  Grev  Jacob  af  Halland,  som 

Kongens  Lehnsmand,  lader  dig  tugte  som  en  Forræder  og 

hemmelig  Oprører \“  — vedblev  den  blaae  Herre.  „Træk  ham 
ud,  og  giv  ham  et  godt  Livfuld  Prygl  af  Stigremmen !“  — 
bød  han  Væbnerne.  — „Vi  har  jo  Alle  hørt,  han  er  en 

Oprører,  som  ikke  vil  drikke  Kongens  Skaal  \u 

I et  Øieblik  var  den  strenge  Befaling  udført,  uagtet  den 
stærke  Karl  satte  sig  tappert  til  Modværge, 


•)  o:  Strømpebaand,  Almuens  Tilnavn  til  Drost  Peder. 

„Saaledes  skal  man  dryppe  de  Karle  i deres  eget  Fedt!" 
— brummede  Grev  Jacob  og  kastede  sig  med  overmodig  Mine 
ligegyldig  tilbage  paa  Bænken. 

„Maaske  dog  lidt  for  haardt"  — sagde  den  unge  Hertug, 
men  smilede  dog  tilfreds,  medens  Alle  loe  over  denne  raae 
Spas,  som  ikke  syntes  dem  usædvanlig  eller  paa  nogen  Maade 
betænkelig. 

I Anledning  af  Kong  Erik  Christophersøns  Forordning  om 
Øllet  og  Klæderne,  som  havde  foranlediget  dette  Optrin,  vedblev 
man  nu  i spottende  Tone  at  gjennemgaae  adskillige  andre 
af  Kongens  borgerlige  Foranstaltninger,  som  man  roste  paa 
Skrømt,  idet  man  kappedes  om  at  fremstille  dem  fra  en  latter- 
lig Side,  som  barnagtige  og  urimelige;  især  var  den  strenge 
Riber  Ret  en  Gjenstand  for  mangen  plump  Spas.  Denne  Sam- 
tale éndtes  først,  da  den  geskæftige  Kok  traadte  ind  fra  Ste- 
gerset .med  et  stort  Fad  krydret  Kjødmad  og  opmuntrede 
Selskabet  til  at  prøve,  om  han  ikke  var  en  større  Post  voxen, 
end  at  lave  Fangekost  for  Eremiterne  paa  Sjøborg.  „Skulde 
jeg,  som  jeg  dog  ikke  vil  haabe"  — tilføiede  han  — „engang 
komme  til  at  opvarte  nogen  af  mine  bevaagne  Herrer  paa 
mit  berømte  Slot,  saa  glæder  det  mig,  at  jeg  dog  forud  har 
havt  Ledighed  til  at  redde  min  Ære,  som  Den,  der  ikke  uden 
Held  har  studeret  Kongekunsten  ved  de  lærdeste  Domcapitler  i 
'Kongeriget." 

„Du  er  en  Skalk,  Morten !"  — sagde  Mester  Grand  og 
truede  spøgende  ad  ham.  — „Mine  fromme  Colleger  har  maaske 
lært  dig  at  signe  dig  selv  først  med  Selvfornegtelsens  Tegn; 
men  dine  runde  Kinder  vidne,  at  du  som  et  kjødeligt  Ver- 
densbarn har  overført  Lærdommen  paa  Grødskeen  og  For- 
skærerkniven.u 

„Ikke  uden  lysende  og  høiærværdige  Mønstre!"  — svarede 
Kokken  med  et  skalkagtigt  Smil.  — ,,Var  jeg  saasandt  eders 
Madsvend,  som  jeg  nu  bliver  de  ugudelige  Statsfangers  Le- 
gemssørger,  skulde  I ikke  længe  savne  mit  og  eders  værdige 
Collegers  gode  Huld."  Han  tog  sig  nu  som  en  ivrig  Vert 
af  Anretningen  og  udsøgte,  det  Bedste  til  sin  nye,  geistlige  Vel- 
ynder. Derpaa  hentede  han  en  stor  Træbolle  fra  Stegerset,  og 
anbefalede  med  en  Lovtale  den  styrkende  og  oplivende  Drik, 
den  indeholdt,  som  en  Frugt  af  hans  egen  Opfindelse. 

„Krydret  Vin!"  — raabte  Grev  Jacob.  — „Du  er  mig  en 
fortræffelig  Karl,  Morten ! det  var  altsaa  den  hellige  Kirkeskat, 
du  og  Hr.  Domprovsten  stred  saa  tappert  for  i Stormen,  da 
vi  Andre  maatte  kaste  alt  vort  verdslige  Gods  overbord !" 

„Saaledes  lønnes  Dyd  og  gode  Gjerninger  allerede  her  i 
Verden !"  — svarede  Kokken.  — „Nu  haaber  jeg,  den  ærvær- 
dige Mester  Grand  ikke  fortryder,  at  han  saa  fromt  tog  mit 
hellige  Flaskeskrin  under  sin  Beskyttelse." 

Ridderne  priste  den  herlige  Drik;  de  bleve  lystige  og  høi- 
røstede.  Morten  Madsvend  sk’jenkede  flittigt  for  dem  og  sang 

overgivne  Viser.  Alle  vilde  synge  med,  og  Hver  sang  den  Vise, 
han  led  bedst,  uden  at  bekymre  sig  om  de  Andre.  Tilsidst 
fik  under  almindelig  Latter  en  velbekjendt  Vise  Overvægten, 
som  var  en  ikke  uvittig  men  temmelig  smudsig  Smædesang 
over  Kongen  og  hans  hengivne  Mænd,  især  over  Drost  Peder 
Hessel,  der  snart  kaldtes  med  Øgenavnet  Hoseøl  og  snart 
Hr.  Lovmand,  med  plumpe  Hentydninger  til  det  Forhold,  han 
beskyldtes  for  at  staae  i til  Dronningen. 

Under  denne  Larm  traadte  den  høie,  jernklædte  Ridder  med 
den  lukkede  Hjelm,  der  var  fulgt  efter  dem  fra  Broen,  ubemær- 
ket ind  i Stuen  og  satte  sig  tæt  ved  Døren  i en  mørk  Krog. 

„See,  nu  er  her  kommet  Liv  i Spillet  !"  — sagde  Kokken 
og  pudsede  Lysene:  — „nu  er  det  en  Lyst  at  see  paa  mine  be- 
vaagne  Herrer." 

„Men  hvad  har  du  kommet  i Vinen?"  — spurgte  Mester 
Grand:  — „den  er  jo  forvandlet  til  en  Nectar." 

„Tillavningen  er  en  Hemmelighed,  min  høilærde  Herre!"  — 
svarede  Kokken.  — „Den  Lærdom  forbeholder  jeg  mig  til  jeg 
engang  gjør  mit  Testament;  da  vil  jeg  berige  Efterslægten  med 
min  Opfindelse,  hvis  Verden  har  viist  sig  værdig  dertil,  jeg 
har  kaldet  denne  ulyksalige  Drik  Biskop;  jeg  haaber  den 
fortjener  sit  Navn  og  engang  vil  gjøre  Morten  Fynbos  Navn 
udødeligt  baade  blandt  Lærde  og  Læge." 

„Kald  den  Erkebisp!  den  fortjener  det  bedre,  end  den  Kjær- 
ling,  vi  nu  har  i Lund!"  — raabte  Grev  Jacob.  — — „En 
saadan  Bisp  er  istand  til  at  mægle  en  evig  Fred  mellem  de 
geistlige  og  verdslige  Herrer  i Riget,  og  det  kunde  i disse 
Tider  gjøres  behov.  Med  Eder  har  vi  gjort  Begyndelsen, 
høilærde  Mester  Grand!"  — vedblev  han.  — „Naar  1 bliver 
Erkebisp  engang,  vil  det  maaske  see  bedre  ud  med  Retfærdig- 
heden i Landet!  I var  Mand  for  at  laane  mig  en  Band- 
straale,  naar  mit  gode  Sværd  er  for  kort  til  at  faae  mine 
forholdne  Lehnsindkomster  ud  af  Tyrannen." 

Mester  Grand  svarede  ikke,  men  gav  den  høirøstede  Greve  et 
fortroligt  og  betydende  Nik. 

„Vor  kjække  Domprovst,  Roskilds  Ære  og  Stolthed"  — raabte 
nu  Grev  Jacob  med  overdøvende  Røst  — „vor  høilærde  Mester 
Jens  Grand  skal  leve!  — en  Skjelm  hvo  der  ikke  drikker 
den  Skaal  ud  til  Bunden!  — men  alle  Krybere  og  Kongetrælle 
skal  ske  al  Landsens  Ulykke!"  Med  disse  Ord  stødte  han 
sit  Bæger  mod  den  geistlige  Herres.  Hertug  Valdemar  og  alle 
Ridderne  fulgte  hans  Exempel  og  bragte  Domprovsten  et  lyde- 
ligt Hyldingsraab,  som  Kokken  med  et  lystigt  Hurra  istemte. 

„Jeg  takker  Eder,  høibaarne  Grev  Jacob!  saavelsom  Eder. 
min  høie  Hertug!  og  Eder  alle,  mine  kjække  Herrer  og  Rid- 
dere!" — sagde  Mester  Grand,  behagelig  overrasket,  idet  han 
reiste  sig  og  betragtede  Enhver  især  med  en  alvorlig  bety- 
dende Mine.  — „Den  Time  kan  vel  komme,  da  jeg  i Gjer- 
n ingen  kan  vise  Eder,  hvorlunde  det  er  mit  høieste  Ønske  at 

bringe  en  venlig  Forening  tilveie  mellem  Riddersværdet  og 
Bispestaven:  den  jordiske  og  himmelske  Kraft  maa  visselig  for- 
enes, naar  der  skal  udrettes  noget  Stort  i Verden.  Dog  herom 
paa  bedre  Tid  og  Sted!“  — afbrød  han  sig  selv  pludselig 

— , dates  angvis  in  herba!*)  det  er  udlagt:  Satan  har  sin 
Yngel  allevegne !“  — Under  disse  Ord  faldt  Domprovstens 
skarpe  Blik  til  den  høie  Ridderskikkelse  med  det  sorte  Pantser 
i Krogen  ved  Døren.  Alles  Øine  vendte  sig  nu  derhen,  og 
der  opstod  en  hemmelighedsfuld  Mumlen  mellem  de  urolige 
Gjester.  Da  reiste  den  mægtige  Kæmpeskikkelse  sig  og  frem- 
traadte  med  faste  raslende  Skridt  til  Lyset  ved  Bordenden ; 
han  bevægede  Hovedet,  som  om  han  gjennem  Hjelm-Gitteret 
betragtede  Gjesterne  nøie;  derpaa  hævede  han  den  jernklædte 
Arm,  slog  Gitteret  fra  sin  Hjelm  et  Øieblik  og  lod  det  strax 
igjen  falde  tilbage.  Det  hastigt  forsvundne  Syn  af  det  stærkt 
oplyste,  malmfaste  Krigeransigt  med  det  strenge,  frygtelige 
Blik,  der  fremskjød  som  Lyn  under  de  store,  buskede  Øien- 
bryn,  havde  slaaet  Alle  med  Forbauselse.  Enhver  havde  reist 
sig  som  for  at  sige  ham  velkommen;  men  han  lagde  Fingren 
for  Mundaabningen  paa  sit  Hjelmgitter,  og  de  bleve  staaende 
som  tause  Støtter  og  betragtede  ham  med  opmærksom  Forvent- 
ning. 

„Kom  Ed  og  Løfte  ihu!  Forsigtighed  er  endnu  vort  Løsen  !“ 

— sagde  den  jernklædte  Ridder  med  en  dyb,  dæmpet  Stemme. 

— „Ingen  Tryghed  og  overmodig  Trods,  hvor  Forrædere  g aae 
ud  og  ind  og  alle  Døre  staae  aabne!  Tyrannen  er  nær  herved. 
Han  er  mægtig  endnu.  Drost  Peder  Hessel  var  midt  iblandt 
Jer  paa  Bæltet,  og  I kjendte  ham  ikke.“ 

„Drost  Peder ?“  — gjentoge  Alle  forbausede. 

„Fordømt !“  — udbrød  den  unge  Hertug  og  stampede.  — 
„Der  blev  talt  allehaande.  Men  hvor  var  han  da?  jeg  saae 
ham  ikke.  — Hvor  blev  han  af?“ 

„Jeg  skulde  dog,  for  Fanden,  troe,  man  havde  kjendt  Drosten, 
havde  han  været  der!“  — sagde  Grev  Jacob.  — „Paa  to  Baads- 
mænd  og  en  Dreng  nær,  var  der  ingen  Kat  ombord,  som 
jeg  jo  kjendte. u 

„Hvo  var  Manden,  der  sprang  fra  Masten  og  greb  Roret, 
da  Styrmandens  Arm  var  kvæstet  ?“  — spurgte  den  alvorlige 
Ridder. 

„Han,  den  unge,  forvovne  Karl“  — sagde  Grev  Jacob  — 
„han,  der  kom  drattende  som  fra  Himlen,  da  det  kneb,  og  red- 
dede os  Alle  Livet  — var  det  ikke  en  Baadsmand?“ 

„Drost  Peder  Hessel  var  det!“  — sagde  den  sorte  Ridder 

— „og  Drengen,  der  opvartede  Jer,  var  hans  Væbner,  en 
Knøs  med  Hoved  og  Øren.“ 

„Fordømt !“  raabte  den  Ene  efter  den  Anden. 

„i  den  Larm  og  Forstyrrelse  var  jeg  baade  blind  og  døv“ 


').  Snogen  ligger  , skjult  i Grosset. 

— tog  Mester  Grand  nu  Ordet  — „ellers  skulde  jeg  vel 
have  seet  om  vi  havde  Filistere  ombord.  Paa  Skuden  saae 
jeg  ingen;  men  hvem  var  Ridderen  i Skarlagenskappen,  der 
fulgte  os  fra  Broen  og  red  paa  Eventyr  efter  Røvere  eller 
Jomfruer  eller  hvad  det  var  for  verdsligt  Galskab  ?“ 

„Drost  Peder  Hessel  var  det!"  — svarede  den  pantsrede 
Ridder.  — „Hvor  har  I havt  eders  skarpe  Øine?  Mester 
Grand!  Vor  Dødsfjende  sad  ved  Roret  idag,  og  I kjendte 
ham  ikke ; imorgen  sidder  han  ved  Statsroret  og  kjender  Jer." 

„Død  og  Ulykke!  — Alt  er  tabt!  — Vi  er  forraadte!"  — 
udbrød  den  Ene  efter  den  Anden,  og  der  blev  en  almindelig 
Uro. 

„Endnu  ikke!"  — sagde  den  pantsrede  Ridder  rolig  og 
hævede  sin  Røst.  „Til  Danehoffet  er  endt,  sikkrer  Loven  Eder. 
Mig  sikkrer  kun  denne  Lov!"  — her  slog  han  paa  sit  store, 
klirrende  Slagsværd.  — „I  det  Øieblik  Danehoffet  er  hævet, 
adskilles  I ! Om  en  halv  Time  er  jeg  atter  ombord.  Endnu 
kun  tre  Ord  i Løn  til  eders  og  min  tilkommende  Herre  !" 

Den  unge  Hertug  ilede  urolig  frem  og  greb  heftig  Ridderens 
Jernhaand.  De  gik  begge  nogle  Skridt  tilbage,  og  den  hemme- 
lighedsfulde Ridder  hviskede  ham  nogle  Ord  i Øret,  som 
Ingen  hørte,  men  hvorved  den  kjække  Hertugs  Kinder  vex- 
lede  Farve.  Ridderen  betragtede  ham  skarpt,  slog  ham  beroli- 
gende paa  Skulderen  og  nikkede,  idet  Hertugens  Kinder  atter 
fik  deres  Farve  tilbage  og  han  med  et  dristigt  Blik  gjorde 
en  hastig  Bevægelse  til  Sværdet.  Uden  at  mæle  et  Ord  meer, 
hilsede  den  høie,  sortpantsrede  Herre  Selskabet  og  gik  med 
faste,  rolige  Skridt  ud  af  Døren. 

En  almindelig  Taushed  paafulgte,  medens  den  unge  Hertug 
syntes  med  Styrke  at  bekæmpe  den  sidste  Rest  af  en  urolig 
og  længstende  Forestilling.  Han  greb  hastig  sit  Bæger.  „Vor 
troe,  aarvaagne  Ven  skal  leve!"  — sagde  han.  — „Gid  han 
maa  komme  frelst  tilbage!  For  vor  Skyld  har  han  idag  vovet 
Meget."  Neppe  havde  han  sagt  disse  Ord  og  sat  Bægeret 
til  Munden,  førend  Døren  aabnedes  og  Drost  Peder  Hessel 
med  den  gamle  Henner  Friser  traadte  ind,  ledsaget  af  en  hel 
Deel  Borgere  og  Sømænd,  som  havde  den  bundne  Rane  Kam- 
mersvend imellem  sig.  Den  gamle  Henner  havde  sin  Datter- 
datter ved  Haanden.  Hun  kastede  et  venligt  Blik  tilbage  til 
Døren,  hvor  Væbner  Claus  Skirmen  var  bleven  staaende  med 
sin  Herres  Skarlagenskappe  paa  Armen  og,  som  det  syntes, 
overrasket  ved  Synet  af  de  mange  fremmede  Herrer,  medens 
hans  Øine  hastig  forlode  den  skjønne,  sortøiede  Pige  og  dvælede 
med  spændt  Opmærksomhed  paa  enhver  af  hans  Herres  Miner 
og  Bevægelser. 

Idet  den  unge  Drost  traadte  ind,  satte  Hertug  Valdemar 
og  alle  Ridderne  hastig  deres  opløftede  Bægere  tilbage  paa 
Bordet  og  saae  forundrede  til  hverandre.  Drost  Peder  syntes 
ikke  at  bemærke  den  almindelige  Forvirring,  hans  Indtrædelse 

foraarsagede.  Han  hilsede  Selskabet  med  ridderlig  Høflighed. 
„Som  jeg  seer“  — sagde  han  i en  munter  og  utvungen  Tone 
— „kommer  jeg  endnu  tidsnok,  mine  Herrer!  for  at  hilse  paa 
Eder  i min  egen  Kjortel  og  takke  Eder  for  godt  Rejseselskab. 
Jeg  havde  mine  Grunde  til  at  reise  som  Baadsmand;  det  kan 
neppe  Nogen  af  mine  høie  Herrer  miskjende.  Det  glæder  mig 
at  jeg  som  heldig  Styrmand  har  havt  Ledighed  til  at  bringe 
saa  mange  vigtige  Fædrelandets  Mænd  i Sikkerhed.  Jeg  vilde 
strax  ved  Landingen  have  takket  Eder  for  eders  Tillid,  mine 
Herrer!  men  jeg  blev  hindret  af  et  lille  ubehageligt  Eventyr, 
som  nu  dog  lykkelig  er  overstaaet.“ 

Den  unge  Hertug  havde  faaet  sin  Fatning  tilbage;  han 
gjengjeldte  Drostens  Hilsen  med  fyrstelig  Anstand  og  svarede 
i samme  høflige  Tone:  „Det  var  smukt,  I kom  tilbage  til  os. 
Drost  Hessel!  og  ikke  unddrog  Eder  vor  Taksigelse.  Først  for 
et  Øieblik  siden  erfarede  vi,  at  vi  vare  saa  heldige  at  have 
Eder  ombord,  uden  at  kjende  Jer,  og  at  I var  den  kjække 
Baadsmand,  der  saa  lykkelig  greb  Roret  i vort  Vanheld.  At 
Nødvendighed  eller  Hændelse,  men  ingen  underfundig  Hensigt 
gjorde  os  til  Reisefæller  idag,  uagtet  vore  forskjellige  Menin- 
ger i mange  Dele,  det  vil  jeg  troe.  Modtag  nu  derfor  min 
og  mine  Venners  Taksigelse  og  lad  os,  som  vi  just  havde 
isinde,  tømme  dette  Bæger  paa  eders  Velgaaende!“  Paa 
et  Vink  af  Hertugen  rakte  den  geskæftige  Kok  strax  Drosten 
et  Bæger  Vin,  og  ved  Hertugens  høire  Side  gjorde  Grev  Jacob 
med  tvungen  Høflighed  Plads  for  ham  og  bad  ham  tage  Sæde. 

Den  foreslagne  Velkomstskaal  gjorde  imidlertid  Ingen  Mine 
til  at  udføre.  Drost  Peder  mærkede  det  og  tog  hastig  Ordet: 
„Jeg  takker  Eder,  mine  Herder!  for  den  tiltænkte  Ære;  men 
tillad  mig  som  Styrmandsløn  kun  at  udbede  mig  den  Gunst, 
at  jeg  maa  drikke  det  første  Bæger  her  paa  Fyensk  Grund 
med  Hertug  Valdemar  og  Grev  Jacob  og  alle  disse  vær- 
dige Herrer  paa  Ønsket  om  et  fredeligt  og  lykkeligt  Udfald 
af  Danehoffet  og  paa  Fædrelandets  saavelsom  paa  vort  lov- 
mæssige Kongehuses  Velgaaende!“  Med  disse  Ord  tømte  han 
sit  Bæger  og  satte  det  omvendt  paa  Bordet.  „Enhver  Fædre- 
landets Ven,  som  deler  mit  Ønske,  vil  vist  ikke  betænke  sig 
paa  at  gjøre  mig  fyldest !“  — tilføiede  han.  Alles  Øine  dvæ- 
lede paa  Hertug  Valdemar  og  Grev  Jacob,  og  da  begge  disse 
Herrer,  skjøndt  med  dulgt  Harme,  dog  tømte  Bægerne  tause 
og  satte  dem  omvendte  paa  Bordet,  gjorde  alle  Ridderne  det 
Samme. 

Den  tykke  Kok  smilede  skalkagtig.  — „Det  var  en  besk 
Tilsats  til  min  høiærværdige  Drik!“  — hviskede  han  til  Me- 
ster Grand.  Den  geistlige  Herre  blussede  af  Harme;  han  havde 
endnu  ikke  sat  Bægeret  til  Munden;  han  klemte  det  i Haanden, 
saa  Vinen  sprudlede  ham  om  Fingrene,  og  kastede  det  nu 
heftig  mod  Stengulvet.  „Jeg  lader  mig  intet  slavisk  Hyldest- 
tegn aftvinge !“  — udbrød  han  opbragt:  — „Paa  hvad  Fod  jeg. 

som  Domprovst  i Roskild,  staaer  med  Kong  Erik  Ghristophersøn, 
er  hver  Mand  i Landet  bekjendt,  som  veed,  at  St.  Mikkels 
Kirke  i Slagelse  hører  til  Roskild  Domprovsti  og  er  mig  med 
skammelig  Uret  frataget.  Har  jeg  ikke  frygtet  for  aabenbart 
at  prostestere  mod  Kongens  lovstridige  Indgribelse  i mine  Em- 
bedsrettigheder, saa  frygter  jeg  heller  ikke  nu  for  lydt  og 
aabenlyst  at  erklære  hans  Drost,  at  jeg  før  vil  tørste  til 
Dommedag,  før  jeg  drikker  en  eneste  Draabe  som  en  Hykler 
og  elendig  Kryber  for  verdsligt  Overmod  og  Uretfærdighed. u 

„Deri  holder  jeg  med  vor  høilærde  Hr.  Domprovst !“  — 
sagde  Grev  Jacob  høirøstet  og  stødte  sit  lange  Sværd  haardt 
mod  Gulvet.  — „Her  har  hver  Mand  sin  Frihed,  og  Ingen 
kan  tvinge  os  til  at  drikke  nogen  anden  Skaal,  end  vi  lyster. 
Jeg  drak  ogsaa  kun  fordi  jeg  var  tørstig  og  Vinen  var  god; 
jeg  vil  derfor  ligesaalidt  gjælde  for  en  Hykler  og  Kryber,  som 
Nogen  ustraffet  skal  kalde  mig  en  Landsforræder. “ 

„Det  være  langt  fra  mig  at  opfordre  noget  Menneske  til 
Hykleri  eller  at  beskylde  Nogen  af  disse  Herrer  for  saa  gruelig 
en  Brøde,  som  Landsforræderi  !“  — tog  Drost  Peder  rolig 
Ordet:  — „I  Danmark  er  endnu,  Gud  være  lovet.  Tanken 
og  dens  djærveste  Yttring  fri,  hvor  Landsloven  ikke  over- 
trædes, og  jeg  anseer  ingen  dansk  Mand  for  sit  Fædrelands 
Fjende,  fordi  han  maaske  ikke  med  samme  Varme,  som  jeg,  for- 
binder vort  fælles  Ønske  om  Fædrelandets  Vel  med  personlig 
Hengivelse  for  Kongehuset.  I saa  urolige  og  ulykkelige  Tider, 
som  disse,  maae  vi  desværre  finde  os  i,  at  de  bedste  danske 
Mænds  Meninger  i mange  vigtige  Stykker  ere  forskjellige ; 
men,  kjære  Herrer  og  Landsmænd !“  — vedblev  han  med 
Varme  — „undskylder  mig,  at  jeg  ikke  anseer  noget  Sted 
eller  nogen  Ledighed  for  upassende  til  at  sige  et  Alvorsord 
i en  Sag,  der  angaaer  alle  Danske!  Skal  Splid  og  Tvedragt 
ikke  snart  adskille  alle,  selv  de  bedste  danske  Hjerter,  og 
skal  Folket  ikke  opløses  og  gaae  tilgrunde  i en  saa  ødelæg- 
gende Strid,  maae  vi  nødvendig  være  enige  i eet  Stykke,  og 
det  er  i trofast  Ærbødighed  for  Kronens  Hellighed  og  Majestæt, 
paa  hvis  Hoved  det  saa  er,  den  lovlig  og  retmæssig  hviler. 
Sørgeligt  er  det  tilvisse,  hvis  vi,  som  Mennesker  — som 
Riddere  eller  Guds  Ords  Tjenere  — ikke  altid  kunne  elske  og 
hylde  den  Personlighed,  der  dog  er  uadskillelig  fra  Majestæten ; 
men  som  Fædrelandets  troe  Mænd,  ere  vi  dog  forpligtede 
til  med  Haand  og  Mund  at  forsvare  Majestæten  til  vor  sidste 
Blodsdraabe !“ 

„Jeg  maa  agte  eders  Tænkemaade,  Drost  Hessel ! skjøndt 
den  ikke  er  min!“  — svarede  den  unge  Hertug  Valdemar  med 
Heftighed  og  traadte  ham  med  krænket  Stolthed  et  Par  Skridt 
nærmere,  idet  han  med  Harme  syntes  at  bemærke  sine  Venners 
Forlegenhed:  — „Jeg  miskjender  ikke  den  Iver,  som  her  for- 
leder Eder  til  at  glemme  hvor  I er  og  til  hvem  I taler;  men 
jeg  maa  bede  Eder  erindre,  at  vi  her  er  i et  offenligt  Her- 

berg,  og  at  jeg  og  den  høibaarne  Grev  Jacob  af  Halland 
her  ere  tilstede.  Som  Kongehusets  Frænder,  vare  vi  vel  nærmest 
berettigede  til  her  at  holde  bevægelige  Taler  mod  Oprør 
og  Majestætsforbrydelse,  hvis  vi  fandt  det  passende  eller  nød- 
vendigt. Har  I Noget  over  os  at  klage,  saa  forebring  det 
for  Folk  og  Konge  ved  Danehoffet,  hvor  vi  nu  Alle  skal 
samles,  og  hvor  jeg  haaber  i Mindelighed  at  afgjøre  de  stridige 
Punkter  mellem  os  og  vor  kongelige  Frænde!  Men  her  byde 
og  befale  vi  Eder,  i Kraft  af  vor  Stand  og  Værdighed,  at 
tie  og  ikke  fornærme  mig  eller  mine  Venner  med  en  Myn- 
dighed, som  ikke  tilkommer  Eder,  og  med  utidige  Forma- 
ninger om  vor  Pligt  til  den  danske  Krone!  — Og  nu  tilhest, 
mine  Herrer!  her  vil  vi  ikke  længer  dvæle  og  give  Anledning 
til  Optrin,  som  denne  Kongens  og  Dronningens  ivrige  Ven 
først  og  fremmest  burde  have  undgaaet."  De  sidste  Ord  vare 
ledsagede  af  en  bitter  spottende  Tone  og  fremkaldte  et  haanligt 
Smil  i de  unge  Ridderes  Ansigter. 

„Ja  vel!"  — sagde  Grev  Jacob  i plump  Spottone  — „vi 
vil  dennegang  overlade  den  mandhaftige,  unge  Hr.  Drost  Val- 
pladsen, siden  det  er  en  Kro,  hvor  man  kun  pleier  at  kæmpe 
med  Ord  og  i alt  Fald  med  Næver  og  tomme  Krus.  Træffes 
vi  engang  paa  en  værdigere  Valplads,  Hr.  Drost!  er  I maaske 
saa  føielig  først  at  fortrække."  Med  disse  Ord  forlode  begge 
de  fyrstelige  Herrer  Stuen.  Den  geistlige  Herre  tilligemed 
Kokken  og  alle  Ridderne  ledsagede  dem.  Hestene  havde  allerede 
nogen  Tid  staaet  sadlede  for  Døren.  Væbnerne  skyndte  sig  at 
holde  Stigbøjlen  for  deres  Herrer,  og  i et  Øieblik  foer  det 
talrige  Riddertog  med  Latter  og  høirøstet  Tale  gjennem  Mid- 
delfarts Gader. 


4.  KAPITEL. 

Den  unge  Drost  stod  taus  og  tankefuld  i Gjestestuen  og 
synes  at  overveie  om  han  ikke  havde  overilet  sig.  Gamle 
Henner  havde  rolig,  men  med  største  Deeltagelse,  givet  Agt 
paa  ethvert  af  hans  Ord  og  hele  hans  Adfærd.  Borgerne  og 
Fiskerne  vare  ligeledes  efter  deres  Formands  Exempel  tause  Vid- 
ner til  de  fornemme  Herrers  Tvist.  Claus  Skirmen  var  bleven 
staaende  ved  Døren  uden  at  tabe  sin  Herres  Ansigt  af  Syne, 
skjøndt  han  undertiden  kastede  et  Sideblik  til  den  lille  sort- 
haarede  Aase,  som  med  nysgjerrige  og  spillende  Øine  betrag- 
tede de  fornemme  Fremmede.  Den  fangne  listige  Kammersvend 
havde  imidlertid  benyttet  sig  af  den  almindelige  Opmærksomhed 
paa  de  høirøstede  Herrer;  han  havde  givet  den  lystige  Mor- 
ten Kok,  der  lod  til  at  kjende  ham,  et  hemmeligt  Vink,  og 
ved  Hjælp  af  den  store  Stegerskniv  i Kokkens  Bælte  vare 
hans  Baand  ubemærket  bievne  overskaarne.  Heraf  kunde  han 
dog  ikke  benytte  sig  saalænge  de  mange  Mennesker,  gjorde  ham 

Udgangen  vanskelig;  han  blev  staaende  rolig  med  Hænderne 
overkors  paa  Ryggen,  ligesom  han  endnu  var  bunden.  Først 
nu,  da  Døren  stod  aaben  og  der  var  god  Plads,  sprang  han 
pludselig  under  Armene  paa  sine  Bevogtere  og  var  ude  af  Døren. 

„Hvad?  den  Satan!  er  han  løs!"  — raabte  de  forbausede 
Fiskere  og  sprang  efter  ham. 

„Bliv,  lad  ham  løbe!"  — udbrød  Drost  Peder  hastig  og 
standsede  dem.  — „Vil  han  undvige,  er  det  mig  kjærest.  Han 
vilde  dog  snart  blive  fri.  Nu  vover  han  sig  neppe  til  Hove 
saasnart,  og  vi  har  en  Fordærver  mindre  iblandt  os." 

Fiskerne  stode  endnu  paa  Springet  for  at  indhente  Flygtningen. 

„Som  Herren  siger!  lad  ham  rende  Satan  i Vold !"  — 
sagde  den  gamle  Henner  Friser:  — „den  opløbne  Dreng  kan 
man  jo  puste  bort.  Han  skal  ingen  Mand  skræmme!  Faae  vi 
en  andengang  Fingre  paa  ham,  knække  vi  Halsen  paa  ham 
strax.  Lad  ham  nu  kun  smøre  Haser !" 

Det  Sprog  syntes  Fiskerne  at  forstaae,  og  de  bleve  staaende. 

„Nu  skal  1 have  Tak  for  eders  Hjælp  og  Deeltagelse  i 
denne  Sag,  mine  flinke  Landsmænd  !"  — vedblev  Drost  Peder. 

— „Gak  nu  Hver  til  Sit  og  forhold  Jer  rolige!  For  Røverne 
er  her  Intet  at  befrygte,  og  eders  brave  Oldermands  Sikkerhed 
skal  jeg  sørge  for!" 

„Ham  skal  Ingen  krumme  et  Haar  paa,  saalænge  der  er  en 
Marsvinsjæger  ved  Melfar  Sund!"  — svarede  en  ung  Fisker. 

„Og  kommer  han  i Ulempe  for  den  kongelige  Væbner,  vi 
kastede  i Rakkerkulen"  — sagde  Vaabensmeden  Troels  — — 
„saa  er  vi  Gildesbrødre  nok  til  at  hytte  ham.  Tolv  af  os 
holde  Vagt  her  inat,  og  skal  han  rømme,  er  der  sex  Mand  ved 
Jollen  med  Øse  og  Fyrtøi." 

„Godt,  Børn,  godt!"  — svarede  den  gamle  Henner.  — 
„Gaaer  nu  kun!  den  Sag  vil  jeg  summe  mig  paa;  jeg  siger  Jer 
maaske  min  Mening  før  Dag!" 

Paa  hans  Vink  forlode  Borgerne  og  Fiskerne  Stuen.  Den 

Gamle  greb  derpaa  heftig  Drost  Peders  Haand.  „Gud  og  St. 

Christian  velsigne  Jer,  velbaarne  unge  Herre,  for  hvad  I 
har  gjort  for  mig  og  min  lille  Aase  iaften!"  — sagde  han 
bevæget.  — „Glemmer  jeg  det  nogensinde,  er  jeg  en  Hundsvot. 
Det  Ord,  I før  sagde  til  disse  fornemme  Slyngler,  glemmer 
jeg  heller  ikke  saa  let:  det  har  fast  rørt  meer  op  i min 
gamle,  syndige  Sjæl,  end  jeg  skjøtter  om."  Den  tilbagetrængte, 
men  heftige  Bevægelse,  Tonen  i hans  Stemme  røbede,  syntes 

at  forundre  den  lille  Aase,  som  noget  Usædvanligt.  Bedste- 

faderen bemærkede  hendes  Forundring  og  slap  pludseligt  Ridde- 
rens Haand.  „Gak  nu  ti!  Sengs,  mit  Barn !"  — sagde  han  rolig 

— „og  sov  trygt  til  jeg  kalder  paa  dig!  drøm  hverken  om 
Røvere  eller  mægtige  Djævle!  Denne  Haand  har  før  tugtet 
de  mægtigste;  nu  er  den  ikke  saa  rap  til  at  tugte;  nu  begynder 
den  at  gjøre  Forskjel  paa  Slyngler.  Men  Verden  er  stor;  kan 
vi  ikke  længer  være  i Fred  her,  finder  jeg  vel  paa  Raad. 


35 


Nu,  god  Nat,  Barn!  bed  vor  Herre  og  vor  egen  gode  Patron 
St.  Christian,  at  de  vil  forlade  os  vor  Skyld  og  ikke  lede  os 
i Fristelse!  Nu,  rap  dig!" 

,,Lad  mig  dog  først  eftersee  dit  Saar,  kjære  Bedstefader!" 
— indvendte  den  lille  Aase  bønlig,  idet  hun  greb  hans  Haand 
med  Inderlighed  og  kyssede  den. 

„Vist  ikke,  Barn!  de  Myggestik  vil  jeg  ingen  Snak  høre  om! 
Hørte  du  ikke  hvad  jeg  sagde?" 

Paa  den  Gamles  strenge  Tone  og  den  Taushed,  hvormed  hun, 
skjøndt  nødig,  gjorde  Mine  til  at  adlyde,  saae  man,  at  den 
gamle  Bedstefader  ikke  var  vant  til  Indvendinger.  Hun  nølede 
dog  endnu.  Han  gav  nøie  Agt  paa  hendes  Øine  og  bemærkede 
rigtigt  et  flygtigt  deeltagende  Sideblik  til  Døren,  hvor  den 
unge  Væbner  endnu  stod.  ,,Det  er  sandt.  Knøsen  der  ved 
Døren  — han  har  ingen  Kvelsnadver  faaet,  og  han  har  dog 
ærlig  fortjent  det;  uden  ham  havde  vi  ikke  faaet  dig  fat. 
Nu,  saa  løb  da,  Aase!  og  sørg  for  ham  i Stegerset!" 

„Kom,  Claus  Skirmen!"  — sagde  Aase  sjæleglad  og  i 
saa  fortrolig  Tone,  som  hun  havde  kjendt  ham  længe,  idet  hun 
sprang  hen  til  Døren,  hvor  han  stod,  greb  ham  ved  Haanden 
og  trak  ham  munter  ud  med  sig  i Stegerset. 

„Forunderlige  Barn!"  — mumlede  den  Gamle  halv  høit  ved 
sig  selv  — „nu  er  hun  den  lille  Vildkat  igjen,  og  nu  kan 
et  Ord  gjøre  hende  glad  eller  bedrøvet ; men  kommer  den 
stærke  Drømmeaand  over  hende,  skal  ingen  Synder  lystes  ved 
at  see  hende  i Øinene.  Hm,  hm,  det  er  en  jammerlig  Ting 
med  vor  Styrke!" 

Drost  Peder  stod  i dybe  Tanker  og  havde  ikke  lagt  Mærke 
til  hvad  der  foregik;  han  havde  fremtaget  et  Pergamentsblad 
af  sin  Brystlomme;  derpaa  stirrede  han  stift  uden  at  han  dog 
syntes  at  vide  ‘hvad  han  læste. 

„Har  I der  faaet  et  ulykkeligt  Brevskab?  ædle  Herre!"  — 
spurgte  nu  gamle  Henner  og  betragtede  ham  deeltagende  — 
„eller  er  det  eders  Aftenbøn,  I læser?  Taler  eders  Sjæl  med 
Herren,  vil  jeg  ikke  forstyrre  Jer;  men  saa  skulde  I dog 
see  gladere  ud.  I er  ung  og  kan  neppe  endnu  have  svære 
Synder  paa  Samvittigheden.  I maa  vel  endnu  kunne  læse  jert 
Paternoster  og  jert  Ave,  uden  at  see  tilbage  om  den  Onde 
staaer  bag  ved  Jer  og  griner?" 

„Hvad  sagde  du?  brave  Gamle!"  — spurgte  Ridderen  ad- 
spredt og  skjulte  hastig  Pergamentsbladet.  „Det  er  nok  silde 
ud  paa  Natten,  og  jeg  trænger  til  Hvile.  Den  megen  Tummel 
og  Færdsel  har  anstrengt  mig." 

„Kom.  forfrisk  Eder  først,  ædle  Herre!  Min  bedste  Gjeste- 
stue  staaer  rede  til  Jer.  Jeg  havde  vel  et  Ord  at  sige  Jer 
først;  for  Gud  veed  naar  vi  sees  igjen.  Men  I er  træt,  og 
jeg  seer,  I har  vigtige  Ting  i Hovedet.  Kom,  Hr.  Drost! 
t vrager  vel  ikke  et  Krus  godt  dansk  Porseøl?  — Hvad  Djæv- 
len! har  de  fornemme  Herrer  forvandlet  mit  01  til  Vin? 

3*  — III 

— Nu  vel,  det  var  dog  ganske  bravt  af  dem."  De  satte  sig 

nu  begge  ved  Morten  Madsvends  halv  udtømte  Krydervins- 
bolle.  Da  et  Bæger  af  den  kraftige  Drik  havde  oplivet  dem, 
tog  gamle  Henner  atter  Ordet:  ,,I  sagde  et  Alvorsord  iaften, 
ædle  Herre!  mine  høibaarne  Gjester  fandt  det  ubetimeligt,  og 
I finder  det  maaske  nu  selv  overilet;  men  det  var  et  Ord  i 
rette  Tid  for  mig  og  mange  fler.  Ja,  I har  Ret,  ædle  Herre! 
Kronen  er  hellig,  hViem  der  saa  bærer  den,  og  en  Konge 

er  en  salvet  Mand:  ham  skal  Ingen  ustraffet  løfte  Haand  imod, 
om  det  saa  var  den  lede  Satan  selv,  vor  Gud  og  Herre  en 
Stund  havde  sat  til  vor  Tugtemester."  — 

„Det  sagde  jeg  vel  ikke.  Gamle !"  — afbrød  Drosten  ham 

— „men  det  var  ikke  langt  fra  at  være  min  Mening;  — hVor 
kommer  du  nu  derpaa?  Kjendte  du  disse  Herrer?" 

„Hvo  kjender  ikke  den  dristige  Hertug  Valdemar  og  den  mutte 
Grev  Jacob?"  — svarede  Henner.  — „Deres  gode  Venner 
kjender  jeg  ogsaa;  hvad  de  godt  Folk  bære  i deres  Skjold  er 
ingen  Hemmelighed.  Denne  Domprovst  fra  Roskild  skal  være  en 
farlig  lærd  Mand;  men  Vor  Herre  bevare  os  for  ham!  han 

er  baade  i Sind  og  Skind  den  gamle  Erkebisp  Jacob  op  ad 
Dage,  han,  der  blev  fængslet  af  Kongens  Fader  og  bragte 

Land  og  Rige  i Band.  Den  lange,  stornæsede  Provst  skal 
ogsaa  være  af  Slægten.  Man  tør  jo  ikke  tale  høit  derom ; men 
I og  hver  Mand  veed  dog  nok,  at  den-  Satans  Erkebisp 
havde  en  Finger  med  i Spillet,  da  Vor  Herres  hellige  Legeme 
slog  Kong  Christophers  Hjerte  i Stykker." 

„Desværre,  Gamle!  du  har  Ret!"  — sagde  Drost  Peder  — 
„denne  forvovne  Mester  Grand  er  Jacob  Erlandsens  Frænde 
baade  i Byrd  og  Aand.  Han  er  den  klogeste  af  dem  Alle, 
hvor  hidsig  og  aabenmundet  han  end  er  i sit  trodsige  Hovmod." 
Han  havde  fremtaget  Pergamentsbladet  og  betragtede  det.  „Ken- 
der du  Ridder  Tuko  Abildgaard,  Hertugens  Drost?" 

„Ja  vel,  det  var  den  stolte,  lystige  Herre  med  det  glatte 
Ansigt,  der  sad  saa  strunk,  hvor  I nu  sidder,  med  den  pape- 
gøiegrønne  Kjortel  og  Kappe.  Jeg  kjendte  dem  Allesammen." 

„Ridder  Lave  Litie  var  her,  Gud  ske  Lov,  ikke"  — sagde 
Drost  Peder  med  et  dæmpet  Suk.  — „Det  er  en  ædel  Slægt 
disse  Litier  — slægtede  de  kun  Alle  den  gamle  Ridder  Jon 
paa!  en  trofastere  Mand  er  der  ikke  i Danmarks  Rige,  og 
han  har  dog  hartad  samme  Uret  at  klage  over  som  sine 
Frænder." 

„Dem  tør  vi  ikke  dømme  for  strengt,  ædle  Herre!"  — tog 
Henner  atter  Ordet.  — „Ridder  Lave  kom  over  Bæltet  igaar. 
Det  var  en  Ynk  at  see  paa  den  Mand;  han  havde  nok  besøgt 
sine  Frænder.  Det  kunde  man  see  paa  ham.  Skjændsel  er  et 
haardt  Kors.  Den  gamle  Palle  har  jo  tabt  Forstanden  derover; 
og  den  kjække,  stolte  Stig  Andersen  selv  — ham  kan  jeg  ikke 
tænke  paa,  uden  at  Hjertet  fast  vender  sig  i Livet  paa  mig; 
en  større  Krigshøvding  har  Danmark  ikke  eiet  siden  Grev 


1 1 an  havde  fremtaget  Pergamentsbladet  og  betragtede  det. 

Albert  af  Nordalbingien  og  Kong  Valdemar  Seier:  ham  maa 
den  mægtige  svenske  Kong  Ladelaas  jo  selv  takke  for  Kronen. 

— Ak,  ædle  Herre  Drost!  naar  jeg  tænker  mig  i den  Mands 
Sted,  sortner  det  for  mine  Øine;  jeg  kunde  dog  ikke  sige. 
Kronen  var  hellig,  naar  jeg  saae  min  Hustrues  Æremorder 
bære  den,  som  en  løsagtig  Satan  paa  sine  Bukkehorn." 

,,Og  dog,  brave  Henner!  dog  maatte  du  sige  det,  selv  i 
hans  Sted,  hvis  du  havde  Fædrelandet  kjærere,  end  dig  selv, 
og  din  Sjæls  Salighed  kjærere,  end  Hevnen." 

,, Salighed!"  — gjentog  Henner  mørk  — ,,hm,  tal  ikke  saa 
afgjort  om  et  Menneskes  Salighed,  Herre  Drost!  Det  skulde  nok 
ikke  engang  en  Bisp  tage  sig  paa.  Troer  I da  saa  vist,  den 
Mand  maa  blive  evig  fordømt,  som  løfter  sin  Haand  mod 
en  kronet  Nidding?" 

,, Lader  os  Ingen  dømme,  at  vi  ikke  skal  dømmes!"  — sva- 
rede Ridderen  med  streng  Alvor  — „men  lad  os  sidst  dømme 
ham,  som  intet  Menneske  skal  dømme,  men  som  kun  har  sin 
Dommer  over  Stjernerne!" 

„Hm,  hm,  I maa  dog  vel  have  Ret,  Herre!  naar  Talen 
er  om  en  retmæssig  Konge,  som  frivilligt  er  udvalgt  af  Folket 
og  ikke  har  tilranet  sig  Kronen  med  Brodermord  og  Meened 
som  Kong  Abel.  Dersom  I saae  den  Mand,  der  skød  Kong 
Abel  Pilen  i Brystet,  ædle  Herre!  vilde  I da  kunne  see  ham 
i Øinene  og  sige,  han  var  en  ugudelig  Landsforræder  og 
Kongemorder,  som  vilde  blive  evig  fordømt?" 

„Hvor  falder  du  derpaa?  Gamle!"  — spurgte  Ridderen 
forbauset.  — „Jeg  siger  jo,  jeg  Ingen  tør  dømme,  og  — visselig! 
den  Mand  turde  jeg  mindst  dømme,  som  den  retfærdige  Dom- 
mer histoppe  valgte  til  den  fromme  Kong  Erik  Valdemarsøns 
Gjengjælder  og  til  at  styrte  Brodermorderen  fra  Danmarks 
Throne." 

„Den  Mand  staaer  her  for  Eder,  Herre  Drost!"  — sagde 
Henner  Friser  og  reiste  sig:  — „Med  denne  Haand  udskød 
jeg  Pilen,  som  traf  Kong  Abels  falske  Hjerte  — der  hænger 
Staalbuen,  som  udhvinede  Dødens  og  Fordømmelsens  Dom 
over  Brodermorderen!" 

Med  Forfærdelse  foer  Ridderen  op  og  betragtede  med  en  be- 
synderlig Gru  den  høie,  kraftige  Olding,  der  i den  halvdunkle 
Stue  stod  bleg,  som  en  frygtelig  Kæmpeaand,  for  ham.  „Har  du 
øvet  den  Daad,  Gamle!"  — udbrød  han  med  Anstrengelse 

— „saa  lad  mig  være  den  sidste  Menneskesjæl,  du  betynger 
med  saa  gruelig  en  Løndom!  og  vogt  dig!  — havde  Hertug 
Valdemar  før  vidst  hvad  hin  Bue  har  øvet,  havde  ingen 
Mand  i Landet  kunnet  redde  dig." 

„Det  er  min  mindste  Sorg!"  — svarede  Oldingen.  — „I 
forraader  mig  ikke,  det  veed  jeg,  og  uden  I veed  Ingen  i 
Verden  hvad  gamle  Henner  tænker  paa,  naar  det  stormer  ved 
Midnat,  som  den  vilde  Jæger  farer  hen  over  mit  Tag  med 
sine  hylende  Hunde.  Tro  ikke,  jeg  fortryder  den  bedste  Gjerning 

i mit  Liv!  Nei,  Gud  og  St.  Christian  være  lovet!  jeg  gruer 
ikke  for  den  Time,  da  jeg  skal  staae  med  Kong  Abel  for  Her- 
rens Domstol.  Og  dog.  Hr.  Ridder!  dog  er  det  en  underlig 
Tanke  at  have  bortrykket  en  Sjæl  fra  Forbarmelsen  og  styrtet 
en  Synder  til  de  Fordømte  for  hans  rette  Time  var  kommen. 
Men  det  er  Alderdoms-Svaghed  — jeg  veed  det  nok ; det 
er  ogsaa  kun  om  Natten,  slige  Tanker  falde  mig  ind ; naar 
Jeg  om  Dagen  seer  paa  den  Bue,  føler  jeg  med  Stolthed,  at 
denne  Haand  dog  eengang  har  reddet  Danmark  fra  Undergang. 
Som  jeg  siger,  det  er  kun  om  Natten,  jeg  bliver  blød  om  Hjertet 
og  har  Ynk  af  den  døde  Djævel. “ 

„Bed  til  den  forbarmende  Gud  for  hans  Sjæl!“  — sagde 
Ridderen  med  deeltagende  Uro. 

„Nei,  det  kan  jeg  ikke.  Herre  Drost!  og  det  nytter  heller 
ikke.  Hvad  jeg  kunde  gjøre  for  ham  med  en  dygtig  Haand- 
rækning,  det  har  jeg  gjort;  men  det  er  forgjeves:  han  er 
fordømt  til  evig  Ufred.  Jeg  drev  en  sexalens  Pæl  af  godt 
brændt  Egetømmer  gjennem  hans  raadne  Aadsel  i Sumpen 
ved  Gottorp;  men  hvad  hjalp  det?  Den  stolte  Djævel  vilde 
dog  ikke  sove  i Sumpen,  og  han  under  heller  ikke  Andre  Fred 
til  at  sove.  I har  vel  sagtens  hørt  hvad  man  siger  om 
hans  Natte  jagt?  hver  Midnat  skal  han  fare  ravnesort  paa  sin 
Jagthingst  over  Heden  ved  Gottorp  med  tre  gloende  Helved- 
hunde i Hælene.  Jeg  har.  Gud  være  lovet,  ikke  seet  det  selv; 
men  hver  Midnat  suser  og  hviner  det  dog  saaledes  i mine 

Øren,  at  jeg  maa  vaagne,  om  jeg  sov  som  en  Sten.  Maa- 
ske  er  det  kun  Snak  og  Overtro  tilhobe,  og  maaske  er  det 
kun  Blodet,  som  staaer  mig  til  Hovedet,  naar  jeg  ligger; 

men  jeg  har  nu  i 33  Aar  aldrig  kunnet  lukke  et  Øie  før 

tvende  Timer  efter  den  fordømte  Midnat.  Og  — hører  I? 
Herre!  nu  suser  og  hviner  det  igjen.“  Han  holdt  begge  Hæn- 
der for  Ørene  og  rystede  det  graae  Hoved,  med  en  urolig  og 
ængstelig  Mine. 

„Ulykkelige  Gamle !“  — sagde  Ridderen  — „det  er 

maaske  hverken  Blodet  eller  den  Døde,  som  foruroliger  dig. 
Jeg  vil  før  troe,  det  er  en  lønlig  Tvivl  i dit  ærlige  Hjerte 

om  hin  Gjerning  ogsaa  var  retmæssig  og  Gud  velbehagelig. 

Raadfør  dig  med  en  gudfrygtig  Klerk  i den  Sag  og  søg 

Freden  hos  den  Herre,  som  ene  kan  tage  og  give  den  i Sand- 
hed! Men  sørg  nu  ogsaa  for  din  timelige  Fred  og  Sikkerhed 
— ikke  blot  for  denne  Sags  Skyld,  men  ogsaa  for  hvad  der 
er  skeet  idag!  Det  var  ikke  Rane  Kammersvend  selv,  det  vide 
vi  dog  begge  ret  vel,  det  var  en  mægtigere  Mand,  der  havde 
udseet  din  uskyldige  Aase  til  sit  Offer.  Jeg  kjender  ham  des- 
værre! Mig  skaaner  han  maaske  af  Klogskab;  men  han  op- 
giver ikke  sin  Plan,  fordi  den  eengang  mislykkedes.  Det  kan 

nu  ogsaa  blive  dig  en  farlig  Sag  med  Væbneren  derude  i 
Rakkerkulen.  Jeg  veed  kun  eet  Raad,  gamle  Henner!  du  maa 
strax  med  Pigen  over  Bæltet,  endnu  før  det  bliver  Pag.  Lad 

siden  dit  Hus  og  Gods  sælge  herovre!  men  drag  ufortøvet  til 
min  Foged  paa  Harrestrup!  jeg  skal  give  dig  Brevskab  med. 
Han  skal  anvise  dig  mit  ledige  Skovhus  ved  Finnerup.  Der  er 
baade  du  og  din  Aase  sikkre.  Vinden  er  god.  Betænk  dig  ikke 
for  længe !“ 

Den  Gamle  havde  sat  sig  paa  Bænken;  hans  Albue  var 

styttet  mod  Bordet,  og  den  store,  rynkede  Pande  hvilede  i hans 
Kæmpehaand.  ,,Vel!  jeg  følger  eders  Raad  og  modtager 

med  Tak  og  Ære  eders  Tilbud,  høibaarne  unge  Herre !“  — 
sagde  han  nu  bestemt  og  reiste  sig.  — „For  dette  graae  Hoveds 
Skyld  er  det  ikke:  var  det  saa  alt  dømt  til  at  falde  for  Bød- 
deløxen,  jeg  flyede  ikke  nu  paa  mine  gamle  Dage  for  at  und- 
gaae  den  Ulempe.  Men  Pigen  maa  reddes ; hun  er  min 
Øiesten  og  min  Sjæls  Glæde  — hun  er  god  og  uskyldig ; 
hun  forstaaer  ikke  engang  selv  sine  svære  Drømme.  Gud  lade 
dem  aldrig  opfyldes!  Hun  maa  frelses  — og  I har  Ret,  det 

haster.  I har  ogsaa  viist  mig  Veien  til  Fred!  Herre  Drost! 

og  jeg  vil  følge  den.  Jeg  siger  de  verdslige  Handeler  God- 
nat og  forliger  mig  med  min  Gud  og  Dommer  i eders  Skovhus 
saa  godt  jeg  kan!“  — Med  disse  Ord  rystede  han  trofast  Rid- 
derens FIaand  og  gik  ud  for  at  anordne  det  Fornødne  til  Flug- 
ten. 

Drosten  tog  hastig  det  Pergamentsbrevskab  frem,  hvori 
han  nylig  havde  læst;  han  rev  en  ubeskreven  Strimmel  deraf 
og  skrev  med  en  Sølvpren,  han  bar  hos  sig,  nogle  Ord 
derpaa  til  sin  Borgfoged  paa  Harrestrup-Gaard  ved  Viborg. 
Neppe  havde  han  endt  den  korte  Skrivelse,  før  den  længe  over- 
vundne Træthed  overraskede  ham.  Prenen  faldt  ham  af  Haan- 
den, og  de  store,  langhaarede  Øienlaag  lukte  sig  imod  hans 
Villie,  idet  han  heldede  sig  tilbage  paa  Bænken  og  lænede 
Ryggen  mod  Væggen.  Saaledes  sad  han  hensjunken  i Slum- 
mer nogle  Øieblik  og  syntes  i Drømme  at  være  beskæftiget 
med  en  kjær  og  venlig  Gjenstand.  Et  svagt  Skin  af  det 
næsten  udbrændte  Lys  faldt  det  ungdommelige,  men  kraf- 
tige og  næsten  strenge  Ansigt,  som  nu  dog  smilede  venligt, 
medens  han  med  den  høire  Haand  omfattede  en  Rosenkrands 
af  røde  Rubiner,  som  han  bar  skjult  om  Halsen  under  sin 
Kjortel,  og  hvori  der  hang  en  eneste  Ravperle,  som  syntes  at 
have  hørt  til  et  Kvinde-Halsbaand.  Hans  venstre  Haand 
hvilede  endnu  fast  og  ligesom  med  en  halv  bevidst  Omhu  paa 
Pergamentsbrevet,  der  laae  opslaget  for  ham  paa  Bordet. 
Han  slumrede  endnu  tryg  i denne  Stilling,  da  Døren  sagtelig 
aabnedes  og  et  Ansigt  tittede  ind,  som,  skjøndt  det  var  halv 
skjult  af  en  laadden  Fiskerhue,  dog-  med  det  røde,  dunede  Mund- 
skæg og  den  listige  Mine  røbede  Kammersvend  Rane.  Han 
var  helt  forklædt  som  Fisker;  han  lod  Døren  staae  paa  Klem 
og  listede  sig  forsigtig  ind  i Stuen.  Han  nærmede  sig  paa  Taa- 
spidserne  til  Bordet,  hvor  Ridderens  venstre  Haand  endnu 
hvilede  paa  Papirerne.  Efter  et  forskende  Blik  paa  den  Slum- 

rende  heftede  Kammersvendens  smaa  graae  Øine  sig  med  nys- 
gjerrig  Opmærksomhed  paa  Brevet;  han  studsede  og  forsøgte 
at  bortliste  det;  men  Ridderen  gjorde  en  Bevægelse  med  den 
høire  Haand,  og  den  snue  Lurer  trak  sig  hastig  tilbage.  Han 
nærmede  sig  atter  forsigtig;  han  saae  endnu  engang  med  spændt 
Opmærksomhed  i Brevet  og  blegnede,  idet  han  saae  sit  eget 
Navn  paa  en  lang  Navneliste,  der  laae  løs  i Brevet  med 
Overskriften:  ,, Sammensvorne/*  Han  famlede  med  Haanden 
efter  en  Dolk,  hvis  blanke  Sølvhefte  stak  frem  af  hans  Bryst- 
lomme; men  han  syntes  pludselig  at  betænke  sig,  idet  han  nu 
ogsaa  fik  Øie  paa  den  lille  Seddel  til  Borgfogden  paa  Harre- 
strup;  han  syntes  overrasket  at  læse  den,  og  med  et  triumfe- 
rende Smil  listede  han  sig  ligesaa  sagte  ud  af  Døren,  som 
han  var  kommen. 

Kort  efter  vaagnede  Drost  Peder,  fuldkommen  forfrisket 
af  det  korte  Blund,  og  hørte  en  stærk  Larm  i Stuen  af  høi- 
røstet  Latter,  Bjældeklang  og  jernbeslagne  Støvlehæle  med  klir- 
rende Sporer.  Han  slog  Øinene  op  og  saae  en  stærk,  svær 
og  temmelig  fed  Herre  med  et  rundt,  muntert  Ansigt  og  et 
stærkt,  brunt  Mundskæg,  der  røbede  den  fuldmodne  Manddoms- 
alder. Med  et  Par  store  Guldsporer  paa  Hælene  trampede  den 
fremmede  Herre  fast  i Fliserne  og  slog  med  livlige  Armbevæ- 
gelser sin  korte  Kappe  tilside,  hvorved  en  prægtig  Ridderdragt 
og  et  Par  giindsende  Guldkjæder  kom  tilsyne.  Han  gik  frem 
og  tilbage  i Stuen  i munter  Samtale  med  tvende  mindre  præg- 
tig klædte  Riddere  og  en  lang  uforholdsmæssig  bygget  Person, 
hvis  korte  Bjældetrøie  og  spidse  Hue,  med  lang  Rævehale  i 
Nakken,  betegnede  hans  Værdighed  som  Hofnar. 

Overrasket  greb  den  unge  Drost  først  til  Brevskabet,  der 
laae  opslaget  for  ham,  og  stak  det  hastig  i sin  Brystlomme. 
Derpaa  reiste  han  sig  og  hilsede  de  fremmede  Herrer  med  høflig 
Undskyldning  fordi  han  ikke  før  havde  bemærket  dem.  ,,Seer 
jeg  ret**  — sagde  han  — ,,er  det  den  høibaarne  Grev  Ger- 
hard af  Holsten,  jeg  har  den  Ære  at  hilse.** 

,, Ganske  rigtig.  Hr.  Ridder!**  — svarede  den  tykke,  muntre 
Herre  — ,,og  tager  jeg  ikke  feil,  er  I min  lykkelige  Medbei- 
ler  fra  ifjor  ved  den  svenske  Kroningstournering,  Ridder  Peder 
Hessel  — ikke  sandt?  og  nu  alt  Drost,  som  jeg  hører?** 

Ridderen  bekræftede  det  med  et  beskedent  Buk. 

,,I  seer  her  en  Lykkens  Yndling,  mine  Herrer!**  — ved- 
blev Grev  Gerhard  og  vendte  sig  til  sit  Følge:  — ,, denne 
unge  Herre  kan  allerede  rose  sig  af  at  staae  i større  Gunst 
ved  det  danske  Hof,  end  jeg  og  nogen  fyrstelig  Lehnsmand  af 
Blodet.  Han  bærer  den  skjønne  Dronning  Agnes’s  Farve  — 
og  vaager,  som  I seer,  over  Land  og  Rige,  som  en  tro  Drost.** 

De  fremmede  Riddere  smilede,  og  den  lange  Hofnar  satte 
et  pudserligt  beundrende  Ansigt  op,  idet  han  ringlede  med 
sine  Bjælder  og  bøiede  sin  lange  Skikkelse  næsten  næsegrus 

til  Gulvet  for  Drosten,  hvorved  Rævehalen  svingede  frem  over 
Narrehuen  og  slog  Ridderen  over  Haanden. 

Drost  Peder  kastede  et  ligegyldigt  Blik  til  Spasmageren 
og  vendte  sig  med  rolig  Fatning  til  den  fyrstelige  Herre.  „Un- 
der den  forstandige  og  tappre  Grev  Gerhard  mig  ikke  den 
Farve,  jeg  ’bærer“  — tog  han  Ordet  — „og  troer  I ikke, 
jeg  er  den  værdig,  Hr.  Greve!  saa  staaer  det  Eder  endnu  frit 
for  at  gjøre  mig  den  stridig,  men  kun  med  Landse  og  Sværd, 
ikke  med  Spotord  og  tom  Bjældeklang  eller  Rævehaledask  af 
eders  Hofnar.  Trætheden  efter  en  usædvanlig  Anstrengelse  har 
overrasket  mig  her  et  Øieblik;  tykkes  jeg  Eder  derfor  ikke 
saa  aarvaagen  en  Landets  og  Kongens  Tjener,  som  det  søm- 
mer sig  en  Drost,  fortrøster  jeg  mig  dog  til  at  vaage  omkap 
baade  med  Eder  og  enhver  Herre  af  fyrsteligt  Blod,  som  kal- 
der sig  en  Ven  af  det  danske  Kongehus. “ 

„I  forstaaer  dog  Spøg?  vakkre  Drost  Hessel!“  — sva- 
rede Greven  med  et  godmodigt  Smil.  — „Det  være  langt 
fra  mig  at  ville  fornærme  en  Mand  som  Eder!  I maa  kun 
ikke  fortænke  mig  i,  at  jeg  med  et  oprigtigt  Hjerte  hader 
eders  Lykke  hos  en  vis  Dame  og  misunder  Eder  den  sidste 
Tourneringspris.  Jeg  modtager  med  Fornøielse  eders  Udæsk- 
ning til  at  bryde  en  Landse  med  Jer  igjen  ved  Ledighed:  jeg 
vil  hjertensgjerne  gjøre  Jer  Rangen  stridig,  som  den  skjønneste 
Dames  Ridder  — men  uden  alt  Fjendskab,  Hr.  Drost!  i al 
Venskabelighed,  muntert  og  lystigt  som  sædvanligt,  saaledes 
som  det  sømmer  kjække  og  ærelystne  Riddere  at  tvistes.  Forarg 
Jer  ikke  over  min  Langben  Gammélmand  der!“  — vedblev 
han  og  pegede  paa  Hofnarren  — „han  har  nu  eengang  Frispas 
hos  mig  og  mine  Venner  og  mener  det  ikke  saa  ilde.  Med 

al  Agtelse  for  Æren,  troer  jeg  ikke,  den  sidder  saa  løst  enten 

hos  mig  selv  eller  Andre,  at  en  privilegeret  Nar  kan  ryste 

den  af  med  sin  Rævehale.  I kunde  selv  trænge  til  en  saadan 
Karl:  I disse  altfor  alvorlige  Tider  er  det  vistnok  høist  nød- 
vendigt, at  man  holder  sig  en  Spasmager  til  at  spøge,  naar 
man  ikke  selv  kan  det  længer.  Det  er  desuden  baade  ærbart 
og  christeligt,  mener  jeg,  af  og  til  at  lade  sig  erindre  om,  at 
vi  dog  ere  Gjække  tilhobe  for  Vor  Herre.  Nu  Fred  og  god 
Forstaaelse!“  Med  disse  Ord  rakte  han  Drost  Peder  venlig 
Haanden,  og  den  unge  Ridder  modtog  det  forsonende  Haand- 
tag  med  Glæde.  Han  hørte  nu,  at  Grev  Gerhard  nylig  var 

kommen  over  Bæltet  med  sit  Følge  og  var  paa  Veien  til  Ny- 
borg i Anledning  af  Festlighederne  der  ved  Danehoffet.  Drost 
Peder  skulde  samme  Vei.  De  bleve  snart  enige  om  at  reise 
i hinandens  Selskab  og  bryde  op  saasnart  Greven  og  hans 
Følge  havde  vederkvæget  sig.  Medens  de  nysankomne  Gjester 
satte  sig  muntre  til  Bordet,  der  endnu  var  rigelig  besat  med 
hvad  de  ønskede,  forlod  Drost  Peder  Gjestestuen.  Han  gik  ud 
i Stegerset,  hvor  han  traf  Henner  Friser  og  hans  Datter- 
datter reisefærdige.  Han  gav  den  Qamle  det  korte  Brevskab 

til  Borgfogeden  paa  Harrestrup  og  skyndte  paa  Flugten.  Den 
gamle  Henner  lod  endnu  hente  sine  Vaaben  og  sin  Rustning, 
som  han  taus  og  tankefuld  iførte  sig.  Med  det  lange  Spyd 
i Haanden,  det  frisiske  Lærredspantser  over  Brystet  og  den 
gamle  rustne  Staalbue  i en  Læderrem  paa  Ryggen,  tog  han  nu 
Ridderen  hjertelig  i Haanden  til  Afsked  og  klemte  den  trofast 
uden  at  sige  et  Ord.  Med  Taarer  i de  sorte  Øine  greb  den 
lille  Aase  Drostens  Haand  og  trykte  den  til  sine  Læber  uden 
at  kunne  sige  Andet  end:  „Tak,  Hr.  Ridder!  far  vel!“  Han 
klappede  hende  venlig  paa  Kinden,  og  nu  først  saae  han  Pigens 
besynderlige  Skjønhed  og  den  Blanding  af  Høihed  og  barnlig 
Eenfold,  der  gjorde  det  lille  Ansigt  saa  betydningsfuldt. 

Claus  Skirmen  syntes  ogsaa  at  vente  paa  en  rørende  Af- 
sked med  Aase;  han  havde  taget  sig  en  kjæk  Mine  paa,  for 
ikke  at  synes  blødagtig  og  røbe  hvad  der  lønlig  foregik  i 
hans  Hjerte;  men  hun  slog  ham  spøgende  til  sin  Ridder  med 
sin  Vante,  idet  hun  tørrede  sine  Øine  og  hoppede  ud  af  Ste- 
gerset. 

Førend  Solen  var  staaet  op  red  Drost  Peder  med  Grev  Ger- 
hard og  hans  Følge  med  munter  Skjemt  gjennem  Middelfarts 
Gader.  Claus  Skirmen  kom  bag  efter  paa  sin  Nordbak  tillige- 
med Grevens  gravitetiske  Hofnar.  Den  unge,  raske  Væbner 
saae  endnu  engang  tilbage  mod  Skibsbroen.  Der  stod  Vaaben- 
smeden  Troels  blandt  endeel  Borgere  og  Marsvinsjægere,  som 
Alle  tause  og  alvorlige  betragtede  en  lille  Seilskude,  der  med 
strygende  Medbør  foer  hen  over  Bæltet,  og  hvorfra  Henner 
Friser  og  hans  Datterdatter  endnu  til  vinkede  dem  et  venligt 
Farvel. 


5.  KAPITEL. 

Det  var  en  skjøn  Foraarsmorgen.  En  let  Morgentaage 
svævede  hen  over  Engene.  Klare  Dugperler  bævede  giind- 
sende i Morgenrøden  i de  fine  Spindelvæve  mellem  de  nys- 
udsprungne  Buske  paa  Landeveien.  Ridderne  vare  komne  til 
en  Høi  tæt  udenfor  Middelfart.  Solen  stod  nu  op  ligefor 
dem  og  oplivede  det  herlige  Landskab,  medens  tusinde  muntre 
Lærker  hvirvlede  sig  med  lystig  Sang  over  deres  Hoveder.  Idet 
de  Reisende  her  rede  langsommere,  for  ret  at  betragte  det 
skjønne  Syn,  foer  i stærkt  Firspring  en  lang,  spinkel  Rytter 
dem  forbi,  klædt  som  en  Fisker  og  med  den  laadne  Hue  dybt 
ned  over  Øinene.  Ridderne  havde  ikke  lagt  Mærke  til  ham ; 
men  Claus  Skirmen  red  hastig  hen  til  sin  Herre.  „Det  var 
Rane  Kammersvend,  Herre  Drost — sagde  han  ivrig:  — 
„hans  fine  Rævenæse  stak  frem  under  Huen.  Skal  jeg  sætte 
efter  ham?“ 

„Det  behøves  ikke!“  — svarede  Drost  Peder  og  rynkede 
Panden:  — „vil  han  den  Vei,  træffe  vi  ham  tidsnok  i Nyborg." 

„Men  taler  han  først  med  Kongen,  Herre!  veed  I nok 
hvorledes  det  gaaer.** 

„Det  veed  jeg  alligevel !**  — svarede  Drosten.  — „Lad 
harn  ride!** 

Den  unge  Væbner  taug  og  trak  sig  beskeden  tilbage  til  sin 
forrige  Afstand  fra  sin  Herre  og  hans  fornemme  Selskab. 

„Et  herligt  Land!**  — sagde  Grev  Gerhard  og  betrag- 
tede med  Glæde,  de  skinnende  og  duftende  Enge,  som,  forgyldte 
af  Morgensolen,  laae  venligt  udstrakte  for  hans  muntre,  livs- 
glade Aasyn. 

„Tilvisse !**  — svarede  Drost  Peder  med  vemodig  Alvor. 

— „Var  Folket  saa  lykkeligt,  som  Landet  er  skjønt  og  glæde- 
ligt at  see  til,  var  Danmark  endnu  et  jordisk  Paradis.  Men 
vi  ere  komne  et  Par  Menneskealdere  for  sildigt  til  Verden,  ædle 
Greve!  hvem  der  havde  levet  i Valdemar  Seiers  Ungdom  eller 
i hans  store  Faders  Dage!  Det  var  andre  Tider.** 

„Ikke  blot  Landet  er  det  samme,  Hr.  Drost !**  — sagde 
Greven:  — „Folket  er  dog  igrunden  ogsaa  det  samme.  Lad 
kun  en  stor  Valdemar  atter  opstaae  iblandt  Eder,  og  I har 
de  gamle  glimrende  Dage  igjen!  Den  Giands,  I nu  savner, 
bragte  vel  ofte  Øinene  til  at  rinde  paa  mine  brave  Forfædre. 
og  vi  holstenske  Grever  har  ikke  stor  Føie  til  at  ønske  den 
Herlighed  tilbage;  dog  jeg  var  en  slet  Ridder,  om  jeg  ikke 
ogsaa  kunde  beundre  hin  glimrende  Tid,  og  jeg  fortænker  ingen 
dansk  Mand  i,  at  han  savner  den.  Men  hvad  siger  I om 
den  unge  Prinds  Erik,  den  lille  Konge,  som  vi  jo  allerede 
skal  kalde  ham?  Jeg  veed,  han  har  Eder  til  Vaabenmester  og 
skal  allerede  være  en  halv  Ridder.** 

„Til  ham  staaer  endnu  mit  og  alle  danske  Hjerters  Haab!“ 

— svarede  Drosten  — „og  vil  Gud,  skal  det  ikke  blive  til 
Skamme.  Forundes  det  ham  engang  at  føre  Spiret,  lover 
jeg  Eder  idetmindste,  at  Ingen  ustraffet  skal  udøve  en  Uret- 
færdighed eller  Niddingsdaad  i Landet,  og  det  er  allerede  store 
Ting.  Danmark  behøver  vel  ikke  altid  altid  en  stor  Mand  paa 
Thronen  for  at  være  lykkelig.  De  glimrende  Dage,  da  her 
var  udødelig  Ære  at  vinde,  venter  jeg  ikke  tilbage  i vor  Tid; 
om  hundrede  Aar  vil  maaske  Ingen  mindes  de  Navne,  vi  nu 
høre  oftest  paa  Danehoffene;  men  de  Piller,  som  støtte  en 
vaklende  Throne,  staae  der  dog  ikke  forgjeves,  om  de  ogsaa 
skal  skjules  og  glemmes  under  dens  Ruiner/* 

,,Hvem  regner  I vel  til  de  Piller,  Hr.  Drost!  foruden 
Eder  selv?**  — spurgte  Grev  Gerhard  i halvt  spøgende 
Tone  og  syntes  nødig  at  ville  indlade  sig  for  dybt  i saa  al- 
vorlig en  Samtale,  der  ikke  stemte  med  hans  sorgløse  Mun- 
terhed. 

„Mig  selv  tør  jeg  desværre  endnu  ikke  tælle  med  blandt 
Landets  og  Kongehusets  fortjente  Mænd**  — svarede  den  unge 
Drost  beskeden  — „men  bliver  jeg  saa  gammel  og  besindig 
engang  som  vor  brave  Jon  Litie,  saa  djærv  og  dygtig  som 

David  Thorstensøn  eller  Benedict  Rimaardsøn  og  saa  viis  som 
Prioren  i Antvorskov,  vor  lærde  Mester  Martin,  saa  haaber 
jeg  ogsaa  at  fortjene  et  Navn,  som  idetmindste  i vor  Tid  ingen 
Ven  af  Danmark  og  det  danske  Kongehus  skulde  glemme." 

„Nu  vel,  det  er  fire  brave  og  dygtige  Mænd"  — sva- 

rede Greven.  — „Den  gamle  Ridder  Jon,  har  jeg  dog  hørt 
sige,  skal  være  en  stiv  og  haardhjertet  Bondeplager." 

„En  streng  retfærdig  Mand  er  han,  og  derfor  maa  han 

i saa  slap  og  lovløs  en  Tid  vel  høre  ilde"  — sagde  Drosten 
ivrig:  — „han  holder  paa  Lov  og  Ret  og  gjør  ingen  Forskjel 
paa  Bonde  og  Prælat;  men  han  er  ligesaa  klog  og  besindig, 
som  han  er  streng  og  djærv:  han  bragte  dog  Forliget  istand 
med  Erkebisp  Jacob  og  befriede  Landet  fra  Band  og  Forbud; 
han  var  Voldgiftsmand  i de  svenske  Kronstridigheder  og  sagde 
Kong  Magnus  haarde  Sandheder;  han  frygtede  ikke  for  at  tage 
Bladet  fra  Munden  mod  sin  egen  Konge,  da  han  ifjor  var 

Opmand  i Prindsessernes  Arvesag;  en  dygtigere  og  retfær- 
digere Mand  skal  I ikke  vise  mig  i Danmark." 

„Nu  vel,  jeg  veed  nok,  han  er  eders  Mønster  paa  en 
Statsmand"  — svarede  Greven  og  smilede  — „og  jeg  har 
stor  Agt  for  Manden;  men  den  lærde  Herre,  I nævnede,  han 
maa  I dog  tilstaae  mig  er  med  al  sin  Fromhed  og  Viisdom 
en  stor  Gjæk.  Jeg  vil  gjerne  troe,  han  er  en  stor  Theolog 
og  Philosoph;  men  naar  han  kommer  ind  i sine  Oldsager  og 
sin  Logicorum  eller  hvad  det  hedder,  bekymrer  han  sig  ikke  om 
hvem  han  taler  med  og  er  nær  ved  at  gjøre  Lægfolk  gale  med 
sin  Viisdom.  Kom  hid.  Langben  Gammelmand!  du  kan  nok 
vise  os  hvorledes  den  lærde  Herre  teer  sig  — ham,  vi  saae 
hos  Greven  af  Hennegau  ifjor  — han,  som  kom  lige  fra 
Paris  og  havde  gjort  den  lærde  Opfindelse  — Mester  Morten 
Mogensen"  — 

„Magister  Martinus  de  Dacia,  med  Tilnavnet  Magni  fi- 
lius,  det  er  udlagt:  den  Stores  Søn!"  — sagde  den  halv- 
lærde Hofnar  berigtigende : — „Mester  Morten  Mogensen  kan 
ingen  lærd  Mand  være  bekjendt  at  kalde  sig,  naar  han  har 
været  paa  hin  Side  Eideren."  Han  paatog  sig  nu  strax  en 
pudseerlig  Skolemestermine,  satte  Maven  ud  og  forandrede  sin 
Stemme  til  et  Slags  hemmelighedsfuld  Hvisken. 

„Ja  rigtig,  der  har  vi  Manden!"  — udbrød  Greven  og 
loe.  Paa  samme  Maade  vedblev  nu  Hofnarren  at  holde  en 
Tale,  fuld  af  logiske  Konstord,  om  den  store  Vigtighed  af  til- 
børlig at  kjende  de  martinianske  Modi  significandi  udi  Lo- 
gica  *). 

Denne  Carricatur-Efterligning  af  den  berømte  Mester  Mar- 
tins hele  Væsen  og  Adfærd  saavelsom  af  hans  Ansigt  og  Stem- 
me morede  Grev  Gerhard  usigelig;  han  loe,  saa  Taarerne 
randt  ham  af  Øinene,  og  holdt  paa  sin  Mave.  De  tvende 


*)  Hentydning  til  et  spidsfindigt  lærd  Skrift  af  Mester  Martin. 

unge  Riddere,  der  hørte  til  hans  Følge,  loe  ogsaa  umaadeligt, 
og  Drost  Peder  maatte  mod  sin  Villie  smile,  uagtet  denne  Spøg 
høilig  mishagede  og  oprørte  ham.  „Det  maa  jeg  tilstaae 
Eder,  Hr.  Greve !“  — sagde  han  alvorlig,  saasnart  den  al- 
mindelige Latter  tillod  ham  at  komme  tilorde  — „eders  Hofnar 
forstaaer  virkelig  til  Fuldkommenhed  den  Abekonst  at  gjøre 
fornuftige  Folk  latterlige  ved  at  efterligne  og  overdrive  alle 
deres  personlige  Særheder  og  Smaafeil,  med  Udelukkelse  af 
alt  det  Ædle  og  Ærværdige  hos  dem,  som  ikke  med  Gri- 
masser lader  sig  efterligne.  Det  kaldte  man  i min  Barndom 
at  vrænge  ad  Folk,  og  det  belønnedes  med  Ris  og  streng 
Tugtelse,  som  vanartige  Drengestreger.  Den  berømte  Mester 
Martin  er  min  høitagtede  Lærer  og  Skriftefader,  og  Den,  der, 
efter  denne  min  Erklæring,  endnu  spotter  og  fornærmer  ham, 
faaer  med  mig  at  gjøre,  saalænge  jeg  kan  røre  min  Arm  og 
mit  ridderlige  Sværd,  om  det  saa  var  Eder  selv,  høibaarne 
Greve !“ 

„Nu  maa  I tillade  mig  at  lee  paa  eders  egen  Bekost- 
ning, strenge  Hr.  Drost !“  — svarede  Greven,  uden  at  han 
dog  længer  loe.  — „Er  man  slige  Barbarer  endnu  i Dan- 
mark, at  man  ingen  Sands  har  for  den  frie  mimiske  Konst 
og  ikke  engang  vil  taale,  Andre  morer  sig  derved?  Hvad  kom- 
mer eders  lærde  Skriftefaders  Dyder  mig  ved,  naar  jeg  kun 
behøver  hans  Naragtigheder  for  paa  en  uskyldig  og  godmodig 
Maade  at  befordre  min  Sundhed  ved  at  faae  mine  Lunger 
rystede?  Skal  vi  derfor  slaaes,  Hr.  Ridder!  nu  vel!  det  kan 
ogsaa  til  Tid  og  Sted  være  mig  en  ganske  fornøielig  Spas; 
men  om  Morgenen  paa  fastende  Hjerte  slaaes  jeg  aldrig  for 
Smaating;  det  kan  vi,  om  I lyster,  opsætte  til  vi  har  holdt 
Middag  i Odense.  Lad  mig  imidlertid  forsikkre  Eder,  at  jeg 
har  al  Agtelse  for  eders  lærde  Mester  Martin  og  hjertensgjerne 
troer,  han  er  en  brav  og  udmærket  Mand.“ 

„Hvad  jeg  agter  og  ærer  kan  jeg  ikke  spotte  over“  — 
svarede  Drost  Peder  ivrig.  — ,,Det  kan  maaske  være  Skik 
i andre  Lande;  men  derpaa  forstaae  vi  Danske  os,  ;Gud  skee 
Lov,  ikke  endnu. “ 

„Det  er  netop  en  Feil  ved  eders  hele  Liv“  — svarede 
Greven  — „og  derfor  holder  man  Eder  ofte  med  Uret  for 
eenfoldige,  skjøndt  det  kun  er  en  Mangel  paa  frisk  Lethed  i 
Sindet.  I ere  altfor  eensidige  saavel  i eders  Beundring  som 
i eders  Dadel.  Menneskenaturen  er  nu  eengang  ikke  fuldkom- 
men. Det  befordrer  Sandheden  og  nærer  Ydmygheden,  at 
man  upartisk  har  Øie  saavel  for  Jammerligheden  som  for 
Herligheden,  saaledes  som  de  ligger  i Hob  i denne  skjønne 
pudseerlige  Verden.  Jeg  kjender  intet  Menneske,  som  ikke  har 
sin  Daarlighed  og  sin  latterlige  Side;  hos  de  mest  udmærkede 
Mennesker  stikker  det  endog  mest  af;  og  mine  bedste  Venner 
maae  finde  sig  i,  at  jeg  leer  af  det  Latterlige  hos  dem,  idet 
jeg  agter  deres  Dygtighed  efter  Fortjeneste.  Samme  Frihed 

giver  jeg  Enhver,  som  kjender  mig,  og  vil  I engang  lee  paa 
inin  Bekostning,  skal  I see,  det  fortryder  mig  ikke.  Kom, 
Langben  Gammelmand!  Lad  denne  gode  Herre  see  hvorledes 
jeg  teer  mig,  naar  jeg  engang  for  Alvor  bliver  gal  i Hovedet !“ 

Hofnarren  bøiede  sig  paa  Hesten  med  ærbødig  Mine  ''og 
fremstillede  nu  strax  en  pudseerlig  Efterligning  af  et  muntert 
godmodigt  Ansigt,  der  pludselig  gaaer  over  fra  Latter  til  spændt 
Alvor  og  derfra  til  den  ubændigste  Vrede.  For  at  understøtte 
dette  Minespil  med  passende  Bevægelser,  drog  han  sit  lange 
Træsværd  og  huggede  løs  paa  hele  Selskabet  uden  Undtagelse, 
som  han  var  besat. 

„Holdt,  holdt!  det  er  nok,  Langben!  du  gjør  os  Hestene 
gale,  og  det  gjør  forbandet  ondt!“  — raabte  Greven  og  havde 
Møie  med  at  tæmme  sin  Hingst,  medens  han  loe  og  gned  sig 
paa  den  venstre  Arm,  hvor  Hofnarren  havde  ramt  ham. 

„Er  det  saaledes  man  forlyster  sig  ved  eders  Hof,  Hr. 
Greve!  saa  har  jeg  ikke  Meer  at  beklage  mig  over,  end  I 
selv“  — sagde  nu  Drost  Peder  og  loe  — „men  dermed  har  I 
ikke  overbeviist  mig  om  Billigheden  i eders  særegne  Morskab/* 

Under  fredelig  Spøg  fortsattes  Reisen  nu  til  Odense,  hvor 
Grev  Gerhard  og  Ridderne  holdt  Middag.  Da  de  om  Efter- 
middagen begave  sig  paa  Reisen  til  Nyborg,  syntes  hin  lille 
Tvist  aldeles  glemt.  Greven  og  Drost  Peder  vare  endogsaa 
bievne  saa  gode  Venner,  at  de  havde  sendt  deres  Følge  iforveien, 
for  at  kunne  tale  fortroligt  og  uforstyrret  sammen.  Talen  var 
om  Danehoffet,  der  var  bestemt  til  næste  Dag  i Nyborg,  og  om 
de  ulykkelige  Stridigheder  med  Hertug  Valdemar,  der  havde 
gjort  Fordring  paa  hele  Riget  og  endnu  paastod  Arveret  til  Als 
og  flere  Kronens  Besiddelser. 

„For  mig  maa  man  imorgen  dømme  i den  Sag  som  man 
vil !“  — sagde  Grev  Gerhard  med  tilsyneladende  Ligegyldig- 
hed; — „men  vil  I vide  min  Mening,  Hr.  Drost!  maa  jeg 
oprigtig  tilstaae,  jeg  anseer  den  unge  Hertug  for  at  have  Ret, 
saalænge  han  kun  fordrer  sit  Fædrenelehn  ubeskaaret  og  ikke 
spænder  Buen  høiere.  Hvad  hans  Fader,  den  ulykkelige  Hertug 
Erik,  maatte  gaae  igjennem,  glemmer  Sønnen  aldrig.  Hans  Arve- 
ret til  Hertugdømmet  var  uomtvistelig;  men  han  spistes  af  med 
tomme  Løfter.  At  han  tilsidst  blev  gal  i Hovedet  og  greb  til 
den  Voldgiftsmand,  hver  Ridder  og  Fyrste  har  ved  sin  Side, 
det  fortænker  jeg  ham  ikke  i;  men  at  han  blev  et  fromt  Hænge- 
hoved, da  det  gik  galt,  og  tog  sin  Død  af  Ærgrelse  i Klosteret, 
var  en  dum  Streg.  Hvorledes  man  siden  har  behandlet  Søn- 
nen kan  I ikke  forsvare;  men  det  behøves  ikke  heller:  havde 
I raadet  dengang,  var  det  aldrig  skeet. “ 

„Men  I maa  dog  tilstaae,  det  er  i høieste  Grad  Uret  og 
en  mageløs  Dumdristighed“  — afbrød  Drost  Peder  ham  hef- 
tig. 

„Jeg  veed  hvad  I vil  sige“  — vedblev  Greven  — „men 
den  ene  Uret  har  nu  havt  den  anden  ved  Halen.  Som  Kon- 

grens  tvungne  Myndling,  havde  Hertug  Valdemar  kunnet  blive 
gammel  og  graa,  uden  at  eie  en  Fodsbred  Land  af  sit  Fæ- 
drenelehn,  havde  han  ikke  selv  som  Dreng  havt  Ben  i Næsen 
og  paastaaet  sin  Ret  som  en  Mand.  Han  drev  det  kraftig 

igjennem,  og  det  kunde  endnu  blevet  godt  Altsammen;  men 

hvorfor  vedblev  man  da  smaalig  og  jammerlig  at  tirre  ham 
og  forholde  ham  de  lumpne  Smaaøer?  — heraf  hele  Ulykken! 
Uden  den  Uretfærdighed  vilde  han  neppe  lukket  Munden  saa 
høit  op  og  truet  med  at  sluge  hele  Danmark;  nu  er  han 
myndig,  og  nu  er  han  bleven  Jer  for  stærk;  han  er  overmodig 
og  ubændig,  og  nu  maa  I see  til  hvorledes  I holder  ham 

Stangen.  Det  er  urolige  Tider,  Hr.  Drost!  de  Stores  Mis- 

fornøielse  kommer  Hertugen  tilpas.  Men  lad  os  ikke  tænke 
meer  paa  de  fordømte  Sager!  Jeg  blander  mig  ikke  i disse 
Statsanliggender,  saalænge  man  lader  mig  i Fred.  Jeg  kom- 
mer, som  sagt,  kun  til  Danehoffet  for  at  more  mig  og  see 
den  deilige  Dronning  Agnes,  og  det  maa  I dog  tilstaae  er  et 
skjønt  og  værdigt  Maal  for  min  Reise.** 

Ved  denne  sidste  Vending,  Greven  gav  Samtalen,  blev 
Drost  Peder  rød  og  syntes  at  studse.  ,,Den  Hyldest,  I viser 
vor  ædle  Dronning,  Hr.  Greve !**  — tog  han  alvorlig  Ordet 

— „fortjener  hun  visselig  tilfulde,  og  Ingen  kan  fortænke 
Eder  i,  at  I ikke  vil  give  det  danske  Ridderskab  Noget  efter  i 
Høflighed;  men  at  I alene  derfor  reiser  til  Danehoffet,  kan 
jeg  ikke  troe.  Agter  I,  som  det  lader,  at  understøtte  Hertug 
Valdemar  i hans  dristige  Paastande,  saa  betænk  Eder  vel ! 
Kronens  og  Rigets  Selvstændighed  staaer  paa  Spil.  Lader 
man  ikke  Sagen  lovligt  afgjøre  ved  Voldgiftsmænd  og  er  man 
ikke  dermed  tilfreds  paa  begge  Sider,  kan  en  blodig  Borgerkrig 
være  at  befrygte/* 

„Som  jeg  siger  Jer,  Hr.  Drost!  jeg  blander  mig  ikke  det 
mindste  i disse  Statssager.  — Det  er  dog  vist,  at  hele  Hoffet 
er  i Nyborg  og  den  skjønne  elskværdige  Dronning  med?** 

„Det  var  idetmindste  Bestemmelsen**  — sagde  Drost  Peder 
koldt  og  følte  sig  ubehagelig  stødt  over  denne  Aabenhjertighed, 
der  endogsaa  syntes  ham  fornærmelig  for  Dronningens  Per- 
son og  for  Kongehuset.  „Jeg  finder  det  besynderligt,  Hr. 
Greve!**  — vedblev  han  med  undertrykt  Harme  — „at  I saa 
uforbeholdent  yttrer  hvad  enhver  beskeden  Ridder  og  Skjøn- 
hedens  Beundrer  dog  kun  pleier  at  vise  paa  sin  Farve  og  sit 
Skjold,  helst  i et  Tilfælde  som  dette,  hvor  den  ridderlige  Hyl- 
dest har  saa  snevre  og  bestemte  Grændser.  Med  eders  bedrø- 
velige Enkemandsstand  kan  jeg  heller  ikke  forene  denne  sær 
deles  Opmærksomhed  for  de  Skjønne.** 

„Jeg  har  fordetmeste  et  roligt  og  lykkeligt  Sind,  Hr.  Drost!** 

— svarede  Greven  ligegyldig  — „og  det  lader  til,  I gjør  Reg- 
ning derpaa.  Jeg  tager  mig  sjelden  Verden  nærmere,  end  det 
kan  bestaae  med  min  Sundhed  og  Munterhed.  Hvad  der  be- 
hager og  misunder  mig,  lægger  jeg  intet  Dølgsmaal  paa,  mindst 

her  under  fire  Øine,  og  finder  I noget  Besynderligt  eller  Mor- 
somt deri,  nu,  for  mig  gjerne!  det  er  mig  ret  kjært,  at  min 
Moro  saaledes  kan  forenes  med  Andres." 

,,Men  denne  eders  Aabenhjertighed  og  More,  Hr.  Greve!  fore- 
kommer mig  fornærmende  for  den  høie  Dame,  hvis  Farve  jeg 
med  dyb  Ærefrygt  bærer,  saavelsom  for  min  Herre  og  Konge 
selv,  og  I maa  undskylde  mig,  om  jeg  vover  at  forstyrre  eders 
altfor  rolige  og  lykkelige  Sind." 

,,Ja  saa!"  — afbrød  Greven  ham  og  forandrede  pludselig 
sin  ligegyldige  Mine  til  spændt  Alvor  — ,, hænger  det  saaledes 
sammen?  Nu  veed  jeg  hvad  jeg  vilde  vide  og  skal  ret  strax 
være  til  eders  Tjeneste,  som  jeg  lovede  Jer  i Formiddags; 
men  jeg  vil  dog  først  gjøre  Jer  min  Aabenhjertighed  begribe- 
lig, Hr.  Drost!  Jeg  vilde  kun  see,  om  I kom  i Harnisk  ved 
min  ufordulgte  Hengivenhed  for  eders  høie  Herskerinde,  for 
deraf  at  slutte  hvad  jeg  skulde  troe  om  visse  ubegribelige  Ryg- 
ters Sandhed,  som  formodentlig  ere  Eder  ligesaa  bekjendte  som 
mig." 

„Rygter?"  — gjentog  den  unge  Drost  og  blev  blussende 
rød  — „er  det  Rygter,  som  krænke  min  eller  høiere  Perso- 
ners Ære,  saa  er  det  Løgnere  og  Æreskjændere,  som  udbringe 
dem,  og  uforskammede  Niddinger,  som  troe  dem." 

„Hvad  den  høie  Dame  angaaer,  der  lider  mest  ved  disse 
Rygter,"  — svarede  Greven  med  gnistrende  Blik  — „da  være 
det  langt  fra  mig  at  fæste  Tro  dertil!  Men  hvad  Eder  an- 
gaaer, min  unge  høitflyvende  Herre!  saa  har  jeg  nu  Grund 
til  at  troe,  at  I er  bleven  lidt  svimmel  paa  eders  Lykkeridder- 
Høide,  og  at  Ørnen  i eders  Segl  spiler  Vingerne  saa  vidt, 
at  de  kan  trænge  til  at  stækkes."  Drost  Peder  blegnede  af 
Harme  og  greb  til  sit  Sværd.  „Jeg  kunde  vælge  en  anden 
Vei  til  at  bringe  Jer  til  Eftertanke  og  vække  Jer  af  en  farlig, 
afsindig  Drøm"  — vedblev  den  opbragte  Greve;  — „I  gaaer 
med  lukte  Øine  paa  en  Taarntind;  jeg  behøver  kun  at  nævne 
eders  Navn  paa  rette  Tid  og  Sted,  for  at  see  Jer  styrte; 
men  jeg  drømmer  selv  paa  en  Maade  den  samme  Drøm.  Jeg 
tilstaaer  gjerne,  det  er  ogsaa  hos  mig  en  Daarlighed,  som 
fører  til  Ingenting  eller  til  Daarekisten ; dog  det  faaer  blive 
min  Sag.  Mit  Galskab  er  idetmindste  dog  uegennyttigt,  og 
jeg  bruger  det  ikke  som  et  fornedrende  Middel  til  at  svinge 
mig  i Veiret  ved  Kvindegunst.  Jeg  har  endnu  ikke,  som  I, 
bragt  vor  ædle  Herskerinde  i ondt  Rygte  ved  upassende  For- 
trolighed for  Alles  Øine.  Som  hendes  troe  Ridder  og  Be- 
skytter, agter  jeg  nu  at  revse  eders  Uforskammenhed.  Mit 
Sværd  er  draget.  Hr.  Drost!  forsvar  Eder!" 

Som  to  knittrende  Lyn  fore  begge  de  ridderlige  Herrers 
Sværde  mod  hinanden.  De  kæmpede  længe  med  den  største 
Hidsighed,  men  omtrent  med  lige  Vaabenfærdighed,  uden  at 
kunne  bibringe  hinanden  noget  betydeligt  Saar.  Efterhaanden 
fik  Drost  Peder  sin  Besindighed  tilbage,  og  hans  Hug  bleve 

langsommere,  men  virksommere.  Grev  Gerhards  Arm  og  Skulder 
blødte ; men  han  blev  nu  som  rasende  og  huggede  vildt 
som  iblinde  saaledes  om  sig  i alle  Retninger,  at  ikke  den  bedste 
Vaabenmester  kunde  beregne  og  afbøde  hans  Hug.  Drost  Peder 
blødte  allerede  af  mange  Saar,  og  Kræfterne  begyndte  at  for- 
lade ham;  men  hans  opbragte  Modstander  blottede  sig  nu 
aldeles,  for  ved  et  rasende  Hug  mod  Halsen  at  bibringe  ham 
Banesaaret;  dette  farlige  Øieblik  benyttede  den  saarede  Ridder 
behændig  og  afvæbnede  pludselig  Greven,  idet  han  gav  ham 
et  dybt  Saar  i Brystet,  hvorved  Gerhard  segnede  tilbage  paa 
Hesteryggen  og  tabte  Sværdet  af  Haanden.  Neppe  var  det 
afgjørende  Sværdslag  faldet,  før  Drost  Peder  sprang  af  Hesten 
for  at  komme  sin  Modstander  til  Hjælp;  men  inden  han  kunde 
komme  ham  nær,  sank  Greven  afmægtig  af  Sadlen. 

Som  en  øvet  Saarlæge,  undersøgte  strax  Drost  Peder  Saaret 
og  fandt  det  dybt,  dog  ikke  dødeligt.  Han  fremtog  de  nød- 
vendigste Forbindingsmidler  og  en  lægende  Salve,  han  sædvanlig 
havde  hos  sig  i sit  Sadelhylster,  og  da  Greven  atter  opslog 
Øinene,  var  han  paa  det  Omhyggeligste  forbunden.  Vreden 
var  forsvunden,  og  han  havde  atter  sit  lunefulde,  godmodige 
Ansigt.  ,,Det  var  en  vel  hidsig  Kampleg,  som  der  hartad 

ingen  Moro  var  ved“  — sagde  han.  — „jeg  har  rakket 

Jer  slemt  til,  Drost!  I bløder  jo  djævleblendt ; og  I har 
forbundet  mig  først!  det  var  meer,  end  man  kunde  forlange  af 
en  Medbeiler.  Lad  mig  nu  gjøre  Eder  Gjentjeneste!  eller  kan 
I selv?  — Jeg  duer  nok  ikke  til  det.“  Han  vilde  reise  sig, 
men  sank  mat  tilbage. 

„Eders  Saar  er  temmelig  dybt,  men  ikke  farligt,  ædle  Greve !“ 
— sagde  Drost  Peder.  — „Naar  I har  samlet  nogle  Kræfter, 
skal  jeg  hjælpe  Eder  i Sadlen.  Jeg  tænker  vel,  vi  naae 

Nyborg,  naar  vi  fare  i Mag.  I har  hakket  mig  saa  bagvendt 
paa  Kryds  og  Kvær  uden  alle  Regler,  at  det  næsten  ikke  kan 
hjælpe,  jeg  tænker  paa  at  lappe  alle  de  Smaahuller;  men 

det  har  Intet  at  betyde.  Riften  i Halsen  foruleiliger  mig  mest; 
jeg  troer,  I havde  isinde  formelig  at  halshugge  mig.“ 

„Naturligviis !“  — svarede  Greven:  — „Uden  Hoved  havde 
I mindst  stukket  mig  ud  hos  den  skjønne  Dame,  til  hvis 
Ære  vi  nu  kan  vise  os  ved  Danehoffet  som  levende  Hakkemad. 
Jeg  har  dog  vel  ikke  hugget  Jer  dybere  i Halsen,  ædle  Ridder! 
end  at  Hovedet  godt  kan  sidde  fast?  Naar  jeg  nu  ret  be- 

tænker det,  var  det  dog  kun  en  urimelig  fordømt  Sladder, 
vi  forivrede  os  over.  I har  hugget  mig  saa  brav  sønder 
og  sammen,  at  jeg  ikke  meer  kan  troe  noget  Ondt  om  Jer.“ 

Drost  Peder  havde  imidlertid  bundet  et  Linklæde  om  sin 

blødende  Hals  og  havde  derfor  maattet  afløse  Rubin-Rosen- 
krandsen  med  den  lille  Ravperle.  Med  et  roligt  Smil  rakte 

han  nu  dette  Klenod  til  sin  saarede  Modstander:  „Til  min 
Retfærdiggjørelse  vil  jeg  kun  sige  Eder,  gjæve  Grev  Gerhard!  at 
denne  Perle  er  en  Fæstensgave  af  min  tilkommende  Hustru.  Vel 

har  j eg  ikke  seet  hende  siden  hun  legede  med  Dukker  og  Jeg 
selv  red  paa  Kjephest;  men  hun  er  dog  min  bestemte  Brud; 
det  lovede  jeg  min  døende  Fader  i barnlig  Uforstand.  Hun 
staaer  nu  kun  for  min  Sjæl  som  en  uskyldig  Barndomsengel 
og  som  et  halvforglemt  Drømmebillede;  maaske  vil  jeg  aldrig 
kunne  elske  hende,  naar  jeg  seer  hende  virkelig  i Verden  igjen; 
men  ingen  Anden  rækker  jeg  dog  nogensinde  min  Haand;  og 

— ved  min  ridderlige  Ære!  jeg  er  mig  ingen  Troløshed  mod 
hende  bevidst.  Hvad  jeg  føler  for  vor  fælles  høie  Herskerinde, 
er  kun  Beundring  og  ridderlig  Ærbødighed,  som  ingen  Kjærlig- 
hed  og  intet  Had  nogensinde  skal  berøve  mig." 

„Der  er  min  Haand !"  — udbrød  Grev  Gerhard  hjertelig 

— „vi  To  ere  nu  fuldtroe  Venner  i Liv  og  Død.  Den,  der 
idag  siger  et  ondt  Ord  om  Drost  Peder  Hessel,  skal  jeg  hugge 
baade  Næse  og  Øren  af,  saasandt  jeg  hedder  Grev  Gerhard!" 

Drost  Peder  gjengjeldte  med  Hjertelighed  det  trofaste  Haand- 
tryk  og  hjalp  ham  paa  Hesten.  Selv  svang  han  sig  rask  i sin 
Sadel,  og  under  en  venlig  Hjerteudgydelse  fortsatte  begge  de 
saarede  Herrer  langsomt  Reisen.  Først  silde  ud  paa  Aftenen 
nærmede  de  sig  Nyborg.  De  vare  redne  Nord  om  mellem  Helle- 
tofte og  Sprotofte,  hvor  Indfarten  var  til  Byen;  men  endnu 
kunde  de  ikke  see  Staden  for  den  store  Skov  af  Eg  og  Bøg, 
som  fra  Landsiden  næsten  skjulte  den.  Det  var  en  smuk  klar 
Foraarsaften.  Den  aftagende  Maane  var  nylig  opstaaet  og 
oplyste  de  knudrede  Ege,  der  endnu  stode  med  nøgne  Grene, 
medens  de  skjønne  nys  udsprungne  Bøgekroner  hvælvede  sig 
fredeligt  som  Tempelbuer  over  de  Reisende.  Den  hidsige  Kamp 
og  dens  Følger  saavelsom  det  venlige  Forhold,  der  siden  var 
opstaaet  mellem  de  ridderlige  Herrer,  havde  saaledes  sat  alle 
deres  Livskræfter  i Bevægelse,  at  de  nu  rede  tause  gjennem 
Skoven  og  syntes  kun  beskæftigede  med  deres  egne  Tanker, 
medens  Nattergalen  slog  sine  første  Triller  for  dem  i den 
stille  Skov. 


6.  KAPITEL. 

„Men  hvor  bliver  Byen  af?  Jeg  troede,  vi  var  der!"  — 
sagde  endelig  Grev  Gerhard  noget  utaalmodig  og  ømmede  sig 
lidt  ved  sit  Saar.  „En  anden  Gang  maa  I slibe  eders  Sværd 
bedre.  Drost  Peder!  saa  river  det  mindre  i Kjødet,  om  det 
ogsaa  gaaer  lidt  dybere.  — Jeg  kan  for  min  Død  ikke  lide 
den  Krilren." 

„Havde  det  gaaet  en  Fingersbred  dybere,  ædle  Greve!  havde 
vi  ikke  hørt  Nattergalen  her  sammen  iaften"  — svarede  Drost 
Peder.  — „Men  Gud  og  vor  Frue  være  lovet!  det  har  ingen 
Fare,  og  det  Saar  skal  ikke  smerte  Jer  længe,  naar  I vil 

være  lidt  forsigtigf.  Jeg  kjender  min  Salve;  den  er  efter  Henrik 
Harpestrængs  Forskrift." 

„Saa  maa  den  sagtens  være  god!"  — - svarede  Greven:  — 
„Han  smurte  jo  Plaster  til  Kong  Valdemar  Seiers  Øie.  Men 
hvor  skal  jeg  nu  hen  med  dette  Lapperi?"  — vedblev  han 
noget  fortrædelig.  — „Saaledes  vil  jeg  ikke  vise  mig  paa 
Slottet  som  en  børstet  Hane,  og  jeg  er  ikke  stort  bekjendt  i 
Byen.  Er  der  et  ordentligt  Herberg?" 

„Det  fattes  vel  ikke,  ædle  Herre!  siden  Danehoffet  saa 
jævnlig  holdes  der,  har  det  lille  Nyborg  udvidet  sig  prægtig. 
Men  da  I dog  ikke  vil  komme  saaret  til  Slottet  og  sætte  alle 
Dronningens  smukke  Terner  i Angest,  tager  I vel  tiltakke  med 
Herberg  og  Pleie  hos  mig?" 

„Hos  Jer?  Drost  Ungkarl!  naar  har  I da  taget  Borger- 
skab og  er  bleven  en  Nyborger-Husvert?" 

„Siden  ifjor,  om  I vil,  skjøndt  paa  en  egen  Maade.  I 
min  Stilling,  veed  I,  har  man  fast  ingensteds  hjemme.  Min 
Fædreneborg  Harrestrup  seer  jeg  neppe  een  Gang  om  Aaret. 
Naar  Hoffet  er  i Ribe,  boer  jeg  hos  Prindsen  der  paa  Slottet; 
men  det  er  jo  aldrig  længe.  Naar  jeg  er  her,  boer  jeg  hos 

mig  selv.  De  mange  fyrstelige  Herrer,  her  samles  til  Dane- 
hoffet, kan  Slottet  neppe  rumme.  Jeg  har  derfor  fulgt  de 
sidste  Drosters  Skik  og  ligesom  Ridder  Jon  ladet  mig  bygge 
et  godt  muret  Stenhus  ved  Nordre-Dam ; der  er  jeg  nær 

ved  Slottet  og  Danehoffet,  midt  blandt  alle  Lehnsmændene  og 
Rigets  Raader  og  dog  min  egen  Herre." 

„Ih,  det  er  brav!  Saa  er  jeg  eders  Gjest  for  det  Første. 
Siden  I,  efter  god  gammel  Skik,  forstaaer  Jer  ligesaa  dygtigt 
paa  tat  hele  Kjød  som  paa  at  hugge  det  sønder,  kan  det 
jo  dog  aldrig  falde  beleiligere." 

„Det  skal  visselig  være  sidste  Gang,  denne  Haand  selv 
skaffer  sig  Badskærdont  hos  Eder!"  — svarede  Drost  Peder 
og  rakte  sin  Reisefælle  Haanden  med  trofast  Hjertelighed.  — 
„Nu  maa  I kun  tage  tiltakke  med  Ledigheden,  som  den  kan 
falde  hos  en  Ungersvend.  Jeg  forstaaer  mig  ikke  paa  Hus- 
væsnet; men  min  gamle  Dorthe  Fostermoder  er  flink.  For  inat 
havde  jeg  allerede  tænkt  paa  at  være  eders  Vert,  og  min 
Væbner  vil  vist  alt  have  sørget  for  en  Forfriskning." 

„Det  kan  gjøres  behov!"  — sagde  Greven:  — „et  Bæger 
kraftig  Vin  maa  der  til  paa  saadan  en  Aareladning." 

„Det  er  just  ikke  efter  gamle  Mester  Henriks  Lægebog ; 
men  jeg  tænker  vel,  I med  eders  stærke  Natur  kan  vove  det." 

„Aa,  Snak  med  eders  Lægebog  og  gamle  Mester  Henrik! 
Han  var  jo  en  Klerk:  Hvad  forstod  han  sig  paa  de  holstenske 
Grevers  Natur?  Vin  kan  jeg  taale,  om  jeg  saa  laae  med  den 
sidste  Salvelse,  ret  ligesom  min  høisalige  Fader  — - Gud  glæde 
hans  Sjæl!  — Saalænge  en  god  Slurk  Vin  smager  mig,  døer 
jeg  ikke,  og  saalænge  faaer  hverken  det  ene  eller  det  andet 
Slags  Hjertesaar  Bugt  med  mig.  Det  er  just  ikke  Mange,  der 

blive  fede  af  ulykkelig  Kjærlighed"  — tilføiede  han  med  et 
let  Suk  — ,,men  jeg  troer  dog,  det  lader  sig  drive,  saalænge 
der  er  Vin  og  Hofnarre  til.  Jeg  skal  ikke  rose  mig  af  min 
Kjærlighedslykke;  men  jeg  er  dog  ganske  godt  istand,  som 
I seer/4 

„I  sørger  dog  altsaa  endnu  over  eders  unge  Gemalindes 
Død"  — sagde  Drost  Peder  deeltagende  — „det  kunde  jeg 
nok  vide"  — — 

„Sørger!  — hvem  tør  sige,  jeg  sørger ?"  — afbrød  Gre- 
ven ham.  — „Naar  Nogen  sørger  ved  mit  Hof,  lader  jeg  ham 
prygle  med  Marekattehaler  af  min  Hofnar.  Siden  I nu  er 
min  fuldtroe  Ven"  — vedblev  han  — „skal  jeg  ærlig  sige  Jer 
hvorledes  det  er  gaaet  mig  i Verden.  Havde  jeg  seet  den 
danske  Dronning  før  ifjor,  havde  jeg  maaske  været  Unger- 
svend endnu,  men  ikke  Enkemand,  og  jeg  havde  aldrig  beilet 
til  en  svensk  Prindsesse.  Det  var  den  fordømte  Statskløgt,  som 
hartad  gjør  alle  Fyrster  til  Gjække;  men  jeg  fik  Løn  som  for- 
skyldt. Prindsessen  fandt  den  holstenske  Greve  for  ringe  til 
at  leve  med,  see!  derfor  døde  hun  ogsaa,  og  hele  Æren, 
jeg  vandt,  var  at  blive  Svigersøn  til  en  Nar  af  en  Exkonge, 
som  en  kjæk,  dansk  Ridder  kunde  rive  af  Pinden  og  som 
nu  løber  omkring,  som  en  gal  Mand,  fra  Land  til  Land  med 
en  slegfred  Kvinde." 

De  rede  nu  tause  en  Stund.  „Eders  ulykkelige  Svigerfader 
kan  man  vel  ikke  agte  stort"  — sagde  Drost  Peder  tankefuld 
og  dvælede  ved  den  alvorlige  Forestilling  om  den  svenske 
Kong  Valdemars  Afsættelse.  — „Han  gjør  ikke  sit  store  Navn 
Ære  — det  er  sandt  — men  han  var  dog  Sverrigs  Konge 
med  Ret  og  Skjel.  Det  er  mig  en  sørgelig  Tanke  og  et  ulykke- 
ligt Exempel  for  andre  Folk,  at  en  kronet  og  salvet  Konge 
saaledes  kan  fornedres.  Det  var  ene  vor  stolte  Stig  Ander- 
sens Værk,  og  deri  gik  han  langt  videre,  end  Kongens  Bud 
gav  ham  Ret  og  Myndighed  til.  Det  svenske  Folk  skal  heller 
ikke  glæde  sig  ved  Byttet:  for  en  svag  og  vellystig,  men  dog 
godmodig  og  undertiden  selv  from  Konge  fik  de  en  stærk  og 
klog,  men  grum  og  blodig  Tyran.  De  fik  en  Hydra  for  Bjælken, 
de  foragtede.  Kong  Magnus  har  nu  lært  dem  med  sine  Bød- 
deløxer,  at  ingen  svensk  Ridder  bærer  Hovedet  saa  høit,  at 
Oprørskongen  jo  kan  afhugge  det." 

„En  dygtig  Konge  er  Sverrigs  Magnus,  det  maa  I dog 
tilstaae!"  — svarede  Greven.  — „Jeg  roser  ham  ikke  fordi 
han  er  min  Svoger;  men  det  veed  jeg,  han  hedder  hverken 
Magnus  eller  Ladelaas  forgjeves.  Slaaer  han  undertiden  endog 
vel  rask  Flovederne  af  de  kjephøiede  Store,  saa  kan  de  Smaa 
dog  prise  ham  med  Rette:  han  har  sat  Laas  for  deres  Lader 
i Sandhed  og  taaler  ingen  Smaatyranner,  hvor  han  fører  Spiret." 

„Deri  har  I Ret,  Grev  Gerhard!  han  mener,  Sverrig  har 
nok  af  een  stor  Tyran  og  — med  eders  og  Dronning  Hedvigs 
Tilladelse  — det  er  han  Mand  for  selv  at  være.  Saa  galt 

gaaer  det  dog  endnu  ikke  til  i Danmark,  hvor  slet  det  gaaer; 
men  fik  Stig  Andersen  og  hans  Venner  Lov  til  at  afsætte  og 
indsætte  Konger,  som  de  vel  har  Lyst  til,  saa  skulde  I snart 
see  i hvilket  Blodhav  vi  vilde  svømme. " 

Under  denne  alvorlige  Samtale  vare  de  komne  til  Stadsporten, 
hvor  de  bleve  standsede  af  en  bevæbnet  Borgermand,  der  i 
Fogdens  Navn  spurgte  i streng  Tone  om  deres  Navn  og  hvor 
de  agtede  at  tage  ind.  Saasnart  Drost  Peder  nævnede  sit 
og  Grev  Gerhard  af  Holstens  Navn,  bukkede  den  strenge  Rets- 
betjent dybt,  men  erindrede  dog  paa  Embedsvegne  de  for- 
nemme Reisende  om  den  sjette  Artikel  i Nyborg  Stadsret. 

„Godt!"  — svarede  Drosten  — „det  er  Ret,  I husker  os 
derpaa!"  Og  de  rede  uhindret  videre. 

„Her  maa  det  gaae  strengt  til"  — sagde  Greven  — „naar 
selv  Drosten  maa  lade  sig  minde  om  Loven.  Hvad  angaaer 
deres  kedsommelige  Bylove  os?" 

„Det  er  i sin  Orden !"  — svarede  Drost  Peder:  — „Ingen 
Fremmed  maa  bære  sine  Vaaben  her  længer,  end  til  Herberget, 
og  enhver  Reisende  skal  erindres  derom.  Kongens  Nærværelse 
og  de  mange  Fremmede  gjør  slig  Forsigtighed  nødvendig. 
Hvad  hjalp  strenge  Love,  naar  de  ikke  hævdedes?  Karlen 
kjendte  mig  nok;  men  han  veed,  jeg  taaler  ingen  Undtagelse 
med  mig  selv  i det  Stykke." 

„For  den  Pokker!  ere  vi  da  Krigsfanger  her  midt  i Fre- 
den? det  er  jo  latterligt  1“  — udbrød  Greven.  — „Den  besti- 
alske Ribe  Bylov  gjælder  dog  vel  aldrig  her?  Gud  bevare  os 
for  Ribe  Ret!  siger  man  ogsaa  i Kiel." 

„Lad  os  ikke  tale  for  høit  derom,  ædle  Greve !"  — svarede 
Drost  Peder  og  red  ham  nærmere,  idet  han  med  dæmpet  Stemme 
vedblev:  „det  er  vistnok  en  stor  Ulykke,  naar  Loven  selv 
gjør  dens  Overtrædelse  nødvendig.  Hvad  der  har  gjort  Ribe 
Ret  mest  berygtet,  er  her  tildeels  bortfaldet.  I nogle  Punkter 
er  dog  Byloven  ogsaa  her  for  haard  og  næsten  grusom. 
Vil  Gud,  skal  det  med  Tiden  blive  anderledes." 

De  rede  nu  forbi  den  gamle  Frue  Kirke,  som  stod  med 
sit  høie  Spir  paa  en  grøn  Plads,  der  kaldtes  Helletofte,  hvor 
der  foruden  Kirken  stod  nogle  enkelte  afsondrede  Bygninger,  i 
samme  gothiske  Stil  som  Kirken,  med  takkede  Gavle  og  smaa, 
runde  Vinduer. 

„Hvem  boer  her?"  — spurgte  Greven.  — „Her  seer  jo 
saa  øde  og  stille  ud  som  i en  Klostergaard." 

„Her  boe  Klerkerne  og  Værgerne  for  vor  Frue  Kirke"  — 
svarede  Drost  Peder.  — „Længes  I efter  Liv  og  Lystighed, 
saa  vil  det  vel  ikke  mangle,  naar  vi  komme  hist  op  ved  Slottet. 
Her  er  vist  to  Gange  saa  mange  Mennesker  i Byen  som 
ellers,  og  paa  Mjød  og  stærkt  01  spares  her  ikke  ved  slig 
Ledighed.  Deraf  følger  ogsaa  Slagsmaal  og  Uordener;  man 
er  maaske  aarvaagnere  og  strengere  i at  hindre  det,  end 

man  behøver.  De  bevæbnede  Karle,  I der  seer,  ere  Fogdens 
Folk.  De  vil  formodentlig  ogsaa  anholde  os." 

Det  skete  som  Drost  Peder  formodede,  og  de  reisende  Herrer 
maatte  finde  sig  i,  at  deres  Heste  bleve  standsede  af  sex 
bevæbnede  Borgere,  som  spurgte,  om  de  ikke  kendte  Byloven, 
siden  de  rede  med  Vaaben.  Paa  Drostens  Erklæring,  at  de  nu 
først  vare  ankomne  til  Byen  og  rede  lige  til  deres  Bolig, 
lod  man  dem  uhindret  drage  videre;  men  tre  af  de  strenge 
Retstjenere  fulgte  opmærksomme  efter  dem. 

,,Her  maa  Kongen  endelig  være  sikker  !"  — hviskede  Grev 
Gerhard  ærgerlig.  — ,,De  Karle  see  jo  paa  Folk,  som  de 
ventede  en  Landsforræder  i enhver  Fremmed." 

,,Det  har  desværre  sine  Grunde,  ædle  Greve!  — men  her 
er  man  vant  dertil.  Det  forstyrrer  ikke  Borgernes  Lystighed. 
Hører  I hvor  de  synge  hist  ved  det  gamle  Stenhus  med  de 
spidse  Gavle?  det  er  Borgervagten  ved  Raadhuset.  Nu  drikke 
de  nok  Kongens  Skaal." 

,,Der  er  ikke  saa  faa.  Har  Nyborg  saa  mange  Borgere?" 

,,Det  er  kun  en  Trediedel  af  dem.  De  øvrige  holde  Vagt 
paa  Slottet.  Kongen  har  ikke  hengivnere  Folk.  Han  har  ogsaa 
gjort  Meget  for  Staden  og  ynder  den  særdeles.  Var  han 
ikke  sikkrere  her,  end  nogensteds,  vilde  Danehoffet  blive  forlagt 
til  en  anden  Stad,  og  da  var  det  forbi  med  Nyborgs  Velstand 
og  Opkomst." 

De  rede  nu  forbi  Slottet.  Det  var  en  fast,  anseelig  Byg- 
ning med  fire  grundmurede  Fløie  af  Kampesten  og  brændte 
Murstene  og  forsynet  med  stærke  Fæstningsmure,  dybe  Grave 
og  fire  høie  Taarne.  Fra  de  smaa,  runde  Vinduer  glimtede 
mange  Lys,  og  der  hørtes  Musik  af  Giger  og  Fløiter.  En  stor, 
blandet  Menneskevrimmel  bevægede  sig  udenfor  Slotsmuren, 
men  uden  betydelig  Larm  og  med  en  Orden  og  Sagtfærdighed, 
der  næsten  røbede  Ængstelighed,  medens  de  bevæbnede  Rets- 
tjenere  gik  frem  og  tilbage  og  idelig  formanede  til  Rolighed. 

,,Hvad  er  her  at  see?"  spurgte  Greven. 

,,Over  Muren  hist  kan  man  see  Dandsen  i Riddersalen"  — 
svarede  Drost  Peder.  Grev  Gerhard  blev  opmærksom ; han 
syntes  at  see  en  høi,  majestætisk  Kvindeskikkelse  svæve  forbi 
det  midterste  Vindue,  og'  han  standsede  sin  Hest. 

,, Dronningen ! — see  Dronningen!"  hørte  han  de  nysgjer- 
rige  Tilskuere  hviske  til  hverandre. 

,,Det  er  Hertugen,  hun  dandser  med"  — sagde  Andre. 

,,Nei  vist  ikke;  det  er  den  unge,  smukke  Drost  Hessel  — 
see  !hvor  strunk  han  dandser!  — Han  har  høie  Tanker,  kan 
I troe." 

,,Kom,  ædle  Greve!"  — sagde  Drost  Peder  nu  hastig  — 
,,Lad  os  ikke  komme  ind  i Vrimlen  med  de  urolige  Heste! 
Vi  ere  strax  ved  min  Bolig."  De  rede  frem  et  kort  Stykke 
og  standsede  ved  et  mørkt  grundmuret  Hus,  hvor  der  stod  en 
Væbner  paa  den  høie  Stentrappe  med  en  Fakkel. 

„ Kommer  I endeligf,  Herre !"  — sagde  Claus  Skirmen  og 
sprang  ham  imode  med  Faklen.  — ,,Der  er  dog  aldrig  mødt 
Jer  en  Ulykke?  Jeg  turde  ikke  overtræde  eders  Befaling  og 
selv  forlade  Huset,  men  jeg  har  sendt  alle  Huskarlene  ud  efter 
Eder." 

,,Vi  har  havt  en  lille  Vaabendyst  underveis  med  et  Par 
hidsige,  unge  Riddere"  — sagde  Drost  Peder.  — „Min  ædle 
Gjest  er  bleven  værst  saaret.  Hjælp  ham  forsigtig  af  Hesten! 
Alt  er  vel  istand?" 

„Som  I har  befalet,  Herre!  men  er  I ikke  selv  saaret? 
skal  jeg  hente  en  Badskær?" 

„Det  behøves  ikke,  saalænge  du  og  jeg  er  her.  Vi  vil 
ingen  Larm  have  over  den  Sag.  Sørg  du  kun  for  Greven!" 

Ikke  uden  Smerte  og  Besvær  kom  den  saarede  Grev  Ger- 
hard af  Hesten  og  op  ad  den  høie  Stentrappe,  hvor  hans 
tvende  Riddere  og  den  lange  Hofnar  kom  ham  med  urolig  Deel- 
tagelse  imøde. 

„Ingen  Kjærlingesnak !"  — sagde  Greven:  — „jeg  er  baade 
forbunden  og  lapsalvet.  Lad  mig  kun  komme  til  Bords  og 
faae  Noget  at  leve  af!" 

Claus  Skirmen  gik  hastig  foran  med  sin  Fakkel  og  lyste  Her- 
skabet gjennem  Forsalen  til  en  rummelig,  hvælvet  Stue,  hvor 
der  stod  et  dækket  Bord  med  høie  Voxlys  og  vel  besat 

med  stærke  Fødemidler  og  blanke  Sølv-Vinkander. 

Grev  Gerhard  saae  veltilfreds  paa  Opdækningen  og  kastede 
sig  strax  i en  Stol ; men  for  at  komme  bedre  til  Sæde 

spændte  ihan  Sværdet  fra  sit  Bælte.  Da  han  holdt  det  i 

Haanden,  erindrede  han  hvad  der  var  blevet  sagt  ham  ved 
Stadsporten.  „Hilledød!"  — sagde  han  — „forholder  det  sig 
virkelig  som  I siger.  Hr.  Drost!  maae  vi  nu  vel  som  forme- 
lige Krigsfanger  overrække  Eder  vore  Vaaben,  siden  I er 
Husvert." 

„Nu  ja!"  — svarede  Drost  Peder  — „det  er  vel,  I selv 
erindrer  det  — jeg  havde  sandt  at  sige,  forglemt  det  og 
vilde  desuden  nødig  anmode  Eder  derom." 

„Men  naar  jeg  nu  ikke  vil  opfylde  det  Lovbud"  — spurgte 
Greven  — „hvad  følger  saa  derpaa?" 

„Naar  I ikke  vidste  Forbudet  og  kunde  værge  Eder  med 
Helgenes  Ed,  vare  Bøderne  kun  een  Mark  Pendinge  til  Fog- 
den og  een  Mark  til  Byen.  Samme  Bøder  betaler  Husbonden, 
naar  han  ikke  underretter  sine  Gjester  om  Forbudet." 

„Men  naar  jeg  nu  veed  det  dumme  Forbud  og  dog  ikke 

lader  mig  afvæbne,  hvad  stor  Ulykke  følger  da  derpaa?" 

„Lad  mig  uden  Fortrydelse  svare  Eder  med  Lovens  Ord, 
Grev  Gerhard!  Var  Gjesten  paamindet  og  bar  sit  Vaaben 
alligevel  — hedder  det  — da  skal  han  med  samme  Spyd, 
Sværd  eller  Kniv  gjennemstinges." 

„Au,  for  en  Ulykke!  gjennem  Hjertet  eller  Maven  dog 
ikke?" 

„Gjennem  Haanden,  ædle  Greve!  hist  hænger  Lovtavlen. 
I kan  selv  læse  det." 

„Fanden  i Vold  med  de  Narrestreger!  Der  ligger  mit  Sværd. 
Gjør  I ligesaa,  mine  Herrer !"  Med  disse  Ord  kastede  Greven 
sit  Sværd  hen  i en  Krog.  Hans  Riddere  gjorde  ligeledes. 

Drost  Peder  tog  selv  sit  Sværd  og  satte  ved  Siden.  „Jeg 

vil  her  være  samme  Lov  underkastet"  — sagde  han  med 
en  høflig  Hilsen  — „og  jeg  haaber,  mine  høitærede  Gjester! 
at  I ikke  regne  mig  denne  Byes  strenge  Love  til  Onde. 

Tager  Sæde,  mine  Herrer,  og  lader  os  være  lystige!" 

Denne  Opfordring  til  Lystighed  understøttedes  af  Hofnarren, 
som  allerede  havde  sat  sig,  men  nu  med  gravitetisk  Vigtighed 
reiste  sig;  han  nærmede  sig  Drost  Peder  med  høitidelige 

Skridt  og  overrakte  ham  med  et  dybt  Buk  sit  lange  Træ- 
sværd. „Pas  vel  paa  det,  ærede  Hr.  Vert!"  — sagde  han: 

— „det  er  det  berømmelige  Sværd  Tyrfing,  der  ikke  kan 
blottes  uden  at  det  maa  udgyde  Blod ; see  vel  til,  at  det 

ingen  Ulykker  gjør  i denne  fortræffelige  Stad!" 

Drost  Peder  gav  ham  Narresværdet  smilende  tilbage,  som 
et  Ærestegn,  og  Alle  loe  nu  ret  hjerteligt,  idet  man  tog 

Plads  paa  de  svære,  høiryggede  Egestole.  Sølvstagerne  og  det 
kostbare  Bordtøi  vidnede  noksom,  at  det  var  en  formuende 
Stormands  Hus,  man  var  i;  paa  mandlige  Opvartere  og  tjenst- 
agtige  Disksyende  var  der  ingen  Mangel.  Dog  saae  der  temme- 
lig uordentligt  ud:  Det  bonede  Gulv  var  ikke  feiet,  og  der 
laae  tykt  Støv  paa  Stoleryggene  og  i de  brede  Vindueskarme. 

„Hvor  er  gamle  Dorthe?"  — spurgte  Drost  Peder  sin 
Væbner,  medens  Grev  Gerhard  og  de  fremmede  Herrer  allerede 
gave  sig  ifærd  med  Aftensmaaltidet : — „Hun  pleier  jo  at 
holde  Huset  saa  blankt  som  et  Skjold." 

„Ak,  det  er  sandt,  Herre!"  — sagde  Skirmen  — „med 
den  arme  Dorthe  Feiekost  er  det  rent  galt;  hun  skal  have 
taget  et  lille  Stykke  Bly  fra  en  Rude  i vor  Frue  Kirke,  for 
at  helbrede  en  elleskudt  Pige.  Hun  er  kastet  i Tyvehullet,  og 
de  sige,  hun  skal  dømmes  imorgen." 

„Gud  forbarme  sig!"  — udbrød  Drost  Peder  heftig  og 
foer  op  fra  Bordet  — „den  Ulyksalige!" 

„Hvad  er  der  paa  Færde?  min  ærede  Vert!"  — spurgte 
Grev  Gerhard.  — „Er  her  skeet  nogen  Ulykke  i Huset?  Med 
Kone  og  Børn  veed  jeg  da,  I har  ingen  Uleilighed.  Hvad 
Husbekymring  kan  saadan  en  Ungersvend  hjemsøges  af?" 

„Det  er  mig  en  større  Bekymring,  end  nogen  troer"  — 
sagde  Drost  Peder.  — „Jeg  har  en  gammel,  retskaffen  Amme; 
hun  har  elsket  og  pleiet  mig  fra  jeg  var  ganske  lille.  Hun 
er  mig  en  tro  og  hengiven  Sjæl,  som  gjerne  gaaer  i Døden  for 
mig.  Hun  er  den  bedste  Kone  af  Verden  og  holder  Hus  for 
mig  med  den  største  Orden  og  Troskab;  men  hun  har  Ho- 
vedet fuldt  af  Historier  om  Ellefolk,  Nisser  og  Underjordiske; 
saasnart  Nogen  er  syg,  troer  hun  i sin  Hjertens  Oprigtighed, 

at  man  har  seet  Ellekongen  eller  er  forhexet  af  en  Nisse,  og 
saa  vil  hun  raade  Bod  derpaa  med  helligt  Kirkebly  og  slige 
sære  Midler.  Hun  anseer  det  ikke  for  nogen  Synd  at  tage 

Sand  fra  en  Grav  eller  Bly  fra  en  Kirkerude  i saa  from 

en  Hensigt.  — Nu  er  hun  greben  og  fængslet  som  Kirke- 
tyv for  et  Stykke  Bly,  som  ingen  Ørtug  kan  være  værd. 

Den  Ulykkelige !" 

Nogle  af  Herrerne  smilede,  og  Hofnarren  gjorde  en  pud- 
seerlig  Mine. 

,,Nu,  hvad  stor  Ulykke  er  der  da  i?"  : — spurgte  Grev 

Gerhard:  — ,,den  Stump  Bly  kan  I jo  opveie  med  en  halv 

Sølvøre.  Kjærlingen  kan  vel  komme  i Hullet  et  Par  Dage, 

og  saalænge  maa  I lade  en  Anden  feie  jert  Gulv." 

„Hun  er  Dødsens,  Grev  Gerhard!  selv  om  det  ikke  var 
skeet  i Kirken.  I kjender  ikke  Nyborg  Stadsret.  Enhver  Mand, 
som  stjæler,  bliver  hængt;  men  er  det  en  Kvinde,  skal  hun 
levende  begraves." 

„Men  er  I da  gale?"  — spurgte  Greven  — „skal  en 
Kvinde  straffes  saa  umenneskeligt?  og  er  Brøden  større  hos 
hende,  end  hos  en  Mand?  I spøger  dog  vel?  Hr.  Drost !" 

„Troer  I mig  ikke,  ædle  Herre,  saa  læs  det  selv!  Der  paa 
Dørstolpen  staaer  Byloven  opslagen.  Læs  kun  den  29de  Ar- 
tikel! og  I skal  see,  jeg  spøger  desværre  ikke." 

„Læs  du  det.  Langben !"  — raabte  Greven  til  sin  Hofnar. 
„Jeg  har  Besvær  med  at  reise  mig.  Slig  forbandet  Lov  er 
heller  ikke  værd  at  reise  sig  for." 

„Den  29de  Artikel !"  — gjentog  Hofnarren  og  tog  et  Lys, 
hvormed  han  oplyste  den  store  Lovtavle  paa  Dørstolpen.  — 
„Her  har  jeg  det.  Giver  Agt,  mine  Herrer!  det  er  gyldne 
Retfærdighedens  Ord,  og  her  er  gyldig  Grund  anført"  — 
og  nu  læste  han  med  vigtig  Dommermine:  „„hvilken  Kvinde, 
som  stjaalet  haver  og  fortjent  med  Tyvnet*)  at  hænges,  skal,  for 
hendes  kvindelige  Hæder,  levende  begraves."  " — „Nu  i Sand- 
hed, det  er  en  Hæder,  hvorover  man  strax  tager  Glæden 
med  sig  i Evigheden  — det  er  ingen  forfængelig  Hæder,  mine 
Herrer!  — derfor  er  den  ogsaa  det  skjønne  og  lykkeligere  Kjøn 
forbeholden." 

„Men  er  I da  besatte?"  — raabte  Greven  — „hvad  Hæder 
er  der  da  ved  at  begraves  levende?" 

„Hvor  er  eders  Viisdom,  velbaarne  Herre!"  — svarede  Hof- 
narren: — „det  er  jo  aabenbart  en  langt  hæderligere  og 
sømmeligere  Maade  at  omkomme  paa  for  en  Dame,  end  om 
man  vilde  hænge  hende  som  en  simpel  Mandsperson  og  Tyve- 
knegt  i en  Galge  — betænk  den  Forargelse,  det  kunde  give 
hendes  Skriftefader"  — — 

„For  Satan!  nei,  det  er  dog  rasende!"  — udbrød  Greven. 
— „Er  det  af  lutter  fordømt  Ærbarhed,  man  her  er  saa  gru- 


9 Det  stjaalne  Gods,  som  blev  ophængt  ved  Siden  af  Tyven. 

som?  — nu,  saa  gid  Fanden  havde  de  Klerker  og  Hængehoveder, 
her  give  Love  og  Stadsretter!  Er  I endnu  lige  samvittighedsfuld. 
Drost  Peder!  og  vil  I lade  jer  gamle,  gode  Amme  blive 
levende  begravet,  blot  for  at  eders  vise  Konges  Love  ikke  skal 
overtrædes  ?" 

,,Hun  skal,  hun  maa  reddes !"  — udbrød  den  unge  Drost, 
der  hidtil  havde  staaet  taus  og  tankefuld  med  Haanden  paa 
Brevskabet  ved  sit  Bryst.  — ,, Undskyld  mig,  mine  Herrer! 
Jeg  skal  til  Kongen."  — Med  disse  Ord  var  han  ude  af  Stuen. 

Den  alvorlige  Stemning,  denne  Begivenhed  et  Øieblik  syn- 
tes at  have  fremkaldt,  blev  dog  ved  Hofnarrens  Bestræbelser 
snart  bortjaget,  idet  han  med  pudseerlig  Alvor  holdt  en  Lov- 
tale over  den  strenge  Ribe  Ret,  hvorved  han  isærdeleshed  dvæ- 
lede ved  en  forargerlig  og  berygtet  Straf,  som  han  udmalede 
omstændelig  og  ikke  just  paa  den  sømmeligste  Maade.  Han 
sluttede  med  den  bekjendte  jydske  Spøg:  „Tak  Gui,  min  Søn, 
du  kom  it  for  Ribe-Ret!  sagde  Kjærlingen,  hun  saae  sin 
Søn  hænge  i Varde  Galge." 

Grev  Gerhard  loe,  saa  hans  Øine  randt,  og  skreg  derhos 
af  Smerte  i Brystet,  hvor  Saaret  ved  den  voldsomme  Latter 
var  blevet  oprevet.  Han  blev  pludselig  dødbleg  og  sank  til- 
bage paa  Stolen  uden  Bevidsthed. 

Nu  kom  den  største  Uro  og  Bekymring  i Overgivenhedens 
Sted.  Man  sendte  Bud  paa  Bud  efter  Badskær  og  Læge, 
og  man  frygtede  med  Rette  for  Grevens  Liv.  Man  fik  bragt 
ham  i Seng,  og  Claus  Skirmen  paatog  sig  i sin  Herres  Fra- 
værelse at  stramme  Forbindingen  og  standse  Blodet  med  Vin. 

En  halv  Time  gik  hen;  endnu  laae  Greven  uden  Bevidsthed, 
og  der  var  ingen  Læge  kommen.  Ridderne  vare  utaalmodige, 
og  den  lange  Hofnar  tede  sig  som  en  Afsindig.  Han  rev 
Haaret  af  sit  Hoved  og  anklagede  sig  for  at  have  myrdet 
sin  Herre  med  sin  fordømte  Spas.  Endelig  aabnedes  Døren 
og  Drost  Peder  styrtede  ind.  Han  var  allerede  underrettet 
om  sin  Gjests  søfgelige  Tilstand  og  ilede  ham  til  Hjælp.  Han 
fandt  Saaret  rigtig  forbundet  af  sin  snilde  Væbner  og  Skolar. 
Ved  Hjælp  af  en  brændt  Fjær  bragte  han  Greven  endelig  tillive; 
saasnart  han  saae  ham  i Øinene,  blev  han  rolig  og  erklærede 
ham  uden  Fare.  Til  des  større  Beroligelse  for  de  fremmede 
Riddere  og  den  i sin  Bekymring  ubændige  Hofnar,  sendte 
Drost  Peder  dog  sin  Væbner  op  paa  Slottet  for  at  hente 
den  kongelige  Saarlæge.  Han  lod  imidlertid  Alle  forlade  Stuen 
og  blev  ene  med  den  Syge. 

Saasnart  Grev  Gerhard  var  kommen  fuldkommen  til  Besin- 
delse og  saae  Drost  Peder  ved  sit  Leie,  rakte  han  ham  Haanden 
og  nikkede.  „Det  var  eders  fordømte  Ribe-Rets  Skyld"  — sagde 
han  — „men  lad  mig  ikke  tænke  derpaa!  ellers  leer  jeg 
mig  ihjel  endnu  engang." 

„Det  er  ikke  godt,  I taler  ret  meget!"  — sagde  den  rid- 
derlige Læge  og  undersøgte  med  Tilfredshed  hans  Puls. 

„Jo  vist  er  det  godt.  Slog  I mig  just  ikke  til  Ridder 
idag,  saa  slog  I mig  dog  heller  ikke  til  et  umælende  Best, 
veed  jeg.  Men  hvorledes  gik  det  Jer  med  Kongen  og  Kjær- 
lingen?  skal  hun  hænges  eller  kun  begraves  levende  for  sin 
kvindelige  Hæders  Skyld ?"  Han  var  nær  ved  at  lee  igjen,  men 
betvang  dog  Latteren,  da  han  folte  Smerte  i Brystet. 

„Hun  er.  Gud  skee  Lov,  reddet  den  Gang"  — svarede  Drost 
Peder  — „men  det  holdt  haardt;  Kongen  var  ikke  at  faae 
i Tale." 

„Saa  tog  I hende  vel  selv  ud  af  Fængslet?  det  var  Ret! 
Det  'kan  jeg  lidel" 

„Nei,  Grev  Gerhard!  før  jeg  havde  grebet  til  slig  Op- 
sætsighed mod  Statsloven,  havde  den  ulykkelige  Kone  maattet 
underkaste  sig  sin  Skjæbne."  — 

„Men,  for  den  Pokker,  hvad  gjorde  I da?" 

„Jeg  gik  til  Dronningen"  — — 

„Ha,  ha,  det  kan  jeg  forstaae  — lyksalige  Ridder!  men 
hvorfor  lod  I ikke  mig  bede  om  Naade  for  den  gode  stakkels 
Kone?  — jeg  har  dog  ogsaa  Hjerte  i Livet,  veed  jeg,  og  jeg 
skulde,  sandt  for  Herren,  ikke  staaet  op  fra  Dronningens 
Fod  eller  taget  hendes  Haand  fra  mine  brændende  Læber,  før 
Kjærlingen  var  reddet,  om  det  saa  havde  varet  til  den  lyse 
Morgen." 

„I  taler  for  meget  for  eders  Saar,  ædle  Greve!  og  I tæn- 
ker paa  Ting,  som  ikke  tjene  til  at  bringe  eders  Blod  i Ro- 
lighed. Nu  vil  jeg  sende  Eder  min  befriede  Amme  herind,  for 
at  hun  kan  vaage  over  Eder.  Vil  I da  endelig  sværme  for  de 
Skjønne,  saa  sværm  i Guds  Navn  kun  for  hende  og  sov  vel!" 
Med  disse  Ord  forlod  Drost  Peder  sin  muntre,  syge  Gjest,  og 
strax  efter  trippede  en  gammel,  rynket  Kone  ind  til  Greven 
og  satte  sig  ved  hans  Hovedgjerde.  Greven  lukkede  ærgerlig 
sine  Øine  og  vilde  ikke  see  paa  hende. 


7.  KAPITEL. 

Det  var  over  Midnat.  Drost  Peder  gik  urolig  op  og  ned 
i sit  Sovekammer.  Han  havde  faaet  sine  ridderlige  Gjester 
beroligede  og  bragte  til  Hvile.  Men  den  kongelige  Saarlæge 
var  ikke  kommen,  og  Hofnarren  havde  ikke  villet  troe,  at 
hans  Herre  var  uden  Fare.  I Værelset  ved  Siden  af  Grevens 
Sovekammer  sad  den  alvorlige  Spasmager  lyttende  ved  Døren, 
for  at  være  ved  Haanden  ved  den  mindste  Uro,  han  mærkede. 
Drost  Peder  tænkte  heller  ikke  paa  at  sove.  Han  frygtede 
vel  ikke  for  sin  saarede  Gjest,  men  maatte  dog  strax  kunne 
komme  til  Hjælp,  hvis  Vaagekonen  kaldte.  Hans  Sind  var 
desuden  i en  Bevægelse,  som  forbød  ham  at  tænke  paa  Hvile. 
Tildragelsen  med  Henner  Friser  og  lille  Aase  og  hans  faste 

Formodning  om  Kongens  hemmelige  Deeltagelse  i denne  Sag 
foruroligede  ham.  Den  listige  Rane  Kammersvends  Undvigelse 
og  den  Hevn,  han  af  denne  Kongens  Yndling  med  Grund  kunde 
befrygte,  løb  ham  ogsaa  gjennem  Hovedet.  De  vigtige  For- 
modninger om  en  Sammensværgelse,  hvorom  han  forgjeves 
havde  villet  tale  med  Kongen,  syntes  ham  nu  i Nattens  Een- 
lighed  langt  betydeligere,  jo  mere  han  tænkte  derpaa.  Hans 
Strid  med  Grev  Gerhard  og  Anledningen  dertil  beskjæftigede 
ham  ogsaa  høist  foruroligende.  Det  for  hans  egen  og  Dronnin- 
gens Ære  saa  krænkende  Rygte,  han  først  ved  denne  Leilighed 
havde  erfaret,  bekymrede  ham  særdeles,  og  han  gjennemgik  med 
prøvende  Samvittighedsfuldhed  det  hele  sidste  Aar  af  sit  Liv, 
fra  den  Dag  han  førstegang  havde  talt  med  Dronning  Agnes 
ved  Tourneringen  i Helsingborg.  Han  kunde  ikke  negte  sig 
selv,  at  hendes  Skjønhed  og  ædle  Kvindeværdighed  saavel- 
som  hendes  kjække  og  bestemte  Characteer  udøvede  en  forun- 
lig  Magt  over  ham.  Han  skyldte  unegtelig  den  kloge  Dronnings 
Gunst  de  hastige  Fremskridt,  han  havde  gjort  fra  simpel 
Ridder  til  Rigets  Drost,  og  skjøndt  det  krænkede  ham  dybt, 
derfor  at  dadies  som  en  Lykkeridder,  der  ved  Kvindegunst  havde 
svunget  sig  iveiret,  var  denne  Misundelsens  sædvanlige  Hvislen 
dog  ikke  istand  til  at  overdøve  den  kjække  Selvbevidstheds 
Stemme  i hans  Bryst:  han  var  sig  fuldelig  bevidst,  at  han 
var  den  høie  Plads  voxen,  han  beklædte,  og  at  Kongehuset 
ingen  virksommere  Tjener  havde  i denne  farlige  Tid.  Hans 
vigtige  Kald,  som  den  unge  Prinds  Eriks  Opdrager  og  Vaaben- 
mester,  gav  desuden  hans  Liv  og  Virksomhed  en  Betydning  for 
ham  selv  og  en  Vigtighed  for  Land  og  Rige,  som  han,  ikke 
uden  et  Slags  Stolthed,  var  sig  bevidst,  og  han  følte  med 

dristige  For'haabninger,  at  han  middelbart  havde  den  hele  til- 
kommende Slægts  og  Danmarks  Skjæbne  i sin  Haand.  Han 
stod  paa  et  høit,  men  farligt  Trin  ved  den  vaklende  Throne 
og  maatte  vogte  sig  for  ikke  at  svimle  eller  styrte.  En 

ondskabsfuld  Fjende  behøvede  kun  at  hviske  Kongen  et  Ord 
i Øret  om  hvad  Rygtet  sagde  om  den  unge  Drost  og  Dron- 
ning Agnes,  for  inden  24  Timer  at  bringe  ham  i Sjøborg 

Fangetaarn  paa  Livstid  eller  vel  endog,  uden  Lov  og  Dom, 
paa  Hjul  og  Steile.  Som  disse  foruroligende  Tanker  løb  om 
i hans  Hoved,  bankede  det  stærkt  paa  hans  Dør.  Han  foer 

uvilkaarlig  sammen,  men  besindede  sig  og  aabnede  Døren  rask. 
Forbauset  saae  han  sin  unge  Væbner  Claus  Skirmen  staae 
bleg  og  forpustet  i Døren  med  et  sammenrullet  Pergaments- 

blad og  tvende  Sværd  i Haanden. 

,,Hvad  er  det?  hvad  vil  du  mig  saa  silde?“  ■ — spurgte 

Drosten  hastig.  — „Du  er  bleg  — er  her  skeet  en  Ulykke? 

Nu,  saa  tal  dog,  Knøs!  hvad  er  det?“ 

„Læs,  Herre!  læs,  og  tag  eders  Sværd — svarede  Væb- 
neren og  rakte  ham  Bladet  og  det  ene  Sværd.  Han  greb 
hastig  begge  Dele  og  gik  hen  til  Lyset;  han  betragtede  de 

gothiske  Skrifttegn  og  Kongens  velbekjendte  Navn  og  Segl  med 
stirrende  Øine  og  blegnede.  „Afsat !“  — sagde  han  — „og 
ikke  det  alene  — fordømt  uden  Lov  og  Ret  til  hemmeligt 
Fængsel  1 — og  før  Danehoffet  begynder,  skal  det  være  fuld- 
byrdet. Hvor  kom  det  ulyksalige  Blad  i din  Haand?  Skirmen! 
Det  er  et  hemmeligt  Kongebud.  Bring  det  tilbage!  eller  det 
gjælder  dit  Liv.“  — 

„Ligemeget,  Herre!  Det  gjælder  ogsaa  eders  Liv.  Naar  I 
er  sat  i Fængsel,  skal  I hemmelig  myrdes.  Jeg  veed  det  Alt. 
Jeg  har  hørt  det  med  mine  egne  Øren.“ 

„Raser  du?  er  det  muligt?  Rane  altsaa“  — 

„Ja  rigtig.  Herre!  Rane  Kammersvend  har  udvirket  dette 
Fængselsbud.  — Resten  har  han  selv  og  hans  gode  Venner 
udruget.  Han  sad  triumferende  med  dette  Brev  i Haanden  i 
et  Drikkelaug  paa  Slottet  mellem  Hertug  Valdemar,  Mester 
Grand,  Grev  Jacob  og  hele  det  smukke  Selskab,  vi  kom  over 
Bæltet  med.  Jeg  søgte  paa  eders  Befaling  Kongens  egen  Saar- 
læge  til  Grev  Gerhard,  og  man  viste  mig  paa  Slottet  til  den 
vestlige  Fløi.  Jeg  skulde  gjennem  den  mørke  Gang,  som  fører 
til  Hertugens  Værelser.  Døren  stod  paa  Klem;  der  hang  et 
Tæppe  for;  jeg  hørte  eders  Navn  nævnes  — jeg  skjulte  mig 
bag  Tæppet  og“  — — — 

„Og  du  lurede.  — Kun  ud  med  det!  meget  smukt  og  ær- 
ligt var  det  just  ikke;  — og  saa  hørte  du“ 

„Hvad  jeg  har  sagt  Eder,  Herre!  vel  ikke  med  rene  og 
tydelige  Ord;  men  ved  at  lægge  Et  og  Andet  sammen,  kunde 
jeg  vel  slutte  mig  til  Meningen.  I maatte  forsvinde,  hed 
det,  og  saaledes,  at  I ikke  kunde  komme  tilsyne  igjen,  om 
Hofvinden  og  Kongens  Lune  vendte  sig.  I maatte  for  Alting 
ikke  faae  mindste  Nys  derom  og  ikke  faae  Kongen  i Tale,  og 
imorgen  tidlig  eller  endnu  inat  maatte  I være  greben  og  hem- 
melig fængslet. u 

„Imorgen,  Trefoldigheds  Søndag,  før  Danehoffet  — staaer 
her;  men  det  kan  være  saa  tidlig,  det  skal,  efter  denne  Mid- 
nat. Nu  ja,  saalænge  denne  Lap  er  i min  Haand,  skal  de 
vel  give  Tid.  Det  gjælder  altsaa  en  Veddedyst  om  hvo  der  nu 
først  kan  faae  Kongen  i Tale;  dernæst  hvorledes  han  har  sovet 
inat,  og  om  han  har  Øre  for  Sandhed  eller  Løgn  imorgen. 
Men  hvor  fik  du  dette  Helvedes  Blad?  kunde  de  være  saa 
dumme  at  slippe  Rebet,  naar  de  allerede  saagodtsom  havde 
det  om  min  Hals?“ 

„Jeg  forlod  ikke  mit  Smuthul,  Herre!  til  de  havde  druk- 
ket saalænge  paa  Hertug  Valdemars,  Grev  Jacobs  og  Stig  An- 
dersens Velgaaende,  at  man  kunde  prikke  dem  Alle  paa  Øi- 
nene.  Med  den  saarede  Herre  vidste  jeg  det  havde  ingen  Fare, 
men  med  Eder  des  meer,  og  jeg  tog  ikke  i Betænkning  at 
blive.  Rane  varede  det  længst  med,  inden  han  kunde  blive 
drukken;  men  saa  gjorde  de  Ære  ad  ham  for  hans  Frændskab 
med  Stig  Andersens  Hustru,  og  fordi  han  saa  listig  holdt  gode 

Miner  med  Kongen  og  dog  var  sine  Venner  og  Frænder  tro. 
Hertugen  lovede  at  skaffe  ham  den  rige  Grev  Mindre-Alfs 
Datter;  man  hilsede  ham  allerede  som  tilkommende  Greve  af 
Tønsberg;  og  derpaa  drak  han  saa  velmeent,  at  han  tilsidst 
maatte  ud  for  at  skaffe  sig  en  Smule  Luft.  Jeg  var  ikke  seen, 
og  da  jeg  var  ene  med  ham  i den  mørke  Gang,  var  det  en 
Haandevending  at  rende  ham  omkuld  og  faae  Brevskabet  fra 
ham.** 

,,Altsaa  var  det  ikke  blot  mig,  det  gjaldt  — og  Rane  gjorde 
fælles  Sag  mod  Kongen?  hørte  du  Intet  om  hvad  der  skulde 
skee,  naar  jeg  var  myrdet  i Fængslet ?** 

„Ak  jo,  Herre!  forskrækkelige  Ting  om  Krig  og  Opstand  og 
Hjælp  fra  Sverrig  og  Norge  — men  jeg  brød  mig  ikke  om 
Andet,  end  om  Eder.  — Betænk  Jer  nu  intet  Øieblik,  Herre! 
Vil  I flygte,  skal  vore  Heste  strax  være  sadlede/* 

„Nei,  min  raske  Skirmen!  du  har  aldrig  seet  din  Herre  vige 
i Tournering  og  Skarpdyst;  her  skal  du  ikke  heller  see  det! 
Her  kan  jeg  vel  ikke  forsvare  Liv  og  Ære  med  dette  Sværd, 
men,  vil  Gud,  med  et  andet,  som  jeg,  uden  at  være  Lands- 
forræder, kan  bruge  mod  min  Herre  og  Konge  selv.  Nu  maa 
Tungen  være  mit  Sværd  og  Retfærdigheden  mit  Skjold!  nu 
gjælder  det  ikke  blot  mig  — det  gjælder  Kronen  og  Riget. 
Fra  Sverrig  og  Norge  skal  altsaa  Oprøret  understøttes?  Nu 
vel!  jeg  maa  til  Kongen,  om  saa  Veien  gaaer  til  ham  mellem 
Slanger.  Men  der  skal  Rolighed  og  Kraft  til.  I tre  Timer  er 
her  endnu  Intet  at  gjøre.  Jeg  vil  see  om  jeg  kan  hvile  saa- 
længe.  Det  er  nu  den  tredie  Nat,  jeg  vaager.  Du  kalder  paa 
mig  saasnart  det  dages!** 

„Men  skal  jeg  dog  ikke  for  en  Sikkerheds  Skyld  kalde  i 
Stilhed  paa  Huskarlene  og  give  dem  Vaaben?** 

„Det  er  lovstridigt,  Skirmen!  kan  jeg  ikke  frelse  Frihed  og 
Liv  med  Ret,  med  Uret  vil  jeg  ikke.  Det  er  allerede  som  det 
er,  at  dette  Blad  er  i min  Haand,  istedetfor  i Stadsfogdens; 
dog  det  vil  jeg  forsvare  for  Gud  og  Mennesker.  God  Nat!** 
Med  en  Rolighed,  som  kun  en  ren  Bevidsthed  og  en  fast 
Beslutning  tilligemed  en  vis  stolt  Foragt  for  hans  Fjender 
kunde  give  ham,  gik  Drost  Peder  derpaa  hen  til  sit  Leie  og 
kastede  sig  i sine  Klæder  paa  Løibænken.  „Sæt  Lyset  paa 
mit  Skjold  og  lad  det  brænde!**  — sagde  han  til  den  troe 
Væbner  — „og  saa  Gud  befalet!  — jeg  er  mødig.** 

Væbneren  adlød  og  forlod  sin  Herres  Værelse,  men  gik 
ikke  tre  Skridt  fra  Døren;  han  satte  sig  med  Ryggen  imod 
den  paa  Stengulvet,  for  saaledes  at  bevogte  sin  Herres  Søvn 
til  det  dagedes. 

Neppe  galede  Hanerne  i Gaarden,  førend  Claus  Skirmen 
reiste  sig.  Han  saae  det  første  svage  Dagglimt  falde  ind  i 
den  mørke  Gang  fra  et  lille  Gittervindue.  Han  aabnede  Døren 
til  sin  Herres  Sovekammer  og  fandt  ham  i en  dyb  og  rolig 
Søvn.  Væbneren  nænnede  neppe  at  forstyrre  ham;  men  nu 

syntes  han  at  høre  en  Lyd  paa  Gaden  som  af  Fodtrin  og  dæm- 
pet Vaabenklang,  og  han  tøvede  ikke  med  at  vække  sin  Herre. 
,,Det  er  Morgen"  — sagde  han  — „og  der  er  Flere  vaagne, 
end  vi.  — Gjør  hastig,  hvad  1 har  isinde,  Herre!" 

Drost  Peder  foer  op  og  greb  til  sit  Sværd;  men  han  be- 
sindede sig  og  satte  det  hastig  fra  sig  igjen.  „Nei,"  — sagde 
han  — „det  vil  jeg  ikke  medtage.  Endnu  kan  Ingen  have 
lovlig  Befaling  til  at  angribe  mig.  Jeg  vover  at  vække  Kon- 
gen. Det  gjælder  hans  egen  Sikkerhed,  som  min.  Du  følger 
mig!  Du  kan  jo  med  Ed  bevidne  hvad  du  har  hørt?" 

„Det  kan  jeg,  Herre!  men  lad  os  dog  tage  Vaaben  med! 
Hvo  veed  hvad  der  kan  møde?  Fogdens  Folk  ere  vanskelige 
at  tale  tilrette,  og  Ridder  Lave  Litie  har  Vagt  paa  Slottet  blandt 
Drabanterne." 

„Hr.  Lave?  — store  Gud!  min  liden  Inges  Fader!  — han 
var  med  i Hertugens  Følge  i Jylland,  og  jeg  troer  ham  ikke. 
Hm,  maaske  er  dette  dog  en  Lykke.  Han  var  altsaa  ikke  med 
blandt  Forræderne  iaftes?"  — 

„Nei,  Herre!  han  skal  være  kommen  iforgaars  og  stegen 
af  hos  gamle  Ridder  Jon.  Igaaraftes  fik  han  Vagt  paa  Slot- 
tet." 

„Kan  den  gamle,  kloge  Jon  troe  ham,  saa  kan  jeg  ogsaa. 
Kom!  Lad  Sværdet  staae!  den  retfærdige  Gud  maa  nu  be- 
skytte os." 

Uden  længer  Betænkning  slog  Drost  Peder  sin  store  Skar- 
lagenskappe om  sig,  satte  sin  høie  Fjærhat  paa  Hovedet  og 
gik  ud  af  Døren  med  faste,  bestemte  Skridt.  Væbneren  fulgte 
ham  taus  og  saae  mismodig  endnu  engang  tilbage  til  de  for- 
ladte Vaaben.  Uden  at  gjøre  Larm  i Huset,  gik  Drost  Peder 
og  hans  Væbner  ned  ad  Stentrappen  og  lukte  Døren  efter  sig. 
Der  var  stille  og  øde  paa  Gaden.  Den  første  svage  Morgen- 
lysning viste  dem  Slottet  i nogen  Frastand.  Det  laae  mørkt 
bag  de  stærke  Mure,  og  Alle  syntes  der  endnu  i dyb  Ro,  paa 
et  Par  Landseknegte  nær,  der  holdt  Vagt  udenfor  den  tilluk- 
kede Slotsport  og  gik  med  afmaalte  Skridt  frem  og  tilbage  med 
deres  Hellebarder  og  Landser.  Drost  Peder  og  hans  Væbner 
nærmede  sig  Slotsporten  med  hastige  Skridt.  Den  unge  Drost 
havde  ikke  forsømt  at  medtage  et  Tegn,  der  paa  hans  vigtige 
Embeds  Vegne  gav  ham  Ret  til  at  fordre  Adgang  til  Slottet  og 
til  Kongens  Person  paa  enhver  Tid.  Dette  Tegn  bestod  i en  Guld- 
plade, hvori  det  kongelige  Segl  med  de  to  Kroner  var  ind- 
trykt. Med  dette  Tegn  i Haanden  skred  Drosten  frem  mod  de 
yderste  Skildvagter  og  gik  forbi  Hjørnehuset  ved  den  brede 
Kongegade,  da  han  pludselig  saae  sig  standset  og  omringet 
af  tolv  bevæbnede  Borgere.  En  anseelig  Mand  med  en  stor 
Sølvstav  i Haanden  traadte  frem  midt  iblandt  dem  og  sagde 
med  streng  Alvor,  idet  han  hævede  sin  Stav:  „Hr.  Drost 
Peder  Hessel!  Stadens  Foged  tager  Eder  i Kongens  Navn  til 
Fange.  Behag  at  føge  os!" 

„Ikke  et  Skridt"  — svarede  Drost  Peder  — „før  I frem- 
viser mig  min  Herres  og  Konges  udtrykkelige  Befaling  til 
denne  Handling !" 

„Jeg  kan  ingen  skriftlig  Befaling  forevise/'  — sagde  Fog- 
den — „men  at  en  saadan  Befaling  igaar  er  udstedet  af  Kon- 
gen og  ved  eders  Folk  med  List  og  Vold  frataget  hans  Kam- 
mersvend, er  mig  ved  anseelige  Mænds  Vidnesbyrd  beviist. 
Vil  I ikke  følge  mig  godvillig,  maa  I undskylde,  at  jeg  bru- 
ger Magt.  Gjør  eders  Pligt,  Mænd!" 

De  bevæbnede  Borgere  nærmede  sig  for  at  lægge  Haand 
paa  deres  Fange.  Da  fremrakte  Drost  Peder  med  kjæk  Myn- 
dighed Tegnet  med  det  kongelige  Sigil.  „Kjender  I dette?" 

— sagde  han.  — „I  Kraft  af  min  Magt  og  Myndighed 
som  Rigets  Drost,  befaler  jeg  Eder  at  følge  mig  øiebliklig 
til  Kongen  selv.  Uden  I kan  fremvise  min  Konges  egen- 
hændige Befaling,  skal  Ingen  vove  at  lægge  Haand  paa  mig. 
Er  her  skeet  noget  Bedrag,  og  kan  jeg  ikke  retfærdiggjøre  mig 
for  Kongen,  er  jeg  villig  til  at  følge  Eder  til  Fængslet  eller 

— naar  Kongen  befaler  det  — til  Døden.  Men  nu  følger 
I mig!  Endnu  er  jeg  Rigets  Drost  og  eders  Herre/' 

Den  Bestemthed  og  Myndighed,  hvormed  han  talte,  for- 
bausede  Borgerne;  de  saae  forvirrede  til  hverandre  og  til  deres 
Foged,  som  ogsaa  syntes  overrasket  og  ubestemt. 

„Efter  Lovens  Bogstav  synes  I at  have  Ret,  Hr.  Drost!" 
.■ — tog  Fogden  Ordet  — „men  hvad  nytter  det  Eder  at  gjøre 
alle  disse  Ophævelser.  I veed  dog  selv  bedre,  end  nogen  An- 
den, at  I er  afsat,  og  at  det  er  Kongens  udtrykkelige  Befa- 
ling, vi  adlyde.  I vil  kun  lidet  forbedre  eders  Sag  ved  paa 
denne  Tid  at  vække  ham  for  at  høre  eders  Dom  af  hans  egen 
Mund.  Det  er  desuden  strengelig  forbudt  at  lade  Eder  nærme 
Jer  Slottet."  — 

„Ikke  af  Kongen,  men  af  hans  og  mine  Dødsfjender" 

— afbrød  Drost  Peder  ham  ivrig.  — „I  har  ladet  Jer  give 

et  ugyldigt  Kongebud  af  dem,  som  efterstræbe  Kongens  Liv 
og  vil  forhindre  mig  fra  at  advare  ham.  Vil  I ikke  dømmes 
som  Landsforrædernes  og  Majestætsforbrydernes  Haandlangere, 
saa  følger  I mig  strax!" 

„Gud  bevare  os  i Naade!"  — udbrøde  de  forfærdede  Bor- 
gere i Munden  paa  hverandre  — „hvad  skal  vi  gjøre?  Her- 
re Foged!  — I maa  svare  for  Alt.  — Vi  veed  af  ingen 

Ting."  — 

„Er  det  sandt,  som  I siger,  og  er  Kongens  Liv  i Fare," 

— sagde  Fogden  betænkelig  — ,,hvo  siger  os  da,  at  I ikke 

selv  er  Forræderen?  Skinnet  er  meget  imod  Jer,  Hr.  Drost! 

hvad  vilde  I her  ved  Slottet  paa  denne  Tid?" 

„Som  I hører!  det  Samme,  som  jeg  endnu  vil,  og  som 
I ikke  skal  forbyde  mig  — til  Kongen  vil  jeg  og  efter  Embeds- 
pligt advare  ham  mod  Forræderne.  Ingen  Indvendinger,  Foged! 
I følger  mig  strax  eller  det  gjælder  eders  Liv!"  Uden  at 

vente  paa  Svar  gik  Drost  Peder  med  disse  Ord  med  stræke 
Skridt  hen  imod  Slottet.  De  forskrækkede  Borgere  gjorde  ær- 
bødig Plads  for  ham. 

„Velan !“  — sagde  Fogden  — „vi  maae  følge  ham,  naar 
han  endelig  vil ; men  længer,  end  til  Drabanterne  skal  han 

ikke  komme.  Pas  kun  paa,  at  han  ikke  undviger!  Og  hvad 
skal  du  med?  unge  Knøs!“  — sagde  han  til  Skirmen,  som 

urolig  fulgte  sin  Herre  i Hælene.  — „Skal  du  maaske  hjælpe 
din  forslagne  Herre  med  at  holde  os  for  Nar?  Bort,  pak 

dig!  Vi  har  ingen  Befaling  til  at  bevogte  dig.“ 

„Han  følger  mig,  og  I lader  ham  gaae!“  — bød  Drost 
Peder  og  vendte  sig  — „hvem  jeg  tager  med  til  Kongen, 
svarer  jeg  selv  for.“ 

Fogden  taug,  og  man  gik  videre.  Slottets  Skildvagter,  som 

kjendte  Drosten,  gjorde  ingen  Indvendinger  mod  at  aabne  ham 
Porten,  men  de  vilde  ikke  indlade  Borgerne  og  Stadsfogden ; 
dertil  troede  de  sig  ikke  berettigede. 

„Paa  mit  Ansvar!  de  høre  til  mit  Følge“  — sagde  Dro- 
sten. Fogden  og  Borgerne  indlodes  nu,  og  de  syntes  at  faae 
bedre  Tanker  om  deres  mægtige  Fange,  som  saa  forunderlig 
beherskede  dem  Alle.  De  gik  gjennem  Slotsgaarden  til  den 

nordlige  Hovedfløi,  som  Kongen  selv  beboede. 

„Er  det  en  Vildfarelse,  Herre  Drost — sagde  Fogden  i 
nedstemt  Tone,  da  de  nu  gik  op  ad  Slotstrappen  — „og  er  jeg 
bleven  bedraget  af  Forrædere,  saa  beder  jeg  Eder  for  Guds 
og  vor  Frues  Skyld,  at  I ikke  fører  mig  og  disse  brave 

Mænd  i Ulykke!  Vi  troede  at  handle  efter  bedste  Skjøn.“ 
„Hvo  gav  Jer  Ret  dertil?  Stadsfoged!  efter  Lov  og  Ret 
skal  I handle,  men  ikke  efter  eders  eller  nogen  Mands  Skjøn. 
Dog  jeg  veed  det:  man  har  bedraget  Jer.  Nu  kan  Halv- 
delen af  eders  Folk  blive  her  paa  Trappen,  for  ikke  at  for- 

urolige Kongen  med  for  megen  Larm.  Skulde  Rane  Kammer- 
svend eller  nogen  af  Hertug  Valdemars  Folk  fra  hin  Fløi 
ville  op  ad  denne  Trappe,  saa  spærrer  I dem  Opgangen  paa 
mit  Ansvar!  Forstaaer  I mig?“ 

„Som  i befaler,  Herre  Drost — svarede  en  af  Borgerne 
og  blev  med  sex  Mand  tilbage  paa  Trappen.  De  Øvrige  fulgte 
Drosten  og  hans  Væbner  til  Drabanthallen.  Her  lod  Drosten 
de  andre  Borgere  blive  udenfor  Døren  med  samme  Befaling, 
som  de  ligeledes  uden  Indvending  modtoge;  selv  traadte  han 
med  Stadsfogden  og  sin  Væbner  ind  i den  store  Drabanthal. 
Tolv  ridderlige  Herrer,  bevæbnede  med  lange  Hellebarder, 
bevogtede  her  Døren  til  de  kongelige  Gemakker.  Nogle  gik 
frem  og  tilbage,  uden  mindste  Larm,  paa  tykke,  uldne  Fod- 
klæder; Andre  stode  i sagte  Samtale  hist  og  her  paa  Gulvet. 
Ingen  sad;  der  var  ikke  heller  nogen  Bænk  eller  Stol  i Salen. 
Det  matte  Skin  af  tolv  næsten  udbrændte  Voxkerter  blandede 
sig  med  Dagskjæret.  Kerterne  vare  anbragte  under  blanke  Skjol- 
de paa  Væggene,  og  for  Enden  af  Salen  skinnede  det  konge- 

lige  Vaabenskjold,  hvorpaa  tvende  Løver  og  tvende  Kroner  vare 
afbildede ; over  Skjoldet  hang  der  korsviis  to  brogede  Ban- 
nere, 'hvorpaa  Rigsfanens  hvide  Kors  vel  fandtes  i Midten, 
men  næsten  skjult  af  de  mange  Sværd,  Stjerner,  Nøgler,  Halv- 
maaner,  Ankere,  Hjul  og  andre  vilkaarlig  sammendyngede  Pry- 
delser og  Symboler,  som  man  var  vant  til  at  see  paa  de  kon- 
gelige Mynter. 

Da  Døren  aabnedes,  opløftede  Drabanterne  deres  Hellebar- 
der og  saae  med  Forundring  paa  de  Indtrædende.  „Drosten! 
— den  unge  Drost  Hessel!"  — sagde  den  Ene  til  den  Anden, 
og  man  hilsede  ham  med  Ærbødighed. 

„Hvad  bringer  Drost  Peder  Hessel  her  saa  tidligt?"  — 
spurgte  en  aldrende  Mand  af  Middelhøide  og  traadte  ham 
imøde  med  et  besynderligt  ubestemt  og  uroligt  Ansigt,  hvis 
hyppig  afvexiende  Miner  ingen  Tillid  indskød.  Han  bar,  som 
de  andre  Riddere,  en  høi  Drabanthue  med  store  Fjærplumaser 
og  en  lang  Hellebard,  men  udmærkede  sig  ved  sin  Pragt; 
over  Brystet  hang  en  prægtig  Guldkjæde,  og  hans  korte  .Dra- 
bantkappe af  rød  Sindal  var  prydet  med  Ædelstene. 

„Det  maa  vel  undre  Eder,  strenge  Ridder  Lave!  at  see 
mig  her  paa  saa  usædvanlig  en  Tid"  — svarede  Drost  Peder 
og  betragtede  den  aldrende  Herre  med  et  skarpt  gjennemtræn- 
gende  Blik  — „men  jeg  har  paa  Embedsvegne  en  vigtig  og 
hemmelig  Sag  at  forebringe  Kongen  og  maa  nødvendig  tale 
med  ham  uden  Ophold." 

„En  vigtig  og  hemmelig  Sag?"  — gjentog  Ridder  Lave 
og  skiftede  Farve.  — „Jeg  veed  dog,  her  er  ikke  Oprør  i 
Byen,  Hr.  Drost!  var  det  ogsaa  Tilfældet,  turde  jeg  ikke  der- 
for vække  Kongen  saa  tidlig,  saalænge  Slottet  er  sikkert  og 
vel  bevogtet." 

„Men  om  her  nu  var  hemmelige  Forrædere  indenfor  Slot- 
tets Mure,  strenge  Hr.  Ridder!"  — sagde  den  unge  Drost  halv 
sagte  uden  at  vende  det  skarpe  Blik  fra  Ridder  Laves  urolige 
Ansigt. 

„Kors  bevare  os!  hvad  siger  I?"  — hviskede  Drabanthøv- 
dingen og  greb  ham  krampagtig  om  Armen,  idet  han  drog 
ham  tilside.  — „For  eders  tilkommende  Svigerfader  har  I 
dog  ingen  Hemmeligheder?  min  unge  Ven!"  — vedblev  han 
med  sagte  og  bævende  Stemme.  — „Troer  I at  have  opdaget 
en  Sammensværgelse  eller  noget  Lignende,  saa  sig  mig  det! 
at  vi  betimelig  kan  forebygge  Ulykken.  Dog  nei,  det  er  umu- 
ligt! — Skulde  maaske  nogle  af  de  misfornøiede  Lehnsmænd 
have  ladet  Ord  falde,  som  kunde  synes  mistænkelige  — saa 
betænk  dog  vel  hvad  I gjør,  inden  I paatager  Jer  den  for- 
hadte Dont,  at  være  Angiver  og  maaske  styrte  brave  Mænd 
i Ulykke,  som  betragte  den  nærværende  Tingenes  Tilstand  med 
et  friere  Blik!  Har  I Beviser  mod  Nogen?" 

„Det  tør  jeg  ikke  sige  her"  — svarede  Drost  Peder:  — ■ 
„vore  private  Forhold,  Hr.  Ridder!  maa  vige  for  de  offent- 

lige.  Jeg  maa  kun  bede  Eder  uden  Op'hold  at  vække  Kongen. 
Det  er  eders  Pligt,  naar  jeg  fordrer  det.  Hvorfor  det  skeer, 
skal  jeg  selv  forsvare.  Som  I veed,  behøver  jeg  i Nødsfald 
ikke  at  meldes,  og  Ingen  er  berettiget  til  at  negte  mig  Ind- 
gangen.** 

„Det  skulde  jeg  dog  troe,  min  unge,  kjække  Herre !**  — 

svarede  Ridder  Lave  og  paatog  sig  en  streng  og  myndig  Mine. 

— „Den,  som  Kongen  betroer  til  at  bevogte  sin  Søvn,  kan 
med  Rette  fordre  at  vide  hvorfor  han  skal  forstyrre  den  — 
og  jeg  med  disse  Herrer  har  Befaling  til  at  vaage  over,  at 
Ingen  uden  tilbørlig  Grund  forstyrrer  Kongens  Nattero/* 

„Om  vore  Rettigheder  er  det  her  ikke  Tid  og  Sted  til  at 
tvistes**  — tog  Drost  Peder  atter  Ordet  med  dæmpet  Heftig- 
hed, idet  han  saae  den  spændte  Opmærksomhed  i Drabanter- 
nes Ansigter.  „Kun  et  Ord  i Fortrolighed,  Ridder  Lave!** 

— her  drog  han  den  forvirrede  Ridder  endnu  mere  tilside  og 

vedblev  sagte  med  hjertelig  Deeltagelse:  „det  skulde  bedrøve 
mig  smerteligt,  Ridder  Lave  Litie!  skulde  jeg  være  nødt  til  at 
nævne  eders  Navn  i en  Forbindelse,  hvori  eders  trofaste 
Frænde,  den  gamle  Ridder  Jon,  som  jeg  seer  af  eders  vigtige 
Post  iher,  ikke  vil  troe  det  kan  nævnes.  Det  Selskab,  I for- 

lod for  otte  Dage  siden,  var  ikke  Kongehusets  Venner;  men 
jeg  vil  troe,  at  om  I end  deler  deres  Misfornøielse,  I dog 
ikke  er  deelagtig  i deres  Planer,  og  at  det  endnu  kan  være 
Tid  at  drage  Foden  tilbage  fra  den  aabne  uundgaaelige  Af- 
grund.** 

„Hvorledes?  hvilke  Planer?  jeg  forstaaer  Eder  ikke.  Drost 
Peder!  I vil  dog  aldrig  anklage  mig  for  Meninger,  som 

en  fri  dansk  Ridder  vel  uden  Fare  tør  yttre  blandt  sine  Fræn- 
der?** — — 

„Jeg  er  ingen  Speider  og  hemmelig  Anklager,  som  vil  bringe 
Eder  eller  nogen  brav  Mand  i Ulykke  for  Tanker  og  Menin- 
ger** — svarede  den  unge  Drost.  — „Jeg  veed,  Gud  skee 
Lov,  endnu  Intet  om  Eder,  som  kunde  berøve  mig  Haabet 
om  engang  at  kalde  Eder  Fader.  Jeg  veed,  I var  ikke  med 
i det  Lønraad  inat,  som  paa  egen  Haand  fældede  min  Døds- 
dom, for  siden  des  tryggere  at  kunne  fælde  Kongens**  — 

Ridder  Lave  studsede  og  blev  dødbleg.  Der  syntes  at  fore- 

gaae  en  flygtig  Kamp  i hans  urolige  Sjæl;  men  han  greb  plud- 

selig den  unge  Ridders  Haand.  „Nei,  nei!**  — sagde  han  — 
„i  det  Raad  'har  jeg  hverken  Lod  eller  Deel.  Havde  jeg 
vidst,  det  var  Meningen,  havde  jeg  ikke  valgt  min  Post  ved 
denne  Tærskel.  I var  endnu  igaar  mig  og  mine  Frænder  en 
farlig  Mand,  Ridder  Hessel!**  — vedblev  han  med  spændt 
Fatning.  — „Det  kommer  an  paa  mig,  om  I skal  være  det 
idag.  Et  Skridt  over  denne  Tærskel  kommer  det  maaske  kun 
an  paa.  Jeg  kan  forbyde  Jer  Indgangen  og  med  Rette.  Jeg 
har  lovet  det;  om  jeg  vil  holde  det  Løfte,  beroer  paa  mig 
selv.  I er  i dette  Øieblik  ikke  Rigets  Drost  og  har  Intet  her 

at  sige.  Jeg  har  seet  et  Kongebrev  for,  at  I er  afsat  og  dømt 
til  Fængsel  fra  den  Time,  Hanen  goel  efter  Midnat.  En  Sam- 
tale med  Kongen  kan  maaske  redde  Jer.  Gjaldt  det  kun  eders 
Post  og  eders  Frihed,  lod  jeg  Eder  uden  Betænkning  fængsle 
her  paa  Stedet  paa  Kongens  Bud;  men  gjælder  det  eders  Liv 

— er  det  Sandhed" Han  holdt  inde  og  stirrede  forskende 

paa  den  unge  Ridder,  som  havde  skiftet  Farve  og  stod  som 
lynslagen. 

„Jeg  siger  Eder  ingen  Usandhed!"  — sagde  Drost  Peder 
og  fattede  sig.  — „I  er  i dette  Øieblik  en  mægtig  Mand: 
I har  maaske  mit  og  Kongens  Liv  i eders  Haand;  men  hvad 

I gjør  i denne  Time,  skal  I forsvare  for  den  retfærdige  Gud 

i eders  Dødsstund!" 

„Hvem  er  disse  to  Personer,  I bringer  med?"  — spurgte 
Ridder  Lave. 

„Stadens  Foged,  som  skulde  bringe  mig  til  Fængslet,  og 
min  Væbner,  som  var  Vidne  til  det  hemmelige  Blodraad.  Tøver 
jeg  et  Øieblik  her  endnu,  er  det  maaske  for  silde.  Mine 
Dødsfjender  vaage  under  samme  Tag  som  vi;  Døren  til  mit 
Fængsel  og  min  Morderhule  har  de  aaben"  — 

„Vel,  jeg  vil  troe  Eder!"  — sagde  Ridder  Lave  med  spændt 

Uro.  — „Til  at  styrte  Eder  vilde  jeg  række  Haand;  men 

eders  Blod  vil  jeg  ikke  have  paa  mit  Hoved,  og  jeg  staaer 
ikke  her  for  at  forraade  det  Liv,  jeg  bevogter.  Mellem  os  To 
ere  fra  idag  alle  Baand  løste;  men  — jeg  var  eders  Faders 
Ven  — redder  jeg  maaske  eders  Liv  idag,  saa  tænk  derpaa, 
tinge  Mand!  hvis  engang  min  og  mine  Frænders  Skjæbne 
skulde  komme  i eders  Haand!"  Taarerne  stode  ham  i Øinene, 
og  han  trykte  den  unge  Ridders  Haand  fast  krampagtig.  „Jeg 
gaaer  at  vække  Kongen!"  — sagde  han  derpaa  bestemt  og 
gik  hastig  ind  ad  Døren  til  de  kongelige  Gemakker. 

Drost  Peder  stod  nogle  Minuter  som  paa  Gløder.  Han  hørte 
høirøstede  Stemmer  udenfor,  som  fordrede  at  indlades,  og  han 
kjendte  Kammersvend  Ranes  pibende  Røst,  som  i Kongens  Navn 
bød  Borgerne  aabne  ham  Døren.  Drabanterne  studsede.  To 
af  dem  ilede  ud  paa  Gangen  for  at  see  hvad  der  var  paa 
Færde.  Døren  til  Drabantsalen  aabnedes  strax  efter  igjen,  og 
Drost  Peder  saae  Rane  Kammersvend  mellem  begge  Drabanterne 
ved  Indgangen.  I samme  Øieblik  aabnedes  Døren  til  Kongens 
Gemakker.  Ridder  Lave  Litie  traadte  hastig  over  Tærskelen 
og  gav  Drost  Peder  et  Vink.  Med  ilsomme  Skridt  fulgte  han 
Vinket.  Ridder  Lave  lukkede  Døren  til  Kongens  Gemakker  efter 
ham  og  bød  Drabanterne  stille  sig  for  den,  uden  at  bekymre 
sig  om  den  forbittrede  Kammersvend,  som  dristig  og  høirøstet 
stod  midt  i Forsalen  og  beskyldte  Drabanthøvdingen  for  at 
have  sveget  sit  ridderlige  Løfte  og  overtraadt  Kongens  Bud. 

„Om  Drost  Peder  Hessel  uberettiget  er  indladt  ad  denne 
Dør  eller  ikke,  vil  vi  strax  faae  at  vide!"  — svarede  Ridder 
Lave.  — „Saalænge  jeg  ikke  har  Kongens  Forbud,  er  det  min 

Pligt  at  indlade  Drosten;  men  en  Kammersvend  har  her  Intet 
paa  denne  Tid  at  skaffe,  om  han  saa  er  Kongens  Yndling  ti 
Gange.  Behag  at  hjælpe  ham  ud,  mine  Herrer !“ 

Tre  Drabanter  nærmede  sig  den  forbittrede  Rane  med  hæ- 
vede Hellebarder;  han  bed  Tænderne  sammen  og  forlod  hastig 
Drabantsaien  med  et  hevngnistrende  Blik  til  Ridder  Lave. 


8.  KAPITEL. 

Imellem  Drabantsalen  og  Kongens  Sovekammer  var  et  stort 
hvælvet  Værelse,  med  guldvirkede  Tapeter  og  med  et  rundt 
Bord  i Midten,  prydet  med  et  Skarlagenstæppe  og  lange  Guld- 
fryndser.  Der  modtog  Kongen  hvem  han  vilde  seé  og  tale 
med,  og  her  maatte  Drosten  vente  nogen  Tid,  medens  de  op- 
vartende Disksvende  gik  Kongen  til  Haande  ved  Paaklædnin- 
gen.  Ved  Døren  til  Kongens  Sovekammer  stod  en  deilig  Dreng, 
omtrent  paa  en  elleve  Aar,  i Kertesvendenes  røde  Sindalstrøie 
og  med  en  Voxfakkel  i Haanden;  han  gned  Søvnen  af  sine 
Øine,  idet  han  forundret  og  med  Ærbødighed  betragtede  den 
høie,  alvorlige  Ridder,  der  saaledes  vovede  at  forstyrre  Kon- 
gens Morgenro.  Det  var  den  lille  Prinds  Eriks  Legebroder,  Aage 
Jonsen;  han  var  jævnaldrende  med  Prindsen  og  deeltog  dag- 
lig med  ham  i Vaabenøvelserne  og  den  hele  ridderlige  Under- 
viisning,  under  Drost  Peders  Veiledning.  Drengens  kjæriige, 
næsten  jomfruelige  Ansigt  var  oplyst  af  Faklen,  og  som  han 
saaledes  stod  der,  med  de  lange,  gule  Lokker  over  Linkraven 
og  hans  mørkeblaae  Øine  dvælede  med  ærbødig  Forundring 
paa  hans  ridderlige  Lærer,  var  det  som  Synet  af  den  venlige 
Dreng  gav  Drost  Peder  sin  Rolighed  tilbage  og  vakte  kjække, 
livlige  Foidiaabninger  i hans  Sjæl,  med  Fortrøstning  til  hans 
Uskyldighed  og  hans  Sags  Retfærdighed.  Han  klappede  Dren- 
gen venlig  paa  Kinden.  ,,God  Morgen,  Aage!“  — sagde  han 
— ,,er  du  kommen  for  tidlig  paa  Benene  idag?  du  staaer  jo 
endnu  som  du  drømmer.  Din  lille  Konge  sover  vel  endnu ?“ 

,,Ja,  kjære  Hr.  Drost!  vi  vare  begge  saa  trætte  af  at  brydes 
igaaraftes  med  Junker  Christopher,  og  saa  fik  jeg  Kertevagt. 
Jeg  har  vaaget  her  hele  Natten  ved  Døren;  men  i Morgen- 
stunden kunde  jeg  ikke  holde  Øinene  aabne,  og  da  Ridder  Lave 
nys  kom,  var  Faklen  nær  ved  at  gaae  ud.  I er  dog  ikke  vred 
paa  mig  derfor ?“ 

,,J eg  veed,  du  er  en  rask,  aarvaagen  Dreng,  som  ellers 
ikke  sover,  hvor  du  skal  vaage,  og  det  er  en  vigtig  Ting, 
Aage!  Det  er  Tider,  hvori  man  tidlig  maa  lære  at  vaage  og 
bede.“ 

,, Bedet  har  jeg  ogsaa!“  — svarede  Drengen:  — ,,jeg  bad 
til  Gud  og  vor  Frue  baade  for  Prinds  Erik  og  for  Eder  og 
for  Dronningen  og  alle  gode  Mennesker;  men  Øinene  faldt 

dog-  sammen  paa  mig,  og  havde  Kongen  kaldet,  havde  jeg 
været  ulykkelig." 

„Jeg  skal  give  dig  et  godt  Raad,  Aage!  Naar  du  skal 
vaage  ved  Kongens  eller  Prindsens  Dør  og  du  er  søvnig,  saa 
tænk  dig  kun  ret  levende,  at  der  lurer  Mordere  udenfor,  som 
vil  bryde  ind  og  gjøre  Ulykke,  saasnart  du  lukker  et  Øie!  og 
jeg  lover  dig  for,  du  skal  holde  Øinene  oppe." 

„Kors  bevare  os,  Herre  Drost!  — det  er  dog  Noget,  som 
aldrig  i Verden  kan  skee;  derfor  sørger  vel  Vor  Herre  og 
den  hellige  Jomfru." 

„Visselig  sørge  de  for  os;  ellers  hjalp  det  kun  lidt  om 
al  Verdens  Hære  bevogtede  os"  — svarede  Drosten  — „men 
derfor  maae  vi  ikke  leve  trygge  og  sorgløse  i Verden,  og  en 
tilkommende  Ridder  og  Kongevogter  mindst." 

Nu  hørtes  der  en  fin  Klang  som  af  en  Sølvklokke.  Begge 
Fløidørene  til  Kongens  Sovekammer  sprang  op,  og  der  stod 
en  Dreng  med  en  Fakkel  ved  hver.  Drost  Peder  traadte  langt 
tilbage  mod  Salens  Ende,  og  den  lille  Aage  vendte  sig  hastig 
mod  den  aabne  Dør;  han  bøiede  sin  Fakkel  mod  Stengulvet 
og  gik  baglænds  frem  i Salen.  En  høi,  anseelig  Herre  traadte 
over  Dørtærskelen  med  korte  og  uvisse  Skridt.  Et  stort  Sværd, 
tre  Fingre  bredt  og  syv  Qvarteer  langt,  med  Krydsfæste  og  en 
forgyldt  Messingknap,  bar  han  i den  høire  Haand,  som  en 
Stok,  og  den  korte  Kappe  hang  ham  løst  over  Skuldrene. 
Han  blev  staaende  et  Øieblik  og  saae  med  et  skarpt,  uroligt 
Blik  rundt  om  i Salen,  til  endelig  det  blinkende  Øie  dvælede 
et  Øieblik  mistænkelig  paa  Dronningens  Yndling,  der  hilsede 
Kongen  ærbødig  og  blev  staaende  i den  lange  Frastand.  Kon- 
gen gik  endnu  et  Par  Skridt  frem,  derpaa  gav  han  Kertesven- 
dene et  Vink;  de  satte  deres  Fakkelstænger  fast  i dertil  an- 
bragte forgyldte  Messingringe  i en  halv  Alens  Frastand  fra 
Tapeterne;  derpaa  bukkede  de  for  Kongen  og  gik  baglænds 
tilbage  til  Sovekamret,  hvortil  Døren  blev  staaende  halvaaben, 
og  hvor  man  saae  fire  Drabanter  bevæge  sig  med  deres  blanke 
Hellebarder.  Kongen  gik  saa  langt  fra  Døren  som  det  behø- 
vedes for  ubemærket  af  Uvedkommende  at  kunne  tale  med 
Ridderen. 

„I  vover  at  komme  for  mine  Øine,  Ridder  Hessel!  og  paa 
denne  Tid!"  — sagde  han  i en  haard  og  heftig  Tone.  — 
„I  fordrister  Jer  til  at  foregive  en  vigtig  og  hemmelig  Sag, 
som  angaaer  os  selv  og  vor  kongelige  Persons  Sikkerhed ! 
Troer  I med  slig  ny  dumdristig  Anmasselse  at  skaffe  Jer 
Ledighed  til  Undskyldning  og  Benaadelse,  saa  tager  I feil. 
Tal!  men  ikke  et  Ord  om  Jer  selv!  hvad  veed  I,  som  kan 
angaae  min  og  Thronens  Sikkerhed  ?" 

„Jeg  veed  og  kan  bevidne.  Herre  Konge !"  — svarede  den 
unge  Ridder  frimodig  — „at  I har  inat  sovet  under  Tag 
med  Mænd,  som  for  otte  Dage  siden  oplagde  Raad  mod  Riget 

og  Kronen  med  Marsken,  den  forvovne  Stig  Andersen  paa 
Mollerup  Gaard." 

„Beviis  det!"  — sagde  Kongen  og  blegnede. 

„Det  kan  jeg,  hvis  I anseer  den  ærværdige  Prior  paa  Ant- 
vorskov, Mester  Martin  Mogensen,  for  en  retskaffen  og  tro- 
værdig Mand  og  vil  troe  hans  Vidnesbyrd  mere,  end  mit." 

„Mester  Martin !"  — gjentog  Kongen  — „ja  vel,  han  er 
mig  tro  og  hengiven,  og  han  har  ikke  ved  utidig  Artighed 
trængt  sig  frem  ad  Krogveie  til  min  Throne.  Er  han  her 
tilstede?" 

„Nei,  Herre  Konge!"  — svarede  Ridderen  med  blussende 
Kinder  og  betvang  med  Møie  sin  krænkede  Æresfølelse,  hvor 
Retfærdiggjørelse  var  ham  forbuden  — „men  han  har  givet 
mig  et  Vink,  som  jeg  kun  halvt  er  berettiget  til  at  aabenbare. 
I kjender  hans  Haandskrift  og  Segl,  Herre  Konge!"  — — 

„Det  skulde  jeg  troe!  han  var  i tre  Aar  min  Cantsler." 

„Saa  læs  dette  Brevskab,  min  strenge  Herre  og  Dommer! 
og  I vil  see,  det  var  ikke  alene  for  at  bede  om  en  Naade, 
jeg  igaaraftes  saa  paatrængende  bad  om  Tilladelse  til  at  tale 
med  Eder,  og  at  det  ikke  blot  er  for  at  retfærdiggjøre  mig 
selv,  jeg  staaer  for  Eder  i dette  Øieblik!" 

„Intet  Ord  om  Eder  selv!  Nu  ti!"  Kongen  læste  hastig 
og  urolig  Brevet,  medens  han  ofte  kastede  Øinene  fra  det  og 
betragtede  Ridderen  flygtigt  og  mistænkeligt.  „Nu  vel!  det  er 
sandt  — et  høist  betænkeligt  Møde!"  — sagde  han  — „men 
her  er  dog  kun  Mistanke  og  Gisninger,  ingen  sikkre  Beviser, 
ingen  Handling,  som  jeg  kan  lade  Nogen  henrette  for  — 
og  hvor  er  de  velbekjendte  Navne,  her  tales  om?" 

„I  min  Erindring,  Herre  Konge!  det  Blad,  hvorpaa  de 
stode,  var  det  paalagt  mig  at  tilintetgjøre." 

„Nævn  Forræderne!  de  maae  fængsles!"  — 

„Til  saa  voldsomme  Skridt  være  det  langt  fra  mig  at  op- 
fordre Eder!  Hvem  Loven  ikke  har  fældet,  vil  min  Konge 
ikke  fordømme.  Jeg  kommer  ikke  som  Angiver,  men  som  Ad- 
varer. Hvad  Mester  Martin  her  skriver,  fælder  Ingen.  Det  er 
kun  et  Vink,  men  et  vigtigt  Vink,  Herre  Konge!  i saa  urolige 
Tider." 

Kongen  gjorde  en  urolig  og  ængstelig  Mine. 

„Den  fromme  Herre  lader  til  at  vide  Meer,  end  han  tør 
sige"  — vedblev  Ridderen:  — „jeg  vil  næsten  troe,  at  en 
angergiven  Medskyldig  kan  have  betroet  ham,  som  Sjælesørger, 
hvad  han  ikke  tør  røbe.  Men  de  Mænd,  han  har  nævnet 
mig,  som  mistænkelige,  har  han  alle  selv  talt  med  og  for- 
gjeves  formanet  til  Troskab.  De  fleste  af  dem  har  jeg  selv 
nylig  reist  med  over  Bæltet,  og  skjøndt  jeg  ikke  endnu  kan 
fremstaae  med  sikkre  Beviser  mod  en  eneste  af  dem,  har 
jeg  dog  høilig  Grund  til  at  istemme  Mester  Martins  Ord 
og  bede  Eder  vogte  Jer  for  de  misfornøiede  Lehnsmænd  og 
have  Øie  med  ethvert  af  deres  Skridt.  Med  Mødet  paa  Mollerup 

har  det  sin  Rigtighed.  Eders  fortrolige  Kammersvend  Rane 
vil  kunne  bevidne  det;  thi  han  var  selv  tilstede." 

„Rane?"  — udbrød  Kongen  forbauset  — „det  har  han 
ikke  talt  om.  Han  er  min  Speider,  vil  jeg  sige  Jer,  og  har 

Ret  til  at  søge  hvad  Selskab  han  vil  og  sige  hvad  han  vil, 
naar  han  kun  underretter  mig  om  det.  Har  han  været  med 
i hint  Møde,  maa  det  altsaa  have  været  for  at  udspeide  de 
Misfornøiede,  og  han  maa  have  vigtige  Grunde  hvorfor  han 

tier." 

Ridderen  rystede  paa  Hovedet.  „Jeg  troer  ham  ikke.  Herre 
Konge!  men  saameget  er  vist:  hint  Møde  har  fundet  Sted, 

og  de  Misfornøiede  kjende  vi.  Om  Een  af  dem  skal  jeg 
maaske  inden  otte  Dage  skaffe  klare  Beviser  for,  at  han  staaer 
i Forbindelse  med  Rigets  Fjender  og  har  et  ligesaa  dristigt 
som  farligt  Værk  isinde." 

„Hvem  af  dem  er  det?  sig  frem!  han  skal  ikke  komme 

levende  (herfra !" 

„Det  maa  han,  Eders  Naade!"  — svarede  Drost  Peder 

uforfærdet:  — „her  er  han  Gjest  og  vaabenløs,  og  Dane- 
hoffets  Love  beskytte  ham.  Jeg  nævner  ham  heller  ikke  nu. 

Førend  jeg  kan  bevise,  anklager  jeg  ikke,  Herre  Konge !"  — — 

„Husk  paa  hvem  1 taler  med!"  — afbrød  Kongen  ham 
og  søgte  forgjeves  at  skjule  sin  Uro  ved  en  streng  og  myndig 
Tone.  — „Hvad  har  I meer  at  berette ?" 

„Tillader  I mig  nu  at  berøre  en  Sag,  der  angaaer  mig 
selv,  skal  jeg  med  et  edeligt  Vidne  bevise,  at  et  hemmeligt 
Raad  i denne  Nat  har  besluttet  min  Død,  for  at  jeg  ikke  skulde 
røbe  hvad  jeg  vidste  og  for  at  Forræderne  des  sikkrere  kunde 
udføre  deres  forbryderske  Planer  mod  Kronen  og  Riget." 

„Hvad?  Hvo  vover  her  at  dømme  tildøde  uden  jeg?  Til 
Fængsel  har  jeg  dømt  Jer;  det  er  sandt.  Men  førend  jeg  døm- 
mer Jer  tildøde,  vil  jeg  betænke  mig.  Først  til  Hovedsagen! 
De  forbryderske  Planer  mod  Kronen  og  Riget,  I troer  at 
være  paa  Spor  efter,  vil  jeg  vide.  Hvo  er  Den,  der  har 
hørt  det?" 

„Min  troe  Væbner,  Claus  Skirmen.  Jeg  har  bragt  ham  med. 
Han  staaer  her  udenfor  og  vil  med  sin  Ed  bekræfte  sit 
Udsagn." 

„Lad  ham  komme!"  bød  Kongen. 

Drost  Peder  aabnede  Døren  og  vinkede.  Kjæk  og  frimo- 
dig traadte  den  unge  Væbner  ind  og  berettede  kort  og  tydeligt 
hvad  han  havde  hørt  bag  Dørtæppet.  Da  Kongen  havde  hørt 
ham  til  Ende,  rakte  han  Korsheftet  af  sit  Sværd  hen  imod 
ham.  „Sværg!"  — sagde  han  — „forband  dig  paa,  at  du 
intet  usandt  Ord  her  har  sagt  for  at  redde  din  Herre!" 

„Saasandt  hjælpe  mig  Gud  og  den  hellige  Jomfru!"  — 
sagde  Claus  Skirmen  med  høi  og  sikker  Røst  og  lagde  sin 
Haand  paa  Sværdheftet. 

„Godt!  nu  kan  du  gaael" 

Claus  Skirmen  bukkede  taus  og  gik,  med  et  deeltagende  Blik 
til  sin  Herre. 

„Rane  Kammersvend  ogsaa  her  med?"  — sagde  Kongen 

betænkelig.  — „Nu  vel!  dertil  har  han  Lov.  De  værste  Op- 
rørsord, (han  har  sagt,  var  med  min  Tilladelse  for  at  ud- 
forske de  Andre.  Han  vil  selv  underrette  mig  om  Alting  idag/' 

„Vogt  Eder  for  ham.  Herre  Konge!  Jeg  troer  ham  ikke/' 

„Men  jeg  troer  ham.  Intet  Ord  om  ham!  Jeg  veed,  I 
hader  ham.  At  Hertugen  og  hans  Venner  ere  misfornøiede, 
har  vi  længe  vidst;  men  hvad  gaae  deres  Planer  ud  paa?" 

„Saavidt  jeg  formoder,  paa  en  lignende  Statsomvæltning, 
som  den,  Eders  Naade  selv  ved  Marsk  Andersen  og  Grev  Jacob 
har  fremskyndet  i Sverrig." 

„Formodninger  og  atter  Formodninger!  Veed  I dog  Intet 
bestemt,  hvad  nytter  mig  da  eders  Vink  og  Advarsler?  Er 

her  Forrædere  og  Majestætsforbrydere  i Landet  — formaste  de 
sig  selv  til  at  indtrænge  sig  som  Gjester  her  paa  Slottet  — 

saa  grib  dem  og  lad  Bødlerne  hente!  — saa  er  det  Tid  til 

at  vise  de  forvovne  Herrer,  at  vi  har  ligesaa  skarpe  Øxer  her 
som  i Sverrig." 

„Husk  paa,  Herre  Konge!  den  Throne,  de  svenske  Øxer 
uden  Lov  og  Dom  grundfæstede  i Blod,  var  ikke  den  gamle  og 
retmæssige,  men  den  selvtagne,  som  Oprørerne  opreiste  paa 
Rigslovens  og  Kongedømmets  Ruiner.  Skal  Kronens  Ret  og 
Majestæt  være  hellig,  maa  Loven  kun  være  dens  Værge,  og 
her  kan  ikke  være  Tale  om  at  forebygge  en  Opstand  med  et 
tyrannisk  og  oprørende  Blodbad." 

„Hvad  vil  du  da,  jeg  skal  gjøre?  — Sig  frem,  min  vakkre 
Drost  Peder!"  — sagde  Kongen  ængstelig.  — „Du  er  mig 
en  brav  Undersaat.  Hvad  der  var  os  imellem  vil  jeg  glemme. 
Nu,  sig  frem!  hvad  troer  du,  her  er  at  gjøre?" 

„Det  Klogeste  troer  jeg  nu  er,  at  vi  forholde  os  aldeles 
rolige.  Herre  Konge!  og  ikke  give  mindste  Formodning  til- 
kjende  om  Muligheden  af  et  saadant  Forræderi  midt  iblandt 
os.  Saalænge  Danehoffet  varer,  besætte  vi  kun  alle  Vagterne 
dobbelt  om  Natten,  men  behandle  de  fornemme  Gjester  med  al 
Høflighed.  Ved  Danehoffet  maae  Sagerne  gaae  deres  ordenlige 
Gang,  uden  mindste  Ængstelse  for  at  støde  Modpartiet.  Lov- 
lig udvalgte  Opmænd  maae  paa  Ed  og  Samvittighed  afgjøre  de 
stridige  Punkter.  Men  naar  Sagen  med  Hertugen  er  afgjort, 
da  er  det  Tid  at  give  Agt  paa  ethvert  af  de  Misfornøiedes 
Skridt.  Drager  Hovedmanden  ud  af  Landet,  saa  er  det  aaben- 
bart,  at  han  søger  fremmed  Bistand  og  vil  komme  tilbage 
i Spidsen  for  en  Hær,  og  da  maa  der  træffes  hastige  Foran- 
staltninger til  at  hindre  det.  Drager  han  sig  rolig  tilbage 
til  sit  Slot,  nu  vel,  saa  har  vi  for  det  Første  Intet  at  befrygte; 
saa  er  den  Storm  forbi,  og  saa  kan  endnu  maaske  Rolighed 
og  besindig  Kraft  men  fremfor  Alt  streng  Retfærdighed  redde 
Land  og  TRige." 

„I  er  en  Perle  i min  Krone,  Drost  Peder!  og  jeg  var  en 
Daare,  om  jeg  bortkastede  den  for  en  Grilles  Skyld !"  — sagde 
Kongen  nu  beroliget  og  klappede  ham  venligt  paa  Skulderen. 

— ,,Den  Befaling,  jeg  i et  ondt  Lune  igaar  udstedte"  — — 

„Den  bringer  jeg  Eder  her,  min  Herre  og  Konge!  for  at 

høre  den  stadfæstet  eller  tilintetgjort  af  eders  egen  Mund." 

,,Hvad,  for  Pokker!  den  er  i din  Haand  og  ikke  i Stads- 
fogdens? Nu,  det  maa  jeg  sige,  kan  du  være  ligesaa  snu, 

naar  det  gjælder  din  Konge,  som  naar  det  gjælder  dig  selv, 
er  du  Guld  værd,  Peder  Hessel!  Giv  hid!" 

Drost  Peder  rakte  ham  Arrestbefalingen.  Kongen  sønderrev 
den  og  kastede  den  paa  Gulvet,  idet  han  lo  og  sagde  i spøgende 
Tone:  „see,  der  ligger  eders  Fængselsmure,  min  troe  DrostJ 
jeg  seer,  jeg  kan  lide  paa  Jer  i vigtige  Ting,  og  vil  ikke 

gaae  i Rette  med  Jer  for  Smaating.  Siden  her  altsaa  endnu 
er  ingen  Fare,  og  i lover  mig  at  forebygge  hvad  der  kan 
være  at  befrygte,  vil  jeg  følge  eders  Raad  og  forholde  mig 

rolig  for  det  Første.  Men  tilstaa  mig  nu  oprigtig,  min  unge, 
snilde  Hr.  Ridder!"  — vedblev  han  i tilsyneladende  ligegyldig 
Tone  — - :,kan  I rose  Eder  af  nogen  særdeles  Fortrolighed 
med  en  vis  skjøn  Dame,  hvis  Farve  I bærer?  — Nu,  bliv 

ikke  rød!  Ingen  veed  bedre,  end  jeg,  hvor  fortryllende  hun 
til  sine  Tider  kan  være,  og  for  et  forelsket  Ord,  et  dristigt 

Blik  — selv  et  fortroligt  Haandtryk  dømmer  jeg  Jer  ikke  fra 
Livet.  Jeg  kjender  saa  temmelig  de  Skjønne:  ikke  den  Strengeste 
og  Ærbarste  er  ufølsom  for  en  ung,  elskværdig  Ridder,  som 
baade  har  Kløgt  og  fin  Levemaade.  I har  maaske  mærket, 

at  jeg  ikke  regner  slige  Smaating  saa  nøie,  og  at  jeg  selv 
af  og  til  glemmer  Kronens  Byrde  og  Majestætens  strenge 
Ærværdighed  ved  et  og  andet  lille  muntert  Eventyr." 

Drost  Peder  stod  under  denne  Tiltale  blussende  rød  og  bluedes 
ved  at  slaae  Øinene  op  paa  den  Konge,  der  nedlod  sig  til 
slige  Yttringer.  Endelig  fattede  han  sig  og  betragtede  det 
listige  og  urolige  Smil  i Kongens  Aasyn  med  en  Blanding 

af  krænket  Stolthed,  Ringeagt  og  hemmelig  Gru,  som  ikke 
undgik  hans  lunefulde  og  ustadige  Behersker.  Han  lagde  Haan- 
den alvorlig  paa  sit  Bryst  og  taug. 

,,Nu  vel!  1 forstaaer  dog  Spøg?"  — sagde  Kongen  pludselig 
alvorlig  — „men  man  burde  maaske  ikke  spøge  med  Sligt. 

Hvilken  Dame  en  Ridder  i Tugt  og  Ære  tilbeder,  kommer 

ingen  Konge  ved.  Nok  derom!  Hvad  de  Misfornøiede  angaaer, 
staaer  I mig  altsaa  inde  for,  at  her  ingen  Fare  er!  I tager 

de  nødvendige  Forholdsregler  saavel  ved  Slottets  Bevogtning 
som  ved  Danehoffet!  Saasnart  det  er  endt,  giver  I Agt  paa 
Hovedmanden,  og  saasnart  han  sætter  Fod  paa  skaansk  Grund, 
er  han  vor  Fange!" 

„Dog  vel  alene.  Eders  Naade!  hvis  de  Oplysninger  ind- 

ti æffe,  som  jeg  endnu  venter?"  — bemærkede  Drost  Peder. 

— „Et  saa  voldsomt  Skridt  kan  kun  de  mest  tvingende  Om- 

stændigheder  forsvare,  naar  Sandsynligheden  grændser  til  Vis- 
hed, og  efter  Rigens  Ret  og  Dele"  — — 

„Ti  dermed!"  — udbrød  Kongen  heftig:  — „mod  Forrædere 
binder  ingen  Lov  min  Arm.  1 er  mig  altfor  samvittighedsfuld. 
Drost  Peder!  men  nok  derom  for  det  Første!  Besørg  nu  Alting 
vel  og  forsigtigt!  Til  Bevis  paa,  at  jeg  endnu  som  før  anseer 
Eder  for  en  af  mine  klogeste  og  dygtigste  Tjenere,  modtage 
I denne  Hædersgave!"  Med  disse  Ord  tog  han  en  stor  Guld- 
kjæde,  besat  med  kostbare  Ædelstene,  af  sin  Hals  og  hang 
den  om  Drostens ; hvorpaa  han  rakte  ham  Haanden  hen  til 
Haandkys. 

Taus  og  med  den  bittre  Følelse  af  at  han  ikke,  som  han 
saa  inderlig  ønskede,  kunde  af  Hjertet  høiagte  den  Menneske- 
haand,  Kongeværdighedens  hellige  Spir  dog  bød  ham  at  hylde, 
bøiede  Ridderen  sit  Knæ  halvt  mod  Gulvet  og  berørte  den 
benaadende  Haand  svagt  med  sine  Læber.  Derpaa  reiste  han 
sig  og  ventede  paa  Tegn  til  at  bortfjerne  sig. 

„Endnu  et  Ord!"  — sagde  Kongen  — „Min  Kammer- 
svend Rane  Jonsen,  veed  jeg,  I længe  har  Mistanke  til  og 
ikke  lider.  I har  grebet  ham  i et  letsindigt  Eventyr  og  ladet 
ham  fange.  Han  undløb  og  tog  sin  Tilflugt  til  min  Naade. 

Jeg  har  tilgivet  ham.  Lad  dermed  den  Sag  være  glemt!  Men 
hvad  Grund  har  1 til  bestandig  at  mistroe  ham,  selv  nu, 
da  I hører,  hvorledes  han  kun  paa  Skrømt  omgaaes  mine 

Fjender  for  lønlig  at  tjene  mig?" 

„Oprigtigt  talt,  Herre  Konge!  de  Forretninger,  hvortil  han 
lader  sig  bruge,  gjør  ham  ingen  Ære;  og  et  saadant  tve- 
tunget Menneske  bør  Ingen  troe.  Hvad  han  sidst  har  fore- 

taget paa  Mollerup  har  han  dog  ikke  berettet  Eder;  maaske  vil 
Mester  Martin  derom  bedre  kunne  give  Oplysning." 

„Send  ufortøvet  et  Ilbud  til  Antvorskov  efter  den  fromme, 
kloge  Herre!"  — sagde  Kongen:  — „Jeg  vil  have  Klarhed 
i Sagen,  og  den  Mand  maa  kunne  sige  os  Meer." 

„Han  er  allerede  paa  Reisen  herhid,  og  vil  være  her  inden 
Middag.  Men  jeg  saae  Kammersvenden  i Drabantsalen;  han 
vil  vist  ikke  mangle  Kløgt  til  at  retfærdiggjøre  sig.  Jeg 
beder  Eder,  Herre  Konge!  tro  ham  ikke  for  vel!  husk  paa, 
han  er  en  Søstersøn  af  Stig  Andersens  ulykkelige  Hustru!" 

„Godt!"  — svarede  Kongen  koldt  og  skiftede  Farve  — 
„derom  behøver  I ikke  at  erindre  mig.  Den  brave  Ridder 

Jon  og  Ridder  Lave  paa  Flynderborg,  eders  egen  tilkommende 
Svigerfader,  er  jo  af  samme  Slægt.  Saalænge  Rane  adlyder 
mig  tro  og  staaer  mig  an,  har  jeg  ingen  Grund  til  at  mistænke 
ham.  Med  blot  Ærlighed  kommer  man  ikke  gjennem  Verden. 
En  listig  Tjener  kan  ogsaa  være  god  til  sit  Brug.  Men  nok 

derom!  Nu  afsted,  min  vakkre  Drost  Peder!"  — sagde  Kongen 
derpaa  pludselig  mild  og  i fortrolig  Tone.  — „Lad  mig  nu 

see,  I viser  Jer  min  Tillid  værdig!  Underret  Ridder  Jon  og 


»Lad  mig  nu  see,  I viser  Jer  min  Tillid  værdigi 

David  Thorstensøn  om  Alt,  og  tag  dem  paa  Raad  med  i hvad 
der  foretages!  Gud  befalet !“ 

Kongen  vendte  sig  hastig,  og  Drost  Peder  gik.  I Drabant- 
salen var  Ridder  Lave  bleven  afløst  af  sin  Frænde,  den  gamle 
Ridder  Jon  Litie.  Det  var  en  lille,  men  stærktbygget  Mand, 
med  kort,  stivt  og  aldeles  graat  Haar,  men  rask  og  næsten 
ungdommelig  i sine  Bevægelser.  Hans  kloge,  gjennemtrængende 
Øine  og  strenge  Feltherremine,  saavelsom  den  Korthed  og 
Bestemthed,  hvormed  han  som  oftest  udtrykte  sig,  røbede  den 
gamle  Kriger  og  Befalingsmand,  og  ved  Siden  af  de  anseeligste 
Drabanter  vidste  han,  uden  al  udvortes  Pragt,  allerede  ved 
sin  blotte  Fremtræden  at  gjøre  sin  Overlegenhed  gjældende, 
som  første  Drabanthøvding  og  øverste  Rigsraad.  Denne  mærke- 
lige Mand,  i hvem  den  unge  Drost  agtede  og  elskede  en  fader- 
lig Ven,  havde  denne  Morgen  usædvanlig  tidlig  begivet  sig 
til  Slottet  og  overtaget  sin  Frændes  Post,  som  Drabanthøvding. 
Han  var  allerede  underrettet  om  den  Fare,  Drost  Peder  nu 
lykkelig  havde  undgaaet.  Han  stod  i en  alvorlig  Samtale  med 
Stadsfogden,  da  han  saae  Drost  Peder  med  Kongens  velbekjendte 
Guldkjæde  om  Halsen  træde  ud  af  Døren  fra  de  kongelige 
Gemakker.  Med  hjertelig  Glæde  gik  han  ham  imøde  og  trykkede 
ham  deeltagende  i Haanden.  Der  glindsede  en  Taare  i hans 
strenge  Øine;  men  uden  at  sige  et  Ord  til  sin  unge  Ven, 
vendte  han  sig  rolig  og  smilende  til  Stadsfogden.  ,,Som  1 
seer,  min  gode  Stadsfoged !“  — sagde  han  i en  næsten  lige- 
gyldig Tone  — ,,Hr.  Drost  Peder  Hessel  medbringer  et  nyt  Bevis 
paa  Kongens  Naade  og  Tilfredshed.  Det  Hele  maa  have  været 
en  Misforstaaelse.  I har  feilet;  men  Omstændighederne  und- 
skylde Jer.  Gaa  med  Gud!“ 

Fogeden  bukkede  taus  og  ærbødig  saavel  for  den  gamle 
Rigsraad  som  for  Drost  Peder  og  gik. 

,,Kan  I skjenke  mig  en  Times  Samtale  før  Danehoffet?  Hr. 
Rigsraad — spurgte  Drost  Peder.  — „Jeg  har  vigtige 
Ting  at  meddele  Eder.“ 

„Vel,  naar  jeg  har  talt  med  Kongen.  Vent  mig  hjemme 
om  en  halv  Time!  Thorstensøn  er  her.  Slotsvagten  er  for- 
doblet. Her  er  ingen  Fare.  Kun  rolig  og  besindig 

Med  disse  Ord  vendte  han  sig  hastig;  han  gav  en  af 
Drabanterne  et  Vink  og  gik  strax  ind  til  Kongen. 

Den  Ridder,  den  gamle  Herre  havde  givet  hint  Vink,  var 
en  høi,  mørkladen  Herre  med  et  langt,  mørkebrunt  Mundskæg, 
som  hang  ham  ned  paa  Halskraven  i tvende  Fletninger  og 
løb  sammen  med  to  store  Buske  af  tætkrøllet  Kindskæg,  der 
næsten  skjulte  .Halvdelen  af  et  endnu  temmelig  ungdommeligt, 
men  magert  og  kraftigt  Krigeransigt.  Hans  mørkebrune  Øine 
vare  fulde  af  Ild  og  røbede  Heftighed  og  Lidenskabelighed. 
Han  overtog  Drabanthøvdingspladsen  i Rigsraadens  Fraværelse 
og  stillede  sig  nærmest  ved  Døren  til  Kongens  Gemakker. 

Det  var  Ridder  David  Thorstensøn.  Drost  Peder  nærmede  sig 
ham,  som  en  fortrolig  Ven,  og  rakte  ham  Haanden.  De  talte 
et  Par  hemmelige  Ord  sammen.  Ridder  Thorstensøn  nikkede 
og  kastede  et  skarpt  Blik  til  Døren.  Drost  Peder  hilsede 
derpaa  de  opmærksomme  Drabanter  og  forlod  Drabantsalen  med 
raske  Skridt,  dog  uden  at  røbe  II  eller  Uro.  Hvor  han  kom 
frem,  traadte  Tjenerskabet  og  Hoffolkene  ærbødig  tilside  og 
betragtede  ham  med  Forundring  og  Nysgjerrighed.  Rygtet 
om,  at  der  var  noget  Usædvanligt  paa  Færde  og  at  Drost 
Hessel,  Dronningens  mægtige  Yndling,  var  falden  i Unaade, 
havde  bragt  Alle  i Bevægelse  paa  Slottet;  nu  kappedes  alle 
Madsvende,  Terner  og  Fadeburpiger  om  at  faae  ham  at  see, 
idet  han  gik  ned  ad  Slotstrappen  med  Kongens  store  Guld- 
kjæde  over  Brystet. 

At  være  Gjenstand  for  Folkets  Opmærksomhed  var  den  unge 
Drost  intet  Nyt  og  var  ham  ikke  heller  ubehageligt;  at  han 
følte  sig  smigret  derved,  kunde  han  ikke  negte  sig  selv,  skjøndt 
han  af  og  til  saae  Nogen  hviske  og  smaalee  paa  en  Maade, 
som  vilde  have  krænket  ham  dybt,  hvis  han  havde  hørt  hvad 
der  sagdes  om  hans  formentlige  Forhold  til  Dronningen.  Men 
de  nysgjerrige  Blik,  hvormed  han  betragtedes,  røbede  som 
oftest  dog  Agtelse  og  Velvillie,  og  hans  smukke,  statelige 
Udseende  syntes  isærdeleshed  at  anbefale  ham  hos  alle  de 
smaa  nydelige  Terner,  der  betragtede  ham.  Ved  Slotsporten 
mødte  han  endeel  fremmede  Riddere  og  stadselige  Herrer, 
som  det  var  usædvanligt  saa  tidlig  at  see  i Bevægelse.  Blandt 
dem  saae  han  Hertug  Valdemar  og  Rane  Kammersvend.  De  stak 
Hovederne  sammen,  da  de  saae  ham ; men  han  gik  rolig 
fremad  og  følte  med  hemmelig  Stolthed,  at  han  her  gik  dem 
imøde  som  Seierherre.  Dog  han  vogtede  sig  vel  for  at  røbe 
denne  Følelse  i Miner  og  Adfærd;  han  gik  dem  taus  og  al- 
vorlig forbi  og  hilsede  dem  koldt,  men  med  al  ridderlig  Høf- 
lighed, som  de  ogsaa,  uden  at  røbe  mindste  Uvillie  eller  ube- 
hagelig Overraskelse,  med  tilsyneladende  Ligegyldighed  gjen- 
gjældte.  Væbner  Skirmen  havde  ventet  sin  Herre  ved  Slots- 
trappen og  fulgte  ham  nu  med  ufordulgt  Glæde.  Da  Skirmen 
gik  Rane  og  Hertugen  forbi,  kunde  han  dog  ikke  afholde  sig 
fra  at  smile  selvtilfreds,  idet  han  hilsede  og  kneisede  endeel 
høiere,  end  sædvanligt.  Hans  Herre  bemærkede  det.  ,,Lad  os 
ikke  triumfere  for  tidligt,  min  troe,  vakkre  Skirmen  !“  - — 

sagde  han  alvorlig:  — ,,vore  Fjender  ere  mægtige  endnu, 
og  Hovmod  gaaer  som  oftest  for  Fald.  Jeg  tør  ikke  ganske 
frikjende  mig  selv  i dette  Stykke.  Vi  har  alle  Hang  til  Over- 
mod i Lykken;  men  det  er  en  Fristelse,  vi  maae  see  at  be- 
kæmpe. 

Skirmen  rødmede  og  taug;  den  overmodige  Mine  forsvandt 
af  hans  Ansigt,  og  med  beskeden  Hengivenhed  fulgte  han  sin 
ridderlige  Herre  til  hans  Bolig. 

9.  KAPITEL. 

Drost  Peder  fandt  sin  saarede  Gjest  vaagen  og  munter. 
Han  undersøgte  selv  Saaret  tilligemed  den  kongelige  Saarlæge, 
som  nu  var  ankommen.  Det  blev  paalagt  Greven  i nogle 
Dage  at  blive  i Sengen  og  holde  sig  stille.  Denne  Rolighed 
behagede  Grev  Gerhard  kun  slet.  Han  underhandlede  med 
Lægen  om  dog  inden  otte  Dage  at  maatte  røre  sig  og  være 
tilstede  ved  Hoffesten,  hvormed  Danehoffet  sluttedes.  Derom 
gav  man  ham  Haab,  og  han  slog  sig  paa  den  Betingelse  til 
Ro;  men  det  var  ham  en  haard  Pønitentse,  at  han  i otte 
Dage  hverken  maatte  drikke  Vin  eller  lee  af  Hjertens  Grund 
og  fordrive  den  kedsommelige  Tid  med  sin  Hofnar.  Drost 
Peder  overlod  ham  nu  til  Saarlægens  og  sine  Husfolks  Om- 
sorg, idet  han  bad  Greven  og  hans  Følge  være  som  hjemme 
i hans  Hus  og  undskylde  hans  Fraværelse,  som  Embedspligter 
gjorde  nødvendig.  Derpaa  skyndte  han  sig  til  Ridder  Jons 
Bolig,  hvor  den  gamle  Rigsraad  kort  efter  indtraf.  De  havde 
en  Times  hemmelig  Samtale  med  hinanden  om  de  høist  vig- 
tige Statssager.  Derefter  gik  de  sammen  til  Messen  i vor 
Frue  Kirke,  hvor  hele  Hoffet  var  tilstede  og  hvor  Ridder 
Jons  Hustru  Fru  Ingefried  og  hans  Datter  Cæcilie  sade  i 
den  kongelige  Stol  nærmest  ved  den  høie,  skjønne  Dronning 
Agnes.  Da  Ridder  Jon  og  Drost  Peder  traadte  ind  i Kirken, 
vendte  Alles  Øine  sig  til  Drosten  og  til  den  kongelige  Stol; 
man  troede  at  bemærke,  at  en  let  Rødme  foer  over  Dronnin- 
gens hvide  Kinder,  idet  hun  flygtigt  besvarede  Ridder  Jons 
og  Drostens  Hilsen.  Saasnart  Messen  var  forbi,  strømmede 
Riddere  og  geistlige  Herrer  i store  Skarer  op  til  Slottets 
lange  Riddersal,  hvor  Danehoffet  i de  første  Dage  holdtes 
istedetfor  under  aaben  Himmel,  hvilken  gamle  Sædvane,  til 
Folkets  Misfornøielse,  efterhaanden  gik  mere  og  mere  af  Brug, 
idet  man  søgte  at  udelukke  Borger  og  Bonde  fra  Deelagtighed 
i Danehoffets  Forhandlinger.  Denne  Dag  uddeelte  og  stad- 
fæstede Kongen  kun  nogle  Privilegier  og  Gaver  til  Kirker  og 
Klostre.  Han  syntes  noget  urolig  og  forstemt  og  endte  For- 
handlingerne saa  hastigt  som  muligt.  Næste  Dag  gav  han 
sig  bedre  Tid,  og  Sagerne  ved  Danehoffet  gik  nu  roligt  og 
uforstyrret  deres  sædvanlige  Gang.  De  Forsigtighedsregler, 
som  hemmelig  bleve  iagttagne  af  Ridder  Jon,  David  Thorsten- 
søn  og  den  aarvaagne  Drost  Peder,  betryggede  Kongen  fulde- 
lig og  lode  ikke  til  at  bemærkes  af  de  misfornøiede  Lehns- 
mænd.  Tvistigheden  mellem  Kongen  og  Hertug  Valdemar 
vilde  man  ikke  skulde  betragtes  som  nogen  Hovedsag,  skjøndt 
den  spændte  Alles  Forventning  i høi  Grad.  Dommen  i 
denne  Sag  var  bleven  udsat  til  Danehoffets  sidste  Dag,  den 
28de  Mai.  De  syv  foregaaende  Dage  anvendtes  til  at  af- 
gjøre  mindre  betydelige  Stridigheder  mellem  Lehnsmændene  og 
deres  Bønder  og  til  at  bilægge  de  almindelige  Uenigheder 

mellem  Adelsmændene  og  de  geistlige  Herrer,  der  hyppigt  be- 
skyldte hverandre  for  Vold  og  Overlast  eller  Indgribeiser  i 
deres  Friheder  og  Rettigheder.  De  anseeligste  geistlige  og 
verdslige  Herrer  i Landet  vare  paa  dette  Danehof  tilstede. 
Man  saae  der  Erkebisp  Johan  Dros  af  Lund  og  Biskop  Tyge 
af  Aarhuus,  saavelsom  Bisperne  af  Viborg,  Ribe,  Roskild, 
Odense  og  Børglum.  Disse  geistlige  Herrer  havde  allerede  om 
Søndagen,  i Forening  og  Overenskomst  med  Lehnsmændene 
og  Ridderne,  eller  efter  de  Bedstes  Raad,  som  det  hed,  taget  den 
Beslutning,  at  der  skulde  udnævnes  tolv  forstandige  Mænd  af 
Danmark  til  et  saakaldet  W o r t h e 1,  eller  en  Ret  af  Edsvorne, 
som  skulde  sige  og  sværge  hvem  det  Land  og  Oods  tilhørte 

med  Rette,  om  hvis  Besiddelse  der  var  Strid  imellem  Kongen 

og  Hertugen.  Blandt  disse  Edsvorne  var  ogsaa  den  gamle, 
strenge  Ridder  Jon  bleven  valgt.  Inden  Dommen  skulde  af- 
siges vare  de  Edsvorne  daglig  forsamlede  i Rigsraadens  Hus, 
hvor  de  overveiede  Sagen  i Stilhed  inden  lukte  Døre. 

Ridder  Jon  førte  et  stort  og  gjestfrit  Hus  og  modtog 
Alle  med  ridderlig  Høflighed.  Han  eiede  en  af  de  største 
Gaarde  i Nyborg,  hvor  hans  Frue  og  Datter  boede  hos  ham 

under  Danehoffet.  Hver  Aften  var  der  en  stor  Mængde  baade 

geistlige  og  verdslige  Herrer  her  samlet,  og  man  bemærkede, 
at  Hertug  Valdemar  og  hans  Tilhængere  ligesaa  ofte  her 

saaes,  som  Drost  Peder,  David  Thorstensøn  og  andre  Konge- 

huset hengivne  Mænd.  Undertiden  saae  man  selv  Dronningen 
med  hendes  Damer  og  de  unge  Prindser  i disse  Aftenselskaber. 
Den  gamle  Herre  var  da  særdeles  munter  og  opvakt;  men 

naar  Nogen  vilde  tale  et  Ord  til  ham  om  Statssager,  tang 

han  pludselig  eller  straffede  den  ubeskedne  Fritter  med  en 
bidende  Spøg.  Fra  den  Time,  de  Edsvornes  Ret  var  sat, 
modtog  Ridder  Jon  Ingen  uden  paa  denne  Tid,  naar  der 
var  Selskab  hos  ham,  og  han  talede  ikke  ene  med  Nogen, 
ikke  engang  med  Drost  Peder,  som  ellers  daglig  havde  for- 
trolig Adgang  til  ham.  Han  havde  endogsaa  erklæret,  at  han 
til  Danehoffets  Slutning  ikke  kunde  eller  maatte  tale  ene  med 
Kongen. 

Dagen  før  Danehoffets  Slutning  sad  Ridder  Jon  om  For- 
middagen for  sidste  Gang  i de  Edsvornes  Ret  inden  sine  lukte 
Døre.  Det  var  strengelig  forbudet  Hushofmesteren  at  lukke 
Nogen  ind,  hvem  det  saa  var.  En  høi,  stærk  Mand  i en  Hætte- 
kappe, som  ikke  lod  til  at  kjende  eller  bekymre  sig  om  Nød- 
vendigheden af  denne  Forsigtighed,  forlangte  imidlertid  med 
Myndighed  at  indlades.  I hans  Heftighed  gled  Kappen  tilside. 
Hushofmesteren  blev  pludselig  forskrækket;  han  tabte  baade 
Mund  og  Mæle,  og  uagtet  det  strenge  Forbud  tog  han  i største 
Hast  Stangen  fra  den  spærrede  Dør.  Men  idetsamme  blev  der 
slaaet  en  Skodde  for  Døren  indenfor.  ,,Vi  ere  her  alle  Tolv!“ 
— raabte  gamle  Ridder  Jon.  — „Til  den  Trettende  er  her 
ingen  Plads,  om  han  saa  bar  Krone  og  Spir.“  Den  høie  Mand 

i Hættekappen  trampede  harmfuld  i Gulvet  og  forlod  Ridde- 
rens Hus  med  hastige  Skridt,  uden  at  sige  et  Ord.  Inden 
Aften  var  denne  Tildragelse  bleven  bekjendt  over  hele  Ny- 
borg med  adskillige  oplysende  Tillæg,  og  Ridder  Jon  pristes 
høilig  for  denne  Djærvhed  af  Hertug  Valdemar  og  hans  Til- 
hængere, som  deraf  droge  de  ønskeligste  Slutninger  for  deres 
Sag. 

Om  Aftenen  var  der,  som  sædvanligt,  stort  Selskab  hos 
Ridder  Jon.  Dronningen  og  de  unge  Prindser  ventedes  der 
ogsaa.  Drost  Peder  var  eengang  for  alle  indbuden  til  hver 
Aften  tilligemed  hans  Gjester.  Da  Grev  Gerhard  hørte,  at 
Dronningen  kom  der,  sprang  han  op  fra  Lænestolen,  som  han 
nu  dog  havde  faaet  byttet  Sengen  med,  og  svor  høit  og  dyrt 
paa,  at  han  vilde  med,  om  han  saa  skulde  ligge  en  hel 

Maaned  for  det  siden.  „Een  Fugl  i Haanden  er  bedre,  end 
ti  i Luften!"  — sagde  han.  — „Naar  det  kommer  til 
Stykket,  faaer  jeg  hverken  Lov  imorgen  eller  overmorgen  at 
komme  til  Hoffesterne,  og  døer  jeg  af  Kedsommelighed  for- 
inden, ligger  jeg  saa  der  med  en  lang  Næse  i min  Grav. 
Det  er  mig  en  kedsommelig  Karl  den  Saarlæge.  Gjør  han 

mig  ikke  et  Væsen  af  den  Rift,  som  jeg  var  en  Jomfru,  og 
svøber  mig  ind  som  et  Pattebarn.  Og  I,  Lykkens  Yndling, 
som  jeg  dog  næsten  havde  hugget  Hovedet  af!  I kneiser  jo 

nok  saa  rask  og  strunk  — jeg  troer  endog,  I har  faaet  Ho- 

vedet lænket  til  Halsen  med  Hæderskjæder." 

„Jeg  har  god  Hud  til  at  læges"  — svarede  Drost  Pe- 
der — „og  stort  indenfor  Huden  gik  Sværdet  mig  ikke  den- 
gang. Paa  en  Maade  har  I dog  Ret!"  — tilføiede  han  — 
„løsere  har  Hovedet  ikke  siddet  mig  i lang  Tid,  og  denne 
Kjæde  har  virkelig  styrknet  det  endeel.  Men  lad  de  Gilde- 
griller nu  fare,  ædle  Greve!  Huden  er  kun  tynd  paa  eders 
Saar,  og  I kunde  let  iaften  komme  i en  Bevægelse"  — — 

„Bevægelse  er  det  just,  jeg  trænger  til!"  — afbrød  Greven 
ham.  — „Aande  maa  man  dog  drage,  hvor  tyndhudet  man 
saa  er.  Jeg  kan  ikke  længer  leve  paa  denne  Maade,  som  en 
Mumie.  Jeg  veed  dog,  jeg  er  Herre  over  min  Krop;  det  er 
Ulykke  nok,  vi  skal  lade  Klerker  og  Skriftefædre  være  Her- 
rer over  vor  syndige  Sjæl.  Bring  mig  Hofkjortelen  og  den 
nye  Kappe,  Langben!  noget  tyk  bliver  jeg  sagtens  med  dette 
Svøb;  men  jeg  vil  dog  lade  det  sidde,  for  at  fornøie  Jer." 

Der  hjalp  nu  ingen  Indvendinger.  Han  tog  sin  høirøde 
Sindalskjortel  paa,  satte  Fjær'hatten  paa  sit  Hoved  og  kastede 
en  stiv,  guldbroderet  Purpurkappe  over  sine  brede  Skuldre, 
„See  saa!"  — sagde  han  — „nu  veed  jeg  da,  jeg  seer  hel 
og  holden  nok  ud.  Nu  overlader  jeg  Dorthe  Feiekost  til  dig. 
Langben!  — Du  skal  dog  ogsaa  vide  hvad  det  er,  at  have 
det  godt." 

„Gid  I maa  finde  de  høifornemme  Damer  ligesaa  deel- 
tagende  for  eders  Person,  som  hun  har  været,  naadige  Herre!" 

s*  — III 

— svarede  Hofnaren  — „men  siden  I do  g sjelden  kommer 
dem  saa  nær,  at  de  kan  see  Jer,  skulde  I tage  min  velklin- 
gende Trøie  paa,  for  at  kunne  høres  i Frastand." 

„Der  hører  I,  Drost  Peder!  hvad  jeg  maa  døie  og  til- 
med give  den  Grobrian  Kost  og  Løn  for,  alene  for  at  øve 
mig  i christelig  Ydmyghed  og  Taalmodighed.  Du  har  iøv- 
rigt  Ret,  Langben!  jeg  er  lidt  for  bly  af  mig  ved  visse  Ledig- 
heder; men  det  er  en  Dyd,  som  din  Slyngel  skulde  have 
Ærbødighed  for  og  selv  lægge  dig  efter.  laften  skal  du  ellers 
see,  du  faaer  Ære  af  mig,  Langben!"  — vedblev  Greven 
munter:  — „jeg  har  ikke  i lang  Tid  havt  et  saadant  Helte- 
mod til  at  tale  med  Damer.  Øvelsen  gjør  Mesteren,  kan  jeg 
troe.  Eders  Amme  kan  vidne.  Hr.  Drost!  at  det  dog  er  Løgn 
og  Sladder,  naar  de  onde  Tunger  vil  sige,  jeg  taber  Mund  og 
Mæle  hos  Damer." 

„Det  skal  Ingen  længer  sige  Eder  paa,  naadige  Herre! 
og  jeg  har  skammelig  Uret"  — - svarede  Langben  og  bukkede. 

— „Kunde  jeg  ikke  høre  Jer  snorke  i disse  Nætter,  som  jeg 
vilde  givet  Meget  til,  har  jeg  dog  tidt  havt  den  Glæde  at 
høre  Jer  allersomnaadigst  brumme,  og  jeg  takkede  den  hellige 
Jomfru  derfor.  Det  er  dog  altid  et  Livstegn.  Gid  I nu 
vilde  prygle  mig  for  Tidsfordriv,  naadige  Herre!  men  blive 
hjemme!" 

Uden  længer  at  høre  paa  sin  Hofnar,  gik  Greven  ud  af 
Døren  med  sine  Riddere  og  Drost  Peder.  Paa  Veien  til 
gamle  Ridder  Jons  Bolig  ilede  han  saa  stærkt,  at  hans  om- 
hyggelige Vert  maatte  holde  ham  tilbage  og  erindre  ham  om, 
at  den  hastige  Bevægelse  kunde  være  ham  farlig.  Men  saa- 
snart  de  kunde  see  den  prægtig  oplyste  Bygning,  hvor  der  un- 
der Lindetræerne  ved  den  høie  Stentrappe  stod  to  Rækker 
kongelige  Huskarle  med  Fakler,  gik  Greven  pludselig  lang- 
sommere. „Jeg  faaer  altsaa  de  unge  Prindser  at  see  iaften" 

— sagde  han.  — „Eders  Lærling,  den  unge  Thronarving, 
skal  jo  ligne  Moderen.  I er  dog  lykkelig.  Drost  Peder!  som 
kan  danne  og  udvikle  saa  ædel  en  Spire." 

„Det  erkjender  jeg  tilfulde"  — svarede  Drost  Peder  med 
Varme.  — „Jeg  haaber,  han  skal  blive  en  værdig  Ætling  af 
Valdemar  Seier;  sin  store  Oldefaders  ridderlige  Tænkemaade 
og  Agtelse  for  Ret  og  Sandhed  troer  jeg  han  har  arvet; 
med  Guds  Hjælp  vil  han  gjøre  Slægten  Ære." 

„Men  er  Moderen  der  virkelig  ogsaa,  i en  simpel  Rid- 
ders Hus?" 

„En  simpel  Ridder?"  — gjentcg  Drost  Peder  noget  for- 
trydelig. — „Gamle  Ridder  Jon  er  en  Sønnesøn  af  Esbern 
Snares  Datter;  han  tæller  den  store  Absalon  i sin  Slægt; 
men  var  han  ogsaa  en  simpel  Ridder,  uden  anseelig  Byrd,  er 
han  dog  saa  fortjent  en  Mand,  at  Konger  og  Dronninger 
uden  Skamme  kan  være  hans  Gjester.  Baade  hans  Frue  og 
hans  Datter  Cæcilie  ere  Dronningens  kæreste  Veninder." 

„Sandt  at  sige,  min  gode  Ven!"  — sagde  Grev  Ger- 

hard halvsagte  og  drog  Drost  Peder  tilside  — ,,jeg  givær 
Fornemheden  en  god  Dag;  men  jeg  undseer  mig  næsten  ved 
at  vise  mig  for  Dronningen.  Jeg  har  kun  seet  hende  ved 
den  Satans  Tournering  i Helsingborg,  hvor  I tog  Prisen  fra 
mig,  og  jeg  fik  ikke  talt  et  eneste  Ord  med  hende  af  lutter 
fordømt  Blyhed.  Blandt  Mænd  har  jeg  dog  ikke  Ord  for  at 
være  undseelig,  og  naar  jeg  træder  Konger  og  Keisere  under 
Øine,  føler  jeg  mig  ligesaagodt  en  fyrstelig  Herre,  som  de; 
men  Fanden  staaer  skinbarlig  i det,  naar  jeg  skal  føie  mine 

Ord  sirligt  for  de  Skjønne." 

,, Uagtet  eders  Tilbageholdenhed  er  I dog  ikke  Dronnin- 
gen ubekjendt,  ædle  Greve !"  — svarede  Drost  Peder.  — 

„Eders  Kjækhed  og  Beskedenhed  ved  Dystriddet  blev  ikke  ube- 
mærket — og  jeg  var  en  Gjæk,  om  jeg  vilde  rose  mig  af 
det  Fortrin,  et  blot  tilfældigt  Uheld  berøvede  Eder." 

„Hun  har  talt  om  mig,  siger  I,  og  uden  at  opholde  sig 
over  min  ubehændige  Hyldest,  da  jeg  vilde  hilse  hende  under 
Fegtningen?" 

„Om  hun  endogsaa  har  smilet  derover,  ædle  Greve!  saa 
tør  jeg  dog  forsikkre  Eder,  at  hverken  Spot  eller  Ringe- 

agt — — " 

„Spot  og  Ringeagt?"  — afbrød  Greven  ham  stolt  — 
„for  Satan!  hvem  tænker  derpaa?  havde  den  elskværdigste 
Dame  i Christenheden  ringeagtet  Grev  Gerhard,  maatte  hun 
stille  mig  en  Ridder  i Marken  for  at  give  mig  Opreisning. 
Saa  beskeden  er  jeg  dog  ikke,  at  jeg  frygter  derfor.  Men 
sig  mig  oprigtig"  — vedblev  han  — „er  jeg  ikke  alt  for 
tyk  og  stiv  i dette  frygtelige  Svøb  til  at  vise  mig  anstændig 
i et  saadant  Selskab?" 

„Det  klæder  Eder  ikke  ilde"  — svarede  Drost  Peder  og 
smilede:  — „en  Forbinding  over  Brystet  vanhelder  aldrig  en 
ridderlig  Herre;  i mine  Øine  giver  det  Eder  endogsaa  noget 
Majestætisk  i Holdningen." 

„Nu  vel,  min  brave  Ven!  den  majestætiske  Holdning  maa 

jeg  takke  Eder  for;  men  I har  Ret!  naar  en  Ridder  kun 

har  Ryggen  hel  og  holden,  maa  Hjertet  gjerne  hænge  ham 

i Laser  ud  af  Livet;  saaledes  maa  han  idetmindste  agtes  for 
vakkrest  af  alle  ædle  og  høihjertede  Damer." 

„Grev  Gerhard  gik  nu  kjæk  opad  Trappen  til  Ridder 

Jons  Bolig,  ledsaget  af  Drost  Peder  og  de  tvende  Riddere. 
1 Forstuen  modtoge  Tjenerne  deres  Kapper,  hvorpaa  de  aab- 
nede  den  store  Egedør  til  en  prægtig  hvælvet  Høienioftssal ; 
den  var  oplyst  af  Voxlys  i de  høie  Candelabrer,  der  bares  af 
Malmulve.  Riddere  og  Damer  stode  hist  og  her  grupperede 
paa  de  bonede  Ege-Fliser  i munter  Samtale,  medens  Andre 
sade  ved  Brætspillene  og  de  smaa  forgyldte  Tavlborde.  Fra 
en  anden  endnu  større  Sal,  hvortil  Døren  stod  aaben,  tonede 
Fløiter  og  Giger  dem  imøde.  Der  spilledes  en  Kæmpevise, 

ledsaget  af  en  Mængde  unge  Pigers  Sang  og  af  sirlig  afmaalte 
Dandsetrin ; man  saae  en  prægtig  klædt  Ridder  bevæge  sig 
statelig  forbi  en  høi,  majestætisk  Dame  med  en  Skarlagens- 
kjortel, der  glimrede  af  Guld  og  Ædelstene. 

„Dronningen !"  — hviskede  Grev  Gerhard  Drost  Peder  i 
Øret  og  blev  staaende  forbauset  ved  den  første  Dør. 

„Og  Hertug  Valdemar"  — tilføiede  Drost  Peder;  lian 
blev  ligeledes  staaende  og  studsede,  men  ikke  over  Dronningens 
Skjønhed  og  ædle  Anstand,  som  han  saa  ofte  havde  beundret: 
den  unge  Hertugs  forvovne  og  selvtilfredse  Aasyn  faldt  ham 
først  i Øinene.  En  foruroligende  Tanke  foer  ham  pludselig 
som  et  Lyn  igjennem  Sjælen,  og  han  greb  uvilkaarlig  Grev 
Gerhard  fast  i Armen. 

„Hvad  fattes  Eder?  min  gode  Ven!"  — hviskede  Grev 
Gerhard  — „bliver  I ogsaa  svimmel  i Hovedet  ved  det  Syn? 
Jeg  har  allerede  faaet  min  Rest  — det  er,  sandt  for  Herren! 
en  utilladelig  Deilighed." 

Nu  blev  Ridder  Jon  de  nysindtraadte  Gjester  vaer  og  gik 
dem  med  munter  Høflighed  imøde.  „Velkommen,  mine  Herrer!" 
sagde  den  gamle  Ridder.  — „Det  glæder  mig,  at  den  ædle 
Grev  Gerhard  nu  selv  kan  modsige  det  Rygte,  der  gik  om 
et  farligt  Saar." 

„Et  falskt  Rygte,  Hr.  Rigsraad!  det  har  endog  forledet 
mig  selv  i nogle  Dage  til  at  holde  Stuen"  — svarede  Grev 
Gerhard  i spøgende  Tone.  — „Her  er  Liv  og  Lystighed,  seer 
jeg,  og  man  maatte  ligge  i høi  Grad  for  Døden,  for  ikke  her 
at  befinde  sig  vel.  Behag  at  forestille  mig  for  eders  ædle 
Frue  og  for  eders  Datter  og  — naar  Dandsen  er  forbi  — 
for  hendes  Naade  Dronningen!"  Dette  Sidste  tilføiede  han 
med  dæmpet  Stemme  og  trak  langt  efter  Veiret,  da  Ordet 
var  udsagt,  idet  hans  Øine  atter  vendte  sig  mod  Dandsesalen. 

„Som  I befaler!"  — svarede  den  gamle,  livlige  Herre 
med  et  gjækkende  Smil.  — „Man  mærker  strax  hvilken  Halv- 
deel  af  Menneskeslægten  den  tappre  Grev  Gerhard  sætter  mest 
Pris  paa.  Min  Datter,  seer  jeg,  staaer  just  færdig  til  en 
Dands;  men  for  min  Hustru  kan  jeg  strax  forestille  Eder.  — 
Hvis  I behager"  — — 

Grev  Gerhard  havde  ikke  hørt  et  Ord.  Han  stirrede  som 
en  Drømmende  ind  i Dandsesalen,  hvor  den  skjønne  Dron- 
ning just  i dette  Øieblik  hilsede  sin  fyrstelige  Dandser  med 
ædel  Værdigfied  og  bevægede  sig  ved  hans  Arm  henad  Gulvet 
til  sit  Sæde  blandt  de  unge  glimrende  Ridderdøttre,  som  hun 
fordunklede  alle.  En  ny  Musik  og  Sang  begyndte,  og  et  nyt 
Par  bevægede  sig  paa  Gulvet.  Den  unge  Dandserinde  var 
Ridder  Jons  Datter,  Frøken  Cæcilie.  Hun  kom  ikke  Dron- 
ningen nær  i glimrende  Skjønhed  og  Majestæt,  men  vel  i 
Ynde  og  lette  Bevægelser;  med  en  Alvor,  som  bedre  passede 
til  Sangen,  end  hendes  Dandsers  smilende  Mine,  betragtede 
hun  med  sine  mørke,  ildfulde  Øine  den  ridderlige  Herre,  der 

rakte  hende  Haanden  og  som  i Belevenhed  og  Finhed  syntes 
at  kappes  med  Hertug  Valdemar.  Denne  artige  Ridder  var 
Hertugens  Drost,  Hr.  Tuko  Abildgaard,  en  dristig  og  ær- 
gjerrig  Herre,  der  var  bekjendt  for  sin  Indflydelse  hos  den 
unge  Hertug  og  havde  ligesaameget  Ord  for  sin  Lykke  hos  de 
Skjønne,  som  for  sin  Ustadighed  i Elskovssager  og  sine  dri- 
stige, høitflyvende  Fordringer.  Han  syntes  paafaldende  at  ud- 
mærke Frøken  Cæcilie  blandt  alle  Damerne  ved  Danehoffet. 
Sangen,  hvorefter  han  dandsede,  lod  han  ikke  til  at  bekymre 
sig  om;  den  havde  en  smuk,  men  vemodig  Tone;  det  var 
Visen  om  Hr.  Sverkels  ulykkelige  Kjærlighed  til  sin  ukjendte 
Søster.  Drost  Peder  lyttede  efter  med  Deeltagelse,  og  den 
ellers  saa  lystige  Grev  Gerhard  stod  taus  og  alvorlig,  me- 
dens de  unge  Piger  sang: 

„Bed  du  Hjort  og  bed  du  Hind! 

Saa  forglemmer  du  hin  liden  Kirstin. 

Bed  du  Hjort  og  bed  du  Raa! 

Saa  forglemmer  du  den  Elskovs  Attraa." 

„Fanden  heller !“  * — mumlede  Grev  Gerhard  ved  sig  selv, 
og  til  hans  egen  Forundring  vare  hans  Øine  nærved  at  løbe 
i Vand,  da  de  unge  Piger  vedbleve: 

„Han  bedte  baade  Hjort  og  Hind; 

Aldrig  kom  Jomfruen  ud  af  hans  Sind. 

Han  bedte  baade  Hjort  og  Raa; 

Han  kunde  ikke  glemme  den  Elskovs  Attraa.“ 

Grev  Gerhards  Adspredthed  og  Indstirren  i Dandsesalen 
bragte  ogsaa  gamle  Ridder  Jon  til  at  kaste  et  opmærksomt 
Blik  derind,  og  Synet  af  den  ufordulgte  Deeltagelse,  hans 
Datter  skjenkede  Ridder  Abildgaard,  syntes  ikke  at  behage  ham. 
Hans  muntre  Ansigt  forandrede  sig  pludselig  til  streng  Alvor, 
idet  de  unge  Piger  nu  sang: 

„Saa  blev  den  Herre  af  Landet  dreven ; 

Den  Jomfru  blev  i Kloster  givet.“ 

Baade  den  gamle  og  begge  de  yngre  Riddere  syntes  et 
Øieblik  hensjunkne  i samme  drømmeagtige  Stemning,  som  den 
alvorlige  Sang,  hvorefter  man  dandsede,  vel  kunde  fremkalde, 
skjøndt  paa  de  forskjelligste  Maader,  efter  de  særegne  Forestil- 
linger, Enhver  forbandt  dermed.  Under  Festens  Giands  og 
den  almindelige  Munterhed,  syntes  dog  kun  Faa  at  lægge 
Mærke  til  Sangens  Indhold.  Slutningen  af  Visen  lod  især 
til  at  virke  underlig  vemodigt  paa  Drost  Peder,  og  han 

greb  uvilkaarligt  til  Rubinrosenkrandsen  ved  sit  Bryst,  hvor 
han  forvarede  Mindet  om  sin  halvforglemte  Barnebrud,  idet 
Pigerne  sang : 

„Der  fløi  aldrig  saa  liden  en  Fugl  af  Land, 

H un  spurgte  jo  efter  sin  Fæstemand. 

Der  fløi  aldrig  saa  liden  en  Fugl  under  0, 

Han  spurgte  jo  efter  sin  Fæstemø. 

Det  er  saa  høvisk  en  Jomfru,  der  mig  tvinger!" 

„Som  det  lader,  er  I en  Elsker  af  Sang  og  Dands,  høi- 
baarne  Grev  Gerhard!"  — sagde  nu  gamle  Ridder  Jon  i 
sædvanlig  Selskabstone  og  vendte  sig  med  munter  Mine  til  sin 
adspredte  Gjest.  — „Hvis  I nu  ønsker  det,  skal  jeg  føre 

Eder  ind  til  Dronningen  og  de  unge  Damer." 

Grev  Gerhard  bukkede  stivt  og  fulgte  den  gamle  Herre, 
uden  at  bemærke  det  Anstød  mod  Høfligheden,  han  havde  gjort 
sig  skyldig  i ved  ikke  at  hilse  den  ædle  husmoderlige  Fru 
Ingefried,  der  gik  om  blandt  Gjesterne  og  modtog  deres  Hil- 
sen, ledsaget  af  en  Terne,  som  bar  fyldte  Vinbægere  paa  et 
stort  Sølvfad.  Medens  Drost  Peder,  som  en  velbekjendt  og 
daglig  Gjest,  hilsede  den  ærværdige  Husmoder,  bleve  gamle 
Ridder  Jon  og  hans  anseelige  Ledsager,  inden  de  naaede  Dandse- 
salen,  standsede  af  to  prægtig  smykkede  Drenge  i Skarlagens 
Trøier  og  med  Guldkjæder  om  de  fine  Linkraver.  De  blus- 
sede begge  af  Vrede  og  kom  fra  et  Tærningbord,  hvor  de 

havde  leget  sammen  og  vare  komne  i Tvist.  Det  var  den 

elleveaarige  Prinds  Erik,  der  fra  sit  andet  Aar  bar  Konge- 

navn, og  hans  Broder  Junker  Christopher,  der  var  to  Aar 
yngre  og  et  halvt  Hoved  mindre,  men  dog  syntes  ham  over- 
legen i Styrke,  derimod  ikke  i Livlighed  og  Skjønhed. 

„Du  skal  dømme  os  imellem,  Ridder  Jon!  du  veed  hvad 
Ret  er!"  — sagde  den  lille  Konge  heftig.  — „Naar  Guldtær- 
ningerne  ere  Øer  og  Lande  og  Tavlbrikkerne  Riddere  og  Svende, 
har  jeg  jo  Lov  til,  som  ældst,  at  tage  først?  og  naar  jeg  saa 
med  mine  Riddere  og  Svende  omringer  og  erobrer  alle  Chri- 
stophers  Øer  og  Lande,  saa  ere  de  jo  mine  med  Rette?  det 
skal  han  blot  tilstaae,  saa  maa  han  gjerne  faae  dem  igjen. 

Hvad  bryder  jeg  mig  om  de  Tærninger!" 

„Det  kommer  an  paa  Lovene  for  eders  Leg,  mine  smaa, 

hidsige  Herrer!"  — svarede  den  gamle  Ridder  — „forresten 
bør  den  Ældste  ikke  alene  tage  først,  men  være  den  Første  i 
Klogskab  og  Høimodighed.  Den  Leg  duer  iøvrigt  ikke!"  — 
tilføiede  han  med  Alvor  — „har  Drost  Hessel  ikke  lært  Jer 
endnu,  min  lille  Konge!  at  man  ikke  spiller  Tærninger  med 
Øer  og  Lande  og  ikke  skal  gjøre  Riddere  og  Svende  til 

Tavlbrikker?" 

Prinds  Erik  gik  taus  og  skamrød  bort.  Christopher  fulgte 

ham  med  en  spottende  Drengemine.  Drost  Peder  var  bleven 
opmærksom  paa  Prindsernes  Tvist  og  havde  nærmet  sig,  da 
han  hørte  sit  Navn  nævne. 

,,Seer  I,  Hr.  Rigsraad!"  — hviskede  han  — „vor  lille 
Konge  overlader  nu  med  ridderlig  Høimodighed  sin  Broder 
det  hele  Tavlbord." 

„Ja  vel,  af  krænket  Stolthed"  — svarede  den  Gamle 
sagte.  — „Kunde  vi  kun  faae  Letsindigheden  og  Forfænge- 
ligheden ud  af  ham  itide,  kunde  Land  og  Rige  vente  sig 
Noget  af  ham." 

Drost  Peder  taug  og  faldt  i dybe  Tanker. 

„Undskyld,  Grev  Gerhard!  I vilde  jo  forestilles  for  Dron- 
ningen" — sagde  nu  gamle  Ridder  Jon  høit  og  vendte  sig  til 
Greven.  — .„Lad  mig  vise  Eder  Veien!"  Han  skred  rask  foran 
og  Grev  Gerhard  fulgte  ham  til  den  bonede  Tærskel  ved  Ind- 
gangen til  Dandsesalen.  Der  blev  Greven  staaende  med  Ryg- 
gen til  Dørstolpen  og  bukkede  stivt  for  Dronningen  i den 
lange  Frastand,  uden  at  bekymre  sig  om  Ridder  Jon,  der  med 
raske  Skridt  gik  ind  i Salen. 

„Den  ædle  Grev  Gerhard  af  Holsten  ønsker  at  hilse  paa 
Eders  Naade"  — sagde  den  gamle  Ridder,  som  allerede  havde 
nærmet  sig  Dronningen  og  troede,  han  endnu  havde  Greven 
ved  Siden.  Dronningen  havde  nylig  reist  sig.  Hertug  Valdemar 
stod  i en  livlig  Samtale  med  hende. 

„Grev  Gerhard!"  — gjentog  hun  med  Deeltagelse  — ,,hvor 
er  han  da?  jeg  seer  ham  ikke." 

„Hvad!  er  han  forsvunden?"  — sagde  Ridder  Jon  og  saae 
sig  forundret  tilbage. 

„Hist  ved  Døren,  Eders  Naade!"  — tog  Hertugen  Ordet 
med  et  spottende  Smil  og  i stolt  Følelse  af  sin  Overlegenhed. 
— „Den  ædle  Greve  anstrenger  sig  med  stor  Besvær  for 
at  bevidne  Eders  Naade  sin  Ærbødighed  i beskeden  Frastand. 
Jeg  troer  vist,  han  vil  udbede  sig  den  Naade  at  maatte  beæres 
med  en  Dands ; men  han  synes  at  fattes  Ord  til  sit  Ønske." 

„Sig  ham,  Hr.  Rigsraad!  at  jeg  gjerne  træder  en  Dands 
med  ham!"  — sagde  Dronningen  til  den  gamle  Ridder.  — 
„Bed  ham  komme  nærmere!  jeg  har  længe  ønsket  at  tale 
med  saa  kjæk  og  agtet  en  Herre." 

Ridder  Jon  bukkede  og  bragte  Grev  Gerhard  den  overraskende 
Naadesyttring. 

„Den  hellige  Jørgen  staae  mig  bi!"  — sagde  Greven  for- 
skrækket — „jeg  har  aldrig  dandset  i mine  livfødte  Dage,  og 
i dette  Helvedes  Svøb  kan  jeg  ikke  røre  mig;  men  naar  Dron- 
ningen befaler  det,  maa  jeg  kunne  flyve!"  — „Du  min  Gud!" 
— - mumlede  han  sagte  — „slipper  jeg  levende  herfra,  er  det 
et  Underværk."  Han  fattede  sig  hastig,  og  — for  ikke  at 
synes  forlegen,  tog  han  sig  en  saadan  tapper  Mine  paa,  som 
han  stod  i Begreb  med  at  løbe  Storm  mod  en  Skandse.  Med 
lange  Skridt  og  stiv  Holdning  traadte  han  frem  for  Dron- 

ningen  og  bukkede.  Hertug  Valdemar  vendte  sig  til  Siden 
og  skjulte  kun  halvt  sin  Latter.  Men  den  Ligefremhed,  hvormed 
Dronningen  tiltalte  Grev  Gerhard,  bragte  ham  snart  til  Besin- 
delse og  gav  ham  sin  jævne,  godmodige  Naturlighed  tilbage. 
Han  talte  om  sit  Uheld  ved  Tourneringen  i Helsingborg,  hvor 
han  havde  vovet  at  kæmpe  for  Dronningens  Farve  uden  at 
hædre  den  med  Seier,  og  den  lunefulde  Maade,  hvorpaa  han 
beklagede  sig  herover  og  selv  syntes  at  spøge  med  sin  Ube- 
hændighed, behagede  Dronningen  særdeles. 

,,I  kan  vel  spøge  med  det  ringe  Uheld!"  — svarede  hun 
med  ufordulgt  Velvillie  og  Agtelse:  — ,, Eders  ridderlige  Hæder 
har  I grundfæstet  ved  vigtigere  og  alvorligere  Leiligheder.  I 
befinder  Eder  vel!"  — tilføiede  hun,  idet  hun  smilende  bemær- 
kede hans  runde  Skikkelse  og  besværlige  Armbevægelser:  — 
„som  jeg  seer,  tærer  Verden  ikke  paa  Eder,  Hr.  Greve!" 

„Jeg  burde  vel,  som  en  ung  Enkemand,  see  mager  og  ynkelig 
ud"  — svarede  Grev  Gerhard  og  rødmede  — „men  I maa 
gunstigst  undskylde  mig,  Eders  Naade!  Den  Lyksalighed,  hvis 
Tab  man  ikke  kan  see  paa  mig,  har  jeg  ikke  været  saa 
heldig  ret  at  kjende.  Det  er  vistnok  et  af  mine  største  Uheld 
i Verden ; men  jeg  har  den  besynderlige  Skjæbne  at  trives 
ved  Uheld;  det  har  jeg  selv  ganske  nylig  erfaret;  dog  Skinnet 
bedrager,  Eders  Naade!  jeg  haaber  om  otte  Dage  at  kunne 
være  en  hel  Deel  smallere,  hvis  Eders  Naade  befaler"  — — 

„Hvorledes?"  — spurgte  Dronningen  og  lo  — „kan  I blive 
smal  efter  Behag?  Det  er  mig  kjært,  at  I saaledes  bevarer 
eders  Munterhed."  — Uden  dog  længer  at  indlade  sig  i 
den  aabenhjertige  Grev  Gerhards  Hjerteanliggender  og  det 
lidet  passende  Æmne  om  hans  Personlighed,  afbrød  Dronningen 
pludselig  Samtalen  med  et  Par  ligegyldige  Spørgsmaal,  som 
han  noget  forvirret  besvarede,  idet  han  befrygtede  at  have 
sagt  noget  Upassende.  Ridder  Abildgaard  og  Frøken  Cæcilie  vare 
allerede  for  noget  siden  traadte  ud  af  Dandsen  og  stode  ved 
en  Vinduesfordybning  i underholdende  Samtale.  Nu  begyndte 
Gigerne  og  Fløiterne  en  rask  og  livlig  Musik,  og  de  unge 
Piger  sang  Dronningens  Yndlingsvise  om  Kong  Didriks  og 
Løvens  Kamp  med  Lindormen. 

„Den  Vise  lider  jeg  godt!"  — sagde  Dronningen.  — „Enhver 
Tid  har  sine  Lindorme,  mener  jeg;  men  mod  Kongen  med 
Løven  i Pagt  formaaer  Krybet  Intet." 

„Det  var  et  sandt  Ord,  ædle  Dronning!"  — svarede  Greven 
med  Deeltagelse  og  bemærkede  vel  Hentydningen.  — „Ved 
den  danske  Throne  har  endnu  Løverne  hjemme;  dog  i vore 
ridderlige  Tider  troer  jeg,  de  heller  vil  tjene  Dronninger,  end 
Konger." 

„Hvis  I behager,  kunne  vi  træde  Dandsen  sammen  til  den 
Sang!"  — tilføiede  Dronningen  afbrydende. 

Grev  Gerhards  Forlegenhed  kom  nu  med  pinlig  Styrke  til- 
bage; men  han  tog  sin  Tilflugt  til  sit  sædvanlige  Middel  og 

fremtraadte  med  dristige  Stormskridt,  med  Dronningen  ved 
Haanden,  midt  paa  Gulvet.  Han  kjendte  ikke  det  mindste  til 
Dandsen,  men  bevægede  sig,  saa  godt  han  kunde,  paa  samme 
Maade  som  Dronningen,  og  efterlignede  enhver  af  hendes  Ven- 
dinger, til  modsat  Side,  med  den  mest  spændte  Opmærk- 
somhed. Til  Lykke  var  Dandsen  i sig  selv  høist  simpel,  og 
han  havde  af  Naturen  Øre  for  Takt  og  Tonefald.  Med  al 
den  Stivhed,  hvormed  han  dreiede  sig,  og  skjøndt  han  tram- 
pede i Gulvet  med  de  besporede  Støvlehæle,  saa  det  dundrede, 
klædte  det  ham  dog  ikke  ilde;  han  saae  endogsaa  helt  anseelig 
og  majestætisk  ud  derved.  Da  det  første  Skridt  var  vovet,  for- 
svandt det  Tvungne  i hans  Adfærd.  Den  raske  Sang  og  Dron- 
ningens velvillige  Smil  opmuntrede  ham,  hans  godmodige  Ansigt 
skinnede  af  kjæk  og  livlig  Glæde,  og  han  slog  vældigt  ud 
med  Armene,  da  Pigerne  sang: 

,,Det  var  Mester  Kong  Didrik 
Vilde  prøve  om  Sværdet  kunde  due. 

Han  hug  i den  haarde  Hald, 

Saa  Bjerget  stod  alt  i Lue.“ 

Han  dandsede  endnu  med  det  lykkeligste  Ansigt  af  Verden, 
da  man  sang  det  33te  Vers  i Sangen: 

,, Løven  grov  og  Konning  Didrik  hug; 

Bjerget  stod  alt  i Glød  — 

Havde  den  Løve  ikke  faaet  ham  ud. 

Den  havde  sig  sørget  tildøde. “ 

Men  nu  saae  han  pludselig  Dronningen  blegne  og  hørte 
det  Udraab:  ,,min  Gud!  han  bløder !“  Og  nu  mærkede  han 
først  selv,  at  Blodet  randt  ham  strømmeviis  fra  det  atter 
oprevne  Saar  i Brystet. 

,, Undskyld,  Eders  Naade!“  — sagde  han  hastig  og  skjulte 
det  f remstrømmende  Blod  med  Armen.  — „Jeg  skulde  vel 
egentlig  ligget  stille  endnu  et  Par  Dage,  efter  en  lille  Vaaben- 
øvelse;  men  saa  maatte  jeg  ikke  været  indbuden  til  denne  Fest. 
Det  er  første  Gang,  jeg  dandser  i mine  Dage;  men  Eders 
Naade  har  gjort  mig  Alting  muligt.  Dette  er  maaske  den 
eneste  Maade,  hvorpaa  det  forundes  mig  at  udgyde  mit  Blod 
for  den  skjønneste  og  ædleste  Dame.“  — Han  gjorde  en  Be- 
vægelse, som  han  vilde  anbefale  sig;  men  nu  mærkede  han 
først,  at  Fødderne  vaklede  under  ham.  Han  var  bleven  død- 
bleg. Drost  Peder  og  Grevens  egne  Riddere  ilede  ham  hastig 
til  Hjælp  og  fulgte  ham  ud  af  Salen.  Han  kastede  endnu  et 
ærbødigt  Blik  tilbage  til  Dronningen,  som  var  i stor  Uro, 
og  uden  at  vide  hvad  der  meer  foregik  med  ham,  blev  han 
bragt  tilbage  til  Drost  Peders  Bolig,  hvor  den  deeltagende 
Hofnar  modtog  ham  med  et  Forfærdelsesskrig,  og  hvor  han 


strax  med  største  Omhu  blev  pleiet  af  Saarlægen  og  sine  be- 
kymrede Venner. 

Festen  hos  Ridder  Jon  var  ved  dette  Uheld  bleven  afbrudt. 
Dronningen  havde  kort  efter  forladt  Selskabet.  Næste  Morgen 
tidlig  lod  hun  spørge  til  Grev  Gerhards  Befindende.  Efter  Saar- 
lægens  Erklæring  var  han  uden  Fare,  skjøndt  han  nu  ikke 
saasnart  kunde  forlade  Leiet  og  endnu  ikke  var  kommen  ret 
til  Besindelse. 


10.  KAPITEL. 

Danehoffets  sidste  Dag  var  kommen.  Denne  Dag  skulde  For- 
handlingerne paa  gammel  Viis  foretages  under  aaben  Himmel 
paa  den  store,  grønne  Slotsplads.  Ikke  blot  de  adelige  Lehns- 
mænd  tilligemed  Rigets  Prælater  og  Bisper  havde  Adgang 
dertil ; ogsaa  Bønder  og  Borgere,  især  de  formuende  Kjøb- 
mænd  paastode  endnu  denne  ældgamle  Ret,  skjøndt  der  hvert 
Aar  mødte  færre,  og  deres  Indflydelse  i de  sidste  urolige  Aar 
var  saagodtsom  aldeles  ophørt.  Pladsen  var  omringet  af  konge- 
lige Landseknegte ; men  paa  Pladsen  selv  maatte  Ingen  bære 
Vaaben.  Omkring  en  ophøiet  Stol  med  en  rød  Fløiels  Thron- 
himmel  og  store  Guldfryndser  stod  i en  Halvkreds  paa  høire 
Side  en  stor  Række  af  alle  Rigets  Bisper  og  Prælater  i deres 
geistlige  Ordensdragter,  med  den  gamle  Erkebisp  Johan  Dros 
af  Lund  i Spidsen.  Nærmest  ved  ham  stod  Mester  Martinus 
de  Dacia.  Denne  lærde  Herre  var  for  otte  Dage  siden  ankom- 
men fra  Antvorskov,  hvor  han  var  Prior.  Han  havde  strax 
havt  en  lang  og  hemmelig  Samtale  med  Kongen  og  var  nu 
andengang  bleven  udnævnt  til  Rigets  Cantsler  og  kongelig 
Seglbevarer.  Det  var  en  Mand  over  de  50  Aar,  af  anseelig 
Legemsbygning,  skjøndt  uden  stor  geistlig  Værdighed  i Miner 
og  Adfærd.  Han  udfyldte  næsten  aldeles  den  brede  Dominicaner- 
dragt,  ihan  bar,  og  hvori  han  som  oftest  skjulte  Hænderne  i 
Ærmerne,  ligesom  han  frøs,  medens  han  snart  stod  nedbøiet 
og  stirrede  ubestemt  hen  for  sig,  som  i dybe  Tanker,  og 
smrt  pludselig  foer  op  og  saae  sig  forundret  om,  eller  hastig 
forlod  sin  Plads,  for  uden  al  Indledning  at  tale  til  en  af  de 
lærdeste  Bisper  og  Prælater  om  en  særegen  theologisk  eller 
p'hilosophisk  Gjenstand.  Hans  Tonsur,  der  forøgedes  af  en 
naturlig  Haarmangel,  udstrakte  sig  til  hele  Hovedet,  som  be- 
dækkedes  af  en  sort  ottekantet  Fløielsbaret.  Paa  de  sorte 
giindsende  Skoe  bar  han  hvide  Hæle  paa  Pariserklerkernes 
Viis.  Han  syntes  i det  Hele  at  ynde  Pragt  og  Pyntelighed  i 
Klædedragt,  skjøndt  Alting  sad  skjævt  og  uklædeligt  paa  ham. 

Blandt  de  geistlige  Herrer  saae  man  ogsaa  Hertug  Valdemars 
Reisefælle,  den  anseelige  Roskildske  Domprovst,  Mester  Jens 
Grand,  der  stolt  og  trodsigt  betragtede  det  endnu  ledige  Konge- 
sæde, med  et  spottende  Sideblik  til  den  lærde  Cantsler.  Paa  den 

venstre  Side  af  Thronen  stod  en  Halvkreds  af  fyrstelige 
Lehnsmænd,  Grever,  Riddere  og  adelige  Styresmænd.  Øverst 
blandt  dem  saae  man  den  unge  Hertug  Valdemar  i en  glim- 
rende Ridderdragt  af  rød  Sindal  og  med  en  purpurfarvet 
Fløielskaabe,  prydet  med  de  Slesvigske  Vaabenløver  i Guld. 
Paa  det  spidse,  bruntkrusede  Hoved  bar  han  en  russisk  Hat 
med  Rubiner  og  Strudsf jædre.  Han  talte  sagte,  med  en  klog 
og  listig  Mine,  med  sin  Broder,  Grev  Erik  af  Langeland,  der 
nylig  var  ankommen  til  Danehoffet.  Nærmest  ved  disse  Herrer 
stod  den  plumpe  Grev  Jacob  af  Halland  i sin  Feltherredragt 
og  svøbte  sig  trodsig  i sin  blaae  Kappe,  medens  hans  Side- 
mand, den  pyntelige  Ridder  Abildgaard,  syntes  at  underholde 
ham  med  satirisk  eller  letfærdig  Skjemt  over  nogle  af  de  geist- 
lige  Herrer.  1 Ridderrækken  stode  otte  af  Kongens  Raader, 
blandt  hvilke  Drost  Hessel  og  gamle  Jon  Litie  endnu  savnedes. 
Blandt  de  Riddere,  som  vare  komne  med  Hertugen,  saae  man 
mange  kjække  og  trodsige  Ansigter;  især  syntes  Jakob  Blaafod 
og  Grev  Jakobs  Broder,  Niels  Hallandsfar,  i deres  Miner  at 
røbe  en  urolig  Forventning  efter  Udfaldet  af  denne  Dags  For- 
handlinger. 

Bag  ved  begge  disse  Halvkredse  af  geistlige  og  verdslige  Her- 
rer stod  endeel  velhavende  Bønder  i deres  korte,  blaae  Søn- 
dagskofter med  blanke  Sølvknapper  og  med  deres  Slaghætter 
som  oftest  i Haanden,  medens  de  rige  Kjøbstedborgere  i de 
lange  Stadsekjortler  trængte  sig  frem  foran  dem  blandt  mange 
nysgjerrige  Tilskuere  af  alle  Stænder. 

En  sagte  Mumlen  hørtes  i Forsamlingen,  og  man  saae  ofte 
utaalmodig  hen  mod  Slotstrappen.  Endelig  aabnedes  den  store, 
snørklede  Egedør,  og  en  kongelig  Vaabenherold  traadte  frem 
med  en  hvid  Stav  i Haanden  og  gjorde  Plads  for  Kongen 
og  hans  Følge.  1 sin  kongelige  Purpurkaabe  med  Krone  og 
Scepter  saae  man  den  høie,  anseelige  Konge  træde  langsomt 
ned  ad  Stentrappen  mellem  begge  Prindserne,  ledsaget  af  Drost 
Hessel  saavelsom  af  Marskalken,  Undermarskalken,  Kammer- 
mester Ove  Dyre,  Kammersvend  Rane  og  endeel  Disksvende, 
blandt  hvilke  den  vakkre  Aage  Jonsen  gik  forrest.  Folket 
veg  ærbødigt  tilside,  og  Riddernes  Halvkreds  aabnede  sig, 
medens  Kongen  og  hans  Følge  gik  op  mod  Thronen.  Han 
hilsede  flygtigt  til  alle  Sider,  idet  hans  urolige  Blik  gjen- 
nemfløi  Forsamlingen.  Saasnart  han  havde  taget  Sæde  paa 
Thronstolen  med  Prinds  Erik  paa  høire  Side  og  Junker  Chri- 
stopher paa  venstre,  tilkjendegave  trende  stærke  Trompetstød, 
at  Danehoffet  var  sat.  Efter  en  forventningsfuld  Taushed  reiste 
Kongen  sig  og  tog  Kronen  af  sit  Hoved;  han  lagde  den  paa  en 
rød  Fløielspude,  der  af  Hofmarsken  overraktes  til  Erkebispen. 
Ligeledes  overraktes  Scepteret  til  den  lærde  Cantsler  Martinus, 
der  holdt  det  nedlagt  paa  en  Fløielspude  med  Omhu  og 
Ærbødighed  og  med  synlig  Anstrengelse  for  ikke  at  falde 
i andre  Tanker  og  tabe  det. 

„Idag  er  jeg  ikke  Dommer  her"  — sagde  nu  Kongen  — 
„jeg  er  selv  Deel  i Sagen,  hvori  der  skal  dømmes;  den 
gjælder  Rigets  og  Kronens  Rettigheder.  Herold!  lad  de  Ed- 
svorne fremtræde!" 

„I  Danehoffets  Navn!"  — raabte  Herolden  — „fremtræder, 
I edsvorne  Mænd!" 

Og  nu  fremtraadte  gamle  Jon  Litie  med . ni  anseelige  og 
alvorlige  Herrer  midt  i Kredsen.  De  Edsvorne  vare  Alle  vel- 
bekjendte  og  agtede  Mænd  fra  Rigets  forskjellige  Provindser. 
De  blottede  deres  Hoveder  for  Thronen  og  Forsamlingen,  og 
deres  graae  Haar  viste,  at  de  hartad  vare  de  ældste  af  alle 
her  forsamlede  Herrer.  Som  deres  Formand  og  Ordfører,  stod 
Ridder  Jon  forrest;  han  bøiede  sig  for  Thronen  og  dernæst 
til  begge  Sider,  hvorpaa  han  med  høi  Røst  sagde:  „Oplæs 
Sagen  for  Folket  og  Danehoffet,  Hr.  Drost !" 

Drost  Peder  hilsede  ligeledes,  idet  han  fremtraadte,  med 
den  høie  Fjærhat  under  den  venstre  Arm,  og  udfoldede  et 
stort  Pergamentsblad,  hvoraf  han  langsomt  og  tydeligt  oplæste 
Stridsspørgsmaalet  mellem  Kongen  og  Hertug  Valdemar  om 
Besiddelsen  af  Øen  Als.  Derpaa  taug  han  og  traadte  til- 
bage paa  sin  Plads  blandt  Rigets  Raader. 

Gamle  Ridder  Jon  tog  nu  atter  Ordet.  „Det  er  os  alle 
vitterligt"  — begyndte  han  med  fast  og  rolig  Stemme  — 
„at  den  høibaarne  Hertug  Valdemar  af  Sønderjylland  for  tvende 
Aar  siden,  da  han  endnu  stod  under  den  danske  Kong  Erik 
Christophersøns  Formynderskab,  har  troet  sig  berettiget  til 
Fordringer,  der  af  Kongen  og  Rigets  Raad  afvistes,  som  stri- 
dende mod  Rigets  Grundlove  og  Kronens  Rettigheder.  Desuagtet 
har  Kong  Erik  Christophersøn  ikke  negtet  sin  høibaarne  Frænde, 
som  fuldmyndig  Hertug  af  Sønderjylland,  at  fremlægge  de 
Fordringer,  han  endnu  troer  sig  berettiget  til,  for  dette  Dane- 
hof,  og  er  Sagens  Afgjørelse  af  begge  høie  Parter  overladt 
til  nærværende  Retterthing.  Med  Rigets  bedste  Mænds  Raad 
er  jeg,  Rigsraad  og  Ridder  Jon  Litie,  med  elleve  danske  Mænd 
under  Ed  og  Pligt  bemyndiget  til  at  afsige  Dom  i denne  Sag. 
De  tvende  af  disse  Mænd  ere  udtraadte  af  Retten  og  have 
vægret  sig  ved  at  vidne  og  dømme  i Sagen,  som  dem  ikke 
fuldkommen  vitterlig;  men  efter  modent  Overlæg  have  vi  andre 
ti  Mænd,  som  her  staae,  paa  Ed  og  Samvittighed  afsagt 
Dommen,  som  vi  agte  at  forsvare  det  for  Gud  og  Mennesker. 
Vil  Nogen  gjøre  Indsigelse  mod  Dommen  formedelst  de  tvende 
Mænds  Vægring,  saa  sige  han  til  itide,  inden  Dommen  be- 
kjendtgjøres!  og  saa  maa  Sagens  endelige  Afgjørelse  opsættes, 
indtil  et  nyt  Worthel  ved  næste  Danehof  kan  udvælges ; i 
andet  Fald  erklærer  nærværende  Retterthing  de  ti  Edsvornes 
Dom  for  ret  og  gyldig  at  være."  Den  gamle  Herre  holdt 
inde  og  betragtede  Forsamlingen  med  et  alvorligt,  gjennem- 
trængende  Blik.  En  almindelig  Taushed  paafulgte,  og  man 
saae  en  Spænding  i alle  Ansigter,  der  bebudede  en  høi  Grad 

af  Deeltagelse  og  ængstelig  Forventning.  Kongen  gjorde  en 
urolig  Bevægelse,  men  taug  ogsaa.  Hertug  Valdemar,  Grev  Jacob 
og  Mester  Grand  betragtede  Kongen  opmærksomme;  de  gave 
hverandre  et  betydende  Blik  og  taug. 

„Altsaa  skride  vi  til  Dommens  Forkyndelse !"  — tog  Ridder 
Jon  atter  Ordet,  og  paa  hans  Vink  rakte  den  ældste  af  de 
Edsvorne  ham  et  stort  Pergamentsbrev,  hvorunder  der  hang 
sytten  Voxsegl  i grønne  Silkebaand.  Den  gamle  Rigsraad  udfol- 
dede Documentet  og  læste  høit  og  tydeligt: 

„Vi  underskrevne  edsvorne  danske  Mænd:  Mogens  Peder- 
søn,  Niels  Due,  Ture  Menerssøn  af  Jylland,  Johan  Bartssøn 
af  Fyen,  Niels,  fordum  Foged  over  Lund,  Jon  Lille,  Mogens 
Corvigsøn  af  Skaane.  Anders  Nielssøn,  Oluf  Tygessøn  af  Sjæl- 
land og  Jakob  Flep  af  Laaland,  sige  og  sværge  for  dette  ganske 
Raad  os  fuldvitterligt  at  være,  at  Herredømmet  over  ganske 
Alseland  med  Fæstninger  og  Slot  og  Indbyggere  sammesteds 
ere  Kronen  og  Danmarks  Rige  med  Ed  forpligtet;  Bønderne 
høre  Kongen  til  paa  Kronens  Vegne,  dog  undtages  Kongernes 
Børn  deres  fæderlige  Arvelod,  som  findes  sammesteds  og  dem 
efter  Kong  Valdemars  Død  blev  tilmindet.  Om  fornævnte  Gods 
er  os  sligt  vitterligt  formedelst  et  aabent  Instrument,  som 
fordum  Hertug  Erik  af  Sønderjylland,  Hertug  Valdemars  Fader, 
derpaa  er  givet;  hvis  dennem  nu  alt  Landet  tilhørte,  var 
ikke  Godset  særskilt  angivet;  thi  tildømme  vi  Kongen  og 
Kronen  Herredømmet  over  al  Als  med  et  fuldkommeligt  Herre- 
dømme og  Ret.  Til  Vidnesbyrd  have  vi  besvoret  dette  paa  det 
hellige  Sacrament  i Erkebispens  og  sex  Bispers  Nærværelse, 
og  disse  have  til  ydermere  Bekræftelse  hængt  deres  Segl 
herfore  tilligemed  vores."  Han  oplæste  nu  alle  Underskrifterne. 
Derpaa  taug  han  og  betragtede  rolig  de  høist  forskjellige  Udtryk 
i Ansigterne  omkring  sig.  I Kongens  Ansigt  saaes  et  trium- 
ferende Smil,  medens  han  dog  urolig  glippede  med  Øinene  og 
kastede  et  mistænkeligt  Blik  til  Hertug  Valdemar  og  Grev 
Jacob,  hvis  Kinder  blussede  af  Harme,  medens  deres  Hænder 
krampagtigt  knyttede  sig  om  Folderne  i deres  Kapper. 

Drost  Peders  Øine  forlode  ikke  Hertugens  Ansigt,  der  dog 
hastig  skiftede  Miner,  idet  han  smilede  og  med  et  Skuldertræk 
lod  til  at  ringeagte  dette  Tab.  Alle  taug  endnu.  Men  da  frem- 
traadte  af  de  geistlige  Herrers  Række  den  dristige  Mester 
Grand.  „Dommen  er  ugyldig!"  — sagde  han  med  høi  Røst: 
— „tvende  Edsvornes  Navne  mangle;  det  er  intet  fuldstæn- 
digt Worthel;  her  behøves  en  udtrykkelig  geistlig  Bekræf- 
telse." 

„Denne  Indsigelse  gjælder  ikke!"  — svarede  Ridder  Jon 
rolig.  — „Danehoffet  har  paa  min  betimelige  Opfordring  tiet 
og  derved  erkjendt  Dommen  for  gyldig.  Behag  at  tilføie  den 
geistlige  Bekræftelse,  værdige  Herre  Erkebisp  Johannes!" 

Paa  denne  Opfordring  fremtraadte  den  gamle  Erkebisp;  med 
rolig  Følelse  af  sin  Myndighed  hævede  han  sin  Krumstav  og 

sagde:  ,,i  den  hellige  Kirkes  Navn  maa  jeg  her  erklære, 
hvad  jeg,  som  Bilag,  under  mit  og  Kirkens  Indsegl  skriftlig 
skal  tilføie  nærværende  Document,  og  det  skal  Alle  vide,  at 
fornævnte  Gods  udi  Hertugdømmet  Sønderjylland,  med  Penge 
af  Mynten,  Udbudsløsen,  som  gives  i Sønderjylland,  det  Alt 
er  lovligt  tilsagt  og  tildømt  Kongen  af  Danmark  paa  dette 
Retterthing  paa  Kronens  Vegne  til  evig  Tid  at  besidde,  og 
forbyde  vi  under  Bandstraf,  at  Ingen  befatter  sig  med  Herre- 
dømmet over  Als  eller  med  fornævnte  Gods  i nogen  Maade 
uden  Kong  Eriks  og  hans  Efterkommeres  Villie  og  Vidskab.“ 

Uagtet  den  gamle  Erkebisp  ved  Siden  af  Mester  Grand 
syntes  hel  uanseelig  og  ubetydelig,  fremsagde  han  dog  disse 
Ord  med  en  stille  Værdighed,  der  ikke  forfeilede  sit  Indtryk. 
Han  traadte  derpaa  tilbage.  Mester  Grand  bed  harmfuld  Læ- 
berne sammen  og  taug,  idet  han  ligeledes  traadte  tilbage  til 
sin  Plads.  Der  var  et  Øieblik  dødsstille  i den  store  Forsam- 
ling. Nu  reiste  Kongen  sig  pludselig  og  erklærede  Danehoffet 
hævet;  hans  Ord  ledsagedes  af  tre  stærke  Trompetstød.  Er- 
kebispen  og  Cantsleren  fremtraadte  derpaa  for  Thronen  med 
Kronen  og  Scepteret.  Kongen  trykte  Kronen  fast  paa  sit  Hoved, 
greb  Scepteret  og  steg  hastig  ned  af  Thronen.  Riddernes  Række 
aabnede  sig,  Folket  veg  tilside,  og  Kongen  gik  med  Prindserne 
og  sit  Følge  tilbage  til  Slottet.  I største  Orden  adskiltes 
Forsamlingen;  men  med  en  Taushed,  som  var  usædvanlig  og 
ængstelig,  betragtede  Ridderne  af  de  forskjellige  Partier  hver- 
andre. Kun  af  Grev  Jacob  og  Mester  Grand  hørte  man  et 
Par  høirøstede  Ord,  som  et  ufrivilligt  Udbrud  af  dæmpet 
Harme.  Men  Hertug  Valdemar  holdt  gode  Miner;  hans  kloge 
Øine  gjennemfoer  Rækken  af  hans  hengivneste  Riddere,  idet  han 
gjorde  en  hastig  Bevægelse  med  Pegefingeren  til  Munden  og 
gik  med  sin  muntre  Drost  ved  Siden  ud  af  Forsamlingen  til 
den  Deel  af  Slottet,  hvor  han  havde  sine  Værelser. 

Om  Aftenen  efter  denne  vigtige  Forhandling  gaves  der  en 
prægtig  Fest  paa  Slottet,  hvori  Dronningen  og  den  lille  Prind- 
sesse  Merete  med  _ deres  Damer  deeltoge  og  hvor  Kongen 
selv  var  tilstede  med  begge  de  unge  Prindser  og  sin  hele  præg- 
tige Hofstat.  Baade  Slottet  og  Staden  var  glimrende  oplyst. 
Giger  og  Fløiter  tonede  fra  Riddersalen.  Dagens  alvorlige  Sysler 
syntes  aldeles  forglemte  for  den  selskabelige  Munterhed  og  for 
det  hele  mangfoldige  Spil  af  Skjemt  og  Alvor,  Ridderhøflig- 
hed og  skjult  Lidenskabelighed,  hvorved  tusinde  smaa  hemmelige 
Hjertebegivenheder  foregik.  Kjærlighed  og  Skinsyge,  Haab  og 
Frygt,  Forfængelighed  og  Glimrelyst  kappedes  nu  om  at  sætte 
de  flygtige,  ungdommelige  Sjæle  i en  ligesaa  livlig  Bevæ- 
gelse, som  Musikken  og  Dandsen  bevægede  Riddernes  og  Damer- 
nes Fødder  paa  det  bonede  Plankegulv. 

Ligesom  ved  den  forrige  Aftens  Fest  hos  Ridder  Jon  var 
Hertug  Valdemar  her  særdeles  oprømt.  Der  var  intet  Spor 
af  Misfornøielse  at  see  i hans  Ansigt,  og  han  tildrog  sig  den 

almindelighed  Opmærksomhed  ligesaa  meget  ved  sin  Munterhed 
og  Artighed,  som  ved  sin  fyrstelige  Anstand  og  sin  glimrende 
Pragt.  Hans  spændte  Forhold  til  Kongen  var  Skyld  i,  #t 
han  ikke  endnu  var  bleven  hædret  med  Ridderslaget,  som 
han  ikke  kunde  modtage  af  nogen  ringere  Haand,  end  Kon- 
gens. Han  klædte  sig  desuagtet  som  den  sirligste  Ridder,  og 
for  at  skjule  Mangelen  af  de  gyldne  Sporer,  bar  han  Sølv- 
sporerne *tæt  besatte  med  Ædelstene.  Han  lod  ingen  Ledighed 
gaae  forbi  til  at  vise  sig  som  en  opmærksom  og  hyldende 
Ridder  for  Dronningen,  ligesom  hans  snilde  og  dristige  Drost, 
Ridder  Abildgaard,  paafaldende  udmærkede  Rigsraad  Jons 
smukke  Datter,  Frøken  Cæcilie. 

Drost  Peder  var,  til  Alles  Forundring,  besynderlig  til- 
bageholdende og  stille.  Flan  pleiede  sædvanlig  ved  Hof- 
festerne at  være  Sjælen  i Selskabet  og  i Særdeleshed  at 
underholde  Dronningen  og  hendes  Damer  med  en  aandrig 
Blanding  af  Alvor  og  Skjemt  og  med  en  Frihed  og  Livlighed, 
som  kun  Bevidstheden  af  den  Yndest,  hvori  han  stod,  kunde 
give  ham.  Siden  Danehoffets  første  Morgen,  da  man  havde 
sagt  !ham  styrtet  og  i Unaade,  men  kort  efter  seet  ham  for- 
lade Kongens  Gemakker,  som  den  mest  begunstigede  Yndling, 
troede  Alle  at  have  bemærket  en  besynderlig  Forandring  med 
ham.  Han  var  bleven  alvorlig  og  stille,  og  man  troede,  det 
var  Overmod.  Han  syntes  med  Flid  og  næsten  med  Ængste- 
lighed at  undgaae  enhver  Nærmelse  til  Dronningen,  medens 
han  dog  ofte  • betragtede  hende  og  gav  nøie  Agt  paa  Hertug 
Valdemars  Bestræbelser  for  at  behage  hende.  1 denne  Adfærd 
troede  Dronningens  skarpsynede  Damer  at  see  den  skinsyge 
Yndling,  som  trak  sig  tilbage  af  krænket  Forfængelighed  og 
holdt  sig  for  god  til  at  kappes  med  Hertugen  i ridderlig 
Artighed.  Selv  troede  han  at  have  en  vigtigere  Grund  til  sin 
Tilbageholdenhed.  De  sidste  Dages  Erfaring  havde  lært  ham 
hvor  voveligt  det  var  ved  et  Hof,  som  dette,  ufordulgt  at 
følge  sin  aabne  og  livlige  Natur  og  som  en  artig  Ridder  at 
hylde  Skjønheden  uden  Forbeholdenhed,  hvor  han  ærede  den 
i Forbindelse  med  sand  medfødt  Fløihed.  Den  eneste  Gang, 
han  havde  talt  med  Dronningen  siden  sin  Ankomst  til  dette 
Danehof,  var  paa  en  usædvanlig  Tid  og  i en  Bevægelse,  som 
let  kunde  mistydes ; det  var  strax  om  Aftenen  efter  hans  An- 
komst, da  han  forgjeves  havde  søgt  Adgang  til  Kongen  pg 
hans  ulykkelige  Fostermoders  Redning  gjorde  denne  Tilflugt 
nødvendig.  Han  havde  som  sædvanlig  fundet  den  kloge,  elsk- 
værdige Dronning  særdeles  naadig  og  gunstig  stemt  for  ham 
og  hans  Anliggender;  ved  øiebliklig  at  opfylde  hans  Bøn  og 
bevirke  den  Fangnes  Frigivelse,  havde  hun  givet  ham  et  nyt 
Bevis  paa  sin  Velvillie.  Den  Fare,  hun  Dagen  efter  hørte,  han 
havde  været  i og  lykkelig  var  undgaaet,  havde  hun  med  største 
Deeltagelse  erfaret;  men  Grunden  dertil  vidste  man  kun  halvt, 
og  hvad  man  troede  at  vide,  havde  Ingen  fundet  passende  at 

sige  hende.  Hun  havde  ikke  talt  et  eneste  Ord  med  ham  siden. 
Den  øiensynlige  Omhu,  hvormed  han  her  undgik  at  nærme 
sig  ihende,  syntes  at  forundre  og  mishage  hende,  og  da  han 
nogle  Gange  havde  forsømt  den  mest  passende  Leilighed  til  at 
nærme  sig  hende,  syntes  hun  heller  ikke  meer  at  bemærke  hans 
Nærværelse,  men  underholdt  sig  udelukkende  med  Hertug  Valde- 
mar, Grev  Jacob  og  de  andre  fyrstelige  Herrer  i Selskabet. 

Det  var  sildigt  ud  paa  Aftenen.  Kongen  havde  i Stilhed 
forladt  Riddersalen  med  Kammersvend  Rane.  Drost  Peder  havde 
bemærket,  at  han  var  gaaet  pludselig  bort  paa  et  lønligt 
Tegn  af  den  listige  Kammersvend,  hvilket  syntes  at  have  Hen- 
syn paa  en  hemmelig  Aftale  og  paa  et  af  de  lidet  ærefulde 
Stævnemøder,  som  vare  hyppige,  og  hvorved  Rane  altid  var 
Kongens  Fortrolige  og  den  hemmelige  Underhandler.  Drost 
Peder  turde  ikke  følge  ham  og-  advare  ham  for  Rafte,  der 
allerede  maatte  have  vidst  at  retfærdiggjøre  sig  og  atter  vinde 
Kongens  Fortrolighed.  Den  unge  Drost  stod  under  en  vild  og 
lystig  Dands  ene  og  mismodig  ved  et  Vindue  i Riddersalen. 
Han  følte  med  Uro  sin  besynderlige  Stilling  ved  et  Hof, 
hvor  det  var  hans  første  Pligt,  blandt  saa  farlige  Exempler, 

at  værne  den  unge  Thronarvings  Liv  og  Sjæl  mod  Fordærvelsen. 
Det  gjordes  ham  næsten  umuligt  at  vaage  over  en  Konges  Sik- 
kerhed, som  idelig  udsatte  sig  for  Beskæmmelse  og  Fare 
ved  sine  Udsvævelser  og  ved  at  skjenke  Mennesker  sin  For- 
trolighed, der  kun  smigrede  hans  Tilbøjeligheder  for  at  hæve 
sig  selv  og  lede  ham  i Fordærvelse.  ,,Hans  bedre  Deel  kan 
jeg  ikke  redde !“  — sagde  Drosten  ved  sig  selv.  — ,, Kronens 
Sikkerhed  maa  jeg  nu  kun  tænke  paa!“  Han  stod  med  en 
kongelig  Fuldmagt  paa  sit  Bryst  til  at  tage  Hertug  Valdemar 
fangen  i det  Øieblik  han  gjorde  Mine  til  at  forlade  Riget. 

Vigtige  Oplysninger  vare  indtrufne,  som  retfærdiggjorde  et 
saadant  Skridt,  hvis  det  behøvedes.  Lod  man  Hertugen  drage 
uhindret  til  Sverrig,  vilde  han  upaatvivlelig  komme  tilbage 
i Spidsen  for  en  fjendtlig  Hær,  for  i Forening  med  Marsk 

Stig  og  hans  Venner  at  ødelægge  Landet  og  styrte  Thronen. 
Sandsynligheden  for,  at  dette  var  de  Sammensvornes  Plan, 
var  nu  saa  stor,  at  den  grændsede  til  Vished,  skjøndt  et 
lovligt  og  fuldstændigt  Bevis  endnu  savnedes.  Drosten  havde 
med  Ridder  Thorstensøn  Befaling  til  at  bevogte  ethvert  af 
Hertugens  Skridt.  Deres  Heste  stode  sadlede  inderst  i Slots- 
porten, og  en  let  Smakke  laae  seilklar  i Havnen,  for  hvad 

Øieblik  det  skulde  være  at  sætte  dem  over  store  Bælt.  Mange 

grundede  Betænkeligheder  fore  den  alvorlige  Drost  gjennem 
Sindet.  I dette  Øieblik  besad  han  Kongens  høieste  Gunst  og 

Tillid,  og  af  det  ligesaa  vigtige  som  vanskelige  Hverv,  der 

var  betroet  ham,  afhang  maaske  Landets  og  Rigets  Skjæbne; 
men  i hans  Fraværelse  kunde  det  være  let  for  den  listige 
Rane  og  hans  Frænde,  Kammermester  Ove  Dyre,  at  styrte 

ham  hos  den  ustadige  Konge  og  tilintetgjøre  Frugterne  af 

hans  farlige  Foretagende.  Dog  saalænge  Mester  Martinus  og 
Ridder  Jon  vare  i Kongens  Raad,  troede  han  denne  Frygt  ugrun- 
det. Hans  Øine  faldt  nu  just  paa  den  unge  Prinds  Erik,  der 
let  og  munter  dandsede  ham  forbi.  Ogsaa  for  denne  saa  høist 
vigtige  Persons  Sikkerhed  havde  han  Grund  til  at  frygte, 
og  det  beroligede  ham  kun,  at  gamle  Ridder  Jon  i hans 
Fraværelse  skulde  opfylde  Drostens  Pligt  hos  Thronarvingen. 

Prindsen  dandsede  sorgløs  og  glad  med  sin  Søster  Merete  ved 
Haanden.  Hun  var  kun  tolv  Aar  gammel  og  allerede  saagodt- 
som  forlovet  med  den  svenske  Prinds  Birger.  Derved  var 
Uenigheden  mellem  det  nye  svenske  og  det  danske  Kongehus 
bleven  bilagt,  efterat  den  vægelsindede  Kong  Erik  Christophersøn 
forgjeves  (havde  forsøgt  at  gjenindsætte  den  afsatte  svenske 
Kong  Valdemar,  som  han  selv  havde  bidraget  til  at  styrte 
fra  Thronen.  Endnu  troede  man  kun  halvt  paa  Freden  med 
den  mægtige  Kong  Magnus  Ladelaas,  og  man  havde  ilet  med 
at  søge  pavelig  Dispensation  til  denne  Forbindelse  med  Hensyn 
paa  Slægtskabet. 

,, Atter  et  Offer  for  vor  vaklende  Statskonst!"  hviskede  en 
velbekjendt,  dyb  Stemme  Drost  Peder  i Øret.  Det  var  den 
alvorlige  Ridder  Thorstensøn,  som  havde  nærmet  sig  ham,  uden 
at  bemærkes,  og  som  med  et  medlidende  Blik  havde  betragtet 
den  lille,  muntre  Prindsesse. 

„Ridder  Thorstensøn  !"  — sagde  Drost  Peder  og  foer  op 
af  sine  alvorlige  Drømmerier  — „er  I ogsaa  iaften  en  ledig 
Betragter  af  denne  Verdens  Forfængelighed?  Jeg  veed  vel 
eders  Tanker,  brave  Ridder!  maaske  har  I dog  nogen  Uret 
i hvad  I saa  ubetinget  misbilliger."  Han  drog  ham  tilside 
til  næste  Værelse,  hvor  Tavlbordene  stode  ledige  og  hvor  de 
kunde  tale  ubemærket  sammen.  „I  ynkes  over  Prindsessen"  — 
vedblev  han  — „hende  sørger  jeg  mindst  for:  Sverrig  haaber 
ligesaa  Meget  af  sin  Thronarving,  som  vi  af  vores.  Disse 
Barneforlovelser  høre  nu  engang  til  Dagens  Orden,  saavel 
i Ridderstanden  som  blandt  Fyrstehusene.  Jeg  var  selv,  som 
I veed,  paa  samme  Maade  forlovet  fra  Vuggen,  og  jeg  følte 
mig  ikke  ulykkelig  derved.  Det  Baand  er  nu  opløst,  og  jeg 
føler  mig  ikke  lykkeligere.  De  Umyndiges  Sjæle  har  deres 
Engle  for  Guds  Aasyn,  siger  Mester  Martin.  Gud  veed  dog 
kun  hvad  der  tjener  os  bedst,  og  han  maa  lede  enhver  Beskik- 
kelse til  det  Bedste.  Det  vil  maaske  ikke  vare  længe,  inden  vi 
høre  en  lignende  Forlovelse  med  vor  lille  Thronarving  og 
det  deilige  Kongebarn  i Sverrig,  vi  saae  ved  Tourneringen. 
Kongen  syntes  at  ønske  det  ivrigt,  og  jeg  tør  Intet  indvende 
derimod." 

„Barbarisk!  afskyeligt!"  — mumlede  Ridderen.  — „Men 
jeg  har  Andet  at  sige  Eder.  Er  I reisef ærdig?" 

„Endnu  er  det  ikke  Tid.  Saalænge  den  smukke  Herre  dandser 
og  glimrer  derinde,  tænker  han  neppe  paa  at  forlade  Riget." 

„I  veed  dog,  han  har  taget  Afsked  med  Kongen?  han 

reiser  endnu  inat  ad  Slesvig  til,  'hedder  det;  men  jeg  veecf, 
der  gaaer  to  meget  fornemme  Herrer  over  til  Korsør  inat.  Det 
er  Gikkerlig  ham  og  hans  Drost.  Skibet,  de  har  hyret,  er 
svensk,  siger  man;  men  jeg  troer,  det  er  norsk  og  selv  maaske 
et  Fribytterskib. “ 

,,Jeg  veed  det!“  — svarede  Drost  Peder.  — „Vor  lille 
Smakke  ligger  seilfærdig.  Alt  er  paa  rede  Haand.  Fuldmag- 
ten har  jeg  her.  Ridder  Benedict  Rimaardsøn  paa  Taarnborg 
følger  os  i Sjælland.  Saasnart  Fuglen  er  fiøiet,  flyve  vi  efter 
ham;  men  paa  denne  Side  Sundet  har  han  sin  Frihed.  Vil 
han  see  sig  om  i Sjælland,  kommer  det  ingen  ved.“ 

„Det  forstaaer  sig!“  — svarede  Thorstensøn  og  nikkede. 

— „Vi  gjøre  jo  ogsaa  kun  en  Lystreise  for  at  besøge  gode 
Venner.  Hos  Ridder  Lave  Litie  paa  Flynderborg  kan  vi  aller- 
bedst bevogte  Overfarten  over  Sundet.“ 

Drost  Peder  studsede,  som  overrasket  af  en  Tanke,  der  gjorde 
ham  halv  forlegen.  „Nu  vel!  det  kan  vi  bestemme  imorgen!" 

— sagde  han  hastig.  — „Men  vi  maae  være  paa  vor  Post. 
Bliv  I her  til  det  Øieblik,  den  snilde  Herre  forlader  Slottet! 
jeg  sender  min  Væbner  til  Skibsbroen,  for  at  holde  Øie  med 
den  fremmede  Skude.  Inden  Midnat  staaer  jeg  i Slotsporten 
ved  vore  Heste. “ Han  trykte  Thorstensøns  Haand  og  gik 
hastig  forbi  de  dandsende  Rækker  gjennem  Riddersalen.  Han 
kom  tæt  forbi  Dronningen  og  vilde  gaae  videre  med  en  ær- 
bødig Hilsen. 

„Et  Ord,  Drost  Hessel!“  — sagde  Dronningen  i en  usæd- 
vanlig Herskerindetone  og  tog  Sæde  paa  en  Stol  i nogen  Fja- 
stand fra  de  Dandsende.  Drost  Peder  standsede  og  nærmede  sig 
hende  opmærksom.  „Hvorledes  befinder  eders  syge  Gjest  sig?“ 
- — spurgte  hun.  — „Det  gjør  mig  ondt,  at  jeg  paa  en  Maade 
var  Skyld  i hans  farlige  Tilbagefald. “ 

„Han  er  uden  Livsfare,  Eders  Naade!  Jeg  gaaer  just  bort 
for  at  see  til  ham.“ 

„Sig  ham,  at  jeg  tager  Deel  i hans  Uheld !“  — vedblev 
hun  — „saameget  meer  som  jeg  hører,  han  har  faaet  hint 
Saar  i en  ridderlig  Dyst  for  en  Dames  Ære!“ 

Drost  Peder  blev  blussende  rød.  „Hvorledes?  naadige  Dron- 
ning !“  — stammede  han.  — „Hvo  har  sagtu  — — 

„Ligemeget!u  — afbrød  Dronningen  ham.  — „Man  har 
fortalt  mig  for  ganske  nylig,  at  han  kom  i Strid  paa  Veien 
fra  Middelfart  med  en  vis  indbildsk  ung  Ridder,  som  pralede 
for  høit  og  ubeskedent  af  sin  Lykke  hos  den  Dame,  hvis  Farve 
han  bærer,  men  hvem  det  dog  aldrig  kan  falde  ind  at  være 
Gjenstand  for  anden  Hyldest  af  en  Ridder,  end  den  troe  be- 
skedne Tjeners. “ 

,,Den,  der  har  sagt  Eder  det,  ædle  Dronning !“  — svarede 
Drost  Peder  med  dybt  krænket  Æresfølelse  — „maa  jeg  erklære 
for  en  nedrig  Æreskjænder,  om  han  saa  bar  en  Fyrstekrone, 
og  jeg  vil  hævde  min  Paastand  ved  en  Æreskamp  paa  Liv 

og  Død.  Saamegct  cr  kun  Sandhed,  at  vor  fælles  Beundring 
for  den  ophøiede  Dame,  hvis  Farve  jeg  bærer,  unegtelig  var 
Skyld  i hin  uheldige  Strid.  Men,  ved  min  ridderlige  Ære! 

den  ædle  Grev  Gerhard  selv  kan  vidne,  at  hans  Modstander 

ikke  bar  gjort  sig  skyldig  i nogen  Ubeskedenhed. “I 

,, Eders  Æresord,  brave  Drost  Hessel!  er  mig  Borgen  for 

Sandheden  af  eders  Qrd“  — sagde  nu  Dronningen  med  Mild- 
hed — „men  det  er  min  bestemte  Villie,  at  der  intet  Ord 
meer  tales  om  den  Sag,  og  at  I omhyggelig  undgaacr  enhver 
Strid,  hvorved  mit  Navn  kan  nævnes  som  fjerneste  Foranledning. 
For  Fremtiden  bærer  hverken  I eller  nogen  Ridder  her  med 

min  Tilladelse  min  Farve.  Jeg  seer  Eder  kun,  naar  det  er 

høist  nødvendigt  og  naar  jeg  kalder  Eder.  Jeg  veed,  I vil 

ikke  iiniskjende  denne  Forholdsregel.  Gak  nu  til  eders  syge 
Gjest,  ædle  Ridder!  og  vær  forsikkret  om  min  uforandrede 

Vel  villie !“ 

Med  en  smertelig  Følelse  afløste  Drost  Peder  en  rosenrød 
Silkesløife,  som  han  bar  paa  sin  Kjortel ; han  overrakte  Dron- 
ningen den  med  et  undertrykt  Suk,  idet  han  bukkede  taus 

ærbødig  og  bortfjernede  sig. 


11.  KAPITEL. 

Det  var  ikke  langt  fra  Midnat.  Grev  Gerhard  laae  utaal- 
modig  paa  sit  Leie  og  kunde  ikke  sove.  Han  syntes  at  høre 
Gigerne  og  Fløiterne  fra  Slottet  og  havde  siden  sit  første 
Forsøg  i Dandsekonsten  forrige  Aften  faaet  en  saa  umaadelig 
Dandselyst,  at  han  bestandig  vilde  bevæge  Benene  i Sengen, 
skjøndt  S rarlægen  havde  paalagt  ham  at  holde  sig  stille  og 
raadet  ham  til  at  lade  sig  binde,  hvis  han  ikke  kunde  betvinge 
denne  underlige  Lyst,  som  han  selv  mente  maatte  være  en 
Følge  af  Saarfeberen.  Tildragelsen  hos  Ridder  Jon  forrige 
Aften  forekom  ham  næsten  som  en  Drøm,  og  han  vilde  ikke 
spørge  Nogen  om  hvorledes  det  var  gaaet  til.  Alt  Selskab 
og  al  Munterhed  var  ham  strengelig  forbudt ; han  saae  intet 
andet  Menneske,  end  Saarlægen  og  den  gamle  Dorthe,  som 
vaagede  trolig  ved  hans  Leie.  Naar  han  dog  ikke  kunde  sove, 
fortalte  hun  ham  Spøgelsehistorier  og  Sagn  om  Nisser  og 
Trolde,  hvis  Sandfærdighed  hun  dyrt  og  helligt  forsikkrede. 
Greven  svarede  kun  med  Brummen  og  med  de  korte  Udbrud: 
,,dum  Snak!  fordømt  Sladder,  Kjærling!“  men  i den  god- 
modigste Tone  af  Verden.  Dorthe  lod  sig  heller  ikke  anfegtc 
af  slige  Indvendinger ; hun  mærkede  vel,  at  hendes  Fortællinger 
morede  den  Syge,  og  hun  ansaae  hans  misfornøjede  Yttringer 
kun  for  Talemaader  og  velmente  Tegn  paa,  at  han  hørte 
efter.  Hun  sad  rolig  ved  hans  Leie,  med  det  magre,  rynkede 
Ansigt  imod  Lampen,  og  havde  netop  endt  en  lang  Fortælling 
om  Nissen,  der  havde  sin  Rede  i vor  Frue  Klokketaarn  og 


For  Fremtiden  bærer  hverken  I eller  nogen  Ridder  her  med  min 
Tilladelse  min  Farve. 

drillede  Folk  i allehaande  Omskabninger,  snart  som  en  Hest 
ved  et  Vadsted,  hvor  den  tog  alle  Reisende  paa  Ryggen,  for 
at  slaae  dem  af  og  lee  dem  ud  midt  i Sumpen,  snart  som 
en  deilig  Prindsesse  eller  Feedronning,  som  dandsede  med  de 
forfængelige  Lykkeriddere  paa  sit  Dunstslot  og  blev  forvandlet 
til  en  Visk  Halm,  naar  de  vildeomfavne  hende. 

,, Sladder,  fordømt  Sladder !“  — brummede  Greven  igjen. 

— „Men  du  har  dog  Ret,  Kjærling!  det  var  tilpas  til  Nar- 
rene, naar  der  var  saadanne  Nisser  til.  — Er  du  ikke  selv 
en  fordømt  Hex,  som  vil  plage  og  drille  mig?“ 

Den  gamle  Kone  korsede  sig.  Da  aabnedes  Døren  sagte, 
og  Drost  Peder  stak  Hovedet  ind  for  at  see  til  den  Syge. 
Han  havde  iført  sig  en  graa,  simpel  Borgerdragt,  for  at  være 
ukjendelig  paa  den  hemmelighedsfulde  Reise,  og  istedetfor  den 
ridderlige  Fjærhat  havde  han  sat  en  rød  Klædes  Reisehue  paa 
sit  blonde  Hoved.  Da  Dorthe  saae  ham  i denne  Dragt,  sprang 
hun  forskrækket  op:  „Hjælp  os,  St.  Gertrud  og  alle  hellige 
Mænd!“  — udbrød  hun  — „der  har  vi  ham!u 

„Hvem?“  — - brummede  Greven.  — „Plager  Satan  dig?* 
Kjærling!  hvem  er  der?“ 

„Sover  I ikke,  ædle  Greve !“  — sagde  Drost  Peder  og 
traadte  ind  — „saa  vil  jeg  blot  ønske  Eder  en  snar  Helbre- 
delse og  sige  Eder  Farvel.  Jeg  skal  gjøre  en  Reise  inat  og 
har  bevæbnet  mig  mod  Natteluften. “ 

„Ak  min  naadige  unge  Herre!  er  det  Eder!“  — raabte 
Dorthe.  — „Jeg  troede,  sandt  for  Herren,  det  var  den  graae 
Nisse  med  den  røde  Hue,  der  havde  forvandlet  sig  til  en  vel- 
voxen,  smuk  Herre,  for  at  bedaare  mig.“ 

„Eders  Amme  er  gal  og  er  færdig  at  gjøre  mig  gal  med!“ 

- — sagde  Grev  Gerhard,  idet  han  nu  kjendte  Drost  Peder 
og  rakte  ham  Haanden.  — „I  skal  reise  — og  jeg  ligger 

her.  Nu,  reis  med  Gud!  jeg  lider  ingen  Mangel,  som  I seer, 

og  har  underholdende  Selskab.  Men  var  I ved  Hoffesten? 
hvorledes  gaaer  det  til?  hvem  dandser  Dronningen  med?“ 
„Med  Hertugen  og  Fyrsterne  af  Blodet.  Hun  spurgte  til 
Eder  og  bød  mig  sige  Jer,  at  hun  tog  Deel  i eders  Uheld. 

Gak  et  Øieblik  ud,  Dorthe !“ 

Dorthe  adlød,  men  saae  sig  nysgjerrig  tilbage  og  lod  Døren 
staae  paa  Klem.  Drost  Peder,  som  kjendte  hendes  Smaasvag- 
heder,  lukkede  Døren  helt  til  og  satte  sig  derpaa  i Stolen 
ved  Grevens  Leie. 

„Spurgte  hun  virkelig  til  mig*?“  — sagde  Greven.  — 

„I  har  dog  aldrig  Noget  af  Nissenaturen  i Jer?  min  gode 
Ven ! I vil  dog  vel  ikke  see,  om  jeg  er  en  af  eders  Ammes 
Lykkeriddere,  der  har  Lyst  til  at  dandse  med  et  Knippe  Halm?“ 
Drost  Peder  saae  forundret  paa  ham  og  troede,  han  talede 
i Vildelse. 

„Det  er  Sladder,  dum  Ammestuesladder,  veed  jeg  nok!“ 

— vedblev  Greven.  — „Jeg  ligger  her  og  har  ikke  Andet  at 

gjøre,  end  at  drømme,  seer  I,  og  saa  falder  der  En  alle- 
haancle  Galskab  ind.  Nu,  bryd  Jer  ikke  derom!  Hvad  var 
det,  I sagde  om  Dronningen  ?" 

„Hun  er  urigtig  underrettet  om  Anledningen  til  vor  Strid" 

— svarede  Drost  Peder.  — „Jeg  har  ikke  talt  derom  til  noget 
Menneske.  — I maa  altsaa  selv"  — — 

„Kun  i Fortrolighed  til  min  kjære  Langben,  og  paa  en 
høist  forblommet  Maade;  men  hvad  sagde  hun  saa  dertil?" 

„Det  er  Dronningens  Viilie,  at  der  ikke  meer  maa  tales 
om  den  Sag"  — vedblev  Drost  Peder.  — „Hun  tillader  ingen 
Ridder  (meer  at  bære  hendes  Farve,  og,  seer  I,  min  røde 
Sløife  er  borte." 

„Det  har  jeg  Intet  imod!"  — udbrød  Greven  med  ufordulgt 
Glæde.  — „Den  klædte  Jer  ikke  godt.  I skal  altsaa  reise  og 
følger  ikke  med  Hoffet?" 

„Ikke  for  det  Første.  Men  nu  kun  til  Afsked  et  vigtigt 
Alvorsord  i Fortrolighed!  Jeg  veed  meget  vel,  at  I ikke  kan 
være  det  danske  Kongehus  særdeles  hengiven,  og  I maa  mis- 
billige Meget  af  hvad  her  skeer;  men  I hader  al  Underfun- 
dighed. — I mener  det  godt  og  ærligt  med  Alle.  — " 

„Nu  vel!  det  forstaaer  sig.  Kan  jeg  vise  Jer  det  i Gjer- 
ningen,  saa  sig  frem!" 

„Det  er  en  Forvildelsens  og  Forblindelsens  Tid,  ædle  Grev 
Gerhard!  og  selv  den  Bedste  kan  misledes.  Kongens  Venner 
ere  faa,  og  jeg  tør  ikke  regne  Eder  iblandt  dem ; hans  Fjen- 
der ere  mange  og  mægtige;  men  den  ædle  Dronning  Agnes 
gjælder  ikke  mindre  i eders  Øine,  end  i mine.  Lov  mig  for 
hendes  Skyld  — i hvad  her  saa  skeer  og  hvormeget  I end 
kan  misbillige  den  danske  Regjerings  Foretagender  — . at  I dog 
ikke  vil  indlade  Eder  i noget  hemmeligt  Forbund  mod  Kronen 
og  Riget,  men  som  en  tro  Lehnsmand  gjøre  fælles  Sag  med 
mig  i at  beskytte  den  lovmæssige  Tingenes  Orden  i Dan- 
mark !" 

„Den  har  jeg  idetmindste  ikke  tænkt  paa  at  forstyrre  endnu" 

— svarede  Greven  og  smilede  — „og  som  jeg  ligger  her, 
har  I sørget  for,  at  jeg  ikke  i Hast  skal  blive  Jer  en  farlig 
Nabo.  Jeg  er  — rent  ud  sagt  — ingen  stor  Beundrer  af  eders 
Statskonst  og  eders  Konge,  og  jeg  kunde  Intet  have  imod, 
om  her  skete  en  ordenlig  Opstand,  som  den,  han  selv  under- 
støttede i Sverrig.  Det  gav  Folk  Noget  at  bestille,  og  man  fik 
ikke  Tid  til  at  ligge  og  drømme  om  Nisser  og  fortryllede  Prind- 
sesser.  Men  I har  Ret!  for  Dronningens  Skyld  var  det  Synd 
og  Skam  at  ønske  Opstand.  Jeg  veed  nok,  de  Store  og  Lehns- 
mændene  ere  urolige;  men  jeg  har  hidtil  holdt  mig  paa  mit 
Eget;  jeg  vil  ikke  være  med  i deres  Raad,  naar  det  ikke 
gjælder  en  aaben  og  ordenlig  Feide,  og  som  derhos  baade  er 
lovlig  og  retmæssig." 

„Meer  ønsker  jeg  heller  ikke,  ædle  Greve!  giv  mig  derpaa 
eders  ridderlige  Haandslag!" 

„Der  har  I det!  Jeg  har  Intet  imod,  at  man  slaaes,  naar 
man  ikke  kan  forliges;  mein  med  Sammensværgelse  og  Myt- 
teri vil  jeg  Intet  have  at  skaffe,  derpaa  har  I mit  Ord.“ 

„Det  Ord  er  mig  mere  værd,  end  den  formeligste  Trac- 
tat!“  — svarede  Drost  Peder  og  trykkede  hans  Haand  med 
glad  Tillid.  — „Lev  nu  vel,  ædle  Greve!  og  bliv  snart  karsk! 
— Vær  som  hjemme  i mit  Hus  saalænge  I vil,  og  bevar 
mig  i venlig  Erindring,  hvorledes  end  den  ustadige  Lykke 
faaer  isinde  at  lege  Bold  med  mig!  — Hvor  ueens  vi  er  i 
mange  Stykker,  i Eet  er  vi  dog  enige:  den  ophøiede  Skjønne, 
som  mod  sin  Villie  bragte  os  i Harnisk  mod  hinanden,  hun 
skal  herefter,  som  en  Fredens  og  Forsonlighedens  Aand,  for- 
binde vore  Hænder  og  vore  Hjerter  i denne  natlige  Kamp, 
hvori  Venner  og  Fjender  ikke  kjende  hverandre.  Gud  være 
med  Jer!  Farvel !“  Med  disse  Ord  trykte  han  endnu  engang 
heftigt  Grevens  Haand  og  forlod  ham  hastig.  Greven  nikkede 
og  faldt  i dybe  Tanker.  Strax  efter  trippede  gamle  Dorthe 
atter  ind  i Stuen  og  indtog  sin  Herres  Plads  ved  Grev 
Gerhards  Leie;  men  hun  fandt  ham  saa  fordybet  i alvorlige 

Tanker,  at  hun  ikke  vovede  at  forstyrre  ham  med  flere  Eventyr 
den  Nat. 

Det  var  to  Timer  efter  Midnat.  Festen  paa  Slottet  var 
forbi.  Der  var  øde  og  stille  paa  Nyborg  Gader.  Der  var 
ingen  Maane  at  see  paa  Himlen ; men  det  var  stjerneklart, 
og  i den  svage  Lysning  gik  tvende  høie  Herrer,  indsvøbte 
i store  Hættekapper,  ned  ad  Slotstrappen.  De  gik  tause  og 
med  hastige  Skridt  ned  mod  Skibsbroen.  Strax  efter  red  et 
Par  Ryttere  i graae  Kapper  ud  af  Slotsporten  og  forsvandt 
hastig  i samme  Retning  uden  mindste  Larm,  som  om  deres 
Heste  vare  forsynede  med  Uldsokker.  Ved  den  yderste  Ende  af 

Skibsbroen  laae  en  Skude  med  røde  Seil,  hvorpaa  en  Mængde 

tause  Skikkelser  bevægede  sig.  Der  var  øde  og  stille  paa 
Broen.  Endelig  lød  der  nogle  raske  Trin  og  Klirren  af  Sporer 
paa  Skibsbroen,  og  under  den  yderste  Planke  ved  Bolværket 
skjulte  et  lille  lyttende  Krushoved  sig  hastig.  De  to  høie 

Herrer  i Hættekapperne  stode  nu  stille;  den  Ene  hostede 

og  nævnede  med  dæmpet  Stemme  et  Navn  eller  Løsen,  der  blev 
besvaret  fra  Skibet  med  et  Stød  1 en  Pibe.  Derpaa  stege  de 
ombord.  I et  Øieblik  vare  de  røde  Seil  udspændte.  En  rask 
Kuling  blæste  fra  Sydvest,  og  med  susende  Fart  foer  Skuden 
langs  med  den  østlige  Odde  ud  af  Havnen.  Saasnart  Skibet 
var  i Fart,  kom  det  lille,  sortkrusede  Speiderhoved  atter  frem 
over  Bolværket.  Med  et  Spring  stod  Claus  Skirmen  i en  Baad, 
og  med  nogle  faa  raske  Aareslag  var  han  ved  Siden  af  en  lille 
Jagt,  der  laae  inderst  i Havnen,  og  hvorpaa  hans  Herre  med 
Ridder  Thorstensøn  allerede  ventede  ham.  Neppe  var  Skuden 
med  de  røde  Seil  kommen  forbi  Knudshoved,  det  yderste  Punkt 
af  Odden  eller  Østerøen,  førend  den  mindre  og  langt  raskere 
Jagt  løb  ud  fra  Nyborg  Havn;  den  holdt  sig  Førstningen  med 

nogen  Besværlighed  saa  nær  som  muligt  til  det  saakaldte 
Vesterland  eller  den  skovbegroede  Vestkyst  ved  Fjorden,  for 
ikke  at  drive  for  høit  mod  Nord,  men  i bestandig  Skraalinie 
at  kunne  styre  Syden  om  Sprogø  mod  Sjælland.  Drost  Peder 
sad  selv  ved  Siden  af  Stavngjemmeren  ved  Roret.  Han  var 
alvorlig  og  taus.  Ridder  Thorstensøn  og  Skirmen  iagttoge 
ligeledes  en  dyb  Taushed,  og  paa  hele  Overfarten  hørtes  kun 
de  nødvendigste  og  sædvanlige  Befalingsraab  til  Baadsmæn- 
dene.  Skuden  med  de  røde  Seil  var  strax  kommen  dem  af 
Syne  og  var  styret  Norden  om  Sprogø.  Det  begyndte  alt 
at  dages.  Man  var  tæt  ved  Korsør.  Drost  Peder  stirrede 
uafladelig  og  noget  urolig  mod  Nord.  Endelig  skimtede  han 
de  røde  Seil  og  saae,  at  den  fremmede  Skude  krydsede  ned 
ad  Bæltet.  Nu  lod  han  Jagten  løbe  iland  ved  Korsør- 
Skibsbro.  Begge  Ridderne  stege  ukjendte  iland;  i deres  graae 
Kapper  stode  de  som  reisende  Kjøbmænd  paa  Broen,  hvor  de 
toge  deres  Huer  af  og  bøiede  sig  stille  for  det  store  Crucifix, 
der,  omgiven  af  en  forgyldt  Cirkel  eller  Glorie,  stod  paa 
Brohovedet.  Skirmen  bragte  hastig  Hestene  iland.  I et  Øie- 
blik  sade  Ridderne  paa  deres  vælige  Hingste;*  Væbneren 
sprang  paa  sin  raske  Nordbak,  og  uden  at  tøve  fore  de  tre 
tause  Ryttere  gjennem  den  slumrende  Stad.  Næsten  over 
hver  Husdør  stod  der  et  Kors  i en  Ring  ligesom  paa  Broen. 
Dette  hellige  Tegn,  som  tillige  var  Byens  ældgamle  Vaaben, 
og  hvoraf  man  forklarede  dens  Navn,  savnedes  ikke  heller  paa 
noget  Haandværksskilt.  Uagtet  der  var  intet  vaagent  Meneske 
at  see  i Byen,  hilsede  Ridderne  derfor  næsten  ved  hvert  Hus 
og  glemte  ikke  i deres  Hast  dette  sædvanlige  Ærbødighedstegn. 
De  rede  gjennem  Stadsporten  om  ad  Venstre  langs  med  Fjor- 
den eller  Noret,  hvor  Veien  slyngede  sig  om  forbi  Taarnborg. 
I Skoven  tæt  ved  Taarnborg  standsede  de  det  stærke  Ridt 
og  lode  Hestene  puste. 

Nu  først  afbrød  Drost  Peder  den  lange  Taushed.  „Du 
var  dog  fuldkommen  vis  paa,  det  var  dem?  Skirmen !"  — 
sagde  han  til  sin  Væbner. 

„Saa  vis,  som  jeg  er  paa,  at  det  er  Eder  og  Ridder  Thor- 
stensøn, her  rider !"  — svarede  Væbneren.  — „Hertugen  og 
hans  Drost  stode  paa  Bjælken  over  mit  Hoved  paa  Skibs- 
broen, og  jeg  kunde  tælle  hver  Sjæl  paa  Skuden." 

„Hvor  mange  var  der  da?" 

„Jeg  talte  29  Mand  med  Krigsfolk  og  Baadsmænd.  De  saae 
ud  som  det  arrigste  Røverpak.  Man  kunde  neppe  see,  de 
havde  Ansigter,  for  lutter  sort  og  rødt  Skæg;  de,  som  ikke 
sad  paa  Rorbænkene,  havde  store  Knive  i Bælterne  og  brede 
Stridsøxer  i Hænderne.  Han,  der  peb,  saae  værst  ud  af  dem 
Alle ; det  var  en  stor,  stærk  Prygl  og  havde  et  Ansigt  som 
en  Bjørn;  jeg  saae  det  vel  kun  halvt,  for  det  røde  Seil,  der 
fløi  iham  om  Ørene,  men  jeg  tør  sætte  mit  Hoved  paa,  det 

var  ingen  anden,  end  Niels  Ufred  selv,  den  jydske  Røverhøv- 
ding, ,som  rendte  fra  os  ifjor.“ 

„Niels  Ufred !“  — gjentoge  begge  Ridderne  forbausede.  — 
„Men  var  Fartøiet  da  ikke  norsk  ?“  — spurgte  Drost  Peder. 

„Alle  Baadsmændene  vare  norske,  Herre!  forvovne  Karle 
med  store  Huggerter  og  laadne  Huer.  Han,  der  sad  ved 
Roret,  var  ogsaa  en  Normand;  det  var  en  lille,  stærk  Karl, 
klædt  som  en  prægtig  Ridder,  med  et  forgyldt  Dolkhefte  i Bæl- 
tet. De  kaldte  ham  Grev  Alf“  — — 

„Algreven!  — Mindrealf!“  — udbrøde  begge  Ridderne 
og  saae  forbausede  paa  hinanden ; idet  Ridder  Thorstensøn 
nævnede  dette  Navn,  blev  han  bleg  af  Harme,  og  hans  stærke 
Haand  knyttede  sig  om  Sværdheftet.  „Staa!“  — raabte  han 
og  standsede  sin  Hingst.  - — „Kunde  jeg  knække  Halsen  paa 
Algreven,  vilde  jeg  give  mit  halve  Liv  derfor ; men  hvo  har 
sagt,  de  komme  denne  Vei?“ 

Drost  Peder  holdt  sin  Kappeflig  ud  for  Vinden.  „Seer 
I?“  — sagde  han  — „Vinden  er  sprungen  over  i Nord. 
De  kan  allerede  være  iland  her  paa  Kysten.  At  de  vil  til 
Sverrig  veed  vi  jo,  og  at  de  styrede  ned  ad  Bæltet  saae  vi. 
De  vil  vist  søge  Land  enten  her  eller  ved  Skjelskjør,  for  at 
gaae  over  Sundet  ved  Ørekrog.  Ere  vi  rigtig  underrettede, 
maa  Hertugen  først  til  Sjælland;  her  har  han  og  Marsken 
mægtige  Venner.“ 

„Ved  Skjelskjør  gaae  de  ikke  iland !“  — sagde  Thorsten- 

søn : — „der  kjender  man  Algreven  fra  if jor.“ 

„Saa  'vil  vi  snart  see  dem  her!“  — sagde  Drost  Peder. 
— „De  norske  Vikinger  vove  sig  neppe  langt  fra  Skibet. 
Hertugen  vil  vel  ogsaa  betænke  sig  paa  at  drage  aabenbart 
med  en  Flok  Røvere  gjennem  Landet.  Med  stort  Følge  kommer 
han  neppe;  vi  maae  dog  i alt  Fald  kunne  byde  hele  Flokken 
Spidsen,  hvis  det  behøves. “ 

„Det  kan  vi  med  en  halv  Snes  af  Ridder  Rimaardsøns 
Kystjægere — sagde  Thorstensøn.  — „Hist  ligger  jo  Taarn- 
borg;  jeg  mener,  vi  tage  vor  Post  her  ved  Veien  og  sende 
jer  Væbner  til  Borgen." 

Drost  Peder  nikkede  og  sendte  strax  Skirmen  med  mund- 
ligt Budskab  op  til  Taarnborg,  medens  han  selv  og  Ridder 
Thorstensøn  lode  deres  Heste  græsse  paa  en  lille  Eng  i Skoven 
tæt  ved  Veien  og  bestege  en  Høi,  hvorfra  de  havde  en  vid 
Udsigt  over  Bæltet.  Her  saae  de  Fribytterskibets  røde  Seil 
under  en  skovbegroet  Skrænt  ved  Kysten,  og  de  vare  nu  for- 
vissede lom,  at  de  vare  paa  det  rette  Spor.  Taarnborg  laae 
neppe  tre  hundrede  Skridt  fra  Skovhøien,  hvor  Ridderne  stode. 
Snart  kom  den  hurtige  Skirmen  tilbage;  men  han  bragte  det 
Budskab,  at  Ridder  Rimaardsøn  var  dragen  paa  Jagt  før  Dag 
og  ventedes  ikke  tilbage  til  Taarnborg  før  Aften. 

„Saa  maae  vi  hjælpe  os  som  vi  kan!"  — sagde  Drost 
Peder.  — „Indtil  Hertugen  er  dragen  forbi,  kan  vi  tøve  her. 


Enhver  kongelig  Slotshøvding  skal  staae  os  bi;  men  jo  færre 
vi  kan  være,  jo  bedre.  Vi  maae  undgaae  al  Opsigt. a 

„Men  afskjærer  Røverpakket  os  Veien,  maae  vi  dog  hugge 
løs!"  — bemærkede  Thorstensøn.  — „Jeg  tager  mig  paa  at 
knække  Halsen  paa  Algreven  og  maaske  et  Par  af  hans  Hallun- 
ker; men  vi  er  dog  kun  halvtredie  Mand  stærke." 

„I  kan  gjerne  regne  os  for  tre  hele  Mænd,  om  ikke  lidt 
meer,  strenge  Hr.  Ridder  !"  — sagde  Skirmen  og  kneisede 
kjæk:  — „hvad  jeg  mangler  i Længden  har  jeg  maaske  paa 
anden  Viis;  i alt  Fald  kan  I og  min  Herre  nok  gjælde  for 
tre  dygtige  Mænd  alene." 

„Ingen  Pralerier,  Skirmen !"  — afbrød  Drost  Peder  sin 
Væbner.  — „Spring  nu  hen  og  læg  dig  under  Stenkisten 
hist  ved  Veien  og  bring  os  Budskab,  saasnart  du  seer  dem! 
De  kan  ingen  anden  Vei  komme  over  Aaen." 

Skirmen  sprang  strax  af  sin  Nordbak  og  lod  den  nu  ogsaa 
græsse  paa  Skovengen ; derpaa  løb  han  til  den  anviste  Post, 
og  begge  Ridderne  toge  Sæde  bag  Høien. 

„Ha,  kunde  vi  fange  Algreven !"  — udbrød  Ridder  Thor- 
stensøn heftig. 

„Det  er  en  Bisag,  ædle  Ridder !"  — svarede  Drost  Peder 
rolig.  — „Lad  os  ikke,  af  Iver  for  at  fange  en  Fribytter, 
glemme  det  langt  vigtigere  Foretagende,  vi  har  for!" 

„I  har  Ret!"  — sagde  Thorstensøn.  — „Over  den  for- 
dømte Viking  har  jeg  fast  glemt  alt  det  Andet.  Med  Her- 
tugen er  det  ellers  et  betænkeligt  Foretagende.  Skal  vi  give 
ham  Tid  til  at  komme  over  Sundet,  vil  der  Lykke  til  at  faae 
ham  i vor  Magt;  men  lykkes  det  os  ogsaa,  er  det  dog  et 
stort  Spørgsmaal,  om  vi  ikke  derved  just  fremskynde  hvad 
Kongens  og  Landets  Venner  vil  forebygge;  mener  I ikke,  at 
siig  tilsyneladende  Voldsomhed  mod  saa  mægtig  en  Lehnsmand 
vil  give  den  almindelige  Forbittrelse  Luft  og  alle  Landsforræ- 
derne Vaaben  i Hænderne?" 

„Det  er  et  voveligt  Skridt,  men  nødvendigt"  — svarede 
Drost  Peder  — „og  efter  hvad  vi  nu  veed,  er  det  ingen- 
lunde uretfærdigt.  Staaer  den  høie  Herre  desuden  i Forbin- 
delse med  Landets  aabenbare  Fjende,  denne  mægtige  norske 
Fribytter,  og  selv  med  lovfældte  Forbrydere  i Landet,  som 

Niels  Ufred,  saa  kunde  vi  forsvare  det,  om  vi  greb  ham  her 
paa  Stedet.  Men  var  det  os  ogsaa  muligt,  vi  vilde  dog 
intet  Skridt  gaae  udenfor  vor  Fuldmagt." 

„Kunde  vi  faae  fat  paa  Algreven  med  det  samme,  var 
det  dog  ikke  afveien!"  — begyndte  Ridder  Thorstensøn  igjen 
efter  et  Ophold,  og  hans  Øine  tindrede  af  lidenskabelig  Harme. 
— „Er  den  fordømte  Sælhund  saa  næsviis  at  vove  sig  i 

Land  for  vore  Øine,  barey  jeg  mig  neppe  for  at  gjøre  Jagt 

paa  ham  først,  ihvor  det  saa  gaaer  med  alt  det  Andet.  Det 

var  dog  en  Skam  og  Skjændsel,  skulde  den  berygtede  Algreve 
kunne  drage  midt  igjennm  Sjælland,  uden  at  blive  hængende 

ved'  e:i  Galge  underveis.  Der  er  fast  ingen  Søstad  i Danmark, 
han  jo  kar  plyndret;  han  har  gjort  flere  Ulykker  i Verden, 
end  der  er  Haar  paa  hans  krusede  Hoved: ** 

„Kjender  I ham  af  Andet,  end  af  Rygtet ?**  — spurgte 
Drost  Peder.  — „Mod  og  Snildhed  skal  han  ikke  mangle.** 

„Jeg  kjender  ham  bedre,  end  nogen  Klerk  og  Bisp  kjender 
den  lede  Satan!- 4 — svarede  den  heftige  Ridder.  — „Han 
gjælder  for  en  Helt  og  stor  Mand  baade  i Norge  og  Sverrig; 
men  her  gjælder  han  med  Ret  kun  for  en  ussel  Sørøver,  en 
Mordbrænder  og  fordømt  Kvindeskjænder ; og  en  saaclan  Karl 
tør  pukke  paa  sin  fyrstelige  Byrd  og  lade  haant  om  en  ærlig 
og  ulastelig  Ridder;  veed  I ikke,  det  er  ham,  der  med  Laug- 
mand  Algol  i Vestgothland  og  hans  mægtige  Sønner  er  Frænde- 
værge for  Fyrst  Svantopolks  Datter,  og  at  han  er  Skyld  i al 
min  Ulykke ?** 

„Jeg  veed,  I taler  nødig  om  den  Sag,  ædle  Ridder!  eders 
Hu  stod  til  den  skjønne  Fyrstedatter,  og  hun  gav  Jer  sin 
Tro  mod  sine  Frænders  Villie;  men  saavidt  jeg  vidste,  var  det 
ikke  Algreven,  men  Laugmand  Algots  Søn,  der  bortførte  Frø- 
ken Ingrid: ** 

„Saa  var  det  ogsaa,  men  ved  Algrevens  Hjælp,  og  det 
var  ikke  af  Kjærlighed  engang,  men  af  Stolthed  og  Rovsyge. 
Den  hele  hovmodige  Slægt  har  sammensvoret  sig  imod  os. 
Cantsler  Peder  og  Biskop  Brynjulf  i Sverrig  vil  tvinge  hende 
til  Klosteret,  og  den  fordømte  Algreve  vil  give  hende  til 
Ridder  Algotsøn,  naar  Hælvten  af  hendes  Lehn  og  Godser 
kun  maa  blive  i hans  Røverkløer.  Mit  eneste  Haab  staaer 
nu  kun  til  den  djærve  svenske  Konge  selv  og  til  at  see  Algre- 
ven engang  i en  Galge/* 

„Men,  kjære  brave  Thorstensøn ! gjør  I ikke  for  store 
Fordringer  til  Konger  og  Fyrster,  naar  I for  Alvor  vil  hæve 
jert  Øie  til  en  Fyrstedatter  ?** 

„Jeg  er  ligesaa  dygtig  og  velbaaren  en  Ridder,  som  Algot- 
søn** — svarede  Thorstensøn  - — „men  var  jeg  den  ringeste 
Skosvend  og  elskede  en  Keiserdatter,  ved  den  levende  Gud, 
jeg  vilde  vise  Verden,  jeg  var  hende  værd,  og  sætte  mit  Liv 
paa  at  vinde  hende,  til  Trods  for  al  Verden  og  dens  stolte 
Beherskere.** 

„I  kan  dog  ikke  ganske  foragte  de  Skranker,  Fødsel  og 
Stand  sætte  for  vore  Ønsker**  — vedblev  Drost  Peder  med 
venlig  Deeltagelse.  — - „Hvor  høit  I agter  den  frie  Menneske- 
natur, min  kjække  Ven!  maa  I dog  tilstaae  mig,  at  der 
gives  noget  Større  og  Høiere,  end  blindt  at  følge  sin  Drift 
til  Lyksalighed.  Selvfornegtelsens  store  Lov  kan  I ikke  mis- 
kjende;  den  maae  jo  selv  Jordens  Mægtigste  mest  af  Alle  ad- 
lyde. De,  der  staae  Kongerne  nærmest,  dele  heri  deres  Skjæbne, 
og  Hjertet,  min  Ven!  ja  Fljertet  maa  tie,  hvor  en  høiere 
Stemme  taler**  — — 

„Fanden  i Vold  med  jer  høiere  Stemme  og  med  jer 

Selvfornegtelses-Lov !“  — svarede  Thorstensøn  — „Lad  den 
unaturlige  Lov  gjælde  for  regjerende  Fyrster  til  Nød!  — de  er 
eengang  fødte  og  baarne  til  at  være  Offre  for  Statskonsten 
og  for  deres  Folk.  Derfor  bære  de  Krone  og  Spir;  derfor 
kan  de  herske  over  os  og  skjule  deres  Elendighed  i Purpuret; 
men  frie,  ædelbaarne  Riddere  skal  ingen  Nødvendighed  erkjende, 
som  strider  mod  Guds  og  Naturens  Bud.  Jeg  veed  vel  hvad 
der  har  bragt  Jer  paa  det  Galskab,  min  brave  Ven!  det  var 
from  Ærbødighed  for  en  død  Faders  sidste  Daarlighed.  Nu 
ja,  det  faaer  saa  være!  men  Fædres  og  Frænders  Indgreb  i 
Børnenes  Menneskeret  bliver  aldrig  nogen  hellig  Beskikkelse, 
hvorfor  vi  skal  offre  Frihed  og  Lykke  og  kvæle  de  bedste  Fø- 
lelser i vor  Sjæl.  I kan  nu  være  glad,  siden  det  er  forbi 
med  jer  dumme  Barneforlovelse ; nu  behøver  I ikke  længer  at 
gjække  Jer  selv  med  de  Drømmerier. “ 

,,Jeg  tænkte  ikke  paa  mig  selv  i dette  Øieblik,  ædle 
Ridder !“  — svarede  Drost  Peder  med  stille  Begeistring, 

medens  han  heldede  sig  tilbage  paa  den  grønne  Høi,  og  hans 
klare,  blaae  Øine  dvælede  i Foraarshimlens  dybe  Hvælving 
over  hans  Hoved.  — ,,Jeg  tænkte  paa  vor  unge  Thronarving 
og  den  lille  Prindsesse  Ingeborg  i Sverrig.  De  ere  jo  allerede 
saagodtsom  Brudgom  og  Brud,  skjøndt  de  endnu  begge  ere  Børn. 
De  legede  sammen  ved  hin  Tourneringsfest,  hvor  stolt  Ingrid 
gav  Eder  sin  Tro,  og  I med  myndig  Selvtillid  troede  at 
kunne  bestemme  eders  Lykke.  Det  var  mig  en  forunderlig 
Tanke,  naar  jeg  saae  Børnene  lege,  at  jeg  vidste  hvad  ingen 
af  de  Kongebørn  endnu  drømte  om,  at  disse  to  uskyldige 
Barnesjæle  allerede  vare  lønlig  bestemte  for  hinanden  og  ud- 
kaarne  til  et  kjærligt  Baand  mellem  to  Riger  og  Folk.  Det 
oprørte  mig  ingenlunde;  det  forekom  mig  ikke  som  en  forma- 
stelig Indgribelse  i Forsynets  Planer  af  en  kold  beregnende 
Statskonst  eller  som  en  unaturlig  Anmasselse  af  kortsynede 
Menneskers  Egenraadighed,  som  I kaldte  det;  det  forekom  mig 
sorn  en  hemmelighedsfuld  Bebudelse  af  Guds  Villie;  det  var 
mig  som  disse  Barnesjæle  maatte  være  bestemte  for  hinanden, 
førend  nogen  af  de  Mennesker  blev  til,  efter  hvis  Raad  og 
Planer  det  engang  skulde  fuldbyrdes.  Jeg  vil  ikke  forsvare 
denne  Synsmaade;  jeg  veed,  I kalder  den  sværmerisk  eller  vel 
endog  overtroisk  og  taabelig;  men  paa  samme  Maade  har 
min  egen  dunkle  Beskikkelse  hidtil  staaet  mig  for  Øie;  dette 
Sværmeri,  som  I gjerne  maa  kalde  det,  har  dog  — Gud 
være  lovet!  — bevaret  mig  for  en  Hjerteforvildelse,  der  kunde 
bragt  mig  til  Afsindighed  — eller  hvad  værre  var  — til 
Fortabelse  af  min  Sjælefred  her  og  hisset. a 

,,Jeg  troer  at  ane  hvad  I mener,  brave  Ven!“  — sagde 
Ridder  Thorstensøn  og  rystede  trofast  hans  Haand.  — , Jeg  vil 
ikke  gaae  i Rette  med  eders  fromme  Drømmeriel . Jer  aristo- 
kratiske Overtro  har  eders  Hjerte  mindst  Deel  i;  dermed  har 
I lykkelig  ladet  Indbildningen  gjøglc  Hjertet  i Blund ; men 

forlang  ikke,  at  jeg  saaledes  rolig  skal  betragte  de  dumme  Hin- 
dringer for  min  Lyksalighed,  som  en  viis  Beskikkelse!  Jeg 
priser  Eder  lykkelig,  at  I ikke  virkelig  kjender  den  Lidenskabs 
Magt,  I synes  at  frygte  for:  den  vilde  forstyrre  eders  Drømme- 
verden ligesaa  rask,  som  et  Stormpust  hine  giindsende  Spin- 
de lvæ  ve. u 

,,Alle  Hjerter  ere  ikke  eens!“  — svarede  Drost  Peder  og 
hans  mandige  Stemme  bævede  af  en  dyb  tilbagetrængt  Følelse; 
• — • ,,naar  det  koger  og  bruser  i Eder,  som  i det  mægtige 
Vesterhav,  saa  brænder  det  dybt  og  stille  i min  Sjæl ; kunde 
jeg  da  ikke  fæste  Øiet  paa  det  store,  rolige  Evighedsdyb  hist- 
oppe og  finde  Fred  i Afsigelse,  vilde  jeg  fortæres  i Løndom, 
medens  I faaer  Luft  og  Husvalelse  i mægtige  Udbrud/* 

De  talede  endnu  en  halv  Time  fortroligt  og  hjerteligt  sam- 
men. De  havde  længe  været  Venner,  uagtet  den  store  For- 
skjel  i deres  Tænkemaade,  saavelsom  i deres  Væsen  og  Adfærd. 
Den  Iver  og  Troskab,  hvormed  de  begge  tjente  deres  Konge, 
grundede  sig  langtfra  paa  en  fælles  Synsmaade  af  Kronens 
og  Kongemagtens  Hellighed.  Et  stadigt  Hensyn  herpaa  gjorde 
Drost  Peder  til  hvad  han  var  for  Kongen  og  Riget,  og  det 
store  Haab  om  at  kunne  støtte  den  vaklende  Throne  og  be- 
vare Kronen  ukrænket  for  den  haabefulde  og  retmæssig  ud- 
valgte Thronarving,  gav  ham  Kraft  til  enhver  Opoffrelse?. 
Hos  Ridder  Thorstensøn  var  det  alene  Begrebet  om  Ære  og 
Ridderløftets  Ubrødelighed,  der  bandt  ham  til  en  Konge,  som 
han  hverken  kunde  elske  eller  agte.  Han  deelte  i mange  Maa- 
der  de  misfornøiede  Adelsmænds  Foragt  for  en  Kongemagt, 
der,  saa  indskrænket  den  var,  dog  saa  idelig  misbrugtes  til 
Uretfærdighed  og  Vilkaarlighed ; men  han  hadede  i næsten 
ligesaa  høi  Grad  Aristokraternes  Slægtsstolthed  og  Egenraadig- 
hed,  saavelsom  de  geistlige  Herrers  Stræben  efter  et  aandeligt 
Tyranni.  Han  var  derimod  tilbøielig  til  at  billige  den  under- 
trykte Almues  vilde  Oprørsaand,  og  han  var  en  stor  Be- 
undrer af  den  svenske  Kong  Magnus  Ladelaas,  der  beskyttede 
Almuens  Rettigheder,  idet  han  med  Voldsomhed  og  under- 
tiden med  Grusomhed  kuede  de  mægtigste  Adelsslægter.  Her- 
over kom  han  nu  atter  i en  ivrig  Ordstrid  med  Drost  Peder, 
der  siden  Folkungernes  grusomme  Henrettelse,  uden  Lov  og 
Dom,  havde  faaet  en  Afsky  for  den  svenske  Konge,  som  han 
uforbeholdent  yttrede,  idet  han  priste  Danmark  i al  dets  Elen- 
dighed lykkelig,  der  dog  ikke  havde  slig  en  blodig  Tyran  og 
Oprørskonge  til  Hersker. 

„Nei,  min  gode  Ven!“  — raabte  Thorstensøn  opfarende 
— ,, heller  en  dygtig  Tyran,  der  træder  alle  Love  under  Fød- 
der, end  en  ussel  Vendekaabe,  der  giver  Love  hver  Dag  og 
holder  ingen!  heller  en  rask,  kraftig  Helt,  der  hugger  Hoveder 
af  som  Kaalstokke,  end  en  ussel  Harejæger,  der  kun  kan  rende 
efter  Kvindfolk  i Mørke,  men  ikke  tør  see  en  ærlig  Mand 
stivt  i Øinene  ved  lys  Dag!“  — „Nei,  nei!u  — vedblev  han 

og-  stødte  sit  Sværd  i Jorden  — „jeg  priser  Sverrig  lykkelig 
med  sin  Magnus,  om  han  saa  lagde  det  halve  Land  øde,  for 
at  bringe  Resten  i Flor  og  Glorie:  heller  en  egenraadig 
Hersker  med  mægtig  Villie,  der  tør  vriste  Kronen  af  et  afsin- 
digt Hoved  og  forsvare  den,  end  et  lovmæssigt  Daarekistelem, 
en  Kjærlinghue  uden  Hoved  og  Hjerne,  der  krymper  sig  som 
en  Klud  under  Majestætens  Symbol ! — Vi  tjene  den  usleste 
Herre  af  Verden"  — vedblev  han  med  dæmpet  Heftighed  — - 
,,det  vil  vi  ikke  negte.  I er  ham  tro.  Drost  Peder!  men  for- 
svare ham  med  et  sandfærdigt  Ord,  det  lader  I være.  Jeg 
vil  have  Lov  til  at  sige  om  ham  hvad  jeg  vil,  om  I ogsaa 
bliver  vred  derfor;  men  han  har  nu  eengang  mit  Ord,  og  paa 
min  Troskab  kan  han  lide,  hvorvel  han  ikke  er  værd  at  have 
en  ærlig  Hund  i sin  Tjeneste.  Stor  Ære  vinder  Ingen  af 
os  her,  som  Ridder  og  Kriger,  det  maa  I selv  tilstaae;  men 
den,  jeg  har,  vil  jeg  derfor  ikke  miste!  faae  vi  nu  Krig  med 
Sverrig,  skal  jeg,  til  Ære  for  mit  Ridderord,  ikke  gjemme 
mit  Sværd  i Balgen,  før  jeg  har  aftvættet  Pletten  af  den 
Haand,  der  gav  mig  det,  med  de  Heltes  Blod,  som  nu  med 
Rette  foragte  os." 

Drost  Peder  reiste  sig  nu  heftig.  ,,Med  Rette  kan  Ingen 
foragte  os"  — sagde  han  — ,,og  med  Uret  skal  Ingen  vove 
det  ustraffet.  Danmarks  glimrende  Hædersdage  ere  forbi,  det 
er  sandt;  men  Æren  skal  vor  værste  Fjende  lade  os  urørt. 
Haane  vi  den  Herre,  vi  tjene,  saa  haane  vi  os  selv"  — ved- 
blev han.  — ,, Kongens  Feil  og  Synder  vil  jeg  ikke  forsvare; 
det  var  foragteligt,  ville  vi  hylde  dem ; men  skjule  dem  bør 
vi  med  Christenkjærlighedens  Kaabe,  hvor  vi  kan,  som  hans 
troe  Tjenere,  og  ikke  sætte  vor  Ære  i at  blotte  hans  Skarn." 

,,Til  Eder  og  under  fire  Øine  kan  jeg  vel  sige  min  Me- 
ning uden  Omsvøb"  — svarede  Thorstensøn  — ,, blandt 

Fremmede,  veed  I,  jeg  tier  om  den  Sag,  og  vovede  en  Frem- 
med at  sige  mig  hvad  jeg  her  baade  har  sagt  og  ment,  vilde 
jeg  ikke  betænke  mig  paa  at  knække  hans  Hals  paa  Stedet. 
Men  hvad  er  Dette?  Skoven  er  jo  fuld  af  Mennesker!"  Han 
sprang  hastig  op.  — ,,Qg  hvor  er  vore  Heste?  jeg  seer  dem 
ikke  paa  Engen." 

Drost  Peder  saae  sig  forbauset  om.  De  hørte  mange 
Stemmer  og  Larm  af  Jægere  og  Jagthunde  omkring  sig,  og 
de  saae  nu  en  høi,  ridderlig  Herre  i grøn  Jagtkjortel  fare  paa 
en  let,  brun  Hingst  op  imod  dem  paa  Høien.  ,,Hvem  er  I?" 

— raabte  Jægeren  med  streng  Høvdingsstemme.  — „Her  er 
kommet  Røvere  tillands,  og  jeg  har  Ret  til  at  spørge:  jeg  er 
Kongens  Høvding  paa  Taarnborg." 

,,Vi  har  søgt  Eder  forgjeves.  Ridder  Benedict  Rimaardsøn!" 

— svarede  Drost  Peder  og  tog  sin  røde  Kjøbmandshue  af, 
idet  han  tillige  rakte  ham  Kongens  Fuldmagt.  — ,,Hvem  vi 
er,  seer  I heraf,  hvis  I ikke  allerede  har  gjenkjendt  os." 

,, Drost  Hessel!  Ridder  Thorstensøn!"  — udbrød  Ridderen 

forbauset  og  sprang  af  Hesten.  — „Hvo  skulde  ventet  Jer  her 
og  i denne  Dragt !“  Han  rakte  dem  velbekjendt  Haanden  og 
kastede  hastig  et  Blik  i Fuldmagten,  idet  Drost  Peder  pegede 
derpaa  og  lagde  Fingeren  paa  Munden.  Skjøndt  Jægeren 
syntes  at  have  Vanskelighed  ved  at  læse,  forstod  han  dog 
hastig  Meningen.  „Ja  saa!  Tand  for  Tunge  altsaa!“  — 
sagde  han  forbauset  og  rakte  Drost  Peder  Pergamentet  tilbage. 

■ — „Saa  har  jeg  nu  Andet  at  gjøre,  end  gaae  paa  Jagt  efter 
Hestetyvene.  Men  det  er  dog  en  forbandet  Næsvished !“  — 

vedblev  han  fortrædelig:  — „Saae  1 ikke  en  Flok  langskæg- 
gede Karle,  der  saae  ud  som  skibbrudne  Søfolk?  de  har  for 
ct  Øieblik  siden  taget  alle  vore  raske  Jagtheste,  paa  min  nær, 
som  jeg  til  Lykke  sad  paa.  Det  skete  i en  Haandevending, 
ligesom  mine  Jægere  holdt  Davre  hist  ved  Mosen.  Jeg  vil 
strax  sende  Folk  efter  dem  og  saa  følge  Jer.“ 

„Vore  Heste  ere  ogsaa  forsvundne !“  — sagde  Ridder  Thor- 
stensøn.  — „Her  er  ingen  Tid  at  spilde.  Skaf  os  først  tre 
andre  Heste !“'  — — 

„Er  I da  fleer  end  To?  mine  Herrer \“  — — 

„Min  Væbner  ligger  paa  Udkig  ved  Veien“  — svarede  Drost 
Peder.  — „See,  der  har  vi  ham!“ 

Let  som  en  Hjort,  kom  Væbner  Skirmen  nu  springende. 
„De  komme !“  — s:  gde  han.  — „Der  er  fire  Herrer  til  Hest. 
— Jeg  kjendte  Hertugens  røde  Kappe  og  den  lille  norske 
Herre  med  Krølskægget.“ 

„Algreven  !“  — raabte  Thorstensøn.  — „Død  og  Ulykke! 
lad  os  efter  dem!u 

„Her  maa  den  høie  Herre  jo  ikke  standses,  hvis  jeg  for- 
stod de  Kragetæer  ret“  — sagde  Jægeren  — „men  vi  maae 
vide  vist,  om  det  er  ham;  hvor  falder  I paa  Algreven?  Følg 
mig,  mine  Herrer!  jeg  kjender  Skoven.  De  skal  komme  os 
tæt  forbi  uden  at  see  os!“ 

Medens  Skirmen  holdt  Jægerens  Hest,  førte  den  lette,  raske 
Ridder  Drost  Peder  og  Thorstensøn  til  et  Krat  af  Hvidtjørn 
og  unge  Bøge  tæt  ved  Landeveien.  Der  lagde  de  sig  paa  Jor- 
den efter  hans  Anviisning  og  havde  et  Stykke  af  Landeveien 
fra  Korsør  lige  for  Øie,  medens  de  selv  skjultes  af  de  grønne 
Grene.  I denne  Stilling  havde  de  ikke  ventet  ret  længe,  før- 
end de  hørte  Hestetramp  tæt  ved  sig  paa  Veien.  Drost  Peder 
bøiede  Grenene  tilside,  og  Thorstensøn  gjorde  en  heftig  Be- 
vægelse. 

„Stille!  stille,  gode  Herrer !“  — sagde  Jægeren  — „det 
Slags  Vildt  maa  ikke  skræmmes.  Der  har  vi  dem.  Ja  rig- 
tig! det  er  Hertugen  og  hans  Drost.  Den  lille,  stadselige 
Herre  med  det  forvovne  Tyreansigt  kjender  jeg  ikke  — dog  jo“  — 
„Algreven!  — Mindrealf!"  — udbrød  Ridder  Thorstensøn 
med  dæmpet  Røst  og  var  nær  ved  at  springe  op.  — 

„Husk  paa  Hovedsagen  og  betving  eders  Heftighed !“  hvi- 
skede Drost  Peder  og  holdt  ham  tilbage. 

8 — III 

„Lad  dem  kun  komme  forud!  saa  er  de  os  sikkre“  — 
hviskede  Jægeren.  — „Men  hvem  er  den  svære  Karl  i Væbner- 
kappen, der  rider  bag  ved?  han  seer  ikke  ud  som  en  fin  Her- 
res Væbner. “ 

„Niels  Ufred,  den  jydske  Røver“  — svarede  Drost  Peder 
sagte.  — „Men  lad  ham  fare,  mine  Herrer!  i Hertugens 
Væbnerkappe  har  han  nu  frit  Leide  gjennem  Sjælland. u 

De  fire  vigtige  Reisende  vare  dragne  forbi,  og  Ridderne 
reiste  sig.  „Det  er  haardt  nok!“  — sagde  Rimaardsøn.  — 
„Skal  jeg,  som  Høvding  paa  Taarnborg,  see  to  saa  berygtede 
Ransmænd  drage  ind  i Landet  lige  forbi  min  Næse,  liden  at 
jeg  tør  standse  og  gribe  dem!  Var  det  deres  Røverbande,  der 
tog  vore  Heste,  er  her  ingen  Sikkerhed  meer  i Landet  for  det 
Første.  Tillad  mig  at  ride  forud  op  paa  Taarnborg,  mine 
Herrer!  i et  Øieblik  skal  alle  Anstalter  være  trufne.  Vi  skal 
niaaske  endnu  naae  Slagelse,  inden  Hertugen  er  kommen  der- 
fra; i nogen  Frastand  maae  vi  holde  os  og  ikke  være  for 
mandsstærke,  ellers  mærker  han  Uraad.“  Han  satte  sig  hastig 
paa  sin  Hest,  som  Skirmen  paa  hans  Vink  havde  trukket  nær- 
mere. I Firspring  red  han  op  mod  Borgen.  Ridderne  og  Skir- 
men fulgte  ham  med  hastige  Skridt. 

Ridder  Benedict  eller  Bent  Rimaardsøn  var  en  Mand  paa 
40  Aar  med  et  kjækt,  af  Sol  og  Luft  brunet  Jægeransigt;  han 
var  høi  og  mager  og  særdeles  let  i sine  Bevægelser.  Hans 
Forfædre  havde  Alle  været  danske;  men  paa  mødrene  Side 
var  han  beslægtet  med  Markgreverne  af  Brandenborg  og  Dron- 
ning Agnes.  Formedelst  sin  Troskab  mod  Kongen  var  han 
kommen  i Uenighed  med  sin  yngste  Broder,  Ridder  Lave 
Rimaardsøn,  der  som  Landsforræder  og  Bondeoprører  havde 
mistet  sine  Godser  og  var  dømt  fredløs.  Denne  Familiesorg 
nedtrykte  den  ellers  raske  og  kjække  Ridder  i høi  Grad;  hans 
vilde,  uregjerlige  Broder  var  ham  endnu  bestandig  kjær,  og 
det  krænkede  ham  ofte  dybt  at  høre  Navnet  Rimaardsøn  nævnes 
ved  de  formasteligste  Overtrædelser  af  Landsloven.  Han  le- 
vede ugift,  med  sin  Broder  Jon,  som  Høvding  paa  Taarnborg, 
hvor  han  med  Strenghed  vaagede  over  Kystens  Sikkerhed  og 
bestandig  laae  paa  Vagt  mod  de  norske  Fribyttere.  Han  var 
en  udmærket  Søkriger  og  havde  ofte  været  heldig  i at  op- 
bringe Fribytterne  med  sine  Langskibe.  Hvad  der  undertiden 
hindrede  hans  Aarvaagenhed,  var  hans  Lidenskab  for  Jagten, 
som  var  hans  eneste  Adspredelse  paa  den  øde  Borg.  At 
et  norsk  Fribytterskib  idag  var  landet  ved  Korsør  og  havde 
sat  Røvere  iland,  medens  han  troede  Farvandet  sikkert  og 
forlystede  sig  ved  Jagten,  harmede  ham  høilig;  men  det  nye 
vigtige  Hverv,  Kongen  havde  betroet  ham,  gav  ham  Andet  at 
tænke  paa.  I faa  Øieblik  havde  han  naaet  Borgen,  og  da 
hans  Gjester  kom,  fandt  de  allerede  de  nye  Heste  sadlede  i 
Borggaarden.  De  gave  sig  ingen  Tid  til  at  betragte  det  høie 
berømte  Taarn,  hvoraf  Borgen  havde  Navn,  eller  til  at  for- 

friske  sig.  Høvdingen  overgav  Borgens  Bevogtning  til  sin  Bro- 
der Jon;  han  sendte  hastig  en  Flok  Jægere  ud  i Skoven  efter 
Røverne  og  satte  sig,  som  han  var,  i den  grønne  Jagtkjor- 
tel, til  Hest,  tilligemed  sine  Gjester.  Fire  Jægere  lod  han  i 
nogen  Frastand  følge  efter  sig,  og  det  gik  nu  i Firspring 
ud  af  Taarnborg  Slotsport  ad  Veien  til  Slagelse. 


12.  KAPITEL. 

Paa  Veien  mellem  Korsør  og  Slagelse  overskæres  ved  Vaar- 
by  en  Deel  af  det  vestlige  Sjælland  af  en  Aa,  som  løber  mel- 
lem temmelig  høie  Bakker  og  tilforn  var  saa  bred  og  dyb, 
at  den  var  seilbar  for  smaa  Fartøier.  Mellem  Vaarby  Banker 
blev  Veien  bestandig  smallere,  og  hvor  den  var  dybest,  førte 
en  Plankebro  over  Aaen.  Broen  var  ikke  bredere,  end  at  en 
Vogn  kunde  kjøre  derover ; den  hvilede  paa  Bjælker,  høiere  end 
Skibsmaster,  og  var,  efter  Sædvane,  ikke  forsynet  med  Ræk- 
værk. Aaen  var  paa  dette  Sted  dybest,  skjøndt  den  ikke  nær 
stod  saa  høit,  som  da  Broen  var  bygget,  hvilket  man  deraf 
sluttede,  at  der  fra  Broen  til  Vandet  var  en  Dybde  af  over 
sex  Favne.  Nogle  uhyre  store,  næsten  klippeagtige  Stene,  som 
i vild  ’ Uorden  ragede  frem  af  Vandet  ved  begge  Broenderne, 
syntes  at  være  Levninger  af  en  undergaaet  Stenbro,  som, 
hvis  den  var  bortreven  af  Strømmen,  tillige  var  et  Beviis 
for,  at  denne  Aa  havde  kunnet  svulme  til  en  mægtig  Flod. 
De  steile  Aabredder  vare  bevoxede  med  vildt  Krat,  som  næsten 
skjulte  dem.  Her  havde  Niels  Ufreds  tolv  forvovne  Sti- 
mænd,  med  ni  velbevæbnede  norske  Fribyttere  fra  Sørøverskibet, 
skjult  sig  i Krattet  tilligemed  de  ranede  Heste.  For  at  skuffe 
Jægerne  og  Kystbevogterne,  der  forfulgte  dem,  havde  et  mindre 
Antal  af  de  norske  Fribyttere  med  Larm  og  Støi  taget 
Flugten  i modsat  Retning  og  var  i god  Behold  paa  deres 
Skib,  inden  Kystbevogterne  kunde  naae  dem.  Fribytterskibet 
havde  strax  heiset  Seil  og  var  seilet  sydom  under  Egholm  og 
Aggersø. 

1 Krattet  under  Vaarbybro  holdt  de  vilde,  skæggede  Karle 
et  kort  Raad,  medens  de  strakte  sig  i Græsset  og  gjorde  sig 
tilgode  ved  en  af  Jægernes  Madkurve.  En  ung,  høi  Mand, 
med  en  ridderlig  Fjærhat  paa  det  smukke,  bruntlokkede  Hoved 
og  forresten  klædt  som  en  Sømand  i beget  Vadmel,  stod 
alene  opreist  imellem  dem  og  syntes  at  være  deres  Formand. 
Han  havde  et  dristigt  Ansigt  med  fine  ædle  Grundformer,  og 
et  Par  sorte  Øine  gnistrede  forvovent  frem  under  de  buskede 
Øienbryn.  ,,Her  er  ingen  Tid  til  at  dovne  og  række  sig!“  — 
sagde  han  i myndig  Høvdingstone.  — ,,Giv  Agt,  Karle!  jeg 
er  idag  baade  Greven  af  Tønsberg  og  Niels  Ufred.  Den,  der 
ikke  lystrer,  hugger  jeg  ned  paa  Stedet. “ 

Denne  Tiltale  lode  Karlene  til  at  forstaae,  uden  dog-  at 
lade  sig  skræmme.  De  syntes  vante  til  slige  Talemaader  og 
reiste  sig  kun  halvt  i Leiet,  men  betragtede  ham  dog  tause  og 
med  Opmærksomhed. 

„Over  denne  Bro"  — vedblev  han  — „maa  Ingen  kom- 
me levende  fra  Korsør  idag,  om  det  saa  var  Kongen  af  Dan- 
mark. Enhver,  som  sætter  Fod  paa  Broen,  er  vor  Fange; 
gjør  han  Indvendinger,  hugge  vi  ham  ned  eller  styrte  ham  i 
Aaen  uden  lang  Sladder!  Jeg  bliver  paa  denne  Side  med 
de  norske  Bjørne;  Du,  Morten  Langkniv!  bevogter  den  anden 
Ende  af  Broen  med  vore  egne!  Dersom  I viger  en  Fods- 
bred, naar  det  kniber,  koster  det  jer  Hals.  Til  Korsør  maa 
der  reise  hvem  der  vil,  men  ikke  en  Kat  til  Slagelse;  for- 
staaer  du?" 

En  høi  rødskægget  Karl,  med  en  alenlang  Kniv  i Bæltet 
og  en  stor  Øxe  i Haanden,  var  sprungen  op  tilligemed  ti 
andre  stærke  og  smudsige  Karle.  „Det  er  nemt  at  forstaae, 
strenge  Ridder !"  — sagde  han  i jydsk  Bondemundart  og  nik- 
kede: — „I  og  Nordmændene  vil  knække  Rygben  idag,  og 
vi  Jyder  skal  flække  Pander.  Det  kan  jeg  lide!  det  er  Tegn 
til,  I kjender  os." 

„I  ligger  stille  i Krattet  histovre  til  jeg  piber,  saa  sprin- 
ger I frem  og  spærrer  Broen  i tre  Rækker!  Saasnart  jeg 
raaber:  hug  løs!  hugger  I ned  for  Fode  hvem  der  kommer! 
Nu  afsted  til  eders  Post!" 

Morten  Langkniv  nikkede.  Han  gik  strax  med  sine  ti  Mand 
over  Broen  og  forsvandt  i Krattet  paa  den  modsatte  Aa- 
bred. 

Drost  Peder  red  imidlertid  mellem  Ridder  Thorstensøn  og 
Bent  Rimaardsøn  i stærkt  Trav  henad  Veien  mod  Vemmeløv 
og  Vaarby.  Alle  tre  Herrer  vare  tause  og  syntes  at  overveie 
hvorledes  de  klogest  skulde  udføre  deres  vanskelige  Foreta- 
gende. Væbner  Skirmen  fulgte  dem  paa  en  mager  Jagthest 
og  var  ganske  bekymret  over  Tabet  af  sin  Nordbak.  Dog 
snart  <var  han  i munter  Samtale  med  Ridder  Rimaardsøns 
fire  Jægere.  De  fortalte  ham  mangt  dristigt  Vovestykke  af 
deres  Herre,  naar  han  lod  Fribytterne  gaae  iland,  for  at 
fange  dem  og  lade  dem  hænge.  Til  Gjengjeld  fortalte  Skir- 
men dem  om  sin  Herres  Bedrifter  i den  slesvigske  Feide  og 
ved  Ridderspillene,  og  han  beskrev  dem  den  prægtige  Tourne- 
ring  i Helsingborg,  som  han  selv  havde  seet.  Derpaa  sang 
han  lystig  Tourneervisen  og  hoppede  i Sadlen,  medens  han 
sang : 


„Der  skinner  i det  fjerde  Skjold 
En  Ørn  og  han  er  rød ; 

Den  fører  han  Holger  Danske, 

Han  hugger  de  Kæmper  til  Døde." 

„Den  Ørn  fører  nu  min  Herre  i sit  Segl!"  — tilføiede 
lian.  — „Var  jeg  i hans  Sted,  satte  jeg  Ørnen  i Skjoldet 
istedetfor  de  røde  Bjælker.  Veed  1 hvad  jeg  vil  have  i mit 
Skjold,  naar  jeg  engang  bliver  Ridder?  det  skal  være  Folker 
Spillemands  Mærke;  men  der  maa  dog  Meer  til;  om  mit 
Skjold  skal  det  hedde  engang: 

„Der  stander  en  Jomfru  i det  Skjold 
Og  Sværd  hos  Fedel  og  Bue; 

Det  fører  han  Skirmen  Femrer, 

Han  vil  sjunge  og  ikke  sove." 

Medens  den  unge  Væbner  saaledes  gav  sine  livsglade  For- 
haabninger  Luft,  vare  de  komne  forbi  Vemmeløv  og  nærmede 
sig  Vaarbykro.  Man  hørte  nu  en  fin  Vrinsken,  som  af  et 
Føl,  i Krattet  ved  Aabredden,  og  Skirmen  udbrød  overrasket: 
„min  lille  Nordbak !"  I et  Øieblik  var  han  ved  sin  Herres  Side 
og  meddeelte  ham  sin  Opdagelse.  * 

Drost  Peder  standsede  sin  Hest.  Alle  holdt  stille.  „Har 
min  Væbner  hørt  rigtigt"  — sagde  Drosten  — „saa  træffe 
vi  udentvivl  vore  Hestetyve  her.  De  vil  maaske  have  Rytterne 
med  eller  dog  spærre  os  Veien.  Har  man  Nys  om  hvem 
vi  er  og  i hvad  Ærende  vi  reise,  var  det  ikke  uklogt  af  dem 
at  besætte  denne  vigtige  Post." 

Begge  Ridderne  studsede  og  betragtede  den  lange,  snevre 
Bro  med  betænkelige  Miner. 

„Den  Bro  vil  jeg  spærre  med  tolv  Mand  for  en  hel 

Hær!"  — sagde  Ridder  Rimaardsøn.  — „Her  er  kun  to 
Vilkaar:  enten  maae  vi  fare  til  i Firspring  og  forsøge,  om 
vi  kan  hugge  os  igjennem,  eller  vi  maae  ride  hastig  neden  om 
og  see,  om  vore  Heste  kan  svømme.  At  ride  tilbage  og  for- 
sinke os  for  at  hente  Hjælp,  vil  jeg  ikke  foreslaae  saa  kjække 

Herrer.  Desuden  har  jeg  ikke  en  eneste  dygtig  Rytter  hjemme 
for  Øieblikket." 

„Vi  hugge  os  igjennem  i Firspring!"  — sagde  Ridder 

Thorstensøn.  — „Men  der  er  jo  ikke  en  Sjæl  at  see  — " 

„Har  Skirmen  Ret,  vil  vi  snart  faae  Fleer  at  see,  end 

vi  skjøtte  om"  — svarede  Drost  Peder.  — „Svømmer  eders 
Heste  godt?  Hr.  Rimaardsøn!" 

„De  to,  som  I og  eders  Væbner  ride,  staaer  jeg  inde 
for,  naar  der  ikke  er  altfor  dyndet"  — svarede  Ridderen  — 
„min  og  Ridder  Thorstensøns  ere  for  tunge;  de  blive  bestemt 
siddende,  hvor  der  er  mindste  Dynd." 

„Saa  er  her  intet  Valg!"  — sagde  Drost  Peder.  — „Vi 

følges  ad  og  maae  i Guds  Navn  hugge  os  igjennem.  Slut 

Jer  tæt  til  os,  Jægere!" 

„Afsted !"  — raabte  Thorstensøn  og  sporede  allerede  sin  Hest. 

„Tøv  et  Øieblik!"  — sagde  Drost  Peder.  — „Om  vi 
komme  levende  over  Broen  er  uvist;  men  vor  Fuldmagt  maae 

vi  sikkre.  Min  raske  Væbners  Behændighed  kan  jeg  stole  paa; 
det  vil  ikke  være  vanskeligt  for  ham  at  svømme  over,  medens 
vi  give  Stimændene  Andet  at  tænke  paa,  end  at  standse  ham. 
Ere  I enige  med  mig,  I gode  Herrer!  saa  betroe  vi  ham 
Kongens  Brev  og  Fuldmagt;  skulde  vi  faae  Forhindring,  bringer 
han  det  til  Befalingsmanden  paa  Haraidsborg  eller  tilintet- 
gjør  Brevet,  hvis  han  ikke  kan  undvige/* 

,,I  er  forsigtig,  ædle  Ridder!**  — sagde  Hr.  Rimaard- 
søn  — „men  jeg  giver  Eder  Ret;  man  maa  være  betænkt 
paa  ethvert  Tilfælde.** 

„Nu  vel  !**  — sagde  Thorstensøn  — „skal  vi  gjøre  vort 
Testament,  saa  lad  det  skee  i en  Part!  mine  Fingre  kløe  efter 
at  faae  fat  i de  Hunde.** 

„Der,  min  troe  Skirmen!**  — sagde  Drost  Peder  og 
rakte  Væbneren  det  omhyggelig  indsvøbte  Brevskab.  — „Du 
har  jo  forstaaet  os?  Det  gjælder  Kronens  og  Kongehusets 
Sikkerhed!  — fordrer  jeg  ikke  dette  Brevskab  af  dig  paa  hin 
Side  Broen,  gjør  du  mig  Regnskab  for  det  paa  hin  Side 
den  største  Bro!**  Han  pegede  alvorlig  mod  Himlen  og  taug. 

Blodet  foer  den  kjække  Væbner  til  Kinderne:  „Jeg  skal 
altsaa  flye,  som  en  skræmmet  Vildand,  og  tør  ikke  hugge  mig 
lystig  igjennem  ved  jer  Side?  det  er  et  haardt  Bud,  Herre 
Drost!  men  I vil  det,  og  jeg  adlyder.  Gud  være  med  Jer! 
vi  sees  vist  paa  hin  Side  denne  Bro!**  Nu  vrinskede  det 
atter  i Krattet.  „Min  Nordbak!**  — raabte  Skirmen  glad, 
idet  han  sporede  sin  Jagthest  og  red  hastig  ned  ad  en  lille 
Sti,  der  løb  til  Krattet  ved  Aaen.  I samme  Øieblik  fore  de 
tre  Riddere  med  deres  fire  Jægere  i stærkt  Firspring  og  med 
dragne  Sværd  imod  Broen.  „Een  ad  Gangen ! eller  vi  styrte 
hverandre  i Aaen**  — raabte  Thorstensøn  og  foer  frem  i Spid- 
sen. De  havde  næsten  naaet  Broen,  og  intet  Menneske  lod  sig 
see.  „Blind  Allarm!**  — raabte  Thorstensøn  — „her  er  jo 
Ingen.** 

„Kun  fort,  fort!**  — raabte  Drost  Peder  og  red  ham  forbi. 

„Det  var  ikke  min  Mening!**  — brummede  Thorstensøn 
ærgerlig  og  vilde  afvinde  ham  Forspringet;  men  de  forreste 
Hesteskoe  klapprede  allerede  paa  den  smalle  Bro,  og  Ridder 
Thorstensøn  maatte  standse  sin  Hingst  for  ikke  at  styrte  sin 
Ven  i Dybet.  Til  deres  Forundring  var  der  Ingen,  der  stand- 
sede dem;  den  syvende  Hest  satte  allerede  Forbenene  paa 
Broen,  og  Drost  Peder  var  kun  et  Par  Favne  fra  den  mod- 
satte Aabred.  Han  troede  allerede,  deres  Formodning  var 
ugrundet;  da  lød  der  bag  ved  ham  et  stærkt  Stød  i en  Pibe; 
pludselig  blinkede  det  fra  Krattet,  og  der  stod  en  tredobbelt 
uigjennemtrængelig  Mur  af  kæmpestore,  skæggede  Mænd  med 
opløftede  Hellebarder  for  Enden  af  Broen  og  spærrede  den. 
I samme  Øieblik  dannede  der  sig  en  ligesaadan  Mur  af  de 
norske  Fribyttere  bag  ved  dem,  og  en  stærk  Stemme  raabte 
bag  ved:  „holdt,  eller  I er  Dødsens!** 

Drost  Peders  Hest  stedede  for  de  blanke  Hellebarder,  og 
han  var  nær  ved  at  styrte  baglænds  i Aaen.  ,,Fort,  fort!“ 
- — raabte  Thorstensøn  og  foer  frem  ved  hans  venstre  Side, 
idet  han  greb  den  steiiende  Hest  i Bidslet  og  drog  den  ned. 
De  urolige  Heste  tumlede  sig  jævnsides  paa  den  yderste  Rand 
af  Broen,  og  det  saae  ud  som  de  svævede  over  Afgrunden. 
„Fort,  fort!“  — raabte  Thorstensøn  endnu,  men  baade  han 
og  Drost  Peder  søgte  forgjeves  at  tvinge  deres  skye  og  frem- 
mede Heste  fremad.  Den  pludselig  standsede  Fart  bragte  alle 
de  følgende  Heste  tæt  sammen  i den  største  Uorden  og  ingen 
af  dem  kunde  nu  røre  sig  uden  at  de  maatte  støde  hverandre 
ud  over  Broen.  ,,Kast  eders  Vaaben!“  — raabte  Stemmen 
bag  ved  dem  — ,, eller  vi  styrte  Jer  ned  Alle  som  een!“ 

Nu  klang  Drost  Peders  Sværd  mellem  Hellebarderne,  og  Mor- 
ten Langkniv  faldt,  idet  hans  lange  Kniv  svirrede  forbi  Drost 
Peders  Øre.  ,, Styrt  dem  da  ned,  de  Hunde!  - — hug  løs!“ 
— raabte  den  unge  Røverhøvding  bag  ved.  Med  et  vildt 
Skrig  begyndte  der  et  rasende  Angreb  fra  begge  Sider  paa 
eengang.  Drost  Peder  og  Thorstensøn  kæmpede  en  fortvivlet 
Kamp  paa  Randen  af  Broen,  hvor  de  lange  Hellebarder  saa- 
rede  deres  steiiende  Heste  i Bringen.  Et  Forfærdelsesskri^ 
lød  bag  ved  dem  — der  trængte  de  norske  Sørøvere  frem, 
og  de  fire  bageste  Jægere  styrtede  med  knusede  Rygben  tillige- 
med deres  Heste  i Dybet.  Nu  først  kunde  Rimaardsøn  røre 
sig;  han  vendte  behændig  sin  Hest,  for  ikke  at  faae  samme 
Skjæbne  som  de  ulykkelige  Jægere;  han  vilde  hugge  ind  paa 
de  vilde,  skrigende  Fribyttere,  da  traf  hans  Blik  den  unge 
Røverhøvding  med  Ridderhatten  — Sværdet  faldt  ham  af 
Haanden  og  begge  blegnede.  ,,Hold  inde,  Karle!  giv  dem 
Plads !“  — raabte  Røverhøvdingen  med  mægtig  Røst  — ,,i 
Satans  Navn,  lad  dem  ride!“  — I et  Øieblik  var  der  ingen 
Røver  meer  at  see  paa  Broen.  Drost  Peder  og  Ridder 
Thorstensøn  studsede,  som  der  var  skeet  et  Mirakel,  og  fore 
hastig  over  den  pludselig  ryddede  Bro.  Ridder  Rimaardsøn 
fulgte  dem,  taus  og  bleg  som  en  Dødning.  De  rede  op  paa 
Høien  over  Krattet;  der  standsede  de  og  vendte  deres  udmattede 
og  blødende  Heste.  Nu  saae  de  hvorledes  de  ti  Røvere  flyg- 
tede med  deres  faldne  Kammerats  Lig  over  Broen  og  forsvandt 
i Krattet  paa  den  modsatte  Aabred. 

,,Hvad  var  Dette ?“  — sagde  Drost  Peder  — ,, kæmpede 
Herrens  Dødsengel  med  os  og  slog  Morderne  med  Forfær- 
delse? Blev  I ogsaa  frelst?  Ridder  Rimaardsøn !“ 

,, Frelst !“  — gjentog  han  mørk  — ,,ja,  i Satans  Navn 
blev  jeg  frelst.  Det  havde  været  mig  bedre,  om  jeg  nu  laae 
knust  blandt  mine  Jægere 

,,Hvad  fattes  Eder?  er  I saaret?“  — spurgte  Thorsten- 
søn. — „Der  er  ikke  en  Blodsdraabe  i eders  Kinder,  og  I 
er  ikke  den  Mand,  der  blegner  i Faren. “ 

„Paa  Legemet  fik  jeg  intet  Saar“  — 


svarede  Ridderen 

— „men  der  foer  mig-  et  tveægget  Sværd  gjennem  Sjælen. 
Den  ulyksalige  Røverhøvding-  med  Ridderhatten  var  min  fred- 
løse Broder  Lave.  Gud  være  hans  syndige  Sjæl  naadig!  fal- 
der han  i mine  Kystjægeres  Haand,  maa  jeg  selv  dømme 
ham  til  Hjul  og  Steile.“ 

Begge  Ridderne  forstummede  og  følte  med  Gru  deres  Rejse- 
fælles bittre  Sjælekval,  idet  de  nu  tillige  kunde  forklare  sig 
Grunden  til  deres  forunderlige  Redning.  ,,Tænk  ikke  meer 
derpaa,  brave  Hr.  Bent!“  — - tog  endelig  Thorstensøn  trøstende 
Ordet.  — ,,I  vore  gale  Tider  kan  et  ungt  Vildhoved  let  for- 
løbe sig.  Var  han  Høvding  for  disse  Karle,  fortjente  han  at 
staae  i Spidsen  for  en  Hær  af  Helte.  Pianen  var  snild  og 
Foretagendet  dristigt,  hvis  han  kjendte  os.“ 

,,Var  det  Synet  af  eders  trofaste  Aasyn,  der  slog  ham 
med  Anger  og  Gru,  ædle  Ridder !“  - — sagde  Drost  Peder 

— ,,saa  er  der  endnu  Haab  om  hans  Redning:  — vor  ædle 
Dronnings  Frænde  kan  ikke  være  falden  dybere,  end  at  han 
med  Guds  og  den  hellige  Jomfrues  Bistand  kan  reise  sig, 
hvis  der  undes  ham  Frist. u 

Rimaardsøn  rystede  paa  Hovedet  og  taug. 

,, Velkommen,  velkommen  paa  denne  Side  Broen,  ædle  Her- 

rer !“  — raabte  nu  en  glad  og  livlig  Stemme,  og  Væbner 
Skirmen  kom  farende  nede  fra  Aaen  og  svingede  lystig  sin 
Hue.  Han  red  paa  sin  lille  Nordbak  og  havde  Drost  Peders 
og  Ridder  Thorstensøns  Heste  ved  en  Line  efter  sig.  I et 
Øieblik  holdt  han  ved  deres  Side  paa  Høien.  Han  sprang 
af  og  rakte  sin  Herre  det  betroede  Brevskab  tilbage.  „Her 
har  I Kongens  Brev,  Herre  1“  — sagde  han  glad  — „der 
er  ikke  kommet  en  Draabe  Vand  til  det,  hvorvel  der  ikke  er 
en  tør  Traad  paa  min  Krop.“ 

„Min  gamle  Abildgraa!u  — udbrød  Thorstensøn  og  sprang 
af  sin  saarede  Hest,  som  han  lod  løbe.  Den  høie,  graae 
Hingst  sprang  lystig,  da  den  saae  sin  Herre;  han  klap- 

pede og  kyssede  den,  som  en  gjenfunden  Ven,  og  svang  sig 
glad  i sin  egen  Sadel.  Drost  Peder  havde  forvaret  Kongens 
Fuldmagt  og  berømmet  den  troe  Væbner  for  hans  Raskhed. 
Han  var  ogsaa  stegen  af  den  fremmede  Hest,  der  blødte  stærkt 
og  neppe  meer  kunde  bære  ham.  Han  undersøgte  først  dens 
Saar  og  bandt  sit  Skjærf  om  dens  Bringe,  derpaa  over- 
lod han  den  til  sin  Væbners  Omsorg  og  klappede  saa  rolig 
sin  kjære  Brune,  som  utaalmodig  sparkede  i Jorden.  „Det 
var  flinkt  \u  — sagde  han  til  Skirmen,  idet  han  svang  sig  i 
Sadlen.  — „Hvorledes  fik  Du  Hestene  fat?“ 

„Medens  I Andre  sloges,  vilde  jeg  dog  ikke  være  ledig,“ 

— svarede  Skirmen  — „jeg  fandt  strax  min  lille  Nordbak; 
han  havde  nær  sparket  mig  ihjel  af  Glæde,  den  Engel ! — 
begge  de  andre  Bester  græssede  ogsaa  ved  Aaen.  Øget,  jeg 
red  paa,  gav  jeg  et  Smæk  og  lod  rende  hjem,  og  havde  jeg 
ikke  havt  min  Nordbak,  var  jeg  bleven  siddende  i Dyndet. u 

»Velkommen,  velkommen  paa  denne  Side  Broen,  ædle  Herrer!« 

„Du  er  en  Fandens,  Knøs!"  — sagde  Thorstensøn  — 
„Naar  du  ikke  var  saa  stumpet,  kunde  der  blive  en  dygtig 
Karl  af  dig." 

„I  har  vel  ogsaa  været  stumpet  engang,  strenge  Ridder!" 
svarede  Skirmen  stødt  — „ellers  skulde  Pokker  have 
været  eders  Moder." 

De  vare  nu  Alle  tilhest,  og  Thorstensøn  var  snart  yet  godt 
Stykke  Vei  forud. 

„Men  mine  arme  Jægere!"  — udbrød  Ridder  Rimaard- 

søn  og  standsede  | — „skulde  Ingen  af  dem  endnu  kunne  red- 

des?" 

„Jeg  saae  dem  styrte  ned"  — svarede  Skirmen.  — „Det 
var  et  fælt  Syn;  - — jeg  var  allerede  over  Aaen;  men  jeg 
red  ud  igjen  for  at  bjerge  dem.  Den  sorte  Hingst  var  flink; 
han  svømmede  i Land;  men  de  tre  Valakker  blev  i Dyn- 
det" — — 

„Men  Menneskene,  de  ulykkelige  Jægere"  — 

„Ak,  det  var  en  Jammer"  — svarede  Skirmen  med  et 

let  Suk  — „dem  var  der  ikke  Liv  i eller  et  helt  Lem  paa  — 
jeg  fik  dem  slæbt  i Land,  og  jeg  bad  i Hast  to  Fadervor 
og  et  Ave  for  deres  Sjæle.  Ligene  lovede  en  gammel  Bonde- 
kone mig  at  sørge  godt  for." 

„Broder!  Broder!  det  Blod  kommer  over  dig"  — sukkede 
Rimaardsøn  med  dæmpet  Stemme  og  gav  sin  Hest  af  Spo- 
rerne. Snart  indhentede  de  Alle  Ridder  Thorstensøn,  og  de 
fortsatte  nu  tause  og  i alvorlige  Tanker  deres  Reise. 


13.  KAPITEL. 

Det  var  henimod  Aften  næste  Dag.  Paa  den  saakaldte 
Flynderborg,  der  laae  ved  Ørekrog  eller  Helsingør,  næsten  paa 
samme  Sted  som  det  nuværende  Kronborg,  sad  i et  stort, 
hvælvet  Værelse  en  aldrende  Ridder  i brun  Husdragt  ved 

Skatbrættet  ligeoverfor  en  ung,  deilig  Pige.  Det  var  Hr. 
Lave  Litie  og  hans  Datter  Inge.  Hun  bar  Ridderdamernes 

sædvanlige  sorte  Husdragt  og  et  rødt  Perlebaand  med  smaa 
indvirkede  Lillieconvaller  om  den  rige,  gule  Haarfletning.  Den 
ængstelige  og  vaklende  Ridder  Lave  havde,  efter  Samtalen 
med  Drost  Peder  i Drabantsalen  paa  Nyborg  Slot  og  efter 
den  korte  Tvist  med  Rane  Kammersvend,  ikke  havt  en  rolig 
Time.  I sin  strenge  Frændes,  den  gamle  Ridder  Jons  Ansigt 

havde  han  troet  at  læse,  at  man  havde  ham  mistænkt  for 

hemmelig  Forstaaelse  med  de  oprørske  Adelsmænd.  Hans  Be- 
vidsthed retfærdiggjorde  ham  ikke,  og  neppe  var  han  paa  den 
usædvanlige  Tid  bleven  afløst  af  Ridder  Jon  fra  Drabant- 
høvdingsposten, førend  han  over  Hals  og  Hoved  havde  forladt 
Nyborg  og  Danehoffet,  for  ikke  end  mere  at  blive  indviklet  i 

de  farlige  Begivenheder,  man  syntes  at  vente.  Han  var 
kongelig  Befalingsmand  paa  den  vigtige  Flynderborg,  der  med 
store  Blider  paa  sine  Volde  beskyttede  Indløbet  til  Sundet  og 
hævdede  den  ældgamle  Toldret,  ligesom  paa  en  fuldkomnere 
Maade  det  langt  anseeligere  Kronborg  siden. 

Ridder  Lave  Litie  havde  vel  endnu  ikke  gjort  sig  skyldig 
i nogen  Handling,  der  efter  Landets  Love  kunde  tilregnes 
ham,  som  beviisligt  Landsforræderi ; men  han  havde  nylig 
været  med  i Mødet  paa  Møllerup  hos  Stig  Andersen,  og  han 
havde  der  med  mere  Bestemthed,  end  nogensinde  tilforn,  er- 
klæret sig  for  sine  Venners  og  Frænders  Sag  imod  Kongen. 
At  dette  Møde  og  dets  Forhandlinger  var  røbet,  vidste  han; 
nu  frygtede  han  med  Rette  at  drages  til  Ansvar  for  Yttrin- 
ger,  han  ei  kunde  negte,  eller  endogsaa  uden  Lov  og  Dom  at 
blive  afsat  fra  sin  vigtige  Post,  som  Befalingsmand  paa  denne 
Borg.  Den  hemmelige  Uro  pinte  ham  saameget  meer,  som 
han  maatte  indeslutte  den  i sit  eget  Bryst.  Han  havde  ikke 
Fortrolighed  til  noget  Menneske  paa  Borgen.  Han  levede 
der,  som  Enkemand,  med  sin  Datter,  hvem  han  deels  endnu 
ansaae  for  et  halvt  Barn,  deels  endogsaa  frygtede  for  at  lade 
skue  for  dybt  i hans  Inderste.  Dette  sit  eneste  Barn  elskede 
han  dog  høit,  uagtet  hun  saa  lidet  stemte  med  ham  i Alt, 

hvad  der  angik  de  vigtige  offentlige  Anliggender,  som  hun 

viste  langt  mere  Deeltågelse  for,  end  man  kunde  vente  af  en 
Pige  i hendes  Alder.  Hun  var  neppe  femten  Aar,  men  var 

af  en  høi,  rank  Væxt,  og  hun  yttrede  allerede  en  saa  bestemt 
og  fast  Villie,  at  den  vaklende  Fader  ofte  forbausedes  der- 
over. Hun  var  en  Datterdatter  af  den  mægtige,  nylig  afdøde 
Ridder  Absalon  Andersøn,  der  regnede  sin  Slægt  fra  Asker 
Ryg  og  Skjalm  Flvide  og  i sit  Testament  rigelig  havde  be- 

tænkt Ridder  Lave  Litie  og  hans  Datter.  Stolt  Inge,  som 
den  djærve  Pige  allerede  kaldtes  af  Borgens  Folk,  lignede 
fornemmelig  sin  høihjertede  afdøde  Moder  og  havde  ikke  alene 
arvet  Moderens  og  den  hele  Absalonske  Slægts  ægte  danske 
Udseende,  men  ogsaa  deres  forrige  fædrelandske  Aand,  i uad- 
skillelig Forening  af  trofast  Kjærlighed  til  Fødelandet  og  Hen- 
givenhed for  det  retmæssige  Kongehus.  Naar  der  taltes  om 
de  Farer,  der  truede  Kronen  og  Riget,  glindsede  hendes  mørke- 
blaae  Øine,  og  hun  ønskede  kun,  at  hun,  som  hendes  ædle 
Frænde,  Jon  Litie,  eller  David  Thorstensøn  eller  Drost  Peder 
Hessel,  kunde  vaage  over  Landets  og  Kronens  Sikkerhed  med 
mandlig  Adkomst  og  Kraft.  Drost  Peders  Navn  nævnede  hun 
dog  sjelden  og,  som  det  altid  syntes,  med  en  vis  Uvillie.  At 
hun  allerede  som  Barn  var  bestemt  til  hans  tilkommende' 
Hustru  var  hende  en  utaalelig  Tanke  og  oprørte  hendes  Følelse 
af  Menneskefrihed  og  kvindelig  Værdighed  paa  det  Bittreste. 
Hun  kunde  kun  svagt  erindre  sig  den  unge  Drost,  som  en  ret 
smuk  og  venlig  Dreng,  hun  som  Barn  havde  leget  med. 
Dengang  syntes  hun  ret  at  have  havt  ham  kjær;  men  fra 

det  Øieblik,  det  var  sagt  hende,  at  hun  var  bestemt  til  hans 
Hustru,  havde  det  været  hende  modbydeligt  at  erindre  sig  ham. 
Det  var  ligesom  en  usynlig  Magt  havde  gjort  ham  til  hendes 
Arvefjende,  og  han  var  det  eneste  Menneske,  hun  var  tilbøielig 
til  at  troe  Ondt  om  uden  tilstrækkelig  Grund.  Det  meget  Gode 
og  Fortræffelige,  hun  siden  hørte  om  den  unge,  virksomme 
Drost  og  hans  Fortjenester  af  Landet  og  Kongehuset,  kunde 
hun  vel  ikke  negte  en  vis  Deeltageise  og  Høiagtelse;  under- 

tiden kunde  hun  endogsaa  herover  glemme  hint  forhadte  Forhold 
og  selv  udbryde  i ufrivillige  Yttringer  af  Beundring;  men  det 
ufordeelagtige  Rygte,  der  i de  sidste  Aar  havde  udbredt  sig 
om  den  unge  Drost,  var  ogsaa  kommet  hende  for  Øre.  At 
han  for  en  stor  Deel  kunde  takke  sin  Skjønhed  og  Artighed 

for  sin  hastige  Ophøielse,  var  en  almindelig  Mening  blandt 

Folket,  selv  hvor  man  yttrede  sig  finest  og  skaansomst.  Denne 
formeentlige  Plet  paa  Drost  Peders  Ære,  som  Misundelsen  kun 
var  alt  for  ivrig  i at  udbrede,  havde  forvandlet  Inges  Agtelse 
for  den  hende  forudbestemte  Brudgom  til  Foragt  og  næsten 

til  Afsky.  Hun  havde  ofte  paa  det  Indstændigste  bedet  sin 
Fader,  'heller  at  begrave  hende  i et  Kloster  paa  Livstid, 
end  nogensinde  opfordre  hende  til  at  ægte  en  Mand,  som 
hun  med  alle  hans  Fortjenester  dog  aldrig  i Verden  kunde 
agte  eller  elske.  Hidtil  havde  Faderen  kun  givet  ubestemte 
Svar  paa  disse  Bønner  og  bedet  hende  betænke  sig,  idetmindste 
til  hun  havde  seet  ham  og  fornyet  det  halvforglemte  Barn- 
domsbekjendtskab.  Drosten  var  en  udmærket  Mand,  en  sand 
Lykkens  Yndling  — sagde  han  — uden  Nødvendighed  maatte 
man  ikke  bryde  et  Løfte,  som  var  givet  en  afdød  Ven;  det 
havde  tvende  høie  Slægters  Lykke  og  Bevarelsen  af  deres 
Velstand  og  Indflydelse  til  Hensigt.  Men  i det  sidste  halve 
Aar  havde  Faderen  selv  ofte  yttret  sig  med  Misbilligelse  om 
Drost  Peder  og  hans  ivrige  Virksomhed  for  at  hævde  den 
misbrugte  Kongemagt.  Mod  denne  Dadel  forsvarede  vel  stolt 
Inge  hans  Handlemaade  ivrig,  hun  priste  ham  endog,  som 
en  djærv  Ven  af  Landet  og  Kongehuset;  men  hendes  Glæde 
var  dog  stor,  da  Faderen  nu  ved  sin  Hjemkomst  fra  Dane- 
hoffet  havde  erklæret  hende  fuldkommen  løst  fra  enhver  For- 
pligtelse med  Hensyn  til  Drost  Peder  Hessel.  Han  havde 
givet  hende  sin  Haand  paa,  at  hun  aldrig  skulde  ægte  denne 
ivrige  Kongetjener,  som  enhver  frisindet  dansk  Mand  havde 
den  største  Grund  til  at  skye,  om  man  end  ikke  kunde  negte 
ham  en  vis  Agtelse  for  hans  Klogskab  og  oprigtige  Djærvhed. 

Aldrig  havde  stolt  Inge  følt  sig  saa  glad  og  let  om  Hjertet, 
som  i disse  sidste  Dage,  og  hun  greb  nu  enhver  Leilighed  til  at 
vise  Faderen  sin  Taknemmelighed  over  dette  Løfte,  der  først 
gav  hende  den  fulde  Bevidsthed  af  hendes  kvindelige  Værdig- 
hed og  af  at  være  en  fri,  ædelbaaren  Ridderdatter.  Hvor  nødig 
hun  spillede  Brætspil  og  Skak,  opfordrede  hun  nu  ofte  Fade- 
ren til  at  forjage  sin  Mismodighed  og  Uro  ved  denne  Ad- 

spredelse,  som  han  særdeles  yndede.  Hun  gjorde  sig  den  største 
Flid  for  at  skjule  ham  med  hvor  liden  Deeltagelse  hun  flyttede 
de  døde  Brikker,  medens  hendes  Tanker  gjennemføi  den  frie 
herlige  Verden,  hun  nu  saae  vidt  aabnct  for  sig,  og  hun  med 
Glæde  udmalede  sig  Billedrækken  af  sin  berømte  Slægt,  hvori 
de  ædleste  danske  Kvinder  fra  hendes  tidligste  Barndom  havde 
staaet  hende  som  herlige  Lysbilleder  for  Øie. 

Fader  og  Datter  sade  endnu  tause  ved  Skakspillet,  og  Jom- 
fru Inge  saae,  at  den  urolige  Fader  heller  ikke  gav  Agt  paa 
sine  Træk,  men  ofte  flyttede  Brikkerne  som  i Drømme. 

„Men  sig  mig  dog,  kjære  Fader !“  — afbrød  hun  endelig 
den  lange  Taushed  „troer  du,  det  er  muligt,  hvad  man  her 
har  sagt,  medens  du  var  borte  — skulde  Kong  Abels  Sønne- 
søn, den  dumdristige  Hertug  Valdemar,  virkelig  tragte  Kongen 
efter  Kronen  og  Livet  ?“ 

„Tys,  Barn!  tal  ikke  saadanne  Ord!  de  kan  koste  vort 
Liv!44  — svarede  Faderen  ængstelig  og  saae  sig  om.  — „Det 
er  en  dum,  løs  Snak.  Men  Den,  der  bringer  slig  farlig 
Snak  i Omløb,  burde  aldrig  ineer  see  Dagens  Lys.  Hør  aldrig 
efter  slig  Tale,  min  kjære,  gode  Inge!  og  tænk  aldrig  paa 
slige  Ting,  som  du  dog  ikke  forstaaer  dig*  paa!  Beskedne 
unge  Piger  tale  ikke  om  Statssager,  men  passe  deres  Væv  og 
deres  Husgjerning;  det  har  jeg  sagt  dig  saa  tidt.  Jeg  sætter 
dig  nødig  irette,  mit  gode  Barn ! men  du  gjør  mig  mangengang 
angest  og  bange  ved  din  Tale/4 

„Men  naar  det  gjælder  Land  og:  Rige,  Fader!  saa  er’ 
vi  unge  Piger  dog  ligesaagodt  danske,  som  de  unge  Riddere 
og  Svende.  Før  har  danske  Kvinder  dog  ogsaa  maattet  tænke 
paa  vigtige  Ting.  Havde  Fru  Inge  og  stolt  Ingefried  ikke 
turdet  tænke  paa  Andet,  end  deres  Væv  og  deres  Stegers, 
saa  havde  de  ikke  boret  Svend  Grathes  Flaade  i Sænk,  og 
saa  var  den  store  Kong  Valdemar  maaske  aldrig  bliven  Konge 
i Danmark.44 

„Hvor  faaer  du  alle  de  Historier  fra,  bedste,  kjæreste  Barn! 
hvor  har  du  hørt  de  gamle,  dumme  Eventyr,  som  du  altid 
kommer  med?  af  mig  hører  du  aldrig  Sligt;  det  veed  jeg/4 
„Ih,  det  fortalte  Moder  mig,  da  jeg  var  ganske  lille,  og 
hun  lærte  mig  saa  mange  smukke,  gamle  Viser  derom/4 
„Viser!  der  har  vi  det  — alle  Viser  og  Krøniker  lyver. 
Barn!  Det  er  ikke  Andet,  end  Digt  og  Overtro,  som  Folk 
hitte  paa,  der  ikke  har  Andet  at  gjøré,  end  at  b'nde  Bir n og 
Taaber  Noget  paa  Ærmet.  Naar  hører  du  mig  fortælle  Hi- 
storier eller  synge  Viser?  Folk,  der  har  alvorlige  Ting  i Hovedét, 
tænker  ikke  paa  sligt  Fjas.44 

„Jeg  har  rigtignok  aldrig  hørt  dig  synge  eller  fortælle,  Fader! 
men  Anoder  sang  og  fortalte  jo  dog  saa  smukt,  og  hun  h Idt 
meget  af  de  gamle  Sange.  Var  der  ingen  sandfærdige  Viser 
til,  og  vilde  unge  Piger  ikke  synge  om  vore  gamle  Konger 
og  Kæmper  og  vore  troe,  ædle  Kvinder,  saa  vilde  jo  ingen 

stor  Mand  eller  Kvinde  erindres  længer,  end  de  levede,  og 
saa  var  det  ikke  værd  at  leve  i Verden;  saa  var  det  Her- 
ligste, der  skeer  iblandt  os,  jo  ogsaa  kun  forgængeligt  Tant. 
Hvad  hjælper  det  os,  om  vi  er  rige  og  mægtige,  naar  vi 
dog  Intet  udrette,  som  fortjener  at  huskes,  riaar  vi  er  døde? 
og  hvad  kunde  de  største  Menneskers  Liv  være  for  deres  Efter- 
kommere, naar  man  ikke  med  Hjertens  Lyst  vilde  bevare  deres 
Navne  og  deres  Bedrifter  i Krøniker  og  Sange?“ 

,,Ak,  Barn,  kjæreste  Barn!  det  er  Sværmeri  og  Overtro. 
Hvad  der  er  værd  at  huske,  det  husker  man  nok,  uden  at 
man  behøver  at  læse  Krøniker  eller  synge  Viser  derom,  og  i 
vore  Tider  kan  man  have  Andet  at  tænke  paa,  end  Fjas  og 
Sang  og  gamle  Eventyr.  Dog  syng  i Guds  Navn  saa  meget 
du  vil  om  gamle  Helte  og  Konger!  de  gjøre  ikke  fleer  Ulykker, 
end  de  har  gjort;  men  bryd  dig  kun  ikke  om  hvad  der  skeer 
i vore  Tider!  det  er  hverken  værd  at  synge  eller  tale  om. 
Ingen  er  lykkelig  før  han  er  kommen  i sin  Grav,  sagde  en 
gammel  Viismand;  og  det  var  et  sandt  Ord.  I saa  urolige 
Tider,  mit  Barn ! kan  man  ikke  være  forsigtig  nok : et  ubesin- 
digt Ord  kan  gjøre  større  Ulykker,  end  du  drømmer  om.  Sce 
engang  paa  Banneret  derude  hvorledes  Vinden  staaer!“ 

Inge  reiste  sig  og  saae  ud  af  det  runde  Vindu  i Slots- 
gaarden,  hvor  et  høit  Banner  med  de  to  kongelige  Vaaben- 
løver  vaiede  over  den  murede  Porthvælving. 

,, Vinden  er  gaaet  mod  Øst“  — sagde  Inge  ligegyldig  og 
satte  sig  igjen.  — , »Venter  du  maaske  Nogen  fra  Skaane 

iaften?“ 

,,Det  just  ikke!“  — sagde  Ridderen  og  reiste  sig.  — 
, .Østenvind?  ■ — hm ! — og  den  var  dog  nordvestlig  for  en 

Time  siden;  men  den  Vind  kan  nu  Ingen  gaae  over  Sundet 

iaften.  Jeg  maa  ud  og  tale  med  Færgefolkene.  Jeg  venter 
nogle  fremmede  Herrer,  Barn!  — det  er  fornemme  Folk  og 
mine  gode  Vænner.  Skulde  de  komme,  medens  jeg  er  borte, 
saa  tag  venlig  imod  dem  og  sæt  det  Bedste  frem,  du  har  i 
Huset!  Underhold  dem,  som  jeg  veed  du  kan!  men  spørg 
dem  hverken  om  deres  Navn  eller  deres  Reise!  Det  sømmer 

sig  ikke.  Tal  for  Alting  ikke  et  Ord  om  Statssager  og  om 

hvad  du  mener  eller  ikke  mener  om  deslige  Ting!  Det  er 

Noget,  du  ingen  Mening  maa  have  om.  Nu,  nu!  du  bliver 
rød,  mit  Barn!  du  kan  dog  ikke  vredes  paa  din  Fader? 

Forstaa  mig  ret!  du  maa  i Guds  Navn  mene  hvad  du  vil 

det  kan  Ingen  forbyde  dig;  men  det  er  ikke  Tider  til  at  sige 
for  (høit  hvad  man  mener,  og  du  er  aldrig  forsigtig,  lille 

Inge!  du  taler  tidt  høit  og  dristigt  om  Ting,  som  jeg  neppe 

tør  tale  sagte  om  i mit  Lønkammer.  Glem  nu  ikke  hvad  jeg 
har  sagt!  Jeg  rider  kanske  de  Fremmede  imøde  og  bliver 

maaske  borte  en  Times  Tid.  — Skulde  de  komme  en  anden 
Vei,  end  jeg  formoder,  og  være  her  før  jeg,  saa  sørger  du  for 
dem,  som  en  flink  Husmoder!  Portneren  og  Gaardsfogden 

veed  Besked,  og  Borgen  staaer  iaften  aaben  for  enhver  Rei- 
sende, uden  at  Nogen  behøver  at  nævne  sig.  Du  er  dog  ikke 
bange  for  at  være  ene,  mit  Barn!  du  har  jo  dine  Terner  i 
Nærheden,  og  Borgestuen  er  fuld  af  Huskarle." 

„Bange!"  — gjentog  stolt  Inge  og  blev  endnu  mere  rød. 
— „Nei,  Fader!  hvad  skulde  jeg  være  bange  for?  dine  Ven- 
ner kan  jo  ikke  være  din  Datters  Fjender.  Men  du  er  saa 
underlig,  min  Fader!  saa  hemmelighedsfuld,  og  du  er  ikke 
glad  og  rolig;  du  er  dog  ikke  syg?" 

„Nei  vist  ikke,  Barn!  men  jeg  har  nogle  fortrædelige  Ting 
at  tænke  paa,  som  du  ikke  forstaaer  dig  paa.  Bryd  du  dig 

ikke  derom!  — Sid  nu  ikke  ene  her  i Halvmørket!  tænd  Lys 
og  lad  dine  Tærner  komme  ind  og  synge  Viser  med  dig!  Du 
maa  gjerne  synge  Viser,  Barn!  det  passer  for  din  Alder.  Hvad 
jeg  før  sagde  om  Viserne,  mente  jeg  ikke  såa  nøie.  Vær  nu 

kun  munter!  og  vær  ikke  urolig  for  mig!  jeg  fattes  Intet." 

Han  klappede  hende  venlig  paa  Kinden  og  gik. 

Det  begyndte  at  mørknes.  Faderens  hemmelighedsfulde  Uro 
og  slet  fordulgte  Ængstelighed  havde  gjort  et  besynderligt 
Indtryk  paa  den  unge  Pige,  der  ellers  aldrig  vidste  hvad 
Frygt  var,  og  da  hun  nu  sad  ene  i den  store,  dunkle  Hal, 

faldt  der  hende  allehaande  foruroligende  Tanker  ind.  I de 
sidste  urolige  Tider  havde  man  hørt  mange  tildeels  ugrundede 
Rygter  om  Røvere  og  Stimænd.  Dette  ængstede  hende  dog 
mindst;  men  at  Landet  var  fuldt  af  hemmelige  Forrædere,  som 
truede  Kongen  og  alle  hans  troe  hengivne  Mænd  med  Under- 
gang, var  et  almindeligt  og  for  Jomfru  Inge  langt  frygte- 
ligere Rygte.  Denne  vigtige  Borg  blev  sædvanlig  holdt  strengt 
tillukket  for  enhver  Fremmed,  der  ikke  først  paa  det  Nøiagtigste 
angav  sit  Navn  og  sit  Ærende.  Hvorfor  der  hermed  skete  en 
Undtagelse  denne  Aften,  var  hende  ubegribeligt,  og  hvad  der 
bevægede  hendes  Fader  til  at  forlade  Borgen  paa  denne  Tid, 
naar  han  dog  ventede  saa  vigtige  og  fornemme  Gjester,  kunde 
hun  heller  ikke  begribe.  Af  hans  urolige  Opmærksomhed  for  Vin- 
den og  hans  Misfornøjelse  med,  at  den  var  østlig,  saavelsom 
af  hans  Forbud  om  at  spørge  de  Reisende  om  deres  Navn 
og  Reise,  formodede  hun,  at  han  maatte  vente  nogle  Venner 
eller  Frænder,  der  maaske  vare  under  Forfølgelse  og  agtede 
sig  til  Skaane  inat.  Uagtet  Faderens  Tilbageholdenhed  og  For- 
sigtighed havde  hun  mærket,  at  han  tog  ivrig  Deel  i Stig 
Andersens  og  hans  andre  Frænders  Harme  mod  Kongen,  som 
hun  dog  ikke  ret  vidste  Grunden  til.  At  Kongen  havde  fornær- 
met Stig  Andersens  Hustru  og  derfor  var  bleven  undsagt 
af  den  mægtige  Marsk,  havde  hun  vel  hørt  tale  om ; men  de 
nærmere  Omstændigheder  kjendte  hun  ikke.  Efter  det  Begreb, 
hun  gjorde  sig  om  en  Konge,  og  de  Forestillinger  om  en  saadan 
Mand,  hun  alt  som  Barn  havde  dannet  sig  af  hendes  Moders 
Fortællinger  om  de  store  Valdemarer,  havde  hun  en  saa  dyb 
Ærbødighed  for  Kongenavnet,  at  det  var  hende  ubegribeligt. 

hvorledes  en  Undersaat  saaledes  kunde  fornærmes  af  sin  Konge, 
at  han  nogensinde  kunde  have  Ret  til  at  opsætte  sig  imod 
ham.  At  hendes  Fader  for  Venskabs  og  Slægtskabs  Skyld 
kunde  lade  sig  forlede  til  at  glemme  sin  Troskab  mod  Kongen, 
var  vel  en  Tanke,  som  hun  gruede  for  at  tænke  sig  klart; 
men  hun  begyndte  dog  nu  lønlig  at  frygte  for  en  saadan  Ulykke, 
som  hun  af  alle  mulige  ansaae  for  den  største.  Hun  følte 
sig  for  første  Gang  i sit  Liv  ret  ængsteligt  stemt.  Hun 
saae  sig  om  i den  dunkle  Hal,  og  det  var  hende  som  der 
i hver  Krog  stod  en  lurende  Kongemorder  med  blinkende  Dolk. 
Hun  reiste  sig  hastig  for  at  kalde  paa  sine  Terner  og  faae 
tændt  Lys.  Neppe  havde  hun  reist  sig,  før  Døren  aabnedes 
sagte  og  en  plump,  svær  Mandsskikkelse,  tæt  indhyllet  i en 
mørk  Vadmelskappe,  traadte  listende  og  forsigtig  over  Tærskelen. 
Det  sidste  Glimt  af  det  forsvindende  Dagslys  viste  hende  et 
vildt,  rødskægget  og  smudsigt  Ansigt,  som  mere  lignede  et 
glubende  Dyrs,  end  et  Menneskes.  Hun  veg  et  Skridt  tilbage 
og  var  nær  ved  at  udstøde  et  Angestskrig;  men  hun  bluedes 
over  sin  Frygt  og  betvang  den,  idet  hun  erindrede  sig  sin 
Faders  Bud,  at  hun  skulde  tage  med  husmoderlig  Værdighed 
mod  hans  Gjester. 

,, Velkommen,  Fremmede !“  — sagde  hun  saa  kjækt  som 
det  var  hende  muligt,  skjøndt  med  bævende  Stemme,  og  gik 
et  Skridt  fremad,  hvorved  hun  dog  ikke  kom  længer,  end  et 
Par  Skridt  fra  Døren  til  Stegerset.  — ,,Min  Fader  kommer 
strax!“  — tilføiede  hun.  — „Tillad,  jeg  henter  Lys!“ 

,,Nei,  intet  Lys,  skjøn  Jomfru!  — er  I ene  her  paa  Bor- 
gen ?“  Dette  Spørgsmaal  af  en  dyb,  raa  Stemme,  der  dæm- 
pet og  hemmelighedsfuldt  lød  hende  imøde,  forøgede  hendes 
Angest,  og  den  høie,  plumpe  Kæmpeskikkelse  traadte  et  Par 
Skridt  længere  frem  i Salen.  Hun  traadte  hastig  tilbage  og 
greb  fast  i Klinken  til  Stegersdøren,  men  fattede  Mod  igjen 
og  blev  staaende.  ,,Ene?“  — gjentog  hun  — ,,nei,  vel  er 
jeg  en  Ridderdatter,  men  jeg  paatager  mig  dog  ikke  alene  at 
forsvare  en  kongelig  Borg.  Vil  I see  Borgens  Besætning,  kan 
den  være  her  paa  Øieblikket  — “ 

,,Lad  mig  ikke  kyse  Jer  bort,  skjøn  Jomfru \“  — sagde 
den  Fremmede  og  gik  et  Skridt  tilbage.  — ,,Jeg  kommer  fra 
en  Søfart  og  jeg  'har  ikke  faaet  mig  pudset  og  opstudset  til 
at  lade  mig  see  for  fine  Kvindfolk.  Jeg  er  kun  en  ringe  Stald- 
knegt  og  er  sendt  hid  i min  Herres  Ærende  for  at  spørge 
om  Ridder  Lave  Litie  kan  huse  sine  Venner  inat,  og  om  ikke 
et  Kobbel  kongelige  Jagthunde  er  kommet  hertil  iaften.“ 

,,Min  Faders  Venner  ere  velkomne !“  - — svarede  Ridder- 
datteren. — ,,Han  er  selv  dragen  dem  imøde  og  vil  være  her 
paa  Øieblikket.  Hundene  veed  jeg  ingen  Besked  om.  Er  I de 
fremmede  Herrers  Tjener,  saa  skal  I strax  blive  bænket  i Folke- 
stuen.a Hun  vilde  gaae  og  greb  i Klinken  for  at  aabne  Ste- 
gersdøren; men  den  Fremmede  hævede  Haanden  advarende,  næ- 

sten  truende:  „Bliv!  intet  Lys!  — jeg  gaaer  strax!“  — mumlede 
han.  — „Her  er  altsaa  ingen  fremmede  Gjester?  ingen  Reisende 
fra  Nyborg  ?“ 

„Ikke,  saavidt  jeg  veed“  - — svarede  Inge  — „men  Borgen 
er  stor,  og  skjøndt  her  ligger  mange  kongelige  Krigsmænd, 
er  her  Plads  nok  til  Gjester,  som  ere  Kongen  og  Landet  troe.“ 

„Godt!  — Jeg  skal  bringe  min  Herre  det  Svar,  og  er 

han  tilfreds  dermed,  seer  I os  snart.  Farvel,  skjøn  Jomfru! 
hvorvel  I ikke  synes  at  have  Lyst  til,  jeg  skal  komme  Jer 

nær,  tør  jeg  dog  bande  paa,  I er  ligesaa  kjøn,  som  I er 

kjæk.  For  min  Skyld  behøver  I ellers  ikke  at  gjøre  Kvalm 

eller  kalde  Borgens  Besætning  sammen.  Her  kommer  jeg  som 
en  god  Ven;  min  Herres  gode  Venner  ere  ogsaa  mine.“ 
Med  disse  Ord  gik  han  hastig  ud  af  samme  Dør,  han  var 
kommen  ind  ad.  For  at  han  dog  ikke  skulde  komme  igjen, 
førend  der  var  Lys  og  flere  Mennesker  tilstede,  gik  Jomfru 
Inge  først  hen  og  slog  en  Skodde  for  Døren  efter  ham.  Derpaa 
kaldte  hun  paa  sine  Terner  og  lod  dem  tænde  alle  Voxkerterne, 
der  i den  store  Sal  vare  anbragte  under  blanke  Skjolde  paa 
de  kalkede  Vægge.  I det  runde  Sideværelse  lod  hun  dække 
Bord  til  de  bebudede  hemmelighedsfulde  Gjester,  og  selv  gik 
hun  gjennem  Stegerset  til  Borgestuen,  for  at  see  om  Huskar- 
lene vare  tilstede.  Hun  saae  dem  Alle,  tolv  i Tallet,  sidde  ved 
Nadverbordet,  og  hun  gik  tilbage  til  Stegerset,  uden  at  lade 
sig  mærke  med  sine  Betænkeligheder  for  Nogen.  Saasnart  hun 
havde  givet  Madsvenden  og  Fadeburpigerne  de  fornødne  Befalin- 
ger, gik  hun,  tilsyneladende  rolig,  ind  igjen  i den  oplyste 
Sal,  slog  Skodden  fra  Forstuedøren,  efter  Husets  gjestfrie  Skik, 
og  lod  kun  et  Par  Terner  blive  hos  sig.  De  satte  sig,  som  sæd- 
vanlig, ved  deres  Sømmebord  og  fremtoge  deres  kvindelige 
Haandarbeider.  Den  Ene  af  Ternerne  var  en  ung,  munter 
Pige,  som  altid  vidste  Nyt  og  havde  Meget  at  fortælle.  Hun 
saae  forundret  paa  de  mange  Kerter  og  den  prægtige  Anretning 
og  spurgte  nysgjerrig,  hvad  det  var  for  Gjester,  man  ventede 
saa  silde  og  med  saa  usædvanlig  Stads. 

„Jeg  kjender  dem  ikke“  — svarede  Inge  i ligegyldig  Tone. 
— „Men  fortæl  os  noget  Nyt,  lille  Else!“  — tilføiede  hun  hastig 
og  som  det  synes  for  at  adsprede  sig  — - „har  du  nylig  hørt 
Noget  fra  din  Kjærest?  kommer  han  ikke  herover  og  henter  dig 
i Sommer ?“ 

„Det  har  gode  Veie,  Jomfru !“  — svarede  Else  og  var  nu 
strax  inde  i sin  Yndlingsmaterie.  — „Han  bryder  sig  meer  om 
sin  mandhaftige  Herre  paa  Mollerup,  end  om  mig  og  alle 
Piger  i Verden.  Siden  han  var  med  Marsken  i den  svenske 
Krig,  er  han  bleven  lidt  storagtig;  men  det  fortænker  jeg  ham 
ikke  i:  han  kan  dog  sige,  han  har  været  med  at  rive  en 
Konge  af  Pinden.  I gjør  store  Øine,  Jomfru!  men  det  er  dog 
baade  vist  og  sandt.  Blev  den  forrige  svenske  Konge  ikke  afsat? 
og  det  voldte  dog  vor  drabelige  Marsk  Andersen  og  hans  raske 

Folk.  Mads  Jyde  er  Marskens  høire  Haand;  han  er  næsten 
ligesaa  høi  som  sin  Herre,  og  han  er  en  forvoven  Karl, 
maa  I troe.  Var  han  ikke  en  fattig  Bondesøn,  kunde  han. 
Skam,  gjérne  blive  Ridder  engang.  Men  lader  han  nu  ikke 
snart  'høre  fra  sig“  — vedblev  hun  og  slog  Nakken  tilbage 

— ,,saa  er  jeg  heller  ingen  Kastekjep;  bryder  han  sig  ikke 
ineer  om  lille  Else,  saa  giver  jeg  ham  en  god  Dag  og  seer 
mig  om  en  Anden.  Her  er  ogsaa  smukke  og  kjække  Karle 
i Sjælland,  og  jeg  behøver  ikke  at  lægge  mig  syg  for  en 
jydsk  Landseknegt.“ 

,,Du  ligner  ikke  din  trofaste  Navne  i Visen“  — sagde 
Jomfru  Inge  — , , hende,  som  sørgede  sig  tildøde  over  Ridder 
Aage.“ 

,,Det  har  vist  været  meget  længe  siden  den  Historie  skete, 
det  maa  I troe,  høibaarne  Jomfru!  Nu  er  Verden  mere  oplyst 
og  Pigerne  ikke  saa  eenfoldige.  Vilde  man  nuomstunder  sørge  sig 
ihjel  over  de  unge  Karles  Vægelsind,  saa  blev  her  snart 
ingen  levende  Piger  meer  i Landet.  Nei,  nei,“  — vedblev 
hun  og  nynnede: 

„Alt  som  man  træder  paa  Trøskebro, 

Saa  er  de  unge  Karles  Tro. 

Alt  som  man  griber  en  Aal  om  Hale, 

Saa  er  de  unge  Karles  Tale/‘ 

„Den  Vise  er  ny“  — sagde  Jomfru  Inge  — „saaledes  hed- 
der det  ikke  i de  gamle;  der  gaae  de  troe  Elskende  i Graven 
med  hinanden. u 

„Velbekomme !**  — sagde  Ternen  — „det  kan  jeg  dog 
ikke  sige,  jeg  havde  Lyst  til,  om  Mads  Jyde  døde;  en  død  Brud- 
gom bliver  jo  heller  ikke  levende,  om  man  saa  ti  Gange  gik  i 
Graven  med  ham.“ 

„I  gamle  Dage  var  der  dog  meer  Troskab  blandt  Folk“ 

— sagde  Inge  alvorlig  — „da  stod  det  ogsaa  bedre  med  Land 
og  Konge.  Det  har  været  lykkelige  Mennesker,  der  levede  i 
Danmark  i gamle  Dage.“ 

„Hvad  Lykke  var  der  da  i at  døe  af  Sorg?  ædle  Jomfru! 
det  kan  jeg  slet  ikke  begribe;  og  hvad  kommer  det  Kongen  og 
Landet  ved,  at  der  ingen  Stadighed  er  ved  de  forvildede 
Krigsknegte?“ 

„Det  skal  jeg  sige  dig,  lille  Else!  naar  der  ingen  Stadig- 
hed er  ved  Krigsmændene  i det  Stykke,  saa  er  der  ligesaå  lidt 
i alt  Andet,  og  saa  kan  man  heller  ikke  stole  paa  dem,  naar 
de  skal  forsvare  Land  og  Rige.  Den,  der  kan  glemme  og 
forlade  sin  Kjærcst,  kan  endnu  lettere  glemme  og  forlade  sin 
Herre/* 

„Det  gjør,  min  Tro,  Mads  Jyde  ikke!**  — svarede  Else. 

— „Han  slaaer  heller  alle  andre  Mennesker  ihjel,  før  han 

taaler,  at  Nogen  siger  et  ondt  Ord  om  hans  Herre.  - Han  har 
selv  engang  løftet  Kniv  imod  mig  for  den  Sags  Skyld,  hvorvel 
han  forbandede  sig  paa,  at  han  holdt  af  mig  som  sin  Øiesten, 
Han  skulde  ikke  være  bange  for  at  tage  et  Tag  i Kongen 
selv,  ihvis  det  kom  til  ordentlig  Krig  mellem  Kongen  og 
Marsken/4 

„Er  du  afsindig?  Pige!44  — udbrød  Jomfru  Inge  forbauset. 

— „Marsken  er  jo  Kongens  Undersaat.  Vilde  han  føre  Krig 
mod  Kongen,  var  han  jo  en  Forræder  og  skammelig  Op- 
rører.“ 

„Det  forstaaer  jeg  mig  ikke  paa44  — sagde  Else  — „men 
det  veed  jeg  nok,  at  naar  Marsken  ikke  har  kunnet  havt  sin 
Hustru  i Fred  for  vor  Konge,  medens  han  dog  førte  Krig 
for  ham  som  en  brav  Karl,  saa  var  det  ikke  saa  urimeligt, 
om  den  tappre  Herre  blev  vred  i Hu  og  tog  sig  selv  til- 
rette saa  godt  han  kunde.44 

„Det  er  vist  en  skammelig  usandfærdig  Snak,  En  ægte 
Skjoldung  kan  aldrig  vanære  sin  høie  Slægt/* 

„Mig  er  det  lige  kjært!44  — svarede  Ternen  „men  jeg 
var  tilfreds,  Mads  Jyde  kun  vilde  holde  sig  fra  de  Store  og 
deres  Klammerier.  Det  gaaer  tilsidst  dog  ud  over  de  Smaa, 
og  han  kan  gjerne  komme  i stor  Ulykke  derover  tilsidst.  Jeg 
husker  nok  hvad  der  staaer  i Visen44  — og  nu  nynnede  hun: 

„Ridderen  og  hans  Svende 
De  red  fra  Thinge  i Trop: 

Ridderen  lod  man  rende, 

Men  Svendene  hængte  man  op.44 

„Lad  os  før  synge  en  af  de  gamle,  gode  Viser,  lille  Else!44 

— afbrød  Jomfru  Inge  den  letsindige  Terne  — „og  læg  dig 
ret  paa  Hjerte  hvad  du  synger!  saa  kommer  du  maaske 
ogsaa  engang  ihu,  at  du  er  en  dansk  Pige/4 

„Det  har  jeg  godt  ved  at  huske44  — svarede  Else  — 
„allenstund  jeg  ikke  forstaaer  et  tydsk  Ord  og  har  Ulykke  nok 
med  det  Jydske.44 

„Men  en  dansk  Pige  er  sin  Fæstemand  tro,  og  en  dansk  Mand 
svigter  ikke  Land  og  Konge.  Husker  du  Visen  om  Kong  Didrik? 
Lad  os  synge  den!44  Jomfru  Inge  begyndte  nu,  og  begge  Ter- 
nerne sang  med: 

„Kongen  raader  for  Borgen 
Og  saa  for  alle  Land, 

Og  saa  for  mangen  rasker  Helt 
Med  draget  Sværd  i Haand. 

Men  Kongen  raader  for  Borgen!44 

Idet  de  sang,  aabnedes  Døren ; men  Jomfru  Inge  tænkte  nu 
kun  paa  Heltesangen,  som  hendes  Moder  havde  s junget  for 

hende  i hendes  Barndom  og-  hvorved  hun  altid  ubevidst  havde 
tænkt  paa  sit  Drømmebillede  af  en  Konge,  som  Kong  Valde- 
mar den  Store,  og  paa  en  Borg,  som  Flynderborg,  hvor 
hun  var  fød,  og  som  var  den  eneste  Borg,  hun  kjendte.  Hun 
kom  altid  ved  Sangens  raske  Tone  og  de  Barndomserindringer, 
den  vakte  hos  hende,  i en  glad  og  lykkelig  Stemhing  og  følte 
sig  ret  tryg  paa  Borgen,  som  Kongen  raadte  for  med  de 
raske  Helte.  Ogsaa  dennegang  havde  Heltesangen  samme  be- 
tryggende Virkning.  Hun  hayde  glemt  Alt,  hvad  der  nys  æng- 
stede hende;  hendes  Øine  tindrede  af  livlig  Begeistring,  og 
Ternerne  gave  kun  Agt  paa  hende,  medens  hun  med  sin  rene 
og  usædvanlig  dybe  Sangstemme  vedblev: 

,,Lad  Bonden  raade  for  sin  Bo! 

Den  Hofmand  for  sin  Hest! 

Kongen  udaf  Danmark 

Han  raader  for  Borg  og  Fæste; 

Men  Kongen  raader  for  Borgen !“ 

Nu  mærkede  Jomfru  Inge  og  Ternerne  først,  at  der  traadte 
besporede  Støvlehæle  paa  Fliserne.  De  reiste  sig  overraskede 
og  Jomfru  Inge  med  en  Heftighed,  som  var  hende  usædvanlig. 
De  saae  tre  fremmede  Herrer  midt  i Hallen.  Den  Ene  var 
i Jægerdragt,  de  tvende  Andre  vare  klædte  som  borgerlige 
Reisende,  dog  med  store  Riddersværd  under  deres  graae  Kapper. 
Det  var  Ridder  Rimaardsøn  med  Drost  Peder  og  Ridder  Thor- 
stensøn. 


14.  KAPITEL. 

Ved  Riddernes  Indtrædelse  havde  den  skjønne  Sangerindes 
Miner  og  Udtryk  forbauset  dem ; de  vare  uvilkaarlig  blcvne 
staaende  og  havde  ikke  villet  afbryde  hende.  Nu  nærmede 
de  sig  med  Artighed  og  hilsede  den  skjønne  Ridderdatter. 
Endskjøndt  de  ikke  vare  i ridderlig  Dragt  røbede  deres  Anstand 
og  belevne  Adfærd  dog  strax,  at  de  vare  Mænd  af  høi  Stand 
og  Værdighed,  og  Jomfru  Inge  antog  dem  for  de  fornemme 
Gjester,  hendes  Fader  havde  talt  om.  Det  første  Blik  paa 
deres  deeltagende  og  venlige  Ansigter  beroligede  hende.  ,,Værer 
velkomne,  ædle  Herrer !“  — sagde  hun  fattet  og  besvarede 
deres  Hilsen  — ,,min  Fader  har  ventet  Eder  og  er  reden 
Eder  imøde.  I ere  vel  altsaa  komne  en  anden  Vci,  end  han 
formodede.  Eders  Staldknegt  eller  Væbner  har  vel  sagt  Eder, 
at  her  ingen  Fremmede  er?“ 

,,Vi  kom  først  i dette  Øieblik,  ædle  Jomfru !“  — tog  Ridder 
Thorstensøn  Ordet  — ,,og  vor  Væbner  har  Intet  kunnet  sige 
os  om  Husets  Ledighed;  han  er  endnu  ikke  kommen  længer. 

end  til  Stalden.  At  eders  Hr.  Fader  har  ventet  os,  kan  jeg 
heller  ikke  formode;  vi  troede,  vi  skulde  overraske  ham/' 

„Til  vor  Forundring  aabnede  „man  os  Borg-Porten  uden  at 
spørge  os  om  Navn  og  Ærend"  — sagde  Ridder  Rimaardsøn. 
— „Denne  Tillid  er  os  smigrende;  eders  Sang,  skjønne  Jom- 
fru! vovede  vi  ikke  at  afbryde;  den  var  os  en  kjær  Forsikkring 
om,  at  vi  selv  som  ubekjendte  vare  Eder  velkomne,  som 
Landets  og  Kongens  troe  Mænd." 

„For  Andre  staaer  ikke  denne  Borg  aaben!"  — svarede 
Inge.  — „Om  eders  Navn  og  Ærend  spørger  heller  Ingen 
endnu,  ædle  Herrer!  I ere  min  Fader  særdeles  velkomne,  det 
kan  jeg  forsikkre  Eder."  Med  disse  Ord  betragtede  hun  de 
djærve,  ærlige  Ansigter  med  Tillid  og  Velbehag.  Drost  Peder 
havde  endnu  intet  Ord  sagt,  men  stod  forvirret  og  næsten  und- 
seelig for  hende  med  et  forunderligt  Udtryk  af  Overraskelse  og 
vemodig,  næsten  drømmeagtig  Glæde  i det  stille,  alvorlige  Blik. 

„Træder  nærmere,  mine  Herrer!"  — vedblev  Jomfru  Inge 
med  let  Hjerte  og  følte  sig  fuldkommen  befriet  fra  enhver 
Tvivl  om  noget  ulovligt  i hendes  Faders  Forbindelser,  saavel- 
som  fra  enhver  Uro  over  de  forventede  hemmelighedsfulde 
Gjester.  - — „I  træffer  her  en  aaben  Fruerstue,  hvor  jeg, 
sandt  at  sige,  er  glad  ved  at  see  Venner  af  min  Fader,  som 
kan  udfylde  hans  Plads  her  i hans  Fraværelse.  Han  forlod 
mig  for  en  halv  Time  siden  og  vilde  være  her  om  en  Time 
igjen,  'hvis  han  ikke  mødte  Eder.  En  Karl,  som  udgav  sig 
for  eders  Staldknegt,  havde  nær  forskrækket  mig  her  i Skum- 
ringen. Borgen  er  ellers  aldrig  saa  tilgængelig.  Under  disse 
Omstændigheder  ere  I mig  des  velkomnere.  Hvis  I ønsker  en 
Vederkvægelse,  mine  Herrer!  er  den  allerede  beredt." 

Ridderne  saae  forundrede  til  hverandre.  „Her  maa  en  Feil- 
tagelse  finde  Sted,  ædle  Jomfru!"  — sagde  Ridder  Rimaard- 
søn — „men  hvis  I tillader  det,  vil  vi  benytte  den  og  opsætte 
Forklaringen  til  eders  Hr.  Fader  kommer." 

„Forund  mig  et  Spørgsmaal,  ædle  Jomfru!"  — tog  endelig 
Drost  Peder  Ordet  og  syntes  nu  først  at  være  opvakt  af  en 
underlig  skiøn  Drøm,  medens  hans  Øine  med  venlig  Deeltagelse 
havde  dvælet  paa  den  høie  Jomfrues  aabne  Aasyn  og  ædle 
Skikkelse  — „ tilgiv  mig,  hvis  det  synes  ubeskeden!  er  eders 
Døbenavn  virkelig  Inge,  og  er  I en  Datter  af  Befalingsmanden 
her  paa  Borgen,  Hr.  Ridder  Lave  Litie,  og  den  ædle  henfarne 
Frue  Margaretha,  Absalon  Andersøns  yngste  Datter?" 

„I  har  kjendt  min  Moder,  ædle  Herre!"  — udbrød  Jomfru 
Inge  glad  og  forglemte  i sin  Glæde  derover  hans  Spørgsmaal 
og  det  besynderlig  Høitidelige  deri.  — „Ak,  nei!  I har  dog 
neppe  kunnet  kjende  hende  — ellers  vilde  I vel  ogsaa  have 
kjendt  mig;  for  jeg  skal  ligne  salig  Moder  paafaldende." 

„Jeg  har  seet  eders  Moder  i min  Barndom"  — sagde 
den  unge  Drost  — „men  da  var  hun  ikke  ung  længer ; hun 
var  paa  eders  Høide.  I har  arvet  hendes  Øine,  ædle  Jom- 

fru!  og,  som  jeg  hører,  hendes  dybe  Sangstemme  og  Forkjær. 
lighed  for  vore  gamle  Heltesange.  Den  Vise,  I nys  sang, 
synes  jeg  at  have  hørt  i min  Vugge;  den  kaldte  mig  en  Tid 
tilbage,  da  jeg  drømte  lykkelige  Drømme  om  Valdemarernes 
Dage  og  om  ham,  der  raader  for  Borgen  og  saa  mangen 
rasker  Helt.“ 

„Det  var  vel  ikke  blot  Drømme,  ædle  Ridder!"  — sva- 
rede Inge  med  livlig  Deeltagelse.  — „At  I og  disse  gode 
Herrer  ere  Riddere,  maa  I tillade  mig  at  troe  for  det  Forste, 
skjøndt  jeg  ikke  er  berettiget  til  at  spørge  derom.  At  Kongen, 
Gud  skee  Lov,  endnu  raader  for  alle  danske  Borge  og  Lande 
og  for  mangen  rask  og  dygtig  Helt,  det  veed  jég  dog  er  ingen 
Drøm.  Sligt  vilde  I og  disse  gode  Herrer  vel  mindst  ind- 
rømme. Har  I hørt  Heltesange  ved  eders  Vugge,  ædle  Her- 
re!“  — tilføiede  hun  med  et  tillidsfuldt  Blik  — „da  er*  de 
vist  heller  ikke  sjungne  forgjeves." 

Drost  Peder  rødmede,  men  hævede  Øinene  kjækt  og  fri- 
modigt: „vil  Gud  og  vor  Frue"  — sagde  han  — „er  der 
ingen  god  Drøm  saa  stor,  at  den  jo  kan  opfyldes,  og  de 
gamle  Tider  kan  vel  komme  tilbage." 

Nu  aabnede  en  Bordsvend  Døren  til  Spisesalen.  „I  har 
formodentlig  reist  langt  og  kan  behøve  en  Vederkvægelse  !" 
— sagde  Jomfru  Inge,  idet  hun  erindrede  sig  sin  husmoder- 
lige Pligt,  og  pegede  paa  den  aabne  Dør.  Drost  Peder,  som 
var  vant  til  Hofskikken  og  sædvanlig  var  en  af  de  Første  i 
Rangen,  rakte  Ridderdatteren  uvilkaarlig  sin  Arm.  Hun  førte 
ham  til  Enden  af  Bordet  i den  runde  Taarnstue  og  gav 

Ternerne  et  Vink  med  Hensyn  paa  Opvartningen.  Ridder  Thor- 
stensøn  og  Hr.  Rimaardsøn  fulgte  den  unge  Vertinde,  og  Thor- 
stensøn  tog  Plads  ved  hendes  høire  Side.  Et  Par  stadselige 
Bordsvende  fremsatte  braset  Vildt  og  ristet  Havrebrød  paa  den 
fryndsede  Dug,  medens  en  geskæftig  Mundskjenk  sørgede  for 
at  fylde  Vinbægerne  med  sin  store  Sølvkande.  De  tvende  Ter- 
ner stode  ærbødig  bag  Jomfru  Inges  Stol  med  beskedent  ned- 
slagne Øine,  men  kastede  dog  af  og  til  et  nysgjerrigt  Blik 

til  de  fremmede  Herrer,  af  hvilke  den  unge,  smukke  Drost 
isærdeleshed  syntes  at  behage  dem. 

Snart  var  Samtalen  atter  i fuld  Gang.  Jomfru  Inge  vog- 

tede sig  vel  omhyggelig  for  enhver  Yttring,  som  kunde  synes 
at  røbe  Nysgjerrighed,  men  hun  havde  dog  Intet  imod  om 
hendes  Gjester  selv  vilde  røbe  hvem  de  vare. 

„Danehoffet  skal  være  endt,  siger  man"  — tog  hun  ved 
en  passende  Overgang  Ordet.  — ,.Jeg  beklager,  at  jeg  aldrig 
har  været  tilstede  ved  et  Danehof.  Man  hører  og  seer  ikke 
Meget  paa  denne  afsides  Borg.  I har  vel  sagtens  seet  Kongen, 
ædle  Herrer!  jeg  gad  vidst,  om  han  seer  ud  som  jeg  tænker 
mig  ham." 

„Hvorledes  tænker  I Jer  ham  da?  ædle  Jomfru!"  — 
spurgte  Ridder  Thorstensøn.  „Jeg  tør  bande  paa,  I tænker 

Jer  ham  et  helt  Hoved  høiere,  end  mig  idetmindste,  og  som 
Kong  Didrik  af  Bern  eller  en  af  de  andre  drabelige  Kæmpe- 
konger, 1 synger  om." 

Jomfru  Inge  betragtede  den  høie  Ridder  med  det  lange, 
flettede  Mundskæg.  ,, Drabeligere,  end  1 seer  ud  til,  behøver 
han  just  ikke  at  være"  — svarede  hun  — „men  saaledes 
tænker  jeg  mig  ham  dog  ikke.  I Spidsen  for  en  Flok  raske 
Ryttere  vilde  jeg  før  troe  I havde  hjemme;  men  tillad  mig, 
Hr.  Ridder!  I seer  mig  ud  til  at  være  vel  hastig  i Sindet 
til  at  kunne  styre  Land  og  Rige." 

Thorstensøn  strøg  sig  om  Skægget.  „Det  kan  I vel  have 
Ret  i,  skjøn  Jomfru  !"  — mumlede  han  og  bekræftede  med 
sin  misfornøiede  Mine  den  unge  Dames  frimodige  Yttring. 

„Skulde  jeg  sammenligne  Nogen  af  Eder  med  min  Fore- 
stilling om  Kongen"  — vedblev  Jomfru  Inge  — „saa  skulde 
det  før  være  denne  Herre"  — her  dvælede  hendes  rolige,  blaae 
Øine  forskende  paa  Drost  Peder;  han  studsede  ved  denne  Artig- 
hed, som  et  spøgende  Smil  dog  strax  syntes  at  modsige. 
„Men  saa  maatte  en  saadan  Sammenligning  ikke  forundre 
Eder,  ædle  Herre !"  — vedblev  hun  — „saa  vilde  I vel  heller 
ikke  have  savnet  de  store  Valdemarers  Dage,  men  have  Magt 
til  at  kalde  dem  tilbage." 

Ridderne  saae  forundrede  paa  den  unge  Ridderdatter,  der 
med  godmodigt  Lune  lod  til  at  spøge,  idet  hun  tillige  med 
en  Prindsesses  Værdighed  udøvede  et  lønligt  Herredømme  over 
dem,  som  hun  selv  ikke  syntes  at  ane.  Drost  Peders  Kinder 
blussede;  'han  følte  sig  forunderlig  baade  tiltrukken  og  til- 
bagestødt af  den  kjække,  rolige  Pige.  Men  ved  hendes  sidste 
Ord  var  det  som  han  glemte  sig  selv  og  sine  egne  Forhold 
over  en  høiere  og  vigtigere  Tanke.  „Den  Magt,  1 taler  om, 
ædle  Jomfru!"  — tog  han  stille  og  alvorlig  Ordet,  og  hans 
store  Øine  tindrede  med  Ild  og  Kraft  — „den  Magt,  som 
skal  kalde  forgangne  Dages  Herlighed  tilbage  over  et  Folk, 
den  maa  I vel  savne,  hvor  den  ikke  uden  et  Vidunder  kan 
findes:  — den  Magt  havde  ikke  den  bedste  Helt  og  Ridder  i 
Danmark  — den  Magt  har  ingen  Konge  i Verden ; den  maa 
komme  herovenfra,  og  den  blev  det  ikke  enkelt  Mands  Lod  at 
eie  og  udøve;  tindrer  den  ikke  forenet  fra  mange  tusinde  Øine 
og  udstrømmer  den  ikke  fra  alle  Danmarks  Hjerter,  saa  kan 
ikke  den  største  Konge  i Verden  opreise  det  Sjunkne  og  kalde 
de  høie  Fædres  Aand  tilbage  over  Folket." 

„I  maa  vel  have  Ret,  ædle  Herre!"  — svarede  Jom- 
fru Inge  med  en  Deeltagelse,  der  gav  hendes  Kinder  en  for- 
høiet  Rødme  og  hendes  Øine  en  næsten  straalende  Giands  — 
„men  hvo  har  sagt  Eder,  at  denne  Aand  er  bortvegen?  Vor 
Konge  selv  kjender  jeg  ikke,  og  han  dadies  formasteligt  af 
Mange;  men  jeg  veed  dog,  han  har  Mænd  ved  sin  Side, 
som  vaage  troe  og  djærvt  over  Kronens  Sikkerhed  og  Folkets 
Ære.  Blandt  dem  tør  jeg  nævne  min  egen  Frænde,  den  gamle 

Ridder  Jon ; ham  veed  jeg  hver  dansk  Mand  vel  maa  agte. 
Var  den  stolte  Marsk  paa  Mollerup  saa  tro,  som  han  er 
kjæk,  havde  Danmark  maaske  endnu  en  Axel  Hvide  eller  Grev 
Albert.  David  Thorstensøn  har  jeg  ogsaa  hørt  nævne  blandt 
vor  Tids  Helte,  og  I kjender  vist  selv  mange  flere  Navne, 
som  gjøre  vor  Tid  Ære." 

Ridder  Thorstensøn  nikkede  og  følte  sig  hjertelig  smigret 
ved  at  høre  sit  Navn  blandt  den  unge  Piges  Heroer.  Hans 
og  hans  Venners  eventyrlige  Stilling  her  morede  ham,  og 
han  fik  Lyst  til  at  høre  hvad  den  unge  fædrelandskbegeistrede 
Dame  tyktes  om  hans  Reisefæller.  ,,Der  glemmer  I dog  fast 
de  Bedste,  skjøn  jomfru !"  — sagde  han  munter  — ,,hvad 
siger  I da  om  Ridder  Bent  Rimaardsøn  paa  Taarnborg?" 

..Han  skal  jo  bevogte  Kysterne  som  en  anden  Vetheman, 
siger  man  — ham  takker  jeg  og  alle  sjællandske  Kvinder  for 
at  vi  ikke  her  behøve  at  frygte  for  den  vilde  norske  Algreve 
og  den  grumme  Niels  Ufred." 

Rimaardsøn  bed  sig  harmfuld  i Læben  og  taug  ved  denne 
Berømmelse,  som  hans  egne  Øine  saa  nylig  havde  viist  ham 
var  ufortjent.  Thorstensøn  vilde  gjøre  sin  mislykkede  Spøg 
god  igjen  og  tænkte  at  give  sin  anden  Reisefælle  bedre  Grund 
til  at  takke  ham  for  dette  Indfald.  ,,Men  vil  I nævne  Lan- 
dets og  Kongens  gjæve  Mænd"  — sagde  han  hastig  — 
,,saa  burde  I dog  først  og  fremmest  have  nævnet  den  unge 
Drost  Peder  Hessel : her  er  neppe  en  Ridder  i Landet,  som 
saa  tidlig  har  havt  det  Held  at  staae  Thronen  saa  nær  og 
fortjene  det." 

Jomfru  Inge  taug  et  Øieblik,  og  hendes  Begeistring  syntes 
pludselig  forvandlet  til  Kulde.  Der  fulgte  en  kort  alminde- 
lig Taushed;  men  det  var  en  pinlig  Evighed  for  den  unge 
Drost;  om  han  end  ikke  ventede  at  høre  sig  berømmet  og 
beundret  af  sin  skjønne  Barndomsbrud,  ventede  han  dog  ikke 
heller  at  være  en  Gjenstand  for  hendes  Uvillie  og  Ringeagt. 

„Min  Fader  bliver  længe  borte"  — afbrød  nu  Ridder- 
datteren den  forstemmende  Taushed.  — ,,Jeg  taler  om  Ting 

her  med  Eder,  ædle  Herrer!  som  maaske  ikke  passer  sig  blandt 
Fremmede"  — - tilføiede  hun  — „men  I maa  undskylde  mig, 
mine  Herrer!  ved  visse  Gjenstande  glemmer  jeg  undertiden,  at 
man  sjelden  vil  indrømme  mit  Kjøn  den  lille  Glæde,  blot  at 
tale  om  det  lykkelige,  daadfulde  Liv,  det  blev  os  negtet  at  tage 
virksom  Deel  i.  Den  Mand,  I sidst  nævnede,  maa  I tillade 
mig  her  at  tie  om.  Ham  bekymrer  det  vist  ogsaa  kun  lidet 

hvad  en  dansk  Pige  dømmer  om  ham,  naar  hun  ikke,  som 

Dronningen,  kan  forøge  hans  Lykke  og  Magt." 

Drost  Peder  blegnede.  Han  følte  sig  saa  slagen  og  dybt 

krænket  ved  disse  Ord,  at  han  stod  i Begreb  med  at  nævne 
sig  og  idetmindste  retfærdiggjøre  sig  for  den  sidste  haarde  Be- 
skyldning; men  Døren  aabnedes  nu  til  den  forreste  Sal  og 
man  hørte  vclbekjendte  Stemmer  i Nærheden.  „Hertugen!"  — 

hviskede  Ridder  Rimaardsøn  — og-  med  Forbauselse  saae  de 
Hertugen  og  hans  Drost  tilligemed  Algreven  og  Hr.  Lave 
Litie  nærme  sig  Døren  til  Spisesalen. 

Jomfru  Inge  reiste  sig  for  at  modtage  sin  Fader  og  de 
nye  Gjester.  Ridderne  stode  ogsaa  fra  Bordet.  Thorstensøn 
og  Rimaardsøn  saae  tvivlraadige  paa  hinanden ; men  Drost 
Peder  følte  sig  nu  fuldkommen  rolig.  Den  krænkende  Mis- 
kjendelse  havde  vakt  hele  hans  Stolthed;  Bevidstheden  om,  at 
han  ved  egen  Kraft  og  Fortjeneste  var  bleven  med  Ære  hvad 
han  var,  gav  ham  en  Frimodighed,  der  grændsede  til  Over- 
mod. Han  følte  sin  vigtige  Stilling  her,  hvor  han  reiste  i 
sin  Konges  Ærende,  og  hvor  han  havde  Ret  og  Magt  til, 
hvis  det  behøvedes,  at  handle  med  kongelig  Myndighed.  Han 
traadte  Hertugen  og  hans  Følge  med  Høflighed  og  Værdighed 
imøde,  men  uden  at  lade  som  han  kjendte  dem  i deres  simple 
graae  Reisekapper,  hvori  de  saaledes  havde  indhyllet  sig,  at 
han  saae,  de  ikke  vilde  kjendes.  Han  henvendte  sin  Hilsen 
fornemmelig  til  Ridder  Lave,  som  Borgens  Befalingsmand  og 
Herre.  Den  forbausede  Ridder  Lave  kjendte  Drosten  strax  og 
skiftede  Farve,  men  han  greb  hastig  Anledning  af  Drostens 
borgerlige  Forklædning  til  at  hilse  ham  som  en  ringe  frem- 
med Mand,  han.  aldrig  før  havde  seet. 

„Jeg  og  disse  Herrer  ere  Eder  dog  ikke  uvelkomne?"  — 
sagde  Drost  Peder,  idet  han  uden  mindste  Forlegenhed  fore- 
stillede ham  sit  Reiseselskab,  dog  uden  at  nævne  dem.  — ,,Vi 
har,  som  I seer,  uden  Betænkelighed  taget  vor  Tilflugt  til 
eders  Gjestfrihed,  Hr.  Ridder.  Vi  har  desuden  et  Ærende  til 
Eder,  som  kongelig  Befalingsmand  her;  det  skal  vi  med- 
dele Eder,  naar  det  er  Eder  beleiligt." 

Ridder  Lave  bukkede  taus  og  fremmed,  med  et  ængsteligt 
Sideblik  til  Hertugen  og  hans  Følge,  der  ikke  syntes  mindre 
overraskede  ved  dette  Møde  og  hastig  havde  vendt  Ryggen  til 
Drost  Peder  og  hans  Venner. 

„Vi  smigre  os  med  at  være  Eder  bekjendte"  — vedblev 
Drost  Peder  — , magtet  vi  have  foretrukket  at  reise  i frem- 
med Dragt.  Rygterne  om  Veienes  Usikkerhed  ere  ikke  længer 
ugrundede;  vi  har  havt  alvorlige  Prøver  derpaa.  Jeg  seer, 
disse  gode  Herrer  har  brugt  samme  Forsigtighed."  Her  pegede 
han  paa  Hertugen  og  Grev  Mindrealf,  der  tilligemed  Ridder 
Abildgaard  vare  traadte  tilbage  i den  mindst  oplyste  Deel  af 
den  forreste  Sal,  hvor  de,  tæt  indhyllede  i de  store  Kapper 
og  med  Ryggen  til  Spisesalen,  talede  hemmeligt  sammen. 

Ridder  Lave  havde  imidlertid  faaet  Tid  til  at  fatte  sig. 
,, Behag  at  følge  mig  til  mit  Lønkammer,  mine  Herrer!"  — 
sagde  han  pludselig  bestemt,  med  tilsyneladende  Rolighed.  - 
,,Jeg  seer,  min  Datter  har  sørget  for  eders  Vederkvægelse; 
jeg  er  til  eders  Tjeneste  strax  og  kan  uden  Ophold  høre  eders 
Andragende.  Sørg  du  imidlertid  for  mine  nye  Gjester,  min 
Datter!"  Han  gav  Bordsvendene  et  Vink,  hvorpaa  de  hastig 

grebe  en  Voxkerte  i hver  Haand  og  aabnede  en  liden  skjult  Dør 
i Væggen  paa  den  runde  Spisesal.  Den  ene  Bordsvend  gik 
foran  gjennem  en  lang,  mørk  Gang;  den  anden  blev  staaende 
ved  Døren.  ,,Lad  mig  vise  Eder  Veien!"  — sagde  Ridder 
Lave  og  gik  foran.  Da  Drost  Peder  og  hans  tvende  Ledsa- 
gere vare  komne  ind  i den  mørke  Gang,  forsvandt  Bordsven- 
den, der  havde  holdt  Døren  aaben  for  dem.  Der  blev  plud- 
selig mørkt  bag  ved  dem.  Døren  sprang  i Laas  med  en  huul 
Klang,  og  Ridderne  studsede. 

„Det  er  en  nem  Indretning"  — sagde  Ridder  Lave  i lige- 
gyldig Tone.  — - ,,Jeg  er  beredt  paa  alle  Slags  Gjester,  maae 
I vide.  Herrer  som  Eder,  der,  som  jeg  seer,  kommer  i vig- 
tige Stats-Anliggender,  taler  jeg  aldrig  med  uden  saa  afsides 
som  muligt,  hvor  ingen  Uberettiget  kan  høre  det." 

Den  lange  Gang  førte  til  Slottets  østlige  Fløi  og  til  det 
Taarn,  der  vendte  ud  imod  Sundet.  Gangen  endte  ved  en 
snever,  hvælvet  Vindeltrappe.  ,,Jeg  maa  bede  Eder  gaae  Een 
ad  Gangen  her!"  — sagde  Ridder  Lave.  — „Trappen  er 
lidt  smal,  og  I maae  uleilige  Eder  nogle  Trin  opad.  Denne 
Gang  falder  mig  ofte  besværlig;  men  man  kan  ikke  være  for- 
sigtig nok  i disse  Tider,  og  lønlige  Kongebud  maae  høres  i 
Løndom."  Han  steg  hastig  foran  og  saae  sig  ikke  tilbage. 
Drost  Peder,  som  gik  nærmest  bag  ved  ham,  standsede  et  Par 
Gange  og  opkastede  nogle  ligegyldige  Spørgsmaal  om  Borgens 
Bygningsmaade,  hvorved  han  pegede  tilbage;  men  Ridder  Lave 
vedblev  at  stige  opad  og  besvarede  hans  Spørgsmaal  uden  at 
standse  eller  vende  Ansigtet  imod  ham. 

„Besynderligt!"  — hviskede  Ridder  Rimaardsøn  til  Thor- 
stensøn  — ,,var  han  ikke  den  brave  Jon  Lities  Frænde,  burde 
vi  ikke  troe  ham.  Saae  I hans  Forvirring  og  hans  Blik 
til  Hertugen?" 

„Forraader  han  os,  skal  det  koste  hans  Liv!"  — hviskede 
Thorstensøn  og  holdt  Haanden  om  sit  Sværdhefte.  — „Vi 
lade  ham  ikke  slippe  tre  Skridt  fra  os!" 

Drost  Peder  mærkede,  at  hans  Ledsagere  hviskede  betænke- 
ligt bag  ved  ham;  han  vendte  sig  og  lagde  Fingeren  paa 
Munden.  „Vinden  er  nok  østlig  endnu"  — sagde  han  der- 
paa  i ligegyldig  Tone.  — „Ingen  kan  vel  tænke  paa  at 
komme  over  Sundet  iaften?" 

„Neppe  muligt"  — svarede  Ridder  Lave.  — „I  faaer 
slaae  Jer  til  Ro  hos  mig  i Nat,  mine  Herrer!" 

„Det  er  ikke  vor  Bestemmelse"  — sagde  Drost  Peder.  — 
„I  har  desuden  faaet  Gjester,  som  maaske  har  større  For- 
dring paa  eders  Gjestfrihed,  og  hvis  Selskab  vi  nødig  berøve 
Eder  ret  længe.  Ere  vi  ikke  snart  ved  eders  Lønkammer?  Hr. 
Ridder!" 

„Paa  Øieblikket!"  Han  fordoblede  sine  Skridt.  Drost  Peder 
havde  hemmelig  talt  Trappetrinene.  Nu  talte  han  det  treds- 
sindstyvende,  og  man  standsede  ved  cn  Afsats.  En  jernbeslagen 

Egedør  aabnedes,  og  man  traadte  ind  i et  snevert  Taarnkam- 
mer,  hvor  der  kun  var  et  eneste  Vindue,  der  stod  aabent  og 
var  forsynet  med  svære  Jernstænger.  Voxkerterne  viftede  i 
Trækvinden,  og  Bordsvenden  tændte  en  stor  Lygte,  som  hang 
linder  Loftet. 

,, Eders  Lønkammer  ligner  næsten  et  Fængsel"  — sagde 
Drost  Peder. 

,, Dertil  bruger  jeg  det  ogsaa  undertiden"  — svarede  Rid- 
der Lave:  — ,,det  er  det  isikkreste  Sted  her  paa  Borgen. 
Dette  Taarn  staaer  halvt  i Vandet,  maa  1 vide;  man  har 
en  herlig  Udsigt  her  over  Sundet."  — ,,Nu  kan  du  gaae!" 

— sagde  han  til  Svenden.  — ,,Her  maa  Ingen  forstyrre  os! 
Sig  min  Datter  og  de  Fremmede,  at  de  ikke  skal  vente  paa 
os!" 

Svenden  gik.  Ridderen  lukkede  selv  den  svære  Dør  i Laas 
efter  ham  og  stak  Nøglen  i Lommen. 

,,See!  nu  er  jeg  ganske  til  eders  Tjeneste,  mine  Herrer! 
hvilken  vigtig  Befaling  sender  Kongen  mig  ved  tre  saa  vigtige 
Mænd?  Forsigtigheden  har  ikke  tilladt  mig  før  at  kjende 
Eder." 

„Vi  ere  udsendte  af  Kongen  i et  vigtigt  Anliggende"  — 
tog  Drost  Peder  rolig  og  besindig  Ordet  — „og  Jeg,  Drost 
Peder  Hessel,  er  bemyndiget  til  at  fordre  virksom  Understøttelse 
i denne  Anledning  hos  enhver  kongelig  Befalingsmand  i Lan- 
det. Hensigten  med  vor  Reise  er  en  Hemmelighed,  som  Ingen 
er  berettiget  til  at  spørge  om.  Men  at  I,  Hr.  Lave  Litie ! 
som  Kongens  Tjener  og  Befalingsmand  her  paa  Slottet,  er 
forpligtet  til  uden  Ophold  at  forsyne  os  med  tredive  Krigs- 
mænd  og  et  Fartøi,  seer  I af  dette  aabne  Brevskab  til  alle 
kongelige  Slotsbefalingsmænd  i Landet."  Med  disse  Ord  over- 
rakte han  den  studsende  Ridder  et  aabent  Brev  af  dette  Ind- 
hold, som  han  foruden  sin  egentlige  Fuldmagt  klogelig  havde 
forsynet  sig  med. 

Ridderen  gjennemlæste  Befalingen  med  synlig  Uro  og  gav 
sig  gode  Stunder,  medens  han  syntes  at  have  Besværlighed 
med  at  læse  Skriften.  „Herimod  kan  jeg  Intet  indvende,  Hr. 
Drost!"  — sagde  han  endelig.  — „Skib  og  Mandskab  er 
til  eders  Tjeneste,  naar  I befaler.  Men  med  denne  Vind,  som 
I selv  har  bemærket,  kan  Ingen  tænke  paa  at  komme  over 
Sundet  i Aften." 

„I  seer  af  samme  kongelige  Skrivelse"  — vedblev  Drost 
Peder  — „at  jeg  er  bemyndiget  til  paa  eget  Ansvar  at  fordre 
Mandskab  hos  enhver  kongelig  Befalingsmand  til  at  fastholde 
og  føre  til  Sjøborg  hvilken  dansk  Ridder  eller  Lehnsmand, 
jeg  træffer  paa  mistænkelige  Veie." 

„Jeg  seer  det  med  Forundring!"  — svarede  Ridder  Lave: 

— „saa  udstrakt  og  vilkaarlig  en  Myndighed  vil  jeg  dog 
haabe,  I ikke  agter  at  gjøre  Brug  af.  Herre  Drost!  en  saadan 
Fremfærd  strider  aabenbart,  som  I selv  veed,  mod  Kongens 

Forpligtelse  i Rigens  Ret  og  Dele.  Han  maa  intet  Brev  give 
paa  at  fængsle  nogen  Mand,  førend  han  er  loviigen  ankla- 
get paa  et  Herreds-  eller  Landsthing  og  ei  har  villet  staae 
til  Rette  med  Lov  eller  Bod/' 

,,I  glemmer  Undtagelsen,  Ridder  Lave!"  — svarede  Drost 
Peder:  - — „denne  Frihed  gjælder  ikke  for  Røvere  eller  Volds- 
rnæiid  og  naturligviis  endnu  mindre  for  Landsforrædere,  og 
i Kraft  af  dette  Kongebud  maa  jeg  nu  i Kongens  Navn  for- 
dre, at  I lader  Borgen  lukke  og  overleverer  mig  under  sik- 
ker Bedækning  enhver  Fremmed,  der  i dette  Øieblik  er  inden- 
for disse  Mure." 

Ridder  Lave  blegnede.  ,,I  er  noget  vel  streng.  Hr.  Drost!" 
— sagde  han  ængstelig  og  saae  til  Vinduet.  — ,,I  vil  dog 
ikke  tvinge  mig  til  at  forraade  mine  Gjester?  De  ere  ikke 
anklagede  for  nogen  Brøde,  og  uden  at  frygte  en  saadan 
Behandling  har  de  med  Tillid  betroet  sig  under  mit  Tag." 

,, Denne  Borg  er  ikke  Eders,  men  Kongens!"  — svarede 
Drost  Peder  og  syntes  at  bekæmpe  en  vemodig  Følelse,  idet 
han  betragtede  den  ængstelige  Slotsherre.  — „Jeg  opfylder 
en  tung  Pligt"  — vedblev  han  - — ,,men  hvor  jeg  træffer 
Kongens  og  Fædrelandets  Fjender,  maa  jeg  uden  Hensyn  paa 
personlige  Forhold  fordre  dem  anholdte.  Den  Ene  af  de 
Herrer,  I har  aabnet  denne  kongelige  Borg  for,  er  endogsaa 
Landets  aabenbare  Fjende:  den  mest  berygtede  norske  Fribytter 
og  Mordbrænder,  Greven  af  Tønsberg." 

„Hvad  siger  I!  — Algreven?  - — — " stammede  Slotsher- 
ren forskrækket  og  som  høilig  forbauset.  — „Er  det  sandt, 

da  er  jeg  vistnok  at  dadle;  men  jeg  forsikkrer  Eder  — den 
Ene  af  disse  Herrer  er  mig  aldeles  ubekjendt  — - han  kom  i 
Hertugens  Følge,  og  jeg  kunde  umulig  troe"  — — 

„Jeg  vil  endnu  troe  Eder,  Hr.  Lave!  skjøndt  Skinnet  er 
imod  Eder.  Veed  1 da  heller  ikke,  at  Eders  høibaarne  Ven 
og  Gjest  har  den  berygtede  Røver  Niels  Ufred  med,  som  sin 
Væbner?" 

„I  forfærder  mig,  ædle  Herre!"  — stammede  Slotsher- 
ren høist  forvirret  — „havde  jeg  drømt  derom,  skulde  de 

aldrig  sat  deres  Fod  her  paa  Borgen.  Pivad  er  nu  herved 
at  gjøre?  er  Borgen  fuld  af  Røvere  og  Forrædere,  vil  neppe 
hele  Besætningen  være  stærk  nok  til  at  modstaae  dem." 

„For  Satan!  lad  os  sørge  derfor!"  — tog  nu  Thorsten- 

søn  utaalmodig  Ordet.  — „Luk  kun  Døren  op  strax,  Hr. 

Ridder!  nu  veed  I vort  Ærende." 

„Høflighed  skal  jeg  for  det  Første  udbede  mig,  og  den 

Sag  maa  dog  vel  overveies"  — svarede  Ridder  Lave  og 

nølede.  — „Med  saa  mægtige  Voldsmænd  er  det  en  vanskelig 
Sag.  Jeg  vil  strax  give  G aards  fogden  et  hemmeligt  Tegn, 
at  han  stænger  for  Porten  og  spærrer  alle  Udgange."  Han 

løb  ængstelig  til  det  aabne  Gittervindue  og  raabte  med  dæmpet 
Røst:  „Luk  Porten  i Laas,  Karle!  der  maa  ingen  levende 

Sjæl  slippe  ud !“  Derpaa  greb  han  hastig  i Lommen,  oprev 
den  store  Nøgle  og  slog  paa  Gitterstængerne  med  den. 

,,Luk  os  heller  selv  ud!"  — sagde  Drost  Peder  og  gjorde 
en  hastig  Bevægelse  for  at  gribe  ham  Nøglen  af  Haanden ; 
men  i samme  Øieblik  hørtes  der  en  fjern  Klang  paa  Ste- 

nene under  Taarnet  i Vandet. 

„Hvad  gjorde  I,  Herre  Drost !"  — udbrød  Ridder  Lave, 
som  i den  høieste  Forfærdelse  — „der  rev  i mig  Nøglen  af 
Haanden.  — Nu  ere  vi  Alle  her  fangne.  Sundet  bruser 

stærkt;  ingen  Sjæl  kan  høre  os;  her  vover  Ingen  at  komme 
saa  nær,  at  man  kan  befrie  os.  Og  min  Datter,  mit  arme 

Barn!  nu  er  hun  ene  blandt  de  Forrædere,  det  Røverpak!" 

Alle  studsede. 

„Eders  Datter!"  — udbrød  Drost  Peder  med  heftig  Uro 

— „nei,  nei!"  — tilføjede  han  beroliget  — „hende  skal 
Røveren  som  Forræderen  ære!  Hertugen  og  hans  Drost  ere  dog 
ikke  raa,  æreløse  Voldsmænd,  om  de  end  har  Niddinger  i 
deres  Følge.  Havde  I frygtet  for  eders  Datter,  Hr.  Lave! 
havde  I neppe  selv  bragt  hende  de  farlige  Gjester  og  maaske 
heller  ikke  tabt  Nøglen  til  vort  Fængsel  her." 

Ridder  Lave  taug  og  gik  urolig  frem  og  tilbage.  Drost 
Peder  og  Rimaardsøn  betragtede  den  ængstelige  Slotsherre 
med  forskende  Biik,  der  tillige  røbede  deres  Harme  over  dette 
besynderlige  Fangenskab  i saa  vigtigt  et  Øieblik.  Ingen  af 
dem  tvivlede  længer  paa,  at  jo  Hertugen  havde  kjendt  dem  og 
formodet  Hensigten  med  deres  Reise.  Det  var  sandsynligt,  at 
han  nu  vilde  gribe  ethvert  Middel  til  at  undvige  og  udføre 
sine  dristige  Planer.  Overbeviisningen  herom  var  først  paa 
Veien  til  Taarnet  bleven  Drost  Peder  og  hans  Venner  klar; 
Thorstensøn  og  Rimaardsøn  havde  derfor  nikket  bifaldende  til 
hinanden,  da  de  hørte  Drostens  raske  Beslutning,  paa  eget 
Ansvar  at  fastholde  Hertugen  paa  Stedet,  uagtet  den  kongelige 
Fuldmagt  egentlig  bød  dem  opsætte  dette  Skridt  til  de  traf 
Hertugen  paa  Skaansk  Grund.  Nu  var  denne  nye  dristige 
Plan  tilintetgjort,  og  medens  Slotsherren  her  deelte  sine  uvel- 
komne Gjesters  Fangenskab,  vilde  Hertugen  og  hans  farlige 
Følge  rimeligviis  sætte  sig  i fuldkommen  Sikkerhed.  Medens 
disse  Tanker  som  hastige  Lyn  fore  Drost  Peder  og  den  besin- 
dige Rimaardsøn  gjennem  Hovedet,  gav  Thorstensøn  sin  Harme 
Luft  og  udbrød  i de  heftigste  Udtryk  mod  den  urolige  Slots- 
herre, som  han  uden  Betænkning  kaldte  en  listig  Forræder, 
der  stod  Oprørere  og  fremmede  Fribyttere  bi.  Han  søgte 
strax  at  sprænge  Døren  og  foer  som  rasende  mod  den  rned 
sine  jernbeslagne  Støvlehæle,  men  forgjeves.  „Skaf  Døren 
aabnet  paa  Stedet!"  — raabte  han  nu  og  trak  sit  lange 
Sværd  — „ eller,  ved  St.  Knud!  det  gjælder  eders  Liv,  feige, 
listige  Bedrager!" 

Ved  denne  voldsomme  Trudsel  sprang  Drost  Peder  til. 

„Det  er  mig  umuligt!"  — stammede  den  forfærdede  Hr. 

Lave.  — „ Beskyt  mig  mod  det  rasende  Menneske,  Hr.  Drost! 
til  jeg  selv  kan  forsvare  mit  Liv  og  min  Ære!  I maa  være 
mit  Vidne,  at  det  er  Eder  og  ikke  mig,  som  har  inde- 
spærret os!“ 

,,For  hvad  her  er  skeet  skal  denne  Herre  staae  os  til  An- 
svar, naar  vi  fordre  det“  — sagde  Drost  Peder  og  stillede  sig 
mellem  Hr.  Lave  og  den  rasende  Thorstensøn.  — „Slotsbe- 
falingsmanden er  ubevæbnet,  som  I seer,  ædle  Ridder!  Hvor- 
ledes hans  Forhold  saa  er  i denne  Sag  — her  staaer  han 
under  Ridderlovens  og  min  Beskyttelse.  Lad  os  nu  see,  om 
vi  med  forenede  Kræfter  kan  sprænge  vort  Fængsel!  hvis 
ikke,  faae  vi  give  Tid  til  Nogen  kan  høre  os  og  komme  os 
til  Hjælp !“ 

„I  har  Ret,  Hr.  Drost \u  — brummede  Thorstensøn  og 
stak  Sværdet  heftig  i Balgen.  • — • „Niddinger  ere  dog  aldrig 
sikkrere,  end  naar  de  gaae  vaabenløse  blandt  ærlige  Mænd ! 
Lader  os  da  løbe  mod  Døren  paa  eengang!  og  den  maa  vel 
give  efter.  Brug  nu  eders  Kræfter,  Hr.  Slotsbefalingsmand ! 
og  lad  os  see,  1 ikke  sparer  eders  Støvlehæle!  saa  kan  1 
dog  sige,  I har  fegtet  tappert  for  eders  Ære  med  Hælene. “ 

Uden  at  svare  paa  denne  Spot,  foer  Ridder  Lave,  som 
det  syntes,  med  spændt  Anstrengelse,  tilligemed  de  tre  andre 
Riddere  mod  den  jernbeslagne  Dør;  det  forenede  Stød  gav  et 
frygteligt  Bulder,  og  det  dundrede  huult  gjennem  Hvælvingerne 
i det  øde  Taarn;  men  Døren  gik  indad;  den  var  forsynet 
med  stærke  Egestolper  og  lod  sig  ikke  paa  denne  Maade 
sprænge. 

Forbittret  foer  Thorstensøn  til  det  aabne  Vinduesgitter  og 
raabte  med  en  Røst,  som  om  han  vilde  opvække  Døde:  „her- 
op, Karle!  det  gjælder  Slotsbefalingsmandens  Liv!“  Men  der 
hørtes  intet  Svar.  Det  brusede  høit  fra  det  urolige  Sund 
nedenunder,  og  der  mærkedes  intet  Tegn  til  Mennesker  paa 
denne  Side  Taarnet  i den  stormfulde,  bælgmørke  Aften. 


15.  KAPITEL. 

Imirlertid  havde  Jomfru  Inge  i sin  Faders  Fraværelse  sør- 
get for  de  sidst  ankomne  Gjester  og  indbudet  dem  til  det 
paany  opdækkede  Aftensbord.  Saasnart  Hertugen  og  hans 
Følge  mærkede,  at  deres  forsigtige  Vert  havde  befriet  dem  fra 
det  uventede  og  ubehagelige  Selskab,  stolede  de  paa  hans 
Snildhed  og  besluttede  at  oppebie  hans  Tilbagekomst  eller  i 
det  Mindste  slaae  sig  til  Ro  til  Niels  Ufred  bragte  dem  Bud- 
skab om  det  var  muligt  at  afseile.  De  havde  afkastet  de  graae 
Kapper  og  viist  sig  for  deres  smukke  Vertinde  i deres  ridder- 
lige Dragt.  Den  unge  Hertug  havde  med  Artighed  og  let 
fyrstelig  Anstand  taget  Plads  for  Bordenden  ved  den  unge 

Vertindes  venstre  Side.  Ridder  Abildgaard  indtog  Hr.  Ri- 
maardsøns  fonadte  Plads,  og  den  forvovne  norske  Fribytter 
strakte  sig  plumpt  paa  Stolen,  hvor  Thorstensøn  før  sad.  De 
fremmede  Herrer  havde  ikke  nævnet  sig;  men  ved  deres  Ind- 
trædelse havde  Inge  hørt  Rimaardsøns  dæmpede  Forbauselses- 
Udbrud:  ,, Hertugen !“  og  hun  formodede  med  hemmelig  Oru, 
at  en  af  dem  maatte  være  den  hende  saa  forhadte  Hertug 
Valdemar  af  Sønderjylland.  Ingen  anden  Hertug  vidste  hun 
af  at  sige,  og  hvad  der  fortaltes  om  Hertug  Valdemars  ær- 
gjerrige  og  farlige  Planer  mod  Kronen  og  Riget,  havde 

bibragt  (hende  saa  ugunstige  Forestillinger  om  denne  Herre, 
at  hun  havde  uddannet  sig  Billedet  af  hans  Udseende  saa  af- 
skyeligt som  muligt.  Da  hun  hørte  ham  nævnes  blandt  sin 
Faders  nye  Gjester,  blev  hun  saa  forfærdet,  at  hun  havde 
Møie  med  at  skjule  det,  og  da  hendes  Fader  forlod  Stuen 
med  de  andre  tre  Herrer,  kostede  det  hende  stor  Overvindelse, 
med  tilsyneladende  Rolighed  at  opfylde  sine  husmoderlige  Plig- 
ter mod  disse  farlige  Ojester,  hvis  hemmelige  Forbindelse  med 
hendes  Fader  opfyldte  hendes  Sjæl  med  pinlig  Frygt. 

Ordknap  og  tilbageholdende,  sad  hun  nu  ved  Bordet 
midt  iblandt  dem  og  hørte  kun  halvt  alle  de  artige  Ord, 

Hertugen  og  hans  Drost  kappedes  om  at  sige  hende.  Disse 

to  unge  Herrer  syntes  hun  mindst  at  bekymre  sig  om,  uagtet 
deres  lette,  utvungne  Væsen  røbede,  at  de  vare  fine,  hofvante 
Herrer.  Deres  letsindige  Ansigter  og  den  betydningsløse  Tale, 
de  førte,  syntes  hende  ikke  at  røbe  Mænd,  der  kunde  være 
farlige,  og  hun  troede  ikke  i nogen  af  dem  at  see  den  dristige 
Hertug.  I den  tredie  Herre  derimod  troede  hun  vist  at  see 
den  hende  saa  forhadte  Efterstræber  af  Kongens  Krone  og  Liv. 
Han  havde  endnu  intet  Ord  sagt;  men  hans  skarpe  Blik  og 
hans  frække,  forvovne  Ansigt  røbede  en  Forslagenhed  og  Dum- 
dristighed uden  Lige.  Med  Høflighed,  men  uden  Deeltagelse, 
besvarede  Jomfru  Inge  Hertugens  Spørgsmaal  om  hun  aldrig 
havde  været  ved  Hove,  om  hun  elskede  Dands  og  Ridder- 

spil, Falkejagt  eller  Brætspil,  og  hvad  hun  morede  sig  med 
i sin  Eenlighed  paa  dette  øde  Slot.  Hun  syntes  ikke  at  be- 
mærke Hertugens  Forbauselse  over  hendes  Skjønhed  og  hans 
let  henkastede  smigrende  Yttringer  derover  til  hans  Drost. 
Hun  gav  derimod  nøie  Agt  paa  den  lille,  stærktbyggede  Herre 
ved  Bordhjørnet  paa  hendes  hoire  Haand;  han  var  halvt  klædt 
som  Sømand,  halvt  som  en  fyrstelig  Ridder.  Han  strakte  sig 
med  plump  Skjødesløshed  paa  Stolen  og  lod  de  glubske  Øine 
løbe  rundt  i Salen,  som  om  han  ikke  troede  sig  fuldkommen 
sikker  og  dog  foragtede  enhver  Fare.  Hans  brede,  steile  Tyre- 
pande røbede  Kraft  og  forvoven  Trods;  hans  korte,  tætkrusede 
Haar  var  rødbrunt  og  løb  sammen  med  et  kort,  filtret  Skæg, 
der  skjulte  en  dyrisk,  næsten  uformelig  Underkjæve.  Den  brede 
Mund  svulmede  i raa,  begjærlig  Fylde  og  skjulte  kun  halvt  to 
mægtige  Rader  af  stærke,  giindsende  hvide  Tænder.  Tæt  ved 

den  puklede  Næse  mødtes  næsten  de  vilde,  rullende  Øine,  der 
laae  dybt  under  et  Par  buskede  Øienbryn.  Han  spiste  hastig 
og  knasede  med  plump  Graadighed  de  stærkeste  Ben,  medens 
den  seneknudrede  Haand  ofte  hvilede  paa  et  med  prægtige 
Stene  besat  Dolkhefte.  Han  satte  aldrig  Bægeret  til  Mun- 
den uden  at  tømme  det  til  Bunden,  og  det  skete  hyppigt.  En- 
delig syntes  han  at  have  tilfredsstillet  Hunger  og  Tørst.  Hans 
brune  Kinder  blussede,  ophidsede  af  Vinen,  og  han  kastede 
frække,  forvovne  Blik  snart  paa  Jomfru  Inge,  snart  paa 
hendes  Terner,  som  om  han  sammenlignede  dem  og  gjorde 
Valg  imellem  dem.  „Nu  lystig,  mine  Herrer !"  — tog  han 
endelig  Ordet  med  en  raa,  barsk  Stemme  i den  norske,  syn- 
gende Mundart.  — „Hvad  Djævlen  skal  det  fornemme  Væsen 
betyde  her  paa  Reisen?  og  hvorfor  staae  de  smukke  Glutter 
der  bag  Jomfruens  Stol?  Tag  I den  ærbare  Stumpnæse,  Hr. 
Drost!  Jeg  vil  holde  mig  til  den  lille,  skjelmske  Brune, 
saa  vil  vi  lade  Hans  Naade  beholde  den  høibaarne  stolt  Frøken 
for  sin  egen  Mund!"  Han  gjorde  en  Bevægelse  som  han  vilde 
reise  sig,  og  Ternerne  fore  forfærdede  tilbage. 

Jomfru  Inge  forfærdedes  ogsaa,  men  hun  overvandt  sin 
Frygt  øiebliklig.  Gjestens  Uforskammenhed  og  raae  Tone  op- 
rørte hende.  Paa  den  fremmede  Mundart  hørte  hun  strax, 
at  denne  Herre  ikke  var  Hertugen.  Med  et  foragteligt  Blik 
til  den  frække  Fribytter  reiste  hun  sig  fra  Bordet  og  vendte 
sig  med  rolig  Værdighed  til  de  to  andre  Herrer.  ,,En  af 
Eder  maa  altsaa  være  Hertugen"  — sagde  hun  — „og  det 
er  mig  kjært,  skjøndt  jeg,  som  en  dansk  Ridderdatter,  ikke  kan 
glæde  mig  ved  at  see  en  Mand,  der  har  vovet  at  opsætte  sig 
mod  den  danske  Krone.  Men  hvem  af  Eder  det  saa  er,  tager 
jeg  dog  nu  min  Tilflugt  til  ham,  som  en  Mand  af  ædel 
kongelig  Byrd,  og  beder  ham  forskaane  mig  for  at  være  i 
Selskab  med  dette  raae  Menneske,  der  formodentlig  maa  være 
en  af  eders  Staldkarle." 

„Hvad!  plager  Satan  den  stolte  Glut?"  — raabte  Fri- 
bytterhøvdingen og  loe.  — „Holder  Hun  mig  for  en  Stald- 
knegt,  stolt  Jomfru!  fordi  jeg  ikke  gider  snakke  fint  og  pent 
som  disse  artige  Hofmænd?  Naar  det  behøves,  forstaaer  jeg 
ogsaa  den  Konst,  trods  Nogen,  og  ingen  Dronning  skal  agte 
sig  for  god  til  at  sidde  til  Bords  med  Greven  af  Tønsberg 
eller  tage  ham  i Favn." 

„Besind  Jer,  kjække  Greve!"  — tog  Hertugen  med  rask 
Myndighed  Ordet  og  reiste  sig.  — „Vi  er  ikke  her  ombord 
eller  til  Kroes,  men  i en  ædelbaaren  Ridders  Hus  og  hos 
en  af  mine  Venner.  Her  staaer  denne  Dame  og  hendes  Ter- 
ner under  min  Beskyttelse." 

„Hvad  Djævlen!  min  unge,  stornæsede  Hertug!  er  I alle- 
rede ked  af  Kammeratskabet  og  vil  have  Klammeri?"  - — 
brummede  Algreven  og  strakte  Benene  fra  sig,  idet  han  lænede 
sig  tilbage  paa  Stolen  og  slyngede  Armene  sammen  over 

Brystet  — „den  Spas  vil  jeg  dog  raade  Eder  fra!  Greven 
af  Tønsberg  kan  søbe  Kaal  af  Fad  baade  med  den  norske  og 
svenske  Konge,  uden  at  han  behøver  at  gjøre  sig  til  Hund  for 
den  Naade.  Jeg  lader  mig  ikke  kue  af  nogen  Keiser  i Ver- 
den og  end  mindre  af  en  lille  Hertug.  Som  jeg  sidder  her, 
vil  jeg  tage  mig  paa  at  vende  op  og  ned  baade  paa  Jer 
og  eders  lette  Drost,  hvis  I har  Lyst  til  at  vide,  om  I eller 
Algreven  er  stærkest/* 

Hertugen  blegnede  af  Harme.  Ridder  Abildgaard  var  sprun- 
gen op  og  havde  stillet  sig  ved  hans  Side  med  Haanden 
paa  sit  Sværd. 

„Kald  paa  Huskarlene!** sagde  Jomfru  Inge  til  Ter- 
nerne. De  forskrækkede  Piger  løb  ud  af  Stuen  med  et  Angest- 
skrig,  for  at  gjøre  Larm ; selv  blev  den  høie,  alvorlige  Jom- 
fru staaende  rolig  og  betragtede  de  opbragte  Mænd  med  Op- 
mærksomlied. 

„Her  er  ikke  Stedet  til  at  prøve  Kræfter,  Grev  Alf!  og 
jeg  er  ingen  Baadsmand,  som  vil  trækkes  om  Reb  med  Hav- 
heste!** — tog  den  unge  Hertug  nu  Ordet  med  stolt  Ringeagt 
og  med  Haanden  paa  sit  Sværd.  — „Vinen  har  været  Eder 
for  stærk,  og  hvad  I siger  iaften,  vil  I neppe  gjentage  imor- 
gen.  Dersom  1 kom  ihu  hvor  I var  og  hvad  Vind  vi 
har,  kom  I maaske  til  Besindelse**  — tilføiede  han  i stolt 
truende  Tone:  — „her  gjælder  Greven  af  Tønsberg  ikke  stort 
meer,  end  Niels  Ufred  eller  en  anden  lumpen  Stimand,  og  vil 
1 ikke  prøve  Kræfter  med  a'e  danske  Bødler  og  maale  Høide 
med  Ørekrogs  Galge,  tæmmer  I vel  eders  ubændige  Bærsærker- 
mod,  uden  Fangefogdens  og  Huskarlenes  Hjælp.**  Man  hørte 
allerede  Larm  udenfor,  og  Stegersdøren  foer  op.  „Spærrer 
Udgangene!**  bød  Jomfru  Inge  og  vinkede.  Stegersdøren  luk- 
tes igjen. 

Øinene  rullede  vildt  i Hovedet  paa  den  berusede  Fribytter. 
Han  greb  et  svært  Sølvfad  fra  Bordet  og  gjorde  en  Bevægelse, 
som  han  vilde  kyle  Hertugen  det  i Hovedet;  men  han  besin- 
dede sig  og  nøiedes  med  at  dreie  det  svære  Fad  saa  smalt  som 
et  Toug.  Da  han  saaledes  havde  givet  sin  Harme  Luft  og 
givet  sine  Modstandere  en  forbausende  Prøve  paa  sine  uhyre 
Kræfter,  syntes  han  fuldkommen  rolig  og  formildet.  „Man 
forstaaer  dog  vel  Spøg  i Danmark!**  — mumlede  han.  — 
„Vi  norske  Søgutter  bruge  ikke  at  veie  Ord.  Vær  Hun  kun 
rolig,  stolt  Jomfru!  og  sæt  Jer  kun  til  Ro  igen,  mine  unge, 
høibaarne  Herrer!  Vinen  er  maaske  løbet  mig  lidt  til  Skal- 
len — derfor  gider  jeg  ikke  staae.  Og  vi  sidde  jo  ogsaa 
ret  godt.  Nu,  hvor  blev  hun  af  den  lille,  skjelmske  Brune? 
Lad  hende  komme  hid  og  skjenke  for  mig!  saa  giver  jeg  alle 
jer  Andre  Døden  og  Djævlen ; men  den  første  Huskarl,  der 
sætter  sin  Fod  her  i Stuen,  slaaer  jeg  for  Panden  som  en 
Stud!**  Han  syntes  døsig  og  tung  i Hovedet,  og  strakte  sig 
magelig  tilbage  paa  Stolen,  ligesom  han  agtede  at  tage  sig 

et  Blund;  men  han  holdt  dog  Øinene  halvt  aabne;  hans 
venstre  Haand  hvilede  paa  Dolkeheftet,  og  han  krummede  den 
høire  om  det  fordreiede  Sølvfad,  der  var  forvandlet  til  en 
vægtig  Kølve. 

,,Han  er  beruset,  som  I seer,  ædle  Jomfru  1“  — £agde 

Hertugen  nu  sagte  til  Jomfru  Inge,  idet  han  tilbød  hende  sin 
Arm  og  fulgte  hende  ind  i den  forreste  Sal.  — „Undskyld, 

at  vi  bragte  den  raae  Reisekammerat  med!  det  er  ellers  en 
brav,  norsk  Ridder  af  ædel  Byrd;  men  i den  Tilstand  er  der 
intet  Udkomme  med  ham : saa  bliver  han  som  afsindig  og 
bilder  sig  ind,  at  han  er  den  mægtige  Fribytter  Grev  Mindre- 
alf  af  Tønsberg;  man  maa  da  snakke  ham  efter  Munden  og 
true  ham  med  Hjul  og  Steile  for  at  tæmme  ham.  Fra  Drikke- 
bordet reiser  han  sig  nu  ikke  saalænge  der  er  en  Draabe  i 
Kanden ; derpaa  kan  vi  forlade  os.  Ret  nu  falder  han  vist 
i Søvn ; saa  lader  han  sig  bære  ombord  som  en  Sten,  uden 
at  røre  sig.  Imorgen  er  han  igjen  den  flinkeste  Ridder  af 

Verden ; saa  drømmer  han  ikke  om,  at  han  har  været  Greve 

af  Tønsberg  iaften.“ 

„Det  er  en  besynderlig  Svaghed  hos  saa  stærk  en  Herre, “ 
— svarede  Jomfru  Inge  og  betragtede  Hertugen  med  et  alvor- 
ligt forskende  Blik;  — „rnaaske  det  da  ogsaa  var  en  Følge 
af  hans  berusede  Tilstand,  at  han  antog  Eder  for  Hertugen  ?“ 

„Nei,  deri  havde  han  Ret,  ædle  Jomfru!  — Jeg  er  virke- 
lig Hertug  Valdemar,  og  skjøndt  jeg  ikke  er  Eder  velkommen, 
har  eders  Fader  dog  modtaget  mig  venlig  som  sin  Gjest. 
Saavel  for  hans  som  for  min  Skyld  beder  jeg  Eder  derfor  vise 
Huskarlene  tilbage  og  ikke  ved  unødvendig  Larm  røbe  dette 
hemmelige  Besøg.  Uagtet  jeg  fortrøster  mig  til  af  kunne  ret- 
færdiggjøre  mig  for  enhver  Beskyldning,  er  jeg  dog  for  Øie- 
blikket  miskjendt  og  under  Forfølgelse.  Det  kunde  koste  eders 
Hr.  Faders  Liv,  hvis  man  her  kjendte  mig.“ 

Jomfru  Inge  vaklede  og  blev  bleg.  Huskarlene  havde  imid- 
lertid spærret  alle  Udgange  og  nogle  stormede  nu  med  Larm 
ind  i Salen. 

„Tilbage !“  — sagde  Inge  og  traadte,  pludselig  fattet,  med 
stille  Myndighed  imod  dem : — „det  var  en  Vildfarelse.  Her 
er  ingen  Fare  paafærde.  Det  er  fredelige  Reisende  og  min 
Faders  Venner.  En  af  dem  er  kun  bleven  beruset  og  har 
forskrækket  os  med  forvildet  Snak.  Han  sover  allerede.  I 
kan  gaae  tilbage  til  Borgtrappen  og  forholde  Jer  rolige  til  jeg 
kalder  — men  tre  af  Jer  bliver  tilbage  i Stegerset \“ 

Huskarlene  adløde  og  gik  tilbage.  De  forskrækkede  Terner 
vovede  ikke  meer  at  lade  sig  see,  og  Inge  var  alene  med  Her- 
tugen og  hans  Drost. 

„I  er  altsaa  Hertug  Valdemar ?“  — sagde  hun  og  betrag- 
tede den  unge,  stolte  Herre  med  et  roligt,  gjennemborende 
Blik,  idet  hun  stillede  sig  saa  nær  ved  Stegersdøren,  at  hun 
kunde  aabne  den  hvad  Øieblik  hun  vilde.  — „Eders  berusede 

Staldbroder  derinde  er  ligesaavist  Landets  aabenbare  Fjende, 
den  berygtede  norske  Fribytter  og  Mordbrænder;  eders  Stald- 
knegt  er  ogsaa  en  Røver,  og  med  et  saadant  Følge  vover  I 
at  gjeste  en  kongelig  Borg?  Min  Fader  har  I bedraget  — 
hans  Liv  staaer  maaske  i Fare.  Hvor  han  bliver  af,  veed  1 
vel  bedre,  end  jeg:  — De  Forfølgere,  I tale  om,  ere  maaske 
her  i Huset.  Det  er  mig  Alt  en  frygtelig  Gaade;  men  det 
veed  jeg:  i dette  Øieblik  raader  jeg  for  eders  Frihed !" 

Hertugen  studsede  og  betragtede  den  høie,  alvorlige  Pige  med 
Forbauselse,  medens  Ridder  Abildgaard  saae  sig  urolig  om  og 
gjorde  en  uvilkaarlig  Bevægelse  mod  Døren. 

,, Udgangen  er  spærret"  — vedblev  Jomfru  Inge  — „men 
det  koster  mig  kun  et  Vink,  og  den  staaer  Eder  aaben.  Lover 
I mig  dyrt  og  (helligt,  Hertug  Valdemar!  at  I fra  denne 

Time  Intet  vil  foretage  mod  Land  og  Rige,  saa  skal  jeg  ikke 
hindre  Eder  i at  forlade  Borgen ; men  kan  eller  vil  I ikke 
love  mig  det,  kalder  jeg  øieblikkelig  paa  Huskarlene  og  lader 
Eder  gribe,  som  denne  dumdristige  Fribytters  Staldbroder." 

Hertugen  og  Ridder  Abildgaard  saae  med  den  høieste  For- 
bauselse til  hinanden;  de  syntes  begge  et  Øieblik  raadvilde. 

,, Velan!"  — sagde  derpaa  Hertugen  i høflig,  letsindig  Hof- 
tone — „for  et  Damelune  kan  vi  med  al  Ære  give  efter." 
Men  idet  han  betragtede  Jomfru  Inges  skjønne,  alvorlige  Aasyn 
og  bestemte  Mine,  forandrede  han  pludselig  Tonen.  — „Jeg 

lover  Eder,  ædle  Jomfru!"  — vedblev  han  alvorlig  — ,,at 
jeg  intet  Skridt  vil  foretage,  som  jeg  ikke  fortrøster  mig  til 
at  kunne  forsvare  for  det  danske  Folk  paa  ethvert  lovligt  Retter- 
thing.  Mine  Forhold  kan  I ikke  bedømme,  og  I har  ingen 

anden  Ret  og  Magt  til  her  at  være  vor  Herskerinde,  end 
den,  vi  frivillig  indrømme  eders  Skjønhed  og  patriotiske  Lune. 
Vil  I nu  ikke  sætte  eders  egen  Fader  i aabenbar  Dødsfare, 
lader  I Borgen  staae  os  aaben  og  røber  ikke  for  noget  Men- 
neske hvilke  Gjester  her  har  været!" 

Jomfru  Inge  taug.  Der  syntes  at  foregaae  en  mægtig  Strid 
i hendes  voldsomt  bevægede  Bryst;  hun  holdt  svimlende  den 
ene  Haand  for  Øinene  og  gav  dem  med  den  anden  Vink  til  at 
gaae.  Derpaa  aabnede  hun  Stegersdøren  og  gav  Huskarlene 
Befaling  til  at  forlade  de  spærrede  Udgange. 

Strax  efter  aabnedes  Forstuedøren,  og  hun  saae  den  samme 
svære  Karl  staae  i Døren,  som  med  sit  vilde,  dyriske  Ansigt 
havde  forskrækket  hende  i Mørkningen. 

„Hun  kuler  mod  Sydost,  og  vi  kan  seile!"  — sagde  Kar- 
len. — „Alting  er  klart." 

„Godt!"  — sagde  Hertugen  — „vi  er  færdige.  — Sørg 
du  for  Herren  derinde!  — Farvel,  ædle  Jomfru!"  — sagde  han 
derpaa  til  den  skjønne  Ridderdatter  med  et  sandt  Udtryk  af 
Høiagtelse.  — „Jeg  maa  desværre  regne  Eder  blandt  mine 
Fjender;  men  jeg  skal  dog  aldrig  glemme  denne  Time  og  aldrig 
ophøre  at  agte  og  beundre  Eder.  Havde  Danmark  mange 

slige  Kvinder,  behøvede  det  fast  ingen  Mænd  for  at  rose 
sig  af  Heltemod."  Med  disse  smigrende  Ord  førte  han  hendes 
Haand  til  sine  Læber,  bukkede  høflig  og  gik  hastig  ud  af 
Døren  med  sin  Drost. 

Den  høie,  plumpe  Staldknegt  var  imidlertid  paa  Hertugens 
Anviisning  gaaet  ind  i Spisestuen,  hvor  han  først  ihast  gjorde 
sig  tilgode  med  hvad  der  var  tilbage  i Vinkanden.  Derpaa 
stak  han  alle  Sølvbægerne  i sin  Lomme  og  tog  den  sovende 
Algreve  Sølvkølven  af  Haanden.  Da  han  ogsaa  vel  havde 
forvaret  denne,  som  et  godt  Bytte,  vilde  han  løfte  d^n  berusede 
Herre  paa  sine  Skuldre. 

„Behøves  ikke,  Niels!"  — hviskede  Algreven  — „jeg  er 
ikke  mere  drukken,  end  at  jeg  godt  kan  gaae;  men  jeg  har 
gjort  dumme  Streger  og  maa  lade  som  jeg  er  pærefuld.  Tag 
mig  kun  under  Armen  og  lad  os  seile  vor  Sø!"  Derpaa 
begyndte  han  at  brumme  som  en  Bjørn  Noget  af  en  liderlig 
Vise  og  ravede  ved  sin  stærke  Staldbroders  Arm  ind  i den 
næste  Sal.  Der  stod  Inge  endnu  med  Haanden  paa  Klinken 
til  Stegersdøren. 

„En  stolt  Lækkerbidsken,  Niels!"  — hviskede  Algreven  til 
sin  stærke  Følgesvend  - — „kunde  vi  tage  hende  med,  forlod 
vi  dog  ikke  Sjælland  uden  godt  Bytte." 

„Det  skulde  være  mig  en  smal  Sag  at  snappe  hende" 

— hviskede  Niels  Ufred  — „men  gi’er  hun  Hals,  er  vi  for- 
raadte.  Her  er  allerede  Ugler  i Mosen." 

„Nu,  saa  Fanden  i Vold  da  med  den  storagtige  Kvinde! 
Jeg  tog  heller  den  lille,  skjelmske  Brune.  Men  lad  de  Fugle 
flyve!  — Farvel,  stolt  Jomfru!"  — sagde  han  høit,  idet 
han  svinglede  hen  imod  hende  og  kyssede  paa  Fingeren.  „Hils 
vor  gode  Ven,  eders  værdige  Hr.  Fader!  tak  ham  smukt, 
fordi  han  lod  os  drikke  et  Bæger  her  i Ro  og  gav  Snus- 
hanerne en  lang  Næse!" 

Jomfru  Inge  svarede  ikke : hun  stod  som  fastnaglet  af  Gru ; 
men  saasnart  de  frygtelige  Gjester  vare  ude  af  Døren,  foer 
hun  hen  og  slog  Skodden  for  Døren  efter  dem ; derpaa  sank 
hun,  udmattet  af  den  spændte  Anstrengelse  og  næsten  bevidst- 
løs, ned  paa  en  Stol.  Hun  syntes  endnu  at  høre  Fodtrin 
i Gaarden ; men  snart  blev  der  stille,  og  Borgporten  smældedes 
i med  et  huult  Bulder.  Ved  denne  Lyd  foer  hun  op  af  sin 
halve  Dvale.  Hun  samlede  sine  Kræfter  og  eftertænkte  hvad 
der  var  skeet.  — Tanken  om  hendes  Faders  Forbindelse  med 
de  frygtelige  Gjester  faldt  hende  som  en  uhyre  Byrde  paa 
Sjælen.  En  Strøm  af  Taarer  styrtede  hende  pludselig  ud  af 
de  store  Øine,  og  hun  vred  sine  Hænder  i dyb,  grændseløs 
Jammer.  „Men  hvor  er  han?"  — udbrød  hun  atter  i Angest 

— „og  hvor  er  de  troe,  brave  Mænd,  han  gik  bort  med?" 
Den  forvorpne  Sørøvers  Afskedsord  faldt  hende  ind,  og  hun 
gjorde  en  hastig  Bevægelse  mod  Døren,  uden  endnu  at  vide 
hvad  hun  vilde  foretage  sig.  Da  bankede  det  stærkt  paa 


den  tillukkede  Forstuedor.  Hun  studsede,  men  betænkte  sig 
ikke  længe;  hun  slog  Skodden  fra  Døren.  En  rask,  fremmed 
Knøs*  i Væbnerdragt  traadte  ind  og  hilste  hende  ærbødig. 
Det  var  Claus  Skinnen. 

„Bliv  ikke  forskrækket,  ædle  Jomfru !"  — sagde  han  hastig 

— „men  jeg  maa  sige  Eder  det,  hvis  I ikke  alt  veed  det 

— her  er  Røvere  paa  Borgen  — min  Herre  og  de  to  Riddere, 
der  fulgte  ham,  tilligemed  Slotsbefalingsmanden  selv  ere  inde- 
spærrede i det  østre  Taarn." 

,, Indespærret  af  Røverne!  — min  Fader  indespærret !"  — 
udbrød  Jomfru  Inge  med  et  heftigt  Udtryk  af  Glæde,  som  var 
den  unge  Væbner  ubegribeligt  . — ,,Er  det  vist,  Røverne  har 
indespærret  iham?  hvoraf  veed  du  det?" 

,,Hvem  der  har  lukket  dem  inde,  veed  jeg  ikke"  — svarede 

Skirmen „men,  ædle  Jomfru,  forstaa  mig  ret!  de  sidde 

fangne  i Taarnet.  Jeg  var  ude  at  skylle  vore  Heste  i Stranden, 
da  hørte  jeg  en  af  Herrerne  raabe  høitoppe,  og  jeg  red 
ud  i Vandet  ved  Taarnet  efter  Lyden.  Lige  under  Taarngitteret 
bød  man  mig  søge  om  Fængselsnøglen ; den  laae  til  Lykke 
paa  en  stor  Sten,  og  her  er  den;  men  Opgangen  til  Taarnet 
kunde  jeg  ikke  finde.  — I Gaarden  skreg  man  paa,  her 
var  Røvere,  og  Ingen  vilde  høre  mig  — " 

,,Giv  hid!"  — udbrød  Jomfru  Inge  ængstelig  og  rev  Nøglen 
af  Væbnerens  Haand.  — ,,Hent  Lygten  i Stalden!  skynd  dig!" 

— Hun  ilede  foran  over  Slotsgaarden.  Skirmen  løb  til  Stalden 
efter  Lygten.  I Slotsgaarden  var  der  stor  Larm.  Alle  Huskarlene 
vare  i Bevægelse,  og  den  gamle  Gaardsfoged  kom  hende  for- 
skrækket imøde.  ,,Ak,  Gud  naade  os!"  — jamrede  han  — - 
,,de  gudsforgaaende  Kroppe!  er  der  skeet  nogen  Ulykke?  Jom- 
fru!" 

„Fader  er  fangen"  — svarede  hun  hastig  — ,,de  Fremmede 
er  vel  borte?  Luk  os  det  østre  Taarn  op!" 

,,Ak,  Gud  naade  os!"  — jamrede  atter  Gaardsfogden  og 
skyndte  sig  til  Taarnet  — „det  var  efter  eders  Hr.  Faders 
Befaling,  jeg  lukkede  de  Djævle  baade  ind  og  ud  og  spurgte 
dem  (hverken  om  Navn  eller  Ærende.  Den  Satan,  der  sidst 
gik  ud,  rev  mig  Nøglen  til  Borgporten  ud  af  Haanden  og 
smældede  Porten  i Laas  for  min  Næse.  Det  maa  have  været 
Røvere  og  Kjættere;  jeg  saae  paa  Borgmuren,  at  de  heisede 
Seil  og  foer  ud  af  Havnen  ad  Skaane  til  og  i denne  flyvende 
Storm.  Gud  lade  dem  i Naade  forgaae  med  Top  og  Tavl!  " 

,,Min  Fader  er  spærret  inde"  — sagde  Jomfru  Inge  utål- 
modig. — ,,Luk  os  Taarnet  op!  siger  jeg,  skynd  dig!" 

,,Ak,  de  fordømte  Skjelmer ! har  de  spærret  Husbond  inde 
Gud  give  de  maae  forgaae!"  jamrede  den  gamle  Gaardsfoged 
og  adlød. 

,,Hent  nu  Hammer  og  Tang  og  bryd  Borgporten  op  i en 
Hast!  — skynd  dig!" 

16.  KAPITEL. 

Taarnporten  var  nu  aaben.  Skirmen  kom  med  Lygten  og  løb 
foran  Inge  op  ad  Taarnets  snevre  Vindeltrappe  gjennem  denne 
kortere  og  sædvanlige  Opgang.  Da  Inge  kom  henimod  Enden  af 
Trappen,  hørte  hun  høirøstede  Stemmer  indenfor  den  lukte 
Fængselsdør  og  kjendte  sin  Faders  og  de  fremmede  Herrers 
Røst. 

,,Det  Forræderi  skal  I faae  betalt,  Hr.  Lave!"  — hørte  hun 
en  barsk  Stemme  sige  og  kjendte  paa  Røsten  den  fremmede 
Herre  med  det  store,  flettede  Mundskæg.  — ,,Vil  Drost  Hessel 
endog  være  eders  Forsvarer"  — vedblev  den  vrede  Stemme 

— „han  skal  dog  ikke  kunne  redde  eders  Liv,  naar  jeg  anklager 
Eder  for  Landsforræderi  og  beviser  det." 

Den  ulykkelige  Datter  var  nær  ved  at  synke  til  Jorden  ved 
disse  Ord,  som  kun  altfor  vist  bekræftedes  af  hendes  egen  grue- 
lige Overbeviisning.  Navnet  Drost  Hessel  spændte  ogsaa  hendes 
Opmærksomhed  paa  det  Høieste,  og  Nøglen  faldt  hende  af 
Haanden.  Den  rullede  nogle  Trin  ned  ad  Trappen  og  Skirmen 
hentede  den. 

„Endnu  er  her  intet  Beviis  for  saa  skammelig  en  Brøde" 

— hørte  han  nu  den  Herre  sige,  der  havde  kjendt  hendes 
Moder  og  som  havde  forekommet  hende  saa  kongelig.  — 
„Skinnet  er  paafaldende  imod  Eder,  Ridder  Lave!"  — - ved- 
blev den  undskyldende  Stemme  — „men  Ridder  Jons  Frænde 
bør  vi  saa  længe  som  muligt  troe  det  Bedste  om ; for  hvad 
her  endnu  er  sk^et  kan  Ingen  fordømme  Eder." 

Et  Glimt  af  Haab  foer  ved  disse  Ord  gjennem  den  storsin- 
dede Datters  Sjæl.  „Ja!  han  maa  dog  være  uskyldig!"  - — 
udbrød  hun  og  stak  Nøglen,  som  Skirmen  rakte  hende,  hastig 
i Døren.  Hun  aabnede  den  rask,  og  Synet  af  den  behjertede 
Pige  forbausede  Ridderne.  Faderen  syntes  dog  mest  overrasket 
ved  at  see  hende. 

„Er  de  fremmede  Herrer  her  endnu?"  spurgte  han  hastig. 

„Nei!"  svarede  Datteren  og  vovede  neppe  at  betragte  sin 
Faders  Aasyn,  for  ikke  i hans  Miner  at  læse  Bekræftelsen  paa 
den  Brøde,  hun  dog  endnu  haabede  at  kunne  tvivle  paa. 

„Ha,  undkomne!  — fordømt!"  — udbrød  Ridder  Thorstensøn 
og  stampede.  — „Nu  er  da  Hensigten  med  vor  Indespærrelse 
klar  nok." 

„Veed  I,  om  de  ere  dragne  herfra  tilsøes  eller  tillands? 

ædle  Jomfru!"  — spurgte  Drost  Peder  — „kan  I sige  os 
med  Vished  hvad  Vei  de  ere  reiste?  Eders  Ord  er  mig 

Borgen  for,  at  de  virkelig  ere  bortdragne  og  ikke  skjulte  inden 
disse  Mure." 

Jomfru  Inge  vilde  svare;  men  Faderen  greb  hende  hastig 
om  Armen.  „Du  tier,  min  Datter!"  — bød  han  i en  strengere 
Tone,  end  han  nogensinde  pleiede.  — „Mine  forfulgte  Gjester 
ere,  isom  I høre,  ikke  længer  her  paa  Borgen"  — sagde 


151 


han  til  Ridderne  og  syntes  nu  pludselig  helt  kjæk  og  bestemt. 
„Det  er  nu  eders  Sag  at  forfølge  dem  fremdeles,  hvis  I troe 
Eder  berettigede  dertil.  Jeg  er  forpligtet  til  at  medgive  Eder 
Krigsfolk  og  skaffe  Eder  en  Seilbaad,  hvis  I fordre  det, 
men  ikke  til  at  være  Angiver  eller  Speider.  Til  den  Forned- 
relse skal  I heller  ikke  tvinge  min  Datter;  og  Ingen  af 
mine  Folk  her  paa  Borgen  skal  afgive  noget  Vidnesbyrd  i 
denne  Sag,  førend  de  stævnes  til  Landsthinget  og  for  deres 
lovmæssige  Dommer.  At  jeg  har  modtaget  Kongens  egen  Frænde, 
Flertug  Valdemar  af  Sønderjylland,  'her  paa  Borgen,  det  behøver 
jeg  hverken  at  negte  eller  skamme  mig  ved.  Der  er  mig  ingen 
Dom  bekjendt  over  ham,  som  Kongens  eller  Fædrelandets 
Fjende.  Hvem  han  havde  i sit  Følge  veed  jeg  ikke,  og  det 
kommer  mig  ikke  ved.  Hans  Tjenere  og  Følge  vare  mine  Gjester 
som  han.  Det  er  mig  kjært,  at  dette  besynderlige  Tilfælde 
har  reddet  ham  fra  en  Forfølgelse,  som  jeg  anseer  for  ligesaa 
ulovlig,  som  tyrannisk." 

Thorstensøn  og  Rimaardsøn  saae  forundrede  paa  den  før  saa 
forsagte  Slotsherre.  Thorstensøn  stødte  harmfuld  sit  Sværd 
mod  Stengulvet.  Men  Drost  Peder  gik  rolig  et  Skridt  frem. 
„Det  gjælder  Kronens  og  Rigets  Sikkerhed!"  — - tog  han 
streng  og  alvorlig  Ordet.  — „Hvad  her  er  skeet  kan  betrag- 
tes som  et  Tilfælde,  og  jeg  agter  ikke  at  paadrage  Hr. 

Lave  Litie  noget  Ansvar  derfor.  Men  veed  I,  ædle  Jomfru 
Inge  Litie!  hvorhen  Forræderne  og  deres  Røverfølge  ere  und- 
vegne, saa  opfordrer  jeg.  Drost  Peder  Hessel,  Eder  nu  i 
Kongens  og  Fædrelandets  Navn  til  at  aabenbare  det,  at  vi 
ikke,  ved  at  forfeile  Veien,  skal  udsætte  Kongehuset  og  Fædre- 
landet for  den  største  Fare." 

Ridder  Lave  blegnede.  Jomfru  Inge  betragtede  den  unge, 
myndige  Drost  med  store  Øine;  hun  saae  sin  Faders  Forvir- 
relse  og  bemærkede  et  hemmeligt  Tegn,  han  gav  hende,  ved  at 
pege  mod  Vest;  men  hendes  Beslutning  var  tagen. 

„Er  I Drost  Peder  Hessel"  - — sagde  hun  fast  og  rolig 

— „saa  veed  jeg  ogsaa,  at  I her  med  kongelig  Magt  og 

Myndighed  kan  fordre  et  sandfærdigt  Vidnesbyrd  af  enhver  tro 
Undersaat.  Som  en  fri  Ridderdatter  nedværdiger  jeg  mig  ikke 
til  at  være  Angiver  eller  Speider  og  endnu  mindre  til  at 
forraade  min  Faders  Venner  og  Gjester.  Men  de  Herrer,  I taler 
om,  kan  ikke  være  min  Faders  Venner.  De  ere  ikke  komne 
her  som  Gjester,  men  som  formummede  Røvere.  De  ere  flygtede 
herfra  over  Sundet  ad  Skaane  til,  efter  Gaardfogdens  Beret- 
ning, som  selv  har  seet  det." 

„Jeg  takker  Eder  i Kongens  og  Fædrelandets  Navn  for  dette 
vigtige  Vidnesbyrd,  ædle  Jomfru  Inge!"  — sagde  Drost  Peder 
og  greb  hendes  Haand  med  Varme.  — „Endnu  kun  eet 

Ord  i mit  eget  Navn,  for  eders  Faders  og  disse  brave  Mænds 
Aasyn!  Jeg  haaber,  den  Tid  engang  skal  komme,  da  I ligesaa 
lidt  vil  miskjende  Drost  Peder  Hessels  Fljerte  og  Vandel, 

som  I nu  miskjender  hans  Troskab  mod  Kongen  og  Fædre- 
landet; maatte  I da  ikke  forskyde  den  Haand,  jeg  nu  kun 
rækker  Eder  som  Ven,  men  som  det  vilde  være  min  største 
Lykke  og  Stolthed  engang  at  kunne  række  Eder  med  et  kjærere 
Navn  1“ 

,, Aldrig,  aldrig  skal  den  Time  komme,  saalænge  mine  Øine 
ere  aabne!“  — _ udbrød  Ridder  Lave  forbittret  og  rev  deres 
Hænder  fra  hinanden.  — ,,Ti,  og  gak  til  dit  Kammer,  min  Dat- 
ter! jeg  befaler  dig  det!“ 

Jomfru  Inge  kastede  endnu  et  Blik,  fuldt  af  inderlig  Høi- 
agtelse,  til  den  før  saa  miskjendte  og  forhadte  Barndomsbrud- 
gom. Hun  hilsede  ham  og  hans  Venner,  taus  og  rolig,  og  gik. 

— Skirmen  løb  foran  hende  ned  ad  Trappen  og  over  Borg- 
gaarden  med  Lygten.  Da  han  vendte  tilbage,  gik  hans  Herre 
og  begge  Ridderne  allerede  ud  af  den  aabnede  Slotsport. 
Skirmen  skyndte  sig  at  hente  Hestene  fra  Stalden  og  følge 
sin  Herre.  Han  traf  dem  Alle  tæt  udenfor  Borgen  paa  Skibs- 
broen, hvor  Ridder  Lave  befalede  Færgefolkene,  ufortøvet  at 
bringe  disse  Herrer  til  Helsingborg  paa  den  hurtigste  Smakke. 
Tredive  Mand  af  Slottets  Besætning  stode  bevæbnede  paa  Skibs- 
broen og  modtoge  Slotsherrens  Befaling  til  at  følge  og  adlyde 
de  fremmede  Herrer.  Derpaa  tog  Ridder  Lave  en  kort  og 
kold  Afsked  med  Drost  Peder  og  Hr.  Rimaardsøn.  Ridder 
Thorstensøn  rakte  han  stiltiende  sin  Handske  og  gik  med 
hastige  og  urolige  Skridt  tilbage  til  Borgen.  Thorstensøn  kastede 
Handsken  foragtelig  tilbage  efter  ham  og  sprang  ombord. 

I et  Øieblik  vare  alle  tre  Riddere  med  deres  bevæbnede 
Følge  indskibede.  Skirmen  sørgede  for  Hestene.  Man  havde 
Sidevind,  og  det  kulede  stærkt.  Drost  Peder  satte  sig  selv  til 
Roret;  han  lod  alle  Seil  sætte  til,  og  med  hvinende  Fart 
gjennemskar  Smakken  det  oprørte  Sund. 

Det  var  bælgmørk  Nat;  kun  faa  Stjerner  vare  at  see;  man 
maatte  krydse  for  at  naae  Helsingborg.  Drost  Peder  sad  taus 
og  stille  ved  Roret.  Thorstensøn  gik  forbittret  op  og  ned 
paa  Dækket  med  Rimaardsøn  og  gav  sin  Harme  Luft  mod 
den  listige  Slotsherre.  ,,Hvo  skulde  troet  det  om  ham?“  — 
brummede  han  — ,,jeg  har  altid  holdt  ham  for  en  Flynder 
og  ment,  det  var  hans  eneste  Adkomst  til  at  være  Befalings- 
mand paa  Flynderborg. “ 

,,Tal  ikke  saa  høit,  ædle  Ridder !“  — hviskede  Rimaardsøn 

— ,,det  er  hans  Folk,  vi  har  ombord,  og  seer  I hvor  de 
stikke  Hovederne  sammen!  Gjøre  de  Mytteri  her  i Mulm  og 
Mørke  paa  Skibet,  kan  det  Sidste  blive  værre,  end  det  Første. “ 

,,Den  Første,  der  knurrer,  hugger  jeg  ned!“  — brummede 
Thorstensøn.  — ,,Alle  danske  Mænd  ere  dog  vel  ikke  For- 
rædere!“ 

Skirmen  kom  nu  op  fra  Skibsrummet  og  nærmede  sig  sin 
alvorlige  Herre,  der  sad  tankefuld  med  Armen  over  Roret  og 
kastede  af  og  til  et  Blik  tilbage  til  den  store,  mørke  Borg,  hvor 


— maatte  I da  ikke  forskyde  den  Haand,  jeg  nu  kun  rækker  Eder 
som  Ven,  - 

der  nu  kun  skinnede  et  enkelt  Lys  fra  et  Taarnkammer  paa 
Borgens  sydøstlige  Hjørne.  Der  vidste  han,  Jomfru  Inge  havde 
havt  sit  Kammer  i hendes  Barndom,  og  der  havde  de  ofte 
leget  tsammen,  som  Børn. 

,, Herre !"  — sagde  Skirmen  og  traadte  ham  nærmere  — 
„bliv  ikke  vred,  hvis  jeg  forstyrrer  Eder  i vigtige  Tanker! 
men  styrer  I ikke  for  meget  mod  Syd?" 

„Du  har  Ret,  Skirmen!"  — sagde  Drost  Peder,  idet  han 
hastigt  dreiede  Roret  — „ja,  saaledes  maa  det  være!  Det  er 
mørkt,  og  vi  maa  have  Øinene  med  os.  Det  er  en  Lykke, 

jeg  kan  see  hint  Lys.  Nu,  fortæl  mig  Noget!  du  fulgte 

jo  Jomfruen  ned  af  Taarnet.  Hvorledes  var  hun  tilmode? 
talte  hun  med  dig?" 

„Ikke  et  Ord,  Herre!  førend  jeg  havde  sat  Lygten  fra 
mig  og  vilde  gaae,  da  spurgte  hun,  om  jeg  var  eders  Væbner." 

„Og  hvad  svarte  du  saa?"  — spurgte  Drosten  hastig. 

„Ih,  hvad  skulde  jeg  svare  Andet,  Herre!  end  Ja?  — men 
nu  styrer  I atter  lidt  for  sydlig." 

Drost  Peder  rettede  hastig  den  lille  Feil.  „Talte  hun  saa 
slet  Intet  mere  til  dig?"  — vedblev  han  efter  et  Ophold. 

„Jo,  det  er  sandt,  hun  tabte  sit  røde  Haarbaand,  ligesom 
hun  vilde  gaae  ind  ad  Døren ; jeg  tog  det  op  og  rakte  hende 

det.  For  dog  ikke  at  staae  som  en  Klods,  der  ingen  Ting- 

kunde  sige,  bemærkede  jeg,  at  hun  bar  Dronningens  Farve, 
ligesom  min  Herre,  Drosten.  Jeg  mærkede,  hun  studsede  ved 
at  høre  det ; jeg  brystede  mig  da  ogsaa  en  Smule  derved ; 
for  det  er  en  Ære,  veed  jeg,  som  ingen  anden  Ridder,  end  I, 
kan  rose  sig  af." 

„Dumt,  fordømt  Praleri!"  — udbrød  Drost  Peder  med 
usædvanlig  Heftighed  - — „det  er  desuden  ikke  sandt:  jeg  bærer 
ikke  Dronningens'  Farve  længer." 

„Det  vidste  jeg  ikke,  strenge  Herre!  I bar  den  dog  endnu, 
da  vi  reiste  fra  Melfar." 

„Men  nu  bærer  jeg  den  ikke  længer,  som  jeg  siger  dig, 
og  du  skal  ikke,  for  at  prale,  sige  Åndet,  end  hvad  de  veed 
med  Vished  er  sandt." 

Skirmen  taug  forbløffet. 

„Nu  hvad  sagde  hun  saa  til  det  dumme  Praleri?"  — vedblev 
Drosten  i en  mildere  Tone. 

„Intet,  strenge  Herre!  dog  forekom  det  mig  som  hun  blev 
ganske  bevæget  derover.  Men  bliv  ikke  vred,  strenge  Herre!  — 
nu  er  det  lidt  galt  igjen  med  Roret." 

„Vist  ikke!  — Lad  du  mig  passe  det!  Bevæget,  siger  du? 
hvoraf  troer  du,  hun  blev  bevæget?  hvad  er  det  for  en  taabe- 
lig  Snak?" 

„Jo,  hun  vendte  sig  hastig  fra  mig.  Herre!  hun  var  bleven 
ganske  rød,  og  det  syntes  mig,  der  var  ligesom  Taarer  i 
hendes  Øine." 

„Snak,  Skinnen!  du  har  seet  feil.  Spring  hen  og  bring 
det  Seil  ilave !“ 

Skirmen  skyndte  sig  at  adlyde  sin  Herres  Befaling  og  kunde 
ikke  begribe  hvorfor  han  var  saa  underlig  adspredt  og  kort 
for  Hovedet.  Men  den  unge  Drost  drog  et  dybt  Suk  og  saae 
endnu  engang  tilbage  mod  Lyset  i 1 aarnvinduet.  Det  var  ikke 
meer  at  see.  og  det  var  ham  som  med  hint  fjerne  Lys  en 
skjøn  nysoprunden  Stjerne  fra  hans  Barnehimmel  ogsaa  var 
udslukt.  Rask  susede  nu  Blæsten  i Seilene,  og  man  begyndte 
allerede  at  iskimte  Lys  paa  den  skaanske  Kyst.  Da  hørtes 
pludselig  et  vildt  Skrig  paa  Skibet,  og  et  Par  Fakler  blus- 
sede op  imellem  klirrende  Sværd  og  Landser.  Drost  Peder 
sprang  forbauset  fra  Roret  og  saae  med  Forfærdelse  Ridder 
Thorstensøn  og  Hr.  Rimaardsøn  i en  morderisk  Kamp  med  de 
tredive  Landseknegte  fra  Flynderborg. 

Drosten  foer  frem  blandt  de  kæmpende  med  draget  Sværd. 
„Rolig  her,  i Kongens  Navn!  eller  I er  Alle  Dødsens !“  — 
bød  han  med  en  Stemme,  som,  uden  at  være  larmende,  havde 
en  besynderlig  Myndighed  og  Vægt.  Alle  holdt  inde  og  betrag- 
tede ham.  Selv  den  rasende  Ridder  Thorstensøn,  der  alt  havde 
nedlagt  een  Mand  og  saaret  en  anden,  bekæmpede  sin  For- 
bittrelse  og  stod  rolig. 

„Tal,  hvad  er  her  paafærde?44  — spurgte  Drosten  — „her 
er  jeg  øverste  Dommer/4 

„Oprør,  Mytteri!44  — raabte  Thorstensøn  — „der  ligger 
Ophavsmanden.44 

„De  troe,  vi  har  egenmægtig  tvunget  Slotsbefalingsmanden 
og  vil  føre  dem  i Ulykke44  — sagde  Rimaardsøn. 

De  oprørske  Landseknegte  trængte  sig  nu  trodsig  frem  og 
raabte  vildt  i Munden  paa  hverandre:  „vi  er  fri  danske 
Mænd  — vi  lade  os  ikke  kue  af  tre  Røvere  — vi  veed  det 
nok  — I vilde  myrde  Slotsherren  i Taarnet  — her  føres 
vi  bort  som  Slagtekvæg  i Mulm  og  Mørke,  og  Ingen  veed 
hvorhen44  — 

„Stille!44  — raabte  Drosten  — „er  der  Nogen  iblandt  Jer, 
der  kjender  Kongens  Haand  og  Segl?44 

„Det  gjør  kloge  Christen  — ja  det  gjør  Christen  Fynbo44 
— raabte  Karlene. 

„Lad  ham  komme  hid!44  - — bød  Drosten  og  fremtog  det 
kongelige  Brev  til  Slotsbefalingsmændene  — „hid  med  en  Fak- 
kel! Hør  nu  efter!44  — og  nu  oplæste  han  dem  høit  og  ty- 
deligt Befalingen  om,  at  der  skulde  gives  dem  Mandskab 
hvor  det  fordredes  — „der  seer  I Kongens  Haand  og  Segl!44 

„Det  har  sin  Rigtighed,  Kammerater!44  — sagde  den  bog- 
lærde Fynbo,  og  de  Fleste  taug;  dog  hørtes  endnu  enkelte 
murrende  Stemmer. 

„Nu  har  1 seet  Sort  paa  Hvidt  for  vor  Ret  og  Myndig- 
hed, Karle!44  — vedblev  Drost  Peder  streng  — „men  ogsaa 
uden  det  skulde  I lystre,  naar  eders  Befalingsmand  har  sagt 

Jer  det.  Nu  ere  I Alle  mine  Fanger;  slige  Karle  kan  jeg  ikke 
bruge  i Kongens  Tjeneste.  Formanden  ligger  paa  sin  Gjerning. 
Kast  ham  overbord  og  lad  Fiskene  fortære  ham!  selv  ned- 
lægger I eders  Vaaben  strax!“ 

Krigsfolkene  nølede,  og  der  lød  en  dæmpet  Murren  imel- 
lem dem. 

,, Betænker  I Jer?“  — spurgte  Drosten  — ,,vil  I da  døm- 
mes som  Landsforrædere?  Bortkast  Oprørerens  Lig!  hans  Dom 
er  fældet  her  — Gud  være  hans  Sjæl  naadig!“ 

Et  Par  af  Landseknegtene,  der  stode  Drosten  nærmest,  grebe 
tause  den  faldne  Kammerats  Lig  og  kylede  det  overbord.  Det 
pladskede  i Dybet,  og  der  var  et  Øieblik  en  frygtelig  Taus- 
hed.  Ingen  nedlagde  endnu  sine  Vaaben. 

,,I  har  været  misledte  og  i Vildfarelse,  Landsmænd !“  — 
sagde  nu  Drosten  mildere.  — „Jeg  skal  gaae  i Forbøn  for 
Jer  for  denne  Gang;  men  nu  lægger  I eders  Vaaben  stille  og 
gaaer  ned  i Øserummet!  Adlyd  strax!  hvem,  der  knurrer,  har 
sit  Liv  forbrudt !“ 

De  overraskede  Krigsmænd  adløde.  I et  Øieblik  vare  de 
Alle  afvæbnede  og  indespærrede  blandt  Trællene  i Øserummet. 
Nu  gik  Drost  Peder  taus  og  rolig  tilbage  til  Roret,  som 
Skirmen  imidlertid  paa  hans  Vink  havde  paataget  sig  at  styre. 
Der  var  dødsstille  paa  Skibet.  Ridder  Thorstensøn  og  Ri- 
maardsøn  stode  med  deres  dragne  Sværd  ved  Lugen  til  Fange- 
rummet.  Skirmen  passede  Seilene.  Stormen  havde  lagt  sig. 
Det  begyndte  at  dages,  over  den  skaanske  Kyst.  Det  sidste 
Slag  var  gjort,  og  Skibet  gled  i lige  Retning  ind  mod  Hav- 
nen ved  Helsingborg. 


ERIK  MENVEDS  BARNDOM 

1.  KAPITEL. 


Det  var  endnu  svag  Morgendæmring.  I Høienloftssalen  paa 
Helsingborg  Slot  gik  den  unge  Hertug  Valdemar  og  hans 
Drost  frem  og  tilbage  paa  det  blanke  Flisegulv.  Deres  Reisekap- 
per  laae,  gjennemtrukne  af  Søvand,  paa  en  Bænk. 

„Det  var  en  haard  Pust,  naadige  Herre !"  — sagde  Rid- 
der Abildgaard  og  gned  sine  Hænder.  - — „Det  var  en  Lykke, 
vi  havde  Algreven  med!  hvor  drukken  han  var,  bragte  han 

os  dog  paa  det  Tørre,  som  en  brav  Karl." 

„Den  raae,  vilde  Søbjørn !"  — sagde  Hertugen  — „han 
havde  nær  forplumret  os  Alting.  Tilsøes  er  han  ubetalelig; 
men  paa  Landjorden  skal  han  aldrig  meer  sætte  sin  Fod  ved 
min  Side.  Han  var  dog  vel  ædru,  da  vi  gik  iland,  og  for- 
stod min  Mening  ?" 

„Han  gjorde  ingen  Indvendinger,  min  Hertug!  og  det  lod 
til,  han  fortrød  sine  Dumheder.  Det  var  godt,  vi  ikke  brød 
med  ham!  Det  er  dog  en  Karl,  man  kan  bruge. " 

„Den  forvovne  Niels  Ufred  blev  vel  hos  ham?  Han  er 
ogsaa  god  at  have  i Baghaanden  i denne  Tid ; men  her  vil 
vi  ikke  have  de  Karle  med.  Deres  Ansigter  ere  alene  istand 
til  at  gjøre  os  mistænkte." 

„Der  kom  ingen  Sjæl  iland,  min  Hertug!  Jeg  gjentog 
strengelig  eders  Befaling,  at  de  strax  skulde  lette.  Jeg  hjalp 

Algreven  med  at  stave  den  norske  Konges  og  Marskens  Breve, 
og  han  forbandede  sig  paa,  at  han  inden  otte  Dage  skulde 
være  ved  Stockholm  med  de  tredive  Førselsskibe  til  Krigs- 
folket." 

„Godt,  godt!"  — sagde  Hertugen  betænkelig.  — „Var 
vi  kun  vel  over  den  skaanske  Grændse!  — saa  har  det  ingen 
Nød  — og  det  skal  og  maa  lykkes.  Naar  Kong  Magnus  hører 
vor  store  Plan,  maa  han  gribe  den  og  række  os  Haand.  De 

dumme  Børneforlovelser  og  alle  deres  elendige  Konster  skal 
ikke  redde  dem!  Men  hvor  bliver  man  af?" 

Det  begyndte  stærkere  at  dages.  Den  store  Slotssal  vendte 

med  den  vestlige  Side  ud  mod  Havnen,  og  fra  Svalen  saae 
de  Greven  af  Tønsbergs  Fribytterskib,  hvorpaa  de  vare 
komne,  lebe  for  en  rask  Sidekuling  ud  af  Havnen.  „See! 

der  seiler  Algreven !"  — sagde  Ridder  Abildgaard.  — „Det 
holder  ham  vist  haardt  at  løbe  fra  en  dansk  Kyst  uden  Bytte. 
Men  jhvad  er  Dette?  der  ligger  en  Smakke  med  blaae  Seil 
ved  Broen.  Den  saae  jeg  ikke,  da  vi  steg  iland.  Det  er  ingen 
Skaaning." 

„Gudsdød !"  — udbrød  Hertugen  — „det  er  jo  en  Konge- 
smakke fra  Ørekrog.  Man  kan  dog  aldrig  have  sat  efter  os? 

Skulde  Ridder  Lave  have  ladet  sig  forbløffe  og  sluppet  den 

fordømte  Drost  løs?  Hvor  bliver  Slotsherren  af?  Lod  du  ham 
ikke  sige  hvem  vi  var,  og  at  vi  strax  skulde  have  Bedækning, 
som  kongelige  Gesandter ?" 

„Jo,  Herre!  og  der  var  Intet  iveien ; saasnart  man  hørte 
eders  Navn,  fik  Vagten  og  Tjenerskabet  stor  Hast.  Slotsher- 
ren var  ikke  opstaaet;  men  han  vilde  være  her  paa  Øieblikket/' 

„Her  er  ingen  Tid  at  spilde !"  — sagde  Hertugen  urolig  — 
„Faae  vi  ikke  strax  Bedækning,  maae  vi  reise  foruden.  He- 

stene er  vel  paa  rede  Haand ?" 

„De  staae  sadlede  ved  Slotstrappen,  Herre!  Men  hør!  der 

kommer  man!" 

De  hørte  en  urolig  Bevægelse  paa  Slottet;  bevæbnede  Folk 
løb  frem  og  tilbage.  Den  store  Sal  havde  paa  den  østlige 
Side  Udsigt  til  Slotsgaarden.  Der  hørte  de  nu  ogsaa  Larm 
og  gik  urolige  til  Vinduet.  „Man  lukker  Slotsporten,  Herre !" 
- — sagde  Ridder  Abildgaard  — „og  see!  Gaarden  er  fuld  af 
Krigsfolk." 

„Gudsdød!  hvad  betyder  Dette?  er  vi  forraadte?"  — ud- 
brød Hertugen.  — „Kom,  Tuko!  her  maa  vel  være  en  Ud- 
gang. — Vi  maae  bort!" 

Der  var  fire  store  Døre  paa  Salen.  To  af  dem  fandt  de 
tilspærrede.  De  gik  til  den  tredie.  Den  var  ikke  laaset.  De 
aabnede  den  hastig ; men  udenfor  stod  sex  bevæbnede  Mænd 
af  Borgens  Besætning  med  det  danske  Vaaben  paa  deres  Hjelm- 
huer. 

„Her  kommer  Ingen  ud!"  — lød  dem  en  barsk  Stemme 
imøde.  De  ilede  forfærdede  til  den  fjerde  Dør;  men  inden 
de  naaede  den,  aabnedes  den  og  Drost  Peder  stod  for  dem 
tilligemed  Ridder  Thorstensøn  og  Hr.  Rimaardsøn,  ledsagede 
af  en  aldrende  Herre  i dansk  Ridderdragt  og  med  Slotsbe- 
falingsmændenes  Feltherrestav  i Haanden.  Det  var  Slotsher- 
ren paa  Helsingborg.  Tolv  bevæbnede  Krigere  fulgte  ham. 

„1  Kongens  Navn!  eders  Vaaben,  mine  Herrer!"  — sagde 
Drost  Peder  rolig:  — „I  ere  vore  Fanger." 

„Hvad!  hvorledes?"  — raabte  Hertugen  og  stampede  i 
Fliserne.  — „Hvem  formaster  sig  til  at  fængsle  Hertug  Valde- 
mar?" 

„Jeg,  Drost  Peder  Hessel,  og  disse  danske  Riddere,  i eders 
Herres  og  Konges  Navn." 

„Jeg  kjender  Eder  ikke.  I har  ingen  Magt  over  en  Her- 
tug af  Blodet  og  en  fri,  kongelig  Lehnsmand." 

„Saa  kjender  I dog*  vel  Kongens  Haand  og  Segl,  høibaarne 
Herre !"  svarede  Drost  Peder  og  rakte  ham  sin  Fuldmagt. 

Hertugen  gjennemfoer  den  med  harmgnistrende  Øine.  „Det 
er  ulovligt !"  — raabte  han  — „det  strider  mod  Rigens 
,Ret  og  Dele:  jeg  er  ikke  anklaget  paa  noget  Herredsthing  eller 
Landsthing.  Jeg  gjør  formelig  Indsigelse  mod  denne  Hand- 
ling, som  vilkaarlig  og  uretmæssig.  I er  mit  Vidne,  Slots- 
befalingsmand! jeg  erklærer  denne  Fuldmagt  for  ugyldig.  Jeg 
vil  forsvare  for  Land  og  Rige,  at  jeg  tilintetgjør  den." 
Med  disse  Ord  gjorde  han  en  Rift  i den  kongelige  Fuld- 
magt og  kastede  den  til  Jorden.  „Som  Kongens  Frænde  og 
Hertug  af  Sønderjylland  befaler  jeg  nu"  - — vedblev  han  med 
fyrstelig  Herskertone  — „at  I strax  fængsler  denne  formaste- 
lige Herre,  der  vover  at  misbruge  den  kongelige  Myndighed 
til  slig  lovløs  Anmasselse." 

Slotsherren  saae  betænkelig  snart  paa  Hertugen,  snart  paa 
Drost  Peder  og  syntes  uvis  om  hvad  her  var  at  gjøre.  Thor- 
stensøn  stødte  harmfuld  sit  Sværd  mod  Fliserne,  og  Rimaard- 
søn  gjorde  Mine  til  at  tale;  men  Drost  Peder  forekom  ham. 
„Om  denne  Handling  er  retfærdig  eller  ei"  — tog  Drosten 
Ordet  — „og  om  Kongen  er  berettiget  til  at  lade  denne  høi- 
fyrstelige  Herre  fængsle,  førend  han  er  anklaget  for  Lands- 
thinget  — det  er  her  ikke  Spørgsmaal  om ; det  maa  Kon- 
gen selv  forsvare.  Min  Fuldmagt  og  det  kongelige  Bud  har 
1 seet;  det  lader  sig  ikke  tilintetgjøre,  og  i Kraft  deraf  for- 
drer jeg  Kongens  Villie  ufortøvet  og  uden  Indvending  adlydt. 
Vil  I ikke  godvillig  overrække  mig  eders  Vaaben,  mine  Her- 
rer! nødes  jeg  til  at  bruge  Magten." 

Drost  Peders  rolige  og  bestemte  Fremfærd  forvirrede  Her- 
tugen og  overvandt  nu  enhver  Betænkelighed  hos  Slotsher- 
ren. „For  Øieblikket  maa  I finde  Eder  i Nødvendigheden, 
høibaarne  Hertug!"  — sagde  denne  alvorlige  Herre  høflig, 
idet  han  selv  bøiede  sig  og  optog  den  kongelige  Fuldmagt.  — 
„Maaske  det  er  en  Vildfarelse,  og  eders  Retfærdiggjørelse 
staaer  Eder  da  frit  for,  saavelsom  eders  Tiltale  til  denne  Herre, 
hvis  han  har  misbrugt  den  kongelige  Myndighed.  I dette  Øie- 
blik  er  han  i fuldgyldig  Besiddelse  deraf  og  maa  adlydes." 

Hertugen  skar  Tænder  og  overrakte  Drost  Peder  sit  Sværd 
uden  at  see  paa  ham.  Ridder  Abildgaard  fulgte  sin  Herres 
Exempel,  og  de  forbittrede  Statsfanger  sagde  nu  intet  Ord 
rneer.  Paa  Slotsherrens  høflige  Spørgsmaal : om  de  høie  Her- 
rer ingen  Forfriskning  ønskede,  inden  de  gik  ombord  igjen, 
rystede  Hertugen  harmfuld  paa  Hovedet.  Han  gjorde  derpaa 
Mine  til  at  gaae.  En  tæt  Kreds  af  Krigere  indesluttede  de 
tvende  vigtige  Fanger.  Drost  Peder  og  hans  Ledsagere  hil- 
sede  høfligt  Slotsbefalingsmanden,  som  tilbageleverede  Drosten 
den  sønderrevne  Fuldmagt  og  ledsagede  dem  Alle  til  Skibs- 
broen. Inden  Solen  endnu  var  opstaaet,  seilede  Drost  Peder 
for  fulde  Seil  med  sine  vigtige  Statsfanger  mod  Sjælland.  De 

oprørske  Landseknegte  fra  Flynderborg  vare  overleverede  til 
Slotsherren  paa  Helsingborg,  der  paa  et  andet  Skib  besør- 
gede dem  bundne  til  Ørekrog.  Hermed  havde  Claus  Skirmen 
'havt  fuldtop  at  tage  vare.  Han  betragtede  nu  sin  Herre  med 
stolt  Glæde,  men  vogtede  sig  dog  vel  for  at  krænke  Fan- 
gerne med  nogen  overmodig  Mine.  Ridder  Thorstensøn  og 
Hr.  Rimaardsøn  rystede  Drost  Peder  trofast  i Haanden  og 
priste  fhans  Lykke,  da  de  et  Øieblik  stode  ene  hos  ham  ved 
Roret. 

,,Men  harmeligt  er  det  dog  at  være  paa  farlige  Eventyr 
med  Jer!“  — brummede  Thorstensøn:  — ,, førend  jeg  faaer 
'Ledighed  til  ordenlig  at  bruge  mit  gode  Sværd,  har  I med 

Sværdet  i Balgen  udrettet  langt  Meer  med  et  Par  Ord.“ 

,, Eders  gode  Sværd  kan  vi  maaske  alt  for  snart  trænge 
til“  — svarede  Drost  Peder  med  dæmpet  Røst:  — ,,Det  er 
et  større  Vovestykke,  vi  har  rakt  Haand  til,  end  maaske  No- 
gen troer. “ 

Der  blev  nu  ikke  vexlet  flere  Ord  mellem  de  alvorlige 
Riddere.  Deres  fyrstelige  Statsfange  værdigede  dem  ikke  et 
Ord.  Med  skjult  Forbittrelse  fandt  han  sig  i sin  Skjæbne: 
ved  sin  Medfanges  Side  gik  han  op  og  ned  ad  Dækket  med 
en  Mine,  som  han  var  Herre  paa  Skibet;  tilsidst  syntes  han 
endogsaa  munter  og  ligegyldig;  men  Drost  Peder  bemærkede 
ofte  et  Udtryk  af  hevngjerrigt  Haab  i hans  Blik,  som  satte 
ham  i en  høist  alvorlig  og  betænkelig  Stemning.  Den  aar- 
vaagne  Drost  sad  selv  ved  Roret,  da  han  atter  saae  de  mørke 
Taarne  paa  Flynderborg.  Han  kastede  et  vemodigt  Blik  op 
til  det  lille  Taarnvindue,  hvor  han  om  Natten  havde  seet 

Lyset  blinke.  Vinduet  var  lukket  og  syntes  indvendig  tilhyllet 
af  et  mørkt  Tæppe.  Den  hele  mægtige  Borg,  som  han  ikke 

dennegang  agtede  at  betræde,  laae  i den  rolige  Foraarsmor- 
gen  halvt  indhyllet  i Taage  og  syntes  ham  dunkel  og  gaade- 
fuld,  som  hans  Fremtid  og  det  ulykkelige  Fædrelands  Skjæbne. 


Snart  var  det  bekjendt  over  hele  Landet,  at  Hertug  Val- 
demar og  hans  Drost  vare  førte  fangne  til  Sjøborg.  Dette 
dristige  Skridt  af  Kongen  og  hans  virksomme  Mænd  slog  de 
misfornøiede  Adelsmænd  med  Forbauselse,  og  det  syntes  nu 
som  selv  de  forvovneste  Lehnsmænd  havde  tabt  Modet  til  at 
trodse  Kongemagten  eller  tænke  paa  farlige  Foretagender  mod 
Riget  og  Kronen.  En  stor  Deel  af  den  mægtigste  danske 
Adel  saavelsom  mange  fremmede  Fyrster  forsøgte  i Mindelig- 
hed at  bilægge  denne  farlige  Stridighed  mellem  Kongen  og 
Hertugen  og  udvirke  den  unge  misledede  Herres  Befrielse 
af  Fængslet;  men  den  ene  Maaned  gik  efter  den  anden,  og 
der  kom  intet  Forlig  istand.  Kongen  drog  om  Sommeren  som 
sædvanlig  om  i Riget  og  tilbragte  Vinteren  paa  Ribehus.  Drost 

Peder,  hed  det,  var  i stor  Anseelse,  og  de  Betingelser  for 
Hertugens  Frihed,  Drosten  og  den  gamle,  strenge  Ridder  Jon 
ansaae  for  nødvendige  til  Kronens  Sikkerhed,  tvivlede  man 
med  Rette  paa,  at  den  unge,  trodsige  Hertug  vilde  underkaste 
sig,  saalænge  han  kunde  stole  paa  sine  mægtige  Forbindelser 
baade  i Riget  og  udenlands. 

Det  var  en  af  de  sidste  Dage  i Marts  1286.  Den  fangne 
Hertug  og  hans  ridderlige  Medfange,  Drost  Tuko  Abildgaard, 
sade  om  Eftermiddagen  ligeoverfor  hinanden  ved  Skakbrættet 
i et  dunkelt  Taarnkammer  paa  Sjøborg  Slot,  hvor  de  nu 
saaledes  havde  tilbragt  tre  skjønne  Sommermaaneder  og  over 
sex  lange  Efteraars-  og  Vinter-Maaneder.  De  bleve  bevogtede 
strengt,  men  uden  Haardhed  og  med  al  den  Agtelse  og  Ud- 
mærkelse, som  saa  anseelige  Statsfanger  kunde  fordre.  De 
savnede  ingen  af  de  Fornødenheder  og  Smaabehageligheder, 
som  paa  dette  afsides  Sted  kunde  erholdes,  og  som  kunde 
forundes  dem  uden  Fare  for,  at  de  skulde  undvige  eller  ved- 
ligeholde nogen  Forbindelse  med  deres  Venner  og  Tilhængere. 
Hver  af  de  fangne  Herrer  havde  sit  eget  Værelse;  men  det 
var  dem  ikke  formeent  at  være  hinanden  til  Selskab,  og  deres 
Værelser  stode  i Forbindelse  ved  en  Dør,  som  de  selv  raa- 
dede  for.  De  snevre  Taarnkamre  holdtes  rene  og  luftige  og 
saa  varme,  som  Fangerne  selv  ønskede  det.  Kamrene  vare 
forsynede  med  allehaande  Boskab  til  deres  Bekvemmelighed, 
desuden  med  adskillige  Slags  Brætspil  og  nogle  haandskrevne 
Krøniker.  Et  Par  Homiliebøger  og  nogle  andre  Opbyggelses- 
skrifter fandtes  der  ogsaa  tilligemed  en  Lyre,  en  Davids- 
harpe og  flere  slige  Ting,  der  kunde  lette  dem  Fangenskabet 
og  forkorte  dem  Tiden.  Men  Lys  og  Skrivertøi  var  dem  for- 
meent, og  de  saae  intet  Menneske,  uden  den  døve  Taarngjem- 
mer,  der  aldrig  talte  et  Ord,  naar  han  opvartede  dem,  og 
den  strenge  Slotsfoged  Poul  Hvit  selv.  Han  besøgte  dem  dag- 
lig paa  ubestemte  Tider,  og  han  veg  aldrig  fra  deres  Side 
i den  Time,  naar  de  daglig  havde  Tilladelse  til  under  hans 
Bevogtning  at  bevæge  sig  i fri  Luft  i Slotsgaarden.  Hver  Dag 
bragtes  deres  veltillavede  Spise  dem  paa  Sølvfade,  og  en- 
hver Aarstids  mest  udsøgte  Frugter  prydede  altid  deres  een- 
lige  Bord.  I Hanken  paa  deres  Sølvvinkande  var  som  oftest 
en  frisk  Blomsterkost  anbragt,  selv  i de  strengeste  Vinter- 
maaneder;  men  hvo  der  viste  dem  denne  venlige  Opmærksom- 
hed, havde  det  endnu  ikke  været  dem  muligt  at  opdage. 

For  dog  at  give  deres  eensformige  Liv  nogen  Forandring, 
skiftedes  de  til  at  være  Gjester  hos  hinanden,  og  denne  Dag 
var  Drost  Tuko  Abildgaard  Verten.  Middagsbordet  var  afdæk- 
ket; men  Vinkanden  og  to  Sølvbægere  stode  endnu  paa  Bor- 
det. 

,,Nu,  munter,  min  ædle  Gjest!“  — • sagde  den  artige 
Ridder.  — ,,Er  I ked  af  at  gjøre  mig  mat,  saa  lad  de  dumme 
Brikker  staae!  og  lad  os  heller  drikke  et  Bæger  sammen  end- 

nu!  Vinen  er  fortræffelig.  Havde  vi  nu  kun  et  Par  smukke, 
muntre  Smaapiger  her  til  Selskab,  vilde  vort  Fangenskab  ikke 
forekomme  mig  som  saa  stor  en  Ulykke.  Hvo  veed,  fra  hvil- 
ken deilig  Haand  disse  smukke  Blomster  bestandig  bringes  os, 
og  om  ikke  En  af  os  har  gjort  sin  Lykke  her  blandt  de  vevre 
Terner  og  Fadeburpiger  !" 

,,Dit  har  et  lykkeligt  Sind,  Tuko!"  — svarede  Hertugen 
— „men  jeg  misunder  dig  det  ikke.  Naar  du  kun  ikke  sav- 
ner Vin  og  letfærdige  Kvinder,  troer  jeg,  du  gjerne  kunde 
være  lykkelig  i Helvede  selv.  — Der  var  dog  en  Tid,  Tuko! 
da  du  delte  mine  stolte  Drømme"  — vedblev  han  efter  et 
tankefuldt  Ophold  og  kastede  Skakbrikkerne  overende:  — ,,selv 
i vore  letsindigste  Galskaber  glemte  du  ikke,  at  du  var  en 
forurettet  Fyrstes  Ven  og  skulde  virke  med  ham  for  det 
Største,  man  kan  attraae.  Du  var  indviet  i mit  Livs  store 
Hemmelighed:  du  hævede  dit  Hoved  stolt  med  mig  over  Ho- 
ben og  foragtede  Dukkerne,  vi  legede  med,  hvergang  du 
tænkte  paa  hvad  ogsaa  du  kunde  udrette,  naar  Hertug  Valde- 
mar engang  bar  sin  store  Oldefaders  Seierskrone." 

,,Tro  ikke,  jeg  har  glemt  det  endnu,  ædle  Herre!"  — sva- 
rede Ridderen  — „men  hvad  nytter  det  at  græmme  sig 
bleg  og  mager  her  mellem  disse  tykke  Mure,  hvor  vi  dog 
intet  Skridt  kan  gjøre  mod  Maalet?" 

,, Kæmpeskridt  kan  vi  gjøre  her,  Tuko!  Jeg  har  maaske  i 
dette  snevre  Rum  allerede  gjort  et  vigtigere  Skridt,  end  om 
jeg  havde  staaet  fri  midt  i den  larmende  og  gjøglende  Hof- 
verden. Læs  om  de  største  Mænd  i Krøniken,  og  du  skal  see 
hvorledes  de  begrove  sig  i Ørkener  og  eensomme  Huler,  for 
at  prøve  sig  selv  og  deres  Kræfter  i Løndom,  inden  de  be- 
gyndte paa  en  Id,  som  skulde  forbause  Efterslægten  og  min- 
des gjennem  Aarhundreder ! Naar  du  har  sovet  her  og  drømt 
om  Fjas  og  Tant  og  smukke  Piger  — har  jeg  vaaget  man- 
gen Nat  hist  inde  i min  Hule.  Den  store,  mægtige  Tankever- 
den var  opladt  for  mig  i mit  Fængsel,  medens  de  forgangne 
Tiders  store  Aander  vare  mig  nær." 

,,Kors  bevare  os,  ædle  Herre!  er  I bleven  en  Aandeseer! 
Saa  er  det  intet  Under,  I er  bleven  saa  bleg  og  mager.  Slig 
Nattevaagen  og  slige  Grublerier  ødelægger  eders  Sundhed  og 
bringer  Eder  dog  ikke  et  Skridt  videre.  Hvad  har  I da  ud- 
tænkt? og  hvad  er  Frugten  af  saa  farlig  en  Anstrengelse?  I 
er  bleven  mig  saa  alvorlig  og  høitidelig,  som  en  forfastet 
Klerk,  og  jeg  kjender  Eder  neppe  meer." 

,,Men  du  og  Verden  skal  lære  at  kjende  mig!"  — sagde 
Hertugen:  — ,,nu  kiender  jeg  først  mig  selv,  og  nu  veed  jeg, 
at  jeg  før  var  en  letsindig  Gjæk.  Elendige,  trodsige  Drenge- 
streger var  det,  at  jeg  vilde  unddrage  mig  Tyrannens  For- 
mynderskab og  kævles  med  min  mægtige  Undertrykker  om 
Smaa-Øer  og  usle  Mynt-Rettigheder,  naar  jeg  havde  hans 
Krone  for  Øie.  Dumt,  umaadelig  dumt  var  det,  at  jeg  lod 

mig  forlede  af  dig  og  de  andre  ubetænksomme  Herrer  til  at 
gjøre  Fordring  paa  Land  og  Rige,  førend  jeg  var  vis  paa, 
at  jeg  var  Folkets  aandelige  Herre. “ 

„Jeg  forstaaer  Eder  ikke,  ædle  Herre!  et  aandeligt  Herre- 
dømme er  det  jo  ikke,  I kan  attraae;  det  maae  vi  overlade 
til  Kleresie  og  Pave.  Men  I har  Ret : til  at  slaae  Spiret 
af  Haanden  paa  en  Tyran,  der  bevogtes  af  stærke,  forblindede 
Slaver,  dertil  behøvede  I vistnok  en  Feltherrestav  og  en  Hær. 
Det  var  unegtelig  en  Feil,  at  1 fortidlig  røbede  hvad  I bar 
i Skjoldet  og  gav  Modstanderne  Vaaben  i Hænderne  mod 
Eder,  inden  I selv  var  tilstrækkelig  rustet. “ 

„Det  var  min  mindste  Feil,  Tuko!  og  den  har  jeg  længe 
nok  afbødet  inden  disse  Mure.  Min  største  Forblindelse  var, 
at  jeg  indbildte  mig,  der  gaves  et  virkeligt  Herredømme  over 
et  Folk,  naar  det  ikke  frivillig  havde  valgt  og  hyldet  sin  Her- 
sker, og  at  en  Krone  kunde  vindes,  som  en  Borg  eller  et 
dødt  Stykke  Land,  ved  dristigt  Heltemod  og  fremmede  Hære, 
saalænge  det  Folk,  jeg  vilde  beherske,  endnu  havde  Gnist  af 
Aand  og  Kraft,  og  jeg  ikke  først  havde  vundet  de  Sjæle, 
hvis  Herre  og  Konge  jeg  vilde  være  i Sandhed. “ 

„Det  er  Sværmeri,  ædle  Herre!  det  er  Følger  af  Fæng- 
selsluften, utidig  Nattevaagen  og  Mangel  paa  Bevægelse. 
Hvad  troer  I den  store,  stupide  Folkemasse  bekymrer  sig  om 
sin  Herskers  indre  Væsen  og  Værd?  Den,  der  har  Magten 
og  Myndigheden,  adlydes  af  Hoben ; den  Hersker,  der  har  de 
største  Hære  og  kan  svinge  det  længste  Sværd  over  Folkenes 
Hoveder,  ham  kalde  de  gjerne  deres  Konge  og  hjertenselskede 
Fader,  naar  han  kun  ikke  lægger  høiere  Skatter  paa,  end 
hans  Formænd,  og  nogenlunde  holder  over  Lands  Lov  og  Ret.“ 

„Nei,  Tuko!  nei!“  — tog  den  blege,  alvorlige  Hertug  hef- 
tig Ordet  igjen  — „den  ukloge  Foragt  for  Folkeliv  og  Folke- 
aand  har  misledet  de  største  Herskeraander  i Verden.  Et  saa- 
dant  blot  udvortes  Herredømme,  der  ikke  har  sin  Rod  i Folke- 
nes dybeste  Hjertegrund  og  ikke  knytter  sig  til  store  Folke- 
minder og  Heltenavne,  er  usselt  og  foragteligt,  om  det  saa 
strakte  sig  over  en  Verden : det  er  en  Throne,  bygget  i Luft  af 
Hovmods  og  dum  Forfængeligheds  Dunstskyer.  Et  Vindpust 
kan  bortveire  den,  og  den  første  frie,  kraftige  Aand,  der  reiser 
sig  hos  et  saaledes  undertrykt  og  af  plump  Legemskraft  behersket 
Folk,  er  mægtig  til  at  omstyrte  en  saadan  Skyggekonge  med 
alle  ihans  aandløse  Hære.“ 

„I  forhauser  mig,  ædle  Herre!  hvor  har  1 al  den  nye 
Viisdoin  fra?  — jeg  maa  dog  næsten  troe,  I har  havt  Åaben- 
baringer  derinde  i eders  Viisdomshule  og  pleiet  Omgang  med 
Aander  eller  sligt  Galskab. “ 

„Kom!  du  skal  see  mine  Aander \u  — sagde  Hertugen  og 
reiste  sig.  — „Jeg  skal  vise  dig,  at  jeg  ikke  er  den  Første, 
sorn  indenfor  disse  Mure  har  tænkt  alvorligt  over  Folkenes  og 
Herskernes  Viikaar!“ 

„Sjøborg  har  vel  før  indesluttet  vigtige  Statsmænd"  — sagde 
Ridderen  — „men  jeg  tvivler  dog  paa,  at  Nogen  af  dem 
har  deelt  eders  nye,  besynderlige  Synsmaade.  Den  Mærkeligste, 
jeg  veed  der  har  beboet  dette  Statsfængsel,  var  den  rasende 
Biskop  Valdemar,  der  stræbte  Sjette  Knud  og  Valdemar  Seier 
efter  Livet  og  Kronen  og  endte  som  en  vanvittig  Helgen  i 
Lockum  Kloster. “ 

„Det  er  vel  -muligt,  at  han  blev  afsindig  tilsidst“  — sva- 
rede Hertugen  — „men  hvad  der  har  gjort  Andre  afsindige, 
kan  maaske  gjøre  os  kloge.  Du  har  gjettet  rigtigt,  Tuko! 
Jeg  har  faaet  mit  Sovekammer  i den  Fængselscelle,  hvor  hin 
ulykkelige  Bisp  af  kongelig  Æt  og  Sind  sad  lænket  til  Blok- 
ken og  gav  sin  Harme  Luft  i Forbandelser  over  Verden  og 
Menneskene;  men  at  han  ogsaa  har  havt  lyse  Øieblikke  og 
mangengang  har  skuet  klarere  hen  over  Verden  og  dens  blinde 
Beherskere,  end  maaske  Nogen  drømte  om,  det  skal  jeg  vise 
dig  Mindesmærker  om,  som  maaske  aldrig  før  min  Tid  noget 
Menneskeøie  har  seet.“ 

De  vare  traadte  ind  i Hertugens  snevre  Fængselskammer, 
som  vendte  ud  til  Slotsgaarden  med  et  lille  Gittervindue  atten 
Alen  fra  Jorden.  Her  stod  endnu  en  Blok  med  en  rusten 
Bøile  og  en  svær  Jernlænke,  der  var  fastgjort  i Muren.  Ved 
Siden  af  Lænken  laae  der  en  stor,  opreven  Gulvsten,  som 
syntes  at  være  brugt  til  at  spærre  Døren  med  indvendig.  Disse 
sørgelige  Efterladenskaber  fra  dette  Fængsels  ældre  Beboere 
vilde  Slotsfogden  have  bortfjernet;  men  Hertugen  havde  ud- 
trykkelig ønsket  at  beholde  dem,  da  han  hørte  hvilken  mærkelig 
Frænde  de  mindede  ham  om.  Paa  de  smudsige  Mure  saae 
man  mangfoldige  Ridser,  der  lignede  Runer  og  østerlandske 
Ziffre.  Hertugen  pegede  derpaa;  men  det  begyndte  at  inørknes, 
og  det  var  ikke  muligt  at  skjelne  noget  tydeligt  Skrifttegn; 
desuden  syntes  Udlægningen  af  disse  Indskrifter  at  udfordre 
en  Lærdom,  som  hverken  Ridder  Abildgaard  eller  hans  fyrste- 
lige Herre  besad. 

„Er  det  Viisdomsbogen,  I har  læst  i om  Natten,  ædle  Herre \u 
— sagde  den  lystige,  unge  Ridder  — „saa  maa  I være  bleven 
bandsat  sprænglærd  i en  Hast,  og  saa  maa  I have  laant 
et  Par  Øine  hos  en  af  de  venskabelige  Ugler  eller  Katte, 
der  dog  af  og  til  gjøre  Jer  deres  skyldige  Opvartning  gjennem 
Gitteret.  I denne  Krog  skal  I ikke  engang  ved  høi  lys  Dag 
være  istand  til  at  kjende  et  X fra  et  U,  om  I aldrig  var 
saa  klarøiet.“ 

„Du  har  gjettet  rigtigere,  end  du  troer,  Tuko!  Viisdoms- 
fuglen  selv  har  her  med  sine  Ildøine  været  en  Lygte  paa 
min  forvildede  Sti.“  Med  disse  Ord  aabnede  Hertugen  en 
Kasse,  der  ellers  tjente  ham  til  at  gjemme  Skotøi  i.  „See 
her!“  — sagde  han  og  fremtog  en  stor,  tam  Taarnugle  med 
skjønne,  guldgule  Fjær  og  med  et  Par  usædvanlig  lysende  Øine. 

„Fy,  Herre  1“  — sagde  Ridderen  og  sprang  tilbage  — „det 

er  jo  den  afskyelige  Skrighals,  som  man  kalder  Lighanen ; 
hvacl  vil  1 med  den?  den  er  Likke  værd  at  have  til  Ojest, 
og  Pokker  skulde  røre  ved  den!  Har  I ikke  hørt,  at  der 
altid  skal  komme  Lig  i det  Hus,  hvorpaa  den  sætter  sig?" 

,,For  mig  maa  her  gjerne  komme  Pest  paa  Sjøborg,  naar 
vi  først  er  vel  herfra !"  — sagde  Hertugen.  — „Men  jeg  og 
Lighanen  er  nu  gode  Venner,  som  du  seer.  En  Nat,  som  jeg 
laae  vaagen  i urolige  Tanker,  saae  jeg  disse  Øine  lue  mig 
imøde  hist  fra  Kanten  paa  Muren.  Jeg  blev  forfærdet,  og 
det  var  mig,  som  der  stod  en  Djævel  og  stirrede  mig  med 
gloende  Øine  gjennem  Sjælen  i den  tause,  hemmelighedsfulde 
Nat.  Jeg  sprang  op  og  saae  min  Vildfarelse.  Men  idet  jeg 
nærmede  mig  for  at  gribe  den  ubudne  Nattegjest,  dreiede  den 
de  funklende  Øine  mod  Muren ; et  Glimt  og  Maaneskinnet  faldt 
idetsamme  herind,  og  om  det  var  Fuglens  Lysøine  eller  Maane- 
skinnet, der  oplyste  Muren,  veed  jeg  ikke;  men  jeg  blev 
en  dunkel  Skrift  vaer,  som  jeg  dog  ikke  kunde  læse.  Jeg 

lagde  vel  Mærke  til  Stedet.  Jeg  satte  min  Fange  der  i Kassen 
og  sov  ind.  Men  næste  Morgen  tidlig  undersøgte  jeg  Muren 

og  Skriften.  Naar  Morgensolen  skinner  herind,  kan  den  læses 

et  Øieblik.  Det  er  Latin,  og  det  har  kostet  mig  stor  Møie  at 
læse  og  forstaae  det.  Du  veed,  vi  drev  det  ikke  vidt  med 

den  høflige  Klerk,  der  skulde  gjøre  os  til  Boglærde." 

„Hvad  fik  I da  ud  af  de  Kragetæer?  høibaarne  Herre !"  — 
spurgte  Tuko.  — „Men  kast  dog  den  afskyelige  Lighane  ud  af 
Gitteret!  den  gloer  jo  paa  os,  som  den  vilde  hakke  vore 

Øine  ud  for  den  Viisdom,  den  har  lært  Jer." 

„Nei,  denne  kloge  Fugl  skal  nu  være  min  Staldbroder  i 
Lykke,  som  i Ulykke!"  — sagde  Hertugen,  idet  han  klappede 
Fuglen  venlig  og  satte  den  tilbage  i Kassen : — „vil  den  for- 
kynde Død,  skal  det  være  for  vore  Fjender !" 

„Men  hvad  læste  I da?  Herre !"  - — spurgte  Ridder  Abild- 
gaard  ivrig. 

„Jeg  læste  mange  gruelige  Ord,  som  jeg  ikke  vil  nævne:  de 
har  mangengang  bragt  Haaret  til  at  reise  sig  paa  mit  Hoved ; 
men  eet  Ord  staaer  der,  som  har  sagt  mig  hvorfor  jeg  er 
kommen  hid  og  hvad  jeg  har  at  gjøre  i denne  forunderlige 
Verden.  Du,  som  drømte  om  en  Throne  og  opvaagnede  i 
Lænker!  — staaer  der  — grib  det  Spir,  som  tvinger  Aander! 
og  din  Krone  skal  lyse  som  Solen !" 

„Det  er  Flelgenglorien,  der  allerede  her  har  spøget  i den 
forrykte  Bisps  Hjerne"  — sagde  Ridder  Abildgaard  — „eller 
ogsaa  er  det  den  sorte  Konst  og  magiske  Aandebesværgelser, 

han  har  grublet  over.  Bliv  dog  ikke  ogsaa  forstyrret,  min 

ædle  Herre!  og  sæt  Jer  dog  ikke  det  Galskab  i Hovedet,  at 
ville  være  en  Helgen ! Det  tør  jeg  forbande  mig  paa  hverken 
I eller  jeg  driver  det  til  i denne  Verden." 

„Saaledes  forstaaer  jeg  det  ikke"  ■ — svarede  Hertugen  og 
hans  Øine  tindrede.  — „Jeg  udlægger  disse  Ord  paa  verdslig 

Viis,  og  saaledes  er  det  ikke  Galskab,  men  dyb  og  sand 
Herskerklogskab.  Jeg  opgiver  ikke  min  store,  dristige  Livsplan 

— jeg  opgiver  den  ikke  saalænge  der  er  en  Draabe  af  Valdemar 
Seiers  Blod  i mit  Hjerte.  Hvorledes?  er  kun  Spørgsmaalet. 
Midlerne  og  Magten  søger  jeg  nu  ikke  længer  hos  fremmede 
Fyrster  og  Hære,  ikke  heller  i en  uværdig  Sammensværgelse 
med  oprørske  Undersaatter.  De  vilde  siden  ligesaagodt  svige 
deres  Troskab  mod  mig,  som  mod  min  Forgænger.  Hindre  og 
bestride  vil  jeg  vel  ikke  et  Foretagende,  som  dog  rimeligviis 
kan  være  mig  gavnligt,  men  jeg  har  lært  at  foragte  det. 
Den  Haand,  som  vil  bære  Spiret,  uden  at  skjælve,  maa  være 
ren  for  Frændeblod.  Den  Pande,  Kronen  ikke  skal  brænde, 
maa  ikke  bære  et  lønligt  Kainsmærke  under  sin  Prydelse"  — 

,,Der  har  vi  det!"  — afbrød  Tuko  ham:  — ,,I  vil  dog 
være  en  Helgen.  Nu  vel ! men  der  er  Maade  med  Alt,  naadige 
Herre!  paa  anden  Haand  maa  I dog  i det  Mindste  vide  hvad 
der  foretages,  og  hvad  I allerede  veed  — — " 

„Jeg  vil  Intet  vide,  som  jeg  nogensinde  skal  behøve  at  blues 
ved  for  Europas  Riddere  og  Fyrster!"  — vedblev  Hertugen 

— „og  hvad  jeg  veed,  Tuko!  — ja  det  vil  jeg  glemme  og 

begrave  i Sjælens  dybeste  Afgrund,  som  en  afsindig  Drøm.  Jeg 
vil  ikke  bære  Kronen,  som  min  ulykkelige,  forvildede  Farfader 
bar  den,  for  efter  en  stakket  Herlighed  selv  at  myrdes  af  mit 
opbragte  Folk.  Vil  Forræderne  arbeide  mig  i Haanden,  nu 
vel,  saa  lad  dem  det!  Jeg  fremkalder  ikke  Stormen.  Nu 
gjælder  det  kun  om  at  give  Tid  og  vinde  Tillid.  Jeg  vil 

afstaae  Als,  ja  selv  min  Hertugkrone!  — Meer  vil  man  vel 

ikke  fordre  for  min  Frihed.  Den  undergravede  Throne  maa 
dog  falde,  og  uden  mig.  Men  reise  den  igjen,  det  skal  Ingen 
uden  en  Valdemar.  Jeg  vil  vise  Folket,  at  jeg  ikke  bærer 
Valdemarnavnet  forgjeves,  og  at  jeg  kan  overvinde  mig  selv. 
Ved  at  lide  Uret  vil  jeg  vinde  Hjerter  som  Borge.  Først  vil 

jeg  gribe  det  usynlige  Spir,  som  tvinger  Aander,  og  rækkes 
Kronen  mig  da,  ved  en  lykkelig  Tingenes  Vending  — saa, 

Tuko!  saa  er  det  ingen  Drømmekrone  — og  vel  heller  ingen 
Helgenkrone;  men  saa  skal  den  sidde  fast  paa  disse  Lokker 
og  lyse  som  Solen  gjennem  Aarhundreder,  som  de  store  Valde- 
marers." 

„Nu  ja,  jeg  begynder  at  forstaae  Jer,  naadige  Herre!"  — 
svarede  Ridder  Abildgaard  og  gjorde  store  Øine:  — „den  Storm, 
der  skal  ompuste  den  raadne  Stamme,  kan  ogsaa  medtage 
Grene  og  Skud,  mener  I,  og  uden  at  I behøver  at  puste 
Eder  en  Lungesyge  paa  Halsen  derfor.  — Jeg  begynder  ogsaa 
at  blive  klarøiet  og  faae  Respect  for  eders  gode  Ven  der  i 
Kassen.  Kom,  min  ædle  Herre!  paa  denne  ædelmodige  Beslut- 
ning vil  vi  drikke  et  Bragebæger,  som  vore  gamle  hedenske 
Forfædre.  Eders  Viisdomsfugl  skal  leve!  min  ædle  Herre  og 
Fyrste!  Naar  I kommer  i eders  Rige,  tage  vi  Løven  af  eders 
Skjold  og  sætte  den  kloge  Fugl  istedet!" 

Hertugen  fulgte  sin  muntre  Ven  til  Drikkebordet  og  var  nu 
atter  den  livslystige,  overmodige  Yngling.  Hans  blege  Kinder 
blussede,  og  hans  noget  indfaldne  Øine  tindrede  af  de  store 
dristige  Forhaabninger.  Det  var  imidlertid  blevet  mørkt;  men 
snart  skinnede  Maanen  ind  til  dem  gjennem  Jerngitteret  og 
oplyste  det  lille  Drikkebord.  Ridder  Abildgaard  sang  lystige 
Viser,  og  Hertugen  istemmede  dem  med  vild  Heftighed,  medens 
han  hyppig  tømte  sit  Bæger.  Under  denne  Støi  mærkede  de 
ikke,  at  der  rasledes  med  Laase  og  Stænger,  førend  Fængsels- 
døren aabnedes,  og  en  stærk,  alvorlig  Mand  i Pelstrøie  og 
laadden  Hue  traadte  med  en  Lygte  i Haanden  ind  til  dem. 

,,Heida,  Poul  Hvit!  vor  dybsindige  Menneskekjender  — vor 
brave,  forsigtige  Vert!  eders  Skaal!"  — raabte  Ridder  Abild- 
gaard overgiven  — ,, Alting  er  her  i den  bedste  Orden,  som 
I seer." 

„Skaal,  min  gode  Ven!"  — sagde  Hertugen.  Og  de  halv- 
berusede  Fanger  tømte  lystig  deres  Bægere  paa  Stotsfogdens 
Sundhed. 

„Jeg  takker  skyldigst  for  den  Ære,  I beviser  mig,  mine 
høibaarne,  unge  Herrer !"  — - sagde  den  rolige  og  alvorlige 
Poul  Hvit  og  bukkede  høfligt,  idet  han  lettede  paa  sin  Hue 
og  betragtede  dem  med  et  opmærksomt  og  selvtilfreds  Blik.  — 
,,Det  er  mig  kiært,  at  I lader  Vinen  smage  Jer  og  ikke  tager 
Eder  Verden  med  derfs  ustadige  Lykke  nærmere,  end  det  er 

værd.  Jeg  kjender  Verden  og  Menneskene"  — tilføiede  han 
med  Selvtillid  og  nikkede:  — ,,Det  er  altid  et  godt  Tegn, 

naar  Statsfanger  ere  lystige.  Jeg  har  ellers  et  Budskab  at 
bringe  Eder,  som  jeg  tænker  vil  være  Eder  velkommen" 
— vedblev  han  og  lod  Lygtelyset  falde  paa  deres  ophidsede 
Ansigter,  medens  han  omhyggelig  syntes  at  studere  deres  Mi- 
ner. — ,,Imorgen  tidlig,  naar  I ere  mindre  lystige  og  bedre 

oplagte  til  alvorlige  Betragtninger,  vil  man  have  den  Ære 
at  bringe  Eder  et  Forslag  til  Forlig  med  Kongen,  min  Herre. 

Hvis  I,  som  jeg  haaber,  tager  derimod,  kan  jeg  snart  have 

den  Fornøielse  at  aabne  Eder  denne  Dør  for  bestandig.  Nu 
ønsker  jeg  Eder  en  god  og  rolig  Nat." 

Derpaa  hilsede  han  og  gik.  Den  svære  Dør  blev  laaset 

med  stor  Omhu,  og  Fangerne  sade  atter  ene  i Maaneskin. 

Slotsfogdens  Efterretning  havde  bragt  de  unge  Herrer  til  al- 
vorlig Besindelse  igjen.  De  talede  endnu  længe  om  hvilke 

Betingelser  der  kunde  antages  eller  ikke.  Endelig  gik  de  til 

Hvile  i spændt  Forventning,  om  den  næste  Morgen  skulde 
bringe  dem  Frihed  eller  maaske  skærpet  og  forlænget  Fangen- 
skab. 

2.  KAPITEL. 

Slotsfogden  var  gaaet  tilbage  til  den  gamle  Riddersal,  som 
i hans  Tid  var  bleven  istandsat  og  oppudset,  og  hvor  han 
modtog  fornemme  Gjester.  Der  brændte  det  muntert  i den 
store  Kamin.  Midt  i Salen  stod  et  rigelig  opdækket  Aftens- 
bord med  trearmede  Messingstager.  En  ung,  ridderlig  Herre 
gik  med  faste  Skridt  op  og  ned  i Salen.  Det  var  Drost 
Peder  Hessel.  Claus  Skirmen  stod  ved  Kaminen  og  varmede  sig. 

,,Nu,  min  gode  Poul  Hvit!"  — sagde  Drost  Peder  og  gik 

den  veltilfredse  Slotsfoged  imøde  - — ,,hvad  sagde  eders  Fanger 
for  Godt?  Vil  de  helst  see  mig  iaften  eller  imorgen?" 

,,Det  er  en  Fornøielse  at  besøge  de  Fanger !"  — sagde  Slots- 
fogden : — ,,de  sukke  og  jamre  ikke  som  ulykkelige  Forbrydere, 
og  i maa  troe.  Herre  Drost!  der  er  med  al  deres  Forvildelse 
et  godt,  ærligt  Sind  i dem.  De  havde  gjort  sig  saa  lystige 
med  Vinkanden,  ædle  Herre!  at  Talen  ikke  kunde  være  om 
at  afgjøre  Ting  af  Vigtighed  med  dem  iaften.  1 den  Tilstand 
havde  de  maaske  underskrevet  ethvert  Forlig;  men  det  veed 
jeg  hverken  I eller  min  Herre  Kongen  kunde  ønske  eller 
være  tjent  med.  Mennesket  er  et  indskrænket  Væsen,  skal  jeg 
sige  Eder,  og  naar  vi  Mennesker  ikke  ere  fuldkommen  ædrue, 
handle  vi  ikke  som  frie  Fornuftsvæsner  — saa  sagde  min 
værdige  Ungdomslærer  i Horsens.  Gud  glæde  hans  Sjæl !" 

,,Det  forstaaer  sig!"  — svarede  Drost  Peder  — ,,kun  ved 

fuldkommen  Besindelse  skal  de  høre  mit  Forslag.  Det  er  en 

alvorlig  Samvittighedssag,  som  de  skal  have  Tid  og  Leilighed 
til  at  overveie.  Altsaa  imorgen!  Jeg  kan  vel  overnatte  her 
paa  Slottet?" 

,,Det  følger  af  sig  selv.  Herre  Drost!  det  har  jeg  allerede 
sørget  for.  Vi  ere  alle  Mennesker,  og  Legemet  maa  ikke  savne 
Hvile  og  Vederkvægelse,  naar  Sjælen  skal  være  virksom  til 
gode  Gjerninger.  Tag  nu  Sæde!  og,  hvis  I tillader  det,  er  her 
ogsaa  Plads  for  eders  Væbner.  Oxen,  som  pløier,  skal  man 
jo  ikke  binde  Munden  paa,  og  Mennesket  — nu  ja.  Menne- 
sket er  dog  ogsaa  et  Menneske"  — • tilføiede  han  hastig,  da 
ingen  dybsindigere  Bemærkning  vilde  falde  ham  ind. 

Drost  Peder  smilede  ad  Slotsfogdens  ilde  anbragte  Sententser 
og  satte  sig  ved  Bordet.  Skirmen  stillede  sig  beskeden  bag 
ved  hans  Stol  og  rødmede,  idet  den  høflige  Slotsfoged  pegede 
paa  den  ledige  Plads  ved  Drostens  Side. 

,,Sæt  dig  kun,  Skirmen!"  — sagde  Drost  Peder  venlig 
- — ,,her  er  vi  ikke  ved  Hove." 

Skirmen  adlød  og  satte  sig  paa  Kanten  af  Stolen.  Han  iagtog, 
som  han  var  vant  til,  en  beskeden  Taushed,  naar  de  Ældre 
talte,  og  gav  nøie  Agt  paa  hvad  hans  Herre  ønskede,  for 
at  gaae  ham  tilhaande. 

,, Eders  vigtige  Fanger,  min  gode  Poul  Hvit!  finde  sig 
altsaa  uden  Harm  og  Bitterhed  i deres  Skjæbne"  — sagde 


171 


Drost  Peder.  — ,,Det  glæder  mig:  uagtet  deres  gruelige 
Forblindelse,  er  der  dog  fortræffelige,  ja  fast  store  Egenskaber 
hos  dem  Begge.  Det  er  en  sørgelig  Nødvendighed,  at  vi  saa- 
længe  har  maattet  berøve  dem  Friheden;  men  jeg  veed,  I har 
ikke  gjort  dem  Fangenskabet  surere,  end  nødvendigt." 

,,Jeg  har  punktlig  fulgt  eders  Befaling,  Flerre  Drost!  og 

— jeg  troer  at  kjende  en  Smule  til  Verden  og  Menneskene. 
Den  Fange,  man  behandler  vel,  tænker  mindst  paa  at  undvige. 
Nu  vil  vi  see,  om  Ensomheden  har  bragt  dem  til  Eftertanke. 
Ere  de  gjenstridige,  og  vil  I,  de  skal  behandles  haardere, 
kan  det  ogsaa  skee.  Jeg  er  kun  en  ringe  Tjener,  og  hvad  der 
befales  mig,  udretter  jeg  uden  Persons  Anseelse.  Mennesket 

— sagde  den  uforglemmelige  Ludimagister  i Horsens  - — Gud 
glæde  hans  Sjæl!  Mennesket  kan  ikke  altid  taale  gode  Dage." 

Nu  traadte  en  tyk,  rundkindet  Madsvend  ind  og  satte  et  Fad 
paa  Bordet.  Drost  Peder  betragtede  ham  og  studsede,  men  taug 
til  han  var  gaaet  ud  igjen. 

,,Har  I havt  den  Madsvend  længe?  min  gode  Poul  Hvit!" 
- — spurgte  han  nu  ,,og  er  1 vis  paa  hans  Troskab?" 

„Han  'har  tjent  mig  siden  sidst  i Mai  forrige  Aar"  — 
svarede  Slotsfogden  — „og  jeg  maatte  slet  kjende  Menneskene, 
hvis  jeg  kunde  tvivle  paa  hans  Troskab;  han  passer  sin  Dont 
og  bekymrer  sig  om  ingen  anden  Ting  i Verden.  Han  leer 
og  synger  altid  i Stegerset  og  taler  aldrig  et  alvorligt  Ord. 
Havde  jeg  lutter  saadanne  Folk,  kunde  jeg  sove  trygt,  om 
jeg  saa  havde  Konger  og  Keisere  ,at  passe  paa.  Jeg  troer, 
som  sagt,  at  kjende  lidt  til  Verden  og  Menneskene,  Herre 
Drost!  — Har  I ellers  nogen  Grund  til  at  tvivle  paa  min 

Madsvends  Troskab?  ædle  Herre!" 

,,Det  vel  ikke"  — sagde  Drosten  — ,,men  giv  dog  vel  Agt 
paa  ham!  Det  var  maaske  blot  Tilfælde,  men  jeg  saae  ham 
ifjor  kort  før  Danehoffet  i Henner  Frisers  Herberg  i Mel  far, 
med  et  Reiseselskab,  som  just  ikke  bestod  af  Rigets  og  Kro- 
nens Venner." 

,,Det  maa  have  været  et  blot  Tilfælde,  ædle  Herre!"  — 

— svarede  Slotsfogden  med  rolig  Selvtilfredshed.  — - ,,Jeg 

kjender  mine  Folk,  og  Ingen  skal  saa  let  sætte  mig  en  Vox- 
næse  paa.  Morten  Madsvend  bekymrer  sig,  min  Tro,  ikke  om 
Statssager ; han  er  en  lystig,  godmodig  Karl,  som  jeg  har 

megen  Moro  af.  Han  er  tillige  Urtegaardsmand  her  paa 
Slottet,  og  jeg  har  benyttet  mig  af  ham  til  at  prøve  Fan- 

gernes Sind  og  forøge  min  Menneskekundskab.  Jeg  har  til- 
ladt ham  hemmelig  at  forsyne  de  fangne  Herrer  med  Blomster. 
Fangerne  veed  ikke  hvorfra  den  Artighed  kommer,  og  jeg  har 
mærket,  det  tjener  til  at  adsprede  de  unge  Herrer  og  sætte 
dem  forelskede  Griller  i Hovedøt.  Folk,  der  kan  tænke  paa 

sligt  Narreri,  ere  ikke  farlige  for  Land  og  Rige,  mener  jeg.  Den 
tykke  Morten  seer  aldrig  Fangerne,  men  han  er  færdig  at  lee 

sig  fordærvet,  naar  han  hører  dem  synge  forelskede  Viser 
over  den  deilige  Haand,  der  binder  dem  Blomsterkoste." 

Drost  Peder  smilede,  men  rystede  paa  Hovedet  og  vilde  dog 
fraraade  Slotsfogden  denne  Maade  at  studere  sine  Fangers 
Charakteer  paa. 

Imidlertid  traadte  Morten  Madsvend  ind  igjen,  og  strax 
efter  meldte  Dørvogteren  en  geistlig  Herre,  der  bragte  Hilsen 
og  Budskab  fra  Abbeden  i Esrom. 

,,Lad  ham  træde  herind !"  — sagde  Slotsfogden.  — ,,I 
har  vel  Intet  derimod?  Herre  Drost!  det  er  formodentlig  en 
af  Abbedens  Venner,  som  vil  afgjøre  en  Sag  med  mig  om 
nogle  Jorder.  Men  det  er  en  underlig  Tid  at  komme  paa" 
— tilføiede  han  betænkelig. 

Drost  Peder  svarede  med  en  høflig  Hilsen  og  syntes  at 
tænke  paa  ganske  andre  Ting.  Døren  aabnedes,  og  en  anseelig 
geistlig  Mand  traadte  ind.  Man  reiste  sig  for  at  hilse  ham, 
og  han  traadte  forbauset  et  Skridt  tilbage,  da  han  saae  Drost 
Peder.  Drosten  studsede  ogsaa.  Slotsfogden  lagde  ikke  Mærke  til 
den  gjensidige  Overraskelse,  men  modtog  sin  nye  Gjest  med 
høflig  Opmærksomhed  og  en  Deeltagelse,  som  røbede,  at  det 
var  ham  en  magtpaaliggende  Sag,  dette  Besøg  gjaldt.  „For- 
modentlig en  Ven  af  den  værdige  Abbed  Magnus"  — 7 sagde 
han.  — „Behag  at  træde  nærmere!  Hvad  vi  har  at  afhandle 
seer  jeg  gjerne,  at  denne  Kongens  troe  Mand,  Hr.  Drost  Hessel, 
er  Vidne  til,  saameget  meer,  som  jeg  i denne  Tid  ellers 
ikke  tør  modtage  nogen  Fremmed  saa  silde  her  paa  Slottet. 
Man  kjender  Verden  og  Menneskene,  skal  jeg  sige  os,  og 
strenge  Forholdsregler  ere  her  nødvendige.  Tør  jeg  spørge 
om  min  værdige  Herres  Navn?" 

„Hr.  Drost  Hessel  kjender  mig"  — svarede  den  geistlige 
Herre  og  traadte  med  stolt  Mine  nærmere.  — „I  den  lærde 

Verden  er  Navnet  Magister  Janus  Roskildensis  mig  Anbefaling- 

nok;  for  Lægmænd  kalder  jeg  mig  Domprovst  Jens  Grand. 
Er  I Slotsfogden  Poul  Hvit?" 

„Til  Tjeneste,  ærværdige  Herre!" 

„Godt!  Hvad  jeg  har  at  sige  Jer  kan  alle  høre:  jeg  kom- 
mer fra  Esrom  Kloster,  og  da  jeg  just  skulde  her  forbi, 
har  jeg  paataget  mig  paa  Abbedens  og  Conventets  Vegne 
at  bringe  Jer  Sk  jødet  paa  de  bevidste  Jorder  i Grimstrop  og 
bringe  den  Sag  i Orden  efter  eders  Ønske.  Men  hvis  1 har 
Forhindringer  eller  Betænkeligheder  ved  at  modtage  mig,  kan 
det  opsættes,  og  jeg  sætter  mig  strax  paa  min  Ambulator*) 
igjen." 

„Gud  bevare's,  gjør  mig  ikke  den  Tort,  Herre!  I er  mig 

hjertelig  velkommen!"  — - sagde  Poul  Hvit  hastig.  — „Tag 

ikke  min  Forsigtighed  ilde  op!  Vi  ere  alle  Mennesker,  og 
man  maa  see  sig  vel  for  i disse  Tider;  her  kommer  ofte  Ulve 


')  Pasgænger. 


Hr.  Drost  Hessel  kjender  mig«  — svarede  den  geistlige  Herre  og 
traadte  med  stolt  Mine  nærmere. 

i Faareklæder,  og  jeg  maa  kjende  hvem  jeg  her  modtager. 
Siden  Hr.  Drosten  kjender  Eder,  kan  jeg  uden  mindste  Be- 
tænkelighed byde  Eder  velkommen ; jeg  maatte  slet  kjende  Men- 
neskene, naar  jeg  ikke  kunde  see,  I var  den  lærde  Herrens 
Tjener,  I siger,  og  en  værdig  Ven  af  den  værdige  Abbed 
Magnus.  Har  I Skjødet  med,  kan  det  bringes  i Orden  imor- 
gen.  Vær  nu  saalænge  min  Gjest,  ærede  Hr.  Domprovst,  og 
tag  til  Takke  med  Leiligheden!  Vær  saa  god  at  sidde  hos!" 
Med  disse  Ord  bragte  han  det  forøgede  Selskab  til  Sæde. 

Drost  Peder  var  stille  og  ordknap.  Domprovsten  syntes  heller 
ikke  at  befinde  sig  vel  i dette  Selskab.  Skirmen  havde  ved 
hans  Indtrædelse  reist  sig  og  taget  Plads  bag  ved  sin  Herres 
Stol.  Slotsfogden  alene  var  særdeles  oprømt;  han  nødte  flittig 
sine  Gjester  og  søgte  at  bringe  Underholdningen  i Gang. 

Han  berørte  alle  de  Ting  og  Begivenheder,  som  man  sædvanlig 
paa  denne  Tid  talte  om.  Den  norske  Krig  og  den  Tønsbergske 
Grev  Mindrealfs  dristige  Plyndringer  paa  de  danske  Kyster 
omtalte  han  med  en  Iver,  som  viste,  at  han  var  en  tro,  fædre- 
landsksindet  Mand.  Han  havde  Familie  i Horsens  og  fortalte 
omstændelig  hvad  denne  Stad  havde  lidt  ved  hin  grumme 
Fribytters  Angreb. 

,, Greven  af  Tønsberg  er  vel  vor  Fjende"  — tog  Mester 

Grand  nu  Ordet  — „men  en  kjæk  og  berømt  Fjende,  som  man 
ikke  bør  udskjelde  for  en  Røver  og  Fribytter;  han  er  vel 

ikke  af  det  fine  Slags  Riddere,  som  stikker  Damerne  i Øinene 
ved  Tourneyinger ; men  vi  har  dog  ingen  dygtigere  Ridder 

her  tillands;  han  er  den  største  norske  Søkriger  i vor  Tid 
og  kan  snart  vente  at  blive  ophøiet  til  Jarl." 

,,Men  naar  han  paa  egen  Haand  med  Grumhed  og  gridsk 
Rovsyge  plyndrer  og  brænder  paa  vore  Kyster,  som  den  vildeste 
Hedning"  — svarede  Drost  Peder  — ,,saa  gjør  han  dog 
Ridderskabet  ingen  stor  Ære;  han  er  en  almindelig  plump  Sø- 
røver, hvor  kjæk  og  mægtig  han  er,  selv  om  han  er  af 
kongelig  Byrd  og,  som  I siger,  nu  attraaer  Jarlenavnet.  Vi 
danske  Lægmænd  har  ingen  Grund  til  at  hædre  ham  med  noget 
ædlere  Navn,  og  vore  Christendomslærere  vel  endnu  mindre." 

Mester  Grand  taug  og  søgte  at  skjule  sin  Harme.  Slotsfogden 
bragte  atter  Samtalen  i Gang.  At  Grev  Jacob  af  Halland 
midt  under  Krigen  havde  modtaget  Ridderværdigheden  af  den 
norske  Konge,  bragte  han  nu  paa  Tale  og  misbilligede  det 
høilig;  deri  gav  Drost  Peder  ham  Ret  og  betragtede  den  ærlige 
Slotsfoged  med  Agtelse;  men  Mester  Grand  kunde  nu  ikke 
længer  betvinge  sin  Harme.  „Det  er  dog  godt,"  — sagde  han 
spodsk  — „at  danske  Mænds  Fortjenester  paaskjønnes  af  frem- 
mede Fyrster,  naar  de  miskjendes  og  forurettes  her  hjemme. 
Det  er  høimodigt  af  den  norske  Konge,  at  han  saaledes  vil 
hædre  en  agtet  Fjende,  og  jeg  kan  ikke  dadle  den  kjække  Grev 
Jacob,  fordi  han  modtager  en  saa  velfortjent  Ære." 

„Tillad  mig.  Hr.  Domprovst!"  — sagde  Drost  Peder  rolig 

— ,,en  tro,  dansk  Mand  modtager  aldrig  Æresbevisninger 
af  sit  Fædrelands  Fjende.  Dog  det  kan  umuligt  være  eders 
Alvor,  som  Fædrelandsven,  at  forsvare  en  saadan  Handlemaade." 

,,Saa  ivrig  som  en  begunstiget  Hofmand  behøver  jeg  vel 
ikke  at  dreie  Kappen  efter  Hofvinden"  — svarede  Mester 
Grand  bitter  — ,,for  at  være  en  fornuftig  og  christelig  Ven 
af  Fædrelandet.  I min  Stand  behøver  man,  Gud  skee  Lov, 
ikke  at  fordølge  Sandheden  eller  forsvare  ugudelig  Siethed  for 
at  opfylde  sin  Embedspligt.  Med  Guds  hellige  Ord  og  den 
canoniske  Ret  for  Øie,  frygter  jeg  ikke  for  at  sige  Kongens 
og  Dronningens  mægtigste  Yndling  frit  og  aabent,  at  jeg 
kun  agter  og  elsker  dette  jordiske  Fædreland,  forsaavidt  mit 
høie  himmelske  Fædrelands  guddommelige  Love  her  agtes  og 
overholdes.  Vil  I overbevise  Eder  derom,  Hr.  Drost!  saa  skaf 
mig  Tilladelse  til  blot  at  holde  en  eneste  Bods-Prædiken  for 
Kongen  og  Dronningen,  med  samt  alle  deres  fine,  høflige  Smig- 
rere! og  I skal  høre,  jeg  er  Mand  for  at  holde  denne  Verdens 
Mægtige  et  Sanahedsspeil  for  Øie,  hvorved  mangen  Kind  maa- 
ske  dog  vil  rødme,  hvis  der  endnu  en  er  Rest  af  Samvittighed 
og  Ære  ved  Hoffet  i Danmark." 

,,En  saadan  Straffeprædiken,  ærværdige  Herre !"  — sagde 
Drost  Peder  med  Vægt  — ,, kunde  vistnok  ofte  gjøres  behov, 
saavel  blandt  Læge  som  blandt  Lærde.  Jeg  vilde  ønske,  1 med 
samme  Oprigtighed  vilde  føre  det  Sprog,  naar  I paa  eders 
fromme  Veie  træffer  fyrstelige  Herrer  og  kongelige  Lehnsmænd, 
der  i deres  Overherres  Synder  og  Feil  søge  Retfærdiggjørelse 
for  deres  egne  Forbrydelser  !" 

Mester  Grand  taug.  Slotsfogden  betragtede  sine  uenige  Gjé- 
ster  med  Forbauselse  og  afbrød  hastig  en  Samtale,  hvis  bittre 
Vending  han  ingen  Grund  indsaae  til.  Han  spurgte  hastig, 
om  ingen  af  de  ærede  Herrer  paa  deres  Reise  var  kommen 
gjennem  Soer  og  havde  seet  den  nylig  gjenopbygte  Kirke,  og 
da  dette  besvaredes  med  et  kort  Nei,  spurgte  han  om  Ingen 
af  dem  vidste  hvor  den  afsatte  svenske  Konge  nu  opholdt 
sig,  og  om  det  var  sandt,  at  han  havde  forladt  sin  Dronning 
for  en  vis  berygtet  Jomfru  Kristine. 

„Det  er  kun  altfor  sandt !"  — svarede  Domprovsten  ivrig 
og  syntes  at  gribe  denne  Ledighed  til  at  give  sin  Harme 

Luft.  — ,,Der  har  vi  atter  et  Beviis  paa  vore  Tiders  Ugude- 

lighed og  den  Syndepest,  som  udgaaer  fra  de  Store.  Det  er 
intet  Under,  Herren  hjemsøger  saadanne  Fyrster  og  viser  denne 
Verdens  mægtige  Herrer,  at  der  er  en  Dommer  over  os  Alle, 
der  ikke  lader  sig  spotte,  men  som  leer  over  Skyerne,  naar 

Jordens  Store  hovmode  og  bryste  sig.  Det  er  en  trøstelig 
og  opløftende  Tanke"  — tilføiede  han  med  en  overmodig 
Mine  — ,,at  den  Stærke,  som  har  al  Verden  i sin  Haand, 

ligesaa  let  kan  fornedre  Konger  og  Fyrster  og  deres  Yndlinge, 
som  han  kan  ophøie  de  Ringe  og  dje  Ydmyge  af  Hjertet." 

Slotsfogden  havde  andægtig  foldet  sine  Hænder  som  ved 

en  Prædiken.  „Ak  ja,"  — sukkede  han  — - ,,vi  ere  alle 
Mennesker!  — Magt  og  Høihed  er  forgængelig/' 

„Vistnok  ere  mange  af  vor  Tids  Ulykker  vel  forskyldte, 
ærværdige  Herre!"  — tog  Drost  Peder  temmelig  heftig  nu 
Ordet  med  et  skarpt  Blik  til  Domprovsten  — „vilde  kun  syn- 
dige Mennesker  ikke  formaste  sig  til  ukaldet  at  udføre  Herrens 
Straffedomme!  Den  ulykkelige  Konge,  3 taler  om,  vil  jeg 

ikke  forsvare;  men  kan  Folkene  med  Rette  afsætte  deres  Konger, 

fordi  de  ikke  ere  som  de  bør  være,  saa  kan  jo  ingen  Throne 

og  intet  Rige  bestaae,  førend  der  sendes  os  rene  Engle  fra 
Himlen  til  at  regjere  Folkene  i Verden." 

„Det  behøves  ikke!"  — svarede  Domprovsten  og  brystede 
sig  med  myndig  Pavemine.  — „Saalænge  Herrens  Statholder 
sidder  paa  St.  Peders  hellige  Stol  og  saalænge  hans  og  Ordets 
Tjenere  agtes  som  Guds  og  Sandhedens  Sendebud  blandt  Fol- 
kene — saalænge  behøver  intet  Folk  at  være  tvivlraadig  om 
hvor  stor  en  verdslig  Byrde  de  taalmodig  sk'al  bære,  og 
hvor  stor  en  Synder  Flerren  vil  taale  blandt  sine  Salvede. 

Dersom  I ikke  er  en  Erke-Kjætter,  Hr.  Drost!  saa  kan  I 
umulig  have  Noget  derimod  at  indvende." 

Drost  Peder  taug,  og  Morten  Madsvend,  der  just  satte  en 
udsøgt  Ret  for  den  geistlige  Herre,  syntes  med  sit  skalkagtige 
Smil  at  more  sig  over,  at  den  kjække  Provst  saaledes  havde 
bragt  Drosten  til  Taushed. 

Uden  at  røbe  mindste  Vrede  vendte  imidlertid  Drost  Peder 
sig  til  den  triumferende  Domprovt  igjen.  „Jeg  har  som  Ridder 
svoret  at  opoffre  mit  Liv  for  Troen  som  for  min  retmæssige 
Konge"  — sagde  han  med  det  ham  egne  Udtryk  af  dyb 

Alvor  og  Kraft  — „og  jeg  frygter  ikke  for  at  dømmes  som 

Kjætter  til  Baal  og  Brand,  om  jeg  endogsaa  er  af  den  Mening, 
at  en  lovlig  kronet  og  salvet  Konge  ikke  kan  styrtes  fra  sin 
Throne  ved  den  mægtigste  Bandstraale  fra  Vatikanet  eller 
Lund.  At  idetmindste  vore  danske  Konger  hidtil  har  været 
af  samme  Tro,  har  blandt  Andre  eders  egen  Frænde,  Erkebisp 
Erlandsen,  erfaret.  Jeg  vil  ikke  raade  nogen  Prælat  i Danmark 
til  at  følge  saa  misligt  et  Exempel.  Dette  Fangeslot,  ærvær- 
dige Herre!  kunde  idetmindste  erindre  Eder  om,  at  selv  en 

Erkebispestav  er  for  svag  til  at  sprænge  disse  Porte,  naar  de 
paa  Kongen  af  Danmarks  Bud  ere  lukte."  Med  disse  Ord 

reiste  Drost  Peder  sig  og  bad  den  forbausede  Slotsfoged  om, 
at  hans  Sovekammer  maatte  blive  ham  anviist.  Mester  Grand 
reiste  sig  ogsaa  fra  Bordet  paa  trodsig  Mine  og  yttrede 

samme  Ønske. 

Slotsfogden  ledsagede  selv  med  en  trearmet  Lysestage  Drost 
Peder.  Skirmen  fulgte  sin  Herre  med  hans  Kappe  og  Sværd. 

Man  hilsede  hinanden  taus  og  koldt.  Morten  Madsvend  fulgte 
paa  Slotsfogdens  Vink  den  geistlige  Flerre  til  et  Kammer  ved 

Siden  af  Riddersalen.  Det  var  snevert  og  skummelt.  Døren 

var  kun  til  at  aabne  udenfra  og  blev  staaende  paa  Klem.  En 

stærk  Trækvind  havde  nær  udslukt  Lyset.  En  Løibænk,  en 
Stol  og  et  Bord  udgjorde  hele  Boskabet,  og  for  Lyshullet 
i Muren  var  der  Jernstænger. 

Da  Mester  Grand  traadte  ind  i dette  Kammer,  studsede  han 
og  saae  sig  urolig  om.  ,,Hvad  betyder  Dette ?“  — spurgte  han 

— „anviser  man  mig  et  Fangehul  til  Sovekammer ?“ 

„I  maa  derfor  give  os  Absolution,  Ærværdige !“  — sva- 
rede Morten,  idet  han  satte  det  viftende  Lys  paa  Stenbordet 
og  lukkede  med  en  lang  Stang  en  Luge  for  det  lille,  runde  jern- 
gitter, der  sad  høit  oppe  i den  tykke  Mur.  — „See,  nu  er 
her  lunt  og  godt!“  — vedblev  han.  — ,,Her  overnatter  ellers 
aldrig  Nogen,  uden  af  og  til  en  forvildet  Ugle.  Her  er  kun 
eet  Gjestekammer  paa  Slottet,  hvori  Gjesten  er  Herre  over 
Døren,  og  det  har  Drosten  nu  faaet.  For  uventede  Gjester 
har  vi  kun  dette  lille,  vakkre  Kammer.  Det  har  i gamle 
Dage  været  et  Marterkammer,  siger  man,  og  her  skal  have 
hængt  allehaande  slemme  Redskaber  til  at  pine  forstokkede  For- 
brydere til  Bekjendelse  med.  Nu  er  her  dog  ganske  hyggeligt, 
som  I seer.  Men  det  er  Skade,  jeg  ikke  kan  vise  Jer  de 
gamle,  konstige  Pineredskaber:  jeg  veed,  I er  en  stor  Elsker  af 
slige  lærde  Snurrepiberier." 

Den  stolte  Domprovst  blegnede,  og  der  overfoer  ham  en 
uvilkaarlig  Gysen.  „Min  gode  Ven!"  — sagde  han  urolig  til 
Kokken  — ,,mig  synes,  vi  skulde  kjende  hinanden  — Morten 
Madsvend  fra  Ry?  ikke  sandt ?" 

„Til  Tjeneste,  ærværdige  Herre!  At  I kunde  have  Plads 
i eders  lærde  Hjerne  til  min  ringe,  men  temmelig  fyldige 
Person,  havde  jeg  ikke  ventet ; men  saalænge  mit  Hoved  faaer 
Lov  at  sidde  mellem  mine  Skuldre,  og  min  Hals  ikke  bliver 
gjort  smallere,  end  jeg  kan  drikke  og  synge  en  lystig  Vise, 
saalænge  glemmer  jeg  ikke  heller  eders  lærde  og  kjække  Ær- 
værd ig'h  ed. a 

„Tal  alvorligt,  Morten!  hvad  vil  du  sige  med  den  Snak?" 

„Vi  er  jo  her  under  fire  Øine"  — vedblev  den  tykke  Kok 

— „og  I er  jo  en  vel  justeret  Guds  Mand,  som  jeg  uden 
Fare  kan  tylle  mine  Synder  i.  Saa  vil  jeg  da  betroe  Jer, 
at  da  i paa  Jagten  ifjor  over  lille  Bælt  reddede  mit  Flaske- 
skrin fra  at  kastes  overbord,  befriede  I mig  med  det  Samme 
fra  en  fordømt  Krilren  om  Halsen  for  visse  Brevskabers  Skyld, 
som  laae  under  de  uskyldige  Flasker ; jeg  havde  af  lutter 
forbandet  Tjenstagtighed  og  Dyd  taget  dem  med  for  en  god 
Ven,  som  jeg  er  bange.  Fanden  tager  engang.  Hvad  der  stod 
i de  Elskovsbreve  veed  jeg  ikke,  og  det  rager  ikke  mig;  fnen 
det  iveed  jeg,  var  de  bievne  opfiskede  eller  sete  af  nogen 
Moderssjæl,  havde  jeg  været  vis  paa  en  Ophøielse,  som  vilde 
foruleiliget  mig  bandsat  med  min  Førlighed.  See  derfor  har 
jeg  lovet  den  benedidede  Jomfru  og  den  hellige  Martinus,  at 
være  Eder  til  Tjeneste  igjen,  naar  jeg  kan;  og  har  I Noget 

at  befale,  skal  jeg  staae  paa  Pinde  for  Jer  af  alle  Livsens 

Kræfter !" 

Mester  Grand  studsede.  ,,Ja  saa,  min  Søn!"  — sagde  han 
kjæk  og  drog  roligt  Veiret  igjen  — ,,har  du  i disse  urolige 
Tider  givet  dig  af  med  at  være  Brevdue?  Din  Munterhed 
vidner  om,  at  du  forresten  har  en  god  Samvittighed,  og  jeg 
giver  dig  paa  dit  ærlige  Ansigt  Absolution  for  hvad  du  den- 
gang kan  have  syndet.  — Hvor  bragte  du  de  Breve  hen? 
Søn !" 

,,Til  en  af  eders  Skriftebørn  og  gode  Venner,  Ærværdige !" 
— svarede  Morten  med  et  Smil  — ,,dog  det  føler  jeg  just 
ingen  Trang  til  at  skrifte  Eder  endnu;  men  vil  1 paalægge 

mig  nogen  Bod  derfor,  saa  sig  til!" 

,,Godt,  Søn!  godt!  Jeg  forlanger  ikke  at  vide  det;  men 

det  var  en  lovstridig  Handling  og  kunde  komme  dig  dyrt  at 
staae ; for  at  afbøde  det,  kan  du  maaske  nu  i min  og  den 
hellige  Kirkes  Tjeneste  besørge  et  Trøstens  Ord  til  en  forvildet 
Sjæl,  som  behøver  mit  Raad  inden  disse  Mure,  eller,  hvad 
jeg  hellere  saae,  hjælpe  mig  til  et  lønligt  Stævnemøde"  — 

,, Hjertens  gjerne.  Ærværdige!  men  I spøger  vel?  I seer 
mig  ikke  ud  til  at  have  det  paa  samme  Maade  som  vi  andre 
skrøbelige  Verdensbørn"  — — 

,,Det  er  ikke  af  den  Natur,  Morten!  jeg  har  afsagt  det 

forfængelige  Daarskab,  du  i din  Verdslighed  tænker  paa.  I 
min  hellige  Stand  bør  kun  ren  Christenkjærlighed  lede  vore 
hemmeligste  som  vore  aabenbareste  Skridt.  Den  unge  Hertug, 
som  her  sidder  fangen,  er  uerfaren,  seer  du  — han  er  bleven 
misledet  til  ubesindige  Skridt,  som  kan  gjøre  ham  høist  ulykke- 
lig, hvis  han  ikke  angrer  dem  og  omvender  sig.  Omhu  for 
hans  Sjæls  Frelse  har  bevæget  mig  til  at  komme  hid,  for  om 
muligt  at  faae  ham  i Tale  eller  faae  bragt  ham  et  godt 
Raad  skriftlig. T 

,, Vil  1 have  ham  i Tale,  fromme  Herre!  maa  I 1 kunne 
forvandle  Jer  til  en  Ugle  eller  Flaggermus"  — - — 

,,Men  var  det  dog  ikke  muligt,  blot  at  besørge  mig  to 
Ord  til  ham,  inden  han  taler  med  Drost  Hessel  imorgen?" 

,,Er  det  bogstavelig  kun  to  Ord,  tænker  jeg  vel  det  kan 
lykkes"  — svarede  Kokken  med  en  listig  Mine  efter  et  Øie- 
biiks  Betænkning  — „men  jeg  maa  vide  de  to  Ord  og  selv 
give  dem  Røst  og  Vinger.  Troer  I mig  ikke.  Ærværdige! 
saa  kan  hverken  jeg  eller  den  hellige  Martinus  hjælpe  Jer. 
Er  I bange.  Væggene  skal  høre  det,  saa  hvisk  mig  Ordene  i 
Øret ! Hvo  veed,  om  de  ikke  ogsaa  kan  omvende  mig  og  frelse 
min  syndige  Sjæl,  og  saa  kunde  I jo  slaae  to  Fluer  med  eet 
Smæk,  fromme  Flerre!" 

,, Letsindige  Spøgefugl,  som  du  er!"  — sagde  Domprov- 
sten alvorlig  og  betragtede  ham  med  et  forskende  Blik;  derpaa 
bøiede  han  sig  langsomt  og  hviskede  ham  et  Par  Ord  i Øret. 

„Godt!"  — svarede  Morten.  — ,,Ak  ja,  ved  St.  Mar- 

tinus!  troer  jeg  ikke,  jeg  strax  er  bleven  from  deraf,  Ærvær- 
dige! og  jeg  begynder  at  faae  Skrupler.  Var  det  nu  en  Pagt 

med  den  Onde.  der  var  Talen  om,  hvad  saa?  Ærværdige! 

— Men  I er  en  from  Guds  Mand;  det  veed  jeg  nok,  /og 
eders  høibaarne  Skriftebarn  skal  vist  faae  eders  gode  Raad 
imorgen  paa  fastende  Hjerte !** 

„Endnu  Eet!  — bliver  den  unge  Hertug  ikke  fri  før  Sol 

gaaer  ned  imorgen,  maa  jeg  nødvendig  tale  med  ham/* 

„Det  vil  holde  haardt,  Ærværdige!  — hvor  mange  Nætter 
gjør  I os  den  Ære  at  studere  Oldtidens  Barbari  i dette  Mar- 
terklammer ?** 

Mester  Grand  saae  sig  atter  urolig  om.  „Sæt  Stolen  over 

Tærskelen,  Søn!  og  lad  Døren  staae  paa  Klem!**  — sagde 
han:  — „indespærres  vil  jeg  ikke!  Jeg  bliver  nødig  længer 
her  end  høist  nødvendigt  — men  jeg  maa  dog  see  at  drage 
det  ud  til  iovermorgen  — ** 

„Nu  vel,  saa  hitter  man  vel  paa  Raad!**  — svarede  Mor- 
ten og  flyttede  Stolen.  — „Mod,  veed  jeg,  mangler  1 ikke. 
Er  det  Eder  kun  om  at  gjøre  at  holde  en  Bodspræken  for 
den  høibaarne  Fange,  saa  viser  nok  en  eller  anden  Helgen 
Jer  Veien.  En  Engel  i eders  Skikkelse  paa  en  Himmelstige 
eller  i Mangel  deraf  paa  en  Brandstige  — vilde  kunne  virke 
høist  opbyggeligt  paa  en  forvildet  Sjæl.  Nu,  god  Nat,  Ær- 
værdige! Imorgen  tidlig  bringer  jeg  Eder  Øllegrøden.  Der- 
som .det  ikke  spøger  her,  kan  I sove  trygt.  — Nu  maa  jeg 
ud  og  synge  i Stegerset,  ellers  troer  Slotsfogden  mig  ikke.** 
Med  disse  Ord  var  den  lystige  Kok  allerede  ude  af  Døren  og 
sang  saa  høit,  saa  det  skingrede  i Riddersalen; 


„Det  var  høien  Berner  Rise 
Han  voxte  over  alle  Mure, 

Han  var  galen  og  aldrig  viis ; 

Ingen  Mand  kunde  hannem  styre. 

— Men  Skoven  stander  alt  udi  Blomster!** 


3.  KAPITEL. 

Næste  Morgen,  da  Hertug  Valdemar  vaagnede,  stod  der 

allerede  en  Sølvskaal  med  varmt  01  paa  hans  Bord  ved 

Sengen.  Han  stod  hastig  op  og  klædte  sig  paa.  Saasnart 

han  var  paaklædt,  løftede  han  Skaalen  som  sædvanligt  ved 

Hanken  for  at  drikke,  men  satte  den  strax  forundret  fra  sig 
igjen  og  betragtede  en  Sommergjæk,  der  var  falden  ham  i 
Haanden  og  som  lod  til  at  have  været  løselig  heftet  til 

Hanken.  — „Hvo  vil  gantes  her  med  mig?“  — sagde  han 
fortrædelig  og  kastede  Blomsten  paa  Bordet,  men  blev  idet- 
samme  en  lille  Strimmel  Pergament  vaer,  som  stak  ud  af  den 
fine  Blomsterkalk.  Han  greb  det  lille  Blomsterbrev  og  læste 
blot  de  tvende  Ord:  „skriv  under!“  — Han  stirrede  længe 
paa  den  løndomsfulde  Skrift  og  faldt  i dybe  Tanker.  „Hvad 
betyder  Dette ?“  — udbrød  han  endelig,  som  han  vaagnede 

af  en  Drøm.  — „Hvo  sender  mig  her  hemmelighedsfulde 
Raad?  Er  det  Ven  eller  Fjende?  Hm,  skriv  under!  Det 
er  let  sagt;  men  gjælder  det  min  Ære  — gjælder  det  Sjæl 
og  Sind  eller  det  store  Maal  for  mit  Liv,  saa  maatte  jeg  før 
underskrive  min  egen  Dødsdom,  end  det  Forlig,  jeg  idag  kan 
vente. “ Han  stirrede  atter  paa  Sedlen  og  faldt  i grublende 
Tanker. 

„Allerede  i Statsraadet?  ædle  Herre \u  — sagde  hans  mun- 
tre Medfange  og  traadte  ind.  — „Hvis  jeg  ikke  hørte  feil, 
har  I alt  modtaget  et  Morgenbesøg  af  eders  vise  og  under- 
holdende Aander.  Mig  syntes,  I talte  med  Nogen.  Var  det 
maaske  med  eders  gode  Ven  der  i Kassen  ?“ 

„Nei,  Tuko!“  — svarede  Hertugen  — „men  aarvaagne 
Aander  ere  os  nær.  Det  er  ikke  blot  den  døde  Bisp,  der 
taler  til  mig  fra  disse  Mure;  ogsaa  levende  Væsner  tage  Deel 
i min  Skjæbne  og  ville  raade  over  min  Villie,  før  jeg  kjender 
den  selv.  See  hvad  jeg  fandt  i denne  Blomst !“  Han  rakte 
ham  Blomsten  og  Pergamentsstrimlen. 

„En  Sommergjæk!  Den  maa  I vogte  Eder  for,  ædle  Her- 
re! hvis  den  ikke  kommer  fra  en  lille,  nydelig  Haand,  som 
kun  vil  gjække  paa  Skrømt,  for  at  gjøre  sin  Vinternar  lyksa- 
lig for  Alvor.  Skriv  under!  Ih,  det  var  et  godt  og  kort 
Raad  i en  fuldkommen  Herskerindes  Tone.  Havde  det  været 
paa  Tydsk,  veed  jeg  nok  hvem  jeg  vilde  gjctte  paa.“ 

„Ja  saa!  troer  du,  min  usynlige  Skytsaand  er  tydsk?  sig 
frem!  hvem  mener  du?“ 

„Ih,  hvem  Anden  skulde  jeg  mene,  end  den  lille,  nydelige 
Helgeninde,  Hertugdatteren  i Sachsen,  der  bekymrede  sig  meer 
om  eders  Tro  og  rare  Sjæleklenod,  end  om  eders  Hertug- 
krone og  alle  eders  stolte  Forhaabninger ! I bærer  dog  endnu 
hemmelig  hendes  usynlige  Lænker.' “ 

„Sophie,  det  fromme,  gode  Barn?“  — udbrød  Hertugen 
og  rødmede,  idet  han  foer  med  Haanden  til  Panden  — 
„mener  du,  hun  tænker  paa  mig  og  min  Skjæbne  endnu? 
Nei,  Tuko!  det  vilde  jeg  ikke  engang  ønske;  det  vilde  forstyrre 
mig  fortrædeligt:  i halvandet  Aar  har  nu  hint  forunderlige 
Billede  været  udslettet  af  min  Sjæl;  jeg  har  havt  vigtigere 
Ting  at  tænke  paa,  end  en  lille  Hertugs  Datter  og  hendes 
fromme,  indskrænkede  Gudsfrygt.  Jeg  har  lykkelig  løsrevet 
mig  fra  det  Daarskab.  Jeg  lader  mig  nu  ikke  blende  eller 
standse  af  et  Par  fromme  Dueøine,  som  høre  hjemme  i et 
Kloster  eller  paa  en  Altertavle.  Tal  aldrig  meer  om  hende. 

Tuko!  du  veed,  det  tjener  kun  til  at  forvirre  mig  — og, 
sandt  at  sige,  siden  vore  Planer  drog  os  til  de  høie  Danehofs- 
skjønheder,  har  jeg  maattet  rødme  for  mig  selv,  naar  jeg  tænkte 
paa  hende.  Men  du  har  dog  Ret!44  — vedblev  han  bevæget: 

— „Disse  stille,  beskedne  Blomster,  der  saa  mildt  og  venligt 
næsten  et  helt  Aar  her  har  mindet  os  om  Vaar  og  Sommer 
og  Livets  stille  Glæder  i vort  Fængsel  — de  maatte  vel  have 
mindet  mig  om  hende;  og  denne  hvide,  uskyldige  Vaarblomst, 
som  nu  endog  har  faaet  Røst  og  bedet  mig  give  efter  og 
underskrive  - — ha,  underskrive  en  Pagt,  der  maaske  vil  gjøre 
mig  til  en  from  Slave  af  min  egen  Samvittighed  til  min 
Dødsdag!  — og  dog  - — der  var  en  Tid,  da  en  saadan 
Trældom  syntes  mig  den  rette  Frihed.  — — 44  Han  taug  og 
faldt  atter  i dybe  Tanker. 

„Det  var  en  jammerlig  Tid,  Herre [“  — tog  Tuko  ha- 

stig Ordet:  — „den  havde  nær  gjort  Jer  til  et  Hængehoved. 
Jeg  siger  ogsaa:  skriv  under  — hvad  Pokker  det  saa  er!  — 
Friheden  kan  ikke  kjøbes  for  dyrt.  Men  bliv  derfor  ingen 
Slave  af  et  Pennestrøg!  Den  lille,  smukke  Sværmerinde  gjør 
Eder  dog  tilsidst  til  en  stille,  føielig  Hertug  af  Sønderjylland, 
der  aldrig  tænker  paa  at  blive  Meer  i Verden,  men  opgiver 
alle  dristige  Planer,  tager  sig  en  stille  from  Hustru,  siger 
Godnat  til  denne  Verdens  forfængelige  Herskerdrømme  og  sover 
sødelig  ind  paa  Slesvig  Slot,  som  en  tro  og  lydig  dansk 
Vasal.  Det  kan  blive  et  rørende  Liv,  Herre!  Hvad  vi  her 
har  døiet,  vil  vi  ikke  tænke  paa  at  hevne  — fy,  det  var  uædelt 
og  aichristeligt ; vi  kysse,  som  fromme  Børn,  paa  Riset  og 
blive  kjønt  artige.  Og  hvilket  deiligt,  fredeligt  Liv!  I vil  i 
det  Høieste  kun  ruste  Jer  for  at  beskytte  Gæssene  mod  Ræven 
eller  for  med  egen  høie  Haand  at  nedlægge  en  velsmagende 
Raa  til  det  tarvelige  Hertugtaffel,  hvor  den  fromme  Husmoder 
sidder  med  foldede  Hænder,  medens  de  stille,  artige  Børn  læse 
Bordbønnen/4 

„Tuko,  ha  nei!44  — udbrød  Hertugen  heftig  og  opfoer 
som  af  Drømme  — „jeg  skal  vise  dig,  at  jeg  har  Valdemar 
Seier  til  Oldefader.  Han  sad  ogsaa  engang  i Fængsel ; men 
han  glemte  ikke  Hevnen  før  han  blev  gammel  og  graa  — han 
glemte  ikke  sin  Krone  og  sin  kongelige  Værdighed  i Ulykken/4 

Nu  bankede  det  paa  Fængselsdøren,  og  Samtalen  var  af- 
brudt. Det  var  den  høflige  Slotsfoged.  Han  aabnede  først 
Døren,  da  man  havde  raabt:  luk  op!  Nu  traadte  han  ind 
og  spurgte,  om  det  var  den  høibaarne  Hertug  beleiligt  at 
modtage  Drost  Hessel. 

„Drost  Hessel?44  — gjentog  Hertugen  med  bitter  Harme, 

— „Nu  vel!  lad  ham  komme!44  Derpaa  satte  han  sig  stolt 
og  rolig  i Lænestolen  ved  Bordet,  medens  Ridder  Abildgaard 
paatog  sig  en  ærbødig  Tjeners  Skikkelse  og  stillede  sig  med  et 
listigt  Smil  bag  ved  sin  fyrstelige  Herres  Stol.  Slotsfogden 
bukkede  ærbødig  og  gik.  Strax  efter  traadte  Drost  Peder  ind. 

Han  hilsede  høfligt  og  alvorligt.  Hertugen  reiste  sig  halvt  i 
Sædet  og  satte  sig  atter  tilbage.  ,,Hvad  har  Drost  Hessel  at  fore- 
bringe Hertug  Valdemar  af  Sønderjylland ?“  spurgte  han  med 
rolig  Stemme  og  tilbagetrængt  Harme. 

,,Høibaarne  Herre !“  — tog  Drost  Peder  Ordet  — ,,min 
Herre  Kongen  har  paa  Grund  af  eders  Venners  Forestillinger 
besluttet  at  tilbyde  Eder  Forlig  og  Frihed,  hvis  I vil  under- 
skrive og  bekræfte  de  Vilkaar,  jeg  her  i Kongens  Navn  over- 
bringer Eder.“  Med  disse  Ord  fremtog  han  et  stort  Per- 
gamentsbrev, som  han  med  en  høflig  Bøining  overrakte  Her- 
tugen. 

,, Forelæs  mig  det,  min  Drost !“  — sagde  Hertugen  og 

rakte  Ridder  Abildgaard  Brevet  over  Skulderen,  medens  han 
heldede  sig  tilbage  i Stolen  og  paatog  sig  en  ligegyldig  Mine. 
Ridder  Abildgaard  traadte  frem  for  sin  Herre  og  læste.  Brevet 
var  affattet  af  Cantsleren  paa  Dansk  i den  sædvanlige  stive 
og  pedantiske  Document-Stil,  der  syntes  dannet  efter  de  lærde 
Sprog.  Drost  Peder  gav  nøie  Agt  paa  Hertugens  Miner, 
idet  han  blev  staaende  i beskeden  Frastand.  Hertugen  syntes 
ikke  at  bemærke  ham,  men  stirrede  mørk  og  tankefuld  paa  den 
dunkle,  beskrevne  Fængselsmur.  Indledningen  til  Forliget  næv- 
nede Hertugens  Venner,  som  havde  udvirket  det,  og  blandt 
dem  syntes  han  især  med  Deeltagelse  at  høre  Hertugen  af 
Sachsen  nævnet,  hvis  Datter  han  nylig  havde  talt  om ; ogsaa 
den  godmodige  Grev  Gerhard  af  Holstens  Navn  syntes  her  at 
overraske  ham,  idet  han  maaske  erindrede  sig  hvorledes  han  ved 
Danehoffet  i Nyborg  havde  søgt  at  gjøre  denne  kjække  Herre 
latterlig.  Indledningen  til  Forliget  lød  saaledes: 


,,Alle,  som  dette  Brev  see  eller  høre  læse,  Herman,  af 
,,Guds  Naade  Biskop  til  Schwerin,  Johannes,  Hertug  af 
,, Sachsen,  Gerhard,  Johannes  og  Adolph,  Grever  af  Holsten, 
„Helmold,  Claus,  Grever  af  Schwerin,  Geert,  Greve  af  Hoya, 
,, Johannes  og  Henrik,  Grever  af  Meklenborg,  evindelig  Hilsen 
,,med  Gud!  Det  skal  Alle  vitterligt  være,  at  paa  Hertug 
, »Valdemars  Vegne  af  Slesvig  var  ydmygel  igen  begjeret  af 
,,os,  at  vi  skulde  love  for  hannem,  at  han  skulde  holde  disse 
,, Punkter,  som  udi  efterskrevne  Brev  findes  inddragne,  som 
,,er  en  Forligelse  imellem  Kong  Erik  af  Dannemark  og  han- 
,,nem.“ 


,,Hvo  har  paa  mine  Vegne  bedet  de  gode  Herrer  saa  yd- 
mygelig  at  love  for  mig  hvad  jeg  endnu  ikke  veed?“  — 
sagde  Hertugen  — - ,,dog  det  er  vel  en  sædvanlig  Formel.  — 
Til  Sagen !“ 

Nu  oplæste  Ridder  Abildgaard  Forliget  selv,  der  i Her- 
tugens Navn  saaledes  begyndte; 

, .Valdemar,  af  Guds  Naade  Hertug  udi  Sønderjylland, 
,, evindelig  Hilsen  med  Gud!  Det  er  Fyrsters  Lov  og  Ære, 
,,at  de  naadeligen  høre  og  efterlade  de  Paaraabendes  deres 
,,Begjering,  og  for  den  Gunst  og  Naade  Skyld,  de  meddele 
„de  Klagende,  fødes  udi  deres  Underdane  Lydighed  og  Tro- 
skabs Forøgelse,  saa  at  — tilvoxendes  sig  Undersaatternes 
„Hyldestog  Yndest  — skal  sig  og  formere  de  Regjerendes 
„Ære,  Titel  og  Navn“  — — 4 

„Det  er  Drost  Hessels  smukke  Tanker  og  Mester  Mar- 
tins smukke  Stil!“  — afbrød  Hertugen  med  en  spottende  Mine 
Oplæsningen.  — „Bliv  ved,  Drost 

„Derfor  skal  Alle  vitterligt  være,“  — vedblev  Ridder 
Abildgaard  med  et  undertrykt  Smil  og  i ydmyg  Tone  — 
„at  vi  af  Ungdoms  Uforfarenhed  og  barnlige  Raad  er  for- 
førte, at  indtage  det,  Kronen  tilhørte  paa  Als,  imod  vor 
„Herre  Kong  Eriks  i Danmark  Befaling,  hvorudinden  vi  kjen- 
„des  os  ilde  have  gjort,  saa  det  synes  os  og  andre  vore  Ven- 
„ner,  at  vort  Fædrenelands  Lov  er  os  for  skarp  og  for  strenge ; 
„hvorfore  forbemeldte  Konge,  efter  vor  ydmyge  Supplicering, 
„hans  Prælaters  Raad  og  andre  troe  Mænds,  haver  efterladt 
„os  al  Skyld  og  Brøde,  som  vi  uforsynligen  Tave  began- 
„get  imod  hannem. “ Og  nu  fulgte  Alt,  hvad  der  angik  Stri- 
dighederne om  Als,  om  Myntrettigheden  og  om  Forpligtelse 
til  at  lade  Kongen  udbyde  Leding  i Sønderjylland.  Til  alt 
Dette  smilede  Hertugen  ligegyldig  og  syntes  neppe  at  vær- 
dige det  sin  Opmærksomhed,  medens  han  dog  med  lønlig 
Spænding  gav  Agt  paa  hvert  Ord;  men  nu  forandredes  hans 
paatagne  Ligegyldighed  til  synlig  Uro,  idet  Ridder  Abild- 
gaard læste : „Vi  love  derhos,  at  vi  aldrig  skal  til  Kongens 
„Død  eller  Fængsel  gjøre  og  skaffe,  raade  eller  befordre, 
„han  skulde  tabe  Jord,  Byer,  Stæder,  Fæster,  ei  heller  at 
„forbinde  os,  conspirere  eller  practisere  imod  Riget  eller 
„hannem;  ikke  heller  tilskynde,  forhandle  eller  nogen  Deel 
„gjøre,  som  kan  hedde  Crimen  læsæ  Majestatis  (Majestæts- 
forbrydelse)  ; men  vi  skal  bevise  hannem  al  Ære,  Under- 
„danighed,  Reverents,  Troskab.  Gjøre  vi  Noget  vitterligt 
„herimod,  heller  kan  os  overbevises  efter  Fædrelands  Lov 
„og  Brug,  hemmeligen  at  have  skaffet,  da  skal  alt  vort 
„Lehn  og  Gods  dermed  være  forbrudt,  saa  at  vor  Herre  og 
„Konge  af  egen  Magt  maa  det  annamme  paa  Kronens  Vegne 
„og  gjøre  deraf  til  evindelig  Eie  hvad  hans  Naade  tykkes, 
„tilmed  at  straffe  os  paa  Livet,  efter  Retten,  eller  benaade 
„os,  som  hans  Naade  tilsiger. u 

Her  standsede  Ridder  Abildgaard  og  betragtede  sin  Herre 
forbauset;  men  den  unge  Hertugs  Uro  var  forsvunden  og  en 
stolt  Trods  udtindrede  af  hans  Øine,  medens  han  hævede  sit 

Hoved  dristig  og  kjæk.  „Nu  kjender  jeg  baade  eders  Ord  og 
Aand,  Drost  Hessel!"  — sagde  han  — „saaledes  vil  I gjerne 
føre  Ordet,  naar  en  forblindet  Konge  vil  give  Eder  Myndighed 
dertil." 

Drost  Peder  rystede  alvorlig  paa  Hovedet  og  taug.  „Bliv 
ved!"  — sagde  Hertugen,  og  Ridder  Abildgaard  vedblev: 

„Vi  tillade  hermed,  at  Danmarks  Prælater  maae  lade  for- 
kynde Kirkens  Band  over  os,  intet  Varsel  foregjort,  om 
„saa  skete,  det  Gud  forbyde,  at  vi  gjorde  Noget  imod  dette, 
„foreskrevet  staaer."  Ridder  Abildgaard  holdt  atter  inde  og 
betragtede  sin  Herre  med  et  forskende  Blik. 

„Ret  saa!"  — - sagde  Hertugen  — „glem  ikke  den  hellige 
Bandstraale!  den  kan  gjøres  behov.  Er  der  meer?" 

Ridder  Abildgaard  oplæste  endnu  nogle  Punkter  om  Her- 
tugens Forpligtelse  til  at  staae  Kongen  bi  i Leding  og  møde 
paa  Herredagene,  hvorpaa  han  kun  lidet  syntes  at  agte.  Men 
nu  hed  det : 

„Vi  skal  ikke  heller  holde  fredløse  Folk.  Item  for  dette 
„vort  Fængsel  skal  vi  ikke  feide  Kongen,  hans  Sønner  eller 
„Nogen  i Riget  eller  uden,  eller  noget  Ondt  noget  Men- 
neske derfore  tilføie;  men  derfore  lade  vi  dennem  qvit  og 
„ledig.  Vi  skal  ingen  Forpligt  eller  Forbund  gjøre  med 
„nogen  Person  i Verden,  ved  hvilken  hans  Majestæt  og  Riget 
„nogen  Skade  kan  tilføies,  og  have  vi  nogen  saadan  For- 
„bund  gjort,  skulle  vi  dennem  opsige."  Endelig  hed  det  til 
Hertugens  største  Forbauselse:  „Og  paa  det  hvis  nu  lovet 
„er,  ikke  skulle  stilles  udi  Tvivl,  da  have  vi  med  en  corpor- 
„lig  Ed  svoret  og  lovet  paa  de  hellige  Evangelia,  at  vi 
„uden  al  Bedrageri  skulde  holde  hvis  foreskrevet  staaer, 
„vedersigendes  al  Exception,  som  kan  tjene  til  Besvigelse, 
„Magt  eller  Trudsel  eller  og  Underviisning,  geistlig  eller 
„verdslig  Rettens  Behjelpning,  Lov  eller  Brug,  hvorved  for- 
nævnte Brev  kan  brydes." 

Hertugen  blegnede;  han  hørte  ikke  Slutningen,  som  inde- 
holdt de  Bispers  og  Fyrsters  Navne,  der  havde  overværet 
Forhandlingen  og  hængt  deres  Indsegl  derhos,  han  syntes  først 
at  være  kommen  til  sin  fulde  Samling,  da  han  hørte  de  sidste 
Ord:  „Og  ville  vi  det  forsegle  med  første  Ledighed." 

„Ja  (vist,  saasnart  vor  Leilighed  falder!"  — udbrød  han 
med  den  heftigste  Forbittrelse  og  foer  op.  — „Et  saadant 
oprørende  Forlig  vover  I at  overbringe  mig,  Drost  Iiessel! 
og  I kan  indbilde  Jer,  jeg  skulde  være  feig  og  ussel  nok,  til 
at  underskrive  og  besegle  det!  I har  havt  et  værdigt  Mynster 
for  dette  smukke  Forlig  i sorte  Grev  Henriks  djævelske  Pagt 
med  den  fangne  Kong  Valdemar.  Deri  vil  jeg  dog  ikke 

træde  i min  store  Oldefaders  Spor  og  kjøbe  min  Frihed  saa 
dyrt.  Tænker  I at  tvinge  mig,  saa  forsøg  det!  Har  1 Læn- 
ker med,  saa  kom  med  dem ! kald  eders  Bødler  frem  og  see, 
om  jeg  lader  mig  pine  til  at  fornedre  mig !“ 

„1  miskjender  mig  svarlig,  høibaarne  Herre !“  — tog  Drost 
Peder  med  en  smertelig  Følelse  Ordet.  — ,,Tro  ikke,  det 

glæder  mig  at  see  en  ædelbaaren  Herre  som  Eder  paa  dette 

Sted!  og  tro  end  mindre,  jeg  er  saa  lavhjertet,  at  jeg  vilde 
see  eders  frie  Villie  tvungen  ved  uværdige  Midler!  Ikke  af 
Had  eller  Hevn,  men  kun  for  Rigets  og  Kronens  Sikkerhed 
er  Friheden  her  berøvet  Eder.  I det  Øieblik  I opgiver  det 
uforsvarlige  og  tilstrækkelig  oplyste  Foretagende,  som  har  gjort 
eders  Fangenskab  her  nødvendigt,  staaer  I atter  fri  paa  den 

ophøiede  Plads,  hvortil  1 er  fød  og  baaren.  I beholder  alle 
eders  lovlige  Rettigheder,  som  Hertug  af  Sønderjylland,  ube- 
skaarne  — og  Alt  er  glemt.  I det  Øieblik,  I underskriver 

dette  Forlig,  har  Slotsfogden  Befaling  at  aabne  Eder  disse 
Fængselsdøre  og  med  sikkert  Leide  ledsage  Eder  til  min  Herre 
Kongen;  saasnart  I da  paa  Herredagen  offentlig  har  vedkjendt 
Eder  Underskriften  og  bestyrket  den  med  Segl  og  Ed,  kan  I 
uhindret  drage  til  eders  Flertugdømme,  og  hverken  min  Herre 
Kongen  eller  nogen  retsindig  Mand  i Danmark  vil  nogensinde 
tvivle  paa  eders  Troskab  mod  Land  og  Rige  for  Fremtiden. “ 

Med  disse  Ord  lagde  Drost  Peder  sin  Sølvpren  paa  Bor- 
det tilligemed  Pergamentsbrevet,  som  Ridder  Abildgaard  havde 
tilbageleveret  ham.  Men  Hertugen  stod  ubevægelig  og  stirrede 
paa  Muren,  uden  at  værdige  Kongens  Udsending  et  Ord  eller 
Blik. 

„Herre !“  — vedblev  Drost  Peder  — „raadfør  Eder  nu 
med  den  alvidende  Gud  og  eders  egen  Samvittighed ! Jeg 
overlader  Forliget  i eders  Haand.  I kan  tilintetgjøre  det 
eller  underskrive  det,  som  I vil ! Til  Sol  gaaer  ned  kan  jeg 

vente  paa  eders  Bestemmelse,  og  i 24  Timer  staaer  Fængsels- 
døren Eder  endnu  paa  disse  Vilkaar  aaben.  I det  Øieblik 
I har  underskrevet  og  drager  i Klokkestrengen  hist,  vil  eders 
Fængsel  aabnes.  Jeg  forlader  Eder  nu  med  det  Haab,  at  I 
vel  overveier  eders  timelige  som  eders  evige  Velfærd.  Mis- 
kjend  i denne  Sag  hverken  min  Herre  Kongen  eller  mig! 
Den  alvidende  Gud  og  alle  hellige  Mænd  ere  mine  'Vidner! 
her  er  Intet  skeet  af  personligt  Nag  til  Eder.  Jeg  tør  vidne 

for  Guds  Aasyn  paa  den  yderste  Dag,  som  i denne  Time: 

jeg  har  kun  handlet  imod  Eder  efter  min  Ed  og  Pligt  til 

Riget  og  Kronen. “ Med  disse  Ord  hilsede  Drost  Peder,  ikke 
uden  Bevægelse  og  vemodig  Deeltagelse,  den  fangne  Hertug  og 
forlod  hastig  Taarnkammeret. 

Fængselsdøren  var  atter  lukket  og  laaset.  Paa  Bordet  laae 
det  vigtige  Pergamentsblad  tilligemed  Sølvprenen,  som  Drost 
Peder  havde  ladet  ligge  til  Underskriften.  Ridder  Abildgaard 
betragtede  sin  Herre  med  et  uroligt  forskende  Blik.  Hertugen 

gik  nu  med  heftige  Skridt  op  og  ned  ad  Gulvet;  hans  Øine 
rullede  vildt,  og  hans  Kinder  blussede  af  Harme.  „Aldrig, 
aldrig  i Evighed  underskriver  jeg  den  Helvedpagt !"  — ud- 
brød han  - — „skal  jeg  saa  sidde  her  til  min  Dødsdag!  Skal 
jeg  (besværge  hvad  her  staaer  med  min  Saligheds  Ed,  maa 
jeg  enten  opgive  hele  min  store  Livsplan  eller  vorde  en  Meen- 
eder  og  Nidding  for  al  Verden.  Nei,  ha  nei,  aldrig  i Evig- 
hed! Jeg  skal  vise  dem,  at  Hertug  Valdemar  ikke  elsker  Fri- 
heden og  sin  usle  Hertugkrone  høiere,  end  sin  Ære  og  sin 
frie,  ubetvingelige  Villie.  Jeg  vil  ikke  feig  og  nedrig  sælge 
dem  min  Sjæl  og  min  indre  Frihed,  for  at  kunne  drage  fri 
Luft  i et  større  Fængsel,  som  en  fornedret  aandelig  Slave. 
Nu,  Tuko,  nu  er  det  Tid  at  tænke  alvorlig  paa  Flugt  og  paa 
at  .sprænge  disse  Mure  med  List  eller  Vold,  paa  enhver  op- 
tænkelig Maade.  Staaer  jeg  først  fri  udenfor  dette  Helvedslot 
og  udenfor  Danmarks  Grændser  — da  vil  jeg  ikke  længer  be- 
tænke mig  paa  hvad  jeg  var  nær  ved  at  opgive  i mine  syge- 
lige Drømmerier  — jeg  ryster  Støvet  af  mine  Fødder  og  sæt- 
ter ikke  Fod  paa  dansk  Grund  igjen,  før  jeg  staaer  her  i Spid- 
sen for  en  Hær,  som  kan  omstyrte  Tyrannens  Throne  og  knuse 
ham  med  alle  hans  elendige  Raadgivere!" 

„Var  det  første  Skridt  kun  gjort !"  — svarede  Ridderen 

og  trak  paa  Skuldrene  — „vare  vi  kun  først  vore  egne  Herrer, 

saa  ivilde  jeg  hjertelig  gjerne  beundre  eders  høie  Tanker  og 
kjække  Beslutninger;  dog  saalænge  eders  store  Raadgiver  kun 
kan  tale  til  Eder  fra  disse  Mure,  men  ikke,  som  en  dygtig 

Aand  burde,  kan  blæse  dem  bort  som  Spindelvæve,  saalænge, 
naadige  Herre!  ere  alle  eders  heltemodige  Planer  kun  Luft- 
kasteller og  skjønne  Drømme,  og  dem  maa  I dyrt  betale  med 
Tabet  af  et  frit,  lystigt  Liv  og  Slesvigs  Hertugkrone." 

„Hvorledes,  Tuko!  vilde  du  ikke  foragte  mig,  hvis  jeg  kunde 
underskrive  dette  Forlig  ?" 

„Det  være  langtfra.  Herre!  det  var  en  daarlig  Fugl,  der 

ikke  fløi  ud,  naar  Buret  var  aabent.  See!  her  ligger  Brække- 
jernet, som  uden  Hexeri  kan  sprænge  os  disse  Mure.  Her 

har  den  gode  Hr.  Drost  ladet  sin  Sølvpren  ligge.  Et  eneste 
Træk  med  denne  Tryllestav  paa  Pergamentet!  og  vort  Fængisel 
er  aabnet  — den  vide,  skjønne  Verden  staaer  os  opladt  — 
vi  drage  bort  fra  dette  Ulykkesland,  til  vi  kan  sige  Kongen  af 
Danmark  Tak  for  Sidst!  Hos  Hertugen  af  Sachsen  ere  vi 
velkomne,  og  hvor  vil  ikke  den  skjønne  Prindsesse  Sophie 
glæde  sig"  — — 

„Ti,  ti.  Frister !"  — afbrød  Hertugen  ham  opfarende 

— „er  det  din  Standhaftighed,  Tuko!  er  det  din  Begejstring 

for  mit  høie,  fjerne  Maal?  Hvad  nytter  det,  Fuglen  er  fri, 
naar  den  er  stækket  for  Livstid?  Er  du  ked  af  at  dele  min 
Skjæbne,  nu  vel,  dig  kan  jeg  vel  skaffe  fri!  — sværg  du  dig 
den  Onde  i Vold  og  gaa!  — jeg  bliver." 

„I  miskjender  mig,  min  ædle  Hertug!"  — 

Abildgaard  alvorlig  — „jeg  har  deelt  eders  Fangenskab  og 
været  lystig  til  denne  Time;  jeg  skal  dele  det  fremdeles,  uden 
at  beklage  mig,  saalænge  I lyster.  Hovedmaalet  har  jeg  ikke 
tabt  af  Sigte.  I har  jo  selv  udfundet  hvorledes  I kan  naae 
det  uden  at  røre  en  Haand;  eders  Samvittighed  skal  lettelig 
forliges  med  vor  Frihed.  Vil  I høre  mig!“ 

„Nei,  nei,  intet  Ord  vil  jeg  høre.  Lad  mig  være  ene, 

Tuko!  Imorgen  skal  du  vide  min  Bestemmelse.  Det  gjælder 
mig  selv  og  mit  hele  tilkommende  Liv;  jeg  vil  selv  udkaste 
Loddet,  som  skal  afgjøre  det.  Hverken  du  eller  nogen  Menneske- 
sjæl skal  her  lede  min  Villie!“ 

Ridder  Abildgaard  taug  og  gik  ind  i sit  eget  Fængsels- 
kammer. Hertugen  lukkede,  mod  Sædvane,  Døren  efter  ham 

og  tilspærrede  den  med  Stenen.  Derpaa  kastede  han  sig  paa 
sin  Stol  i mørke  Tanker.  Saaledes  sad  han  den  hele  Dag 

uden  at  røre  sig  og  uden  at  ville  indlade  noget  Menneske  eller 
modtage  nogen  Vederkvægelse.  Der  var  stille  som  sædvanlig 
paa  Borgen.  Først  da  Solen  gik  ned,  forstyrredes  han  et 
Øieblik  i sine  Betragtninger  ved  Lyden  af  Hestetrin  i Slots- 
gaarden.  Det  var  Drost  Peder  og  hans  Væbner,  der  forlode 
Slottet.  Hertugen  reiste  sig  og  gik  til  Gitteret.  Hans  Haand 
knyttede  sig  krampagtig,  da  han  saae  den  unge  Drost  fri  og 
djærv  tumle  sin  brune  Hingst  i Aftenglandsen.  Den  fyrstelige 
Fange  drog  et  dybt  Suk,  lukkede  Lugen  for  Gitteret  og  gik 
hen  til  den  dunkleste  Afkrog  af  Fængslet,  hvor  han  kastede  sig 
paa  det  uredte  Leie. 

Den  indvendige  Luge  for  Jerngitteret,  som  Fangen  kunde 
aabne  og  lukke  efter  Behag,  var  forsynet  med  en  lille  Horn- 
rude, som  næsten  intet  Daglys  kunde  gjennemtrænge.  Denne 
Luge  lod  han  ellers  bestandig  staae  aaben ; ikke  engang  om 
Natten  pleiede  han  at  have  den  lukket,  undtagen  naar  det  var 
meget  koldt  og  Vinden  stod  paa;  thi  naar  den  var  lukket  om 
Natten,  var  det  hændtes  ham  nogle  Gange,  at  han  ved  Mid- 
nat var  faret  forfærdet  op  i halv  Søvne  og  havde  troet  sig 
levende  begraven  i sine  Fædres  gamle  Gravkapel.  Men  nu  var 
Lyset  og  ethvert  Glimt  af  Liv  og  Munterhed  ham  forhadt, 
og  han  havde  med  et  Slags  trodsig  Glæde  berøvet  sig  det  sidste 
sparsomme  Dagglimt,  han  var  Herre  over.  „Kom  frem,  min 
Ulykkesbroder!  og  lær  mig  at  see  lystig  ind  i min  Nat  med 
dine  gloende  Øine!“  — mumlede  han  — „lad  dem  længe- 
nok  kalde  dig  Dødsfugl  og  Lighane!  du  seer  dog  klart,  naar 
vi  Andre  ere  blinde;  skriger  du  om  Død  og  Ulykke,  nu  vel, 
desbedre!  den  Vise  huer  mig  nu  bedst. “ Medens  han  saaledes 
med  dæmpet  Røst  gav  sine  mørke  Tanker  Luft,  aabnede  han 
Kassen  og  tog  den  store  Natfugl  frem.  Den  satte  sig  for- 
trolig paa  hans  Arm  og  lod  sig  klappe.  Han  lænede  sig  til- 
bage paa  Leiet  og  blev  saaledes  liggende  i mørk  Grublen. 
Imidlertid  blev  det  Nat.  Der  var  dødsstille  paa  Slottet.  Paa 
den  svage  Lysning  gjennem  Hornruden  kunde  Fangen  see,  at 

det  var  Maaneskin.  Endelig  lukkede  hans  Øine  sig,  og  han 
blundede  ind,  uden  at  han  først,  som  sædvanlig,  havde  inde- 
spærret Fuglen.  Han  vidste  ikke,  at  han  havde  sovet,  da 
den  samme  gruelige  Forestilling,  der  før  havde  vakt  ham  ved 
Midnat,  nu  paa  samme  Tid  overvældede  ham : det  var  ham 
'som  han  laae  i Ligkisten  i sine  Fædres  Gravkapel,  og  han 
reiste  sig  beængstet  halvt  op  i Leiet.  Han  var  endnu  ikke 
fuldkommen  vaagen,  da  et  afskyeligt  Skrig  udrev  ham  af 

Drømmen;  han  slog  Øinene  op,  og  paa  Kanten  af  Muren 
ved  den  hemmelighedsfulde  Indskrift  saae  han  atter  Lighanens 
Lueøine.  Den  skreg  endnu  engang  og  langt  afskyeligere,  end 
den  nogensinde  pleiede,  idet  den  stirrede  paa  Hornruden  i den 
tillukte  Gitterluge.  Nu  vendte  Hertugen  ogsaa  Blikket  derhen, 
og  med  Forbauselse  troede  han  at  skimte  et  mørkt  Ansigt, 

halvt  skjult  af  en  Hætte  udenfor  Gitteret.  En  forunderlig 
Rædsel  overfoer  ham,  og  han  blev  liggende  ubevægelig  i den 
halvt  opreiste  Stilling  og  stirrede  paa  Ruden.  Nu  hørte  han 
en  sagte  Banken  paa  Gitterlugen  og  foer  op.  ,,Hvem  er 
der?‘‘  - raabte  han  — ,,er  du  et  Menneske,  saa  tal!*‘ 

Det  bankede  stærkere  paa  Lugen,  og  han  hørte  en  dyb, 

dæmpet  Stemme  hviske  hemmelighedsfuld:  ,,Luk  op.  Hertug 
Valdemar!  en  god  Ven  vil  tale  med  Jer.“ 

„Er  det  muligt  1“  — udbrød  han  — ,,et  Menneske?  en 

god  Ven?  — ha,  er  du  den  Onde  selv  — jeg  frygter  dig 
ikke.“  Han  gik  hastig  hen  og  aabnede  Lugen.  Et  menneske- 
ligt Ansigt  étod  tydeligt  nok  for  hans  Øine  bag  Gitteret,  men 
saa  aldeles  beskygget,  medens  Maanen  kun  oplyste  Omridsene, 
at  det  ikke  var  ham  muligt  at  skjelne  noget  Træk. 

,,Kjender  I mig  ikke?  Hertug  Valdemar !“  — spurgte  den 
uventede  Nattegjest.  — ,,.Jeg  vover  maaske  mit  Liv  for  at  tale 
med  Eder.  — I maa  underskrive  eller  Alt  er  tabt!“ 

,, Grand!  Mester  Grand !“  — udbrød  Hertugen  forbauset.  — 
,,Er  I en  Hexemester  og  kan  I flyve?  hvad  staaer  I paa?“ 

,,En  Stormstige \“  — svarede  den  dristige  Klerk.  — , .Mor- 
ten Kok  holder  ved  den  og  passer  paa.  Tiden  er  kort,  min 
Hertug  '.skriv  under!u 

,,Fra  Eder  kom  altsaa  det  gode  Raad  imorges,  fromme  Her- 
re! men  jeg  skriver  ikke  under,  om  saa  baade  Himmel  og  Hel- 
vede raabte:  skriv  under!  — Skal  jeg  afsværge  enhver  Tanke 
paa  min  store  Id?  — skal  jeg  selv  afsværge  Hevnen?  hvad 
har  jeg  da  vovet  saa  Meget  for?  hvad  har  jeg  udholdt  alt 
Dette  for?  — Jeg  skriver  ikke  under!  Vil  I have  mig  fri, 
saa  befri  mig  med  List  eller  Magt!  og  jeg  er  eders;  jeg  stiller 
mig  aabenbart  i Spidsen  for  de  Sammensvorne,  og  det  skal 
briste  eller  bære!“ 

,,Paa  den  Maade  er  Alt  tabt,  Herre!  Førend  I er  lovlig 
fri  og  sikkret,  kan  der  Intet  foretages.  Eders  Fangenskab  hol- 
der alle  Hænder  bundne;  men  skriv  under,  Herre!  og  alle 
Hænder  ere  løste  med  eders!  Vil  I ikke  holde  Eden,  kan  den 

hellige  Fader  ligesaagodt  løse  den  for  Eder  som  for  eders  Olde- 
fader — og  vil  1 holde  den,  nu  vel!  saa  kan  1 staae  uden- 
for det  Hele  og  dog  være  Hovedet.  Marsken  og  hans  Venner 
handle  ene  — I veed  Intet  deraf  — og  den  ledige  Plads  vor- 
der  eders.  Forstaaer  1?  Herre!  I kan  holde  eders  Ed  og  med 
frelst  Samvittighed  træde  til,  naar  Tid  er.  I griber  med  Lov 
og  Ret  den  Umyndiges  Spir,  og  naar  I har  vundet  Folkets 
Hjerter  og  viist,  I er  Kronen  voxen  — saa  falder  den  af  sig 
selv  paa  eders  Hoved  — og  1 har  ikke  brudt  Forliget  eller 
Eden." 

„Ha,  er  det  dig  selv,  kloge  Mester  Grand!  eller  er  det 
den  døde  Bisp,  der  har  laant  din  Røst  og  din  Skikkelse  for 
at  lære  mig  Viisdom!  — Ja,  du  har  Ret!  — saaledes 
kan  jeg  gribe  det  Spir,  som  tvinger  Aander,  og  vinde  den 
Krone,  der  straaler  ren  som  Solen!  Nu  veed  jeg  hvad  jeg 
vil.  Du  har  ikke  først  lært  mig  det.  Du  har  kun  sagt  mig 
hvorledes.  Godt!  jeg  skriver  under.  Men  fra  den  Time, 
jeg  har  underskrevet,  veed  jeg  Intet  og  vil  Intet  vide  af  eders 
Foretagender.  Gjør  hvad  I vil ! og  forsvar  det  som  I kan ! 
Jeg  gaaer  min  egen  Vei,  og  naar  vi  mødes  ved  Maalet  — da 
først  da  kjender  jeg  Eder  og  tør  nævne  Eder  Venner.  For- 
staaer du  mig?  Grand !" 

,,Jeg  forstaaer.  Herre!  Det  er  altsaa  vist,  I skriver  under 
og  drager  herfra  imorgen.  Paa  Danehoffet  i Nyborg  be- 
kræfter I Forliget  og  venter  saa  rolig  paa  de  Ting,  som  skal 
komme  — " 

Nu  afbrødes  den  hemmelige  Samtale  ved  en  pludselig  Larm 
i Slotsgaarden. 

,,Jeg  har  ham.  Husbond!  jeg  har  ham,  den  listige  Klerk !" 

— raabte  Morten  Madsvends  Stemme.  — „Nu  skal  han  ikke 
undslippe!  Jeg  mærkede  strax  hvad  han  bar  i sit  Skjold  og 
hjalp  ham  selv  op  paa  Stormstigen.  Skal  jeg  nu  rive  Stigen 
om  med  ham  og  lade  ham  brække  Halsen?  eller  vil  I have 
ham  levende ?" 

„Jeg  er  forraadt!"  — udbrød  Mester  Grand  forfærdet 

— ,,den  fordømte  Kok  har  forraadt  mig.  Nu  gjælder  det!" 
Han  ,steg  hastig  ned  af  Stigen  og  stod  omringet  af  ti  Hus- 
karle med  Fakler,  og  midt  iblandt  dem  stod  Slotsfogden,  halvt 
paaklædt,  med  et  stort  Sværd  i Haanden. 

,,Skal  jeg  troe  mine  egne  Øine,  Hr.  Domprovst !"  — sagde 
den  ærlige  Poul  Hvit  — ,,I  er  kommen  hid  for  at  skuffe 
min  Aarvaagenhed  og  hjælpe  de  vigtige  Statsfanger  til  Flugt!4' 

,,Hør  mig,  værdige  Poul  Hvit!"  — svarede  Mester  Grand 
med  kjæk  og  myndig  Stemme  — ,,og  I skal  ikke  miskjende 
en  Herrens  Tjener,  som  selv  paa  hemmelige  og  usædvanlige 
Veie  kun  gaaer  i sin  himmelske  Konges  Tjeneste!  At  min 
liensigt  ikke  har  været,  imod  Lands  Lov  og  Ret,  at  befrie 
eders  Fanger,  derom  kan  I overbevise  Eder  ved  at  under- 
søge Fængslet  og  mine  Klæder.  Jeg  har  hverken  havt  Fil 

eller  noget  Værktøi  med  mig,  hvorved  det  var  muligt  at  aabne 
Jerngitteret  og  hjælpe  Fangerne  til  Flugt." 

Slotsfogden  syntes  forvirret  og  ubestemt. 

„Jeg  fordrer  denne  Undersøgelse  for  min  egen  Æres  Skyld !" 
— vedblev  Mester  Grand,  idet  han  slog  sin  Kappe  tilside  og 
vendte  selv  hastig  alle  sine  Lommer.  — „Er  I nu  over- 
bevist om  min  Uskyldighed  i denne  Flenseende,  saa  kan  I 
med  Rette  fordre  at  vide  min  Hensigt  med  dette  Nattebesøg.  Jeg 
vidste.  Adgangen  til  Fangerne  var  mig  formeent;  men  jeg 
vidste  tillige,  at  et  kraftigt  Guds  Ord  til  rette  Tid  kan  virke 
meget  paa  en  forvildet  Synders  Hjerte.  Den  unge,  trodsige 
Hertug,  -veed  I,  vilde  ikke  underskrive  Forliget  med  Kongen 
og  ikke  opgive  sine  oprørske  Planer.  Jeg  har  nu  saaledes 
talt  ham  til  med  et  mægtigt  knusende  Guds  Ord,  at  han  er 
gaaet  i sig  selv  og  med  Ruelse  har  erkjendt  sin  store  Synd. 
Han  vil  nu  strax  underskrive  Forliget  og  blive  en  tro  Kongens 
Undersaat.  See!  det  har  jeg  bevirket,  og  det  er  min  Brøde. 
Troer  I at  have  Ret  til  at  drage  mig  til  Ansvar  for  saa 
christeligt  et  Foretagende,  saa  er  jeg  eders  Fange.  Men  er 
I,  som  jeg  formoder,  en  gudfrygtig  Mand,  som  forener  Ær- 
bødighed for  min  Stand  og  mit  hellige  Embede  med  streng 
Troskab  mod  eders  Konge,  saa  lader  I mig  blot  bevogte  her, 
til  I selv  har  undersøgt  Fængslet  og  overbeviist  Eder  om 
Sandheden  af  mit  Udsagn,  derpaa  lader  I mig  drage  herfra 
i Herrens  Fred  endnu  i denne  Time!" 

„Bevogter  ham!"  — sagde  Slotsfogden  og  gik  hastig  med 
en  Lygte  op  i Taarnet  til  Fangerne.  Han  aabnede  Fængsels- 
døren og  fandt  Alt  i Orden  i det  første  Taarnkammer  hos 
Ridder  Abildgaard.  Paa  hans  Forlangende  aabnede  Hertugen 
sin  tilspærrede  Dør.  Slotsfogden  traadte  ind,  og  uden  at  sige 
et  Ord  undersøgte  han  først  Gitteret  nøie.  Derpaa  satte  han 
Lygten  paa  Bordet  og  betragtede  Hertugen  opmærksom.  „Sig 
mig,  ihøibaarne  Herre !"  — spurgte  han  — „er  det  Sand- 
hed, at  Domprovst  Grand  har  talt  med  Eder,  og  at  I er 
gaaet  I Jer  selv  og  vil  underskrive  Forliget?" 

„Det  har  sin  Rigtighed!"  — svarede  Hertugen  og  greb 
Sølvprenen.  — ,,Det  kan  skee  strax.  See  saa!  her  staaer 
mit  Navn."  Han  rakte  Slotsfogden  det  underskrevne  Forlig  og 
kastede  sig  tankefuld  i Stolen. 

„Saa  lykønsker  jeg  Eder  til  eders  Frihed  og  Fædrelandet  til 
en  tro  Mand!"  — sagde  Slotsfogden  glad  — „saa  bedrog  jeg 
mig  dog  heller  ikke  dennegang!  jeg  kjender  Verden  og  Men- 
neskene, og  jeg  saae  vel  paa  eders  Væsen  og  Adfærd,  at  I 
var  en  ædel,  ung  Herre,  der  kun  af  Ungdoms  Ubesindighed 
havde  overilet  sig.  Hvil  nu,  hvis  Eder  saa  behager  — paa 
eders  gode  og  fromme  Beslutning  til  det  bliver  Dag,  høibaarne 
Herre!  saa  skal  jeg  med  Ære  udføre  Eder  af  dette  Fængsel 
og  selv  ledsage  Eder  til  min  Herre  og  Konge!" 

„Godt!"  — sagde  Hertugen  — ,,gaa  nu  kun!  og  lad  den 

værdige  Mester  Grand  intet  Ondt  vederfares!  Han  har  kun 
holdt  en  Natteprædiken  for  mig,  og  I seer  selv,  han  har  lykkelig 
omvendt  mig.“ 

Slotsfogden  bukkede  og  gik.  Ridder  Abildgaard,  der  i Døren 
havde  liørt  og  seet  hvad  der  nys  var  foregaaet,  ilede  vel- 
tilfreds ind  til  sin  Herre  for  at  faae  fuldstændig  Oplysning 
om  hvad  der  saa  hastig  havde  bestemt  ham  til  at  underskrive. 

Imidlertid  stod  Mester  Grand  blandt  de  forundrede  Huskarle, 
der  efter  Slotsfogdens  Befaling  bevogtede  ham  nøie,  men  med 
en  Ærbødighed,  som  hans  myndige  Mine  vidste  at  vedlige- 
holde. Morten  Madsvend  stod  smilende  ved  Stormstigen  og 
syntes  at  more  sig  over  det  natlige  Eventyr.  Mester  Grand 
kastede  et  bebreidende  og  foragtende  Blik  til  ham  uden  at 
sige  et  Ord. 

„Det  havde  jeg  mindst  tænkt,  at  han  saaledes  skulde  slippe 
fra  det“  — sagde  nu  Kokken  til  Huskarlene.  — „Jeg  har 

aldrig  før  i mine  Dage  seet  en  ærværdig  Domprovst  paa  en 
Stormstige,  og  den  Fristelse  kunde  jeg  umulig  modstaae;  men 
jeg  skulde  vel  vogtet  mig  for  den  farlige  Spas,  havde  jeg  ikke 
vidst,  1 og  Slotsfogden  var  i Nærheden.  Nu  vil  det  give 

sig,  om  jeg  har  gjort  den  fromme  Herre  Uret  eller  ikke. 
Ingen  kan  fortænke  mig  i,  at  jeg  holdt  ham  for  en  listig 

Gavstrik;  hvor  finder  man  ellers  i Verden  saa  ivrig  en  Sjæle- 
sørger, at  han  sætter  sin  Hals  i Vove  for  af  redde  et  Par 
Sjæle.  Det  var  en  Lykke  for  den  lærde  Herre,  at  1 kom ; 
jeg  havde  allerede  fat  i Stigen  for  at  trække  den  fra  ham, 

og  saa  havde  den  ærværdige  Herre  maattet  hænge  med  Hæn- 
derne om  Jernstængerne  deroppe,  som  en  Kat  ved  et  Fugle- 
bur, til  jeg  havde  hentet  Jer.“ 

„Usle,  troløse  Sjæl!“  — udbrød  Mester  Grand  heftig  — 
„jeg  sagde  dig  jo,  at  min  Hensigt  var  from  og  gudfrygtig, 
og  du  kunde  saaledes  forstille  dig  og  stræbe  en  Herrens 
Tjener  efter  Livet  !“ 

„Det  vil  jeg  forsvare  for  min  Husbond  og  hans  Naade 
vor  dyrebareste  Konge \“  — svarede  Morten.  — „Her  gjør 
vi  aldrig  Forskjel  paa  Folk.  Fyrster  og  store  Herrer  spærre 
vi  inde,  naar  vi  faae  Befaling  til  at  ansee  dem  for  Kjæltringer ; 
jeg  sætter  dem  skyldigst  paa  Spid,  naar  jeg  faaer  Befaling 
til  at  ansee  dem  for  Kapuner;  og  vil  Keiseren  eller  P^ven 
selv  krybe  ind  ad  Vinduerne  til  dem,  vil  jeg  forsvare  det  for 
hele  den  højstærede  Christenhed,  om  jeg  lader  Høistsamme 
brække  deres  høie  og  hellige  Halsben. “ 

Morten  Madsvend  var  bleven  højrøstet,  og  Slotsfogden,  som 
nu  ilte  tilbage  fra  Fængslet  og  hørte  disse  dristige  Ord,  bød 
ham  holde  Maade  med  sin  Tjeneste- Iver  og  tale  med  meer 
Ærbødighed  til  den  fromme,  ærværdige  Hr.  Domprovst,  der  var 
aldeles  uskyldig  og  havde  tilmed  udøvet  en  Gjerning,  hvorfor 
enhver  brav  dansk  Mand  maatte  takke  ham.  „Jeg  troer  at 
kjende  saa  temmelig  til  Verden  og  Menneskene^  — sagde  han 

med  (selvtilfreds  Mine  til  Mester  Grand  — „og  det  glæder 
mig,  Ærværdige!  at  jeg  ikke  heller  har  feilet  i min  gode 
Mening  om  Eder.  At  I mener  det  godt  med  Landet  og  Kongen, 
det  seer  jeg  nu,  hvorvel  I talte  haarde  Ord  igaaraftes  mod 
de  Stores  Feil  og  Synder.  Dertil  har  I,  som  en  streng  Guds 
Mand,  vel  Ret;  men,  Herregud!  vi  ere  alle  Mennesker,  og 
selv  den  dydigste  Mand  kan  mistænkes  og  faae  Skinnet  imod 
sig.  Det  har  I nylig  selv  erfaret,  fromme  Herre!  Nu  staaer 
det  Eder  frit  for  at  reise  herfra  hvad  Øieblik  I vil ; men 
vil  I være  min  Gjest  til  det  bliver  Dag,  skal  det  være  mig 
kjært.  Natten  er  dog  intet  Menneskes  Ven,  og  skjøndt  I er 
en  from  Herrens  Tjener,  kunde  I dog  fare  vild.“ 

„Derfor  frygter  jeg  ikke!“  - — svarede  Mester  Grand.  — 
„Jeg  har  Intet  meer  her  at  udrette.  Med  Mageskiftet  er  I 
jo  ogsaa  tilfreds?  min  gode,  ærlige  Poul  Hvit!u 

„Fuldkommen,  fromme  Herre!  bring  Abbed  Magnus  min 
ærbødige  Hilsen  og  faer  da  med  Gud!  siden  det  endelig  saa  skal 
være/* 

Paa  Slotsfogdens  Befaling  blev  strax  Mester  Grands  Pas- 
gænger trukken  frem.  Den  høie,  geistlige  Herre  hilsede  Slots- 
fogden med  rolig  Værdighed  og  gjorde  Velsignelsens  Tegn  med 
de  tre  Fingre  til  de  ærbødige  Huskarle,  hvorpaa  han  tillige- 
med en  Laibroder,  der  tjente  ham  som  Rideknegt,  forlod 
Sjøborg  i den  stille,  maanelyse  Nat. 

Faa  Timer  efter,  da  Solen  stod  op,  red  Hertug  Valdemar 
og  hans  Drost,  ledsagede  af  Poul  Hvit  og  tolv  bevæbnede 
Ryttere,  ud  af  Sjøborg  Slotsport  ad  Veien  til  Korsør,  for 
at  drage  over  til  Nyborg,  hvor  Kongen  og  hans  bedste  Mænd 
opholdt  sig,  og  hvor  Forliget  med  Segl  og  Ed  maatte  stad- 
fæstes ved  Danehoffet,  inden  Hertugen  og  hans  Drost  kunde 
sættes  i fuldkommen  Frihed. 


4.  KAPITEL. 

Efter  en  usædvanlig  streng  Vinter,  hvorved  Østersøen  endogsaa 
havde  været  tilfrossen,  udbredte  nu  atter  Vaaren  med  hastige 
Skridt  sin  Skjønhed  og  Blomsterrigdom  over  Danmarks  yn- 
dige Sletter.  I Midten  af  Mai  stode  Bøgeskovene  udsprungne, 
og  uagtet  Folkets  sørgelige  Tilstand  og  den  hemmelige  Tve- 
dragt, der  adskilte  saa  mange  Hjerter,  syntes  dog  Landet 
for  Den,  der  ikke  kjendte  dets  indvortes  sønderrevne  Til- 
stand, et  fredeligt  og  lyksaligt  Paradis. 

Det  var  en  af  de  skjønneste  Foraarsdage,  da  et  ridende 
Rejseselskab  af  tvende  fornemme  Riddere  og  tvende  Damer  til- 
ligemed en  anseelig  geistlig  Herre,  ledsagede  af  en  ung  Væb- 
ner, to  Rideknegte  og  to  Terner,  drog  ind  af  Porten  paa 

Flynderborg  Slot  ved  Ørekrog.  Paa  Slotstrappen  stod  Befa- 
lingsmanden, Hr.  Lave  Litie,  ærbødig  rned  blottet  Hoved,  for 
at  modtage  de  ærede  Gjester;  og  den  høie  Jomfru  Inge  stod 
ved  Faderens  Side.  Medens  Ridderne  hjalp  deres  Damer  af 
Hestene  og  førte  dem  hen  imod  Slotstrappen,  blev  den  svære 
geistlige  Herre  rolig  siddende  paa  sin  Pasgænger,  for  at  læse 
den  latinske  Indskrift  over  Døren ; det  var  Rigets  Cantsler, 
den  lærde  Mester  Martinus  de  Dacia.  Den  lille,  graahaarede, 
men  endnu  raske  og  kraftige  Ridder,  som  først  gik  op  ad 
Slotstrappen  med  en  høi,  aldrende  Dame  under  Armen,  var 
Rigsraaden,  Hr.  Jon  Litie,  med  sin  Hustru  Fru  Ingefried.  Hans 
Datter  Cæcilie  blev  ledsaget  af  en  ung,  ridderlig  Herre,  paa 
hvis  ranke  Skikkelse  Jomfru  Inge  strax  med  blussende  Kinder 
havde  gjenkjendt  Drost  Peder  Hessel. 

Ikke  uden  en  vis  Forlegenhed  og  hemmelig  Uro  modtog  Hr. 
Lave  Little  disse  Gjester.  Isærdeleshed  syntes  han,  med  al 
sin  Høflighed,  ængstelig  at  undvige  sin  gamle  Frændes  Blik. 
Drost  Peder  hilsede  han  med  frastødende  Kulde.  Den  lærde 
Cantsler,  som  endelig  ogsaa  var  kommen  op  ad  Trappen, 
syntes  Hr.  Lave  at  betragte  med  et  sky,  mistænkeligt  Blik ; 
men  da  den  lærde  Herre  strax  erkyndigede  sig  om  Slottets 
Ælde  og  Oldtidsmærkværdigheder,  syntes  Hr.  Lave  noget  bero- 
liget og  henviste  ham  til  sin  Datter,  der,  som  han  udtrykte  sig, 
bedre  kjendte  alle  slige  Snurrigheder,  end  nogen  Anden  paa 
Borgen. 

,,Her  kan  du  jo  leve  som  en  lille  Konge,  min  gode  Lave!“ 
— sagde  Ridder  Jon  og  saae  sig  om  i den  store,  hvælvede 
Hal,  som  indtog  hele  Hovedfløiens  Brede  og  hvor  to  store 
Fløidøre  stode  aabnede  til  Slotshaven  med  den  skjønneste  Ud- 
sigt over  Sundet. 

,,0  ja.  Hr.  Rigsraad!  Slottet  er  kongeligt  nok,  og  eders 
Nærværelse  giver  det  først  sin  rette  Glands“  — svarede  Rid- 
der Lave  i en  ydmyg  Tone,  som  strax  angav  det  ulige  Af- 

hængigheds-Forhold, han  stod  i til  sin  ældre,  berømte  Frænde, 
hvis  Overvægt  baade  i Stilling  og  Aandsgaver  han  kun  altfor 
trykkende  følte. 

,,Du  er  altfor  høflig.  Fætter \“  - — sagde  Ridder  Jon.  — 
„Glandsen  veed  du  nok  er  ikke  min  Sag.  Men  er  denne  Borg 
saa  fast,  som  den  er  smuk  og  anseelig,  gad  jeg  nok  være 

Befalingsmand  her  i Krigstider.  Har  I været  her  før?  Drost 
Peder !“ 

,,I  min  Barndom  var  jeg  ofte  i disse  Haller;  jeg  gjenf inder 
her  mine  kjæreste  og  skjønneste  Barndomserindringer !“  — 
svarede  Drost  Peder  med  et  Blik  til  Jomfru  Inge,  som  han 

endnu  fkun  taus  havde  hilset,  og  som  alene  syntes  beskæf- 
tiget med  Fru  Ingefried  og  Frøken  Cæcilie.  Hendes  Øine  mødte 
nu  hans,  og  han  syntes  med  Glæde  at  bemærke,  at  denne 

Erindring  heller  ikke  var  hende  ligegyldig. 

„Har  I ikke  været  her  siden?"  spurgte  Ridder  Jon,  men 
Drost  Peder  hørte  det  ikke. 

„I  falder  i Staver,  troer  jeg.  Har  I været  her  siden?  Peder 
Hessel  !" 

„Ifjor"  — svarede  Drost  Peder  noget  forvirret  — „ved 
min  ubehagelige  Forretning  angaaende  Hertugens  Fængsling." 

Ved  disse  Ord  vendte  Ridder  Lave  sig  høist  urolig  til  den 
gamle  Rigsraad  og  overvældede  ham  paa  eengang  med  en 
halv  Snes  Spørgsmaal  tildeels  om  ligegyldige  Ting  og  om 
Hofnyheder. 

„Om  alle  de  Narrerier  bekymrer  jeg  mig  ikke!"  — svarede 
Ridder  Jon  alvorlig  og  betragtede  sin  urolige  Frænde  med 
et  (skarpt,  forskende  Blik.  — „Men  det  bedste  og  vigtigste 
Nyt  veed  du  vel.  Fætter!  siden  Kongen  nu  har  vundet  en  tro 
Undersaat  igjen  i Hertug  Valdemar,  haabe  vi  dog  engang  at 
faae  Fred  og  Enighed  i Landet.  Vi  vente  nu  med  Føie,  at 
enhver  dansk  Ridder,  som  har  været  paa  Afveie,  men  dog  mener 
det  ærligt  med  sit  Fædreland,  følger  den  unge  Hertugs  Ex- 
empel  og  afsværger  i set  Hjerte  enhver  Tanke  paa  fordømmelig 
Opstand  og  Trods  mod  Landsloven.  En  streng  Undersøgelse 
vil  maaske  hist  og  her  blive  nødvendig"  — tilføiede  han  — 
„men  jeg  haaber,  der  ikke  findes  mange  Tilhængere  af  den 
dumdristige  Marsk  Andersen  her  i Landet." 

Ridder  Lave  var  bleven  dødbleg,  og  over  den  strenge  Ridder 
Jons  Aasyn  foer  et  Udtryk  af  Harme  og  dyb  Smerte,  som  dog 
øieblikkelig  igjen  var  forsvundet.  Den  gamle  Herre  vendte 
sig  spøgende  til  Jomfru  Inge,  med  Hentydning  til  en  af  hendes 
Barndoms  Heltinder,  stolt  Dotte,  hvis  Historie  var  afbildet 
paa  de  gamle,  virkede  Tapeter.  „Holder  du  endnu  med  hin 
stolte  Krønike- Jomfru?"  — spurgte  han  og  pegede  paa  Bil- 
ledet, der  forestillede  en  lænket  Jomfru,  med  et  lille  Anker  i 
Haanden,  paa  et  Skib.  — „Kan  du  endnu  Visen  om  hendes 
Osteankere,  hvormed  hun  vilde  holde  hele  Harald  Haardraades 
Flaade  fra  Danmark?" 

„Husker  I det  endnu?  min  ædle  Frænde!"  — svarede  Jom- 
fru Inge  og  rødmede.  — „Da  jeg  sang  den  Vise  for  Eder 
sidst  og  forsvarede  Dotte  mod  eders  Spøg,  da  var  jeg  endnu 
et  Barn.  I loe  ad  min  Iver;  men  jeg  maa  endnu  forsvare 
hende,  min  ædle  Frænde!  Havde  de  danske  Mænd  i hendes  Tid 
været  saa  kjække,  som  hun  stolede  paa,  havde  de  nok  lagt  Staal 
for  hendes  Osteankere  og  ikke  tilladt  den  norske  Sørøverkonge 
at  bortslæbe  en  dansk  Pige  i Lænker  for  et  dristigt  Ords  Skyld. 
Lidt  Overmod  og  barnagtig  Trods  mod  Overmagten  var  der 
vel  i den  hele  Spøg"  — vedblev  hun  med  Varme  — „men 
det  lille,  uskyldige  Praleri  var  dog  Tegn  til,  hun  havde  god 
Tro  til  den  danske  Manddom  og  Troskab.  Havde  hun  været 
eders  Datter,  er  jeg  vis  paa,  I med  Glæde  havde  betalt 
den  dobbelte  Løsningssum  for  hendes  Frihed." 

„Det  kan  vel  være!"  — svarede  Ridder  Jon  og  klappede 

sin  ’kjække  Slægtning  paa  Kinden.  — „Ret  saa,  stolt  Ingelil! 
du  er  din  brave  Moders  Datter.  Pigen  har  dog  Ret  i Noget" 
— vedblev  han  og  vendte  sig  til  den  lærde  Cantsler:  — 
,,hun  er  færdig  at  kjende  de  gamle  Helte  bedre,  end  jeg; 
stort  Andet,  end  en  rask,  dygtig  Sørøver,  var  hin  berømte 
Harald  Haardraade  dog  nok  ikke;  en  høi,  kongelig  Sjæl  har 
han  aldrig  været:  hans  Daad  i Danmark  som  i Myklegaard 
gjør  ham  ingen  Ære;  jeg  anseer  den  dristige  Jarl  Mindrealf 
i vor  Tid  for  en  værdig  Frænde  til  ham." 

,, I Sind  og  Gjerning  kunde  de  vel  nævnes  Frænder  med 
blodige  Hedningsjæle  i de  christne  Kroppe"  — svarede  Mester 
Martin. 

„Jarl  Mindrealf?"  — gjentog  Jomfru  Inge  og  studsede  — 
„den  raae,  plumpe  Algreve,  den  lille  glubske,  dyriske  Sørøver, 
er  han  Jarl?  Jeg  troede  han  kun  var  Greve  af  Tønsberg." 

„Han  er  nu  en  mægtig  Jarl  og,  næst  Kong  Erik  Præste- 
hader  og  Hertug  Hakon,  den  største  Mand  i Norge"  — sagde 
Ridder  Jon;  — „men  du  har  Ret,  Barn!  han  er  en  grov 
Karl,  og  ligner  meer  et  Dyr,  end  et  Menneske.  Vovede  han 
at  hjemsøge  Flynderborg,  var  du  dog  neppe  bange  for  at 
spærre  ham  inde  i dit  Fadebur,  som  en  almindelig  Smørtyv. 
Du  har  vel  aldrig  seet  ham?" 

„Jeg  har  hørt  Meer  om  ham,  end  jeg  ønskede!"  — svarede 
hun  hastig  og  undveg  dette  Spørgsmaal,  der  satte  hendes 
'Fader  i en  dødelig  Angest. 

Drost  Peder  haabede  dog  endnu,  at  Ridder  Lave  havde 
været  mere  ubesindig,  end  skyldig,  ved  hint  mistænkelige  Besøg, 
hvorom  nu  den  tilfældige  Erindring  syntes  at  pine  denne  æng- 
stelige Herre.  For  at  udrive  ham  af  sin  Uro  og  befrie  ham  fra 
al  Frygt  for  at  drages  til  Ansvar  i hin  Anledning,  henvendte 
den  unge  Drost  sig  nu  med  oprigtig  Velvillie  til  Jomfru  Inges 
Fader  og  fortalte  ham  uopfordret,  at  den  egentlige  Hensigt  med 
denne  Reise,  der  gav  ham  Ledighed  til  at  gjensee  saa  kjært  et 
Sted,  var  et  Gesandtskabs-Anliggende  til  det  svenske  Hof  i 
Stockholm  og  at  Ridder  Jon  med  det  Samme  vilde  bringe  sin 
Familie  til  deres  Sommerbolig,  Tømmerup  Gaard  i Skaane. 
Denne  Efterretning  opklarede  mærkelig  Ridder  Laves  Ansigt; 
han  syntes  at  mærke  Drostens  velvillige  Hensigt  med  denne  Med- 
delelse og  rakte  ham,  ikke  uden  Bevægelse,  Haanden.  „I  er  mig 
velkommen,  Hr.  Drost!"  — sagde  han  med  bævende  Stemme 
og  drog  ham  tilside  til  de  aabnede  Havedøre.  „Hvad  der  er 
forefaldet  imellem  os"  — vedblev  han  ængstelig  og  gik  ned  med 
ham  ad  Havetrappen  — „det  kommer  Ingen  ved!"  Han  kastede 
et  Blik  tilbage  i Havesalen,  og  da  han  saae  gamle  Ridder 
Jon  i munter  Samtale  med  Cantsleren  og  Damerne,  drog  han 
Drost  Peder  hastig  ind  i en  afsides  Gang  i Haven.  „Et  Ord 
i Fortrolighed,  Peder  Hessel!"  — vedblev  han  i den  fader- 
lige Tone,  der  mindede  Drosten  om  hans  Barndom  — „hvad 
her  sidst  tildrog  sig  kunde  mistydes  paa  en  Maade,  der  var 

farlig  for  min  Ære  og  min  Stilling;  men  jeg  har  havt  den 
Tillid  til  eders  Retsind,  at  I ikke  vilde  misbruge  den  Over- 
vægt, Omstændighederne  gav  Jer  over  mig,  til  at  styrte  mig 
i Fordærvelse.  Kan  I derpaa  give  mig  eders  Æresord ?** 

„Ved  min  ridderlige  Ære!**  — svarede  Drost  Peder  og 
rakte  ham  bevæget  Haanden  - — „jeg  har,  Gud  være  lovet, 
ikke  troet  mig  forpligtet  til  at  fremtræde  som  eders  Anklager. 
Himlen  forbyde,  jeg  nogensinde  skulde  nødes  dertil !** 

„Godt!**  — sagde  Ridder  Lave  beroliget.  — „Jeg  vilde 
kun  vide  mig  sikker  for  Eder,  hvad  den  forgangne  Tid  angaaer, 
og  derfor  er  eders  Ære  mig  nu  Borgen;  for  Fremtiden  skal 
jeg  selv  sørge.  Vore  gamle  Forhold  ere  opløste;  mellem  os 
kan  intet  nyt  finde  Sted.  Vi  To  kan  nu  være  som  døde  for 
hinanden/* 

Han  vendte  sig  for  at  gaae;  men  Drost  Peder  holdt  ham 
tilbage.  „Hør  mig,  Ridder  Lave!**  — udbrød  han  heftig  — 
„jeg  har  ogsaa  et  vigtigt  Ord  at  sige  Eder.  Jeg  anseer  ikke 
det  Forhold  for  opløst,  som  jeg  først  lærte  at  skatte  høit  i 
det  Øieblik,  det  syntes  sønderrevet.  Hvad  der  fjerner  Eder  fra 
mig,  knytter  mig  netop  fast  til  eders  Hus  og  eders  ædle  Slægt 
med  et  Baand,  som  ingen  jordisk  Magt  kan  opløse.  Det  er 
det  samme  Baand,  som  binder  Danmarks  Krone  og  Danmarks 
Hjerter  sammen.  Derom  deler  eders  høihjertede  Datter  min 
Synsmaade,  og  det  med  et  Liv  og  en  Begeistring,  som  har 
gjort  min  Sjæl  uadskillelig  fra  hendes,  trods  alle  stridige  og 
mislige  Forhold.  Jeg  har  intet  Ord  talt  til  hende  uden  hvad 
I selv  har  hørt,  om  hvad  jeg  nu  med  Vished  veed,  jeg  føler 
for  hende.  Om  hun  føler  det  Samme  for  mig,  tør  jeg  endnu 
ikke  sige;  men  jeg  har  et  stort  og  skjønt  Haab ; det  opgiver 
jeg  ikke  saa  længe  jeg  lever,  medmindre  hun  selv  — som 
Gud  forbyde ! — skulde  berøve  mig  det**  - — — 

„Derom  er  ethvert  Ord  nu  overflødigt.  Hr.  Drost!**  — 
afbrød  Ridder  Lave  ham,  kold  og  fremmed.  — „For  mig  maa 
I haabe  og  føle  hvad  I vil!  Min  Villie,  som  Fader,  veed 
I.  Eders  Forbindelser  og  Grundsætninger  gjør  mig  og  enhver 
frisindet  dansk  Mand  til  en  borgerlig  Kjætter  i eders  Øine,  og 
jeg  kan  aldrig  tænke  paa  noget  Samfund  med  Eder  for  Frem- 
tiden. Lad  os  gjensidig  agte  hinandens  Hjerte  og  gode  Vil- 
lie, hvor  uforeneligt  vi  saa  ere  forresten!**  - — tilføiede  han, 
mindre  kold.  — „Lad  os,  som  Bekjendere  af  en  forskjellig 
Statstro,  ikke  fordømme  og  anklage  hinanden  for  Meningers 
Skyld  og  saa  hermed  sige  hinanden  et  fredeligt  Farvel  — 
for  bestandig!**  Med  disse  Ord  rakte  han  Drost  Peder  Haan- 
den med  bortvendt  Aasyn. 

„Saa  er  det  da  sidste  Gang,  I rækker  mig  Haanden?  Ridder 
Lave!**  — udbrød  Drost  Peder  med  dæmpet  Smerte  — „o! 
kunde  jeg  holde  fast  ved  denne  Haand  og  drage  Jer  fra  den 
gruelige  Skillevei,  I vakler  ved!**  — — , 

„Slip  mig.  Menneske!  og  ti!**  — hviskede  Lave  og  saae  sig 

urolig  om.  — „Vil  I styrte  mig  i Ulykke  med  eders  Snak? 
Min  Vei  er  ikke  eders ; men  jeg  havde  lært  at  gaae  ene  før 
I blev  fød.  Slip  mig!  Vi  høre  ikke  sarrimen. “ 

„Desværre,  I har  Ret!u  — sukkede  Drost  Peder  med  løn- 
lig Gru  og  slap  den  kolde,  bævende  Haand.  Uden  at  see  paa 
ham,  forlod  Ridder  Lave  ham  hastig  og  £ik  tilbage  til  sine 
andre  vigtige  Gjester,  medens  Drost  Peder  gik,  heftig  rystet, 
ind  i en  mørk  Buegang  i Haven. 

I den  store  Havesal  saae  Ridder  Lave  endnu,  til  sin  store 
Beroligelse,  den  gamle  Ridder  Jon  i en  spøgefuld  Samtale 
med  Mester  Martinus,  medens  Fru  Ingefried  og  hendes  Datter 
vare  ifærd  med  at  gaae  ud  af  Havedøren  med  Jomfru  Inge 
for  at  besee  Slotshaven. 

„Drost  Hessel  sværmer  allerede  derude  over  de  skjønne  Ud- 
sigter 1“  — sagde  Slotsherren  til  de  fremmede  Damer  og 
hilste  dem.  — „Min  Datter  vil  vist  kunne  vise  Eder  alle  de 
Steder,  hvor  det  klare  Vand  og  de  grønne  Træer  gjøre  dem, 
der  har  Forstand  paa  Sligt,  til  lidenskabelige  Beundrere  af 
alle  Fædrelandets  Herligheder.  Jeg  er  ikke  saa  lykkelig  at 
forstaae  mig  derpaa. “ 

Damerne  smilede  høflig  til  denne  ligegyldige  Bemærkning 
og  gik  ned  ad  Havetrappen.  Ridder  Lave  kastede  et  forskende 
Blik  ud  til  Vindhanen  over  Slotsporten  og  nærmede  sig  derpaa 
de  tvende  samtalende  Herrer  uden  at  forstyrre  dem. 

,,I  forbauser  mig,  lærde  Hr.  Cantsler!“  — sagde  Ridder 
Jon  og  loe  hjertelig.  — „Hvo  skulde  troe,  den  tørre  Filosofi 
kunde  være  saa  morsom!  Og  det  er  eders  egen  Opfindelse 
Altsammen  ?“ 

„Visselig,  Hr.  Rigsraad!"  — svarede  den  lærde  Cantsler 
alvorlig  og  med  selvtilfreds  Mine:  — „det  er  Frugten  af  mange 
vaagne  Nætters  Grandskning.  Jeg  tænkte  allerede  derpaa  før 
jeg  promoverede  i Paris ; men  først  udi  mit  rolige  Otium 
paa  Antvorskov  blev  det  mig  selv  ret  klart,  og  nu  doceres 
det  paa  alle  Europas  Høiskoler.u 

„Og  det  er  de  berømte  Martinianske  Moduinmer?  — eller 
hvad  er  det  I kalder  det?“ 

„Modi  significandi  Martiniani“  — rettede  Cantsleren  ham 
hastig  — „det  er  et  lærd  Liggendefæ,  et  videnskabeligt  Fund, 
som  jeg  ikke  bør  hovmode  mig  af,  men  jeg  haaber  dog  i 
al  Ydmyghed,  med  Guds  og  den  hellige  Jomfrues  Hjælp,  at 
denne  'vigtige  Opfindelse  udi  Logica  skal  bevare  mit  Navn 
udi  Filosofiens  Historie  og  erindres  saalænge  der  er  grundig 
Filosofi  og  Universiteter  til.“ 

„Nu  ja,  det  kan  jeg  forstaae !“  — svarede  Ridder  Jon  med 
et  (Undertrykt  Smil  — „det  maa  sagtens  være  lærd  og  filo- 
sofisk; for  jeg  vil  give  Jer  mit  Hoved,  om  jeg  forstaaer  en 
Tøddel  deraf.  Men  hvad  forstaae  Lægmænd,  som  jeg  og  mine 
Lige,  sig  paa  Sligt?“ 

„Hvorledes?  Hr.  Rigsraad!“  — udbrød  Cantsleren  forundret 


198 


og  tørrede  Sveden  af  sin  skallede  Pande  — „er  det  ikke 
klart  og  indlysende.,  som  Guds  klare  Dag?  og  jeg  har  dog 
anstrengt  mig  for  at  oversætte  Eder  alle  de  græske  og  latinske 
Talemaader,  der  ere  en  stor  Prydelse  udi  slige  Materier,  men 
som  maaske  kunne  være  de  Uindviede  dunkle.  Tillader  I det, 
skal  jeg  udvikle  Eder  hele  Systemet  forfra.  Ved  Modis  signifi- 
candi  forstaaes  udi  Logica“  — 

„Nei,  for  Himlens  Skyld,  nei,  bedste  Hr.  Cantsler !“ — afbrød 
Ridder  Jon  ham  hastig  — ,, bring  mig  ikke  dybere  ind  i 
den  Lærdom!  Jeg  har  al  Ærbødighed  derfor  og  troer  gjerne, 
I til  evig  Tid  vil  blive  udødelig  derved  blandt  de  Lærde;  men 
kan  jeg  ikke  blive  udødelig  paa  anden  Maade,  skeer  det, 
saa  Skam,  aldrig,  og  jeg  faaer  i Guds  Navn  nøies  med  at 
gjøre  hvad  jeg  kan,  medens  jeg  lever,  og  lade  Vor  Herre 
sørge  for  Resten.  Alvorlig  talt,  Hr.  Cantler!  kunde  man 
ikke  være  en  forstandig  og  dygtig  Mand,  uden  alt  det  Bryderi, 
og  skulde  jeg  paa  den  Maade  vende  og  dreie  mine  Tanker, 
inden  jeg  selv  vidste,  om  de  vare  Viisdom  eller  Galskab  — saa 
blev  jeg,  sandt  for  Herren,  hundrede  Aar  inden  jeg  fik  tænkt 
en  enste  ordentlig  Tanke,  og  kunde  behøve  tre  Menneskers 
Alder  inden  jeg  bragte  en  dygtig  Tanke  i Udøvelse.  Nei, 
jeg  bruger  en  anden  Maade.  Naar  jeg  veed  hvad  jeg  vil  sige, 
saa  siger  jeg  det,  og  naar  jeg  veed  hvad  jeg  vil  og  bør  gjøre, 
ih,  saa  gjør  jeg  det,  og  bryder  mig  saa  ikke  om  hvad  enten 
Verden  staaer  eller  falder.  See,  der  har  I hele  mit  System. 
Det  er  ikke  saa  lærd  som  eders;  men  at  I dog  ogsaa  igrunden 
følger  det,  har  I givet  mig  dygtige  Prøver  paa,  som  jeg 
har  al  Agt  og  Ære  for.“  Med  disse  Ord  rystede  han  trohjertig 
den  lærde  Cantsler  i Haanden  og  kastede  et  Blik  til  Ridder 
Lave.  „See!  der  staaer  min  Fætter  Slotsbefalingsmanden“  — 
vedblev  han  munter  - — - „han  er  næsten  femten  Aar  yngre 
end  jeg,  og  han  kan  maaske  dog  endnu  lære  Noget  i Verden. 
Kan  I bringe  ham  til  at  indsee  hvorledes  man  bør  tænke 
rigtigt  og  fornuftigt  i disse  gale  Tider,  saa  kan  det  maaske 
ikke  være  afveien.  Jeg  maa  ud  og  drage  frisk  Luft  i Haven !“ 
Idet  han  saaledes  overlod  Ridder  Lave  til  den  noget  trættende 
filosofiske  Cantsler,  gik  han  hastigt  ud  af  Havedøren  og 
fordybede  sig  snart  i alvorlige  Tanker  i Buegangen. 

Paa  en  grøn  Høi,  med  den  herligste  Udsigt  over  Sundet, 
stod  imidlertid  Drost  Peder  mellem  Jomfru  Inge  og  Frøken 
Cæcilie  i en  livlig  Samtale  om  de  mærkelige  Oldtidsbegiven- 
heder, denne  herlige  Egn  endnu  bevarede  Sagn  og  formeentlige 
Minder  om.  Imod  Jomfru  Inges  Mening  paastod  dog  Drost 
Peder,  at  hine  Begivenheder  maatte  henføres  til  andre  og 
ham  velbekjendte  Steder  i Jylland.  Det  var  nemlig  de  store 
tragiske  Sagn  om  Hamlet,  der  vare  bievne  Gjenstand  for  deres 
Underholdning.  Fru  Ingefried  havde  ogsaa  med  Deeltagelse 
hørt  hvorledes  den  fædrelandsk  begeistrede  Jomfru  Inge  vidste 
at  oplive  disse  Olchidserindringer  ved  Sagn  og  Brudstykker 

af  gamle  Folkesange,  idet  hun  henpegede  paa  ethvert  Sted, 
hvor  hun  som  Barn  havde  hørt  og  tænkt  sig,  at  hine  store 
Begivenheder  maatte  være  skete.  Nu  saae  Fru  Ingefried  sin 
Mand  ved  Enden  af  Buegangen  og  gik  ham  imøde  for  at 
vise  ham  denne  Udsigt.  Drost  Peder  og  Jomfru  Inge  taledc 
endnu  om  Hamlet  og  hans  dristige  Id,  hvori  Drost  Peder 
vel  beundrede  Kløgten,  men  dog  savnede  Sandhed,  Retfær- 
dighed og  ædel  Storhed. 

„Denne  underfundige  Snildhed“  — sagde  han  — „denne  blot 
tilsyneladende  Sandhedskærlighed,  hvorved  Sandheden  just  for- 
dølges,  idet  den  siges  tvetydigt  og  forblommet  — dette  listige 
Spil  med  Klogskab  og  Vanvid,  med  Spøg  og  gruelig  Alvor 
har  for  mig  noget  Forfærdeligt;  men  disse  Træk  i Sagnet, 
hvor  udanske  de  end  synes,  grunde  sig  dog  unegtelig  paa 
en  Umærkelig  Særegenhed  ved  Folket. 

„Hvorledes  mener  I?  Drost  Peder  1“  — spurgte  Jomfru 

Inge  med  krænket  Selvfølelse  -■ — „beskylder  I Eder  selv  og 
os  Alle  for  smaalig  Hang  til  List  og  Falskhed ?u 

„Forstaa  mig  ret,  ædle  Jomfru!  den  hamletske  Snildhed  er 
vist  igrunden  ægte  dansk,  skjøndt  jeg  ikke  priser  den,  som  noget 
Ædelt  og  Stort;  det  Slags  List  røber  dog  endnu  Ærbødighed 
for  Sandheden,  selv  da,  naar  den  ikke  kan  eller  tør  siges 
aabenbart.  Enhver  urolig  og  indvortes  oprørt  Tid  i Danmark 
vil  Ivise  os,  at  det  Ædleste  og  Bedste  hos  Folket,  var  Ær- 
lighed, Oprigtighed  og  Sandhedskærlighed,  aldrig  ganske  for- 
svinder, men  røber  sig  endogsaa  der,  hvor  det  blotte  Skin  af 
Sandhed  kun  synes  at  være  tilbage  som  et  Skalkeskjul.  Den 
største  Nidding  og  Bedrager  iblandt  os  vil  dog  endnu  stedse 
blues  ved  aabenbart  at  negte  eller  fordølge  Sandheden;  han  er 
for  stolt  til  at  lyve,  om  han  saa  kunde  frelse  sit  Liv  derved, 
og  han  siger  Sandhed,  selv  hvor  det  kunde  være  ham  farligst, 
men  saa  dunkelt  og  forblommet,  at  kun  han  selv  og  hans 
Venner  forstaae  det,  men  hans  Fjender  maae  troe  det  Mod- 
satte.u 

„Deri  kan  I maaske  have  Ret“  — sagde  Jomfru  Inge  alvorlig 
— „men  derfor  ligger  det  dog  ikke  i Folkets  Tænkemaade, 
at  ville  fordreie  Sandheden. “ 

„Det  være  langt  fra  mig  at  paastaae!“  — svarede  Drost 
Peder  — „men  selv  hos  de  Retsindigste  blandt  vor  Almue 
har  jeg  ofte  fundet  en  besynderlig  Lyst  til  i Spøg  at  binde 
Folk  Noget  paa  Ærmet,  som  de  kalde  det,  uden  dog  at  sige 
nogen  egentlig  Usandhed.  Deri  bestaaer  jo  for  en  stor  Deel 
vor  Almuesmands  hele  Lystighed  og  Vid.  Det  kan  være  høist 
godmodigt  og  uskyldigt;  men  i Tider  som  disse  er  det  dog 
en  farlig  Egenskab,  som  gjør  det  høist  vanskeligt  at  skjelne 
mellem  Kronens  sande  Venner  og  dens  hemmelige  Fjender. “ 

„Nei,  nei!“  — udbrød  Jomfru  Inge  glad  — „deri  feiler  I 
storlig,  Drost  Peder!  jeg  kjender  vore  brave,  troe  Landsmænd 
bedre.  Jeg  seer  og  taler  ofte  her  med  de  fattigste  og  ringeste 

iblandt  dem.  De  klage  aabenmundet  og  utaalmodig  over  deres 
Byrder  og  spare  ikke  de  Store  og  Mægtige  i deres  Ord;  de 
frygte  ikke  for  at  sige  selv  den  dristigste  Sandhed  selv  om 
Kongen  og  hans  Fortrolige;  men  taler  jeg  til  dem  om  Kronen 
og  Riget  og  hvad  de  vilde  sige  til  en  uretmæssig  paatvungen 
Konge,  saa  skulde  I see  hvor  snart  de  glemme  al  deres 
egen  Nød  og  hvor  oprigtig  de  yttre  deres  troe  Hengivenhed 
for  det  gamle,  retmæssige  Kongehus.  Naar  de  spøge,  det  er 
vel  sandt,  da  finde  de  ofte  stor  Moro  i forblommet  Tale  og 
i at  pjække  hverandre  med  gamle  Ordsprog  og  Talemaader; 
men  denne  godmodige  Skalkagtighed  holder  jeg  just  af,  og 
der  er  jo  intet  Ondt  deri." 

,,Jeg  dadler  iheller  ikke  hvad  der  er  et  Folk  saa  natur- 
ligt og  ligesom  medfødt"  — svarede  Drost  Peder.  — „Ingen 
af  os  er  vel  ganske  fri  derfor"  — tilføiede  han:  — „vi  har 
maaske  Begge  idag,  ædle  Jomfru  Inge!  og  selv  i denne  Time, 
uden  at  sige  et  usandt  Ord,  fordulgt  hvad  vi  vidste  og  und- 
veget Sandheden,  for  at  skaane  os  selv  eller  Andre." 

Jomfru  Inge  rødmede.  „Dertil  har  ethvert  Menneske  Ret!" 
- — sagde  hun  alvorlig:  — „Hvad  jeg  ikke  vil  eller  bør  sige, 
kan  ingen  Magt  i Verden  aftvinge  mig  et  Ord  om.  Kunde 
vi  ikke  være  sanddrue  og  oprigtige,  uden  at  sige  Alt,  hvad 
vi  vidste,  var  der  jo  intet  ærligt  Menneske  til.  I maa  dømme 
os  imellem,  gode  Cæcilie!"  — her  vendte  hun  sig  spøgende 
til  sin  beslægtede  Veninde,  som  hidtil  taus  havde  hørt  efter. 

— „Troer  I,  Drost  Peder  selv  er  saa  oprigtig,  at  han,  uden 
at  skuffe  os,  blot  vilde  sige  os,  naar  vi  spurgte  ham  derom, 
hvilken  Farve  han  holder  mest  af?" 

„Derom  behøve  vi  ikke  at  spørge  ham,"  — svarede  Cæ- 
cilie: — „den  Farve,  I der  bærer  paa  eders  Haarbaand,  bar 
Hr.  Drosten  idetmindste  ifjor." 

Drost  Peder  blev  blussende  rød.  *,Jeg  bar  den  ifjor, 
fordi  det  var  Dronningens  Farve!"  — sagde  han:  — „ved 
Ridderspillet  i Helsingborg  havde  jeg  vundet  Ret  til  at  bære 
den.  Siden  Mai  Maaned  ifjor  bærer  jeg  den  ikke  længer; 
men  siden  den  Tid  er  den  bleven  mig  kjærere,  end  nogensinde: 
hint  rosenrøde  Perlebaand  med  de  smaa  Lilier  troer  jeg  at 
kjende  fra  min  Barndom ; det  er  det  eneste  Baand,  jeg  vilde 
taale  ,at  bindes  med  som  Fange;  men  om  Jomfru  Inge  nu 
endogsaa  vilde  skjenke  mig  det,  turde  jeg  dog  ikke  bære  det 
aabenbart.  Grunden  dertil  er  unegtelig  en  Hemmelighed." 

Jomfru  Inge  havde  gjort  en  hastig  Bevægelse  med  Haan- 
den til  det  rosenrøde  Haarbaand,  som  hun  vilde  afløse  det; 
men  da  hun  hørte  Drost  Peders  sidste  Ord,  satte  hun  det  kun 
fastere  og  vendte  hastig  Samtalen  paa  en  anden  Gjenstand.  - — 
„See  min  smukke  Aarvaagenhedsfugl !"  — sagde  hun  munter 

— „havde  Hamlet  havt  den,  vilde  han  vist  have  forstaaet  at 
bruge  den."  Hun  klappede  med  disse  Ord  en  stor,  tam  Gaard- 
hane,  der  var  fløiet  op  til  hende  paa  Høien,  skræmmet,  som  det 

lod  til,  af  Claus  Skinnen,  der  søgte  sin  Herre  for  efter  Be- 
faling ^at  melde  ham  hvad  Vinden  var.  Drost  Peder  gav  ikke 
Agt  paa  hvad  hans  Væbner  berettede.  Han  priste  den  stolte, 
ridderlige  Fugl  og  betragtede  dens  Herskerinde  med  en  under- 
lig blandet  Følelse  af  Glæde  og  Vemod,  idet  mange  kjære 
Barndomserindringer  fløi  ham  forbi  Sjælen  og  forbandt  sig 
med  det  nærværende  Øieblik.  Det  var  ham  næsten  som  han 
drømte  og  som  den  høie,  skjønne  Ridderdatter  atter  var  for- 
vandlet til  Barnebruden  fra  de  gamle  Dage. 

Imidlertid  nærmede  Ridder  Jon  sig  langsomt  Høien  med 
sin  Hustru.  Han  standsede  og  betragtede  de  unge  Mennesker 
paa  den  grønne  Strandhøi.  ,,En  brav  Karl!  en  flink  ung 
Mand!"  — sagde  han  og  pegede  paa  Drost  Peder  — „han 
er  en  anderledes  Drost,  end  Ridder  Abildgaard.  Vor  Cæci- 
lies  Deeltagelse  for  hin  forslagne  Ridder  huer  mig  ikke.  — 
Den  Mistanke,  der  hviler  paa  ham  siden  hans  Fangenskab, 
burde  dog  have  helbredet  hende  for  den  Grille.  Har  hun 
endnu  ikke  bestemt  sig?" 

„Din  Taushed  har  gjort  hende  ængstelig"  — svarede 
Moderen  bekymret  — „og  uden  din  Villie  giver  hun  ham 
intet  afgjørende  Svar." 

„Hun  er  fri!  men  af  mig  faaer  hun  intet  Ord  om  den 
Sag.  Hvad  jeg  tænker  om  ham,  veed  hun." 

„Saa  bliver  hun  aldrig  Drost  Abildgaards  Hustru.  Gud 
styrke  hende!" 

„Drost  Peder  giver  sig  gode  Stunder!"  — afbrød  Rid- 
der Jon  hastig. 

„Hans  Barndomsbrud  hader  ham  ikke  længer"  — svarede 
Fru  Ingefried.  — „Han  foreslog  neppe  dette  Ophold  blot 
for  Vindens  Skyld." 

Ridder  Jon  kastede  et  Blik  til  Fanen  paa  Slotstaarnet.  „Du 
har  Ret!  Vi  maae  afsted.  Vil  min  gode  Drost  Peder  holde 
os  for  Gjæk,  skal  han  komme  tilkort!" 

De  vare  nu  tæt  ved  Høien.  „Drost  Peder!"  — raabte 
Ridder  Jon  — „Vinden  er  god  nok!  vi  ere  seilfærdige.  Vil 
I med,  saa  kom!"  Derpaa  gik  den  gamle  Herre  hastig  til- 

bage til  Havesalen,  og  hele  Selskabet  fulgte  ham. 

Da  Jon  Litie  traadte  ind  i den  store  Havesal,  fandt  han 
den  lærde  Mester  Martinus  alene  og  fordybet  i et  lille,  pynte- 
ligt Haandskrift. 

„Atter  til  Halsen  i Studeringer!"  — sagde  Ridder  Jon.  — 
„Er  det  endnu  eders  Logica?" 

„Nei,  nei,  ædle  Herre!"  — udbrød  den  lærde  Cantsler, 
og  hans  Øine  tindrede  af  et  næsten  ungdommeligt  Liv  — 
„see,  her  finder  jeg  de  herligste  ældgamle  danske  Sange,  som 
jeg  har  hørt  i min  Barndom,  og  mange  ægte  nationale,  som 
jeg  aldrig  har  kjendt.  Eders  Fætter  Slotsbefalingsmanden  maa 
ret  være  en  brav,  fædrelandssindet  Mand  og  vel  bevandret 

udi  vore  gamle  Sagn  og  Historier.  Her  er  skrevet  høist' 

fortræffelige  Bemærkninger  i Randen  ved  Sangene;  og  her  er 
øst  af  den  sande,  levende  Kilde,  af  Folket  selv." 

„Det  var  brav!"  — sagde  Ridder  Jon  med  særdeles  Deel- 
tagelse.  — „Det  var  Meer,  end  jeg  havde  troet  om  min 
gode  Hr.  Fætter,  og  det  er  mig  kjærere,  end  I troer.  Viserne 
selv  kan  være  artige  nok ; det  Krammeri  forstaaer  jeg  mig 
ikke  paa;  men  naar  man  synger  Sligt,  hører  jeg  det  gjerne. 
Det  Halve  af  hvad  der  staaer  i slige  Viser  er  vel  sagtens 
Løgn  og  Digt,  men  Meningen  er  god,  og  dgt  har  været 
brave  ^danske  Folk,  der  har  gjort  dem." 

Jomfru  Inge  og  de  andre  Damer  vare  nu  tilligemed  Drost 
Peder  ogsaa  komne  ind. 

„Ingelil,  Barn!"  — raabte  Ridder  Jon  hende  imøde  — 
„naar  er  din  Fader  bleven  saa  lærd  og  har  faaet  Lyst  til 
Sang  og  gamle  Viser?  han  kunde  jo  før  aldrig  udstaae  Sligt." 

„Det  er  ikke  Faders,  det  er  min  egen  lille  Visebog!"  — 
svarede  Jomfru  Inge.  — „Salig  Moder  har  skrevet  mange  af 
dem"  — 

„Og  Randgloserne?  Noterne?"  — spurgte  Mester  Martinus. 

„O!  det  er  ikke  Andet,  end  hvad  jeg  har  hørt  af  mine 
gamle  Spindekoner,  og  hvad  der  sommetider  er  faldet  mig 
selv  ind  derved." 

Mester  Martinus  syntes  ved  denne  Opdagelse  næsten  at  blues 
over  sin  Iver  for  et  Arbeide,  man  havde  Kvinder  og  ulærde 
Lægfolk  at  takke  for;  men  hans  oprigtige  Kjærlighed  til  de 
gamle  Sange  overvandt  dog  dette  Anstød  af  lærd  Stolthed. 
Han  greb  med  Varme  Jomfru  Inges  Haand,  idet  han  rakte 
hende  Haandskriftet  tilbage.  „I  har  glædet  min  Sjæl,  ædle 
Jomfru!"  — sagde  han  bevæget  — „og  jeg  vilde  fast  for 
dette  :ulærde  Kvindehaandskrift  give  Eder  mit  eget  noksom 
bekjendte  Værk  de  Modis  significandi"  — — 

„Det  Bytte  kunde  Pigen  ikke  staae  sig  ved,  Hr.  Cantsler!" 
— afbrød  Ridder  Jon  ham.  — „Men  hvor  er  din  Fader?  Inge- 
lil ! Vi  maae  sige  ham  Farvel  og  strax  ombord!"' 

„Jeg  vil  søge  ham!"  - — svarede  Inge  og  gik  hastig. 

„Hr.  Slotsbefalingsmanden  taler  nok  med  en  god  Ven  i sit 
Lønkammer"  — sagde  Mester  Martinus.  — „Jeg  havde  rent 
iforglemt  jham  over  Bogen.  Den  reisende  Herre  havde  stor 
Hast." 

„Kjendte  I den  gode  Ven?"  — spurgte  Ridder  Jon  tilsyne- 
ladende ligegyldig. 

„Det  lod  jeg  vel  være!"  — svarede  Cantsleren,  halv  ad- 
spredt, og  betragtede  endnu  Haandskriftet,  som  Jomfru  Inge 
havde  lagt  fra  sig  paa  Bordet.  — „Han  bar  lukket  Hjelm- 
gitter — det  var  en  drabelig  Skikkelse." 

„En  formummet  Krigsmand?"  spurgte  Ridder  Jon  opmærksom. 

„Formodentlig  en  Kystvogter"  — svarede  Cantsleren.  — 
„Paa  en  kongelig  Borg  er  man  vel  altid  paa  Krigsfod.  Slots- 
befalingsmanden lader  til  at  være  ligesaa  forsigtig,  som  aar- 

vaagen;  jeg  fortænker  ham  ikke  i,  om  han  i saa  urolige 
Tider  betjener  sig  af  Speidere  og  formummede  Tjenere." 

Jomfru  Inge  kom  nu  tilbage.  Hun  var  dødbleg  og  søgte 
forgjeves  at  skjule  en  gruelig  Angest  og  Forvirrelse.  „Min 
Fader"  — sagde  hun  med  halvkvalt  Røst  — „min  Fader 
kommer  strax." 

Drost  Peder  ilede  forskrækket  med  et  Par  heftige  Skridt  imod 
hende,  og  et  Udbrud  af  bekymret  Deeltagelse  svævede  ham 
paa  Læberne;  men  han  standsede  og  taug,  idet  han  pludselig 
anede  Aarsagen  til  hendes  Forvirrelse. 

„Hvad  fattes  dig?  mit  Barn!"  — spurgte  Ridder  Jon  med 
et  uroligt  forskende  Blik.  — „Du  har  vist  løbet  for  stærkt" 
— tilføiede  han  besindig,  ligesom  for  at  lægge  hende  Svaret 
i Munden. 

„Jeg  er  dkke  ret  vel"  — - svarede  hun  og  holdt  sig  fast 
ved  en  Stol.  — „Han  kommer  vist  strax  — jeg  har  sendt 
Bud  iefter  ham." 

„Han  har  Embedsforretninger,  som  jeg  hører,  og  vi  vil 
ikke  forstyrre  ham.  Hils  ham  og  sig,  vi  havde  Hast!  Gud 
velsigne  dig,  Barn!  — Kom,  mine  Herrer!" 

I den  gamle  Herres  Aasyn  var  en  dyb  Græmmelse  og  Harme 
synlig,  og  idet  han  betragtede  den  blege  Jomfru  Inge,  traadte 
en  Taare  iham  i Øiet  — men  som  sædvanlig  var  han  li 
et  Øieblik  atter  tilsyneladende  rolig.  „See,  der  har  vi  jo  vor 
aarvaagne  Hr.  Slotsbefalingsmand!"  — sagde  han  i sædvanlig 
munter  Tone,  idet  Ridder  Lave  aabnede  Døren  og  traadte 
ind  med  et  spændt,  men  høfligt  smilende  Ansigt.  „Ingen  Und- 
skyldninger, Fætter!"  — tilføiede  Ridder  Jon.  — „Kongens 
Tjeneste  \gaaer  for  Alt.  Derfor  maa  jeg  nu  ogsaa  i al  Hast 
sige  dig  Farvel." 

„Allerede,  Hr.  Rigsraad!"  — stammede  Ridder  Lave  — - 
„jeg  troede.  Vinden  — — " 

„Vi  har  ikke  den  bedste  Medbør,  hvis  d i n Vindhane  er 
at  lide  paa"  — svarede  den  gamle  Herre  — „men  jeg  troer, 
man  forregner  sig,  Fætter!  'hvis  man  stoler  paa  den.  Jeg 
gaaer  med  Kongejagten;  det  Fartøi  kjender  jeg:  det  krydser 
ret  godt  med  Modvind.  Jeg  forstaaer  mig  desuden  selv  lidt  paa 
Seiladsen,  og  vi  har  en  god  Styrmand  i Drost  Peder.  Farvel!" 

Disse  tilsyneladende  ligegyldige  Ord,  som  den  gamle  Rigsraad 
sagde  imed  en  vis  Vægt,  skjøndt  med  den  roligste  Mine  af 
Verden,  fhavde  for  Hr.  Lave  en  alvorlig  og  frygtelig  Betyd- 
ning, isom  betog  ham  Mund  og  Mæle.  Han  bukkede  forlegen 
og  høflig,  idet  han  fulgte  sine  Gjester  til  Døren.  Den  gamle 
Jon  rakte  endnu  engang  Jomfru  Inge  Haanden  med  en  Heftighed 
og  Hjertelighed,  som  var  ham  usædvanlig.  Drost  Peder  hil- 
sede  hende  med  et  Blik,  der  trængte  hende  trøstende  og 
velgjørende  gjennem  Sjælen,  og  Mester  Martinus  takkede  hende 
endnu  engang  for  den  Moro,  hendes  Visebog  havde  ydet  ham. 
Fru  Ingefried  og  Frøken  Cæcilie  syntes  ligesaalidt  som  Cants- 

leren  at  ane  Grunden  til  hendes  Upasselighed.  Damerne  vilde 
ikke  tillade  hende  at  følge  dem  til  Døren;  de  »omfavnede 
hende  med  hjertelig  Velvillie,  og  Moderen  gav  hende  om- 
hyggelig alle  de  Husraad,  hun  vidste  for  pludselig  Hjerte- 
beklemmelse. 

Neppe  vare  de  andre  ude  af  Døren,  før  Jomfru  Inge  udbrød 
i heftig  Graad  og  sank  med  begge  Hænder  for  Øinene  hen  i 
en  Stol.  Saaledes  sad  hun  ubevægelig  nogle  Minutter.  Da  hun 
tog  Hænderne  fra  Øinene,  stod  hendes  Fader  for  hende. 

,,Hvad  er  det?  hvad  betyder  denne  Opførsel?  Barn!u  — 
spurgte  han  i næsten  haard  Tone.  — „Kjære,  bedste  Inge!“  — - 
tilføiede  han  mildere  — ,,fat  dig  dog!  hvad  er  det?“ 

,, Fader,  Fader !“  — udbrød  hun  heftig  og  reiste  sig  — 
,,er  den  fremmede  Ridder  endnu  paa  dit  Lønkammer  ?“ 

„Hvad  bringer  dig  til  at  bekymre  dig  om  mine  Embeds- 
sager?" — spurgte  Faderen  forvirret.  — „Jeg  lider  ikke  denne 
Indblanding  i mine  Anliggender.  Gak  paa  dit  Kammer  og  gjør 
min  Reisevadsæk  istand!  Jeg  skal  reise  herfra  om  en  halv 
Time." 

„Du  reiser.  Fader!  og  lader  mig  ene  her  tilbage?  — hvor 
længe  bliver  du  borte ?" 

„Nogle  faa  Dage.  Det  er  nødvendige  Forretninger.  Naar 
pleier  du  at  være  bange  for  at  være  ene?  For  Borgens 
Bevogtning  i min  Fraværelse  skal  jeg  sørge.  Du  kan  være 
rolig  — — " 

„Ogsaa  ifor  dig?  Fader!  Nei,  nei,  jeg  kan  ikke  udholde 
denne  kvælende  Taushed.  Du  maa  vide  det,  Fader!  — jeg 
gruer  for  dine  hemmelige  Foretagender  — jeg  gruer  for  dine 
skrækkelige  Venner  — - jeg  pines  af  den  forfærdeligste  Angest 
for  din  Sjæl  — " 

„Raser  du,  Pige!"  - — udbrød  den  urolige  Fader  fortørnet 
og  istampede  heftigt  - — „har  du  ogsaa  sammensvoret  dig  imod 
mig?  Er  det  ikke  nok,  at  min  egen  tyranniske  Frænde  og 

hans  Haandlangere  skal  ængste  mig  i mit  eget  Hus  og  true 
mig  lønlig  med  den  despotiske  Kongemagt?  Skal  mit  eget 
Barn  være  min  Forræder?  Skal  jeg  ikke  kunne  tale  med 

en  fortrolig  Ven  i mit  Lønkammer,  uden  at  mistænkes  og  for- 
raades  af  mine  Egne?  Gak  paa  dit  Kammer,  Barn!  og  græd 
ikke!  Græd  idetmindste  ikke,  naar  Nogen  seer  det!  og  vogt 
din  Tunge,  at  du  ikke  forraader  din  Faders  Liv  med  din  barn- 
agtige Uforstand!  Mine  Handlinger  forstaaer  du  ikke  at  be- 
dømme, og  for  min  Sjæl  behøver  du  ikke  at  sørge!  — jeg 
veed  hvad  jeg  tør  gjøre:  — min  Sjælesørger  er  en  Mand,  som 
bedre  forstaaer  sig  paa  min  Salighed,  end  du  og  den  sam- 
vittighedsfulde Drost  Peder.  Gjør  som  jeg  siger,  mit  gode 

Barn,  og  vær  fornuftig!  Jeg  faaer  siden  ikke  Tid  til  at  sige 
dig  Farvel.  Den  Herre,  jeg  reiser  med,  er  min  Ven,  og  en 
Mand,  jeg  kan  lide  paa.  Farvel  !"  Med  disse  Ord  gik  han 
hastig  bort.  Den  ulykkelige  Datter  græd  ikke  længer.  Hun 

syntes  rolig,  næsten  kold,  og  gik  op  paa  sit  Kammer  for  at 
udføre  sin  Faders  Befaling. 

Neppe  havde  hun  pakket  Faderens  Vadsæk,  før  en  Rytter 
traadte  ind  for  at  afhente  den.  Det  var  en  høi,  fremmed  Karl 
i fuld  Jernrustning  og  med  et  vildt,  trodsigt  Ansigt. 

„Hvad  er  dit  Navn?  og  hvem  er  din  Herre?  Landsmand!" 
— spurgte  Jomfru  Inge,  idet  hun  betragtede  ham  roligt  og 
skarpt. 

„Her  behøver  jeg  ikke  at  skjule  mit  ærlige  Ivlavn!"  — 
svarede  Karlen  med  jydsk  Udtale:  — „man  kalder  mig  lange 
Mads  Jyde.  Min  Herre  har  et  bedre  Navn;  men  det  tør 
jeg  ikke  nævne  paa  sjællandsk  Grund.  De  trevne  Hallunker 
herovre  er  ikke  værd,  at  de  skal  see  en  saadan  Herres  Ansigt. 
Han  sætter  heller  ikke  Fod  her  paa  Landet  uden  i slebet  Staal 
fra  Top  til  Taa,  og  (hvem  der  blot  seer  hans  Øine  gjennem 
Hjelmrifterne,  faaer,  med  Tugt  at  melde,  Bugvrid  paa  Stedet. 
Med  eders  Fader,  bitte  Jomfru!  er  det  en  anden  Sag:  han 
er  en  brav  Mand,  mærker  jeg.  I seer  mig  heller  ikke  ud  til 
at  være  tabt  bag  af  en  Vogn." 

„Mads  Jyde?"  — gjentog  Jomfru  Inge  — „min  Ternes,  liden 
Elses  Kjærest?" 

„O  ja,  bitte  Jomfru!"  — smidskede  Karlen  og  strøg  sig 
om  Skægget  — „en  Smule  Kjærest  maa  man  jo  have  hvor 

man  kommer;  det  hindrer  aldrig:  det  er  baade  godt  for  Ryt- 
teren og  hans  Beest.  Men  der  gaaer  alt  min  Herre  ned  til 

Skuden.  Farvel,  bitte  Jomfru!"  Han  greb  hastig  med  et  Par 

Fingre  den  temmelig  svære  Vadsæk  i Remmen  og  kastede  den 
paa  Nakken.  Jomfru  Inge  var  gaaet  til  Vinduet.  I Døren 
stod  Else  for  endnu  engang  at  sige  sin  drabelige  Kjærest  Far- 
vel ; han  gav  sig  dog  ikke  Tid  til  nogen  lang  og  rørende 

Afsked:  han  gav  hende  kun  i Forbigaaende  et  drøit  Kys  i den 
smalle  Gang  og  puffede  hende  tilside  for  at  indhente  sin  Herre. 

Jomfru  Inge  stod  som  fastnaglet  til  Vinduet.  Hun  saae 

sin  Fader,  tæt  indhyllet  i sin  Reisekappe,  gaae  over  Slots- 

gaarden  ved  Siden  af  en  høi,  mægtig  Ridderskikkelse,  som  i sort 
anløbet  Staalharnisk  med  lange,  stolte  Skridt  gik  hen  imod 
Borgporten.  Slotsherren  standsede  et  Par  Gange,  som  han  havde 
glemt  Noget  eller  var  tvivlraadig.  Den  fremmede  Ridder  syntes 
ikke  at  agte  derpaa.  Først  ved  Indgangen  til  den  sorte  Port- 
hvælving standsede  den  høie  Kæmpeskikkelse  og  vendte  sig. 
Jomfru  Inge  saae  nu,  at  hans  Ansigt  var  skjult  af  et  sort 

Jerngitter.  Han  hævede  den  malmklædte  Arm  og  vinkede.  Rid- 
der Lave  tøvede  endnu  et  Øieblik.  Da  klang  den  fremmede 
Ridders  Sværd  haardt  mod  Stenene  ved  hans  Fod;  han  vin- 
kede atter  med  en  myndig  Armbevægelse,  som  en  Feltherre, 
og  vendte  sig.  Ridder  Lave  fulgte  ham  hastig,  og  de  forsvandt 
begge  i den  mørke  Porthvælving.  Det  var  for  Jomfru  Inges 
Øine  som  hendes  Fader  var  dragen  i en  Afgrund  af  den 

frygtelige  Jernkæmpe.  „Forbarmende  Gud!  Stig  Andersen  selv!" 

— udbrød  hun  og  sank  med  et  Skrig  tilbage  paa  Gulvet 
uden  Bevidsthed. 

Da  hun  kom  til  sig  selv,  befandt  hun  sig  i sine  Terners 
Arme,  og  lille  Else  var  med  al  sin  Letsindighed  dog  nær  ved 
at  græde  over  sin  kjære  Jomfrues  Tilstand.  Snart  var  Jom- 
fru Inge  imidlertid  fattet.  En  pludselig  Tanke  syntes  atter  at 
have  givet  hende  Kraft  og  Mod.  Hun  reiste  sig  hastig  og 
forlod  Ternerne.  Hun  gik  til  sin  Faders  Lønkammerdør,  med 
sit  Nøgleknippe  i Haanden.  Ved  Døren  standsede  hun  betænke- 
lig og  famlede  urolig  mellem  Nøglerne;  men  til  sin  Forun- 
dring fandt  hun  Lønkammerdøren  paa  Klem.  Hun  undersøgte 
Laasen  og  fandt,  at  den  havde  været  lukket,  men  rimeligviis 
med  en  saadan  Hast  og  Uro,  at  Staalf  jæren,  som  skulde  holde 
den,  var  sprungen.  Dette  Tilfælde  syntes  at  betage  hende 
enhver  Betænkelighed;  hun  traadte  bestemt  over  Tærskelen  og 
saae  sig  om.  Hvad  hun  først  betragtede  var  et  hende  velbe- 
kjendt  Lønskab  i Muren,  hvori  hendes  Fader  altid  forvarede 
sine  hemmeligste  Brevskaber.  Staalknappen,  hvorved  Skabet  kunde 
aabnes,  skinnede  hende  som  et  farligt  Slangehoved  i Øinene. 
Hun  trykte  paa  Staalknappen,  og  Skabet  sprang  op.  En  Bunke 
Papirer  og  Breve  kom  tilsyne,  som  hun  kjendte:  kort  før 

Hertug  Valdemars  Besøg  forrige  Aar  havde  hun  seet  Faderen 
med  stor  Ængstelighed  modtage  denne  meget  kjendelige  Pakke 
af  en  munter,  fed  Mand,  der  havde  sjunget  lystige  Viser  i 
Folkestuen  og  hjulpet  Pigerne  i Stegerset  med  Maden.  At 
disse  Brevskaber  vare  af  et  vigtigt  og  farligt  Indhold,  var 
hende  kun  altfor  klart.  Uden  at  kaste  et  Blik  i Papirerne, 
kastede  hun  dem  i et  stort  Jernskrin,  som  stod  tomt  og  op- 

lukket ved  Døren,  og  hvori  Faderen  pleiede  at  forvare  de 
kongelige  Toldpenge.  Hun  lukkede  Skrinet  i Laas  og  gjemte 
Nøglen  paa  sit  Bryst.  Derpaa  hensank  hun  taus  i en  bedende 
Stilling  og  blev  saaledes  Resten  af  Dagen  i det  eensomme 

Lønkammer.  Sa^nart  det  blev  mørkt,  slæbte  hun  det  store 
Jernskrin  hemmelig  ned  i Slotshaven,  hvor  hun  med  stor  An- 
strengelse nedgravede  det  i Høien  ved  Sundet.  ,,Gud  forlade 
mig!“  — sukkede  hun  dybt.  — ,,Han  er  min  Fader  — 
jeg  begraver  hans  Skjændsel!  — jeg  redder  hans  Navn  og 
Ære ! men  bort  fra  mit  Bryst  med  den  gruelige  Hemmeligheds 
Nøgle!  den  knuger  mig  med  Centnervægt.“  Som  greben  af 
en  mægtig  Rædsel,  tog  hun  Nøglen  til  Skrinet  fra  sit  Bryst 
og  kastede  den  med  al  sin  Styrke  ud  i det  dybe  Sund, 

der  'brusede  ved  Foden  af  Høien.  Derpaa  gik  hun  stille  og 
tankefuld  tilbage  til  Borgen. 


»Forbarmende  Gudi  Stig  Andersen  selv!«  — udbrød  hun  og  sank 
med  et  Skrig  tilbage  paa  Gulvet  uden  Bevidsthed. 


208 


5.  KAPITEL. 

I Aarhuus  Stift  laae  i Felballe  Sogn  i Sønderherred  den 
berømte  Borg  Mollerup  tæt  ved  en  Aa  med  nogle  Vandmøller 
og  ved  en  mørk  Skov  af  en  halv  Mils  Udstrækning.  Det  var 
et  velbefæstet  Slot  i svær  gothisk  Bygningsstil  med  tykke  Kam- 
pestens-Mure og  et  høit  firkantet  Taarn  i Midten  af  Vaa- 
ningsfløien.  Borgen  var  beskyttet  af  Jordvolde  og  brede  Grave 
baade  forinden  og  foruden.  Her  boede  den  berømte  og  mæg- 
tige Marsk  Stig  Andersen  Hvide  med  sin  Familie.  Han  havde 
selv  ladet  denne  Borg  opføre  og  befæste.  I lang  Frastand 
kunde  det  høie  Taarn  sees  over  Skoven.  Paa  den  flade  Pynt 
af  Taarnet  stod  indenfor  Murkronen  Dag  og  Nat  en  Udkigsvagt 
af  fire  stærke,  jernklædte  Mænd,  der.  uafladelig  henstirrede 
mod  de  fire  Verdens  Hjørner,  lig  Stenkæmperne  paa  Kolding 
Slot.  Den  svære  Vindebro  var  altid  optrukken,  og  over  Port- 
hvælvingen vaiede  et  stort  Banner,  prydet  med  Borgherrens 
Vaaben:  en  syvoddet  Stjerne  i blaat  Felt  under  en  Hjelm 
med  to  hvide  Vinger.  Paa  Voldene  stode  mægtige  Blider  eller 
Valslynger,  et  Slags  store  Træmaskiner,  hvormed  uhyre  Stene 
kunde  udslynges.  Med  megen  Bekostning  havde  Marsken  her 
samlet  en  Mængde  Forsvarsmaskiner,  der  tildeels  vare  for- 
færdigede i Roskild  af  tydske  Konstnere.  Man  saae  her  de 
frygtelige  Igelkatte  med  Børster  paa  Ryggen  af  Egepigge  til 
at  knuse  Beleirerne  med;  her  fandtes  ogsaa  de  farlige  Bryn- 
kjøller af  Jern  med  krumme,  staalhaarde  Torne  og  med  piggede 
Jernkjæder  forneden  til  at  fange  Folk  med  og  drage  dem  op 
paa  Volden.  Skudvogne  til  gloende  Stene  stode  Dag  og  Nat 
beredte  til  Forsvar.  Syv  Hundrede  jernklædte  Mænd  bevog- 
tede Borgen.  Der  var  en  Orden  og  Rolighed,  som  vidnede  om 
den  strengeste  Mandstugt.  De  mørke  Jernmænd  bevægede  sig 
blandt  hverandre  med  en  Taushed  og  Stilhed,  som  frygteligt 
betegnede  den  mørke  Stemning,  der  herskede  paa  Borgen. 

Den  mægtige  Borgherre  selv  var  ikke  tilstede;  men  han  ven- 
tedes daglig,  og  Borgen  var  fuld  af  stille,  alvorlige  Gjester. 
Hver  Nat  nedrullede  Vindebroen  paa  et  hemmeligt  Tegn,  og 
Porten  aabnedes  for  tause,  formummede  Herrer  i Graabrødre- 
kapper  eller  i fuld  ridderlig  Rustning.  I den  store  Riddersal 
og  de  høie,  hvælvede  Gemakker  saaes  daglig  et  større  Antal 
Gjester  bevæge  sig.  Der  klirredes  med  Knive  og  andet  Bord- 
tøi;  men  der  hørtes  ingen  høirøstet  Tale  og  ingen  Lyd  af  sel- 
skabelig Glæde.  Blandt  Gjesterne  saaes  intet  kvindeligt  Væsen; 
men  i en  afsides  Fløi  af  Borgen  levede  den  kvindelige  Del 
af  Borgens  Beboere  i næsten  klosterlig  Afsondring  fra  Mæn- 
denes  krigerske  Samfund. 

Det  var  Eftermiddag,  tredie  Dag  efter  at  Ridder  Lave  havde 
forladt  Flynderborg  med  den  pantsrede  Ridder,  i hvem  Jomfru 
Inge  førstegang  og  med  saa  stor  Forfærdelse  havde  seet  den 
mægtige  Marsk.  I den  hvælvede  Fruerstue  paa  Mollerup  sad  en 

taus,  sortklædt  Ridderfrue,  med  Ansigtet  skjult  af  en  sort 
Hoveddug.  Tvende  Smaapiger,  ligeledes  sortklædte,  men  uden 
Slør,  isade  paa  høie  Skamler  ved  hendes  Side.  Det  vai>  et 
Par  deilige  Pigebørn  med  lyse  Haar  og  klare  blaae  Øine. 
Den  Ene  var  næsten  et  Hoved  høiere,  end  den  Anden,  og 
bar  de  glatte  Haarfletninger  sammenbundne  med  et  sort  Perle- 
baand;  hun  syntes  at  kunne  være  fjorten  Aar  gammel;  hen- 
des Kinder  vare  saa  svagt  farvede,  og  hendes  Hud  var  saa 
skær  og  hvid,  at  hun  næsten  lignede  et  deiligt  Marmorbillede, 
der  ved  et  Underværk  havde  faaet  Liv,  men  dog  endnu  kun 
halvt  tilhørte  Menneskenes  Verden.  En  dyb,  stille  Vemod  var 
udbredt  over  det  fine,  alvorlige  Ansigt;  dog  det  Smertelige 
deri  havde  intet  Pinligt  og  Fortærende,  men  var  mildnet  af 
et  saa  fromt  og  venligt  Udtryk,  som  om  hun  allerede  havde 
overvundet  en  uhyre  Sorg  og  havde  fundet  sin  tabte  Barne- 
glæde  i den  fremmede,  hemmelighedsfulde  Verden,  hun  syntes 
at  tilhøre.  Hun  sad  med  en  Haandvæv  paa  Skjødet  og  afbil- 
dede med  Silke-  og  Guldtraad  den  hellige  Jomfru  og  Frelseren, 
som  Barn,  i en  Glorie  af  tilbedende  Engle.  Den  anden  lille,  sort- 
klædte Pige  havde  hørgule  Haar,  der  hang  hende  i krøllede, 
frie  Lokker  om  Halsen.  Hun  syntes  ikke  ældre,  end  ni  Aar, 
og  havde  et  muntert,  høist  livligt  Barneansigt,  brændende, 
høirøde  Kinder  og  et  Par  vildt  spillende  Øine,  som  aldrig 
stode  istille  og  som  hun  bestandig  blinkede  med.  Hun  var 
ellers  et  nydeligt  Barn,  men  heftig,  utaalmodig  og  urolig  i 
alle  sine  Miner  og  Bevægelser.  Hun  sad  næsten  intet  Øieblik 
stille  paa  Skamlen,  kastede  ofte  sit  lille  Haandarbeide  og 
greb  det  igjen  og  havde  tusinde  Indfald,  som  hun  ligesaa- 
snart  forkastede  og  blev  ked  af. 

,, Stille,  Rikke !"  — sagde  den  tilslørede  Dame,  uden  at 
see  paa  Barnet  eller  tage  Sløret  tilside.  — ,,Vil  du  igjen  ud 
i Ammestuen  ?" 

„Ja,  gjerne.  Moder!  der  er  meget  morsommere !"  — sagde 
den  lille,  urolige  Pige  og  løb  ud. 

Den  tilslørede  Dame  drog  et  dybt  Suk  og  hensank  atter  i 
den  forrige  Taushed.  Hun  var  beskæftiget  med  at  gnide  Rust- 
pletterne af  et  stort,  bredt  Slagsværd,  der  laae  over . hendes, 
Skjød;  men  hun  syntes  med  Besværlighed  at  holde  Tankerne 
ved  Arbeidet,  og  Hænderne  faldt  hende  ofte  uvirksomme  ned  i 
Skjødet. 

,, Moder !"  — sagde  den  stille,  alvorlige  Pige  ved  Guldvæven 
— „jeg  tænker  paa  hvad  vor  Herre  og  Frelser  vilde  sige, 
naar  han  endnu  gik  omkring  her  i Verden  og  kom  ind  til 
os  her  — " 

„Stod  den  Retfærdige  iblandt  os,  Barn!  — saa  vilde  han 
vel  spørge,  hvi  Retfærdigheden  her  slumrede  saa  længe." 

„Ak,  Moder!  mener  du  ikke,  han  vilde  sige,  som  han  sagde 
til  den  hellige  Peder  i den  Nat,  han  blev  forraadt  af  den  falske 
Judas?" 

„Det  har  jeg  glemt"  — svarede  Moderen  — „har  Pater 
Anton  lært  dig  det?  nu,  hvad  sagde  han  da?" 

„Det  staaer  jo  i den  hellige  Læst,  kjære  Moder !"  og  nu 
fremsagde  hun  med  foldede  Hænder  og  i syngende  Læsetone 
Stedet  'hos  Matthæus:  „Stik  dit  Sværd  paa  sit  Sted!  thi  alle 
de,  som  tage  Sværd,  skulle  omkomme  ved  Sværd.  Eller  mener 
du,  at  jeg  ikke  nu  kunde  bede  min  Fader,  at  han  skulde 
tilskikke  mig  mere,  end  tolv  Legioner  Engle  ?" 

Moderen  taug  og  henfaldt  i mørk  Grublen.  „Du  er  et  fromt 
Barn,  Imin  Margrethe !"  — sagde  hun  endelig  — „men  du 
ligner  kun  lidet  din  kjække  Fader.  Du  er  endnu  for  ung  til 
at  forstaae  den  gruelige  Uret  og  den  uhyre  Skjændsel,  der  er 
gaaet  over  dette  Hus.  Du  kan  endnu  ikke  forstaae  hvorfor 
din  Moder  ikke  vil  lade  noget  Menneske  i Verden  see  sit 
beskæmmede  Aasyn.  Der  gives  Pletter,  uforskyldte  Pletter,  min 
Barn!  som  kun  kan  afvaskes  i en  Tvæt,  der  er  kostbar  og 
farlig  og  forfærdelig,  men  nødvendig  som  den  evige  Retfær- 
dighed. Din  Moder  har  heller  ikke  ganske  glemt  sin  fromme 
Børnelærdom.  Veed  du  hvad  vor  retfærdige  Herre  og  Dommer 
sagde,  da  han  forudsaae  den  gruelige  Uret,  han  skulde  lide? 
Hvo  som  ikke  haver  Sværd,  sælge  sit  Klædebon  og  kjøbe  et! 
sagde  han." 

„Ja,  rigtig,  rigtig,  min  Datter  Ingeborg!"  lød  nu  en  lailende 
Oldingsstemme  fra  en  mørk  Krog  i Fruerstuen  — „saaledes 
staaer  der  skrevet.  Det  er  Guds  egne  Ord.  Kjøb  mig  et  Sværd 
for  mit  Klædebon!  jeg  behøver  ingen  Klæder  — al  Verdens 
Klæder  kan  dog  ikke  skjule  vor  Skjændsel."  Den,  .der  saaledes 
talte,  lod  sig  nu  see:  en  lille,  kroget  Oldingsskikkelse  ravede 
frem  som  iblinde  med  et  forfærdeligt  udtæret  Ansigt;  de  røde, 
halvtillukte  Øine  vare  uden  Seekraft;  hans  Hoved  var  næsten 
aldeles  skaldet;  det  saae  ud  som  forkradset,  og  der  sad  kun 
enkelte  hvide  Haarlokker.  Den  Gamles  filtrede,  graae  Skæg- 
sad  ligeledes  i Totter,  ligesom  det  var  halvt  udrevet;  hans 
magre  Fingre  vare  krumme  og  forsynede  med  uhyre  Negle. 
Hans  Klædedragt  var  af  nyt  og  fint  sort  Pelt,  men  hang 
forreven  om  ham  i Pjalter,  og  det  vilde,  vanvittige  Udtryk 
i hans  Ansigt  røbede,  at  han  selv  i Raseri  saaledes  havde 
mishandlet  sig. 

„Ak,  stakkels  Morfader!"  — sagde  den  lille  Margrethe  — „nu 
har  han  atter  gjort  sig  selv  Fortræd  og  faaet  Hænderne  løse." 

„Løb  ud  og  kald  paa  et  Par  Huskarle,  Barn!"  — hvi- 
skede Moderen  hastig  — „men  i al  Stillhed!  maaske  kan 
jeg  dog  selv  tale  ham  til  Rette." 

Den  lille  Margrethe  gik  hastig  ud  med  de  foldede  Hænder 
over  Brystet,  som  hun  bad. 

„Stille,  stille,  min  Fader!"  — sagde  nu  den  tilslørede  Frue. 
idet  hun  lagde  Sværdet  under  Bordet  og  gik  ham  langsomt 
imøde.  — „Vor  Time  er  endnu  ikke  kommen;  men  den  nærmer 
sig : Du  skal  endnu  maaske,  før  du  døer,  høre  din  Datters 

Stemme  uden  at  blues.  For  at  see  mig  og  min  Skjændsel  er 
du  jo  fri." 

„Ha,  ha!"  — loe  den  Gamle  vildt  — „den  Frihed  tog 
gamle  Palle  Litie  sig  selv!  derom  spurgte  han  hverken  Kongen 
eller  Paven!  — Vil  du  binde  mig  igjen,  min  Datter,  saa  gjør 
det!  men  skynd  dig!  — og  rør  ikke  mine  Ravnekløer!  det 
raader  jeg  dig  — de  voxe  godt  til  at  udrive  Tigerhjertet  og 
de  glippende  Bukkeøine.  Men  lov  mig  vist,  at  du  vil  løse 
mig  og  selv  række  mig  Tokes  Sværd,  naar  det  er  Tid!" 

„Det  har  jeg  lovet  og  svoret  dig  dyrt  og  helligt,  min 
Fader!  men  saa  maa  du  ogsaa  holde  hvad  du  lovede  mig  og 
hverken  mishandle  dig  selv  eller  os  Andre  saalænge!" 

„Vel,  saa  bind  mig  da,  Barn!  og  led  mig  tilbage  til  min 
Uglekrog!  Du  talte  om  Sværdet,  min  Datter!  og  jeg  troede! 
Timen  var  kommen.  Det  varer  længe,  længe.  Det  er  jo  nu 
ni  lange  Vintre.  Der  er  ikke  meget  Liv  i mig  tilbage  — og 
døe  kan  jeg  dog  ikke  før  det  er  skeet  — det  veed  du  jo." 

„Ulykkelige  Fader  !"  — sukkede  den  høie  Kvindeskikkelse, 
idet  hun  knælende  udstrakte  sine  udtærede  Hænder;  hun  greb 
sagteTg  de  krumme,  skjælvende  Oldingshænder,  som  hun  ærbø- 
dig kyssede  gjennem  Sløret,  medens  hun  bandt  dem  lempelig 
overkors  paa  hans  Ryg  med  et  Silkebaand.  „Nu  er  du  bunden 
igjen,  min  Fader !"  — vedblev  hun  og  reiste  sig.  — „tLad  mig 
nu  lede  dig  tilbage  til  din  Forventningskrog ! — Forsag  ikke, 
Fader!  Gjengjældelsens  Dag  kommer  vist:  den  er  ikke  langt 
borte." 

Taus  og  stille  fulgte  den  skjælvende  Olding  tilbage  (med 
hende  til  sin  Krog  og  faldt  sammen,  som  han  slumrede. 

Den  lille  Margrethe  kom  nu  tilbage  med  tvende  Huskarle, 
som  stille  bleve  staaende  i Døren. 

„Bliv  kun  borte!  jeg  behøver  Jer  ikke"  — sagde  Husfruen 
og  ga,v  dem  et  Vink  til  at  bortfjerne  sig.  Huskarlene  bøiede  sig 
ærbødig  for  deres  ulykkelige  Frue  og  gik  tause  tilbage. 

„Den  kjære,  hellige  Frue  være  lovet!  nu  sover  Morfader 
rolig  igjen"  — sagde  lille  Margrethe  og  satte  sig  stille  til  sit 
Arbeide.  Moder  og  Datter  sade  en  Tidlang  tause,  og  der  Var 
dødsstille  omkring  dem,  da  hortes  der  Larm  i Gaarden  af 
Heste.  „Hør,  nu  kommer  her  Fremmede  igjen"  — sagde  Mar- 
grethe. — „Det  er  vel  endnu  fler  af  Faders  gode  Venner, 
som  skal  forsvare  os."  Hun  gik  til  Vinduet.  „Det  er  Fader 
selv  med  en  fremmed  Herre !"  — sagde  hun  hastig.  — „Han 
stiger  af  paa  den  store  Sten  ved  Trappen.  Gud  skee  Lov, 
han  kom!  jég  var  næsten  bleven  bange  for  alle  de  Fremmede." 

Den  ulykkelige  Husmoder  hørte  denne  Efterretning  med 
en  Bevægelse,  som  røbede  en  øiebliklig  Glæde.  Hun  reiste  sig 
hastig,  men  satte  sig  atter  med  et  dybt  Suk,  uden  at  sige 
et  Ord. 

I den  store  Riddersal  paa  Mollerup  ventede  tretten  alvor- 
lige Fremmede  paa  Borgherrens  Ankomst.  De  havde  taget 

Sæde  ved  et  langt  Egebord,  der  stod  midt  i Salen,  over- 
trukket med  sort  Klæde.  Der  stod  atten  Stole  omkring  Bordet. 
En  af  Stolene  var  høiere,  end  de  andre,  og  beklædt  med  rødt 
Fløiel.  Den  stod  ledig.  Paa  venstre  Side  af  denne  stod  ligeledes 
et  Sæde  ledigt;  men  paa  høire  Side  af  den  Fløiels  Stol 
sad  den  svære  Grev  Jacob  af  Halland  og  strakte  Benene  fra 
sig,  medens  han  trommede  paa  Bordet  med  Fingrene.  Mel- 
lem ham  og  hans  Broder  Niels  Hallandsfar,  der  lignede  ham 
i Væsen  og  Adfærd,  sad  den  anseelige  Domprovst,  Mester  Jens 
Grand,  og  betragtede  med  alvorligt  forskende  Blik  de  forsam- 
lede Herrer,  hvoraf  de  Fleste  vare  hans  Frænder  og  regnede 
sig  stoltelig,  ligesom  han,  til  den  store  Absalonske  Slægt. 
Han  syntes  især  med  Velbehag  at  betragte  fire  Riddere,  hvis 
mørke  Ansigter  og  trodsige  Miner  røbede  Misfornøielse  iog 
dristig  Hevnlyst;  det  var  Hr.  Jacob  Blaafod,  Arved  Bengtsøn, 
Peder  Jacobsen  og  Niels  Knudsøn  af  Skaane,  som  Alle  havde 
udmærket  sig  under  Stig  Andersen  og  Grev  Jacob  i den 
svenske  Krig,  men  vare  tilligemed  deres  Feltherrer  faldne  i 
Unaade  for  deres  egenmægtige  Fremfærd  ved  den  forrige 
svenske  Konges  Afsættelse.  Domprovsten  havde  ligeoverfor  sig 
en  pyntelig,  ung  Herre  med  et  stolt,  men  tillige  muntert  og 
letsindigt  Ansigt:  det  var  Hertug  Valdemars  Drost  og  Med- 
fange paa  Sjøborg,  Ridder  Tuko  Abildgaard.  Næst  ham  sad 
en  Mand,  der  længe  havde  været  anseet  for  en  af  Kongens 

troe  Mænd:  Kammermester  Ove  Dyre;  han  og  hans  Side- 
mand, Peder  Porse,  havde  nylig  aabenbart  brudt  med  Kongen, 
for  en  Gjelds  Skyld,  som  Kongen  ikke  havde  villet  erkjende, 

og  hvorover  de  endogsaa  havde  taget  deres  Tilflugt  til  Kong 
Magnus  i Sverrig.  Alle  disse  Herrer  syntes  den  kloge  Dom- 
provst at  betragte  med  Tilfredshed.  En.  gammel,  adelig  Væb- 
ner, Aage  Kagge,  der  var  bleven  tilsidesat  af  Kongen  og  længe 
forgjeves  havde  ventet  paa  Ridderslaget,  syntes  Domprovsten 
ogsaa  at  betragte  med  Tillid  og  Tilfredshed;  men  han  kastede 
et  mistroisk  Blik  til  hans  lange,  opløbne  Sidemand,  hvis  for- 
slagne Ansigt  smilede  selvtilfreds  og  som  syntes  at  føle  sig 

som  en  høist  vigtig  Mand  i dette  hemmelige  Raad.  Det  var 

Kongens  tvetydige  Forlystelsesraad,  den  listige  Kammersvend 
Rane.  Med  en  bondestolt,  beskyttende  Mine  sad  midt  i dette 
Selskab  en  lille,  plump,  prægtig  klædt  Herre  med  Diamanter 
paa  Dolkheftet  og  store  Guldkjæder  om  den  tykke  Tyrehals ; 
hans  glubske  Ansigt  var  barskt  og  fortrædeligt,  og  han  syntes 
at  kede  sig  over  den  lange  Taushed.  Det  var  den  norske 
Fribytterhøvding  Jarl  Mindrealf.  ,,Nu,  for  Satanl  hvor  længe 
varer  det,  inden*  han  kommer  af  Hesten ?“  — afbrød  han 
endelig  Tausheden  — „han  skal  vel  først  ind  og  trøste  Kvin- 
den, skal  vi  see.  Jeg  har  redet  tre  Bester  ihjel  for  at  komme 
tidsnok,  og  saa  maa  jeg  endda  vente.  Min  Tid  er  knap,  og 
nu  sidder  jeg  her  en  halv  Time,  som  en  tom  Tønde,  og  har 
hverken  faat  Vaadt  eller  Tørt.  Jeg  har  kun  tre  Ord  at  sige 

Jer  fra  min  Konge,  I gode  Herrer!  men  de  ere  Guld  værd ; 
gjør  I mig  Tiden  for  lang,  rider  jeg,  Gud  fordømme  mig,  min 
Vei  strax,  og  da  skal  vi  see  hvad  der  kommer  ud  af  al 

jer  Hvisken  og  Surmulen !“ 

,,Høibaarne  Herre  Jarl!u  — svarede  Mester  Grand  hastig 
— ,,paa  slig  en  Ilreise  maa  I nødvendig  først  have  en  Hjerte- 
styrkning, inden  I tænker  paa  alvorlige  Ting.  Behag  at  følge 
mig  ind  i Værelset  her  næst  ved!  der  finde  vi  herlig  Skinke 
og  en  fortræffelig  gammel  Vin,  som  I neppe  har  erobret  Mage 
til  i noget  af  vore  Klostre. a 

«Nu,  det  kan  jeg  forstaae!“  — brummede  den  svære  Herre 
og  reiste  sig.  — ,,I  er  en  Mand,  der  forstaaer  sig  'baade 

paa  Krop  og  paa  Sjæl : I veed  hvad  en  ærlig  Søgut  kan 

trænge  til  paa  den  fordømte  Landjord.  Et  Hus  uden  Vert  og 

Vin  og  Kvinder  skal  Fanden  sætte  Fod  i.  Kom  da!  Men  det 
skal  dog  kun  være  en  lille  Hjertestyrkning !“  — tilføiede 
han  betænksom : — ,, sætter  jeg  mig  ordentlig  til  Drikkebordet, 
faaer  I neppe  et  Ord  af  mig  idag  om  de  lumpne  Landkrabbe- 
sager/* 

Mester  Grand  tog  ham  nu  hastig  under  Armen  og  førte 
ham  med  sig  ud  af  Riddersalen. 

„Ved  St.  Knud!  Jeg  troer,  jeg  gaaer  med!“  — sagde  Grev 
Jacob  og  reiste  sig  — „min  gode  Krigskammerat  Marsken 
husker  nok  ikke  paa,  hvem  han  har  budet  til  Gjest.“ 

„Der  er  han!  — der  er  Marsken !“  — sagde  den  ene  Ridder 
til  den  anden,  og  Grev  Jacob  blev  staaende,  medens  alle  Her- 
rerne reiste  sig  og  saae  med  spændt  Opmærksomhed  mod 
Døren,  der  sprang  op  for  den  mægtige  Borgherre.  Stolt  og 
majestætisk  traadte  den  velbekjendte  Kæmpeskikkelse  over  Tær- 
skelen, med  sit  sorte  Ridderharnisk  og  det  lukkede  Hjelm- 
gitter; han  var  ledsaget  af  Ridder  Lave  Litie,  der  ængstelig 
saae  sig  om  og  syntes  høist  urolig,  da  hans  Blik  traf  Kam- 
mersvend Rane. 

Marsken  hilsede  Selskabet  taus  og  gik  op  til  Bordet, 
hvor  han  stillede  sig  paa  venstre  Side  af  den  ledige  Fløiels- 
Stol.  Derpaa  slog  han  Hjelmgitteret  tilside  og  betragtede 
Selskabet  med  et  skarpt  prøvende  Blik.  Over  det  strenge, 
kraftige  Feltherreaasyn  var  en  fast  forfærdelig  Græmmelse  ud- 
bredt, som  virkede  besynderligt  paa  dem  Alle.  „Tager  Sæde!“ 
- — sagde  han  med  dæmpet  Stemme.  — „Min  Svigerfader  og 
min  Hustru  ere  enige  i hvad  vi  beslutte;  deres  Sæder  kan 
staae  ledige;  men  jeg  savner  tvende  vigtige  Mænd  — “ 

Idetsamme  aabnedes  Døren  til  Sideværelset,  og  Mester 
Grand  førte  den  formildede  Jarl  ind  i Salen.  De  hilsede 
Begge  tause  og  toge  Sæde  paa  deres  ledige  Pladser.  Den 
høie  Marsk  blev  ene  staaende. 

„Spærrer  Dørene!  vi  ere  her  Alle“  — sagde  han  nu 
med  et  Vink  til  de  tvende  Nederste  ved  Bordet. 

Væbner  Kagge  og  Kammersvend  Rane  reiste  sig  og  satte 

Stængerne  for  Salens  tvende  Døre.  De  toge  atter  Sæde,  og 
der  var  en  forventningsfuld  Stilhed,  medens  Alles  Øine  vare 
heftede  paa  Marsken. 

,,I  vide  Alle  hvorfor  vi  her  atter  ere  forsamlede,  mine 
troe  Venner  \u  — tog  endelig  den  alvorlige  Marsk  Ordet 
med  den  dybe,  dæmpede  Røst,  der  røbede  en  uhyre  tilbagetrængt 
Kraft  og  Harme.  — ,,I  vide  Alle  hvad  der  i ni  Aar  har' 
gjort  denne  Borg  til  en  Sorgens  og  Forfærdelsens  Bolig; 

jeg  har  kundgjort  det  for  Danmarks  Folk  og  for  al  Verden 

i den  Stund,  jeg  paa  Viborg  Thing  undsagde  Kongen  af 
Danmark  og  svor  at  hevne  min  Skjændsel  eller  lade  init 
Liv.  Endnu  er  det  ikke  skeet,  og  Marsk  Stig  Andersen  lever 
endnu.  Havde  jeg  tøvet  saa  længe  af  ussel  Frygt,  og  havde 
jeg  heller  villet  være  en  Storpraler  og  Meeneder,  end  vove 

Livet  for  min  Ære,  da  maatte  I foragte  mig  Alle  — da 
maatte  hver  Bloddraabe,  der  er  i mit  Legem,  nu  farve  disse 
Kinder  med  Blussel  for  mine  Venners  og  Frænders  Aasyn ; 
men  seer!  jeg  blues  ikke:  jeg  er  rolig  og  kold,  som  det  sømmer 
den  Mand,  der  kunde  gjemme  Hevnen  til  hans  Haar  iblev 
graat  og  lod  Tanken  voxe  til  den  blev  moden.  Min  egen 

Forsmædelse  har  jeg  baaret  saalænge  for  eders  Skyld  og  for 
Fædrelandets  Skyld;  jeg  har  havt  et  større  og  vigtigere  Maal 
for  Øie,  end  blot  at  udslette  Ædderpletten  paa  min  egen  og 
mit  Huses  Ære.  Endnu  er  den  store  Gjengjældelsens  Time 
ikke  kommen ; men  den  nærmer  sig.  Ingen  Utaalmodighed ! 
ingen  Overilelse,  . Venner ! og  den  kommer  vis.  Jeg  seer 
ingen  Mand  her,  som  jo  er  dybt  krænket  og  forurettet  af  den 
samme  Tyran,  jeg  har  undsagt  og  svoret  Død  og  Undergang; 
men  Ingen  af  Eder  har  saa  Meget  at  hevne  som  jeg  — saa- 
længe Stig  Andersen  kan  tøve,  kan  I ogsaa.“ 

Grev  Jacob  gjorde  en  utaalmodig  Bevægelse  og  syntes 
at  ville  tale,  men  et  Blik  af  Marsken  bragte  ham  strax  igjen 
til  Ro. 

,,Det  gjælder  Meer,  end  enkelt  Mands  Hevn“  — ved- 
blev Marsken  — ,,Meer,  end  hele  vor  Slægts  Ve  og  Vel 
tilsammen:  det  gjælder  et  udartet,  men  dog  ædelt,  underkuet 
og  ulykkeligt  Folks  Redning.  Det  er  ikke  nok,  at  vi  styrte 
Tyrannen,  som  trodser  menneskelige  og  guddommelige  Love: 
han  maa  falde;  men  Thronen  maa  staae!  Idet  vi  styrte  den 
kronede  Nidding,  maae  vi  ikke  alene  kunne  sikkre  os  selv  og 
vore  Rettigheder,  men  tillige  bevare  Thronen  for  en  værdigere 
Hersker!  Vi  haabede  vist  at  have  fundet  ham,  og  vi  haabe 
det  endnu;  men  hans  Fangenskab  standsede  vort  store  Fore- 
tagende; hans  Ed  og  Afsigelse  har  nu  berøvet  os  hans  Deel- 
tagelse  i vort  Raad ; vi  see  ham  ikke  her  iblandt  os ; hans 
ophøiede  Sæde  staaer  ledigt.  Dog  seer  jeg  hans  ridderlige 
Ven  og  Medfange  her;  jeg  seer  hans  Skriftefader,  den  kloge, 
ærværdige  Hr.  Domprovst.  Taler,  ædle  Herrer!  hvad  kunne 
vi  vente  af  Hertugen  ?“ 

„Alt  — alt  Muligt !“  — svarede  Drost  Tuko  Abildgaard 
og  reiste  sig.  — „Dette  er  vel  ikke  min  Herres  og  Fyrstes 
udtrykkelige  Ord,  men  mine.  Eden  binder  hans  Tunge;  men 
jeg  kjender  ham:  jeg  tør  sætte  Jer  mit  Hoved  i Pant  paa, 
at  han  nu,  som  før,  er  eders  Ven  og  hemmelige  Beskytter, 
og  at  han  vil  træde  kraftig  frem  og  virke,  naar  Tid  ,er.“ 
„Jeg  bekræfter  dette  Vidnesbyrd !“  — tog  Mester  Grand 
høitidelig  Ordet  og  reiste  sig  med  kjæk  Værdighed.  — „Vor 
lønlig  udkaarne  David  har  valgt  mig  til  sin  Ordfører  her. 
Jeg  har  med  Livsfare  viist  ham  Veien  til  Frihed,  som  I 
ønskede  det;  han  tjener  nu  vor  afsindige  Saul,  til  den  Dom- 
fældedes Time  er  kommen.  Han  er  for  samvittighedsfuld  til 
at  bryde  sin  Ed;  han  er  selv  for  storsindet  til  at  fordre  den 
løst  af  Christenhedens  Fader.  Han  vil  og  kan  nu  ingen 
aabcnbar  Deel  tage  i eders  store  Foretagende.  Han  vil  og 
bør  selv  Intet  vide  af  hvad  hans  Venner  beslutte  til  Fædre- 
landets Befrielse.  Men  naar  Timen  er  kommen,  som  han  i 
rolig  Selvfornegtelse  forventer,  naar  Veien  og  Pladsen  staaer 
ham  aaben,  da  vil  han  med  Kirkens  og  den  Almægtiges 
Hjælp  fremtræde,  som  han  kan  og  bør,  og  med  Ære  sætte 
Kronen  paa  Værket.  Det  tør  jeg  i hans  Navn  og  i hans 
høifyrstelige  Sjæl  sværge  Eder  dyrt  og  helligt. “ 

„Vel!“  — - tog  Stig  Andersen  atter  Ordet  - — „tvende 
saa  agtværdige  Vidnesbyrd  maae  vi  lide  paa.  Men  Tyrannen 
har  kloge  og  dristige  Venner;  en  stor  Deel  af  det  forblindede 
Folk  hænger  ubegribelig  fast  baade  ved  ham  og  ved  Sønnen ; 
uden  Vished  om  mægtig  Bistand  hos  den  ædle  norske  Konge, 
vilde  vort  Foretagende  være  en  Afsindighed.  Jeg  seer  vor 
troe,  svorne  Ven,  den  kjække  Jarl  Alf  af  Tønsberg,  i vor 
Midte.  Det  Svar,  han  har  at  bringe  os  fra  sin  Konge,  maa 
bestemme,  naar  Tid  er  at  handle. “ 

„Nu  da,  for  Fanden!  kommer  det  endelig  engang  til 
mig  at  tale  et  Ord  med!“  — brummede  Fribytterhøvdingen, 
der  længe  havde  siddet  utaalmodig  og  gnedet  Juvelerne  paa 
sit  Dolkhefte.  ~ „Min  Konges  Svar  er  kort  og  godt,  Marsk 
Andersen !“  - — vedblev  han  høit,  idet  han  hævede  sig  lang- 
somt og  mageligt  fra  Sædet  og  blev  staaende  med  Benene 
vidt  fra  hinanden  som  paa  et  slingrende  Skib.  — „I  er  en 
Mand  til  Mund  og  til  Haand,  siger  min  Herre  og  Konge, 
og  han  er  eder  en  fuldtro  Ven  i Lykke  og  Ulykke.  Eders 
Venner  ere  ogsaa  hans,  og  hvem  der  vil  Eder  tillivs,  faaer 
med  ham  at  gjøre.  Med  eders  hemmelige  Raad  vil  han  just 
ikke  have  at  skaffe;  men  han  vil,  som  en  tro  og  ærlig  Nor- 
mand, aabenbart  forsvare  Jer  mod  enhver  Fjende  og  staae  Jer 
bi  med  en  Flaade,  naar  det  kniber.  Hans  Land  og  Rige 
staaer  Jer  og  eders  Venner  aabent,  hvis  et  Uheld  skulde  møde, 
og  jeg,  hans  Jarl  og  Søkrigshøvding,  forlader  jkke  disse 
Kyster  med  mine  egne  Knorer  og  Søgutter  saalænge  I behøver 
en  Smule  Haandrækning  og  her  er  Noget  at  tage  Haand  i. 

Hermed  er  jeg  klar  og  færdig.  Hvad  I her  har  at  afgjøre, 
kommer  mig  ikke  stort  videre  ved.  Hvad  der  er  gaaet  mig 
ind  ad  det  ene  Øre,  vil  jeg  lade  gaae  ud  af  det  andet. 
Sladder  er  ikke  min  Sag,  og  I har  nu  eengang  min  Ed.  — 
Men,  sandt  at  sige,  her  gaaer  det  mig  for  stille  og  surmulet 
til.  Jeg  lider  heller  ikke  hemmelige  Raad  og  fine  Anslag. 
Jeg  duer  ikke  til  anden  Færd,  end  den  grove,  hvorved  'man 
kan  raabe  høit  og  slaae  til  uden  Omsvøb.  Med  eet  Ord  — 
jeg  brænder  Jer  hele  Danmark  af  for  Alles  Øine,  hvis  det 
kan  hjælpe  Jer!  Forresten  rager  det  ikke  mig  hvem  der  er 
Konge  i Landet.  Saalænge  her  er  godt  Bytte  at  gjøre,  ær 
jeg  med,  og  hvor  jeg  er  at  træffe,  veed  I.  Lad  mig  nu 
drikke  eders  Skaal  derinde  og  ikke  spilde  Tiden  med  Snak! 
I har  jo  forstaaet  mig?“ 

„Fuldkommen,  Herre  Jarl!“  — svarede  Marsken  — „Endnu 
kun  et  Ord!  Vil  I holde  det  Løfte,  I gav  Hertug  Valde- 
mar for  min  Hustrues  Søstersøn,  Kammersvend  Rane  John- 
søn,  som  sidder  hist?  Paa  det  Vilkaar  vil  han  vorde  vor 
Ven.  Hans  Bistand  er  os  af  større  Vigtighed,  end  i maaske 
troer. “ 

Ved  disse  Marskens  Ord  havde  Kammersvend  Rane  reist 
sig  og  nærmet  sig  Jarlen. 

„Er  det  dig,  som  vil  være  min  Svigersøn?  Gut!“  — 
spurgte  Jarlen  og  smaaloe,  idet  han  maalte  ham  med  et  stolt 

Blik. „Nu,  det  maa  jeg  sige,  du  seer  mig  just  ikke  ud 

som  en  Karl,  der  kan  beile  til  en  Jarledatter.  Jeg  gav  Her- 
tugen det  Ord  i en  ærlig  Rus,  og  jeg  tvivler  paa,  min 

Datter  vil  sige  Ja  dertil.  Men  er  du  saa  snild  en  Gut,  isom 

du  har  Ord  for,  saa  kan  vi  tale  derom,  naar  Tid  er;  vrager 
Glutten  dig  saa  ikke,  nu  vel,  saa  kommer  Jarlen  ædru  til  at 
svare  for  hvad  Greven  af  Tønsberg  har  vrøvlet  i sin  Rus.“ 

„Videre  gaaer  mit  dristigste  Ønske  ikke.  Herre  Jarl!“  — 
svarede  Rane.  — „Naar  Betingelsen  fra  min  Side  er  opfyldt, 
skal  jeg  vise  Jer,  at  jeg  ikke  har  sigtet  høiere,  end  jeg  ivel 
kan  naae!“ 

„Godt!  den  Tid,  den  Sorg!“  — mumlede  Jarlen. 

„Viis  mig  først  ved  en  dygtig  Bedrift  hvad  du  duer  til!  og 
jeg  skal  oven  i Kjøbet  slaae  dig  til  Ridder,  saa  det  skal  knage 
i dit  tynde  Kraveben 

„Det  er  et  Ord,  Herre  Jarl!  1 høre  Alle  derpaa,  mine 
Herrer !“  — sagde  Rane  og  saae  sig  dristig  om  i Forsam- 
lingen. Derpaa  gik  han  taus  med  et  listigt  Smil  tilbage  til 
sin  Plads,  medens  Fribytterhøvdingen,  uden  videre  at  agte  paa 
ham,  hilsede  de  øvrige  Herrer  med  et  Nik  og  gik  ind  i Drikke- 
stuen. Alle  toge  paa  Marskens  Vink  Sæde  igjen,  og  der  blev 
atter  dødsstille  i Forsamlingen. 

„Vi  har  raadslaaet  længe  og  ofte  nok!“  — tog  Marsken 
nu  hemmelighedsfuld  Ordet.  - — „Hvad  der  skal  og  maa  skee, 
vide  vi  Alle.  Timen  er  endelig  kommen,  da  vi  kunne  tage 

den  sidste  afgjørcnde  Beslutning-.  Men  hvad  der  i denne  Time 
besluttes  i vor  Sjæl,  skal  selv  disse  tause  Mure  ikke  høre. 
Et  bifaldende  eller  benegtende  Tegn  er  os  nok,  og  vi  forstaae 
hverandre."  Derpaa  bøiede  han  sig  og  hviskede  Grev  Jacob 
nogle  Ord  i Øret,  som  strax  besvaredes  med  et  alvorligt  Nik. 
Paa  samme  Maade  meddeeltes  det  hemmelige  Ord  fra  Mand 
til  Mand.  Der  herskede  under  denne  Forhandling  en  lang 
og  dyb  Taushed.  Mange  af  Herrene  betænkte  sig  længe  inden 
de  nikkede,  og  blandt  dem  var  Ridder  Lave  Litie.  Han  var 
bleven  dødbleg  ved  de  Ord,  der  tilhviskedes  ham.  Endelig 
gjorde  han  en  Bevægelse  med  Hovedet,  der  ansaaes  for  et 
Nik,  men  som  snarere  syntes  en  ufrivillig  krampagtig  Muskel- 
trækning. Tilsidst  kom  Raden  ogsaa  til  Kammersvend  Rane. 
Marsken  betragtede  ham  med  et  gjennemborende  Blik,  og 
Mester  Grand  havde  ikke  øinene  fra  hans  Ansigt.  Den  Ji- 
stige  Kammersvend  havde  hørt  de  tilhviskede  Ord;  han  gjorde 
store  Øine,  som  høist  forbauset,  idet  han  med  hemmelig 
Glæde  syntes  at  nyde  den  Triumf,  at  see  den  almindelige 
Opmærksomhed  henvendt  paa  sig  alene.  Han  gav  sig  en  høist- 
betænkelig  Mine  og  tøvede  endnu  med  at  give  det  afgjørendc 
Nik.  Alle  maatte  nødvendig  være  enige  ved  et  Foretagende, 
som  den  ringeste  Medvider  kunde  røbe  og  tilintetgjøre. 
Kammersvenden  var  den  sidste  og,  næst  Væbner  Kagge,  den 
ringeste  i Rangen  af  dem  Alle;  men,  som  Kongens  Fortro- 
lige, var  han  dem  en  vigtig  Mand,  og  han  syntes  :med 
Stolthed  at  føle  hvorledes  en  Konges  Liv  og  maaske  et  helt 
Folks  Ve  eller  Vel  nu  alene  afhang  af  en  liden  Bevægelsie 
med  hans  forslagne  Hoved.  Medens  han  endnu  saaledes  stod 
betænkelig  og  syntes  ubestemt,  bankedes  der  tre  Slag  paa  den 
lukkede  Gangdør.  Alle  studsede  og  saae  til  Døren ; paa  Mar- 
skens Vink  aabnede  Væbner  Aage  Kagge  den,  og  fast  med 
Forfærdelse  stirrede  Alle  mod  den  aabne  Dør,  som  en  høi, 
sortklædt  og  tilsløret  Dame  traadte  ind  ad,  med  en  blind, 
krumrygget  Olding  ved  Armen.  Et  stille,  men  grueligt  Van- 
vid stod  malet  i Oldingens  Aasyn,  og  hans  Hænder  ,vare 
bundne  paa  Ryggen.  De  tvende  tause  Skikkelser  bleve  staaende 
for  Enden  af  Bordet.  Alle  reiste  sig  og  stode  som  forstenede 
Støtter. 

,, Frænder  og  Venner!"  — udbrød  Marsken  med  en 
Røst,  som  næsten  syntes  kvalt  af  den  uhyre  Harm  og  Græm- 
melse — ,, Ætlinger  af  den  store  Absalonske  Slægt!  seer  her 
min  Hustru  og  hendes  ulykkelige  Fader!  behøver  jeg  at  sige 
et  Ord  mere?  Vil  1 see  den  uforskyldte  Skamrødme  gjennem 
det  Slør,  som  i ni  Aar  har  skjult  mig  min  Hustrues  Aasyn? 
Vil  I høre  Fortvivlelsens  Vanvidsskrig  af  hendes  beskæmmede 
Fader?  — - Er  der  en  Eneste  blandt  Jer,  som  endnu  betænker 
sig  paa  den  afgjørende  Beslutning,  der  skal  styrte  Tyrannen 
og  befrie  det  ulykkelige  Fædreland?"  Med  disse  Ord  hvilede 

hans  skarpe  Blik  paa  Kammersvend  Rane,  der  ogsaa  et  Øie- 
blik  syntes  overrasket  og  bevæget. 

Rane  nikkede. 

„Velan !"  — vedblev  Marsken  — „I  have  Alle  bifaldet; 
saa  lægger  da  nu  eders  Hænder  paa  de  hellige  Evangelier  og 
sværger !"  Han  gav  Mester  Grand  et  Vink,  og  den  igeistlige 
Herre  fremtog  en  tyk  Evangeliebog  med  sort  Fløiels-Bind. 

„Saa  sandt  hjælpe  os  Gud  og  hans  hellige  Ord!  det 
skee!"  — sagde  Domprovsten  langsomt  og  høitideligt  og  lagde 
selv  først  sin  Haand  paa  Bogen.  Derpaa  gik  han  med  den 
fra  Mand  til  Mand.  Enhver  gjentog  de  samme  Ord  iog 

lagde  Haand  paa  Bogen.  Efter  en  heftig  indvortes  Kamp, 
som  var  synlig  i hver  Mine,  lagde  ogsaa  Ridder  Lave  Litie 
sin  skjælvende  Haand  paa  Bogen  og  fremstammede  Eden. 

Da  Raden  kom  til  Rane,  sagde  han  høit  og  tydeligt  de 

samme  Ord,  men  bevægede  Læberne  efter  at  Eden  var  udsagt, 
uden  at  dog  Nogen  kunde  høre  de  Ord,  han  syntes  hemmelig 
at  tilføie;  han  lagde  derpaa  uden  al  Betænkning  Haanden 

paa  Bogen. 

„Løs  mig,  løs  mig,  min  Datter  Ingeborg!"  — raabte  /nu 
den  afsindige  Gamle,  som  han  pludselig  opfoer  af  Drømme 
— „jeg  vil  ogsaa  sværge  — jeg  vil  sværge  og  forbande  mig, 
saa  han  skal  høre  det,  den  Mægtige  deroppe,  og  alle  Djævlene 
skal  ryste  og  bæve!"  — — 

„Stille,  stille,  Fader!  husk  hvad  du  lovede!"  — hvi- 
skede Fru  Ingeborg,  og  Marsken  gav  Tegn  til,  at  man  skulde 
føre  den  ulykkelige  Olding  ud ; men  inden  Nogen  kunde  fore- 
bygge det,  havde  han  med  en  næsten  ubegribelig  Styrke 

sønderrevet  sine  Baand.  Han  udstrakte  de  befriede  Arme  med 
en  vild,  frygtelig  Latter.  „Evig,  evig  fordømt,  hvis  jeg  ikke 
er  den  Første!"  — raabte  han  og  slog  i Evangeliebogen  med 
knyttet  Haand.  — „Er  gamle  Palle  ikke  den  Første,  der 
støder  til,  vil  jeg  gaae  saaledes  her  i Verden  til  Domme- 

dag!" — — 

Mester  Grand  havde  nær  tabt  Bogen,  og  Alle  syntes  for- 
færdede. Marsken  vinkede  atter,  og  tvende  Riddere  førte 
den  afsindige  Olding  hastig  ud  af  Salen.  En  almindelig 
Taushed  fulgte  paa  dette  Optrin.  Domprovsten  havde  snart 
fattet  sig;  han  stod  nu  med  den  hellige  Bog  i Haanden  for 
Fru  Ingeborg.  Han  hviskede  hende  de  hemmelige  Ord  i 
Øret,  som  de  Alle  saaledes  havde  modtaget.  Hun  bøiede 
Hovedet  bekræftende,  og  med  en  Stemme,  som  trængte  skærende 
i Sjælen  paa  Enhver,  der  hørte  det,  fremsagde  hun  den 
samme  Ed,  de  Alle  havde  svoret,  idet  hun  bøiede  sit  Knæ  og 

berørte  Bogen  med  den  udtærede  Haand.  Hun  blev  liggende 

ubevægelig.  Paa  Marskens  Vink  bortfjernede  Alle  sig  tause. 
Som  uvilkaarligt  udbredte  den  mørke  Borgherre  sine  Jernarme 
mod  sin  ulykkelige  Hustru;  men  med  et  dybt  Suk  lod  han 

dem  atter  synke.  Han  greb  heftig  i en  Klokkestreng,  hvorpaa 
Fru  Ingeborgs  Terner  traadte  ind  og  bare  deres  afmægtige 
Frue  tilbage  til  Fruerstuen. 


6.  KAPITEL. 

Hvad  der  var  foregaaet  paa  Mollerup  var  en  Hemme- 
lighed, som  Ingen  uden  de  Indviede  vidste.  De  fremmede;, 
formummede  Herrer  havde  forladt  Borgen,  een  ad  Gangen, 
til  forskjellige  Tider  og  fordetmeste  om  Natten,  ligesom  de 
vare  komne;  selv  i den  nærmeste  Omegn  syntes  Ingen  at 
have  bemærket  dette  hemmelige  Møde.  Paa  Borgen  selv  skete 
ingen  Forandring.  Man  saae  endnu  bestandig  de  fire  jern- 
klædte Vægtere  paa  Taarnet.  Vindebroen  var  som  sædvanlig 
optrukken,  og  uagtet  den  stærke  Besætning,  var  der  saa  stille, 
som  om  Borgen  var  forladt  og  ode. 

Forliget  med  Hertug  Valdemar  havde  gjort  de  Konge- 
ligsindede  trygge,  og  Rigsraadet  syntes  ikke  at  frygte  for 
nogen  Fare.  Kongen  og  Dronningen  tilbragte  den  skjønne 
Sommer  paa  Skanderborg  Slot,  omgivne  af  hele  Hoffet  og 
Landets  bedste  Mænd.  Den  gamle  Ridder  Jon  og  Mester 
Martinus  vare  tilligemed  Drost  Peder  komne  tilbage  fra 
Stockholm  med  gode  Tidender  om  Udfaldet  af  deres  Sendelse. 
Deres  Underhandlinger  med  Kong  Magnus  angik  fornemmelig 
begge  Kongehuses  nøie  Forbindelse  ved  et  dobbelt  Svoger- 
skabs Baand.  Den  lille  danske  Prindsesse  Merete,  der  Ivar 
trolovet  med  den  svenske  Thronarving,  skulde  inden  et  Aar 
bringes  til  Hoffet  i Stockholm,  hvor  hendes  Opdragelse  efter 
Overeenskomsten  skulde  fuldendes.  Paa  samme  Maade  skulde 
den  lille  svenske  Prindsesse  Ingeborg  opdrages  ved  det  danske 
Hof,  hvis  det  fordredes.  Forlovelsen  mellem  hende  og  den 
danske  Thronarving  var  ved  et  skriftligt  Document  bestemt; 
men  den  offentlige  Erklæring  om  denne  Forbindelse  var  endnu 
dog  udsat  et  Par  Aar.  Med  Glæde  havde  de  danske  Ge- 
sandter betragtet  den  lille  svenske  Prindsesse,  som  man  saa- 
ledes  kunde  haabe  engang  at  see  som  Danmarks  Dronning; 
og  selv  den  gamle  Ridder  Jon,  der  ikke  ventede  at  opleve  den 
Tid,  kunde  ikke  tale  om  dette  skjønne  venlige  Barn,  uden  med 
en  besynderlig  Begeistring,  som  om  han  i hende  ventede  en 
anden  Dagmar,  der  skulde  bringe  Danmark  Fred  og  Velsig- 
nelse. Saavel  denne  statskloge  Herre,  som  Drost  Peder,  satte 
lønlig  alt  Haab  om  bedre  Tider  i Danmark  til  den  kommende 
Slægt  og  den  unge,  haabefulde  Thronarving.  Ridder  Jon  søgte 
ofte  at  virke  gavnligt  paa  den  unge  Prinds ; men  med  al 
sin  Agtelse  for  Drost  Peder,  rystede  han  mangengang  paa 
Hovedet,  naar  han  saae  hvorledes  den  unge,  ridderlige  Drost 

søgte  at  nære  Prindsens  Æresfølelse  og  Retfærdighedsiver  i 
en  Grad,  som  syntes  ham  farlig. 

En  Dag  havde  den  gamle  Herre  med  Dronningens  Hof- 
stat paa  Skanderborg  været  tilstede  ved  Prindsens  Vaaben- 
øvelser  og  lagt  Mærke  til  hvorledes  den  unge  Konge,  som  han 
bestandig  kaldtes,  søgte  at  forvandle  disse  Øvelser  og  Lege  til 
kostbare  og  glimrende  Efterligninger  af  ordenlige  Ridderspil, 
hvorved  han  uddeelte  kongelige  Gaver  blandt  Væbnerne  og 
med  overdreven  Strenghed  fældede  Dom  over  enhver  Over- 
trædelse af  Ridderloven,  hvor  den  i disse  Lege  kunde  anven- 
des. Den  gamle  Rigsraad  smilede  og  synes  at  finde  Behag 
deri,  saavelsom  Dronningen  og  Drost  Peder;  men  da  Legen 
var  endt,  kaldte  han  Drosten  til  sig  i Eenrum.  „Jeg  er 
gammel"  — sagde  han  alvorlig  — „men  jeg  troer  dog  ikke, 
jeg  er  gjerrig  eller  smaalig,  om  jeg  end  sætter  større  Pris. 
paa  de  nødvendige  Midler  til  udvortes  Lykke,  end  I kan 
billige.  Det  er  smukt,  at  Prindsen  er  gavmild  og  storsindet; 
men  lær  dog  ikke  vor  tilkommende  Konge  at  være  en  Øde- 
land og  at  foragte  Folkets  Guld  og  Eiendomme,  som  det 
Støv,  han  træder  paa!  Vogt  Jer  for,  at  han  -ikke  faaer 
meer  Øie  for  Giands  og  ridderlig  Pomp,  end  for  stille  Kraft 
eller  sand  Bedrift  og  Storhed!" 

„Det  forbyde  Gud!"  — sagde  Drost  Peder  — „men  skal 
de  store  Valdemarers  Dage  komme  tilbage"  — — 

„Godt,  godt!  jeg  veed  hvad  I mener"  — afbrød  den 
Gamle  ham  — „men  vil  I danne  en  Valdemar  Seier  af 
Prinds  Erik,  saa  vogt  Jer,  at  hans  Ærelyst  ikke  bliver  tom 
Glimresyge  og  hans  Retfærdighedsiver  utidig  Haardnakkenhed ! 
Det  er  en  Dreng,  der  med  Guds  Hjælp  kan  blive  Meget  af. 
1 har  et  stort  Ansvar,  Drost  Peder ! betænk  det  vel ! Den 
raskeste  Falk  bliver  dog  aldrig  en  Ørn.  Det  er  farligt  at 
ville  omskabe  Guds  Værk,  og  det  er  Daarskab  at  ville  lægge 
en  Alen  til  sin  egen  eller  Andres  Væxt." 

Med  disse  Ord  trykte  han  sin  unge  Ven  kraftig  i Haan- 
den og  forlod  ham.  Siden  fandt  Drosten  ham  munter  isom 

sædvanlig,  og  det  lod  ikke  til,  at  den  Gamle  havde  Lyst  til 
oftere  at  sige  ham  sin  Mening  om  den  Sag.  Ridder  Jons 
Advarsler  havde  imidlertid  stemt  Drost  Peder  høist  alvorlig, 
og  han  kunde  ikke  negte,  at  den  kloge,  gamle  Herre  havde 
Ret  i mange  af  sine  Betænkeligheder. 

Ogsaa  den  lærde  Mester  Martinus  tog  sig  paa  sin  Viis 

med  kjærlig  Iver  af  Prindsens  Oplærelse;  men  han  søgte  for- 
gjeves  at  gjøre  ham  til  Filosof  og  lære  ham  sine  tørre  logiske 
Modos  significandi.  Prindsen  havde  stor  Ærbødighed  for 
den  lærde  Cantsler,  men  var  dog  aldrig  gladere,  end  naar 

han  slap  fri  for  hans  Latin.  Den  muntre,  livlige  Thronr 
arving  glædede  sig  mest  paa  Skanderborg  ved  de  ridderlige 

Lege  med  de  raske  Væbnere  og  Disksvende,  blandt  hvilke  den 
lille  venlige  Aage  Johnson  var  hans  kjæreste  Legekammerat. 

Naar  Junker  Christopher  undertiden  fordærvede  dem  Legen  ved 
slette  Drengestreger  eller  ved  at  sætte  Splid  mellem  Disksven- 
dene, var  den  lille  Konge  altid  Voldgiftsmanden,  og  [hans 
strenge  Upartiskhed  gjorde  ham  ligesaa  elsket  af  Disksvendene 
som  ilde  lidt  af  den  stridige  Broder.  Naar  de  daglige  Vaaben- 
øvelser  vare  forbi,  glædede  det  ofte  Prinds  Erik  at  tumle  om 
paa  Skanderborg  Sø,  hvor  hans  kyndige  Vaabemnester  Drost 
Peder  ogsaa  lærte  ham  at  styre  en  Seilbaad  let  og  sikkert, 
selv  naar  Søen  var  uroligst. 

Drost  Peders  virksomme  Deeltagelse  i Rigsraadets  For- 
handlinger saavelsom  hans  Omsorg  for  den  vigtige  Thron- 
arving  forbød  ham  næsten  at  tænke  paa  sig  selv  og  sine  løn- 
lige Hjerteanliggender.  Men  naar  han  undertiden  tumlede  om 
paa  Skanderborg  Sø  med  sine  Lærlinger  til  sildigt  ud  paa 
Aftenen,  faldt  han  ofte  i dybe  Tanker,  idet  han  styrede  Seil- 
baaden  efter  Lyset  i Fruerstuen,  der  fra  det  høie  Taarn  vendte 
ud  imod  Søen,  ligesom  Jomfru  Inges  Kammer  paa  Flynder- 
borg.  Han  kunde  da  ofte  sidde  længe  som  en  Drømmer  og 
stirre  paa  det  fjerne  Lys,  uden  at  mærke  hvad  der  foregik 
omkring  ham,  indtil  et  stærkt  Stormpust  eller  en  urigtig 
Slingring  med  Baaden  bragte  ham  til  Besindelse;  undertiden 
foer  ham  da  helt  urolig  op  og  bebreidede  sig  sine  Drømmerier, 
naar  den  dristige  Prinds  Erik  paa  egen  Haand  havde  gjort 
en  farlig  Vending  med  Seilene  og  Junker  Christopher  trætte- 
des heftig  med  Broderen  derover. 

Kongen  morede  sig  fordetmeste  med  Jagten,  som  han  * 
lidenskabelig  elskede,  og  hvorover  han  ofte  forglemte  de  vig- 
tigste Statsssager.  Kammersvend  Rane  var  endnu  bestandig 
hans  Yndling.  Den  listige  Kammersvend  var  ofte  fraværende 
i 'hemmelige  Ærender;  men  dette  syntes  alene  at  angaae  de 
sædvanlige  Elskovshandler  og  elendige  Eventyr  af  det  laveste 
Slags,  der  ofte  stode  i Forbindelse  med  Kongens  hyppige 
Jagtreiser.  Dronningen  syntes  Intet  at  ville  vide  herom. 
Hun  var  siden  Danehoffet  i Nyborg  forrige  Aar  bleven  besyn- 
derlig stille  og  alvorlig.  Hun  yndede  vel  endnu  kongelig 
Pragt  omkring  sig  og  viste  sig  med  Værdighed  ved  Hoffesterne, 
men  hun  tog  ingen  Deel  meer  i Dandsen  og  drog  sig  efter- 
haanden  meer  og  meer  tilbage  fra  Hoffets  Forlystelser.  Hun 
syntes  nu  at  foretrække  et  stille,  afsondret  Landliv  paa  det 
skjønne  Slot,  hvor  hun  tildeels  var  beskæftiget  med  velædige 
Sysler.  Undertiden,  naar  Kongens  Fraværelse  satte  Rigs- 
raadet  i Forlegenhed,  indtog  den  kloge  Dronning  hans  Plads 
i Raadet,  og  Alle  beundrede  den  Finhed,  hvormed  hun  i slige 
Tilfælde  vidste  at  lede  Forhandlingerne  og  undgaae  ethvert 
Skin  af  Anmasselse,  idet  hun  søgte  at  bevare  Thronens  Vær- 
dighed og  fremme  ethvert  Foretagende,  der  kunde  lette  Folkets 
Byrder  og  dæmpe  den  endnu  lønlig  ulmende  Oprørsaand. 
Drost  Peder  omgikkes  hun  med  Tillid  og  Velvillie,  men  med 
en  paafaldende  Opmærksomhed  paa  den  strengeste  Hofskik;  hun 

talte  aldrig:  med  ham  uden  i Rigsraadet  eller  i gamle  Ridder 
Jons  Nærværelse,  naar  hun  havde  vigtige  Ting  at  sige  ham 
med  Hensyn  paa  Prindsens  Opdragelse. 

Uagtet  den  Beundring,  Drost  Peder  nu  meer,  end  nogen- 
sinde før,  troede  at  skylde  den  kloge,  skjønne  Dronning,  var 
det  ham  dog  stedse,  som  han  i hendes  Nærværelse  følte  sig 
sin  sædvanlige  Frihed  og  Livlighed  berøvet.  Den  Beundring, 
han  endnu  af  fuld  Overbeviisning  ydede  hende,  tog  hans 
Hjerte  dog  ikke  længer  den  heftige  og  lønlige  Deel  i,  som 
dengang,  da  han,  som  hendes  Ridder  og  udmærkede  Yndling, 
bar  hendes  Farve.  Naar  han  nu  saae  hende  i den  røde  Skar- 
lagens-Kjortel og  med  Rubindiademet  i de  mørke  Lokker,  fandt 
han  hende  vel  skjøn  og  majestætisk;  men  den  kjække,  høie 
Jomfru  Inge  stod  i al  sin  Simpelhed  ham  dog  langt  elsk- 
værdigere  for  Øie,  og  det  rosenrøde  Haarbaand  i hendes  gule 
Lokker  forekom  ham  langt  skjønnere,  end  Dronningens  giind- 
sende Diadem. 

Uagtet  Kongens  Fortrolighed  til  Rane  viste  han  dog 
stedse  Drost  Peder  stor  Tillid  og  gav  ham  mange  hædrende 
Beviser  paa  sin  Naade,  især  siden  Drostens  vigtige  og  hel- 
dige Foretagende  med  Hertugens  Fængsling  og  efter  Forliget 
med  denne  farlige  Herre,  der  siden  den  Tid  havde  holdt  sig 
rolig  paa  Slottet  i Slesvig.  Der  udstedtes  intet  Kongebrev 
af  Vigtighed  uden  at  Drosten  tilligemed  Jon  Litie  og  Cants- 
leren  havde  underskrevet  og  beseglet  det;  mange  vigtige  Konge- 
bud bleve  endogsaa  affattede  af  Drosten  alene,  og  han  an- 
saaes  med  Rette  for  en  af  Kongens  vigtigste  og  mest  begun- 
stigede Mænd. 

Kongen  havde  efte  talt  om  at  besøge  Drost  Peder  en- 
gang paa  hans  Fædreneborg  Harrestrup,  hvor  Raa-Jagten  i 
Omegnen  isærdeleshed  var  fortræffelig  om  Efteraaret.  Dette 
hædrende  Besøg  var  bestemt  til  September  Maaned,  og  Dro- 
sten havde  ladet  Alting  paa  det  Prægtigste  indrette  paa  sin 
Gaard  til  Kongens  og  Hoffets  Modtagelse.  For  andre  Jagt- 
tog og  Forlystelser  blev  dette  Besøg  imidlertid  udsat  den 
ene  Uge  efter  den  anden.  October  Maaned  gik  hen,  og  Dro- 
sten troede,  at  Kongen  havde  forglemt  det  eller  udsat  det 
til  næste  Efteraar. 

Det  var  allerede  midt  i November.  Efteraaret  syntes  den- 
negang ikke  at  ville  vige  for  Vinteren,  og  det  mangfoldig- 
farvede  Efteraarsløv  var  endnu  ikke  ganske  affaldet  i Skovene. 
En  Morgen  overraskedes  Drost  Peder  med  det  Budskab  fra 
Kongen  ved  Kammersvend  Rane,  at  Kongen  næste  Dag  ivilde 
besøge  ham  paa  Harrestrup  og  more  sig  en  otte  Dages  Tid 
hos  ham  med  Jagten.  Det  var  ikke  usædvanligt,  at  slige 
øiebliklige  Bestemmelser  af  Kongen,  helst  naar  de  angik  Jagt- 
reiser  og  de  daglige  Forlystelser,  bekjendtgjordes  mundtlig  af 
Kammersvenden.  Skjøndt  det  var  Drost  Peder  ubehageligt 
at  modtage  sine  Forholdsregler  i denne  Anledning  af  Kammer- 

svenden  og  i en  temmelig  myndig  Tone,  fandt  han  sig  dog 
høflig  deri,  og  forlod  ufortøvet  Skanderborg,  for  at  kunne 
indrette  Alt  som  Kongen  ønskede  det  og  selv  modtage  'ham 
næste  Dag  paa  sin  Gaard  saaledes  som  Hofskikken  og  den  rid- 
derlige Artighed  udfordrede  .det.  Med  Tilfredshed  hørte  han 
dog  først,  at  Ridder  Jon  skulde  ledsage  Kongen,  og  Ridder 
Thorstensøn  blive  tilbage  paa  Skanderborg,  som  Drabanthøv- 
ding hos  Dronningen  og  de  unge  Prindser. 

Fra  Skanderborg  til  Harrestrup  Gaard  var  der  paa  de 
krumme  og  ulige  Veie  en  Afstand  af  over  ti  Mil.  Det  var 
noget  op  af  Dagen,  da  Drost  Peder  forlod  Slottet.  Han 
red  ene,  blot  ledsaget  af  sin  Væbner,  Claus  Skirmen,  der 
havde  tvende  Heste  med  til  Skifte. 

Drosten  red  saa  hastig  og  var  saa  fordybet  i sine  egne 
Tanker,  at  hans  Væbner  mange  Gange  begyndte  og  afbrød 
en  Underholdning,  som  han  ikke  kunde  bringe  sin  Herre  til  at 
tage  mindste  Deel  i.  Det  var  noget  over  Middag,  da  de 
kunde  øine  en  meget  høi  Bakke,  tæt  ved  Harrestrup,  som  mod 
Sønden  og  Vesten  kan  sees  i fire  Miles  Frastand  og  er  kjen- 
delig  paa  den  blaae  Taage,  der  næsten  bestandig  staaer  over 
den  og  opstiger  fra  den  nærliggende  store  Mose. 

,,Seer  du  Daugberg-Daas?  Skirmen  1“  — sagde  nu  Drost 
Peder  og  pegede  paa  Bakken,  idet  han  standsede  og  steg  af 
for  at  skifte  Hest.  — „De  sex  Mil  gik  hastig.  Vi  naae 
endnu  mageligt  Harrestrup  inden  Kvel.“ 

„Vi  komme  tidsnok  til  Harrestrup  dennegang!“  — sagde 
Skirmen,  idet  han  sprang  af  sin  Nordbak  og  bragte  sin  Herre 
den  anden  Hest.  — „Var  vi  saavel  derfra.  Herre !“ 

„Hvi  saa?  Skirmen!  naar  pleier  du  at  have  Betænkelig- 
heder? hvad  er  der  i Veien  med  dig?  du  seer  mig  saa  for- 
trædelig ud.“ 

„Med  mig  er  der  ingen  Ting  i Veien“  — svarede  Skir- 
men og  holdt  Stigbøilen  for  sin  Herre  — „er  her  kun 
Intet  i Veien  for  Eder,  eller  maaske  for  Kongen  selv!  — I 
maa  troe  mig,  om  I vil  - — det  er  dog  ikke  rigtig  fat.  Vel 
havde  de  drukken  tæt,  og  de  kunde  ikke  kjende  en  Flue  paa 
Væggen ; men  drukken  Mands  Snak  skal  man  dog  ikke  altid 
foragte.  I gamle  Viser  hedder  de  jo  ofte,  at  man  kan  lære 

Viisdom  af  Fuglenes  Sang,  naar  man  forstaaer  den;  saa  kloge 
er  Folk  vel  ikke  nuomstunder;  men  jeg  troer  dog  nok,  jeg 
kan  gjette  hvad  Hanen  galede  om  imorges.“ 

„Er  du  tosset?  Skirmen!  jeg  forstaaer  jo  ikke  et  Ord  af 
al  den  Snak.“ 

„Da  er  det,  saamænd,  ikke  min  Skyld,  strenge  Herre !“ 
— svarede  Skirmen,  idet  han  atter  steg  til  Hest  og  red 
frem  ved  sin  Herres  Side.  — „I  har  nu  i fem  stive  Timer 

ikke  villet  svare  et  Ord  paa  Alt,  hvad  jeg  har  sagt  Jer,  men 

ladet  mig  tale  for  døve  Øren.  I kan  troe  mig,  der  stikker 

Noget  under  med  denne  Reise  til  Harrestrup.  Saae  I hvor  glad 

den  listige  Kammersvend  blev,  da  han  fik  Jer  jaget  afsted? 
og  lagde  I Mærke  til  hvor  ivrig  han  gjentog,  at  Kongen 
vilde  træffe  Jer  hjemme,  som  en  omhyggelig  Husvert,  og 
at  1 paa  ingen  Maade  maatte  ride  ham  imøde  imorgen." 

„Nu  ja,  det  er  en  naadig  Grille  af  Kongen." 

„Men  Ingen  kunde  dog  bedre  vise  Kongen  hvor  I boer, 
end  I selv,  Herre!  og  det  er  dog  helt  besynderligt,  at  I skal 
sendes  iforveien  og  dandse  efter  Kammersvendens  Pibe  — I, 
som  dog  baade  er  Ridder  og  Drost." 

„Ingen  barnagtig  Forfængelighed,  Skirmen ! — Kongens  Bud 
maa  jeg  adlyde,  hvo  der  saa  bringer  mig  det;  jeg  finder 
ligesaalidt  Mærkeligt  deri,  som  i alt  Andet,  jeg  nok  har  hørt 
du  finder  mærkværdigt  ved  Graabrødre-Munke  og  Høns  og 
Ribe  Borgere.  Vil  Kongen  besøge  mig,  følger  det  jo  af  sig 
selv,  at  jeg  maa  være  hjemme  iforveien,  for  at  tage  anstæn- 
digt imod  ham.  Ridder  Jon  følger  ham  jo  med  sine  troe  Jægere, 
og  her  er  fuldkomment  roligt  og  sikkert  i Landet." 

„Hvor  veed  I det?  Herre!  Niels  Ufred  veed  jo  Ingen  hvor 
er,  og  Algreven  krydser  bestandig  ved  Kysterne;  ikke  at  tale 
om  Marsken  paa  Mollerup." 

„Han  er  Ridder  og  ingen  Stimand,  og  Niels  Ufred  er 
ingen  Feltherre;  en  klog  Røver  løber  aldrig  Kongen  paa  Ær- 
met, og  ingen  Fribytter  vover  sig  indenfor  Strandvagten.  Naar 
Ridder  Jon  og  jeg  ikke  frygte  for  Stimænd  og  Oprørere, 
kan  du  være  ganske  rolig,  min  gode  Skirmen!" 

„Men  har  I ikke  hørt  om  de  mange  Graabrødre-Munke  i 
Ribe?" 

„Kommer  du  igjen  med  dine  Munke?  dem  er  der  jo  Mange 
af  allevegne." 

„Men  de  pleie  dog  ikke  at  ride  i Klynge  om  ved  Nattetide; 
og  har  de  havt  Sværd  og  Ridderpantser  under  de  graae  Kap- 
per, som  man  vil  sige,  saa  er  det  nok  ikke  for  Guds  Skyld, 
de  gode  Herrer  ere  krøbne  i Munkehætten." 

„Hvem  har  fortalt  dig  det  Eventyr?"  spurgte  Drosten  op- 
mærksom. 

„De  tre  Mænd  fra  Ribe,  som  endelig  igaar  vilde  havt  Kon- 
gen i Tale  — det  var  dem,  Kongen  lod  sige  ved  Kammer- 
svenden, at  han  havde  Andet  at  gjøre,  end  høre  paa  deres 
dumme  Vrøvlerier;  derfor  var  det,  de  var  bievne  saa  vrede. 
Da  jeg  traf  dem  i Kroen  iaftes,  vare  de  rigtignok  drukne  \ 
men  saamegen  Mening  fik  jeg  dog  ud  af  deres  Snak,  at  det 
ikke  var  for  ingen  Ting  de  havde  seet  de  tre  Sole  paa  Him- 
len" — — 

„Snak,  Skirmen!  drukne  Folk  kan  jo  see  saa  mange  Sole 
paa  Himlen,  det  skal  være." 

„Mange  ædrue  Folk  har  jo  ogsaa  seet  det,  Herre!  Det 
betyder  en  stor  Ulykke,  sagde  de,  og  de  kunde  aabenbare  Kon- 
gen vigtige  Ting;  men  nu  kunde  han  hytte  sig  selv,  siden  han 
var  for  stolt  til  at  tale  med  fattige  Borgere." 

,,Fia,  det  er  Troskaben  nuoinstunder !**  — sagde  Drost  Peder 
harmfuld:  „naar  en  Mand  er  selv  fornærmet,  giver  han 

Land  og  Konge  en  god  Dag.  Troede  du,  der  var  Andet,  end 
dum  Overtro  og  Praleri  i den  Ølsnak,  Skinnen!  hvorfor  sagde 
du  mig  det  da  ikke  strax?** 

,,I  var  hos  Dronningen  med  Ridder  Jon  og  Prindserne, 
Herre!  For  slig  løs  Tale  vilde  jeg  ikke  heller  gjøre  hlind 
Allarm  strax.  De  Ribe  Borgere  lode  til  at  ville  slaae  sig 

til  god  Ro  nogle  Dage  i Kroen ; imorges  tidlig  var  jeg  der 

igjen,  for  at  træffe  dem  ædrue;  men  de  var  forsvundne  inat, 
sagde  man,  og  Ingen  vidste  hvor  de  var  bievne  af.  Imorges 
kunde  jeg  jo  ikke  komme  Eder  nær  for  Kammersvenden  og 
de  mange  fornemme  Herrer;  og  siden  I kom  til  Hest,  har  I 
jo  ikke  hørt  et  Ord  af  Alt,  hvad  jeg  har  sagt  Jer,  før 

nu,  ikke  engang  om  den  smukke  Hane  med  Halsbaandet.** 

,,Det  Fjas  har  jeg  hørt  Nok  af;  men  hvad  kommer  det 

denne  Sag  ved?  og  hvad  troer  du,  jeg  har  Tid  at  tænke  paa 
dine  Haner  og  deres  Kamp?** 

,,Men  naar  det  nu  var  den  samme  Hane,  som  I selv  beun- 
drede saa  høit  paa  Flynderborg  ?** 

„ Flynderborg  ?**  — gjentog  Drost  Peder  og  studsede  - — 
,,hvem  taler  om  Flynderborg?  Var  det  ikke  paa  Skanderborg 
det  Vidunder  af  Hane  var  at  see,  som  vandt  Seier  over  alle 
de  andre ?** 

,,Jo  vist.  Herre!  men  den  er  kommen  fra  Flynderborg: 
det  er  den  selvsamme,  som  I beundrede  og  holdt  den  smukke 
Tale  over  for  Jomfru  Inge,  da  hun  klappede  den  i Haven 
paa  Strandhøien.  Jeg  stod  hos  og  turde  ikke  afbryde  Jer; 
I havde  nylig  talt  om  Hamiets  List  med  de  svedne  Trækroge 
og  med  Bremsen  og  Straaet,  og  Jomfru  Inge  mente,  at  hendes 
Aarvaagenheds-Fugl  havde  været  et  forstaaeligere  Advarsels- 
tegn mod  Forræderi  og  Livsfare/* 

,,Og  den  Hane,  siger  du,  er  nu  paa  Skanderborg?** 

„Der  er  ingen  Tvivl  om,  det  er  den  samme;  den  Opdagelse 
har  jeg  gjort  imorges.  I husker  nok  den  sjællandske  Hønse- 
kræmmer, der  forleden  Aften  trængte  sig  ind  til  Jer  paa  Slottet 
og  endelig  vilde  havt  Jer  til  at  see  paa  sine  Høns?  I luk- 
kede Døren  i for  ham  og  troede,  han  var  fjantet;  jeg  troede 
ogsaa.  Manden  var  tosset,  da  han  løb  bort  og  slap  sin  bedste 
Hane  løs  i Slotsgaarden.  Først  imorges  faldt  det  mig  ind,  at 
den  tappre,  stridbare  Fugl  var  en  gammel  Bekjendt.  Falke- 
drengene havde  fanget  den,  for  et  rødt  Perlebaands  Skyld, 
som  den  bar  om  Halsen.  Jeg  tog  Baandet,  og  jeg  troer  Vist, 
jeg  kjender  det;  I kjender  det  maaske  ogsaa.  Herre!**  Med 
disse  Ord  fremtog  han  et  rosenrødt  virket  Perlebaand  med 
et  Par  smaa  hvide,  indvævede  Blomster. 

Med  blussende  Kinder  kjendte  Drost  Peder  Jomfru  Inges 
Haarbaand.  „Giv  hid!**  — sagde  han  hastig  — „det  er  mit!** 
Han  trykte  det  hemmelig  til  sine  Læber  og  forvarede  det 

ved  sit  Bryst,  medens  han  gav  sin  Hest  af  Sporene  og  red  forud 
i den  forunderligste  Stemning.  Han  følte  sig  lyksalig  over  al 
Maade  og  dog  tillige  besynderlig  ængstet  og  urolig.  Snart 
forsvandt  dog  næsten  aldeles  det  glædelige  Haab,  Besiddelsen 
af  dette  Baand  havde  opvakt  i hans  Hjerte.  Den  hemmeligt 
hedfulde  Advarsel  og  Opfordring  til  Aarvaagenhed,  der  var 
forbunden  med  dette  kjære  Minde,  fik  en  Betydning  for  ham, 
som  næsten  forbød  ham  at  tænke  paa  sig  selv  og  sin  Kjær- 
lighed.  Hvad  den  fædrelandsksindede  Pige  saaledes  vilde  sige 
ham,  ved  et  hemmelighedsfuldt  Vink,  syntes  ham  nu  alene  at 
gjælde  Kronen  og  Kongehuset.  Han  standsede  pludselig  sin 
Hest  og  overveiede,  om  han  ikke  skulde  ride  tilbage  til  Skan- 
derborg og  selv  ledsage  Kongen  næste  Dag  eller  bevæge  ham 
til  at  opgive  dette  Besøg.  Men  det  Urimelige  og  næsten  Lat- 
terlige, Kongen  og  hele  Hoffet  vilde  finde  deri,  bragte  ham 
selv  til  at  smile  derover. 

Skirmen  havde  imidlertid  indhentet  sin  Herre.  „Nu  vel !"  — 
sagde  Drosten  — „den  Hane  kan  have  Ret;  vi  vil  være  aar- 
vaagne.  Men  nogen  overhængende  Fare  er  her  ingen  fornuftig 
Grund  til  at  befrygte.  Kongen  reiser  med  et  anseeligt  Følge; 
jeg  rider  ham  nu  dog  imøde  imorgen  og  følger  ham  gjennem 
Skoven  med  mine  Folk.  Paa  Harrestrup  kan  han  være  tryg*- 
gere,  end  paa  Skanderborg  selv." 

. „Det  troer  jeg  med"  — svarede  Skirmen.  — „Her  er 
vel  heller  ikke  videre  at  gjøre ; men,  at  der  er  Ugler  i Mosen, 
troer  jeg  vist." 

De  rede  nu  tause  og  betænkelige  videre.  Det  begyndte  at 
mørknes,  da  de  vare  komne  forbi  Daugberg  Kirke  og  rede  Nor- 
den for  Byen  gjennem  en  langagtig  Dal  mellem  store  Høie, 
hvori  det  betydelige  Kalkstenbrud  havde  dannet  dybe  Gruber. 
Ovenpaa  Høiene  stod  over  Gruberne  den  mørkegrønne  nysop- 
komne  Vintersæd  mellem  enkelte  Stendysser  og  halvt  ned- 
faldne Grupper  af  Træer.  Synet  af  dette  malerisk  vilde  Sted 
opvakte  skjønne  Barndomserindringer  i Drost  Peders  Sind  og 
adspredte  hans  urolige  Tanker.  „Her  har  jeg  ofte  leget  Røver 
i min  Barndom"  — sagde  han.  — „Dengang  tænkte  jeg  ikke 
paa,  at  jeg  nu  skulde  ride  her  i disse  alvorlige  Tanker." 

„See,  Herre!"  — sagde  Skirmen  og  red  tæt  hen  til  sin 
Herre.  — „Seer  I ikke  Noget  blinke  og  bevæge  sig  i hin 
store,  mørke  Grube?" 

„Drømmer  du  om  Røvere?"  — spurgte  Drosten  — ,,Jeg 
seer  intet." 

„Nu  seer  jeg  heller  ikke  Noget"  — svarede  Skirmen  — 
„men  den  Grubener  jo  halvfjerdsindstyve  Alen  dyb;  den  maa 
kunne  skjule  en  hel  Flok." 

„Stedet  var  beleiligt  nok  for  slige  Karle"  — sagde  Drosten 
— „men  hidtil  har  denne  Egn  dog  været  sikker.  Saa  nær 
Harrestrup  vover  ingen  Røver  sig.  Min  raske  Tyge  Borgfoged 
er  ikke  at  spøge  med.  Seer  du  den  gamle  Retterpæl  paa 

Daugberg-Daas?  den  staaer  ogsaa  der  endnu,  som  et  alvorligt 
Advarselstegn  for  Stimænd  og  Røvere.  Skoven  var  slige  Folk 
tjenligere;  men  der  passer  gamle  Henner  paa." 

„Henner  Frisér?"  — udbrød  Skirmen  heftig  og  studsede 

— „er  han  her?" 

„Nu  ja,  det  er  sandt!  det  skulde  du  ikke  vidst,  Skirmen! 
men  du  kan  vel  tie?  Du  husker  nok,  han  nedlagde  en  kongelig 
Væbner  i Selvforsvar.  For  ikke  at  komme  i Uleilighed  derfor, 
er  han  tyet  til  et  af  mine  Skovhuse." 

„Hvilket?  Herre!  — det  ved  Finnerup?" 

„Nu  ja,  siden  du  dog  veed  det  — der  boer  han.  Men  du 
tier  dermed!" 

„Det  forstaaer  sig.  Herre!"  — svarede  Skirmen  sjæleglad. 

— „Jeg  skal  vel  vogte  mig  for  at  bringe  den  brave  Gamle 

og  den  lille,  deilige  Aase  i Ulykke.  Men  gjorde  de  ikke 

bedst  i at  forlade  Skovhuset  i disse  Dage?  hvor  let  kan  Kongen 
og  hans  Jægere  ikke  komme  derhen?  og  kommer  den  for- 

dømte Snushane  Rane  med“  — — 

„Du  har  Ret,  Skirmen!"  — svarede  Drosten  — „du  er 
betænksommere,  end  jeg.  Du  kan  imorgen  tidlig  ride  hen 
og  advare  dem." 

„Tak,  Herre,  Tak!"  sagde  Skirmen  og  hoppede  lystig  i 

Sadlen. 

De  rede  nu  ind  i en  lille  plantet  Lund  af  unge  Bøge  og 
Popler.  Mørket  faldt  paa ; men  endnu  kunde  man  dog  .see 
de  ranke  hvide  Poppelstammer. 

„Jeg  kjender  neppe  mit  lille  Kj  ælde  r riis  igjen"  — sagde 
Drosten.  — „See  hvor  stolt  mine  Popler  ere  voxede!" 

„Hvor  godt  Henner  Friser  passer  paa,  er  her  dog  nok 

Vildttyve,  Herre!"  — sagde  Skirmen.  — ,,Jeg  hørte  Klangen 
af  en  Staalbue  — og  hører  I hvor  det  rasler  hist  i Krattet?" 

„Snak,  Skirmen!  det  er  mine  Popler,  der  suse  mig:  vel- 
kommen!" — svarede  Drosten.  — „Hvad  der  rasler  i Løvet  er 
nok  en  opjaget  Raabuk.  De  Krabater  skulde  rigtignok  holdes 
herfra!"  — tilføiede  han.  — „Hegnet  rnaa  ikke  være  godt 
istand." 

De  vare  snart  ude  af  Lunden  og  rede  gjennem  en  dyb  Dal. 
Det  sidste  svage  Dagskjær  oplyste  endnu  Aasen  af  en  stor 
bjergagtig  Høi,  der  ragede  mægtig  frem  over  Dalen.  Der  laae 
Harrestrup  Borg  for  deres  Øine  paa  den  flade,  næsten  cirkel- 
runde Pynt  af  Høien.  Borgen  var  lille,  men  saa  vel  befæstet 
af  Naturen,  at  den  ingen  konstige  Grave  behøvede;  med  $ine 
høie  steile  Mure  og  bratte  Skrænter  syntes  den  utilgængelig 
for  den  dristigste  Stormløber.  Hele  Borgen  syntes  næsten  at 
bestaae  af  et  eneste  rundt  Taarn,  opført  af  Kampesten  og 
brændte  Mursten.  En  eneste  steil  og  smal  Vei  førte  op  fra 
Dalen  mod  Taarnborgen.  De  udmattede  Heste  havde  Møie 
med  at  stige  op  ad  denne  Vei,  som  bestandig  blev  smallere  og 
steilere.  Drost  Peder  og  hans  Væbner  sprang  tilsidst  af  og 

trak  deres  Heste  over  det  vanskeligste  Sted  mellem  to  bratte 
Dybder,  hvorover  en  smal  Vindebro  førte.  Som  sædvanligt  i 
Fredstider,  var  Broen  nedslagen.  Endelig  stode  de  Reisende 
ved  Borgporten.  Den  var  lukket.  Høit  over  Drost  Peders  Hoved 
vaiede  nu  fra  Murkrandsen  over  Borgporten  et  stort,  ridder- 
ligt Banner,  prydet  med  Borgherrens  Vaaben : tre  røde,  lige 
nedgaaende  Bjælker  i gult  Felt. 

,,Du  har  jo  Hornet  med,  Skirmen!“  — sagde  Drosten  — 
„nu,  saa  blæs  da  et  lystigt  Stykke,  saa  de  kan  høre,  vi 
er  her !“ 

Skinnen  bar  et  forgyldt  Krumhorn  i en  Rem  over  Skulderen. 
Han  satte  det  til  Munden  og  blæste  Begyndelsen  af  den  lystige 
Kæmpevise  om  Hr.  Jon,  der  tog  Bruden  fra  sin  klodsede 
Medbeiler.  Dette  Tegn  besvaredes  strax  fra  Taarnet  af  en  rask, 
ungdommelig  Mandsstemme,  der  sang  Omkvædet  paa  den  an- 
givne velbekjendte  Vise: 

„1  binder  op  Hjelm  af  Guld  og  følger  Hr.  Jon!“ 

„Er  det  Eder  selv?  strenge  Herre !“-  — spurgte  derpaa 
Stemmen  fra  Taarnet. 

„Ja  vist,  luk  kun  op,  Tyge!“  — sagde  Drosten.  Strax 
efter  aabnedes  den  store,  jernbeslagne  Port,  og  Drost  Peder 
modtoges  med  hjertelig  Glæde  af  sin  unge,  kjække  Borgfoged  og 
en  talrig  Flok  Huskarle,  der  ligeledes  vare  unge,  raske  Mænd 
og  ligesom  Borgfogden  vare  bevæbnede  med  runde  Staalhuer 
og  blanke  Hellebarder.  Endeel  Stalddrenge  og  Kertesvende 
trængte  sig  ogsaa  frem  for  at  see  og  hilse  deres  Herre. 

Drost  Peder  rystede  sin  Borgfoged  trofast  i Haanden,  klap- 
pede nogle  af  Huskarlene  paa  Skulderen  og  nikkede  venligt 
til  dem  Alle.  „Har  1 nu  Alt  -i  Orden  ?“  — spurgte  han. 

— „Imorgen  har  vi  Kongen  her!“ 

„Kom  her  selv  en  Keiser,  Herre !“  — svarede  Borgfogden 

— „I  skulde  ingen  Skam  have  af  Huset.  Dorthe  har  -over 
i to  Maaneder  havt  Voxlysene  i Stagerne  og  Bordene  dækkede. 
Den  hele  Borg  er  pudset  og  blank,  som  vore  Hellebarder. 
Fadeburet  er  fuldt  af  Gammelmad  og  Kjælderen  af  Godtøl  og 
sød  Vin.  — Blev  Kongen  her  ogsaa  den  hele  Vinter,  Iran 
skulde  ikke  komme  til  at  suge  paa  Labben. “ 

„Og  Jagthestene?  Hundene?  Falkene ?“  spurgte  Drosten. 

„De  er  raske  og  øvede.  1 skal  have  Ære  af  dem,  Herre !“ 

„Endnu  Et,  Tyge!  er  Egnen  sikker?  er  her  ingen  Vildt- 
tyve i Kjælderriis  og  ingen  Løsgængere  eller  mistænkelige 
Folk  i Daugberg  Kalkgruber ?“ 

„Hvor  vil  I hen.  Herre!  hvor  falder  1 derpaa?  Rakkere 
og  Kjedelflikkere  kan  vel  trække  her  forbi  engang  imellem ; 
vi  give  dem  i Guds  Navn  Brød  og  Sul,  og  de  røre  ikke  et 
Dyr  i Skoven  eller  en  Fjær  i Hønsehuset.  Var  Egnen  usikker, 
maatte  vi  dog  vel  have  hørt  det.  Saa  nær  Harrestrup  Borg 

skal  ingen  Tyv  eller  Røver  vove  sig,  saalænge  eders  Banner 
hænger  over  Porten!  Har  1 mærket  Noget?  Herre !** 

„Jeg  ikke;  det  var  kun  et  Indfald,  Skirmen  fik  paa  Veien.** 
,,Hvad,  Claus  Skirmen !**  — sagde  den  muntre  Borgfoged 
— ,,naar  pleier  du  at  have  KjærJingesyner ?** 

,,Vil  I betroe  mig  en  halv  Snes  Huskarle,  Herre  !**  — sagde 
Skirmen  rask  og  bestemt  til  Drosten  — „saa  skal  jeg  maaske 
endnu  inden  I gaaer  til  Sengs  vise  eders  trygge  Borgfoged, 
at  jeg  ikke  har  havt  Kjærlingesyner/* 

„Nu  vel,  har  du  Lyst  til  at  see  dig  lidt  om,  saa  for  mig 
gjerne!  tag  ti  Karle  med!  men  bræk  ikke  Halsen  i Gruberne! 
inden  Midnat  er  du  her  igjen ! Maanen  staaer  sildig  op ; 
har  du  Fakler?** 

„Det  behøves  ikke!**  — sagde  Skirmen:  — „jo  mørkere  jo 
bedre!  — tilfods  kan  vi  finde  Veien  iblinde.  Sørg  I godt 
for  min  Norbak,  Drenge!  Ingen  af  Jer  vil  jeg  have  med  — 
men  dig,  raske  Jon!  og  dig,  Søren  Gaardsfoged!  og  dig  — ** 
Han  udvalgte  nu  selv  Ti  af  de  raskeste  Huskarle  og  skyndte 
sig  ud  af  Porten  med  dem,  medens  Stalddrengene  trak  Hestene 
til  Stalden.  Drost  Peder  gik  med  Borgfogden  over  Gaarden 
og  op  ad.  Stentrappen  til  Vaaningshuset. 


7.  KAPITEL. 

Inden  den  unge  Borgherre  gav  sig  Tid  til  at  hvile  og  veder- 
kvæge sig  efter  Reisen,  besaae  han  hele  Borgen.  Han  fandt 
Alting  i den  skjønneste  Orden  og  paa  det  Prægtigste  indrettet 
til  at  modtage  Kongen  og  hans  Følge.  Drost  Peders  gamle 
Amme,  den  geskæftige  Dorthe,  var  med  en  Støvekost  og  en 
Karklud  i Hænderne  trippet  ham  imøde  fra  Stegerset  og  havde 
med  overvættes  Glæde  omfavnet  ham.  Hun  var  jkke  lidet 
stolt  af  at  være  betroet  Overopsigten  med  hele  Borgens  Hus- 
væsen. Hun  græd  af  Glæde  ved  den  stolte  Tanke,  at  hun 
skulde  være  Vertinde  for  det  kongelige  Herskab,  og  det  var 
hende  en  Ære  uden  Lige  at  være  regjerende  Dronning  i Steger- 
set og  Fadeburet  ved  saa  vigtig  en  Ledighed,  som  var  en 
Hovedbegivenhed  i hendes  Liv.  Hun  trak  sin  kjære,  unge  Herre 
om  med  sig  allevegne,  for  at  vise  ham  alle  de  udsøgte 
Retter,  hun  vilde  gjøre  Kongen  og  de  store  Herrer  filgode 
med,  og  hun  var  uudtømmelig  i at  udvikle  for  sin  Herre, 
hvorledes  hun  havde  indrettet  det  til  hver  Time  paa  Dagen, 
saalænge  det  kongelige  Besøg  varede. 

„Godt,  godt,  min  kjære  Dorthe!**  — sagde  endelig  Drost 
Peder  noget  utaalmodig,  idet  han  dog  venlig  klappede  hende 
paa  Skulderen  — „du  har  indrettet  Alting  fortræffeligt.  Jeg 

forstaaer  mig  ikke  derpaa;  men  jeg  yeecl  jo  nok,  du  sørger 

for  Husets  Ære,  som  du  kunde  være  min  Hustru." 

„Ak,  kjære,  unge  Herre  !"  — svarede  Dorthe  og  kyssede 
hans  Haand  — „naar  skal  jeg  dog  have  den  Hjertens  Glæde 
at  see  Jer  forsørget  og  modtage  en  from  og  deilig,  ung  Hus- 
frue her  paa  Borgen?  I fortjente,  saa  sandelig,  at  en  af  de 

kjære  Guds  Engle  skulde  gaae  ind  til  Jer!  — her  er  Guds 
Velsignelse,  og  I er  jo  som  den  velsignede  Joseph  bleven  den 
første  Mand  i Landet  næst  Kongen,  og  det  tør  jeg  sværge 
paa,  vilde  Potiphars  Hustru  endogsaa  friste  Jer!  — — “ 

„Godt,  godt,  Dorthe  !"  — afbrød  Drost  Peder  hende  og 
rødmede  — „jeg  tvivler  ikke  paa  dine  gode  Tanker  om 

mig"  — 

„Ak  ja!"  — vedblev  Dorthe  — „men  hvad  hjælper  al  den 
Ære  og  Lykke  Jer,  min  kjære,  unge  Herre!  naar  I dog 

saaledes  lever  som  en  eenlig  Fugl  i Verden?  Tro  mig,  gode 
Herre!  det  er  ikke  godt,  at  Mennesket  er  ene.  Det  sagde 
altid  min  salig  Mand.  Gud  glæde  hans  Sjæl!  Vel  slog  han 
mig  engang  imellem,  den  salig  Sjæl,  naar  han  ikke  fik  varm 
Hakkemad  til  Kvelsnadver  — det  var  saamiænd  hans  Livret 

— og  hver  Menneskesjæl  har  sin  Skrøbelighed ; men  han  var 
dog  en  hjertens  god  Mand  og  saa  from  som  en  Engel,  naar 
han  havde  faaet  sin  Mad.  — Ak  ja,  Alt  i Verden  er  forgænge- 
ligt. Min  lykkelige  Tid  er  forbi.  Nu  har  jeg  ingen  anden  Glæde, 
end  at  see  Eder  tilgode,  min  dyrebareste  Herre!  og  kunde  jeg 
engang  see  min  lille,  gode  Peder  Hessel  gift  og  hjemfaren 
og  vugge  eders  Børn  og  de  velsignede  Børnebørn  paa  mine 
Arme,  saa  vilde  jeg  saamænd  gjerne  lukke  mine  gamle  Øine 
og  sige  denne  forfængelige  Verden  Godnat. " Med  disse  Ord 
tørrede  hun  et  Par  Taarer  af  sine  rynkede  Kinder  med  Ste- 
gersforklædet, uden  at  bekymre  sig  om  Tyge  Borgfogeds  tørre 
Bemærkning  om  hvor  langt  hun  kunde  være  over  de  Hun- 
drede, inden  alle  de  Ønsker  bleve  opfyldte.  „Men  kom  nu 
dog  ind,  min  kjære,  unge  Herre,  og  faae  Noget  at  leve  af!" 

— tilføiede  hun  og  trippede  iforveien  for  at  aabne  fham 
Døren.  — „I  vansmægter.  Gud  hjælpe  mig!  i eders  eget  Hus 
midt  i al  denne  Guds  Velsignelse."  Med  disse  Ord  løb  hun 
tilbage  og  trak  ham  ind  med  sig  i den  blanke,  bonede  Dag- 
ligstue, hvor  hun  nødte  ham  til  at  sætte  sig  tilbords,  medens 
hun  geskæftig  sørgede  for  hans  Vederkvægelse. 

Drost  Peder*  havde  endnu  Meget  at  aftale  med  Borgfogden. 
Han  fik  endelig  Dorthe  til  at  gaae  til  Ro  og  blev  ene  'med 
Tyge  Borgfoged  tilbage  i Stuen.  Han  erkyndigede  sig  om 
Godsets  og  sine  Undergivnes  Tilstand,  og  nogle  Timer  gik  hen. 

Borgfogden  var  gaaet  ud  for  at  see  til  Folkene  og  kom  nu 
ind  igjen. 

„Det  bliver  sildigt,  Tyge!"  — sagde  Drosten  og  følte  sig 
træt.  — „Hvor  bliver  Skirmen  af?  Det  er  paa  Tiden,  at 
vi  Alle  komme  til  Ro.  Før  Dag  maae  vi  ride  Kongen  imøde 

med  de  raskeste  Svende.  Du  har  vel  sørget  for,  at  de  kan 
lægge  sig  for  at  være  tidlig  paafærde?" 

,,De  sove  allerede  som  Stene,  de  Knegte!"  — svarede  Borg- 
fogden — „men  det  var  ikke  efter  min  Husskik.  Tre  af  de 

Karle,  der  fulgte  med  Skirmen,  skulde  holde  Vagt  inat;  men 
deres  Poster  staae  nu  ledige.  Det  er  en  slem  Uorden,  Herre 
Drost!  det  er  aldrig  hendtes  mig  før;  og  I maa  gunstigst 
undskylde  mig.  Det  er  sjært  nok.  Herre!  men  vi  To  er  i dette 
Øieblik  de  eneste  vaagne  Sjæle  her  paa  Borgen.  Vore  Hus- 

karle er  ellers  brave  ædruelige  Karle;  men  af  Glæde  over 
eders  Hjemkomst  har  de  Alle  seet  lidt  for  dybt  i Ølkruset 

og  slaaet  Hul  paa  den  tydske  Tønde." 

,,Hvad?  har  I tydsk  01  her  paa  Borgen?"  — spurgte  Drosten 
misfornøiet;  — „det  veed  du  jo,  jeg  har  strengelig  forbudt: 
det  strider  mod  Kongens  Anordninger,  og  dem  maae  jeg  og 
mine  Folk  først  og  fremmest  adlyde." 

„Det  har  jeg  ogsaa  sagt,  strenge  Herre!  men  det  var  Dor- 
thes Skyld;  hun  lod  mig  ikke  faae  Rist  eller  Ro,  før  jeg 
lod  hente  et  Par  Tønder  fra  Viborg.  Uden  tydsk  01,  mente 

hun,  kunde  man  umulig  med  Anstændighed  beverte  Kongens 
Folk,  om  saa  Kongen  havde  forbudet  det  ti  Gange.  Naar  han 
selv  og  hans  Folk  fik  godt  deraf,  var  det  ingen  Synd,  troede 
hun." 

„Det  ligner  hende!"  — sagde  Drosten  og  smilede.  - — „Det 
faaer  nu  saa  være!  men  imorgen  tidlig  lader  du  hver  Draabe 
tydsk  01,  her  er  paa  Borgen,  løbe  i ‘Rendestenen,  enten  Dorthe 
saa  seer  surt  eller  mildt!" 

„Det  skal  skee.  Herre!  men  vil  I ikke  selv  sige  hende  det, 
for  den  kjære  Husfreds  Skyld!  — Hvad  er  nu  Dette?"  ^ — 
vedblev  han  og  lyttede  — „mig  syntes,  det  knirkede  med 
Døren  i Riddersalen.  Jeg  troede,  Dorthe  sov  sødelig.  Skulde 
hun  endnu  pusle  om  derinde?  hun  er  saa  ivrig  i sin  Hus- 
lighed, at  hun  tidt  staaer  op  midt  om  Natten  og  støver  af; 
bliver  hun  ikke  gal  af  Glæde  over  al  denne  Herlighed,  er  det 
en  Guds  Lykke.  Tillader  I,  Herre!  vil  jeg  dog  see  om  Idet 
er  hende." 

Han  tog  et  af  Lysene  og  nærmede  sig  Døren  til  Ridder- 
salen; men  inden  han  naaede  Døren,  aabnedes  den  sagte  paa 
Klem,  og  et  vildt,  skægget  Ansigt  tittede  ind  til  dem.  Det 
forsvandt  i samme  Øieblik,  hvorpaa  Døren  strax  lukkedes  igjen. 

Drost  Peder  reiste  sig  hastig,  og  den  unge  Borgfoged  stod 
som  forstenet  med  Lyset  i Haanden  midt  paa  Gulvet.  „Død 
og  Ulykke!"  — hviskede  han  — „Skirmen  er  rendt  med 
Gaardsfogden  og  har  ladet  Porten  staae  aaben  — her  er 
bestemt  Tyve  eller  Røvere  i Huset,  Herre!  Lad  mig  vække  Hus- 
karlene! man  veed  ikke  hvor  mandstærk  e de  Kjæltringer  kan 
være.  Jeg  gaaer  gjennem  Stegerset.  Luk  ikke  denne  Dør  lop 
før  jeg  kommer  igjen!"  Derpaa  satte  han  hastig  Stang  for 
Døren  til  Riddersalen. 

„Vel!  skynd  dig!“  — sagde  Drost  Peder.  — „Saae  jeg 
ret,  var  det  Niels  Ufreds  Tyreansigt.  Hm!  saa  havde  Skinnen 
dog  Ret!“ 

Borgfogden  gik  hastig,  og  Drost  Peder  stod  alene  i Stuen. 
Han  havde  draget  sit  Sværd;  han  støttede  sig  besindig  til 
det  og  lyttede.  Han  hørte  mange  Stemmer  i Riddersalen. 

„Er  han  der?  — er  han  der?  hvor  Mange  er  der?u  — spurgte 
en  hel  Deel  Stemmer  lavrøstet  i Munden  paa  hverandre. 

„Der  er  kun  to  Mand,  og  den  fordømte  Drost  er  den  Ene“ 
— lød  en  dyb,  raa  Stemme.  — „Kom,  Karle!  han  skal  nu 
ikke  oftere  føre  os  i Ulykke  1“ 

Man  greb  voldsomt  i Døren ; men  Stangen  holdt  fast. 

„De  har  stænget  for  Døren.  — Den  Pind  kan  vi  vel 
knække  \“  — lød  nu  den  samme  raae  Stemme  — „Løb  til, 
Karle!  lad  os  sprænge  Døren!  den  gaaer  ind  ad  — “ 

Med  et  forfærdeligt  Bulder  knak  Stangen.  Døren  foer  op, 
og  ni  vilde,  stærke  Karle,  med  Niels  Ufred  i Spidsen,  styrtede 
ind  med  korte  Stridsøxer  og  blanke  Daggerter  i Hænderne. 
Drost  Peder  gik  nogle  Skridt  tilbage  og  stillede  sig,  med 
Ryggen  mod  Væggen,  i en  Stilling,  hvori  han  kunde  forsvare 
sig  en  Stund  og  med  sit  lange  Riddersværd  holde  iStimæn- 

dene  fra  Livet.  Han  betragtede  de  vilde  Karle  med  et  skarpt 
Blik.  „Er  I slige  feige  Niddinger ?“  — sagde  han  - — „vil 
I fegte  Ti  her  mod  Een?  jeg  seer  i det  mindste  een  Mand  iblandt 
Jer,  som  engang  blev  hædret  med  Ridderslaget  af  Danmarks 
Konge ; saavidt  jeg  veed,  er  det  endnu  ikke  med  kogende 

Vand  skoldet  af  hans  Skulder.  Træd  her  frem,  Ridder  Lave 
Rimaardsøn!  I er  den  Eneste  af  disse  Karle,  jeg  endnu  Vil 

agte  værd  at  kæmpe  en  Enekamp  med  paa  Liv  og  Død. 

Er  der  Gnist  af  Ære  i Jer  endnu,  saa  kom  ene!“ 

Niels  Ufred  og  hans  raae  Kammerater  lode  ikke  til  at  be- 
kymre sig  om  denne  Udfordring,  men  trængte  frem  for  at  over- 
vælde deres  eenlige  Modstander. 

„Afveien,  Slyngler \u  — - raabte  nu  en  heftig,  ungdommelig 
Stemme,  og  en  smuk  Karl  med  en  rød  Fjær  i Hatten  og  et 
stolt,  forvovent  Ansigt  sprang  frem.  - — „Hvem  der  rører 
Drosten  uden  jeg,  hugger  jeg  ned  paa  Stedet  1“  — vedblev 
han.  — „Een  om  Een  og  Ti  om  Fanden!  — Kom,  Drost  Peder 
Hoseøl!  det  er  anden  Gang,  vi  træffes,  siden  I gjorde  mig 
fredløs  i Danmark.  Paa  Vaarby-Bro  fik  jeg  Forfald;  havde 
mit  Broderblod  ikke  dengang  været  lidt  tykkere,  end  Vandet 
i Aaen,  skulde  I aldrig  sluppet  over  den  Bro.  Nu  staae  vi  paa 
en  større  Skillevei;  den  fører  fra  Jord  til  Himmel  eller  — 
Helved,  alt  som  det  kan  føie  sig.  Her  maa  nu  enten  I eller 
jeg  sige  denne  skjønne,  lystige  Verden  Godnat  1“  Med  disse 
Ord  kastede  han  sin  Stridsøxe  fra  sig  og  drog  sit  Ridder- 
sværd, der  var  af  samme  Længde  som  Drost  Peders ; sin  Fjær- 
hat  kastede  han  hen  ad  Gulvet,  for  ikke  at  have  nogen 

Fordeel  for  sin  Modstander,  der  stod  med  blottet  Hoved  for 
ham. 

„Nu  vel,  skal  det  endelig  være  en  ordenlig  Hanekamp,  saa 
for  mig  gjerne!“  — brummede  Niels  Ufred.  — „Men  gjør 
1 det  ikke  strax  af  med  ham.  Ridder  Storsnude!  saa  skal 
jeg!“ 

Den  plumpe  Røverhøvding  og  hans  vilde  Kammerater  loe 
veltilfreds  og  sloge  en  tæt  Kreds  om  de  tvende  Herrer.  Derpaa 
begyndte  der  en  heftig  og  alvorlig  Fegtning,  men  efter  alle 
Koistens  og  Ridderlovens  Regler.  De  satte  Fod  mod  Fod  og 
vege  ikke  en  Haarsbred  fra  deres  Plads.  Ingen  af  dem  brugte 
Spidsen  af  Sværdet;  de  huggede  med  den  skarpe  Eg  og 
kun  efter  Hoved  og  Bryst  eller  mellem  de  fire  Lemmer,  som 
det  kaldtes.  De  tvende  Lys  paa  Bordet  oplyste  Værelset  kun 
halvt;  men  Ridderne  stirrede  hinanden  stivt  i Øinene,  og  de 
klirrende  Sværd  mødtes  saa  hurtigt,  at  man  neppe  kunde  øine 
dem.  Hvert  Øieblik  truede  et  dødeligt  Hug  de  tvende  blottede 
Hoveder;  men  de  syntes  begge  lige  kyndige  Vaabenmestere. 
Ingen  af  dem  kunde  bibringe  sin  Modstander  noget  Saar; 
som  idelige  Lyn  knittrede  Klingerne  over  deres  Hoveder. 

„Skal  jeg  gjøre  Ende  paa  Legen  ?“  — brummede  Niels 
Ufred  og  hævede  sin  brede  Stridsøxe. 

„For  Satan!  er  I da  saarfri?“  — raabte  nu  den  ridderlig 
fegtende  Røver  utaalmodig  og  sprang  imod  Reglerne  ind  paa 
sin  Modstander  med  et  forvovent  og  farligt  Udfald;  men  i 
samme  Øieblik  foer  Sværdet  ham  af  Haanden  og  fløi  hen  ad 
Gulvet  tilligemed  de  tre  forreste  Fingre  paa  den  høire  Haand. 

„Nu  skal  I ikke  oftere  sværge  Kongen  og  Ridderskabet  falsk 
Ed!“  — raabte  Drost  Peder  forbittret. 

Den  unge  Røver  blegnede  og  tumlede  til  Gulvet. 

„Hug  ham  ned,  den  Satan  !“  — raabte  nu  de  rasende  Rø- 
vere og  fore  ind  paa  Drosten,  der,  med  Ryggen  mod  Væg- 
gen, forsvarede  sig  fortvivlet.  Han  havde  allerede  et  Par  Saar 
og  blødte  stærkt;  da  sprang  Stegersdøren  op,  og  Tyge  Borg- 
foged styrtede  ind  med  sex  halvberusede  Huskarle.  De  kom 
tumlende  deres  Herre  til  Hjælp,  og  der  begyndte  en  blodig  Kamp 
med  Daggerter  og  Øxer.  Røverne  havde  dog  endnu  en  stor 
Overvægt  over  de  ravende  Huskarle,  der  neppe  kunde  skjelne 
Ven  fra  Fjende.  Under  vilde  Skrig  styrtede  Huskarlene  om- 
kuld mellem  hverandre.  Kun  Drost  Peder  og  Tyge  Borgfoged 
kæmpede  besindigt  og  med  Sikkerhed;  men  de  vare  nær  ved 
at  overvældes,  da  hørtes  der  Larm  i Gaarden  og  Lyden  af 
et  Krumhorn. 

„Skirmen!“  — udbrød  Drost  Peder  og  Tyge  Borgfoged  paa 
eengang  med  Glæde,  idet  de  huggede  fra  sig  med  fordoblede 
Kræfter.  Røverne  studsede  og  trak  sig  med  deres  snue  An- 
fører tilbage  mod  Døren  til  Riddersalen ; men  et  Øieblik  efter 
fløi  den  sønderslagne  Dør  helt  op,  og  Skirmen  foer  sin  Herre 
til  Hjælp  med  sine  ti  raske  Huskarle,  af  hvilke  de  To  dog 

havde  Møie  med  at  tæmme  tre  bundne  uregjerlige  Mænd,  isom 
de  havde  imellem  sig.  Efter  en  kort,  men  drabelig  Mod- 
stand blev  nu  den  stærke  Niels  Ufred  og  alle  hans  Kamme- 
rater afvæbnede  og  bundne.  De  bandede  og  istøiede;  men 
paa  Drostens  Bud  bleve  de  strax  førte  til  Fangetaarnet.  Lave 
Rimaardsøn  laae  endnu  med  sin  lemlæstede  Haand  paa  Gulvet. 
Den  unge,  stolte  Røver  havde  nogle  Øieblikke  ligget  uden  Be- 
vidsthed; nu  kom  han  til  Besindelse  og  saae  hvad  der  var 
skeet:  han  saae  sig  bunden  og  i sine  Fjenders  Hænder.  Drost 
Peder  var  ifærd  med  at  forbinde  hans  saarede  Haand ; men 
han  sprang  op,  skar  forbittret  med  Tænderne,  sparkede  Vildt 
om  sig  og  vilde  ikke  lade  sig  forbinde;  man  bandt  hans 
Ben  og  nødte  ham  dertil.  Saasnart  han  var  forbunden,  løsnede 
man  hans  Fødder. 

,,Pas  nøie  paa  ham!“  — - sagde  Drost  Peder,  idet  Borg- 
fogden slæbte  den  gjenstridige  Fange  mod  Døren  — „giv  ham 
det  bedste  Fængsel  og  god  Kost!  Der  kunde  blevet  en  stor 
Mand  af  den  Karl.  Nu  er  hans  Liv  i Kongens  Haand;  men 
kan  han  frelses  fra  Hjulet,  skal  det  glæde  mig.“ 

„Drost  Peder  Hessel!“  — sagde  den  unge  Røver  og  stand- 
sede ved  Døren  i en  fast  og  trodsig  Stilling  — „jeg  hader 
Jer  til  Døden;  men  I er  en  brav  Karl,  og  jeg  vilde  ikke  skam- 
met mig  ved  at  falde  for  eders  Haand.  Kan  I befrie  mig  for 
Steilen,  saa  gjør  det!  ikke  for  min  Skyld  — jeg  døer  ligesaa 
gjerne  paa  et  Hjul  i fri  Luft,  som  i en  lumpen  Seng  — 
men  jeg  har  en  Broder  — og  jeg  bærer  et  Riddernavn  — 
I forstaaer  mig“  — — (han  holdt  inde  og  en  bævende  Muskel- 
bevægelse ved  hans  Mund  røbede  en  Følelse,  som  han  syntes 
at  blues  over  og  øiebliklig  betvang.  „Husk  paa,  jeg  er  jer 
smukke  Dronnings  Frænde  og  maaske  lidt  i Svogerskab  med 
Jer  selv!“  — tilføiede  han  med  et  bittert  Smil.  — „Men 
bild  Jer  ikke  ind,  jeg  frygter  for  Døden,  og  vent  ingen  Tak 
af  mig,  hvis  I redder  mig!“  — 

„Bort,  bort  med  ham!u  — raabte  Drost  Peder,  forbittret 
over  den  raae  Spot  og  den  frække  Beskyldning,  der  laae  i 
hans  Ord  og  trodsige  Miner.  „Af  en  meensvoren  og  æreløs 
Ridder  kan  ingen  ærlig  Mand  fornærmes !“  — tilføiede  han 
og  vendte  sin  Fange  Ryggen,  idet  Borgfogden  stødte  ham 
udaf  Døren. 

„I  bløder,  Herre !“  — udbrød  nu  Skirmen.  — „Lad  mig 
forbinde  Jer!u 

„Giv  Tid!“  — svarede  Drosten.  — ,,Jeg  vil  først  høre  om 
du  fortjener  Tak  eller  Utak.  Trak  du  Gaardsfogden  fra  den 
aabne  Port  og  lod  Røverne  smutte  herind  istedet  for  at 
opsøge  dem?“ 

„Blev  Porten  ikke  lukket  efter  os,  maa  Tyge  Borgfoged  for- 
svare det,  strenge  Herre  1“  — svarede  Skirmen.  — „Jeg  bekym- 
rede mig  ikke  derom.  — Jeg  førte  Karlene  lige  til  Daugberg 
store  Kalkgrube,  og  Noget  af  hvad  vi  søgte  fandt  vi  dog:  tre 

balstyrige  Røverknegte  har  vi  bastet  og  bragt  med  og  dertil 

saa  meget  Guld  og  Sølv,  som  vi  kunde  slæbe.  Da  vi  kom 

tilbage,  stod  Porten  aaben,  og  vi  mærkede  strax  Uraad.  Det  var 
en  Guds  Lykke,  vi  kom  tidsnok. “ 

,,Du  er  en  flink  Knøs,  Skirmen!“  — sagde  Drosten  og 

klappede  ham  paa  Skulderen.  • — ,,Jeg  har  seet  dig  fegte  som 
den  bedste  Ridder.  Byttet  skal  du  selv  bringe  Kongen,  .og 

slaaer  han  dig  ikke  til  Ridder  inden  Aar  og  Dag,  saa  kan 
jeg  selv.“ 

„Herre!  kjære,  gode  Herre  1“  — raabte  Væbneren  glad  og 
kyssede  hans  Haand  med  Varme  „naar  jeg  engang  har  for- 
tjent Ridderslaget,  saa  lad  mig  kun  faae  det  af  denne  Haand! 
den  vil  hædre  mig  langt  meer,  end  en  saadan  Konges“  — — 
,,Skirmen!“  — afbrød  Drosten  ham  streng  og  alvorlig  — 
„vover  du  ogsaa  at  mestre  min  Herre  og  Konge?  Nu  tjener 
du  kun  mig;  men  bliver  du  Ridder  engang,  tjener  du  Land 
og  Konge,  og  ingen  Tjener  skal  ringeagte  sin  Herre  1“ 
„Men  kan  I da  selv  i eders  Hjerte,  ædle  Herre  Drost !“  — - — 
„Jeg  kan  tie,  hvor  Hjertet  ikke  kan  tale  uden  at  gjøre  Tungen 
til  Landsforræder,  og  det  er  den,  naar  den  spotter  Majestæten. 
Ti  du  nu  ogsaa  og  forbind  mig!  — Hm!  der  var  dog  Helte- 
blod i den  Arm,  der  slog  mig  disse  Saar“  — tilføiede  han 
vemodig,  idet  han  blottede  sin  saarede  Arm.  — „Han  fegter 
godt  den  forvildede  Rimaardsøn.  — Gud  styrke  hans  ædle 
Frænder,  naar  de  høre  hvad  her  er  skeet  1“  Drost  Peder 
gik  nu  med  sin  omhyggelige  Væbner  ind  i sit  Sovekammer; 
og  snart  var  der  saa  stille  paa  Harrestrup  Borg,  som  der 
Intet  var  forefaldet. 


8.  KAPITEL. 

Inden  det  blev  Dag  næste  Morgen  sad  Drost  Peder  ‘alle- 
rede til  Hest  tilligemed  tolv  pyntelige  Huskarle  og  red  Kon- 
gen imøde.  Borgfogden  og  de  øvrige  Huskarle  havde  han 
ladet  blive  tilbage,  for  at  udslette  Sporene  af  det  natlige  Over-; 
fald  inden  Kongen  kom  og  for  at  bevogte  de  fangne  Røvere, 
der  laae  lænkede  i Taarnet.  Skirmen  var  med  sin  Herres 
Tilladelse  reden  til  Skovhuset,  hvor  Henner  Friser  og  hans 
Datterdatter  boede,  for  at  underrette  dem  om  Kongens  Ankomst 
og  sørge  for  deres  Sikkerhed. 

Drost  Peder  ansaae  ikke  selv  sine  Saar  for  betydelige  og 
havde  ikke  bekymret  sig  om  Skirmens  Betænkeligheder  eller 
Dorthe  Fostermoders  besværlige  Omsorg  for  ham.  Først  længe 
efter  at  Larmen  med  Røverne  var  forbi,  var  gamle  Dorthe 
vaagnet  og  havde  faaet  at  vide  hvad  der  var  skeet,  og  i 
sin  Bekjunring  for  sin  kjære,  unge  Herre  havde  hun  vækket 

ham  i hans  bedste  Søvn  for  at  spørge  til  hans  Befindende. 
Uagtet  hans  Forbud  havde  hun  vaaget  ved  hans  Dør  den 
hele  øvrige  Deel  af  Natten.  Først  da  hun  saae  ham  rask  og 
munter  til  Flest,  gav  hun  sig  Tid  til  at  korse  sig  over  Øde- 
læggelsens Vederstyggelighed  i de  ellers  saa  blanke  og  bonede 
Stuer;  og  medens  hun  raadede  Bod  derpaa  med  Gulvklud 
og  Støvekost,  havde  hun  paa  fastende  Hjerte  den  Sorg  at 
see  den  ubarmhjertige  Tyge  Borgfoged  udtappe  alt  det  tydske 
01  i Rendestenen. 

Solen  var  endnu  ikke  opstaaet,  da  Drost  Peder  med  de  tolv 
Huskarle  red  forbi  Daugberg  Gruber.  Han  standsede  for  at 
betragte  Stedet  og  spurgte  Jon  Huskarl,  der  havde  været  med 
Skinnen,  hvorledes  de  havde  baaret  sig  ad  med  at  fange  de 
tre  Røvere  og  bemægtige  sig  det  anseelige  Bytte. 

,,Det  skal  jeg  snart  sige  Jer,  Herre  1“  — svarede  Hus- 
karlen: — ,,da  vi  stod  paa  dette  Sted,  saae  vi  Lys  i hin 

store  Hule.  Ingen  af  os  havde  just  Lyst  til  at  krybe  derned; 
men  den  gale  Skinnen  skammede  os  ud  og  krøb  strax  ind  i 
Hulen.  Vi  tog  da  Mod  til  os  og  fulgte  iham.  Lyset,  vi 

havde  seet,  var  Pokker  i Vold,  og  vi  var  vist  hundrede  Alen 
under  Jorden  inden  Trappetrinene  fik  Ende.  Den  Ene  kunde 
ikke  see  den  Anden,  og  Mange  af  os  faldt  næsegrus  paa  de 

fordømte  glatte  Kalksten.  Vi  var  saa  stille  som  Mus,  og  jeg- 
kunde  bestandig  høre  Søren  Portner  trække  Veiret  gjennem 
Næsen.  Hvor  Skirmen  var  bleven  af  vidste  Pokker;  men  da 
hørte  vi  pludselig  et  fælt  Skrig  og  Larm  af  Vaaben  log 
Slagsmaal  i Mørket  noget  fra  os.  Vi  styrtede  frem  efter  Lyden. 
Jeg  fik  fat  i en  lang  Næse  og  holdt  fast;  men  der  hørte  et 
Par  dygtige  Næver  til  den  Næse,  og  jeg  maatte  brydes  længe 
med  Krabaten  inden  jeg  fik  ham  til  Gulvs.  Søren  Portner  havde 
ogsaa  sin  Hyre  med  en  Karl,  der  endnu  var  stærkere.  En 
havde  Skirmen  faaet  Bugt  med,  og  de,  der  ingen  Røvere  fik 

fat  paa,  brødes  med  hverandre  af  Hjertens  Grund,  uden  (at 
vide  hvem  de  droges  med ; men  nu  kom  Jesper  Kulsvier 
med  en  Brand,  han  havde  opsnuset  og  pustet  i Lue.  ;Saa- 
snart  vi  nu  saae  hvem  vi  var,  og  at  vi  havde  alle  dem  fat, 
der  var  at  finde,  saa  var  det  snart  bestilt  at  bagbinde  dem 
og  lede  Skatkamret  op  — og  dermed  var  den  Sag  klar.“ 

,, Dengang  var  Lykken  bedre,  end  Forstanden !“  — sagde 
Drost  Peder.  — ,,Men  det  maa  jeg  tilstaae,  Skirmen  er  dristig; 
det  Vovestykke  vilde  jeg  betænke  mig  paa  at  gjøre  ham  efter. “ 

Som  de  nu  talte  herom,  foer  en  Rytter  i graa  Munke- 
kappe og  paa  en  graa  Hest  dem  i fuldt  Firspring  forbi.  Ingen 
havde  seet  ham  paa  Veien  og  det  saae  ud  som  han  kom  fra 
en  af  Gruberne.  Alle  saae  forundrede  efter  ham ; men  i et 
Øieblik  var  den  graae  Skikkelse  forsvunden  i Morgentaagen. 

,,Tænd  Faklerne,  Karle !“  — sagde  Drost  Peder  og  steg 
af  sin  Hest.  — ,,Vi  maae  undersøge  disse  Røverhuler  tinden 
vi  ride  et  Skridt  videre !“ 

Nogle  af  de  Fakler,  man  havde  medtaget  for  at  oplyse 
Veien  for  Kongen,  hvis  han  skulde  komme  sildigt,  bleve  nu 
tændte,  og  medens  sex  af  Huskarlene  bleve  ved  Hestene,  under- 
søgte Drost  Peder  selv  med  de  andre  sex  Karle  de  betænkelige 
Huler.  I den  første  Grube  opholdt  de  sig  længst,  og  derfra 
medbragte  de  nogle  Vaaben  og  tvende  store  graae  Kapper  med 
Maskehætter;  forresten  havde  de  fundet  Gruberne  tomme  og 
intet  Spor  til,  at  der  havde  været  nogen  langvarig  eller  vel 
indrettet  Bolig  for  Røvere.  For  en  Sikkerheds  Skyld  lod  Drost 
Peder  dog  fire  Karle  blive  tilbage,  som  Vagt  ved  Gruberne, 
og  red  derpaa  med  de  Andre  i alvorlige  Tanker  videre  frem 
at  Veien  til  Skanderborg. 

Kongen  var  efter  sin  Bestemmelse  meget  tidlig  reden  fra  Slot- 
tet. Hvor  ofte  han  end  i alle  andre  Ting  forandrede  |sine 
Beslutninger,  var  han  dog  høist  punktlig  ved  slige  Lystreiser. 
Drost  Peder  mødte  ham  paa  Halvveien  til  Harrestrup,  og  da 
Drosten  strax  berettede  hvad  der  var  skeet  og  omtalte  det 
store  Bytte,  der  var  frataget  Røverne,  syntes  Kongen  særdeles 
tilfreds  og  fortsatte  Reisen  uden  Ophold.  Gamle  Jon  Litie, 
der  tilligemed  Kammersvend  Rane  og  et  stort  Antal  Jægere 
og  Falkedrenge  ledsagede  Kongen,  syntes  med  en  vis  Betænke- 
lighed at  høre  Drostens  Beretning,  idet  hans  skarpe  Blik  op- 
dagede en  urolig  Spænding  i »Rane  Kammersvends  Ansigt;  men 
da  Drosten  fortalte  hvorledes  han  selv  havde  undersøgt  Daug- 
berg  Gruber  og  sat  Vagt  ved  dem,  syntes  den  gamle  Herres 
•Betænkeligheder  forsvundne.  Han  loe  og  spøgede  muntert, 
medens  han  dog  umærkeligt  havde  Øie  med  enhver  af  Kam- 
mersvendens Miner  og  Bevægelser. 

Det  var  noget  over  Middag,  da  Kongen  og  jhans  Følge 
standsede  ved  det  mærkelige  Kalkbrud,  som  han  desuden  havde 
foresat  sig  at  besee,  og  som  han  nu  end  mindre  kunde  ride 
forbi  uden  Opmærksomhed.  Da  han  saae  de  bevæbnede  Hus- 
karle udenfor  Gruberne,  studsede  han  og  spurgte  Drosten,  om 
det  var  hans  Folk,  og  i bvad  Hensigt  de  holdt  Vagt  der, 
naar  Røverne  vare  grebne  og  Hulerne  undersøgte. 

,,Det  var  dog  muligt,  at  vi  ikke  havde  faaet  dem  Alle,  Herre 
Konge FV — svarede  Drost  Peder;  — „maaske  staae  de  ogsaa 
i Forbindelser,  som  det  kunde  være  vigtigt  at  opdage.  Saa- 

længe  Eders  Naade  er  paa  Harrestrup,  anseer  jeg  det  for 

min  Pligt  at  bevogte  disse  farlige  Smuthuller  nøie.“ 

Kongen  var  stegen  af  sin  Hest.  Huskarlene  hajvde  tændt 
deres  Fakler  og  stode  ventende  ved  Indgangen  til  den  største 
Grube.  Kongen  gik  et  Par  Skridt  frem  og  saae  flygtigt  derned. 

,,Det  er  ikke  værd  at  spilde  Tiden  med!u  — sagde  (han 

pludselig  og  steg  til  Hest  igjen.  — „Hvem  der  har  Lyst,  kan 
gaae  derned!  Løb  du.  Rane!  det  var  jo  dig,  som  gjorde  saa 
meget  Væsen  af  det  Kalkbrud. “ 

,,Det  er  vist  værd  at  besee.  Herre  Konge !“  — svarede 
Rane  hastig  og  begav  sig  med  megen  Iver  ned  i Gruben 

tilligemed  en  stor  Deel  af  Jægerne  og  Falkedrengene.  Gamle 
Ridder  Jon  var  ogsaa  stegen  af;  han  tog  selv  en  Fakkel  i 
Haanden  og  besaae  med  Deeltagelse  den  store  Grube,  uden 
dog  at  stige  helt  ned. 

„Det  var  en  god'  Fangst,  Drost  Peder !"  — sagde  Kongen 
og  red  langsomt  frem.  — „Det  var  en  forvoven  og  farlig 
Bande.  Nu  skal  denne  berygtede  Niels  Ufred  ikke  oftere  undvige! 
Endnu  før  Kvel  lader  jeg  dem  Alle  henrette.  Saa  kan  vi 
sove  rolig  inat  og  behøve  ikke  at  opsætte  Jagten  imorgen  tidlig/' 
Drost  Peder  taug. 

„Nu,  hvorfor  tier  I?"  — vedblev  Kongen.  — „Ere  de 
ikke  grebne  af  Jer  selv  i aabenbart  Indbrud  og  Røveri?  Med 
slige  Karle  behøves  ingen  lang  Rettergang." 

„De  ere  Alle  skyldige  til  Døden,  Herre  Konge!"  — sva- 
rede Drost  Peder  — „men  det  var  dog  ønskeligt,  om  de  fik 
Frist  til  at  skrifte  for  en  Klerk  og  sørge  for  deres  forvil- 
dede Sjæle." 

„Dertil  er  der  ingen  Tid!"  — sagde  Kongen.  - — „Jeg  vil 
ikke  sove  under  Tag  med  Røvere  og  Mordere.  Skal  jeg  være 
eders  Gjest,  Drost  Hessel ! maae  eders  uventede  Gjester  sove 
paa  Steilen  inat!" 

„Naar  I befaler  det.  Herre  Konge!  kan  de  iaften  føres 
til  Viborg  Fangetaarn,  og  I behøver  hverken  at  sove  under 
Tag  med  dem  eller  udstede  saa  brat  en  Bloddom.  Der  er  Mænd 
iblandt  dem,  som  ere  fødte  til  noget  Bedre,  end  at  ende  deres 
Liv  saa  brat  og  grueligt." 

„Dertil  er  vel  Ingen  fød!"  — svarede  Kongen  og  faldt 
i 'Tanker.  — „Vidste  Nogen  hvad  der  var  sjunget  ved  hans 
Vugge,  og  havde  Sligt  Noget  at  betyde"  — - vedblev  han  — 
„saa  gad  jeg  selv  vidst  hvad  der  var  sjunget  ved  vores ; det 
kunde  være  godt  i disse  Tider.  Er  der  fornemme  Folk  iblandt 
dem?" 

„Der  er  idetmindste  een  Mand  iblandt  dem,  som  ikke  hører 
til  Uskuddet  af  Menneskeslægten,  og  som  der  endnu  er  Rest 
af  Ære  og  høit  Sind  i ; hans  Sjæl  stod  maaske  endnu  til 
at  redde  i denne  Verden ; hans  Stand  og  Fødsel  ere  vistnok! 
nu  han«  største  Anklagere:  han  er  af  høi  og  ædel  Byrd;  I 
har  selv  engang  hædret  ham  med  Ridderslaget,  Herre  Konge!"  — 

„Det  hjælper  ham  ikke  — deri  har  I Ret!  han  maa  døe: 
en  ædelbaaren  Ridder  burde  selv  straffes  tifold  strengt,  naar 
han  blev  greben  blandt  Røvere  og  Stimænd.  Hvem  er  han?" 

„Ridder  Lave  Rimaardsøn,  eders  ædle  Dronnings  Frænde 
og  den  trofaste  Bent  Rimaardsøns  Broder." 

Kongen  studsede.  Han  standsede  sin  Hest  og  betragtede  Drost 
Peder  med  et  skarpt  Blik,  hvori  en  hemmelig  Mistanke  syn- 
tes at  spores,  idet  han  glippede  urolig  med  Øienlaagene.  „D  ron- 
ningens  Frænde,  siger  I!  den  fredløse  Lave  Rimaardsøn? 
han,,  som  har  vovet  at  trodse  mig  og  oprøre  Bønderne?  han, 
som  I selv  var  med  at  dømme  fredløs?" 

„Han  selv,  Herre  Konge  !** 

„Og  nu  vil  I forsvare  en  Oprører  og  gaae  i Forbøn  for 
slig  farlig  Forbryder?  Drost  Hessel!** 

„Forsvare  ham  vil  jeg  ikke.  Herre  Konge!  men  bede  for 
en  Synder  tør  jeg  vel!  hos  den  retfærdigste  af  alle  Dommere 
er  jo  Barmhjertigheden  størst.  Jeg  vil  kun  bede  min  Konge 
betænke  hans  Broders  Fortjenester  af  Land  og  Rige  og  hans 
Forhold  til  Eder  selv  og  Kongehuset/* 

„Hm!  Jeg  skal  nu  vise  Eder  og  mine  troe  Undersaatter**  — 
sagde  Kongen  med  lønlig  Tilfredshed  - — „at  jeg  i Retfærdig- 
hedens Udøvelse  intet  Hensyn  tager  til  Frændskab  og  Venskab 
eller  til  høi  Byrd  og  Fødsel,  ikke  engang  til  mit  eget  Svoger- 
skab og  fyrsteligt  Blod!  Ridder  Lave  Rimaardsøn  vil  jeg  selv 
see  <paa  Steilen  før  Sol  gaaer  ned.  — Afsted !** 

Kongen  sporede  sin  Hest.  Alle  fulgte  ham.  De,  der  havde 
været  i Gruben,  skyndte  sig  at  indhente  ham.  Ridder  Jon 
red  nu  atter  ved  hans  Side.  Den  gamle  Herre  havde  ikke 
hørt  hvad  der  var  talt  om.  Han  saae,  Kongen  var  urolig  og 

heftig,  og  han  red  nogle  Øieblik  taus  i det  usædvanlig  hurtige 

Trav,  medens  han  nøie  gav  Agt  paa  Kongens  vrede  Miner  og 
Drost  Peders  Forstemthed.  „Hvi  haster  I saa?  Herre  Konge!** 

— spurgte  endelig  den  gamle  Ridder.  — „Hist  seer  I Iiarre- 
strup  Borgtaarn,  og  Solen  staaer  endnu  høit  paa  Himlen.** 

„Desbedre!**  — sagde  Kongen.  — „Hvor  henrettes  For- 

brydere her?  — hvor  boer  Stedets  Bøddel?** 

„Daugberg-Daas  er  det  befalede  Rettersted,  Herre  Konge!** 

— svarede  Ridder  Jon,  der  var  vel  bekjendt  med  Alt,  hvad 

der  hørte  til  Rettens  Pleie  i Landet.  — „Det  var  Retterpælen, 
vi  saae  hist  over  Kalkgruberne.  Den  Rettens  Tjener,  I spørger 
om,  har  fri  Bolig  i Daugberg.** 

„Godt!  lad  ham  strax  hente!** 

Den  gamle  Ridder  studsede,  men  adlød  uden  Indvendinger 
og  lod  strax  en  Jæger  ride  tilbage  til  Daugberg  efter  Bødlen. 
Han  red  derpaa  taus  igjen  ved  Kongens  Side  til  han  troede, 
den  øieblikkelige  Opbrusning  havde  sat  sig.  „I  vil  dog  ikke 
gjøre  eders  Indtog  her  paa  Borgen  mærkværdigt  ved  en  pludselig 
Bloddom?  Herre  Konge!**  — sagde  nu  den  gamle,  alvorlige 
Rigsraad,  da  han  et  Øieblik  red  ene  hos  Kongen  paa  den  smalle 
Vei.  — „Jeg  agter  ikke  at  gaae  i Forbøn  for  saa  grove 
Forbrydere:  Strenghed  er  vist  i vore  Tider  høist  nødvendig; 
men  hvor  man  har  sikkre  Fængsler  og  der  ikke  er  Oprør 
i Landet,  priser  jeg  ikke  saa  ilsom  en  Retspleie.** 

Kongen  taug  og  blinkede  urolig. 

„Slig  Hast,  min  Konge!**  — vedblev  gamle  Jon  — „kan 
let  blive  uretfærdig  eller  ansees  som  Tegn  paa  en  Frygt,  der 
kan  svække  Tilliden  til  Statens  Overlegenhed.  En  Kæmpe,  der  er 
sig  sin  Kraft  bevidst,  behøver  ikke  ilsom  at  dræbe  en  Flok 
bundne  Dværge  for  sin  Sikkerhed.  Uden  Lov  og  Dom  bør 
desuden  ikke  den  største  Misdæder  falde.** 


241 


„Misgjerningen  er  jo  aabenbar!"  — udbrød  nu  Kongen  op- 
farende. — ,, Loven  er  bekjendt  nok  — og  Dommen  fælder 
jeg  strax:  de  skal  steiles!  — I fører  Misdæderne  til  Retter- 
stedet, Ridder  Jon!  I er  mig  ansvarlig  for,  at  Loven  og  Dom- 
men fuldbyrdes  paa  dem  i dens  hele  Strenghed,  og  det  inden 
Sol  naaer  ned.  Ingen  Indvendinger!  det  er  min  kongelige  Villie.“ 

Ridder  Jon  taug,  og  man  red  langsomt  op  ad  den  steile  Vei 
til  Borgen.  Her  sprang  Drost  Peder  af  og  gik  ved  Siden  af 
Kongens  Hest.  Følget  var  standset,  og  der  hørtes  hastige 
Hestetramp  og  Rumlen  af  et  Par  Hjul  bag  ved  dem.  Jægerne 
og  Falkedrengene  saae  tilbage;  det  var  den  Jæger,  Ridder 
Jon  paa  Kongens  Bud  havde  bortsendt.  Han  kom  i fuldt  Fir- 
spring imed  en  lille,  bredskuldret  Rytter  paa  en  skindmager 
Hest.  Den  Fremmede  bar  en  laadden  Hue  og  en  kort  blodrød 
Kappe ; han  holdt  en  stor,  blank  Øxe  i Haanden  og  havde 
et  usædvanlig  langt  Sværd  over  Sadelknappen.  Et  Par  lur- 
vede Karle  kom  bagefter  med  Lænker,  Bøier,  Hjul  og  alle- 
haande  gruelige  Henrettelsesredskaber  paa  en  smal  Karre. 

Med  dette  frygtelige  Følge  drog  Kongen  og  hans  Selskab  op 
mod  Harrestrup  Borg.  Drost  Peder  var  taus  og  stille.  Ridder 
Jon  talte  heller  intet  Ord.  Gamle  Dorthe  havde  uden  sin  Herres 
Vidende  faaet  en  Æreport  opreist  udenfor  Borgporten;  den 
var  iprydet  med  Krandse  af  Buxbom,  Taxgrene,  Vintergrønt 
og  alle  de  Blomster,  hun  paa  denne  Aarstid  havde  kunnet 
skaffe  tilveie;  selv  sod  hun,  i hvide  Klæder  og  med  en 
stor  Urtekost  i Haanden,  foran  alle  sine  Fadeburpiger  og  Mal- 
kepiger ved  Siden  af  Æreporten,  beredt  til  at  modtage  Kon- 
gen rpaa  en  Maade,  som  hun  mente  skulde  overraske  og 
behage  baade  ham  og  hendes  kjære,  unge  Herre.  Siden  Kon- 
gen ihavde  benaadet  hende,  dengang  hun  for  sin  kvindelige 
Hæders  Skyld  skulde  været  levende  begravet,  havde  hun  ikke 
noksom  kunnet  berømme  hans  Mildhed  og  Naade;  for  nu  at 
vise  ham  sin  Taknemmelighed  ved  denne  overordenlige  Lei- 
lighed,  havde  hun  over  i to  Maaneder  øvet  sig  og  alle  Bor- 
gens Piger  i en  Vise,  som  de  vel  aldrig  før  havde  hørt  Nogen 
synge,  (men  som  til  Nød  kunde  gaae  paa  en  gammel  Folke- 
visetone. Sangen  havde  hun  faaet  af  sin  Skriftefader ; det 
var  en  fri  Oversættelse  af  den  schwabiske  Mestersanger  Hr. 
Reinmar  von  Zweters  smigrende  Hæderssang  over  Kongen, 
hvori  dog  enkelte  sande,  kongelige  Træk  vare  opfattede.  Uden- 
for Æreporten  stod,  ligeoverfor  Dorthe  og  hendes  Piger,  Tyge 
Borgfoged  med  en  Deel  af  Borgens  mandlige  Besætning. 
Dorthe  havde  pyntet  deres  Hjelmhatte  med  Silkebaand  og 
Grønt,  og  med  deres  blanke  Hellebarder  stode  de  i en  ærbø- 
dig Stilling  ubevægelige  som  Træmænd.  Da  Drost  Peder 
saae  disse  festlige  Tilberedelser,  der  saa  lidet  passede  til  hans 
egen  Sindsstemning  og  til  dette  Indtogs  barske  Udseende,  blev 
han  helt  underlig  og  næsten  ængstelig  tilmode.  Den  siet- 
byggede Æreport  var  ikke  ulig  en  Galge,  og  den  gamle  hvid- 

klædte  Amme  erindrede  ham  om  de  saakaldte  Ligkvinder,  der 
ved  Begravelser  i Kjøbstæderne  gjerne  anførte  Ligtogene.  I 
Spidsen  for  de  latterlig  udpyntede  Malkepiger,  der  skulde  fore- 
stille fornemme  Damer,  følte  Dorthe  sig,  i sin  husmoderlige 
Værdighed,  som  en  Dronning.  I en  mindre  alvorlig  Stem- 
ning Vilde  dette  Syn  maaske  have  afnødt  den  unge,  livlige 
Drost  et  Smil.  Nu  forøgede  det  skærende  og  næsten  pinlig 
hans  Imørke  Forstemmelse.  Kongen  syntes  ikke  at  lægge 
Mærke  til  disse  Hyldingstegn,  som  han  i de  smaa  Kjøbstæder 
ar  saa  vant  til,  selv  hvOr  han  vidste,  at  han  var  forhadt  af 
de  Fleste;  som  oftest  skete  slige  konstlede  Hyldinger  paa  For- 
anstaltning af  den  listige  Kammersvend,  der  klogelig  beregnede, 
at  om  de  end  ikke  altid  fandt  Bifald,  mishagede  de  dog  sjel- 
den  den  smigrede  Konge. 

Uagtet  det  Smagløse  og  Farceagtige  i dette  Optog,  som 
Dorthes  Kjøbsteds-Cultur  var  Skyld  i,  var  det  dog  sand 
Ærbødighed  for  Kongen  og  eenfoldig  Velvillie,  der  yttrede  sig, 
da  den  gamle  Amme  nu  med  sin  falske  skingrende  Sangstemme, 
ledsaget  af  de  jydske  skraldende  Malkepigestemmer,  saaledes 
bragte  Kongen  den  tydske  Mestersangers  Hylding  paa  Dansk : 


„En  Konning  jeg  priser  foruden  al  Bram  : 
Meer  Kronen  han  pryder,  end  den  pryder  ham. 

Han  frelser  den  fattige  Enke  af  Nød, 

Han  giver  de  faderløse  Smaabørn  Brød. 

Han  hæger  og  freder  om  Folk  og  Land; 

I Hu  er  han  kjær  hos  Kvinde  og  Mand. 

I Hjerte  og  Mod  er  han  gjæv  og  snel; 

Hans  Mund  er  os  allestund  vennesæl. 

Hans  Haand  er  fuldrund  mod  Store  og  Smaa; 
Ei  Guldet  i Skrinet  ham  skimle  maa. 

Den  Konning  med  Ære  jeg  nævne  kan  — 
Og  det  er  Kong  Erik  af  Danmarks  Land!“ 


Nu  først  fæstede  den  gamle,  ivrige  Forsangerinde  sine 
kortsynede  Øine  paa  Kongen,  og  da  hun  saae  hans  barske 
Aasyn  og  de  blinkende  Øine,  blev  hun  dødbleg;  hun  stirrede 
paa  ham  som  en  Troldkvinde,  der  har  fremmanet  en  forfær- 
delig Aand  og  pludselig  gruer  ved  at  see  den  mægtige  Ube- 
kjendte,  hun  kaldte  paa  i sin  Tryllesang.  Hun  korsede  sig 
uvilkaarlig  og  vendte  Øinene  fra  ham ; men  nu  var  det  som 
Synet  af  Bødlen  og  de  lurvede  Rakkerknegte,  der  sluttede 

Toget,  bragte  hendes  Forfærdelse  til  det  Høieste  og  betog 
hende  Sands  og  Samling;  med  et  krampagtigt  Skrig  styrtede 
hun  til  Jorden,  medens  Kongen  tumlede  sin  skye  Hingst  og 
red  rask  ind  ad  Porten  med  sit  Følge. 


9.  KAPITEL. 

Drost  Peder  havde  ikke  mærket  hvad  der  var  hændt.  Han 
hjalp  hastig  Kongen  af  Sadlen  og  førte  ham  op  ad  Stentrap- 
pen til  den  store  Riddersal.  Her  stod  et  prægtigt  Taffel 
beredt,  og  her  modtoges  Kongen  paa  Dorthes  Foranstaltning 
af  en  mere  lystig,  end  velklingende  Taffelmusik,  som  udførtes 
af  de  landlige  Gigemænd  og  Skalmeieblæsere,  der  pleiede 
at  stryge  Fiddelen  ved  Bondebryllupper.  De  gned  og  blæste 
med  den  største  Anstrengelse;  Sveden  stod  dem  paa  Panden, 
og  de  bøiede  sig  ærbødig,  medens  de,  i deres  Ærefrygt  og 
Iver  for  at  behage  Kongen,  fremkaldte  de  mest  skrigende  og 
skærende  Mislyd.  Drost  Peder  tyssede  ad  Spillemændene  og 
gav  dem  Tegn  til  at  bortfjerne  sig,  idet  Kongen  harmfuld 
holdt  for  Ørene,  og  Kammersvend  Rane  med  et  skadefro  Smil 
beundrede  Drost  Hessels  Opfindsomhed  i behagelige  Overra- 
skelser for  Hans  Majestæt. 

,,Det  er  mere  velmente,  end  heldige  Indfald  af  min  gamle 
Fostermoder,  Herre  Konge  1“  — sagde  Drost  Peder.  — ,,Jeg 
haaber,  I undskylder  slige  uskyldige  Feilgreb  af  mine  Hus- 
folk; de  forstaae  sig  ikke  paa  Hofskikken. “ 

Kongen  syntes  at  staae  i dybe  Tanker  og  svarede  ikke. 

„Jeg  er  just  ikke  blødhjertet^  — tog  Ridder  Jon  nu 
Ordet  — ,,men  jeg  kan  paa  eders  Vegne,  min  Konge!  blive 
ganske  øm  om  Hjertet  over  slig  Kattemusik,  saasnart  jeg  blot 
mærker,  det  er  godt  og  ærligt  ment.“  Kongen  gav  heller  ikke 
Agt  paa  hans  Tale;  og  Ridder  Jon  vendte  sig  til  Drosten. 
,,Var  det  eders  Amme,  der  sang  for  os  derude?  Drost  Peder! 
jeg  ikjendte  hende  ikke  i den  Stads. “ 

,,Jeg  kunde  neppe  selv  kjende  hende;  men  det  var  rigtig- 
nok hende:  hun  har  i sin  Eenfoldighed  ogsaa  villet  overraske 
mig  ved  dette  Optog.“ 

,,Hun  skreg  som  en  Ugle;  men  det  var  dog  ganske  rø- 
rende“  — sagde  den  gamle  Ridder  og  søgte  ved  sin  sædvan- 
lige muntre  og  ligefremme  Tone  at  bringe  Kongen  i bedre 
Lune  og  maaske  faae  ham  til  at  udsætte  den  saa  pludselig  be- 
sluttede Henrettelse.  — ,,De  gode  Kvinder  besang  eders  Naade 
og  Mildhed,  min  Konge !“  — vedblev  han  — „men  de  tabte 
baade  Mund  og  Mæle,  da  de  saae  Dragehalen  i eders  Følge. 
Vil  I dog  ikke  sove  paa  eders  Beslutning  inat  og  lade  os 
sende  Fangerne  til  Viborg?  var  det  nu  ikke  bedre,  om  vi  fik 

en  Hjertestyrkning  her,  end  strax  at  tænke  paa  saa  alvorlige 
Ting?" 

Denne  sidste  Opfordring,  som  Drost  Peder  understøttede 
med  en  ærbødig  Henviisning  til  Hæderspladsen  ved  Bordet, 
syntes  Kongen  at  billige;  han  taug,  men  tog  Sæde  ved  Bordet, 
hvor  han  hastig  vederkvægede  sig  med  et  Par  Bægere  Vin. 
Gamle  Ridder  Jon  søgte  nu  at  bringe  en  munter  Bordsarm- 
tale i Gang;  men  det  vilde  ikke  dennegang  lykkes  ham  at  faae 
Kongen  i godt  Lune.  I Gaarden,  lige  udenfor  Vinduerne, 
holdt  Bødlen  paa  sin  Benradhest  og  ventede  med  sine  glubske 
Haandlangere  paa  Kongens  Befalinger.  Dorthe  var  bragt 
syg  til  Sengs,  og  det  Syn,  der  havde  virket  saa  voldsomt 
paa  hende,  havde  ogsaa  gjort  et  besynderlig  grueligt  Indtryk 
paa  alle  Husfolkene.  Tyge  Borgfoged  sørgede  imidlertid  for 
de  kongelige  Jægere  saavelsom  for  Falkedrengene  og  Disksven- 
dene, som  i tre  forskjellige  Stuer  bleve  prægtigt  bevertede. 
Men  der  var  dødsstille  paa  Borgen,  som  det  var  et  Jorder 
færdsgilde,  der  holdtes. 

Nu  reiste  Kongen  sig  pludselig  fra  Bordet. 

„Jeg  vil  see  de  Karle !"  — sagde  han  bestemt.  — „Her 
stikker  noget  Andet  under.  Lad  dem  bringe  hid.  Drost!  men 
i forsvarlige  Lænker  og  under  sikker  Bevogtning!" 

Drost  Peder  gik  strax  ud,  for  at  iværksætte  Kongens 
Befaling.  Et  Øieblik  efter  traadte  han  ind  igjen  i Ridder- 
salen. Kongen  gik  med  heftige  Skridt  frem  og  tilbage  paa 
Flisegulvet.  Ridder  Jon  og  Kammersvenden  stode  tause  og 
syntes  begge  med  lige  Opmærksomdid  at  give  Agt  paa  de 
urolig  vexlende  Miner  i Kongens  Ansigt.  Drost  Peder  blev 
ogsaa  staaende  taus,  indtil  Kongens  Øine  mødte  hans.  ,,De 
ere  her  paa  Øieblikket!"  — sagde  han  derpaa  og  traadte 
nærmere.  , »Tillad  mig  endnu  kun  eet  Ord,  Herre  Konge! 
Ingen  af  Fangerne  er  greben  her  i noget  Ran.  De  har 
Intet  herøvet  mig  af  mit  Gods,  og  Ridder  Rimaardsøn  har 

ikke  anfaldet  mig,  før  jeg  selv  udæskede  ham  til  ridderlig  Ene- 
klamp. Førend  Sagen  nærmere  oplyses,  kan  han  ikke  efter 
Landsloven  dømmes  som  Røver." 

,,Ti!"  — svarede  Kongen.  — ,,En  fredløs  Mand  har  ingen 
Ret.  Der  har  vi  dem.  Jeg  vil  selv  forhøre  dem." 

Tyge  Borgfoged  traadte  nu  ind  med  de  bevæbnede  Hus- 

karle, der  havde  Niels  Ufred  og  tolv  lænkede  Røvere  imellem 
sig.  Huskarlene  opstillede  sig  i tvende  Rækker  paa  begge  Sider 
af  Fangerne.  Niels  Ufred  traadte  med  stolt  Frækhed  frem  i 

Spidsen  for  sine  Kammerater;  men  Lave  Rimaardsøn  syntes 
at  blues  ved  det  Selskab,  han  var  kommen  i,  og  blev  staa- 

ende længst  tilbage. 

,,Hvo  er  eders  Formand?"  — spurgte  Kongen. 

„Jeg!"  — svarede  Niels  Ufred  og  saae  ham  saa  dristig 
i Øinene,  at  Kongen  traadte  et  Skridt  tilbage. 

,,Hvad  er  dit  Navn?"  — spurgte  Kongen. 

„Det  kjender  hver  Dreng  i Danmark !"  — svarede  den 

trodsige  Røverhøvding:  — ,,med  det  kan  Mødrene  faae  deres 
Ravneunger  til  at  tie,  om  de  saa  har  en  Kniv  i Halsen. 
Mit  Navn  kan  skræmme  alle  Smaapiger  og  mange  stornæsede 
Karle  i et  Musehul.  Havde  jeg  blot  en  Arm  fri,  Herre 
Konge!  (skulde  I ikke  give  Jer  Tid  til  at  høre  mit  Navn  til 
Ende.  Niels  Ufred  hedder  jeg  ellers  til  Tjeneste.  Var  I 

saa  dygtig  en  Konge,  som  jeg  er  Røver,  vilde  det  see  bedre 
ud  med  Land  og  Rige,  og  jeg  (havde  maaske  da  nu  været 
eders  høire  Haand." 

,,Du  tilstaaer  altsaa  selv,  at  du  er  Røver,  og  at  alle 

disse  Karle  ere  dine  Medskyldige?" 

,, Vilde  vi  negte  det,  var  vi  Hallunker  og  lumpne  Karle!" 
— svarede  Niels  Ufred.  — „Løgn  og  Falskhed  er  I maaske 
vant  til  ved  Hove.  Jeg  og  mine  Lige  er  dog  ærlige  i det 

Stykke." 

,,Godt!"  — sagde  Kongen  — ,,saa  veed  I Alle  hvad 
Straf  Loven  dømmer  Jer  til.  Bered  Jer  paa  at  døe  i denne 

Time!" 

„Ligesaagodt  først  som  sidst,  Herre  Konge!  — vi  skal 

dog  Alle  den  Vei.  Men  vil  I lade  mig  leve  til  imorgen, 
skal  jeg  fortælle  Jer  noget  Nyt,  som  kan  være  Jer  gavnligt 

og  maaske  hindre,  at  vi  skulde  mødes  alt  for  snart  igjen  paa 
et  andet  Sted." 

Kongen  gjorde  store  Øine  og  kastede  et  Blik  til  Kammersvend 
Rane,  som  gav  ham  et  lønligt  Vink  og  pegede  paa  et  Dolk- 
hefte, der  stak  frem  af  Røverhøvdingens  Brystlomme. 

„Ja  saa!"  — sagde  nu  Kongen  og  vendte  sig  til  Rø- 
veren igjen  — „du  vil  gjøre  mig  bange  og  nyfigen,  Karl ! for 
at  faae  Frist  til  at  bryde  ud  og  gjøre  nye  Ulykker  imorgen. 
Det  Kneb  er  gammelt  og  forslidt;  kan  du  intet  bedre  hitte 
paa,  [lever  du  ikke  denne  Time  til  Ende." 

„Nu  vel  da!  saa  lad  mig  gaae  iforveien  og  skaffe  Jer 
Plads!  den  Tjeneste  vil  jeg  dog  gjøre  Jer  endnu  for  godt 

Kammeratskabs  Skyld.  Nu,  nu!  det  skal  I ikke  see  saa  stor- 
agtigt til,  Eders  Naade!  vi  To  er  snart  lige  høit  paa  Straa. 
Hvad  I og  eders  Lige  gjør  i det  Store,  naar  I duer  dertil, 
det  gjør  jeg  og  mine  Lige  i det  Smaa,  seer  I,  det  er  hele 
Forskjellen.  Vil  I nu  derfor  gjøre  mig  til  jer  Herold  i den 
anden  Verden,  saa  faaer  jeg  finde  mig  deri;  dertil  har  I 
endnu  Magten  idag;  men  I vil  fortryde  det,  Jierre  Konge! 
Vi  sees  snart  igjen;  saa  skal  1 dog  tilstaae  mig,  at  Niels 
Ufred  mente  Jer  det  bedre,  end  I selv." 

„Før  ham  tilside!"  — bød  Kongen:  - — „han  skal  være 
den  Sidste,  som  rettes.  Tilstaaer  han  ikke  hvad  han  vil  ind- 
bilde os  at  vide,  skal  han  pines  dertil  paa  det  Strengeste!  — 
hører  I,  Ridder  Jon!  paa  det  Strengeste!" 

Ridder  Jon  besvarede  det  strenge  Kongebud  med  et  taust 
Buk.  Et  smerteligt  Udtryk  var  synligt  i den  gamle  Herres 

Ansigt;  men  han  foer  hastig  med  Haanden  over  den  rynkede 

Pande  og  syntes  atter  kold  og  rolig. 

„Træd  frem.  Lave  Rimaardsøn!"  — bød  nu  Kongen,  og 
den  vilde,  fortvivlede  Yngling  fremtraadte  med  et  Aasyn, 
som  opvakte  den  dybeste  Gru  og  Medlidenhed  hos  Alle,  und- 
tagen hos  Kongen  og  Kammersvend  Rane,  der  begge  syntes 
at  betragte  ham  med  hemmelig  Ængstelighed. 

„Det  var  Eder,  jeg  slog  til  Ridder  med  dette  Sværd 
for  tre  Aar  siden"  — sagde  Kongen.  — „Nu  skal  Bødlen 
i eders  Fødeby  knuse  eders  ridderlige  Vaaben  og  hænge  eders 
Skjold  med  Spidsen  i Veiret  under  Galgen.  Tilstaaer  I at 
have  været  i Ledtog  med  denne  frække  og  berygtede  Røver?" 

„Ja,  Kong  Erik  Christophersøn !"  — svarede  den  unge 
Røver  — „jeg  tilstaaer  end  Mere:  vare  vi  To  mødtes  i 

Daugberg  Gruber  for  en  halv  Time  siden,  skulde  I ligesaa- 

lidt  see  Solen  gaae  ned  idag,  som  jeg  nu  venter  det." 

„Ha,  et  Mytteri!"  — udbrød  Kongen.  — „I  er  ikke 

blot  Røvere  — Landsforrædere,  Kongemordere  er  I — for- 
mastelige Stimænd!  hvo  har  betalt  Jer  Kongen  af  Danmarks 
Liv?" 

„Jeg  er  ingen  leiet  Stimand"  — svarede  Lave  Rimaard- 
søn  stolt  — „jeg  er  en  Ridder  af  fyrsteligt  Blod,  og  mig 
skal  ingen  Konge  fornærme  ustraffet.  I den  Stund,  du  gjorde 
mig  fredløs,  svor  jeg  dig  Død  og  Undergang,  Kong  Erik! 
Var  saasandt  min  høire  Haand  løs  i denne  Stund,  jeg  skulde 
endnu  holde  min  Ed,  og  denne  Time  skulde  være  din  sidste." 

„Afsindige!"  — udbrød  Kongen  og  traadte  et  Skridt  til- 
bage — „tænker  du  med  slig  formastelig  Tilstaaelse  at  vinde 
et  Øiebliks  Frist,  tager  du  feil:  har  du  saa  tusinde  Medskyl- 
dige, jeg  skjenker  dig  ingen  Time  for  at  nævne  mig  dem." 

„Deri  gjør  I klogt,  Kong  Erik!"  — svarede  den  bundne 
Ridder  og  loe  haanligt  — „spar  paa  de  Timer,  1 har  at 
skjenke  bort!  I har  ikke  Brev  paa  hvormange  de  ere,  og  naar 
eders  Regnskabstime  kommer,  har  I Meer  at  gjøre  Rede  for, 
end  de  Syndere,  I nu  dømmer  til  Hjul  og  Steile." 

„Ti,  Elendige!"  — raabte  Kongen  forbittret,  men  han 
blinkede  ængstelig,  og  der  syntes  pludselig  at  foregaae  en  For- 
andring i hans  urolige  Sind.  — „Dit  Liv  er  i min  Haand" 
- — .vedblev  han  — „du  er  en  fredløs  Oprører  — du  er 
Røver  og  Morder  — du  har  selv  stræbt  din  Herre  og  Konge 
efter  Livet;  men  Drost  Hessel  har  vidnet,  at  der  endnu  er 
Rest  af  Ære  og  ridderligt  Sind  hos  dig;  din  Broder  Bent 
er  mig  en  tro  og  vel  fortjent  Mand  — din  æreløse  Død 
blandt  disse  Forbrydere  vil  selv  kaste  Skygge  paa  min  Throne 
— troer  du  ikke,  Kong  Erik  Christophersøn  endnu  kunde  be- 
naade  dig?" 

„O  jo,  med  evigt  Fængsel  paa  det  skjønne  Sjøborg  — 
ikke  sandt?"  — svarede  den  trodsige  .Fange  — „for  jeg  sælger 
ikke  min  Sjæl  og  Salighed  ved  en  Meened  og  afsværger 

Hevnen;  den  skal  og  maa  komme,  om  ikke  ved  mig  saa  ved 
Andre.  Naar  Høsten  er  kommen,  findes  Meierne  nok  — “ 

„Satan,  bekjend!  hvem  mener  du?“  — raabte  Kongen 
i pinlig  Uro.  — „Elendige  Forbryder!  troer  du  ikke,  jeg  har 
Pinebænke?  — see  ud  af  Vinduet!  der  holder  en  Mand,  som 
vel  kan  løse  dit  Tungebaand." 

„Det  behøves  ikke,  Kong  Erik!“  — svarede  den  stolte 
Fange  med  dæmpet  Røst,  idet  han  hævede  sit  blege  Aasyn  og 
stirrede  paa  Kongen  med  et  frygteligt  Blik.  — „Eders  Bødler 
behøve  ikke  at  skære  mig  for  Tungebaand!  Vil  I høre  Sand- 
heden, skal  jeg  ikke  fordølge  Jer  den  i min  Dødsstund.  Hvor 
stor  en  Forbryder  jeg  end  kan  være“  — vedblev  han  og 
hævede  sin  Røst  — „saa  staaer  jeg  dog  høit  over  den  Nid- 
ding, der  forraadte  sin  bedste  Ven  og  beskæmmede  hans  Hu- 
stru, medens  den  troe  Ven  blødte  for  Niddingens  Ære  i en 
berømmelig  Kamp.  Hvis  den  kjække  Stig  Andersen  ikke  blodig 
hevner  sin  Hustrues  Ære  — hvis  Fru  Ingeborgs  blinde,  van- 
vittige Fader  ikke  har  saameget  Syn  og  Vid  tilbage,  at  han 
med  sit  Riddersværd  finder  Veien  til  dit  falske  Hjerte,  Kong 
Erik!  — saa  er  der  ikke  en  ærlig  Blodsdraabe  meer  i den 
danske  Adels  Hjerter,  og  saa  fortjene  de  ingen  bedre  Konge, 
end  du  er.“ 

Kongen  var  bleven  bleg  som  et  Lig.  Fraaden  stod  ham 
for  Munden  af  rasende  Forbittelse;  han  havde  krummet 
Haanden  krampagtig  om  sit  store  Sværdhefte.  Nu  foer 
Sværdet  (ham  af  Skeden,  og  som  afsindig  foer  han  ind  paa 
den  trodsige  Fange,  der  blev  staaende  urokkelig  og  loe  vildt. 
Da  sprang  Drost  Peder  til  og  stillede  sig  imellem  Fangen  og 
den  forbittrede  Konge.  „Her  er  intet  Rettersted,  Herre  Konge  1“ 
— sagde  han  heftig  — „og  I er  ingen  Bøddel,  som  kan 
fælde  en  værgeløs  Fange.  Han  er  en  formastelig  Majestæts- 
forbryder, og  jeg  beder  ikke  længer  for  hans  Liv;  men  mit 
Hus  skal  ikke  plettes  med  en  Daad,  som  er  Eder  og  Kronen 
uværdig.  Vil  og  maa  I strax  see  denne  forvildede  Ynglings 
Blod,  saa  har  I jo  bragt  Bødlen  med!“ 

Kongens  rasende  Forbittrelse  gik  nu  pludselig  over,  og 
han  bed  sig  harmfuldt  i Læben,  idet  han  stødte  Sværdet  i 
Balgen  og  kastede  et  Blik  til  den  dristige  Drost,  som  tydelig 
nok  sagde  ham,  at  det  var  sidste  Gang,  han  lod  sig  styre  af 
saa  forvoven  en  Raadgiver. 

„Vel,  Drost  Hessel!“  — sagde  han  kold  — „I  har 
Ret!  jeg  var  nær  ved  at  forglemme  min  kongelige  Værdighed 
over  denne  frække  Forbryders  Uforskammenhed.  I har  heller 
ikke  været  langt  fra  at  glemme  den  Ærbødighed,  I skylder 
eders  Konge.  Dennegang  skal  jeg  imidlertid  følge  eders  vise 
Raad.  Bring  Fangerne  til  Retterstedet,  Ridder  Jon!  Lave 
Rimaardsøn  er  den  første,  som  falder.  Den  Ære  vil  jeg  for- 
unde hans  høie  Byrd.  Han  skal  henrettes  med  Sværdet; 
men  hans  Hoved  skal  sættes  paa  Stage  og  hans  Legeme  for- 

tæres  af  Ravnene  paa  Steilen.  Paa  Drost  Peders  Forbøn 
skal  af  særdeles  Naade  hans  ridderlige  Skjold  blive  skaanet. 
De  Andre  skal  steiles  og  radbrækkes  levende.  Nu  bort!" 

Ridder  Jon  gik  og  gav  Borgfogden  Vink  til  at  føre  Fan- 
gerne ud.  Lave  Rimaardsøn  kastede  et  foragteligt  Blik  til 
Kongen.  Han  lagde  sin  høire  saarede  Haand  paa  Brystet, 
og  med  fravendt  Aasyn  trykte  han  med  den  venstre  Haand 
Drost  Peder  taus  i Haanden,  idet  han  gik. 

Niels  Ufred  gjorde  ved  Døren  et  uhyre  Spring  og  ras- 
lede med  sine  Lænker.  ,,Nu  lystig.  Kammerater  !"  — raabte 
han  med  vild  Latter.  — ,,Lad  mig  nu  see,  I holder  Jer  som 
Karle  og  rækker  Tungen  brav  langt  ud,  til  den  er  afbidt! 
See  paa  mig  til  det  Sidste  og  gjør  eders  Høvding  Ære! 
Naar  jeg  har  seet  dem  Alle  paa  Steilen,  Herre  Konge !"  — 
raabte  han  spottende  og  vendte  sig  endnu  engang  trodsig  om 
i Døren  — ,,saa  kommer  Raden  til  de  fornemme  Folk.  Kom 
saa  selv  og  giv  mig  Naadestødet,  som  en  barmhjertig  Bøddel! 
og  jeg  skal  hviske  Jer  en  Hemmelighed  i Øret,  som  I ellers 
ikke  faaer  at  vide  før  St.  Cæciliæ  Dag  er  forbi."  Med  disse 
Ord  var  han  ude  af  Døren. 

Kongen  vendte  sig  hastig  om  med  en  foragtelig  Mine, 
men  syntes  dog  urolig  over  den  frække  Røverhøvdings  Afskeds- 
ord. — „Bi!"  — raabte  han  — ,,dog  nei,  de  skal  ikke 
gjække  mig,  det  listige  Pak!  jeg  kjender  deres  Kneb;  med  slig 
forblommet  Tale  har  mangen  forstokket  Skjelm  snakket  sig  fra 
Galgen.  Lad  min  Hest  trække  frem.  Rane!  Jeg  vil  i Fra- 
stand dog  see,  om  de  holde  den  Trods  vedlige  til  det  Sidste." 

Rane  gik  ud  og  kom  strax  efter  tilbage.  ,, Hestene  staae 

for  Døren,  Eders  Naade!" 

,,Din  vel  ogsaa?" 

,, Efter  Befaling,  Herre  Konge!" 

„Jeg  troer  dog,  jeg  har  betænkt  mig.  Man  sover  ikke 

godt  paa  sligt  et  Syn,  og  vi  skal  tidlig  op  imorgen.  Alt  er 
vel  istand  til  Jagten?  Drost  Hessel!" 

,,Der  skal  Intet  mangle.  Herre  Konge!"  — svarede  Drost 
Peder  og  betragtede  ham  med  et  Blik,  som  ikke  dulgte  hans 
oprørte  Følelse. 

,,Jeg  rider  alligevel  derhen!"  — sagde  Kongen  — ,,det 

er  dog  en  Adspredelse.  Man  kan  jo  lukke  Øinene  for  hvad 

man  ikke  gider  see.  I maa  nu  selv  tilstaae,  min  samvittig*- 
hedfulde  Drost,  at  jeg  baade  har  været  retfærdig  og  naadig!" 

Drost  Peder  bukkede  og  taug. 

„Min  artige  Vert  ledsager  mig  vel?"  — tilføiede  Kongen 
med  venlig  Tone  og  dulgt  Harme. 

„Jeg  gjør  det  saare  nødigt,  min  Konge!  men  hvis  I be- 
faler det,  maa  jeg  adlyde.  Her  skeer  ingen  Uretfærdighed, 
det  maa  jeg  nu  tilstaae;  men  det  er  intet  kongeligt  Syn,  og 
jeg  ønskede  Eder  en  værdigere  Forlystelse  ved  dette  Besøg,  som 
jeg  nu  ikke  tør  kalde  naadigt." 

„Lad  imig  derom  I I følger  mig!"  — sagde  Kongen  og 

gik. 

Rane  smilede;  og  inderlig  oprørt  fulgte  Drost  Peder  i den 
mørkeste  Stemning  sin  kongelige  Gjest. 


10.  KAPITEL. 

Næste  Morgen,  da  Solen  stod  op,  skinnede  den  paa  de 
tretten  henrettede  Røveres  Lig  paa  Daugberg-Daas.  Nedenfor 
paa  den  dybe  Hulvei  hørtes  lystig  Larm  af  Jægerhorn  og 
Hundeglam,  og  et  stort,  prægtigt  Jægertog  drog  forbi.  I 
Spidsen  red  Kongen  i en  stadselig  grøn  Jægerdragt  mellem 
gamle  Ridder  Jon  og  Drost  Peder.  Efter  dem  fulgte  sex 
pyntelige  Disksvende  med  Falke  og  Jagtredskaber,  og  blandt 
dem  var  den  lille,  venlige  Aage  Johnson,  der  bar  Kongens 
Yndlingsfalk.  I Spidsen  for  en  Flok  kongelige  Jægere,  der 
førte  tredive  Hunde  i Kobbel,  red  dernæst  Kammersvend  Rane, 
der  ligesom  Jægerne  var  let  bevæbnet  med  Bue  og  Jagtkniv; 
desuden  bar  han  en  prægtig,  smal  Kaarde,  med  glimrende 
Ædelstene  paa  Sølvheftet;  dermed  havde  Kongen  nylig  givet 
denne  sin  Yndling  et  iøinefaldende  Beviis  paa  sin  Naade. 

Væbner  Skirmen  var  ikke  med  i Jagtselskabet;  han  var 
endnu  ikke  kommen  tilbage  fra  Besøget  hos  Henner  Friser  i 
Skovhuset.  Han  havde  Tilladelse  til  at  blive  borte  til  denne 
Dags  Aften,  og  i hans  Sted  fulgte  Tyge  Borgfoged  nu  Dro- 
sten og  sluttede  Jagttoget  med  Skytten  og  nogle  raske  Jægere 
fra  Harrestrup. 

Da  Kongen  red  forbi  Daugberg-Daas,  lukkede  han  det 
venstre  Øie,  for  ikke  at  see  Retterstedet,  og  sporede  sin  Jagt- 
hingst. Da  de  vare  komne  et  Stykke  fra  Høien,  vendte  han 
sig  til  høire  Side,  hvor  gamle  Ridder  Jon  red.  „Nu,  de 
holdt  sig  jo  standhaftig  i deres  Trods  ?"  — sagde  han  — 
,,igaar  Aftes  vilde  jeg  ikke  forstyrre  min  gode  Nattesøvn  med 
at  høre  eders  Beretning  til  Ende,  og  jeg  kom  ikke  selv  saa 
nær  til  Stedet,  at  jeg  kunde  høre  hvad  de  sagde.  Vilde  den 
forvovne  Niels  Ufred  slet  Intet  bekjende?" 

„Intet  Ord,  Herre  Konge !"  — svarede  Ridder  Jon  - — 
„men  Ihan  loe  afskyeligt  i Døden  og  truede  med,  inden  otte 
Dage  at  fortælle  Jer  hvad  han  vidste." 

Kongen  blinkede  urolig  og  blev  bleg.  „Sig  mig,  min 
kjære  Jon!"  — sagde  han  — „troer  I,  alle  de  forblommede 
Trudsler  og  Advarsler,  de  Karle  lode  sig  forlyde  med,  vare 
Andet,  end  listige  Paafund,  hvormed  de  vilde  faae  Galgefrist 
og  Ledighed  til  at  undvige?" 

„Jeg  veed  det  ikke.  Herre  Konge!  men  i eders  Sted 

havde  jeg  dog  ikke  ilet  saa  meget  med  Fuldbyrdelsen  af  denne 

Dødsdom.  Den  Omstændighed,  at  en  fredløs  Ridder  af  saa 
høi  Byrd  var  med  blandt  disse  Røvere,  syntes  mig,  ogsaa 
uden  deres  eget  Udsagn,  et  sandsynligt  Beviis  for,  at  de  har 
været  her  i et  farligere  og  vigtigere  Foretagende,  end  at 
plyndre  Fadeburet  eller  Vinkjælderen  paa  Harrestrup.  De  kunde 
maaske  have  givet  os  vigtige  Oplysninger." 

Kongen  var  ved  disse  Ord  bleven  endnu  mere  urolig. 
,,For  Djævlen !“  — sagde  han  heftig  — „man  maatte  jo 
haste  for  at  gjøre  dem  ethvert  farligt  Foretagende  umuligt. 
Hvorfor  sagde  I mig  ikke  eders  Betænkeligheder  medens  de 
levede?  nu  kommer  eders  Klogskab  for  silde.  Ridder  Jon!" 

„I  vilde  intet  Ord  høre.  Herre  Konge!  Naar  jeg  har  et 
bestemt  Kongebud  for  mig,  maa  jeg  tie  og  adlyde,  helst  hvor 
det,  isom  her,  unegtelig  var  retfærdigt  og  efter  Lovens  Bog- 
stav/' 

„Nu,  for  Pokker!  saa  vil  Vi  ikke  tænke  meer  derpaa!"  — 
sagde  Kongen  og  betvang  sin  Uro,  idet  han  gav  sin  Jagthingst 
af  Sporerne  og  lod  Jægerne  spille  et  lystigt  Jagtstykke. 

Drost  Peder  var  alvorlig  og  stille.  Kongen  havde  endnu 
ikke  talt  et  Ord  til  ham  den  hele  Morgen,  og  den  skarpsynede 
Drost  troede  tydeligt  at  læse  saavel  i Kongens  som  i den 
listige  Kammersvends  Miner,  at  hans  Fald  var  besluttet,  men 
at  man  blot  ikke  vilde  forstyrre  disse  Dages  Forlystelser  med 
at  lade  ham  formelig  vide,  at  hans  Magt  og  Indflydelse  var 
til  Ende.  Denne  nedslaaende  Forestilling  overveiedes  dog  af 
andre,  ham  langt  vigtigere  Betænkeligheder  angaaende  Land  og 
Rige,  hvortil  Jomfru  Inges  Paamindelse  om  Aarvaagenhed 
og  hvad  der  nylig  var  hændtes  med  Stimændene  gav  ham 
tilstrækkelig  Grund.  Ridder  Jon  syntes  nu  derimod  at  have 
bortslaaet  alle  mørke,  foruroligende  Tanker.  Han  havde  i sin 
Ungdom  været  en  rask  Jæger,  men  havde  nu  ikke  i mange 
Aar  deeltaget  i denne  Forlystelse.  Klangen  af  Jægerhornene 
og  den  lystige  Jagtlarm  opvakte  livlige  Ungdomserindringer  i 
hans  Sind,  og,  som  Kongens  Ledsager  paa  denne  Lystfart, 
ansaae  han  det  for  sin  Pligt,  at  være  saa  munter  og  under- 
holdende som  muligt.  Saasnart  det  første  Vildt  var  opjaget, 
var  Kongen  lidenskabelig  beskæftiget  med  at  forfølge  og  ned- 
lægge det.  I denne  Færdighed  kom  Ingen  ham  nær;  han 
foer  afsted  med  vild  Heftighed  blandt  Jægerne  og  de  løsladte 
Hunde,  og  han  blev  som  sædvanlig  høilig  beundret  af  de 
fremmede  Jægere  saavel  for  sin  Hurtighed  som  for  sine  sikkre 
Pileskud.  Ikke  uden  Besværlighed  fulgte  gamle  Ridder  Jon 
ham ; men  han  lod  sig  ikke  mærke  med,  at  det  kostede  ham 
Anstrengelse ; han  satte  sig  livlig  tilbage  i sin  Ungdom,  gav 
sin  fyrige  Jagthingst  Tøilen  og  lod  den  gjøre  de  dristigste 
Spring  over  Grøfter  og  Gjærder.  Drost  Peder  var  vant  til 
slig  heftig  Jagt,  men  følte  sig  dog  ofte  smertelig  erindret  om 
sine  Saar.  Den  mørke  Stemning,  han  var  i,  forøgedes  snart 
ved  hans  Deeltagelse  for  Ridder  Jon,  som  han  tydelig  saae 

anstrengte  sig  over  sine  Kræfter;  men  det  nyttede  ikke  at  tale 
til  den  gamle  Herre  derom:  hvor  munter  han  end  syntes, 
havde  han  dog  meddeelt  Drosten  ved  et  Vink,  at  han  deelte 
hans  Betænkeligheder  og  holdt  det  for  høist  nødvendigt,  at 
Jagtselskabet  var  samlet.  Hele  Formiddagen  gav  Kongen  kun 
Agt  paa  Jagten.  Naar  man  af  og  til  standsede  ved  et  ned- 
lagt Raadyr,  havde  Kammersvenden  strax  et  nyt  i Sigte,  og 

Kongen  foer  afsted  igjen  med  fornyet  Jagtlyst.  Endelig  stand- 
sede man  paa  en  smuk  Skovslette  for  at  lade  Hestene  puste  og 
for  at  nyde  et  hastig  beredt  Middagsmaaltid.  Nu  var  Kammer- 
svenden uudtømmelig  i at  underholde  Kongen  med  lystige 
Jagthistorier.  Man  havde  taget  Plads  paa  en  fældet  Ege- 
stamme. Dugen  laae  udbredt  paa  det  friske  Mos;  i nogen 
Frastand  havde  Jægerne  leiret  sig,  og  Jagtbyttet  laae  opstablet 
i Nærheden.  Disksvendene  opvartede  Kongen;  han  syntes  op- 

rømt  og  veltilfreds. 

,,Det  er  en  ridderlig  og  kongelig  Forlystelse !"  — sagde 

Ridder  Jon  paa  Kongens  Spørgsmaal  om  han  morede  sig; 
— ,,i  min  Ungdom  var  jeg  ogsaa  en  vældig  Jæger;  men  nu 
bliver  jeg  for  stiv  og  gammel  til  den  Spøg.  En  anden 
Gang,  Herre  Konge!  gjør  jeg  dog  bedst  i at  blive  hjemme, 

som  de  gamle  Jagthingste." 

,,I  vilde  jo  endelig  selv  med  denne  Gang!"  — sagde 
Kongen.  — ,,Det  undrede  mig,  I havde  Lyst  dertil/* 

,,Det  var  just  ikke  for  Jagtens  Skyld,  Herre  Konge !"  — 
svarede  den  Gamle  alvorlig  med  et  opmærksomt  Blik  til 

Rane.  — „Denne  Deel  af  Jylland  kjender  jeg  kun  lidet"  — 
tilføiede  han  hastig.  — „Jeg  gad  ogsaa  nok  seet  vor  gode 
Drost  Hessel  som  Husvert." 

„Saa  har  I da  seet,  han  er  Herre  i sit  Hus  og  vaager 

strengt  over  Gjestfriheden !"  — svarede  Kongen  med  et  bittert 
Smil.  — „SelvStimænd  og  Mordere  ere  sikkre  under  hans  Tag." 

„Gik  han  maaske  deri  lidt  for  vidt,  Eders  Naade!"  — 
sagde  Ridder  Jon  — „saa  beder  jeg  Eder  for  min  Skyld  at 

holde  ham  det  til  Gode.  Jeg  ansaae  heller  ikke  de  Fanger 
for  saa  farlige." 

„Jeg  maa  tilstaae,  Herre  Konge!"  — tog  Drost  Peder  nu 
Ordet  — „det  var  en  vigtigere  Sag  med  de  Forbrydere,  end 
jeg  havde  troet;  de  ligge  nu  paa  deres  Gjerninger.  Har  jeg 
ved  denne  Ledighed  forseet  mig  og  et  Øieblik  forglemt  den  Ær- 
bødighed, jeg  skyldte  min  kongelige  Gjest,  saa  lad  denne  Dags 
Sol  ikke  gaae  ned  over  eders  Vrede,  min  Konge!  Har  jeg 
forspildt  eders  kongelige  Naade  derved,  saa  lad  mig  idet- 
mindste" 

„Nok  derom !"  — afbrød  Kongen  ham  koldt  — „jeg  er 
klommen  hid  for  at  forlyste  mig  og  ikke  for  at  holde  Dom 
hver  Dag;  mine  Tanker  er  jeg  selv  Herre  over,  og  mine  Beslut- 
ninger skal  I faae  at  vide,  naar  Tid  er.  Nu,  hvorfor  blæser 
Jægerne  ikke?" 

Rane  gav  hastig  de  kongelige  Hornblæsere  et  Vink;  de  stode 
i nogen  Frastand  paa  en  Høi,  og  de  blæste  nu  et  kjækt  Jagt- 
stykke, som  de  kaldte  Kong  Valdemar  Seiers  Jagt  og  som  Kongen 
fortrinlig  yndede. 

En  forstemt  Taushed  var  fulgt  paa  Kongens  unaadige  Yt- 
tringer  mod  Drost  Peder.  Rane  smilede  listig;  han  fyldte  Kon- 
gens Bæger  og  søgte  ved  et  Par  Hofnarstreger  at  bringe  Ly- 
stigheden tilbage.  Men  Kongen  lod  Bægeret  staae  og  faldt  i 
dybe  Tanker.  Den  raske  Bevægelse  og  Følelsen  af  hans  Jæger- 
dygtighed  jsaavelsom  hans  Harme  mod  Drost  Peder  syntes  at 
have  betaget  hans  Aasyn  det  ubestemte  og  modsigende  Anstrøg, 
der  saa  ofte  skæmmede  det,  og  der  var  et  Øieblik  et  Udtryk 
af  sand  Kongeværdighed  og  Storhed  udbredt  over  hans  An- 
sigt, imedens  han,  med  Haanden  paa  sit  mægtige  Sværd,  be- 
tragtede sine  tre  første  Raadgivere,  som  den,  der  havde  Magt 
til,  hvad  Øieblik  han  vilde,  at  løsrive  sig  fra  dem  alle.  Den 
Eneste  ,af  dem,  som  han  havde  et  Slags  Fortrolighed  til, 
var  Rane;  men  ham  foragtede  han  i sine  bedre  Øieblik,  som 
et  usselt  Middel  til  hans  sletteste  Morskab.  Den  Magt,  gamle 
Jon  udøvede  med  saa  megen  Klogskab  og  Besindighed,  syntes 
ham  i dette  Øieblik  et  tillistet  Indgreb  i Majestætsretten,  og 
Drost  Peders  kjække  Overlegenhed  var  ham  en  utaalelig  An- 
masselse. Det  var  ligesom  de  raske,  stolte  Seierstoner,  som 
Kongen  kjendte  fra  sin  Barndom,  tilbagekaldte  hans  dristige 
Ungdomsdrømme  med  Mindet  om  den  Tid,  da  han  ved  sin 
kjække  Moders  Side  allerede  hilsedes  med  Kongenavnet  og 
følte  Valdemarernes  Blod  i et  kjækt  og  ufordærvet  Hjerte. 
Det  var  som  hans  hele  forspildte  Kongeliv  fløi  ham  forbi, 
og  som  han  nu  sad  ene  og  forhadt  midt  i sit  Rige  uden  en 
eneste  Ven.  Et  Anfald  af  Vemod  og  Forsagthed  syntes  at 
ville  sovervælde  ham ; men  han  bekæmpede  den  ydmygende 
Følelse,  og  en  vild  Trods  og  Haardhed  udtindrede  af  de  blin- 
kende Øine. 

Drost  Peder  sad  tankefuld  og  stille;  i hans  aabne,  djærve 
Aasyn  kunde  man  tydelig  see  hvor  nær  Kongens  Unaade  gik 
ham  til  Hjerte:  hans  hele  Fremtids  Virksomhed  laae  i dette 
Øieblik  knust  for  hans  Øine,  og  ved  et  eneste  heftigt  og 
uforsigtigt  Ord.  Han  kunde  ikke  frikjende  sig  for  et  lønligt 
Overmod  midt  i hin  Retfærdighedsfølelse,  hvis  alt  for  dristige 
Yttring  havde  vendt  Kongens  hele  Harme  imod  ham.  Det  var 
ham  en  bitter  Følelse  at  have  fornærmet  sin  Konge  i det 
Øieblik,  Majestæten  traadte  som  Gjest  i hans  Hus.  Det  var 
ham  i dette  Øieblik  næsten  bittrere,  end  Tanken  paa  de  sand- 
synlige Følger.  Nu  traf  ham  Kongens  strenge  Dommerblik;  men 
den  overdrevne  Haardhed  deri  syntes  næsten  at  forsone  ham 
med  sig  selv.  Den  Uforsagthed,  hvormed  han  mødte  dette 
Blik,  var  derimod  kun  lidet  skikket  til  at  forsone  Kongen,  om 
den  fornærmede  Hersker  end  nødtes  til  at  agte  den  faste  Selv- 

tillid  og  det  rolige  Mod,  som  intet  ugunstigt  Herskerlune 
kunde  ydmyge. 

Saavel  Rane  som  gamle  Ridder  Jon  vare  opmærksomme  Vidner 
til  dette  stumme  men  betydningsfulde  Minespil,  der  under  Mu- 
sikken og  den  almindelige  Taushed  erstattede  den  standsede 

Bordunderholdning.  Den  gamle,  kloge  Statsmand  syntes  rolig 
og  ligegyldig;  men  der  glindsede  ham  en  hastig  tilbagetrængt 
Taare  i Øiet,  idet  han  betragtede  den  Rest  af  Høihed  og 
Værdighed,  der  endnu  dog  flygtig  fremglimtede  i det  af  vilde 
Lidenskaber  'forvanskede  Kongeaasyn.  Han  saae  med  Bekym- 
ring, at  den  troe  Drost  Peders  Fald  var  bestemt,  og  at  hans 
egen  Indflydelse  stod  paa  svage  Fødder;  men  hvad  der  mest 
foruroligede  ham  var  den  Triumf,  den  forslagne  Kammersvend 
forgjeves  søgte  at  skjule,  og  den  geskæftige  Iver,  hvormed 

Rane  beredte  Alt  til  Jagtens  Fortsættelse.  Nu  bemærkede  endog- 
saa  den  gamle  Herre,  at  Kammersvenden  gjorde  en  usæd- 

vanlig Bevægelse  med  Armen,  og  at  Kongen  nikkede  til  ham, 
som  »efter  en  hemmelig  Aftale.  Kongen  gjorde  Mine  til  at 
reise  sig,  men  faldt  atter  i Tanker  og  blev  siddende.  Musikken 
vedblev  endnu. 

„Herregud !“  — afbrød  gamle  Ridder  Jon  nu  den  lange 

Taushed  — „det  er  Kong  Valdemar  Seiers  Jagt,  de  der  spille. 
Det  er  dog  sært  at  tænke  paa,  Herre  Konge!  (havde  eders 
store  Farfader,  høilovlig  Ihukommelse!  havt  Grev  Albert  og 
den  troe  Carl  af  Rise  ved  sin  Side,  da  man  spillede  det 
Stykke  for  ham  ved  Ulykke-Jagten  paa  Lyø,  saa  havde  sorte 
Grev  Henrik  neppe  dengang  faaet  ham  i sin  Vold.“ 

„En  Kronhjort!  en  Kronhojrt!“  — raabte  nu  Kammersvend 
Rane  og  sprang  op.  Kongen  reiste  sig  hastig.  En  Flok  Dyr 
foer  forbi  med  en  Kronhjort  i Spidsen.  I et  Øieblik  vare 
alle  Jægerne  til  Hest.  Hornene  løde  vildt.  — Hundene  gave 
Hals. 

„Afsted !“  — bød  Kongen  og  svang  sig  paa  sin  Hingst. 
Drost  Peder  og  Ridder  Jon  fore  hastig  frem  ved  hans  Side. 
— Kammersvenden  red  forud;  og  nu  begyndte  Jagten  igjen 
med  ‘fordoblet  Iver  og  Voldsomhed.  Man  tabte  ofte  Vildtes 
Spor  og  fandt  det  igjen,  og  saaledes  gik  det  fort  nogle  Timer 
uden  mindste  Ophold. 

„Herre  Konge  1“  — sagde  endelig  Drost  Peder  og  red  tæt 
hen  til  Kongen,  da  han  et  Øieblik  standsede  for  at  give  Agt 
paa  Hundene  og  Sporet  — „tillad  os  et  lidet  Ophold!  Ridder 
Jons  Alder  gjør  ham  den  voldsomme  Bevægelse  besværlig; 
og  mine  Saar  have  gjennemblødt  Forbindingen  !“ 

„Hvem  der  ikke  kan  følge  med,  maa  blive  tilbage !“  — 
svarede  Kongen  — „jeg  har  Jægere  nok  med  mig;  jeg  behøver 
Eder  ikke.  Fort,  Rane!“ 

Jagten  'fortsattes  med  Iver,  og  hverken  Drost  Peder  eller 
Ridder  Jon  bleve  tilbage.  Endelig  begyndte  det  at  mørknes. 
Drost  Peder  red  atter  ind  imellem  Ranes  og  Kongens  Heste. 

„Vil  I tilbage  til  Harrestrup  inden  Natten,  Herre  Konge !" 

— sagde  han  med  synlig  Uro  — „saa  maae  vi  nu  vende  om 
og  give  Dyrene  Fred  for  idag." 

„Jeg  maa  kun  hvad  jeg  vil  !"  — svarede  Kongen  for- 

tørnet. Han  havde  nylig  selv  med  en  Pil  anskudt  Kronhjorten, 
som  man  med  Hidsighed  forfulgte.  — ,,Det  kronede  Dyr 
skal  'være  mit"  — raabte  han  — „skal  jeg  saa  forfølge  det 
til  imorgen!"’ 

Det  gik  nu  fort  i flyvende  Galop,  over  Stub  og  Sten,  gjen- 
nem  Krat  og  Skov,  med  Hundeglam  og  lystig  Hornklang.  Drost 
Peder  og  Ridder  Jon  fulgte  endnu  Kongen  og  tabte  ham  intet 
Øieblik  af  Syne;  men  ved  et  farligt  Spring  styrtede  Hesten 
med  Ridder  Jon,  og  han  fik  saa  voldsomt  et  Stød  i Siden, 
at  (han  et  Øieblik  blev  liggende  bevidstløs  paa  Jorden.  Drost 
Peder  sprang  strax  af  Hesten  og  kom  ham  til  Hjælp;  han 
fandt  med  Forskrækkelse,  at  den  gamle  Herre  havde  brækket 
et  Sideben.  „Holdt,  for  Gud  i Himlens  Skyld!  holdt !"  — 
raabte  han  af  alle  Kræfter.  Jægerne  hørte  Drostens  mægtige 
Røst,  som  de  vare  vante  til  at  adlyde,  og  de  standsede. 
De  kom  hastig  til  Hjælp.  Snart  var  en  Baare  af  Grene  gjort 
istand  til  at  bære  den  gamle  Herre  paa.  Alle  viste  ham  den 
største  Deeltagelse.  Men  under  denne  Forstyrrelse  var  Kongen 
og  Kammersvend  Rane  tilligemed  to  af  de  raskeste  Drenge 
med  Falkene  komne  dem  af  Syne. 

Saasnart  Ridder  Jon  var  kommen  til  sig  selv  og  saae  sig 
paa  Baaren,  med  Drost  Peder  og  alle  de  bekymrede  Jægere  om- 
kring sig,  spurgte  han  bekymret  og  forfærdet  om  Kongen. 
„Han  wilde  ikke  standse"  — sagde  Drost  Peder  — „men  han 
maa  Istrax  vende  tilbage.  — Det  er  umuligt  at  jage  længer. 

— Det  er  næsten  Nat." 

„Efter  ham.  Drost  Peder!"  — raabte  den  Gamle  — „for 
Gud  i Himlens  Skyld,  efter  ham!  Hvad  tænker  I paa!"  — 
hviskede  han  — „han  er  jo  ene  med  Rane.  Eders  Folk  kan 
sørge  for  mig.  Afsted!" 

„Sørg  vel  for  ham,  Tyge!  han  er  Kongens  vigtigste  Mand" 
— - sagde  Drost  Peder  til  sin  Borgfoged,  idet  han  hastig 
svang  sig  paa  sin  Hest.  — „Bær  ham  forsigtig  til  Harrestrup 
med  vore  Skytter!  I Andre  følger  mig!  Gud  være  med  Jer, 
ædle  Herre!" 

I et  Øieblik  var  Drost  Peder  forsvunden  i Skoven  med  de 
kongelige  Jægere,  medens  Tyge  Borgfoged  og  hans  Skytter 
langsomt  og  forsigtigt  bare  den  syge  Ridder  Jon  til  Harrestrup. 


11.  KAPITEL. 

I et  lille  eenligt  Skovhus  i Nærheden  af  Finnerup  stod  paa 
samme  Tid  i Aftenskumringen  Claus  Skirmen  med  sin  Væb- 
nerhue i Haanden  for  den  gamle  Henner  Friser  og  Aase.  Den 

stærke,  kæmpehøie  Olding  syntes  at  have  beredt  sig  paa  Ufred. 
Han  stod  i sin  frisiske  Krigerdragt,  med  det  Lærreds  Pantser, 
Sælskindshuen  over  det  stride,  graae  Haar,  og  lænede  sig 
til  jet  langt  Spyd.  Den  lille,  nydelige  Aase  syntes  at  have 
langt  fredeligere  Tanker  i Hovedet;  hun  bar  den  samme  mørke- 
blaae  Trøie,  det  foldede  Skjørt  og  det  lyseblaae  Forklæde, 
hvormed  Skirmen  førstegang  havde  seet  hende,  da  han  var  med 
at  befrie  hende  paa  Hegnæsgavl;  hun  holdt  Skirmen  fortrolig 
i Haanden  og  saae  kjærlig  paa  ham  med  de  sorte,  spillende 
Øine,  medens  han  halv  undseelig  syntes  at  vente  paa  et  vigtigt 
Ord  af  den  gamle  Henner. 

,,Tak  for  din  Advarsel,  brave  Knøs!“  — sagde  Henner  og 
rystede  Væbneren  trofast  i Haanden.  — .„Det  var  vel,  du 
kom  saa  betids,  at  du  kunde  hjælpe  os  med  vore  smaa  For- 
skandsninger ! Nu  maae  vore  Forfølgere  komme  hvad  Øieblik 
de  vil.  Ingen  skal  see  os  længer,  end  vi  selv  lyster.  — Er 
det  sandt,  hvad  du  siger  — og  jeg  holder  dig  ikke  for  nogen 
Pralhans  — saa  er  du  en  flink  Knøs.  De  Røvere  har  ikke 
været  at  spøge  med.  Vil  du  saaledes  blive  ved,  saa  din  Herre 
engang  med  god  Samvittighed  kan  give  dig  Ridderslaget,  saa 
har  jeg  Intet  imod,  at  min  lille  Aase  holder  af  dig  og  du 
af  hende.  Naar  vi  sees  igjen,  kan  vi  tale  nærmere  om  den  Sag !“ 

Skirmen  og  Aase  fløi  sjæleglade  i hinandens  Arme  og  om- 
favnede den  Gamle  med  stormende  Fryd. 

„Godt,  godt.  Børn!  Gud  og  St.  Christian  velsigne  Jer!“ 
— vedblev  den  stærke  Olding  bevæget  — „men  det  er  ikke 
Tider  til  at  tænke  paa  Elskov  og  Kjælenskab.  Nu  maa  du 
afsted,  Skirmen!  over  Hals  og  Hoved  og  bringe  din  Herre 
Budskab  om  hvad  vi  veed!“ 

„Han  har  allerede  Nys  derom“  — svarede  Skirmen.  — 

„Hvad  de  Ribe  Borgere  sagde  i Kroen,  veed  han;  men  han 
troer  dog  nok  ikke,  det  har  Stort  at  betyde. “ 

„Saa  sig  ham  fra  mig“  — sagde  den  Gamle  — „at  det 
vist  dkke  har  Mindre  at  betyde,  end  hvad  Folk  sige  de  tre 
Sole  skal  betyde,  vi  saae  paa  Himlen  St.  Nemesi  Dag.  Det 
var  Dagen  før  alle  Helgens  Fest.  De  lærde  Klerker  snakke 
Meget  om  en  hedensk  Trold-Gudinde  for  Hevnen,  der  næsten 
har  havt  samme  Navn  som  den  gode  Helgen,  vi  den  Dag 
dyrke;  Vor  Herre  kjender  den  Hex,  og  jeg  forstaaer  mig  ikke 
paa  de  Tegn  i Sol  og  Maane;  men  det  veed  jeg:  naar  vrede 
Riddersmænd  krybe  i Munkehætten,  er  det  neppe  en  hellig 
Valfart,  de  har  for.  Bed  din  Herre  først  og  fremmest  at 
vogte  sig  og  Kongen  for  Finnerup  Lade!  Og  nu  afsted!  Giv 
ham  et  Kys,  Aase!  og  lad  ham  saa  rende!  Din  Norbak  er 
ivrigere,  end  du,  i Kongens  Tjeneste,  Skirmen!  Hører  du  hvor 
utaalmodig  den  kalder  ?“ 

„Farvel,  Fader  Henner!  farvel,  min  velsignede  Aase!“  — 
sagde  Skirmen  nu  hastig.  — „Vær  nu  kun  forsigtig,  Aase! 
gjælder  du  for  Ellefruen,  saa  vær  ligesaa  snild  som  hun 


257 

og  forsvind!  forsvind  for  Guds  Skyld,  saasnart  du  mærker 
Uraad  !** 

„Tag  dig  iagt,  min  unge  Hr.  Ridder!  jeg  er  virkelig  Elle- 
fruen!**  — sagde  Aase  overgiven  og  omfavnede  ham:  — ,,seer 
du  ikke  mit  blaae  Skjørt  og  min  brune  tostykkede  Hue!  — 
Ret  tsaa,  see  mig  kun  i Øinene,  men  ikke  paa  Ryggen ! der 
er  jeg  Ihul  som  et  Deigtrug.  Nu,  afsted!  herud  med  dig!  red 
din  Herre  og  Konge!  ellers  fortjener  du  aldrig  at  blive  Ridder 
i dine  Dage,  og  jeg  vil  Intet  vide  af  dig  at  sige.** 

Skirmen  omfavnede  hende  hastig  og  ilede  ud,  ledsaget  af 
Aase  og  den  Gamle.  Strax  efter  lød  der  et  let  Firspring  gjen- 
nem Skoven,  og  Henner  Friser  kom  tilbage  i Hytten  med  sin 
Datterdatter.  De  vare  begge  tause.  Han  slog  en  Skodde  for 
Døren,  kastede  sit  Spyd  hen  i Krogen  og  satte  sig  betænkelig 
paa  Sivhyndet  i sin  Bedstefaderstol.  Det  var  nu  ganske  mørkt 
i Stuen.  Aase  tog  sit  Bindetøi  frem  og  satte  sig  til  Arbeid 
ved  Gluggen. 

„Tænd  Lampen,  Aase!**  — afbrød  den  Gamle  endelig  Taus- 
heden  og  reiste  sig  urolig.  — ■ „Det  er  dog  for  tidligt  at 
gaae  til  Ro  i Hulen  derinde,  og  sidde  i Mørke  veed  du  nok, 
jeg  ikke  kan  udholde/* 

„Men  var  det  dog  ikke  bedst  iaften?  kjære  Bedstefader!** 
- — svarede  Aase.  — „Om  jeg  ogsaa  hænger  mit  Forklæde 
for  Gluggen,  skinner  dog  Lampen  derigjennem ; og  vil  vi  holde 
os  iskjulte,  var  det  nok  raadeligst**  — — 

„Jeg  er  ingen  Kjærling!**  — sagde  Henner.  — ,,Jeg  kryber 
ikke  saaledes  i Skjul  af  Menneskefrygt,  at  jeg  derfor  vil 
sidde  i Mørke  og  pines  af  den  Onde.  De  Levende  frygter 

jeg  ikke  for;  vilde  kun  de  fordømte  Døde  unde  mig  Fred!** 
„Tænker  du  nu  igjen  paa  de  Døde?  kjære  Bedstefader!**  — 
sagde  Aase  med  et  let  Suk  og  tændte  hastig  Lampen,  som  hun 
hængte  i en  Jernkrog  under  den  lave  Bjælke,  efterat  hun  først 
havde  hængt  sit  tynde,  lyseblaae  Hørgarnsforklæde  for  Horn- 
ruden i Lugen,  der  vendte  ud  til  Skoven.  — ,,Det  er  jo  ikke 

de  Døde,  men  de  Levende,  som  forfølge  os,  kjære  Bedste- 

fader!** — vedblev  hun  og  satte  sig  paa  Gaasebænken,  lige 
over  for  hans  Stol,  ved  sit  Haandarbeide.  — „Hvad  du 
sommetider  bliver  urolig  for  om  Natten,  er  vist  kun  Stormen, 
som  river  de  tørre  Grene  af  Træerne,  og  de  vilde  Natfugle, 
der  tude  fælt  og  flyve  over  Skoven.** 

„Det  kommer  altid  histnede  fra  Gottorp!**  — mumlede 
den  Gamle,  der  atter  havde  taget  Plads  i Armstolen  — ,,der 
er  det,  han  ligger  med  Pælen  gjennem  Hjertet  i Sumpen, 
den  fordømte  Konge,  som  lod  sin  Broder  kaste  i Slien;  ham 
er  det,  som  jager  her  gjennem  Skoven  ved  Nattetide.  Jeg  har 
længe  holdt  det  for  Løgn  og  Overtro;  men  nu  maa  jeg  vel 
troe  det,  siden  jeg  selv  har  seet  det.** 

„Kors  bevare  os!  har  du  selv  seet  det?  Bedstefader!  naar 
saae  du  det  da?** 

„Det  var  Natten  efter  St.  Nemesii  Dag,  da  vi  havde  seet 
det  forunderlige  Syn  paa  Himlen  — igaar  Nat  var  det  tre 
Uger  siden;  det  var  Søndag,  og  vi  havde  været  i Kirke.  — 
Du  husker  nok  hvor  det  tudede  i Stormen.  Du  faldt  dog 
tilsidst  i Søvn  der  i Alkoven ; men  jeg  kunde  ikke  lukke  et  Øie 
for  den  fordømte  Hylen  og  Susen.  Jeg  stod  endelig  op  og 
saae  ,ud  gjennem  Lugen  i Skoven,  og  da  saae  jeg,  det  var 
ingen  Løgn.  Der  red  en  kulsort  Herre  gjennem  Skoven  i Maane- 
skinnet;  han  red  i flyvende  Firspring  paa  en  ravnesort  Hest. 
Bestet  hvinede  og  fnyste,  som  det  var  besat,  og  det  gnistrede 
efter  det.  En  Karl,  som  støbt  af  Jern,  foer  efter  ham,  som 
det  kunde  være  den  lede  Satan  selv,  og  tre  store  Hunde  kom 
bagefter;  det  glindsede  i Maaneskinnet ; men  om  det  var  gloende, 
som  man  siger,  skal  jeg  dog  ikke  bande  paa.  Jeg  havde 
nok  af  hvad  jeg  havde  seet ; og  nu  skal  Ingen  bilde  mig 
ind,  det  er  Snak  og  Overtro  med  Kong  Abels  vilde  Jagt.“ 
„Jeg  saae  vist  de  samme  to  Ryttere  i Mandags  Aftes“  — 
svarede  Aase  — „men  du  kan  troe,  Bedstefader!  det  har  været 
levende  Mennesker.  Skovfogdens  Maren  havde  ogsaa  seet  dem, 
og  <hun  mente,  det  havde  været  den  forfærdelige  Marsk  Stig 
fra  Mollerup  og  den  stærke  Mads  Jyde,  der  altid  følger  ham. 
Det  var  kort  før  vi  hørte  om  de  mange  Graabrødre-Munke  i 
Ribe  og  om  Spøgeriet  i Finnerup  Lade,  og  det  troer  du  dog 
jo  selv  er  Forrædere,  der  lure  paa  Kongen/* 

„Du  kan  have  Ret,  Barn!**  — sagde  Henner  roligere  og 
nikkede  betænksomt  med  det  graae  Hoved.  — „Jeg  er  en  gam- 
mel Gjæk,  at  jeg  kan  sætte  mig  sligt  Galskab  i Hovedet.  Var 
det  ogsaa  den  fordømte  Kong  Abal  selv**  — vedblev  han  og 
reiste  sig  — „saa  lad  ham  komme,  naar  han  vil!  jeg  har 
ikke  før  været  bange  for  at  see  den  Karl  under  Øine;  jeg  har 
min  gamle  Staalbue  endnu,  og  mit  gode  frisiske  Spær  skal 
endnu  holde  mig  alle  Niddinger  fra  Livet,  enten  de  saa  ere 
døde  eller  levende  !**  Han  blev  staaende  midt  paa  Gulvet,  med 
Armene  over  Kors,  og  faldt  i dybe  Tanker.  „Skulde  det  virke- 
lig have  været  Stig  Andersen  ?**  — udbrød  han  nu  pludselig 
— „skulde  han  selv  være  her  med  og  have  Deel  i Spøgeriet 
i Laden?  — Hm,  hm!  saa  er  det  farligere,  end  jeg  troede; 
saa  er  det  ikke  Tid  til  at  krybe  i Skjul  for  sit  eget  Skind. 
Det  var  bedre,  jeg  var  selv  reden  til  Drosten.  Skirmen  er  en 
rask  Knøs;  men  nu  har  du  sat  ham  forelskede  Griller  i Ho- 
vedet, og  saa  kan  man  ikke  lide  paa  den  Bedste;  har  han 
ikke  grebet  saa  bagvendt  paa  Alting  idag,  som  han  aldrig 
før  Ihavde  havt  Spade  og  Øxe  i Haand**  — 

„Han  er  jo  ogsaa  en  Riddersøn,  Bedstefader!  og  er  ikke 
vant  til  det  Slags  Arbeide.  Men  du  skal  see,  han  er  flink, 
naar  idet  gjælder  om  at  redde  hans  Konge/* 

„Snak  du  længe  nok  for  din  Væbner!  er  han  ikke  bedre 
Væbner,  end  Tømrer,  bliver  han  aldrig  Ridder  i sine  Dage.  Sig 
mig,  Aase!  er  du  bange  for  at  være  her  hjemme  alene  ijiat?“ 

„Bange?  Bedstefader !"  — svarede  hun  hastig  og  blev  rød 
. — „nei,  det  er  jeg  just  ikke  — naar  du  nu  kun  ikke  havde 
talt  om  den  fæle,  døde  Konge.  — Men  det  har  Intet  at  betyde !" 
— vedblev  hun  munter,  da  hun  saae  en  misfornøiet  og  urolig 
Bevægelse  i den  Gamles  Ansigt.  — ,,Jeg  er  slet  ikke  bange, 
Bedstefader!  jeg  er  jo  Ellefruen,  veed  du  nok,  og  naar  jeg 
ikke  vil  sees,  behøver  jeg  kun  at  gjøre  mig  usynlig." 

„Det  kan  nu  være  godt  nok,  Barn!"  — sagde  Bestefaderen 
og  'betragtede  hende  med  kjærlig  Deeltagelse:  — „der  løber 
kjækt  frisisk  Blod  i dine  fine  Aarer,  og  du  har  nu  længe  været 
fri  for  Drømmesoten;  for  din  Sikkerhed  er  her  nogenlunde 
sørget;  men  er  du  ængstelig,  vil  jeg  dog  ikke  forlade  dig. 
Du  er  min  Øiesten,  Aase!  den  øvrige  Verden  kommer  der  nu 
ikke  Stort  ud  af  at  bekymre  sig  om ; men  naar  det  bryder  paa 
Diget,  kan  ingen  ægte  Strandfriser  sove,  saa  længe  Vor  Herre 
og  St.  Christian  ikke  lader  os  falde  i Staver.  Det  er  en 
vigtig  Sag,  som  du  nok  veed.  Kongen  selv  giver  jeg  ikke  en 
raadden  Ende  Toug  for;  men  for  Landets  og  Rigets  Skyld  er 
han  dog  en  vigtig  Mand,  idetmindste  til  Drost  Hessel  har 
optugtet  os  en  bedre  Konge.  Den  flinke  Drost  har  reddet  din 
Ære  og  maaske  mit  Liv;  han  er  sin  Konge  tro,  som  en  brav 
Karl,  og  jeg  skylder  ham  at  gjøre  hvad  jeg  kan  for  ham 
og  hans  Herre.  Tør  du  være  her  alene,  Barn!  rider  jeg  strax 
ud  og  opsøger  Drost  Hessel  og  Kongen,  hvor  de  saa  er; 
naar  jeg  kommer  i sligt  Ærende,  skulde  jeg  dog  troe,  jeg 
var  sikker." 

„Rid  i Guds  og  den  hellige  Jomfrues  Navn,  Bedstefader! 
tivis  du  bør  og  maa!  jeg  er  ikke  bange  og  skal  nok  hytte 
mig!"  — svarede  Aase  kjæk.  Den  Gamle  betænkte  sig  ikke 
længer.  „Kom  en  Bid  Brød  i min  Jagttaske,  medens  jeg  sad- 
ler Høiben!"  — sagde'  han  og  gik  ud  gjennem  Stegerset  til 
Gaarden  og  Stalden. 

Aase  gik  med  ham  ud  i Stegerset  og  kom  strax  efter  alene  , 
tilbage  med  nogle  Fødemidler,  som  hun  indpakkede  i en  Græv- 
lingeskindstaske,  der  hang  paa  Hjortetaksknagen  ved  Arnen. - 
Medens  hun  var  beskæftiget  hermed,  faldt  Forklædet  ned  fra  den 
lille  Hornrude;  men  hun  mærkede  det  ikke.  Hun  stod  med 
Tasken  ved  Bordet  ligefor  Lyset  og  vendte  Ryggen  til  Vinduet. 
Hvad  der  havde  foraarsaget  Forklædets  Fald  var  en  tynd 
Kaardespids,  som  hastig  trak  sig  tilbage  gjennem  Hornruden. 
Et  listigt  Ansigt  med  rødt  Mundskæg  tittede  nu  ind  gjennem 
Ruden.  Det  forsvandt  strax  igjen  og  gav  Plads  for  et  andet, 
som  ligeledes  strax  forsvandt,  idet  Aase  vendte  sig.  Nu  mær- 
kede hun  først,  at  Forklædet  var  faldet  fra  Ruden.  Hun  gik 
rolig  hen  og  hængte  det  op  igjen,  uden  at  bemærke  den 
smalle  Sprække  i Hornruden. 

Nu  traadte  hendes  Bedstefader  reisefærdig  ind  ad  Stegers- 
døren. „Jeg  rider  ud  af  Bagporten"  — sagde  han  og  kastede 
Jægertasken  over  den  brede  Skulder.  — „Du  er  dog  virkelig 

ikke  bange?  Barn!  Naar  du  mærket  det  Mindste,  saa  veed  du 
hvad  du  har  at  gjøre.  Tør  du  ikke  have  Lys,  saa  sluk  Lampen !" 

„Vær  kun  rolig  for  mig,  Bedstefader !"  — svarede  Aase  uden 
Tegn  til  nogen  Frygt.  — „Siden  du  har  talt  saa  meget  om 
de  Døde,  vil  jeg  dog  ikke  slukke  Lampen.  Spøgelser  kan  jo 
ikke  lide  Lys.  Levende  Mennesker  kan  jeg  nok  hytte  mig  for. 
Naar  kan  jeg  vente  dig  igjen?" 

„Inden  Dag"  — svarede  den  Gamle.  — „Stæng  for  Ste- 
gersdøren efter  mig!  Du  lukker  Ingen  op  før  du  hører  de  ni 
Slag  ipaa  Døren.  Gud  vilsigne  dig!"  Han  omfavnede  hende 
heftig  og  gik  samme  Vei  ud,  som  han  var  kommen  ad,., 
Aase  satte  Stang  for  Døren  efter  ham  og  gik  tilbage  i den 
eenlige  Stue.  Kort  efter  hørte  hun  Hestetrav  i Skoven  og 
kjendte  Bedstefaderens  stærke  Ridt. 


12.  KAPITEL. 

Omtrent  et  Bueskud  fra  det  lille  Skovhus  bag  nogle  tætte 
Hvidtjørnbuske  stode  tvende  opsadlede  Heste;  de  holdtes  af 
to  stadselige  Drenge,  der  selv  sade  paa  et  Par  smaa  Jagtheste 
og  tillige  bare  en  Falk  hver  paa  Armen.  Men  en  halv  Snes 
Skridt  fra  Skovhuset  stode  Kongen  og  Kammersvend  Rane  og 
(hviskede  hemmelig  sammen  bag  et  tæt  Krat  af  Ellebuske, 
der  ganske  skjulte  dem. 

„Det  var  den  Gamle,  der  red  ud!"  • — hviskede  Rane.  — 
„Det  kunde  aldrig  træffe  beleiligere.  Og  hørte  I?  Herre!  Ni 
Slag  paa  Døren  aabner  den!" 

„Hm!  jeg  havde  jo  opgivet  den  hele  Spas"  — mumlede 
Kongen  urolig.  — ,,Det  var  bedre,  du  havde  passet  paa  Veien!" 

„Sandt  at  sige,  Herre  Konge!  jeg  vidste  bedre  Besked  i 
Skoven,  end  jeg  lod  til;  jeg  vilde  endog  mod  eders  Villie 
overraske  Jer  og  holde  mit  Løfte.  Nu  har  I dog  selv  seet, 
hun  er  her,  og  det  er  Drost  Hessel,  der  skjuler  hende  for  Jer. 
Det  er  hans  Skovhus.  Her  har  han  nu  siden  ifjor  hælet 
og  huset  baade  Pigen  og  den  gamle  Kongemorder." 

„Tys!"  — hviskede  Kongen  urolig.  — „Nævn  ikke  det 
fordømmelige  Ord!  han  er  ikke  langt  borte  endnu,  og  hvo 
veed,  om  her  ikke  er  Forrædere?  Det  var  uforsigtigt  af  dig, 
Rane!  at  lede  mig  vild  her  i Skoven  paa  denne  Tid  for 

slige  Narrestreger.  Hvor  let  kunde  du  ikke  ført  mig  i Kløerne 
paa  tden  gamle  Satan!  Jeg  vil  nok  have  fat  paa  Glutten; 
men  Stort  vil  jeg  ikke  vove  for  den  Spas.  Hvad  den  for- 
dømte Niels  Ufred  og  den  forfærdelige  Lave  Rimaardsøn  sagde 
mig  igaar,  kan  jeg  dog  ikke  glemme.  Nu  ligge  de  deroppe 

paa  Steilen;  de  vil  grine  slemt  i Maaneskinnet,  naar  vi  siden 

skal  ride  dem  forbi.  — Hør,  sig  mig,  Rane!"  — vedblev 

han  efter  et  tankefuldt  Ophold  — „jeg  har  ikke  længe  været  i 

Kirke  og  veed  ingen  stor  Besked  med  Helligdagene  — naar 
har  vi  vel  St.  Cæciliæ  Dag?“ 

,,Det  veed  jeg  ikke.  Herre \u  — svarede  Rane.  — ,,Jeg  er 
i det  Stykke  ikke  helligere,  end  I;  men  der  er  nok  længe  til.“ 

„Den  Dag  skulde  være  forbi,  inden  jeg  fik  hans  Hemme- 
lighed ,at  vide,  sagde  den  frække  Satan.  Det  er  ikke  Tider 
at  igaae  paa  Galskab  og  Pigejagt  i.  Natten  falder  paa,  og 
jeg  har  intet  Menneske  om  mig  uden  dig.  — Du  forraader 
dog  ikke  ogsaa  din  Herre  og  Konge,  Rane!  du  er  vel  ikke  saa 
gudsf  orgaaen,  ;at  lede  mig  her  i en  Snare ?“ 

„Kors  bevare  mig.  Eders  Naade!  hvor  falder  I derpaa?“ 
— stammede  Rane  forskrækket. 

De  vare  traadte  nærmere  til  Huset.  Et  svagt  Glimt  fra 
Sprækken  i den  tildækte  Rude  oplyste  Ranes  Ansigt.  Kongen 
betragtede  den  listige  Kammersvend  med  et  uroligt  forskende 
Blik  og  holdt  bestandig  Haanden  paa  sit  Sværdhefte.  „Jeg 
har  mangengang  troet  dig  før“  — vedblev  han  — „og  vi  har 
havt  mange  lystige  Eventyr  sammen ; men  hvem  i Verden 
skal  jeg  nu  troe,  naar  selv  Drost  Hessel  kan  være  en  Forræder, 
som  holder  til  med  Kongemordere,  og  naar  selv  den  gamle 
Ridder  Jon  ikke  er  at  lide  paa?“ 

„Jeg  troer  dem  kun  halvt.  Herre  Konge !“  — sagde  Rane 
hastig  — „men  det  er  jo  muligt,  jeg  tager  feil.  Saalænge 
jeg  er  hos  Jer,  kan  I være  tryg.  Naar  jeg  mærker  mindste 
Uraad,  'skal  jeg  advare  Jer.  Havde  jeg  villet  forraade  Jer, 
Herre!  vilde  jeg  vel  have  vogtet  mig  for  at  fortælle  Jer,  hvad 
jeg  sidst  saae  og  hørte  paa  Mollerup/* 

„Men  du  lagde  jo  dog  ogsaa  Haand  paa  Bogen,  Rane! 

du  svor  jo  ogsaa  din  Konges  Undergang;  hvad  du  føiede  til 

hørte  Ingen. “ 

„Jeg  var  Jer  kun  en  slet  Speider,  Herre  Konge!  hvis- 
Fjenden  ikke  troede  mig  ligesaa  godt  som  I.  Men  tænk  nu 
ikke  meer  paa  de  Sager,  naadigste  Herre!  her  er  I sikker. 
Jeg  troede  at  have  fortjent  Tak  iaften  for  denne  behage- 
lige Overraskelse,  og  i dets  Sted  faaer  jeg  Utak,  og  I faaer 
Skrupler,  Herre!  og  forsømmer  maaske  det  gunstige  Øieblik. 
Nu  sidder  den,  deilige  Aase  derinde  og  keder  sig.  Maaske 
klæder  hun  sig  allerede  af  og  drømmer  sødelig  om  Eder, 

naar  I kommer.1 “ 

„Tal  ikke  om  hendes  Drømme,  Rane!  hun  kan  drømme 

forfærdeligt.  Paa  Hegnæsgavl  havde  hun  nær  gjort  mig  gal 
med  sine  Drømme.  Men  deilig  er  hun ; det  er  sandt,  og  en 
lille  klog  Satan  er  hun.  Man  siger,  hun  virkelig  skal  for- 
staae  tsig  paa  at  forudsige  det  Tilkommende,  og  jeg  er  selv 
nær  ved  at  troe  det.  Var  det  sandt,  var  der  nok  Et  og  Andet, 
det  kunde  være  godt  at . vide.  Hørte  du  hvad  Bonden  sagde 
om  de  tre  Sole?“ 

„Det  var  Tant  og  Overtro,  Herre  Konge!  og  jeg  forstod 
ikke  det  Halve  deraf.  Men  hvad  han  sagde  om  Ellefruen  her 

i Skoven  ved  Ellemosen,  forstod  jeg  nok.  Efter  Beskrivelsen 
var  det  jo  vor  lille  Aase  op  ad  Dage.  Maaske  hun  er  snild 
nok  til  at  benytte  Bøndernes  Overtro  for  at  gjøre  sig  vigtig 
og  drive  lidt  Smughandel  med  hemmelige  Konster.  Nu  vel. 
Herre  Konge!  er  I nu  ogsaa  bleven  overtroisk  og  vil  spaae$ 
saa  har  I her  den  bedste  Leilighed  til  at  faae  eders  Vide- 
lyst tilfredsstillet.  1 'har  ikke  ti  Skridt  til  Ellefruen,  og  af 
saa  deilig  en  lille  Mund  vil  I vist  ikke  høre  Andet,  end 
Godt.  Det  kan  i alt  Fald  være  et  artigt  Paaskud  for  eders 
uventede  Besøg,  og  det  kan  gjøre  Jer  Eventyret  endnu  mor- 
sommere/4 

„Nu  'vel,  jeg  besøger  hende.  Rane!  men  pas  vel  paa,  at 
Ingen  overrasker  os!  Du  bliver  i Nærheden  og  er  paa  Pletten, 
saasnart  jeg  kalder!44 

„I  han  være  fuldkommen  tryg.  Herre  Konge!44 

Nu  nærmede  den  høie  Jægersmand  sig  forsigtig  og  urolig 
Døren  til  det  lille  Skovhus.  Han  saae  først  ind  ad  Horn- 
ruden; men  Klædet  hang  for,  og  han  kunde  kun  skimte  Lampe- 
lyset og  en  ubestemt  kvindelig  Skikkelse,  der  syntes  at  hvile 
paa  en  Bænk.  Han  stod  ved  Døren  og  opløftede  Haanden, 
men  fog  den  tilbage  igjen.  Endelig  syntes  han  bestemt  og 
slog  med  sit  Sværdhefte  ni  sagte  Slag  paa  Døren.  Han  hørte 
en  let,  men  langsom  Bevægelse  i Stuen.  Skodden  blev  skudt 
fra  indvendig,  og  der  blev  stille  igjen.  Han  tøvede  endnu 
nogle  Øieblik  og  syntes  atter  ubestemt,  om  han  skulde  aabne 
Døren.  Endelig  aabnede  han  den  halvt  og  sagte  og  kigede  ind. 
Lampen  brændte  dunkelt  under  Bjælken,  og  paa  Bænken  ved 
Bordet  laae  den  lille,  nydelige  Aase  i en  yndig  Stilling  og 
syntes  at  slumre.  Han  aabnede  nu  Døren  helt  og  traadte 
sagte  ind.  Først  lukkede  han  Døren  efter  sig  og  slog  Skodden 
for;  derpaa  nærmede  han  sig  den  sovende  Pige  og  betragtede 
hende  med  de  blinkende  Øine.  Aldrig  syntes  han  at  have 
seet  nogen  deiligere  Kvinde.  Hendes  lille  Hue  laae  paa  Bordet 
ved  Siden  af  et  Breviar  med  fromme  Aftenbønner,  skrevne  med 
gothiske  Bogstaver  i den  frisiske  Mundart.  Pigens  sorte  Lokker 
vare  opløste  af  deres  Fletninger  og  nedrullede  frit  over  den 
brune,  jomfruelige  Hals  og  Skulder.  For  ikke  at  forskrække 
hende  med  sit  lange  Sværd,  hang  han  det  op  paa  en  lille 
Trækrog  paa  Væggen. 

„Aase,  lille  Aase,  vaagn  op!44  — hviskede  han  — „Du 
maa  laane  en  god  Ven  Hus  inat.44 

Den  sovende  Pige  reiste  sig  langsomt;  men  hendes  Øine 
vare  lukte. 

„Begynd  nu  ikke  at  gaae  i Søvne  igjen,  lille  Aase!44  — 
vedblev  han.  — „Den  Spas  fik  jeg  nok  af  sidst.  Luk  kun  de 
smukke  Øine  op  og  see  paa  mig!  kjender  du  mig  ikke?44 

Hun  aabnede  Øinene,  men  fæstede  dem  ikke  paa  ham;  de 
vare  stivt  og  livløst  opspilede;  det  lille,  nydelige  Ansigt  var 

dødblegt  og  havde  i høi  Grad  Søvngængerindens  og  den  ube- 
vidste Seerindes  høitidelige  og  frygtelige  Udtryk. 

„Nu  vel  da  \u  — sagde  Kongen  og  veg  forfærdet  tilbage  — 
„er  du  en  Hex  og  Spaakvinde,  saa  vil  jeg  Intet  have  med 
dig  at  skaffe  paa  menneskelig  Viis,  saa  slkal  du  brændes 
engang,  naar  du  falder  i Klerkernes  Kløer.  Dog  nei,  dertil 
er  du  endnu  for  smuk“  — tilføiede  han  roligere  og  betrag- 
tede hende  skarpt.  — „Ha!  er  det  Alvor,  Kvinde!  og  intet 
listigt  Gjøgleri“  — vedblev  han  spændt  — „kan  du  stirre 
ind  til  de  Fordømte,  saa  sig  mig  hvad  den  døde  Røver  hist 
paa  Daugberg  Steile  nu  tager  sig  for!  hvad  var  det,  han 
vilde  sige  Kong  Erik  Christophersøn  inden  otte  Dage?“ 

„Røveren  paa  Steilen“  — gjentog  Aase  med  sagte  klangløs 
Stemme,  uden  at  forandre  Stilling  eller  Mine  — „han  staaer 
nu  i den  sorte  Hule  og  kalder  paa  Kong  Erik  Christophersøn. a 

Kongen  foer  sammen ; han  betragtede  hende  atter  og  blinkede 
mistænkelig,  idet  han  saae  sig  urolig  om  i Stuen.  — „Skuffer 
du  jnig,  Gjøglerske!  skal  det  koste  dit  Liv !“  — mumlede 
han  med  Haanden  paa  sit  Dolkhefte.  Han  gik  et  Skridt  længer 
tilbage  <mod  Døren.  „Hvem  seer  du  da  i den  Hule?“  — 
spurgte  han  med  dæmpet  Røst,  og  han  syntes  nu  ikke  længer 
i Tvivl  om,  at  hun  jo  virkelig  var  i en  forunderlig  Drømme- 
tilstand, hvori  hun  kunde  see  det  Forborgne  og  maaske  aaben- 
bare  ham  den  Fremtid,  han  gruede  for. 

Det  var  ligesom  hun  betænkte  sig  paa  Svaret  og  som* 
det  'kostede  hende-  smertelig  Anstrengelse  at  see,  hvad  hun  dog 
syntes  at  fornemme  med  en  ganske  anden  Sands,  end  med 
de  lubevægelige,  stivt  opspilede  Øine.  „I  Hulen  seer  jeg  Rø- 
vere — Mordere  — Kvindeskjændere !“  — sagde  hun  endelig 
med  den  samme  hviskende  tonløse  Stemme.  — „Der  er  Konger, 
Fyrster  og  — Bisper  iblandt  dem.  Og  see!  der  sidder  han, 
Brodermorderen  paa  Thronen  af  Dødningeben  — med  Hyndet 
uf  de  gloende  Slanger  — han  bereder  Plads  ved  sin  Side 
til  sin  Brodersøn  — hører  du“  — — 

„Kvinde!  Satan!  hvad  drømmer  du  for  Djævelskab !“  — 
udbrød  Kongen  som  overvældet  af  en  gruelig  Angest  — „svar 
mig,  svar  mig!  kan  jeg  frelses  endnu?  — hvorlænge  har 
jeg  Frist ?“ 

„Spørg  Sværdet,  som  klirrer  paa  Væggen \“  — svarede  Drøm- 
mevandrerinden  med  stærkere  Røst  og  pegede  til  Kongens  Sværd, 
uden  at  vende  Øinene  mod  det  — „naar  det  falder,  er 
din  Time  nær!“ 

Med  en  krampagtig  Bevægelse  famlede  Kongen  urolig  efter 
Sværdet;  men  den  tynde  Trækrog,  som  bar  det,  knak  — 
og  Sværdet  faldt  klirrende  paa  Stengulvet. 

„Det  er  et  Kongesværd  og  intet  Bøddelsværd \u  — sagde 
Kongen  stolt  og  heftig,  idet  han  hastig  tog  Sværdet  op  og 
syntes  med  det  i Haanden  at  føle  Kraft  til  at  trodse  sin  egen 
Gru.  — „Naar  Bøddelsværdet  klirrer  paa  Væggen,  veed  jeg 

nok,  det  venter  Blod"  — mumlede  han  — ,,men  dette  skal 
drikke  mine  Fjenders!  Ha,  sig  mig,  forfærdelige  Kvinde !“  — 
‘vedblev  /han  atter  og  saae  sig  ængstelig  om  — ,,hvor  er 
de  fordømte  Forrædere,  der  lure  paa  mig?  er  de  mig  nær? 
hvor  mange  er  de?" 

„Vil  du  vide  deres  Tal,  saa  tæl  paa  dit  Bælte !"  — sva- 
rede Aase.  — „Vogt  dig  for  de  Graamunkes  Kapper!  de  skjule 
saa  raske  Helte.  De  ride  med  dragne  Sværd  gjennem  Sko- 
ven. — See  den  blinde,  skaldede  Munk!  — han  leer  og 
hvæsser  sine  Negle  paa  Sværdet." 

„Ha,  Palle,  Palle!  er  det  dig?"  — mumlede  Kongen  o, g 
stirrede  vildt  hen  for  sig,  som  ogsaa  han  saae  de  frygtelige 
Drømmesyner.  — „Seer  du  Fleer?" 

„Jeg  seer  Jernmanden  med  de  luende  Øine  — han  sporer 
den  sorte  Hest"  — svarede  Aase  med  svagere  Stemme  og 
syntes  udmattet  og  nær  ved  at  synke  til  Jorden  — „hans  store 
Sværd  er  draget  — nu  vil  han  hevne  sin  Hustrues  Ære!" 

Kongen  stirrede  endnu  vildt  hen  for  sig.  — „Satan ! Djævel- 
inde!"  — raabte  han  nu  som  rasende  — „staaer  du  i For- 
bund med  mine  Dødsfjender,  saa  skal  du  nu  ogsaa  være  den 
Første,  jeg  knuser  med  dette  Sværd!"  Han  foer  med  vold- 
somt Raseri  mod  hende  og  vilde  gribe  hende  i Halsen;  men 
han  beholdt  den  løse  Halsdug  i sin  venstre  Haand;  hans  hævede 
Sværd  klirrede  mod  Lampen  under  Bjælken,  og  Lampen  faldt 
‘udslukt  til  Gulvet;  han  hørte  idetsamme  et  Skrig  og  en  hul 
Lyd  som  af  et  stort  Kistelaag  eller  en  Trælem.  Pigen  var  plud- 
selig forsvunden.  Kongen  huggede  vildt  omkring  sig  og  ravede 
om  i Bælgmørke.  En  gruelig  Angest  overvældede  ham ; han 
vilde  raabe,  men  kunde  ikke.  Han  ledte  efter  Døren,  men  kunde 
ikke  finde  den;  han  styrtede  som  rasende  mod  en  Trævæg, 
og  det  var  som  den  gav  efter  og  som  Huset  styrtede  sammen 
over  ham.  En  kold  Luft  kom  ham  imøde;  han  snub.lede  og 
troede,  (han  var  nedstødt  i en  forfærdelig  Morderhule.  Hans 
Sandser  forvildedes,  og  han  saae  alle  de  Skrækkebilleder  for 
sig,  som  han  mest  gruede  for.  Det  var  ham  som  den  blege 
Fru  Ingeborg  gik  ham  forbi  med  hævet  Dolk  og  nikkede 
ad  ham  med  et  udtæret  Dødningehoved ; hendes  vanvittige 
Fader  saae  han  dandse  med  vild  Latter  og  famle  iblinde  efter 
sit  Bytte,  og  den  forfærdelige  Stig  Andersen  stod  truende 
for  ham,  hvorhen  han  saa  vendte  sig,  med  det  samme  skrække- 
lige Hevnblik,  som  da  han  undsagde  ham  paa  Viborg  Thing. 
Dødsangstens  .kolde  Sved  udsprang  af  hans  Pande ; det  var 
ham  som  Jorden  bevægede  sig  under  hans  Fod.  Han  tumlede 
frem  uden  Bevidsthed,  til  han  endelig  styrtede  over  en  Sten 
og  forrev  sit  Ansigt  paa  Torne,  og  nu  mærkede  han,  at 
han  befandt  sig  midt  i et  vildt  Krat  i Skoven.  Et  svagt 
Stjernelys  oplyste  Krattet,  og  han  saae  sig  fortvivlet  om.  Der 
var  intet  Hus  at  see,  og  Synet  af  Pigen  i Skovhuset  forekom 
ham  som  en  forfærdelig  Drøm. 

Nu  fik  han  først  sin  Stemme  i sin  Magt.  ,,Er  jeg  ble- 
ven afsindig  eller  forkoglet!"  — udbrød  han  — „Rane,  Ranel 
hvor  er  du?"  Han  hørte  en  Raslen  i Buskene,  og  Rane  stod 
forskrækket  for  ham. 

„Kors  bevare  os,  Herre  1 — er  det  Eder?"  — - stammede 
Kammersvenden  forundret  — „hvorledes  er  I kommen  hid?  — 
og  hvor  er  Huset  blevet  af?  Jeg  syntes  I kaldte  inde  i 
Krattet,  og  jeg  sprang  efter  Lyden  — men  saa  blev  det  stille 
paany;  'jeg  foer  vild  i den  fordømte  Ellemose,  og  det  var 
mig  ikke  muligt  at  finde  Huset  igjen." 

„Det  er  Djævelskab  og  Kogleri !"  — sagde  Kongen  — 
„havde  du  ikke  ogsaa  seet  baade  Pigen  og  Huset,  vilde  jeg 
forbande  mig  paa,  jeg  havde  drømt  eller  været  gal.  Hvor 
er  Hestene?" 

„Strax  herved.  Herre!  jeg  hører  dem  stampe  og  puste." 

„Afsted!"  — raabte  Kongen  — „bort  fra  dette  forban- 
dede Sted!  — Jeg  er  bleven  forkoglet  eller  afsindig.  — Jeg 
bliver  aldrig  Menneske  meer,  kommer  jeg  ikke  strax  herfra!" 

„Skal  jeg  hente  Hestene?  Herre!" 

„Nei,  forlad  mig  ikke!  — følg  mig  til  dem!  — ræk  mig 
din  Haand,  Rane!"  Han  greb  krampagtig  Kammersvendens 
Haand.  „Du  er  mig  dog  tro.  Rane!  du  staaer  dog  ei  ogsaa 
i Pagt  med  mine  Mordere?  — du  forraader  dog  ikke  skam- 
melig din  Herres  og  Konges  Liv?"  — — 

„Hvor  kan  I tale  saaledes,  Herre  Konge!  jeg  har  været 
i den  dødeligste  Angest  for  Eder.  — I maa  dog  have  Ret! 
Det  kan  ikke  være  gaaet  naturligt  til.  Saaledes  kan  et  Hus 
da  ikke  pludselig  synke  i Jorden.  Hvor  i al  Verden  kom  I 
midt  ind  blandt  disse  Tjørne?" 

„Jeg  veed  det  ikke,  Rane!  Hvor  er  Hestene?" 

„Vi  er  strax  ved  dem.  Herre!  følg  mig  kun!  frygt  ikke. 
Vi  finde  vel  en  Udvei  af  denne  forhexede  Skov.  Hei,  Drenge! 
kom  med  Hestene!" 

Nu  kom  den  lille  Aage  Johnson  og  hans  Kammerat  med 
Hestene. 

„Der  er  dog  ingen  Ulykke  skeet?"  — spurgte  Aage  - — 
„det  syntes  mig,  Kongen  raabte?" 

„Han  havde  forvildet  sig  i Krattet"  — svarede  Rane.  — 
„Her  er  eders  Hest,  Herre  Konge!  Lad  mig  hjælpe  Eder  op 
og  trække  Hestene  gjennem  Tjørnene,  til  vi  finde  en  Vei 
eller  Sti!" 

Kongen  steg  taus  paa  sin  Hest  og  lod  Rane  lede  den 
gjennem  de  tætte  Buske.  Det  varede  længe,  og  de  fandt  hver- 
ken Vei  eller  Sti.  Bag  efter  trak  de  smaa  Drenge  deres 
Heste.  Den  Ene  af  dem  græd:  „vi  komme  aldrig  ud  af  Sko- 
ven!" — sagde  han  klynkende. 

„Ti  stille,  Bent!"  — svarede  Aage  — „lad  ikke  Kongen 
mærke,  du  er  forsagt!" 

„Faaer  det  da  ingen  Ende?"  — udbrød  nu  Kongen  utaal- 

modig*.  — „Hvor  fører  du  mig  hen?  Rane!  det  bliver  jo 
længer  jo  værre!  Hvor  er  vi?" 

,,Vi  maae  snart  være  ved  en  Udgang  af  Skoven,  Herre !" 

— svarede  Rane:  — „jeg  seer  allerede  aaben  Mark;  men 
hvor  vi  er,  skal  jeg  ikke  kunne  sige,  om  det  gjaldt  mit  Liv. 

— Dog  jo,  nu  seer  jeg  Lys  — der  ligger  en  hel  By.  Det 
maa  være  Finnerup.  Harrestrup  naae  vi  dog  ikke  iaften,  og 
I er  træt,  Herre  Konge!  — Lad  os  drage  til  Finnerup  og 
hvile,  idetmindste  til  Maanen  staaer  op ! I kan  være  rolig. 
Herre!  der  er  brave  Folk 'i  Finnerup;  der  skeer  Eder  ingen 
Men." 

„I  Guds  og  alle  Helliges  Navn  da!"  — sagde  Kongen 
ængstelig  - — „lad  os  kun  komme  under  Tag  og  ud  af  denne 
Helvedes  Skov!"  , 

Det  varede  nu  ikke  længe,  inden  de  vare  paa  fri  Mark 
og  paa  en  Vei,  som  førte  lige  til  den  lille  Landsby.  De 
satte  sig  Alle  til  Hest.  Kongen  følte  sig  lettere  om  Hjertet, 
da  han  saae  Lys  i Husene  og  Tegn  til  Mennesker  igjen. 
De  vare  ikke  langt  fra  Byen ; men  det  var  sildigt,  og  nu 
sluktes  det  ene  Lys  efter  det  andet." 

„Det  maa  alt  være  Sengetid"  — sagde  Rane  — „og 
vi  iskal  have  ondt  ved  at  faae  Husly  saa  silde,  hvis  vi  ikke 
vil  igive  os  tilkjende;  men  vil  I tage  til  Takke  med  Ledig- 
heden, Herre!  kan  vi  altid  komme  ind  i den  store  Finnerup 
Lade.  Der  er  man  jo  forpligtet  til  at  give  Reisende  Hus- 
ly, og  det  skal  være  skikkelige  Folk;  der  behøver  I ikke  at 
give  Jer  tilkjende." 

„Det  er  ogsaa  sikkrest!"  — sagde  Kongen.  — „Men  er 
der  kun  ingen  farlige  Reisende,  som  kunde  kjende  os!" 

„Jeg  skal  først  gaae  ind  og  eftersee  Ledigheden,  Herre! 
See,  hist  ligger  Laden.  Den  staaer  aaben,  og  den  store  Lygte 
lyser  der  endnu.  Lad  os  skynde  os,  Herre!  inden  den  ogsaa 
slukkes !" 

De  sporede  nu  Hestene  og  rede  i stærkt  Trav  hen  imod 
den  straatakte  Bygning,  der  laae  afsides  i en  Udkant  af  Byen 
ved  Siden  af  en  lille,  fattig  Bondehytte,  hvori  Kromanden 
boede,  men  hvor  kun  Bønder  og  Fattigfolk  søgte.  Det  lille, 
smudsige  Krohus  var  mørkt  og  tillukket.  Ved  den  aabne 
Ladeport  saae  de  kun  et  Par  Staldkarle,  der  vare  ifærd  med 
at  trække  nogle  Fleste  ud  af  Laden. 

„Bi,  Herre!  jeg  kommer  strax  igjen!"  — sagde  Rane 
og  red  i Forveien  hen  til  Laden,  hvor  han  saae  sig  nøie 
om  og  talte  et  Par  Ord  med  Staldkarlene.  Han  kom'  strax 
tilbage. 

„Der  er  ikke  en  Sjæl  i Laden,  og  der  er  herligt  rent 
Straa  at  hvile  i"  — sagde  han  hastig.  — „Folkene  kjende 
os  ikke.  Følg  mig  kun,  Eders  Naade!" 

Han  red  foran,  og  Kongen  fulgte  ham  ind  i den  lange, 
skumle  Lade,  som  kun  svagt  oplystes  af  en  Hornlygte,  der  hang 

ned  i et  Toug  fra  den  midterste  Hanebjælke.  Da  Kongen 
red  Staldkarlene  forbi,  betragtede  han  dem  med  et  skarpt  for- 
skende Blik.  De  lettede  ligegyldigt  paa  deres  Gedeskinds-Huer 
og  isyntes  ikke  at  kjende  ham. 


13.  KAPITEL. 

„Luk  Ladeporten,  Rane!  og  stæng  vel  for  den!"  - — 
sagde  Kongen  og  steg  af  Hesten.  Medens  de  to  Smaa- 
drenge  nu  modtoge  Kongens  Hest  og  førte  den  tilligemed 

Kammersvendens  og  deres  egne  til  den  lange  Krybbe,  kastede 
Kongen  sig  udmattet  paa  et  Halvknippe  og  saae  efter  Rane, 

der  hastig  lukkede  Ladeporten  og  larmede  med  den  store  Stang 
forneden.  Der  var  desuden  en  Pind  til  at  sætte  for  temmer 
lig  (høit  oppe;  ligesom  for  nemmere  at  naae  den,  kastede 
Rane  et  Halmknippe  hen  for  Porten  og  steg  op  paa  det.  — 
„See  saa!"  — sagde  han  og  gik  forpustet  tilbage  til  Kongen 
— ,,nu  har  jeg  sat  baade  Pind  og  Stang  for.  Det  var 
alt  det,  jeg  kunde  magte  Stangen;  den  er  saa  tyk  som  en 
Bjælke ; den  Mand  er  ikke  født  af  Kvinde,  som  skal  rykke  den 
op  med  Hænder." 

„Godt,  min  troe  Rane!"  — sagde  Kongen  venlig.  — 
„Hvil  du  dig  nu  hos  mig!  du  har  døiet  Ondt  nok  med  mig 
iaften.  Naar  vi  huske  paa  hvad  Marsk  Stig  sagde  mig  paa 
Viborg  Thing,  skulde  vi  lade  slige  Eventyr  fare!"  — vedblev 
han  fortrolig  og  ængstelig.  — ,,Her  i Jylland  vil  vi  aldrig 
meer  ride  ene  om  ved  Nattetide.  Hm ! havde  jeg  gjort  ham 
fredløs  dengang,  havde  jeg  maaske  gjort  klogt.  Men  den- 
gang mente  gamle  Jon,  det  var  klogest  at  fare  med  Lempe. 
Den  Marsk  Stig  er  en  heftig  Mand  og  helt  underlig  i 

sine  Ord.  Der  har  Fler,  end  Een,  bragt  mig  ham  ihu  i 

disse  Dage." 

„Han  sidder  nu  vist  over  sit  Bord  og  drikker  med  sine 
gode  Venner  paa  Mollerup"  — svarede  Rane  og  blev  ær- 
bødig staaende.  — „Han  drømmer  vel  mindst  om,  at  Kongen 
af  Danmark  hviler  paa  Halm  inat  i en  ussel  Lade.  Den 
Marsk  Storpraler  maa  være  glad,  naar  han  kan  have  Fred 
for  Jer!"  — vedblev  Rane.  — „Han  bilder  sig  rigtignok  ind. 
at  det  er  ham,  der  værger  hele  Folket,  siden  han  fik  Jer  til 
at  erkjende  Rigens  Ret  og  Dele;  men  vilde  I ham  tillivs, 
Herre!  var  vel  Mollerup  ikke  uindtagelig.  Den  dumdristige 
Marsk  skulde  huske  paa  hvad  der  staaer  i Visen." 

„Hvad  staaer  der  da  i Visen?"  — spurgte  Kongen  adspredt 
og  tankefuld. 

„Jeg  'holder  just  ikke  meget  paa  Viselærdom,  Herre  Kon- 
ge!" — svarede  Rane  — „men  det  er  dog  et  sandt  Ord, 
naar  (man  forstaaer  det  ret: 

„Viben  vil  værge  for  hver  den  Sted, 

Som  udi  Marken  mon  staae ; 

Hun  kan  ikke  værge  den  lille  Tue, 

Som  hun  kan  bygge  paa." 

,Ak  ja,  min  troe  Rane!"  — svarede  Kongen  vemodig 

— „det  kan  nu  jo  ligesaagodt  passe  paa  mig.  Men  stæn- 
gede du  ogisaa  godt  for  Porten?  mig  synes,  den  bevæger  sig 
for  Vinden." 

„Den  islutter  ikke  godt.  Herre!  men  Bjælken  holder  den 
nok  i den  stærkeste  Storm.  Jeg  er  bange.  Lygten  gaaer  ud!" 

— vedblev  han  hastig  — „der  er  kommen  en  Tyv  i Lyset, 
troer  jeg.  Skal  jeg  tridse  den  ned  og  see  den  efter  ?" 

„Ja  nok,  men  vær  forsigtig!  her  ligger  saa  megen  Halm. 
Lad  ikke  Trækvinden  blæse  den  ud!  Kom,  lad  mig  heller 
selv!  — " 

Medens  de  syslede  med  Lygten,  hørte  de  stærk  Heste- 
trampen udenfor  Laden. 

„Der  kommer  mange  Reisende,  Herre !"  — - sagde  Rane  og 
tog  Lygten  i Haanden. — „Vi  lade  dem  vel  ikke  komme  herind ?" 

„Nei,  for  Guds  Skyld,  nei!"  - — svarede  Kongen  æng- 
stelig. — „Vil  de  herind,  saa  sig.  Laden  er  fuld  og  her  er 
ingen  Plads !" 

Alle  taug  og  lyttede  med  tilbageholdt  Aande.  Nu  blev  der 
stille  igjen. 

„De  red  maaske  forbi"  — hviskede  Kongen  og  blev 
siddende,  halvt  opreist  i Halmen,  i den  lyttende  Stilling  og 
med  Haanden  paa  sit  Sværdhefte. 

Begge  de  smaa  Drenge  vare  ængstelig  løbne  til.  Alle  lyt- 
tede endnu  en  Tidlang,  og  der  var  dødsstille. 

„Hvad  er  dette  for  en  Dag?"  — spurgte  nu  Kongen. 

— „Jeg  har  ingen  værre  oplevet." 

„Det  er  St.  Cæciliæ  Nat,  Herre  Konge !"  —7  svarede  den 
lille  Aage  og  saae  med  Forskrækkelse,  at  Kongen  blev  død- 
bleg. „Ak,  naadige  Herre  Konge 1"  — vedblev  Drengen  - — - 
„lader  tos  bede  til  den  hellige  Cæcilie,  at  hun  holder  sin 
Haand  over  Eder  i denne  Nat!" 

„Bed,  bed  du,  Barn!  jeg  kan  ikke"  — svarede  Kongen. 

— „Jeg  led  aldrig  Kirkesang  og  Messeklang:  mig  hjælper  den 
hellige  Cæcilie  ikke." 

Den  lille  Aage  foldede  sine  Hænder  og  bad.  Rane  holdt 
endnu  Lygten  i Haanden.  Han  havde  aabnet  den,  og  et  stærkere 
Lys  faldt  nu  paa  Kongen,  der  med  en  forunderlig  Vemod  i det 
blege  Aasyn  sad  tankefuld  paa  Halmknippet  og  famlede  paa  sit 
Bælte.  „Det  var  Ret!  lys  mig,  og  hjælp  mig  at  tælle !"  — 
hviskede  han  . — „Hvormange  Knapper  er  det,  jeg  har  i mit 
Bælte?" 

Rane  holdt  Lygten  til.  „Jeg  tæller  tolv"  — sagde  han 
- — „men  hvorfor  vil  I vide  det?" 

„Det  var  en  forunderlig  Ting  med  den  Kvinde  i Skov- 
huset, Rane!  hun  kunde  see  ind  i Himlen  og  ned  til  de  For- 
dømte. Hun  bad  mig  tælle  paa  mit  Bælte,  hvis  jeg  vilde 
vide  mine  Forræderes  Tal.  Tolv  talte  du  kun?  mig  syntes 
før,  jeg  talte  fjorten.  Tretten  er  der  idetmindste." 

„Hvem  gaaer  med  ulige  Knapper?  Herre !"  — svarede 

Rane  forvirret.  — „Naar  man  ikke  veed  hvad  man  vil  gjøre, 
har  jeg  nok  hørt,  man  skal  tælle  paa  sine  Knapper?  men  det 
siger  man  kun  til  Børn,  Herre !" 

„Veed  du  da  saa  vist  hvad  du  vil  gjøre?  Rane!  Tæl 
om  igjen!  saa  betænker  du  dig  maaske.  — Ikke  sandt?  der 
er  tretten  ?" 

„Vel  muligt  !"  — svarede  Rane  og  lukkede  Lygten.  - — „Men 
tretten  er  intet  godt  Tal,  Herre  Konge l" 

„Du  har  Ret!  Tretten  var  Tallet  i den  Nat,  da  den  fal- 
ske Judas  forraadte  sin  himmelske  Herre  og  Konge.  Hvi  bli- 
ver du  saa  bleg?  Rane!" 

„Jeg  har  fastet  den  hele  Dag,  Eders  Naade!"  — sagde 
Kammersvenden  og  saae  til  Porten  — „det  er  intet  Under,  om 
jeg  bliver  lidt  bleg  om  Næsen.  Men  hør,  hvad  er  Dette ?" 

Der  stødtes  nu  stærkt  paa  Ladeporten  som  med  Spyd  og 
Stænger. 

„Stat  op,  Hr.  Kong  Erik!  og  gak  ud  til  os!"  lød  en 
mægtig  Røst  udenfor. 

„Jeg  er  forraadt!"  — - udbrød  Kongen  og  foer  op.  — 
„Det  var  den  forfærdelige  Stig  Andersens  Stemme !"  Kongen 
havde  draget  sit  Sværd,  men  stod  raadvild  og  forfærdet  der, 
bleg  som  en  Dødning.  Rane  løb  med  Lygten  i Haanden  til 
Porten.  „Kong  Erik  er  ikke  herinde!  — det  tør  I aldrig 
troe!"  — raabte  han.  „Skjul  Jer,  Herre !"  — hviskede  han 
hastig  og  vendte  tilbage  til  den  raadvilde  Konge.  — ,,Læg 
Jer  i Halmen!  Jeg  skal  skjule  Jer  med  Hø  og  Straa!  Ingen 
skal  see  Jer!"  Han  kastede  idetsamme  Lygten  fra  sig.  Lyset 
sluktes,  og  de  stode  nu  i Bælgmørke. 

„Rane,  Rane!  forraader  du  dog  din  Herre  og  Konge?" 
— hviskede  den  ængstede  Herre. 

„Skjul  Jer,  skjul  Jer,  Herre!  Jeg  skal  forsvare  Jer  til 
min  sidste  Blodsdraabe !" 

„Det  ivil  jeg  ogsaa!"  — raabte  den  lille  Aage  Johnson, 
der  hidtil  med  stille  Angest  havde  knælet  og  bedet,  men  nu 
sprang  op  med  Iver  og  Mod.  — „Ak,  havde  jeg  kun  et 
Sværd !" 

Den  lille  Bent  græd  høit  og  jamrede,  medens  Larmen  til- 
tog udenfor. 

„Stille,  stille.  Drenge!  her  nytter  intet  Forsvar!"  — hvi- 
skede Kongen.  — „Forraad  mig  ikke  med  eders  Jamren!  Skjul 
mig  med  Halmen,  og  sæt  Jer  stille  hen  i Krogen!" 

De  skjulte  Kongen  hastig  med  Halmen  og  gjorde  som  han 
befalede. 

Larmen  blev  nu  frygtelig  udenfor.  Der  stødtes  heftigt  paa 
Ladedøren.  Den  tynde  Pind  foroven  knak,  og  Porten  sprang 
op  6aa  let,  som  den  ikke  forneden  havde  været  spærret  med 
Andet,  end  Halmknippet.  Tolv  tause  Mænd  i Maskehætter  og 
graae  Munkekapper  traadte  ind  med  dragne  Sværd.  En  af 
dem  holdt  en  blussende  Fakkel.  De  saae  sig  om  allevegne 
og  syntes  forbausede  ved  ikke  at  finde  hvad  de  søgte.  ,,Hvor 
er  han?  hvor  skjuler  han  sig,  den  feige  Tyran ?"  — afbrød 
en  mægtig  Stemme  blandt  de  Formummede  Tausheden,  medens 
man  endnu  forgjeves  saae  sig  om  allevegne.  Rane  stod  med 
dragen  Kaarde  ved  Halmdyngen. 

„Red  mit  Liv,  min  troo  Rane!"  — hviskede  Kongen  under 
Halmen  — „og  jeg  giver  dig  min  egen  Søster  tilægte!" 

„Min  Herre  og  Konge  er  her  ikke!"  — raabte  Rane  — 
„men  -jeg  bevogter  her  hans  Skat  og  Klenodier"  — han 
pegede  paa  Stedet,  hvor  Kongen  laae.  — „Den  Første  af  Jer, 
der  kommer  dem  nær,  knuser  jeg  Panden  paa!"  Han  svin- 
gede sin  tynde  Pragtkaarde  og  huggede  vildt  og  heftigt  mod 
en  Vognstang  og  en  Træklods,  som  laae  paa  Ladegulvet. 

„Du  værger  din  Konge  som  en  Skalk  og  Forræder!"  — 
hviskede  Aage.  — ,,Giv  mig  dit  Sværd,  naar  du  ikke  vil  bruge 
det  bedre!" 

„Afveien,  Dreng!"  — raabte  Rane  som  rasende  og  hug- 
gede efter  hans  Hoved,  dog  uden  at  træffe  ham. 

Blandt  de  bevæbnede  Munkeskikkelser  var  der  en  lille,  kro- 
get Mand,  der  med  vaklende  Oldingsskridt  ravede  frem  som 
iblinde  ved  Siden  af  en  mægtig  Kæmpeskikkelse.  Disse  to 
Mænd  trængte  sig  frem  i Spidsen  for  den  hele  formummede 
Skare,  og  den  Blinde  holdt  sig  fast  ved  den  høie  Herres 
Kappeflig  indtil  de  kom  til  Stedet,  Rane  havde  peget  paa. 
Her  standsede  de  begge  ved  den  store  Halmdynge,  der  skjulte 
Kongen. 

„Her!"  — lød  en  hul  Røst,  som  gjennem  et  Hjelm- 
gitter, fra  Kæmpeskikkelsens  Maskehætte,  og  en  jernklædt  Arm 
opløftede  sig  med  et  vældigt  Sværd.  I samme  Øieblik  vare 
alle  tolv  Sværd  opløftede. 

„Ha,  ha!"  — raabte  den  blinde  Olding  med  -vild  af- 
sindig Latter  og  styrtede  sig  pludselig  med  sit  lange  Sværd 
dybt  ind  i Halmdyngen. 

Et  dæmpet  Forfærdelsesskrig,  blandet  med  den  Afsindiges 
halvkvalte  Latter,  lød  frygteligt  under  Halmen,  der  skjulte 
baade  Kongen  og  hans  rasende  Morder.  De  kæmpende  Skik- 
kelser væltede  sig  derunder,  og  nu  styrtede  paa  engang  hele 
den  bevæbnede  Munkeskare  hen  over  dem  begge.  Rane  ved- 
blev at  hugge  vildt  og  som  rasende  omkring  sig,  dog  uden  at 
saare  Nogen;  han  foer  endelig  hen  og  rev  Faklen  af  Haan- 
den paa  Den,  der  bar  den.  „Hjælp!  Hjælp!"  — raabte 
han.  — „De  myrde  min  Herre  og  Konge!"  Han  kastede 
Faklen  i Flalmen  og  foer  som  afsindig  ud  af  Laden. 

Høit  blussede  nu  Halmdyngen  op  og  oplyste  det  grue- 
ligste Syn. 

Kongens  blodige  Legeme  var  udslæbt  af  Halmen  og  laae  - 
midt  i Laden,  paa  eengang  gjennemboret  af  tolv  lange  Sværd. 
De  tolv  frygtelige  Munkeskikkelser  stode  tause  rundt  om  Liget 
med  de  gjennemborende  Sværd  i Hænderne  og  stirrede  gjen- 
nem  Maskehætterne  med  stive  spændte  Øine  paa  den  Myrdede, 
der  fordreiede  Ansigtet  krampagtigt  og  nu  først  opgav  Aanden. 

„Han  er  død.  Lad  nu  Flammerne  fortære  ham!"  — af- 
brød endelig  Formandens  Kæmperøst  den  gruelige  Taushed. 
— „Afsted!  til  Hest!“ 

I et  Øieblik  vare  de  Alle  ude  af  Laden,  undtagen  den 
blinde,  afsindige  Olding,  som  endnu  engang  havde  kastet  sig 
over  Liget  med  et  Raseri,  som  om  han  vilde  sønderkradse  det 
med  sine  Negle. 

De  to  Drenge  havde  hidindtil  siddet  skjulte  under  Kryb- 
ben og  grædt. 

„Uhyre !“  — raabte  nu  den  lille  Aage  og  foer  til;  han 
vristede  Kongens  Sværd  ud  af  Ligets  knyttede  Haand  og 
stødte  det  i den  rasende  Oldings  Hjerte. 

„Godt,  godt!  nu  kan  jeg  døe!  — Velsignet  være  den 
Engel  fra  Himlen,  der  forløste  mig!“  sagde  den  blinde,  lallende 
Olding  og  sank  livløs  tilbage  ved  Siden  af  den  myrdede 
Konge. 

Den  halve  Deel  af  Laden  stod  allerede  i Brand.  De  fire 
Heste  ved  Krybben  sprang  vilde  over  Liget  og  fore  ud  af 
den  brændende  Port.  Falkene  fløi  skrigende  efter  dem.  Luen 
slog  igjennem  Straataget;  en  kvælende  Røg  opfyldte  den  fryg- 
telige Morderhule,  og  udenfor  lød  Brandraab  og  Larm  af  til- 
ilende Mennesker. 

„Hjælp  mig  at  redde  Kongens  Lig,  Bent!“  — sagde  Aage 
til  sin  grædende  Kammerat.  Med  stor  Møie  slæbte  Drengene 
det  svære  Legeme  til  Udgangen.  De  vare  næsten  kvalte  af  Røg 
inden  de  naaede  den.  „Gud  være  hans  Sjæl  naadig,  det  gamle 
Uhyre  derinde !“  — sagde  Aage  og  saae  endnu  engang  tilbage 
til  Palles  Lig  — „Han  faaer  nu  brænde!  — Skynd  dig!“ 

De  vare  neppe  komne  helt  ud  af  Laden,  før  Taget  faldt 
med  et  stort  Brag  og  skjulte  den  sønderknuste  Oldings  Lig. 

Mange  Folk  vare  med  Forfærdelse  stimlede  til.  De  be- 
kymrede sig  ikke  om  Branden,  af  Skræk  og  Gru  over  at  see 
Kongens  imishandlede  Lig  og  høre  hvad  de  jamrende  Drenge 
fortalte.  Udenfor  Brandstedet  voxede  stedse  den  larmende  Fol- 
keklynge om  Kongens  Lig  og  de  grædende  Drenge.  Den 
Deeltagelse,  dette  gruelige  Syn  opvakte  hos  de  Fleste,  syntes 
dog  at  vidne  om,  at  den  myrdede  Konge  var  mindre  forhadt 
af  Folket,  end  man  i Almindelighed  troede.  Der  var  en 
skrækkelig  Forvirring.  Den  Ene  skreg  i Munden  paa  den  An- 
den. „Sætter  efter  Morderne !“  — raabte  Nogle.  — „Sørg 
dog  for  Kongens  Lig  1“  — raabte  Andre.  „Send  Bud  til 

Harrestrup!  hent  Drosten!  hent  Ridder  Jon!“  — skrege 
Nogle.  — „Send  Bud  til  Skanderborg !“  - — skrege  Andre 
— - „der  er  jo  Dronningen  og  den  unge  Konge.“  Men  der 
var  Ingen,  som  rørte  sig  for  at  udføre  noget  af  alle  disse 
Forslag.  Kvinder  og  Børn  trængte  sig  frem  til  Liget.  Bør- 
nene skrege ; Kvinderne  jamrede  over  det  skrækkelige  Syn ; 
Mændene  bandede  og  støiede.  Mange  befalede  og  anordnede ; 
men  Ingen  adlød.  Endelig  hørtes  midt  i Forvirrelsen  det 
Raab:  „Plads,  Plads!  Drosten  kommer !“  — og  den  larmende 
Folkehob  adspredtes  af  tre  ilsomme  Ryttere,  som  fore  midt 
ind  iblandt  dem  paa  deres  forpustede  Heste.  Det  var  Drost 
Peder  med  Skirmen  og  den  gamle  Henner  Friser.  Bag 
efter  fulgte  en  Flok  Jægere  med  Rane  Kammersvend  bunden 
imellem  sig. 

„Rolig  her!  Plads !“■  — raabte  Drost  Peder  og  sprang 
af  Hesten.  Alle  vege  ærbødig  tilside,  og  der  blev  dødsstille 
i den  store  Folkeklynge.  Med  Forfærdelse  betragtede  Drosten 
Kongens  Lig.  Han  undersøgte  hastig  hans  Saar  og  saae, 
om  der  ikke  var  Livstegn  endnu.  Han  talte  56  Saar,  som 
alle  vare  dødelige.  Under  den  Myrdedes  Brystdug  fandt  han 
endogsaa  en  Daggert,  som  ikke  var  uddragen  af  Saaret.  Han 
drog  den  ud  og  betragtede  den  nøie;  den  var  prægtig  og  med 
megen  Konst  forarbeidet:  Heftet  var  en  forgyldt  Løve.  Han 
lod  den  besee  af  de  nærmeste  Vidner  og  forvarede  den. 

„Kong  Erik  Christophersøn  er  død  og  skammelig  myrdet !“ 
— raabte  han  nu  med  høi  Røst,  idet  han  reiste  sig  fra  Liget 
og  overskuede  den  hele  Folkehob,  hvis  spændte  og  deeltagende 
Ansigter  oplystes  af  Flammerne  fra  Laden.  — „Denne  himmel- 
raabende  Ugjerning  skal  visselig  ikke  blive  ustraffet,  saasandt 
der  er  en  retfærdig  Dommer  over  os  Alle!“  Han  holdt  et 
Øieblik  inde,  og  der  herskede  en  dyb  Taushed  omkring  ham. 
„Den  unge  Kong  Erik  Eriksøn  er  nu  vor  retmæssige  Herre 
og  Konge \“  — vedblev  han  derpaa  roligere  og  hævede  sin 
høire  Haand.  — „Danmarks  Folk  har  selv  kaaret  og  hyldet 
ham.  — Den  hellige  Kirke  vil  stadfæste  hans  Kongevalg ; 
snart  skal  han  sidde  salvet  og  kronet  paa  sine  Fædres  Throne. 
Vær  ham  tro,  brave  danske  Folk!  han  skal,  vil  Gud,  blive 
en  god  og  retfærdig  Konge!  — han  skal  strengelig  straffe  sin 
Faders  grumme  og  formastelige  Mordere.  Den  Almægtige 
give  ham  Styrke  og  holde  sin  beskærmende  Haand  over  ham 
og  hans  troe  Folk!“ 

„Kong  Erik  Eriksøn  leve!  vor  unge  Konge  leve!“  — - 
raabte  mange  Stemmer.  „Hevn,  Hevn  over  Kongemorderne  1“ 
raabte  Enkelte. 

Drost  Peder  vinkede  til  Taushed  og  vendte  sig  til  dem, 
der  stode  ham  nærmest.  „Hvo  har  her  den  raskeste  Hest?“ 
spurgte  lian. 

„Jeg,  jeg!“  — raabte  Skirmen  og  sprang  frem. 

„Ret  saa!  Ingen  kan  flyve  som  du.  Rid  øiebliklig  til 

Skanderborg",  min  troe  Skirmen ! Il  og  bring  Dronningen 
dette  Ulykkesbudskabl  Sig  hvad  du  har  hørt  og  seet!  Sig 
Ridder  Thorstensøn  i mit  Navn,  at  enhver  Adgang  til  Slot- 
tet og  vor  unge  Konge  øiebliklig  maa  spærres!  Imorgen 
kommer  jeg  selv  med  Ridder  Jon  — naar  jeg  har  sørget  for 
min  Konges  Lig.  Afsted!  Gud  være  med  dig!" 

Skirmen  var  i et  Øieblik  til  Hest  og  foer  pilsnar  afsted 
paa  sin  lille  raske  Norbak. 

,,Du  gamle,  troe  Henner !"  — vedblev  Drost  Peder  og 

vendte  sig  til  den  alvorlige  Olding,  der  holdt  ubevægelig  ved 
hans  Side  paa  sin  høie  Hest  og  med  et  forunderlig  smerte- 
ligt Aasyn  stirrede  paa  Kongeliget.  — „sæt  du  strax  efter 
Morderne  med  de  kongelige  Jægere!  Tag  Rane  med!  tving 
ham  til  at  lede  dig  paa  Sporet !" 

Henner  Friser  nikkede  og  vendte  sin  Hest.  Et  Øieblik 
efter  foer  den  kæmpehøie  Olding,  i Spidsen  for  Jægerne  og 
med  den  bundne  Kammersvend  ved  Siden,  i fuldt  Firspring 
forbi  den  blussende  Lade. 

„I  gode  danske  Mænd!"  — vedblev  Drost  Peder  og 
vendte  sig  til  nogle  af  de  anseeligste  Bønder,  der  stode  ham 
nærmest  og  med  mest  Deltagelse  syntes  at  betragte  det  mis- 
handlede  Konge-Lig  — - „1  fører  nu  med  mig  vor  myrdede 
Konges  Lig  til  Viborg!  Saa  blodigt,  som  det  der  ligger, 
skal  det  stilles  til  Skue  for  Folket.  Læg  fire  Fjælle  over  hin 
Høstvogn  og  spænd  sex  Heste  for!  tag  de  første  de  bedste! 
Bred  min  Kappe  over  Fjællene  og  læg  Liget  forsigtigt  der- 
paa!  — I følger  med,  Børn!"  — sagde  han  til  de  to  græ- 
dende Drenge,  der  imidlertid  havde  fanget  Kongens  Jagthingst 
og  den  ene  Falk.  — „Bind  Kongens  Hest  til  Ligvognen, 
Aage!  og  lad  den  følge  sin  Herre!  Giv  mig  Falken,  Bent! 
Tænd  et  Par  Vedfakler  og  sæt  Jer  ved  Kongens  Fødder! 
I skal  inat  hære  Kerten  for  ham  for  sidstegang!" 

Drengene  græd  og  adløde.  Snart  havde  Bønderne  og- 
saa  udført  Drostens  Befaling.  Hans  Skarlagenskappe  var 
nu  bleven  Kongens  Ligklæde.  Selv  sad  han  stille  paa  sin 
Hingst  med  Kongens  Yndlingsfalk  paa  sin  Arm  og  havde 
Øie  med,  at  Alt  gik  sømmeligt  til.  Endnu  stod  der  en  stor 
Folkeskare  omkring  ham ; men  der  var  ingen  larmende  Uro : 
blandt  Kvinderne  hørtes  kun  enkelte  Suk  og  dæmpede  Med- 
ynksudbrud ; blandt  Mændene  syntes  Forbauselsen  over  denne 
uhørte  Gjerning  større,  end  Sorgen  eller  Medynken.  Drost 
Peder  saae  det  med  dyb  Vemod.  „Kong  Eriks  sidste  Vei 
er  mørk.  — Tager  Brande  fra  Laden  og  lyser  os!"  — 
sagde  han  med  dæmpet  Stemme  til  den  talrige  Folkeskare, 
hvoriblandt  nogle  Mænd  fra  Harrestrup  strax  adløde.  — 
„Ærer  den  Døde  for  Kronen,  han  bar,  og  for  den  store 
Kongeslægts  Skyld,  hvoraf  han  er  udgangen!  Følger  ham, 
saamange  der  kan!  dog  det  er  en  frivillig  Kjærlighedsgang. 
Ingen  nødes  dertil.  Drager  hvad  Vei  I vil!  men  gaaer 

stille  herfra  og  beder  idetmindste  en  Bøn  for  hans  Sjæl!  — 
Da  Sol  gik  ned,  var  han  en  mægtig  Mand  og  vor  ret- 
mæssige Herre  og  Konge.  — Lad  Morderhulen  der  brænde !“ 
— tilføiede  han  med  Gru  — „dens  Grund  skal  oprives,  og 
dens  Spor  skal  udryddes  af  Jorden.  Hvor  den  stod,  skal 
intet  Menneske  meer  hvile.,  Men  om  hundrede  Aar  skal  der 
endnu  bedes  Nat  og  Dag  for  den  myrdede  Konges  Sjæl. 
Den  forbarmende  Gud  være  ham  og  os  Alle  naadig!" 

Bevæget  foer  han  med  Haanden  over  Øinene  og  vinkede. 
Langsomt  skred  nu  Toget  frem.  Taus  og  stille  adskiltes  den 
store  Folkehob.  Kun  tolv  Bønder  fulgte  med;  de  gik  med 
brændende  Vedfakler  ved  begge  Sider  af  Ligvognen.  Nær- 
mest ved  Kongens  Hoved  red  Drost  Peder  med  Falken  paa 
Armen.  Kongens  ledige  Jagthingst  gik  ved  hans  Side.  To- 
get drog  forbi  den  flammende  Lade.  Et  stærkt  Lys  faldt  paa 
Drostens  alvorlige  Ansigt.  Kongeliget  laae  høit  og  synligt 
for  Alle.  Ved  Ligets  Fødder  sade  de  to  Drenge  med  Fak- 
lerne i de  foldede  Hænder.  Stille  og  langsomt  forsvandt  det 
mærkelige  Ligtog  i Natten,  og  længe  stode  endnu  hist  og  her 
forbausede  Bønder  paa  Stier  og  Markveie  og  stirrede  betæn- 
kelige hen  ad  Veien  til  Viborg. 


14.  KAPITEL* 

Paa  Skanderborg  laae  Dronningen  saavelsom  de  unge 
Prindser  endnu  i dyb  Søvn  henad  Morgenstunden,  da  Claus 
Skirmen  kom  farende  ind  i Slotsgaarden  paa  sin  forpustede 
Norbak,  der  i sex  Timer  havde  rendt  over  ni  Mil  med  sin 
lette  Rytter. 

Landseknegtene,  som  holdt  Vagt  ved  Borgporten  og  ved 
Slotstrappen,  kjendte  Drostens  Væbner  og  gave  ham  Plads. 
De  undrede  sig  over  hans  Hast.  „Træk  Vindebroen  op  og 
luk  Porten !“  — raabte  Skirmen. „Fjenden  er  mig  i Hæ- 

lene.u De  alvorlige  Landseknegte  studsede:  de  kunde  i den 
taagede  Morgendæmring  ingen  Fjende  øine  og  vare  ikke  vante 
til  at  modtage  Befalinger  af  en  Væbner.  Medens  de  nølede 
og  betænkte  sig,  sprang  Skirmen  af  Sadlen  og  ilede  op  ad 
Slotstrappen  til  Dronningens  store  Forsal,  hvor  Ridder  Thor- 
stensøn  selv  holdt  Nattevagt  med  de  kongelige  Drabanter. 

„Kongen  er  myrdet !"  — sagde  Skirmen  fast  aandeløs.  Alle 
de  rolige  Riddersmænd  i Hallen  fore  op ; de  stode  som  lyn- 
slagne og  forstenede. 

„Myrdet ?“  — udbrød  Ridder  Thorstensøn  — „Raser  du, 
Skirmen !“ 

„Myrdet  — gjentog  Skirmen.  — „Morderne  ere  ingen 
halv  Mil  herfra!  de  komme  med  en  stor  Flok  Ryttere.  — Vil 
I ikke  overrumples.  Herre!  saa  lad  Slottet  strax  spærre!" 


275 


„Vil  du  gjøre  os  gale,  Skirmen!  — Spærrer  Slottet,  Dra- 
banter! Alle  Mand  i Vaaben!  — Retfærdige  Gud!  — mvr- 
det !“  — 

Drabanterne  forlode  hastig  Salen,  blege  af  Skræk,  og  havde 
neppe  Samling  til  at  udføre  deres  Høvdings  Befaling. 

„Nu,  for  Satan,  Skirmen!  tal!“  — udbrød  den  heftige  Thor- 
stensøn  og  stampede  — „Hvo  har  vovet  slig  formastelig  Gjer- 
ning?  Ha,  er  det  Algreven?  den  fordømte  Algreve  — — “ 

„Nei,  strenge  Herre!  er  det  ikke  Djævelen  og  hans  Slægt, 
saa  ier  det  Marsk  Stig  og  hans  Frænder.  I Finnerup  Lade 
er  Ulykken  skeet“  — og  nu  fortalte  han  hvad  han  selv  havde 
hørt  og  seet  og  hvad  Drosten  .havde  paalagt  ham  at  sige. 
„Og  min  Herre  havde  Ret:“  — tilføiede  han  — „havde  han 
ikke  sendt  mig  strax  afsted,  havde  Morderne  maaske  selv  bragt 
Jer  Budskabet  først.  For  en  Time  siden  holdt  de  Raad  paa 
Heden  ved  Tulstrup.  De  holdt  i Jern  og  Staal  paa  deres 
Heste;  jeg  var  nær  reden  midt  ind  iblandt  dem  i Taagen; 
men  saa  stod  Maanen  frem  over  deres  Hoveder  og  viste  mig 
deres  blodige  Sværd.  — Jeg  skyndte  mig  forbi;  men  de 
satte  efter  mig  lige  til  Skoven.  Der  var  vist  over  halvfjerd- 
sindstyve Mand,  og  der  var  formummede  Graabrødre  blandt 
dem.  De  kan  være  her  paa  Øieblikket.“ 

„Lad  (dem  komme !“  — sagde  Thorstensøn.  — „De  skal 
finde  ps  vaagne.  — Ha,  det  turde  Ingen  vove  uden  Marsk! 
Stig;  har  han  nu  holdt  sin  Ed  og  fældet  Kong  Erik  — saa 
gjælder  det  visselig  ogsaa  Prindsens  Liv  — men  nei,  hertil  skal 
Hevneren  komme  — ikke  videre!  Er  Alt  i Orden?  Drabanter !“ 
Nogle  Drabanter  traadte  atter  ind  i Forsalen  og  berettede 
hvad  (der  var  foretaget  til  Borgens  Forsvar.  Nogle  af  dem 
bortsendtes  igjen  med  nye  Befalinger,  og  Alle  vare  i den  største 
Virksomhed  paa  Slottet. 

Ved  den  pludselige  Larm  var  Dronningen  vaagnet.  Hun  rin- 
gede paa  sine  Terner  og  spurgte  hvad  den  Uro  betydede.  Alle 
vare  forskrækkede;  men  Ingen  vidste  endnu  hvad  der  var  skeeL 
Dronningen  stod  op  og  klædte  sig  hastig  paa,  for  selv  at  ile 
til  Drabantsalen.  Larmen  tiltog  paa  Slottet.  Folk  løb  forvirrede 
mellem  hverandre;  det  var  som  et  Lyn  var  slaaet  ned  iblandt 
dem,  men  dog  Ingen  vidste  hvor.  — En  stor  Ulykke  maatte 
være  skeet,  det  saae  Enhver,  men  hvad  det  var,  vovede'1 
fast  ingen  Læbe  at  nævne.  I Drabantsalen  stode  Ridderne  betæn- 
kelige i fuld  Rustning  og  ventede  paa  Drabanthøvdingens  Be- 
falinger. Salen  vendte  ud  til  Slotsgaarden  og  havde  tillige 
en  ihøi  Altan  eller  saakaldet  Høienloftssvale  med  Udsigt  til 
Landeveien.  Ridder  Thorstensøn  og  Skirmen  stode  paa  den 
aabne  Svale  og  betragtede  en  stor  Støvsky,  som  i det  frem- 
brydende  Morgenlys  saaes  paa  Veien  til  Slottet,  og  som  nu 
først  tydelig  adskilte  sig  fra  Morgentaagen. 

„Du  har  Ret,  Skirmen  1“  — - sagde  Thorstensøn  og  nikkede. 
— „Det  er  en  stor  Flok  Ryttere  — de  vil  virkelig  gjeste 

os  (her  paa  fastende  Hjerte.  Nu  veli  de  skal  faae  Davre 
før  vi!  — • Er  Bueskytterne  paa  Taarnet?"  — spurgte  han 
en  Drabant. 

,, Ja,  Hr.  Ridder  !"  — svarede  Drabanten  — ,,de  har  besat 
alle  Skydehullerne;  de  staae  Alle  med  Pilen  paa  Strængen, 
som  1 har  befalet." 

„Godt!  men  Ingen  skyder,  før  jeg  svinger  dette  Banner 
over  Svalen !"  Med  disse  Ord  greb  han  det  store  kongelige 
Banner  med  de  to  Løver,  som  stod  opstillet  i Enden  af  Salen. 
„Jo  længer  vi  kan  vinde  Tid,  jo  bedre !"  — tilføiede  han  — 
„gjælder  det  en  Storm,  maae  vi  kunne  bruge  vore  Skudvogne; 
varm  Davre  har  de  Karle  fortjent;  lad  fyre  brav  under  Ste- 
nene, at  de  snart  kan  blive  røde!  De  pantsrede  Stenhjerter 
skal  vi  smelte !" 

Drabanten  gik. 

I dette  Øieblik  traadte  Dronningen  ind,  ledsaget  af  sine  Damer 
og  Terner.  „Hvad  er  her  paa  Færde?"  — spurgte  hun  og 
saae  sig  urolig  om,  idet  hun  dog  med  sædvanlig  Værdighed 

besvarede  Drabanternes  Hilsen  med  deres  Hellebarder. 

„Gud  og  vor  Frue  styrke  Eder,  min  ædle  Dronning!"  — 
sagde  Ridder  Thorstensøn  og  traadte  hende  ærbødig  imøde, 
idet  han  bøiede  Banneret  for  hende.  — ,,J eg  troede,  ikke.  Eders 
Naade  var  vaagen,  og  jeg  vilde  ikke  lade  Eder  vække  med 
et  Ulykkesbudskab.  Bered  Eder  paa  at  høre  det  med  Fatning, 
min  høihjertede  Dronning!  Dette  Ilbud  sender  Drost  Hessel 

os;  i Nattens  Farve  burde  han  og  vi  Alle  her  staae:  det 
Eudskab,  han  bringer,  er  mørkt  som  Natten  og  Graven." 

,,^aa  er  det  da  skeet,  hvad  jeg  længe  befrygtede?"  — 
sagde  Dronningen  og  blegnede  — - „Min  Herre  og  Konge  er 
død?  — Tal,  unge  Menneske!"  — vedblev  hun  og  vendte 
sig  til  Skirmen  — „hvad  Ulykkesbudskab  bringer  du  mig  om 
min  .ulykkelige  Gemal?  — tal!  — Dronningen  af  Danmark 
skal  ikke  knuses  af  et  Ord,  om  end  den  blotte  Tanke  jager 

mig  Blodet  af  Kinderne  — : min  Herre  og  Konge  er  død?" 

„I  (har  sagt  det,  ædle  Dronning!"  — svarede  Skirmen 
og  traadte  ærbødig  nærmere,  idet  Thorstensøn  traadte  tilbage 
og  saae  med  spændt  Opmærksomhed  ud  over  Svalen.  — „For- 
rædere har  overrasket  ham  inat"  — vedblev  Skirmen  — „det 
skete  i et  ulykkeligt  Øieblik,  da  han  havde  forvildet  sig  i 
Skoven  ved  Finnerup  og  hans  troe  Mænd  ikke  vare  ved  hans 
Side." 

„Myrdet  altsaa,  ynkelig  snigmyrdet,  som  nu  alle  Konger 
i Danmark?"  — udbrød  Dronningen  og  støttede  sig  ved  en 
af  sine  Terner. 

„Desværre!  min  ædle  Dronning!"  — svarede  Skirmen  med 
inderlig  Deeltagelse,  skjøndt  det  smertelige  Udtryk  i Dronnin- 
gens Aasyn  mere  syntes  ham  at  røbe  bitter  Harm«,  end  dyb 
Hjertesorg.  — „Drost  Hessel  fandt  først  eders  ulykkelige 
Gemal,  da  den  skrækkelige  Gjerning  var  skeet  og  Morderne  vare 

undvegne.  Han  undersøgte  strax  Saarene  — de  vare  mange 
og  alle  dødelige.  Han  vilde  ikke  forlade  det  kongelige  Lig 
før  det  var  i Fred  for  videre  Mishandling.  Men  for  eders 
og  Prindsens  Sikkerheds  Skyld  bød  han  mig  ile.  Jeg  har 
ilet  det  bedste  jeg  kunde,  og,  Herren  skee  Tak!  jeg  kom  førend 
Forræderne.  Gud  bevare  Eder  og  den  unge  Herre,  som  nu 
skal  styre  Danmarks  Rige!" 

,,Hvor  er  han?"  — spurgte  Dronningen  og  saae  sig  æng- 
stelig om  — ,,hvor  er  Prindsen?  — hvor  er  min  Erik?  — 
Komme  Morderne  ogsaa  hid?  ere  de  nær?" 

„Vær  rolig,  min  ædle  Dronning !"  — tog  nu  Thorstensøn 
atter  Ordet  — „en  Flok  bevæbnede  Ryttere  rider  vel  imod 
Slottet,  med  nogle  formummede  Herrer  i Spidsen ; men  saalænge 
jeg  og  en  eneste  dansk  Mand  er  her  ilive,  skal  ingen  Forræder 
sætte  sin  Fod  inden  disse  Mure.  Prindserne  har  jeg  Bud  efter; 
de  vil  være  her  paa  Øieblikket." 

„Kan  Slottet  forsvares?"  — spurgte  Dronningen  hastig  — 
„ere  Forræderne  blot  udenfor?  er  her  Ingen  iblandt  os?  — 
var  det  ikke  Danske,  som  myrdede  Danmarks  Konge  ?"  Som 
overvældet  af  Gru  og  Forfærdelse  saae  Dronningen  med  disse 
Ord  ,paa  de  mørke,  bevæbnede  Mænd,  der  opfyldte  Salen, 
og  blandt  hvem  hun  ikke  saae  en  eneste,  som  havde  været 
Kongen  af  Hjertet  hengiven. 

„Forsvares  kan  og  skal  Slottet  saalænge  her  er  Sten  paa 
Sten  tilbage !"  — svarede  Thorstensøn  med  blussende  Kinder. 
— „Forræderne  ere  os  nær;  men  I har  troe  Mænd  omkring 
Eder.  Beskæm  ikke  alle  Danske  med  saa  vanærende  en  Mis- 
tillid, høie  Dronning!  I dette  blodige  Forræderi  har  det  troe 
danske  Folk  ingen  Deel.  Eders  kongelige  Gemal  var  ikke 
elsket  — min  Mand  var  han  ei  heller;  — det  baader  ikke 
at  dølge  hvad  sandt  er  — men  derfor  ere  vi  ikke  Meenedere 
og  Forrædere.  Marsk  Stig  er  Ophavsmanden  til  denne  gruelige 
Hevndaad,  og  selv  han  er  ingen  Meeneder : han  har  frygtelig 
holdt  hvad  han  lovede;  men  han  er  nu  min  og  alle  Danskes 
Dødsfjende.  Kongehuset  vil  vi  beskytte,  og  eders  kongelige 
Søn  skal  ligesaa  sikkert  bære  Danmarks  Krone,  som  han  er 
kaaret  dertil  af  et  frit  og  trofast  Folk!" 

„Kongehuset  skal  vi  beskytte !"  — gjentoge  de  alvorlige 
Riddere  og  Drabanter  — „Dronningen  og  vor  unge  Konge 
leve!" 

„Hvor  ere  Forræderne?"  — spurgte  nu  Dronningen  og 
fattede  sig  — „kan  vi  see  dem?"  Hun  gik  hastig  til  Svalen 
og  saae  nu  selv  den  store,  mørke  Rytterskare  nærme  sig  Slottet 
med  de  graae,  formummede  Hættemænd  i Spidsen.  „De  ere 
mange"  — vedblev  hun  — „de  lade  ikke  til  at  frygte  mine 
Beskyttere.  De  nærme  sig  jo  Slottet  som  i den  dybeste  Fred." 

„Lad  dem  kun  komme  lige  til  Muren,  ædle  Dronning!  De 
maae  dkke  troe,  vi  frygte  for  at  see  dem  under  Øine.  De 
har  lingen  Bueskytter  eller  Stormstiger  med.  Har  de  Noget 

at  sige  os,  kan  vi  sikkert  tale  med  dem  her  fra  Svalen.  Det 
Øieblik,  de  gjøre  Mine  til  Angreb,  sender  jeg  dem  en  Pile* 
hilsen  fra  Taarnet.“ 

„Godt,  Ridder  Thorstensøn \“  — svarede  Dronningen  og 
(hævede  sit  Hoved  med  stolt  Harme.  - — „De  skal  see  Dan- 
marks Dronning!  — de  skal  see  deres  unge  Herre  og  Konge! 
— de  skal  see,  at  Retfærdigheden  ikke  sover,  og  at  Danmarks 
Krone,  selv  paa  den  Umyndiges  Hoved,  endnu  har  Magt  til  at 
trodse  en  Flok  Mordere  1“ 

Nu  traadte  begge  de  unge  Prindser  ind  i Drabantsalen,  led- 
sagede af  et  Par  Riddere.  Den  tolvaarige  Thronarving  var 
bleg  af  Gru  over  den  forfærdelige  Tidende,  han  alt  havde  hørt. 
Den  yngre  Prinds,  Junker  Christopher,  var  blussende  rød  og 
høist  urolig.  Dronningen  vendte  sig  fra  Svalen  og  gik  dem 
iimøde.  „Mine  Sønner !“  — sagde  hun  — „Eders  konge- 
lige .Fader  er  død.  — Bærer  den  Sorg,  som  det  sømmer 
sig  hans  Sønner  og  Hevnere!  De,  der  voldte  hans  Død,  tørste 
ogsaa  efter  mit  og  eders  Blod.  De  nærme  sig  i fræk  For- 
mastelse dette  Slot;  men  ere  I mine  Sønner,  skræmmer  dette 
Budskab  Eder  ikke.“ 

Den  urolige  Junker  Christopher  blev  nu  bleg;  han  saae 
forfærdet  ud  over  Svalen  og  gik  hastig  tilbage.  Men  i den 
lille  Kong  Eriks  Kinder  kom  Blodet  ved  denne  Tidende  til- 
bage. „Mit  Sværd  og  min  Kronhjelm!“  — bød  han  en  Dra- 
bant. — „Jeg  er  nu  eders  Konge.  Det  er  nu  min  Sag  at 
forsvare  Land  og  Rige.  Jeg  vil  forkynde  min  Faders  ugudelige 
Mordere  Død  og  Undergang.  Er  Slottet  sat  i Forsvarsstand? 
Ridder  Thorstensøn !“ 

Den  kjække  Ridder  saae  forbauset  paa  Prindsen,  som  for 
første  Gang  talte  til  ham  med  en  Høvdings  og  Konges  Myn- 
dighed; han  bøiede  sig  ærbødig  for  sin  unge  Konge  og  under- 
rettede ham  hastig  om  Alt,  hvad  der  var  anordnet  til  Slottets 
Forsvar,  medens  han  tillige  holdt  Øie  med  de  fjendtlige  Ryt- 
teres Bevægelser. 

„Godt,  godt!“  — sagde  Erik  og  nikkede. 

En  Drabant  havde  imidlertid  bragt  den  unge  Konge  et 
kort  Sværd  med  forgyldt  Hefte  og  en  lille  forgyldt  Hjelm 
med  Krone  og  høi  Fjærbusk.  Erik  bandt  Sværdet  ved  sin 
Side,  satte  Hjelmen  paa  sit  Hoved  og  traadte  med  sin  Moder 
hen  paa  Svalen. 

I nogen  Frastand  fra  Slottet  holdt  den  store  Rytterskare 
stille,  og  de  munkeklædte  Høvdinger  syntes  at  raadslaae. 

Endelig  red  en  høi  Kæmpeskikkelse  i graa  Munkekappe  og 
Maskehætte,  ledsaget  af  tvende  mindre  Herrer  i samme  Mumme- 
dragt, langsomt  hen  imod  den  ydre  Slotsgrav  og  Høienlofts- 
svalen,  hvor  Dronningen  og  den  unge  Konge  stode  høit  over 
Fæstningsmuren,  tæt  omgivne  af  Drabanterne,  der  paa  deres 
Høvdings  Vink  dannede  en  Skjoldborg  om  de  kongelige  Per- 
soner. Solen  stod  just  op  og  oplyste  den  ædle  Dronning- 

skikkelse  med  det  skjønne,  blege  Aasyn  og  den  ridderlige 
Tolvaars-Konge  ved  hendes  høire  Side. 

Dette  Syn  lod  til  at  gjøre  et  forunderligt  Indtryk  paa  den 
kæmpehøie,  fjendtlige  Skikkelse;  han  standsede  Hesten  et  Par 
Gange,  men  lod  den  atter  gaae  frem;  endelig  holdt  han  stille 
ligefor  Svalen.  Han  kastede  Hætten  af  sit  Hoved  og  Munke- 
kappen af  sine  Skuldre;  i sort  anløbet  Staalharnisk  og  med 
tillukket  Hjelm  sad  han  nu  som  en  Malmstøtte  paa  den  høie, 
sorte  Hingst  og  betragtede  Dronningen  og  Kongesønnen  med 
funklende  Øine  gjennem  Hjelmgitteret.  „Dronning !“  - — sagde 
den  dybe  Kæmpestemme  — „I  har  kaldet  den  Mand  en  afsin- 
dig Storpraler,  som  undsagde  Kong  Erik  Christophersøn  paa 
Viborg  Thing.  I mente,  den  Mand  var  ikke  i Danmark  fød, 
som  Vovede  at  holde  saa  dristigt  et  Ord.  Her  seer  I den 
danske  Mand,  der  holdt  hvad  han  lovede  Kongen.  Nu  er 

der  Ild  i Spotterens  Hus.  Her  seer  I Haanden,  som  udkastede 

Branden!  Her  seer  I det  Ansigt,  hvorfor  eders  feige  Herre 
skjulte  sit  kongelige  Aasyn  i Staldhalmen !“  Med  disse  Ord 
slog  han  Gitteret  fra  sin  Hjelm.  Dronningen  veg  med  Gru 
et  Skridt  tilbage  for  det  frygtelige  hevngnistrende  Blik  og  det 
jernfaste  Kæmpeaasyn;  men  hun  fattede  sig  hastig  og  traadte 
med  stolt  Harme  frem  igjen  paa  Svalen,  medens  den  lille  Konge 
ved  hendes  Side  knugede  Haanden  om  sit  Sværdhefte. 

„Kommer  I selv.  Marsk  Stig  Andersen,  selvgjorte  Konge !“ 
— sagde  nu  Dronningen  med  stol’t  Høihed  — „kommer  I 

selv  for  at  høre  eders  Dom  — saa  viid,  den  er  fældet 
histoppe  i denne  blodige  Midnatstime,  og  her  staaer  nu  eders 
Herre  og  Konge!  Under  Gud  ham  Livet,  skal  et  Vink  af 

hans  Barnehaand  fuldbyrde  Guds  Dom  over  Eder!“ 

„En  selvgjort  Konge  er  jeg  ikke!“  — svarede  Marsken 
med  dæmpet  Røst:  — „slig  fordømmelig  Tanke  opstod  aldrig 
i min  Sjæl;  men  hvo  der  nu  skal  være  Danmarks  Konge, 
skal  Folkets  mægtige  Aand  og  dette  Sværd  afgjøre!  Dog  dertil 
er  Timen  ikke  kommen.  Jeg  kom  ikke  hid  for  at  kæmpe  med 
Børn  og  Kvinder.  Jeg  kom  hid  for  at  see,  hvad  jeg  nu  seer. 
Hvo  der  var  en  selvgjort  Konge  i Danmark  veed  I vist  bedst 
selv.  Jeg  har  ikke  gjort  Eder  til  Enke  inat;  jeg  har  ikke 
bragt  Eder  Sorg  og  Hjertekvide,  Dronning  Agnes ! jeg  har 
bragt  Eder  et  kjærkomment  Budskab. “ 

Det  var  et  Øieblik  som  Dronningen  skulde  synke  i Jorden 
ved  disse  Ord,  og  som  den  forfærdelige  Hevner  havde  givet 
et  lønligt  Tankebilled  Liv,  som  hun  engang  med  Gru  havde 
iskimtet  i Drømme.  Hun  blev  rød  som  hendes  Skarlagens- 
Kjortel  og  bleg  igjen  som  Linkraven  om  hendes  skjønne  Hals; 
men  hun  samlede  al  sin  Styrke,  og  i Følelsen  af  sin  dybt 
krænkede  Ære  udbrød  hun  med  Værdighed  og  Stolthed:  „Paa 
det  Ord,  Stig  Andersen!  skal  jeg  svare  Eder,  naar  vi  mødes 
for  den  alvidende  Guds  Domstol.  Her  staaer  I dybt  under 
Dronningen  af  Danmarks  Vrede“  — — - 

„Lad  mig  nu  tale,  Moder !“  — afbrød  den  lille  Erik 

hende:  — ,,her  er  jeg  hans  Dommer  og  Herre.  Du  blod- 
bestænkte Kongemorder  !“  — raabte  han  med  en  besynderlig 
Fasthed  og  Kraft  og  betragtede  Kæmpen  med  et  Blik,  hvorfor 
den  mægtige  Feltherre  blinkede  — „har  du  myrdet  min  konge- 
lige Fader  og  forhaanet  Dronningen,  min  Moder,  skal  du  visselig 
døe!  Fra  denne  Stund  er  du  fredløs,  saasandt  jeg  skal 
bære  Danmarks  Krone !“ 

Nu  lod  ogsaa  Junker  Christopher  sig  see  paa  Svalen:  „Hjul 
og  Steile  skal  vorde  din  Løn,  forbandede  Morder — raabte 
han  vild  og  harmfuld  og  knyttede  Haanden  krampagtig. 

Det  besynderlige  Indtryk,  den  lille  Konges  Ord  og  Blik 
havde  gjort  paa  Marsken,  udslettedes  ved  Synet  af  den  hidsige 
Broder.  „Barnetrudsler  skræmme  mig  ikke!“  — svarede  Kæmpe- 
ridderen.  — „Men  det  vil  jeg  dog  sige  dig,  du  unge  Fader- 
bevner  med  Barnekronenl  skal  jeg  rømme  Land  og  Rige 
j)aa  dit  Bud,  skal  der  Fleer  blive  Enker  i Landet,  end  din 
Moder;  skal  Marsk  Stig  ligge  fredløs  i Skov  og  Skjul,  skal 
Danmark  dog  føde  mig  og  mine  Mænd,  og  det  baade  Vinter 
og  Sommer.  — Afsted !“  — raabte  han  til  sine  Ledsagere 
og  slog  op  med  den  høire  Haand.  — „Lad  ikke  Barneblod 
besmitte  vore  Hænder!  Land  og  Rige  kan  frelses  endda. “ 
Derpaa  ivendte  han  sin  stolte  Hingst. 

Ridder  Thorstensøn  kunde  nu  ikke  længer  holde  sin  dæmpede 
Harme  tilbage.  „Styrt,  Forræder  1“  — raabte  han  og  svingede 
det  kongelige  Banner  over  Svalen.  Paa  dette  Tegn  foer  en 
Pileregn  fra  Skydehullerne  paa  Slotstaarnet  mod  de  forvovne 
Kongemordere.  Marsken  vendte  sin  Hest  og  loe  høit  ad  de 
afmægtige  Pile,  der  formedelst  Frastanden  sprang  matte  tilbage 
rra  hans  Staalpantser  og  bleve  hængende  i Kapperne  paa 
hans  formummede  Følge.  Som  for  at  trodse  dette  frugtesløse 
Angreb,  blev  han  rolig  holdende  et  Øieblik  og  modtog  med 
haanlig  Latter  endnu  en  Pileregn,  der  havde  samme  svage 
Virkning;  men  idet  han  nu  vilde  vende  sin  Hest,  udfoer 
der  en  gloende  Sten  fra  en  af  Skudvognene  paa  Muren  og 
oprev  Bugen  paa  hans  stolte  Hingst,  der  med  et  forfærdeligt 
Spring  styrtede  under  ham.  I samme  Øieblik  nedrulledes  Vinde- 
broen, og  en  stor  Flok  Jægere  styrtede  ud  med  spændte  Buer. 
Feltherren  svang  sig  hastig  paa  en  ledig  Hest  og  foer  bort 
med  sin  pantsrede  Rytterskare  med  en  besynderlig  II,  der 
syntes  at  modsige  den  Trods,  hvormed  han  lod  til  at  foragte 
Pileregnen,  der  susede  om  ham,  og  de  gloende  Stenkugler  fra 
Barnekongens  Slot. 

15.  KAPITEL. 

Fire  og  tyve  Timer  efter  Kongens  Mord  var  Rygtet  om 
hans  Død  næsten  udbredt  over  hele  Riget;  men  Beretningerne 
om  hans  Dødsmaade  vare  høist  forskjellige. 


»Lad  ikke  Barneblod  besmitte  vore  Haender!  Land  og  Rige  kan 
frelses  endda.« 

Paa  Kiels  Slot  havde  Grev  Gerhard  vigtige  Gjester.  Hertug 
Valdemar  og  hans  Drost,  Ridder  Tuko  Abildgaard,  vare  sildig 
om  Aftenen  ankomne  dertil  fra  en  Reise  gjennem  det  Bran- 
denborgske,  og  begge  Dronning  Agnes’s  Brødre,  Markgreverne 
Otto  og  Conrad  af  Brandenborg,  vare  i Hertugens  Følge. 
Med  disse  kjække  Herrer  havde  Hertug  Valdemar  paa  denne 
Reise  gjort  et  nyt  Bekjendtskab,  som  han  syntes  at  sætte 
megen  Pris  paa,  og  han  havde  indbudet  dem  til  at  følge 
ham  til  Slesvig.  Markgreverne  vare  fortrolige  Venner  af  den 
gjæve,  godmodige  Grev  Gerhard.  De  havde  derfor  foreslaaet 
Hertugen  at  hvile  nogle  Timer  paa  det  gjestfrie  Kieler-Slot, 
og  han  havde  ikke  kunnet  modsætte  sig  dette  Ønske  uden 
at  opvække  billig  Forundring  over  den  II,  hvormed  han  hastede 
mod  Hjemmet. 

Hertugen  havde  ikke  seet  Grev  Gerhard  siden  hin  Aften  hos 
Ridder  Jon  ved  Danehoffet  i Nyborg,  kort  før  han  selv  blev 
fængslet.  Den  Deeltagelse,  hvormed  Greven  siden  havde  med- 
virket til  hans  Befrielse  og  Forliget  med  Kongen,  havde  gjort 
et  næsten  beskæmmende  Indtryk  paa  Hertugen,  der  ved  mange 
Leiligheder  havde  overseet  den  jævne,  lystige  Herre  og  gjort 
sig  tilgode  over  hans  noget  firskaarne  Skikkelse,  saavelsom 
over  hans  Forlegenhed  og  Mangel  paa  let  fyrstelig  Omgangs- 
tone, jiaar  han  skulde  underholde  Damer.  At  den  kjække, 
ærlige  Herre  desuagtet  ved  sin  stormende  og  konstløse  Dands 
med  Dronningen  hin  Aften  havde  vakt  langt  større  Deeltagelse, 
end  hans  fine  Medbeiler  til  Dronningens  Bifald,  var  en  Lykke, 
den  stolte,  ærgjerrige  Hertug  aldrig  havde  kunnet  tilgive  ham. 
Grev  Gerhard  havde  modtaget  sine  Gjester  med  sin  sædvanlige 
jævne  og  muntre  Hjertelighed.  Rygterne  om  de  vigtige  danske 
Begivenheder  vare  endnu  ikke  komne  til  Kiel.  Reiseselskabet 
sad  muntert  ved  Drikkebordet  og  underholdt  sig  ved  lystige 
Sange.  Markgrev  Otto  var  en  midaldrende  Herre  med  et  roligt 
og  besindigt  Ansigt;  han  var  en  artig  Ridder,  dertil  en  agtet 
Feltherre  og  en  Fyrste,  der  yndede  Videnskaber  og  Konster. 
Han  var  en  Ynder  af  de  tydske  Minnesange  og  sang  adskillige 
af  disse  Sange  med  sin  rene  og  dybe  Basstemme.  For  at  vise 
de  danske  Herrer  hvorledes  hans  kongelige  Svoger,  Kong 
Erik  Christophersøn,  var  mere  agtet  i Tydskland,  end  blandt 
sit  eget  Folk,  sang  han  tilsidst  ogsaa  Reimar  von  Zweters  be- 
kjendte  Hæderssang  over  Kongen,  der  i den  schwabiske  Mundart 
begyndte  saaledes : 


„Ein  kiinig  der  wol  gekroenet  gat 
Und  das  sin  crone  verre  bas 
gekiiniget  stat, 

Da  zirt  der  kiinig  die  crone. 

Bas  dan  in  diu  krone  gezieren  muge 
Ein  wol  gekuniget  krone  trage. “ *) 

Det  var  forresten  den  samme  Sang-,  hvormed  Kongen  var 
bleven  modtagen  paa  Harrestrup,  og  hvori  han  rostes  for 
at  „han  stillede  Enkers  og  Faderløses  Klage,  at  han  holdt 
Fred,  og  at  hans  Hjerte  og  Mod  var  sjelden  ledigt." 

„Pokker  i Vold  med  jer  bekronede  Konge  og  bekongede 
Krone,  min  gode  Ven!"  — sagde  Grev  Gerhard  og  loe,  da 
Markgrev  Otto  gjentog  Begyndelsessententsen,  som  Omkvæd.  — 
„Jer  gode  Mester  Reimar  er  mig  noget  for  boglærd  og  smører 
for  'tykt  paa;  ellers  vilde  jeg  ønske,  den  Vise  var  dansk, 
og  at  Folket  kunde  synge  den  af  Hjertens  Grund.  De  Folke- 
sange, der  skal  hentes  udenlands  fra,  giver  jeg  ikke  Meget 
for." 

„Nu,  nu,  min  kjære  Grev  Gerhard!"  — sagde  Markgreven 
— „det  skal  jo  heller  ingen  Folkesang  være,  men  et  Hæders- 
drapa. Hvorledes  vil  I da  besynges,  naar  det  skal  være  Jer 
tilpas?" 

„Ligefrem,  saa  Folk  kan  kjende  mig,  eller  slet  ikke.  Naar 
slige  Viser  skulde  due  til  Noget"  — vedblev  han  munter  — 
„maatte  de  ikke  være  ærbødige  Berømmelser  og  Skrabud  fra 
først  til  sidst,  men  give  os  et  lysteligt  og  tro  Billede  af  den 
hele  Karl,  saavei  med  hans  Feil  og  Naragtigheder,  som  med 
hans  Dyder  og  Fortjenester,  saa  man  kunde  see  ham  hel  og 
holden  deri,  som  i et  blankt  Skjold.  Nei,  da  priser  jeg  min 
Langben  Gammelmands  Konst:  han  kan  gjøre  Mere  med  sit 
Ansigt,  end  alle  vore  lærde  Mestersangere  med  deres  Lirum- 
larum.  Hans  fornøielige  Gaver  maa  jeg  dog  vise  Eder,  mine 
Herrer !" 

Paa  sin  Herres  Opfordring  traadte  nu  den  lange  gravitetiske 
Hofnar  frem  og  gjorde  sig  al  Flid  for  at  underholde  Gje- 
sterne  ved  sin  sjeldne  Færdighed  i at  efterligne  ethvert  mærke- 
ligt Menneskes'  Miner  og  Adfærd,  som  han  blot  eengang  havde 
seet.  Denne  Spøg  morede  Grev  Gerhard  selv  kostelig.  Han 
loe  saa  hans  Øine  randt,  medens  Hofnarren  med  den  største 
Alvorlighed  forestillede  en  lærd  Ordstrid  mellem  tvende  geistlige 
Herrer,  hvis  Stemme,  Miner  og  Adfærd  han  vexelviis  efter- 
abede, og  i hvis  pudseerlige  Vrængebilleder  man  strax  gjen- 
kjendte  den  lærde,  noget  pedantiske  og  adspredte  Mester  Mar- 
tinus de  Dacia  og  hans  ivrige  Modstander,  den  stolte,  hidsige 
Mester  Grand,  der  med  Rette  gjorde  ham  Rangen  stridig  som 
Dialectiker  og  lærd  Theolog.  Domprovstens  magre  Skikkelse 
og  (myndige  Mine  kunde  Hofnarren  i Særdeleshed  paa  en 
høist  træffende  Maade  fremstille. 

Hertugen  og  Ridder  Abildgaard  saavelsom  de  høflige  Mark- 


*)  (Side  282.)  En  Konge,  der  vel  bekronet  gaar, 
Saa  Kronen  fuldtvel  bekonget  staar, 
Den  Konge  smykker  sin  Krone. 

Og  pryder  Kongen  sin  Krone  saa, 
Den  velbekonget  ham  pryde  maa  — 
Saa  prydes  Konge  og  Krone. 

grever  vare  bievne  oprømte  af  den  gode  Vin  og  loe  ligeledes 
hjertelig  -over  denne  Spøg. 

„Det  er  fortræffeligt  !**  — sagde  Hertugen  — „det  er  vor 
kjække  Mester  Grand  op  ad  Dage;  men  vidste  vor  strenge  Hr. 
Domprovst,  at  vi  her  saaledes  morede  os  over  hans  Ivrig- 
hed og  hans  ærværdige  Person,  vilde  han  ansee  det  for  en 
ryggesløs  og  utilgivelig  Fornærmelse  mod  ham  selv  og  hele 
den  hellige  Kirke/*' 

„Han  ier  jo  ikke  Pave  endnu,  veed  jeg**  — svarede  Grev 
Gerhard  — „og  flere  ufeilbare  Klerker  har  vi  jo  ikke  nødig 
at  troe  paa.  Den  lærde  Domprovsts  Dygtighed  har  jeg  al 
Respect  for;  men  han  er  dog  ogsaa  et  skrøbeligt  Menneske, 
og  han  maa  som  en  god  Christen  finde  sig  i,  at  selv  hans 
gode  Venner  ikke  ere  blinde  for  hans  Skrøbeligheder.  For 
at  vise  Eder,  mine  Herrer!  at  vi  her  ingen  Forskjel  gjør  paa 
Folk,  naar  vi  har  Lyst  til  at  see  dem  her  iblandt  os  i et 

lystigt  Lag,  uden  at  gjøre  dem  Uleilighed  med  Reisen,  saa  skal 

Langben  Gammelmand  endnu  -give  os  en  Efterligning  af  Na- 
turen, |som  I selv  maae  see  om  I kan  kjende.** 

Han  hviskede  Hofnarren  et  Par  Ord  i Øret,  hvorpaa  den 
lange  Mimiker  nikkede  og  gik  ud  af  Drikkestuen.  Han  kom 
strax  iefter  tilbage,  iført  en  fyrstelig  Purpurkaabe  og  med 

en  forgyldt  Pergamentskrone  paa  Hovedet  over  en  Tot  tyndt 
udkæmmet  Hør.  Hans  Miner  udtrykte  en  besynderlig  Blanding 
af  Majestæt  og  raa  Haardhed,  af  vild  Kraft  og  blødagtig 
Svaghed;  han  syntes  baade  at  true  og  smile  paa  eengang, 
medens  han  bestandig  blinkede  med  Øinene.  Han  skred  langsomt 
frem  og  standsede  undertiden,  som  han  betænkte  sig,  idet  han 
støttede  sig  paa  et  langt  Træsværd. 

Ved  dette  Syn  blev  Hertug  Valdemar  dødbleg,  medens  Grev 
Gerhard  loe  umaadeligt,  og  de  ridderlige  Markgrever  syntes 
forlegne. 

„Lad  den  altfor  dristige  Spøg  fare,  ædle  Grev  Gerhard  !** 
— sagde  Markgrev  Otto  alvorlig.  — ,,Det  sømmer  sig  ikke 
for  os,  her  at  see  vor  kongelige  Svoger  saaledes  gjort  latterlig/* 
„Hvad,  den  Pokker!  mine  kjække  Herrer!  er  I bange  for  et 
Skyggebillede  af  eders  kongelige  Svoger?**  — sagde  Grev 
Gerhard  og  loe.  — „I  agte  nu  dog  at  besøge  ham  selv. 
I har  igodt  af  at  vænne  Jer  til  at  see  ham  djærvt  under 
Øine,  uden  at  forvirres  af  hans  Blinken  eller  skræmmes  af  hans 
Vrede;  Iden  har  dog  ikke  Stort  at  betyde.** 

Hofnarren  havde  trukket  sig  tilbage  til  den  yderste  Ende  af 
Salen,  hvor  han  stod  i Halvmørke  og  betragtede  Virkningen 
af  sit  træffende  Minespil.  Idetsamme  aabnedes  Døren,  og  tvende 
unge,  noget  berusede  Riddere  tumlede  ind.  „Nyt!  Nyt!**  — 
raabte  de  i Munden  paa  hinanden.  — ,,Der  er  Oprør  i 
Danmark!  — Kongen  er  ihjelslagen !** 

Alle  fore  forbausede  op,  undtagen  Hertug  Valdemar,  som  var 
afmægtig  (sjunken  tilbage  paa  Stolen.  I den  almindelige  For- 

virring  'bemærkedes  dette  kun  strax  af  Ridder  Abildgaard, 
som  (hastig  kom  ham  til  Hjælp  og  gned  ham  med  Vin  i Tin- 
dingen, uden  at  gjøre  Larm,  idet  han  tillige  stillede  sig  for 
ham  og  skjulte  ham  for  de  Andre  med  sin  Kappe. 

Alle  stirrede  forfærdede  paa  de  unge  Riddere,  der  bragte  den 
forbausende  Nyhed.  Men  Ingen  blev  saa  forfærdet  over  denne 
Tidende  som  Hofnarren : uagtet  hans  lystige  Gjøglertalent  nage- 
des  han  af  en  dyb  Tungsindighed,  der  undertiden  grændsede 
til  Vanvid.  En  forfærdelig  Gru  havde  overvældet  ham,  og  det 
var  ham  som  den  myrdede  Konges  Aand  nu  virkelig  var 
faret  i ham,  for  at  hevne  den  Spot,  der  her  dreves  med 
den  Døde.  Langben  var  bleven  bleg  som  en  Dødning  og 
stod  ubevægelig  som  en  Støtte;  saaledes  lignede  han  nu  virkelig 
et  forfærdeligt  Gjenfærd  af  den  myrdede  Konge,  hvis  Maske 
han  ,i  spottende  Spøg  havde  paataget. 

Grev  Gerhard  var  bleven  pludselig  alvorlig;  men  de  unge 
Riddere,  som  bragte  Dødsbudskabet,  syntes  i deres  halve  Rus 
ikke  at  bemærke  hvad  Virkning  deres  Beretning  frembragte; 
de  vidste  ikke,  at  de  to  fremmede  Herrer  vare  Markgreverne 
af  Brandenborg  og  den  myrdede  Konges  Svogre.  De  fortalte 
nu  i ligegyldig  og  næsten  overgiven  Tone  hvad  de  havde 
hørt  om  Kongemordet.  „Der  er  ingen  Tvivl  om.  Hr.  Greve  1“ 
— sagde  den  unge,  letsindige  Ridder,  der  stod  Greven  nær- 
mest — „han  er  falden  paa  en  værdig  Maade  ved  et  lystigt 
Elskovseventyr  i Skoven  ved  Finnerup;  han  kunde  aldrig  ønske 
sig  en  skjønnere  og  fornøieligere  Død.  Lad  os  nu  drikke  paa 
hans  lykkelige  Reise  og  ønske  hans  smukke  Dronning  en  bedre 
og  trofastere  Ægtemand!  Lystig,  mine  Herrer!  Kong  Erik 
Chris'tophersøns  Skaal  hvor  han  er!“ 

Grev  Gerhard  stod  som  paa  Gløder  over  denne  usømmelige 
og  letsindige  Yttring  i Markgrevernes  Nærværelse.  Han  vilde 
irettesætte  den  unge,  letsindige  Ridder;  men  Hofnarren  fore- 
kom (ham,  idet  han  i den  kongelige  Maskedragt  som  rasende 
foer  frem  og  greb  et  Raabukkeben  af  et  Sølvfad  paa  Bordet. 
„Kong  Erik  Christophersøn  takker  Jer  for  Skaalen!“  — raabte 
han  frygtelig  med  den  døde  Konges  Stemme  — „han  sender 
Jer  og  alle  sine  lystige  Venner  her  en  Hilsen !“  Med  disse 
Ord  slyngede  han  det  store  Kølleben  efter  den  unge  Ridders 
Pande;  men  det  traf  Grev  Gerhard  i Ansigtet.  Greven  tum- 
lede til  Jorden,  og  Blodet  strømmede  ham  ud  af  det  venstre 
Øie,  som  var  knust  af  Benet. 

Alle  fore  forfærdede  til.  Ved  den  almindelige  Larm  kom 
Hertugen  til  Besindelse;  han  kastede  et  ængsteligt  Blik  hen  i 
Baggrunden  af  Salen,  hvor  Hofnarren  havde  staaet  med  Kon- 
gens fordreiede  Ansigt,  og  da  han  ikke  længer  saae  den  truende 
Kongeskikkelse,  syntes  han  fuldkomment  beroliget. 

I det  Øieblik,  Ulykken  med  Benkastet  var  skeet,  havde 
Hofnarren  kastet  Purpurkaaben  tilligemed  Hørtotten  og  Perga- 
mentskronen og  havde  med  et  Jammerskrig  styrtet  sig  over  sin 

saarede  Herre.  Nu  reiste  Grev  Gerhard  sig  og  holdt  Haanden 
for  sit  blødende  Øie.  „Vor  utidige  Spas  har  kostet  mig  et 
Øie"  — sagde  han  med  Fatning  — „men  det  er  nu  en 

ringe  Ting.  Er  det  sandt,  hvad  vi  har  hørt,  er  Land  og 

Rige  og  vor  ædle  Dronning  i en  skrækkelig  Forfatning.  Iler, 
mine  Herrer!  og  staaer  hende  bi  med  Raad  og  Daad!  Saa- 

snart  <det  er  mig  muligt,  er  jeg  til  Kronens  og  Rigets  Tje- 

neste.^ 

Medens  den  saarede  Grev  Gerhard  nu  forlod  Drikkestuen 
for  at  overlade  sig  til  sin  Saarlæges  Omhu,  forlode  hans 
Gjester  øiebliklig  Kieler-Slot  og  ilede  bort  ad  Veien  til  Skan- 
derborg. 


Samme  Aften  var  der  paa  Mollerup  en  ængstelig  For- 
ventning. Borgherren  var  for  otte  Dage  siden  draget  bort 

med  en  Deel  af  Borgens  Besætning.  Borgporten  var  lukket 
og  Vindebroen  opdragen  som  sædvanlig.  De  fire  Vogtere  stode 
paa  Taarnet,  og  der  var  dødsstille  paa  den  mørke,  faste 
Borg. 

I Fruerstuen  sad  henimod  Midnat  den  høie,  tilslørede  Fru 
Ingeborg  i sin  sorte  Sørgedragt,  med  en  Lampe  for  sig,  ved 
Sømmebordet  og  syede  paa  et  langt,  hvidt  Linklæde.  Den 
lille,  urolige  Ulrica  havde  hun  faaet  til  Sengs;  men  den  stille 
Margrethe  sad  ved  Moderens  Side  og  arbeidede  flittig  paa 
hint  fromme  Billede,  som  hun  med  Guldtraad  og  Silke  ud- 

syede, og  hvis  Bestemmelse  var  at  pryde  et  helligt  Alterklæde 
i Mollerup  Borgkapel. 

„Nu  er  jeg  snart  færdig.  Moder !"  — sagde  Datteren. 

— „See  dog  engang!  — ved  Lys  skinner  det  ret  smukt:  det 
er  mig  ligesom  de  smaa  Englebilleder  smilede,  og  som  der 
virkelig  kom  Lys  fra  Jesusbarnets  og  den  kjære  Gudsmoders 
Ansigter." 

„Godt,  godt,  mit  fromme  Barn!"  — svarede  Moderen 
og  'klappede  hende  paa  den  hvide  Kind,  idet  hun  kastede  et 
flygtigt  Blik  gjennem  Sløret  paa  hendes  Arbeide.  — „Jeg  er 
nu  ogsaa  snart  færdig!"'  — tilføiede_ hun  med  et  dæmpet  Suk. 

„Men  hvad  skal  det  lange  Linklæde  bruges  til?  kjære  Mo- 
der! det  er  jo  hverken  en  Dug  eller  et  rigtigt  Lagen." 

„Naar  jeg  er  død,  mit  Barn!"  — svarede  Moderen  — 
„saa  skal  du  takke  den  forbarmende  Gud  og  tilhylle  mit 

Legeme  og  mit  Aasyn  med  dette  Linklæde;  saa  vil  jeg  aflægge 
Sorgens  sorte  Dragt  og  iføres  hvide  Klæder.  Den  hvide  Farve 
betyder  Uskyldighed  og  Renhed,  Barn !"  — — - 

„Ak,  Moder!  kan  vi  da  ikke  bære  det  Klædebon,  medens 
vi  leve?  Vor  Herre  og  Frelser  har  jo  dog  taget  al  vor  Skyld 
paa  sig,  da  han  døde  for  os  paa  Korset ; ved  hans  Grav 
kom  jo  Englene  i hvide  Klæder,  og  naar  vi  blive  som  Børn, 
hører  Guds  Rige  os  jo  til  ligesom  Englene." 

„Ta g din  hvide  Kjortel  paa  imorgen,  Barn!"  — svarede 
Moderen. 

;,Ak,  Moder,  Moder  !"  — sukkede  Margrethe  — ,,naar 

skal  jeg  dog  see  dit  kjære  Ansigt  igjen  og  dine  smukke,  kjærlige 
Øine?  — Jeg  husker  dem  godt  fra  jeg  var  ganske  lille  — 
men  det  er  længe,  længe  siden.  Den  lille  stakkels  Rikke  har 
jo  aldrig  seet  dit  Ansigt,  og  hun  er  dog  ogsaa  dit  Barn?" 

,, Snart,  snart  skal  I begge  see  mig  Ansigt  til  Ansigt, 
haaber  jeg!"  — svarede  Moderen  med  bævende  Stemme.  — 
,,See  »paa  Sanduhret,  Barn!  er  det  ikke  snart  Midnat ?" 

,,Det  er  over  Midnat,  Moder!  — Venter  du  Fader  hjem 
inat?" 

,,Han  lovede  at  være  her  eller  sende  Bud  inden  denne 
Midnatstime"  — svarede  Moderen  urolig.  — ,,Han  pleier 
ikke  at  glemme  hvad  han  lover.  Men  han  har  et  større  Løfte 
at  opfylde ; førend  det  er  opfyldt,  hører  jeg  ikke  fra  ham1 
— og  før  faaer  Ingen  af  os  Fred." 

„Ak  hvorfor  ikke?  Moder!  — husker  du  ikke  hvad  der 
staaer  i den  hellige  Læst  om  den  Fred,  som  er  høiere,  end  al 
Menneskeforstand?  den  har  Herren  jo  dog  givet  os  Alle." 

„Ja  visselig.  Barn!  den  Fred  skal  de  Retfærdige  finde; 
de  iskal  gaae  ind  med  Fred  — de  skal  hvile  sig  i deres  Sove- 
kamre, istaaer  der;  men  Alt  har  sin  Tid:  først  Strid  — saa 
Fred!" 

Der  hørtes  Hundetuden  i Borggaarden. 

„Hør,  Moder,  hør!"  — sagde  Margrethe  — „Hundene 
larme.  De  vente  vist  Fader;  men  de  pleie  dog  aldrig  at  tude 
saa  fælt." 

„Det  betyder  et  Dødsbudskab"  — sagde  Moderen.  - — „Stil- 
le, Barn!  mig  syntes,  jeg  hørte  din  Faders  Jagthorn  — og 
hør,  nu  klinger  Luren  fra  Taarnet  — han  kommer!" 

Der  lød  nu  ogsaa  Fodtrin  i Gaarden.  I den  stille  Nat 
kunde  (man  høre  hvorledes  Vindebroen  nedtridsedes  og  Borg- 
porten bevægedes  paa  de  knirkende  Hængsler.  Kort  efter  lød 
der  Hestetrampen  og  Larm  af  en  stor  Mængde  Ryttere  i Gaar- 
den. Margrethe  løb  til  Vinduet.  „Det  er  Fader  og  hans 
Mænd!"  — sagde  Barnet.  — „Men  hvad  er  det?  der  er  graae 
Munke  blandt  dem  med  Fakler;  nu  staaer  Fader  af  ved  Ste- 
nen. Han  gaaer  strax  her  op  til  os!" 

Fru  Ingeborg  gjorde  en  hastig  Bevægelse,  som  hun  vilde 
reise  sig,  men  sank  magtesløs  tilbage  paa  Sømmestolen.  „Seer 
du  ogsaa  Bedstefader?  — seer  du  min  gamle,  ulykkelige 
Fader?"  — spurgte  hun. 

„Nei,  den  stakkels  Bedstefader  seer  jeg  ikke.  Moder!  - — 
Jeg  kan  see  dem  Allesammen;  men  Bedstefader  er  ikke  iblandt 
dem." 

Nu  aabnedes  Døren  til  Fruerstuen,  og  den  høie  Borg- 
herre stod  i sin  Staalrustning  paa  Tærskelen.  Hjelmgitteret 
var  opslaget;  hans  strenge,  alvorlige  Aasyn  var  blegt.  Han 

blev  staaende  paa  Dørtærskelen  uclen  at  sige  et  Ord,  men  gav 
med  et  Vink  tilkjende,  at  Barnet  skulde  bortfjernes. 

,,Gak  ud  i Ammestuen,  mit  Barn  — sagde  Moderen, 
idet  hun  reiste  sig  langsomt  og  hævende.  — „Hvad  Fader  har 
at  sige  mig,  skal  du  ikke  høre.“ 

Margrethe  havde  nærmet  sig  Faderen  for  at  hilse  ham  og 
kysse  hans  Haand;  men  hun  saae  levret  Blod  paa  den  jern- 
pantsrede Haand  og  foer  .forfærdet  tilbage.  Hun  foldede  sine 
Hænder  og  gik  grædende  ud  af  Stuen. 

Nu  traadte  Marsken  over  Tærskelen.  „Det  er  skeet !“  — 
sagde  han.  — „Tag  Beskæmmelsens  Slør  fra  dit  Aasyn,  min 
Hustru!  — omfavn  nu  endelig  din  Ægtemand  og  din  Hevner 
igjen!  din  Skjændsel  er  aftvættet  med  Tyrannens  Blod.  — 
Du  skal  ikke  længer  blues  ved  at  nævnes  Stig  Andersens  Hu- 
stru !“ 

Med  en  heftig,  fast  krampagtig  Bevægelse  rev  den  høie 
Fru  Ingeborg  nu  Sløret  fra  sit  Ansigt,  og  Lampelyset  faldt 
paa  et  dødningeblegt,  udtæret  Ansigt,  som  endnu  dog  bar 
Spor  af  en  sjelden,  undergaaet  Skjønhed.  De  mørkeblaae, 
tindrende  Øine  laae  dybt  indfaldne  i de  store  Øienhulinger ; 
hun  udbredte  de  magre  Arme  og  nærmede  sig  Ridderen.  Han 
traadte  forfærdet  et  Skridt  tilbage;  men  i samme  Øieblik 
styrtede  han  med  voldsom  Heftighed  i hendes  udbredte  Arme, 
og  to  store  Taarer  nedrullede  ad  hans  jernfaste  Kinder. 

„Min  Ingeborg!  min  ulykkelige  Ingeborg!  skal  jeg  saa- 
ledes  favne  dig  igjen  — udbrød  han  — „er  en  Menneske- 
alder da  henfaret  over  vore  Hoveder,  og  ere  vi  begge  bievne 
udlevede  og  gamle  siden  jeg  sidst  saae  dit  Aasyn  og  holdt  dig 
i -disse  Arme?  Lev,  lev  nu,  min  ulykkelige  Hustru!  og  bliv 
ung  paany!  al  din  Jammer  er  forbi:  dit  Ungdomsliv  og  din 
Ære  er  hevnet  — frygtelig  hevnet.  Ingen  Kvindeskænder  i Ver- 
den er  straffet  haardere,  end  han,  der  myrdede  din  Fred.  Din 
Fader  var  den  Første,  der  gjennemborede  hans  troløse  Bryst.“ 

„Ak,  Fader,  Fader  — hvor  er  han?“  — spurgte  nu 
Fru  Ingeborg  og  foer  forfærdet  af  sin  Ægtemands  blodige 

Arme  — „og  du  bløder!  — er  du  saar.et?“ 

„Det  er  Tyrannens  Blod;  jeg  svor  jo,  du  skulde  see 

det.  Jeg  selv  er  karsk,  min  Hustru!  men  din  Fader,  din 
arme,  afsindige  Fader  — han  fulgte  os  ikke  ud  af  den  bræn- 
dende Lade.  — Jeg  ilede  tilbage  for  at  udrive  ham  af  Luen 
— men  forsildigt“ 

„Brændt  — levende  brændt  \u  — skreg  Fru  Ingeborg.  — 
„Retfærdige  Gud!  — saa  knuser  dog  den  almægtige  Dommer 
os  for  vor  Hevn!“  Hun  styrtede  afmægtig  til  Gulvet  paa  sit 
Ligklæde. 

Da  (hun  opslog  sine  Øine  igjen,  sad  hun  i en  Stol,  og 

hendes  Ægtemand  stod  endnu  alene  i det  blodige  Harnisk  for 

liende.  ,„Fat  dig,  min  Hustru !“  — sagde  Marsken  — „din 
ulykkelige  Fader  led  ikke  længe  i Flammen;  hans  Sjæl  har 

svunget  sig  freidig  gjennem  Luerne  til  Frihedens  forjættede 
Land,  som  han  saalænge  sukkede  efter  forgjeves.  Fat  dig, 
Hustru!  hør  hvad  jeg  har  at  sige  dig!  Det  gjælder  nu  vort 
eget  Liv.  Paa  vor  store  Plan  med  Land  og  Rige  er  der 
ikke  at  tænke  endnu.  En  forunderlig  Skræk  har  slaget  alle 
vore  Venner.  Enhver  tænker  kun  paa  sig  selv  og  sin  Frelse. 
Folket  vil  ikke  slutte  sig  til  os;  man  skriger  som  Afsindige 
over  Kongedrabet  — jeg  selv  er  fredløs.  Den  unge  Konge 
har  forkyndt  mig  det,  skjøndt  uden  Lov  og  Dom.  — Jeg  loe 
derad;  men  det  slog  mine  Mænd  med  Rædsel  — og  Barnets 
Grd  lød  mig  selv  helt  underlige:  Man  sige  hvad  man  vil! 
— : Barnet  er  nu  dog  en  Konge.  Hertug  Valdemar  stoler 
jeg  ikke  paa.  — Vi  maae  rømme !“ 

„Aldrig,  aldrig!  — Jeg  bliver  her!“  — sagde  Fru  Inge- 
borg bestemt  og  hævede  sit  Hoved. 

„Det  er  Nødvendighed,  min  Hustru!  du  maa  troe  mig: 
jeg  gjør  intet  Skridt  tilbage,  hvor  det  er  muligt  at  gaae  frem. 
Vil  du  nu  følge  en  arm  og  fredløs  Mand,  min  Ingeborg! 
eller  blive  tilbage  med  Hadingsnavnet  blandt  vore  mægtige 
Fjender  ?“ 

Ved  disse  Marskens  Ord  vendte  Livskræfterne  et  Øieblik 
med  spændt  Styrke  tilbage  hos  Fru  Ingeborg;  hun  reiste  sig 
rolig  og  betragtede  sin  Ægtemand  med  et  forundret  Blik. 

„Fladingsnavnet  har  jeg  baaret  længe  nok!“  — sagde 
hun  — „det  vil  jeg  ikke  bære  længer  i Verden,  om  jeg  ogsaa 
nu  i Sandhed  kunde  blive  Dronning  i Danmark.  Hav  Tak, 
at  I borttog  min  Skjændsel ! for  mig  skal  Ingen  meer  sørge. 
Men  er  jeg  Marsk  Stigs  Ægtehustru  igjen,  saa  hør  det  sidste 
Ord,  jeg  har  at  sige  dig  i denne  Verden!  Mine  Timer  ere  talte. 
De  Timers  Ære,  jeg  vandt,  vare  ikke  ni  Aars  Kvaler  og 

saa  gruelig  en  Mordbrandsnat  værd.  Har  den  Skræk,  der  slog 
vore  Venner,  da  ogsaa  slaget  den  mægtige  Marsk  Stig?  Er 

I den  Mand,  der  ræddes  for  et  Barn  og  rømmer  af  Landet 
paa  et  Drengebud?  Nei,  nei,  min  kjække  Hevner!  det  er 

kun  den  skumle  Blodnats  Taage,  der  er  falden  dig  for  Øiet  og 
betynger  din  Sjæl  — det  er  kun  Kongeblodet  paa  dine  Arm- 
skinner, der  lammer  din  Arm.  Bliv  her  til  det  dages!  tvæt 

Blodet  af  dit  Harnisk  og  kom  ihu  hvad  det  randt  for!  — 
det  var  ikke  blot  for  at  du  skulde  see  dette  Dødningeaasyn 
— jeg  staaer  kun  som  et  Gjenfærd  for  dig  i denne  Nat, 
for  at  huske  dig  paa,  hvi  du  tøvede  saa  længe,  og  for 
at  gaae  med  Ære  i min  Grav;  men  naar  du  har  lukket  disse 
Øine“  — — 

„Lev,  lev,  min  kjække  Hustru \“  — afbrød  Marsken  hende 
bevæget  — „og  du  skal  see,  jeg  skal  handle  som  ingen  Mand 
i Danmark  endnu  har  handlet!  men  ene  kan  ikke  den  stærkeste 
Mand  omstyrte  Danmarks  T'hrone.“ 

„Naar  blev  du  da  ene?  har  du  ikke  Grever  og  Riddere 
til  Slægt?  staaer  du  ikke  i Pagt  med  Fyrster  og  Konger? 

lever  Hertug  Valdemar  og  Grev  Jacob  da  ikke  endnu?  er 
Ove  Dyre  og  *Jacob  Blaafod  da  ikke  til?  Vore  mægtige 
Frænder  vil  ikke  svige  dig,  det  veed  jeg  — Kong  Erik  i Norge 
er  dig  en  fuldtro  Ven;  han  er  rig  paa  Folk  og  paa  Skibe 
— paa  ham  kan  du  lide.  Bliv  i Landet!  Lad  ikke  vor 
Slægt  udryddes  og  Landet  forgaae!  Byg  en  Borg  paa  Hjelm! 
den  skal  staae  fast  for  Pile  og  Skud  og  alle  Blidekast.  Tag 
ikke  din  mægtige  Haand  fra  Danmark,  min  kjække,  stolte  Stig 
Andersen!  sæt  Kronen  paa  et  Hoved,  som  kan  bære  den,  og 
lad  ikke  Tokes  og  Skjalm  Hvides  Slægt  være  landflygtig,  saa- 
længe  dine  Øine  ere  aabne!  giv  mig  derpaa  din  Haand,  hvis 
du  har  min  Fred  og  min  Salighed  kjær!“ 

,,Vel,  vel,  min  Hustru!  jeg  lover  dig  det!“  — sagde 
Marsken  og  rakte  hende  sin  jernpantsrede  Haand  — „vil  Gud, 
det  skee!“  Han  taug  og  faldt  i dybe  Tanker. 

De  stode  saaledes  nogle  Øieblik  Haand  i Haand.  Da 
var  det  som  Ilden  udsluktes  i den  blege  Frues  Øine  og  der 
ligesom  foer  en  Skygge  over  hendes  Ansigt.  „Tak,  Tak!  nu 
er  jeg  rolig  1“  — sagde  hun  langsomt  og  høitideligt.  - — „Nu 
skal  jeg  ligge  stille  i min  Grav  og  ikke  jamre  over  mit  søn- 
derrevne Liv  og  over  det  Blod,  der  blev  udøst  for  min  Kvin- 
deære — jeg  skal  ikke  høre  mine  forladte  Døttre  græde  — 
jeg  skal  ikke  høre  min  Faders  Dødsskrig  i Flammerne.  Det 
sortner  sidstegang  for  mine  Øine“  — hviskede  hun  mat  og 
vaklede  — „god  Nat,  min  Hevner!  hav  Tak!  du  har  bragt 
mig  det  sidste  Budskab  fra  Verden,  jeg  faaer  at  høre  - — 
det  var  et  Seiersbudskab,  men  forfærdeligt  — - din  Ægtehustru 
er  jeg  igjen  — men  først  paa  hin  Side  Skærsilden  er  jeg 
den,  jeg  var  for  ni  Aar  siden  — — “ 

„Ingeborg,  kjæreste  Ingeborg!  tal  ikke  saa  forvildet \“  — 
udbrød  Marsken  ængstelig  — „gak  til  Ro!  du  er  syg.“ 

„Jeg  gaaer  til  Ro!“  — hviskede  hun  og  stirrede  vildt 
hen  i Luften.  — „Fader,  Fader!  brænd  ikke  længer  for  din 
Datter!  nu  vil  hun  gaae  med  dig  gjennem  Flammerne  — 
Godnat !“  — med  disse  Ord  trykkede  hun  Marskens  Haand 
heftigt  og  styrtede  pludselig  til  Stengulvet,  som  ramt  af  et 
indvortes  Slag. 

Forfærdet  raabte  Marsken  paa  Hjælp ; men  inden  Tjener- 
skabet var  samlet,  laae  deres  ulykkelige  Frue  uden  Livstegn  i 
sin  Ægtemands  blodige  Arme. 


16.  KAPITEL. 

Før  Hertug  Valdemar  med  Markgreverne  af  Brandenborg 
naaede  Skanderborg  Slot,  stod  Drost  Peder  og  Ridder  Bent 
Rimaardsøn  i Spidsen  for  en  anseelig  Hob  Krigsfolk  udenfor 
Slottet,  hvor  en  Leir  var  opslagen,  medens  en  talrig  Folke- 

skare  strømmede  til,  for  at  hylde  den  unge  Konge.  Gamle 
Ridder  Jon  var  paa  en  Bærestol  bragt  til  Slottet,  og  de 
strengeste  Forholdsregler  vare  tagne.  Ingen  Oprørsstemme 
vovede  at  yttre  sig.  Hertug  Valdemar  og  hans  Følge  havde 
uden  Ophold  redet  Dag  og  Nat.  De  saae  nu  anden  Gang 
Solen  staae  op  siden  de  forlode  Kiel,  og  den  viste  dem  Leiren 
ved  Skanderborg  i nogen  Frastand.  Hertugen  standsede.  ,,Vi 
kiomme  dog  for  silde  \“  — sagde  han.  — „Tøv  et  Øieblik, 
mine  Herrer!  seer  jeg  ret,  er  her  alt  en  Leir.“ 

,,En  Leir  til  en  syv  otte  hundrede  Mand“  — svarede 
Markgrev  Otto,  og  hans  Blik  paa  Leiren  røbede  den  kyndige 
Feltherre. 

„Drost  Hessel  og  Ridder  Jon  har  altsaa  ilet  med  Hyl- 
dingen“  — vedblev  Hertugen  — „og  det  uden  at  vente  paa 
Landets  vigtigste  Mænd  og  Kongehusets  næste  Frænder.  Der 
seer  I de  selvraadige  Herrers  Anmasselse.  For  Øieblikket  har 
de  Magten,  og  vi  maae  tie.  Drengen  bliver  nu  erklæret  for 

Danmarks  Konge,  og  eders  vise,  ophøiede  Søster,  ædle  Herrer! 
maa  for  det  Første  nøies  med  at  forestaae  Formynderskabet 
tilligemed  mig.  Dog  selv  dermed  maae  vi  tie  endnu.  Saa- 
længe  den  første  Uro  opfylder  alle  Sind,  er  der  ingen  Tillid 
at  vente  og  intet  fornuftigt  Raad  at  tænke  paa.a 

De  holdt  Alle  tause  og  betænkelige  paa  Veien. 

„Eders  Forslag,  min  ædle  Hertug!  forekommer  mig  nu 
ogsaa  noget  overilet^  — tog  Markgrev  Otto  endelig  Ordet. 
— „Eders  Veltalenhed  har  kun  et  Øieblik  i denne  Forvirrels? 
forrykket  mig  Synspunktet.  Kongevalget  er  jo  allerede  for 
længe  siden  lovlig  bestemt;  enhver  Forandring  deri  vilde  være 
et  anmassende  Indgreb  i Folkets  Rettigheder.  Min  Søster 
Dronningen  vilde  vist  ogsaa  høilig  betænke  sig  paa,  at  spærre 
sin  egen  Søn  Veien  til  Thronen,  for  den  Forfængelighed,  at 
kunne  nævnes  regjerende  Dronning.  I Virkeligheden  maa 
hun  desuden  jo  blive  det,  saalænge  den  unge  Konge  er 

mindreaarig.“ 

„Deri  er  jeg  enig  med  min  Broder  \u  — sagde  Markgrev 
Conrad.  Han  lod  til  at  være  endeel  yngre,  end  sin  Broder, 

hvis  Mening  han  som  oftest  var  af,  uagtet  han  syntes  at  røbe 
en  vis  selvstændig  Kraft  i Miner  og  Adfærd.  „Eders  Deel- 
tagelse  for  vor  ulykkelige  Søster,  ædle  Hertug !“  — vedblev 
Markgrev  Conrad  — „ere  vi  Eder  forbundne  for;  men  den 
har  misledet  Eder.  Lader  os  ikke  tale  til  hende  om  et  saa 
farligt  og  forførende  Ønske,  som  vist  aldrig  er  opstaaet  i hen- 
des Sind!“ 

„I  har  Ret,  ædle  Herrer!  det  var  en  overilet  Flyve- 
tanke“  — sagde  Hertugen  hastig.  — „Vi  lade  Tingene  gaae 
deres  nødvendige  Gang!  Hvad  jeg  af  Ærbødighed  for  eders 
høie  Søsters  Klogskab  og  sjeldne  Egenskaber  har  tænkt  mig, 
som  et  Redningsmiddel  for  Danmark,  og  hvad  jeg  i denne 

Forvirring  har  yttret  derom,  bliver  en  Hemmelighed  mellem 
os  paa  Ridderære  og  Tro!“ 

,,Det  forstaaer  sig!“  — svarede  Markgrev  Otto  og  be- 
tragtede Hertugen  med  et  forskende  Blik.  — ,,I  har  i den 
sidste  Uge  angrebet  Eder  særdeles  og  fast  forstyrret  os  Hove- 
derne med  eders  eventyrlige  Statskløgt.  Jeg  skulde  næsten 
sværge  paa,  I har  havt  en  Anelse  om  hvad  der  vilde  skee.“ 

Hertugen  skiftede  Farve,  og  Ridder  Tuko  Abildgaard,  der 
paa  hele  Reisen  havde  været  taus  og  stille,  vendte  hastig  sin 
Hingst  og  syntes  kun  beskæftiget  med  at  styre  den. 

,, Desværre !“  — sagde  Hertugen  hastig.  — ,,Hvo  har  givet 
Agt  paa  den  ulykkelige  Forfatning  i Danmark  — og  paa  den 
Spænding,  her  længe  har  været  mellem  Kongen  og  den  mæg- 
tige Adel,  uden  at  befrygte  det  Værste?  — Der  var  en  Tid“ 
— vedblev  han  — ,,da  jeg,  som  1 vide,  tog  virksom  Deel 
i de  danske  Statsanliggender ; i Ungdoms  Ubesindighed  haa- 
bede  jeg  selv  ved  et  dristigt  Foretagende  og  med  væbnet 
Haand  at  bringe  indvortes  Fred  og  en  retfærdig  Statssty- 
relse tilveie.  Mit  Forsøg  mislykkedes,  og  nu  glæder  det 
mig,  at  jeg  ved  mit  Forlig  med  Kongen  og  min  Afsigel- 
ses-Ed drog  mig  tilbage  itide  og  undgik  selv  den  fjerneste 
Mistanke  om  Deelagtighed  i denne  oprørende  Begivenhed.  Selv 
mit  Ophold  hos  Eder,  ædle  Herrer!  i denne  forfærdelige  Tid 
anseer  jeg  for  et  af  de  lykkeligste  Tilfælde  i mit  Liv.  I For- 
ening med  Eder  og  eders  ædle  Søster  kan  jeg  nu  maaske  dog 
umistænkt  bidrage  til  at  holde  Orden  i dette  forvirrede  Land 
og  tugte  disse  formastelige  Adelsmænd,  der  nu  ville  være 
Herrer  i Landet.  Vi  har  desværre  seet,  at  de  ikke  frygte  for 
de  voldsomste  Foretagender,  for  at  hævde  deres  egne  smaalige 
Fordringer  og  tilfredsstille  et  usselt,  indskrænket  Privat- 
had"   

,,Der  er  min  Haand,  ædle  Hertug  Valdemar  !"  — ud- 
brød Markgrev  Otto  og  rakte  ham  trohjertig  Haanden:  — „I 
mener  det  ærligt  med  Folket  og  dette  ulykkelige  Kongehus  — 
og  ,vi  skal  fremdeles  staae  Eder  bi  med  Raad  og  Daad  i at 
bringe  Fred  og  Orden  i Landet!  — Lader  os  nu  ikke  dvæle 
længer!  Jeg  længes  efter  at  see  min  ædle  Søster  og  bringe 
hende  Trøst  i denne  Nød." 

De  sporede  Alle  deres  Heste  og  rede  rask  imod  Leiren 
ved  Skanderborg.  Her  bleve  de  standsede  og  maatte  nævne 
deres  Navne  for  Vagterne,  der  dog  strax  ærbødig  vege  tilside 
og  gave  dem  Plads,  saasnart  de  hørte,  det  var  Hertugen  og 
Dronningens  Brødre.  Da  de  kom  til  Skanderborg  Slot,  saae 
de  den  nedladte  Vindebro  besat  med  en  stærk  Vagt  af 
Landseknegte ; her  maatte  de  stige  af  Hestene  for  den  myldrende 
Folkeskare,  der  spærrede  Veien.  Vel  veg  man  af  og  til  ærbø- 
dig tilside  for  de  trende  fyrstelige  Herrer,  hvis  prægtige  Dragt 
og  guldbroderede  Purpurkaaber  betegnede  deres  høie  Værdig- 
hed; men  de  bleve  dog  ofte  standsede  af  Trængselen,  og  deres 

Væbnere  maatte  blive  tilbage  med  Hestene.  Ved  slige  Stands- 
ninger hørtes  mange  Ytringer  af  Folket,  som  Hertugen  og 
Ridder  Abildgaard  især  lagde  Mærke  til. 

„Har  de  faaet  fat  paa  Kongemorderne ?"  — sagde  en 

Borgermand. 

„Fanden  heller !"  — svarede  en  Anden.  — „De  Karle 
hytte  sig  nok!  og  hvo  kjender  dem?  de  vare  jo  krøbne  i 
Munkehætten.  De  kan  gjerne  være  her  midt  iblandt  os.  Ingen 
kan  skue  Hunden  paa  Haarene." 

„Skov  har  Øre  og  Mark  har  Øine!  — hvad  der  skjules 
i Sne,  kommer  op  i Tø !"  — sagde  en  gammel  Kvinde  med 
en  Krykkestav.  — „Faaer  Ridder  Jon  eller  Drost  Hessel  dem 
fat,  blive  de  visselig  hængte." 

„Hængte?"  — raabte  en  ung  Karl.  — „Hvor  vil  I hen? 
Dorthe  Rakkers!  De  Karle  maatte  slikke  Fingre  efter  Galgen 
og  tage  mod  Strikken  med  kys  Haand  strax,  naar  de  kunde 
slippe  dermed;  nei,  radbrækkes  skal  de  Hunde  og  ligge  paa 
Hjul  og  Steile.  Kongen  var  en  haard  Mand,  det  er  sandt, 
og  slem  var  han  efter  Piger  og  Koner;  men  derfor  skulde 

man  dog  ikke  have  Lov  til  at  slagte  ham  som  en  gal  Bytyr 
i en  Lade." 

„Naar  vor  unge  Konge  bliver  stor,  vil  han  nok  hevne 
sin  Fader,  som  en  god  Christen!"  — sagde  en  stærk  Bonde. 

„Men  hvor  bliver  han  af?  faae  vi  ham  ikke  at  see?"  — 
sagde  en  Anden.  — „De  har  dog  aldrig  slaaet  ham  ihjel 
med?" 

„Nei,  det  satte  Vor  Herre  Pind  for!"  — svarede  Bonden. 
- — „De  var  her  jo  den  samme  Morgen  aarie,  før  Fanden 

fik  Sko  paa,  og  vilde  havt  Fingre  paa  den  unge  Konge;  men 

han  var  ligesaa  tidlig  oppe  som  de;  da  de  saae  ham  paa 

Svalen,  bleve  de  blege  om  Næsen  og  turde  ikke  krumme  et 
Haar  paa  ham.  Om  det  saa  var  den  drabelige  Marsk,  blev 
han  ræd,  der  han  hørte,  han  var  fredløs,  og  Fanden  tog  ved 
dem  Allesammen  inden  de  fik  banket  paa  Porten." 

„Hjul  og  Steiler  blev  dem  lovet,  og  gloende  Stene  fik' 
de  med  paa  Reisen"  — sagde  den  unge  Karl. 

„Det  var  brav!  — det  vil  blive  en  dygtig  Konge!"  — 
sagde  Mange  i Munden  paa  hverandre  — „han  vil  blive  en 
anderledes  Karl,  end  hans  Fader!" 

„Der  er 'han!  der  er  han!"  — raabte  nu  mange  Stemmer, 
og  paa  Høienloftssvalen  saae  man  den  unge  Konge,  med  sin 
lille  Kronhjelm  og  i sort  Ridderdragt,  ved  Siden  af  sin 
Moder,  Dronningen,  der  stod  i sort  Fløiel  med  Diademet  over 
de  dunkle  Fletninger  og  betragtede  Folkehoben  med  et  blegt 
men  roligt  Aasyn  og  et  stille,  forskende  Blik.  Ved  den  lille 
Kongens  venstre  Side  frembares  Ridder  Jon  i en  Armstol,  og 
bag  ved  ham  saae  man  Ridder  Thorstensøn  og  en  hel  Deel 
kongelige  Drabanter  med  Vaaben  og  Skjolde. 

„Kong  Erik  Eriksøn  leve!"  — lød  v n en  kraftig  Stemme 

fra  Svalen,  og  den  gamle  Ridder  Jon  reiste  sig  med  Møie 
og  svingede  sin  Hat.  Dette  Hyldingsraab  blev  gjentaget  med 
stor  Larm  af  mange  hundrede  Stemmer.  Den  lille  Konge 
hilsede  Folket  med  ridderlig  Anstand  og  sagde  nogle  Ord,  som 
dog  kun  hørtes  af  de  Nærmeste,  men  bleve  besvarede  af  hele 
Folkeskaren  med  et  tusindstemmigt  Hyldingsraab. 

,,See  hvor  Pogen  kroer  sig!“  — hviskede  Ridder  Abild- 
gaard.  — ,,Han  har  tidlig  lært  at  lege  Ridder  og  Konge.“ 

Hertug  Valdemar  bed  sig  harmfuld  i Underlæben  og 
gav  Ridder  Tuko  et  hemmeligt  Vink.  Ridderen  gik  tilside. 
Kort  efter  hørtes  en  Stemme  midt  i Folkeskaren,  som  raabte: 
,, Ingen  Erik  meer  paa  Danmarks  Throne!  en  Valdemar  vil 
vi  have  til  Konge  \u  Dette  Raab,  som  Ingen  vidste  hvorfra 
kom,  istemmedes  af  Flere,  og  der  begyndte  en  urolig  Mumlen 
i Folkeklyngen.  Men  da  reiste  gamle  Ridder  Jon  sig  atter, 
og  uagtet  den  voldsomme  Smerte,  denne  Stilling  syntes  at 
koste  ham,  oplæste  han  med  høi  og  kraftig  Røst  et  af  Bisperne 
og  alle  Rigets  Stænder  undertegnet  og  beseglet  Doeument, 
som  stadfæstede  den  liile  Kong  Eriks  lovmæssige  Kongevalg, 
saaledes  som  det  allerede  for  ti  Aar  siden  i hans  andet  Aar 
var  vedtaget  og  for  sex  Aar  siden,  Aar  1280,  var  fornyet 
af  Folket.  Derefter  gjentog  han  Hyldingsraabet,  og  enhver 
oprørsk  modsigende  Stemme  overdøvedes  af  de  overvægtige  Ud- 
raab:  „Kong  Erik  Eriksøn  leve!  vor  retmæssige  Konge  skal 
leve!  ned,  ned  med  Forræderne !“ 

Hertug  Valdemar  skyndte  sig  nu  at  komme  ud  af  den 
larmende  Trængsel  og  befrygtede  med  Rette  at  blive  anholdt 
og  sønderrevet  af  Almuen,  som  deelagtig  i hint  Oprørsraab. 
Han  istemmede  høirøstet  Hyldingsraabet  for  Kong  Erik  og  kom 
lykkelig  ind  gjennem  Slotsporten  tilligemed  Markgreverne  af 
Brandenborg. 

Hyldingen  var  forbi.  De  kongelige  Personer  havde  for- 

ladt Svalen.  Folket  adspredtes  efterhaanden,  og  Dronningen 
modtog  i Riddersalen  med  heftig  Bevægelse  sine  fyrstelige 
Brødre,  idet  hun  hilste  Hertug  Valdemar  med  en  Kulde*  der 
syntes  at  være  ham  aldeles  uventet. 

Drost  Peder  havde  imidlertid  taget  Krigsfolket  i Ed  for 
den  unge  Konge,  og  faa  Timer  efter  ledsagede  han  med  en 
talrig  Bedækning  den  hele  kongelige  Familie  paa  Veien  til 
Viborg.  Dronningens  Karm  drog  langsomt  foran  med  den 
lille  Prindsesse  Merete  og  hendes  Hofmesterinde  og  blev  under- 
tiden benyttet  af  Dronningen  selv,  naar  hun  blev  træt  eller 

ked  af  at  ride. 

Det  var  et  pragtfuldt  og  høitideligt  Sørgetog.  I en 
sort  Fløielskaabe,  med  Ravnefjær  i den  høie  Perlehat,  red 

Dronningen  gjennem  Byerne  paa  en  snehvid  Pasgænger  mel- 
lem begge  sine  Sønner.  Prinds  Christopher  var  ligeledes 
iført  en  prægtig  Sørgedragt;  men  den  unge  Konge  tildrog 

sig  fornemmelig  Alles  Opmærksomhed.  Han  red  en  høi  kul- 

sort  Hingst.  Under  den  sorte  Fløielskappe,  der  var  prydet 
med  Maarskind  og  gyldne  Kroner,  bar  han  en  fuld  ridderlig 
Staalrustning,  ifølge  Drost  Peders  og  Ridder  Jons  forsigtige 
Raad.  I hans  lille  Kronhjelm  vaiede  en  Busk  af  Ravnefjær. 
Hans  Hjelmdækkener  vare  blaae  og  forgyldte,  og  paa  Armen 
bar  han  et  lidet  Skjold.  Paa  Skjoldet  var  der  afbildet  en 
Hjelm  med  to  forgyldte  Oxehorn,  paa  hvis  yderste  Bøininger 
tvende  Paafuglehaler  vare  heftede.  Den  lille  Konge  var  for 
sin  Alders  Skyld  endnu  ikke  slagen  til  Ridder ; men  uagtet 
han  allerede  fra  sit  andet  Aar  havde  hørt  sig  nævne  med 
Kongenavnet,  satte  han  dog  langt  større  Pris  paa  at  gjælde 
for  en  Ridder  og  vise  sig  i Vaaben.  I denne  barnlige  Lyst 
til  Ridderpomp  havde  han  saaledes  selv  ladet  det  Skjold  male, 
han  nu  førstegang  lod  sig  offentlig  see  med.  Han  bar  det 
med  saa  mandig  og  alvorlig  en  Mine,  som  om  han  med  en 
forunderlig  Tillid  følte,  at  han  nu  var  kaldet  til  at  beskytte 
Land  og  Rige  med  sit  Barneskjold. 

Nærmest  ved  de  kongelige  Personer  rede  Markgreverne  af 
Brandenborg  tilligemed  Hertug  Valdemar  og  hans  Drost. 
Efter  dem  fulgte  Cantsleren,  den  lærde  Mester  Martinus,  i 
sin  geistlige  Ordensdragt,  tilligemed  Hofmarsken,  Rigets  Hof- 
mester, Undermarsken  og  alle  Rigets  Raader,  paa  den  gamle 
Jon  Litie  nær,  der  havde  været  nødt  til  at  blive  tilbage  paa 
Skanderborg,  hvor  der  med  Omhu  sørgedes  for  hans  Helbre- 
delse. Dernæst  fulgte  de  kongelige  Drabanter  og  tolv  Disk- 
svende tned  Fakler.  I Spidsen  for  Toget  red  Ridder  Thor- 
stensøn  med  en  talrig  Flok  Landseknegte,  og  Drost  Peder 
Hessel  med  Ridder  Bent  Rimaardsøn  omsluttede  Toget  og  de 
kongelige  Personer  paa  begge  Sider  med  deres  troe,  kjække 
Ryttere. 

Toget  drog  langsomt  og  stille  mod  Viborg,  som  man 
efter  adskillige  Ophold  først  nærmede  sig  den  næste  Dags  Aften. 

I Viborg  store  Domkirke  havde  den  myrdede  Konges 
Lig  siden  St.  Cæciliæ  Nat  staaet  offentlig  til  Skue  for  Folket. 
Denne  Aften  var  bestemt  til  Kongeligets  Skrinlægning  og 
Jordefærd. 

Da  Toget  nærmede  sig  Viborg,  begyndte  først  Mester 
Martinus  at  afbryde  den  lange,  høitidelige  Taushed,  han  paa 
hele  Reisen  havde  iagttaget.  Uagtet  den  dybe  Sorg  over 
Landets  Ulykke,  der  nedbøiede  ham,  følte  den  lærde,  fædre- 
landsksindede  Herre  dog  her  saa  stor  Lyst  til  at  meddele  sig, 
at  han  selv  for  et  Øieblik  forglemte  den  Mistanke,  han  hem- 
melig nærede  til  Hertug  Valdemar,  som  Kongemordernes  lønlige 
Hoved  og  Beskytter.  De  vare  komne  til  at  ride  jævnsides, 
og  Cantsleren  henvendte  sig  til  Hertugen  med  en  antiqvarisk 
Bemærkning  om  den  gamle  Stad  Viborgs  Navn  og  dets  Oprin- 
delse, som  han  mente  kunde  udledes  af  en  Dronning  V e b e c a, 
eller  af  det  gothiske  Folk  V i t i,  eller  maaske  rettere  af  Ste- 
dets Høide  og  ældgamle  Brug  til  Offringer,  samt  af  den 


296 

hedenske  Krigsafgud  V i g,  saa  at  Staden  altsaa  oprindelig  havde 
hedt  V i g b j e r g. 

„Meget  muligt,  Hr.  Cantsler!"  — svarede  Hertugen  adspredt. 
— ,,Det  maa  1,  som  en  lærd  Mand,  forstaae  bedst." 

Cantsleren  vedblev  og  nævnede  endnu  et  Par  Hypotheser  om 
Odins  Tilnavn  Vigner  og  om  Skjoldmøen  Vebjorg,  som 
nævnes  i Stærkoddersangen  om  Bravallaslaget. 

,, Meget  muligt,  Hr.  Cantsler!"  — sagde  Hertugen  fortræde- 
lig. — ,,Jeg  forstaaer  mig  ikke  paa  slige  sprænglærde  Ting  og 
bekymrer  mig  ikke  derom ." 

,,See  vi  hen  paa  Byens  Vaaben"  — vedblev  Cantsleren 
ivrig,  uden  at  bemærke  Hertugens  Utaalmodighed  — ,,saa  kunde 
det  'maaske  bestyrke  deres  Mening,  der  antage,  at  Byen  først 
hed  Vigletsborg,  hvis  vi  antage  de  tvende  Skikkelser  i Vaabnet 
for  Kong  Viglet  og  hans  Dronning.  Nogle  Lærde  have  derudi 
fundet  Adam  og  Eva  med  Kundskabens  dyre  Træ  paa  Godt 
og  Ondt  imellem  sig;  men  sammenligne  vi  det  med  Stads- 
seglet  (sigillum  Senatorum  Vibergensis  civitatis)  saa  opdage 
vi,  at  bemeldte  Adam  og  Eva  eller  Kong  Viglet  og  hans  Dron- 
ning ere  tvende  virkelige  Mandspersoner,  en  gammel  og  en 
ung,  som  unegtelig  betegne  tvende  Dommere;  og  dette  finder 
jeg  særdeles  klogt  og  rigtigt,  at  den  unge  Dommer  har  den 
gamle  og  erfarne  ved  Siden,  ligesom  vor  unge  Konge  nu  maa 
prise  sig  lykkelig  i al  sin  Ulykke,  at  han  dog  har  sin  Faders 
gamle  troe  og  prøvede  Venner  ved  sin  Side." 

,, Eders  Lærdom,  værdige  Hr.  Cantsler!  kan  isærdeleshed  være 
ham  gavnlig"  — svarede  Hertugen  spottende.  — ,,Og  kunde 
I hjælpe  ham  til  at  udfinde  den  rette  Oprindelse  til  Navnet 
Danmark,  vilde  det  vist  være  ham  en  stor  Hjælp  til  at  styre 
Land  og  Rige  viselig." 

,, Udlede  vi  ikke  vort  kjære  Fædrelands  Navn  af  D a n a i s, 
som  den  aqvitaniske  Historieskriver  Dudo  mener,  men  af  den 
gamle  Kong  Dan,  som  Fader  Saxo  antager"  — svarede  Cants- 
leren rolig,  uagtet  han  vel  mærkede  Spotten  — ,,saa  maa 
det  vistnok  kunne  vække  store,  kongelige  Tanker  i vor  unge 
Herres  Sjæl,  at  han  kan  regne  sin  Byrd  og  Herkomst  fra 
hin  ældgamle  Konge,  der  gav  Folket  og  Landet  Navn,  og  slig 
Kundskab  er  ingenlunde  at  ringeagte."  Han  taug  nu  noget 
utilfreds  og  faldt  i dybe  Tanker;  derpaa  nikkede  han,  som  han 
selv  billigede  en  Tanke,  der  var  falden  ham  ind. 

,,Naar  jeg  seer  denne  store,  skjønne  Stad  med  sine  høie 
Volde"  — begyndte  han  nu  Samtalen  igjen  — ,,da  bestyrkes 
mit  Haab  til  den  almægtige  Gud,  at  han  fremdeles  vil  holde 
sin  Haand  over  Folket  og  dets  retmæssige  Konge.  Herfra 
udbredtes  Christendommens  store  Lys  over  Folket  ved  den 
hellige  Biskop  Popos  naaderige  Jertegn.  Paa  Dannerlyngen 
hist  bleve  vore  gamle  Konger  hyldede.  Her  fandt  den  hellige 
Martyr  Kong  Knud  trofast  Bistand  af  de  brave  Viborgere 
mod  Landsforrædere  og  Oprørere.  Her  blev  den  store  Kong 

Valdemar  først  udraabt  til  Konge,  og  her  fandt  han  Hjælp 

og  Tilflugt  hos  de  troe  Borgere  efter  det  forræderske  og 

himmelraabende  roskildske  Blodbad.  Ak,  og  her  blev,  for  tre 

og  tredive  Aar  siden,  den  samme  ulykkelige  Konge  hyldet,  som 
et  uskyldigt  Barn,  hvis  blodige  Lig  vi  nu  skal  see  og  bringe 
til  Hvile.  Forbandet  være  hans  Mordere  og  de,  der  har  an- 

stiftet denne  IJlvkke  l — Gid  de  vare  tilstede  midt  iblandt  os, 
at  vor  myrdede  Herre  og  Konge  kunde  opslaae  sine  brustne 

Øine  imod  dem  og  vise  os  dem!u 

Med  disse  Ord  betragtede  han  Hertugen  nøie.  Det  begyndte 
at  mørknes;  men  han  syntes  dog  tydelig  at  see  en  urolig 

Bevægelse  i hans  Ansigt.  ,, Deler  I ikke  dette  mit  Ønske? 

høibaarne  Herre !“  — spurgte  han  — ,,og  troer  I,  Nogen 
af  Kongemorderne  eller  nogen  Medskyldig  i saa  gruelig  en 
Ugjerning  kunde  være  saa  fræk  og  gudsforgaaen,  at  han  ikke 
maatte  blegne  og  røbe  sin  Brøde  for  sin  myrdede  Konges 

Aasyn?“ 

Hertugen  tumlede  sin  Hest,  og  først  da  han  havde  bragt 

den  i et  roligt  Skridt  igjen,  gav  han  Cantsleren  Svar  paa 

hint  Spørgsmaal,  dog  uden  at  vende  sit  Ansigt  imod  ham. 
,,I  duer  ikke  til  Inqvisitor,  Hr.  Cantsler !“  — svarede  han 
rask  - — ,,hvis  I troer  paa  den  Maade  at  komme  paa  Spor 
efter  Forbryderne.  Det  maa  I lade  mig  om,  ærværdige  Herre! 
jeg  søger  dem  allevegne;  men  her  venter  jeg  mindst  at  træffe 
dem ; de  formastelige  Mordere  vil  vist  vogte  sig  for  at  komme 
hid  ved  slig  Leilighed,  hvor  de  saa  let  kunde  røbes.  At  Marsk 
Stig  er  Hovedmanden,  veed  vi  jo.  Vilde  vi  ansee  alle  de 
Mennesker  for  deelagtige  i saa  gruelig  en  Handling,  som  her 
blegne  eller  bevæges  ved  denne  sørgelige  Fest“  — vedblev 
han  — „saa  maatte  vi  vel  først  fordømme  os  selv  med 

alle  Landets  og  Kongehusets  hengivneste  Venner;  thi  hvo  kan 
blot  tænke  paa  saa  forfærdelig  en  Handling,  uden  at  bevæges 
og  oprøres?  Da  jeg  og  Markgreverne  hørte  det  første  Rygte 
derom  hos  Grev  Gerhard  i Kiel,  blev  det  fast  sort  for  vore 
Øine.  Den  forvovne  Marsk  har  sagtens  Medskyldige.  — Jeg 
har  .sendt  Speidere  rundt  om  i Landet.  Kan  I opdage  Mor- 

derne før  jeg,  Hr.  Cantsler!  vil  jeg  vide  Jer  Tak.  Som  vor 
unge  Konges  næste  Frænde  og  naturlige  Værge,  anseer  jeg  mig 
nærmest  forpligtet  til  at  forfølge  dem.“ 

Den  lærde  Cantsler  taug  og  faldt  i dybe  Tanker. 

;Nu  laae  Byen  tydelig  for  dem  med  sine  mangfoldige  Kirker 
og  Kapeller,  hvorfra  over  tyve  høie  Taarne  og  Spir  ragede  i 
Veiret. 

„Hør,  nu  ringer  alt  Ligklokken  fra  Spiret  paa  vor  Frue 
Kirke !“  — sagde  den  alvorlige  Cantsler.  — „Nu  vil  det 
snart  ringe  saaledes  fra  alle  Kirketaarne  i Danmark,  og  mener 
I da  ikke,  høibaarne  Herre!  det  vil  ringe  som  med  Domme- 
dagsklokker for  Mordernes  Øren,  hvor  de  saa  ere?“  Som 
han  saaledes  talede,  fordobledes  Ligklokkeklangen ; den  blev 

stærkere  og  stærkere  og  lød  snart  fra  alle  de  tyve  Kirketaarne 
i Staden  og  fra  alle  Landsbykirker  i Omegnen.  Mørket  var 
faldet  paa,  og  Disksvendenes  Fakler  oplyste  Sørgetoget.  Hertug 
Valdemars  Hest  tumlede  sig  vild  mellem  de  gnistrende  Fakler 
og  (syntes  at  være  bleven  sky  over  Klokkeklangen. 

„Nei,  'hør  engang  til  den  lille  Klokke  paa  Graabrødre- 
Kirkens  Oavl  hist  bag  Domkirken  — hvor  den  klinger  klart 
og  fint  fremfor  alle  de  andre,  skjøndt  den  intet  Taarn  har 
at  klinge  i!"  — sagde  nu  Mester  Martinus  til  Hertugen,  som 
var  ophidset  af  at  styre  den  vilde  Ganger.  — ,,De  arme 
Graabrødre!"  — vedblev  Cantsleren  — ,,de  ringe  ret  ivrigt 
iaften;  de  vil  maaske  lade  os  vide,  at  de  ingen  Deel  havde  i , 
hvad  deres  Kapper  maatte  skjule  i Finnerup  Lade." 

Hertugen  svarede  ikke,  men  vendte  sig  til  sin  Drost.  „Komme 
vi  ikke  ind  ad  St.  Mogens  Port?"  — spurgte  han  i lige- 
gyldig Tone. 

„Nei,  (høibaarne  Herre!  den  kommer  man  ind  ad  fra  Aal- 
borgveien"  — svarede  Ridder  Abildgaard  — „her  har  vi 
jo  Søen  og  Borrevold  paa  Høire;  vi  maae  ind  ad  St.  Michels 
Port  og  gjennem  St.  Michels  Gade  til  Domkirken." 

„Du  har  Ret,  Tuko!  den  fordømte  Larm  har  fortumlet  mig. 
Er  det  ikke  St.  Mogens  Port,  man  har  det  dumme  Eventyr 
om?" 

„Jo,  rigtig,  Herre !"  — svarede  Ridderen  og  loe  — „om 
Kobberhesten,  der  skal  klinge  under  Jorden,  hvergang  vi  faae 
Krig  i Landet.  Den  Snak  hørte  jeg  i Sløikjolen  af  min  Amme." 

„Den  skjulte  Hest  under  St.  Mogens  Port  er  Stadens  Palla- 
dium fra  de  ældste  Tider,  mine  Herrer !"  — tog  Mester  Mar- 
tinus alvorlig  Ordet.  — „Man  siger,  ingen  Forræder  og  Fædre- 
landets (Fjende  har  hørt  den  klinge  og  overlevet  det." 

„Det  var  som  Pokker  !"  — sagde  Ridder  Abildgaard  med 
tvungen  Lystighed.  — „Det  er  Skade,  den  gode  St.  Mikkel 
iikke  ogsaa  har  slig  en  Mirakkelhest  under  sin  Port:  saa 
kunde  vi  dog  nu  strax  faae  sikkert  Beviis  for,  om  vi  Alle  ere 
ligesaa  gode  Patrioter  som  vor  lærde  Cantsler." 

„Den  hellige  Michael  varsler  ikke"  — svarede  Cantsleren 
— „han  slynger  Flammesværdet  mod  de  Fordømte.  — Det  er 
hans  Billede,  I see  hist  over  Porten,  mine  Herrer  !" 

Toget  drog  nu  allerede  ind  ad  den  hvælvede  Port,  og  Faklerne 
oplyste  en  ridderlig  Malmstøtte,  der  stod  over  Porten  med 
Foden  paa  en  Drage  og  et  langt,  flammedannet  Sværd  i Haan- 
den. Sværdet  var  lueforgyldt  og  blinkede  just  stærkt  i Fak- 
kelskinnet over  Hertugens  Hoved.  Han  saae  derop,  og  det 
var  ham  som  Støtten  bevægede  sig  og  blev  dobbelt.  Han 
sporede  sin  Hest  og  foer  ind  i Portens  mørke  Hvælving. 

„Vidste  jeg  ikke,  det  var  en  Malmstøtte"  — hviskede  han 
til  sin  Drost  — „vilde  jeg  svoret,  den  var  levende  og  havde 
Marsk  Stig  til  Skygge." 

Toget  drog  nu  langsomt  gjennem  den  brede  St.  Miehelsgade 

til  Domkirken.  Der  var  Lys  i alle  Vinduer,  og  Gaderne  vare 
opfyldte  med  Mennesker  af  alle  Folkeklasser;  men  der  her- 
skede en  Stilhed,  som  det  var  livløse  Skikkelser,  der  betrag- 
tede Sørgetoget.  Man  nærmede  sig  den  store  oplyste  Kirke,  hvis 
mægtige  Malmklokker  med  deres  dybe,  hule  Klang  overdøvede 
alle  de  andre.  Paa  den  store  Plads  omk'ring  Kirken  steg 
Sørgeskaren  af  Hestene  udenfor  Domhuset,  og  nu  bevægede 
Toget  sig  i samme  Orden,  som  det  var  kommet,  men  tilfods, 
over  en  Vei  af  sort  Klæde,  op  imod  den  aabnede  Kirkeport. 

Kirken  stod  endnu  høi  og  majestætisk  med  sine  tvende  Spir 
og  sine  fire  prægtige  Kapeller,  saaledes  som  den  i det  tolvte 
Aarhundrede  var  udvidet  af  Kong  Niels  og  fuldført  af  Biskop 
Nicolaus.  Man  traadte  ind  i Kirken  og  drog  gjennem  Hoved- 
gangen forbi  alle  fire  Kapeller,  hvori  der  brændte  Lys  paa 
fjorten  Altere.  Stadens  Skytshelgen  St.  Kields  Kapel,  paa  venstre 
Haand  ved  Kirkens  nordlige  Side,  var  isærdeleshed  prægtig 
oplyst;  der  brændte  bestandig  Lys  Nat  og  Dag  under  St.  Kields 
forgyldte  Ark,  der  hang  i lueforgyldte  Lænker  under  Hvæl- 
vingen, og  her  saae  man  i Forbigaaende  den  myrdede  Svend 
Grathes  Ligkiste.  Toget  standsede,  og  de  Sidste  af  Følget  vare 
endnu  ikke  komne  ind  ad  Kirkeporten,  da  de  Forreste  stode  ved 
Høialteret.  Af  tolv  store  Voxlys  oplystes  her  den  myrdede 
Konges  Vaaben,  med  de  to  Løver  og  de  tvende  Kroner,  der 
var  halv  skjult  af  et  langt  sort  Sørgeflor;  her  stod  Kan- 
nikcollegiets  Præpositus  i sin  Ordensdragt  med  tvænde  andre 
Prælater,  en  Archidiaconus,  en  Cantor  og  tolv  Kanniker.  Med 
Fakler  i Hænderne  sang  de  et  høitideligt  Reqviem  over  en 
stor,  med  Bly  overtrukken  Egekiste,  hvorover  der  paa  Laaget 
laae  Kong  Erik  Christophersøns  store  Sværd,  ved  Siden  af 
en  Sølvæske  med  Sacramentet,  som  skulde  følge  ham  i Gra- 
ven, da  han  ikke  havde  kunnet  nyde  det  før  sin  bratte  og 

voldsomme  Død.  Paa  Æsken  stod  den  latinske  Indskrift:  „Panis 
adest  veræ  domini  sponsalia  vitæ.“*) 

Da  Sjælemessen  var  sjungen  og  Kannikcollegiets  Præpositus. 
havde  holdt  en  kort  Tale,  opløftede  han  Kistelaaget  og  lagde 
Æsken  med  Sacramentet  mellem  Ligets  foldede  Hænder.  En- 
hver, $om  vilde  see  det  kongelige  Lig,  kunde  nu  træde  til. 

Kun  Faa  traadte  saa  nær,  at  de  kunde  see  det;  blandt  dem 
var  den  unge  Kong  Erik;  han  bøiede  sig  stille  over  sin 
Faders  Lig,  lagde  sin  Haand  paa  hans  blodige  Bryst  og  sagde 
et  Par  Ord,  som  Ingen  hørte ; derpaa  traadte  han  tilbage 
og  skjulte  sit  grædende  Ansigt  i sin  Sørgekappe.  Da  ingen 

Flere  nærmede  sig  for  at  see  Liget,  tillukkede  Prælaten  atter 
Kistelaaget  og  lagde  Sværdet  derover  igjen;  derpaa  opløftede 
Kannikerne  Kisten  og  bare  den  i Spidsen  for  Sørgetoget  om 
bag  Høialteret,  hvor  de  hensatte  den  i en  hvælvet  og  en 
Alen  over  Jorden  ophøiet  Grav,  medens  der  fra  den  undere 


k)  Her  er  det  sande  Livs  Brød,  Herrens  Fæstensgave. 

jordiske  Krypkirke  ligeunder  Graven  lød  en  dyb,  høitidelig 
Sørgesang.  Nu  kastede  Prælaten  tre  Skuffer  Sand  paa  Kisten 
og  fremsagde  med  høi  Køst  den  christne  Kirkes  sædvanlige 
Begravelsesformel.  Derpaa  forkyndte  han  for  Folket,  at  den 
forraadte  og  (myrdede  Konge  fem  Aar  før  sin  bratte  Død,  ligesom 
dreven  af  en  vidunderlig  Spaadomsaand,  havde  skjenket  Gods 
og  Sjælegave  til  denne  Domkirke,  for  at  der  her  skulde  holdes 
Messer  og  Vigilier  for  hans  Sjæl  til  den  yderste  Dag.  „Den 
Sørgesang,  her  nu  toner,  skal  aldrig  forstumme !“  — sagde 
han:  — „hver  Nat  skal  Vaadesangen  her  opstige  fra  Jordens 
Dyb  til  den  Almægtiges  Throne!  Vi  skal  Dag  og  Nat  her  bede 
for  vor  myrdede  Konges  Sjæl  og  paakalde  Kongernes  Konge, 
at  Kong  Erik  Christophersøn  maa  være  den  sidste  danske 
Konge,  der  falder  for  Forræderes  og  Morderes  Flaand!  Flerren 
forbarme  sig  over  sin  Salvedes  Sjæl!  — Ve,  Ve  over  Konge- 
morderne !“ 

Dette  Veraab  gjentoges  af  alle  Kannikerne  og  af  Mange 
blandt  Følget,  hvoriblandt  den  unge  Kong  Eriks  Stemme  lød 
med  en  Kraft,  som  forbausede;  og  tre  Gange  gjentoges  Ve- 
raabet  af  det  usynlige  Sørgechor  i den  underjordiske  Kirke 
under  Graven. 

Mester  Martinus  betragtede  under  hele  Høitideligheden  alle 
Ansigter  omkring  sig  med  et  skarpt  forskende  Blik,  medens 
han  selv  var  inderlig  bevæget  og  holdt  de  foldede  Flænder  mod 
sit  Bryst.  Han  saae  dyb  Bevægelse  i Nogles  Aasyn ; men 
Mange  stode  kolde  og  ligegyldige,  og  selv  i Nogles  Miner  saae 
han  en  hoverende  Trods,  som  forfærdede  ham.  Hertugen  og 
hans  Drost  vendte  deres  Ansigter  fra  ham  og  syntes  at  have 
deres  Opmærksomhed  henvendt  paa  St.  Kields  Kapel.  Men 
da  Sangen  fra  Kryptkirken  lød  under  deres  Fødder  og  det 
dybe  Veraab  gjennemtonede  Kirkens  Hvælvinger,  støttede  Her- 
tugen sig  ved  sit  Sværd  og  foer  med  Haanden  til  Panden, 
medens  Ridder  Abildgaard  hastig  hviskede  ham  et  Ord  i Øret. 
I samme  Øieblik  hørtes  der  et  dæmpet  Skrig,  og  der  opstod 
et  Øiebliks  Uro  mellem  Folket  ved  Kirkeporten,  hvor  man  bar 
et  Menneske  ud,  der  var  falden  i Afmagt. 

Nu  gik  Sørgetoget  langsomt  ud  af  Kirken.  Drost  Peder 
havde  under  Begravelses-HøitideligCieden  staaet  stille  ved  en 
Pille  ved  Choret,  med  Hænderne  foldede  om  Heftet  paa  sit 
blottede  Sværd,  som  han  holdt  med  Spidsen  i Veiret,  lige- 
som naar  Evangeliet  læstes;  i denne  ridderlige  Andagtsstilling, 
som  betegnede,  at  Ridderen  var  beredt  til  at  beskjdte  den  sande 
hellige  Tro,  havde  han  lønlig  bedet  for  sin  myrdede  Konges 
Sjæl,  isaavelsom  for  Danmarks  og  den  unge  Konges  Fremtid, 
Da  Toget  gik  tilbage  fra  Kirken,  bemærkede  han  en  høi,  kvin- 
delig Skikkelse,  der,  i simpel  sort  Borgerpigedragt  og  med  en 
sort  Hoveddug  over  Ansigtet,  laae  (knælende  med  foldede  Hænder 
nær  ved  Høialteret,  hvor  hun  med  heftig  Andagt  syntes  at 
bede,  uden  at  bemærke  hvad  der  foregik  omkring  hende.  Den 

skjønne,  ædle  Skikkelse  erindrede  ham  om  den  af  alle  danske 
Kvinder,  der  var  ham  kjærest,  og  uagtet  den  borgerlige  Dragt 
og  det  Usandsynlige  i,  at  Jomfru  Inge  her  kunde  være  til- 
stede, blev  han  dog  staaende,  som  hensjunken  i Drømme. 
Han  bemærkede  først,  at  Sørgetoget  havde  forladt  Kirken  og 
Alterlysene  vare  slukte,  da  den  høie  Borgerpige  ogsaa  reiste 
sig  for  at  gaae.  Han  stødte  Sværdet  i Skeden  og  traadte  hende 
langsomt  imøde.  Da  han  stod  ligetor  hende  i den  øde  Kirkegang, 
der  endnu  kun  svagt  oplystes  af  Lysene  fra  St.  Kields  Kapel, 
gijorde  hun  en  Bevægelse,  som  hun  ved  dette  Møde  var 
bleven  forbauset  og  vilde  undvige  ham. 

,,lnge,  ædle  Jomfru  Inge!  er  det  Eder“  — sagde  han  — 
,,o!  saa  undvig  mig  ikke,  men  sig  mig  hvad  vigtig  Grund 
der  bringer  Eder  hid!  — Skulde  vore  Bønner  her  forene  sig 
mellem  Kongegraven  og  Guds  Alter  paa  denne  Fædrelandets 
store  Sørgedag!“ 

,, Drost  Peder  Hessel!“  — svarede  den  høie  Jomfru  og 
blev  staaende  — „her  maatte  vi  da  mødes  — maaske  for  sidste 
Gang  i denne  Verden!  — Velan!  jeg  vil  ikke  skjule  mit  Aasyn 
for  Eder:  I kan  ikke  miskjende  mig,  om  jeg  end  i denne 
Stund  er  Jer  en  Gaade.“  Hun  slog  Hoveddugen  tilside,  og 
han  $aae  — hvad  allerede  den  kjære,  velbekjendte  Stemme 
havde  sagt  ham:  den  kjække  Jomfru  Inge  stod  for  ham. 
Hun  betragtede  ham  med  et  Aasyn,  hvori  en  stille,  dyb  Kum- 
mer var  af  præget;  men  dette  Udtryk  var  dog  mildnet  af  et 
fromt,  tillidsfuldt  Blik  og  af  en  rolig  Mine,  der  forkyndte  en 
fast  og  mægtig  Villie. 

,,For  Gud  i Himlens  Skyld!  hvad  er  der  hændet  Eder?“  — 
udbrød  Drost  Peder  forfærdet.  — „For  sidste  Gang  seer  jeg 
Eder,  siger  I?  — Hvad  har  I for?  ædle  Jomfru  Inge!  hvad 
gjør  I her  ene?  hvor  er  eders  Fader ?“ 

,, Spørg  ikke,  Drost  Peder!  jeg  kan,  jeg  tør  ikke  svaro 
Eder.  Giv  mig  eders  ridderlige  Æresord  paa,  at  .1  ikke  vil 
følge  mig  ti  Skridt  fra  dette  hellige  Sted  og  ikke  udforske 
mine  Veie  i de  første  fire  og  tyve  Timer  \“ 

,,Min  Gud!  hvor  kan  I troe  — skulde  jeg  forfølge  Eder?“ 

,,Husk  ,paa  hvem  jeg  er!  og  I vil  forstaae  mig.  Saameget 
kan  jeg  kun  sige  Eder:  jeg  opfylder  en  tung,  men  nødvendig 
Pligt.  Jeg  forlader  dette  ulykkelige  Land.  Gud  veed,  naar 
jeg  seer  det  igjen;  men  her  er  mit  Hjerte  og  min  Sjæl  dog 
kun  hjemme.  Endnu  Eet  maa  jeg  sige  Eder“  — vedblev  hun 
med  (bævende  Stemme  — ,,til  min  egen  Retfærdiggjørelse  og 
til  eders  Beroligelse  maa  jeg  sige  Eder  det  — at  det  er 
Sandhed  maa  I troe  paa  mit  Ord:  min  ulykkelige  Fader  var 
paa  Flynderborg  St.  Cæciliæ  Nat.“ 

Drost  Peder  saae  hvad  dette  Ord  kostede  hende  at  udsige; 
han  hørte  det  med  Gru  over  den  skrækkelige  Tanke,  det 
skjulte,  men  tillige  med  en  Yttring  af  Glæde.  — ,,Den  for- 
barmende Gud  være  priset !“  — udbrød  han.  — ,, Modtag  mit 

Ridderord,  ædle  Jomfru  Inge!  hvorhen  I farer,  følger  min  hele 
Sjæl  Eder;  men  mit  Øie  skal  ikke  udspeide  eders  Veie,  hvo 
der  saa  følger  Eder.  — Vi  staae  her  paa  en  underlig  Skille- 
vej — vedblev  han  dybt  bevæget  — „og  jeg  seer  vel,  vi  maae 
adskilles  for  en  Tid;  men,  ved  den  Gud  og  Frelser,  for  hvis 
Aasyn  vi  her  staae!  jeg  opgiver  ikke  Haabet  om  at  gjensee 
Eder.  I var  min  Barndomsbrud,  Jomfru  Inge!  Vore  Engle 
for  Guds  Throne  har  forenet  vore  Barnesjæle,  før  de  saae  og 
kjendte  hinanden.  — Kan  eller  vil  I ikke  vorde  min  virke- 
lige Brud  engang,  naar  Jordrystelsen  ophører,  der  nu  adskiller 
os,  og  naar  Danmarks  Throne  atter  staaer  fast  — nu,  saa  lover 
jeg  Gud  og  alle  Hellige,  at  Drost  Peder  Hessel  skal  gaae 
som  en  eenlig  Svend  i sin  Grav,  men  aldrig  glemme  sin  Barn- 
domsbrud. Svar  mig  ikke,  ædle,  høihjertede  Inge!  knus  ikke 
med  et  Ord  mit  Livs  skjønneste  Haab!  - — Jeg  har  en  vigtig 
Gjerning  at  udøve  i Verden ; jeg  føler.  Gud  være  lovet,  Mod 
og  Kraft  til  at  fuldende  den  tro,  ogsaa  med  det  største  Savn 
— men  med  Eder  bortfarer  Blomstret  af  mit  Liv,  og  den 

umodne  Frugt  staaer  kold  og  prydløs  tilbage.  Betag  .mig 
ikke  mit  skjønne  Haab!  men  kan  I oplive  det  med  et  Ord, 

o!  saa  gjør  det!  sig  det  mægtige  Ord!  og  mit  Mod  skal  være 
tifold  stort  og  min  Kraft  tifold  stærk  og  freidig  til  at  udføre 
den  Tanke,  hvori  vore  Sjæle  dog  først  ere  mødtes.  — Inge, 
kjæreste  Inge!  kunde  du  elske  mig  engang?"  Med  disse  Ord 
greb  han  hendes  Haand  og  betragtede  hende  med  et  Blik, 

hvoraf  den  mægtigste  Kjærlighed  udtindrede. 

Hun  drog  ikke  Haanden  tilbage.  „Jeg  kan  det,  min  Barn- 
domsbrudgom!" — svarede  hun  inderlig  bevæget  — „ja,  hvad 
Meer  er,  jeg  kan  elske  dig  saa  høit,  at  jeg,  selv  uden  at 

see  dig  meer  med  disse  Øine,  kan  bevare  dit  Billede  i min 
Sjæl  til  vi  mødes  i det  større  Fædreland,  hvor  der  ingen  Strid 
og  Forblindelse  hersker,  og  hvor  ingen  Magt  kan  adskille 

de  Forenede.  — Men  jeg  er  Datter,  Drost  Peder!"  — vedblev 
hun  og  traadte  tilbage  — „jeg  er  en  ulykkelig  Datter.  — I 

maa  — I maa  være  en  Fjende  af  den  Mand,  der  gav  mig 

Livet.  — Gjør  i Guds  Navn  hvad  I maa  og  bør!  Lad  ingen 
Tanke  paa  mig  lede  eders  Øie  fra  Sandhed  og  Ret!  — Lad 
den  Almægtige  raade  for,  om  vi  skal  sees  meer  i denne 

Verden  eller  ikke!" 

„Det  skal,  det  maa  skee,  ædle,  kjæreste  Inge!  den  forbar- 
mende Gud  vil  ikke  adskille  os!" 

„Det  veed  Ingen,  uden  han,  der  veed  Alt.  Farvel,  min 
Barndomsbrudgom,  farvel!  — Gud  og  alle  hans  Hellige  være 
med  dig  og  Fædrelandet!  Den  store  Forbarmer  være  os  Alle 
naadig!  Farvel!"  — 

Med  disse  Ord  skjulte  hun  sit  Ansigt  i sit  Slør  og  var 
forsvunden  i den  dunkle  Kirkegang. 

Drost  Peder  vovede  ikke  at  følge  hende.  Han  stod  som 
fastnaglet  til  Kirkegulvet,  og  det  var  ham  som  den  mørke,  for- 


»Ha!  Marsk  Stig,  Kongemorder!«  — raabte  Drost  Peder  og  uddrog 
sit  Sværd.  — 

færdelige  Aand,  der  foer  over  Fædrelandet,  nu  ogsaa  havde  boit- 
revet  al  Lyst  og  Glæde  af  hans  Liv;  men  han  følte  dog  tillige 
med  en  besynderlig  vemodig  Glæde,  at  denne  Afskedsstund 
havde  viist  ham  Glimtet  af  en  Salighed,  som  ingen  Skilsmisse 
og  ingen  Verdens  Magt  kunde  berøve  ham.  Han  havde  staaet 
en  Tidlang  og  stirret  paa  en  Ligsteen  paa  Kirkegulvet;  nu 
hævede  han  sit  Hoved  mod  den  Korsfæstedes  Billede  over 
Chorsdøren,  og  det  var  ham  som  det  nedbøiede  Frelserhoved 
skinnede  forklaret  i Lysstraalerne  fra  St.  Kields  Kapel.  Da 
følte  han  et  mægtigt  Slag  paa  sin  venstre  Skulder,  som  af 
en  Jernhaand;  han  vendte  sig  om  mod  det  oplyste  Gravkapel, 
og  en  høi,  jernpantsret  Mand  stod  med  lukket  Hjelmgitter 
for  ham. 

,,Vi  mødes,  Drost  Peder  Hessel!  vi  mødes  — lød  en  dyb 
og  mægtig  Stemme  i hans  Øren.  ,,Er  I den  Ridder,  der 

er  sat  til  Vagt  ved  Barnethronen  — nu  vel,  forsvar  den 

da,  om  I kan ! I har  seet  den  Mand,  der  svor  at  styrte  den 
eller  lade  sit  Liv.“ 

„Ha!  Marsk  Stig,  Kongemorder \u  — raabte  Drost  Peder 
og  uddrog  sit  Sværd;  men  i samme  Øieblik  udsluktes  paa  een 

Gang  alle  Lysene  i St.  Kields  Kapel,  som  ene  havde  oplyst 

Kirken.  Den  mægtige  Kæmpeskikkelse  var  forsvunden,  og  Drost 
Peder  ravede  ene  om,  med  sit  dragne  Sværd,  blandt  Gravene  i 
den  bælgmørke  Kirke. 


ERIK  MENVEDS  BARNDOM 

1.  KAPITEL. 


En  halv  Time  efter  at  Jomfru  Inge,  ved  den  myrdede  Kon- 
ges Begravelse,  havde  talt  med  Drost  Peder  i Viborg  Dom- 
kirke, drog  hun  med  sin  Fader  i borgerlig  Forklædning  ud 
af  St.  Mogens  Port.  Mange  Reisende  droge  samme  Vei;  men 
før  Midnat  bleve  alle  Stadens  Porte,  paa  den  unge  Konges 
Befaling,  spærrede.  Hertug  Valdemar  og  Ridder  Abildgaard 
vare  fulgte  med  Sørgetoget  fra  Kirken.  Det  gamle  Slot  Borre- 
vold  var  indrettet  til  det  kongelige  Herskabs  og  dets  Følges 
Modtagelse.  Dronningen  og  den  unge  Konge  holdt  sildigt  ud 
paa  Natten  et  hemmeligt  Raad  for  lukte  Døre  xned  Mark- 
greverne af  Brandenborg,  Cantsler  Martinus  og  Drost  Peder, 
der  var  ilet  fra  Kirken  og  havde  bragt  den  vigtige  Efter- 
retning, at  Marsk  Stig  var  selv  i Viborg  og  formodentlig 
havde  været  tilstede  i Kirken  ved  Begravelsen.  De  alvorligste 
Forsigtighedsregler  vare  tagne.  Adgangen  til  de  kongelige  Ge- 
makker [paa  Borrevold  blev  bevogtet  af  Ridder  Thorstensøn 
og  Benedict  Rimaardsøn  med  de  kongelige  Drabanter.  Pantsrede 
Ryttere  og  Landseknegte  opfyldte  alle  Gange  paa  Slottet.  Vi- 
borgs troe  Borgerskab  var  bragt  i Vaaben,  og  efter  Cants- 
lerens  Raad  blev  der  paa  den  unge  Konges  Befaling  strax 
anstillet  en  streng  Husundersøgelse  i hele  Staden,  hvor  enhver 
mistænkelig  Person  blev  greben  og  fængslet. 

,Det  var  over  Midnat.  Hertug  Valdemar  gik  urolig  frem 
og  tilbage  i sit  Sovegemak  i den  østlige  Fløi  af  \ Slottet, 
som  vendte  ud  til  Viborg  Sø.  Reisen  og  den  frygtelige  Be- 
gravelse havde  angrebet  ham  voldsomt.  Cantslerens  Yttringer  paa 
Veien  til  Staden  og  hans  forskende  Blik  i Kirken  havde  sat 
Hertugen  i en  Uro,  som  han  forgjeves  søgte  at  bekæmpe. 
Denne  Stemning  forøgedes  endnu  mere  ved  de  alvorlige  For- 
anstaltninger paa  Slottet,  som  ikke  undgik  hans  Opmærksom- 
hed. Overalt  hørte  han  Fodtrin  af  bevæbnede  Krigere,  saavel 
i Slotsgaarden  som  paa  Gangen  uden  for  hans  Gemakker. 
Skjøndt  saavel  han  som  hans  Drost  bleve  opvartede  med  den 
største  Opmærksomhed  og  med  kongelig  Pragt,  forekom  det 
ham  dog,  som  ethvert  af  hans  Skridt  blev  bevogtet,  og  den 
stærke  Æresvagt,  man  havde  sat  for  hans  Dør,  behagede  ham 
ikke.  Han  havde  sendt  Tuko  Abildgaard  ud  i Staden,  for  at 
bringe  ham  Underretning  om  hvad  den  megen  Vaabenlarm  paa 
Gaderne  betydede.  Ridder  Abildgaard  havde  været  over  en 

Time  borte  og  var  endnu  ikke  kommen  tilbage.  Endelig  aab- 
nedes  Døren,  og  den  unge  Herre  traadte  forpustet  ind. 

,,Nu,  hvad  har  man  for?  — „spurgte  Hertugen  — „er 
hele  Byen  i Oprør?" 

„Det  just  ikke;  men  her  seer  betænkeligt  ud!"  — svarede 
Ridder  Abildgaard  urolig.  — „Man  søger  Marsken  og  hans 
Venner  allevegne.  Jeg  er  tre  Gange  bleven  anholdt,  og  eders 
Navn  var  neppe  mægtigt  nok  til  at  befrie  mig." 

„Har  man  grebet  Marsken?"  — spurgte  Hertugen  hastig. 

„Nei,  min  Hertug!  man  siger  nu,  han  var  ude  af  Byen,  inden 
Portene  bleve  spærrede.  Den  Mand  veed  nok  hvad  han  gjør; 
men  hvad  han  vilde  her  idag,  kan  jeg  dog  ikke  begribe." 

„Det  er  let  at  forstaae!"  — svarede  Hertugen.  — „At 
vide  Folkets  Stemning  maa  være  ham  vigtigt.  Stor  Sorg  og 
Jamren  mærkede  jeg  ikke;  jeg  saae  hverken  Bonde  eller  Bor- 
ger i Følget." 

„Men  nu  har  Vinden  vendt  sig.  Herre!  Synet  af  Dronningen 
og  den  unge  Konge  har  omstemt  Hoben.  Nu  skulde  I høre 
hvor  Ide  brumme  mod  den  dristige  Marsk  og  hans  Venner, 
og  hvor  de  beklage  og  rose  den  døde  Konge,  de  blødhjertede 
Narre!  Nu  skal  vi  see,  Reimar  von  Zweter  og  de  andre 
tydske  Poeter  dog  faae  Ret,  og  Erik  Glipping  bliver  en  stor 
Mand  i sin  Grav.  Saaledes  gaaer  det  altid  hertillands : naar 
det  ivilde  Dyr,  som  Alle  forfulgte,  endelig  er  fældet,  saa 
staae  Ihans  værste  Fjender  selv  som  Kjærlinger  og  jamre  over 
Uhyret,  ligesom  han  dog  havde  lidt  skammelig  Uret,  og  saa 
beundre  de  ham  for  de  mægtige  Kløer,  der  ikke  længer  kan 
sønderrive  dem.  Den  befippede  Vendekaabe,  Ridder  Lave  fra 
Flynderborg,  skal  have  været  her  med  Marsken ; han  har 
faaet  Kvalme  i Kirken,  siger  man,  og  skal  have  teet  sig 
som  en  gal  Mand  under  Begravelsen.  Han  er  til  Lykke  for- 
svunden. Fik  man  ham  fat,  var  han  istand  til  at  røbe  os 
Alle." 

„Os?"  — gjentog  Hertugen  og  forandrede  pludselig  den 
fortrolige  Tone  til  en  kold  og  stolt  Herskertone  — „husk  paa 
hvem  du  taler  med,  Tuko!  hvad  har  jeg  med  de  Sammensvorne 
at  iskaffe?  Sørg  du. kun  for  dig  selv!  — Hvad  har  du  isinde? 
Efter  hvad  du  har  yttret,  vil  jeg  nu  raade  dig  at  sørge  for 
din  Sikkerhed.  Stol  ikke  paa  mit  Navn!  Kan  du  ikke,  som 
jeg,  vaske  dine  Hænder  og  sværge  paa,  at  du  ingen  Deel 
har  i hvad  der  er  skeet  — saa  kan  jeg  ikke  hjælpe  dig.  Jeg 
bliver  nu  her  hos  den  unge  Konge,  som  hans  nærmeste  Frænde 
og  Beskytter.  Med  Marsk  Stig  og  hans  Haandlangere  har  jeg 
Intet  at  skaffe.  Den  sidste  Sammensværgelse  paa  Mollerup, 
man  allerede  taler  om,  som  en  bekjendt  Sag,  og  nævner  dig 
som  Medvider  i — den  veed  jeg  Intet  om  og  vil  Intet  vide 
om." 

„Men,  naadigste  Herre!"  — svarede  Ridder  Abildgaard  for- 
bauset  — „I  havde  dog  Intet  derimod,  da  I gav  mig  Orlov 

til  Reisen,  og  skjøndt  I ikke  udtrykkelig  gav  mig  noget  Bud- 
skab med,  forstode  vi  dog  hinanden  ret  godt.  Hvad  jeg  lovede 
i eders  Navn,  har  jeg  aldrig  tvivlet  paa,  I jo  vilde  holde"  — — 

„Hvad  du  har  lovet,  maa  du  selv  see  til  hvorledes  du 
holder!  Jeg  har  Intet  lovet,  som  jeg  jo  ikke  tør  sige  al  Verden. 
Hvad  jeg  lovede  og  tilsvor  den  afdøde  Konge,  ved  Forliget 
paa  Sjøborg,  har  jeg  bogstavelig  holdt.  Jeg  har  intet  Skridt 
foretaget  imod  Riget  og  Kronen  siden  hin  Time;  og  dog  har 
man  ingen  Tillid  her  til  mig.  Her  maa  jeg  nøies  med  Ær- 
bødige Tjenere  og  en  alt  for  rundelig  Æresvagt,  medens 
Markgreverne  og  Drost  Hessel  stedes  til  det  hemmelige  Raad. 
Men  jeg  skal  snart  vise  de  gode  Herrer  hvem  der  nu  efter 
Landsloven  er  Kongens  Formynder  og  Rigets  Forstander!  Jeg 
skal  vise  de  dumdristige  Oprørere,  at  jeg  ikke  er  den  Mand, 
som  mod  Ed  og  Pligt  beskytter  Majestætsforbrydere  og  Konge- 
mordere!" 

Ridder  Abildgaard  stod  som  lynslagen.  „Min  ædle  Her- 
tug!" — sagde  han  — „I  spøger  dog  vel?  I slaaer  dog 
ikke  i Nøden  Haanden  af  eders  fortroligste  Ven,  der  for  eders 
Skyld  (har  sat  sit  Liv  i Vove?  Mig,  som  tro  deelte  Fængsel 
og  Nød  med  Eder,  bruger  I dog  ikke  til  et  Redskab  for 
eders  store  Planer,  et  Dolkeskaft,  somi  I ubekymret  lader  søn- 
derknuses, naar  I ikke  behøver  det  meer?  Er  det  Fyrsteven- 
skab, nu  ja,  saa  var  jeg  den  dummeste  Djævel  i Verden,  da 
jeg  troede  paa  Høimod  og  Ædelmod  under  Purpuret." 

„Tuko!"  — svarede  Hertugen  med  et  Udtryk  af  flygtig 
Bevægelse  og  med  et  stolt,  mægtigt  Herskerblik  — „bland  ikke 
dine  borgerlige  Begreber  om  Venskab  og  Ædelmodighed.  i 
den  store  Tankekjæde,  som  binder  mit  Fyrste-Liv  til  Danmarks 
Throne!  Har  du  siden  min  Barndom  været  min  Fortrolige 
og  forstaaer  endnu  ikke  at  skille  Tanken  fra  Ordet?  Troer  du, 
denne  Haand  nogensinde,  lav  og  nedrig,  kan  knuse  den  troe,  virk- 
somme Barndomsven,  der  talte  og  handlede,  hvor  jeg  maatte 
tie  og  sove?  Lær  at  agte  din  fyrstelige  Herre!  han  ophører 
ikke  at  være  din  Ven,  hvor  streng  en  Fjende  han  end  af 
høiere  Grunde  nu  maa  synes  dig  at  være.  Har  du  med  mig 
erkjendt  hvad  det  betyder,  at  leve  for  en  stor  og  mægtig  Id. 
saa  veed  du  ogsaa,  at  alle  de  smaalige,  borgerlige  Dyder, 
som  (man  kalder  Venskab,  Troskab,  Taknemmelighed  og  jeg 
veed  ikke  hvad  — dog  igrunden  ere  pyntede  Dukker,  som  kun 
Barnet  i Aand  og  Statskonst  holder  i Ære,  men  som  den 
myndige  Herskeraand  ikke  gruer  for  tilsyneladende  at  sønder- 
bryde,  naar  han  af  Barnedukkernes  opløste  Masser  kan  danne 
sig  en  Form  for  det  store  Tankebillede,  han  lever  og  virker 
for.  Forstaaer  du  mig,  Tuko!  saa  viis  mig  nu,  at  du  erkjen- 
der  iog  agter  den  mægtige  Aand,  du  sluttede  dig  til  i dens 
Udvikling,  og  som  du  engang  skal  staae  ved  Siden,  naar  jeg 
har  naaet  mit  Maal,  og  du  har  været  stærk  nok  til  at  følge 
min  Flugt!  — Fly!  — fly  i denne  Nat!  anklag  dig  selv  ved 

din  Flugt!  og  røb  hvad  du  ikke  længer  med  Nytte  kan  skjule! 
Jeg  dømmer  dig  med  alle  de  Skyldige  fredløs  — jeg  forføl- 
ger dig,  streng  og  mægtig,  saasnart  jeg  nødes  dertil,  som 
Kongens  Formynder  og  dette  Riges  Forstander.  Men  er  der  en 
stor  Aand  i dig,  som  jeg  troede,  saa  hader  og  miskjender  du 
mig  ikke  derfor;  og  naar  Forfølgelsens  Tid  er  forbi,  da  skal 
du  see,  at  Hertug  Valdemar  ikke  var  en  egennyttig  og  troløs 
Ven,  og  at  du  ikke  var  en  lettroende  Daare,  da  du  troede 
paa  Høimod  og  Ædelmod  under  Purpuret!" 

„Nu  forstaaer  jeg  Eder,  ædle  Herre!  og  jeg  beundrer 
Eder"  — svarede  den  listige  Ridder  og  bukkede  dybt  — 
„skjøndt  jeg  nu  maa  flye  Eder  som  en  frygtelig  Dommer.  Hvad 
jeg  har  øvet  i Løndom  for  Eder  skal  ingen  Skygge  kaste 
paa  eders  Glorie.  I staaer  ren  og  høi  ved  Barnethronen  og 
kan  uden  at  blues  fordømme  eders  Venner.  Velan!  jeg  flyer 
— hvorhen  tør  jeg  ikke  sige  Eder,  men  hvor  der  sidder  en 
mægtig  Beskytter  af  Marsk  Stig  paa  en  Throne  i Norden, 
der  er  Plads  i Nøden  til  hans  forfulgte  Venner.  Lev  vel, 
ædle  Hertug!  eders  Drost  skal  paa  Øieblikket  forsvinde.  Skaan 
ikke  den  forstokkede  Synder  i tilbørlig  Frastand!  men  husk 
dog  paa,  at  vi  Alle  ere  Syndere,  og  lad  Naade  gaae  for  Ret, 
naar  Absolutionens  Tid  er  kommen  !" 

Med  disse  Ord  gik  han  ind  i et  Sideværelse  og  kom  strax 
efter  tilbage,  forklædt  som  en  ret  vakker  Fadeburspige.  Han 
neiede  for  Hertugen  og  efterabede  pudseerlig  en  saadan  Pi- 
ges undseelige  Adfærd.  „Dyrebareste  Herre !"  — sagde  han 
med  jydsk  Bondepigestemme  — „jeg  er  et  uskyldigt,  blu- 
færdigt bitte  Pigebarn;  jeg  veed,  saa  Marre,  slet  ikke  hvor- 
ledes jeg  er  kommen  her  ind  til  saa  fornem  en  ung  Herre. 
Skaan  min  Dyd  og  Ære,  og  lad  mig  slippe  ud  fra  dette 
farlige  Sted,  uden  at  den  ugudelige  Verdens  Børn  skal  troe 
noget  Ondt  om  mig!  At  I er  en  farlig  Herre  for  mig  og 
mine  Lige,  er  bekjendt  nok,  og  eders  Æresvagt  vil  vist  ikke 
forundre  sig  over,  at  jeg  skjuler  mit  blufærdige  Ansigt  for 
dem.  Tak,  allersomnaadigste  Herre!  fordi  I var  saa  huld 
og  naadig!  For  eders  Skyld  maa  jeg  nu  skjule  mig  for  Ver- 
dens Øine  en  Tidlang,  og  1 tør  ikke  lade  som  I kjender 

mig;  men  jeg  skal  sørge  trolig  for  hvad  Eders  er,  og  I vil 
vist  heller  ikke  slaae  Haanden  af  eders  ydmyge  Tjenerinde." 

„Gjæk,  som  du  er!  er  det  nu  Tid  at  'fjase?"  — sagde 

Hertugen  og  aabnede  Døren  til  Gangen  — „God  Nat,  mit 
Barn!"  — sagde  han  derpaa  saa  høit,  at  Vagten  kunde 
høre  det,  idet  han  klappede  den  forklædte  Fadeburspige  paa 
Kinden  i den  aabne  Dør.  — „Løb  nu  kun  din  Vei!  disse 

brave  Krigsmænd  gjøre  dig  ingen  Fortræd.  Pas  paa,  at  du 
en  anden  Gang  ikke  gaaer  i Giftetanker  • og  tager  feil  af 
Fadeburet  og  Riddernes  Lønkamre!"  • 

De  barske  Landseknegte  udenfor  Døren  smidskede  i Skæg- 

get  og  lode  uden  Mistanke  den  temmelig  høie  Fadeburspige 
smutte  dem  forbi. 

Hertugen  lukkede  Døren  og  kastede  sig  mørk  og  tankefuld 
paa  en  Stol. 

„Flyv,  elendige  Spasfugl  !"  — mumlede  han  — „see  du 
nu  til,  hvor  du  finder  en  Rede!  uden  svedne  Vinger  slip- 
per du  neppe." 

Han  gik  kort  efter  urolig  til  Vinduet  og  syntes  at  høre 
Nogen  skrige.  — „Grib  hende!  det  er  en  formummet  Forræ- 
der !“  — raabte  en  barsk  Stemme  paa  Gaden,  og  der  blev 
stor  Skrigen  og  Tummel,  som  dog  snart  tabte  sig  i andre 
Gader. 

Det  var  som  Afskeden  med  den  fortrolige  Ungdomsven 
og  Frygt  for  hans  Skjæbne  havde  stemt  Hertugen  vemodig; 
men  det  varede  ikke  længe.  „Hm!"  — sagde  han  ved  sig  selv 
og  gik  med  stolte  Skridt  hen  ad  Gulvet  — „naar  de  gamle 
Helte  bandt  Ild  under  Svalevinger  for  at  indtage  en  Stad, 
hvad  bekymrede  de  sig  da  om  Smaafuglenes  Piben  ?“  Han 
kastede  sig  atter  paa  Stolen  og  faldt  i dybe  Tanker.  Siden 
Hertugens  Fangenskab  paa  Sjøborg,  hvor  han  ofte  i sine 
mørke  Grublerier  havde  underholdt  sig  hele  Nætter  med  sin 
Lighane  og  med  sin  døde  Frænde,  der  ligesom  gav  ham  Svar 
fra  de  beskrevne  Fængselsmure,  talte  han  ofte  halv  høit  i sit 
Lønkammer,  og  det  Rygte  gik  blandt  menig  Mand,  at  Hertugen 
stod  i Forbund  med  mægtige  Aander.  „Saavidt  kom  jeg!" 

— vedblev  han  i sin  mørke  Grublen.  — ,,Det  første  store 
Trin  er  besteget  — der  skal  Mod  til  at  træde  derpaa  — 
det  er  blodigt  og  glat  — hm!  — men  jeg  rørte  ingen  Haand 

— der  kom  intet  Ord  over  min  Læbe  — jeg  staaer  der,  ren 

og  fri  — hvo  kan  anklage  mig?  — Det  næste  Trin  er  en 
Umyndig.  - — Ogsaa  det  Skridt  maa  gjøres  — men  uden 
Brøde!  — En  deilig  Haand  skal  lede  mig  over  ham!  — Den 
er  ikold;  den  maa  opvarmes!  Det  koster  mig  en  from  Sjæl! 
— - Ha,  en  Elskovsdrøm  skal  ikke  standse  mig  paa  Veien, 

Frem!  frem!  — og  da  — da  skal  Ingen  sige:  see!  Kong 
Abel  gaaer  igjen  i sin  Sønnesøn"  — — 

Da  Hertug  Valdemar  næste  Formiddag  traadte  ud  af  sine 
Gemakker  for  at  fremstille  sig  for  det  kongelige  Herskab, 
bøiede  Æresvagten  ærbødig  Landserne  for  ham.  Dronningen 
og  den  unge  Konge  modtoge  ham  med  en  Opmærksomhed, 
som  overraskede  ham.  Drost  Peder  hilsede  ham  vel  koldt, 
men  med  udmærket  Høflighed,  og  Hertugen  formodede,  det 

hemmelige  Raad  var  blevet  enigt  om  at  indrømme  ham  den 
hele  Magt  og  Myndighed,  man  ikke  kunde  negte  ham,  uden 

at  overtræde  Landsloven  og  vække  en  farlig  og  mægtig  Fjende, 
der  i aabenbar  Forbindelse  med  de  Sammensvorne  let  kunde 
omstyrte  den  endnu  svagt  befæstede  Throne. 

Følelsen  af  den  Magt,  man  (her  ikke  kunde  negte  ham, 

og  Overbevisningen  om,  at  han  allerede  hemmelig  var  fryg- 

tet,  hvor  hans  Myndighed  dog  endnu  ikke  var  offentlig  erkjendt, 
gav  ham  en  Kiækhed  og  hartad  kongelig  Værdighed  i Miner 
og  Adfærd,  der  ikke  klædte  ham  ilde.  Han  nærmede  sig  Dron- 
ningen med  en  saadan  Frihed  og  Lethed,  som  om  dette  For- 
hold ikke  var  ham  nyt,  men  som  han  allerede  længe  havde 
været  hendes  Raadgiver  og  den  unge  Konges  Værge.  Han 
talte  om  Rigets  betænkelige  Tilstand  og  hvad  der  nu  var  at 
foretage,  med  Klogskab  og  Iver,  men  tillige  med  en  afgjort 
Medregent-Mine.  Dog  denne  Adfærd  var  ledsaget  af  saame- 
gen  ridderlig  Artighed  og  ærbødig  Erkjendelse  af  Dronningens 
vigtige  Indflydelse,  som  Kongemoder,  at  den  stolte  skjønne 
Dronning  Agnes  umuligt  kunde  støde  sig  derover.  Hun 
syntes  allerede  at  være  stemt  gunstigere  for  Hertugen  af  hen- 
des Brødre,  og  hun  maatte  nu  beundre  den  Finhed,  hvormed 
han  hævdede  sine  Fordringer,  uden  i mindste  Maade  at  synes 
anmassende  eller  paatrængende. 

Den  Tvang,  der  i Begyndelsen  af  denne  Samtale  syn- 
lig sporedes  i Dronningens  Adfærd,  forsvandt  efterhaanden, 
og  Drost  Peder  bemærkede  med  Uro,  hvorledes  Hertugen  ved 
sine  fine  Smigrerier  og  ved  sine  heftige  Yttringer  mod  de 
Sammensvorne  syntes  at  betage  Dronningen  enhver  Mistanke 
om  hans  Forhold  til  hendes  og  Rigets  Fjender. 

,,Det  er  en  gruelig  Sammensværgelse !"  — sagde  nu 

Hertugen  ivrig.  — ,, Mange  af  Landets  vigtigste  Mænd  synes 
deelagtige  deri.  En  streng  Undersøgelse  bliver  nødvendig,  at 
de  Skyldige  kan  opdages  og  ingen  Mistanke  skal  falde  paa 

de  Uskyldige.  Mit  forrige  Misforhold  til  Kongen  og  hin 
Ungdoms-Ubesindighed,  jeg  med  Rette  maatte  bøde  for  paa 
Sjøborg,  men  ogsaa  der  lærte  at  fortryde  og  afsværge,  har 
selv  udsat  mig  for  en  Mistillid,  som  jeg  haaber  snart  ved  tro- 
fast Raad  og  Daad  at  hæve.  I store,  kongelige  Sjæle  kan 
en  ugrundet  Mistanke  aldrig  slaae  dybe  Rødder,  om  der  ogsaa 
gives  smaa,  frygtsomme  Aander  nok,  som  vil  nære  den.  Dog 
jeg  fortænker  Ingen  i,  at  man  er  aarvaagen  og  forsigtig!" 

- — vedblev  han.  — ,,I  saa  ulykkelige  Tider  indsniger  Mis- 

tilliden sig  selv  i Venskabets  og  Slægtskabets  inderligste  For- 
hold. Skulde  I troe  det,  ædle  Dronning!  jeg  har  selv  faaet 
en  gruelig  Mistanke  til  min  Ungdomsven,  Drost  Tuko  Abild- 
gaard,  og  den  er  desværre  nu  bestyrket,  da  han ' i denne  Nat 
er  forsvunden." 

,, Hvorledes?"  — spurgte  Dronningen  og  studsede  — ,, eders 
Drost,  den  unge  Ridder  Abildgaard"  — 

,,Ja,  er  det  ikke  forfærdeligt?  ædle  Dronning!  Et  Men- 
neske, som  jeg  mange  Aar  har  anseet  for  min  Ven.  — Han 
var  vel  deelagtig  i mine  Ungdomsforvildelser  og  tildeels  Aar- 
sag  dertil  — men  han  deelte  derfor  Skjæbne  med  mig  paa 
Sjøborg  og  forlod  Fængslet,  som  jeg  troede,  med  samme  Er- 
kjendelse af  sin  Vildfarelse,  som  jeg  selv  — og  nu  har  jeg 
Grund  til  at  troe,  han  har  været  med  i Sammensværgelsen 

paa  Mollerup,  i den  afsindige  Forventning,  at  jeg  vilde  bil- 
lige hint  gruelige  Foretagende,  naar  det  først  var  skeet,  uden 
at  jeg  drømte  derom.  Igaar  hørte  han  med  hvilken  Gru  jeg 
fardømte  de  Sammensvorne;  han  forlod  mig,  og  siden  har 
jeg  ikke  seet  ham.“ 

,,Hvad  den  Sag  angaaer,  høibaarne  Herre \“  — tog  Drost 
Peder  Ordet  — „da  maa  jeg  melde  Eder,  at  Ridder  Tuko 
Abildgaard  inat  er  bleven  anholdt  af  Vagterne  i en  mistæn- 
kelig Forklædning,  men  at  han  ved  en  forvoven  List  er  und- 
vegen og  ingensteds  at  opspore. “ 

Hertugen  taug.  Han  foer  med  Haanden  til  Panden,  ,og 
han  skjulte  ikke  en  Bevægelse,  der  lod  til  at  gjøre  hans  Hjerte 
Ære. 

„Ædle  Hertug !“  — sagde  Dronningen  med  Deeltagelse 

— „hvad  I har  tabt  i hin  falske  Ven,  har  I vundet  i min 
Agtelse  og  Tillid.  At  eders  Drost  havde  været  med  blandt 
de  Sammensvorne,  var  mig  bekjendt,  og  der  var  et  Øieblik, 
hvori  selv  de,  der  ivrigst  forsvarede  Eder,  maatte  finde  eders 
fortrolige  Forhold  til  denne  Ridder  høist  besynderligt.  Mine 
Brødre  ere  eders  Venner.  De  har  oplyst  mig  om  eders 
oprigtige  Deeltagelse  saavel  for  mig,  som  for  Riget  og  Kro- 
nen. De  har  været  Vidner  til  eders  Forfærdelse  over  denne 
formastelige  Udaad,  og  det  vil  glæde  dem  særdeles,  naar  de 
høre,  at  selv  denne  ubegribelige  Gaade,  angaaende  eders  For- 
hold til  Ridder  Abildgaard,  saaledes  er  opløst  til  eders  Ret- 

færdiggjørelse.“ 

En  let  Rødme  farvede  Hertugens  Kinder;  men  han  be- 
nyttede hastig  det  fordeelagtige  Indtryk,  hans  Meddelelse 
havde  gjort  paa  Dronningen.  Han  raadede  til  et  Danehof 
i Nyborg  til  Foraaret,  hvor  han  selv  vilde  være  tilstede  og 
i Forening  med  Dronningen  lovlig  overtage  Formynderskabet 
for  den  unge  Konge,  naar  han  først,  som  han  haabede,  havde 
gjort  sig  værdig  dertil,  ved  at  betrygge  Landet  mod  den  dri- 
stige Marsk  Stig  og  Oprørerne.  For  det  Første  raadede  han 

Dronningen  til  at  blive  med  den  unge  Konge  i Viborg,  hvor 
den  stærke  Befæstning  og  Borgernes  Troskab  gjorde  ethvert 
fjendtligt  Angreb  umuligt.  Dette  havde  ogsaa  været  Drost 
Peders  og  Cantslerens  Raad,  som  Markgreverne  af  Branden- 
borg  havde  billiget. 

Endnu  samme  Dag  forlod  Hertugen  Viborg,  i den  bedste 
Forstaaelse,  som  det  syntes,  med  Kongehuset,  og  kort  efter 

hørte  man,  at  han  samlede  en  Hær  i Sønderjylland  mod 

Marsk  Stig  og  hans  Tilhængere.  Men  Drost  Peder  troede 

hanj  ikke,  og  gamle  Ridder  Jon,  der  snart  kom  helbredet  til 
Viborg,  rystede  paa  Hovedet  over  disse  Efterretninger  og 

frygtede  med  Grund,  at  Hertugen  kun  rustede  sig  mod  Marsk 
Stig  paa  Skrømt,  for  med  en  anseelig  Magt  at  kunne  under- 
støtte sine  Fordringer  og  sikkre  sig  Valget  til  Rigets  Forstan- 
der paa  Danehoffet. 

2.  KAPITEL. 

Medens  næsten  alle  de  Sammensvorne,  som  slagne  af 
Gru  over  deres  egen  Daad,  havde  taget  Flugten  til  Norge, 
havde  Marsk  Stig  begravet  sin  Hustru  * og  med  sine  Døttre 
forladt  Mollerup,  hvor  han  ikke  længer  troede  sig  sikker.  Ved 
Kongens  Begravelse  i Viborg  havde  han  selv  med  stor  Fare 
mærket  hvor  lidet  Folkets  Stemning  var  ham  gunstig.  Dog  snart 
fortalte  Rygtet,  at  Ribehus  og  Flynderborg  vare  i Oprører- 
nes  Hænder,  og  at  den  dristige  Marsk,  med  sine  syv  hundrede 
Jernmænd  og  de  svære  Krigsmaskiner  fra  Mollerup,  havde 
taget  en  truende  Stilling  paa  Helgenæs  og  Hjelm,  fra  hvilke 
to  faste  Punkter  han  syntes  at  ville  udbrede  en  forfærdelig 
Ødelæggelse  over  Landet. 

Helgenæs  er  en  med  store  Høider  forsynet  Halvø,  der 
som  et  Forbjerg  strækker  sig  fra  Molsherred  imod  Samsø  mel- 
lem Begtrup-Vig  og  Ebeltoft-Vig.  Den  Landstrimmel,  hvor- 
ved Halvøen  er  landfast  med  Nørrejylland,  er  kun  to  hundrede 
Skridt  bred,  og  denne  Adgang  til  Halvøen  havde  Marsken  i 
største  Hast  ladet  afskære  ved  en  dyb  Grav,  hvorved  han  lod 
opføre  en  Mur  af  store  Kampesten.  Paa  denne  Mur  arbei- 
dedes  der  Dag  og  Nat,  medens  paa  samme  Tid  det  ældgamle 
Slot  paa  Øen  Hjelm  befiæistedes. 

Denne  lille  mærkelige  0,  der  kun  er  en  Fjerdingvei  i 
Omkreds,  ligger  i Kattegattet  omtrent  to  Mil  Østen  for  Hel- 
genæs og  een  Mil  fra  Næsset,  der  løber  ud  fra  Ebeltoft 
Sogn.  Det  gamle  Slot  paa  Øen  sagdes  at  være  bygget  i 
den  hedenske  Tid  af  den  berømte  Kong  Jarmerik,  som  der  var 
bleven  slagen.  Øen  og  Slottet  tilhørte  Kammersvend  Rane 
Johnsen  tilligemed  en  Avlsgaard  paa  Næsset,  der  mange 
Tider  efter  kaldtes  Ranes  Ladegaard.  Øen  havde  en  god 
Havn,  og  her  laae  Jarl  Mindrealf  med  sine  Fribytterskibe. 
Der  var  ingen  Mangel  paa  fersk  Vand,  og  Fru  Ingeborg 
havde  med  god  Føie  givet  sin  Ægtemand  Anviisning  paa 
dette  Tilflugtssted,  hvor  han  langt  sikkrere,  end  paa  Mollerup, 
kunde  (have  fast  Fod  ved  de  danske  Kyster  og  uhindret  faae 
Undsætning  fra  Norge.  Øen  var  allerede  ved  sin  Beliggen- 
hed og  ved  sine  Høider  saa  vel  befæstet  af  Naturen,  og  det 
gamle  Slot  laae  saa  høit  paa  den  spidse  Top  af  en  steil, 
bjergagtig  Bakke,  at  det  ikke  syntes  vanskeligt  at  gjøre  dette 
Tilflugtssted  utilgængeligt.  Der  byggedes  nu  to  høie  Taarne 
med  Skydehuller  og  faste  Murkroner,  som  kunde  sees  langt 
ind  i Landet,  og  Slottet  forsynedes  med  dybe,  dobbelte  Grave. 

Til  at  tage  dette  vigtige  Punkt  i Besiddelse  havde  Mar- 
sken ikke  kunnet  oppebie  sin  Frændes,  den  listige  Ranes  Til- 
ladelse, og  han  ventede  maaske  heller  ikke  saa  stor  Føielighed 
af  ham.  Dette  sikkre  Fristed  syntes  Rane  at  have  villet  for- 
beholde sig  selv,  naar  Alt  glippede.  En  lille,  kjæk  Besætning 
fandtes  haa  Slottet  ved  Marskens  Ankomst,  og  man  havde 

streng  Befaling  af  Kammersvenden  til  at  forsvare  Slottet 
mod  . Enhver  til  det  Yderste.  Marsken  havde  derfor  indtaget 
Borgen  med  væbnet  Haand,  og  han  blev  saa  opbragt  over 
den  uventede  Modstand,  at  han  lod  hele  Besætningen  nedhugge. 
Derom  hed  det  siden  i Folkesangen: 

„Marsk  Stig  tog  til  Hjelm  saa  brat. 

Og  saa  tog  han  det  ind. 

Det  vil  jeg  for  Sanden  sige: 

Der  blegned  saa  mangen  Kind.“ 

Her  opstillede  nu  Marsken  sine  Blider  og  frygtelige  For- 
svarsmaskiner paa  de  gamle,  klippefaste  Mure,  og  herfra  besøgte 
han  næsten  daglig  Helgenæs  og  havde  Tilsyn  med  Forskands- 
ningerne.  Hans  syv  hundrede  jernklædte  Mænd  vare  for- 

deelte  paa  Hjelm  og  paa  Halvøen.  Nogle  af  Omegnens 
Bønder  havde  frivilligt  sluttet  sig  til  ham ; men  mange  lod 
han  gribe  og  tvinge  til  at  kjøre  Sten  og  arbeide  paa  Mu- 
ren. Taarnene  paa  Hjelm  hævede  sig  saa  hastigt,  som  ved 

et  Underværk,  og  forfærdede  de  forkuede  Bønder  i Omegnen, 
der  baade  maatte  arbeide  paa  Helgenæsmuren  og  forsyne  Be- 
sætningen begge  Steder  med  Levnetsmidler. 

Folkets  nedkuede  Stemning  og  hvorledes  man  ansaae  denne 
Ulykke  for  en  sørgelig  Følge  af  den  myrdede  Konges  slette 
og  uretfærdige  Regjering,  saae  man  tydeligst  af  den  Folke- 
sang, der  faa  Maaneder  efter  Kongens  Mord  blandede  sig 
sørgelig  med  de  muntre  Fugles  Foraarssange,  og  hvori  den 
nye  Befæstning  betragtedes  som  et  Uhyre,  der  reiste  sig.  af 

Havet  med  taarnhøie  Horn.*)  Deri  hed  det  vemodigt: 

„Den  Bonde  han  ganger  paa  Marken  ud, 

Og  saaer  han  der  sit  Korn. 

Hjælp  os  Gud  Fader  i Himmerig! 

Og  haver  nu  Hjelm  faaet  Horn ! 

Gud  naade  os  arme  Bønder  graae, 

At  Glipping  skulde  regjere! 

At  han  til  Verden  ufødder  var! 

Da  havde  det  gaaet  os  bedre." 

Denne  Vise  hørte  den  strenge  Marsk  selv  en  lille  Bonde- 
pige synge,  da  han  en  smuk  Foraarsmorgen  først  i Mai 
Maaned  holdt  paa  en  høi  Stridshingst  uden  for  Muren  paa 
Helgenæs  og  med  Stolthed  betragtede  det  stærke  Forskands- 
ningsværk,  som  endnu  nogle  Bønder  og  Krigsfanger  slæbte  de 
sidste  Stene  til. 

En  af  de  stærkeste  Arbeidere  paa  Muren  var  en  kæmpe- 


*)  See  danske  Viser  fra  Middelalderen  2.  Del  S.  140—145. 

høi  Olding,  med  et  forslidt  Lærredspantser,  der  uagtet  Mar- 
skens Nærværelse  ikke  rørte  nogen  Haand  ved  Arbeidet,  men 
havde  sat  sig  rolig  paa  Kanten  af  Muren  med  Armene  oiver- 
kors  og  med  et  vildt,  trodsigt  Blik  paa  den  stolte  Feltherre. 

Bondepigen,  som  sang,  gik  med  et  Bindetøi  i Haanden 
langsomt  paa  en  Sti  udenfor  Muren.  Hendes  Sang  syntes 
at  forundre  Marsken.  Ogsaa  den  gamle  Fange  paa  Muren 
lyttede  opmærsksomt  dertil.  Først  sang  Bondepigen  høit  i nogen 
Frastand : 

,,De  vare  vel  syv  og  syvsindstyve, 

Der  mødtes  paa  den  Hede. 

Hvad  skulle  vi  nu  begynde  for  Raad? 

Den  Herre  er  slagen  til  Døde. 

Den  Herre  er  slagen  og  lagt  udi  Lig, 

Vi  have  vor  Fred  forbrudt; 

Vi  kunne  i Riget  ei  bygge  eller  boe  — - 
Vi  ere  af  Landet  udskudt- 

Og  vi  ville  ride  til  Skanderborg, 

Og  Dronningen  ville  vi  gjeste ; 

Vi  høre  nu,  hure  den  Frue  hun  maa, 

Førre  vi  af  Landet  reise. 

Hun  pleied  at  spotte  og  drive  for  Spe, 

Hun  maatte  det  nu  forgjette; 

Nu  er  der  Ild  udi  Spotterens  Hus, 

Hun  maa  det  lide  med  Rette, “ 

Marsk  Stig  studsede.  Han  hørte  sine  egne  Ord  til  de  Sam- 
mensvorne i Raadet  paa  Heden  kort  efter  Kongemordet  og 
hvad  han  tildeels  ordret  havde  gjentaget  for  Dronningen  uden- 
for Skanderborg  Mure. 

Bondepigen  kom  nærmere  og  sang  nu  med  høi  Røst  hvad 
der  af  Dronningens  og  den  unge  Konges  Ord  var  optaget  i 
Visen : 

,, Velkommen  Marsk  Stig,  selvgjort  Konning! 

Du  faae  din  rette  Løn ! 

Lever  han  unge  Kong  Erik  nogle  Aar, 

Du  napper  vel  deraf  Røn.  *) 

Det  meldte  liden  Hr.  Erik  Eriksøn, 

Saa  liden  som  han  monne  være: 

For  vist  skal  du  af  Danmark  rømme, 

Om  jeg  skal  Kronen  hære!“ 


")  faaer  vel  Nys  derom. 


317 


Marsken  gjorde  en  harmfuld  Bevægelse  og  tumlede  sin 
Hingst;  men  den  gamle  Fange  paa  Muren  loe  vildt.  „Bliv 
kun  ikke  vred,  strenge  Hr.  Marsk !“  — brummede  han  høit. 
— ,,Hør  kun  den  Vise  ud!  der  er  ikke  løiet  et  Ord  deri.“ 
Bondepigen  syntes  ikke  at  bekymre  sig  om  Andet,  end  sit 
Bindetøi  og  sin  Vise.  Hun  sang  nu  om  hvorledes  Marsken 
kom  hjem. til  Fru  Ingeborg  paa  Mollerup  og  hvorledes  hun 
raadede  ham  til  at  befæste  Hjelm ; og  med  dyb  Smerte  hørte 
Marsken  nogle  af  sin  ulykkelige  Hustrues  sidste  Ord  til  ham, 
idet  Pigen  sang: 

„Nu  haver  jeg  baaret  min  Sorg  i Løn 
I Vintre  ni,  ei  færre; 

Mit  Hjerte  det  er  i Kvale  lagt  — • 

I have  Godnat,  min  Herre !“ 


Marskens  Vrede  var  gaaet  over  til  dyb  Vemod.  Han 
sad  stille  som  en  Støtte  paa  sin  Hest  og  hørte  de  to  sidste 
Vers  af  Sangen,  som  Pigen  med  et  saa  smerteligt  Udtryk 
sang,  at  det  skar  ham  dybt  i Hjertet,  og  det  var  som  hele 
Fædrelandets  Jammer  havde  forenet  sig  i disse  Sørgetoner, 
for  at  trænge  med  Bebreidelsens  skarpe  Sværd  gjennem  hans 
Sjæl.  Det  lød  simpelt  og  rørende: 

„De  store  Ege,  i Skoven  staae, 

Naar  de  udi  Storm  nedfalde, 

Da  slaae  de  ned  baade  Hassel  og  Birk 
Og  andre  smaa  Ymper  med  Alle. 

Hvad  Konger  og  Høfdinger  sig  forsee. 

Det  gaaer  ud  over  de  Arme ; 

Thi  naade  os  Gud,  vi  fattige  Bønder, 

Og  sig  over  os  forbarme 

„Min  Aase,  min  Aase!“  — udbrød  nu  den  gamle  Fange 
paa  Muren  og  foer  pludselig  op,  idet  han  udbredte  sine 
Arme  mod  den  lille,  sortøiede  Bondepige;  og  med  det  Glæ- 
desskrig: „Bedstefader,  kjære  Bedstefader!  finder  jeg  dig  ende- 
lig !“  — slap  hun  sit  Bindetøi  og  løb  hen  imod  Muren  med 
udbredte  Arme,  med  en  Lethed  og  Heftighed,  som  hun  vilde 
flyve  op  til  ham  over  den  dybe  Grav,  der  adskilte  dem. 

„Hvad  er  Dette?  Barn!“  — sagde  Marsken  og  red  nær- 
mere. — „Vil  du  være  den  Første,  der  løber  Storm  mod 
Marsk  Stigs  Befæstning?  — Er  det  din  Datter?  gamle  Graa- 
skæg  \“ 

„Mit  Barnebarn,  min  lille,  velsignede  Aase  er  det,  strenge 
Hr.  Marsk  \u  — sagde  den  gamle  Henner  Friser  og  syntes 

saa  bevæget,  at  han  et  Øieblik  havde  glemt  sin  Trods.  — 
„Hun  har  rendt  hele  Landet  rundt  paa  sine  smaa  Fødder 

for  at  søge  mig.  Ak,  har  I et  menneskeligt  Hjerte,  Hr. 
Marsk!  saa  negter  I mig  ikke  den  Glæde  at  klemme  hende  til 
mit  gamle  Hjerte  og  velsigne  hende  endnu  engang,  inden  jeg 
slæber  mig  ihjel  paa  eders  forbandede  Mur!“ 

„Du  er  en  stiv,  forvoven  Karl,  Henner  - — svarede  Mar- 
sken. — „Selv  naar  du  beder  mig  om  en  Gunst,  vover  du  at 
trodse  mig  og  forbande  mit  Værk.“ 

„Jeg  tør  ikke  forbande  eders  Id,  Herre !“  — sagde 
Henner.  — „Min  Haand  er  ikke  renere,  end  eders  — men 
min  Hjælp  bringer  Jer  heller  ingen  Velsignelse.  Hver  Sten, 

jeg  har  væltet  hid,  skal  visselig  adspredes,  det  veed  jeg;  der- 
for har  jeg  slæbt  som  et  Bæst  og  ikke  hver  Dag  lagt  Hæn- 
derne i Skjødet;  men  forbandet  maa  jeg  vel  kalde  denne 
Mur:  den  bærer  sin  Forbandelse  i sin  egen  Grund;  den  skal 
ligesaa  vist  gaae  tilgrunde,  som  den  nu  staaer  her,  fræk  og 

stolt,  og  er  en  Helvedmur  mellem  alle  danske  Hjerter.  Selv 
Fædre  og  Børn  adskiller  den ; derfor  staaer  jeg  nu  her,  som 
en  elendig,  trælbunden  Mand,  og  kan  ikke  engang  omfavne  mit 
eget  Barn.“ 

„Forunderlige  Gamle !“  — svarede  Marsken,  som  .gre- 
ben af  en  besynderlig  Gru  — „du  er  fri!  — stig  ned  af 

Muren!  byd  Landseknegtene  løse  dig  og  drag  i Fred  herfra 

med  dit  Barn!“ 

„Tak,  strenge  Herre !“  — raabte  den  lille  Aase  og  greb 

Marskens  jernpantsrede  Haand,  som  hun  trykkede  til  sine  Læ- 
ber: — „for  denne  Gjernings  Skyld  vil  den  forbarmende  Gud 
tilgive  Jer  al  den  Sorg,  I har  voldet  mig!  Kom,  kom. 

Bedstefader!  du  er  fri!  hører  du  ikke,  du  er  fri!“ 

„Fri  var  jeg  ogsaa  før!“  — svarede  den  Gamle  stolt 

og  blev  staaende  ubevægelig  paa  Muren.  — „Jeg  har  ikke 
løftet  en  Sten  meer,  end  jeg  vilde,  og  fra  idag  af  havde 
jeg  dog  ikke  løftet  en  eneste  meer.  Det  havde  maaske  kostet  mit 
Hoved;  men  det  har  siddet  længe  nok,  og  jeg  har  aldrig 
onsket  at  falde  for  en  dygtigere  Haand,  end  Marsk  Stigs.“ 

„Kom  nu,  sære  Gamle !“  — sagde  Marsken  tankefuld. 

— „Min  Haand  skulde  du  dog  ikke  falde  for,  hvorvel  du  ved 
din  Trods  tidt  har  forskyldt  det.  Som  jeg  mærker,  skal 
Ingen  af  os  To  dømme  den  Anden.  Du  er  en  Mand,  som 
kunde  staaet  Stig  Andersen  ved  Siden,  hvis  du  havde  vil- 
let" — 

„Jeg  staaer  dig  jo  ved  Siden,  Stig  Andersen  1“  — sva- 
rede Henner  og  kneisede  stolt  paa  den  høie  Mur  over  hans 
Hoved.  — „I  dette  Øieblik  staaer  jeg  endog  vel  saa  høit  — 
ikke  blot  paa  denne  Mur,  der  adskiller  dig  og  dit  Fædreland, 
men  paa  den  store  Grændse  mellem  de  Dødes  og  de  Levendes 
Land.  Mange  Bodsdage  har  jeg  ikke  efter  Naturens  Orden 
tilbage,  hvis  jeg  ikke  som  Jerusalems  Skomager  skal  gaae 

som  et  Gjenfærd  her  i Verden  til  Dommedag.  Hvad  jeg  har 
at  sige  dig  til  Afsked  vil  jeg  sige  høit  for  hele  Verden;  kunde 
jeg  kun  raabe  det  saa  høit,  at  alle  danske  Øren  kunde  høre 
det!“  — Og  nu  raabte  han  med  mægtig  Røst:  ,, forbandet. 
Herre!  forbandet  er  den  Haand,  der  løfter  sig  mod  Konger  og 
Kroner,  om  den  end  var  stærk  som  St.  Christophers  og  ren 
derhos  som  den  hellige  Jomfrues.  En  Kongedrabsmand  skal 
ingen  Fred  have!  — hans  Slægt  skal  fordærves  og  udslettes 
af  Jorden!  — hans  bedste  Gjerning  skal  blive  til  Blaar!  den 
skal  opgaae  i Røg  og  Flammer!  — “ 

,,Ti!  er  du  afsindig,  Gamle !“  — raabte  Marsken  harm- 
fuld og  hævede  truende  sin  Haand;  men  den  gamle  Krigsmand 
blev  staaende  ubevægelig  og  stirrede  ham  stift  i de  lynende 
Øine.  ,,Vi  To  maae  kunne  see  vred  Mand  under  Øine!“  — - 
vedblev  lian  rolig  — ,,men  I har  Ret:  Ingen  af  os  skal 
dømme  den  Anden!  Jeg  har  ikke  Stort  at  lade  dig  høre,  Stig 
Andersen ! du  slog  den  falske  Kvindeskænder  Kong  Glipping 

— jeg,  Henner  Hjulmand  Friser,  slog  den  fordømte  Broder- 
morder Kong  Abel  — deri  staaer  jeg  dig  ved  Siden:  jeg  kan 
række  dig  Haanden  som  Staldbroder  — den  ene  blodige 
Haand  skal  ikke  smitte  den  anden !“ 

„Ha,  gamle  Henner!  var  du  hin  kjække  Friser ?“  — raabte 
Marsken  forbauset.  — „Kom  hid!  jeg  slaaer  dig  til  Ridder 
endnu  paa  dine  gamle  Dage!“ 

„Det  skal  du  ikke,  Stig  Andersen !“  — svarede  den  Gamle. 

— „Jeg  staaer  dig  jo  alt  ved  Siden  i Bedrift;  nu  skal  jeg 

vise  dig,  at  jeg  selv  uden  Ridderslaget  staaer  vel  saa  høit  som 

du.  Jeg  fortrød  ikke  min  Gjerning;  du  fortryder  ei  heller  din; 

men  jeg  forfulgte  ikke  den  Døde  i hans  uskyldige  Slægt; 
jeg  paatog  mig  ikke  med  besmittet  Haand  at  udskifte  Kroner 
og  være  en  Afgud  blandt  Mennesker;  jeg  vilde  frelse  men  ikke 
ødelægge  mit  Fædreland  — jeg  byggede  ingen  Mure  mellem 
Hjerter  og  Sjæle  — jeg  indsaae  dog  engang,  hvor  sent  det 
blev,  at  der  ingen  Velsignelse  er  med  os  og  vore  Lige.  See, 
derfor  kunde  jeg  ikke  gribe  dig  og  dine  Medskyldige;  derfor 
skulde  jeg  ledes  i din  Vold  af  en  listig  Djævel,  jeg  dog  selv 
havde  bastet  — her  skulde  jeg  afbøde  min  Formastelse  med  at 
trælle  for  en  større  Kongemorder,  og  det  var  Løn  som  for- 

skyldt. Seer  du,  stolte  Marsk!  det  indseer  jeg  nu,  og  derfor 
staaer  jeg  høiere,  end  du.  Den  Tid  vil  maaske  komme,  da 
du  seer  det  Samme,  Stig  Andersen!  saa  mødes  vi  vel  igjen, 
og  isaa  kan  vi  maaske  begge  slæbe,  som  troe  Staldbrodre, 
paa  en  større  Oprørsskandse,  end  denne. “ Han  taug  et  Øieblik 
og  hans  vilde  Aasyn  blev  vemodigt.  — - „Dog  nei,  nei“  — 
vedblev  han  med  dæmpet  Røst  — „endnu  er  der  Forbar- 
melse for  os  begge;  men  ikke  saaledes,  ikke  saaledes,  mægtige 
Marsk!  Jeg  er  paa  Veien  dertil;  vil  du  med,  saa  nedriv  selv 
dine  fordømte  Skandser  og  følg  mig  did,  hvor  Solen  kommer 
fra !“ 

Med  disse  Ord  steg  han  ned  af  Muren  ved  dens  ind- 
vendige Side.  Hans  Ord  havde  gjort  et  besynderligt  Indtryk 
paa  Marsken.  „Hm ! halv  forrykt  er  han  dog“  — mumlede  den 
mørke  Herre  og  red  taus  hen  til  Skandseporten,  hvorfra  den 
befriede  Fange  maatte  komme  ud.  Forfærdet  over  sin  Bedste- 
faders Ord,  fulgte  Aase,  bleg  og  skjælvende,  den  tause  Ridder. 
Da  de  naaede  Skandseporten,  traadte  Henner  Friser  dem  imøde 
med  en  lang  Stav  i Haanden.  Han  bar  endnu  en  svær  Jern- 
lænke, der  dog  ikke  hindrede  ham  i at  bevæge  sig.  Marskens 
troe  Krigsknegt,  Mads  Jyde,  der  havde  Opsigt  med  Skandse- 
arbeidet,  fulgte  den  trodsige  Olding,  for  at  høre  Bekræftelsen 
paa  hans  Frigivelse  af  Marsken  selv  inden  han  afløste  Lænken. 

,,Løs  ham!  han  er  fri!“  — bød  Marsken  — og  Mads -Jyde 
adlød. 

,,Kun  et  Ord  endnu,  Henner  \a  — sagde  Marsken  — - , »hvor- 
hen vilde  du,  jeg  skulde  følge  dig?“ 

,, Derhen,  hvor  hint  Træ  engang  groede  og  bar  den  evige 
Forbarmelses  Frugt \“  — ' svarede  Henner,  idet  han  pegede 
paa  et  stort  Kors,  der  stod  ved  Veien. 

,,Ja,  vist!  naar  jeg  bliver  saa  gammel,  at  jeg  gaaer  i Barn- 
dom !“  - — svarede  Marsken  og  loe  vildt.  — „Far  nu  med  Fred, 
Gamle!  din  Gjerning  var  større,  end  du  selv;  derfor  kan  du 
ikke  engang  bære  dens  Minde.  — Gaa,  ombyt  det  (med  et 

Afladsbrev!  — bliv  en  Helgen,  om  du  kan,  og  lad  os  see  hvo 
der  først  naaer  Maalet!  Naar  du  kommer  igjen,  skal  du  være 
mig  velkommen,  hvor  jeg  saa  er.  — Da  kan  vi  tale  nærmere 
om  hvo  af  os  To  der  stod  høiest  og  hvo  der  drev  det  videst 
i Verden !“ 

Marsken  sporede  derpaa  sin  Hest  og  red  indenfor  Skandsen. 
Taus  rakte  Henner  Friser  den  lille  Aase  sin  Haand  og  gik 

langsomt  bort  med  hende  uden  at  see  sig  tilbage. 

Den  gamle  Henner  og  hans  Datterdatter  havde  gaaet  en 
Tidlang  saaledes  sammen  uden  at  sige  et  Ord.  Endelig  afbrød 
Aase  den  ængstende  Taushed.  ,,Kjære,  gode  Bedstefader  — 
sagde  (hun  kjærlig  — , »hvorfor  taler  du  ikke  et  Ord  til 

mig?  Jeg  har  dog  nu  ikke  seet  dig  saalænge,  ikke  siden 
hin  forfærdelige  St.  Cæciliæ  Nat.“ 

,,Hvad  siger  du?  mit  Barn!“  — spurgte  den  Gamle,  som 
opvakt  af  en  Drøm.  — „Nu,  lad  høre!  hvorledes  har  du 
havt  det?  og  hvor  gik  det  dig  hin  Nat?“ 

,,Ak,  det  var  en  forfærdelig  Nat!  Da  baade  Skirmen  og 
du  |havde  forladt  mig,  faldt  jeg  i Søvn  paa  Bænken,  og  jeg 
havde  saa  gruelige  Drømme;  da  jeg  vaagnede,  laae  jeg  i 
Jordkjælderen  under  Gulvet,  og  det  var  mig  som  jeg  havde 
seet  Kongen  og  advaret  ham  for  Graabrødrene.  Det  var  lys 

Morgen,  og  jeg  løb  hen  til  Skovfogdens.  Der  hørte  jeg  om 

det  forskrækkelige  Kongemord  og  hvorledes  du  var  redet  efter 
Morderne  med  den  bundne  Kammersvend.  Jeg  ventede  tre 
Dage  paa  dig  i den  græsseligste  Angest;  saa  kunde  jeg  ikke 

længer  (holde  det  ud;  jeg  byttede  Klæder  med  Skovfogdens 
Maren;  jeg  tog  vor  lille  Skat  med  og  besluttede  at  gaae 
hele  Landet  rundt,  til  jeg  fik  opspurgt  dig.“ 

,,Min  troe,  kjære  Aase!“  udbrød  den  Gamle  og  klappede  hende 
paa  .Kinden  — ,,du  har  bedre  Lykke  med  dig,  end  jeg,  og 
det  er  da  intet  Under:  du  har  de  rene  Guds  Engle  til  Følge- 
skab; men  jeg  — jeg  havde  en  Satans  Engel  til  Veiviser. 
Jeg  fandt  vel  ogsaa  tilsidst  dem,  jeg  søgte;  men  min  Veiviser 
var  klogere,  end  jeg  og  Kongens  Jægere.  Den  snue  Rane  Ræv 
havde  os  længe  nok  til  Nar;  han  red  hele  Jylland  rundt  med 
os.  Tilsidst  blev  jeg  ked  deraf  og  vilde  give  ham  sit  Livsbrød 
med  mit  gode  Sværd;  da  forbandede  han  sig  paa,  jeg  vilde 
træffe  Kongemorderne  paa  Helgenæs,  hvis  de  vare  her  i Landet. 
Der  fandt  jeg  da  rigtignok  ogsaa  Hovedmanden  for  dem  Alle, 
og  — som  du  selv  saae,  for  at  blive  overvældet  og  gjort 
til  Slæbebest.  Ha,  Løn  som  forskyldt!  hvad  vilde  Henner 
Hjulmand  gaae  i Rette  med  Kongemordere !“ 

,,Ak,  • ikjære,  kjære  Bedstefader!  nu  veed  jeg  hvad  der  saa 
længe  har  ængstet  dig,  naar  det  stormede  om  Natten;  men 
tro  mig,  det  var  visselig  ikke  den  døde  Kong  Abel,  der  red 
om  Natten  gjennem  Finnerup  Skov;  det  var  Marsken  og  hans 
Svend:  nu  kjendte  jeg  dem  begge  igjen.  Og  vær  nu  trøstig, 
kjære  Bedstefader!  Vor  Herre  kan  vist  heller  ikke  længer  være 
vred  paa  dig  for  hin  Gjerning.  Den  ugudelige  Kong  Abel 
havde  jo  slaaet  sin  Broder  ihjel,  som  Kain ; han  fortjente  jo 
ikke  at  leve  paa  Jorden.  Men  har  du  ikke  Ro  derfor,  kjære, 
gode  Bedstefader!  saa  lad  os  gaae  til  Paven  i Rom  eller  til 
den  hellige  Grav,  som  du  jo  mente,  og  faae  Afløsning  for 
alle  vore  Synder !“ 

,,Ja,  det  vil  vi,  mit  Barn!  Havde  jeg  ingen  større  Byrde 
at  'bære,  end  du,  vilde  denne  Gang  være  mig  let.  Dog  nu, 

da  du  veed  hvad  der  trykker  mig,  er  jeg  allerede  lettere  om 
Hjertet.  Jeg  har  endnu  aldrig  ønsket  hin  Gjerning  ugjort; 
men  den  har  dog  kostet  mig  min  Fred.  Dog,  vil  Gud  og 

St.  Christian,  skal  jeg  endnu  faae  Fred  i Sjælen  før  jeg 

døer.  Hvad  Bod  den  hellige  Fader  paalægger  mig  vil  jeg 
udøve,  naar  han  kun  ikke  vil  forlange,  jeg  skal  fortryde!  - — 

— Nu,  vi  komme  vel  tilrette.  Har  du  taget  Guldlædiken  med 
dig,  skal  vi  ikke  lide  Mangel  paa  Reisen.  — Man  kan  tidsnok 
komme  til  at  faste.“ 

,,See,  (her  er  Lædiken,  Bedstefader!  jeg  har  ikke  rørt  den 
endnu.  Jeg  har  bundet  Ærmer  underveis  og  fortjent  flere 
Ørtuger,  end  jeg  brugte. “ Med  disse  Ord  rakte  -hun  den 

Gamle  en  lille  Trælædike  og  et  Kridthus  med  Kobbermynter. 

— ,,Ak,  men  er  det  sandt,  kjære  Bedstefader!  at  den  forfær- 
delige Marsk  oprører  hele  Landet  mod  vor  unge  Konge?“ 

„Desværre,  mit  Barn!  han  er  den  dygtigste  Karl,  jeg  har 
kjendt;  men  i ham  har  Danmark  født  en  stor  Mand  til  sin 
Fordærvelse.  Han  har  mægtige  Venner  baade  her  og  udenlands. 

Landet  er  fuldt  af  Forrædere.  Her  var  Noget  at  tage  Haand 
i — hvis  jeg  var  ung  endnu  og  turde  opsætte  denne  Sjælesag. 
Flynderborg  er  forraadt  af  Hr.  Lave,  og  paa  Ribehus  vaier 
Marskens  Oprørsbanner  over  Slotsporten. “ 

,,Ak,  Bedstefader,  det  vil  blive  forskrækkeligt!  Hertugen 
skal  ligge  for  Ribe  med  en  stor  Hær;  men  Ingen  troer,  han 
mener  det  ærligt  med  vor  unge  Konge  og  Landet.  Nu  venter 
man  ogsaa  Drost  Peder  der  — ak,  saa  er  Skirmen  vist  med  — 
saa  skal  Slottet  tages  med  Storm,  siger  man.“ 

Medens  de  endnu  talede  herom,  hørte  de  Hestetrav  bag 
ved  sig  paa  Veien  ved  Stranden.  De  vendte  sig  om  og  saae 

tvende  ranke  Bønderkarle,  der  rede  let  og  rask  paa  et  Par 
stolte  Hingste,  ledsagede  af  en  ung  Bondeknøs,  der  selv  red 
paa  en  Norbak  og  havde  tvende  opsadlede  Heste  i en  Line 
efter  sig. 

,, Drost  Peder!  Skirmen !“  — raabte  gamle  Henner  og  Aase 
paa  eengang.  I et  Øieblik  var  den  forklædte  Bondeknøs  af 
Norbakken  og  i Aases  Arme.  Drost  Peder  og  Ridder  Bent 

Rimaardsøn,  der  var  den  anden  forklædte  Bondekarl,  standsede 
deres  Heste.  — De  erfarede  strax  af  gamle  Henner  hvad  han 
vidste  om  Marsk  Stigs  Styrke  paa  Helgenæs  og  Hjelm,  som 
de  dog  allerede  i deres  Forklædning  havde  vovet  sig  temme- 
lig nær  og  næsten  vidste  ligesaa  god  Besked  om  som  Henner. 

„Følg  os  til  Ribe,  brave  Gamle !“  — sagde  Drost  Peder. 
— „Før  Kongeborgen  er  i vor  Magt  vil  jeg  ikke  komme  Dron- 
ningen og  vor  unge  Konge  for  Øie.  Her  er  gode  Raad  dyre. 
Forstaaer  du  Meer  end  dit  Fadervor,  saa  viis  os  det  nu! 
du  og  Aase  kan  ride  paa  vore  Hjælpeheste !“ 

Snart  vare  de  Alle  tilhest,  og  det  gik  i stærkt  Trav  ad 
Veien  til  Ribe. 

Drost  Peder  erfarede  nu  ogsaa  af  Henner,  at  den  listige 
Rane  med  stor  Forbittrelse  havde  seet  sin  Fædreneborg  Hjelm 
i Marskens  Hænder,  men  at  han  havde  holdt  gode  Miner 
og  var  af  Marsken  og  Jarl  Mindrealf  sendt  fra  Helgenæs, 
udentvivl  for  at  bringe  Budskab  til  Norge  eller  maaske  hente 
Undsætning  derfra.  Dog  hvorledes  han  havde  røgtet  dette 
Ærende  vidste  Henner  ikke. 


3.  KAPITEL. 

Med  Rane  og  hans  Stilling  var  der  imidlertid  foregaaet 
en  vigtig  Forandring.  Hverken  Marsken  eller  den  norske  Fri- 
bytterhøvding havde  modtaget  ham  saaledes,  som  han  ventede 
det,  da  han  bragte  Henner  Friser  og  de  kongelige  Jægere  i 
deres  Vold  paa  Helgenæs.  Marsken  havde  ingen  Erstatning 
tilbudet  ham  for  Øen  Hjelm  og  den  nedhuggede  Besætning  paa 
hans  Fædreneborg.  Istedetfor  efter  Løfte  at  antage  ham  til 

sin  Svigersøn,  havde  Jarlen  givet  ham  Ridderslaget  og  bedet 
ham  nøies  med  den  Ære  for  det  Første.  Rane  var  for  klog 
til  at  røbe  sin  Harme;  han  syntes  kun  ivrig  for  at  tjene  Marsken 
og  vise  Jarlen,  at  han  ikke  manglede  dristigt  Mod.  Han 
var  seilet  fra  Helgenæs  paa  et  af  Jarlens  Fribytterskibe  med 
den  Forsikkring,  at  de  snart  skulde  see  Prøver  paa,  om  han 
havde  faaet  de  gyldne  Sporer  for  tidlig.  Men  istedetfor  efter 
Løfte  at  drage  til  Kongshelle,  hvor  den  norske  Kong  Erik 
Præstehader  og  Hertug  Hakon  opholdt  sig,  havde  han  styret 
lige  til  Tønsberg. 

Siden  han  havde  modtaget  Ridderslaget  var  det  som  der 
var  faret  en  helt  forvoven  Aand  i ham,  der  paafaldende  viste 
sig  i hele  hans  Væsen  og  Adfærd.  Den  pibende  Stemme,  der 
paa  Overgangspunktet  til  den  mandlige  Alder  vanheldede  ham, 
var  i det  sidste  Halvaar  gaaet  over  til  en  noget  hæs  Basstemme, 
der  ikke  manglede  Kraft.  Det  rødlige  Mundskæg  var  blevet 
mørkere  og  stærkere,  og  det  kvindagtige  Udtryk  i hans  An- 
sigt var  veget  for  et  stærkere  Udtryk  af  vild  Lidenskabelig- 
hed. Følelsen  af  den  vigtige  Indflydelse,  han  havde  paa  de 
store  Statsbegivenheder,  og  den  farlige  Stilling,  han  havde 
sat  sig  i,  hvor  han  kun  ved  sin  egen  Kløgt  eller  Dygtighed 
kunde  .redde  sig,  gav  hans  Væsen  og  Adfærd  et  Præg  af 
Selvstændighed,  der  gjorde  det  Ubehagelige  i hans  listige  Smil 
mindre  mærkeligt. 

Paa  Tønsberg  Slot  levede  Jarl  Mindrealfs  Datter,  Kirstine 
Alfdatter  eller  Jomfru  Spændelsko,  som  hun  for  sine  store 
Guldspænders  Skyld  almindelig  kaldtes.  Hun  var  en  Pige  paa 
sexten  Aar,  stærk,  fyldig,  med  mørkegule  Haar,  usædvanlig 
livlige  blaae  Øine  og  med  en  kjæk,  lidt  opstaaende  Barnenæse. 
Hun  var  opdragen  paa  Tønsberg  Slot,  som  en  tilkommende 
Fyrstinde.  Moderen  var  død  i hendes  Barndom.  Faderen  havde 
hun  sjelden  seet.  Hun  var  bleven  føiet  i ethvert  Lune,  og  medens 
Algreven  foer  omkring  paa  Vikingstog,  levede  hans  Datter 
frit  og  lykkeligt  paa  Borgen,  hvor  hun  snart  beherskede  baade 
den  gamle  Slotsfoged  og  hele  Besætningen.  Med  al  sin  Vild- 
hed og  Egenraadighed  savnede  hun  dog  ikke  en  vis  Dan- 
nelse. Snorros  Brodersøn,  den  berømte  islandske  Skjald  og 
Sagaskriver  Sturle  Thordarsøn,  havde  for  tre  Aar  siden,  kort 
før  sin  Død,  været  paa  Tønsberg,  og  den  halvfjerdsindstyve- 
aarige  Olding  havde,  ved  sine  livlige  og  charakteristiske  For- 
tællinger om  Kong  Hagen  Hagensøns  Bedrifter  og  ved  sine 
Draper  om  de  gamle  nordiske  Helte,  vakt  en  saadan  Deeltagelse 
hos  den  unge  Pige  for  Daad  cg  et  virksomt  Liv,  at  hun  siden 
den  Tid  Intet  høiere  havde  ønsket,  end  at  kunne  fare  om 
paa  Søtog,  som  hendes  Fader,  eller  opleve  noget  ret  Even- 
tyrligt. For  faa  Maaneder  siden  havde  hun  gjort  Bekjendt-* 
skab  med  Jomfru  Inge,  der  havde  fulgt  sin  flygtende  Fader 
til  Tønsberg  og  efter  Faderens  Villie  var  bleven  tilbage  der 
paa  Slottet,  medens  han  var  reist  til  Kongshelle,  hvor  de  fleste 

undvegne  Sammensvorne  fandt  Beskyttelse  hos  Kong  Erik  Præste- 
liader  og  Hertug  Hakon. 

Det  var  Ridder  Lave  uudholdeligt  at  see  den  Smerte,  hans 
Troløshed  mod  det  danske  Kongehus  forvoldte  hans  Datter. 
Synet  af  hende  vakte  en  bestandig  Kamp  og  Uro  i hans  vak- 
lende Sjæl.  Vel  saae  han  kun  deeltagende  Bekymring  i Datterens 
Blik,  siden  hun  havde  seet  hans  Anger  og  næsten  afsindige 
Adfærd  paa  Flugten  fra  Viborg  efter  Kongens  Begravelse; 
men  han  greb  dog  den  første  Leilighed,  der  tilbød  sig,  til  at 
bortfjerne  hende  fra  sig. 

Paa  Tønsberg  Slot  aandede  Jomfru  Inge  atter  frit  og  over- 
vandt den  nedtrykkende  Sindsstemning,  der  i hendes  Faders 
Nærværelse  havde  kuet  hende.  Dog  var  det  hende  en  skrækkelig 
Tanke,  at  hun  opholdt  sig  paa  en  fjendtlig  Sørøverborg;  thi 
anderledes  forekom  hende  ikke  det  ældgamle  kongelige  Slot, 
som  af  Kong  Hagen  Hagensøn  paa  det  Prægtigste  var  istandsat, 
saalænge  en  Lehnsmand  som  Jarl  Mindrealf  der  var  Husbond 
og  Herre.  Kun  Visheden  om,  at  den  plumpe  Fribytterhøvding 
ikke  i lang  Tid  ventedes  hjem,  kunde  berolige  hende;  og 
hendes  Afsky  for  Algreven  udstrakte  sig  ikke  til  Datteren. 
Den  ’kjække  norske  J ariedatter  og  den  danske  Ridderdatter 
vare  snart  bievne  fortrolige  Veninder.  Norske  Skjaldesange  og 
danske  Kæmpeviser  tonede,  som  beslægtede  Vexelsange  imellem 
dem.  Jomfru  Spændelsko  red  til  Fjelds  med  sin  danske  Veninde 
og  viste  hende  stolt  sit  Fødelands  Herlighed;  den  høihjertede 
Inge  beundrede  Klippelandet  og  det  norske  Heltemod  ligesaa 
oprigtigt,  som  hun  med  Begeistring  og  Kjærlighed  besang 
sit  Fødelands  stille  Deilig'hed  og  berømmede  sine  troe,  stand- 
haftige Landsmænd,  der  i denne  ulykkelige  Tid  forsvarede  den 
danske  Krone  og  den  umyndige  Thronarving  mod  Oprørerne. 

Inges  Deeltagelse  for  det  Kongehus,  hendes  Fader  modsatte 
sig,  virkede  mægtigt  paa  den  dristige  Jarledatter.  En  saadan 
Selvstændighed  var  ret  efter  den  norske  Jomfrues  Sind,  og 
det  (harmede  hende,  at  hendes  Fader  og  den  norske  Konge 
vilde  række  Haand  til  at  bekæmpe  den  lille  danske  Barnekonge, 
der,  efter  Jomfru  Inges  Fremstilling  af  hans  farlige  Stilling, 
stod  i en  forunderlig  eventyrlig  Giands  for  hende. 

En  Dag  rede  Kirstine  Spændelsko  og  Jomfru  Inge  paa  en 
Sti  ved  Stranden  og  saae  et  Skib  for  fulde  Seil  løbe  ind  i 
Tønsberg  Fjord.  ,,See,  see!“  — raabte  Kirstine  glad  — ,,en 
af  min  Faders  Knorer!  — og  seer  du  den  strunke  Ridder  ved 
Forstavnen?  hvem  kan  det  være?  Pas  paa,  stolt  Inge!  det 
er  en  af  dine  Landsmænd,  som  ikke  længer  kan  afsee  dig.a 

,,Er  det  et  af  din  Faders  Skibe,  Kirstine !“  — - svarede 
Inge  — ,,saa  kan  det  ikke  medføre  nogen  Ven  af  mig  eller 
Danmark.  Den  Eneste,  som  savner  mig,  ham  kan  det  heller  ikke 
v(æ,re : (han  kan  ikke  forlade  Landet  og  den  unge  Konge  i 
Nøden,  for  at  opsøge  mig.“ 

,,Maaske  er  det  da  en  Beiler  til  mig!“  — sagde  Kirstine 

og  loe.  — „Er  det  en  rask  dansk  Ridder,  og  staaer  han  mig 
an,  kan  jeg  maaske  endnu  komme  til  Danmark  og  forsvare 
eders  Barnekonge.  Det  er  ogsaa  kedsommeligt"  — vedblev  hun 
ærgerlig  og  slog  med  Nakken  — „at  vi  Piger  altid  skal 
sidde  med  Hænderne  i Skjødet  og  lade  Mændene  skalte  og 
valte,  uden  at  de  engang  spørge  os  om  vor  Mening,  ligesom 
det  var  saa  afgjort  en  Sag,  at  vi  slet  ingen  anden  Mening 
turde  have,  end  de  gode  Herrers;  vi  udgjøre  dog  den  halve 
Deel  af  Folket,  skulde  jeg  troe,  og  vi  har  dog  hver  især  ligesaa 
hel  og  holden  en  Sjæl,  som  nogen  Klods  af  Mand.  Hvad  mig 
angaaer,  stolt  Inge!  da  har  jeg  ligesaa  godt  en  fri  Villie, 
som  du  og  nogen  dansk  Pige;  og  fordi  min  Fader  holder  med 
eders  Oprørere,  holder  jeg  dog  ligefuldt  med  dig  og  dine 
troe  Landsmænd.  I gamle  Dage  var  de  nordiske  Piger  ikke 
saa  spagfærdige  som  nu;  da  var  der  jo  hele  Hære  af  Skjold- 
møer; det  maatte  selv  den  drabelige  Stærkodder  bekjende. 
Kjender  du  Visen  om  den  kjække  Hervor,  som  tvang  sin  Fader 
til  at  række  hende  Sværdet  Tyrfing  ud  af  Gravhøien?" 

„Hun  var  en  dansk  Skjoldmø"  — svarede  Inge  — „men 
hun  var  en  vild,  forfærdelig  Hedningpige.  Gud  bevare  hver 
diristen  Sjæl  for  slig  afsindig  Formastelse!" 

„Hun  var  dog  en  Pige,  som  vidste  hvad  hun  vilde,  og 
hun  turde  sætte  det  igjennem,  trods  nogen  Mand"  — sagde  Kir- 
stine. — „Gamle  Sturle  lærte  mig  Visen  om  hende  — - hør 
engang!  det  Vers  kan  jeg  bedst  lide"  — og  nu  sang  hun  med 
rask  Stemme  saa  det  gjenlød  over  Fjorden: 

„Jeg  tør  røre 
Og  i Haand  tage 
Hvassen  Kaarde  — 

Maatte  jeg  kun  den  faae!  ' ■ 

Ret  aldrig  troer  jeg, 

Den  Ild  mig  brænder, 

Som  hendøde  Kæmpers 
Øine  omspiller." 

„Syng  ikke  den  forfærdelige  Hedningsang,  kjære  Kirstine!" 
— - afbrød  Inge  den  ivrige  Sangerinde:  — „Hervor  maatte 
dog  jo  selv  grue  for  sin  ugudelige  Vildhed,  og  da  hun  gik  fra 
Faderens  Grav,  saae  hun  jo  Luften  i Luer  om  sig.  Slig  una- 

turlig Selvraadighed  kan  aldrig  faae  nogen  god  Ende." 

„Da  fortalte  dog  Sturle  mig,  at  hun  tilsidst  fik  den  Helt, 
hun  holdt  af"  — svarede  Kirstine.  — „Sværdet  var  der 

rigtignok  ingen  Lykke  ved;  men  det  maa  ret  have  været  et 

lystigt,  frit  Skjoldmøliv,  hun  har  ført.  Det  er  hende,  jeg  har 
ment  med  Jomfruen  med  Sværdet  ved  den  brændende  Høi,  som 
jeg  har  baldyret  i Faders  Riddersal.  Jeg  kunde  ogsaa  have 
Lyst  til  at  være  Skjoldmø  — saa  drog  jeg  til  Danmark 

og  forsvarede  eders  unge  Konge." 

„Kjære  Kirstine !"  — tog  nu  Inge  med  alvorlig  Bekymring 
Ordet  og  greb  hendes  Haand  — „Tak  for  din  Deeltagelse  for 
mig  og  mit  ulykkelige  Fædreland!  men  lad  ikke  min  Skjæbne 
afdrage  dig  fra  Troskab  og  Lydighed  mod  din  Fader!  jeg  priser 
Gud  og  den  hellige  Jomfru,  at  jeg  endnu  kan  adlyde  min 
Fader,  selv  naar  jeg  synes  at  handle  egenraadigst.  Lad  mig 
betroe  dig  en  vigtig  Hemmelighed,  kjære  Kirstine!  du  veed, 
jeg  *er  saagodtsom  en  Fange  her;  men  jeg  agter  at  flygte 
herfra,  og  du  maa  staae  mig  bi!  — “ 

„Hjertensgjerne!"  — svarede  Kirstine  glad  — „men  saa 
følger  jeg  med.  Jeg  er  ked  af  dette  eensformige  Liv.  Kan  to 
Piger,  som  vi,  da  Ingenting  udrette  i Verden?  Vil  du  til 
Danmark?  Inge!" 

„Til  Danmark  eller  Sverrig  — jeg  har  Frænder  beggesteds." 

„Skal  jeg  hjælpe  dig,  vil  jeg  vide  Alt!  Det  Brevskab,  du 
fik  forleden  Dag  med  den  fremmede  Klerk,  det  var  vist  fra 
Drost  Hessel." 

Jomfru  Inge  rødmede.  „Nei!"  — sagde  hun  med  et  dæmpet 

Suk.  — „Men  siden  du  vil  vide  Alt,  saa  læs  det!" 

De  holdt  stille  paa  den  øde  Vei.  Kirstine  greb  hastig  Bre- 
vet og  aabnede  det  nysgjerrig.  „Martinus  de  Dacia"  — læste 
hun.  — „Gjækker  du  mig,  Inge!  det  er  jo  Latin." 

„Det  er  kun  en  Mands  Navn"  — svarede  Inge  • — „saa- 
ledes  kalder  han  sig,  vor  lærde  Cantsler  og  Kongehusets  troe 
Ven,  Mester  Martin  Maagensen ; han  har  skrevet  Brevet  for 
min  gamle,  kjære  Frænde  Jon.  De  vil  have  mig  til  Stockholm, 
til  den  unge  Prindsesse  Ingeborg.  Den  lille  svenske  Prindsesse 
er  bestemt  til  vor  Konges  Brud;  hun  skal  have  en  dansk 

Ridderdatter  hos  sig,  for  at  lære  Folket  og  Landet  at  kjende 
af  en  Indfødt,  og  de  gode  Herrers  Valg  er  faldet  paa  mig. 

De  skildre  mig  denne  Vei,  som  den  eneste,  hvorpaa  jeg  maaske 
kan  'virke  velgjørende  for  min  Fader  i Tiden  og  selv.  gavne 
mit  ulykkelige  Fædreland.  Jeg  har  overveiet  det  nøie,  og 
jeg  har  ingen  Betænkeligheder  længer.  Min  Fader  har  forladt 
mig  her,  og  jeg  maa  ikke  følge  ham  længer.  Han  er  nu 
sikker  paa  Kongshelle.  Jeg  har  hemmelig  hans  Tilladelse;  men 
han  tør  ikke  aabenbart  tilstede  det;  hans  ulyksalige  Forhold 
nøder  ham  til  Forstillelse.  Det  maa  see  ud  som  jeg  flygtede  uden 
hans  Vidende  og  Villie.  Eders  gamle  Slotsfoged  faaer  i Dag 
endog  Anmodning  om  at  forbyde  mig  enhver  Reise.  Hjælp 
mig  nu  herfra,  kjære  Kirstine!  til  Danmark  eller  Sverrig  — 
ligemeget!  kan  jeg  kun  komme  uhindret  herfra,  staaer  Veien 
mig  aaben.  Saavel  i Danmark  som  i Sverrig  er  enhver  Stads- 
foged og  Slotsbefalingsmand  forpligtet  til  at  befordre  min 
Reise,  naar  jeg  fremviser  dette  Brevskab."  Med  disse  Ord  frem- 
tog hun  af  sin  Kaabelomme  et  sammenrullet  Pergamentsblad 
med  tre  store  Segl  under. 

Kirstine  gjorde  store  Øine.  „Ja  saa!  det  maa  jeg  tilstaae!" 
- — sagde  hun  overrasket  — „du  maa  have  mægtige  Folk  til 

Venner,  og  det  maa  have  Noget  at  betyde.  Men  lad  os  nu 
være  snilde!  Nu  vil  Slotsfogden  passe  strengt  paa  dig,  og  du 
faaer  næppe  længer  Frihed  til  at  ride  ud  med  mig.  Lad  os 
nu  see  hvem  den  fremmede  Ridder  er,  som  kom  paa  min  Faders 
Skib!  Skal  han  tilbage  til  Danmark,  maa  han  vindes  og  tage 
dig  med.  Kan  det  gaae  an,  følger  jeg  med  dig.  Det  skulde  gaae 
underligt  til,  kunde  to  vakkre  Piger,  som  vi,  ikke  faae  en 
Ridder  til  at  føre  os  bort  og  bilde  ham  ind,  det  var  mod 
vor  Villie.“ 

„Letsindige  Pige!  du  tænker  kun  paa  Eventyr  og  dristig 
Spas;  men,  for  Guds  og  den  hellige  Jomfrues  Skyld!  vær  for- 
sigtig og  spøg  ikke  med  hvad  jeg  har  betroet  dig!  det  gjælder 
min  Frihed  og  mit  hele  Fremtidshaab.  Endnu  Eet  maa  jeg 
betroe  dig!“  — - tilføiede  hun  ængstelig  med  et  dybt  Suk:  — 
„den  hiægtige  Befalingsmand  paa  Kongshelle,  Ridder  Thord, 
kjender  du  jo?“ 

„Den  rige  Thord  med  den  lange,  røde  Næse  — hvad  han?“ 

„Han  har  beilet  til  mig;  min  Fader  tør  ikke  sige  ham 
Nei;  kun  en  hastig  Flugt  kan  redde  mig.  Inden  otte  Dage 
vil  han  være  her  med  min  Fader. “ 

„Saa  skal  han  nu  faae  dobbelt  saa  lang  en  Næse!“ 
sagde  Kirstine.  — „Kom  kun,  kjære  Inge!“  — - du  skal  nu 
herfra,  om  jeg  saa  selv  skal  bortføre  dig!“ 

De  rede  tilbage  mod  Bjerget  Tunis  eller  Tun,  hvorpaa 
Slottet  Tønsberghus  laae,  i Midten  af  Staden.  Fjorden  og 
den  anseelige  By  med  sine  malede  Træhuse  paa  begge  Sider 
af  Bjerget,  hvor  Solen  skinnede  paa  de  ni  Klostere  og  de 
fjorten  saakaldte  Kongens  Kapeller,  afgav  et  skjønt  og  malerisk 
Syn;  men  de  unge  Piger  syntes  ikke  dennegang  at  agte  derpaa. 
Hvad  de  tænkte  paa,  turde  de  nu  ikke  længer  tale  høit  om, 
blandt  de  mange  Søfolk  og  travle  Kjøbmænd,  de  mødte;  og  de 
rede  tause  op  ad  Bjerget  mod  Slottet. 

Det  Skib,  de  havde  seet  løbe  ind  i Fjorden,  var  imidlertid 
landet.  Den  unge,  stadselige  Ridder,  som  førte  det,  var  gaaet 
iland  og  havde  med  ridderlig  Pomp  fremstillet  sig  for  Slots- 
fogden paa  Tønsberghus,  som  han  havde  en  hemmelig  Samtale 
med  i hans  Lønkammer.  Der  var  gjort  Anstalter  paa  Slottet 
til  at  huse  den  fremmede  Herre,  som  en  udmærket  Gjest.  Nu 
traadte  begge  de  unge  Piger  ind  i Slottets  store  Dagligstue. 
De  satte  sig  tause  ved  Sømmebordet  og  kastede  nysgjerrige  og 
forventningsfulde  Blik  paa  en  Sidedør,  hvorigjennem  de  snart 
ventede  at  see  Slotsfogden  træde  ind  med  den  danske  Ridder, 
som  de  allerede  havde  bestemt  til  saa  vigtigt  et  Foretagende. 
Endelig  aabnedes  Døren,  og  den  gamle  Slotsfoged  traadte  ind 
med  Rane  Kammersvend,  hvem  han  fremstillede  for  sin  Herres 
Datter,  som  en  fortjent  Mand,  der  af  hendes  Fader  Jarlen  var 
hædret  med  Ridderslaget,  og  som  var  her  i et  vigtigt  Anlig- 
gende. 

Med  ridderlig  Høflighed  hilsede  Rane  begge  de  Skjønnc.  Da 

Jomfru  Inge  saae  hans  Ansigt  og  hørte  hans  Navn,  skiftede 
hun  Farve.  Hans  listige  Smil  og  slebne,  indsmigrende  Væsen 
mishagede  hende  høilig,  og  hun  erindrede  sig  at  have  hørt 
ham  nævne,  som  den  myrdede  Konges  Yndling,  ved  mange 
Ledigheder,  hvor  det  hverken  var  til  Ære  for  ham  eller 
hans  forrige  Herre.  Hans  høist  mistænkelige  Adfærd  ved  Kon- 
gens Drab  havde  hun  ogsaa  hørt  tale  om,  og  da  hun  saae 
ham,  som  en  Udsending  fra  Mindrealf,  maatte  hun  med  Føie 
betragte  ham  som  en  aabenbar  Landsforræder.  Hun  kunde  ikke 
skjule  den  Foragt  og  Modbydelighed,  hun  følte  for  ham,  og 
dette  undgik  ikke  hans  Opmærksomhed,  medens  han  med  levende 
Veltalenhed  underholdt  den  muntre  Kirstine. 

Imidlertid  blev  Slotsfogden  kaldet  ud.  Rane  vidste  nu  snart 
at  bringe  Jomfru  Inge  ind  i Samtalen  og  tildrage  sig  hendes 
Opmærksomhed  ved  en  deeltagende  Yttring  om  Danmark  og 
den  unge  Konges  farlige  Stilling.  Hvem  Jomfru  Inge  var,  vidste 
han  allerede;  hendes  Hengivenhed  for  Kongehuset  var  ham 
bekjendt,  og  at  den  norske  Jarledatter  med  Livlighed  deelte 
denne  Stemning,  havde  han  allerede  med  Overraskelse  havt 
Ledighed  til  at  bemærke.  Han  benyttede  strax  denne  Opdagelse 
til  at  sætte  sig  i et  fordeelagtigt  Lys  hos  begge  de  unge  Piger, 
idet  han,  i smigrende  Tillid  til  deres  ædle  Sind,  betroede 
dem,  (som  en  farlig  Hemmelighed,  at  han  var  en  tro  Ven 
af  det  danske  Kongehus  og  havde  vovet  sig  hid  i en  ganske 
anden  Hensigt,  end  han  maatte  foregive. 

De  unge  Piger  studsede.  For  at  bestyrke  sit  Udsagn  og  betage 
dem  enhver  Mistillid,  skildrede  Rane  dem  nu  med  glimrende 
Farver,  dog  med  tilsyneladende  Beskedenhed,  hvorledes  han 
i Finnerup  Lade  havde  forsvaret  sin  ulykkelige  Konge  til  det 
Yderste.  Han  betroede  dem  hvorledes  han  desuagtet  paa  det 

Skammeligste  var  bleven  miskjendt,  og  hvorledes  han  nu,  for 
at  retfærdiggjjøre  sig  i alle  Retsindiges  Øine,  vilde  vove  sit 
Liv  ved  de  dristigste  Foretagender  til  den  unge  Konges  Fordeel. 
— ,,Min  Troskab  mod  min  forrige  Herre  og  Konge“  — til- 
føiede  han  — ,,har  allerede  kostet  mig  min  skjønne  Fædrene- 
borg paa  Hjelm.  Marsk  Stig  har  med  stormende  Haand  erobret 
den  og  nedhugget  mine  troe  Mænd.  Jeg  har  været  nødt  til 
at  sætte  List  mod  Magt;  men  med  den  Undsætning,  jeg  her 

paa  Skrømt  henter  til  Marsken,  agter  jeg  at  vise  ham  og 
eders  kjække  Fader,  ædle  Jomfru  Kirstine!  at  jeg  ikke  er  det 
Ridderslag  .uværdig,  hvormed  Jarlén  har  hædret  mig,  idet 
jeg  selv  vover  at  udsætte  mig  for  hans  mægtige  Vrede. “ 

„I  er  ligesaa  forvoven  som  aabenhjertig,  Ridder  Rane!“  — - 
sagde  .Kirstine  forbauset.  — ,,Hvo  har  sagt  Eder,  at  Jarl 

Mindrealfs  Datter,  efter  denne  Tilstaaelse,  vil  lade  Eder  slippe 
fri  fra  Tønsberg  Slot?  dersom  jeg  nu  paa  min  Faders  Vegne 
lod  Eder  øiebliklig  kaste  i Taarnet  — — “ 

,,Saa  ihavde  jeg  mærkelig  taget  feil  af  eders  høie  og  ædle 
Sind,  høibaarne  Jomfru \u  — svarede  Rane  — ,,dog  selv  et 

Fangenskab  ihos  Eder  vilde  jeg  ikke  ansee  for  nogen  Ulykke. 
Men  det  .veed  jeg:  Jomfru  Inge  Lities  Veninde  kan  ikke  hade 
og  forfølge  nogen  Ven  af  det  danske  Kongehus." 

,,Det  skulde  I dog  ikke  stole  saa  trygt  paa,  Hr.  Ridder !“ 

— svarede  Jarledatteren.  — „Her  i Tønsberg  har  de  danske 
Konger  ikke  efterladt  de  skjønneste  Mindesmærker:  her  fortælles 
endnu  islemme  Historier  om  Harald  Blaatands  Grumhed,  og 
her  ligge  endnu  Ruiner  fra  eders  drabelige  Kong  Valdemars 
Tid.  Troer  I,  de  norske  Piger  ere  mindre  fædrelandsksindede, 
end  de  danske,  saa  tager  I storlig  feil." 

Rane  syntes  et  Øieblik  forskrækket ; men  han  fattede  sig 
hastig,  idet  han  bemærkede  et  skalkagtigt  Smil  i den  dristige 
Jomfrues  Ansigt  og  et  fortroligt  Blik  til  hendes  danske  Ven- 
inde. Han  bøiede  sit  Knæ  for  den  lunefulde  Jarledatter.  ,,Min 
Frihed  og  maaske  mit  Liv  er  i eders  Haand"  — sagde  han 

— „men  jeg  fortryder  dog  ikke  min  Oprigtighed.  For  at  see 
Jarl  Mindrealfs  skjønne  Datter  vilde  jeg  ikke  have  betænkt 
mig  ipaa  et  større  Vovestykke;  men  det  var  mig  umuligt  at 
see  Eder  og  noget  Øieblik  fordølge  hvad  jeg  fører  i mit 
Skjold.  Med  de  norske  Skjønne  har  de  danske  Riddere  aldrig 
havt  Krig,  og  af  vore  Fyrsters  Luner  afhænger  ikke  vor 
Menneskefrihed  og  vor  Erkjendelse  af  Ret  og  Uret  — — " 

„Godt,  Ridder  Rane!  — staa  op!  — Slotsfogden  kommer !" 

— sagde  Jomfru  Kirstine  hastig  og  tillod  ham,  ærbødig  at 
kysse  hendes  Haand,  idet  hun  hævede  ham  af  den  hyldende 
Stilling.  Slotsfogden  traadte  ind,  og  man  talte  muntert  om 
ligegyldige  Ting. 

Jomfru  Inge  fæstede  ingen  Tro  til  den  listige  Rane.  Da  hun 
om  Aftenen  var  ene  med  Kirstine,  advarede  hun  sin  Veninde 
for  ham ; thi  hun  havde  vel  bemærket,  at  hans  ærbødige  Hylding 
af  hendes  Skjønhed  og  hans  smigrende  Tillid  til  hendes  frie 
Aand  og  Selvstændighed  ikke  havde  været  uden  Virkning.  Jom- 
fru Inge  maatte  imidlertid  selv  tilstaae,  at  Ridder  Rane  ikke 
lod  til  at  mangle  Mod,  og  at  han  besad  megen  Snildhed  og 
Veltalenhed;  hun  indrømmede  ogsaa,  at  han  mulig  kunde  være 
miskjendt;  men  i Kirstines  Øine  var  han  en  sand  ridderlig 
Helt. 

Næste  Dag  søgte  Rane  kun  Leilighed  til  at  faae  Kirstine 
Spændelsko  ene  i Tale.  Det  lykkedes  ham,  og  han  betroede 
hende  nu  strax  hvorledes  Rygtet  om  hendes  Skjønhed  og  Elsk- 
værdighed længe  havde  gjort  ham  til  hendes  lidenskabelige  Be- 
undrer. Han  fortalte  hende  hvorledes  hendes  Fader  havde  givet 
ham  Ret  til,  selv  dristig  at  forsøge  sin  Lykke  hos  hende;  men 
at  Jarlen  nu  søgte  Udflugter.  Endelig  aabenbarede  han  hende 
hvorledes  denne  Reise  og  den  Livsfare,  han  ved  dette  dristige 
Eventyr  udsatte  sig  for,  egentlig  havde  til  Hensigt  at  see 
hende,  og  at  der  nu  intet  Foretagende  var  saa  farligt,  at  han 
jo  for  hendes  Skyld  vilde  vove  det. 

Hun  syntes  at  høre  alt  Dette  uden  Mishag;  dog  gav  hun 

ham  intet  bestemt  Svar.  Fire  Dage  forløb,  og  Rane  fortsatte 
sine  Bestræbelser  for  at  vinde  Kirstine  Spændelsko  og  bibringe 
Jomfru  Inge  fordeelagtige  Tanker  om  ham.  Der  blev  holdt  mange 
hemmelige  Raad  mellem  de  unge  Piger;  og  det  blev  besluttet, 
at  man  i alt  Fald  maatte  sætte  Ranes  Troskab  paa  en  streng 
Prøve,  inden  man  troede  ham.  Rane  havde  paa  en  forblommet 
Maade  talt  om  sit  hurtige  Skib  og  om  sine  mægtige  Forbindelser 
i Danmark;  til  en  Flugt  eller  Bortførelse  behøvedes  kun  et 
Vink  eller  en  tilsyneladende  tilfældig  Ledighed.  Kirstine  ud- 
kastede de  eventyrligste  Planer,  og  Jomfru  Inge  var  nær  ved 
at  give  efter  for  Nødvendigheden  og  sin  mislige  Stilling. 

Den  femte  Dag  efter  Ranes  Ankomst  forskrækkedes  Inge  ved 
det  Budskab,  at  man  næste  Dag  kunde  vente  hendes  Fader  til 
Tønsberg  med  Ridder  Thord  fra  Kongshelle,  og  der  skete 
festlige  Tilberedelser  paa  Slottet  som  til  et  Bryllup. 

Ranes  Skib  laae  seilfærdigt  i Tønsberg  Fjord  et  Par  Bueskud 
fra  Strandbredden.  Det  var  besat  med  et  talrigt  Mandskab 
af  dristige  Fribyttere,  som  Rane  med  Guld  og  store  Løfter  havde 
vundet.  Den  listige,  unge  Flerre  havde  foreslaaet  en  Lyst- 
vandring ved  Stranden.  Fler  gik  han  nu  kort  før  Solens  Ned- 
gang mellem  Kirstine  og  Jomfru  Inge,  ledsaget  af  den  gamle 
Slotsfoged,  der  var  hjertelig  ked  af  at  høre  tale  om  Fjelde 
og  Vandfald  og  alle  de  Natursk jønheder,  Fremmede  her  idelig 
priste.  Rane  underholdt  med  ridderlig  Fløflighed  de  unge  Piger; 
han  beundrede  Egnens  og  Landets  Skjønhed.  ,,Fra  Søsiden 
maa  Synet  af  disse  Kyster  dog  endnu  være  langt  skjønnere!“ 

— sagde  han.  — ,,Jeg  kan  ikke  ret  dømme  derom:  — den 
Dag,  jeg  kom,  var  Luften  ikke  nær  saa  klar  som  idag.“ 

,,Det  (synes  mig  dog“  — sagde  Slotsfogden  og  gabede: 

— ,,det  var  jo  lige  i den  klare  Middagsstund." 

„Men  mod  Aften  tager  Kysten  sig  vist  langt  skjønnere  ud" 
ud"  — mente  Rane.  ,,Her  ligger  just  en  Baad  med  mine 
Rorkarle ; dersom  Damerne  har  Lyst,  kunne  vi  roe  et  lille 
Stykke  ud  i Fjorden !" 

,,Ja  ,nok‘F  — sagde  Kirstine  og  trak  Inge  ud  med  sig  i 
Baaden.  — „Veiret  er  smukt,  og  jeg  maa  dog  vise  dig  og  din 
Landsmand,  at  Solen  ikke  gaaer  ned  over  noget  stoltere  Land, 
end  Norge.  Vil  I med?  Slotsfoged  1“ 

Rane  var  alt  sprungen  i Baaden.  Slotsfogden  var  ærgerlig 
over  dette  Indfald;  men  han  var  ikke  vant  til  at  modsætte 
sig  den  stolte  Jarledatters  Villie.  Han  steg  vranten  i Baaden. 
og  den  gled  rask  fra  Kysten.  Medens  Rane  holdt  begeistrede 
Lovtaler  over  Udsigten,  styrede  Rorkarlene  efter  Aftale  lige 
til  hans  Skib,  som  laae  med  halvudspændte  Seil,  og  hvor 
Baadsmændene  allerede  støde  med  Haanden  paa  Ankertouget 
for  at  kunne  lette,  saasnart  deres  Herre  var  ombord.  Ranes 
Indbydelse  til  at  besee  Skibet  blev  modtaget.  Slotsfogdens 
Indvendinger  overdøvedes  af  den  veltalende  Ridder,  og  neppe 
havde  man  sat  Fod  paa  Skibet,  før  det  paa  Ranes  Vink  foer 

afsted  for  fulde  Seil.  Medens  nu  den  forskrækkede  Slotsfoged 
førtes  som  Fange  ned  i Skibsrummet,  laae  Ridder  Rane  paa 
sine  Knæ  for  Kirstine  og  undskyldte  med  en  Strøm  af  smigrende 
Ord,  at  than  førte  hende  og  hendes  Veninde  til  Danmark, 
hvor  han  ligesaavist  haabede  at  vinde  deres  Tilgivelse,  som 
han  nu  var  beredt  til  ved  enhver  ridderlig  Daad  at  fortjene 

den  skjønneste  norske  Piges  Haand. 

Saavel  Jomfru  Inge  som  Kirstine  stode  dog  halv  forskrækkede 
over  denne  pludselige  Bortførelse,  skjønt  det  var  deres  egen 

Plan,  den  listige  Ridder,  uden  at  vide  det,  saaledes  udførte. 
De  taug  begge  helt  betænkelige.  Jomfru  Inge  var  for  stolt 
til  at  drive  Forstillelsen  videre.  — ,,Vel,  Ridder  Rane!“  — 

sagde  hun  alvorlig  — „jeg  følger  Eder  godvillig  til  Dan- 
mark. Jeg  har  netop  ønsket  at  forlade  Tønsberg.“  Med  disse 
Ord  gik  hun  tilside  og  overlod  det  til  sin  lunefulde  Veninde 
at  anstille  sig  trodsig  og  vred  over  den  formastelige  Bortførelse. 

Ved  dette  Skridt  havde  imidlertid  Ridder  Rane  opnaaet  flere 
vigtige  Hensigter.  Saalænge  de  Sammensvornes  Skjæbne  endnu 
var  tuvis,  var  det  ham  vigtigt  paa  en  aabenbar  Maade  at 
kunne  fralægge  sig  enhver  Forbindelse  med  dem.  Saavel  hos 
Marsk  Stig  som  hos  Jarlen  troede  han  desuden  ved  denne 

dristige  Handling  at  sætte  sig  i Agtelse,  som  en  kjæk  Ridder, 
og  i den  mægtige  Algreves  Datter  havde  han  nu  et  Gidsel, 
der  betryggede  ham  imod  dem.  Det  undgik  heller  ikke  hans 
Opmærksomhed,  at  han,  som  en  forvoven  og  eventyrlig  Ridder, 
havde  sat  sig  i et  Forhold  til  den  kjække  Vikingsdatter,  der 
hemmelig  begunstigede  hans  Ønsker  som  Beiler,  uagtet  den  til- 
syneladende Trods  og  Vrede,  hvormed  hun  fulgte  ham.  Saalænge 
Jomfru  Inge  var  i hans  Magt,  formodede  han  ogsaa,  at  hendes 
Frænde,  gamle  Ridder  Jon,  og  Drost  Hessel  vilde  betænke  sig 
paa  hvad  de  foretoge  imod  ham. 


4.  KAPITEL. 

En  smuk  Foraarsaften  midt  i Mai  Maaned  var  der  stor 
Fakkeldands  og  Lystighed  paa  Ribe  Gader.  Slige  offentlige 
Festligheder,  hvorved  Borgerne  blandede  sig  i de  muntre  Rid- 
deres Klynger,  vare  vel  ikke  ualmindelige ; men  i denne  alvor- 
lige Tid,  saa  kort  efter  Kongemordet,  maatte  en  slig  offent- 
lig Lystighed  høilig  forarge  alle  Kongehusets  Venner  blandt 
Stadens  Borgere,  medens  Marsk  Stigs  Tilhængere  glædede  sig 
derover,  ;som  et  Tegn  paa  den  Tryghed,  hvormed  den  fra- 
faldne Høvedsmand  paa  Kongeslottet,  Ridder  Tage  Muus,  trod- 
sede det  kongelige  Parti.  Herved  viste  denne  Oprørshøvding 
ogsaa  hvor  lidet  han  frygtede  de  vistnok  skrømtede  Trudsler, 
hvormed  Hertug  Valdemar  havde  opfordret  ham  til  at  over- 
give Slottet. 

I en  halv  Mils  Frastand  Sønden  for  Ribe  laae  Hertu- 
gen rolig  med  sin  Hær  i en  stor  Leir.  Hans  Krigsfolk  bestode 
mest  af  Sønderjyder ; dog  var  der  ogsaa  Brandcnborgske  og 
Sachsiske  Ryttere  iblandt  dem.  I sit  prægtige  Skarlagenstelt 
bevertede  Hertug  Valdemar  denne  Aften  begge  Markgreverne 
af  Brandenborg  og  den  gamle  Hertug  Johan  af  Sachsen,  saa- 
velsom  Grev  Gerhard  af  Holsten,  der  forrige  Dag  var  stødt 
til  Hæren  med  et  lille,  udvalgt  Mandskab  af  holstenske  Ryt- 
tere. Den  kjække  Grev  Gerhard  havde  neppe  oppebiet  sin 
Helbredelse  efter  hint  uheldige  Benkast,  der  havde  kostet 
ham  det  ene  Øie,  før  han  havde  udrustet  sig,  for  at  beskytte 
Dronning  Agnes  og  den  unge  Konge  mod  Oprørerne.  Uden 
Betænkelighed  havde  han  forenet  sin  Styrke  med  Hertugens ; 
men  Ihan  var  bleven  modtaget  i Leiren  med  en  Kulde,  som 
forundrede  ham.  Dronningens  Brødre  vare  nylig  ankomne  fra 
Viborg,  for  paa  Dronningens  og  den  unge  Konges  Vegne  at 
skynde  paa  et  afgjørende  Foretagende  mod  Marsk  Stig  og 
hans  Tilhængere.  Den  gamle  Hertug  af  Sachsen  havde  været 
en  Ungdomsven  af  Hertug  Valdemars  Fader,  den  ulykkelige 
Hertug  Erik,  og  havde  derfor  ofte  med  faderlig  Deeltagelse 
taget  sig  af  den  unge,  ærgjerrige  Valdemar.  Han  var  uop- 
fordret dragen  hid  i Spidsen  for  sine  Ryttere,  ikke  alene  for 
at  staae  Hertugen  bi,  men  meget  meer  for  ved  sin  Nærvæ- 
relse at  forebygge  ethvert  ubetænksomt  Skridt  af  den  unge 
Valdemar,  hvis  ærgjerrige  Higen  efter  den  danske  Krone  ikke 
var  ham  ubekjendt.  Hertil  var  den  gamle,  værdige  Herre 
tildeels  bleven  bevæget  af  sin  Datter,  den  fromme  Prindsesse 
Sophie,  som  Hertug  Valdemar  for  to  Aar  siden  med  liden- 
skabelig Heftighed  havde  beilet  til,  uden  dog  at  faae  noget  af- 
gjørende Svar.  Hun  var  dengang  endnu  ikke  femten  Aar  og 
havde  erklæret,  at  hun  først  om  tre  Aar  vilde  bestemme  sig, 
naar  hendes  Beiler  til  den  Tid  vilde  gjentage  sit  Ønske.  At 
hun  havde  gjort  et  stærkt  Indtryk  paa  den  unge  Hertug, 
vidste  (hun.  Hun  elskede  ham  stille  og  inderlig,  men  uden 
Lidenskabelighed,  og  hun  havde  en  velgrundet  Tvivl  om  hans 
Bestandighed.  Hun  gruede  for  hans  ærgjerrige  Planer,  og 
hun  var  mere  bekymret  for  hans  Ære  og  hans  Sjæls  Fred, 
end  for  Tabet  af  hans  Hjerte,  hvad  hun  allerede  næsten  an- 
saae  for  afgjort,  siden  hun  ikke  i to  Aar  havde  seet  ham 
Hun  oppebiede  endnu  kun  det  tredie  Aars  Udgang,  for  at  faae 
Vished  herom  og  for  da  at  sige  Verden  Farvel,  som  Abbedisse 
i et  Nonnekloster. 

Den  gamle,  retsindige  Hertug  Johan  billigede  sin  Datters 
Synsmaade  og  Beslutning.  Uden  at  nævne  hendes  Navn, 
havde  han,  som  en  tro,  faderlig  Ven,  talt  et  Alvorsord  til 
den  unge  Hertug  om  hans  nuværende  Stilling  og  hans  Pligter 
mod  den  danske  Krone.  Hans  Ord  havde  ikke  ganske  været 
uden  Virkning;  men  den  Forestilling,  den  unge  Hertug  mest 
dvælede  ved,  var  den  stolte  Bevidsthed,  at  han  her  stod  paa 


334 


en  vigtig  Skillevei  og  havde  Magt  til  at  lægge  det  afgjørende 
Lod  i Danmarks  og  det  danske  Kongehuses  Skjæbnevægt. 
Markgrevernes  saavelsom  den  ærlige  Grev  Gerhards  Nærværelse 
og  deres  fælles  Opfordring  til  et  afgjørende  Foretagende  syn- 
tes at  have  sat  ham  i en  pinlig  Forlegenhed.  Efter  et  Krigs- 
raad  i Feltherreteltet,  hvor  enhver  af  disse  Herrer  med  frimodig 
Djærvhed  havde  yttret  sin  Mening,  reiste  Hertug  Valdemar 
sig  nu  hastig  med  myndig  Mine.  ,,Jeg  er  Hærfører  her,  mine 
Herrer !"  — sagde  han  bestemt  — „og  med  al  Agtelse  for 
eders  Raad  og  gode  Mening,  kan  jeg  dog  kun  følge  min 
Overbeviisning.  Førend  det  ved  Danehoffet  er  afgjort,  hvor- 
ledes der  skal  forfares  mod  Marsk  Stig  og  hans  Venner,  og 
førend  jeg  selv  er  formelig  erkjendt,  som  Rigsforstander,  kan 
jeg  intet  afgjørende  Skridt  foretage.  Om  tolv  Dage  skal 
Danehoffet  holdes.  Derved  bliver  min  Nærværelse  i Nyborg 
nødvendig.  Inden  den  Tid  kan  intet  Felttog  begyndes,  end 
sige  fuldendes.  Efter  hvad  jeg  hører  om  Marsk  Stigs  Rust- 
ninger, maa  der  en  større  Styrke  til  at  byde  ham  Spidsen. 
Han  og  hans  Venner  har  desuden  efter  Landsloven  endnu 
Ret  til  at  forsvare  sig  ved  Danehoffet,  hvis  de  vove  det  — 
og,  som  sagt,  førend  det  er  lovlig  bestemt,  i hvad  Værdighed 
jeg  staaer  her,  og  hvem  vi  har  at  bekæmpe,  kan  der  intet 
Skridt  foretages." 

,,Med  Forgunst,  høibaarne  Hertug!"  — tog  Grev  Ger- 
hard Ordet  — ,,jeg  mener,  vi  veed  ret  godt  baade  hvem  vi 
er  og  hvad  vi  har  at  gjøre.  At  vi  To  idetmindste  staae  her, 
som  Lehnsmænd  af  den  danske  Krone,  behøver  ingen  Bekræf- 
telse. At  Høvedsmanden  paa  Ribehus,  ved  at  sætte  Marsk 
Stigs  Banner  i Kongebannerets  Sted,  aabenbart  har  erklæret 
sig  mod  Riget  og  Kronen,  er  ogsaa  vist  nok.  Førend  vi  kan 
rykke  mod  Helgenæs  og  Hjelm,  maa  Ribehus  være  i vor 
Magt,  efter  alle  Regler  for  et  ordenligt  Felttog.  Til  at 
storme  Slottet  behøves  ikke  tolv  Timer  med  den  Magt,  vi  her 
har,  og  det  synes  mig  en  Skam  og  høist  uforsvarligt,  at  vi 
skal  ligge  her  med  saa  stor  en  Magt  og  see  rolig  paa,  at 
Kongeborgen  er  i Oprørernes  Hænder." 

„Vil  I med  eders  egne  Ryttere  storme  Ribehus,  tappre 
Grev  Gerhard!"  — svarede  Hertugen  ligegyldig  — „saa  for 
mig  gjerne!  men  paa  eders  eget  Ansvar!  I maa  da  selv  for- 
svare ved  Danehoffet,  at  I egenmægtig  har  begyndt  en  Borger- 
krig i Landet,  inden  det  er  lovligt  bestemt  hvorledes  disse 
Lehnsmænds  Adfærd  skal  ansees  og  med  hvad  Ret  og  Myndig- 
hed saavel  de,  som  vi  selv,  her  handle!" 

„Nu  vel,  høibaarne  Hertug!"  — sagde  Grev  Gerhard 
med  dæmpet  Harme  — „saa  vil  jeg,  i Guds  og  St.  Jørgens 
Navn,  handle  ene  her,  og  jeg  fortrøster  mig  til  at  forsvare 
det!"  Med  disse  Ord  hilsede  han  Hertugen  og  de  fyrstelige 
Herrer,  idet  han  forlod  Feltherreteltet.  Kort  efter  red  han  i 
Spidsen  for  sine  halvtredssindstyve  Ryttere  ud  af  Leiren  ad 

Veien  til  Ribe.  Ved  hans  Side  red  en  lang,  mager  Væbner  med 
et  gammelt,  rynket  Ansigt.  Det  var  Langben  Gammelmand, 
som  siden  den  sidste  ulykkelige  Narrestreg,  der  kostede  hans 
Herre  Øiet,  havde  nedlagt  sin  Værdighed  og  Dragt,  som  Hof- 
nar, men  dog  endnu  maatte  følge  sin  Herre  allevegne,  som 
hans  Væbner,  og  var  ham  uundværlig. 

Som  Grev  Gerhard  nærmede  sig  Nipsaaen,  der  fra  den 
sydlige  Side  indesluttede  Staden,  lagde  Vreden  sig  efterhaan- 

den;  Ihans  Betænksomhed  kom  tilbage,  og  han  indsaae  hvor 
umuligt  det  var,  med  saa  faa  Mænd  at  storme  et  velbefæstet 
Slot  isom  Ribehus.  Men  han  bluedes  ved  at  vende  tilbage 
til  Leiren  og  red  langsomt  fremad.  Hans  Ryttere  fulgte  ham 
uden  at  sige  et  Ord ; men  han  saae  paa  deres  betænkelige 
Miner,  at  de  ventede  den  visse  Død  i den  fjendtlige  Stad, 
deres  Herre  og  Fyrste  førte  dem  til. 

,,Lad  os  skynde  os,  naadige  Herre !"  — sagde  nu  Lang- 
ben i sin  alvorlige  Spøgetone  - — ,, inden  man  paa  Ribehus 
faaer  vor  forfærdelige  Hær  at  see  og  overgiver  sig  paa  Naade 
og  Unaade!  Det  var  dog  Jammerskade,  skulde  vi  saaledes  gaae 
Glip  af  Udødeligheden  og  ikke  faae  Leilighed  til  at  bruge  vore 
Stormstiger  og  Blider  — " 

,,Jeg  stoler  paa,  du  er  en  Hexemester,  Langben!  og  Ikan 
ligesaagodt  slaae  et  Øie  ud  paa  Fjenden,  som  paa  mig,  saa 

han  ikke  seer  vor  Styrke !"  — svarede  Grev  Gerhard  og  gik 
som  sædvanlig  strax  ind  i sin  Hofnars  Spøg.  — ,,Hvo  har 
ellers  sagt  dig,  at  jeg  vil  storme  Ribehus?  Der  er  jo  Gilde 
og  Lystighed  inat  i Ribe,  vil  man  sige;  hvad  om  jeg  havde 
isinde  at  skaffe  mig  selv  og  Jer  Alle  et  Svingom  med  de 
smukke  Ribe-Piger?" 

,,Det  er  en  anden  Sag,  Herre!  det  vil  blive  en  fornøielig 

Dands ; og  vi  komme  ikke  ubudne  til  Gilde,  skal  vi  see.  Det 
Brevskab,  I fik  i Mørkningen  - ved  den  gamle  Pilgrim,  var  vist 
en  Indbydelse  til  Leg  og  Lystighed." 

Grev  Gerhard  nikkede.  ,,Kjendte  du  ham?  Langben!" 

„Saae  jeg  ikke  feil,  var  det  vor  gamle  Krovert  i Melfar, 
Henner  Friser.  Det  er  en  forvoven  Karl,  som  forstaaer  lidt 

Meer,  end  sit  Fadervor,  siger  man.  Han  skal  være  flygtet  fra 
Melfar  for  et  Mord.  Vogt  Jer  vel,  Herre!  at  han  ikke  leder 
Jer  i en  Snare!" 

„Havde  du  hørt  hvad  han  sagde,  vilde  du  ikke  frygte  der- 
for. Afsted!" 

Ikke  langt  fra  Sønderportsbroen  og  Horstorgporten,  paa  det 
saakaldte  Marskland  lod  Grev  Gerhard  sine  Ryttere  standse 
og  stige  af  Hestene.  Selv  svang  han  sig  af  Sadlen  og  blev 
staaende  betænksom  et  Øieblik.  „Nu  vel,  Karle!  jeg  vil  virkelig 
føre  Jer  til  Gilde  iaften!"  — sagde  han  oprømt.  — „Seer 
I hvor  Faklerne  skinne  paa  Broen?  — Det  har  sin  Rigtig- 
hed: der  er  Lystighed  i Ribe,  og  man  venter  kun  lystige 
Gjester.  Stalddrengene  skal  blive  her  med  Hestene!  I Andre 

følger  mig  tilfods,  men  Een  for  Een  og  med  Sværdet  under 
Kappen  for  en  Sikkerheds  Skyld!  Kan  1 faae  en  Fakkel  i 
Haanden  og  en  Pige  i Armen,  saa  dandser  kun  med!  Men 
Dandsen  maa  gaae  gjennem  Sønderportsgaden  til  Graabrødre- 
gaden  og  saa  ligefrem  gjennem  Korsbrødregaden  til  den  store 
Blegdamsgrønning  ved  Slottet.  Der  samles  I om  mig  i det 
Øieblik,  1 høre  mit  Jagthorn!  hvad  videre  Lystighed  der  saa 
kan  finde  Sted,  kommer  an  paa  Lykken  og  Leiligheden.  Har 
I forstaaet  mig?  Karle !" 

Et  almindeligt  Bifaldsraab  tilkjendegav  Rytternes  Deeltagelse 
i deres  Herres  eventyrlige  Foretagende.  Derpaa  gik  han  selv 
foran  dem  over  Broen.  De  fulgte  ham  Een  for  Een  i nogen 
Frastand  og  blandede  sig  i den  store  Folkevrimmel,  der  op- 
fyldte Gaderne. 

Lystigheden  i Byen  var  netop  paa  det  Høieste.  Der  skin- 
nede Fakler  og  lød  Sang  i- alle  Gader  op  mod  Slottet,  og  der 
dandsede  mange  pyntelige  Riddere  med  udhugne  Skoe  og  Damer 
med  Silke-  og  Skarlagens-Kaaber.  Grev  Gerhard  trampede  med 
sine  store  Rytterstøvler  gjennem  Gaderne  og  tog  ingen  Deel 
i Lystigheden.  Da  han  var  kommen  midt  i Korsbrødregaden, 
standsede  han  ved  den  hvælvede  Port  til  Korsbrødrenes 
Gaard,  hvor  et  kjækt,  velbekjendt  Ansigt  nikkede  ham  imøde 
fra  en  Bondehætte,  idet  han  med  et  trofast  Haandtag  blev 
dragen  ind  i Porten. 

,, Drost  Hessel ! I her!"  — udbrød  han  forbauset  — ,,og 
i dette  Mummeri?  — " 

,,I  er  dog  vel  med  i vor  Dands?  ædle  Greve !"  — spurgte 
Drost  Peder  hastig. 

,, Fanden  i Vold  med  Dandsen!  jeg  er  kommen  hid  for 
at  storme  Ribehus,  til  Trods  for  Hertugen  og  alle  hans  fine 
Betænkeligheder." 

„Nu  vel,  saa  er  I jo  netop  med  i Dandsen,  hvad  enten 
I vil  dandse  eller  ikke.  Men  hvad  veed  I om  det  Hele? 
hvem  er  Formanden?" 

„Den,  der  kommer  først,  tænker  jeg  — men,  for  den 

Pokker!  det  maa  I vel  vide.  Drost  Hessel!  Spørg  mig  ikke 

om  Noget!  jeg  veed  af  ingen  Ting;  man  har  kun  givet  mig 

et  hemmeligt  Vink,  som  jeg  ikke  ret  veed  hvad  jeg  skal  troe 
om.  Kjender  I den  gamle  Henner  Friser  fra  Melfar?" 

„Ham  Ikan  vi  stole  paa!"  — svarede  Drost  Peder  glad: 
— - „kom  Vinket  fra  ham,  kan  vi  følge  det.  Har  I Mandskab 
med?" 

„Ikke  stort;  men  et  halvt  Hundrede  Mand  kan  jeg  dog 

blæse  sammen  ved  et  Stød  i dette  Horn." 

„Godt!"  — sagde  Drost  Peder  — „saa  er  der  dog  nogen 
Mening  i.  Nu  vil  jeg  først  troe,  det  er  Alvor.  Det  Hele 
forekommer  mig  næsten  som  en  Drøm.  Jeg  veed  ikke  engang 
hvem  det  forvovne  Indfald  er  kommet  fra.  Jeg  er  her  kun 
selvtredie  for  at  udforske  Stemningen.  Henner  Friser  traf  jeg 

paa  Veien.  Den  hemmelighedsfulde  Gamle  har  spaaet  mig 
god  Lykke  og  forladt  mig.  Han  lader  til  at  Ihave  gode 
Venner  her.  Stemningen  blandt  Borgerne  er  god;  men  Her- 
tugen nøler,  og  jeg  troer  ham  ikke.  At  storme  uden  Hær 
kunde  aldrig  falde  mig  ind ; men  her  maa  være  en  Aand 
iblandt  os,  som  er  opfindsommere  og  dristigere,  end  Nogen 
af  os.  For  en  Time  siden  har  en  Ubekjendt  indbudet  mig  til 
at  være  den  anden  Ridder  i Dandserækken,  naar  de  danske  Jom- 
fruer begynde  Sangen:  for  Erik,  Kongen  hin  unge!  Hvad 
kan  det  gjælde  uden  en  Storm  ?“ 

,,Det  forstaaer  sig!“  — sagde  Grev  Gerhard  og  gned 
sig  veltilfreds  i Hænderne.  — „For  Barnekongen  altsaa?  nu 
vel!  for  Dronning  Agnes,  hin  fagre!  vilde  jeg  hellere  synge; 
dog  det  kommer  ud  paa  Eet.  Dands  I kun  i Guds  Navn 
over  Slotsbroen!  jeg  følger  efter  med  mine  Mænd  og  dækker 
Jer  Ryggen.  For  vor  unge  Konge!  er  Løsnet,  og  hvem  der 
ikke  synger  den  Vise  med,  hugge  vi  ned!“ 

Her  afbrødes  den  hemmelige  Samtale,  idet  endeel  lystige 
unge  Riddere  med  sorte  Hjelmbuske  dandsede  ind  i Kloster- 
gaarden  med  deres  Fakler  og  opfordrede  de  forskrækkede  Kors- 
brødre til  at  aabne  dem  Refectoriet,  medens  Nogle  skrege  paa 
Vin  og  Andre  paa  sachsisk  01. 

,,Saae  I Hjelmbuskene?  det  var  en  Flok  af  Marsk  Stigs 
Tilhængere !“  — sagde  Drost  Peder  og  traadte  med  Grev 

Gerhard  frem  af  den  mørke  Krog  i Porten,  uden  at  kunne 
dølge  sin  Harme  over  disse  anmassende  Optøier,  som  i denne 
urolige  Tid  ikke  vare  ualmindelige. 

Larmen  i Klostergaarden  holdt  inde  et  Øieblik,  idet  en 
ærværdig  Klosterbroder  traadte  ud  og  erindrede  Urostifterne  om, 
at  de  ikke  vare  i Fjendens  Land,  og  at  de  høie  Herrer  paa 
Ribe'hus  pleiede  at  beskytte  Staden,  men  ikke  at  udplyndre  den. 

Klerken  blev  besvaret  med  Spot  og  Trudsler.  En  af 

de  overmodige  unge  Riddere  slyngede  endog  sin  Fakkel  mod 
de  fyldte  Forraadskamre  og  svor  at  sætte  Klostret  i Brand 
paa  Stedet,  hvis  man  gjorde  Indvendinger.  Strax  aabnedes 

Refectoriets  Døre,  og  det  lystige  Selskab  indlodes. 

Drost  Peder  stampede  harmfuld  i Stenbroen.  ,,Der  seer  I, 
Grev  Gerhard !“  — udbrød  han  heftig  - — „saadanne  Riddere 
vil  nu  være  Herrer  i Danmark.  Lad  os  efter  dem!“ 

„Nei,  lad  dem  kun  drikke,  til  de  ikke  kan  see  en  Flue 

paa  Væggen !“  — sagde  Greven  og  loe  — ,, desbedre  gaaer 
vor  Dands.  Naar  skal  den  begynde  ?“ 

„To  Timer  efter  Ave  og  paa  Blegdammen  ved  Slottet. “ 

„Saa  lød  ogsaa  min  Besked.  Det  kan  snart  være  paa 
Tiden.  Lad  os  derhen  da!  Den  Dands  er  der  Mening  i. 
Det  er  dog  engang  et  Gilde,  hvor  en  adstadig  Krigsmand 

uden  Skam  kan  faae  sig  et  Svingom.  Skamfærd!  var  nu 

Dronningen  her!  da  skulde  jeg  dandse,  og  det  vel  saa  godt  og 
lystigt  som  sidst. “ 

Dc  gik  nu  med  hastige  Skridt  op  mod  Blegdammen  ved 
Slottet.  Her  var  en  stor  Mængde  Mennesker  samlet.  Midt 
paa  Pladsen  stode  Borde  med  allehaande  Forfriskninger.  Der 
var  lystig  Musik.  Pladsen  var  oplyst  med  Begfakler,  og 
mange  stadselige  Damer  sade  paa  Bænkene.  Drost  Peder  og 
Grev  Gerhard  vare  bievne  staaende  paa  Pladsen,  midt  i den 
festlige  Tummel,  og  betragtede  med  opmærksom  Forundring  de 
mange  glimrende  Herrer  og  Damer  omkring  dem,  af  hvilke 
de  Fleste  vare  malede  pudseerligt  i Ansigterne  og  vare  i deres 
Ukjendelighed  helt  lystige  og  overgivne.  Medens  Grev  Ger- 
hard gjorde  sine  Bemærkninger  herover,  kom  Skirmen  sprin- 
gende og  hviskede  sin  Herre  nogle  Ord  i Øret.  Drost  Peder 
nikkede  og  klappede  ham  glad  overrasket  paa  Skulderen,  idet 
hans  Øine  søgte  en  Bænk,  hvorpaa  der  sad  tre  tilslørede 
kvindelige  Skikkelser.  I den  Nærmeste  troede  han  at  gjenkjende 
den  lille,  sorfhaarede  Aase.  Den  Midterste  havde  Skirmen 
med  et  skalkagtigt  Smil  anviist  ham,  som  den  Dame,  der 
havde  indbudet  ham  til  Dandsen.  Skirmen  var  strax  igjen 
forsvunden  i Vrimlen,  og  Drost  Peder  betragtede  den  høie 
fremmede  Dame  med  spændt  Opmærksomhed  og  med  en  anelses- 
fuld Glæde,  som  han  dog  ikke  turde  give  Luft,  idet  en  besyn- 
derlig Ængstelighed  tillige  overfaldt  ham.  , »Skulde  det  være 
muligt ?“  — udbrød  han  halvt  høit  — „skulde  hun  være 
her  og  ved  denne  farlige  Leg?“  Det  var  ham  som  den  hele 
Verden  løb  rundt  med  ham  og  som  han  oplevede  en  ubegribe- 
lig Drøm.  Han  saae  sig  om  efter  Skirmen,  men  kunde 
ingensteds  øine  ham,  og  han  tumlede  som  beruset  hen  mod 
Bænken.  Idetsamme  begyndte  de  tre  Piger  at  synge,  idet 
de  reiste  sig: 

„Og  der  gaaer  Dands  paa  Riber  Gade; 

Der  dandse  de  Riddere  froe  og  glade. 

Der  gaaer  Dands  paa  Riber  Bro; 

Der  dandse  Riddere  med  udhugne  Skoe  — 

For  Erik,  Kongen  hin  unge!“*) 


Idet  Omkvædet  hørtes,  faldt  Krumhorn  og  Fløiter  ind 
med  i Sangen,  medens  en  stor  Mængde  Riddere  sprang  frem 
og  stillede  sig  i en  lang  Dandserække  med  deres  Damer  ved 
Hænderne.  Drost  Peder  havde  kjendt  Jomfru  Inges  klare  og 
usædvanlig  dybe  Stemme.  I den  Midterste  af  de  tre^  Sanger- 
inder gjenkjendte  han  nu  tydelig  hendes  høie,  ædle  Skikkelse. 
Han  styrtede  frem  og  greb  hende  i sine  Arme.  „Inge,  kjæreste 
Inge!“  — hviskede  han  — „hvilket  forvovent  Indfald!  — 
Er  I kommen  hid,  for  at  dandse  i Døden  med  mig!  — Nu, 


')  See  Marsk  Stigs?Visen  Nr.  6 i danske  Viser  fra  Middelalderen  2.  Del  S.  151< 

velan!  for  Danmark  og  vor  unge  Konge  maa  jeg  vel  følge 
Eder  selv  i Døden  med  Glæde;  men  forklar  mig  denne  Gaade!“ 

„Til  Kongeborgen  følger  min  Ridder  mig  og  til  Seier!“ 

— (hviskede  Inge.  — „Svigter  vor  Formand  ikke,  maa  det 
lykkes  !“ 

„Hvem  er  da  vor  Formand ?“  — spurgte  Drosten  urolig. 

— „Her  maa  jeg  være  i Spidsen,  mener  jeg.“ 

„For  Drost  Hessel  aabnes  Porten  ikke  til  Oprørernes 
Borg“  — svarede  hun  hastig.  — „Der  staaer  vor  Formand! 
Eder  maa  han  ikke  kjende.  Jeg  troer  ham  ligesaalidt  som  I, 
naar  han  er  sin  egen  Herre;  men  her  er  han  i vor  Magt, 
Han  maa  nu  dandse  sig  en  Brud  til  — eller  døe!“  Med 
disse  Ord  pegede  hun  paa  en  stadselig  ung  Ridder  med  et 
langt,  rødgult  Haar,  der  stod  en  halv  Snes  Skridt  fra  ham 
med  en  Fakkel  i Haandeir  og  syntes  i Kamp  med  sig  selv, 
om  han  skulde  stille  sig  i Spidsen  for  den  lange  Dandserække 
eller  ikke.  Han  havde  hidtil  vendt  Ryggen  til  Drost  Peder; 
nu  dreiede  han  sig  til  Siden;  Lyset  af  hans  Fakkel  faldt  paa 
hans  Kind,  og  Drost  Peder  udbrød  med  dæmpet  Stemme  i 
den  (høieste  Forbauselse:  „Rane!“ 

„Ti  stille  — hviskede  Inge  — „med  Ræv  fange  vi 
Ræv  iaften;  men  dog  ikke  som  Hamlet.  Med  Mailøvkrandse 
vil  vi  lænke  vore  Fjender  og,  som  jeg  haaber,  uden  blodige 
Roser  — “ 

Musikken  vedblev  imidlertid,  og  Mange  sang  dertil,  men 
en  -almindelig  bekjendt  Kæmpevise,  der  gik  paa  den  angivne 
gamle  Tone.  Medens  Rane  endnu  stod  ubestemt  og  der  bestan- 
dig stillede  sig  flere  Riddere  og  Damer  i Dandserækken,  under- 
rettede Jomfru  Inge  hemmelig  og  med  faa  Ord  Drost  Peder 
om  den  hele  dristige  Plan  og  fortalte  ham  hvorledes  hun  og 
hendes  Veninde,  Jarl  Mindrealfs  Datter,  havde  formaaet  Rane, 
der  kjendte  Slotshøvdingen,  til  at  bringe  denne  Fest  istand. 
Ranes  Forbittrelse  paa  Marsk  Stig  for  Hjelms  Erobring  og 
hans  Iver  for  at  retfærdiggjøre  sig  som  en  af  Kongehusets 
troe  Mænd,  havde  begunstiget  de  unge  Pigers  eventyrlige 
Plan.  Ved  Skirmen  og  Aase  havde  de  faaet  Henner  Friser 
tii  at  tage  sig  af  Sagen.  Efterretningen  om  Drost  Peders 
Nærværelse  havde  givet  Inge  dobbelt  Mod;  men  hun  vidste, 
at  skulde  han  virke  med  Rane  til  eet  Maal,  maatte  han  over- 
raskes. „Seer  I,  min  kjære  Hr.  Ridder !“  — sagde  hun 
spøgende  — „de  mange  ridderlige  Herrer,  I her  seer,  ere 
vore  troe  Ribe  Borgere  og  deres  Sønner,  som  paa  deres 
Hustruers  og  Kjæresters  Opfordring  iaften  vil  dandse  efter 
J omf  rusangen. “ Og  nu  begyndte  hun  og  alle  Jomfruerne 
igjen  at  synge,  medens  Ridderne,  som  det  syntes,  tildeels 
ordnede  sig  efter  Sangen,  hvori  en  hel  Deel  Herrer  og  Damer 
opregnedes  ved  opdigtede  Navne,  fordetmeste  tagne  af  gamle 
Eventyr,  men  hvis  Betydning  man  dog  meget  vel  syntes  at 
vide.  Den  Eneste,  som  nævnedes  ved  sit  rette  Navn,  var 

Høvedsmanden  paa  Ribehus,  som  imidlertid  sad  tryg  i et 
Drikkelag  paa  Slottet,  men  hvis  høit  udsjungne  Navn,  som 
en  af  Fordandserne,  betryggede  enhver  af  hans  Mænd,  der 
maatte  være  tilstede  og  kunde  fatte  Mistanke  til  denne  Leg. 

Medens  man  saaledes  nærmest  Slottet  ordnede  sig  efter 
Sangen,  dandsede  en  Deel  af  den  nederste  Dandserække  rundt 
paa  den  grønne  Plads  og  gjorde  den  lange  Kjæde,  hvorved 
Enhver  kunde  forsikkre  sig  om,  at  der  ingen  Uvedkommende 
var  med  i Dandsen.  Imidlertid  stod  Rane  endnu  ubestemt 
ved  Bænken,  hvor  Jomfru  Kirstine  Spændelsko  sad.  Jomfru 
Inge  og  Pigerne  sang: 

,,For  da  dandser  han  Riber  Ulf  — 

Han  er  Kongen  tro  og  huld!“ 

„.Hører  I,  Ridder  Rane!“  — sagde  den  norske  Jarledatter 
— = „det  er  Eder:  I er  Riber  Ulf  iaften.  Lad  mig  nu  see,  I 
er  eders  Konge  tro  og  huld  \“ 

Men  Rane  betragtede  de  Dandsendes  Bevægelser  og  syntes 
ikke  at  ihøre  hvad  hun  sagde. 

Jomfru  Inge  og  Pigerne  sang  nu  høit : 

„Saa  da  dandser  han  Tage  Muus  — * 

Han  er  Høvedsmand  paa  Ribehus. “ 

Drost  Peder  havde  kastet  sin  Bondehætte  og  faaet  en  høi 
Fjærhat  paa,  som  Skinnen  imidlertid  havde  bragt  ham,  tillige- 
med en  Skarlagens  Kappe,  som  han  kastede  over  sin  Bonde- 
kofte. 

„Nu  er  I Høvedsmanden  paa  Ribehus !“  — hviskede  Jom- 
fru Inge.  Den  iøinefaldende  Dragt,  han  bar,  var  virkelig 
Slotsherrens  Høvdingsdragt,  som  man  til  dette  Øiemed  havde 
vidst  at  bemægtige  sig,  og  den  anseelige  Ridder,  der  tillige 
ved  Bondekoften  var  bleven  temmelig  førlig,  antoges  af  Mange 
for  Hr.  Tage  Muus.  Han  dandsede  saaledes  frem  i Rækken 
med  Jomfru  Inge,  som  tilligemed  Pigerne  vedblev  at  synge: 


„Saa  dandser  han  Hr.  Saltensee 
Og  saa  hans  rige  Svogre  tre. 

Saa  da  dandse  de  ædle  Limbekke  — 

Og  de  vare  Kongen  alt  for  stærke. 

Efter  da  dandser  han  Byrge  Grøn, 

Og  siden  saa  mangen  Ridder  skjøn. 

Saa  da  dandser  han  Hanke  Kand 
Og  efter  hans  Frue,  hun  hedder  Fru  Ann’. 

Næst  da  dandser  han  Ridder  Rank, 

Og  efter  hans  Frue,  Fru  Berngerd  blank. 

Saa  da  dandser  han  rige  Volravn 
Med  hans  Frue,  haver  intet  Navn." 


Den  Ridder,  som  ved  dette  Vers  sprang  frem  i Dandse- 
rækken,  var  Hr.  Bent  Rimaardsøn,  der  paa  samme  Maade 
som  Drost  Peder  var  indbuden  til  Dandsen  og  havde  grebet 
en  ubekjendt  Dame  ved  Haanden. 

Endelig  sang  de: 

„Saa  da  dandser  han  Iver  Helt; 

Han  fulgte  Kongen  over  Bælt." 


Og  med  stor  Forundring  saae  Drost  Peder  den  kjække 
Ridder  Thorstensøn  springe  frem  i Dandsen  med  en  rask 
Borgerpige  ved  Haanden.  „Hvad!  Thorstensøn  ogsaa  her!" 
- — udbrød  Drost  Peder  og  erfarede  i al  Hast  af  Jomfru  Inge, 
at  den  kjække  Ridder  var  her,  for  at  hente  ham  til  Nyborg, 
hvorhen  han  havde  ført  Kongen  og  hele  Floffet,  og  at  han 
strax  havde  billiget  og  understøttet  hendes  Foretagende. 

Under  alt  Dette  var  Rane  endnu  bestandig  bleven  staaende 
ubestemt,  uden  at  gjøre  Mine  til  at  tage  Deel  i Dandsen. 
Man  havde  tvende  Gange  dandset  rundt  om  Pladsen,  og 
hvergang  Jomfru  Inge  var  kommen  nær  ved  Rane,  havde 
hun  sjunget  høit  og  opfordrende: 

„For  da  dandser  han  Riber  Ulf  — 

Han  er  Kongen  tro  og  huld!" 

Nu  nærmede  hun  sig  tredie  Gang;  men  han  stod  som  i 
dybe  Tanker  og  gav  ikke  Agt  paa  hende. 

„I  er  nok  bange,  eders  favre  Haar  skal  komme  i Urede, 
Ridder  Rane!  siden  I tøver  saa  længe  med  at  føre  mig  i 
Dandsen"  — sagde  nu  den  modige  Jomfru  Spændelsko,  spodsk 
og  utaalmodig,  idet  hun  urolig  flyttede  sig  paa  Bænken,  uden 
at  reise  sig. 

„I  har  Ret,  ædle  Jomfru!"  — svarede  Rane  — „her 
kan  let  baade  Hoved  og  Haar  komme  i Urede.  Mit  Haar 
er  lidt  vel  rødligt  allerede,  har  I jo  bemærket  — i denne 
Dands  kunde  det  let  blive  rødere  — 

„Og  eders  smukke  røde  Kinder  kuade  blive  alt  for  hvide" 
— afbrød  hun  ham  spottende. 

„Ogsaa  deri  har  I Ret,  skjønne  Jomfru!"  .-—/svarede  han 
med  et  listigt  Smil.  — „I  kunde  kun  lidet  være  tjent  med 
den  kjækkeste  Brudgom,  naar  han  havde  Dødningekinder.  Intet 

er  rimeligere,  end  at  man  betænker  sig  lidt,  inden  man  sprin- 
ger i Dødedandsen,  var  det  aldrig  med  saa  rig  og  deilig  en 
J olmfru." 

„Betænker  I Jer  et  Øieblik  længer,  Ridder  Rane!"  — 
sagde  nu  den  kjække  Jomfru  Spændelsko  harmfuld  — „saa 
har  jeg  skammelig  taget  feil  af  Eder  — saa  rækker  aldrig 
Jarl  Mindrealfs  Datter  Jer  sin  Haand,  men  I skal  blive  til 
Spot  for  alle  danske  og  norske  Piger.  Dog  nei"  — tilføiede 
hun  mildere  — „den  Skam  og  Spe  vil  I dog  aldrig  tilføie 

mig  og  Eder  selv?  Skal  Inge  nu  dog  faae  Ret,  og  skal 
hendes  Ridder  see  eders  Svaghed  og  Forsagthed?  see  hvor 
strunk  han  der  dandser  med  hende,  den  kjække  Drost  Hes- 
sel  — " 

„Drost  Hessel !"  — udbrød  Rane  forbauset  og  blegnede. 

„Ja  .netop!  I bliver  dog  vel  ikke  bange  for  det  Navn? 

Er  I saa  kjæk,  som  1 har  gjort  Ord  af,  og  har  min  Fader 

givet  Jer  Ridderslaget,  saa  lad  os  nu  see,  I er  det  værd! 
og  viis  den  stolte  Drost,  at  I ikke  holder  med  Oprørerne  og 
Landsforræderne!  Drosten  er  streng,  siger  man,  og  den 
gamle  Frisér  har  svoret  Jer  Død  og  Undergang,  hvis  I sviger 
os  — — " 

„Miskjend  mig  ikke,  ædle  Jomfru!"  — sagde  Rane  hastig. 
— „Jeg  frygter  hverken  for  Drosten  eller  den  glubske  Kro- 
vert;  for  deres  Skyld  gjør  jeg  ikke  et  Skridt.  Men  alene 

for  eders  Skyld,  deiligste  Kirstine!  og  for  min  egen  Ridder- 
æres Skyld,  sætter  jeg  nu  min  Hals  paa  Spil  og  dandser 
med  Eder  lige  til  Slotsporten.  Naar  den  aabnes  paa  mit 
Tegn  og  Løsen,  har  jeg  holdt  mit  Ord;  men  vil  I saa  ogsaa 
holde  tro  og  ærlig  hvad  I lovede  og  følge  mig  herfra  som 
min  Brud?" 

„Hvad  jeg  har  lovet,  skal  jeg  holde,  som  en  ærlig  norsk 
Pige!"  — svarede  Jomfru  Spændelsko  glad,  idet  hun  rask 
stod  op  og  rakte  ham  sin  Haand.  — „Dandser  I først  gjennem 
Slotsporten  med  mig,  saa  er  I en  kjæk  og  rask  Helt,  som 
jeg  troede,  og  saa  er  I vel  den  bedste  Jarledatter  værd." 

Det  var  nu  som  Rane  pludselig  blev  henreven  af  dristig 
Begeistring;  han  gjorde  et  rask  Spring  og  svang  sig  med 
sin  Dame  i Spidsen  for  Dandserækken,  som  nu  tredie  Gang 
havde  dandset  Pladsen  rundt  og  nærmede  sig  Bænken,  han 
stod  ved. 

Inden  Jomfru  Inge  tredie  Gang  havde  sjunget  det  opfordrende 
Vers  om  Riber  Ulf,  dandsede  Rane  lystig  foran  hende  med 
Jomfru  Spændelsko  i Armen;  han  sprang  let  og  sang  høit, 
og  alle  Jomfruerne  og  Ridderne  sang  efter  ham; 


„Og  der  gaaer  Dands  paa  Riber  Gade  — - 
Der  dandse  de  Riddere  froe  og  glade 
— For  Erik,  Kongen  hin  unge!" 


»Her  gaar  Dands  paa  Riber  Brol 
Her  dandser  Riddere  med  udhugne  Skoe 
For  Erik,  Kongen  hin  unge!« 

„Det  var  Ret!“  — sagde  den  muntre  norske  Dame,  ‘som 
han  svingede,  og  Silkebaandene  flagrede  hende  om  det  flettede 
Haar,  idet  hun  hartad  dandsede  lettest  og  raskest  af  dem 
Alle.  — „Dands  saaledes  over  Broen!  saa  vil  jeg  sige,  I har 
Mod,  og  dands  saaledes  ind  ad  Porten,  saa  giver  jeg  Eder  min 
Tro !“ 

Ved  Vindebroen  viftede  Rane  med  sit  Axelskjærf  — og  Broen 
rullede  ned. 

„Inge,  kjæreste  Inge!  det  lykkes \u  — udbrød  nu  Drost 
Peder  og  favnede  sin  høie  Dandserinde  heftig  i Dandsen. 

Riddernes  Sporestøvler  dundrede  klirrende  mellem  de  lette 
Skotrin  paa  den  nedslagne  Slotsbro,  og  Alle  sang  lystigt; 


„Her  gaaer  Dands  paa  Riber  Bro! 

Her  dandser  Riddere  med  udhugne  Skoe  — • 
For  Erik,  Kongen  hin  unge!" 


Nu  klappede  Rane  i Hænderne,  og  Slotsporten  sprang  op. 
Under  jublende  Sang  og  Lystighed  var  snart  hele  Dandseskaren 
inde.  Grev  Gerhard  stod  endnu  paa  Blegdammen ; han  loe 
og  blæste  af  alle  Kræfter  et  lystigt  Jagtstykke  i sit  Horn. 
I et  Øieblik  stode  hans  halvtredsindstyve  Mænd  om  ham.  De 
fulgte  ham  med  lystig  Jubel  til  den  aabne  Slotsport.  Med 
Hælvten  af  sit  Mandskab  besatte  han  Porten,  og  med  de 
Andre  fulgte  han  de  Dandsen'de  med  vældige  Stormskridt. 

En  stor  Deel  af  Slottets  Besætning  var  adspredt  i Byen. 
Slotshøvedsmanden  Hr.  Tage  Muus  sad  selv  halvdrukken  blandt 
tredive  Riddere  ved  Drikkebordet  i den  store  kongelige  Rid- 
dersal. Han  hørte  Sangen  og  Dandsen  i Slotsgaarden  og  i 
Gangen  til  Riddersalen ; men  det  syntes  ikke  at  forundre  ham. 
Han  havde  selv  tilladt  sin  gode  Ven  Rane  og  sine  unge  Rid- 
dere at  føre  de  smukke  Borgerpiger  op  til  ham  med  Dands 
og  Sang.  Nu  fløi  Dørene  op,  og  det  store  Selskab  dandsede 
ind  i Riddersalen.  De  dandsende  Riddere  havde  deres  Damer 
ved  venstre  Haand  og  de  blussende  Fakler  i den  høire.  Den 
hele  Dandserække  var  sammenslynget  i en  Kjæde  af  grønt 
Mailøv  og  enkelte  sjeldne  Roser  fra  Fruerstuerne  og  Nonne- 
klostrenes Blomsterkamre.  Ved  en  Svingning  stode  alle  Da- 
merne pludselig  i Klynge  og  svingede  Faklerne,  medens  Rid- 
derne stode  rundt  om  dem  i en  tætsluttet  Kreds  og  med  dragne 
Sværd  i Haand. 

Ved  dette  uventede  Syn  mærkede  Slotshøvedsmanden  og  hans 
tredive  Riddere  først  Uraad.  De  saae  lutter  fremmede  Ansigter 
om  sig  og  fore  forfærdede  opt  til  Forsvar.  Men  i et  Øieblik 
var  Slotsherren  med  hele  hans  overrumplede  Mandskab  uden 
Blodsudgydelse  afvæbnet.  Uden  om  Ridderne  og  deres  Fanger 
dandsede  nu  Pigerne  med  høi  Jubel  og  sang; 

„Saa  dandsed  vi  os  paa  Slottet  ind 

Med  dragne  Sværd  under  Skarlagensskind  — 

Slottet  det  er  vundet !“ 

„For  Erik,  Kongen  hin  unge!“  — udbrød  Drost  Peder  og 
traadte  strax  frem  som  Befalingsmand.  Han  tog  i Kongens 
Navn  Slottet  i Besiddelse  og  lod  den  oprørske  Høvedsmand 
og  hans  Mænd  føre  bundne  til  Slotstaarnet.  Til  stor  Glæde 
for  de  troe  Ribe  Borgere,  vaiede  kort  efter  det  kongelige 
Banner  atter  over  Slotsporten,  og  det  var  en  høi,  skjøn  Jomfru, 
som  plantede  det  paa  Murkronen.  Nu  blev  der  først  en  virkelig 
Glædesfest  i Ribe.  Medens  Drost  Peder  og  Grev  Gerhard 
besatte  alle  Poster  med  troe  Mænd  og  iagttoge  de  strengeste 
Forsigtighedsregler,  fortsattes  Dandsen  saavel  paa  Slottet  som 
i Staden  med  stor  Jubel. 


5.  KAPITEL. 

Saasnart  Drost  Peder  havde  besørget  det  Nødvendige  til 
Slottets  Betryggelse  og  Borgernes  Sikkerhed,  vendte  han  med 
længselsfuld  Hast  tilbage  til  Riddersalen,  hvor  han  havde  forladt 
Jomfru  Inge  hos  Skirmen  og  Ridder  Thorstensøn,  midt  i den 
seiersglade  Dandsekreds.  Mødet  med  hans  Barndomsbrud  og 
den  hele  eventyrlige  Erobring  forekom  ham  endnu  selv  som  en 
forunderlig  Drøm.  Den  listige  Maade,  Slottet  var  taget  paa, 
og  Ranes  Medvirkning  ved  dette  Foretagende  behagede  ham 
vel  ikke;  men  Glæden  over  at  have  seet  den  kjække  Jomfru 
Inge  igjen  og  Haabet  om,  at  hendes  Tilbagekomst  til  Dan- 
mark iigesaalidet  var  et  flygtigt,  drømmeagtigt  Syn,  som  det 
hele  natlige  Eventyr,  havde  nu  sat  ham  i en  Spænding  og 
glædelig  Uro,  der  tilbagetrængte  enhver  anden  Forestilling.  Hans 
Uro  {steg  jo  længer  han  søgte  hende;  thi  han  saae  hende 
ingensteds:  han  saae  kun  de  unge,  lystige  Riddere  og  de  for- 
klædte Borgersønner,  som  med  Latter,  Sang  og  overgiven 
Munterhed  svang  de  raske  Ribe  Piger.  Han  saae  Ridder  Thor- 
stensøn og  den  ellers  saa  tungsindige  Bent  Rimaardsøn,  der 
begge,  som  berusede  af  den  almindelige  Lystighed,  fore  ham 
forbi  i den  hvirvlende  Runddands,  hvori  nu  ogsaa  Grev  Ger- 
hard trampede  med  sine  store  Støvler  og  sang  af  Hjertens 
Grund  som  en  brummende  Bjørn.  I Sangen,  hvorefter  man 
endnu  med  livlig  Begeistring  dandsede,  hørte  Drost  Peder  ikke 
meer  Jomfru  Inges  dybe  Stemme,  medens  baade  Riddere  og 
Damer  endnu  gjentoge  deres  kjække  Forsangerindes  Ord: 

,,Saa  dandsed  vi  os  paa  Slottet  ind, 

Med  dragne  Sværd  under  Skarlagensskind. 

— Slottet  det  er  vundet! 

Aldrig  saae  jeg  en  Ridderdands 
Vinde  saa  Slotte  med  Rosenkrands  — * 
For  Erik,  Kongen  hin  unge!" 


Den  almindelige  Begeistring  over  Kongeborgens  eventyrlige 
Erobring  vilde  nu  vistnok  ogsaa  have  henrevet  Drost  Peder 

paany,  hvis  han  kun  havde  seet  et  Glimt  af  Jomfru  Inge. 
Hendes  pludselige  Forsvinden  var  ham  en  ængstelig  Gaade,  og 
hans  Uro  forøgedes,  da  han  heller  ikke  øinede  Rane.  Han 
vidste,  at  denne  listige  Ridder  havde  været  hendes  Ledsager 
fra  Norge,  og  han  ansaae  ham  endnu  baade  for  sin  egen  og 
Kongehusets  underfundigste  Fjende,  uagtet  den  Maske,  han 
nu  syntes  at  have  paataget  sig,  og  hans  vigtige  Deel  i Slot- 
tets Overrumpling.  Drosten  saae  ikke  heller  den  kjække,  norske 
Jomfru,  som  Inge  havde  kaldet  sin  Veninde,  og  som  med 

Rane  havde  været  i Spidsen  for  Dandserækken ; at  hun  var 

den  berygtede  Jarl  Mindrealfs  Datter,  vidste  han,  og  Inges 
Forbindelse  med  denne  Slægt  forøgede  hans  Uro.  Nu  traadte 
Ridder  Thorstensøn  ud  af  Dandsen  og  rakte  ham  Haanden. 

,, Det  kalder  jeg,  min  Tro,  en  lystig  Jomfruseier,  Drost  Peder!“ 

— sagde  den  krigerske  Herre  oprømt.  — ,,De  smukke  Piger 

ere  nær  ved  at  tage  Krigeræren  fra  os  Riddere.  Det  maa  jeg 
bekjende:  Seierskrandsen  er  Jomfruernes  iaften,  og  det  med  al 
Ære.  Næste  Gang  er  den  vores,  haaber  jeg.“ 

De  gik  tilside,  og  Ridder  Thorstensøn  fortalte  sin  urolige 
og  adspredte  Ven  hvorledes  han  ved  sin  Ankomst  til  Ribe,  for 
faa  Timer  siden,  over  Hals  og  Hoved  var  dragen  ind  i dette 
forunderlige  Eventyr,  hvis  vigtige  Hensigt  maatte  undskylde,  at 
han  ikke  strax  havde  røgtet  sit  egentlige  Ærende.  „Sandt  at 
sige,  min  gode  Ven!“  — tilføiede  han  — „eders  Riddersværd 
og  besindige  Bistand,  saavelsom  eders  Drostmyndighed  var  os 
nødvendig  til  at  slaae  Hovedet  paa  Sømmet;  men  eders  altfor 
samvittighedsfulde  Betænkeligheder  vilde  jeg  helst  undgaae. 
Derfor  overtalte  jeg  Jomfru  Inge  til  at  overraske  Jer.  Er 
I vred  derfor,  saa  lad  det  kun  gaae  ud  over  mig!  I er  min 
Overmand  her.  I kan  nu,  om  I vil,  sætte  mig  i Slotstaarnet, 
fordi  jeg  for  dette  Eventyr  har  forsømt  min  Skyldighed  og 
selv  har  vovet  at  lægge  Raad  op  imod  Jer  med  eders  Fæstemø 

— for  det  er  hun  dog  vel  igrunden?“ 

„Hvor  er  hun?“  — spurgte  Drost  Peder  hastig. 

„Det  'veed  jeg  ikke!“  — svarede  Thorstensøn.  — „Men 
lad  nu  Jomfruerne  dandse!  og  lad  os  ikke  længer  tabe  Sands 
og  Samling  over  de  Skjønnes  Indfald !“ 

Drost  Peder  taug,  og  Thorstensøn  vedblev:  „Hertugens  Ud- 
rustninger har  Rigsraadet  fundet  betænkeligt,  uagtet  Dronningens 
Tillid  til  ham.  Gamle  Ridder  Jon  troede  ikke  den  unge  Konge 
længer  sikker  i Viborg.  Jeg  troer  selv,  der  var  Ugler  i 

Mosen,  og  jeg  maatte  i eders  Fraværelse  føre  de  Kongelige 
hemmelig  til  Nyborg.  At  jeg  vilde  træffe  Jer  her,  sagde  Rid- 
der Jon  mig.  Her  er  Brevskaber  til  Eder  baade  fra  ham  og 
fra  Dronningen!  Jeg  veed,  I skal  til  Nyborg.  Men  her  er  I 
min  Herre  og  Befalingsmand:  medens  I kun  følger  Konge- 
budet, skal  jeg  skyldigst  dandse  efter  eders  Pibe;  dog  det  gjør 
jeg  med  Stolthed  og  Hjertenslyst." 

Drost  Peder  gjennemsaae  hastig  de  Brevskaber,  Thorstensøn 
havde  rakt  ham.  ,,Jeg  maa  afsted  før  Dag!"  — sagde  han. 

— ,,1  er  Høvedsmand  paa  Ribehus,  Ridder  Thorstensøn!" 

— tilføiede  han  efter  nogle  Øiebliks  Betænkning.  - — ,, Denne 
vigtige  Kongeborg  kan  ikke  betroes  nogen  dygtigere  Ridder. 
Til  Straf  for  eders  Egenraadighed  paalægger  jeg  Eder  nu  at 
forsvare  denne  Borg  til  det  Yderste,  om  saa  Hertugen  og  Marsk 
Stig  faae  isinde  at  storme  den  med  forenet  Styrke." 

,,Vel!"  — sagde  Thorstensøn  glad  — „en  hæderligere  Straf 
kunde  I ikke  have  tilkjendt  mig.  Er  I vred  paa  mig,  Drost 
Peder!  saa  er  I det  som  en  brav  Mand.  Tak  for  eders  Tillid! 
Her  er  flinke  Folk  nok  blandt  Borgerne  til  at  forsvare  Slottet; 
ingen  Fjende  eller  Forræder  skal  sætte  sin  Fod  her  saalænge 
her  er  Sten  paa  Sten  tilbage!  Er  Kongen  intet  andet  Sted  sikker 
i Landet,  saa  bring  ham  hid!  Ribehus  er  og  bliver  dog  den 
fasteste  Kongeborg  i Danmark.  Inden  en  Maaned  skal  den 
være  uindtagelig!" 

„Godt!"  — sagde  Drost  Peder  — „inden  en  halv  Time 
skal  Slottets  Nøgler  med  eders  Høvdingsmagt  paa  lovlig  Viis 
være  Eder  overdraget.  Lad  nu  Lystigheden  her  være  forbi ! 
og  lad  alle  Uvedkommende  forlade  Slottet!  Vil  I tillige,  som 
Ven,  gjøre  mig  en  Tjeneste"  — tilføiede  han  spændt  og  med 
dæmpet  Uro  — „saa  lad  i største  Hast  Jomfru  Inge  Litie  op- 
søge ! Maaske  tillader  hun  mig  at  være  hendes  Ledsager  til 
hendes  Frænde,  Rigsraaden  — " 

Thorstensøn  nikkede  og  trykkede  ham  trofast  i Haanden, 
idet  han  allerede  gjorde  Mine  til  at  gaae. 

„Et  Ord  endnu!"  — sagde  Drost  Peder  med  heftig  Uro 
og  holdt  fast  paa  hans  Haand  — „hvor  I træffer  Rane,  er 
han  vor  Fange,  til  hans  Sag  er  undersøgt!  Lad  ham  ufor- 
tøvet efterspore!  Lad  Stadens  Porte  spærre  og  intet  Skib  løbe 
ud  af  Aaen  i de  første  fire  og  tyve  Timer!  Gud  være  med 
Jer!" 

Thorstensøn  nikkede,  og  i glad  Følelse  af  sin  nye  Værdighed, 
som  Befalingsmand  paa  Kongeborgen,  gik  han  med  stærke  Skridt 
bort  for  at  udføre  hvad  Drosten  havde  paalagt  ham. 

Drost  Peder  selv  gik  hastig  ind  i den  fængslede  Slotshøv- 
dings Lønkammer,  hvor  han  forefandt  hvad  der  behøvedes  til 
oiebliklig  at  udstede  de  nødvendige  Befalinger  og  Fuldmagter. 
Uagtet  den  Uro,  han  var  i,  og  den  Kamp,  det  kostede  ham, 
nu  at  tilsidesætte  sit  eget  kjæreste  Hjerteanliggende  for  hvad 

han  i dette  Øieblik  skyldte  sin  vigtige  Stilling,  fuldførte  han 
dog  med  besindigt  Overlæg  dette  nødvendige  Arbeide.  Han  trykte 
allerede  isin  store  Seglring  med  den  flyvende  Ørn  paa  Segl- 
voxet  under  Thorstensøns  Høvdingsudnævnelse,  da  Døren  aab- 
nedes  og  Claus  Skirmen  med  stor  Hast  traadte  ind. 

,, Finder  jeg  Eder  da  endelig,  strenge  Herre  !"  — sagde  den 
troe  Væbner  forpustet  og  glad  — ,,jeg  har  søgt  Eder  allevegne. 
Jeg  bringer  Eder  saa  mange  flittige  Hilsener  og  et  lille, 
nydeligt  Brevskab  fra  Jomfru  Inge.  Jeg  fulgte  hende  selv  til- 
vogns. Hun  kom  rask  og  herligt  afsted  i Stadsfogdens  egen 
Karm  med  fire  Hingste  for  og  tolv  Ryttere  til  Bedækning." 

,,Hvad  siger  du?  Skirmen!  hun  er  reist?"  — udbrød  Drost 
Peder  forbauset  — , »hvorhen?  hvorhen?" 

,,Veed  I det  ikke?  Herre!  Var  det  da  ikke  paa  eders  Foran- 
staltning? Nu  skal  I da  høre:  først  satte  hun  Kongebanneret  over 
Slotsporten  og  sang,  saa  alle  Borgerne  gjentoge  *det:  for 
Erik,  Kongen  hin  unge!  — saa  bød  hun  mig  følge  hende  til 
Stadsfogden.  Hun  viste  ham  et  Brevskab  med  tre  store  Segl 
under.  Han  bøiede  sig  for  hende,  som  for  Dronningen  selv, 
og  lod  strax  spænde  for  Karmen “ 

„Men  hvorhen?  hvorhen  reiste  hun?  spørger  jeg  — hvor 
er  Brevet?  giv  hid!" 

„Her,  Herre!"  — svarede  Skirmen  og  rakte  ham  en  lille 
Pergamentsseddel,  som  var  sammenbunden  med  en  rosenrød 
Silkesløife.  — „Hun  reiste  til  Kolding,  sagde  man,  og  skulde 
til  Sverrig." 

Drosten  gjennemlæste  hastig  den  lille  Seddel  og  blev  blus- 
sende rød. 

„Lev  vel,  min  Barndomsbrudgom !"  — stod  der  — ,,For 
Erik,  Kongen  hin  unge!  synger  jeg  endnu  i mit  Hjerte.  Faklen 
i min  Ridders  Haand  skinner  endnu  for  mit  Øie.  — Han, 
som  er  mægtig  i de  Svage,  har  ogsaa  givet  mig  en  Gjer- 
ning.  Den  troe  Ridder  Jon  veed  det.  Spørg  ham!  men  følg  mig 
ikke!  I Danmarks  mørkeste  Nat  har  vi  dandset  en  Seiersdands 
sammen  — og.  Gud  være  Lovet!  den  kostede  intet  Blod.  — 
Naar  Barnekongen  er  Danmarks  Herre,  og  Kronen  hviler  fast 
paa  hans  Hoved,  kan  vi  maaske  sees  igjen  i en  lykkelig 
Stund.  Kun  min  Fader  kan  forene  vore  Hænder.  — Men  hvad 
Gud  i Sandhed  har  sammenføiet,  skal  intet  Menneske  evig 
adskille." 

Drost  Peder  drog  et  dybt  Suk,  idet  hans  Øine  tindrede  af 
et  stort  og  herligt  Haab.  Han  gjemte  Sedlen  ved  sit  Bryst 
og  vendte  sig  atter  til  Skirmen : „Til  Kolding  altsaa,  siger 
du,  og  derfra  til  Sverrig  — forunderligt!  hvem  sagde  dig 
det?" 

„Jeg  sluttede  mig  dertil  af  hvad  jeg  hørte  hun  talte  med 
Stadsfogden  og  med  den  norske  Jomfru  eller  Frue"  — _ — 

„Den  .norske  Jomfru"  — afbrød  Drosten  ham  hastig  — 
„hun  og  Ridder  Rane  fulgte  hende  dog  aldrig?" 

„Nei,  Kors,  Herre!  saa  havde  jeg  ikke  ladet  hende  reise,  om 
jeg  isaa  skulde  holdt  hende  tilbage  med  Vold  og  Magt.  Jeg 
troede,  som  sagt,  1 vidste  Alting  og  — — “ 

,,Men  Rane,  Rane  — hvor  saae  du  ham?“ 

,,Paa  Veien  til  Stadsfogden  traf  vi  Kammersvenden  eller 
Ridderen  — som  han  jo  nu  skal  være,  den  Snog!  — han 
kom  tilligemed  den  norske  Jomfru  ud  fra  Graabrødrenes  Kapel. 
De  var  allerede  Mand  og  Kone,  sagde  de.  Jomfru  Inge  græd 
bitterlig  og  omfavnede  den  norske  Dame  med  stor  Bevægelse; 
men  Kammersvenden,  den  Helvedes  Ridder,  han  havde  stort 
Hastværk : inden  en  halv  Time  maatte  de  være  i rum  Sø, 

sagde  'han,  og  han  talte  om  sine  norske  Søgutter,  idet  han 

saae  sig  om,  ligesom  de  ikke  var  ret  langt  borte.  Han  vilde 
række  Jomfru  Inge  den  ene  Arm,  medens  han  urolig  holdt  fast 
paa  sin  unge  Frue  med  den  anden.  Men  Jomfru  Inge  forstod 
Uret:  hun  sagde  ham  et  koldt  og  høfligt  Farvel  og  vendte 
sig  hastig  om  til  mig.  Jeg  havde  stor  Lyst  til  at  maale 

mit  Væbnersværd  med  den  nybagte  Ridders  Kaarde.  Sværdet 
var  hændelsesviis  kommen  mig  ud  af  Skeden,  og  meget  mildt 
saae  jeg  just  ikke  til  den  dristige  Ridder  Ræv;  han  huskede  nok 
paa  hvorledes  jeg  sidst  vendte  op  og  ned  paa  ham  udenfor 
Hertugens  Dør  paa  Nyborg  Slot;  for  han  blev  med  Eet 

ganske  bleg  om  Næsen,  da  han  saae,  jeg  sprang  til.  Jomfru 
Inge  havde  grebet  mig  ved  Armen,  og  før  jeg  fik  Tid  til  at 
kalde  Rane  en  Forræder  og  fordømt  Nidding,  var  han  som 
blæst  af  veien  med  samt  den  smukke  Frue,  han  har  ranet 
og  lokket. u 

Drost  Peder  drog  atter  Veiret  med  lettet  Hjerte.  „Nu,  Gud 
være  lovet \u  — udbrød  han  — „saa  har  den  Usling  da  ikke 
længer  nogen  Magt  over  hende 

„Jo,  Mænd!  har  han  saa,  den  Satan!  han  tog  hende  jo 
med  sig.“ 

„Hvad,  raser  du?  Inge?“ 

„Nei,  Kors,  Herre!  hende  holdt  jeg  fast  paa  — men  den 
smukke,  norske  Jomfru  — “ 

„I  Guds  Navn!  Hun  var  jo  hans  Hustru  — godt,  Skir- 
men!  du  har  opført  dig  som  en  brav  Karl.  — Hun  er  altsaa 
reist  ene  til  Kolding  — Inge  mener  jeg  — u 

„Nei,  med  tolv  Ryttere  og  fire  Hingste,  Herre!  foruden 
Kjøresvenden.“ 

„Godt!  lad  strax  vore  Heste  sadle,  Skirmen !“ 

„Allerede ?“  — spurgte  Skirmen  og  blev  blodrød  — „jeg 
troede,  vi  blev  her  inat.  Sandt  at  sige,  Herre ! jeg  har  sat 
lille  Aase  og  hendes  Bedstefader  Stævne  ved  Stenporten.  Hun 
skal  gjøre  en  hellig  Valfart  med  ham,  og  jeg  seer  hende  nu  ikke 
igjen  i lang  Tid.“ 

„Det  kan  skee  paa  Veien!  Den  Port  skal  vi  gjennetn. 
Skynd  dig!“ 

Skirmen  gik,  med  et  let  Suk.  Drost  Peder  kastede  sig  tanke- 

fuld  i en  Stol.  Han  fremtog  atter  Jomfru  Inges  Brev,  som 
han  læste  endnu  engang  og  trykkede  til  sine  Læber.  Kort  efter 
traadte  Ridder  Thorstensøn,  blussende  af  Vrede,  ind  til  ham. 

,,Ha,  den  fordømte  Algreve!  — hans  Datter  var  det!"  — 
udbrød  Thorstensøn  heftig  — ,,og  væk  er  de  — Jomfru  Inge 
med  — " 

„Jeg  veed  det!"  — svarede  Drost  Peder  og  gjemte  Brevet, 
idet  han  reiste  sig.  — ,,Her  er  eders  Udnævnelse  og  Fuldmagt, 
brave  Thorstensøn!  Ciud  være  med  Eder!  Rane  undkom  altsaa 
- — - nu  vel ! — denne  Gang  skylde  vi  ham  dog  Tak." 

„ Fordømt!  det  var  Algrevens  Datter,  han  løb  bort  med!"  — 
vedblev  Thorstensøn  og  trampede  af  Harme.  — „De  var  i rum 
Sø  inden  Aaen  kunde  spærres.  Ha,  hvi  vidste  jeg  ikke  det 
for  en  Time  siden!  Død  og  Ulykke!  Algrevens  Datter  skulde 
visselig  siddet  fangen  paa  Ribehus,  til  Ridder  Algotsøn  var 
hængt  og  Stolt  Ingrid  var  Thorstensøns  Hustru !" 

„Det  'var  da  vel,  I ikke  kjendte  den  dristige  Vikingsdat- 
ter !"  — svarede  Drosten  — „I  havde  ellers  faaet  med  mig  at 
gjøre:  det  havde  været  en  Skam  for  alle  Danske,  var  den 
kjække  Eventyrjomfru  ikke  dragen  fri  herfra,  som  hun  kom ; 
havde  hun  ikke  sat  Mod  i vor  snedige  Fordandser  og  var 
sprungen  foran  os  Alle  iaften,  havde  den  kjækkeste,  danske 
Jomfru  dog  sjunget  sin  Vise  forgjeves  og  I ikke  nu  været 
Høvedsmand  paa  Ribehus." 

„Men,  for  Satan!  hun  var  dog  den  fordømte  Algreves  Datter." 

„Hvad  kan  hun  derfor?  En  Heltinde  er  hun,  og  vi  skylde 
hende  baade  Tak  og  Ære.  Hun  har  betalt  det  dristige  Eventyr 
dyrt  nok,  hvis  hun  derfor  gav  Rane  sin  Tro." 

„I  har  dog  Ret,  Drost  Peder!"  — svarede  Thorstensøn  og 
besindede  sig.  — „Pigen  var  en  bedre  Brudgom  værd  og  frem- 
for Alt  en  bedre  Fader.  Lad  hende  da  fly.e,  den  raske  Klippe- 
fugl! hun  gjør  maaske  endnu  en  Helt  eller  idetmindste  en 
dygtig  Sørøver  af  vor  usleste  Ridder;  men.  Død  og  Ulykke! 
havde  jeg  vidst,  det  var  Algrevens  Datter  — — " 

„I  havde  dog  ærbødig  kysset  hendes  Haand,  David  Brus- 
hoved!" — afbrød  Drosten  ham  og  smilede. 

„Hestene  staae  for  Slotstrappen,  Herre  Drost!"  — lød  nu 
Skirmens  Stemme  i Døren.  Drost  Peder  tog  en  hastig  og 
hjertelig  Afsked  med  den  kjække  Befalingsmand  paa  Ribehus 
og  forlod  Slottet  med  et  let  Brystharnisk  under  Reisekappen. 
Skirmen  fulgte  sin  Herre,  som  red  hastig  gjennem  Grønnegaden 
til  Torvet,  uden  at  lægge  Mærke  til  Borgernes  larmende  Glæde. 
I Kjøbmændgaden  var  Folkestimlen  ophørt;  men  Skirmen  bemær- 
kede, at  her  listede  sig  adskillige  dunkle  Skikkelser  omkring, 
der  saae  ud  som  Dominicanernes  Ligbærere  og  havde  Hætter 
med  store,  udskaarne  Øienhuller  over  Ansigterne;  paa  deres 
Armbevægelser  og  lange  Skridt  lignede  de  dog  mere  formum- 
mede Krigere.  Den  troe  Væbner  gjorde  sin  Herre  opmærksom 
paa  disse  Folk,  der  syntes  at  give  nøie  Agt  paa  ham. 

„Det  er  en  Flok  Ligbærere,  der  skal  hente  et  Lig  etsteds^  — 
svarede  Drosten  — „'hvad  Mærkeligt  er  der  ved  dem?“ 

„Det  kommer  an  paa  hvad  det  er  for  et  Lig,  de  skal  hente“ 
— svarede  Skirmen  — „og  om  det  ikke  er  et,  der  først 
skal  skaffes  tilveie.“ 

De  formummede  Karle  vare  imidlertid  forsvundne  paa  Hjørnet 
af  Skibbrostrædet,  og  Drost  Peder  red  over  Broen  til  Mel- 
lemdammen. 

„Hvorledes  er  det  fat?  Skirmen \u  — spurgte  han  og  stand- 
sede sin  Hest  paa  den  øde  Gade:  — „Du  har  siden  ifjor 
sat  af  paa  Kjækhedcu  — synes  mig.  Da  du  fangede  Røverne 
i Daugberg  Grube,  var  du  en  anderledes  Karl.  Nu  mærker 
jeg,  du  har  faaet  en  Kjærest  i Hovedet;  men  har  du  glemt, 
at  man  ikke  vinder  Guldsporen  ved  Kjælenskab  og  Forsagthed?“ 
Skirmens  Kinder  blussede.  „Havde  I den  Morgen,  vi  red 
til  Harrestrup  sidst,  ikke  holdt  mig  for  en  frygtsom  Gjæk 
og  de  Graabrødres  Kapper  for  ærlige,  strenge  Herre \u  — 
svarede  han  med  dæmpet  Uro  - — „da  havde  maaske  endnu 
Kong  Erik  Christophersøn  kunnet  give  mig  Ridderslaget  iaar, 
som  1 gav  mig  Haab  om  hin  Aften.  Af  eders  Haand  vilde 
jeg  rigtignok  helst  modtage  det  engang“  — tilføiede  han  med 
bævende  Stemme  — „men  holder  I mig  nu  for  en  frygtsom 
Stakkel,  fordi  jeg  er  bange  fol*  eders  Liv,  saa  forlanger  jeg 
aldrig  at  blive  Andet  i mine  Dage,  end  jer  troe  Væbner; 
dog  advare  Jer  maa  jeg  ligefuldt.  Jeg  vil  heller  gaae  med 
Sølvsporen  til  min  Grav,  end  følge  Jer  med  Guldsporen  til 
eders. “ 

„Min  kjære,  troe  Skirmen  \u  — sagde  Drosten  bevæget  og 
rakte  'ham  Haanden  — „jeg  veed  det  nok:  du  bryder  dig  meer 
om  mit  Liv,  end  om  dit  eget;  men  jeg  er  jo  ingen  fredløs) 
Mand.  Her  rider  jeg  jo  velbevæbnet  i min  Konges  Ærend. 
Enhver  Hættekappe,  vi  see,  skjuler  dog  heller  ingen  For- 
ræder.u 

„De  Karle  har  listet  sig  om  os  den  hele  Dag,  strenge  Herre! 
og  jeg  tør  bande  paa,  det  er  Hertugens  Folk.  Jeg  troede,  Grev 
Gerhard  og  hans  Ryttere  skulde  følge  os.“ 

„Han  er  sin  egen  Herre !“  — svarede  Drosten.  — „Om 
han  vil  til  Danehoffet  dennegang,  veed  jeg  ikke/- 
„Men  Ridder  Rimaardsøn  da?“ 

„Han  gaaer  til  Skibs  herfra.  — Nu  afsted!  Det  er  alene 
værgeløse  Reisende  eller  vigtige,  fyrstelige  Personer,  der  i 
denne  Tid  behøve  Bedækning  paa  Landeveiene/* 

Skirmen  taug,  og  de  rede  videre  over  Broen  til  Nedredam 
og  over  endnu  en  Bro,  der  førte  over  den  tredie  Arm  af  Nips- 
aaen  til  Stenporten  ved  Byens  østlige  Ende.  De  saae  kun 
faa  Mennesker  i denne  afsides  Deel  af  Staden.  Da  de  naaede 
Porten,  fandt  de  den  paa  Ridder  Thorstensøns  Befaling  lukket. 
Paa  Drostens  Bud  og  velbekjendte  Tegn  blev  den  af  Borger- 
vagten strax  aabnet,  og  man  vilde  ride  videre.  Da  hørte  Skir- 

men  sit  Navn  nævne  af  en  klar,  kvindelig  Stemme  over  Porten. 
„For  Guds  Skyld,  kjære  Herre!  lad  os  holde  !"  — udbrød  han 
ivrig  og  sprang  af  Hesten.  — „Aase  sidder  vist  i Portfængslet/* 

„Befri  os,  ædle  Herre  Drost !"  — lød  nu  Aases  Stemme 
fra  Fængselsgittret  over  den  hvælvede  Stenport  — „I  kan 
vidne,  at  min  Bedstefader  og  jeg  hverken  er  Speidere  eller 
Forrædere." 

Paa  Drostens  Ord  og  Forklaring  til  Vagten  bleve  Fangerne 
strax  løsladte.  Den  gamle  Henner  traadte  i en  lang  Pilgrims- 
kappe ud  af  Fængslet  med  Aase  ved  Haanden.  Han  rakte 
Drost  Peder  trofast  Haanden,  og  Aase  fløi  sjæleglad  i Skir- 
mens  Arme. 

„Eet  Ord,  Herre  Drost!"  — sagde  Henner  med  dæmpet 
Stemme:  — „vil  I sikker  ad  Snoghøi  eller  Kolding  til  inat, 
saa  tøver  I her  til  jeg  kommer  tilbage,  eller  lader  idetmindste 
Veien  staae  aaben  for  gode  Venner!  — Løb,  Aase!  det  haster!" 

„Hvad  betyder  nu  det?  Gamle!"  — spurgte  Drosten  utaal- 
modig;  men  han  fik  intet  Svar.  Den  kæmpehøie  Pilgrim 
havde  paa  gammel  Friserviis  gjort  et  Par  uhyre  Spring 
ved  sin  Stav  og  var  pludselig  forsvunden  i Halvmørket. 
Strax  efter  hørtes  stærke  Aareslag  i Aaen  paa  den  nordre 

Side  af  Porten,  og  man  skimtede  en  Baad,  der  med  utrolig 
Fart  løb  ned  ad  Aaen  til  Slottet.  Næsten  i samme  Øieblik, 
som  den  Gamle  var  forsvunden,  var  den  lille  Aase,  let  som 
en  Kat,  sprungen  ud  af  Skirmens  Arme  og  var  dem  lige- 
ledes strax  af  Syne.  Skinnen  syntes  at  høre  hendes  Fod- 

trin paa  Broen  til  Nedredam.  Han  sprang  paa  sin  Nor- 
bak og  vilde  ride  efter  hende;  men  nu  hørte  han  sin  Herre 
raabe  høit  og  utaalmodig:  „Afsted!  denne  Vei,  Skinnen!  Den 
Gamle  er  halv  forrykt.  Jeg  kan  ikke  vente  her  efter  hans 

Griller.  — Porten  kan  I lade  staae  aaben!"  — sagde  Dro- 
sten til  Borgervagten : — „kommer  den  Gamle  igjen  eller 

spørger  Nogen  efter  mig,  saa  ophold  dem  ikke!" 

Med  disse  Ord  red  han  ud  igjennem  Stenporten.  Skirmen 
fulgte  sin  Herre  med  beklemt  Hjerte  og  saae  sig  bestandig 
tilbage  efter  den  kjære,  forsvundne  Aase,  som  han  neppe 

havde  faaet  Tid  til  at  give  et  Afskedskys ; men  i det  matte 

Stjernelys  saae  han  kun  den  skumle  Porthvælving  og  en  lang 
Jernhaand,  der  ligesom  truende  strakte  sig  ud  efter  ham  fra 
Murpillen  ved  Porten. 

„Sig  mig  dog,  kjære  Herre!  hvad  betyder  den  afskyelige 
Haand  der  ved  Stadsporten?"  — spurgte  han,  for  at  faae 

Ledighed  til  at  tøve  et  Øieblik  endnu,  medens  han  bestandig 
kun  stirrede  efter  Aase. 

„Den  Haand  er  der  opslagen  til  Skræk  og  Advarsel  for 
Lovens  Overtrædere"  — svarede  Drosten  og  red  langsommere, 
idet  han  saae  sig  tilbage.  „Den,  der  forvolder  Dyrtid  i 
Byen  ved  at  gjøre  Forprang,  skal  miste  Haanden.  Men  for- 
staaer  jeg  dig  ret,  Skirmen!  saa  er  det  nok  efter  en  anden 


353 


Haand,  der  er  mindre  kold  og  streng,  du  nu  seer  dig  tilbage. 
Du  vilde  vel  endnu  engang  tage  Afsked  med  den  lille  Aase? 
Nu  veil  det  er  en  vakker  Pige.  Vil  Gud,  skal  hun  blive 
din  Hustru  engang.  Naar  vi  faae  Fred  og  Ro  i Landet, 
skal  jeg  sørge  for  eders  Velfærd.  Men  slaa  nu  alt  Kjælenskab 
af  Hovedet  og  vær  flink!  Jeg  tør  jo  heller  ikke  gjøre  et 
Skridt  fra  min  beskikkede  Vei  for  hendes  Skyld,  som  er  mig 
kjærest  af  Alle.“ 

,,Ak,  men  I drager  dog  endnu  samme  Vei  som  hun,  og 
maaske  træffer  I hende  i Kolding.  — Tak  fordi  I vil  sørge 
for  os,  ædle  Herre — tilføiede  Skirmen  bevæget.  — ,,Dog 
Gods  og  Rigdom  behøver  jeg  ikke.  Aase  forlanger  kun,  at 
jeg  skal  blive  en  dygtig  Ridder,  som  I,  og  gjøre  Eder  og 
vor  unge  Konge  Ære.  — Rid  kun  til,  Herre!  Jeg  skal  ikke 
opholde  Jer  længer.  Vor  Herre  lader  mig  nok  see  den  lille, 
velsignede  Aase  engang  igjen  i Verden. u Han  foer  hastig 
med  Haanden  over  Øinene  og  sporede  sin  Norbak. 

De  rede  nu  begge  rask  frem  ad  Veien,  og  Drost  Peder 
tænkte  paa  hvad  den  underlige,  gamle  Henner  vel  kunde  have 
ment  med  sin  Advarsel,  og  hvorfor  han  havde  bedet  ham  lade 
Stadsporten  staae  aaben.  ,,Det  var  dumt,  Skirmen  1“  — 

sagde  han  betænkelig:  — ,,jeg  skulde  ikke  have  føiet  den 
Gamle  i den  Grille  med  Porten.  Var  de  Karle,  du  talte  om. 
Forrædere,  der  gik  paa  Lur  efter  os,  saa  har  vi  nu  jo  selv 
aabnet  dem  Veien  til  at  falde  os  i Ryggen.^ 

De  syntes  kort  efter  begge  at  høre  stærkt  Hestetrav  bag 
ved  sig.  De  vendte  hastig  deres  Heste.  De  kunde  i Halv- 
mørket ikke  længer  skimte  Stadsporten ; men  de  saae  en  Flok 
Ryttere  paa  Veien. 

,,Lad  os  ride  til  Side,  Herre !“  — sagde  Skirmen  — -„det 
er  sikkert  Hættemændene.“ 

Omtrent  hundrede  Skridt  fra  dem  løb  en  Sidevei  ind  i 
Skoven  til  Høire.  Denne  Vei  saae  de  nu  den  mørke  Rytter- 
skare fare  bort  paa. 

,,De  har  andensteds  Ærend  — sagde  Drosten  og  tog 

Haanden  fra  sit  Sværd.  — „Videre !“ 

De  rede  atter  frem  i stærkt  Trav. 

„Maaske  vil  de  heller  møde  os  ved  Skovens  Udgang, 
Herre \u  — sagde  Skirmen.  — „Vi  har  Forspringet  endnu; 
men  det  var  vist  raadeligst  at  vende  tilbage  til  Ribe  efter 
Undsætning.  Gamle  Henner  bad  os  vist  ikke  tøve  forgjeves/4 

„Nei,  vi  vil  nytte  vort  Forspring  !“  — sagde  Drosten  be- 
stemt og  sporede  sin  Hest.  — „Var  det  Fjender,  er  de  istand 
til  at  naae  Jomfru  Inge  før  vi,  og  hvo  veed  hvad  hendes 
tolv  Ryttere  due  til?“ 

„De  rede  i Firspring  til  Skovens  Udgang.  Her  var  Veien 
meget  smal  og  paa  begge  Sider  indesluttet  af  steile  Bakker. 
Skirmen  var  paa  sin  raske  Norbak  kommen  nogle  Favne  foran 
sin  Herre.  Han  vendte  nu  pludsel ig1,  om  og  foer  tilbage. 

23  — III 

„Hulveien  er  spærret,  Herre !"  — Drosten  standsede.  ,,0 g 
see!"  — vedblev  Skirmen,  idet  han  pegede  til  Siden  — „hist 
k-ommer  den  samme  Flok  ud  igjen  fra  Skoven." 

Drost  Peder  saae  sig  om  og  drog  sit  Sværd.  „Desværre!" 
— sagde  han  — „de  har  os  i en  Fælde.  Men  vi  vil  ikke 
lade  os  fange  som  Rotter.  Rid  op  paa  Høien  og  blæs  i dit 
Horn!  Din  Norbak  kravler  jo  som  en  Kat.  Bringer  Henner 
os  Undsætning,  vil  han  høre  det  og  skynde  sig.  Med  Guds 
Hjælp  holder  jeg  vel  de  Karle  fra  Livet  en  Stund.  Skynd 
dig!" 

Skirmen  adlød  og  forlod  med  tungt  Hjerte  sin  Herre  i denne 
Nød;  han  klappede  sin  Norbak,  og  som  en  Stenbuk  klavrede 
den  op  med  ham  ad  den  steile  Bakke. 


6.  KAPITEL. 

Rytterne  nærmede  sig  paa  den  snevrc  Vei  fra  begge 
Sider;  men  inden  de  tvende  Skarer  endnu  vare  hinanden 
nær,  lød  Skirmens  Krumhorn  skingrende  fra  Bakken  over 
Drostens  Hoved.  Begge  Rytterflokke  standsede  og  syntes  at 
studse;  men  da  de  kun  saae  den  eenlige  Hornblæser  paa  den 
lille  Hest  øverst  paa  Høien,  trængte  de  frem  og  omsluttede 
Drosten  paa  tre  Sider.  Der  var  ingen  Grøft;  men  den 
steile  Bakke  dækkede  ham  Ryggen.  Nu  saae  Drost  Peder  først 
hvem  han  havde  for  sig:  han  gjenkjendte  i den  Flok,  der  kom 
fra  Staden,  de  * formentlige  Ligbærere  fra  Ribe,  med  deres 
Broderskabs-Hætter  for  Ansigterne  og  med  lange,  dragne  Sværd 
i Hænderne.  De,  der  kom  fra  den  modsatte  Side,  bare 

samme  mistænkelige  Dragt.  Der  var  over  tyve  Mand,  Alle 
tilhest.  Ingen  af  dem  talede  et  Ord;  men  de  syntes  at  vente 
paa,  at  Drosten  skulde  kaste  sit  Sværd  og  overgive  sig. 

„Tal,  Karle!  hvad  vil  I mig?"  — raabte  Drost  Peder 
med  spændt  Iver  og  svang  sit  Sværd  til  alle  Sider.  — 

„Den  Første,  der  kommer  mig  nær,  er  Dødsens!  Er  I 
Krigere,  saa  sig  i hvis  Navn  I her  handle  og  lad  mig  kjende 
den  Landsforræder,  der  udsendte  Jer!  Mød  mig  Mand  for 
Mand,  hvis  I har  Ære  i Livet!  Men  er  I Stimænd  og  Røvere, 
saa  vent  intet  Bytte  hos  mig!  her  vanker  kun  blodige  Pan- 
der saalænge  jeg  kan  røre  mig!" 

Han  fik  intet  Svar;  men  de  formummede  Rytterskarer 
sluttede  sig  tættere  omkring  ham,  uden  at  Nogen  dog  endnu 

vovede  at  være  den  Første  til  Angreb;  thi  Drost  Peder  var, 

som  den  unge  Konges  Vaabenmester,  vel  bekjendt  og  almin- 
delig frygtet  for  sin  Vaabenfærdighed.  Imidlertid  blæste  Skir- 
men af  alle  Kræfter  i sit  Horn,  og  langt  borte  lød  et  andet 
Horn  paa  Veien  til  Ribe. 

„Nu  hurtig,  for  Satan!  død  eller  levende !“  — lød  idet- 
samme  en  raa  Stemme  blandt  de  formummede  Ryttere,  og 
Tre  af  dem  fore  paa  engang  ind  paa  Drosten.  Den  Ene  styr- 
tede strax  saaret  af  Hesten,  og  Drosten  fegtede  heftigt  med  de 
to  Andre.  Flere  rede  til;  men  nu  steilede  Drostens  Hest,  og 
intet  af  de  mangfoldige  Sværd  kunde  i dette  Øieblik  naae 
ham.  De  forbittrede  Stimænd  saarede  hans  Hest  i Bringejn ; 
den  foer  som  rasende  midt  ind  iblandt  dem  og  styrtede.  Drost 
Peder  laae  et  Øieblik  med  det  ene  Knæ  paa  Jorden  og  var 
nu  paa  alle  Sider  omringet  af  de  morderiske  Ryttere,  der 
syntes  at  skulle  knuse  ham  under  Hestehovene.  Endnu  havde 
han  dog  Sværdet  i Haanden ; men  Blodet  strømmede  ham 
over  Fingrene,  og  Armen  var  saaret.  Hestene  vege  skye  til- 
bage for  hans  voldsomme  Bevægelser,  og  han  kom  endnu  en- 
gang paa  Benene.  Idetsamme  slyngede  Skirmen  sit  Væbner- 
sværd ned  fra  Høien ; det  ramte,  og  Formanden  for  Stimæn- 
dene  tumlede  af  Sadlen.  Men  nu  sprang  alle  Hættemændene 
af  deres  Heste  for  med  forenet  Styrke  at  overvælde  den  ubæn- 
dige Ridder  tilfods.  Dog  førend  de  Alle  vare  komne  af  Sad- 
lerne var  Lyden  af  Krumhornet  paa  Veien  kommen  betydelig 
nærmere.  Skirmen  blæste  paa  Høien,  som  hans  Horn  skulde 
briste.  De  formummede  Karle  saae  sig  tilbage;  deres  For- 
mands Fald  syntes  at  have  forvirret  dem.  De  øinede  en  vel- 
bevæbnet  Rytterskare,  med  en  svær  Ridder  paa  en  hvid  Hest 
i Spidsen,  der  i det  heftigste  Firspring  foer  frem  med  draget 
Sværd. 

„Greven  fra  Kiel!  - — den  eenøiede  Greve — raabte 
en  af  Hættemændene;  og  som  ved  et  Lyn  adsplittedes  ved  dette 
Ord  hele  den  formummede  Skare.  Ingen  syntes  længer  at 
bekymre  sig  om  Drost  Peder;  Enhver  svang  sig  paa  sin  Hest, 
og  i et  Øieblik  var  hele  Skaren  forsvunden  i Skoven,  paa  de 
tvende  Mænd  nær,  som  laae  saarede  paa  Veien,  og  hvis  Heste 
løb  med  tomme  Sadler  efter  de  andre. 

Kort  efter  holdt  Grev  Gerhard  paa  sin  hvide  Hest,  til- 
ligemed Henner  Friser  og  de  holstenske  Ryttere,  i Hulveien. 
Skirmen  stod  omhyggelig  hos  sin  Herre  og  forbandt  hans  høire 
Arm. 

„Fordømt  — raabte  Grev  Gerhard  og  sprang  af  Hesten 
— „kom  vi  for  silde  ?“ 

„I  kom  tidsnok  til  at  redde  mit  Liv,  ædle  Greve V6  — 
svarede  Drost  Peder  glad  og  rakte  ham  den  venstre  Haand, 

„Hvi  havde  I saadan  Hast?  Herre  Drost  1“  — sagde  gamle 
Henner  mørk  og  blev  siddende  som  i dybe  Tanker  paa  sin 
Hest.  — „Hm,  hm!“  — - tilføiede  han  halv  sagte  — „det 
er  i Sporet  af  en  Jomfrukarm,  I der  har  blødt:  I vilde  nok 
heller  op  at  age,  end  følge  Graaskæggens  Raad.“ 

„Du  har  Ret,  Gamle — sagde  Drost  Peder.  — „Ungdom 
og  Gubbeviisdom  følges  ikke  ad ; forresten  red  jeg  min  lov- 
lige Vei  i Kongens  Ærend;  vidste  du,  her  laae  Forrædere  i 

Bagihold,  kunde  du  sagt  mig  det  rent  ud.  Imidlertid  — Tak 
for  Raad  og  Daad!“ 

Saasnart  Grev  Gerhard  saae,  at  Drosten  var  uden  Fare, 
vilde  han  strax  forfølge  de  flygtende  Stimænd  i Skoven. 

,,Det  nytter  ikke!u  — sagde  Drost  Peder.  — ,,De  ere  ad- 
splittede som  Avner  for  jer  Rytterstorm.  Et  Par  Stykker  fik 
Forfald;  lad  os  holde  os  til  dem!  Her  ligger  nok  Forman- 
den. Han  faldt  som  ved  et  Lyn,  uden  min  Hjælp. “ 

,,Ham  ramte  jeg!“  — sagde  Skirmen  glad,  idet  han  hef- 
tede Forbindingen  paa  sin  Herres  Arm.  ,, Inden  tre  Uger  kan 
I føre  Sværdet  igjen,  Herre!  men  naar  I bruger  det  næste 
Gang,  maa  I ikke  byde  mig  gjøre  Musik  til  Legen  !“ 

,,Din  Musik  hjalp  mig  meer,  end  mit  gode  Sværd,  og 
du  stritter  som  en  David“  — sagde  Drosten  og  rakte  Skirmen 
den  forbundne  Haand,  idet  de  gik  hen  til  den  faldne  Stimands- 
høvding.  Skirmen  rev  Hættekappen  af  den  svære  Karl,  og 
paa  den  gule  Vaabenkøllert  kjendte  man  forbauset  en  af  Hertug 
Valdemars  slesvigske  Ryttere.  Der  var  kun  lidt  Liv  i ham 
tilbage,  og  inden  man  kunde  bringe  et  Ord  ud  af  ham,  var 
han  død.  Den  anden  Hættemand  bar  en  ligedan  Vaaben- 
kjortel  under  Kappen.  Han  var  ikke  dødelig  saaret;  men  han 
var  trodsig  og  stum;  hverken  Løfter  eller  Trudsler  kunde  be- 
væge ham  til  at  sige  et  Ord.  Man  forbandt  hans  Saar  og 
satte  ham  fastbunden  paa  en  Hest. 

Nu  steg  Henner  Friser  af  den  store,  staalgraae  Hingst, 
han  sad  paa.  „Jeg  tog  eders  Stridshingst  i Slotsstalden, 
Herre  Drost!  den  kan  I nu  snart  trænge  til“  — sagde  han 
med  et  besynderligt  Eftertryk.  — „Jeg  skal  nu  gaae  tilfods 
til  min  Grav  og  aldrig  meer  sætte  mig  paa  den  høie  Hest. 
Jeg  !har  gjort  det  vel  grovt  tilforn,  veed  I.  Jeg  er  nu 
færdig  med  de  verdslige  Handeler;  men  jeg  skal  bede  et  Ave 
for  Jer  og  den  unge  Konge  ved  den  hellige  Grav,  hvis  jeg 

ikke  dumper  i min  egen  underveis.  Gud  og  St.  Christian 
være  med  Jer,  ædle  Herre  1“  — tilføiede  han  usædvanlig  be- 
væget. — „Endnu  er  Lykken  med  Jer  i Ulykken;  men  vogt 
Jer!  Forekommer  I ikke  Dødsfjenden,  vil  han  forekomme  Jer. 
Kronen,  I vogter,  har  endnu  ikke  naaet  sit  Hoved. a 

Drost  Peder  steg  tankefuld  paa  den  velbekjendte,  skjønne 
Stridshingst,  der  havde  staaet  ubrugt  i Slotsstalden  siden 
sidste  Dystridt.  Taus  og  vemodig  rakte  han  den  gamle  Pil- 

grim Haanden  til  Afsked. 

„Hvad  den  Pokker  !“  — sagde  Grev  Gerhard,  da  Henner 
nu  ogsaa  hilsede  ham  for  at  gaae  — „Du  er  mig  for  dygtig 
en  Karl,  Henner!  til  nu  ikke  at  gjøre  Andet,  end  Poenitentse. 
Jeg  har  lært  Meer  af  dig  inat,  end  af  alle  mine  Skriftkloge 
og  Verdsligvise  i mit  Liv.  Bliv  hos  mig!  og  du  skal  føre 
mit  Banner  og  sidde  i mit  Raad!  Hvad  du  sagde  mig  om 

min  Lykke,  gad  jeg  dog  nok  ogsaa  vidst  lidt  Meer  om.“ 

..Derom  er  det  ikke  godt  at  vide  for  Meget,  høibaarne 

Herre !“  — svarede  Henner  betænkelig  og  rystede  det  graae 
Hoved,  idet  ban  heldede  sig  til  sin  Pilgrimsstav  — ,,jeg  er  heller 
ingen  Hexemester;  men  forsøgt  Mand  veed  hvad  Verden  giver, 
og  en  gamrftel  Marsvinsjæger  kan  nok  sige  Jer  hvad  Veir 
vi  faae  imoirgen.  Vor  Herres  Bøger  lyver  ikke,  og  dem  be- 
høver man  just  ikke  altid  at  være  skriftklog  for  at  forstaae. 
Det  veed  jeg“  — vedblev  han  og  betragtede  Grevens  Ansigt 
med  et  skarpt  Blik:  — ,,I  kommer  vel  saa  langt  med  eders 
ene  ærlige  Øie,  som  eders  snildeste  Fjende  med  to;  men  der- 
for skal  I ikke  meer,  end  noget  andet  Menneskebarn,  stole  paa 
Lykken  1 hun  er  af  Giar,  veed  I nok,  og  hun  brister  tidt, 

naar  hun  skinner  klar.  Jeg  bar  gjerne  eders  Banner,  høi- 
baarne  Greve!  men  hvad  man  har  lovet  Vor  Herre  og  den 
hellige  Jomfru,  skal  man  holde.  Vi  har  en  svar  Regning- 
sammen, og  Døden  blæser  ikke  i Lur  for  sig.  Gud  og  St. 
Christian  være  med  Jer!  — Farvel,  Knøs!“  — sagde  han 
derpaa  fil  Skirmen.  - — ,,Jeg  svarer  dig  til  Aase,  naar  du 
svarer  mig  og  hende  til  din  Troskab  og  Dygtighed!^ 

Skirmen  havde  grebet  den  Gamles  Haand,  som  han  med 
Heftighed  trykkede  til  sine  Læber;  men  inden  han  fik  Tid 
til  at  sige  et  Ord,  havde  den  gamle  Kæmpe  knuget  ham  i 
Haanden,  saa  det  knagede,  og  skred  nu  med  lange  Skridt  hen 
ad  Veien  til  Aaen. 

Grev  Gerhard  og  Drost  Peder  rede  en  Tidlang  tause  frem 
ad  Veien  til  Kolding  og  fulgte,  efter  Henners  Raad,  Veien 

Syden  for  Skodborg  Aa.  Skirmen  og  den  gamle  Hofnar  fulgte 
dem  i nogen  Frastand  blandt  Rytterne,  med  den  fangne  Sti- 
mand imellem  sig. 

„Jeg  følger  Jer  nu  for  det  Første  over  den  slesvigske 
Grændse,  imin  gode  Ven  1“  — afbrød  Grev  Gerhard  endelig 
Tausheden.  — ,, Dette  Overfald  maa  have  havt  vigtige  Grunde. 
I denne  Tid  skal  man  vel  mindst  skue  Hunden  paa  Haarene; 
de  gule  Vaabentrøier  bevise  heller  intet  Stort;  men  tro  mig 
dog!  Hertugen  er  Manden.  Her  stikker  Meer  under,  end  blot 
et  Tak  for  Sidst  for  Fangenskabet  paa  Sjøborg.  Den  gamle 
Pilgrim  har  ikke  rost  mit  ene  Øine  forgjeves.  Jeg  seer  nu 

maaske  nok  saa  klart  som  I,  og  hvad  den  snilde  Hertug  fører 
i sit  Skjold  begynder  at  blive  mig  klart.  Jeg  kunde  have 

stor  Lyst  til  at  sætte  den  fine  Herre  lidt  paa  Prøve.  Pas 

paa,  min  gode  Drost !“  — vedblev  han  efter  nogen  Betænk- 
ning - — „ møder  Hertugen  ikke  i rette  Tid  paa  Danehoffet, 

saa  maa  1 være  paa  jer  Post  og  ikke  lade  Dronningen  og 

den  unge  Konge  troe  ham.  Iler  han  ikke  med  at  vælges  til 
Rigsforstander,  har  han  ganske  vist  en  høiere  Værdighed  isigte. 
Den  gamle  Pilgrim  forklarede  mig  en  Gaade  — u 

,,Hvad  har  I for?  Grev  Gerhard !“  — spurgte  Drosten 

og  betragtede  Grevens  usædvanlig  alvorlige  Ansigt  med  Opmærk- 
somhed. ,, Gamle  Henner  har  dog  ikke  sat  Jer  Anelser  og 
Grillen  fæn  g e rier  i Hovedet?  Jeg  har  al  Agt  for  hans  Erfa- 

ring;  men  han  er  ikke  altid  ret  ved  sin  Samling,  og  hans 
Drømmerier  vil  jeg  Intet  have  med  at  gjøre.  Hvad  I saa 
gjør,  lædie  Greve!  saa  glem  ikke,  at  vi  paa  Rigets  og  Kro- 
nens Vegne  for  Øieblikket  maae  undgaae  ethvert  fjendtligt 
Skridt  mod  Hertugen  !" 

..Hvad  jeg  foretager,  gaaer  paa  min  egen  Kappe;  det  kom- 
mer ikke  Riget  og  Kronen  ved!"  — sagde  Grev  Gerhard. 

— ,, Derfor  skal  I heller  ikke  vide  det.  Vil  I betroe  den 
fangne  Stimand  til  min  Bevogtning?  Jeg  svarer  Jer  til  ham." 

„Vel!"  — svarede  Drosten  — ,,den  Skat  maa  I be- 

holde! Gjaldt  det  kun  mig  selv,  vilde  jeg  glemme  dette  Even- 
tyr, og  da  var  det  maaske  klogest  at  lade  Fangen  løbe;  men 
gjælder  det  Mere,  bør  det  undersøges.  En  blot  personlig  og 
lav  Hevn  troer  jeg  den  snilde  Hertug  ophøiet  over,  og  saa 
meget  maatte  han  dog  vel  kjende  mig,  at  han  ikke  kunde  be- 
frygte, jeg  mod  Landsloven  vilde  modsætte  mig  Rigsforstander- 
valget." 

,,Han  kjender  Jer  meer  end  godt  nok,  min  gode  Ven!" 

— sagde  Grev  Gerhard  og  nikkede.  — ,,I  vilde  vist  være 

ham  en  særdeles  kjærkommen  Gjest  i Norborg  Slotstaarn. 
Dog  1 har  Ret ! vi  vil  holde  os  til  Hovedsagen.  Erfarer 
jeg  Noget,  som  kan  være  Dronningen  og  den  unge  Konge 
vigtigt  at  vide,  skal  I høre  det  af  min  egen  Mund,  inden 

Dane'hoffet  er  sluttet!  men"  — tilføjede  han  urolig,  idet 
Blodet  pludselig  foer  ham  til  Hovedet  — ,, hører  jeg  forinden, 
at  Hertug  Valdemar  og  den  skjønne  Dronning  Agnes  har 
sluttet  en  hemmelig  Formælingstractat,  saa  maa  I have  mig 
undskyldt !" 

,,I  forbauser  mig,  Grev  Gerhard  !"  — udbrød  Drosten 

— ,, troer  I sandsynligt,  hvad  jeg  længe  har  gruet  for  at 

tænke  mig  som  muligt?  — og  troer  I,  Dronningen  — — " 

„Om  hende  troer  jeg  Intet  uden  alt  Godt  og  Skjønt 
og  Herligt"  — afbrød  Greven  ham  ivrig.  — „Men  hvor 
klog  (hun  er,  kan  hun  see  feil ; hvorfor  skulde  et  glimrende 
Skin  ikke  ogsaa  kunne  blende  hende?  Var  den  smukke,  vel- 
talende Hertug  en  firskaaren,  eenøiet  Enkemand,  som  jeg,  og 
en  Klods  til  at  tale  med  Kvinder  — da  var  det  maaske  godt 
for  <os  Adle." 

De  taug  nu  begge  og  rede  i alvorlige  Tanker  videre. 
Den  ellers  saa  muntre  Grev  Gerhard  syntes  tilligemed  sit  Øie 
og  endeel  af  sin  Fedme  at  have  tabt  endeel  af  sin  jævne, 
næsten  ligegyldige  Tilfredshed;  men  dette  Tab  vanheldede  ham 
ikke,  det  forøgede  snarere  hans  krigerske  og  heltemæssige  Ud- 
seende, og  det  Anstrøg  af  lønligt  Vemod,  der  undertiden  blan- 
dede sig  i hans  Lune  og  godmodige  Spøg,  syntes  at  gjøre 
den  Vakkre,  djærve  Herre  endnu  elskværdigere. 

Drost  Peder  var  saa  beskæftiget  med  sine  egne  Tanker, 
at  han  ikke  lod  til  at  savne  den  standsede  Underholdning,  idet 
Jomfru  Inges  Billede  ofte  blandede  sig  oplivende  i hans 


359 


dunkle  og  alvorlige  Fremtidsforestillinger.  Hvergang  han  saae 
en  Støvsky  paa  Veien,  troede  han  at  skimte  hendes  Reisekarm. 
Han  red  da  saa  stærkt,  at  Grev  Gerhard  og  hans  Følge 
havde  Møie  med  at  indhente  ham ; men  hver  Gang  saae  han 
sig  skuffet  i sit  Haab:  som  oftest  var  det  en  Flok  Øxne  eller 
Prangerheste,  han  havde  seet,  og  han  standsedes  ofte  i sin 
utaalmodige  Hast,  naar  de  trevne  Oxedrivere  og  Hesteprangere 
spærrede  Veien. 

De  havde  redet  over  syv  Mil  gjennem  det  Slesvigske, 
og  Solen  stod  ikke  høit  paa  Himlen,  da  man  øinede  den  stolte 
Ørnsborg  eller  Koldinghus,  som  det  allerede  nævnedes. 
Slottet  laae  høit  paa  Bakken  over  Søen  paa  den  anden  Side 
af  Kolding  Aa.  Drostens  Stridshingst  vrinskede  og  sprang 
let  Æ>aa  sin  Herres  Opmuntring. 

„Men  hvad  jage  vi  da  saa  djævleblændt  for?"  — spurgte 
Grev  Gerhard  noget  utaalmodigt  og  pustede.  — „Der  er  jo 
over  otte  Dage  til  Danehoffet,  og  naar  I kommer  til  Ny- 
borg imorgen  er  det  vel  tidsnok !" 

Drost  Peder  rødmede.  „Jeg  har  Befaling  at  ile"  — 

sagde  han.  — „Vinden  er  netop  god;  men  her  er  Farten  læn- 
gere og  vanskeligere,  end  ved  Snoghøi." 

„Men,  for  den  Pokker!  hvi  gaaer  1 da  ikke  hellere  over 

Snoghøi?"  — spurgte  Greven.  — „Dog  det  er  sandt"  • — 
tilføiede  han  lidt  mut  — „1  vil  sagtens  med  det  Samme  see 
eders  stolte  Hjertenskjær  igjen." 

„Hvor  vidste  1 det?  Grev  Gerhard !"  — spurgte  Drosten 
forundret  og  noget  undseelig. 

„Ih,  det  veed  jo  hver  Mand  i Landet:  den  stolte  Ørns- 
borg histoppe  er  Drost  Peder  Hessels  Yndlingsborg,  og  Ørnen 
paa  Bjerget  med  de  udspilede  Vinger  staaer  ikke  forgjeves  i 
eders  Segl  ligesom  i Stadsvaabnet.  Her  vandt  1 jo  eders 
første  Laurbær  med  Hertug  Erik,  og  det  har  vi  længe  nok 
maattet  høre,  at  1 her  har  Porten  og  Nøglen  for  Danmarks 
Rige  baade  mod  mig  og  mod  Hertugen  af  Sønderjylland.'4 

„Slottet  taler  I om!"  — svarede  Drost  Peder  og  smilede 
— „nu  ja,  det  forstaaer  sig,  det  er  mig  en  kjær  Befæstning 
og  en  vigtig  Borg  for  Land  og  Rige.  Kong  Erik  Christopher« 
søn  ihar  sat  den  i herlig  Stand.  Den  er  Jer  Holstenere  en 

Torn  i Øiet,  det  veed  jeg  nok;  men  lad  os  derfor  være  lige 

gode  Venner!  Var  Hertugen  os  saa  fuldtro  en  Ven  som  I,  ædle 

Greve,  havde  jeg  maaske  neppe  drevet  saa  ivrig  paa  at  faae 

dette  Forsvarsværk  istand.  Oprigtigt  talt"  — vedblev  han.  og 
rakte  Greven  Haanden  — „jeg  troede,  I vilde  gjække  mig 
med  en  virkelig  Hjertenskjær.  Hvad  jeg  saae  efter  var  heller 
ingen  Sten-Brud.  Slottet  er  i gode  Hænder.  Dennegang  bliver 
der  ingen  Tid  til  at  besee  det." 

„Det  'vover  I,  som  en  klog  Drost,  vel  heller  ikke,  naar 

en  Greve  af  Holsten  er  med,  om  han  ogsaa  kun  har  halvt 
saamange  Øine  som  Andre?" 

„I  vilde  vist  rned  eders  ene  Feltherreøie  see  flere  Mangler 
ved  Skandserne,  end  jeg  med  begge  mine44  — svarede  den 
unge  Drost  beskeden  og  betragtede  sin  Ledsager  med  velvillig 
Tillid;  — „men  det  veed  jeg44  — tilføiede  han  — „I  vilde 
ikke  rrøbe  vor  svage  Side  for  Andre,  end  for  mig,  og  det 
kunde  baade  jeg  og  Borgen  have  godt  af.44 

„Dersom  jeg  nu  tog  Eder  paa  eders  høflige  Ord,  Drost 
Peder  !44  — sagde  Gerhard  — „vilde  I saa  opsætte  eders 
Reise  blot  en  halv  Time,  for  at  ride  Nord  op  igjennem  Byen 
og  vise  mig  Slottets  fire  Kæmpebilleder  saavelsom  Forskands- 
ningerne  nærved  ?u 

De  vare  ikke  langt  fra  Kolding-Aa  og  rede  just  gjennem 
den  Isaakaldte  Broskov.  Over  den  store  Vindebro,  som  her 
adskilte  Nørre-  og  Sønderjylland,  saae  de  nu  en  tom  Reise- 
karm  med  fire  Heste,  ledsaget  af  tolv  Ryttere,  rulle  dem  imøde. 

„Der  kommer  hendes  Vogn  tilbage !“  — sagde  Skirmen 

og  red  hastig  hen  til  sin  Herre.  — „I  kan  endnu  træffe 
hende.  Ude  af  Fjorden  kan  hun  ikke  være.44 

„Jeg  viser  Eder  Slottet  en  anden  Gang,  ædle  Greve !“  — 
sagde  Drost  Peder  hastig  til  sin  Ledsager,  idet  han  sporede  sin 
Hest.  — „Maaske  kan  jeg  nu  i dets  Sted  vise  Eder  et  skjøn- 
nere  og  stoltere  Billede,  som  jeg  hellere  vilde  føre  i mit 
Skjold,  end  al  Verdens  Ørne  og  Slotte  tilhobe/4 

„Hvad  den  Pokker !44  — udbrød  Grev  Gerhard  og  loe  høit 
— „rider  jeg  her  min  Hest  træt  for  at  følge  en  forelsket  Even- 
tyrridder? nu  vel,  min  gode  Ven!  kan  Drost  Hessel  ogsaa 
tænke  paa  sligt  Galskab  i saa  alvorlig  en  Tid,  saa  er  jeg  dog 
ikke  den  eneste  Gjæk  i vort  Selskab!44 

De  rede  den  tomme  Reisekarm  og  Rytterne  forbi,  men  maatte 
standse  ved  Broen,  som  atter  var  optrukken.  Paa  Drostens 
Foranstaltning  var  her  anlagt  et  vigtigt  indbringende  Toldsted, 
og,  under  Paaskud  af  streng  Opsigt  derved,  havde  han  nylig 
ildstedet  det  Bud,  at  denne  Grændsebro  skulde  holdes  opdragen 
ligesom  i Krigstider.  Dette  forvoldte  alle  Reisende  endeel  Op- 
hold og  Uleilighed.  I sin  ivrige  Hast  udbrød  Drosten  nu 
iselv  i heftige  Yttringer  mod  Høvdingen  for  Borgervagten, 
der,  inden  Broen  nedlodes,  fordrede  strengt  Regnskab  for  de 
ham  ubekjendte  Ridderens  Adkomst  til  at  indlades  med  saa 
mange  Krigsfolk.  Efter  nogle  Vanskeligheder  adlød  vel  Bor- 
gefhøvdingen  ærbødig,  da  han  hørte  Drostens  Navn,  men  glemte 
dog  ikke  den  billige  Undskyldning,  at  det  var  Drostens  eget 
Bud,  han  her  opfyldte. 

„I  har  Ret,  min  Ven!44  — sagde  Drost  Peder  og  besindede 
sig,  idet  en  let  Rødme  foer  over  hans  Kinder.  — „1  har 
gjort  eders  Pligt;  jeg  havde  ingen  Ret  til  at  dadle  Eder.44 

Den  formildede  Høvding  hilsede  Drosten  med  Velvillie,  og 
man  foer  over  den  nedladte  Bro. 

Under  den  korte  Standsning  havde  Grev  Gerhard  havt  stor 
Møie  med  at  tilbageholde  en  hjertelig  Latter,  som  nu  først 

udbrød,  da  han  red  over  Broen  og  saae  hvorledes  Drosten 
ilede  og  stirrede  ud  mod  Skibene  i Havnen.  ,,Nu  seer  1 
selv  hvad  eders  strenge  Love  er  for  noget  fordømt  Tøi,  min 
gode,  samvittighedsfulde  Hr.  Drost !44  - — sagde  han  ,,I 
har  vist  ikke  tænkt  paa  ilfærdige  Elskere,  da  I lod  denne  Bro 
spærre/4 

,,Det  er  Vand  paa  eders  Mølle!44  — svarede  Drosten  halvt 
fortrydelig,  men  maatte  dog  smile  ad  det  godmodige  Drilleri, 
hvormed  Grev  Gerhard  holdt  sig  skadesløs  for  disse  Foranstalt- 
ninger, der  ligesaagodt  gjaldt  Danmarks  Stilling  til  Holsten 
som  til  Sønderjylland. 

„Faaer  1 nu  ikke  den  smukke  Dame  at  see,  som  I er  nær 
ved  at  ride  saa  mange,  gode  Heste  ihjel  for44  — vedblev  Gre- 
ven i samme  Lune  — „saa  er  det  bedrøveligt  nok  — saa  kommer 
I dog  ogsaa  paa  en  Maade  til  at  betale  Told  ved  denne 
bandsatte  Rendesten.  Den  koster  mig  og  mine  brave  Holstenere 
flere  Sølvører  mellem  Aar  og  Dag,  end  hele  denne  Kræmmerrede 
er  værd.  Men  lee  rnaa  jeg  dog,  uden  Fortrydelse!  — 44 

„Lad  nu  det  være  godt.  Grev  Gerhard!44  — sagde  Drosten 
hastig.  — „Seer  jeg  ret,  lægger  der  et  Skib  ud  af  Havnen. 
Vidste  I hvad  dette  fordømte  Ophold  berøver  mig,  vilde  I 
ikke  thave  Hjerte  til  at  lee.44 

De  vare  redne  gjennem  Sønderporten  og  Brogaden.  Drosten 
foer  nu  om  ad  Høire  til  den  saakaldte  Klosterport,  hvorfra 
det  gik  i Firspring  over  den  store  Engbund  til  Havnen.  Greven 
og  Ihans  Følge  ledsagede  ham. 

I et  Øieblik  stod  Drosten  paa  Skibsbroen  og  erkyndigede 
sig  om  hvem  der  var  ombord  paa  det  Skib,  der  for  fulde 
Seil  løb  ud  af  Havnen. 

„Det  var  sagtens  en  Prindsesse44  — brummede  en  gan> 
mel  Stavngjemmer  og  vedblev  ligegyldigt  at  hamre  paa  sit 
Ror:  — „hun  kom  i et  malet  Bur  med  fire  Bester.  Stads- 
fogden  selv  stod  med  Hatten  i Haanden,  og  Alt  maatte  staae 
paa  Pinde  for  hende.  Det  var  en  Svensker,  der  løb  ud  med 
hende.  Staaer  denne  Kuling,  vil  de  snart  være  i rum  Sø. 
Holder  ikun  Skuden  til  hun  naaer  Land!  det  var  et  fordømt 
raaddent  Trug  og  holder  ikke  mange  Stød  ud.  Men  med  Sven- 
skeren vilde  hun,  om  det  saa  var  Djævels.44 

„Læg  til  med  jer  raskeste  Skude!44  — bød  Drosten  — 
„Jeg  betaler  tidobbelt.  Kun  hastigt!44 

„Skal  vi  paa  Jomfrujagt?  strenge  Herre!44  — brummede 
den  gamle  Sømand.  — „Ih  Gu’  vel,  for  mig  gjerne!  Det 
stolte  Pigebarn  gjør  I dog  ingen  Fortræd,  seer  jeg  nok.  Jeg 
haler  Jer  hende  ind  paa  en  halv  Time.  Det  var  ogsaa  for 
god  Hyre  for  en  Svensker/4 

„Godt,  Gamle!  kun  rask!44  — sagde  Drosten  og  rakte  ham 
en  'Haandfuld  Sølvmynt.  I en  Haandevending  laae  der  en 
Skude  klar  ved  Skibsbroen.  Skirmen  bragte  Hestene  ombord. 
Drost  Peder  tog  imidlertid  Afsked  med  Grev  Gerhard.  „Gud 

være  med  Jer,  ædle  Greve !“  — sagde  han  med  et  hjerteligt 
Haandtryk.  — „Om  vort  eget  Haab  endog  er  en  Flygtning, 
vi  aldrig  kan  indhente  — Landets  og  Rigets  store  Haab  opgive 
vi  ikke!  — for  Dronningen  og  vor  unge  Konge!  er  vort 
Livsløsen  — u 

„Vel,  min  gode  Ven!“  — sagde  Grev  Gerhard  og  smilede. 
- — „I  skal  snart  høre  fra  mig!  — Glem  nu  kun  ikke  at  styre 
den  rette  Vei  til  Melfar !“ 

Snart  foer  Skibet  med  Drosten  og  hans  Væbner  for  fulde 
Seil  ud  af  Kolding-'Havn.  Grev  Gerhard  blev  staaende  paa 
Skibsbroen  og  smaaloe.  Han  saae  hvorledes  den  lette  Seiler 
fløi  ipilsnar  afsted  og  nærmede  sig  Skuden  med  de  blaae 
og  gule  Seil,  der  bortførte  Jomfru  Inge.  At  hun  var  den 
Dame,  Drost  Peder  havde  dandset  ind  paa  Ribehus  med  og 
nu  ilede  saa  heftig  efter  at  indhente,  formodede  han  veltil- 
freds. Skjøndt  den  Mistanke  for  længe  siden  var  udslettet, 
hvorom  han  bar  Mindet  i Arret  paa  sit  Bryst,  saae'  han  dog 
ikke  ugjerne  hvorledes  hans  ridderlige  Medbeiler  til  Dronnin- 
gens Gunst  nu  for  en  Ridderdatters  Skyld  syntes  nær  ved 
at  glemme  al  Verdens  Dronninger  og  Konger. 

De  to  Skibe  vare  snart  hinanden  saa  nær,  at  man  gjensidig 
kunde  see  hverandre.  Drost  Peder  stod  i Forstavnen  paa  sin 
lette  Seiler  og  saae  en  høi  Jomfruskikkelse  med  en  rød, 
maarbræmmet  Silkekaabe  ved  Bagstavnen  paa  det  Skib,  han 
forfulgte.  Han  kjendte  Jomfru  Inge  og  udraabte  med  høi  Røst 
hendes  Navn.  „For  Gud  i Himlens  Skyld!  lad  stryge  Seil 
og  lad  mig  føre  Eder  til  Land!“  — raabte  han.  — „Eders 
Fartøi  'kan  ikke  holde  Søen.“ 

Men  Jomfru  Inge  rystede  paa  Hovedet,  idet  hun  afløste  sin 
grønne  Hoveddug  og  tilviftede  ham  et  kjærligt  Levvel. 

„Vil  I entre,  strenge  Hr.  Ridder  — raabte  den  gamle 
Stavngjemmer  — „saa  seiler  jeg  Svensken  en  Planke  ind,  og 
han  stryger  vel.“ 

„Nei,  nei!“  — bød  Drosten  — „ingen  Vold!  hun  har  sin 
Frihed.  Styr  forbi  da!  men  saa  nær  som  muligt !“ 

Et  Øieblik  fore  Skibene  jævnsides.  Drost  Peder  stod  med 
udbredte  Arme  faa  Skridt  fra  den  høie  Ridderdatter,  som 
med  et  usigeligt  kjærligt  Aasyn  betragtede  ham.  „For  Erik, 
Kongen  hin  unge!“  — sagde  hun  og  pegede  frem,  idet  hun 
hastig  slap  sin  grønne  Hoveddug  og  lod  den  flagre  over  til 
hendes  Ridder.  Et  Stykke  af  Seierskrandsen  fra  Dandsen  for- 
rige Aften  fulgte  med  det  flagrende  Slør  og  blev  siddende 
paa  Ridderens  Fjærhat.  I samme  Øieblik  adskiltes  Skibene, 
og  den  brede,  dybe  Afgrund  aabnede  sig  mellem  de  Elskende. 
Drost  Peder  syntes  at  have  seet  en  Taare  i den  stolte  Piges 
Øine;  men  det  Blik,  hvormed  hun  havde  betragtet  ham,  havde 
fyldt  hans  Sjæl  med  det  gladeste  Haab,  tilligemed  en  besynder- 
lig Tillid  til  den  kjække  Piges  Lykke  og  Ærbødighed  for  hendes 
faste,  urokkelige  Villie.  Han  greb  det  grønne  Slør  og  trykkede 

det  til  sine  Læber.  „Styr  til  Melfar  \u  — raabte  han  til  Stavn- 
gjemmeren  . — „Gud  og  hans  mægtige  Engle  ere  med  clen 
Jomfru;  vi  tør  ikke  standse  lhende.“ 

Skibene  vare  allerede  vidt  adskilte.  Drost  Peder  stod  endnu 
i Forstavnen  og  stirrede  hen  mod  det  fremmede  Skib,  hvorpaa 
han  endnu  længe  troede  at  øine  en  Flig  af  Jomfru  Inges 
Kaabe;  og  vemodig,  men  forunderlig  styrket  og  begeistret 
ved  den  kjærlighedsfulde  Afskedshilsen,  ilede  han  trøstig  fort 
paa  sin  beskikkede  Vei. 


7.  KAPITEL. 

Hastig  udbredtes  over  hele  Riget  det  næsten  utrolige  Rygte  om 
hvorledes  Ribe  Slot  under  Dands  og  Leg  var  blevet  overrump- 
let, og  Jomfrusangen:  „For  Erik,  Kongen  hin  unge!“  var 
snart  en  almindelig  Folkesang.  Efterretningen  herom  havde 
fornøiet  saavel  Dronningen  som  især  den  unge  Konge,  og 
som  første  Overbringer  af  dette  Budskab  var  Drost  Peder  med 
dobbel  Glæde  bleven  modtaget  paa  Nyborg  Slot,  hvor  vigtige 
Forhandlinger  udfordrede  hans  Nærværelse  i Rigsraadet.  Og- 
saa  angaaende  Hovedøiemedet  med  hans  Reise,  bragte  Drost 
Peder  bedre  Efterretninger,  end  man  ventede.  Folkets  Hen- 
givenhed for  Kongehuset  og  Almuens  Had  til  Marsk  Stig  og 
hans  Tilhængere  havde  han  havt  mange  Prøver  paa.  Med  Hensyn 
paa  Sammensværgelsen  og  Kongemordet  medbragte  han  vigtige 
Oplysninger.  Marsk  Stigs  Befæstninger  paa  Helgenæs  og  Hjelm 
kunde  han  som  Øienvidne  beskrive,  og  de  bleve  ikke  fundne 
nær  saa  frygtelige,  som  de  efter  Hertugens  Beretninger  og  de 
uvisse  foruroligende  Rygter  skulde  være. 

Medens  der  nu  skete  prægtige  Tilberedelser  til  Danehoffet 
i Nyborg,  hvor  den  unge  Konge  første  Gang  skulde  vise  sig 
paa  Dommersædet,  var  Rigsraadet  daglig  forsamlet.  Drost  Peder 
fordulgte  ikke  sin  Mistillid  til  Hertugen.  Hans  saarede  Arm 
havde  vakt  Deeltagelse,  og  hans  Beretning  om  Stimands-Over- 
faldet paa  Veien  gav  Anledning  til  mange  Gisninger,  som  han 
dog  selv  endnu  ansaae  for  høist  usikkre  og  ingen  Vægt  lagde 
paa.  Men  gamle  Ridder  Jon  og  Mester  Martinus  fandt  heri  en 
stor  Bestyrkelse  for  deres  Mistanke  til  Hertugen,  i Forbin- 
delse /med  de  mistænkelige  Bevægelser  i Viborg,  der  havde 
foranlediget  deres  hastige  og  hemmelige  Reise  med  de  konge- 
lige Herskaber  til  Nyborg.  Denne  Mistanke  betragtede  Dron- 
ningen dog  som  uværdig  og  aldeles  ugrundet,  idet  hun  talte  om 
Hertugen  med  en  Deeltagelse,  der  satte  Drost  Peder  i en 
høist  urolig  Stemning. 

Den  lille,  ridderlig  sindede  Konge  mente  ogsaa,  man  var 
altfor  (ængstelig  og  forsigtig.  „Er  min  Frænde  Hertugen  da 
ikke  en  Ridder  og  Fyrste ?“  — sagde  han  en  Dag,  da  denne 
Sag  atter  afhandledes  i Rigsraadet.  — „Han  maa  jo  vide,  at 

han  ikke  kan  bryde  Tro  og  Love,  uden  at  miste  sin  Ære  og 
blive  til  Spot  for  al  Verden !“ 

,, Binder  Guds  Lov  i hans  eget  Hjerte  ham  ikke,  min  unge 
Herre  og  Konge !“  — svarede  Mester  Martinus  — „saa  binder 
Ridderloven  ham  visselig  end  mindre,  allenstund  den  ikke  egent- 
lig endnu  vedkommer  ham.  Vel  er  han  en  Fyrste  af  kongeligt 
Blod ; men  Ridderslaget  har  han  endnu  aldrig  formeligt  mod- 
taget. Eders  høisalige  Herre  Fader,  af  hvis  Haand  han  kun 
værdigt  'kunde  modtage  det,  opsatte  maaske  denne  Hæders- 
bevisning længer,  end  det  under  det  spændte  Forhold  havde 
været  ønskeligt," 

,,Nu  vel,  saa  giver  jeg  ham  Ridderslaget,  saasnart  jeg 
selv  har  modtaget  det  og  har  Lov  til  at  uddele  det!"  — sagde 
den  lille  Konge.  — - „Morbroder  Otto  maa  slaae  mig  til 
Ridder  inden  Kroningen.  Det  sømmer  sig  dog  ikke,  at  jeg  krones 
til  Konge  i Danmark,  før  jeg  ordenlig  er  optagen  i den 
ædle  Ridderstand." 

Ridder  Jon  smilede  og  rystede  det  graae  Hoved;  men  Drost 
Peder  betragtede  sin  kongelige  Lærling  med  Glæde.  Han  fandt, 
at  den  unge  Konges  Ønske  viste  hans  Agtelse  saavel  for 
Kronen,  som  for  Ridderstanden,  og  han  bemærkede,  at  Sligt 
ikke  heller  var  ualmindeligt  med  umyndige  Fyrster,  samt  at 
man  allerede  fra  Carl  den  Stores  og  hans  Søns  Tid  havde  et 
Exempel  for  Øie,  som  Ridderskabet  ærede  og  fulgte. 

„Men  med  Ridderslaget  ophører  Mindreaarigheden  efter  Rid- 
derloven" — bemærkede  gamle  Jon  Litie  — „og  vor  unge 
Konges  Mindreaarighed  forbyder  Rigets  Grundlov  os  at  hæve 
før  Tiden." 

„Det  forstaaer  sig,  ædle  Ridder  Jon!"  — svarede  Drost  Peder 
— „her  maa  Ridderloven  i det  enkelte  Punkt  vige  for  den 
større  Lov,  der  grunder  sig  paa  Folkenes  Velfærd  og  Frihed. 
Men  en  mindreaarig  Konge  bør  efter  min  Mening  ikke  være 
ringere  i Værdighed,  end  enhver  af  hans  ridderlige  Tjenere." 

Dronningen  og  Mester  Martinus  understøttede  Drost  Peders 
og  den  lille  Konges  Mening,  og  gamle  Ridder  Jon  gav  efter 
med  et  Skuldertræk,  da  han  ikke  ansaae  Sagen  for  særdeles 
vigtig.  Rigets  Forhold  til  Hertugen  var  ham  en  alvorligere  og 
vigtigere  Sag.  Nødvendigheden  i,  at  man  omhyggelig  maatte 
skjule  enhver  Mistanke  og  betroe  Hertugen  samme  Deel  i 
Rigsforstanderskabet  og  Kongens  Formynderskab,  som  Dron- 
ningen, gjorde  den  gamle  Herre  saa  indlysende,  at  selv  Mester 
Martinus,  som  havde  Mest  derimod,  dog  ingen  Indvendinger 
kunde  gjøre.  Dronningen  havde  mindst  Betænkelighed  derved, 
og  Drost  Peders  personlige  Mistillid  til  Hertugen  maatte  vige 
for  Nødvendigheden  og  hans  Agtelse  for  Landsloven.  Medens 
saa  'vigtige  Statssager  beskæftigede  Rigsraadet,  søgte  Drost 
Peder  forgjeves  en  Ledighed  til  at  tale  med  Ridder  Jon  om 
Jomfru  Inge  og  hendes  Reise  til  Sverrig;  enhver  Yttring  derom 
afbrød  Rigsraaden,  som  han  ikke  forstod  den. 

Den  til  Danelioffet  bestemte  Dag  kom.  Dronningens  Brødre, 
begge  [Markgreverne  af  Brandenborg,  vare  Dagen  iforveien 
komne  til  Nyborg  og  havde  for  to  Dage  siden  forladt  Hertugen 
i Leiren  ved  Ribe.  Men  Hertugen  selv  var  endnu  ikke  kommen 
til  Nyborg.  At  opsætte  Danelioffet  til  hans  Ankomst,  stred 
mod  Kronens  og  Rigets  Værdighed,  og  denne  Hertugens  tilsyne- 
ladende Ligegyldighed  ved  saa  vigtigt  et  Møde,  hvor  hans 
Nærværelse  først  og  fremmest  udfordredes,  forundrede  Alle. 
Dronningen  følte  sig  isærdeleshed  krænket  over  denne  Man- 
gel paa  Opmærksomhed,  som  var  hende  aldeles  uforenelig  med 
Hertugens  sædvanlige  Artighed  og  ridderlige  Adfærd. 

Danehoffet  holdtes  imidlertid  paa  sædvanlig  Viis  i de  første 
Pintsedage.  Forhandlingerne  og  de  almindelige  Retssager  fore- 
toges af  Rigsraadet  og  bekræftedes  saavel  af  Dronningen  som 
af  den  unge  Konge,  der  ligeledes  med  sin  Moder  udstedte 
og  bekræftede  Diplomer  og  Gavebreve  til  Kirker  og  Klostre, 
hvorunder  han  skrev  sig  de  Danskes  og  Slavers  Konge  og 
Hertug  i Estland.  Men  Hovedsagen,  angaaende  Kongens  For- 
mynderskab og  Rigets  Bestyrelse  i hans  Mindreaarighed,  kunde 
ikke  afgjøres.  De  tvende  første  Pintsedage  gik  saaledes  hen,  og 
Hertugen  var  endnu  ikke  kommen. 

Drost  Peder  havde  den  anden  Dag  henirnod  Aftenen  forladt 
Slottet  øg  var  gaaet  hen  til  sin  Bolig,  hvor  han  agtede  at 
tilbringe  en  Deel  af  Natten  med  at  eftersee  Danehofsagerne 
til  næste  Dag.  Han  sad  ene  i sit  Lønkammer.  Gamle  Henners 
Advarsel  og  Grev  Gerhards  Yttringer  om  Hertugen  faldt  ham 
ind;  han  blev  urolig  og  spændt,  og  den  dristige  Tanke  gjennem- 
foer  ham,  at  man  nu  maaske  med  Rette  kunde  forbigaae  Her- 
tugen ved  Formyndervalget.  Idetsamme  hørte  han  Larm  paa 
Slotspladsen  af  klapprende  Hesteskoe  og  Musik  af  Krumhorn 
fra  Slotsvagten,  hvilket  kun  var  tilladt  ved  en  fyrstelig  Per- 
sons Ankomst.  Han  gik  hastig  til  Vinduet  og  saae  Hertugen 
med  et  anseeligt  Følge  af  Riddere  og  med  stor  Pomp  ride  op 
paa  Slottet.  I Hertugens  Følge  saae  han  tre  Riddere  med  luk- 
ket Hjelmgitter;  paa  deres  Vaabenmærker  kjendte  han  med  For- 
bauselse  tre  af  Marsk  Stigs  forvovneste  Frænder,  om  hvem 
han  havde  sikkre  Beviser,  at  de  havde  personlig  taget  Deel 
i Kongemordet.  Han  kastede  hastig  sin  Kappe  over  sig,  greb 
sin  Fjærhat  og  ilede  op  paa  Slottet,  hvor  Ridder  Jon,  som  Dra- 
banthøvding, allerede  havde  modtaget  Hertugen  og  strax  paa 
hans  heftige  Fordring  indladt  ham  til  en  hemmelig  Samtale 
med  Dronningen  og  hendes  Brødre. 

Med  stor  Uro  hørte  Drost  Peder  Dette  strax  ved  Døren  til 
Drabantsalen,  hvor  den  lille  Aage  Jonsøn  stod  Vagt  blandt 
Kertesvendene.  Drosten  traadte  hastig  ind  i Drabantsalen  og 
nærmede  sig  Ridder  Jon.  Den  gamle  Herre  gik  tankefuld  frem 
og  tilbage  foran  Døren  til  de  kongelige  Gemakker.  Han  syntes 
ikke  at  have  Lyst  til  at  tale  med  Nogen;  han  nikkede  taus 
til  Drosten  og  blev  gaaende.  Drost  Peder  rømmede  sig  nogle 

Gange  og  søgte  forgjeves  Leiiighed  til  at  meddele  ham  sine 
Betænkeligheder, 

„Rigsraadet  maa  nødvendig  samles  endnu  iaften!**  - — sagde 
han  endelig  med  dæmpet  Røst,  idet  Ridder  Jon  atter  vendte  sig 
for  at  gaae  ham  forbi. 

,,Dets  nuværende  Formand  er  hos  Dronningen  !**  — svarede 
den  Gamle  og  fortsatte  sin  Gang. 

„Kan  her  da  Intet  foretages ?**  — hviskede  deri  utaalmodige 
Drost,  da  den  Gamle  atter  kom  ham  nær.  — „Der  er  For- 
rædere i Hertugens  Følge.  - — Dronningen  er  forblindet.  — 
1 denne  Time  afgjøres  maaske  Landets  og  Rigets  Skjæbne.** 

„Den  er  i Guds  Haand !**  — svarede  den  gamle  Herre,  og 
der  glindsede  en  Taare  i hans  Øie.  — „Han  kan  gjøre  Blinde 
seende,  veed  -I/*'  Han  vendte  sig  og  gik  atter  tilbage  i Salen, 
hvor  han  gjorde  en  af  Drabanterne  et  ligegyldigt  Spørgsmaal 
og  syntes  at  skjemte. 

„Skal  her  ikke  skee  Mirakler**'  — sagde  Drost  Peder  ivrig, 
da  den  gamle  Rigsraad  atter  standsede  ved  ham  — „saa  maa 
I eller  jeg  aabne  Øinene  paa  Dronningen  og  Folket  itide!** 

„Ilsindige  Menneske!  hvad  tænker  I paa?**  — hviskede  Rid- 
der Jon  heftig.  — „Vil  I styrte  hele  Landet  i Ulykke  med  eders 
Iver?  — Rolig,  min  unge  Ven!**'  — tilføiede  han  hastig  og 
greb  ihans  Haand,  idet  han  drog  ham  tilside  — „I  gjør  ellers 
kun  Ulykken  vis  og  større.  Nogle  af  Marskens  Venner  ere 
her  for  at  forsvare  deres  Sag,  hedder  det.  Vidste  vi  ogsaa  for 
vist,  hvad  vi  nu  kun  befrygte  — vi  maatte  dog  tie  og  adlyde 
Nødvendigheden.** 

„Hvorledes?  ogsaa  da,  naar  jeg  imorgen  ved  Danehoffet 
kunde  godtgjøre  for  Dronningen  og  hele  Folket,  at  vor  nye 
Rigsforstander  var  en  Landsforræder?** 

„Ogsaa  da!  I dette  Øieblik  har  han  Rigets  Skjæbne  i sin 
Haand.  Ved  et  aabenbart  Brud  med  ham  sætte  vi  ham  selv 
i Spidsen  for  Oprørerne.  Nu  maa  han,  selv  mod  sin  Villie, 
med  os  fordømme  og  bestride  dem.  Til  Marsk  Stig  er  falden, 
maa  Hertugen  staae!  Han  maa  æres  som  Thronens  Støtte, 
o,m  han  saa  er  vor  dødeligste  Fjende.  Alt,  hvad  der  kan 
gjøres,  er  at  advare  Dronningen  og  vogte  hende  og  den  unge 
Konge.  Nu  rolig,  som  ieg  — og  munter,  hvis  I kan!** 

Den  hemmelige  Samtale  blev  pludselig  afbrudt,  idet  Dron- 
ningens Hofmarsk  traadte  ud  i Drabantsalen  og  tilsagde  Ridder 
Jon  og  Drost  Peder  til  Aftenstaflet,  som  paa  Dronningens 
Befaling  skulde  være  en  Velkomstfest  for  Hertugen. 

„Seer  I!**  — sagde  Drost  Peder,  da  Hoftnarsken  var  gaaet 
— „vor  snilde,  veltalende  Rigsforstander  er  i høieste  Gunst 
og  Naade.“ 

„Maaske  klogt!**  — svarede  Ridder  Jon.  — „Vor  ædle 
Herskerinde  er  ikke  let  at  gjennemskue.  I ethvert  Tilfælde 
maae  vi  synes  trygge  og  oprømte.  Lad  mig  i den  Konst  være 
eders  Læremester!  Vil  I være  Statsmand,  Drost  Peder!  maa  1 

først  og  fremmest  være  Herre  over  jert  Ansigt."  Med  tilsyne- 
ladende fmunter  Mine  og  en  spøgefuld  Yttring  forlod  Ridder 
Jon  sin  unge  alvorlige  Ven  og  beskikkede  en  anden  Drabant- 
høvding  i sit  Sted.  Derpaa  gik  han  med  Drosten  ind  ad 
Døren  til  de  kongelige  Gemakker. 

Snart  samledes  alle  Hoffets  Embedsmænd  med  Rigsraaderne 
og  Danehotfets  anseeligste  Mænd  i den  store  Riddersal,  hvor 
Dronningens  Damer  allerede  ventede  hende  og  hvor  Dronningen 
kort  efter  traadte  ind,  i sin  prægtige  Sørgedragt,  tilligemed 
sine  Brødre  og  den  unge  Kong  Erik.  Ved  Dronningens  venstre 
Side  fremtraadte  Hertug  Valdemar.  Han  bar  ligeledes  en  pragt- 
fuld Sørgedragt.  Hans  dristige  Seiedierreblik  røbede  en  høi 
Grad  af  Selvtilfredshed,  og  han  syntes  at  skjule  Glæden  over 
en  Lykke,  han  ikke  længer  tvivlede  paa,  om  han  ogsaa  endnu 
kun  saae  den  i Frastand.  Ridder  Jon  hilsede  ham  med  ridder- 
lig Artighed  paa  en  munter  og  utvungen  Maade,  medens  Drost 
Peder  blot  iagttog  den  nødvendige  Høflighed;  men  de  øvrige 
Rigsraader  viste  ham  en  Ærbødighed,  der  mere  røbede  Frygt, 
end  Velvillie. 

Drost  Peder  betragtede  Dronningen  med  Opmærksomhed.  Han 
troede  at  see  i hendes  Ansigt  en  rolig  Tilfredshed,  der  med 
ædel  Værdighed  og  et  stille,  halvt  vemodigt  Smil  ikke  stod 
i nogen  (skærende  Modsigelse  med  hendes  Sørgedragt.  Hun 
kastede  et  alvorligt  Blik  til  Drost  Peder,  og  han  syntes  deri  at 
læse  en  Bebreidelse  over  hans  Mistillid  til  hendes  Klogskab  og 
Menneskekundskab.  Det  forekom  ham  som  hun  ved  sin  hele  Ad- 
færd vilde  beskæmme  og  udrydde  enhver  Tvivl  hos  Kongehusets 
Venner  om  den  fyrstelige  Herres  Retsindighed,  hvem  hun  uden 
Mistillid  værdigedes  at  udmærke  som  Landets  vigtigste  Mand. 

Saasnart  den  almindelige  Hilsen  var  forbi  og  de  sædvanlige 
Høflighedsregler  vare  iagttagne  efter  Hofskikken,  førte  hun 
selv  Hertugen  ind  i Kredsen  af  Rigets  anseeligste  Mænd,  som 
hun  hied  faa  Ord  forestillede  ham.  Derpaa  henvendte  hun 
sig  til  Ridder  Jon  og  de  andre  Rigsraader.  „Vor  høifyrstelige 
Ven  og  Frænde"  — sagde  hun  — - „har,  af  Omhu  for  Landets 
og  Kongehusets  Bedste,  ædelmodig  udsat  sig  for  at  miskjendes 
saavel  af  mig  som  af  Eder.  Han  har  opsat  at  modtage  Rigs- 
forstandervalget ved  dette  Danehof,  paa  Grund  af  et  Rygte, 
hans  Fjender  har  udspredt,  om  en  fornærmelig  Mistillid  til 
ham,  som  her  skulde  finde  Sted,  og  om  et  Parti,  der  i denne 
Anledning  vilde  oprøre  Folket  her  ved  Danehoffet  og  op- 
vække Tvedragt  i Riget.  Da  han  imidlertid  har  erfaret,  at 
dette  Rygte  er  ugrundet,  har  han  ikke  længer  taget  i Betænk- 
ning at  indstille  sig  her,  for  i enhver  Henseende  at  retfærdig- 
gjøre  sig.  Han  bringer  os  desuden  den  vigtige  og  beroligende 
Efterretning,  at  den  oprørske  Marsk  Stig  er  falden  til  Føie 
og  har  overladt  sin  og  sine  Medskyldiges  Sag  til  Danehoffets 
Kjendelse.  Hertugen  har  klogelig  søgt  at  undgaae  en  ødelæg- 
gende Borgerkrig,  ved  ikke  at  angribe  Oprørerne,  medens  han 


Ved  Dronningens  venstre  Side  fremtraadte  Hertug  Valdemar. 

ved  at  samle  en  betydelig:  Hær  har  indjagæt  dem  Skræk.  Han 
har  personlig  vovet  sig  indenfor  Marskens  Befæstninger,  for 
om  muligt  i Mindelighed  at  bringe  ham  til  at  underkaste  sig 
Landsloven.  Han  medbringer  under  sit  Leide  trende  af  Marskens 
Venner  til  dette  Danehof,  for  at  selv  vore  farligste  Fjender 
ikke  iskal  siges  at  være  dømte  uhørte  og  uden  Forsvar.  Jeg 
finder  dette  Foretagende  ligesaa  priseligt  og  retfærdigt,  som 
kjækt,  og  det  glæder  mig,  at  jeg  med  saa  oprigtigt  et  Sind 
kan  ønske  os  Alle  og  Danmarks  Rige  til  Lykke,  idet  jeg  siger 
den  (ædle  Hertug  Valdemar  velkommen  iblandt  os!“ 

De  sidste  Ord  henvendte  hun  til  Hertugen.  Han  traadte  frem 
og  bøiede  sig  dybt  for  Dronningen,  idet  han  med  let  Anstand 
og  sirlige  Ord  besvarede  denne  hædrende  Velkomsthilsen.  Med 
tilsyneladende  Begeistring  udtrykte  han  sin  Hengivenhed  for 
for  Dronningen  og  den  unge  Konge,  og  han  priste  Konge- 
husets troe  Mænd  med  en  høist  nedladende  og  smigrende  Ven- 
lighed, der  hos  den  største  Deel  af  de  forsamlede  Herrer  ikke 
savnede  sin  Virkning. 

Derpaaa  åbnedes  Døren  til  Spisesalen.  Hertugen  førte  Dron- 
ningen tilbords,  og  den  lille  Konge  tog  Plads  ved  hendes  høire 
Haand. 

Det  var  første  Gang  efter  Kong  Erik  Christophersøns  Død  at 
Dronningen  og  den  unge  Konge  gjorde  nogen  Forandring  i den 
sørgelige  Stilhed,  der  ellers  herskede  ved  Hoffet.  Dog  var 
denne  Velkomstfest  for  Hertugen  ingenlunde  larmende : der 
hørtes  ingen  Sang  eller  Musik  eller  høirøstet  Glæde,  og  saasnart 
Taflet  var  hævet,  adskiltes  Selskabet.  Hertugen  drog  sig  til- 
bage til  den  Fløi  af  Slottet,  der  sædvanlig  ved  Danehoffet 

var  ham  indrømmet.  Ridder  Jon  overtog  igjen  Drabanthøvdings1- 
vagten  ved  de  kongelige  Gemakker,  og  Drost  Peder  gik  i 
den  uroligste  Spænding  tilbage  til  sin  Bolig. 

Da  den  alvorlige  Drost  traadte  ind  i sin  daglige  Stue,  saae 

han  Grev  Gerhard  sidde  i den  brede  Armstol  ved  Bordet  og 

gjøre  sig  tilgode  med  et  Bæger  Vin,  medens  gamle  Dorthe 

Fostermoder,  der  nu  her  førte  Hus  for  sin  Herre,  overlæs- 
sede Bordet  med  Fødemidler.  Paa  Drostens  Vink  forlod  den 

geskæftige  Amme  strax  Stuen,  medens  han  med  urolig  For- 
ventning hilsede  sin  Gjest. 

„Velkommen  hjem,  min  gode  Ven!“  — sagde  Greven  munter 
og  reiste  sig,  idet  han  rolig  drak  Bægeret  ud  og  satte  det 

paa  Bordet.  — „Jeg  har  siddet  her  en  liden  Stund  og  samlet 
Kræfter  ved  eders  gode  Vin.  Har  eders  Fostermoder  opammet 
Jer  med  den,  er  det  intet  Under,  I er  rask  og  stærk.  Hun  er 
en  fortræffelig  Husmoder.  I faaer  aldrig  nogen  bedre,  om 

I saa  fik  en  Engel  til  Kone.  Det  var  dog  en  Lykke,  hun 
ikke  blev  hængt  eller  begravet  levende  for  sin  kvindelige 

Hæders  Skyld.  Nu,  hvor  staaer  det  til?  Er  jeg  Jer  ikke  vel- 
kommen? I seer  jo  ud  som  I var  dømt  fredløs  paa  Danehoffet 
eller  istevnet  for  Ribe  Ret.“ 

„I  er  mig  hjertelig  velkommen,  ædle  Grev  Gerhard !**  — 
svarede  Drosten  og  rakte  ham  Haanden  — „Er  der  ingen  Fred 
og  Glæde  at  see  i mit  Aasyn,  er  det  vist  ikke  eders  Skyld. 
I holder  Ord,  seer  jeg,  og  I er  en  sand  Spaamand.  Hertugen 
er  først  kommen  iaften.  Imorgen  er  han  min  og  Kongehusets 
Herre.  Men  hvad  veed  I da  nu?  hvad  har  I opdaget ?** 
„Artige  Ting,  min  gode  Ven!  I har  næsten  været  ligesaa 

nær  ved  at  begraves  levende  som  jer  Amme:  i Nordborg  Taarn 
skulde  I have  siddet.  — Stimanden  fik  jeg  lykkelig  løst  for 
Tungebaand  med  mit  gode  Sværd  paa  Struben.  — Han  skulde 
rigtignok  tknække  jer  Hals,  hvis  I ikke  vilde  lade  Jer  fange. 
I havde  jo  vigtige  Beviser  mod  Kongemorderne  i jer  Lomme. ** 
„Derfor  altsaa?  — hu  vel!  det  kan  jeg  forstaae!**  — sva- 
rede Drost  Peder.  — „Men  hvad  saa  videre ?** 

„Ja,  tøv  lidt,  min  gode  Ven!  man  kan  ikke  leve  af  Snak. 

Eders  fordømte  Statssager  har  fast  taget  alle  mine  Kræfter 

med  i disse  Dage.-*  Med  disse  Ord  satte  Grev  Gerhard  sig 
atter  rolig  i Stolen  og  fyldte  Bægeret,  medens  Drosten  utaal- 
modig  ventede  paa  hans  vigtige  Meddelelser. 

„Hertugen  er  en  fin  Herre**  — - begyndte  Greven  igjen,  da 
han  havde  tømt  Bægeret  og  rost  Vinen  — „og  jeg  er  en  Storm- 
løber, siger  man;  jeg  hugger  helst  lige  til  og  gaaer  ligefrem 
uden  Xrogveie.  Men  nu  skal  I dog  see,  at  jeg  ogsaa  til 

Nød  kan  gaae  paa  Rævejagt,  og  at  det  ikke  er  alle  Krogveie 
og  Omsvøb,  jeg  skyer  — — ** 

„Det  troer  jeg  hjertensgjerne,  kjære  Grev  Gerhard!  men, 
for  Guds  Skyld,  beviis  mig  det  ikke  nu!  Hvad  veed  1?  — 
hvad  har  Hertugen  havt  for?  - — - hvad  kunde  tilbageholde 

ham  fra  Danehoffet?  — hvor  har  han  været?** 

„Saa  sagte,  saa  sagte,  min  gode  Ven!  man  kan  ikke  besvare 
Alting  paa  eengang.  Han  har  ikke  sovet  i de  tre  sidste  Døgn, 
og  jeg  ikke  heller.  Det  kan  I nok  see  paa  mig.  Jeg  har  jagej 
Livet  af  tre  Heste  og  kan  neppe  selv  hænge  sammen.  Men 
hør  nu  Alt  i sin  Orden ! da  vi  dandsede  med  de  smukke  Piger 
paa  Ribehus,  laae  Hertugen,  veed  1,  paa  den  lade  Side  i Leiren 
ved  Ribe.  Men  den  hellige  Germani  Dag  — lad  mig  see!  — 
ja  det  var  den  28de  Mai  sidstleden  — det  var  den  første 
Danehofsdag  her  - — da  var  han  beviislig  i Slesvig  og  udstedte 
i Bispens  og  sit  eget  Raads  Nærværelse  et  Handelsdiplom  til 
Fordeel  for  Kræmmerne  i Lybeck  af  følgende  Indhold  — — ** 
„Vil  I have  mig  til  Bedste,  Grev  Gerhard!  hvad  i al  Ver- 
den kommer  alf  det  Kræmmeri  Kronen  og  Riget  ved?** 

„Meer,  end  I drømmer  om,  min  gode  Ven!  Indholdet  af 
Kræmmerbrevet  skal  I blive  fri  for,  siden  jeg  ikke  kan  huske 
det;  det  gjør  heller  Intet  til  Sagen;  men  læg  Mærke  til  — 
han  foretog  sig  en  offentlig,  ubetydelig  Regjeringsforretning  i 
Slesvig  den  samme  Dag,  han  her  skulde  vælges  til  Rigsfor- 
stander og  Kongens  Formynder!  — See,  det  er  en  politisk 
Gaade,  som  vil  være  Efterverdenen  en  haard  Nød  at  knække; 

men  den  Gaade  kan  jeg  forklare  Jer.  Han  havde  kort  før 
været  paa  Helgenæs  hos  Marsk  Stig  — " 

„Alt  det  veed  vi!"  — afbrød  Drosten  ham  utaalmodig. 
— „Det  har  han  ikke  fordulgt;  men  det  er  just  udlagt  til 
hans  Ære,  som  et  Beviis  paa  hans  Troskab  og  kjække  Iver 

for  Kongehuset." 

„Godt!  veed  I Alting,  min  kloge  Hr.  Drost!  saa  er  I 
vel  ogsaa  klogere,  end  min  Langben  Gammelmand,  skal  vi 
see!  — " 

„Eders  Hofnar?  — — " 

„Ja  vel,  I kjender  ham  jo  nok;  gal  er  han  rigtignok  til 

sine  Tider,  og  han  bildte  sig  ind,  han  var  den  døde  Konge, 
da  han  slog  mit  Øie  ud;  men  naar  han  ikke  er  gal  og  vil 
sætte  Folk  en  Voxnæse  paa,  er  han  Fanden  til  Karl  og  til 
at  lee  sig  fordærvet  over  — — " 

„Men,  min  Gud!  hvad  har  en  . Nar  med  Statssager  at 
gjøre?  glem  dog  ikke  hvad  I vilde  sige  for  den  Døgenigt!" 

„Respect  for  Langben,  min  gode  Ven!  en  saadan  Nar 

kan  vvære  klogere,  end  et  helt  Rigsraad ; han  har  i otte 
Dage  været  klædt  i Jern  fra  Top  til  Taa  og  ageret  Mar- 

skens fortrolige  Svend,  Mads  Jyde.  Han  lignede  den  svære 
Karl  paa  et  Haar  og  kunde  tale  mesterlig  Jydsk  efter  ham ; 
saaledes  kom  han  efter  hvad  jeg  allerede  havde  Nys  om,  og 
hvad  gamle  Henner  havde  mærket  under  sit  Fangenskab  hos 
Marsken.  Medens  Hertugen  udeblev  fra  Danehoffet,  skulde 
her  ved  Marskens  og  hans  Venners  Hjælp  gjøres  Tumult  og 
Oprør  den  første  Danehofsdag;  men  det  forpurrede  jeg  ved 
at  lade  alle  Færgestederne  spærre  i tre  Dage,  saa  Ingen  af 
Urostifterne  (kunde  komme  herover." 

„Min  Gud!  hvad  hører  jeg?  hvad  skulde  her  da  være 
skeet?" 

„Under  Skin  af  en  Opstand  mod  Hertugen  selv,  hvori 
man  troede  Folket  vilde  tage  Deel,  skulde  i Forvirrelsen  Dron- 
ningen og  den  unge  Konge  tages  tilfange.  At  I sad  i god 
Forvaring  paa  Nordborg,  havde  vi  tvunget  den  fangne  Sti- 
mand til  at  berette,  og  for  den  Løgn  fik  han  sin  Frihed 
igaar.  Medens  de  kongelige  Fanger  med  Algrevens  Hjælp 
bragtes  til  Tønsberg,  skulde  Hertugen  drage  til  Viborg  med 
sin  Hær  og  for  at  redde  Landet  lade  sig  af  lutter  Naade  hylde 
til  Konge.  At  han  den  28de  under  Tumulten  havde  været  i 
Slesvig,  maatte  kunne  bevises  med  et  offentligt  Document, 
for  at  den  snilde  Herre  kunne  vaske  sine  Hænder  i hvad  der 
skete.  Den  Streg,  jeg  gjorde  i den  hele  Regning,  maa  han 
imidlertid  (have  mærket  før  jeg  ventede  det.  Han  maa  være 
reist  over  Hals  og  Hoved  fra  Slesvig  for  at  være  her  iaften." 

„Kom,  Grev  Gerhard!"  — udbrød  Drost  Peder  forfær- 
det. — „Sligt  hører  til  Lønkamret.  Jeg  svimler  ved  at  tænke 
derpaa.  Kan  I give  mig  klare  Beviser  ihænde  for  et  saa- 

dant  uhyre  Forræderi  — saa  maa  han  styrtes,  om  det  saa 
koster  unit  Livl“ 

Drost  Peder  drog  sin  Gjest  hastig  ind  med  sig  i sit  Løn- 
kammer, 'hvor  han  optegnede  hvert  Ord,  Greven  sagde,  og 
enhver  Omstændighed,  som  kunde  oplyse  Sandheden  af  hans 
Beretning.  Hofnarren  blev  ligeledes  tagen  i Forhør,  og  hans 
Udsagn  bleve  ordret  optegnede.  Grev  Gerhard  satte  sit  Segl 
derunder  og  tilbød  sig  med  sin  Ed  og  sit  gode  Sværd  at 
godtgjøre  hvad  der  maatte  mangle  i formelige  Vidnesbyrd. 
Med  gravitetisk  Mine  satte  Hofnarren  ligeledes  sit  Segl  der- 
under imed  en  Knap  af  sin  Væbnertrøie. 


„ 8.  KAPITEL. 

Næste  Morgen  tidlig,  før  Danehoffet  igjen  begyndte,  havde 
Drost  Peder  en  hemmelig  Samtale  med  Ridder  Jon;  men 
næsten  ligesaa  tidlig  var  Hertugen  med  Markgreverne  af  Bran- 
denborg  hos  Dronningen. 

Paa  denne  Danehoffets  sidste  og  vigtigste  Dag  skulde 
Forhandlingerne  som  sædvanlig  foretages  under  aaben  Himmel 
og  for  Folkets  Øine  paa  Slotspladsen.  Det  var  den  tredie 
Dag  i Pintseugen,  og  det  skjønneste  Foraarsveir  begunstigede 
Højtideligheden,  hvorved  tillige  den  unge  Konge  skulde  hyldes 
af  sine  fyenske  Undersaatter.  Alt  var  indrettet  p*aa  det  Præg- 
tigste. Paa  begge  Sider  af  Thronen,  som  den  unge  Konge 
skulde  beklæde,  vare  tvende  næsten  ligesaa  prægtige  ophøiede 
Sæder  anbragte  til  Dronningen  og  Hertug  Valdemar.  Der 
var  udbredt  Skarlagenstæpper  paa  Jorden  og  opstillet  tvende 
Halvkredse  af  Stole  til  de  fyrstelige  Herrer  og  Ridderne  saa- 
velsom  til  Bisperne  og  Prælaterne;  men  midt  i Kredsen  stod 
et  rundt  Bord,  beklædt  med  sort  Klæde  og  med  tre  og  tredive 
Stole  om,  der  dog  kun  syntes  at  indtage  en  liden  Deel  af  den 
store  Kreds;  dette  usædvanlige  Syn  fremkaldte  mange  betæn- 
kelige Betragtninger  blandt  Folket.  En  usædvanlig  stor  Mængde 
Borgere  og  Bønder  saaes  dennegang  paa  Danehofspladsen  fra 
tidlig  om  Morgenen.  Der  herskede  en  ængstelig  Stilhed.  Efter- 
haanden  forsamledes  ogsaa  Ridderne  og  de  geistlige  Herrer, 
blandt  hvilke  man  saae  den  anseelige  Domprovst,  Mester  Jens 
Grand,  og  den  lundske  Erkebisp,  John  Dros,  blandt  alle  Ri- 
gets Bisper.  Alles  Opmærksomhed  syntes  kun  henvendt  paa 
Slottets  store  Fløidøre,  hvorfra  man  nu  hvert  Øieblik  kunde 
vente  de  Kongelige.  Endelig  aabnedes  Dørene,  og  tvende 
Vaabenherolder  med  høie  Fjærbuske  i Hjelmhuerne  og  med 
hvide  Stave  i Hænderne  aabnede  Pragttoget,  ligesom  ved  en 
Tournering;  men  de  sorte  Sørgedragter  gave  hele  dette  Op- 
tog mere  Udseendet  af  et  Ligtog.  Den  lille  Konge  gik  med 
smaa  men  faste  Skridt  alvorlig  ved  sin  høie  Moders  Side, 

nærmest  ledsaget  af  Prinds  Christopher,  Hertugen  og  Dron- 
ningens Brødre.  Grev  Gerhard  havde  uventet  sluttet  sig  til 
Rækken  af  de  fyrstelige  Herrer.  Han  var  ikke  kommen  alene, 
men  havde  medbragt  sine  tvende  Brødre,  de  unge  Grever  af 
Holsten,  isaavelsom  den  rygiske  Fyrste  Witzlau,  en  djærv  og 
dygtig  Mand,  der  var  Grev  Gerhards  Ven  og  en  tro  Lehns- 
inand  af  den  danske  Krone.  Disse  Herrer  havde,  kort  før 
Toget  begyndte,  af  Ridder  Jon  ladet  sig  forestille  for  den 
unge  Konge;  men  Grev  Gerhard  havde  kun  fundet  Ledighed 
til  i Frastand  at  hilse  paa  Dronningen. 

I Spidsen  for  de  tolv  Rigsraader  saae  man  gamle  Rid- 
der Jon,  Cantsler  Martinus  og  Drost  Peder.  Paa  den  gamle 
Statsmands  Ansigt  var  ingen  Uro  at  see.  Mester  Martinus 
syntes  ogsaa  rolig;  men  han  gik  nedbøiet  med  de  foldede 
Hænder  i sine  vide  Dominicanerl-Ærmer  og  syntes  hemme- 
lig at  bede.  Drost  Peder  kunde  med  al  sin  Anstrengelse  ikke 
ganske  skjule  den  Kamp,  der  foregik  i hans  Sjæl ; han  bar 
sin  saarede  Arm  i et  Bind,  og  under  sin  sorte  Ridderkappe 
bar  Ihan  et  Bundt  Documenter.  Naar  han  betragtede  den 
stolte,  triumferende  Hertug,  funklede  hans  Øine  af  Harme; 
men  han  havde  maattet  love  Ridder  Jon  at  beherske  sig; 
han  saae  selv,  det  var  nødvendigt.  Han  smilte  bittert,  og 
det  var  ham,  som  han  var  dømt  til  med  smilende  Ansigt 
at  følge  Danmarks  Frihed  og  Lykke  til  Graven.  De  konge*- 
lige  Væbnere,  der,  efter  Marsken,  Undermarsken  og  Ridderne, 
sluttede  Toget,  anførtes  af  den  unge  Konges  Yndling,  Aage 
Jonsøn,  der  siden  Ulykken  i Finnerup  Lade  var  bleven  en  be- 
synderlig stille  og  alvorlig  Dreng.  Hans  og  Kongens  Vaaben- 
mester,  Drost  Peder,  var  hans  ridderlige  Forbillede,  og  næsten 
med  en  fuldmyndig  Ridders  Værdighed  bar  Aage  allerede  det 
Væbnersværd  og  de  Sølvsporer,  hans  unge  Konge  havde  ladet 
ham  give. 

Danehoffet  var  sat;  og  da  Folket  nu  saae  den  lille  Konge 
paa  Thronen,  da  de  saae  Dronningens  ædle  Aasyn  og  saa- 
mange  troe  og  dygtige  Mænd  ved  Thronens  Side,  forvand- 
ledes pludselig  den  almindelige  Taushed  til  et  larmende  Hyl- 
dingsraab.  Ligesom  ved  Hyldingen  paa  Skanderborg,  oplæste 
Ridder  Jon  med  høi  Røst  Documentet  angaaende  Kongeval- 
get, og  Hyldingsraabet  gjentoges  med  fordobblet  Iver.  Under 
denne  Hylding  reiste  den  lille  Konge  sig  fra  Thronen  og 
hilsede  Folket  med  et  mildt  og  venligt  Aasyn;  den  barnlige 

' Glæde  over  at  være  Gjenstanden  for  den  almindelige  Hyldest 
gav  hans  medfødte  Kongeværdighed  og  hans  tidlige  Ridder- 
væsen en  Ynde  og  en  Uskyldighed,  der  uimodstaaelig  henrev 

• Alle. 

Idet  Kongen  reiste  sig,  hævede  Dronningen  sig  ogsaa  fra 
sit  Sæde,  og  Hertug  Valdemar  tøvede  nu  ikke,  tilligemed 

alle  de  andre  fyrstelige  Herrer  saavelsom  alle  Rigets  Lehns- 
mænd  og  Riddere,  at  bøie  sig  for  Thronen  og  Barnekongen, 

der  uagtet  sin  Mindreaarighed  dog  var  deres  retmæssige 
Herre. 

Saasnart  Hyldingen  var  endt,  fremtraadte  Ridder  Jon  og 
oplæste  den  Artikel  i Landsloven,  ifølge  hvilken  Dronningen 
og  Hertug  Valdemar  vare  berettigede  til  at  forestaae  Rigs- 
forstanderskabet i Kongens  Mindreaarighed.  Uagtet  den  Mis- 
fornøielse,  der  sporedes  i mange  Ansigter,  vovede  dog  Ingen 
at  gjøre  nogen  Indvending  herimod,  og  saavel  Hertugen  som 
Dronningen  istadfæstedes  formeligt  i denne  Myndighed.  Da 
Documentet  derom  var  undertegnet  af  Stændernes  udvalgte 
Mænd  og  oplæst  for  Folket,  hørtes  der  et  larmende  Hyidings- 
raab  for  Dronningen,  hvorpaa  fulgte  en  pludselig  og  almin- 
delig Taushed.  Nogle  Stemmer,  hvoriblandt  man  kjendte  Me- 
ster Grands  myndige  Røst,  udbragte  nu  ogsaa  et:  ,,Leve  Her- 
tug Valdemar,  Kongens  Formynder  og  Rigets  Beskytter !“  Det 
istemtes  af  Mange,  dog  med  dæmpet  Røst  og  — som  det 
lod  til  — mere  af  Tvang  eller  Frygt,  end  af  Velvillie. 

Hertugen  hilsede  med  nedladende  Venlighed.  Derpaa  reiste 
den  unge  Konge  sig,  og  der  blev  den  største  Stilhed  og 
Opmærksomhed.  Hans  Øine  dvælede  paa  Drost  Peder  og  Me- 
ster Martinus  og  syntes  i deres  opmuntrende  Blik  at  læse 
hvad  han  skulde  sige.  Han  overvandt  hastig  den  undseelige  Uro, 
der  et  Øieblik  lod  til  at  have  bemægtiget  sig  ham,  og  nu  sagde 
han  saa  høit,  at  Alle  kunde  høre  det:  „Mit  troe  danske  Folk! 
jeg  lover  Eder  ved  Gud  og  vor  hellige  Frue,  at  jeg  vil  være 
Eder  en  god  og  retfærdig  Konge.  Jeg  veed,  at  Landslovens 
Bud  og  Folkets  Beslutning  er  ret  og  gyldig,  og  jeg  under- 
kaster mig  villig  min  kjære  Moders  og  Hertugens  Formyn- 
derskab til  min  myndige  Alder.  Men  saavist  jeg  under 
dette  lovlige  Formynderskab  er  retmæssig  Konge  af  Danmark 
og  skal  bære  min  Faders  og  de  store  Valdemarers  Krone  - — 
byder  og  befaler  jeg  nu,  i Tillid  til  mine  Formynderes  og 
Rigsraadets  Bekræftelse  — at  Sagen  mod  min  kongelige 
Faders  Mordere  ved  dette  Retterthing  paa  det  Strengeste  skal 
undersøges  og  dømmes.  Træd  frem.  Drost  Peder  Hessel ! I 
er  paa  mine  og  Kronens  Vegne  Kongemordernes  Anklager  V‘ 

Drost  Peder  fremtraadte  og  fremtog  Documenterne,  han 
bar  under  sin  Kappe. 

„Hvis  min  kjære  Moder  og  Hertug  Valdemar  billiger  det“ 

• — vedblev  den  lille  Konge,  idet  han  saae  paa  Ridder  Jon 
og  syntes  næsten  ordret  at  erindre  hvad  den  gamle  Stats- 
mand havde  forberedet  ham  paa  — „saa  foreslaaer  jeg,  at 
min  værdige  Morbroder,  Markgrev  Otto  af  Brandenborg,  min 
troe  Lehnsmand,  Fyrst  Witzlau  af  Rygen,  den  tappre  og 
retsindige  Grev  Gerhard  af  Holsten  og  hans  høibaarne  Brødre 
tilligemed  syv  og  tyve  gode  Mænd  af  den  danske  Adel  og  Rid- 
derstand træde  sammen  her  paa  Stedet,  for  at  randsage 
Drostens  Klage  og  Vidnesbyrd.  Derefter  maae  de  besværge 
hvo  de  Mænd  vare,  der  i Finnerup  Lade  St.  Cæciliæ  Nat 

lagde  voldsom  og  morderisk  Haand  paa  mm  ulykkelige  Herre 
Fader,  Kong  Erik  Christophersøn.  Jeg  har  med  Haanden  paa 
hans  blodige  Bryst  lovet  hans  Sjæl  og  den  retfærdige  Gud, 
at  dette  skulde  være  mit  første  Ord  fra  Danmarks  Throne 
og  at  de  ugudelige  Kongemordere  efter  Landsloven  skulde 
dømmes  og  straffes  med  Retfærdighed. “ 

Den  lille  Konge  var  ved  Anstrengelsen  og  den  Iver, 
hvormed  han  havde  erindret  og  fremsagt  denne  Opfordring, 
bleven  blussende  rød,  og  ved  de  sidste  Ord,  som  han  selv, 
til  Ridder  Jons  Forbauselse,  havde  tilføiet,  vare  Taarerne 
komne  ham  i Øinene.  Han  taug  og  tog  atter  Sæde  paa 
Thronen. 

Alle  syntes  forundrede  over  den  Alvor  og  Myndighed, 
hvormed  Barnekongen  havde  talt.  Dronningen  lod  til  at  være 
forberedet  derpaa.  Hun  reiste  sig  strax  og  sagde  høit  og  be- 
stemt: „Jeg  billiger  dette  Kongens  Forslag;  det  er  allerede 
med  mig  vel  overlagt  i Rigets  Raad,  og  det  behøver  nu  alene 
den  høibaarne  Hertug  Valdemars  Bekræftelse.^ 

„Jeg  billiger  det  ligeledes !“  — sagde  Hertugen  med  dæm- 
pet Røst  og,-  som  det  syntes,  kun  tvungen  dertil  af  den  over- 
raskende Nødvendighed,  hvorimod  enhver  Indvending  vilde  været 
høist  mistænkelig  og  farlig. 

Paa  Ridder  Jons  Foranstaltning  foretoges  strax  Valget  af 
de  syv  og  tyve  Adelsmænd,  der  tilligemed  de  fyrstelige  Herrer 
skulde  undersøge  Drostens  Klage.  Valget  faldt  paa  de  ældste  og 
mest  agtede  Riddere  og  adelige  Styresmænd,  der  vare  til- 
stede. De  toge  Alle  strax  Sæde  ved  det  sorte  Bord  inderst 
i Kredsen,  og  udenom  dem  herskede  der  en  lang,  forventnings- 
fuld Taushed,  medens  Vidnesbyrdene  bleve  afhørte  og  Efter- 
retningerne oplæste  af  Drosten.  Medens  Dette  skete,  frem- 
traadte  paa  Hertugens  Vink,  under  en  stærk  Rytterbedækning, 
de  trende  Riddere,  der,  som  de  Anklagedes  Forsvarere,  under 
sikkert  Leide  vare  medbragte  af  Hertugen.  De  vare  alle  Tre 
klædte  i Jern  fra  Top  til  Taa  og  havde  Vizirerne  nedslagne. 

Endelig  reiste  de  fyrstelige  Herrer  sig  tilligemed  de  syv  og 
tyve  Adelsmænd  fra  det  sorte  Bord,  og  i Spidsen  for  dem 
fremtraadte  Markgrev  Otto  af  Brandenborg  med  et  Pergaments- 
blad i Haanden.  Han  bøiede  sig  for  Thronen  og  Forsam- 
lingen og  læste  derpaa  høit  og  tydeligt  paa  Dansk,  skjøndt 
med  fremmed  Udtale:  „Efter  de  Beviser,  der  ere  os  forelagte, 
og  de  Vidnesbyrd,  vi  have  hørt,  maae  vi  nævne,  som  beviis- 
lige  Deeltagere  i Kong  Erik  Christophersøns  Mord,  følgende 
Herrer,  Riddere  og  danske  Adelsmænd:  den  høifyrstelige  Herre 
Grev  Jacob  af  Halland,  Danmarks  Riges  Marsk  Hr.  Stig 
Andersen  Hvide,  Kammermester  Hr.  Ove  Dyre,  Ridderne  Hr. 
Peder  Jacobsen,  Hr.  Peder  Porse,  Hr.  Niels  Hallandsfar, 
Hr.  Arved  Bengtsen,  Hr.  Niels  Knudsen  og  Hr.  Jacob  Blaa- 
fod,  desuden  Kammersvend  Rane  Johnsen  og  Væbner  Aage 
Kagge.  At  nysnævnte  elleve  Mænd  tilligemed  en  tolvte,  som 

nu  er  død  og  borte,  have  i formummet  Dragt  St.  Cæciliæ 
Nat  været  tilstede  i Finnerup  Lade  ved  Viborg  og  personlig 
været  deelagtige  i Kongemordet,  det  maae  vi  med  Haand  paa 
de  hellige  Evangelier  her  vidne  og  sværge  for  den  alvidende 
Guds  Aasyn,  som  for  Kongen  og  det  danske  Folk.** 

Idet  Navnene  bleve  oplæste  syntes  de  Tvende  af  de  tre 
jernklædte  Riddere  at  vakle,  og  de  støttede  sig  til  deres  Sværd; 
men  den  Tredie,  der  var  en  svær,  anseelig  Skikkelse,  blev 
staaende  urokkelig  og  svøbte  sig  trodsig  i sin  store  blaae  Kappe 
med  de  knyttede  Hænder  overkors  paa  Brystharnisket.  Mester 
Martinus  fremtraadte  nu  med  Evangeliebogen.  De  fyrstelige 
Herrer  og  de  syv  og  tyve  Riddere  lagde  Haand  paa  Bogen, 
idet  de  høit  og  tydeligt  besvore  Sandheden  af  deres  Angivelse. 
Nu  slog  den  svære,  trodsige  Herre  Hjelmgitteret  fra  sit  An- 
sigt og  saae  sig  om  i Forsamlingen  med  et  vildt,  men  noget 
blegt  Kriger-Aasyn. 

„Grev  Jacob!  — Grev  Jacob  selv!**  — lød  det  fra  Mund 
til  Mund  med  en  dæmpet  Mumlen  i Forsamlingen;  og  Alle 
syntes  i høi  Grad  forbausede. 

„Ja,  jeg  er  Grev  Jacob  af  Halland,  Kongehusets  Frænde 
og  Danmarks  Riges  Feltherre**'  — sagde  han  med  stolt  og 
trodsig  Mine  — „og  her  staae  mine  fuldtroe  Venner,  de  brave 
Riddere  Arved  Bengtsen  og  Jacob  Blaafod,  der  med  mig  ere 
nævnte  blandt  Kong  Erik  Christophersøns  Banemænd.** 

Begge  de  andre  Riddere  sloge  nu  ogsaa  Hjelmgitteret  til- 
side, og  Alle  kjendte  med  Forbauselse  de  anklagede  Kongemorr 
dere,  der  med  al  deres  dristige  Trods  dog  vare  dødblege  og 
syntes  kun  halvt  at  lide  paa  deres  personlige  Sikkerhed,  uag- 
tet Leidet,  der  'var  givet  dem. 

„Hvad  saamange  Herrer  og  Riddere  har  vidnet  og  besvo- 
ret, agte  vi  ikke  at  negte!**  T — vedblev  den  stolte  Grev  Jacob. 
— „Løgn  og  Falskhed  føre  vi  ikke  i vort  Skjold.  Dansk 
Ærlighed  .Vente  vi  ogsaa  her.  Man  har  i Kongens  og  Ri- 
gets Navn  lovet  os  frit  Leide  og  retfærdig  Behandling.  Vi 
fordre  derfor  ikke  alene  Ret  til  at  drage  uantastede  herfra, 
men  først  Ret  til  at  blive  og  høres;  hvad  vor  høire  Haand 
har  /øvet,  fortrøste  vi  os  til  at  forsvare  med  Mund  som  med 
Sværd,  (hvor  det  gaaer  lige  og  ærligt  til.  Retmæssig  Nød- 
værge er  ingen  Mand  formeent,  og  det  kalde  vi  den  Ret,  vi 
selv  toge  os  over  en  uretfærdig  Voldsmand,  der  selv  havde 
brudt  alle  Love,  inden  vi  brøde  Staven  over  hans  skyldige 
Hoved.** 

Dronningen  havde  reist  sig,  og  den  unge  Konge  var 
sprungen  op  fra  Thronen  af  Forbauselse  over  denne  mageløse 
Dristighed.  Folkets  Forbittrelse  var  stor  ved  at  see  de  over- 
beviste Kongemordere  midt  iblandt  dem;  dog  Grev  Jacobs 
fyrstelige  Stand  og  hans  bekjendte  Kjæk'hed,  som  Feltherre, 
bragte  Mange  til  Taushed;  hans  Dristighed  behagede  Mange, 
og  ‘hvad  han  havde  sagt  om  den  danske  Ærlighed  smigrede 

en  Deel.  Oprørerne  havde  ogsaa  hemmelige  Venner  blandt 
Folket;  men  der  hørtes  en  frygtelig  Mumien  blandt  de  spændte 
og  ophidsede  Gemytter,  idet  en  stor  Hob  af  Nyborgs  ringeste 
Borgere,  der  havde  været  den  myrdede  Konge  særdeles  hen- 
givne, med  vilde,  rasende  Skrig  strømmede  til,  for  at  sønder- 
rive Morderne.  Kun  med  stor  Møie  holdt  Ridderrækken  den 
rasende  Almue  tilbage,  og  der  var  en  frygtelig  Siøi.  Ende- 
lig bragte  Ridder  Jon  og  Drost  Peder  Rolighed  tiiveie,  idet 

de  forkyndte  høit,  at  man  nu  strax  skred  til  Dommen  over 
Kongemorderne,  og  at  de  ikke  skulde  blive  ustraifede. 

,,Lad  dem  paa  Stedet  føres  til  Steilen!"  - — raabte  Junker 
Christopher  og  truede  ad  dem  med  knyttet  Haand. 

Dronningens  Harme  var  ogsaa  stor;  men  hun  taug  og  sank 
bleg  tilbage  paa  sit  Sæde.  Synet  af  Morderne  og  de  mange 
vilde  Ansigter  blandt  Folket  erindrede  hende  ængstende  om 

Marsk  Sags  forfærdelige  Besøg  Morgenen  efter  Kongemordet. 

,, Havde  jeg  drømt  om,  at  disse  Herrer  selv  vare  deel- 
agtige  i Drabet,  skulde  jeg  visselig  ikke  have  givet  dem  Leide !" 
— sagde  Hertugen  uroiig  og  spændt.  — „Nu  maa  jeg  for 

min  egen  som  for  Kronens  Æres  Skyld  fordre,  at  de  drage 

frie  herfra,  hvorledes  deres  Dom  saa  falder  !" 

,,1  har  dog  Ret,  Hertug  Valdemar !"  - — sagde  den  unge 

Konge  og  betvang  sin  heftige  Vrede.  — „Vil  vi  være  Rid- 
dere med  Ære,  maae  vi  holde  Tro  og  Love,  selv  mod  de 
ugudeligste  Mordere,  og  retfærdigt  har  jeg  lovet  Gud  og  den 
hellige  Jomfru  at  regjere.  Har  I paa  mine  og  Kronens 
Vegne  lovet  dem  det,  maae  vi  lade  dem  gaae  frie  herfra; 
men  deres  Dom  skal  de  først  høre,  og  hvorhen  de  saa  flygte 
i Verden,  vil  den  retfærdige  Gud  »vist  hjælpe  mig  at  naae 

dem.  Lad  os  høre  Dommen"  — tilføiede  han  heftig  — 
„som  den  staaer  i Kong  Valdemars  Lovbog!  Ære  og  Liv  har 
de  forbrudt  — saa  vil  jeg  dømme."  • 

„Ingen  Straf  synes  mig  for  haard  for  slige  Forbry- 
dere" — ■ sagde  Hertug  Valdemar  i streng  Tone.  — „Men 
Sagen  kan  betragtes  fra  flere  Sider,  og  førend  nogen  upar- 
tisk og  retfærdig  Dom  kan  fældes,  bør  Danehoffet  høre  saa- 
vel  hvad  de  Anklagede  selv  kan  sige  til  deres  Forsvar,  som 
hvad  andre  lovkyndige  Dannemænd  i denne  Anledning  har  at 
sige.  Træder  frem  for  Thronen,  I anklagede  Herrer!  Kon- 
gen og  Folket  vil  høre  eders  Forsvar." 

Grev  Jacob  og  Arved  Bengtsen  bleve  staaende;  men  Ja- 
cob Blaafod,  der  var  bekjendt  for  sin  Veltalenhed,  fremtraadte 
paa  denne  Opfordring  for  Thronen.  Blodet  var  kommet  til- 
bage i hans  brune  Kinder;  han  hilsede  til  alle  Sider  med 
ridderlig  Anstand  og  dæmpede  strax  den  urolige  Mumlen 
blandt  Folket  med  en  kort  smigrende  Tiltale,  hvori  han  priste 
de  danske  Loves  Retfærdighed,  saavelsom  Folkets  djærve  Fri- 
hedfølelse og  Høimodighed.  Derpaa  indrømmede  han  med 
frimodig  Mine  Angivelsens  Sandhed,  men  fremstillede  Konge- 

mordet  som  en  stor  og  heltemodig  Handling,  som  et  dristigt 
Offer  for  Folkets  Frihed  og  som  en  aldeles  retfærdig  og  lov- 
mæssig Daad.  Han  opregnede  alle  den  myrdede  Konges  Over- 
trædelser af  hans  Haandfæstning  eller  „Rigens  Ret  og  Dele", 
hvorved  Kongen,  efter  hans  dristige  Paastand,  havde  forbrudt 
sin  Krone  og  selv  stillet  sig  paa  lige  Trin  med  enhver  Rid- 
der og  Adelsmand  i Riget,  der  uden  Majestætsforbrydelse 
kunde  forsvare  sin  Ære  og  sine  Rettigheder  imod  sin  Lige- 
mand. Og  nu  fremstillede  han  med  skarpe  Ord  de  haarde 
Forurettelser,  Landets  ypperste  Adelsmænd  havde  lidt;  isærde- 
leshed  skildrede  han  med  de  stærkeste  Farver  Kong  Erik  Chri- 
stophersøns  Forbrydelse  mod  Marsk  Stig  og  hans  Hustru  til- 
ligemed alle  dens  frygtelige  Følger,  og  han  fordrede  af  Kon- 
gen og  Folket,  at  Fædrelandets  største  Feltherre,  den  berømte 
Marsk  Stig,  som  Landets  høit  fortjente  Mand,  tilligemed  hans 
forurettede  Venner  og  Frænder  burde  i denne  Sag  aldeles' 
frikjendes,  saasandt  der  endnu  var  Følelse  for  Retfærdighed, 
Ære  og  Frihed  i Danmark. 

Hans  Ord  gjorde  Indtryk  paa  Mange,  og  ikke  faa  dri- 

stige Stemmer  opløftede  sig  til  de  Anklagedes  Fordeel. 

Dronningen  havde  kastet  Sløret  over  sit  Ansigt.  Den 

lille  Konge  maatte  i al  sin  billige  Harme  og  Smerte  rødme 
af  Blussel  over  sin  ulykkelige  Faders  Eftermæle,  og  de  klare, 
bittre  Taarer  stode  ham  i Øinene.  „Tal,  tal.  Drost  Peder !" 
— raabte  han  heftig.  — „Er  det  ikke  nok,  de  har  myrdet 
min  (Fader?  skal  jeg  sidde  paa  Danmarks  Throne  og  taale, 

at  de  gjøre  ham  Skam  og  Spe  i hans  Grav?" 

Ved  dette  hjerteskærende  Udraab  af  den  umyndige  Konge 
fremtraadte  Drost  Peder.  I hans  alvorlige  Aasyn  var  en 
heftig  Bevægelse  synlig,  og  det  varede  nogle  Øieblik  inden 

han  var  fuldkommen  Pierre  over  sin  Stemme.  „Hvad  vor 
myrdede  Herre  og  Konge,  som  Menneske,  har  syndet  i denne 
Verden"  — sagde  han  — „det  er  han  gangen  til  Regnskab 
for  hos  Kongernes  Konge.  Den  almægtige  Forsoner  være 
ham  og  os  Alle  en  barmhjertig  Dommer!  — Kun  Umenne- 
sker kunne  fordre,  at  hans  Søn  og  hans  forladte  Undersaat- 
ter  nu  skal  retfærdiggjøre  hans  Liv  og  forsvare  hans  Efter- 
mæle for  hans  Mordere.  Det  er  ikke  Mennesket  Erik  Chri- 
stophersøn  her  er  Talen  om,  men  Danmarks  Konge  og  Dan- 
marks Krone,  hvis  uantastelige  Majestæt  og  Hellighed  med 
blodig  og  formastelig  Haand  er  angreben ; det  er  en  For- 
gribelse paa  et  Folks  og  et  Riges  salvede  Hoved,  her  skal 
dømmes."  Uden  alt  Hensyn  paa  Kongens  Personlighed,  skil- 
drede han  nu  Kongemordets  Fordømmelighed  med  saa  stærke  og 
glødende  Farver,  at  Morderne  selv  nedsloge  de  trodsige  Øine, 
Dg  mange  af  den  myrdede  Konges  største  Dadiere,  der  nylig 
høirøstet  havde  bifaldet  Jacob  Blaafods  Tale,  vendte  med 
Afsky  deres  Blik  fra  de  tre  Blodmænd.  Den  veltalende  Drost 
vedblev;  han  nævnede  nogle  af  den  myrdede  Konges  gavnlige 

Foranstaltinger,  isærdeleshed  hvormeget  denne  gamle,  troe 
Stad  skyldte  hans  Naade  og  Mildhed;  han  nævnede  mange 
Velgjerninger,  som  de  oprørske  Adelsmænd  selv  utaknemlig 
havde  modtaget  af  den  Herre,  de  snigmyrdede,  og  det  lykkedes 
ham  at  bevæge  mange  Hjerter  og  næsten  aldeles  at  udslette 
Virkningen  af  Kongemorderens  Tale.  Han  benyttede  endelig 
denne  Stemning  til  at  aabne  Folkets  Øine  for  Fædrelandets 
hele  farlige  Stilling,  idet  han  med  kraftige  Ord  opfordrede 
Kongens  og  Landets  troe  Mænd  til,  uden  Menneskefrygt, 
at  hævde  Folkets  Værdighed  tilligemed  Kronens  Hellighed  og 
Majestæt,  ved  at  rive  Masken  af  enhver  hemmelig  Landsfor- 
ræder, der  havde  Lod  og  Deel  i saa  oprørende  en  Misgjer- 
ning.  Idet  han  med  funklende  Øine  sagde  Dette,  henvendte 
han  sig  pludselig  til  Hertugen  selv,  som  den  Mand,  der  ved 
de  helligste  Frændskabs-Baand  var  bunden  til  Kongehuset, 
og  opfordrede  ham  i Folkets  Navn  til,  i Kraft  af  sin  nye 
Værdighed,  først  at  udsige  Dommen  over  de  Skyldige  til  Stæn- 
dernes Kjendelse. 

Drosten  holdt  inde.  Hertugen  havde  skiftet  Farve.  En 
forventningsfuld  Taushed  paafulgte.  Men  nu  reiste  Hertugen 
sig  <rask  med  et  Lynblik  til  Drost  Peder.  Han  bøiede  sig 
ærbødig  for  Dronningen  og  overlod  'hende  beskeden,  først  at 
udsige  hvad  Dom  hun  og  Rigsraadet  ansaae  for  lovlig. 

„Nu  vel!“  — sagde  Dronningen  og  slog  Sløret  fra  sit 
Ansigt,  idet  hun  reiste  sig  bestemt  og  rolig  — „saa  vil  jeg 
først  forkynde  hvad  Rigets  Raad  med  mig  har  fundet  lovligt 
og  retfærdigt,  og  hvad  hver  dansk  Mand  og  Kvinde,  efter 
Guds  Lov  i sit  Hjerte,  maa  dømme:  en  æreløs  Død  er 
Landsforræderes  og  Kongemorderes  Straf  efter  guddommelige 
og  menneskelige  Love.  For  Kronens  og  Rigets  Sikkerheds 
Skyld  foreslaaer  jeg  ingen  Benaadning.“ 

„Har  Nogen  herimod  nogen  lovlig  Indsigelse  at  gjøre?“ 
— spurgte  Hertugen,  og  hans  Blik  traf  Domprovst  Grand, 
der  kun  syntes  at  have  ventet  paa  denne  Opfordring  for  at 
fremtræde. 

„I  Sandhedens  og  Retfærdighedens  Navn  fordrer  jeg  at 
høres  — raabte  den  myndige  Domprovst,  idet  han  frem- 
traadte  med  den  opslagne  Lovbog  i Haanden.  — „Her  er 
Lovstedet,  hvorefter  de  Anklagede  alene  kan  dømmes,  hvis  de 
ikke,  som  jeg  paastaaer,  med  større  Ret  og  Billighed  bør  fri- 
kjendes.  Var  Drabet  skeet  i Guds  hellige  Hus  eller  paa 
den  Dræbtes  egen  Gaard,  var  Dødsdommen  lovmæssig,  men 
da  dette  beviislig  ikke  er  skeet,  kan  de  Skyldige  i det  Høieste 
kun  dømmes  fredløse  og  til  at  have  deres  Gods  forbrudt  til 
Kongens  Kammer.  Skal  Lovens  Ord,  men  ikke  uretfærdig, 
lidenskabelig  Frænde'hevn  her  fælde  Dommen,  kan  den  ingen- 
lunde fældes  strengere."' 

En  heftig  Strid  opstod  over  denne  dristige  Paastand,  der 
imidlertid  fandt  stort  Bifald  hos  Mange.  Endelig  paabød 

Hertugen  Taushed  og  erklærede  sig  for  denne  mildere  Udtolk- 
ning af  Loven,  med  en  smigrende  og  ikke  uvirksom  Hentydning 
til  Folkets  og  Stændernes  store  Rettigheder  og  til  Overtræ- 
delsen af  Haandfæstningen.  Drost  Peder  bestred  ham  heftig; 
men  da  tog  Ridder  Jon,  til  Drostens  og  den  unge  Konges 
Forhauselse,  Ordet  og  paastod,  at  efter  Lovens  Bogstav  ok 
de  oplyste  Omstændigheder  kunde  man  ikke  komme  Forbryderne 
nærmere.  Fredløshed  - — tilføiede  han  — var  desuden  en 
Straf,  der  ingenlunde  kunde  agtes  ringe,  da  den  indesluttede 
borgerlig  Død,  idelig  Livsfare  og  Udelukkelse  fra  alle  Borge- 
rens og  Menneskets  Rettigheder  i Landet. 

Den  gamle  Rigsraads  Ord  virkede  mægtigt  paa  Alle. 
Drost  Peder  og  alle  Kongehusets  troe  Venner  indsaae  strax, 
at  den  gamle  Statsmand  kun  af  en  vigtig  og  høiere  Grund 
her  forsvarede  en  Mening,  som  han  selv  for  faa  Dage  siden 
i Rigsraadet  havde  bestridt. 

Drost  Peder  taug.  Af  Ærbødighed  for  den  statskloge 
Olding  erklærede  Dronningen  og  den  unge  Konge  sig  tilfredse 
med  denne  Dom,  siden  den  af  saa  mange  kyndige  og  værdige 
Mænd  fandtes  lovlig  og  retfærdig. 

Fredløshedsdommen  over  Kongemorderne  blev  nu  formelig 
affattet ; den  blev  strax  underskreven  og  beseglet  af  Kongen  og 
begge  Rigsforstanderne  tilligemed  Stændernes  udvalgte  Mænd, 
hvorpaa  den  af  Drosten  blev  oplæst  høit  for  det  forsamlede 
Danehof.  Under  stærk  Bevogtning  bortførtes  derpaa  de  tre 
dømte  Riddere  for  øiebliklig  at  føres  til  Stranden,  hvor  de 
sattes  paa  en  Baad  og  forsynedes  med  Øse  og  Fyrtøi  samt 
Levnetsmidler  til  tre  Dage.  De  sattes  saaledes  istand  til  at 

sørge  for  deres  Sikkerhed  og  undgaae  den  forbittrede  Almue, 
som  intet  Leide  længer  kunde  beskytte  dem  imod,  saasnart  det 
frygtelige  Ord  „fredløs"  var  udsagt  over  dem. 

Da  saaledes  denne  vigtige  Sag  var  bragt  til  Ende,  frem- 
stod Markgrev  Otto  af  Brandenborg  for  Thronen.  Efterat 

han  (ærbødig  havde  hilset  de  Kongelige,  henvendte  han  sig 
til  Ridderskabet  og  sagde:  „Min  kongelige  Søstersøn,  Kong 
Erik  Eriksøn  af  Danmark,  har  begjeret  at  modtage  Ridderslaget 
af  min  Haand  paa  dette  Danehof,  og  jeg  agter  det  for  en 
Ære  at  kunne  meddele  ham  det.  En  Kongesøn,  der  fast  fra 

Vuggen  bar  Kongenavnet,  kan  allerede  ved  Fødselen  ansees 
for  Ridder  og  ved  Kongenavnet  hævet  over  enhver  ringere 
Værdighed.  Men  det  er  en  priselig  Skik  hos  Konger  og 
Fyrster,  at  de  ikke  forsmaae  Ridderens  Værdighed,  men  som 
oftest  ønske  at  prydes  dermed,  inden  de  salves  og  krones  til 
Ridderens  og  den  fyrstelige  Lehnsmands  Overherre.  Jeg  fri- 
tager paa  Ridderskabets  Vegne  min  kongelige  Søstersøn  for 
de  Prøver  og  Forberedelsesskikke,  Ridderværdighedens  Uddelelse 
ellers  udfordrer."  Han  vendte  sig  nu  høitidelig  til  den  unge 
Konge  iselv  og  vedblev:  „Jeg  tilspørger  dig  altsaa,  Kong 
Erik  Eriksøn  af  Danmark!  for  dit  troe  Folks  og  det  danske 

Ridderskabs  Aasyn : i hvilken  Hensigt  begjerer  du  at  indtræde 
i vor  Orden?  Vil  du  love  og  sværge  at  beskytte  den  hellige 
christelige  Tro  og  Ridderskabets  Ære?“ 

Den  unge  Konge  havde  reist  sig  fra  Thronen  og  blottet 
sit  Hoved;  hans  Kinder  blussede,  og  hans  mørkeblaae  Øine 
tindrede  af  barnlig  Glæde  og  livlig  Begeistring.  „Ja,  saa- 
sandt  (hjælpe  mig  alle  hellige  Mænd!  det  vil  jegi“  — udbrød 
han.  — „Gud  og  vor  hellige  Frue  veed  min  Bøn  og  min 

Hensigt,  og  den  hellige  Jørgen  veed  ciet  ogsaa:  jeg  begjerer 
Ridderslaget  af  din  Haand,  min  kjære  Morbroder!  for  at  jeg 
med  Ære  kan  salves  og  krones,  som  Danmarks  Konge,  og 
for  .at  vise  mit  kjære  Folk  og  alle  Mennesker,  at  jeg  ikke 

alene  vil  være  en  god  og  retfærdig  Konge,  men  først  og  frem- 
mest en  Ridder  uden  Dadel,  for  at  jeg  ikke  skal  gjøre  Dan- 
marks og  de  store  Valdemarers  Krone  Skam.  Hvad  en  Væb- 
ner maa  forstaae  førend  han  kan  bære  de  gyldne  Sporer,  det 
han  min  kjære  Vaabenmester,  Dro^t  Peder  Hessel,  lært  mig 

Altsammen,  og  det  vil  jeg  vise  ved  første  Dystrid  og  Tour- 
nering.  Ridderloven  har  jeg  lært,  som  den  hellige  Læst,  og 
jeg  isværger  ved  St.  Jørgen  og  den  hellige  Jomfru,  at  jeg 
vil  holde  den  tro  til  mit  Livs  salige  Ende.“  Her  holdt  han 
et  Øieblik  bevæget  inde  og  besindede  sig;  derpaa  vedblev  han 
ivrig:  „Jeg  vil  ikke  leve  sorgløs  i denne  Verden;  men  jeg 

vil  beskytte  Folket  og  udøse  mit  Blod  for  Troen  og  den  hel- 
lige Kirke.  Jeg  veed,  at  Kirken  er  som  Menneskets  Hoved, 
og  Ridderskabet  er  Armene,  som  skal  forsvare  det  hele  Legeme; 
det  vil  jeg  ogsaa  gjøre  saagodt  jeg  kan.  Jeg  vil  staae  Enker 
og  Faderløse  og  alle  uformuende  Mennesker  bi;  jeg  vil  være 
alle  rene  og  ulastelige  Damers  Beskytter;  jeg  vil  være  billig, 
tapper,  gavmild,  retfærdig  og  kydsk;  jeg  vil  give  Gud  Æren 
og  være  ydmyg,  sanddru  og  ordholden ; jeg  vil  udøve  alle  de 
syv  Ridderdyder  og  vogte  mig  for  alle  de  syv  Dødssynder, 
med  Guds  og  den  hellige  Jomfrues  Hjælp !“ 

Efterat  den  lille  Konge  havde  fremsagt  og  besvoret  dette 
korte  Udtog  af  Ridderloven,  som  han  syntes  at  kunne  udenad, 
som  sin  Troesbekjendelse,  steg  han  ned  fra  Thronen  og  modtog 
Ridderskabets  Symboler  og  Smykker,  der  efter  hans  Ønske 
og  efter  Vedtægten  skulde  overrækkes  ham  af  Landets  vigtigste 
Mænd  og  Kongehusets  hengivneste  Venner.  Drost  Peder 
spændte  de  gyldne  Sporer  om  hans  Fod  og  erindrede  ham 
om  deres  Betydning  med  kjærlig  Deeltagelse  og  inderlig 
Glæde.  Gamle  Ridder  Jon  iførte  ham  en  let  Pantsersærk 
og  en  Kyrads,  under  en  kort  og  fyndig  Opmuntring  til  Mand- 
dom og  Dygtighed.  Grev  Gerhard  havde  udbedet  sig  det  Hverv 
at  binde  ham  Armskinnerne  paa;  dette  gjorde  han  med  et  mun- 
tert, deeltagende  Ansigt,  idet  han  ønskede  den  ædle  Dronning 
Agnes’s  Søn  Lykke,  Styrke  og  Seier  i hvert  Ledemod.  En- 
delig reiste  Dronningen  sig,  for  selv  at  overrække  Riddernovit- 
sen  de  glimrende  Pantserhandsker  og  omgjorde  ham  med  det 

forgyldte  Sværd,  som  Vaabenlierolderne  frembåre.  Sværdets 
korsdannede  Hefte  berørte  hun  først  ærbødig  med  sine  Læber, 
og  idet  hun  omgjordede  sin  Søn  med  det  gyldne,  af  hendes 
egen  Haand  baldyrede  Sværdbælte,  kyssede  'hun  ham  bevæget 
paa  Panden  og  bad  ham  aldrig  at  forglemme  dets  Betydning. 
Paa  Beltet  var  nemlig  udsyet  en  Lillie,  en  Vægtskaal  og  et 
Hjerte,  som  Symboler  paa  Renheden,  Retfærdigheden  og  den 
christelige  Kjærlighed.  Derpaa  gik  Dronningen  tilbage  til  sit 
Sæde  og  enhver  af  Ridderne  til  sin  Plads. 

Den  lille,  ridderlig  smykkede  Konge  bøiede  nu  sit  Knæ, 
idet  Markgrev  Otto  uddrog  sit  Sværd  og  kyssede  Korset  paa 
Heftet.  „Kong  Erik  Eriksøn  af  Danmark !“  — sagde  Mark- 

greven høitidelig  — „i  Guds,  vor  kjære,  hellige  Frues  og  den 
hellige  Georgs  Navn,  slaaer  jeg  dig  til  Ridder!  Vær  tapper, 
uforsagt  og  tro!“  Under  Trompeternes  Klang  berørte  han 
derpaa  den  kongelige  Riddernovitses  Skulder  tre  Gange  med 
den  flade  Klinge. 

Taarerne  stode  den  lille  Konge  i Øinene;  han  reiste  sig 
taus  med  foldede  Hænder,  som  i en  stille  Bøn ; hvorpaa 
han  endnu  af  Markgrevens  Haand  modtog  en  lueforgyldt 
Hjelm  med  en  stor  hvid  Fjærbusk,  som  han  betragtede  glad 
og  satte  paa  sit  gullokkede  Hoved.  Endelig  gav  Markgreven 
ham  en  gylden  Landse  i Haanden  og  hang  over  Armskinnen 
paa  hans  venstre  Arm  et  prægtigt  Skjold  med  samme  Vaa- 
benmærke,  som  han  selv  havde  valgt  paa  sit  første  spraglede 
Barneskjold.  Kongens  Ven  og  Legebroder,  Væbner  Aage  Jon- 
søn, havde  imidlertid  fremtrukket  en  stolt  mælkehvid  Dystløber- 
hingst,  prydet  med  giindsende  Pantserdækkener  og  en  høi  Fjær- 
top  i Panden.  Den  lille  Konge  svang  sig  i Sadlen,  uden 
at  bruge  Stigbøilen ; han  tumlede  Hingsten,  svang  Landsen 
og  viste  sig  saaledes  i al  sin  Ridderpragt  for  Folket,  der 
modtog  (hans  glade,  venlige  Hilsen  med  et  umaadeligt  Jubel- 
raab.  Han  red  saaledes  i det  konstige  Dandseridt  den  store 
Danehofskreds  tre  Gange  rundt,  medens  Luften  gjenlød  af 
Trompetskrald  og  Folkets  Giædesraab.  Selv  de  alvorligste 
Riddere  syntes  at  glæde  sig  over  dette  Syn  og  over  den 
Raskhed,  hvormed  den  lille,  forvovne  Barneridder  tumlede 
Hingsten.  Gamle  Ridder  Jon  saae  til  Drost  Peder,  og  der 
spillede  et  lønligt  Smil  over  dette  Optog  paa  hans  Læber; 
men  Folkets  Fryderaab  og  den  almindelige  Begeistring  for 
den  ridderlige  Barnekonge  havde  dog  rørt  ham  underligt,  og 
han  foer  hastig  med  Haanden  over  Øinene,  idet  han  af  Hjer- 
tet og  med  høi  Røst  istemte  Folkets  Udraab:  „Gud  velsigne 
vor  unge  Konge !“ 

Uden  at  hindres  af  Rustningen  og  de  mange  Vaaben, 
sprang  Erik  nu  rask  af  den  høie  Hest,  som  han  atter  lod  sin 
Væbner  borttrække,  idet  han  rolig  gik  tilbage  til  Thronen. 

Under  denne  hele  Høitidelighed  havde  Hertugen  siddet 
stille  og  tankefuld.  Drost  Peder  havde,  midt  i sin  Glæde 

over  sin  kongelige  Lærling,  dog  ikke  tabt  Hertugens  Ansigt  af 
Syne;  den  skjulte  Haan,  han  syntes  at  læse  deri,  erindrede 
ham  kun  altfor  stærkt  om,  at  det  endnu  ikke  var  Tid  til  at 
juble  og  glæde  sig  i Danmark. 

Nu  reiste  Kong  Erik  sig,  noget  forpustet  af  det  voldsomme 
Ridt,  og  henvendte  sig  til  Hertugen.  ,,Da  jeg  nu  selv  er 

Ridder“  — sagde  han  — ,,og  med  Rette  kan  uddele  Ridder- 
slaget fil  hvem  jeg  vil,  skal  min  fyrstelige  Frænde  og  For- 

mynder, Hertug  Valdemar  af  Sønderjylland,  være  den  Første, 
der  modtager  det  af  min  Haand !“ 

Hertugen  reiste  sig  hastig.  Han  syntes  overrasket;  han9 
stolte  Mine  røbede  dog,  at  den  Ære,  han  her  nødtes  til  at  mod- 
tage, mere  krænkede,  end  smigrede  ham.  Idetmindste  troede 
Drost  Peder  i hans  konstiede  Smil  at  læse  en  haimfuld  Følelse 
af  ydmyget  Stolthed,  idet  han  nu  nødtes  til  for  Folkets  Aasyn  at 
bøie  Knæ  for  Barnekongen,  for  at  modtage  en  Værdighed,  han 
forlængst  havde  fordret  at  blive  hædret  med.  Men  det  var 

som  den  snilde  Hertug  søgte  at  skjule  Dette  baade  for  sig 

selv  og  for  Ridderskabet,  idet  han  i en  let  og  høflig  Tone 
takkede  Kongen  for  den  naadige  Opmærksomhed.  Han  bøiede 
sit  Knæ  halvt  for  Thronen ; den  lille  Konge  stod  paa  dens  øverste 
Trin  og  f remsagde  den  sædvanlige  Formel,  medens  han  uddrog 
sit  gyldne  Sværd  og  lod  det  under  Trompeternes  Klang  falde 
tre  Gange  paa  Hertugens  Skulder.  ,,Vær  en  Ridder  uden  Dadel  \u 
— - tilføiede  han  — „vær,  som  Ridderloven  byder,  fuld  af 
brændende  Iver  for  det  almindelige  Bedste,  for  Rigets  Vel, 
for  Ridderskabets  Ære,  for  Folkets  Enighed  og  Lykke  — og 
for  den  retmæssige  Konges  Vel!  Gud  og  vor  kjære,  hellige 

Frue  og  den  hellige  Jørgen  give  Eder  dertil  Kraft  og  Bistand!^ 

Denne  Formaning  af  Barnekongens  Mund,  hvori  Hertugen 
troede  at  spore  Drost  Peders  Indskydelse,  syntes  ikke  at  behage 
den  stolte,  ærgjerrige  Herre;  men  han  iagttog  høflig  og  med 
Anstand  de  sædvanlige  Skikke:  saasnart  han  havde  modtaget 
de  nye,  ridderlige  Vaaben,  svang  han  sig  paa  sin  Dystløber- 

hingst  og  viste  sig  med  stolt,  fyrstelig  Værdighed  og  megen 
ridderlig  Konst  for  Folket.  I det  dandsende  Firspring  kastede 
han  sin  Landse  høit  op  i Luften  og  greb  den  igjen,  medens 

han  tillige  med  Lethed  og  indtagende  Mildhed  hilsede  Folket. 
En  Deel  af  det  Bifald,  han  saaiedes  beilede  til,  indhøstede 
han  ogsaa,  og  da  han  var  stegen  af  Hesten  og  havde  modtaget 
Kongehusets  og  Riddernes  Lykønskninger,  syntes  han  særdeles 
oprømt. 

Med  denne  Ridderpromotion  endtes  Danehoffet  og  dets  alvor- 
lige Forhandlinger  til  almindelig  Tilfredshed,  som  det  syntes. 
De  Kongelige  gik  med  Hertugen  og  de  andre  fyrstelige  Herrer 
i Procession  tilbage  til  Slottet,  hvor  Kongen  uddeelte  rige 
Hædersgaver  saavel  til  Hertugen,  som  til  Markgrev  Otto,  Grev 
Gefhard  og  de  danske  Riddere.  Paradeheste,  Guldbidsler,  præg- 
tige Kapper  og  Vaaben  blev  der  ikke  sparet  paa,  og  Enhver, 

der  'ved  denne  Høitidelighed  havde  havt  nogen  Forretning, 
modtog  af  Kongens  Gavmildhed  et  prægtigt  Minde  om  denne 
Dag.  Aage  Jonsøn  blev  heller  ikke  forglemt:  Kongen  gav  ham 
et  forgyldt  Sværd,  besat  med  ædle  Stene  og  med  den  Ind- 
skrift: ,,Kongeværn“.  For  hans  Troskab  mod  den  myrdede  Konge 
havde  Erik  gjerne  villet  give  denne  sin  Barndoms  troe  Lege- 
broder Ridderslaget;  men  den  Undtagelse,  der  i Henseende  til 
Alderen  var  skeet  med  den  mindreaarige  Konge  selv,  kunde 
ikke  udstrække  sig  til  nogen  Ringere,  ikke  engang  til  Junker 
Christopher,  der  ved  Miner  og  Adfærd  noksom  røbede,  at 
han  troede  ligesaagodt  at  kunne  være  Ridder  og  Konge  som 
hans  Broder. 

Det  vigtige  Rigsforstandervalg  og  den  fyrstelige  Ridderpro- 
motion feiredes  med  stor  Pragt  paa  Slottet  til  langt  ud  paa 

Under  alle  disse  Høitideiigheder  forlod  Hertugen  næsten 
intet  Øieblik  de  Kongelige,  og  Ingen  kom  ham  nær  i ridderlig 
Artighed  og  fin  Underholdningskonst.  Dronningens  Tillid  til  ham 
og  den  uværdige  Miskjendelse,  hun  troede  at  skylde  ham  Er- 
statning for,  bevægede  hende  nu  endogsaa  til  en  Beslutning, 
der  aldeles  stred  imod  Rigsraadets  Ønske.  Hertugen  havde 
forestillet  hende  og  hendes  Brødre,  at  det  var  for  alvors 
lige  Tider  til  at  tænke  paa  flere  Festligheder,  og  at  man  kun 
maatte  sørge  for  Kongehusets  Sikkerhed.  Istedetfor  strax  at 
lade  den  unge  Konge  hylde  i Sjælland  og  derfra  drage  med 
ham  til  Kroningshøitideligheden  i Lund,  bleve  derfor  de  nye 
Rigsforstandere  enige  om  at  føre  Kongen  tilbage  til  Viborgs 
faste  Slot  og  opsætte  Reisen  til  Sjælland  og  Skaane  saalænge 
Marsk  Stig  og  de  Fredløse,  tilligemed  de  norske  Sørøvere 
kunde  gjøre  Bælt  og  Sund  usikkre.  Denne  Beslutning  tilkjende- 
gav  Dronningen  om  Aftenen  Ridder  Jon  og  Drost  Peder  i Her- 
tugens Nærværelse  og  i saa  bestemt  en  Tone,  at  hun  derved 
gjorde  enhver  Indvending  usømmelig. 

Drost  Peder  stod  som  paa  Gløder;  han  saae  heri  et  nyt 
Forsøg  af  Hertugen  paa  at  bringe  de  kongelige  Personer  i sin 
egen  eller  de  Fredløses  Magt,  idet  den  listige  Rigsforstander 
maaske  tillige  vilde  standse  Hyldingen  og  faae  Kroningen  ud- 
sat til  'han  selv  kunde  tilrane  sig  Riget.  Det  var  som  Tungen 
brændte  Drost  Peder  i Munden,  for  kjækt  og  aabent  at  røbe 
den  mægtige  Forræder  og  vidne  hvad  han  vidste  om  den 
sande  Aarsag  til  Hertugens  Udeblivelse  fra  Danehoffet;  men 
Ridder  Jon  gav  ham  et  strengt  advarende  Blik  — og  han 
taug.  Reisen  til  Viborg  var  bestemt  til  næste  Morgen.  Hof- 
selskabet adskiltes. 


9.  KAPITEL. 

Det  var  allerede  sildigt  ud  paa  Aftenen.  Tjenerskabet  paa 
Slottet  var  af  Hofmarsken  sat  i Arbeide  med  Reisetilberedel- 

ser,  og  man  hørte  Tummel  i Slotsgaarden  med  Pakvognene 
for  det  kongelige  Stegers.  Hertugen  og  hans  Følge  havde 
trukket  sig  tilbage  til  deres  Værelser;  men  man  bemærkede, 
at  nogle  af  hans  Svende  forlode  Slottet  og  rede  med  stor 
11  bort  ad  Veien  til  Middelfart.  Den  unge  Konge  var  gaaet  til 
Ro.  Markgreverne  af  Brandenborg  havde  nylig  forladt  Dron- 
ningen i hendes  inderste  Gemak.  Hun  havde  taget  Afsked 
med  sine  Brødre,  der  endnu  samme  Aften  forlode  Danmark, 
for  at  drage  til  Keiser  Rudolph  og  bevæge  ham  til  at  erklære 
de  danske  Kongemordere  fredløse  i Tydskland.  Denne  Hensigt 
med  deres  pludselige  Reise  havde  de  dog  alene  betroet  Dron- 
ningen. 

Den  unge  skjønne  Enke  sad  i sin  Sørgedragt  med  Haanden 
under  Kinden  ved  et  sort  Marmorbord,  hvorpaa  der  stod  to 
brændende  Voxlys.  Den  sorte  Hoveddug  var  kastet  tilbage; 
de  brune  Haarfletninger  hang  hende  ned  over  Armene  paa 
Marmorpladen.  De  fine  hvide  Fingre  bladede  i et  sirligt  Haand- 
skrift.  Det  var  en  lille  Pergamentsbog,  paa  hvis  Blade  hun 
gjorde  Kors  og  Mærker  med  en  Sølvnaal.  Heri  havde  hun  i 
sine  eenlige  Timer  givet  sit  Hjerte  Luft  ved  oprigtige  Selv- 
bekjendelser,  idet  hun  egenhændig  havde  optegnet  enhver  mærke- 
lig Begivenhed  i sit  Liv.  Her  stode  endnu  hendes  friske,  skjønne 
Barndomsdrømme,  som  halvudslettede  Paradisminder.  De  vare 
snart  bievne  forstyrrede  ved  hendes  ydmygende  Barneforlovelse. 
Denne  tidlige  politiske  Forlovelse  havde  været  en  hemmelig 
Betingelse  for  Kong  Erik  Christophersøns  Befrielse  af  hans 
Fangenskab  paa  Nordborg  Slot  i Krigen  med  Hertug  Valdemars 
Fader.  Erindringerne  om  denne  hendes  Afhændelse  vare  kun 
flygtigt  betegnede,  og  hun  syntes  endnu  ikke  dengang  at  have 
vidst  den  rette  Sammenhæng ; men  med  afbrudte  Ord  og 
Spor  af  Taarer  saae  hun  den  Dag  betegnet,  da  hun,  endnu  som 
et  halvt  Barn,  af  blind  Lydighed  og  Pligt  lod  sig  smykke  som 
Kongebrud  og  blev  et  villieløst  Offer  for  en  Fredstractat  og 
en  kold  politisk  Beregning.  Om  hendes  kjærlighedsløse  Ægteskab 
vare  Optegnelserne  mange.  I dette  Tidspunkt  syntes  hun  først 
at  være  kommen  til  Bevidsthed  om  sin  Værdighed  og  om 
Livets  Betydning.  Midt  i den  store,  glimrende  Verden  havde 
hun  ofte  følt  sig  ene  og  forladt,  idet  hun  dog  med  ungdommelig 
Livslyst  (havde  benyttet  sin  høie  Stilling  til  at  adsprede  sig  og 
udbrede  Glæde  og  Fred  omkring  sig.  Det  var  endogsaa  lyk- 
kedes hende  at  synes  lykkelig,  og  saavel  ved  sin  Indflydelse 
som  ved  Kronens  forhøiede  Giands  havde  hun  stræbt  at  mod- 
virke den  farlige  Oprørsstemning,  der  truede  Kongen  og  Thro- 
nen  med  Undergang.  Hendes  venlige  Deeltagelse  for  Drost 
Peder  var  det  første  flygtige  Lyspunkt  i denne  mørke  Deel 
af  hendes  indre  Liv.  Hans  kjække,  ridderlige  Aand  og  den  Hyl- 
dest, han  viste  hende,  havde  givet  hendes  Kvindelighed  et 
friere  Sving,  idet  hun  med  Klogskab  og  Finhed  havde  skjult 
ethvert  Savn  og  enhver  Hustruens  Krænkelse  under  Ridder- 

damens  og  Majestætens  prægtige  Masker.  Hun  bladede  fort 
i sin  Livsbog  og  lod  det  Forgangne  gaae  forbi  sig  som  Drøm- 
mebilleder. Ved  den  livlige  Beskrivelse  over  Tourneringen  i 
Helsingborg  fandt  hun  førstegang  Grev  Gerhard  nævnet  med 
lunefuld  Spøg  over  hans  mislykkede  Hyldest,  men  med  Agtelse 
og  Deeltagelse.  Hun  slog  et  Par  Blade  om  og  saae  en  bitter 

Erindring  om  hint  krænkende  Vanrygte,  hendes  Yndest  for 

Drost  Peder  havde  paadraget  hende,  og  om  hendes  Beslutning, 
at  undgaae  ethvert  Skin  af  Fortrolighed  med  denne  hendes 
troe  'hengivne  Ridder  for  Fremtiden.  Ved  at  gjensee  Optegnel- 
serne om  Festen  hos  Ridder  Jon  og  hendes  Dands  med  den 
saarede  Grev  Gerhard,  farvede  en  let  Rødme  hendes  Kinder, 
og  hun  følte  nu,  at  den  djærve,  godmodige  Stormdandser 
havde  gjort  et  større  Indtryk  paa  hende,  end  hun  i sin  davæ- 
rende Stilling  havde  villet  tilstaae  sig  selv.  Den  beskedne 
Hengivenhed,  hvormed  han  ogsaa  denne  Dag  havde  betragtet 
hende  med  sit  ene  ærlige  Øie,  syntes  endnu  at  have  gjort 

hende  hans  Billede  vakkrere.  Hvad  hun  for  længe  siden 

havde  drømt  om  ham  og  den  fine,  artige  Hertug  Valdemar 
gjensaae  hun  nu  ogsaa  med  Deeltagelse.  Hun  havde  givet 
Hertugen  Fortrinet  i ridderlig  Adfærd  og  Underholdningskonst, 
idet  hun  dog  hos  ham  havde  savnet  den  Sandhed  og  djærve 
Hjertelighed,  dér  gjorde  Grev  Gerhard  saa  vakker  og  godlidende. 

— Hun  lukkede  Haandskriftet  sammen  og  faldt  i dybe  Tanker. 
Hun  greb  endelig  efter  en  Sølvklokke,  der  stod  paa  Bordet, 
for  at  lade  sine  Damer  kalde  og  begive  sig  til  Ro ; men 
hun  tog  hastig  Haanden  tilbage  og  lyttede.  Det  forekom  hende 
som  det  bankede  sagte  paa  den  hemmelige  Dør  til  Værelset, 
der  adskilte  hendes  Gemakker  fra  den  lille  Konges  og  som 
kun  for  den  kongelige  Familie  selv  var  tilgængeligt.  „Kom 
ind,  min  Søn!“  — sagde  Dronningen  og  vendte  sig  imod 
Døren.  Den  aabnedes  sagte,  og  Kongens  troe  Yndling,  Væbner 
Aage  Jonsøn,  traadte  beskeden  over  Tærskelen.  Han  blev  ærbødig 
staaende  i lang  Frastand  og  hilsede.  „Tilgiv  min  Dristighed, 
allernaadigste  Dronning — sagde  han  med  dæmpet  Stemme 

— „min  Herre,  Kongen,  har  befalet  mig  at  aabne  denne  Dør 
for  at  see  om  Eders  Naade  er  her  tilstede,  og  om  der  Ingen 
er  hos  Eder.  Han  beder  Eder  af  høist  vigtige  Grunde  at 
forunde  ham  og  Drosten  en  Samtale  her  uden  Vidner.“ 

„Drost  Hessel?“  — spurgte  Dronningen  forbauset  — „ad 
denne  Vei  og  paa  denne  Tid?  — umuligt! — hvad  betyder  det?“ 

„Jeg  veed  det  ikke.  Eders  Naade !“  — svarede  den  lille 
alvorlige  Væbner  — „men  at  det  er  et  nødvendigt  og  vigtigt 
Anliggende,  maa  jeg  formode.  Drosten  kom  ikke  gjennem  Dra- 
bantsalen, men  gjennem  den  underjordiske  Løngang,  tilligemed 
den  høie  Herre  fra  Kiel  med  det  ene  Øie.“ 

„Grev  Gerhard  \“  — udbrød  Dronningen  og  slog  hastig 
Sløret  over  sit  Ansigt  — „er  han  her  ogsaa?  har  han  ogsaa 
forlangt  ,at  tale  med,  mig?“ 

„Det  veed  jeg  ikke.  Eders  Naade!  Jeg  havde  Vagt  ved  Kon- 

gens  inderste  Dør  og  vidste  ikke,  der  var  nogen  Løndør  i 
Muren,  før  den  aabnedes  og  begge  Herrerne  stode  for  mig. 
Drosten  bød  mig  vække  Kongen  øiebliklig,  og  jeg  adlød.  De 
bleve  strax  begge  indladte  og  talte  hemmeligt  med  Kongen  i 
hans  ;Sovekammer.  Kort  efter  ringede  han,  og  medens  han 
selv  klædte  sig  paa,  befalede  han  mig,  forsigtig  at  undersøge 
om  Eders  Naade  var  ene  her  og  sige  Eder  hvad  jeg  har  sagt.44 

„Nu  vel!44  — sagde  Dronningen  — „sig  din  Herre,  Kongen, 
at  jeg  venter  ham  her  tilligemed  hvem  han  finder  det  nødven- 
digt at  medbringe !44 

Aage  Jonsøn  hilsede  ærbødig  og  gik.  Dronningen  havde  reist 
sig  urolig.  Hun  aabnede  et  lille,  forgyldt  Skrin,  der  stod 
paa  Bordet,  og  gjemte  deri  sin  Dagbog.  Derpaa  gik  hun  nogle 
Gange  frem  og  tilbage  paa  Gulvet  ligefor  et  stort,  slebet 
Staalspeil,  hvori  hun  kastede  et  flygtigt  Blik,  idet  hun  hastig 
ordnede  sine  nedfaldne  Haarfletninger  og  kastede  sin  Hoveddug 
tilbage.  Kort  efter  aabnedes  Løndøren,  og  Kong  Erik  traadte 
ind  med  Drost  Peder  ved  Haanden. 

„Hør  ham,  min  Moder !“  — sagde  den  lille  Konge  heftig 

— „hør  og  læs  hvad  den  gode  Drost  og  Grev  Gerhard  har  op- 
daget! — Hertugen  er  falsk;  han  vil  lokke  os  i Fordærvelse/4 

„Lad  det  ikke  forurolige  Eder,  ædle  Dronning!44  — sagde 

Drost  Peder  hastig  og  hilsede  ærbødig.  — „Faren  er  ikke  over- 
hængende. Men  uden  en  høist  vigtig  Grund  skulde  jeg  dog 
ikke  have  vovet  at  nærme  mig  Eder  paa  saa  usædvanlig 

Tid  og  Maade.  Imorgen  vilde  det  have  været  forsiide.  For 
eders  og  Kongens  Sikkerhed  er  det  nu  ligesaa  nødvendigt,  at 
I veed  det,  som  det  vilde  være  farligt  for  Land  og  Rige, 

hvis  Hertugen  fik  mindste  Anelse  om,  at  vi  gjennemsaae  ham 
og  hans  dristige  Planer.44 

„Hvad  er  det?  I forbauser  mig.  Drost  Hessel!44  — sagde 
Dronningen  urolig.  — ,,Har  I virkelige  Beviser?  eller  er 
det  atter  en  af  eders  og  den  lærde  Cantslers  ængstelige  Drøm- 
me? Enten  maa  Hertugen  være  den  listigste  Hykler  under 

Solen  og  et  frygteligt  Menneske  — eller  han  er  mig  og 
Kongehuset  tro  og  hengiven.44 

„Læs,  læs  selv,  Eders  Naade!44  — sagde  Drost  Peder  og 
fremlagde  Pergamentsbladet  for  hende  med  Grev  Gerhards  Segl. 

— „Hvert  Ord,  der  staaer,  kan  den  ædle  Grev  Gerhard 
strax  ipersonlig  og,  om  I fordrer  det,  med  sin  Ed  bevidne. 
Han  venter  i næste  Værelse  paa  eders  Befalinger.44 

Dronningen  satte  sig  ved  Bordet  og  gjennemlæste  hastig  de  af 
Drost  Peder  optegnede  Vidnesbyrd  om  Grunden  til  Hertugens 
Udeblivelse  fra  Danehoffet.  Hun  blegnede.  „Er  det  muligt!44 

— udbrød  hun  og  reiste  sig.  — „Store  Gud!  er  da  Rigets  og 
Kongehusets  Skjæbne  i en  saadan  Forræders  Haand!  — Og 
det  vidste  I før  Danehoffet  idag,  Drost  Hessel!  og  I kunde 
betænke  Jer  paa  at  rive  Masken  af  Forræderen  og  beskæmme 
ham  for  hele  Folkets  Aasyn!44 

25*  — III 

„Gud  i Himlen  veed  hvad  det  kostede  mig  at  tie,  ædle  Dron- 
ning — svarede  Drosten  med  Haanden  paa  sit  Bryst  — - 
„men  gamle  Ridder  Jon  havde  Ret:  til  Marsk  Stig  er  falden, 
maa  Hertugen  staae  uantastet  ved  Thronens  Side  og  selv  nødes 
til  at  bestride  de  Fredløse.  I det  Øieblik,  han  maa  afkaste 
Masken,  er  han  vor  aabenbare  Fjende  — da  er  han  de  Fred- 
løses Hoved  - — og  Oprørerne  har  en  Konge. “ 

„I  har  Ret!“  — sagde  Dronningen  efter  et  Øiebliks  Betænk- 
ning. — „Nu  forstaaer  jeg  Ridder  Jons  Føielighed  idag. 
Store  Gud!  naar  har  en  Forræder  uantastet  staaet  Danmarks 
Throne  saa  nær!  — Lad  Grev  Gerhard  træde  ind!“ 

Drost  Peder  gik  ud  igjennem  Løndøren  og  kom  strax  efter 
tilbage  med  Grev  Gerhard,  der  undseelig  blev  staaende  ved 
Døren  og  bukkede  stivt. 

„Træd  nærmere,  ædle  Greve — sagde  Dronningen  og  gik 
ham  med  blussende  Kinder  irnøde.  — „I  har  maaske  reddet 
Riget  og  Kongehuset  fra  Undergang;  men  sig  mig,  hvor  var 
det  muligt?  hvor  kunde  I ane  Marskens  Plan?  og  hvor  kunde 
I tiltroe  Hertugen  en  saadan  Underfundighed  ?“ 

„Jeg  vil  ikke  prise  min  egen  Kløgt,  ædle  Dronning !“  — 
svarede  Grev  Gerhard  og  traadte  behjertet  .nærmere.  — „Det 
vilde  iklæde  mig  ilde.  En  stor  Deel  af  min  Viisdom  i dette 
Stykke  skylder  jeg  en  gammel,  snild  Pilgrim,  jeg  saae  i Ribe, 
og  som  syntes  at  kjende  Verden  bedre,  end  den  kjendte  ham. 
Jeg  havde  allerede  mærket  Uraad,  og  et  Par  Vink  gjorde  mig 
klarøiet.  Med  den  fine  Hertug  Valdemar  tør  jeg  ligesaalidt 
maale  mig  i Statsklogskab,  som  i Artighed  og  smukke  Mane- 
rer; imen  det  turde  jeg  dog  sætte  min  Hals  paa,  at  naar 
den  Karl  troede,  han  kunde  blive  Konge  i Danmark,  uden  at 
røre  en  Haand  og  uden  at  tabe  Skinnet  af  en  tro  Folkets  og 
Rigets  Ven,  saa  lod  han  gjerne  Marsken  forstyrre  hans  Rigs- 
forstandervalg her  og  brød  sig  en  god  Dag  om  den  Lykke  og 
Hæder  at  være  Eders  Naades  og  Kongehusets  Beskytter.  Det 
var  (kun  saa  min  ringe  Mening,  Eders  Naade!“  — tilføiede 
han  noget  forlegen  med  et  dæmpet  Suk  — „men  at  Hertugen 
bar  Ræven  i Skjoldet,  er  vist  nok,  selv  da  han  syntes  at 
eie  det  dristigste  Haab  om  eders  Deeltagelse  og  Tillid. u 

Dronningen  studsede,  og  Grev  Gerhard  vedblev:  „jeg  har 
desværre  ingen  andre  Beviser  for  Sagen,  end  mit  Ord  og  mit 
Sværd,  saavelsom  min  troe  Hofnars  Udsagn.  At  der  var  mange 
af  Marskens  Haandlangere,  som  i disse  Dage  vilde  herover 
til  Danehoffet,  men  bleve  standsede  af  mig,  det  er  vist  nok ; 
at  Hertugen  virkelig  var  i Slesvig  den  første  Danehofsdag 
og  selv  sørgede  for,  det  kunde  bevises  — det  er  ogsaa  en 
Kjendsgjerning.  I hvad  Hensigt  han  var  der,  og  om  her  vir- 
kelig var  blevet  Oprør,  hvis  man  ikke  havde  mærket  Uraad, 
det  lader  sig  ikke  videre  godtgjøre.  Min  hele  Fortjeneste  af 
Eder  og  Kongehuset,  ædle  Dronning!  er  saaledes  kun  ringe. 
Jeg  har  kun  givet  Eder  rimelig  Grund  til  at  vogte  Eder  og 


389 


den  unge  Konge  for  Hertugens  Raad,  hvor  tjenlige  for  Land 
og  Rige  de  endogsaa  maatte  synes. “ 

„For  denne  vigtige  Advarsel  modtage  I min  hjerteligste  Tak, 
ædle  Greve !“  — svarede  Dronningen  og  rakte  ham  sin  Haand, 
som  han  med  skjult  Lidenskabelighed  trykkede  til  sine  Læber, 
idet  han  ærbødig  bøiede  sit  Knæ ; hvorpaa  han  strax  igjen 
drog  sig  tilbage  i den  forrige  ærefrygtsfulde  Frastand. 

„Hvad  jeg  og  saa  ringe  en  Statsmand,  som  en  stakkels 
afskediget  Hofnar,  har  opdaget,  maa  vel  desværre  være  en 
Hemmelighed,  ædle  Dronning !“  — tog  Greven  atter  efter  et 
Ophold  Ordet.  — „Ved  et  Retterthing,  hvor  der  kun  f egtes 
med  Snak,  duer  jeg  til  Ingenting;  jeg  vilde  derimod  hjertens- 
gjerne  kæmpe  paa  Liv  og  Død  med  Hertugen,  hvad  Øieblik 
det  skulde  være,  og  med  mit  gode  Sværd  bevise  for  hele 
Ridderskabet,  at  han  er  en  Nidding  og  Forræder;  dog,  som 
eders  troe  Mænd  har  sagt  mig,  vilde  jeg  dermed  kun  udsætte 
Eder  og  Riget  for  den  største  Fare.  Jeg  indser  selv,  at  det 
for  Øieblikket  maa  være  Eder  og  Danmark  vigtigt  at  holde 
Fred  med  ham;  derfor  skal  han  ogsaa  have  Fred  for  mig  ind- 
tilvidere.  Men  tillad  mig,  ædle  Dronning!  at  jeg  fra  denne 
Time  slutter  mig  til  Rækken  af  eders  og  den  unge  Konges 
Drabanter,  og  at  eders  kongelige  Personers  Bevogtning  ogsaa 
for  en  Deel  maa  være  min  Sag!“ 

„Jeg  udkaarer  Jer  til  min  Ridder  og  Beskytter,  brave  Grev 
Gerhard  1“  — svarede  Dronningen  med  hjertelig  Velvillie.  — 
„Modtag  til  Pant  derpaa  dette  Minde  om  min  forladte  og 
sørgelige  Stilling  ved  Danmarks  Throne!u  Med  disse  Ord 
afløste  hun  sin  sorte,  gjennemsigtige  Hoveddug  og  rakte  ham 
den.  Han  bøiede  paa  ædel  Riddervis  sit  Knæ,  idet  han  trykte  det 
hædrende  Tillidspant  til  sine  Læber  og  gjemte  det  ved  sit 
Bryst. 

„Min  Livfarve  var  fordum  morgenrød  — tilføiede  Dron- 
ningen vemodigt  med  et  velvilligt  Blik  til  Drost  Peder.  — 
„Denne  troe  Ven  af  Kongehuset  bar  den  engang,  som  I vist 
erindrer;  men  der  var  ingen  Lykke  ved  min  Livfarve:  den 
var  desværre  laant  og  svarede  ikke  til  mit  Liv  i Sandhed. 
Derfor  besluttede  jeg,  at  ingen  Mand  i Verden  med  min 
Villie  skulle  bære  den.  Nu  er  Nattens  og  Afsigelsens  Farve 
bleven  min,  som  den  blev  Danmarks.  Gruer  I ikke  for  den, 
Grev  Gerhard ! saa  bær  den,  som  min  og  Landets  troe  Ven, 
til  det  atter  bliver  Morgen  i Danmark 

Grev  Gerhard  havde  strax  reist  sig  igjen ; men  han  var 
som  beruset  af  Glæde  og  saa  bevæget,  som  han  aldrig  før 
havde  følt  sig.  „Saalænge  Gud  under  mig  at  leve  i denne 
smukke,  forunderlige  Verden^  — udbrød  han  nu,  og  der  glind- 
sede  en  Taare  i hans  fyrige  Øie  — „saalænge  idetmindste, 
ædle  Dronning!  vil  jeg  nu  ingen  tønden  Idræt  tænke  paa,  end 
at  vise  mig  eders  Tillid  værdig  og  af  Hjertens  Grund  være 
Eder  og  det  danske  Rige  en  fuldtro  Ven.  Det  har  jeg  for- 
længst for  eders  Skyld  med  Mund  og  Haand  lovet  denne 


»For  denne  vigtige  Advarsel  modtage  I min  hjerteligste  Tak,  ædle 
Greve!«  — svarede  Dronningen  og  rakte  ham  sin  Haand,  — 

eders  brave  Riddersmand"  — her  greb  han  Drost  Peders 
Haand.  — „Han  bærer  endnu  den  rosenrøde  Farve  iløn;  men 
derfor  slaaes  jeg  ikke  mere  med  ham,  allenstund  jeg  nu  veed, 
det  er  Jomfru  Inges  Pant  og  Haarbaand." 

Drost  Peders  Kinder  blussede,  og  Dronningen  syntes  lige- 
ledes noget  forlegen  ved  den  ligefremme  Grev  Gerhards  Aaben- 
hjertighed. 

„Det  kommer  ikke  denne  Sag  ved  — det  er  sandt!"  — 
vedblev  Greven  hastig,  da  han  saae  de  forlegne  Miner:  — 
„det  var  maaske  en  Løndom,  jeg  skulde  tie  med;  men  det  var 
kun  hvad  jeg  vilde  sige  Eder,  ædle  Dronning!  næst  mig,  har 
I vist  ingen  oprigtigere  Beundrer  i Verden,  end  Drost  Peder 
Hessel.  Vi  To  vil  nu  kappes  for  Alvor  om  at  vise  Eder  hvem 
af  os  der  dog  længst  og  sidst  bør  have  Lov  til  at  bære  eders 
Farve.  Om  den  er  sort  eller  rød  bryder  jeg  mig  kun  lidt 
om,  naar  den  er  eders ; men  det  veed  jeg : kan  noget  Men- 
neske i Verden  give  eders  Liv  sin  rette  Farve  tilbage  og 
gjøre  Eder  glad  og  lystig  i Sindet,  ædle  Dronning!  saaledes 
som  1 vist  er  fød  og  baaren  til  at  være  — saa  vilde  jeg 
gjerne  give  den  eneste  Øiesten,  jeg  har  tilbage,  dertil,  at  det 
maatte  være  mig  beskikket;  og  om  jeg  saa  end  aldrig  meer 
kunde  see  eders  favre  Aasyn  og  deilige  Skikkelse,  vilde  jeg  dog 
prise  mig  lykkelig  ved  at  vide,  at  I var  tilfreds  med  blinde 
Grev  Gerhard." 

Den  trohjertige  Ærlighed,  hvormed  han  sagde  disse  Ord, 
bragte  saavel  Dronningen  som  Drost  Peder  til  at  oversee  den 
Mangel  paa  Finhed  og  Passelighed,  hvormed  han  gav  sit 
Hjerte  Luft  ved  denne  Ledighed.  Paa  Dronningens  Miner  kunde 
man  dog  see,  at  hun  ønskede  dette  usædvanlige  Besøg  og  den 
Retning,  Samtalen  havde  taget,  afbrudt.  Den  lille  Konge  havde 
med  spændt  Opmærksomhed  hørt  efter  og  syntes  heller  ikke, 
at  disse  Yttringer  aldeles  angik  den  farlige  Sag,  der  havde  bragt 
dem  herhid.  „Lad  det  nu  være  godt.  Grev  Gerhard!"  — 
sagde  han  utaalmodig.  — „Min  Moder  bliver  nok  glad  igjen, 
naar  Land  og  Rige  er  i Sikkerhed  og  vi  har  fundet  paa 
Raad  imod  Hertugens  Falskhed.  Til  Viborg  reise  vi  nu  da 
ikke  imorgen  — der  har  han  jo  sin  Forræder-Hær  i Leir, 
siger  I ; skal  jeg  være  Danmarks  Konge,  vil  jeg  nu  salves 
og  'krones  jo  før  jo  heller.  Er  det  saa  Guds  Villie,  at  jeg 
skal  forraades  og  myrdes,  som  min  Fader  og  min  Farfader, 
saa  døer  jeg  dog  som  en  rigtig  Konge,  og  det  skal  ikke  gaae 
de  Forrædere  vel,  som  vove  at  lægge  Haand  paa  Herrens  Sal- 
vede, hvor  lille  han  er!" 

„Din  Villie  skal  skee,  min  Søn!"  — svarede  Dronningen 
og  (klappede  ham  paa  den  blussende  Kind.  — „Dit  Ønske  var 
ogsaa  Ridder  Jons  og  hele  Rigsraadets,  før  jeg  i min  Forblin- 
delse tog  Hertugens  glatte  Ord  for  oprigtig  Hengivenhed. 
Vi  reise  imorgen  til  Skjelskør  istedetfor  til  Viborg.  Saasnart 
du  er  hyldet  i Sjælland,  drage  vi  til  Kroningen  i Lund;  men 
Ingen  taler  et  Ord  derom!  Lad  mig  raade!  — Hertugen  skal 

følge  os,  som  min  høfligste  Ridder.  Han  maa  ikke  mærke  den 
mindste  Forandring  paa  os.  For  vor  Sikkerhed  underveis  over- 
drager jeg  Eder,  mine  Herrer!  Omsorgen/4 

,,Ja,  lad  det  blive  saaledes!44  — sagde  den  unge  Konge 
glad.  — ,,Den  almægtige  Gud  og  vor  kjære,  hellige  Frue  vil 
nok  beskytte  os.  God  Nat,  min  kjære  Moder!  1 kan  nu  sove 
trygt.  Ridder  Jon  har  Vagt  i Drabantsalen,  og  disse  troe,  gode 
Herrer  blive  her  paa  Slottet  inat.44 

,,Gud  (holde  sin  Haand  over  dig,  min  Søn!44  — sagde 
Dronningen  og  kyssede  ham  inderlig  bevæget  paa  den  runde 
Pande.  — „Tak  med  mig  den  Almægtige,  som  har  bevaret 
os  saa  troe,  hengivne  Venner  i vor  Nød  og  Fare!44  Med  øedel 
Dronningværdighed  hilsede  hun  nu  de  tvende  ridderlige  Herrer 
til  Afsked,  og  de  forlode  med  den  unge  Konge  Dronningens 
Lønkammer  ad  samme  hemmelige  Vei,  hvorad  de  vare  komne. 


10.  KAPITEL. 

Saasnart  det  var  Morgen  næste  Dag  stod  Dronningens  Reise- 
k;arm  for  Slotstrappen  med  de  sex  mælkehvide  Hingste  og 
mange  pyntelige  Forridere  og  Staldknegte.  Over  tredive  Væb- 
nere stode  med  deres  Herrers  Heste  ved  Tøilen  rundt  om 
Slotstrappen,  og  forrest  blandt  dem  kjendte  man  paa  den 
glimrende  Væbnerdragt  med  de  slesvigske  Vaabenløver  Hertu- 
gens Væbner,  der  med  stor  Bram  lod  den  stolte  Hingst  med 
det  prægtige  Ridetøi  gjøre  Krumspring.  Næst  ved  stod  Lang- 
ben Gammelmand  med  Grev  Gerhards  simple  Neldebladskjold 
i Haanden  og  en  stærk  brun  Hingst  ved  Tøilen.  Skirmen 
stod  med  Drost  Peders  Kappe  og  Skjold  i alvorlige  Tanker 
ved  sin  Herres  Hest  og  syntes  at  have  fordybet  sig  i Beskuelsen 
af  de  hertugelige  Løvers  uheldige  Ansigter  paa  Skjoldet,  hvor 
de  mere  lignede  Ulve,  end  Løver.  Han  vendte  sig  med  den 
urolige  Hest  og  saae  ud  imod  Strandporten,  hvor  han  med 
Glæde  bemærkede  en  stor  Bevægelse  blandt  Færgemændene  og 
saae  det  kongeligie  Flag  ibæ res  ud  af  Oldermandens  Hus. 

,,Vi  skal  jo  til  Melfar  og  ad  Jylland  til!44  — sagde  Langben 
til  Skirmen.  — ,,Jeg  havde  dog  troet,  din  Herre  havde  en 

finere  Næse.44 

,,Du  maatte  ønske,  da  var  halv  saa  finnæset,  Langben  !44 
— isvarede  Skirmen  — ,,saa  lod  du  maaske  nu  ikke  din 
Herres  Hest  vende  Halen  mod  den  Vei,  han  skal  ride.44 

,,Da  veed  jeg  dog,  man  rider  eller  ager  ikke,  over  store 

Bælt  i Mai  Maaned!44  — svarede  den  gamle  Hofnar.  — 

,,Men  det  var  maaske  ligesaa  klogt  saalænge  Vinden  blæser 
fra  det  Hjørne.44 

,,Hvad  mener  du  dermed?  Langben!  Vinden  er  jo  netop  god 
over  store  Bælt/4 

,,Men  ikke  over  det  lille,  seer  du;  det  er  Hertugens  Vind, 

sige  Baadsmændene,  og  naar  vi  har  den  imod  os,  skulde  en 
statskløgtig  Næse,  som  din  Herres,  vel  kunne  lugte  Halmen 
fra  Finnerup  Lade." 

,,Vend  med  Karmen  og  Hestene  !"  — lød  nu  Drost  Peders 
Stemme  fra  Slotstrappen.  — .,,Det  kongelige  Herskab  kjører 
til  Havnen  !" 

Alle  Væbnerne  adiøde,  og  den  kongelige  Karm  vendte  for 
Slotstrappen.  Drost  Peder  gik  tilbage.  Strax  efter  kom  Dron- 
ningen ved  Hertugens  Arm  og  den  lille  Konge  med  sin  Søster 
Merete  under  Armen  ud  af  Slottets  Forsal  og  stege  i Karmen 
tilligemed  Junker  Christopher.  Uagtet  Hertugens  høflige  Adfærd 
var  en  ubehagelig  Overraskelse  dog  synlig  i hans  tvungne  Smil. 

,,Vi  tør  ikke  tilbyde  Eder  Plads  i en  Damekarm,  Hertug 
Valdemar !"  — sagde  Dronningen  — ,, dertil  er  I for  vældig 
en  Rytter." 

Hertugen  svarede  med  et  høfligt  Buk,  idet  han  svang  sig  i 
Sadlen  tilligemed  de  andre  Herrer. 

„Til  Skibsbroen!"'  — raabte  Ridder  Jon  nu  til  Kjøresvenden, 
og  i Spidsen  for  det  store  Riddertog  rullede  den  kongelige 
Karm  over  Slotspladsen  ned  til  den  gamle  Strandport  ved 
Kanalen  og  derfra  til  Havnen,  ledsaget  af  en  talrig  Mængde 
nysgjerrige  Mennesker,  der  uophørlig  skrege  af  Glæde  over 
at  see  den  unge  Konge  nikke  til  dem  og  modtage  Dronnin- 
gens majestætiske  Hilsen. 

,,De  reise  til  Hyldingen  i Skjelskør  og  til  Kroningen  — 
til  Kroningen  i Lund!"  — raabte  den  Ene  i Munden  paa 
den  Anden ; og  tusinde  Hyldingsraab  og  Velsignelser  løde  fra 
alle  Kanter  efter  dem. 

I Skjelskør  var  Hyldingen  bestemt  til  næste  Dag.  Paa  Ridder 
Jons  og  Drost  Peders  Foranstaltning  var  Erkebispen  af  Lund 
allerede  afseilet  om  Natten  paa  en  hurtig  Seiler,  for  at  berede 
Alt  til  Kongens  Modtagelse  og  Kroning  i Lund.  Ved  Nyborg 
Havn  var  Alt  beredt  til  Indskibningen,  og  den  gik  meget 
hastig  for  sig.  Paa  Kongesmakken,  hvor  Hertugen  ogsaa  blev 
indskibet,  var  Drosten,  Cantsleren  og  Grev  Gerhard  tilligemed 
Ridder  Jon  og  alle  de  kongelige  Drabanter  tilstede.  Til  Her- 
tugens Forbauselse  blev  Kongesmakken  ledsaget  af  sex  store 
Langskibe,  der  alle  vare  stærkt  besatte  med  Krigsfolk.  Her- 
tugens eget  anseelige  Følge  af  Riddere  og  Svende,  tilligemed 
Domprovst  Grand  og  mange  geistlige  Herrer  fra  Danehoffet, 
fulgte  Kongesmakken  paa  trende  mindre  Fartøier,  og  det  gik 
med  4strygende  Medbør  ud  af  Fjorden.  Næsten  paa  samme 
Tid  løb  en  letbygget  Knor  ud  fra  Kysten,  og  Skirmen  berettede 
sin  Herre,  at  han  holdt  den  for  en  norsk  Fribytterknor, 
og  at  han  havde  seet  Hertugens  Væbner  springe  ombord  derpaa 
i Havnen.  Drost  Peder  saae  alvorlig  efter  det  mistækelige 
Fartøi,  isom  snart  var  forsvundet. 

Veiret  var  smukt.  Dronningen  stod  ved  Bagstavnen  paa  Konge- 
smakken og  saae  med  veltilfreds  Mine  tilbage  til  den  fyenske 

Kyst,  som  endnu  var  opfyldt  af  Mennesker,  der  svingede 
Huerne  med  høie  Hyldingsraab. 

Hertugen  nærmede  sig  nu  Dronningen  med  en  kjæk,  frimodig 
Mine.  ,, Eders  pludselig  forandrede  Bestemmelse  har  forbauset 
mig,  ædle  Dronning !**  — sagde  han  i en  Tone,  der  syntes 
at  ville  bebreide,  uden  at  mishage.  — ,,Men  jeg  maa  troe,  I 
har  vigtigere  Grunde  derfor,  end  dem,  I har  værdigedes  at 
meddele  mig.  En  urolig  Nat  og  en  tilfældig  Drøm  kan  jeg  ikke 
tiltroe  saa  stor  Indflydelse  paa  vor  kloge  og  besindige  Her- 
skerinde. At  jeg,  som  eders  ærbødige  Ridder,  uden  Indvending 
ærer  selv  eders  uforklarligste  Lune,  som  et  Bud  — det  har  jeg 
nu  viist.  Desuagtet  maa  jeg  endnu  gjøre  Eder  opmærksom 
paa,  at  vi  ved  flere  Folkeforsamlinger  i disse  urolige  Tider 
og  ved  denne  Hyldings-  og  Kroningsreise  udsætte  Land  og 
Rige  for  stor  Fare.  Vi  give  nu  de  Fredløse  altfor  nem  Lei- 
lig'hed  til  at  hevne  sig.  — I den  første  Forbittrelse  vil  intet 
Hevnforsøg  være  dem  for  dristigt/* 

„I  eders  og  saa  mange  kjække  Ridderes  Nærværelse  vilde 
en  saadan  Frygt  fra  min  Side  være  en  Fornærmelse**  — 
svarede  Dronningen  — ,, desuden  har  jeg  betydelig  forstærket 
min  Livvagt,  som  I seer.  Jeg  paaskjønner  eders  Finhed  og 
ridderlige  Overbærelse  med  hvad  I anseer  for  mine  Luner  og 
ubesindige  Indfald**  — vedblev  hun  — „og  jeg  skylder  Eder 
vistnok  nøiere  Opklarelse  om  Grunden  til  denne  Vaklen  i 
mine  Beslutninger.  I vigtige  Statsanliggender  synes  det  vel 
uklogt,  at  lade  sig  bestemme  af  Anelser  eller  Drømme  og  alle 
slige  Bevæggrunde,  som  eders  stærke  Kjøn  lader  haant  om  — 
denne  Svaghed  har  jeg  heller  ikke  tilforn  havt  Ord  for;  men 
I maa  dog  tilstaae  mig,  at  en  betydningsfuld  advarende 
Drøm,  i Forbindelse  med  mit  Livs  mørke  Erindringer,  maa 
for  mig  kunne  have  en  besynderlig  Overvægt.  Saa  uklogt  er 
det  Vel  ikke  heller,  at  ile  med  den  vigtige  Handling,  der  efter 
Folkets  Mening  ene  kan  hellige  og  beskytte  Kronen,  selv  mod 
de  forvorpneste  Forrædere.  Ogsaa  uden  noget  saadant  Svær- 
meri, som  I vel  kalder  det,  kunde  det  virkelige  Syn  af 
Kongemorderne  paa  Danehoffet  igaar  have  været  mig  tilstrække- 
lig Advarsel  mod  i denne  Tid  at  nærme  mig  Viborg  Krypt- 
kirke eller  — Finnerup  Lade.** 

Hertugen  skiftede  Farve.  „Hvorledes?  ædle  Dronning!** 
— sagde  han  hastig  — „Eders  Anelser  og  Drømme  staae 
dog  ikke  i Forbindelse  med  hine  gruelige  Erindringer?** 

„Tildeels.  I har  jo  dog  hørt.  Hertug  Valdemar!  hvor- 
ledes Graabrødre-Kapperne  vare  Forrædernes  Skalkeskjul  hin 
forfærdelige  St.  Cæciliæ  Nat.  De  tolv  Mænd,  jeg  drømte 
om  inat,  og  som  mig  synes  bare  Danmarks  Krone  paa 
Spidserne  af  deres  Spyd,  de  viste  sig  just  for  mig,  som  slige 
Ulve  i Faareklæder,  og  i Spidsen  Tor  dem  stod  en  Mand, 
hvis  Ansigt  aldeles  var  skjult  af  Hætten  — — ** 

„Ham  holdt  I vel  for  Marsk  Stig?**  — afbrød  Fler- 

tugen  hende  hastig  — „nu  vel,  ham  har  1 vel  Aarsag  til 
at  vogte  Eder  for,  og  just  derfor  — — ** 

„Just  derfor  har  jeg  forandret  min  Beslutning !**  — ved- 
blev Dronningen.  — „Eder  saae  jeg  ogsaa  — — ** 

„Mig?  — i gjør  mig  formegen  Ære.  Jeg  vil  dog  haabe, 
at  I ikke  engang  i Drømme  satte  mig  paa  en  Plads  og 
i et  Samfund,  som  jeg  selv  med  Eder  har  fordømt  — ** 

„I  istod  ved  min  Side,  syntes  mig,  og  paa  eders  død- 
blege  Ansigt  saae  jeg,  at  1 ogsaa  bævede  for  denne  Vaabenleg 
og  for  den  vaklende  Krone  paa  Mordernes  Spydsod.  Da 
var  det  mig  som  Danmarks  Skytshelgen,  den  hellige  Kong 
Knud,  stod  for  mig  og  sagde:  den  Salvede  skal  bære  Kronen 
til  sin  Dødsdag!  — Kan  det  undre  Eder,  at  et  saadant  Var- 
selsord maatte  bestemme  mig  til  et  Foretagende,  som  alle- 
rede Rigsraadet  og  hele  Folket  ønskede?  Førend  eders  Ankomst 
var  det  ogsaa  besluttet  saaledes.  At  udsætte  Flyldingen  i 
Skjelskør  vilde  vække  Misfornøielse  — og  en  Opsættelse  af 
Kroningen  endnu  mere.“  Dronningen  holdt  inde  og  betrag- 
tede Hertugen  alvorlig.  „Seer  jeg  ret“  — tilføiede  hun  — 
„saa  opfyldes  allerede  en  Deel  af  min  Drøm : 1 staaer  jo 
virkelig  inu  ganske  bleg  ved  min  Side.“ 

„Jeg  taaler  ikke  altid  Søluften**  — svarede  Hertugen 
og  foer  med  Haanden  over  Ansigtet.  — „Nu  vel,  ædle 
Dronning  — tilføiede  han  i let  og  ligegyldig  Tone  — „an- 
seer 1 disse  Hyldings-  og  Salvings-Ceremonier  for  saa  vig- 
tige, vil  jeg  ikke  overtale,  Eder  til  at  opsætte  dem.  Har  ellers 
Danmarks  Skytshelgen  gjort  sig  den  Uleilighed  at  give  Eder 
en  Aabenbaring,  saa  vilde  jeg  kun  ønsket,  han  havde  udtrykt 
sig  lidt  tydeligere:  at  bære  Kronen  til  sin  Dødsdag,  siger  ikke 
Meget;  men  at  bære  den  lykkelig  og  bære  den  længe,  er  en 
vigtigere  Sag,  og  om  dette  er  Veien  dertil,  veed  jeg  ikke.“ 
„Jeg  ikke  heller^  — svarede  Dronningen  — „men  lad 
os  i Guds  Navn  forsøge  det!“ 

Nu  traadte  den  unge  Konge  med  Ridder  Jon  og  Grev 
Gerhard  til,  og  Samtalen  var  afbrudt.  Man  talte  om  lige- 
gyldige Ting.  Gamle  Ridder  Jon  skjemtede,  og  snart  syntes 
det  kongelige  Reiseselskab  særdeles  muntert.  Drost  Peder  tog 
dog  ingen  Deel  i Underholdningen ; han  var  alvorlig  og  stille. 
Men  Grev  Gerhard  følte  sig  saa  lykkelig  ved  det  lønlige  Pant 
paa  Dronningens  Tillid,  som  han  bar  ved  sit  Bryst,  at  han 
overgav  sig  til  den  mest  lunefulde  Spøg  og  var  langt  heldigere 
i at  underholde  Dronningen,  end  nogen  Anden.  Hertugen 
anstrengte  sig  forgjeves  for  at  afvinde  ham  Fortrinet  i Vittig- 
hed og  artige  Indfald.  Den  urolige  Forstemthed,  han  søgte 
at  skjule,  betog  ham  hans  sædvanlige  Lethed  og  Livlighed,  og 
han  havde  ofte  det  Uheld,  at  hans  fremtvungne  Artigheder  og 
lystige  Indfald  ved  Grev  Gerhards  tørre  Tillæg  opvakte  en 
Latter,  hvori  han  maatte  deeltage  uden  at  føle  sig  smigret. 

Man  nærmede  sig  Skjelskør  og  saae  en  stor  Mængde 
Mennesker  paa  begge  Sider  af  Fjorden,  der  delte  Staden  i 

tvende  næsten  lige  store  Dele.  Den  unge  Konge  stod  i For- 
stavnen ved  Cantslerens  Side  og  hørte  opmærksom  paa  hvad 
den  lærde  Herre  fortalte  ham  om  Henrik  Æmeldorfs  Oprør 
mod  hans  Farfader,  Kong  Christopher  Valdemarsøn. 

,,Det  er  nu  fem  og  tredive  Aar  siden,  min  unge  Herre 
og  Konge !**  — sagde  Cantsleren  — „men  det  er  for  mig 
som  det  var  skeet  den  Dag  igaar;  det  var  netop  Ugen  efter 
at  jeg  havde  vundet  min  første  Palme  udi  Logiea  i Kapitel- 
huset. Her  gik  eders  høisalige  Herre  Farfader  iland  med  sin 
Hærmagt,  for  at  tvinge  den  stolte  Oprører  til  at  underkaste  sig 
ogi  'hylde  ham.  Stad  og  Slot  var  vel  med  Rette  i Felt- 
herrens Magt:  det  var  givet  ham  i Pant  af  Kong  Abel  for 
Krigssolden ; men  han  havde  storlig  Synd  og  Uret  i at  negte 
Kongen  Hylding  og  oprøre  Folket  imod  ham.  Seer  I den 
dybe  Grav  tværs  over  Bymarken?  den  havde  den  ugudelige 
Æmeldorf  ladet  opkaste,  og  derindenfor  havde  han  en  stor 
Befæstning.** 

,,Og  min  Farfader  blev  slagen  og  maatte  flygte  for  den 
Oprører  ?**  — sagde  den  lille  Konge  — ,,det  var  dog  har- 
meligt! Havde  han  da  ingen  tappre  og  troe  Mænd  i sin  Hær?** 
,,Jo,  visselig  !**  — svarede  Catsleren  — „men  hvad  er 
Menneskestyrke,  naar  Herren  vil  tugte  os?  han  gav  de  ugude- 
lige Forrædere  dog  kun  Overhaand  til  en  Tid:  Aaret  efter 
kom  eders  kongelige  Farfader  igjen,  som  en  streng  og  mægtig 
Dommer,  og  da  var  Herren  med  ham.  Staden  blev  indtaget 
og  brændt;  Oprørshøvdingen  maatte  flye,  og  hans  Tilhæn- 
gere bleve  Alle  henrettede  paa  hin  grønne  Mark  — der, 
hvor  nu  Retterthinget  og  Rigsdagen  holdes  — Soli  Deo 
gloria !**  *) 

,,Der  skal  jeg  altsaa  hyldes  imorgen?**  — sagde  Kong 
Erik.  — ,,Det  er  dog  underligt!  Er  det  kun  nogle  og  tre- 
dive Aar  siden,  saa  maa  der  vist  leve  Mange  endnu,  hvis 

Frænder  og  Venner  der  ere  henrettede.** 

,,Det  maa  der  vistnok**  — svarede  Cantsleren:  — ,,de 
Ugudeliges  Slægt  er  desværre  ikke  udryddet  i Verden.  Var 
jeg  i eders  Sted,  min  unge  Konge!  forlagde  jeg  det  sjællandske 
Danehof  til  en  anden  Stad  for  Fremtiden,  for  de  mørke  Er- 
indringers Skyld  og  for  at  undgaae  de  slette  Forbetydninger, 
Almuens  Overtro  her  let  kan  finde  Anledning  til.  Kongernes 
Magt  og  Lykke  er  kun  i Guds  Haand,  det  er  sandt;  men 
det  kortsynede  Menneske  vil  tidt  spaae  ilde,  hvor  Herren 
raader  vel,  og  paa  et  ulykkeligt  Sted  kan  dog  Ingen  ret 

glæde  sig  og  troe  paa  den  timelige  Lykke.** 

,,I  har  dog  ingen  Mistro  til  mine  kjære  Undersaatter 

her?  ærværdige  Herre!**  — spurgte  Erik.  — „See,  hvor 

glade  de  svinge  deres  Huer!  — og  hører  I,  de  hilse  mig 
allerede  'med  Hyldingsraabet  !** 

,, Folket  er,  Gud  skee  Tak,  tro  og  ærligt**  — svarede 


*)  Gud  alene  Æren! 

Cantsleren  „men  komme  de  Fredløse  hid,  for  at  gjøre 

Indsigelse  mod  Dommen,  finde  de  sagtens  Tilhængere.  Hvor 
har  den  Onde  ikke  Frænder?  Dog  i har  troe  Mænd  hos 
Jer,  Herre  Konge!  og  I har,  næst  Guds  Hjælp,  Intet  at 
frygte.  Seer  jeg  Ret,  er  Rimaardsøn  her  ogsaa.“ 

Kongesmakken  lagde  nu  til  Land.  Paa  Skibsbroen  mod- 
toges de  Kongelige  af  Stadsfogden  og  alle  Borgerne,  saavel- 
som  af  Ridder  Bent  Rimaardsøn,  som  nylig  var  ankommen 
hertil  med  sine  Langskibe  fra  Taarnborg.  Denne  Dronningens 
Frænde  og  Kongehusets  troe  Ven  stod  med  Rette  i stor 
Agtelse.  Hans  Broders  Henrettelse  blandt  Niels  Ufreds  Bande 
havde  gjort  ham  endnu  mere  tungsindig  end  tilforn ; men 
den  Skam,  der  var  overgaaet  hans  berømmelige  Slægt 
søgte  han  ved  den  aarvaagneste  Virksomhed  at  udslette.  Efter 
Overrumplingen  af  Ribehus,  hvori  han  tog  virksom  Deel, 
havde  han  krydset  om  Kysterne  og  bevogtet  dem  mod  de  norske 
Fribyttere;  i Skjelskør  Fjord  laae  et  Fribytterskib,  han  nylig 
havde  opbragt.  Saasnart  den  alvorlige  Ridder  havde  hilset  de 
Kongelige,  udbad  han  sig  Tilladelse  til  at  ledsage  dem  op  paa 
,,Hovgaarden“,  som  Slottet  kaldtes,  da  han  havde  nogle 
Efterretninger  at  meddele. 

„Er  eders  Efterretninger  gode.  Ridder  Rimaardsøn ! saa 
lad  os  høre  dem  strax!“  — sagde  den  lille  Konge  — „dog 
nei!“  — vedblev  han,  da  han  saae,  gamle  Ridder  Jon  blinkede, 
— „her  er  ikke  Stedet  til  Sligt. “ 

Den  gamle  Jon  havde  strax  bemærket  Ridder  Rimaard- 
søns  betænkelige  Mine,  og  saavel  han  som  Cantsleren  havde 
seet,  at  Hertugen  og  Mester  Grand  gave  hinanden  et  uroligt 
og  betydende  Blik,  idet  disse  Herrer  opdagede  det  erobrede 
Fribytterskib  i Fjorden.  Medens  de  Kongelige  under  Borger- 
nes Fryderaab  begave  sig  op  til  Slottet,  tog  Rimaardsøn  Drost 
Peder  hastig  tilside.  „Her  er  Forrædere  i Byen!“  — hviskede 
han.  — „Vogt  Kongen  vel  og  hav  Øie  med  Hertugen ! Var 
I dragen  over  lille  Bælt  idag,  var  I falden  i Marskens  Hæn- 
der. — Der  ligger  en  norsk  Flaade  ved  Ekerø ; den  norske 
Konge  skal  selv  være  med.  Marsken  brænder  maaske  i dette 
Øieblik  det  halve  Fyen  af  — “ 

„Store  Gud!“  — udbrød  Drost  Peder  — „naar  har 
en  dansk  Konge  staaet  saaledes  omsnoet  af  Forrædere  og  Fjen- 
der! Var  han  kun  salvet  og  kronet !“ 

„Var  Hertugen  kun  aldrig  kommen  fra  Sjøborg  Taarn!“  — 
hviskede  Rimaardsøn. 

„Han  kan  komme  der  igjen!“  — svarede  Drosten,  og 
hans  Øine  tindrede. 

De  hørte  nu  Hertugens  Stemme  tæt  ved  dem  og  afbrøde 
pludselig  den  hemmelige  Samtale. 

Saasnart  de  Kongelige  vare  ene  paa  Slottet,  lode  de 
Rimaardsøn  kalde  og  erfarede  af  ham,  hvad  han  nys  havde 
betroet  Drost  Peder.  Han  fremlagde  desuden  en  Pakke  op- 
snappede  Breve  fra  Drost  Tuko  Abildgaard  i Norge  og  Marsk 

Sti  g til  Hertug  Valdemar,  Mester  Grand  og  Grev  Jacob  af 
Halland,  hvoraf  de  Fredløses  Forbindelser  med  Norge  og  deres 
hele  Plan  til  at  omstyrte  den  danske  Throne  tydelig  røbedes, 
brevene  fra  Hertugens  Drost  vare  under  geistlige  Mænds 
Segl  anbefalede  til  Domprovst  Grand  i Koskild,  for  af  ham 
at  besørges  til  Hertugen  og  de  misfornøiede  Adeismænd  i 
Riget.  Af  disse  Breve  syntes  det  klart,  at  Marsk  Stig  og 
de  Fredløse  agtede  at  indsætte  Hertugen  paa  den  ledige  Throne, 
hvis  han  trolig  vilde  staae  dem  bi  og  skaffe  dem  Ledighed  til 
at  bemægtige  sig  de  kongelige  Personer.  Af  Brevene  til  Grev 
Jacob  syntes  det  derimod,  som  Marsken  og  de  Fredløse  ikke 
stolede  paa  Hertugen,  men  havde  lovet  den  norske  Konge 
Danmarks  Krone,  naar  han  vilde  indsætte  dem  i deres  Rettig: 
heder  og  staae  dem  bi  med  sin  Flaade.  Disse  vigtige  Brev- 
skaber vare  fundne  paa  det  erobrede  Fribytterskib,  hvis  fangne 
Mandskab  sad  indespærret  i Slotstaarnet. 

Med  den  høieste  Bestyrtelse  hørte  Dronningen  og  den 
unge  Konge  disse  Tidender.  De  lode  øiebiikiig  Ridder  Jon, 
Drost  Peder  og  Mester  Martin  hemmelig  kalde.  De  strengeste 
Forholdsregler  bleve  strax  tagne;  men  efter  Ridder  Jons  Raad 
maatte  Hertugen  paa  Skrømt  og  kun  halvt  indvies  i Raadet. 
De  opsnappede  Breve,  der  røbede  hans  Forbindelse  med  de 
Fredløse,  bleve  omhyggelig  skjulte,  og  kun  Brevene  til  Grev 
Jacob  om  Marskens  forvovne  Løfte  til  den  norske  Konge  fandt 
man  klogt  og  hensigtsmæssigt  at  meddele  ham.  Saasnart 
denne  Beslutning  var  tagen,  blev  Hertugen  kaldet.  Hans 
Forbauselse  over  den  Opdagelse,  man  meddeelte  ham,  syntes 
sand  og  naturlig:  han  gav  sin  Forbittrelse  mod  Marsk  Stig 
og  de  Fredløse  Luft  i de  stærkeste  Udtryk  og  billigede  aldeles 
de  af  Rigsraadet  foreslagne  Forholdsregler  til  at  forsvare 
Landet  mod  de  Norske.  Imidlertid  havde  Grev  Gerhard  ladet 
alle  de  kongelige  Krigsmænd  udskibe  og  fordele  i Byen;  han 
havde  sat  en  betydelig  Vagt  ved  Slottet  og  selv  indtaget  sin 
Plads  i Forsalen  som  Drabanthøvding. 

Drost  Peder  forlod  med  Ridder  Jon  det  kongelige  Løn- 
kammer, og  de  gik  gjennem  en  øde  Gang  til  Drabantsalen. 
Drostens  Kinder  blussede  af  Harme,  og  hans  tindrende  Blik 
forkyndte,  at  en  dristig  Plan  fløi  ham  gjennem  Hovedet. 
„Elendige  Svaghed !“  — udbrød  han  — „har  vi  nu  da  ikke 
Beviser  nok  for  hans  Forræderi?  hvad  hindrer  os  i at  fængsle 
ham  paa  Stedet,  som  Landsforræder  ?“ 

„Klogskaben,  min  unge  Ven!  og  Besindigheden“  — sva- 
rede gamle  Jon  med  betænkelig  Mine. 

„Eders  Klogskab  gjør  mig  rasende  !“  — sagde  Drost 

Peder.  — „Jeg  kan  ikke  længer  udholde  at  see  den  Forræder 
midt  iblandt  os,  som  vor  og  Landets  Herre.  Forekomme  vi 
ikke  ham,  vil  han  forekomme  os  — sagde  gamle  Henner.  — 
Det  maa  nu  briste  eller  bære!  — u 

„Briste  vil  det,  hvis  I ikke  giver  Tid!“  — sagde  den 
Gamle  med  Vægt.  — „Saalænge  han  endnu  kan  bære  Ma- 


399 

sken,  er  det  vor  Lykke.  I det  Øieblik,  han  selv  kaster  den, 
ja  — da  maa  han  styrtes  !** 

„Godt!  — dertil  behøves  kun  et  Ord!** 

„Vogt  Jer  for  det  Ord,  Drost  Peder!  dermed  omstyrter 
I 'maaske  Danmarks  Throne.**  Ridder  Jon  taug  og  betrag- 
tede sin  unge,  oprørte  Ven  med  urolig  Bekymring.  „Endnu 
Eet!**  — tilføiede  den  gamle  Herre  med  dæmpet  Smerte  — 
„veed  I,  at  vor  troe  Inges  Fader  sidder  fangen  i Taarnet, 
som  Overbringer  af  de  vigtige  Forræderbreve  ?** 

„Gud  i Himlen!  Ridder  Lave!**  — udbrød  Drost  Peder 
forfærdet  — „Gud  være  ham  og  os  Alle  naadig!  jeg  tør 
desværre  ikke  tvivle;  men  er  hans  Brøde  beviislig?** 

„Han  var  med  paa  Fribytterskibet;  i hans  Værge  fandtes 
Brevskaberne.  Hvad  han  kan  sige  til  sit  Forsvar,  veed  jeg 
ikke.  Imorgen  skal  han  forhøres  og  dømmes  i Rigsraadet. 
Paa  Grund  af  vort  Forhold  til  ham,  har  jeg  fordret  mig  og 
Eder  fritagne  for  at  være  med  blandt  hans  Dommere/* 
„Arme,  arme  Inge!**  — sukkede  Drost  Peder  — „hvor 
er  ihun?  — hvad  har  I for  med  hende?  — hun  har  henr 

viist  mig  til  Eder.  I har  streng  og  kold  bortviist  ethvert 

Spørgsmaal  om  hende  i disse  farlige  Dage.  Nu  kan  jeg  ikke 
udholde  det  længer.  Hvad  skal  hun  i Sverrig,  medens  vi  her 
fængsle  og  fordømme  hendes  Fader?** 

„I  skal  vide  Alt  og  billige  det!**  — svarede  Ridder  Jon 
og  (greb  hans  Haand.  — „Følg  mig  til  Cantsleren!  For 

Inges  Skyld  vilde  jeg  selv  ønske,  at  Lave  imorgen  kunde 
skuffe  os  Alle.  Var  jeg  hans  Dommer,  stod  han  ikke  til  at 
redde.  Nu  er  Hertugen  hans  Dommer.  Den  ene  Ravn  hug- 
ger ikke  Øiet  ud  paa  den  anden.  Saavidt  er  det  kommet, 

at  nu  ogsaa  vi  maae  glæde  os  til  en  Uretfærdighed  og  ved  at 
have  en  Forræder  til  Rigsforstander.**  Han  foer  heftig  med 
Haanden  over  Øinene  og  drog  Drost  Peder  bort  med  sig. 


.11.  KAPITEL. 

Midt  i Slotsgaarden  stod  et  lille,  mørkt  Taarn,  hvis 

nederste  Deel  med  de  dybe  Stenkjældere  tjente  til  Fængsel.  I 
en  af  disse  underjordiske  Stenstuer  var  Ridder  Lave  inde- 
spærret. Han  rørte  sig  med  ængstelig  Forsigtighed  og  gruede 
for  at  høre  Klangen  af  sine  Jernlænker.  For  hver  stærk  Lyd 
foer  han  sammen,  og  hvert  Øieblik  saae  han  til  den  stærkt 

laasede  Jerndør;  men  den  aabnedes  ikke.  Et  lille  Jerngitter 
sad  høit  oppe  i Muren  og  vendte  ud  imod  Slotsgaarden. 

Ved  Hjælp  af  en  gammel  Fangeblok  og  et  Par  løse  Stene, 

der  havde  tjent  til  at  lænke  Forbrydere  fast  til,  var  det  med 
stor  Anstrengelse  lykkedes  ham  at  danne  sig  en  Opgang  til 
Murfordybningen  ved  Gitteret.  Her  kravlede  han  op  og  kunde 
see  Enhver,  som  gik  op  og  ned  ad  Slotstrappen.  Han  saae 

nu  Ridder  Jon  gaae  forbi  med  Drost  Pecier;  men  han  gruede 
for  at  møde  sin  gamle  Frændes  Blik,  og  Harme  kvalte  hans 
Røst,  idet  han  vilde  nævne  Drost  Peders  Navn  og  bede  ham 
om  Redning.  Han  jamrede  sagte  og  vred  sine  Hænder. 
Endelig  syntes  han  at  faae  Mod,  idet  han  saae  adskillige  af 
Hertugens  Folk  gaae  frem  og  tilbage.  Han  pillede  et  Brev- 
skab frem,  som  var  skjult  i hans  Ærme ; hvergang  han  hørte 
en  Lyd  ved  Fængselsdøren,  skjulte  han  det  ængstelig,  og  hver- 
gang En  af  Hertugens  Folk  gik  forbi,  fremtog  han  det  igjen. 
Den  unge  Konge  lod  sig  et  Øieblik  see  paa  Svalen  og  hil- 

sede  de  mange  nysgjerrige  Mennesker  i Slotsgaarden,  der  jub- 
lede og  svang  deres  Huer  ved  at  see  ham.  Dette  Syn  bevær 
gede  den  fangne  Ridder;  han  gjemte  atter  Brevet  og  faldt  i 
dybe  Tanker.  Om  Aftenen  skinnede  Maanen  ind  til  ham,  og 
han  sad  der  raadvild  endnu  med  Brevet  i Haanden.  Endelig 

saae  han  Hertugen  med  en  høist  betænkelig  Mine  gaae  ned  ad 
Slotstrappen  for  at  begive  sig  til  den  Sidefløi  af  Slottet, 

der  var  ham  anviist.  Foran  ham  gik  en  kongelig  Kammer- 
svend med  en  Fakkel.  Sex  af  hans  Riddere  ledsagede  ham  i 
nogen  Frastand.  Han  kom  tæt  forbi  Fængselsgitteret.  Et 

Glimt  af  Haab  gav  den  ængstelige  Fange  Mod.  Han  hostede. 
Hertugen  blev  opmærksom  og  saae  til  Gitteret.  ,,I  taber  eders 
Handske,  Hertug  Valdemar !“  — hviskede  den  fangne  Ridder 
og  kastede  idetsamme  det  sammenrullede  Brevskab  ud  af  Gitte- 
ret. Hertugen  lod  sin  Handske  falde  derpaa  og  tog  det  hastig 
op  tilligemed  Handsken.  ,,Der  sidder  nok  En  af  Forræderne 
fra  Norge  og  venter  paa  Galgen !“ — sagde  han  høit  og  ka- 
stede et  harmfunklende  Blik  til  Gitteret.  Derpaa  gik  han  hastig, 
uden  oftere  at  see  til  Fængslet,  hvorfra  der  lød  et  dybt,  jam- 
rende Suk  efter  ham. 

Skirmen,  som  paa  sin  Herres  Befaling  bevogtede  ethvert 
af  Hertugens  Skridt,  stod  i dette  Øieblik  i en  Krog  ved 
Taarncv,  hvor  der  faldt  en  stærk  Slagskygge.  Saasnart  Her- 
tugen /ar  forsvunden,  traadte  den  troe  Væbner  frem  og  gik 
forbi  Taarngitteret  for  at  ile  over  til  sin  Herre  i Cantslerens 
Værelser.  1 J 

,,I  den  forbarmende  Guds  Navn!  hør  mig,  unge  Men- 
neske \“  — hviskede  den  fangne  Ridder  — ,,er  du  ikke  Drost 
Hessels  Væbner ?“ 

,,Til  Tjeneste \“  — svarede  Skirmen  og  standsede. 

,,Sig  din  Herre,“  — stammede  Fangen  — ,,at  den 
Mand,  der  engang  reddede  Drost  Peder  Hessels  Frihed  og 
Liv,  venter  nu  sin  Sjæls  Fred  af  et  Øiebliks  Samtale  med 
ham!  Sig,  jeg  kan  aabenbare  ham  noget  Vigtigt  — men  det 
haster !“ 

,,Det  Ærende  skal  jeg  røgte !“  — svarede  Skirmen  og 
skyndte  sig  bort. 

Fangen  krøb  ned  fra  det  farlige  Sæde  ved  Gitteret.  Han 
forstyrrede  omhyggelig  sit  Stillads  og  satte  sig  i en  sørg- 
modig Stilling  paa  Blokken  under  Gitteret.  Han  lyttede  for- 

ventningsfuld  til  enhver  Lyd ; men  det  varede  en  Tidlang  in- 
den han  hørte  nogen  Bevægelse  i Gangen.  Endelig  hørte 
han  Fangevogterens  Nøgler  rasle.  Skodderne  sloges  fra  Dø- 
ren ; den  aabnedes  og  lukkedes  igjen.  Drost  Peder  stod  i 
Fængselet  hos  ham.  Maaneskinnet  faldt  gjennem  Gitteret 

paa  Fangens  blege  Ansigt;  han  blev  siddende  nedbøiet  uden 
at  slaae  Øinene  op.  Drosten  blev  et  Øieblik  staaende  taus 
ved  Døren  og  betragtede  ham.  Litle-Slægtens  ædle  Grund- 
træk i det  svage,  forvildede  Aasyn  erindrede  ham  smertelig  baade 
om  Jomfru  Inge  og  om  den  brave  Ridder  Jon;  Taarerne 
stege  Iham  i Øinene.  „Ulykkelige  — sagde  han  — „hvad 
kan  jeg  gjøre  for  eders  Fred?  og  hvad  har  I at  betroe 
mig?“ 

„Sig  mig  Sandhed,  Peder  Hessel!“  — sagde  Fangen 

med  bævende  Røst,  men  i den  faderlig  fortrolige  Tone,  der 
erindrede  Drosten  om  deres  Forhold  i hans  Barndom  — „er 
du  og  Fætter  Jon  mine  Dommere?^ 

„Nei,  Gud  være  lovet!  vore  Forhold  til  Eder  fritage  os 
fra  at  dømme  i eders  Sag.“ 

„Vel!  saa  vil  jeg  haabe  Barmhjertighed.  Af  dig  og  gamle 
Jon  kunde  jeg  kun  vente  hvad  I kalde  Retfærdighed ; men 
Gud  hjælpe  os  Alle,  skulde  vi  skee  vor  Ret!  — — “ 

„Ridder  Lave!“  — afbrød  Drost  Peder  ham  — „troer 

I virkelig,  at  der  ikke  er  en  mægtig,  maaske  alt  for  mægtig 

Stemme,  der  taler  for  Eder  baade  i mit  og  i eders  gamle 
Frændes  Bryst ?“ 

„Jeg  vil  troe  det  og  give  dig  et  Beviis  derpaa.  Siden 
du  ikke  skal  dømme  mig,  tør  jeg  nu  betroe  mig  til  dig  og 
sige  dig  hvad  der  ligger  mig  paa  Hjerte. “ Med  disse  Ord 
reiste  Fangen  sig  og  betragtede  Drosten  med  et  forskende  Blik. 
— „Ulykken  har  nu  lært  mig,  hvad  du  tidt  forgjeves  har 
villet  bringe  mig  til  at  troe“  — vedblev  han  i samme  for- 
trolige Tone:  — „Nu  seer  jeg,  der  er  ingen  Lykke  og  Vel- 
signelse ved  Opstand  eller  Sammensværgelse  mod  den  lovmæs- 
sige Magt,  om  det  ogsaa  skeer  af  den  reneste  Kjærlighed  til 
Fædrelandet  og  vor  Frihed.  Efter  Landsloven  maa  jeg  dom- 
fældes  ; men  Kongen  har  Benaadningret.  Jeg  lægger  mit 
Liv  og  min  Skjæbne  i den  unge  Konges  Haand!  Jeg  har 
ingen  Deel  i hans  Faders  Drab,  og  han  kan  benaade  mig. 
Jeg  har  seet  ham  idag.  Havde  jeg  seet  ham  saaledes  før, 
skulde  jeg  nu  ikke  siddet  her.  Nu  begriber  jeg,  at  selv  den 
stærke  Marsk  Stig  ikke  kunde  see  den  Barnekonge  i Øiet  og 
negte  ham  Kongenavnet.  Du  var  hans  Vaabenmester  og 
Lærer,  Peder  Hessel ! og  jeg  fortænker  dig  ikke  i,  at  du  haaber 
det  Største  af  ham.  Vil  han  skjenke  mig  Livet,  vil  jeg  nu 
sværge  iham  Troskab.  Jeg  vil  aabenbare  ham  vigtige  Ting  — 
jeg  vil  bekjende  mine  Synder  for  Cantsleren  og  afsone  min 
Brøde  i et  Statsfængsel  — sig  ham  det!  — “ 

„Store  Gud  \u  — udbrød  Drost  Peder  sjæleglad  og  greb 

1 i 26  — III 

Fangens  bævende  Haand  med  Varme  — „tør  jeg  troe,  hvad 
jeg  Ihører!  — saa  har  den  forbarmende  Gud  da  hørt  min 
Bøn  og  bøiet  eders  Hjerte!  I vil  være  vor  unge  Konge  tro 
og  huld  — 1 vil  tilstaae  Alt  og  sværge  ham  Lydighed  — 
I vil  gjøre  Alt  godt  igjen  — og  han  vil  — han  maa  ber 

naade  Eder.  — Men  han  raader  dog  ikke  ene"  — tilføiede 

han  betænkelig:  — „uden  Hertugens  og  Dronningens  Minde 
kan  han  ikke  benaade  Eder." 

Ridder  Laves  blege  Kinder  vare  bievne  blussende  røde.  Han 
taug  et  Øieblik  og  syntes  at  betænke  sig.  „Hertugen  kan 
ikke  fordømme  mig"  — hviskede  han  derpaa  fortrolig  med  et 
tillidsfuldt  Smil  — „derfor  har  jeg  sørget.  Som  Kongens 
Læremester  og  første  Raadgiver,  kan  du  med  et  Ord  be- 
stemme hans  Villie.  Et  venligt  Ord  hos  Dronningen  fandt 

maaske  et  villigt  Øre.  Der  var  en  Tid,  da  et  Ord  af 

Peder  Hessel  kunde  gjøre  Under  hos  den  skjønne  Dronning 

Agnes  — — " 

Drost  Peder  Aasyn  formørkedes.  Ridder  Laves  Minespil 
behagede  ham  ikke.  Glæden  over  hans  Sindsforandring  for- 
svandt pludselig,  idet  han  nu  tillige  erindrede  hvad  Skirmen 
nys  havde  troet  at  opdage.  „Som  Menneske  tør  jeg  maaske 

tale,  hvor  jeg  som  Drost  maa  tie"  — sagde  han  med  streng 

Alvor;  — „men  det  tør  jeg  dog  kun,  naar  jeg  veed  med 
Vished,  at  I taler  Sandhed  og  ifkke  selv  her  oplægger  Raad 
mod  Kongen  og  Fædrelandet." 

„Hvad!  faaer  I nu  Skrupler?  Drost  Peder!"  — svarede 

Ridder  Lave  forskrækket  og  med  dæmpet  Forbittrelse.  — „Jeg 
har  jo  omvendt  mig  til  eders  Statstro.  Vil  I see  mig  jamre 
og  hyle  i Sæk  og  Aske,  for  at  troe  det?  Gjør  for  mig  hvad  I 
kan,  Peder  Hessel!  I skal  see,  jeg  er  ikke  utaknemmelig!" 
— vedblev  han  ængstelig  og  i hjerteligere  Tone.  — „Din 

Fader  var  min  Ven,  og  hvad  jeg  lovede  ham  i hans  Døds- 
stund har  jeg  ikke  glemt:  — redder  du  nu  mit  Liv,  som  jeg 
engang  reddede  dit,  skal  min  Faderhaand  ikke  længer  adskille 
hvad  en  mægtigere  Haand  har  sammenføiet  — — " 

Drost  Peder  var  bleven  bevæget;  men  nu  bemærkede  han 
et  listigt  Smil  i Ridder  Laves  urolige  Ansigt,  og  han  følte  med 
Harme  hvor  nær  han  var  ved  at  bedaares.  „Selv  ikke  for 
den  Pris  sælger  jeg  min  Troskab,  Ridder  Lave!"  — udbrød 
han  heftig  og  med  krænket  Selvfølelse:  — „skal  jeg  uden  at 
foragte  mig  selv,  tale  og  love  for  Eder,  maa  jeg  vide,  om 
vi  tør  troe  Eder.  Hvad  har  I med  Hertugen  at  gjøre?  hvad 
stod  der  i det  Brevskab,  I nys  lod  ham  optage  med  sin 

Handske?" 

Ridder  Lave  foer  forfærdet  sammen  og  blev  dødbleg.  „Brev- 
skabet! — hvilket  Brevskab?"  — stammede  han  — „ha,  er  I 
alvidende!  — der  stod  — der  stod  — ved  den  levende  Gud! 
der  stod  ikke  Andet  deri,  end  hvad  sandt  var  — at  jeg  var 
en  uforsigtig  Gjæk  og  havde  bragt  Brevskaber  her  til  Landet, 
som  maaske  kunde  volde  Hertugen  Fortrædeligheder,  hvis  jeg 

ikke  oplyste  Sammenhængen  med  dem.  Jeg  kan  vidne,  at  de 
vare  skrevne  af  hans  Fjender  for  at  opsnappes  og  sætte  ham 
i Mistanke  for  lønlig  Forbindelse  med  de  Fredløse  — — 1 “ 

,,  Ulykkelige  !“  — afbrød  Drost  Peder  ham  — ,,I  leger  endnu 
paa  Randen  af  en  Afgrund  med  tvende  hvasse  Sværd,  og  de 
vil  begge  falde  knusende  paa  eders  Floved.  Jeg  kan,  jeg 
tør  nu  ikke  gaae  i Borgen  for  Eder.  I er  endnu  Danmark  og 
Kongehuset  en  farlig  Mand,  og  jeg  var  en  Landsforræder, 
om  jeg  vilde  vidne  Andet  for  at  frelse  Eder.  Men  for  eders 
Sjæls  Fred  vil  jeg  sørge.  Vil  I oprigtig  bekjende  Cantsleren 
eders  'hele  Brøde,  vil  I endnu  selv  betænke  eders  evige  Vel 

— saa  kan  maaske  Cantsleren  tale  eders  Sag  for  den  forbar- 
mende Gud  og  for  Kongen.  Inden  en  Time  skal  han  være 
hos  Eder!“ 

,,Ak  ja,  ak  ja,  saa  lad  Cantsleren  da  komme  og  berede  mig 
til  Døden  — jamrede  Ridder  Lave  og  tørrede  Angestsveden 
af  isin  Pande  — ,,saa  vil  jeg  da  give  mig  Gud  i Vold. 

— Hos  Menneskene  er  der  dog  ingen  Forbarmelse.  Ak,  saae 
min  Inge  hvor  haardhjertet  I er.  Drost  Peder!  hun  vilde  aldrig 
elske  den  Mand,  der  kan  være  saa  grum  mod  hendes  ulykkelige 
Fader.“ 

,,Den  almægtige  Gud  er  mit  Vidne  !“  — udbrød  Drost 
Peder  og  knugede  Haanden  mod  sit  Bryst  i den  heftigste 
Smerte  — ,,det  skærer  mig  dybt  i Sjælen,  at  jeg  ikke  kan 
troe  Eder  bedre.  Hertugen  vil  I vinde  ved  et  falsk  Vidnes- 
byrd og  mig  ved  et  falsk  Haab.  I vilde,,  om  I kunde  det, 
gjøre  Imin  Kjærlighed  til  Forræder  mod  min  Troskab.  Nei, 
Ridder  Lave  Litie!  saaledes  staaer  I ikke  til  at  redde.  Kun  Sand- 
hed kan  frelse  Eder  og  Fædrelandet  og  os  Alle.  Gud  give  eders 
vaklende  Sind  Fasthed  og  Magt  til  at  ville  helt  og  for  Alvor 
hvad  I nu  kun  vil  paa  Skrømt  og  for  at  redde  Eder  for 

Menneskenes  Domstol !“ 

Med  disse  Ord  gik  han  tilbage  til  Fængselsdøren,  som  aab- 
nedes  for  ham  ved  tre  Slag  med  hans  Sværdhefte.  Ridder  Lave 
siank  jamrende  om  paa  Stengulvet,  og  Drost  Peder  hørte 

udenfor  'hvorledes  den  pinligste  Dødsangest  nu  syntes  at  af- 
tvinge ham  en  oprigtig  Bøn. 

En  halv  Time  efter  at  Drost  Peder  havde  forladt  Fængslet, 
gik  Cantsler  Martinus  i sin  Dominicanerdragt,  med  sit  Breviar 
og  en  Lygte  i Haanden,  over  Slotsgaarden  til  Taarnet.  Han 
blev  strax  indladt  til  den  ængstelige  Statsfange,  som  han  fandt 
i en  saadan  Sindsforvirring  og  Strid  med  sig  selv,  at  det 
ikke  var  den  filosofiske  Cantsler  muligt  at  bringe  Sammen- 

hæng i hans  Bekjendelser  og  modsigende  Yttringer. 

,,Er  det  Jer,  som  skal  berede  mig  til  Døden ?“  — sagde 

Fangen  og  foer  op  imod  ham  med  et  vildt  stirrende  Blik.  — 
„Vel,  det  er  paa  høie  Tid!  Steile  og  Hjul  er  mig  beredt  — 

— Drost  Peder  vil  jo  ikke  bede  for  mig  — og  mit  Barn, 
mit  istakkels  Barn  — hun  vil  døe  af  Skam  over  sin  Fader. 

26*  — m 

Men  mig  skeer  min  Ret!“  — vedblev  han  med  hviskende  Stem- 
me. „Jeg  nikkede  — see,  saaledes  nikkede  jeg  i de  For- 
færdeliges Raad.  Det  Nik  kostede  mig  maaske  min  Salighed 

og  Kong  Erik  Christophersøn  Livet.  — Var  jeg  ikke  med  blandt 
de  Tolv  i Finnerup  Lade?  — Nei,  nei,  det  var  en  Drøm‘* — udbrød 
han  heftig  — „i  den  Nat  forraadte  jeg  kun  min  Herres  Borg 
— hans  Blod  kom  ikke  paa  min  Haand  — det  kommer 
ikke  over  mit  Hoved  — men  Ve-Raabet  hørte  jeg  fra  hans 
Kiste  — det  kom  fra  Graven  — nei,  fra  Helvede  kom 

det  — jeg  husker  det  nok.  — Jeg  er  ikke  dømt  fredløs  af 
Mennesker  — men  fredløs,  evig  fredløs  blev  jeg  dog  i hin 
Time.  Jeg  er  en  ulykkelig  Mandl;i  — sukkede  han  og  holdt 

inde.  — ,,Ha,  men  Ulykken  skal  ikke  nedslaae  mig!“  — 
vedblev  han  og  kneisede:  — „Jeg  er  af  ædel  Byrd  — jeg 
døer  ikke  som  Landsforræder,  nei,  som  Fædrelandsven,  som 
fyranfjende!  Hvad  vil  du  mig.  Klerk!  du  er  ikke  min  rette 
Skriftefader  — du  er  ikke  den  kjække  Domprovst,  der  tør 
byde  Konger  og  Keisere  Trods.  Jeg  kjender  dig  nok,  du  er 
Bogormen  fra  Antvorskov,  den  lærde  Cantsler  — du  er  Ty- 
rannens Ven,  og  nu  vil  du  have  alle  frie  danske  Mænd  fred- 
løse og  i Band.  Kommer  du  hid  for  at  høre  mit  Skriftemaal 
iaften  og  dømme  mig  til  Hjul  og  Steile  for  det  imorgen? 

Nei,  nei,  der  bliver  intet  af,  min  høilærde  Herre!  en  klog 
Statsmand  kan  tie  og  maa  kunne  døe  som  en  Hund  uden  Skrifte- 
maal og  Pønitentse  — — “ 

Saaledes  vedblev  han  at  tale  forvildet,  idet  han  snart  an- 
klagede isig  for  de  største  Forbrydelser  og  snart  pralede  af 

sin  høie  Byrd  og  Statskløgt.  Endelig  kom  han  til  Besindelse  og 
brast  i Graad. 

Den  lærde  Mester  Martinus  havde  forgjeves  afbrudt  hans 
forvirrede  Tale  nogle  Gange  med  at  ville  vise  ham  mod  hvilke 
Regler  udi  Logica  han  forbrød  sig;  nu  seirede  den  ivrige 
Sjælesørger  over  Filosof  en,  og  han  benyttede  dette  Øieblik  til 
at  anføre  alle  de  Steder  af  den  hellige  Skrift,  som  han 

troede  kunde  bringe  den  forvildede  Synder  til  Omvendelse. 
I den  Formening,  at  han  dog  havde  været  med  blandt  Konge- 
morderne, blev  han  streng  og  heftig  og  udtordnede  Lovens 

frygteligste  Trudsler  mod  Majestætsforbrydere  og  Manddrabere. 

„Nei,  nei!“  — udbrød  Ridder  Lave  — „Kongemorder  er 
jeg  ikke ; men  fordømt  er  jeg  dog,  hvis  der  ikke  er  For- 

barmelse hos  Gud  og  den  hellige  Kirke.  Hør,  hør!  jeg  vil 
skrifte !“  Nu  kastede  han  sig  i Støvet  for  Cantslerens  Fod  og 
tilstod  ethvert  Skridt,  han  havde  gjort,  og  hvorledes  han  var 
bleven  indviklet  i Sammensværgelsen  uden  dog  at  have  taget 
nogen  voldsom  Deel  i sine  Frænders  blodige  Hevndaad.  „Drost 
Peder  havde  dog  Ret!“  — sagde  han  tilsidst  — „kun  Sandhed 
kan  frelse  mig  og  os  Alle.  Selv  i denne  Time  vilde  jeg 
skuffe  ham;  han  kan  ikke  troe  mig;  han  kan  ikke  bede  om 
Naade  for  mig.  Lad  mig  da  skee  min  Ret!  her  maa  jeg  for- 
dømmes — men  frels,  frels  min  Sjæl  fra  den  evige  Død!“ 


Sig  dem  Alti«  — vedblev  han  i den  grueligste  Spænding  — »sig 
dem  ogsaa,  at  her  imorgen  bliver  Oprør  og  Mytteri,  hvis  de  ikke 
forekomme  det!  — 


406 


„Eders  Synd  er  stor"  — sagde  Cantsleren  bevæget  — „men 
de  Mennesker,  som  misbrugte  eders  Svaghed,  har  større  Synd, 
end  1“  — og  nu  talte  han  med  sand  Salvelse  Evangeliets 
Ord  til  den  Angerfulde  og  gav  ham  i den  hellige  Kirkes  Navn 
Indulgents  for  sine  Synder,  hvis  han  vilde  blive  fast  i sin 
Anger  og  tro  i den  Omvendelse,  han  lovede.  „Ogsaa  eders 
verdslige  Dommere"  — tilføiede  han  — „haaber  jeg  efter 
denne  eders  Bekjendelse  at  formilde.  Hvad  1 har  betroet  mig, 
skal  intet  Menneske  af  mig  erfare  førend  I selv  tillader  det; 
men  giv  mig  Ret  til  at  aabenbare  det  for  Dronningen  og  vor 
unge  Konge!  og  jeg  lover  Eder,  at  der  med  Guds  Hjælp  skal 
undes  Eder  Frist  til  Omvendelse  i et  taaleligt  Statsfængsel." 

„Sig  dem  Alt!"  — udbrød  Ridder  Lave  og  omfavnede  hans 
Knæ  med  de  skjælvende  Arme:  — „I  mit  Lønkammer  paa 
Flynderborg  er  et  hemmeligt  Skab  i Muren  — der  — der  ligge 
Beviserne  for  min  største  Synd.  Lad  al  Verden  vide  min 
Brøde!  men  lad  mig  kun  ikke  døe  i mine  Synder!  Und 
mig  kun  Livet  — det  usleste  Liv!  og  jeg  vil  gjerne  skjule  mig 
og  min  Skjændsel  i det  mørkeste  Fængsel.  Sig  dem  Alt!"  — 
vedblev  han  i den  grueligste  Spænding  — „sig  dem  ogsaa, 
at  her  imorgen  bliver  Oprør  og  Mytteri,  hvis  de  ikke  forekomme 
det!  — De  Fredløse  er  her  — de  vil  med  Hertugens  Hjælp 
bemægtige  sig  Kongen.  Jeg  har  selv  bragt  Hertugen  Brevet 
derom  — — " 

„Barmhjertige  Himmel!"  — udbrød  Cantsleren  forfærdet 
og  løsrev  sig.  Han  bankede  voldsomt  paa  Fængselsdøren.  Den 
aabnedes.  Fangen  vilde  undflye  med  den  bortilende  Cants- 
ler;  men  et  mægtigt  Stød  af  den  stærke  Fangevogter  styrtede 
ham  baglænds  om  paa  Stengulvet  uden  Bevidsthed.  — 


12.  KAPITEL. 

En  umaadelig  Mængde  Mennesker  fra  alle  Sjællands  Egne 
var  Ikommen  sammen  i Skjelskør,  for  at  see  og  hylde  den 
unge  Konge.  Byen,  som  havde  været  halv  afbrændt  i Kong 
Christophers  og  Henrik  Æmeldorfs  Feide,  var  endnu  ikke 
kommen  i sin  forrige  Flor  og  kunde  ikke  rumme  en  Tiendedel 
af  de  mange  Fremmede.  Alle  Landsbyer  i Nærheden  vare 
derfor  jopfyldte  med  Mennesker.  Folkestimlen  forøgedes  des- 
uden ved  det  Rygte,  at  Kong  Erik  Christophersøns  Banemænd 
her  vare  personligt  indstævnte,  for  at  høre  deres  Dom,  men 
at  de  agtede  at  forsvare  deres  Sag  for  Folket  og  gjøre  Ind- 
sigelse imod  Fredløshedsdommen.  En  betydelig  Mængde  af 
disse  mægtige  Adelsmænds  Venner  og  Tilhængere  var  desaarsag 
forsamlet.  Allerede  om  Aftenen  forefaldt  der  i Herbergerne 
og  paa  Gaderne  adskillige  haandgribelige  Tvistigheder  mellem 
Almuesfolk  af  de  forskjellige  Partier,  og  Stadsfogden  maatte 
have  kongelige  Landseknegte  til  Hjælp  for  at  holde  Orden. 

Saasnart  det  den  følgende  Morgen  ringede  til  Ottesang  fra 

St.  Nicolai  høie  Spir,  samledes  allerede  Folket  paa  Thingstedet 
og  paa  den  store  Plads  udenfor  Hovgaarden,  hvor  man  vilde 
see  de  Kongelige  ride  til  Danehoffet;  men  den  ene  Time  gik 
efter  den  anden,  og  de  Kongelige  lode  sig  ikke  see.  Slottet  var 
omringet  af  kongelige  Landseknegte,  foruden  Borgervagten,  og 
i Spidsen  for  en  liden  Deel  af  Dronningens  Livvagtsryttere  holdt 
Drost  Peder  og  Grev  Gerhard  med  betænkelige  Miner  udenfor 
Slotsporten.  Drost  Peder  bar  endnu  sin  høire  saarede  Arm  i 
sit  Axelskjærf;  men  han  forstod,  som  en  dygtig  Vaabenmester, 
til  Nød  at  føre  Sværdet  med  den  venstre.  Som  det  lod  til, 
haabede  man  at  have  forebygget  alle  Uroligheder  ved  Hyldingen 
og  havde  fundet  det  uklogt  endnu  at  bryde  med  Hertugen. 
De  nærmeste  Gaarde  ved  Slottet  vare  imidlertid  paa  Drostens 
Foranstaltning  hemmelig  fyldte  med  den  øvrige  Deel  af  Dron- 
ningens Livvagtsryttere,  som  man  troede  vare  bievne  tilbage 
paa  Skibene.  Disse  Drostens  hengivneste  Krigsmænd  havde  Be- 
faling til  at  rykke  frem  og  omringe  Hertugen  i det  Øieblik 
man  saae  det  dragne  Sværd  i Drostens  Haand. 

Ikke  langt  fra  Grev  Gerhard  og  Drost  Peder  holdt  Hertugen 
i en  giindsende  Pragtrustning  paa  sin  Hingst  blandt  sine  Riddere 
og  sit  anseelige  Følge  af  slesvigske  Ryttere.  Han  syntes  spændt 
og  urolig;  han  betragtede  den  talrige  Folkehob  med  opmærk- 
somme og  forskende  Blik.  Drost  Peders  mørke  Alvors-Ansigt 
syntes  ikke  at  behage  ham,  og  Grev  Gerhards  kjække  Mine  lige- 
saalidet. 

Folket  begyndte  at  blive  utaalmodigt  over  den  lange  Venten, 
og  Drost  Peder  hviskede  misfornøiet  til  Grev  Gerhard:  ,,Det 
er  vor  gode,  betænkelige  Cantslers  Skyld."  Man  hørte  nu 
hist  og  her  Murren  og  fortrædelige  Yttringer. 

„Hvorlænge  skal  man  staae  her  paa  Pinde  uden  at  faae  Vaadt 
eller  Tørt!"  — brummede  en  tyk,  aldrende  Borgermand,  der 
stod  Skildvagt. 

,,Tid  til  Alting,  Fa’erlil!"  - — svarede  en  langskægget  slev- 
vigsk  Rytter.  — „Jer  Konge  behøver  just  ikke  at  sinke  sig 
stort  med  at  faae  sit  Skæg  glattet;  men  han  skal  vel  først 
svøbes  og  have  Die.  Dronningen  maa  jo  ogsaa  være  pudset 
og  pen,  veed  jeg,  at  Drost  Hoseøl  ikke  skal  blive  hende  utro 
for  eders  unge  Pigers  og  Koners  Skyld." 

En  raa  Latter  blandt  Rytterne  ledsagede  denne  plumpe  Spot. 

„Folk  er  muntre;  det  kan  jeg  lide!"  — sagde  Grev  Ger- 
hard, som  hørte  Latteren,  men  ikke  vidste  hvad  man  loe  ad. 

Drost  Peder  havde  hørt  de  uforskammede  Ord ; han  glødede 
af  Harme;  men  han  saae  til  den  modsatte  Side  og  syntes  ikke 
at  agte  derpaa.  Latteren  vedblev  og  fornyedes  ved  andre  Yt- 
tringer af  samme  Slags. 

„Stille,  Karle!  tal  med  Respect  om  de  Kongelige!"  — 
sagde  Hertugen  til  sine  Folk  med  tilsyneladende  Strenghed. 

„Ja,  tag  Jer  iagt.  Karle!"  — sagde  en  af  Hertugens  Rid- 
dere: — „Drostens  venstre  Arm  skal  ikke  være  at  spøge  med. 
Og  I,  min  gode  Mand!"  — sagde  han  til  Borgeren  — „I 

husker  nok  hvad  det  koster  i Skjelskør  at  knurre  ved  Kon- 
gehylding.“ 

„Det  var  et  sandt  Ord,  strenge  Hr.  Ridder !“  — brummede 
Borgeren : — „vil  vi  nu  ikke  igjen  have  Husene  svedne  af 
over  vore  Hoveder,  maae  vi  vel  tude  med  de  Ulve,  Vi  er 
iblandt,  og  skikke  os  i Drengemagten  og  Skørteregimentet. “ 

„Fy  for  al  Landsens  Ulykke  \“  — sagde  en  Anden  — „skal  nu 
alle  danske  Mænd  staae  under  Tøflen  og  Drengesvøben  ?“ 

„Du  bar  nok  Lyst  til  at  være  fredløs  inden  Aften,  Lands- 
mand !“  — sagde  en  høi  Mand  i Munkedragt  — „det  kan 
man  nuomstunder  blive  for  et  godt  Ord.“ 

„Veed  I Nyt,  fromme  Herre !“  - — sagde  en  svær  Messe- 
dreng til  Munken  - — „Marsk  Stig  og  hans  Venner  blive  idag 
lyste  i Kirkens  Band  af  Erkebispen  i Lund.“ 

„I  Band,  i Band!“  — mumlede  den  Ene  til  den  Anden. 

„De  er  dog  aldrig  galne!“  — sagde  en  høi  Mand  i Harnisk 
og  med  en  stor  blaa  Kappe. 

„Han  begynder  skrapt,  den  lille  Herre  !“  — sagde  en  spot- 
tende Stemme  ved  hans  Side:  — „han  maa  have  en  bandsat 
lang  Sløikjole,  siden  han  alt  kan  have  Erkebispen  i Lommen. “ 

„Æblet  falder  ikke  langt  fra  Stammen !“  — bemærkede  den 
tykke  Borger,  og  hans  Sidemand  begyndte  at  nynne: 

„Op  saa  voxer  den  liden  Ulv 
Med  hvasse  Tand  i Mund.“ 

„Hvad  kunde  I vente  Andet ?“  — svarede  den  slesvigske 
Rytter:  — „Det  tuder  Alt,  som  af  Ulv  er  kommet,  siger  man 
ogsaa  hos  os.“ 

Den  af  Dronningens  Ryttere,  som  holdt  nærmest  ved  Sles- 
vigeren, havde  længe  siddet  i Sadlen  som  paa  Gløder.  „Er 

her  Ulveunger  iblandt  os‘*  — udbrød  han  nu  i bred  nørre- 

jydsk  Mundart  — „saa  er  det  nok  snarere  i jeres  Flok,  end 

i vores,  bitte  Slesviger. a 

„Det  maa  der  en  god  Hundesnude  til  at  lugte !“  — svarede 
Slesvigeren. 

„Hos  os  ere  Hundene  ogsaa  skrappe  og  troe“  — sagde 
Nørrejyden  — „men  nede  ved  Gottorp  skal  de  jo  være  vel  saa 
iskrappe;  det  maa  den  høisalige  Kong  Abel  bekjende,  jeres 
Hertugs  , Farfader  — efter  ham  render  der  jo  tre  gloende 
Hunde  hver  Nat  for  at  hente  ham  til  Fanden  i Helvede. “ 

„Den,  der  laster  vor  Hertug  eller  hans  Slægt,  vil  jeg  knække 
Halsen  paa!“  — sagde  den  slesvigske  Rytter  og  drog  sit  Sværd. 

„Og  Den,  der  spotter  min  Dronning  eller  Drosten,  vil  jeg 
hugge  Næse  og  Øren  af!“  — svarede  Dronningens  Rytter  og 
svingede  allerede  sit  Glavind.  Flere  blandede  sig  i Tvisten, 
og  skjøndt  det  var  strengelig  forbudt  at  drage  Sværdet,  førend 
det  befaledes,  saaes  der  allerede  mange  Sværd  blinke  baade 
blandt  Hertugens  og  Dronningens  Ryttere. 

„Stille !“  — raabte  Hertugen  urolig  og  saae  sig  om  til 
alle  Sider. 

„Øen,  der  slaaer  det  første  Slag  uden  Høvdingsbud,  er 
Dødsens !“  bød  Drost  Peder  og  de  fleste  Sværd  foer 
atter  i Skederne,  medens  den  høirøstede  Tvist  blev  til  en 
dæmpet  Mumlen. 

,,De  Kongelige!  de  Kongelige!"  — lød  det  nu  i den  urolige 
Folkehob,  og  der  blev  et  Øieblik  ganske  stille.  Idetsamme  lod 
Dronningen  og  den  unge  Konge  sig  see  til  Hest;  de  rede 
i et  prægtigt  Optog  ud  af  Slotsporten,  nærmest  omgivne  af 
Ridder  Jon  og  Rimaardsøn  tilligemed  tolv  Drabanter  og  Cants- 
ler  Martinus.  Den  geistlige  Herre  sad  i sin  Dominicanerdragt 
med  blanke  Sko  og  hvide  Hæle  paa  sin  Pasgænger,  men 
han  >var  ganske  bleg  og  forvirret.  En  stor  Deel  af  Folket 
hilsede  de  Kongelige  strax  med  Hyldingsraab.  Striden  mellem 
Hertugens  og  Dronningens  Mænd  syntes  ophørt;  men  nu  raabte 
der  en  mægtig  Stemme  blandt  Folket : ,, Marsk  Stig  og  hans 
Venner  skal  leve!  bort,  bort  med  alle  Tyranner!" 

Hertugen  saae  sig  hastig  om.  Drost  Peder  gav  nøie  Agt  paa 
ham  og  havde  sin  venstre  Haand  paa  Sværdheftet. 

Hyldingsraabet  for  de  Kongelige  vedblev.  Men  nu  raabtes 
der  fra  en  anden  Kant:  „Hertugen  leve!  Valdemar  Eriksøn 
leve!"  Dette  gjentoges  af  en  stor  Flok  Borgere  og  af  alle  de 
slesvigske  Ryttere.  Hertugen  saae  sig  atter  om  i Forsamlingen ; 
han  tog  sin  Hat  af  og  hilsede  Folket  med  kjæk  Mine.  Drost 
Peder  saae  i denne  Hilsen  et  aftalt  Tegn;  thi  nu  hilstes  Her- 
tugen fra  tvende  Sider  og  af  de  samme  Stemmer,  der  nys 
havde  istemt  Oprørsraabet  for  Marsk  Stig.  Drosten  kunde  ikke 
længer  jholde  sin  Harme  tilbage.  „Ned,  ned  med  Forræderen!" 
raabte  han,  idet  Sværdet  foer  ham  af  Skeden  og  blinkede  i 
hans  venstre  Haand.  I samme  Øieblik  foer  de  skjulte  Ryt- 
tere frem  af  alle  Gaarde  og  omringede  Pladsen.  Hertug  Valde- 
mar saae  forbauset  denne  uventede  Bevægelse.  „Oprør!  For- 
ræderi!" — raabte  han.  — „Forsvarer  eders  lovmæssige  Rigs- 
forstander, brave  Danske!  griber  Drosten!  han  er  Forræderen. 
Hug  ind!"  — raabte  han  til  sine  Ryttere;  men  inden  han  i 
den  almindelige  Forvirrelse  kunde  faae  sine  Krigere  i Slagorden, 
foer  Drost  Peder  og  Grev  Gerhard  med  Dronningens  Ryttere 
saa  heftigt  ind  paa  ham,  at  han  og  hans  Folk  i største  Hast 
maatte  søge  Redning  ved  Flugten ; ikke  en  Eneste  holdt  Stand 
— de  flyede  Alle  gjennem  en  Gyde,  som  endnu  ikke  var 
spærret  og  som  førte  ud  af  Byen. 

„Efter  Hertugen!  efter  Forræderen!  han  er  Kongemorder- 
nes Hoved!"  — raabte  Drosten,  og  i Spidsen  for  Dronnin- 
gens Ryttere  foer  han  efter  de  Flygtende. 

Under  denne  Tummel,  som  forøgedes  ved  Folkets  Skrig  og 
Larm,  havde  gamle  Jon  og  Rimaardsøn  tilligemed  Cantsleren  og 
de  tolv  Drabanter  øiebliklig  sluttet  en  tæt  Kreds  om  den  unge 
Konge,  og  uden  <a  t oppebie  Udfaldet  af  dette  Oprør,  ilede  de 
med  ham  over  Slotspladsen  midt  igjennem  den  oprørte  Folke- 
vrimmel  ned  mod  Fjorden. 

Dronningen  var  dristig  reden  frem  blandt  sine  troe  Livvagtsr- 
ryttere,  og  hun  befandt  sig  snart  i Spidsen  for  dem  imellem 
Grev  Gerhard  og  Drost  Peder.  Foran  dem  flyede  Hertugen  og 
hans  Ryttere,  som  slagne  af  den  største  Skræk,  uden  at  see 
sig  tilbage. 

„Men,  tædle  Dronning  1“  — sagde  Drost  Peder  — „eders 
Nærværelse  her  er  alt  for  vovelig/* 

„Jeg  troer*  mig  ingensteds  sikkrere,  end  mellem  Eder  og  den 
tappre  Grev  Gerhard!**  — svarede  hun  tillidsfuld. 

„Skamfærd!**  — udbrød  Grev  Gerhard  — „er  vi  nu  ikke 
uovervindelige,  skulde  vi  skee  en  Ulykke!** 

Udenfor  Byen  paa  den  saakaldte  Trandrup  Mark,  hvor  Henrik 
Æmeldorf  havde  slaget  Kong  Christopher,  bød  Hertugen  først 
sine  Ryttere  standse  og  vende  deres  Heste.  Idet  han  her  benyt- 
tede sit  Forspring  til  i største  Hast  at  opstille  sine  Mænd  i 
Slagorden,  'hørte  Drost  Peder  et  vildt  Angrebsskrig  bag  ved 
sig;  han  saae  sig  tilbage  og  blev  en  stor  Flok  jernklædte 
Ryttere  vaer,  blandt  hvilke  han  troede  at  gjenkjende  Grev  Jacob 
og  de  to  fredløse  Riddere  fra  Danehoffet. 

„I  har  vovet  Eder  for  vidt,  ædle  Dronning!**  — sagde  han 
urolig:  — „Forræderne  har  overlistet  os.  I Kreds,  Karle! 
Dronningen  i Midten!  Vig  ikke  fra  hendes  Side,  Grev  Gerhard!** 

„For  den  Pokker!**  — brummede  Grev  Gerhard  — „skal 
jeg  være  Nikonge  i dette  fordømte  Keglespil?  Bliv  I heller 
med  eders  saarede  Arm  i Midten,  Drost  Hessel!**  Men  Drosten 
hørte  ikke  hvad  han  sagde.  Dronningens  Ryttere  havde  strax 
adlydt  deres  Høvdings  Befaling  og  dannet  en  Kreds  om  deres 
Herskerinde.  Dronningen  holdt  midt  i Kredsen  og  saae  sig 
om  til  alle  Sider;  hun  var  bleven  bleg,  men  hun  samlede  al 
sin  Styrke  og  gav  nøie  Agt  paa  enhver  af  Fjendens  Bevægelser. 
Grev  Gerhard  red  i Firspring  rundt  i Kredsen  og  fnysede  som 
en  vild  Løve  i Bur.  Fjenden  trængte  frem  fra  begge  Sider. 
Drost  Peder  lod  Kredsen  udvide  sig,  idet  han  med  løssluppen 
Tøile  og  Sværdet  i venstre  Haand  styrtede  ind  mod  Hertugen 
og  hans  Ryttere. 

„Vend  I Jer  nu  mod  de  Fredløse,  Grev  Gerhard!**  — sagde 
Dronningen  rolig. 

Dette  var  just  ogsaa  den  kyndige  Feltherres  Mening;  han 
foer  ud  af  Kredsen  og  raabte:  „frem.  Karle!  i Linie!  — følger 
mig  !** 

Begge  de  udvidede  Halvkredse  dannede  saaledes  snart  to  tæt- 
sluttede Linier,  som  kæmpede  i modsat  Retning  og  med  delt 
Styrke  mod  den  dobbelt  overlegne  Fjende.  Midt  imellem  dem 
holdt  Dronningen  paa  Vænget  og  var  Vidne  til  en  heftig  og 
blodig  Kamp,  der  kostede  mange  af  hendes  troe  Mænd  Livet. 
Hendes  Kinder  blussede  nu  af  Iver  og  spændt  Deeltagelse; 
hun  saae  snart  efter  Drost  Peder  og  snart  efter  Grev  Gerhard; 
dog  dvælede  hendes  Blik  oftest  paa  den  kjække  Greve,  der 
med  munter  Kamplyst  svang  sit  Sværd  og  syntes  med  hvert 

Sværdslag  at  trænge  Fjenden  et  Skridt  tilbage.  Pladsen  mellem 
de  to  dobbelte  Rytterrækker  blev  hvert  Øieblik  større.  Dronnin- 
gen havde  med  ivrig  Deeltagelse  seet  paa  Grev  Gerhards  raske 
Fremskridt;  nu  saae  hun  igjen  om  efter  Drost  Peder  og  udstødte 
et  (Forfærdelsesskrig:  hun  saae  hans  Rytterlinie  i Uorden  og 
Drosten  selv  styrte  hovedkulds  af  Hesten  midt  iblandt  Her- 
tugens Folk,  der  med  et  rasende  Seiersskrig  kastede  sig  over 
ham. 

„Forbarmende  Gud!  de  myrde  ham“  — raabte  Dronningen. 

— „Frels,  frels  Drost  Peder,  ædle  Greve !“  Uden  at  ændse 
Faren  red  hun  med  dette  Udraab  midt  ind  blandt  Grev  Ger- 
hards Ryttere,  der  vare  ifærd  med  ganske  at  slaae  de  Fred- 
løse af  Marken.  Hun  trængte  lige  til  Grev  Gerhards  Side  og 
gjentog  sin  Opfordring. 

„I  Guds  Navn  da,  som  I befaler,  høie  Dronning !“  — sva- 
rede Grev  Gerhard  — „men  I river  os  Seiren  af  Hænderne. 

— Frem,  Karle!  bryd  Jer  ikke  om  mig!“  Han  vendte  sin  Hest, 
for  at  ile  Drost  Peder  til  Hjælp  og  bringe  Orden  i hans  Slag- 
række; men  en  stor  Deel  af  hans  egne  Ryttere  gjorde  nu 
samme  Vending,  og  der  blev  en  stor  Uorden,  idet  Nogle  ryk- 
kede frem  og  Andre  tilbage.  De  Fredløse  trængte  atter  frem 
med  et  vildt  hoverende  Skrig;  fra  den  modsatte  Side  forfulgte 
Hertugen  alt  seirende  Drostens  høvdingsløse  Ryttere.  Grev  Ger- 
hard standsede  den  flygtende  Skare  og  bød  dem  vende  om;  men 
han  raabte  forgjeves  paa  Orden:  det  var  ham  ikke  muligt  at 
samle  de  adspredte  Krigere;  Fjenden  trængte  seirende  frem 
fra  begge  Sider;  der  var  en  frygtelig  Forvirring  og  et  drabeligt 
Mandslæt  rundt  om  ham.  „Alt  er  tabt!  — vi  maae  flye,  ædle 
Dronning — raabte  han  nu  harmfuld  og  vendte  sig  til  Siden, 
hvor  Dronningen  et  Øieblik  tilforn  havde  redet;  men  han  saae 
hende  ikke.  En  af  hendes  Ryttere  havde  kastet  sin  Kappe 
over  hende;  hun  var  i Tummelen  forsvunden.  — Grev  Gerhard 
kunde  ingensteds  øine  hende  blandt  de  larmende  og  kæmpende 
Rytterskarer.  Han  blev  nu  som  rasende  og  huggede  saaledes 
om  sig  til  alle  Sider,  at  hverken  Venner  eller  Fjender  kunde 
kiomme  ham  nær.  Hans  stirrende  Øie  søgte  kun  Dronningen; 
men  det  var  ham  som  nu  ogsaa  det  var  blevet  blindt;  Kamp- 
pladsen og  hele  Verden  løb  rundt  for  ham,  og  da  han  kom  til 
Besindelse,  saae  han  sig  ene  paa  den  øde  Valplads  og  kun  døde 
eller  isaarede  Ryttere  omkring  sig.  Hans  Øie  var  i Behold, 
men  Den,  der  var  ham  kjærere,  var  forsvunden.  Han  spo- 
rede sin  vilde  Hingst,  og  den  sprang  over  Ligene  med  ham 
ind  mod  Staden. 


13.  KAPITEL. 

Oprøret  var  endnu  ikke  standset  i Byen.  Gjennem  alle  Gader 
løb  der  bevæbnede  Borgere  og  Krigsmænd.  Blodige  Optrin 
fandt  Sted  allevegne.  Nogle  skrege  paa  Marsk  Stigs  og  Grev 

Jacobs  Navne  og  raabte:  ,,Hevn  for  de  Fredløse  k*  Andre 
havde  Hertugens  Navn  til  Løsen  og  huggede  ned  hvem  der  ikke 
istemte  det.  „Vor  unge  Konge  skal  leve!  slaae  dem  ihjel,  de 
Forrædere !“  — raabte  en  stor  Deel  Borgere  og  sletbevæb- 
nede  Bønder.  De  Fredløses  og  Hertugens  Tilhængere  syntes 
ikke  ret  at  vide,  om  de  skulde  ansee  hverandre  for  Venner 
eller  Fjender;  men  de  gjorde  dog  som  oftest  fælles  Sag  mod 
de  Kongeligsindede. 

Snart  drog  imidlertid  Hertugen  seirende  gjennem  Gaderne, 
midt  iblandt  sine  slesvigske  Ryttere.  Rygtet  om  hans  Seier 
og  de  Kongeliges  Nederlag  løb  forud  og  udbredte  Forfærdelse 
blandt  alle  Landets  troe  Borgere  og  de  flygtende  Bønderskarer, 
der  vare  stimlede  sammen  for  at  hylde  den  unge  Konge. 
Hertugen  blev  ledsaget  af  en  Hob  vilde  Kjødmangere  med 
blodige  Øxer  og  mange  formummede  Fremmede,  der  tilraabte 
ham  larmende  Bifald.  Til  dette  Seierstog  sluttede  sig  ogsaa 
en  stor  Flok  Ryttere  i Jernrustninger  og  med  lukkede  Hjelrn1 
gittere,  isom  man  ansaae  for  de  Fredløse  og  deres  Krigere, 

Hertugen  steg  af  ved  Slottet  og  lod  det  strax  besætte  af 
sine  Ryttere.  „Hvor  er  Kongen ?“  — spurgte  han.  „Ude  af 
Fjorden  — paa  Flugten  til  Nyborg !“  — svarede  en  svær 
Slagter. 

Hertugen  synes  pludselig  høist  urolig;  han  gav  en  af  sine 
Riddere  en  hemmelig  Befaling,  og  Ridderen  red  strax  med  en 
Flok  Ryttere  til  Havnen. 

„Og  hvor  er  hendes  Naade  Dronningen  ?“  - — spurgte  Her- 
tugen atter.  Herpaa  kunde  Ingen  give  ham  Svar;  han  erfarede 
kun,  at  Prinds  Christopher  og  den  lille  Prindsesse  Merete  vare 
afhentede  fra  Slottet  af  Ridder  Rimaardsøns  Søfolk. 

„Fotholder  Jer  nu  rolige,  brave  Borgere  1“  — sagde  han 
derpaa  til  den  larmende  Folkehob,  der  omringede  ham  — „gaaer 
Hver  til  Sit!  her  bliver  nu  intet ‘Danehof  og  ingen  Kongehylding 
idag.  Oprøret  har  jeg  lykkelig  stillet.  — Ophavsmanden  er  i 
min  Magt.  Det  var  Dronningens  overmodige  Yndling,  Drost 
Hessel.  Han  har  misledt  hende  til  at  forraade  og  forfølge 
mig;  (han  har  villet  bemægtige  sig  den  umyndige  Konge, 
for  selv  at  være  Herre  i Landet;  men  I har  nu  Intet  at 
befrygte  af  den  Forræder.  Han  skal  aldrig  meer  see  Dagens 
Lys.  Jeg  er  endnu  eders  retmæssige  Rigsforstander,  og  jeg  skal 
sørge  isaavel  for  eders  som  for  Landets  Sikkerhed  og  Lykke !“ 
Med  disse  Ord,  som  ledsagedes  af  et  larmende  Bifaldsraab, 
hilsede  han  med  Mildhed  og  kongelig  Anstand  sine  oprørske 
Tilhængere.  Derpaa  gik  han  op  paa  Slottet,  ledsaget  af  sine 
Riddere  og  af  den  høie,  pantsrede  Herre,  med  den  lukte  Hjelm 
og  den  blaae  Kappe,  der  havde  anført  de  Fredløse.  Med 
denne  Herre,  i hvem  man  troede  at  kjende  den  fredløse  Grev 
Jacob  af  Halland,  havde  han  en  kort  og  hemmelig  Samtale 
i Riddersalen.  Derpaa  forlod  den  pantsrede  Herre  Slottet,  og 
inden  en  Time  var  der  ingen  af  de  Fredløse  eller  deres  Krigs- 
‘mænd  'meer  at  see  i Byen.  De  havde  forladt  Staden  med 


413 


vrede  Yttringer,  'hed  det,  og  truet  med  inden  Aar  og  Dag  at 
komme  igjen  med  Ild  og  Sværd. 

Hertugen  selv  syntes  ogsaa  snart  at  ville  forlade  den  urolige 
Stad,  hvor  Kongen  havde  mange  troe  Undersaatter,  der  hver- 
ken vare  Hertugen  eller  de  Fredløse  gunstige.  Den  fangne  og 
haardt  saarede  Drost  var  i Lænker  bragt  ombord  paa  Her- 
tugens eget  Skib.  De  kongelige  Langskibe  havde  forladt  Fjor- 
den, og  foruden  Hertugens  tre  Skibe  laae  der  endnu  kun 
en  Knor  i Havnen,  hvorpaa  man  troede  at  have  seet  nogle 
af  Dronningens  Folk.  Hertugen  vilde  dog  oppebie  Aftenen 
til  sin  Afreise;  han  fandt  det  ikke  raadeligt  at  forlade  Slotr 
tet,  inden  der  var  fuldkommen  roligt  i Staden.  Han  havde 
seet  Dronningen  selv  midt  i Skjærmydslen ; men  hun  var  plud- 
selig forsvunden  for  hans  Øine.  Han  vidste,  hun  havde  mange 
Beundrere  i Staden,  og  han  var  høist  urolig.  Han  lod  Kamp- 
pladsen undersøge;  men  der  fandtes  hverken  Spor  til  Dron- 
ningen eller  til  Grev  Gerhard.  Han  savnede  desuden  endnu 
endeel  af  sine  slesvigske  Ryttere,  som  vare  bievne  skilte  fra 
ham  under  Fegtningen  og  ikke  komne  tilbage. 

Det  begyndte  alt  at  mørknes,  og  han  gik  i urolige  Tan- 
ker op  og  ned  i Riddersalen.  Han  følte  sig  vel  stolt  af  sin 
Seier;  men  Kongens  Flugt  gjorde  ham  den  hele  forvirrede 
Tumult  til  et  mislykket  Foretagende;  han  befrygtede  med 
Rette,  at  han  for  tidlig  havde  kastet  sin  Maske  og  røbet  sin 
dristige  Plan.  De  Fredløse  stolede  han  ikke  paa,  siden  han 
havde  erfaret  Marskens  Løfte  til  den  norske  Konge.  Hans 
Tak  til  Grev  Jacob  havde  været  kold  og  tilbageholden.  Han 
syntes  i en  pinlig  Ubestemthed  om,  hvad  han  fremdeles  havde 
at  gjøre,  for  at  naae  sit  stolte  Maal.  ,,Grib  det  Spir,  som 
tvinger  Aander,  og  din  Krone  skal  lyse  som  Solen !“  — 
hviskede  han  til  sig  selv,  og  det  var  ham  ligesom  han  atter 
sad  i Fængslet  paa  Sjøborg  og  talte  med  sin  Ugle.  Han 
saae  sig  ængstelig  om  i den  store,  dunkle  Sal  og  ræddedes  fast 
for  sine  egne  Ord,  som  det  havde  været  den  døde,  vanvittige 
Bisp,  der  talte  til  ham.  „Lysi  Lys \“  — raabte  han.  Hans 
Tjenere,  som  kjendte  deres  Herres  Afsky  for  at  være  i Mørke, 
skyndte  sig  at  tænde  alle  Lysene  i Riddersalen.  Hertugen  ud- 
stedte endnu  nogle  Befalinger  angaaende  sin  Afreise  og  sendte 
atter  Folk  ud  for  at  undersøge,  om  der  var  stille  i Byen  og 
ingen  Folkestimmel  paa  Veien  til  Fjorden.  Kort  efter  aab- 
nedes  Døren,  og  to  af  hans  Riddere  traadte  ind  med  en 
Fange,  som  hans  Folk  nys  havde  bragt  til  Slottet  og  som 
fordrede  at  føres  til  deres  Herre.  Fangen  stod  tæt  indhyllet 
i en  Rytterkappe  med  Regnhætten  over  Hovedet  og  syntes 
forskende  at  betragte  den  urolige  Seierherre.  Ved  en  hastig 
Bevægelse  foer  Hætten  tilside  og  Kappen  faldt  paa  Gulvet. 
Hertugen  traadte  forbauset  tilbage  — den  skjønne,  majestætiske 
Dronning  Agnes  stod  for  ham  i sin  glimrende  Hyldingsdragt. 

,,Man  vil  sige,  jeg  er  eders  Fange,  Hertug  Valdemar !“ 
— sagde  hun  med  rolig  Værdighed  — „men  jeg  paastaaer, 

I er  min  Fange,  saasandt  som  I er  en  formastelig  Oprører 
og  jeg  for  Øieblikket  regjerende  Dronning  i Danmark  !" 

Hertugen  gav  'hastig  sine  forbausede  Riddere  et  Vink  til 
at  fortfjerne  sig.  „Ædle  Dronning !"  — sagde  han  derpaa 
høflig  og  ærbødig  — „for  endeel  har  I vistnok  Ret:  jeg  er 
nu,  som  til  enhver  Tid,  eders  ridderlige  Fange;  men  Oprører 
er  jeg  ikke;  jeg  er  derimod  af  Drost  Hessel  og  eders  Mænd 
paa  en  Ihøist  troløs  og  uværdig  Maade  bleven  anfaldet  i mit 
lovlige  Kald.  Paa  eders  egen  Opfordring  drog  jeg  hid,  som 
Rigsforstander,  og  her  bliver  jeg  pludselig  mod  Tro  og  Love 
overfaldet  i det  Øieblik,  jeg  vil  føre  Kongen  til  Hyldingen 
og  dæmpe  Folkets  Misfornøielse  over  Fredløshedsdommen.  Jeg 
saae  med  Forfærdelse  Eders  Naade  selv  i Spidsen  for  mine 
Forfølgere.  Dette  forbausende  Syn  maa  undskylde,  at  jeg  et 
Øieblik  veg  fra  Kongens  Side  og  søgte  at  undflye  en  Kamp, 
hvorved  eders  dyrebare  Liv  sattes  i Fare/' 

„Hvad  hører  jeg!"  — sagde  Dronningen  og  studsede  — 
„I  negter  at  være  Hovedmand  for  dette  Oprør?  og  I vover 
selv  at  vælte  Skylden  paa  mig?" 

„Ikke  paa  Eder,  høibaarne  Dronning!  men  paa  den  ær- 
gjerrige  og  formastelige  Drost  Hessel.  Han  er  Skyld  i den 
Ulykke,  her  er  skeet,  og  i hver  Draabe  Blod,  her  idag  er  ud- 
gydet; han  er  Oprøreren  og  Landsforræderen,  ikke  jeg  — 
og  Himlen  bevare  mig  fra  at  anklage  Eder  for  hans  Tro- 
løshed! Han  har  skammelig  misbrugt  eders  Mildhed  og 
Naade;  han  har  misledet  Eder  til  dette  uforsvarlige  Skridt; 
han  har  gjort  mig  mistænkt,  for  ved  mit  Fald  selv  at  op- 
svinge  sig  til  Rigsforstander  eller  maaske  endog  til  Konge  i 
Danmark." 

Dronningen  traadte  et  Skridt  tilbage  og  betragtede  den 
listige  Herre  med  et  klogt  og  prøvende  Blik.  Hun  syntes  at 
betænke  sig  nogle  Øieblik;  derpaa  var  det  som  der  pludselig 
gik  et  Lys  op  for  hende,  og  hun  nærmede  sig  atter  Hertugen 
med  en  tilsyneladende  tillidsfuld  Mine.  „I  aabner  maaske  mine 
Øine  for  et  mageløst  Forræderi!"  — sagde  hun,  uden  at  det 
dog  ganske  lykkedes  hende  at  beherske  Tonen  i sin  Stemme. 

— „Skulde  dette  virkelig  været  Drostens  Anslag,  saa  maa 
han  drages  til  strengt  Ansvar!  — han  maa  dømmes  af  Kon- 
gen og  Folket,  som  den  listigste  Landsforræder!  Hvor  er  han?" 

„I  min  Magt!"  — svarede  Hertugen  med  et  høfligt  Smil 

— „og  der  forbliver  han,  med  eders  Tilladelse,  saalænge 
jeg  er  Rigsforstander  i Danmark." 

„For  hans  Liv  staaer  I mig  inde!"  — sagde  Dronnin- 
gen med  dæmpet  Uro:  — „hans  Brøde  være  saa  stor  den 
vil,  han  kan  kun  dømmes  af  Kongen  og  Folket  — og  det  i 
min  isom  i eders  Overværelse  paa  Landsthinget." 

„Det  forstaaer  sig,  Eders  Naade!  selv  min  bittreste 
Dødsfjende  skal  skee  sin  Ret.  Men  tillad  mig  naadigst,  høi- 
baarne Dronning!  at  jeg  først  fører  min  egen  Sag  for  eders 
Domstol !"  afbrød  han  høflig*  idet  han  med  et  dybt  Buk 

fremdrog*  en  forgyldt  Armstol,  hvorpaa  Dronningen  tog  Sæde. 
,,Jeg  indseer  vel,  at  I maa  høilig  miskjende  mig“  — tog 
han  Ordet  igjen:  — ,,I  er  bragt  hid,  som  min  Fange, 

skjøndt  jeg  igrunden,  som  sagt,  til  evig  Tid  er  i eders  Fan- 
genskab. Jeg  kan  bevise  Eder  hvor  uskyldig  jeg  er  i denne 
forunderlige  Tumult !“  — vedblev  han  ivrig,  og  hans  høflige 
Mine  fik  pludselig  Udtrykket  af  varm  Beundring  og  Lidenska- 
belighed. - — „Jeg  kan  give  Eder  det  soleklareste  Beviis  paa 
hvor  taabeligt  — ja  hvor  selvmodsigende  og  afsindigt  jeg 
havde  handlet,  hvis  det  havde  været  min  Hensigt  at  stille  mig 
i et  fjendtligt  Forhold  til  Eder  — — “ han  holdt  inde  og  syn- 
tes at  overvinde  en  Betænkelighed.  „Ja  vel,  det  være  vovet !“ 
— udbrød  han  igjen  — „jeg  vil  i denne  Time  aabenbare 
Eder,  hvad  der  længe  har  været  mit  Hjertes  inderligste  og 
dristigste  Ønske,  og  hvad  jeg  undertiden  i mine  stolteste  Øie- 
blik  har  vovet  at  haabe,  som  en  fyrstelig  Ætling  af  de  store 
Valdemarers  Slægt  — — u 

Han  standsede  atter  og  betragtede  Dronningen  med  et  listigt 
prøvende  Blik.  Der  foregik  en  pludselig  Forandring  i hendes 
Miner,  som  gjorde  ham  tvivlsom ; men  Bevidstheden  om  hans 
skjønne  Personlighed  bortjog  enhver  Betænkelighed,  og  han 
tog  Harmrødmen  paa  Dronningens  Kinder  for  et  gunstigt  Tegn 
paa  (blufærdig  Overraskelse. 

„Eders  høie,  ædle  Sind,  skjønneste  Dronning !“  — vedblev 
han  kjæk  — „kan  ikke  fortørnes  over  et  Ønske,  som  forener 
Haabet  om  et  Folks  og  Riges  Lyksalighed  med  den  ærbødigste 
Hengivenhed  for  Kvindeværd  — det  er  et  Ønske,  som  jeg 
mangler  Ord  for  at  udsige;  men  det  er  udsprunget  af  ridder- 
lig Høiagtelse  for  eders  Skjønhed,  Sjælshøihed  og  Klogskab, 
og  det  har  faaet  Ild  og  Styrke  af  de  Følelser,  som  gjøre 
Fyrsten  til  Menneske,  idet  de  hæve  Mennesket  i Sandhed  til 
Fyrste/* 

„I  taler  helt  artigt  og  pynteligt.  Hertug  Valdemar \“  — sva- 
rede Dronningen  med  et  roligt  Smil.  — „I  troer  altsaa,  at 
naar  Dronningen  af  Danmark  er  i eders  Fangenskab,  kan  hun 
ikke  vægre  sig  ved  at  høre  en  Kjærlighedserklæring,  og  at 
hun  ikke  kjøber  sin  Frihed  for  dyrt,  naar  hun  skjenker  den 
artige  Seierherre  Haand  og  Hjerte  ?“ 

Hertugen  studsede.  „Miskjend  mig  ikke  paany,  ædle  Dron- 
ning \“  — tog  han  med  mindre  Heftighed  Ordet.  — „Jeg 
vælger  dette  Øieblik  til  saa  vigtig  en  Erklæring,  for  tydeligst 
at  overbevise  Eder  om,  hvor  umuligt  jeg  har  kunnet  være 
eders  Fjende.  Eders  Fangenskab  her  er  en  forunderlig  Feiltagelse 
af  mine  Folk  og  kan  hæves  hvad  Øieblik  I befaler  det.  I er 
Dronning  og  Herskerinde  her,  som  i Midten  af  eders  hen- 
givneste  Krigsmænd.  Men  tillad  mig  en  Bemærkning,  som 
maa  undskylde  dette  maaske  altfor  dristige  Skridt  !“  — til- 
føiede  han  kjæk,  da  han  saae  et  stolt  Smil  i hendes  Aasyn : — 
„I  er  for  statsklog  til  ikke  at  indsee,  at  jeg  i denne  Time  har 
saavel  eders  som  Danmarks  Skjæbne  i min  Haand.  Det  være 

langt  fra  mig  at  misbruge  denne  tilfældige  Overvægt!  men 
var  der  endogsaa  ingen  Stemme,  som  talte  for  mig  i eders 
Hjerte,  maatte  dog  eders  ophøiede  Aand  og  fine  Statskløgt 
tilraade  Eder  — ikke  at  foragte  et  saadant  Tilbud  i saa  vig- 
tigt et  Øieblik.“  Han  sagde  dette  med  en  Stolthed  og  Selvfølelse, 
som  røbede  den  dristigste  Beiler,  der  neppe  havde  isinde  at 
give  sin  ophøiede  Fange  Friheden  for  en  Kurv.  Men  for  at 
mildne  det  Stødende  i dette  politiske  Vink,  forandrede  han 
pludselig  Mine  og  Tone.  Det  syntes  ham  nu  vigtigt  at  bringe 
den  skjønne  Dronnings  Hjerte  eller  idetmindste  hendes  For- 
fængelighed til  at  begunstige,  hvad  han  troede  tilstrækkelig 
at  have  anprist  hende,  som  klogt  og  næsten  nødvendigt;  han 
var  atter  den  ridderlige  Elsker,  og  han  udbrød  nu  med  megen 
Veltalenhed  og  tilsyneladende  Varme  i en  smigrende  og  heftig 
Udgydelse  af  hans  Beundring  over  hendes  Skjønhed  og  Aands- 
høihed.  „Jeg  lægger  mit  Liv  og  min  Lyksalighed  i eders  mæg- 
tige Haand,  ædle  Dronning — sagde  han  tilsidst  og  bøiede 
sit  Knæ.  Dronningen  taug  og  betragtede  den  knælende  Beiler 
med  et  Blik,  der  syntes  helt  at  gjennemskue  ham.  Et  bittert 
Svar  syntes  at  svæve  hende  paa  Læberne,  da  Døren  pludselig 
aabnedes,  og  en  af  Hertugens  Riddere  traadte  ind. 

Hertugen  reiste  sig  af  den  ydmyge  Stilling  og  trampede  for- 
bittret  i Gulvet.  „Hvad  er  der?“  — sagde  han  — „hvo  er 
saa  uforskammet  — — u 

„Grev  Gerhard  — strenge  Herre !“  — sagde  Ridderen  hastig 
— „Grev  Gerhard  af  Holsten  har  omringet  Slottet  med  en 
overlegen  Magt.  Han  truer  med  at  storme  og  rive  Hovgaarden 
ned  over  vore  Hoveder,  hvis  Dronningen  af  Danmark  ikke  paa 
Øieblikket  løslades. “ 

Hertugen  istod  som  lynslagen. 

„I  ikom  ret  beleiligt.  Hr.  Ridder !“  — sagde  Dronningen 
og  reiste  sig  med  rolig  Værdighed.  — „I  saae  eders  høibaarne 
Herre  i en  Stilling,  som  han  ikke  behøver  at  blues  ved : han 
har  erkjendt,  at  han  ved  sine  Krigsmænds  Forseelse  her  har 
paadraget  sig  Skinnet  af  Oprører  og  Majestætsforbryder,  og 
han  har  desaarsag  lagt  sit  Liv  og  sin  Skjæbne  i min  Haand. 
I er  Vidne  til,  at  jeg  tilgiver  ham  denne  Feiltagelse,  som  han 
dog  ingen  Deel  har  i.  Eders  Arm,  Hertug  Valdemar!  Jeg 
agter  at  reise  i denne  Time.  Den  ædle  Grev  Gerhard  venter 
mig  med  mit  Følige.“ 

Man  hørte  nu  en  stor  Larm  udenfor  Slottet.  Hertugen  buk- 
kede dybt  og  rakte  Dronningen  uden  Indvending  sin  Arm.  Rid- 
deren gik  foran  med  to  Armstager.  Paa  Hertugens  Vink  ilede 
hans  Disksvende  til  med  Fakler.  Til  Grev  Gerhards  store 
Forundring  førtes  Dronningen  saaledes  med  den  største  Høf- 
lighed og  med  fyrstelig  Pomp  ud  af  Slottet  og  overlodes  uden 
Indvending  til  hans  Beskyttelse. 

Faa  Timer  efter  seilede  Dronningen  med  gunstig  Vind  ind  ad 
Nyborg  Fjord,  og  Hertug  Valdemar  foer  med  den  fangne  Drost 
Peder  mod  Als. 

14.  KAPITEL. 

Medens  Drost  Peder  sad  i et  haardt  Fængsel  paa  Nordborg 
Slot  og  Intet  kunde  foretage  til  Kongens  og  Landets  Bedste, 
sørgede  gamle  Ridder  Jon  saavelsom  Grev  Gerhard,  Cants- 
leren  og  den  troe  Rimaardsøn  med  utrættelig  Aarvaagenhed 
for  Kongehusets  Sikkerhed  og  for  at  befæste  den  Umyndiges 
Throne.  Hertugen  fandt  det  nu  ikke  raadeligt  at  gjøre  sin  Rigs- 
forstander-Myndighed gjældende.  Marsk  Stigs  røbede  Plan  med 
at  lægge  Danmark  under  Norge  og  Hertugens  Frygt  for,  at 
hans  eget  dristige  Anslag  var  røbet,  syntes  at  have  forvirret 
ham  aldeles,  og  han  lod  sig  ikke  see  ved  det  danske  Hof. 
I sin  Harme  over  det  mislykkede  Oprør  og  det  uheldige  Beiler- 
forsøg  hos  Dronningen,  der  især  var  ham  en  krænkende  Yd- 
mygelse, drog  han  kort  efter  til  Sachsen,  og  snart  havde 
man  Efterretning  om,  at  han  pludselig  havde  formælet  sig 
med  Hertug  Johans  Datter,  den  fromme  Prindsesse  Sophia. 

En  for  Danmark  lykkelig  Omstændighed  maa  have  forstyrret 
det  farlige  Angreb,  Landet  truedes  med  af  den  store  norske 
Flaade,  der  laae  ved  Ekerø.  Den  plumpe  Jarl  Mindrealf, 
hed  det,  skulde  med  den  norske  Konges  Yndling,  Halkell 
Augmund,  anføre  Fiaaden.  Men  kort  efter  fortalte  Rygtet, 
at  Jarlen  over  Drikkebordet  var  kommen  i Uenighed  med  Hal- 
kell og  havde  dræbt  ham  med  en  Vinkande  ligefor  den  norske 
Konges  Aasyn.  Herover  var  der  opstaaet  en  blodig  Strid  paa 
Fiaaden:  260  af  Jarlens  Mænd  vare  bievne  nedhuggede  eller 
henrettede;  Jarlen  selv  var  dømt  fredløs  og  flygtet  til  Sverrig. 
Toget  mod  Danmark  blev  opsat.  Men  de  Fredløse  foruroligede 
uophørlig  de  danske  Kyster:  de  brændte  Middelfart  og  Hinds- 
holm i Fyen,  og  næsten  ingen  Søstad  i Danmark  var  fri 
for  disse  voldsomme  Gjester.  Marsk  Stigs  Navn  var  en  Skræk 
for  alle  Danske.  Snart  var  ogsaa  den  fredløse  Rane  Johnsen 
en  af  de  dristigste  Sørøvere,  der  foruroligede  Riget.  Paa 
sin  Gaard  Gjorsløv  ved  Stevns  Klint  havde  han  endogsaa  en 
Befæstning  og  en  Tilflugt  paa  sine  Røvertog.  For  at  mislede 
sine  Forfølgere  red  han  altid,  naar  han  var  iland,  paa  en  Hest, 
hvis  Skohager  vendte  fremad,  og  han  var  altid  ledsaget  af 
en  istærk,  glubsk  Hund,  der  kunde  advare  ham  mod  Forføl- 
gerne og  selv  i Nødsfald  binde  an  med  de  stærkeste  Krigs- 
mænd.  Saavel  Rane  som  Marsken  og  alle  de  Fredløse  vare  lyste 
i Kirkens  Band  af  Erkebispen  i Lund ; men  de  syntes  dristig 
at  trodse  Bandstraalen  som  Fredløshedsdommen.  De  fleste  Fred- 
løse vare  atter  flygtede  til  Norge,  hvor  de  ophidsede  den 
norske  Konge  til  et  afgjørende  Tog  mod  Danmark.  xMen  Mar- 
sken blev  trodsig  paa  Hjelm,  hvorfra  han  idelig  plyndrede  i 
Nørrejylland  og  paa  Øerne.  Den  stolte  Grev  Jacob  befæstede 
Hunehals  i Nørrehalland,  og  saavel  han  som  Marsken  beredte 
sig  paa  at  forsvare  sig  i Landet  til  det  Yderste. 

Imidlertid  opsatte  Dronningen  og  Rigsraadet  ikke  Kroningen 

længer,  end  til  den  strenge  Vinter  gjorde  Bælt  og  Sund  util- 
gængelige for  Fjenden  og  Sørøverne.  Juledag  1287  blev  den 
unge  Kong  Erik  M e n v e d,  som  han  allerede  kaldtes*),  høi- 
tidelig  salvet  og  kronet  i Lund.  Dette  var  den  sidste  vigtige 
Handling,  den  gamle,  troe  Erkebisp  Johan  Dros  foretog  sig; 
han  levede  ikke  og  saae  i denne  Verden,  om  hans  Bøn  for 
Kronens  Sikkerhed  opfyldtes.  Kort  efter  Kroningen  blev  Forbun- 
det og  Venskabet  med  den  mægtige  svenske  Kong  Magnus 
Ladelaas  befæstet  ved  den  dobbelte  Forlovelse,  der  allerede 
længe  (havde  været  indledet  og  hemmelig  bestemt:  den  lille 
danske  Prindsesse  Merete  blev  af  de  svenske  Gesandter  ført 
til  Sverrig,  som  den  svenske  Thronarvings,  Prinds  Birgers  For- 
lovede, og  i Midten  af  Marts  Maaned  blev  Forlovelsen  mel- 
lem Kong  Erik  af  Danmark  og  den  svenske  Prindsesse  Ingeborg 
offentlig  erklæret.  Der  var  i denne  Anledning  en  stor  Fest- 
lighed i Helsingborg,  hvor  den  kongelige  Forlovelse  skulde 
feires  med  Ridderspil. 

Ved  denne  store  Fest  var  hele  det  danske  og  svenske  Hof  til- 
stede, og  her  viste  den  unge  Kong  Erik  sig  i al  sin  Ridder- 
giands  for  sin  tilkommende  Dronning,  den  deilige  Prindsesse 
Ingeborg.  Ingen,  som  saae  denne  lille,  elskværdige  Prindsesse, 
kunde  noksom  berømme  hendes  barnlige  Skjønhed  og  Huldrig- 
hed,  og  de  begeistrede  danske  Skjalde  nævnede  hende  allerede 
i Haabet  Danebod  eller  de  Danskes  Trøst. 

Tourneringen  skulde  holdes  med  al  mulig  Pragt  og  paa  samme 
Viis  som  i Frankerig  og  Tydskland.  Dagen  før  Ridderspillet 
vare  Riddernes  Vaabner  opstillede  i Korsgangen  til  Dominicaner- 
klostret,  ihvor  en  statelig  Herold  forkyndte  Enhvers  Navn, 
som  tilhørte  Skjoldene.  Dronning  Agnes  og  Dronning  Hedvig  af 
Sverrig,  Grev  Ger'hards  Søster,  tilligemed  Prindsesserne  og  alle 
de  ædle  Ridderdamer  gik  denne  Dag  i Procession  gjennem 
Klostergangen  forbi  de  opstillede  Skjolde,  og  hvor  de  saae 
nogen  uværdig  Ridders  Skjold,  havde  de  Ret  til  at  berøre 
og  udpege  det,  hvorved  de  paadroge  ham  Ansvar  og  Udeluk- 
kelse fra  Ridderspillet.  Dette  skete  ved  tvende  Ridderes  Skjolde. 
Det  ene  tilhørte  den  mægtige  svenske  Ridder  Hr.  Carl  Algot- 
søn,  der  med  Jarl  Mindrealfs  Hjælp  voldsomt  havde  bortført 
Ridder  Thorstensøns  rige  og  fornemme  Fæstemø,  Jomfru  Ingrid. 
Det  var  den  danske  Dronning,  der  berørte  hans  Skjold.  Hun 
kjendte  Sagen  og  den  brave  Thorstensøns  Tab.  Skjoldet  blev 
øiebliklig  borttaget  af  Herolden,  og  den  alvorlige  svenske 
Konge  bød,  at  Sagen  strengelig  skulde  undersøges.  **)  Det  andet 
Skjold,  som  blev  anklagende  berørt  af  en  Ridderdame,  tilhørte 


*)  Maaske  af  hans  Mundheld:  ved  alle  hellige  Mændl  Nogle  udlede  dette  Kongens 
Tilnavn  af  Mændevid  eller  Mandevid,  med  Hensyn  paa  den  unge  Konges  mandige 
Vid  og  Klogt. 

*•)  Ridder  Algotsøn  blev  Aaret  efter  fangen  og  halshugget  paa  samme  Sted,  hvor  Bort* 
førelsen  var  skeet.  Thorstensøns  bortførte  Fæstemø  blev  Siden  Abbedisse  i Vreta 
Kloster. 

en  dansk  Ridder:  det  var  den  troe  Bent  Rimaardsøns  anden 
Broder,  Ridder  Jon  Rimaardsøn.  Skjøndt  han  var  i Slægt  med 
Dronning  Agnes,  blev  han  dog  strax  udelukket  fra  Ridderspillet. 
Han  søgte  Redning  ved  Flugten;  men  der  blev  anlagt  en  Livs- 
sag  imod  ham,  som  Kvindeskjiænder  og  Morder.  *) 

Ved  Tourneringen  selv  gik  Alt  til  med  den  største  Pomp  og 
Høitidelighed.  Festens  Dronning,  den  lille,  lyshaarede  Prind- 
sesse  Ingeborg,  sad  mild  og  barneglad  paa  den  kongelige  Balcon 
ved  Siden  af  Dronning  Agnes;  paa  den  anden  Side  havde  hun 
sin  Moder,  den  muntre  godmodige  Dronning  Hedvig,  der  sær- 
deles lignede  sin  Broder,  den  vakkre  Grev  Gerhard.  Ved  den 
svenske  Dronnings  høire  Side  sad  en  høi,  mager,  men  majestætisk 
Skikkelse  med  et  strengt,  næsten  frygteligt  Krigeransigt.  Han 
bar  en  kongelig  Purpurkaabe  med  Hermelin  og  gyldne  Kroner. 
Det  var  den  mægtige  Kong  Magnus  Ladelaas  selv.  Blandt 
Prindsesse  Ingeborgs  Damer  var  der  mange,  som  baade  de 
danske  og  svenske  Riddere  betragtede  med  opmærksomme  og 
"hyldende  Blik;  men  den  høie,  stille  Jomfru,  der  sad  nærmest 
ved  de  Kongelige,  vakte  dog  mest  Opmærksomhed.  Det  var 
Jomfru  Inge  Litie.  Hun  bemærkede  ikke  den  Deeltagelse,  hun 
opvakte.  Med  vemodigt  Aasyn  betragtede  hun  Forberedelserne 
til  den  prægtige  Vaabenleg.  Hendes  Blik  foer  hen  over  Rid- 
dernes Række;  men  hun  saae  ikke  Drost  Peder  blandt  sin 
unge  Konges  Riddere.  Hun  vidste  hans  Ulykke  og  havde  kun 
lidet  Haab  om  hans  Befrielse  af  Fangenskabet  paa  Nordborg 
saalænge  det  spændte  Forhold  endnu  fandt  Sted  mellem  Her- 
tug Valdemar  og  det  danske  Kongehus.  En  anden  endnu  dybere 
Sorg  nedtrykte  den  ellers  saa  kjække  Ridderdatter;  hun  vidste, 
at  hendes  ulykkelige  Fader,  som  en  farlig  Statsforbryder,  sad 
fangen  paa  Kallundborg  Slot  og  ventede  sin  Dom.  Dog  foer 
der  undertiden  som  et  Lys  over  hendes  stille,  vemodige  Aasyn, 
naar  hun  saae  paa  Prindsesse  Ingeborg  og  den  lille,  ridderlige 
Kong  Erik;  det  var  da,  som  hun  glemte  sin  egen  Hjertesorg 
over  Fædrelandets  skjønne  Haab  og  som  atter  Sangen : „for  Erik, 
Kongen  hin  unge!“  gjenklang  i hendes  Hjerte. 

Nærmest  ved  Skranken  sade  de  ældste  danske  og  svenske  Rid- 
dere som  Kampdommere,  og  øverst  blandt  dem  saae  man 
gamle  Ridder  Jon.  Paa  Kamppladsen  gik  en  statelig  Vaaben- 
konge  og  en  stor  Mængde  Herolder  med  hvide  Stave  og 
Fjærhatte  i Hænderne;  disse  skulde  holde  Orden  og  tilligemed 
deres  Undergivne,  de  saakaldte  Persevanter,  give  Agt  paa  et- 
hvert Stød  og  enhver  Bevægelse  hos  de  Kæmpende. 

Ridderspillet  aabnedes  med  en  Kamp  til  Hest  og  med  stumpe 
Landser  mellem  den  danske  Kong  Erik  og  den  lille  Prinds 
Birger.  De  vare  næsten  af  lige  Alder  og  Høide  og  bare  smaa. 


*)  I en  Storm  paa  Havet  blev  han  siden  ved  Lodkastning  bestemt  til  Døden,  som  cn 
hemmelig  Forbryder;  han  skriftede  selv  sine  Misgjerninger  for  Crudfixet  paa  Segle* 
træet  og  sprang  overbord;  man  har  en  Kæmpevise  derom,  kaldet  Jon  Rimaardsøns 
Skriftemaal. 

lette  Vaaben,  cler  svarede  til  deres  Alder  og  Styrke.  Den  danske 
Konge  bar  Prindsesse  Ingeborgs  himmelblaae  Farve,  og  hendes 
liile  Handske  var  fæstet  paa  hans  Kronhjelm.  Prinds  Bir- 
ger bar  ogsaa  sin  Fæstemøes  Farve,  og  hans  Rustning  var  hvid 
som  Prindsesse  Meretes  Silkekjortel.  De  viste  sig  begge  som 
raske  og  vaabendygtige  Riddere;  men  den  gjensidige  Høf- 
lighed forbød,  at  Nogen  af  dem  kunde  ansees  som  den  Andens 
Overvinder. 

Ridderspillet  ledsagedes  af  Sang  og  Musik,  og  der  var  ikke 
faa  danske  og  svenske  Skjalde  tilstede,  for  at  see  og  besynge 
Riddernes  Bedrifter.  Næsten  alle  Ridderne  bare  Handsker,  Slør, 
Perlebaand  og  andre  Kvindesmykker  paa  deres  Harnisker  eller 
Hjelme,  og  under  Kampen  udraabte  de  ofte  helt  dunkle  og 
besynderlige  Ord  eller  Løsener,  hvis  Betydning  kun  deres  Damer 
forstode.  Mange  Landser  bleve  brudte  og  mange  Riddere  stødte 
af  Sadlen;  men  der  fegtedes  med  stumpe  Landser,  og  der  faldt 
ingen  farlige  eller  dræbende  Stød.  Det  var  som  de  danske  og 
svenske  Riddere  ved  denne  fredelige  Glædesfest  mest  syntes  at 
ville  overgaae  hverandre  i artige  Sæder  og  ridderlig  Høflighed. 

Den  Ridder,  der  mest  udmærkede  sig  ved  dette  Ridderspil, 
var  Grev  Gerhard  af  Holsten,  som  med  Hjertenslyst  og  under 
godmodig  Spøg  kastede  sex  Riddere  af  Sadlen,  uden  selv  at 
rokkes.  Med  den  skjønne  Dronning  Agnes’s  sorte  Hoveddug 
paa  Brystharnisket,  syntes  han  uovervindelig.  Hans  Løsen  var 
Omkvædet  paa  en  Vise,  han  havde  hørt  synge  hos  Ridder  Jon 
den  Aften,  han  førstegang  talede  med  Dronningen  og  traadte 
den  første  Dands  i sit  Liv;  han  forandrede  kun  eet  Ord  deri, 
og  hvergang  han  stødte  en  Ridder  af  Sadlen,  raabte  han  glad: 

,,Det  er  saa  høvisk  en  Dame,  der  mig  tvinger  1“ 

Da  Ingen  længer  vilde  maale  sig  med  ham  i Vaabendyg- 
tighed,  erklæredes  han  for  den  første  Seierherre  i Ridderspillet; 
han  sprang  munter  af  Sadlen  og  modtog  knælende  Prisen 
af  Dronning  Agnes’s  Haand. 

Ridderspillet  syntes  endt,  da  en  fremmed  Ridder,  i lueforgyldt 
Harnisk  og  med  en  Krone  paa  den  lukkede  Hjelm,  lod  sig 
cee  for  Skranken  uaa  en  vild.  fnysende  Stridshingst.  Han  ka- 
stede sin  Staal'handske  for  Grev  Gerhards  Fod,  og  uden  at 
sige  et  Ord  berørte  han  med  den  skarpe  Od  af  sin  Landse  det 
sorte  Slør  paa  Grevens  Brystharnisk  og  rev  en  Rift  deri.  Ved 
denne  fjendtlige  Handling  angreb  han  paa  en  høist  fornærmelig 
Maade  den  Dames  Ære,  hvis  Pant  han  saaledes  forhaanede. 
Dronning  Agnes  blegnede.  Alle  studsede  og  betragtede  den 
prægtige  Ridderskikkelse  med  Forbauselse.  ,, Hertugen!  — Her- 
tug Valdemar hviskede  den  Ene  til  den  Anden;  men  Ingen 
vidste  dog  med  Vished,  om  denne  Formodning  var  grundet. 

urev  Gerhard  foer,  fnysende  af  Harme,  paa  sin  Ganger  og 
opstillede  sig  til  Kampen,  efterat  han  havde  optaget  Handsken 
til  Tegn  paa,  at  han  modtog  Udfordringen  uden  al  videre  For- 

klaring.  Herolderne  aabnede  Skranken,  og  den  fremmede  Ridder 
indlodes;  han  tumlede  stolt  sin  Hingst  og  svingede  en  skarp 
Landse,  som  bebudede  en  alvorlig  Kamp.  Grev  Gerhard  greb 
ogsaa  det  dræbende  Vaaben.  Kampdommerne  erindrede,  at  dette 
var  et  Fest-Ridderspil  og  ingen  Skarptegtning ; men  den  opbragte 
Grev  Gerhard  fordrede,  at  Kampen  maatte  svare  til  Fornærmel- 
sen, og  derimod  kunde  intet  indvendes. 

Med  lynende  Fart  fore  Ridderne  mod  hinanden.  Grev  Ger- 
hards  Landse  brast  mod  det  forgyldte  Brystharnisk ; han  selv 
fik  et  stærkt  Stød  for  Brystet,  men  blev  siddende  urokkelig 
i Sadlen  og  drog  sit  Sværd. 

Den  fremmede  Ridder  havde  faaet  et  vældigt  Stød  og  var 
løftet  høit  op  i Sadlen;  men  han  sad  strax  som  fastgroet 
til  den  igjen  og  loe  haanligt  bag  Hjelmgitteret.  Han  kastede 
sin  Landse  og  drog  Sværdet.  Klingerne  mødtes  i hurtige  Slag. 
De  fegtede  begge  med  stor  Vaabenfærdighed.  Grev  Gerhard 
slog  en  dyb  Buie  i den  forgyldte  Hjelm  og  afhuggede  Kronen; 
men  hans  ubændige  Hidsighed  gav  hans  lette  og  besindige 
Modstander  en  stor  Fordeel  over  ham.  Alle  saae  med  spændt 
Opmærksomhed  paa  den  farlige  Kamp. 

,,For  min  høie  Dames  Ære!“  — raabte  nu  Grev  Gerhard 
og  vilde  gjøre  et  afgjørende  Slag,  hvorved  han  blottede  Hoved 
og  Hals.  Hans  Modstander  havde  Sværdet  hævet,  for  at  fore- 
komme ham  og  benytte  denne  Uforsigtighed,  men  undveg  kun 
Slaget  og  (holdt  pludselig  inde,  idet  han  stirrede  stift  hen  for 
sig  over  Skranken.  Idetsamme  lød  der  en  kraftig  Stemme : 
„her  kæmper  en  æreløs  Ridder !“  Alle  saae  studsende 
hen  mod  Stedet,  hvor  denne  Røst  kom  fra,  og  de  saae  en 
rank,  anseelig  Ridder  i staalblaat  Harnisk  holde  med  lukket 
Vizir  for  Skranken  med  en  prægtig  Daggert  i sin  udstrakte 
Haand.  „K  jenderdu  dette  Vidne?  Forræder !“  vedblev 
den  samme  mægtige  Røst;  den  blaae  Ridder  dreiede  Daggerten 
i sin  Haand,  og  den  gyldne  Løve,  hvoraf  Heftet  bestod,  glim- 
rede stærkt  i Solskinnet. 

„Den  Daggert  blev  dragen  af  Kong  Erik  Ohristophersøns 
Lig  St.  Cæciliæ  Nat!“  — lød  en  stærk  Stemme  blandt  Folket. 

„Den  Dolk  har  Vaabensmed  Troels  i Melfar  solgt  til  Her- 
tug Valdemar  \“  — raabte  en  anden  Stemme  — „det  kan  jeg 
vidne  og  sværge/* 

„Det  er  Marskens  Dolk,  Marsk  Stigs  Dolk!u  — raabte  en 
tredie  Røst. 

Kampen  var  aldeles  standset.  Ridderen  med  det  forgyldte 
Harnisk  sad  som  forstenet  og  stirrede  gjennem  Hjelmgitteret 
paa  den  blaae  Ridder  og  paa  Dolken.  Sværdet  faldt  ham  af 
Haanden,  og  han  svimlede  paa  Sadlen,  som  han  var  en  Af- 
magt nær.  Men  nu  fremtraadte  paa  den  unge  Konges  Vink 
Vaabenkongen  og  udraabte:  „Ingen  maa  under  Livsstraf  forstyrre 
de  Kæmpende  med  Ord  eller  Adfærd  \u 

Ved  dette  Bud  bøiede  den  blaae  Ridder  sig  ærbødig  og  for- 

varede  Daggerten  ved  sit  Bryst;  men  han  blev  holdende  rolig 
og  stirrede  paa  Grev  Ger'hards  Modstander. 

„Ræk  ham  sit  Værge  igjen!“  — raabte  nu  Grev  Gerhard 
til  Vaabenpersevanten.  — „Jeg  kæmper  med  en  løgnagtig  og 
æreløs  Ridder,  det  veed  jeg;  men  En  af  os  To  maa  her  lade 
sit  Liv!“ 

Idet  Persevanten  bøiede  sig  for  at  optage  det  tabte  Sværd, 
sporede  pludselig  den  forgyldte  Ridder  sin  Hingst  og  satte  i 
Firspring  ud  over  Skranken.  Alle  saae  forbausede  efter  ham, 
og  der  var  dødsstille  til  Ingen  længer  kunde  øine  ham.  Nu 
saae  man  efter  den  blaae  Ridder;  men  han  var  ligeledes  for- 
svunden blandt  den  store  Folkehob,  der  omringede  Skranken. 

Grev  Gerhard  holdt  ene  paa  Kamppladsen  og  erklæredes  af 
Kampdommerne  for  Seierherre  i denne  Æresstrid.  Den  usæd- 
vanlige Begivenhed  opvakte  de  forskjelligste  Formodninger 
blandt  Tilskuerne.  Ridderspillet  var  til  Ende,  og  de  Kongelige 
begave  sig  tilbage  til  Slottet.  Da  gamle  Ridder  Jon  gik  forbi 
Jomfru  Inge,  hviskede  han  sagte:  „Drost  Peder ?“ 

Hun  nikkede  taus  med  en  høi  Rødme  paa  de  skjønne  Kin- 
der. Hun  havde  seet  et  rosenrødt  Baand  paa  den  blaae  Rid- 
ders Harnisk,  og  hun  havde  troet  at  gjenkjende  sit  Haarbaand; 
men  hvorledes  det  var  muligt,  at  hendes  fangne  Ridder  her 
kunde  ladet  sig  see,  var  hende  ubegribeligt. 


Neppe  var  Ridderspillet  i Helsingborg  endt,  førend  et  vig- 
tigt Budskab  kaldte  den  unge  danske  Konge  med  alle  hans 
Riddere  til  Sjælland.  En  norsk  Flaade  var  seet  i Kattegattet, 
og  man  frygtede  en  Landgang  ved  Ørekrog,  hvor  Fæstningen 
Flynderborg  ved  Ridder  Laves  Forræderi  endnu  var  i Oprø- 
rernes  Hænder.  Da  gamle  Ridder  Jon  rakte  den  troe  Inge 
Haanden  til  Afsked,  hviskede  hun  ham  hemmelig  nogle  Ord  i 
Øret,  idet  hun  rakte  ham  et  lidet  Pergamentsblad,  hvorpaa 
der  med  flygtigt  Træk  var  afridset  en  Bygning  og  ligesom 
en  Vei  betegnet  med  smaa  Kors.  Han  betragtede  hende  med 
Forbauselse  og  syntes  med  spændt  Opmærksomhed  at  høre 
hvert  Ord,  hun  sagde.  Hun  gjentog  et  Par  Ord  og  pegede  paa 
Bladet;  derpaa  forvarede  han  det  omhyggelig;  han  nikkede 
glad,  trykkede  med  heftig  Bevægelse  et  Kys  paa  hendes  Pande 
og  (skyndte  sig  ombord  med  de  Kongelige. 

Man  landede  uhindret  paa  den  sjællandske  Kyst  i Nærheden 
af  Ørekrog.  Grev  Gerhard  ledsagede  strax  Dronningen  og  Junker 
Christopher  til  Ribehus,  som  man  i denne  urolige  Tid  ansaae 
for  det  sikkreste  Opholdssted  for  Kongehuset.  Men  den  unge 
Konge  var  ikke  at  bevæge  til  at  forlade  Sjælland:  han  drog  strax 
med  Rimaardsøn  til  Taarnborg  ved  Korsør,  for  at  besee  denne 
vigtige  Fæstning  og  selv  skynde  paa  Flaadens  Udrustning. 
Imidlertid  føiede  Ridder  Jon  Anstalter  til  at  beskytte  det 
nordlige  Sjælland  mod  et  fjendtligt  Angreb. 

De  Langskibe,  der  laae  ved  Korsør,  lod  Kongen  strax  besætte 
og  drage  op  mod  Kysterne  af  Nordsjælland,  for  der  at  virke 
i ^Forening  med  Ridder  Jon.  Den  unge  Konge  var  i høi  Orad 
opmæiksom  paa  Alt.  Borgens  Forskandsninger  havde  han  Meget 
at  udsætte  paa.  Rimaardsøn  maatte  i mange  Ting  give  ham 
Ret  og  beundre  hans  tidlige  Kundskab  i Befæstningskonsten, 
som  han  havde  lært  af  Drost  Peder. 

Fire  Dage  efter  Kongens  Ankomst  til  Taarnborg,  gik  han 
en  Morgen  tidlig  paa  Jordvolden  omkring  Borgen,  ledsaget 
af  Rimaardsøn  og  en  Ridder  fra  Ørekrog,  som  havde  bragt 
ham  vigtige  Efterretninger.  De  Norske  havde  gjort  Landgang 
ved  Ørekrog  og  brændt  Byen  til  en  Askehob;  men  Borgerne 
havde  faaet  Undsætning  af  Ridder  Jon.  Gjennem  en  underjordisk 
Løngang,  som  han  viste  dem  Veien  til,  havde  de  med  den 
gamle  Herre  i Spidsen  trængt  sig  ind  paa  Flynderborg  og 
bemægtiget  sig  Fæstningen;  fra  dette  faste  Punkt  havde  man 
drevet  Fjenden  tilbage.  Ridderen  gjentog  nu  omstændeligt  for 
Kongen  hvorledes  det  Hele  var  gaaet  til,  og  at  man  i Slots- 
herrens Lønkammer  paa  Flynderborg  forgjeves  havde  søgt  de 
Brevskaber  fra  de  Fredløse,  som  Ridder  Lave  Litie  var  beskyldt 
for  at  have  modtaget  før  Kongemordet. 

„Ved  alle  hellige  Mænd!  det  er  mig  kjært“  — sagde  den 
lille  Konge.  — ,,Den  gamle,  troe  Jon  har  ikke  villet  spilde 
et  Ord  for  sin  Fætter  Laves  Liv;  men  nu  har  han  dog  udslettet 
en  Deel  af  hans  Synd.  Lad  Cantsleren  melde  Statsfangen  paa 
Kallundborg,  at  hans  Dom  er  atter  opsat  et  Aar,  fordi  hans 
troe  »Fætter  tog  Flynderborg  og  man  ikke  fandt  Beviserne  for 
hans  værste  Forræderi  1“ 

Rimaardsøn  saae  paa  den  unge  Konge  med  et  vemodigt 
Blik.  ,,Give  Gud  og  vor  Frue,“  — sagde  han  — ,,at  hver  troe 
Mand,  I har,  kunde  gjøre  godt  hvad  hans  Frænder  gjorde 
ilde!  Her  er  nu  fast  ingen  ærlig  Mand  i Landet,  som  jo  har 
Slægt  og  Venner  i Taarn  eller  Galge  — og  Enden  er  ikke 
endda. “ Den  tungsindige  Ridder  tænkte  paa  sin  henrettede 
Broder  Lave  og  paa  sin  Broder  Jon,  der  nu  ogsaa  var  anklaget 
paa  Livet. 

„Loven  er  jo  alle  Mands  Herre“  — sagde  den  unge  Konge 
med  et  Suk.  — .,,Det  var  ikke  for  det  Gode,  jeg  saa  tidlig 
blev  Konge;  men  Herren  skee  Tak!  her  er  endnu  mange  troe 
Mænd  i Landet.  Havde  jeg  kun  Drost  Peder  igjen  \“ 

Medens  Kongen  gik  tilbage  til  Slottet  med  den  afsendte 
Ridder  fra  Ørekrog,  eftersaae  Rimaardsøn,  om  Alt  var  i Orden 
paa  (Skandserne.  Medens  han  saaledes  gik  og  betragtede  de 
svære  Forsvarsmaskiner,  blev  han  en  lille,  tyk  Skikkelse  vaer, 
der  i en  Messedrengs  sorte  Kappe  og  med  en  høi  Hat  nedtrykt 
i Panden  vraltede  med  en  Bønnebog  i Haanden  hen  ad  Volden 
og  syntes  andægtig  at  læse  sin  Morgenbøn.  Den  svære  Drenge- 
skikkelse og  hans  vraltende  Baadsmandsgang  var  Borghøvdingen 
paafaldende;  han  betragtede  ham  nøie,  og  idet  han  opdagede 
Spor  af  et  slet  afraget  Mundskæg,  troede  han  forbauset  at 

kjende  den  plumpe  Jarl  Mindrealf.  „God  Morgen,  Søn!"  . 

sagde  Rimaardsøn  og  traadte  liam  iveien  — „hvor  skal  du 
hen  saa  tidlig?" 

„Jeg  skal  hente  Vin  for  Præsten,  at  han  kan  læse  for 
jer  Sjæl!"  — brummede  den  tykke  Messedreng  med  en  dyb, 
raa  Stemme. 

„Tøv  iidt!"  — sagde  Rimaardsøn,  idet  et  Par  Landseknegte 
paa  hans  Vink  sprang  til  — „mig  synes,  jeg  skulde  kjende 
dig.  Sade  vi  To  ikke  engang  paa  Bænk  sammen  i Lyse  Skole- 
hus? og  slog  du  ikke  dengang  Tænderne  ind  paa  os  Alle 
og  traadte  os  under  Fødder?  Du  vilde  være  Greve  og  Jarl; 
er  du  endnu  kun  en  ussel  Messedreng?"  Med  disse  Ord 
løftede  'han  den  nedtrykte  Hat  op  og  saae  ham  i den  brede 
Tyrepande. 

„Forraad  mig  ikke,  Bent  Rimaardsøn!  for  gammelt  Kamme- 
ratskabs Skyld!"  — hviskede  den  røbede  Algreve.  — „Vi  er 
jo  Frænder,  og  jeg  tog  mig  af  dig  i Skolen  som  din  Fader. 
Det  er  forbi  med  mit  Grevskab  og  Jarledømme.  Jeg  er  nu 
en  fredløs  Mand  og  maa  søge  Skjul  hos  de  Fromme.  Vær 
en  brav  Karl,  Bent!  forband  dig  paa,  at  du  kjender  mig  ikke, 
og  lad  mig  smøre  Haser!" 

„Binder  ham,  Karle!"  — bød  Rimaardsøn  sine  Landse- 
knegte: — „det  er  en  Røver  og  Mordbrænder!" 

Den  stærke  Vikingshøyding  kastede  Bønnebogen  og  Messe- 
drengskappen; han  stod  i sin  Ridderdragt  og  huggede  drabelig 
om  sig  med  sit  Sværd;  men  Landseknegtene  sprang  ham  tæt 
ind  paa  Livet  og  afvæbnede  ham.  Han  blev  strax  lagt  i Bolt 
og  Lænker;  og  uden  at  gjøre  Opsigt  paa  Borgen  lod  Rimaardsøn 
ham  løiebliklig  under  stærk  Bevogtning  føre  til  Haraidsborgs 
faste  Forbrydertaarn.  Rimaardsøn  vilde  ikke  forurolige  den 
unge  Konge  og  maaske  paadrage  sig  en  Irettesættelse  med  den 
Tidende,  at  saa  farlig  en  Fjende  havde  kunnet  indtrænge  sig 
paa  Borgen.  Han  troede  forresten  Slottet  fuldkommen  sikkert, 
og  han  bekymrede  sig  ikke  om  den  trodsige,  næsten  djævelske. 
Latter,  hvormed  den  fangne  Fribytterhøvding  lod  sig  slæbe  ud 
af  Borgen,  da  han  forgjeves  havde  tilbudt  Rimaardsøn  en 
uhyre  Pris  for  sin  Frihed.  I sin  Sorg  og  Forstemthed  havde 
Rimaardsøn  ikke  givet  Agt  paa,  at  der  om  Natten  var  løbet  et 
Fribytterskib  under  dansk  Flag  ind  i Noret  ved  Taarnborg. 
Ikke  alene  den  forvovne  Jarl  Mindrealf  var  kommen  ubemærket 
iland:  Marsk  Stig  selv  med  en  Flok  dristige  Fribyttere  var 
hemmelig  stegen  iland,  og  om  Aftenen  stod  Mads  Jyde,  klædt 
som  en  af  Kongens  Landseknegte,  uden  for  Døren  til  de  konge- 
lige Gemakker,  hvor  han  gjaldt  for  en  tro  Skildvagt.  Imidlertid 
gik  Alle  til  Sengs,  og  der  var  roligt  paa  Borgen. 

Midt  om  Natten  vaagnede  den  unge  Konge  ved  en  forfærdelig 
Larm.  Hele  Borgen  stod  i lys  Lue  om  ham,  og  det  Forfærdel- 
sesskrig: „Marsken!  — Marsken!  — de  Fredløse!"  lød  alle- 
vegne blandt  de  forvirrede  og  overrumplede  Krigere.  Der 
hørtes  Vaabenlarm  og  Skrig  fra  alle  Kanter,  og  den  unge 

Konge  stod  ene,  halv  nøgen  i sit  Sovekammer,  som  allerede 
var  ømspændt  af  Røg  og  Flammer.  ,, Forbarmende  Gud!“  — 
raabte  han  — „skal  jeg  indebrændes  af  min  Faders  Mordere  \“ 
Han  kastede  ihast  en  Kappe  om  sig,  greb  sit  lille  Sværd  og 
vilde  styrte  sig  ud  af  Døren  gjennem  Flammerne.  Han  hørte  den 
troe  Aage  Jonsøns  Røst  i Vaabenlarmen  udenfor  hans  Ge- 
makker; men  Flammerne  sloge  ind  allevegne  — Røgen  bedø- 
vede ham,  og  han  kunde  neppe  finde  Døren.  Da  følte  han 
sig  pludselig  greben  af  en  mægtig,  jernklædt  Arm ; han  havde 
tabt  Sværdet  af  Haanden  og  var  uden  Bevidsthed.  Da  han 
kom  til  sig  selv,  saae  han  sig  paa  et  lille  aabent  Fartøi,  som 
foer  pilsnart  bort  med  ham  i Mulm  og  Storm. 

„Hvor  er  jeg?“  — sagde  han  — „er  jeg  blandt  min 
Faders  Mordere  ?“ 

„Blandt  troe  Venner  og  Undersaatter !“  — svarede  en  venlig 
Stemme  ved  Siden  af  ham,  og  han  skimtede  i Mørket  en  rid- 
derlig Skikkelse  i fuld  Rustning. 

„Drost  Peder!  ved  alle  hellige  Mænd!  det  er  Eder!“  — 
udbrød  Ihan  sjæleglad. 

„Hvo  jeg  er,  tør  jeg  ikke  sige“  — svarede  Ridderskikkelsen 
gjennem  den  tillukte  Hjelm,  og  Kongen  troede  nu  at  gjenkjende 
den  blaae  Ridder  fra  Tourneringen. 

„Et  Æresord  binder  min  Tunge“  — vedblev  Ridderen:  — 
„jeg  tmaa  skjule  mit  Aasyn  for  min  Konge  og  hele  Verden. 
— Jeg  fører  Eder  i Sikkerhed  til  Ribehus.  — Jeg  selv  drager 
til  et  Sted,  hvor  der  er  mørkere,  end  her.  Jeg  besværger  Eder, 
Herre  Konge!  tro  hvad  I vil!  men  frist  mig  ikke  til  at  sige 
et  Ord  meer  og  bryde  mit  Ridderløfte !“ 

„Ti  da,  i Guds  Navn!“  — sagde  den  lille  Konge  og  tryk- 
kede hans  pantsrede  Haand  — „visselig  er  du  Drost  Peder: 
skulde  jeg  ikke  kjende  din  Røst?  Du  har  frelst  mit  Liv  i 
denne  Nat.  Er  du  endnu  i Hertugens  Magt,  skal  jeg  befrie  dig, 
hvad  det  saa  koster !“ 

„Intet  voldsomt  Skridt  mod  Hertugen !“  — svarede  Rid- 
deren med  et  dybt  Suk:  — „han  har  sin  Fanges  Liv  i sin 
Magt.“ 

Den  unge.  Konge  taug.  Skibet  foer  fort  og  var  snart  for- 
svundet paa  hin  Side  Sprogø,  hvor  Marsk  Stigs  nye  Taarn  stod 
mørkt  og  truende  i Natten. 

Faa  Dage  efter  var  det  almindelig  bekjendt,  at  Kong  Erik 
var  i Sikkerhed  paa  Ribehus,  men  at  Taarnborg  var  ødelagt 
af  Marsk  Stig,  og  den  troe  Ridder  Rimaardsøn  var  falden. 
Nu  erfarede  man  ogsaa,  hvorledes  Rimaardsøn,  kort  før  han 
faldt  for  Marskens  Kæmpesværd,  havde  fanget  den  mægtige 
Jarl  Mindrealf.  Det  Første,  man  hørte  om  Kongen,  siden  han 
var  kommen  til  Ribehus,  var  den  vigtige  Nyhed,  at  han  havde 
udnævnt  den  kjække  Høvedsmand  paa  Slottet,  Ridder  David 
Thorstensøn,  til  Rigets  Drost,  saalænge  Drost  Peder  var  i 
Hertugens  Fangenskab,  og  at  han  efter  den  nye  Drosts  Raad 
tilligemed  Dronningen  havde  underskrevet  Jarl  Mindrealfs  Døds- 


426 


dom.  Om  Hertugen  !hed  det,  at  han  laae  syg  i Slesvig  til 
stor  Sorg  for  hans  unge  Gemalinde.  Det  var  en  Sindssygdom, 
mumlede  man  om,  og  Rygterne  om  hans  Forbindelse  med 
Aandeverdenen  fik  atter  ny  Næring  ved  de  besynderlige  Om- 
stændigheder, der  fortaltes.  Han  skulde  nemlig  i sin  Sygdom 
paastaae,  at  han  med  legemlige  Øine  havde  seet  Anklageisens 
Engel.  Kort  før  han  blev  syg,  havde  han  i nogle  Dage  været 
forsvunden,  og  hans  forunderlige  Sygdom  skulde  pludselig! 
være  udbrudt,  da  han  paa  Nordborg  havde  besøgt  sin  vigtige 
Fange,  Drost  Peder  Hessel,  og  fundet  ham  rolig  i sine  Lænker. 
Blandt  andre  forvildede  Udbrud,  man  havde  hørt  af  Hertugen, 
nævnedes  ogsaa  den  Yttring,  at  hans  Fange  paa  Nordborg  stod 
i Pagt  med  Djævle  og  mægtige  Aander  imod  ham. 


15.  KAPITEL. 

De  Norske  og  de  Fredløse  vedbleve  endnu  længe  at  forurolige 
Danmark,  og  skjøndt  det  ikke  lykkedes  den  norske  Konge  nogen- 
steds at  faae  fast  Fod  i Landet,  var  han  dog  en  tapper  og 
mægtig  Fjende,  som  i denne  ulykkelige  Tid  var  dobbelt  farlig 
for  Danmark.  Paa  Amager  og  Hveen  havde  han  brændt  og 
hærjet;  han  havde  gjort  et  dristigt,  dog  mislykket,  Tog  til 
Aalborg  og  heller  ikke  skaanet  Hertug  Valdemars  Byer.  Man 
tænkte  alvorlig  paa  Forlig  og  Underhandling  med  ham;  men  han 
havde  lovet  de  Fredløse  i et  Beskjærmelsesbrev,  at  han  ikke 
vilde  slutte  Fred  med  Danmark  uden  deres  og  Marskens  Sam- 
tykke. 

En  stille  Efteraarsnat  lød  Vaadesangen  sørgelig  fra  Krypt- 
kirken under  Kong  Erik  Christophersøns  Grav  i Viborg  Dom- 
kirke. Vinden  bar  fra  Kirken  ud  over  Søen,  og  ved  Færge- 
huset  paa  den  anden  Side  af  Søen  kunde  man  undertiden 
høre  de  dybe  Vigilietoner,  der  saaledes  skulde  tone  hver  Nat 
for  den  myrdede  Konges  Sjæl  til  den  yderste  Dag.  Forbi 
Færgehuset  gik  Veien  til  Asmild  Kloster.  Her  sad  paa  en 
omvendt  Baad  en  høi,  gammel  Pilgrim  med  nedbøiet  Hoved 
i dybe  Tanker,  og  ved  hans  Side  stod  en  ung  Pige,  ligeledes 
i Pilgrimsdragt.  Hun  havde  en  rask,  sorthaaret  Yngling  ved 
Haanden.  Det  unge  Menneske  var  klædt  som  en  Væbner  med 
Køllert  og  Staalhue  og  foruden  de  sædvanlige  Væbnervaaben 
bar  han  i Haanden  et  langt,  forgyldt  og  slangebugtet  Sværd, 
der  mere  syntes  at  have  tjent  til  Prydelse,  end  til  Værge. 

„Skal  vi  gaae  til  Klosteret  og  banke  paa?  Fader  Henner 
— sagde  Ynglingen.  — „Hverken  du  eller  Aase  kan  udholde 
at  gaae  længer  inat.“ 

„Tøv  kun  her,  Skirmen!“  — svarede  den  Gamle.  — „At 
hvile  kan  vi  sagtens  udholde,  og  vaaget  har  vi  mangen  god 
Nat  under  Guds  frie  Himmel,  uden  at  hvile,  siden  vi  sidst 
saaes.  Førend  jeg  har  seet  den  formastelige  Marsk  og  sagt 
ham,  hvad  der  er  mig  paalagt,  er  min  Bodsgang  ikke  forbi; 


42/ 


for  skal  jeg  heller  ikke  hvile  under  Tag:  det  har  jeg  lovet  og 
svoret !" 

„Men,  kjære  Fader  Henner  !"  — sagde  Skirmen  — „hvad 
vil  1 da  her  ved  Viborg?  er  den  bandsatte  Marsk  ikke  paa 
en  af  sine  Røverborge  paa  Hjelm  eller  Spraa,  saa  er  han 
vel  atter  ude  at  plyndre  og  brænde  Kongens  Byer  og  Slotte, 
Stege  Slot  maatte  han  vel  lade  staae"  — vedblev  lian,  da 
den  Gamle  ikke  svarede  — „men  med  Skjelskør  og  Borgen 
paa  Sams  gik  det  som  med  Taarnborg.  Ak,  Gud  hjælpe  os!"  — 
tilføiede  han  mismodig  og  knuste  et  Rør,  han  holdt  i Haan- 
den: — „Siden  nu  den  mægtige  Kong  Ladelaas  er  død  og 
borte,  er  der  ingen  Konge  meer  i Verden,  Marsken  er  bange 
for,  og  vor  unge  Kong  Erik  vel  allermindst." 

„Jo  een  Konge  er  der,  min  Søn!  som  hverken  Marsken  eller 
noget  Menneske  ustraffet  skal  byde  Trods,  og  holder  han 
med  vor  unge  Konge,  er  Marskens  Styrke  ikke  stort  Meer, 
end  det  Rør,  du  der  knækker."  Med  disse  Ord  saae  gamlfe 
Henner  alvorlig  mod  Himlen.  TJeg  maa  træffe  ham  snart!" 
— vedblev  han  efter  et  tankefuldt  Ophold.  — „Han  er  os 
maaske  nærmere,  end  du  troer.  Paa  Hjelm  er  han  ikke;  han 
skal  til  Halland  med  sin  gode  Ven,  den  nye  Erkebisp.  1 Vi- 
borg skulde  de  mødes  eller  i Asmild  Kloster;  hm!  maaske 
raadslaae  de  der  i denne  Time  om  Landets  Fordærvelse." 

„Jeg  troer,  du  veed  Alting,  Fader  Henner!"  — sagde  Skirmen 
forbauset.  — „Hvad  skal  Marsken  i Halland?  vil  han  komme 
Grev  Jacob  paa  Hunehals  til  Undsætning?" 

„Veed  du  ikke  bedre  Besked?  Skirmen!  og  du  har  dog  en 
Statsmand  til  Herre.  De  vil  jo  slutte  Forlig  med  den  norske 
Konge  i Varberg;  men  det  kan  ikke  skee  uden  Marskens  Villie. 
To  og  maaske  tre  Rigers  Skjæbne  har  den  Mordbrænder  nu 
i sin  Magt.  Det  er  paa  høie  Tid,  han  faaer  et  Budskab  fra 
Kongernes  Herre." 

Den  Gamle  faldt  atter  i dybe  Tanker,  og  Aase  hviskede  nogle 
kjærlige  Ord  til  sin  Elsker  uden  at  forstyrre  den  alvorlige 
Olding. 

„Hm!  det  var  dog  sært,  vi  skulde  mødes.  Knøs!"  — tog 
gamle  Henner  atter  Ordet  og  betragtede  begge  de  unge  Men- 
nesker med  Deeltagelse.  — „Du  og  Aase  ere  lige  gode  Venner 
endnu,  seer  jeg.  Du  skal  ellers  ikke  stort  rose  dig  af  Lykken, 
Skirmen!  Guldsporerne  voxe  ikke  paa  Træer;  og  Ridder  skal 
du  være  før  du  faaer  hende.  Nu,  frisk  Mod,  Søn ! vil  ikke 
St.  Jørgen  hjælpe  dig,  saa  vil  maaske  St.  Christian.  Behold 
du  »mit  Pilgrimssværd ! det  skal  der  være  Lykke  med : Det 
har  den  hellige  Michael  baaret  i hundrede  Aar  paa  et 
Kirkespir.  Men  der  hører  Mere  til  Dandsen,  end  et  Par  røde 
Sko,  seer  du,  og  vil  Katten  fange  Fisk,  maa  han  væde  Kloen. 
Hvad  har  du  drevet  om  efter  paa  Harrestrup,  medens  din 
Herre  sidder  i Bolt  og  Lænker  paa  Nordborg?" 

„Ak  kjære  Fader  Henner!"  — svarede  Skirmen  — „i  Nøden 
er  ingen  Tilflugt  saa  urimelig,  at  man  jo  griber  dertil.  Min 

Herres  gamle,  troe  Amme  ligger  syg  paa  Harrestrup;  hun 
havde  sendt  mig  Bud,  hun  havde  noget  Vigtigt  at  betroe 
mig fc 

„Hm ! Kjærlingesnak  baader  kun  lidt !“  — brummede  den  Gamle. 

„Nu,  hvad  fik  du  der  at  vide?44  — spurgte  Aase  nysgjerrig. 

— „Den  gamle  Kone  har  gjort  dig  til  Skamme,  skal  vi  see 

— siden  du  ikke  vil  ud  med  det;  hun  har  vist  sørget  bedre 

for  din  Herre,  end  du 44 

„Bebreid  mig  Intet,  kjæreste  Aase!44  — svarede  Skirmen 
nedslagen.  — „Den  ulykkelige  Dag,  da  min  kjære  Herre  blev 
fangen  i Skjelskør,  havde  han  sendt  mig  i et  vigtigt  Ærende 
til  Ribehus;  og  siden  den  Dag  har  jeg  ikke  tænkt  paa  Andet, 
end  at  faae  ham  fri.  Jeg  har  været  tre  Gange  paa  Als; 

men  der  er  Vagt  ved  det  Helvedes  Fangetaarn  baade  Nat  og 
Dag;  to  Gange  fik  de  mig  fat,  og  jeg  var  vist  bleven  hængt, 
hvis  jeg  ikke  var  undløben/4 

„Du  kjære,  troe  Skirmen!44  — udbrød  Aase  og  omfavnede 
ham.  — „Det  havde  da  været  en  skammelig  Død  for  en 

Væbner,  der  saalænge  har  truet  med  at  blive  Ridder44  — til- 
føjede hun  skalkagtig.44  — Nu,  bliv  ikke  vred,  Skirmen!  jeg 
holder  jo  ligemeget  af  dig  for  det.  Hvad  kan  du  gjøre  for. 

at  man  ikke  anderledes  skjønner  paa  dine  Bedrifter?  Men  for- 

tæl dog,  hvad  fik  du  at  vide  af  Ammen?44 

„Ak,  hun  gaaer  i Barndom,  Stakkel ! og  har  kun  Hovedet 

fuldt  af  Galskab  og  Urimeligheder.  Hun  vilde  bilde  mig  ind, 
at  hun  i otte  Dage  havde  siddet  i min  Herres  Fængsel  istedetfor 
ham.  Man  havde  paa  Als  taget  hende  for  en  Hex,  sagde  hun, 
og  Vagten  turde  ikke  negte  hende  at  besøge  Fangen.  Han 

var  gaaet  bort  i hendes  Klæder,  men  havde  svoret  dyrt  og 
helligt  at  komme  igjen  og  udløse  hende  inden  otte  Dage,  og 
i den  Tid  vilde  han  ikke  vise  sit  Ansigt  eller  give  sig  til- 
kjende  for  noget  Menneske.  Det  maa  være  Noget,  Kjærlingen  har 
drømt.  Det  er  jo  ikke  muligt.44 

„Hvorfor  ikke  det?  Søn!44  — sagde  gamle  Henner  opmærk- 
som — „det  kunde  vel  lade  sig  gjøre.  Det  ligner  idetmindste 

din  troe,  ridderlige  Herre;  den  gode  Kone  kjender  jeg  ikke. 

Men  hvad  kunde  saa  alt  det  hjælpe,  naar  den  ordholdne  Drost 
dog  maatte  komme  igjen  som  Hex  og  krybe  i Fangehullet?44 

„Ja  det  veed  jeg  ikke:  det  er  jo  netop  det  Urimelige;  derfor 
troer  jeg  det  heller  ikke;  desuden  var  det  umuligt  for  Dorthe 
Feiekost  at  tie  stille  i otte  Dage  og  ikke  røbe  sig  ved  Snak 
og  Sang.  Men  underligt  er  det  dog,  at  hun  veed  saa  god 
Besked  med  Fængslet.  Hun  beskrev  det  udvendigt  saa  livagtigt 
som  jeg  selv  har  seet  det;  derhos  gav  hun  mig  denne  Nøgle 
og  svor  dyrt  og  helligt  paa,  at  den  kunde  aabne  den  inderste 
Fængselsdør.44 

„Ih,  saa  er  du  jo  en  vantro  Gjek,  om  du  tvivler  længer, 
Skirmen!44  - — sagde  Aase  glad  — „troer  du  ikke,  vi  Kvindfolk 
kan  tie,  naar  det  gjælder  en  god  Ven,  saa  kjender  du  os  kun 
lidt;  og  kjender  jeg  din  Herre  ret,  kunde  han  vel  i otte  Dage 

udrette  Meer,  end  mange  Andre  i et  helt  Aar;  i alt  Fald 
har  han  jo  ogsaa  en  Kjær  es  t at  see  til.  Giv  mig  Nøglen ! 
jeg  kan  ogsaa  lege  Hex  og  Ellefrue.  Har  de  godt  Folk  paa 
Als  saa  god  Tro  paa  Hexe,  saa  kan  vi  vel  hitte  paa  Raad. 
Vi  har  seet  St.  Peders  Fængsel  i Rom,  maa  du  vide;  der 
har  vi  faaet  Afløsning  for  alle  vore  Synder,  og  det  uden  at 
gaae  til  den  hellige  Grav.  Jeg  har  ikke  syndet  synderligt 
siden,  troer  jeg;  og  vil  nu  vor  kjære,  hellige  Frue  eller  St. 
Christian  bruge  mig  til  at  aabne  et  Fængsel,  saa  maatte  de 
vel  kunne  det,  hvorvel  jeg  ikke  er  nogen  Engel  — “ 

„Stille,  Børn!  gaaer  tilside !“  — sagde  nu  gamle  Henner. 
— „Jeg  hører  Ryttere  paa  Veien  fra  Klostret.  Det  kunde 
vel  være  Marsken. “ 

Aase  og  Skinnen  adløde.  De  skjulte  sig  hastig  i Krattet 
ved  Søen,  hvor  de  havde  mange  kjærlige  Ord  at  sige  hinanden. 

Paa  Veien  fra  Asmild  Kloster  nær  ved  Færgehuset  kom 
der  en  Flok  stærkt  bevæbnede  Ryttere  med  to  høie  Herrer  i 
Spidsen.  Den  Ene  var  en  lang,  mager  Skikkelse  i geistlig 
Dragt;  han  red  stolt  paa  en  rolig  Pasgænger.  Det  var  den 
forvovne  Domprovst,  Mester  Jens  Grand,  der  nu  efter  den 
gamle  Johan  Dros’s  Død,  skjøndt  mod  Kongens  Villie,  var 
valgt  til  Erkebisp  i Lund.  Hans  Ledsager  var  en  mægtig 
Kæmpeskikkelse,  i Staalharnisk,  paa  en  urolig  Stridshingst;  det 
var  Marsk  Stig  selv.  De  holdt  stille  paa  Veien,  medens 
Rytterne  rede  ned  til  Søen  og  vandede  deres  Heste. 

„Som  jeg  siger  Eder,  Herre  Marsk !“  — sagde  den 

mægtige  Prælat  — „de  skal  nødes  til  at  give  Jer  eders  Fred 
og  eders  Godser  igjen,  naar  1 kun  vil  lade  Drengen  beholde 
Thronen  for  det  Første.  Med  ham  ere  vi  dog  bedre  farne, 
end  med  eders  stormægtige  Kong  Præstehader.“ 

„Slap  det  derud,  Ærværdige !“  — svarede  Marsken.  — 
,,I  er  bange  for  Præstehaderen ? Det  Navn  fortjener  han  ikke: 
han  er  fast  den  dygtigste  og  største  Konge,  Norge  har  eiet. 
Han  er  en  høi,  kongelig  Sjæl.  Naar  har  en  Konge  i Norden, 
før  han,  taalt  en  mægtig  Broder  ved  sin  Side,  som  Hertug 
Hakon,  uden  at  kjende  til  Frygt  eller  smaaligt  Nid?  Under  en 
saadan  Konge  vil  Danmark  og  Norge  blive  til  et  Kongerige, 

som  der  ikke  er  Mage  til  i Verden..  Lad  mig  saa  blot  i ti 

Aar  føre  Feltherrestaven,  medens  I fører  Krumstaven!  og  I 
skal  see,  Skjalm  Hvides  gamle  Slægt  er  ikke  vanslægtet  siden 
Absalons  Dage.  I Sverrig  sidder  der  nu  ogsaa  en  Barne- 
konge  paa  Thronen,  og  ham  bliver  der  aldrig  Mand  af  i 

hans  Dage.  Hvad  siger  I om  en  verdslig  Trefoldighed?  ær- 
værdige Herre !“ 

„I  spænder  Buen  saa  stramt,  at  den  brister !“  — sva- 
rede Erkebispen.  — „Husk  paa,  I er  en  fredløs  Mand,  og 
eders  store  Godser  ere  hjemfaldne  til  Kronen  !u 

„Fred  kan  jeg  endnu  skafte  mig  med  dette  Sværd“  — - 

sagde  Marsken  — „og  Gods  har  jeg  og  mine  Venner  nok 
af,  saalænge  alt  Danmarks  Gods  er  i vor  Haand. “ 


De  holdt  stille  paa  Vejen,  medens  Rytterne  rede  ned  til  Søen  og 
vandede  deres  Meste. 

„Men  'husk  paa,  I er  ikke  blot  fredløs**  — svarede  Erke- 

bispen  med  Vægt  — „I  er  en  bandlyst  Mand,  Marsk  Stig! 
skal  jeg  skaffe  Jer  løst  af  Bandet,  mak  I ikke  skaffe  mig  og 
Danmark  den  Præstehader  fil  Konge.  Før  maatte  I selv 
være  Herre  i Landet  — det  var  Jer  fast  ligesaa  let.** 

„Vil  I friste  mig?  Grand !**  — sagde  Marsken  med  et 

Smil:  — „sad  Marsk  Stig  paa  Danmarks  Throne,  maatte 
Mester  Grand  vel  sidde  paa  St.  Peders  Stol,  for  at  holde 

sin  kongelige  Frænde  i Ave!** 

„Det  behøvedes  ikke.  Herre  Marsk  !**  — svarede  den  myn- 
dige Erkebisp:  — ,,I  foragter  ikke  den  hellige  Kirke  og  dens 

Overhoveder,  som  hin  stolte  Normand.  I vilde  være  for  klog 
til  at  negte  Nordens  første  Prælat  den  Lydighed  og  Ærbø- 
dighed, han  kan  fordre.  Men  friste  Jer  vil  jeg  ikke;  tvært- 

imod, jeg  ærer  eders  Selvbeherskelse  og  høie  Sind;  dog  det 
er  min  Sag  og  ikke  eders  at  flytte  Kronen,  naar  den  kan  og 
skal  flyttes.  Jeg  er  eders  Ven,  Marsk  Stig!**  - — -vedblev 

han  stolt  — „I  har  havt  Prøver  derpaa.  Jeg  er  nu  næst 

Kongen  den  første  Mand  i Danmarks  Rige.  Han  har  frikjendt 
mig,  hvad  eders  Sag  angaaer;  han  har  selv  viist  mig  Tillid 
og  betroet  mig  at  virke  for  Freden  med  Norge.  Jeg  gjør  det 

— og  med  Iver,  ikke  for  Kongens  Skyld,  men  for  Rigets 

og  Kirkens  Skyld.  Jeg  veed  det  vel  — I kan  med  et  Ord 
tilintetgjøre  Forliget.  Men  gjør  det  ikke,  Marsk  Stig!  jeg 
raader  Eder,  gjør  det  ikke!  Forlang  hvad  I vil  og  stol  paa 

mig!  men  husk  paa,  det  er  mig,  som  herefter  skal  krone  Dan- 
marks Konger,  og  jeg  behøver  ikke  St.  Peders  Stol,  for  at 
løse  og  binde  saavel  Kongens  som  vore  Ridderes  Sjæle/* 

Marsken  gjorde  store  Øine  og  betragtede  den  dristige  Præ- 
lat med  Forbauselse.  „i  er  en  mægtig  Mand,  det  er  sandt!** 

— sagde  han  — „men  jeg  troede  forvist,  at  Erik  Glip- 
pings  Søn  ingen  bittrere  Fjende  havde  i Danmark,  end  Eder. 
Selv  efter  Døden  forfølger  I jo  hans  troe  Mænd ; I lader 
dem  jo  opgrave  af  eders  Kirkegaarde,  for  at  begrave  dem 
som  Hunde  i Rakkerkulen.  Hvor  kan  I nu  holde  saa  ivrigt 
paa  Drengeregimentet?** 

„Drengen  er  nu  dog  salvet  og  kronet.** 

„Jer  er  tilfreds,  han  er  salvet  tusinde  Gange!  — jeg  har 
svoret  hans  Undergang,  og  han  eller  jeg  maa  falde.  Jeg 
stolede  paa  Eder,  Grand!  men  nu  seer  jeg,  Erkebispen  af 
Lund  tænker  ikke  som  Domprovsten  i Roskild.  Det  er  en  egen 
Sag  med  at  skifte  Sæde,  mærker  jeg,  og  de  høieste  Folk  kan 
lettest  blive  svimle.  Har  I paa  Erkebispestolen  glemt,  hvad 
I svor  mig  i Provstekjolen?** 

„Det  har  jeg  ikke,  kjække  Marsk!**  — svarede  Grand  — 
„men  ihar  I glemt,  hvad  vi  begge  lovede  Hertug  Valdemar?- 
Han  er  en  Herre,  som  fortjener  trofastere  Venner,  end  dem, 
der  lovede  Præstehaderen  Danmarks  Krone.  At  jeg  ikke  nu 
holder  paa  Barnekronen  for  Drengens  Skyld,  det  har  jeg 

viist;  men  jeg  var  ikke  i eders  Raad,  da  I brød  Løftet  til 
Hertugen." 

,,ja  saa!  nu  forstaaer  jeg  Eder  først  tilfulde.  Ærvær- 
dige! jeg  havde  glemt,  I var  Hertugens  Skriftefader.  For- 
langte I,  at  jeg  eller  nogen  ærlig  Mand  skulde  stole  længer 
paa  den  fine  Herre,  saa  maatte  I 'have  optugtet  det  Skrifte- 
barn lidt  bedre.  Kunde  han  være  saa  feig  og  troløs  at  under- 
skrive min  Fredløshedsdom,  vilde  han  vist  heller  ikke  betænke 
sig  paa  at  underskrive  min  Dødsdom." 

„Mig  kan  1 takke  for,  I slap  saa  let"  — svarede  Grand. 
— „Hertugen  handlede  som  eders  klogeste  Ven,  da  han  un- 
derskrev den  Dom.  Han  kan,  som  Rigsforstander,  hæve  den 
verdslige  Fordømmelse,  naar  Tid  er;  og  skaffer  I os  Forlig 
med  Norge,  skal  I ikke  længer  være  en  bandlyst  Mand!  Den 
Tid  kan  komme,  da  I vil  savne  den  saliggjørende  Kirkes 
Velsignelse  og  grue  for  dens  Forbandelse.  Foragt  ikke  den 
hellige  Lynstraale,  kjække  Marsk!  den  har  før  smeltet  Kroner 
og  styrtet  Kæmper,  som  vare  stærkere,  end  I." 

„Ha,  ti  med  eders  Bandstraale!"  — svarede  Marsken  harm- 
fuldt, idet  han  stolt  hævede  sit  Hoved  og  red  frem:  — „I 
seer  jo  paa  mig,  at  en  dygtig  Mand  kan  være  karsk  og  stærk, 
hvor  mange  Forbandelser  der  saa  er  læst  over  ham  i Lunde 
Domkirke.  Med  de  himmelske  Vaaben  er  det  forbi;  de  skal 
ikke  rykke  Marsk  Stig  en  Haarsbred  fra  hans  Vei!" 

Som  han  høit  og  stolt  sagde  disse  Ord,  tonede  Vaade- 

sangen  fra  den  myrdede  Konges  Grav  med  en  forunderlig 

stærk  Klang  over  den  stille  Sø. 

„Hvad  var  det?"  — sagde  Marsken  og  standsede. 

„Det  var  din  Konges  Blod,  der  skreg  om  Hevn  mod 

Himlen  !"  — svarede  en  huul  Stemme  tæt  ved  ham,  idet 

Henner  Frisers  høie  Pilgrimsskikkelse  hævede  sig  ved  den  om- 
vendte Baad  og  stod  truende  frem  for  ham  i Maaneskinnet. 

Det  var  som  Blodet  blev  Is  i den  stærke  Feltherres 

Aarer;  han  stirrede  paa  Pilgrimen,  som  paa  et  grueligt  Gjen- 
færd,  medens  atter  hine  forunderlig  smertelige  Toner  lød  over 
Søen  fra  Kongegraven. 

„Hør!  hør!"  — sagde  Pilgrimen  — „saaledes  skal  det 
her  jklage  og  jamre,  til  Kong  Erik  og  hans  Mordere  staae 
for  Guds  Domstol  paa  den  yderste  Dag!" 

„Satan!  hvo  er  du?"  — raabte  Marsken  og  drog  sit  Sværd. 

„En  Kongedrabsmand,  som  du!"  — var  Svaret  — „men 
jeg  har  gjort  Bod  for  min  Synd.  Dig  bringer  jeg  nu  det 
sidste  Varsel.  Foragt  ikke  Forbandelserne!  foragt  ikke  de 
himmelske  Vaaben,  Marsk  Stig!  Menneskestyrke  er  et  Rør; 
men  Herrens  Haand  er  stærk,  og  hans  er  Hevnen.  Omvend 
dig,  Stig  Andersen!  eller  din  Time  er  nær.  Saa  bød  mig 
den  hellige  Fader  advare  dig.  — Tvæt  Kongeblodet  af  din 
Haand  og  gjør  Bod!  eller  beskik  dit  Hus  og  vent  Døden  og 
Fordømmelsen!  — Din  Sjæl  er  veiet  og  funden  for  let  — 
din  Frist  er  kun  stakket  !" 

„Henner!  er  det  dig?44  — raabte  Marsken  og  svingede  sit 
Sværd  — „ha,  vogt  dig!  dit  graae,  afsindige  Hoved  skal  ikke 
beskytte  dig  mod  min  Harme1/4 

„Hør!  hør!44  — vedblev  Pilgrimen  rolig  og  blev  staaende 
ubevægelig,  medens  en  sagte  Vind  atter  bar  Vigilietonerne  over 
Søen.  Sørgedioret  voxede,  og  der  bævede  som  en  Strøm  af 
de  dybeste  Oravtoner  over  deres  Hoveder  i den  stille  Nat. 
„Hør,  hør!44  — gjentog  Pilgrimen  — „Gravtonerne  stige 
mod  Himlen  — de  bede  for  Kongesjælen,  der  foer  bort  i 
sine  Synder  — men  de  tone  Ve  og  Fordømmelse  over  hans 
Mordere!44 

„Ti,  Fordømte!44  — raabte  Marsken  som  rasende,  og 
hans  Kæmpesværd  blinkede  mod  den  høie  Pilgrims  Pande ; 
men  i samme  Øieblik  faldt  det  ham  klirrende  af  Haanden,  og 
det  var  ham  som  der  lynede  et  Flammesværd  for  hans  Øine 
i Luften.  Han  sporede  forfærdet  sin  vilde  Hingst  og  foer 
bort,  ledsaget  af  den  geistlige  Herre,  der  ogsaa  var  bleven  død- 
bleg og  korsede  sig,  idet  han  forsvandt  paa  den  dunkle  Vei. 
Kort  efter  red  Marskens  Rytterskare  forbi  den  høie  Pilgrim, 
der  med  Aase  ved  Haanden  skred  langsomt  frem  ad  Veien, 
medens  den  unge  Væbner  endnu  stod  taus  og  alvorlig  ved 
Baaden  og  støttede  sig  til  det  lange  St.  Michaels-Sværd. 


Fire  Uger  vare  forløbne  siden  hin  stille  Nat,  da  den 
ubøielige  Marsk  Stig  havde  mødt  Henner  ved  Viborg  Sø  og 
hørt  Vigilietonerne  fra  den  myrdede  Konges  Grav.  Solen 
gik  ned  og  kastede  sine  sidste  Straaler  paa  Hjelms  Borgtaarne. 
Taus  og  stille  red  den  strenge  Marsk  med  sine  Ryttere  over 
den  lille  0 op  imod  Borgen.  Han  kom  fra  Mødet  mellem 
den  danske  og  norske  Konge  i Varberg,  hvor  hans  ubøielige 
Trods  og  ydmygende  Fordringer  havde  aldeles  tilintetgjort  For- 
liget. Han  vendte  tilbage  til  Hjelm  med  stolt  Følelse  af  sin 
frygtelige  Magt  og  Indflydelse;  men  hans  jernfaste  Aasyn  var 
blegt,  og  hans  ranke  Kæmpeskikkelse  syntes  at  vakle  i Sadlen. 
For  den  myndige  Erkebisp  Grand  havde  han  fordulgt,  hvor 
stort  et  Indtryk  hin  besynderlige  Begivenhed  havde  gjort  paa 
ham.  Han  havde  leet  over  sig  selv  og  det  hele  Eventyr,  som 
han  kaldte  et  blot  Tilfælde  eller  et  ondskabsfuldt  Gjøglespil  af 
den  halvgale  Henner.  Efter  en  kort  og  kold  Afsked  med 
Erkebispen  var  han  reist  ene  med  sine  Ryttere  fra  Konge- 
mødet; men  paa  Hjemreisen  havde  han  ikke  talt  et  Ord. 
Han  kunde  ikke  bortjage  den  Forestilling,  som  han  dog  selv 
ansaae  for  en  Drøm,  at  Sværdet  var  splintret  i hans  Haand 
af  et  virkeligt  Lyn.  Det  var  ham  endnu  stedse  som  han 
under  Vaadesangen  fra  Kongegraven  havde  hørt  Død  og  For- 
dømmelse forkyndes  ham  af  et  Gjenfærd,  og  at  et  mægtigt 
Cherubsværd  havde  ramt  ham  i Lynet,  medens  de  anklagende 

Gravtoner  strømmede  til  Himlen  over  hans  bandlyste  Isse. 
Med  nedbøiet  Hoved  red  han  ind  ad  den  skumle  Borgport 
paa  Hjelm.  Mørk  og  grublende,  steg  han  af  sin  Hest  og 
traadte  ind  i den  hvælvede  Taarnhal  til  sine  Døttre. 

Den  stille  Margrethe  gik  ham  venlig  imøde  og  spændte 
hans  Harnisk  af,  medens  den  lille,  utaalmodige  Ulrica  over- 
vældede ham  med  nysgjerrige  Spørgsmaal  om  hvor  han  havde 
været  og  om  han  bragte  Bytte  og  Kostbarheder  hjem  med  sig 
dennegang. 

,,Har  du  ikke  Guld  og  Kostbarheder  nok  endnu?  du  vilde 

Ravneunge  !“  — sagde  den  mørke  Borgherre  uden  at  see  paa 

Barnet.  — „Jeg  har  dog  bragt  dig  Meer,  end  nogen  Konge- 
datter i Danmark  har  eiet.  Hm!“  — tilføiede  han  med 
dæmpet  Røst  — „den  Tid  kan  vel  komme,  da  du  maa  nøies 
med  Mindre.  — Gak  ud  til  Kammermesteren,  Rikke !“  — bød 
han  i streng  Tone  — „han  skal  aabne  dig  Skatkamret  og 
give  dig  Rosenkrandsen,  Kong  Erik  Christophersøn  bad  sin 
sidste  Bøn  ved,  — den  skal  du  gjemme  som  din  Fædrenearv !“ 

„Tak,  Fader,  Tak!“  — sagde  den  lille,  rødkindede  Pige. 

— „Men  hvorfor  er  du  altid  saa  vred,  naar  du  er  god  imod 
mig?  — Den  deilige  Perlesnor  med  Diamanterne  maa  jeg  nu 
faae  at  pynte  mig  med!  — det  var  herligt!  — Tak!“  med 
disse  Ord  løb  den  lille,  muntre  Pige  ud  og  klappede  over- 
given i Hænderne. 

„Og  du,  min  fromme  Margrethe  \“  — vedblev  Marsken 
og  betragtede  den  stille,  blege  Datter  bevæget  — „du  bryder 
dig  ikke  om  mine  Skatte  — dig  giver  jeg  min  Velsignelse  — 
hvis  den  ingen  Forbandelse  er!“  — tilføiede  han  halv  sagte, 

idet  han  lagde  Haanden  paa  hendes  Hoved  og  svimlede.  — 

„Gak  ud  og  hent  mig  Huskapellanen 

„Er  du  syg?  kjære  Fader !“  — spurgte  Datteren  bekymret: 

— „din  Haand  er  som  Is  — du  er  ganske  bleg  — — “ 
„Det  gaaer  vel  over!“  — sagde  han  mørk  og  kastede  sig 

i en  Armstol.  — „Gjør  som  jeg  siger!  og  bliv  paa  dit 

Kammer  til  jeg  lader  dig  kalde!  — Gud  velsigne  dig!“ 

Med  Taarer  i Øinene  gik  den  stille  Margrethe  ud.  Kort 
efter  traadte  en  lille,  frygtsom  Klerk  ind  og  bøiede  sig  dybt 
for  Borgherren  uden  at  sige  et  Ord. 

„Jeg  lever  ikke  længe !“  — sagde  Marsken.  — „Bered 
mig  til  Døden,  hvis  du  kan,  Klerk!  og  giv  mig  det  høihellige 
Sacrament!  man  maa  dog  jo  ogsaa  tænke  paa  Gud  og  sørge 
for  sin  Sjæl.  Skrifte  vil  jeg  ikke!“  — vedblev  han.  — 
„Al  Verden  veed  hvad  jeg  har  øvet  — og  den  Alvidende  veed 
det  jo  bedst. “ 

Den  ængstelige  Klerk  begyndte  skjælvende  paa  en  af  de 
Taler  om  de  syv  Dødssynder  og  de  mange  Samvittigheder, 
han  ved  slig  Leilighed  pleiede  at  bruge;  men  Marsken  afbrød 
ham  utaalmodig:  „Den  Sladder  hjælper  mig  ikke!“  — sagde 
han.  — „Jeg  vil  ikke  høre  dine  Ord,  Klerk!  men  Gudsi 
Ord.  — Kom  med  Sacramentet!  det  har  bedre  Kraft.  — 

Kong*  Erik  fik  det  ikke  før  sin  bratte  Død"  — tilføiede  han 
halv  sagte  — „men  han  fik  det  dog  med  sig  i Kisten.  — 
Nu  hurtig.  Klerk!  hvi  tøver  du?" 

„Ak,  strenge  Herre  Marsk !"  — stammede  Klerken  — 
„jeg  kan  — jeg  tør  saavist  ikke!  — Den  canoniske  Ret  — 
Capitlet  og  den  hellige  Fader  vil  fordømme  mig,  hvis  jeg 
rækker  en  bandlyst  Mand  det  Høihellige." 

„Død  og  Helvede!  du  skal,  feige  Klerk!  eller  det  koster 
dit  Liv!"  — udbrød  Marsken  og  greb  til  sit  Sværd. 

„Ak,  naadigste  Herre!  det  har  dog  ingen  Kraft,  saalænge 
Kirkens  Forbandelse  ikke  er  taget  fra  eders  Hoved  — — " 

„Satan!  hvad  siger  du?  ingen  Kraft?  det  vil  vi  dog 
forsøge!  — Gaa!  hent  det  strax  — eller  du  er  Dødsens !" 

Den  skjælvende  Klerk  gik  hastig  med  en  ydmyg  adlydende 
Mine;  men  han  kom  ikke  tilbage:  han  ilede  over  Hals  og 
Hoved  ud  af  Borgen  og  tog  Flugten. 

Marsken  blev  stedse  blegere.  Han  stirrede  paa  Døren, 
hvoraf  Klerken  var  gaaet  ud,  som  det  var  en  Himmeldør, 
hvorfra  en  Engel  skulde  bringe  ham  Redning;  men  Døren 
aabnedes  ikke.  Han  vilde  reise  sig,  men  sank  magtesløs  til- 
bage. Han  vilde  raabe;  men  hans  Røst  var  svag,  og  Ingen 
lod  til  at  høre  det.  Endelig  traadte  hans  Svend,  Mads  Jyde, 
ind.  Den  stærke  Svend  mærkede  ikke  strax  sin  Herres  For- 
fatning. „Her  er  en  fremmed,  høifornem  Mand,  strenge  Hr. 
Marsk !"  — meldte  han  rolig  og  blev  staaende  stiv  ved  Døren 
med  Haanden  paa  Staalhuen  — „han  vil  med  Djævels  Vold 
og  Magt  herind  strax." 

Marsken  vinkede  og  lod  sig  bringe  et  Bæger  Vin,  hvor- 
ved han  kom  noget  til  Kræfter.  — „Klerken  — Kapellanen  !" 
— raabte  han  derpaa  ængstelig. 

Den  troe  Svend  saae  nu  med  Forskrækkelse  sin  Herres 
Tilstand  og  styrtede  ud  for  at  hente  baade  Præst  og  Læge. 
Neppe  var  han  ude  af  Døren,  førend  den  anmeldte  Fremmede 
traadte  ind.  Det  var  en  stadselig  Herre  med  Purpurkaabe  og 
høi  Fjærhat;  hans  Ansigt  var  skjult  i den  store  Kappefold; 
den  gled  tilside,  og  et  dristigt,  fint  Ridderansigt  kom  tilsyne; 
men  det  var  blegt  og  uroligt. 

„Hertug  Valdemar  !"  — udbrød  Marsken  og  vilde  reise 
sig,  men  sank  atter  tilbage  i Stolen  — „kommer  I hid  for 
at  see  hvorledes  den  Mand  døer,  som  I har  dømt  fredløs  ?" 

„Kommer  jeg  i saa  alvorlig  en  Stund  ?"  — udbrød 
Hertugen  forbauset  — „nu  vel,  saa  har  Gjengjeldelsens  Engel 
da  ogsaa  hjemsøgt  Eder!  — saa  kommer  jeg  for  silde  til  at 
kæmpe  med  jer  paa  Liv  og  Død!" 

„Det  lod  sig  vel  endnu  gjøre!"  — svarede  Marsken  og  hæ- 
vede sig  i Stolen.  — „Nu,  lad  høre  hvorfor!  men  skynd  Jer!" 

„I  har,  som  en  meensvoren  Forræder,  brudt  jert  Løfte 
og  Ridderord : — I har  lovet  den  norske  Konge  min  Krone." 

„Ja,  da  I havde  brudt  Pagten  og  gjort  mig  fredløs." 

„Det  gjorde  jeg  for  frelse  Jer;  det  vidste  I,  men  det 
var  Jer  et  kjærkomment  Paaskud.  Dog  hvad  anden  Troskab 
kunde  jeg  vente  af  en  Kongemorder  ?“ 

„I  anklager  Eder  selv.  Hertug  Valdemar!  den  Synd,  hvis 
det  var  en  Synd.  deler  1 med  mig.  — Jeg  havde  Meget  at 
hevne  — - I Ikun  Lidet.  Kan  1 tvætte  eders  Hænder,  hvad  Konge- 
blodet angaaer  — Raadet  var  dog  eders  som  mit.“ 

„En  Mægtigere  har  dømt  imellem  os“  — sagde  Hertugen. 
— „Jeg  vil  gaae  og  ikke  forbande  Jer  i jer  Dødsstund; 
men  eet  Ord  maa  I sige  mig  — een  Qaade  maa  I løse  mig, 
som  har  gjort  mig  rasende:  hvor  er  Løvedaggerten,  jeg  gav 
Jer  i den  Time,  vi  svor  Tyrannens  Fald?“ 

„Den  blev  i hans  Bryst“  — svarede  Marsken  — „den 
var  fra  Eder  — paa  den  skulde  det  kjendes,  at  I var  vort 
Hoved  og  vor  Fyrste.  Jeg  grov  selv  eder  Navn  derpaa.  I 
skulde  dele  vor  Lykke  og  være  os  vis.“ 

„Skjændige  Forræder!  saaledes  vilde  I drage  mig  med 
Jer  i Fordømmelsen!  — ha,  men  sig,  hvo  var  Anklageren, 
der  kunde  vise  mig  Blodpagtens  Dolk  for  Kongens  og  Folkets 
Øine?“ 

„Var  det  ikke  Drost  Hessel,  saa  lad  eders  Skriftefader  sige 
Jer  hvad  Engelen  hedder,  der  anklager  de  Troløse !“ 

„Drosten  var  det  ikke“  — sagde  Hertugen  og  svimlede  — 
„han  isad  i Lænker  paa  Nordborg  — Eder  selv  var  det  — 
Eder  selv,  bandlyste  Kongemorder!  — eller  det  var  Djæve- 
len — — “ 

„Præst!  Præst!  hvor  bliver  du  af!“  — raabte  nu 
Marsken  og  saae  sig  ængstelig  om.  — „Nævn  ikke  den  On.de, 
Hertug  Valdemar ! vi  har  nævnet  ham  tidt  nok  i vore  Blod- 
Raad “ 

Nu  foer  Døren  op,  og  Mads  Jyde  traadte  ind.  „Herre 
Marsk!  hvad  skal  vi  gjøre?“  — sagde  den  stærke  Svend  uro- 
lig: — „Præsten  er  flygtet!  — Øen  er  omringet  af  Kongens 
Langskibe!  Man  gaaer  iland  og  vil  storme  Borgen!  Thor- 
stensøn  er  i Spidsen !“ 

„Nu  vel!  — lad  Præsten  løbe  til  Helvede !“  — raabte 
Marsken  og  reiste  sig  - — „nu  vil  jeg  ikke  døe!  Ret  saa,  Kong 
Eriks  Mænd!  — saa  skal  jeg  dog  endnu  engang  vise  Jer 
hvad  Marsk  Stig  formaaer!“  Han  greb  sine  Vaaben  med 
pludselig  tilbagevendt  Kæmpestyrke.  — „Afsted  !“  — raabte 
han  med  frygtelig  Pøst.  — „Alle  Mand  i Vaaben!  Vi  skal 
knuse  dem  med  Brynkjøller  og  gloende  Stene !“  Han  var  ude 
af  Døren.  Hertug  Valdemar  blev  staaende  ene  tilbage,  høist 
urolig  og  ubestemt.  Der  hørtes  stor  Larm  med  Vaaben  og 
Krigsmænd  udenfor.  Endelig  foer  han  med  Haanden  til 
Sværdet  og  ilede  ud. 

16.  KAPITEL. 

Snart  hørtes  der  mærkelige  Nyheder  allevegne,  og  de  for- 
underligste Ting  fortaltes  blandt  Folket.  Stormen  mod  Hjelm 
Slot  var  bleven  afslagen,  og  de  Kongelige  havde  lidt  et  stort 
Tab;  men  Thorstensøn  beleirede  endnu  Borgen  og  beredte  sig 
til  en  ny  Storm.  En  Dag  udbredte  det  Rygte  sig  blandt 
Beleirerne,  at  Marsken  var  død.  Nogle  sagde  tillige,  at  han 
var  forsvunden.  Der  havde  været  en  fremmed  fornem  Herre 
hos  ham  — hed  det  — og  han  var  ligeledes  pludselig  for- 
svunden. Heraf  kom  det  Rygte  ud  blandt  Almuen,  at  Djæ- 
velen havde  været  paa  ‘Hjelm  og  bortført  den  forfærdelige 
Kongemorder.  Imidlertid  forsvaredes  Borgen  endnu  med  stor 
Tapperhed  af  Marskens  syv  hundrede  jernklædte  Mænd.  Nogle 
paastode,  at  de  anførtes  af  Borgens  forrige  Herre,  den  fred- 
løse Rane  Kammersvend,  og  at  han  havde  medbragt  sin  Frue, 
Algrevens  Datter,  som  i Folkevisen  kaldtes  Jomfru  Spændelsko. 
Undertiden  saae  man  en  liden  kvindelig  Skikkelse  i hvide  Klæ- 
der gaae  over  Muren  paa  Hjelm  med  et  Crucifix  i de  foldede 
Hænder.  Borgens  mørke  Stridsmænd  bøiede  sig  for  hende 
oig  knælede,  naar  hun  gik  dem  forbi.  Ridderne  sagde,  det 
var  Marskens  ældste  Datter;  men  mange  af  Thorstensøns 
Krigsmænd  holdt  hende  for  et  overnaturligt  Væsen,  som  be- 
skyttede Borgen  og  gjorde  den  uindtagelig. 

Kort  efter  at  det  Rygte  havde  udbredt  sig  om  Marskens 
Død  og  Forsvindelse,  saaes  om  Natten  ved  Stubberup  Præste- 
gaard  paa  Hindsholmen  *)  et  stort  Ligtog  med  Fakler  bevæge 
sig  stille  og  høitideligt  fra  et  Skib  ved  Stranden  op  imod 
Kirkegaarden.  Præstens  Piger  vare  just  oppe  den  Nat  ved 
et  paakaldet  Kartegilde,  hvorved  nogle  af  Landsbyens  Piger 
hjalp  dem  med  at  karte  Uld.  Naar  Arbeidet  var  endt,  skulde 
der  dandses  og  leges.  Pigerne  sade  muntre  ved  deres  Arbeide 
i Borgestuen  blandt  en  hel  Deel  Trug  og  med  et  stor  Kar 
imellem  dem.  En  eneste  dunkel  Lampe  hang  i en  Jernkrog 
paa  Bjælken.  Man  morede  sig  med  at  synge  Viser  eller  for- 
tælle Eventyr  og  Spøgelsehistorier,  medens  et  Par  Karle 
strakte  sig  paa  Oaasebænken  og  sov.  De  flittige  Uldkarterinder 
vare  just  midt  i den  forfærdelige  Historie  om  Røverne,  der 
iaae  for  Nordskov  paa  Halvøens  Nordkant  og  en  Juleaften 
bleve  fangede  af  Drost  Peder  i Bondens  Gaard;  det  var  Niels 
Ufreds  og  Lave  Rimaardsøns  Bande,  hvis  Hovedmænd  den- 
gang vel  undflyede  igjen,  men  Aaret  efter  bleve  fangne  paa 
Harrestrup  og  henrettede.  Tolv  Mand  af  Banden  havde  dog 
mistet  Livet  paa  Hindsholmen,  og  man  havde  en  Vise  derom, 
som  var  almindelig  bekjendt.  Denne  Vise  sang  alle  Pigerne 
med  stor  Iver.  Stegerspigen,  som  kunde  den  bedst,  sang  nu 
det  fjortende  Vers; 


*)  En  Halvø  paa  Nordkysten  af  Fyen. 

„Det  var  Drost  Hr.  Peder  Hoseøl, 

Han  raaber  paa  sine  Hofmænd: 

I vaagne  op!  I tøve  ikke  længer! 

Thi  os  komme  Tidende  tilhænde. 

I vaagne  op!  det  er  nu  Tid  — 

I drage  paa  Brynie  uden  Falsk!  — — " 

Her  blev  Visen  pludselig  afbrudt,  idet  Bryggerspigen  for- 

skrækket foer  ind  til  dem  og  fortalte,  at  hun  havde  seet  et  Lig- 
tog med  Fakler.  Alle  Pigerne  lode  Karterne  hvile  og  tabte 
Ulden  af  Skjødet.  Karlene  vaagnede  og  gned  Øinene;  men 

Ingen  turde  gaae  ud  for  at  see  Ihvad  det  var. 

„Hvad  er  I for  Krystere !“  — sagde  en  lille,  sorthaaret 

Terne,  som  havde  Opsigt  ved  Arbeidet:  — „det  er  vel  sagtens 
igjen  En  af  de  Fredløse,  der  er  slaaet  ihjel,  og  som  hans 

Kammerater  nu  vil  liste  sig  til  at  begrave  i Christen  Jord; 
saaledes  gjorde  de  jo  ved  Arved  Bengtsøn,  som  Tule  Ebbesen 
slog  ihjel." 

„Da  ved  jeg  dog,  man  kommer  ikke  anstigende  med 

Fakler  og  i stort  Optog,  naar  man  vil  snige  sig  til  at  be- 
grave en  Misdæder !"  — sagde  Bryggerspigen.  — „Det  er  en 

Konge  eller  en  mægtig  Mand,  maae  I troe,  hvis  det  ikke  er 
et  Spøgelse-Ligfærd,  som  gamle  Anders  Røgter  saa  tidt  har 
seet." 

„Aa!  hvad  kan  han  ikke  see,  naar  han  er  drukken ?"  — 
sagde  Ternen  og  loe.  — „Det  er  lyslevende  Mennesker,  det 
tør  jeg  vædde,  og  Den  er  en  Kryster,  som  ikke  tør  see  der- 
paa." 

„Tør  du  da  gaae  ud  og  see  paa  det,  Else!"  — sagde 

Bryggerspigen  — „saa  gaa  og  lad  os  see,  om  du  er  saa 

kjæk,  som  du  gjør  Ord  af!  Jeg  bar  faaet  Skræk  nok  den  ene 
Gang:  det  sidder  endnu  i mine  Knæ." 

„Gaa  du,  Else!"  — tog  Stegerspigen  Ordet:  — „du  maa 
sagtens  have  Mod  og  Mands  Hjerte!  du  har  jo  havt  Mar- 
skens Svend  til  Kjærest,  den  lange  Mads  Jyde.  Ham  turde 

jeg  ikke  være  ene  med  for  al  Verden." 

„Det  troer  jeg  nok!"  — svarede  Else  og  brystede  sig.  — 
„Mads  Jyde  er  heller  ikke  at  spøge  med.  Mage  til  Karl 

skal  1 vist  ikke  vise  mig  i hele  Fyens  Land." 

„Tør  du  sige  det  og  lade  Christen  Spillemand  høre  paa 

det?"  — spurgte  en  af  Pigerne. 

„Hvorfor  ikke  det?"  — svarede  Else  og  slog  med  Nakken 
— „det  har  jeg  sagt  ham  mangen  god  Gang.  Var  Mads 

Jyde  ikke  kommen  i Ulykke  med  sin  Herre  og  bleven  saa  glubsk 
en  Strand'hugsmand,  havde  jeg  ikke  været  bange  for  at  tage 
ham  til  Mand.  Nu  maa  Vorherre  bevare  mig  for  ham !" 

„Hu  ha!"  — sagde  Stegerspigen  — „han  slaaer  jo  Folk 

mjel,  saasnart  de  barestens  siger  et  ondt  Ord  om  hans  Herre. 

Det  maa  være  en  ren  Djævel." 

„Sig  ikke  det!“  — svarede  Else  — „glubsk  er  ban, 
det  er  sandt;  men  han  er  dog  et  ærligt  Stykke  Karl.  Sin 
Herre  er  'han,  saa  Skam,  tro  — og  jeg  taaler  ikke,  Nogen 
taler  ilde  om  ham.“ 

„Gammel  Kj, ærlighed  ruster  dog  ikke!“  — bemærkede  en 
af  Karlene.  — „Men  vidste  Mads  Jyde,  at  du  ikke  er  ham 
anderledes  tro,  lille  Else!  saa  kom  han  nok  og  bed  Hovedet 
af  dig.“ 

„Jo  pyt!“  — svarede  Else  — „jeg  er  ham  dog  meget 
mere  troe,  end  I og  mange  fyenske  Knøse  er  jeres  Kjærester. 
Jeg  har  dog  kun  Een  ad  Gangen  1“ 

„Men  vil  du  see  Stadsen,  Else,  saa  skynd  dig,  inden 
det  er  forbi !“  — sagde  Bryggerspigen.  — „Det  drog  op  ad 
Kirkegaarden  til,  og  saae  jeg  ret,  var  der  Lys  i Choret.“ 
„Kald  paa  Husbond !“  — sagde  Stegerspigen  — „det  er 
dog  forskrækkeligt!  Det  kan  jo  være  Kirkerøvere,  og  er  det 
Spøgelser,  maa  Fa’er  jo  kunne  læse  dem  bort.a 

„Det  var  et  sandt  Ord!“  — sagde  en  af  Pigerne  og  gik 

for  at  vække  sit  Herskab. 

„Det  er  snarere  den  fredløse  Marsk,  der  vil  see  til  sit 
Skatkammer  paa  Eskebjerg“  *)  — sagde  en  af  Karlene  — 
„der  har  han  jo  endnu  store  Skatte  liggende,  vil  man  sige.“ 
„Nu,  hvorlænge  betænker  du  dig,  Else!“  — sagde  Stegers- 
pigen. — „Du  har  jo  dog  været  i en  Fæstning.  Dengang 
du  var  paa  Flynderborg,  saae  du  jo  baade  Krigsmænd  og 
Røvere,  og  du  var  jo  ligesaa  dristig  som  din  Jomfru. “ 
„Det  har  jeg  ikke  sagt“  - — svarede  Else.  — „Den  for- 
vovne Jomfru  Inge  havde  mere  Mod,  end  jeg,  dengang 

Algreven  og  Niels  Ufred  gjestede  os.  Men  jeg  skal  dog  vise 
Jer,  at  jeg  ikke  er  bange  for  at  see  paa  et  Ligtog.  En  død 
Mand,  veed  jeg  da,  bider  ikke  Næsen  af  mig.  Er  det  en 

fornem  Sørøver  eller  saadan  en  Karl,  saa  skal  vi  see,  der  er 

baade  Guld  og  Fløiel  med  — det  kunde  være  smukt  til 

Bolstre  og  Buller.  Det  var  ingen  Synd,  kunde  man  fraliste 

det  Røverpak  hvad  de  har  plyndret  fra  vore  ærlige  Jomfruer 
og  Fruer!  Kom  med,  Piger!  — jeg  skal  gaae  foran lu 
Pigerne  gjorde  store  Øine  til  dette  Forslag;  men  Ingen 
af  dem  havde  dog  Mod.  Karlene  syntes  heller  ikke  om  det 

Eventyr. 

„Nu  ja!“  — sagde  Else  — „saa  beholder  jeg  Skatten 
alene!  — see  det,  vil  jeg  dog.“  Med  dis'se  Ord  løb  hun 
alene  ud  af  Borgestuen.  Da  hun  kom  udenfor  Præstegaarden, 
saae  hun  rigtig  et  stort  Fakkeltog,  ligesom  Bryggerspigen  havde 
beskrevet  det.  Faklerne  bevægede  sig  langsomt.  Toget  drog 
over  Kirkegaarden  og  nærmede  sig  den  lille  Dør  ved  Choret. 
Der  skinnede  Lys  fra  Kirkeruderne.  Den  nysgjerrige  Terne 
standsede  forskrækket  og  skjulte  sig  bag  et  Træ,  medens  hun 


')  Det  nuværende  Scheelenborg,  som  tilhørte  de  Hviders  Slægt  og  Marsk  Stig. 

dog  stak  Hovedet  frem  og  tittede  gjennem  Stakitlaagen,  der 
gik  ind  fra  Præstens  Vænge  til  Kirkegaarden.  Hun  rystede 
og  bævede,  da  hun  nu  tydelig  saae  de  høie,  formummede 

Skikkelser,  der  i mørke  Jernrustninger  og  med  Fakær  i Hæn- 
derne bare  en  lang,  sort  Ligkiste.  Bag  efter  gik  i den  for- 
mummede Sørgeskare  en  Præst  i Ordensdragt  med  bundne 

Hænder. 

Else  tog  Mod  til  sig  igjen  og  listede  sig  helt  op  til 

Kirkegaardslaagen.  Toget  var  forsvundet  i Kirken,  og  hun 
vovede  sig  indenfor  Laagen.  Der  var  ingen  Sjæl  at  see  paa 
Kirkegaarden,  og  hun  gik  dristig  nærmere.  Med  bankende 
Hjerte  stod  hun  ved  Døren  til  Choret  og  kigede  ind.  Der 
var  stille  i Choret  og  intet  Menneske  at  see;  men  der  brændte 
Lys  paa  Alteret.  Hun  vovede  sig  indenfor  Kirkedøren  og  saae 
sig  med  ængstelig  Nysgjerrighed  om ; der  var  heller  intet 
Menneske  at  see  i den  øvrige  Deel  af  Kirken;  men  Trælemmen 
midt  i Kirkegangen  var  oplukket,  og  fra  den  aabne . Begravelse 
skinnede  Lyset  af  de  mange  Fakler  op  paa  Loftshvælvingen. 
Hun  stod  uvis  om  hun  skulde  vove  sig  videre  eller  flye;  men 
hun  læste  hastig  et  Par  Bord-Bønner  for  at  faae  Mod  og 
listede  sig  hen  til  Lemmen  i Gulvet.  Gjennem  en  Sprække 
mellem  Hængslerne  bag  Lemmen  maatte  hun  kunne  see  Alt 
hvad  der  foretoges.  Hun  vovede  neppe  at  drage  Aande;  men 
hun  bøiede  sit  Knæ  og  kigede  ned  gjennem  Sprækken.  Hun 
saae  tolv  bevæbnede  Mænd  staae  med  Fakler  i Kreds  om  en 
stor  Kiste,  der  var  betrukken  med  sort  Fløiel  og  prydet  med 
et  guldvirket  Ligklæde,  hvorpaa  der  laae  et  Sværd  over  et 
stort,  adeligt  Vaaben.  Der  herskede  en  høitidelig  Taushed. 
Den  bundne  Præst  havde  man  løst.  Fakkellyset  faldt  paa  hans 
Ansigt,  og  Ternen  kjendte  med  Forfærdelse  sin  Husbond, 
Stedets  Præst.  Nu  løftede  man  Laaget  af  Kisten,  og  hun  saae 
en  lang  Kæmpeskikkelse  deri  med  fuld  ridderlig  Rustning. 

„Læg  ham  Guds  Legeme  paa  Brystet,  Præst  !"  — lød  en 
hul  Stemme  gjennem  en  af  de  lukkede  Hjelme:  — ,,han  fik  det 
ikke  i sin  Dødsstund,  hvor  høit  han  bad  derom ; nu  skal  han 
have  det  med,  om  han  saa  var  bandlyst  af  den  hellige  Jørgen 
og  alle  Erkeenglene  selv!" 

„Jeg  gjør  det  nødtvungen"  — stammede  Præsten  — ,,o g, 
som  jeg  siger  Eder,  der  er  saaledes  dog  ingen  Velsignelse  ved 
det." 

,,Læs  rigtig  over  det,  eller  det  gjælder  dit  Liv,  Præst!"  — 
lød  den  samme  hule  Stemme.  Med  bævende  Røst  indviede 
Præsten  en  Hostie,  som  han  derpaa  forvarede  i en  lille  Sølv- 
æske og  lagde  paa  Brystet  af  Liget.  Laaget  blev  løftet  paa 
Kisten  igjen.  Præsten  kastede  tre  Skuffer  Sand  paa  Kistelaaget 
og  fremsagde  høit,  dog  med  skjælvende  Stemme,  Kirkens  Be- 
gravelsesformel. 

„Amen!"  — sagde  alle  de  jernklædte  Mænd,  og  nogle  af 
dem  syntes  dybt  bevægede.  Toget  gjorde  Mine  til  at  forlade 
den  aabne  Begravelse.  Ternen  foer  hastig  op  og  vilde  undflye 

ad  samme  Vci,  som  hun  var  kommen ; men  nu  saae  hun  med 
umaadelig  Skræk  Ryggen  af  to  jernklædte  Skikkelser  i Kirke- 
døren. Hun  havde  nær  røbet  sig  med  et  Skrig  — men  hun 
holdt  det  tilbage  og  skjulte  sig  hastig  under  Bænken  i en 
Kirkestol.  Hun  turde  ikke  see  op;  men  hun  hørte  hvorledes  de 
svære  Trin  løde  paa  Ligstenene  i Kirkegangen.  Først  da  hun 
ingen  Lyd  meer  hørte,  tittede  hun  forsigtig  op.  Kirken  var 
tom ; men  Døren  stod  halv  aaben,  og  Lysene  brændte  endnu 
paa  Alteret.  Lemmen  til  Begravelsen  stod  aaben.  Hun  saae,  der 
var  Lys  dernede  endnu.  Hun  listede  sig  atter  frem  og  tittede 
ned  gjennem  Sprækken.  Der  stod  en  Lygte  paa  Kisten;  men 
der  var  intet  Menneske  at  see.  Hun  fik  atter  Mod  og  vovede 
sig  et  Par  Trin  ned  i Begravelsen;  det  prægtige  Ligklæde 
skinnede  hende  i Øinene  — hun  maatte  see  det  nærved.  Hun 
vovede  endnu  et  Par  Skridt,  og  hun  stod  ved  Kisten.  Adels- 
vaabnet  paa  det  sorte  Fløiels-Ligkiæde  glimrede  af  Sølv  og 
Ædelstene.  Under  en  Hjelm  med  to  hvide  Vinger  tindrede  en 
stor  Sølvstjerne,  med  syv  Straaler  af  funklende  Stene.  ,,Det 
kunde  gjøre  en  fattig  Brud  rig  og  Brudebolstrene  smukke !" 
- — hviskede  hun.  — ,,Hvad  skal  den  Røver  med  det  i Graven?" 
Hun  havde  taget  Lygten  i Haanden.  Diamanterne  funklede 
som  tusinde  Stjerner.  Hun  kunde  ikke  længer  modstaae  Fristel- 
sen; hun  greb  hastig  Ligklædet  og  slæbte  det  op  med  sig  ad 
Trappen.  Men  da  hørte  hun  en  Klang  bag  ved  sig  som  af 
en  jernrustet  Mand,  der  reiste  sig,  og  hun  tabte  forfærdet 
Lygten  af  Haanden;  det  var  som  en  mægtig  Haand  holdt 
fast  i Ligklædet,  og  hun  hørte  en  forfærdelig  Røst,  som1 
raabte  fra  Gravhvælvingen:  „fordømte  Kvinde!  vil  du  plyndre 
den  Døde?"  Hun  styrtede  med  et  Skrig  baglænds  tilbage  i 
Begravelsen. 

„Røvere!  Røvere!"  — lød  nu  mange  Stemmer  udenfor  Kir- 
ken. Alle  de  unge  Karle  fra  Stubberup,  der  imidlertid  vare  sam- 
ledes  til  Dandsen  ved  Kartegildet,  styrtede  med  Pieile  og  Høtyve 
frem  imod  Kirken,  anførte  af  Præstens  Gaardskarl  med  en 

Staldlygte  i Haanden. 

„Gaa  du  foran,  Christen  Spillemand.!"  - — sagde  en  af  Kar- 
lene ved  Kirkedøren.  — „Maaske  er  det  dog  Djævelskab  og 
Spøgeri;  men  du  kan  læse  saa  godt  som  vor  Fa’er,  og  hvor 
din  Kjærest  tør  gaae  ene,  tør  du  vel  sagtens  gaae  selv  tolvte." 

Medens  Karlene  endnu  nølede  ved  Kirkedøren,  foer  en  lang, 
jernklædt  Skikkelse,  med  et  stort  Sværd  i Haanden,  ud  iblandt 
dem ; med  et  rasende  Brøl  stødte  han  et  Par  af  dem  omkuld 
og  undflyede.  Ingen  vovede  at  forfølge  ham.  De  forfærdede 

Bondekarle  (korsede  sig  og  bade  deres  Fadervor.  Ingen  af 

dem  tvivlede  paa,  at  det  jo  var  den  onde  Aand  selv,  der  var 
faret  dem  brølende  forbi.  Endelig  fattede  de  dog  Mod  igjen 
og  vovede  sig  ind  i Kirken.  De  fandt  Begravelsen  aaben 

og  saae  med  stor  Gru  den  lille  Else  ligge  blodig  og  døende  ved 
den  store  Ligkiste,  hvorover  Ligklædet  med  det  prægtige  Vaaben 
atter  var  udbredt.  De  bare  den  halvdøde  Terne  til  Præstegaarden, 

hvor  Præsten,  bleg  som  en  Dødning,  kom  dem  imøde  og 
bød  dem  sværge  paa  at  fortie  hvad  de  i denne  Nat  havde 
seet  og  hørt.  Hvad  den  døende  Terne  betroede  Præsten  blev 
i mange  Tider  en  Hemmelighed;  men  tre  Dage  efter  blev  Præ- 
stens Stuepige  Else  i al  Stilhed  begraven,  og  det  Sagn  udbredte 
sig  længe  efter  paa  Hindsholmen,  at  Præstens  Pige  i Stubberup 
var  bleven  myrdet  af  sin  gamle  Kjærest,  Marsk  Stigs  Svend, 
fordi  hun  havde  villet  plyndre  hans  Herres  Lig. 

Præsten  i Stubberup  lod  den  aabne  Begravelse  i Kirken  til- 
mure, og  Ingen  vovede  siden  at  aabne  den.  Nogen  Tid  efter 
udspredtes  det  Rygte,  at  Marsk  Stig  var  hemmelig  begraven 
i Rørvig  Kirke  i Sjælland,  hvor  maaske  en  lignende  Begivenhed 
med  de  forfulgte  Fredløse  har  fundet  Sted.  Hvor  den  bandlyste 
Marsk  virkelig  var  begraven,  syntes  snart  Ingen  at  vide  med 
Vished;  det  lod  til  at  være  hans  Venner  vigtigt,  at  holde  hans 
Begravelsested  hemmeligt,  for  at  han  ikke,  som  bandlyst  Mand, 
skulde  forfølges  og  mishandles  efter  Døden.  Nogle  vilde  endog- 
saa  bringe  Folk  til  at  troe,  at  Marsken  ikke  var  død  paa 
Hjelm,  men  paa  en  Bodsvalfart  til  det  hellige  Land,  ved 
hvilken  fromme  Opfindelse  man  syntes  at  ville  sikkre  hans 
Orav  og  frelse  hans  Eftermæle.  Men  Sagnet  om  Præstens 
Pige,  isom  blev  dræbt  af  Marskens  Svend,  gik  fra  Mund  til 
Mund  og  lød  forskjelligt  i de  forskjellige  Egne.  Nogle  for- 
talte, at  en  af  Marskens  troe  Tjenere  havde  ægtet  en  Pige  paa 
det  Sted,  hvor  hans  Herre  var  hemmelig  begraven,  men  at 
han  paa  Bryllupsdagen  havde  kjendt  Fløielet  af  sin  Herres 
Ligklæde  paa  Brudebolstrene,  og  at  han  derfor  i Bryllupa- 
natten  havde  myrdet  sin  unge  Kone. 


17.  KAPITEL. 

Siden  den  heftige  Thorstensøn,  under  Drost  Peders  Fangen- 
skab, var  bleven  Rigets  Drost,  udstedtes  ofte  i Kongens  Navn 
af  Drosten  og  Rigsraadet  de  strengeste  Bud.  Forfølgelsen 
mod  Kongemorderne  og  deres  Tilhængere  dreves  med  megen 
Kraft,  men  tillige  med  en  Voldsomhed,  som  Drost  Peder  i 
høi  Grad  vilde  have  misbilliget.  Heri  var  undertiden  Junker 
Ohristophers  Hevngjerrighed  Skyld;  men  skjøndt  den  unge 
Konge  ingen  uædel  Hevn  tillod  sig  eller  billigede,  vovede  dog 
Ingen  at  bede  ham  om  Skaansel,  naar  det  gjaldt  hans  Faders 
Mordere  og  deres  Medskyldige. 

Marskens  Død  eller  Forsvindelse  havde  slaget  hans  Mænd 
og  alle  de  Fredløse  med  Forfærdelse.  Rane  Johnsen,  som  kort 
efter  var  kommen  til  Hjelm,  for  at  beskytte  sin  Fædreneborg 
mod  de  Kongelige,  havde  forladt  den  beleirede  Borg  igjen. 
Snart  fortalte  Rygtet,  at  Hjelm  Slot  var  stormet  og  nedbrudt 
af  Thorstensøn,  og  til  en  fattig  Bondehytte  i Nærheden  af 
Helgenæs  kom  en  Aften  tvende  smaa  Piger  med  hinanden  ved 
Haanden  og  bade  om  Husly.  Det  var  Marsk  Stigs  forladte 

Døttre,  der  paa  Flugten  fra  Danmark  fandt  Skjul  og  Beskyt- 
telse hos  den  medlidende  Almue. 

En  Nat  vaktes  Slotsfogden  paa  Sjøborg,  den  gamle,  ær- 
lige Poul  Hvit,  ved  et  stærkt  Bulder  paa  Porten.  Han  stod 
op  og  lod  tænde  Lys.  Gaardsfogden  aabnede  Porten,  og  en 
kongelig  Rytterskare  red  ind  i Slotsgaarden  med  tvende  bundne 
Mænd  imellem  sig.  Poul  Hvit  gik  selv  ned  med  en  Lygte  i 
Haanden  for  at  tage  imod  de  uventede  Nattegjester.  Han 
saae  forundret  paa  disse  Fanger,  hvis  slette  Dragt  ikke  lod 
til  at  betegne  vigtige  Mænd,  der  som  Statsfanger  kunde  føres 
til  dette  Slot.  Den  Ene  var  en  høi,  anseelig  Skikkelse,  men 
han  var  iført  en  gammel,  graa  Jakke,  som  var  udskaaren 
nedenfor  Knæerne;  han  bar  en  liden  smudsig  og  aaben  Hætte 
paa  Hovedet,  og  han  sad  paa  en  lav,  udmagret  Ploughest  i 
en  Klævsadel  af  Træ  og  Halm;  hans  Fødder  vare  tæt  sammen- 
snørede under  Hestens  Bug  med  en  Fæhoms-Tømme. 

Poul  Hvit  holdt  Lygien  til  Fangens  Ansigt  og  gjenkjendte 
med  Forfærdelse  det  stolte  Aasyn,  der  blussede,  opsvulmet 
af  Harm  og  Smerte;  det  var  Erkebispen  selv,  den  myndige 
Jens  Grand.  Han  sad  stum  i sin  Fornedrelse  og  syntes  at 
lide  meget  i den  pinlige  Stilling.  Hans  Ledsager  og  Medfange, 
der  paa  samme  Maade  var  bunden  til  Hesten,  var  den  oprørske 
og  ondskabsfulde  Provst  Jacob  af  Lund.  De  vare  begge  i 
Kongens  Navn  bievne  tagne  tilfange  i Lund  af  Junker  Chri- 
stopher, der  havde  ladet  dem  føre  gjennem  Landet  i denne 
ydmygende  Stilling.  Rytterhøvdingen  overrakte  Poul  Hvit  et 
Kongebrevskab,  undertegnet  af  Drost  Thorstensøn,  hvori  han 
under  Livsstraf  gjordes  ansvarlig  for  de  vigtige  Statsfanger, 
der  skulde  sættes  i Bolt  og  Lænker  i den  strengeste  Forvaring. 

„Herregud!  vi  er  dog  Alle  syndige  Mennesker !“  — sukkede 
Slotsfogden ; men  han  adlød  punktlig.  Uden  at  sige  et  Ord, 
lode  den  halv  afmægtige  Erkebisp  og  hans  Medfange  sig  fore 
til  Fængslet,  hvor  den  menneskekjærlige  Foged  dog  lod  dem 
vederkvæge  sig  og  overvinde  Smerterne  af  den  haarde  Behand- 
ling inden  de  bleve  sluttede  i Lænkerne. 

Den  fangne  Jarl  Mindrealf  sad  endnu  i Forbrydertaarnet 
paa  Haraldsborg.  Den  snue  Fange  havde  listelig  faaet  Døds- 
dommens Fuldbyrdelse  udsat  fra  Uge  til  Uge  ved  bestandig  at 
meddele  Stadsfogden  i Roskild  nye  og  vigtige  Oplysninger  om 
de  Fredløse  og  deres  Medskyldige,  hvilket  fordrede  Tid  og  gav 
Anledning  til  vidtløftige  Undersøgelser. 

En  mørk  Novemberaften  løb  der  et  Skib  ind  i Roskild  Fjord 
under  dansk  Flag  og  Vimpel.  I Forstavnen  stod  en  ridderlig 
Herre  med  et  langt,  rødbrunt  Haar,  halv  skjult  af  en  laadden 
Hue,  og  med  en  beget  Vadmelsjakke  over  sin  Ridderdragt. 
En  stor  Hund  laae  knurrende  ved  hans  Fødder.  Ved  hans 
Side  stod  en  stærk,  fyldig  Kvindeskikkelse  i dansk  Fiskerpige- 
dragt,  men  med  et  fint  Linklæde  over  den  mørkegule  Haar- 
fletning  og  et  Par  store  Guldspænder  i Skoene. 

„Det  gaaer  aldrig  godt,  stivnakkede  Kvinde !“  — 


sagde 

Ridderen:  — „ dersom  Nogen  kjender  mig,  gjælder  det  mit 
Liv" 

,,Min  Faders  Liv  gjælder  det  nu  ogsaa"  — svarede  en  ung- 
dommelig norsk  Kvindestemme  — ,,o g han  er  dog  en  dyg- 
tigere Mand,  end  du  nogensinde  bliver,  snilde  Rane!  Igaar 
lovede  du  at  befrie  ham,  og  idag  vil  du  ikke;  det  koster  dig 
kun  et  Ord  til  Fangefogden,  og  det  vil  du  ikke  vove  dig  iland 
for,  hvor  du  saa  tidt  har  gaaet  iland  for  at  plyndre,  Nei, 
dennegang  skal  du  'holde  Ord!" 

Det  var  Jarl  Mindrealfs  dristige  Datter  Kirstine  Spændelsko, 
der  med  disse  Ord  hævede  den  raske  Stumpnæse  og  betragtede 
sin  Ægtemand  med  et  Blik,  der  ikke  røbede  det  kjærligste 
Forhold.  Hun  havde  i Forening  med  Skibets  norske  Mand- 
skab tvunget  Rane  til  at  gjøre  Alvor  af  dette  Foretagende, 
som  han  selv  havde  viist  hende  var  ham  saare  let  at  udføre, 
naar  han  kun  vilde,  og  som  Ingen  uden  han  ved  sine  vigtige 
Forbindelser  var  istand  til.  At  Rane  ligesaalidt  manglede  Dri- 
stighed som  Forslagenhed,  havde  han,  som  en  snu  og  forvoven 
Fribytter,  givet  Vikingsdatteren  Prøver  paa;  men  at  han  ikke 
var  den  ridderlige  Helt,  hun  drømte  om,  da  hun  fulgte  ham 
fra  Norge,  og  da  hun  dandsede  med  ham  over  Ribe  Slotsbro, 
det  havde  hun  snart  med  bitter  Harme  erfaret.  Den  ridder- 
lige Beiler  var  til  hendes  Forbauselse  bleven  forvandlet  til 
en  raa  og  myndig  Ægteherre,  og  Kirstines  Deeltagelse  for 
ham  gik  over  til  Foragt  og  bittert  Had,  saasnart  hun  erfarede, 
at  han  var  dømt  fredløs,  som  beviislig  Deeltager  i Kongemordet. 
Hvad  der  endnu  bandt  dem  sammen  var  kun  gjensidig  Frygt 
og  Nød ; dog  det  var  et  knuddret  Baand,  som  ofte  var  nær 
ved  at  overrykkes.  I Norge  sang  man  allerede  om  dette  ukjær- 
lige  Ægtepar  en  Vise,  som  siden  ogsaa  blev  almindelig  i Dan- 
mark og  hvoraf  man  seer,  at  Ranes  Troløshed  mod  hans  for- 
rige Konge  og  Kirstines  Deeltagelse  for  Danmark  ofte  maa  have 
givet  Anledning  til  fjendtlige  Optrin  imellem  dem.  Samme  Ret- 
ning tog  nu  ogsaa  deres  Tvist,  idet  de  styrede  ind  ad  Roskild 
Fjord. 

,,Ta g dig  iagt  for  min  troe  Hund!"  — hviskede  Rane:  — 
,,den  kan  mærke,  du  iaften  vil  føre  mig  i Ulykke  for  din  Faders 
Skyld." 

,,Det  var  Skade,  din  Konge  ikke  havde  saadan  en  Hund!" 
— - svarede  Kirstine  — ,,saa  var  han  maaske  ikke  bleven  for- 
raadt  af  sin  Kammersvend  !" 

Rane  blev  saa  forbittret  over  disse  Ord,  at  han  stødte  vold- 
somt til  hende  og  havde  nær  stødt  hende  overbord.  ,,Jeg  for- 
raadte  ikke  Kongen  !"  — sagde  han.  - — „Det  er  mine  Døds- 
fjender, der  sige  det,  om  de  saa  ere  mine  egne  Frænder." 

Ved  den  voldsomme  Bevægelse  knurrede  den  glubske  Hund 
ved  Ranes  Fødder  og  viste  Tænder  ad  sin  svimlende  Frue. 

,,Tag  dig  iagt,  Rane!"  — sagde  Kirstine  Spændelsko  og 
holdt  sig  fast  ved  Tougværket.  — ,,Det  er  anden  Gang  du 
lægger  voldsom  Haand  paa  mig;  tredie  Gang  skal  det  ikke 

skee!  Det  koster  mig  kun  et  Ord,  og  Baadsmændene  kaste 
dig  overbord.  Havde  jeg  vidst,  hvad  du  var  for  en  Ridder, 
skulde  jeg  vist  ikke  fortørnet  min  Fader  og  forladt  mit  Fædre- 
land for  at  følge  en  fredløs  Kongemorder !“ 

Rane  skar  Tænder  af  Harme  og  gjorde  atter  en  truende 
Mine. 

,,Tag  dig  iagt!“  — hviskede  Kirstine  og  slap  ikke  Toug- 
værket.  — ,,Stol  ikke  paa,  her  er  mørkt  som  i Finnerup 
Lade!  Hører  du  hvad  mine  troe  Landsmænd  synge  i Krappe- 
rummet?  de  har  mærket  Uraad:  de  kjende  min  Hr.  Gemal 
Rane  hørte  nu  med  Harm  og  Skræk,  at  de  norske  Baads'- 
mænd  sang,  idet  et  Par  af  dem  nærmede  sig  Forstavnen: 

,, Skoven  haver  Øren  og  Marken  Øine; 

Liden  Kirstin!  vi  ere  af  Landet  drevne. 

Og  havde  I ladet  Kong  Erik  leve, 

Da  vare  vi  vel  i Landet  bievne. 

Flan  slog  hende  over  Tavlebord: 

For  Gjester  skulde  man  føie  sine  Ord! 

Og  han  slog  hende  ved  Kinden  rød: 

Jeg  voldte  dog  ikke  Kong  Eriks  Død, 

Enddog  jeg  er  udlagt  af  Venner  og  Frænder  mine!u 

„Flører  du?“  - — hviskede  Kirstine  — ,,den  Vise  kjender 
du  vel?  skal  den  ikke  faae  en  værre  Ende,  saa  hjælper  du  mig 
nu  med  at  redde  min  Fader!  — Saasnart  det  er  skeet,  siger 
jeg  dig  Godnat  baade  for  denne  og  den  anden  Verden.  Men 
kommer  du  med  Svig  og  Falskhed,  skal  mine  troe  Landsmænd 
baste  dig  og  føre  dig  til  Kongen  af  Danmark  \“ 

,,Ti  stille,  kjæreste  Kirstine!  jeg  gjør  jo  Alt,  hvad  du 
vil !“  — r-  hviskede  den  forskrækkede  Rane  og  saae  ængstelig  til 
de  to  stærke  Baadsmænd,  der  syntes  at  være  deres  Frue  vel 
saa  tro  og  aarvaagen  en  Livvagt,  som  Hunden  var  det  for 
den  fredløse  Ridder. 

Skibet  lagde  til  Land  paa  et  afsides  Sted  i Fjorden.  Rane 
og  hans  Frue  stege  iland  og  gik  tause  hen  ad  en  Sti,  der 
førte  til  Roskild  By.  Den  store  Hund  fulgte  sin  Herre  i 
Hælene;  men  paa  Kirstines  Vink  fulgte  de  to  stærke  Baadsmænd 
tæt  efter  hende  paa  den  mørke  Sti.  Saaledes  gik  Rane  og 
hans  Hustru  gjennem  Roskild  Gader  op  imod  Haraidsborg.  Da 
de  kom  i Nærheden  af  Fangetaarnet,  saae  de  en  Hob  Men- 
nesker forsamlet  om  en  gammel  Kvinde,  som  sang  Gadeviser 
for  dem.  Hun  sad  paa  en  Afvisersten  med  en  Lygte  i Haanden, 
uagtet  hun  syntes  blind;  hun  havde  en  Blikbøsse  hængende 
paa  Armen,  hvormed  hun  ringlede  alt  som  hun  sang,  og  hvori 
hendes  Tilhørere  af  og  til  lagde  Penge.  Maanen  var  imi  llertid 
opstaaet;  den  oplyste  saavel  Taarnet,  som  den  blandede  Almues- 

hob,  der  her  syntes  torsamlet  af  Nysgjerrighed  efter  at  see  den 
berygtede  Fange  og  for  at  more  sig  med  Bysladder. 

,,Saae  I Drosten ?"  — spurgte  en  Krigsmand.  — „Det  er 

en  Karl !" 

„Ak,  Gud  hjælpe  os!"  — sagde  en  Borger:  — „han  sidder 
jo  i Bolt  og  Lænker  paa  Nordborg,  og  før  han  bliver  fri, 

faae  vi  dog  hverken  Fred  eller  Lykke  i Landet." 

„Drost  Peder  mener  I,  Drost  Hoseøl!"  — brummede  Krigs- 
manden. — „Nu  ja,  det  var  en  brav  Herre;  men  den  nye 

Drost  mener  jeg,  ham  med  det  lange  Mundskæg;  han  er  vel 
saa  skrap  en  Karl : saalænge  han  raader,  skal  ingen  Skjelm 
og  Forræder  ret  længe  beholde  Hovedet  i Danmark." 

„Hvorlænge  bliver  han  her?"  — spurgte  Borgeren. 

„Til  Flaaden  er  færdig  og  alt  Landfolket  samlet"  — sva- 
rede Krigsmanden  — „saa  kommer  Kongen  fra  Helsingborg, 
og  saa  skal  vi  have  Fingre  i Hertugen!" 

„Det  var  brav!  Drost  Thorstensøn  er  en  dygtig  Karl!"  — 
sagde  en  Sømand:  — „han  veed  nok,  vi  kommer  ingen  Vei 
liert  illands  uden  tilsøes." 

„Nu,  nu,  Landsmand!"  — sagde  en  Landseknegt  — „det 
var  dog  tillands  vi  fik  det  hellige  Banner,  og  uden  det  kom- 
mer vi  dog  ingen  Vei  hverken  tilsøes  eller  tillands.  Denne- 
gang skal  vi  dog  nok  følges  ad;  men  kommer  Normanden  og 
gjør  Landgang  igjen,  uden  at  spørge  Jer  om  Forlov,  saa 
klommer  det  nok  an  paa  hvad  vi  duer  til  paa  Landjorden." 

„Ja,  Gu'  vel,  min  Bro’er!"  — svarede  Sømanden  — „vi 
vil  drikke  paa  godt  Kammeratskab  baade  paa  det  Vaade  og 
paa  det  Tørre!  Den  Satan,  der  sidder  i Taarnet,  ham  tog  I 
Landkrabber  dog  ved  Vingebenet;  nu  skal  han  ikke  længer 
plyndre  vore  Skuder  og  brænde  vore  Reder  af!  Syng  os 
Visen  om  Raden  der  i Taarnet,  KJærling!  saa  skal  du  faae 
en  Ørtug!" 

„Hvor  længe  mon  de  vil  lade  ham  sidde  der  og  holde 
baade  Stadsfoged  og  Mestermand  for  Nar?"  — spurgte  en 
Borger. 

„Har  I ikke  seet  Stilladset  udenfor  Byen?"  — svarede 
Sømanden  — „der  skal  han  jo  lande  idag  otte  Dage.  Det 
har  den  strenge  Drost  David  svoret  paa.  En  forvoven  Søhane 
var  han;  det  kan  Fanden  ikke  negte;  men  to  saadanne  Hel- 
vedhaner som  han  og  Marsken  kunde  snart  lægge  hele  Landet 
øde." 

„Om  otte  Dage  skal  Algreven  rettes!"  — sagde  en  ung 
Pige.  — „Ak,  det  er  dog  en  Jammer  for  saadan  en  rig  og 
fornem  Herre!" 

„Nu!  syng,  Kjærling!"  — sagde  Sømanden.  — „Der  har 
du  min  Ørtug!  — See!  nu  stikker  han  Hovedet  ud  af  Hullet 
deroppe.  Han  vil  nok  see,  om  her  ingen  gode  Venner  er, 
som  kan  hjælpe  ham  ud." 

„Forbarmende  Gud!  om  otte  Dage!  hørte  du  det?  Rane!" 

— jamrede  Kirstine  Spændelsko  sagte  og  greb  uvilkaarlig  sin 
forhadte  Ægtemand  i Armen  — „og  see!  der  staaer  han  og 
seer  ned  til  os!  Skynd  dig  og  red  ham,  Rane!  — jeg  vil 
tilgive  dig  Alt  — jeg  vil  blive  hos  dig  og  være  fredløs  med 
dig  — kun  red  ham,  red  ham ! Du  kan,  naar  du  vil/* 

,,Ti  stille,  for  Sata'n!  du  røber  mig  med  din  Jamren!**  — 
hviskede  Rane  og  saae  sig  ængstelig  om.  Nogle  af  Almuen 
havde  allerede  med  opmærksomme  Blik  betragtet  de  to  frem- 
mede Skikkelser;  men  nu  afdroges  Opmærksomheden  fra  dem, 
idet  den  blinde  Kjærling  paa  Stenen  begyndte  at  synge: 

*)„Alf  er  i Norges  Land  født; 

Hannem  lyster  der  ikke  at  være. 

Han  haver  vel  femten  Herreder  i Læn ; 

Han  kan  sig  deraf  nære. 

Alf  han  ganger  paa  grønne  Vold, 

Og  læser  han  der  sine  Tide; 

Der  møder  hannem  Bendit  Rimaardsøn, 

Hans  Skjæbne  var  ham  ikke  blid. 

„God  Morgen,  god  Dag!  liden  Mindrealf! 

Du  est  saa  modig  en  Herre; 

Men  bliver  du  Kongens  Fange  idag. 

Ikke  staaer  Landet  desværre/* 

„Ikke  saa  er  jeg  Mindre  Hr.  Alf, 

Du  tør  det  ikke  vente; 

Jeg  er  en  liden  Messedreng, 

Skal  Vin  for  Præsten  hente/* 

Saa  løfted  han  op  hans  høie  Hat 
Og  saae  hannem  i sin  Pande: 

„Alt  er  du  norske  Hr.  Mindrealf, 

Om  jeg  kan  ret  forstande. 

Du  haver  og  været  en  Klerk  med  mig, 

Det  maa  jeg  sige  forsande; 

Jeg  kjendte  dig  i det  Skolehus, 

Du  gjorde  os  Andre  stor  Vaande.** 

„Og  est  du  Bendit  Rimaardsøn, 

Og  da  est  du  min  Frænde; 

Du  svær  en  Ed  for  mig  idag. 

Det  du  mig  aldrig  kjendte!** 

Men  de  toge  hannem  Mindre  Hr.  Alf, 

De  sloge  hannem  Bolten  om  Fod  — — ** 

„Af veien !“  — raabte  nu  en  Landseknegt,  som  stod  Vagt 
ved  Fangetaarnet.  — „Hold  Mund  med  den  Vise,  Kjærling! 
— - Skrig  mig  ikke  hele  Byen  her  sammen!  Den,  der  kommer 
Taarnet  (paa  tre  Skridt  nær,  stikker  jeg  ned!“ 

Folkestimlen  trak  sig  noget  tilbage.  Rane  veg  ogsaa  tilside 
med  sin  Hustru,  der  holdt  fast  ved  hans  Arm  og  bestormede 
ham  med  sagte  Bønner  om  at  holde  Ord  og  redde  hendes1 
Fader. 

„Nei,  jeg  gjør  det  ikke!“  — hviskede  Rane:  — „han  har 
svoret  mig  Død  og  Undergang,  det  veed  jeg.  Lad  ham  nu 
hjælpe  isig  selv!“  Med  disse  Ord  søgte  han  at  løsrive  sig 
fra  sin  Hustru;  men  hun  holdt  fast  i hans  Arm.  Han  trykte 
Huen  dybt  ned  i Øinene  for  ikke  at  røbes;  thi  han  saae  nu 
med  Forskrækkelse  nogle  af  den  forrige  Konges  Tjenere,  som 
han  havde  voldet  stor  Fortræd  i Kongsgaarden.  „Slip  mig. 
Kvinde !“  — hviskede  han  ængstelig.  — ,,Jeg  er  forraadt! 
man  har  kjendt  mig.“ 

En  urolig  Mumlen  hørtes  blandt  Almuen.  „Rane  — den 
fredløse  Kammersvend  !“  — lød  det  fra  Mund  til  Mund. 

„Du  volder  min  Død,  halsstarrige  Kvinde !“  — udbrød  Rane 
heftig  med  dumpet  Stemme,  idet  han  voldsomt  rev  sig  løs 
fra  sin  Hustru  og  tog  Flugten. 

„Orib  ham!  grib  ham!“  — raabte  nu  mange  Stemmer. 

— „Det  er  Rane  — den  fredløse  Kammersvend!  — grib  ham, 
den  Forræder !“  Med  et  stort  Skrig  blev  han  forfulgt  af 
den  forbittrede  Almue,  som  truede  med  at  sønderrive  ham ; 

men  han  stødte  voldsomt  et  Par  af  sine  Forfølgere  tilside;  hans 
store  Hund  bed  og  forskrækkede  en  hel  Deel,  og  Rane  undkom. 
I Nærheden  af  Graabrødrenes  Kloster  havde  man  sidst  seet 
ham  og  hans  Hund;  men  der  vare  de  begge  pludselig  for- 
svundne. Kirstine  Spændelsko  var  imidlertid  under  denne  For- 
virring af  sine  troe  Baadsmænd  lykkelig  udreven  af  Folke- 
stimlen. 

I nogle  Dage  var  Rane  Ingensteds  at  opspore.  Man  vidste, 
han  havde  mange  Slægtninge  blandt  de  mægtige  Geistlige  i 
Graabrødrenes  Kloster.  Hele  Klosteret  blev  paa  Drost  Thor- 
stensøns  Befaling  i Kongens  Navn  paa  det  Strengeste  under- 
søgt; men  der  fandtes  intet  Spor  til  den  farlige  Flygtning. 

Udenfor  Klosteret  i en  afsides  Gyde  stod  en  Brønd  tæt  op 
til  Klostermuren  under  et  fremragende  Træskur.  En  Pige,  som 
hentede  Vand  en  Morgen  tidlig,  havde  seet  en  stor,  glubsk  Hund 
springe  op  af  Brønden.  Dette  ubegribelige  Særsyn  havde  hun 
fortalt  til  Mange;  efter  Beskrivelsen  maatte  det  være  Ranes 
Hund,  som  hin  Aften  havde  skambidt  saa  Mange.  Man  under- 
søgte nu  Brønden  og  fandt,  at  der  var  en  Bræde-Afsats  inden 
i den,  op  imod  Klostermuren,  som  til  Nød  et  Menneske  kunde 
krybe  ned  paa;  herfra  saae  man  en  ellers  skjult  Indgang 
i Muren,  som  var  fast  tilspærret.  Man  brød  Lugen  op  og 
kom  ind  i et  lidet  mørkt  Hul,  der  indesluttedes  af  den  store, 
dobbelte  Klostermur.  Den  Første,  der  vovede  sig  ind  i dette 


449 


hemmelighedsfulde  Skjul,  blev  morderisk  angreben  af  en  glubsk 
Hund  og  foer  forskrækket  tilbage;  men  nu  trængte  Flere 
ind  med  Lygter  og  Vaaben.  Efter  en  rasende  Modstand  blev 
Hunden  overvældet  og  dræbt.  Man  undersøgte  Hulen  med 
Lygterne,  imen  fandt  intet  Spor  til  noget  Menneske.  Inderst 
i Hulen  i en  fugtig  Krog,  som  vrimlede  af  Firben  og  Tudser, 
laae  en  Dynge  Orus  og  Sten;  inden  man  forlod  Hulen  stak  en 
Krigsmand  sin  Landse  derigjennem,  og  man  hørte  en  dæmpet 
Jammerslyd.  Grusdyngen  blev  strax  adspredt,  og  nu  saae  man 
et  forbausende  og  ynkeligt  Syn : inderst  i Krogen  laae  den 
fredløse  Rane  tæt  sammenkrympet  og  saaledes  tilredet  af  Blod 
og  Grus,  at  han  ikke  lignede  noget  Menneske.  Han  sprang 
fortvivlet  op  og  vilde  sætte  sig  til  Modværge  eller  undflye; 
men  han  blev  strax  greben  og  ført  til  Haraidsborg,  hvor 
den  strenge  Drost  Thorstensøn  øiebliklig  i Kongens  Navn  dømte 
ham  til  Døden. 

Tre  Dage  efter  at  Rane  var  fangen,  red  sildig  om  Natten 
den  nye  Domprovst  i Roskild  hjem  til  Staden  fra  en  Herre- 
gaard  i Nærheden,  hvor  han  paa  Embedsvegne  havde  besøgt 
en  Døende.  To  smaa  Chordrenge  rede  foran  ham  med  Fakler 
og  med  den  hellige  Monstrans  og  Salvekrukke  under  et  Skjerm', 
der  bares  af  et  Par  Lægbrødre.  De  skulde  forbi  Retterstedet 
paa  Roskild  Bymark,  hvor  Algreven  og  Rane  om  Morgenen 
vare  henrettede.  Drengene  vare  frygtsomme  og  standsede. 

„Herre  Domprovst  — sagde  den  Ene  — „her  er  ikke  godt 
at  fare  forbi. “ 

„I  Guds  Navn,  Børn,  frem!"  — sagde  Domprovsten.  — 
„De  ligge  paa  deres  Gjerninger.  Med  det  Helligste  iblandt 
os  og  paa  vor  lovlige  Vei,  behøve  vi  hverken  at  frygte  Le- 
vende eller  Døde.“ 

Drengene  taug  og  man  red  nærmere. 

„Men  see!  see!“  — sagde  den  mindste  Chordreng  — „der 
er  Noget,  der  rører  sig  hist  oppe!“ 

„Og  see!“  — sagde  den  Anden  — „man  slaaer  Ild  — „der 
brænder  Lys  hos  de  Døde!“ 

„Det  er  Spøgeri  og  Djævelskab  \“  — sagde  en  af  Læg- 
brødrene. — „Læs,  læs,  ærværdige  Herre  1“ 

Domprovsten  holdt  forbauset  stille.  Man  var  tæt  ved  Høien, 
hvorpaa  Steilerne  stode,  og  han  saae  en  kvindelig  Skikkelse 
med  en  iFakkel  i Haanden.  Lyset  faldt  paa  hendes  Ansigt; 
det  var  blegt  og  udtrykte  en  forunderlig  dyb  Smerte;  men  det 
var  tillige  fast  og  roligt,  som  et  Niobebillede  af  Marmor.  En 
hel  Deel  svære  Karle,  der  saae  ud  som  Sømænd,  vare  ifærd 
med  at  nedtage  de  to  Forbryderes  Lig  af  Steilerne.  Det  skete 
hurtigt  og  med  den  største  Stilhed.  Domprovsten  blev  hol- 
dende med  sine  Chordrenge  paa  Veien  og  saae  snart  et  an- 
seeligt Tog  med  de  to  Lig  i Midten  sætte  sig  i Bevægelse. 
Den  alvorlige  Kvindeskikkelse  gik  foran  med  Faklen,  og  han 
saae  nu,  at  hun  bar  en  Skarlagenskaabe,  som  en  Fyrstinde 

eller  fornem  Ridderdame.  Uden  at  forandre  en  Mine  i det 
blege  Smertensaasyn,  førte  'hun  Toget  ned  ad  Veien  til  Fjorden. 
Toget  nærmede  sig  saaledes  den  geistlige  Herre  og  skulde  ham 
lige  forbi;  men  Ingen  syntes  at  bekymre  sig  om  ham  eller 
hans  Følge.  Han  foldede  sine  Hænder  over  Sadelknappen  til 
en  stille  Bøn  og  blev  holdende.  Chordrengene  og  de  forfærdede 
Lægbrødre  fulgte  hans  Exempel  og  bleve  ligeledes  holdende 
tause  i en  bedende  Stilling.  Da  nu  Toget  drog  forbi  og  Mon- 
stransen glimrede  i Fakkelskinnet,  bøiede  de  alvorlige  Sømænd 
sig  dybt,  og  Ridderdamen  knælede,  idet  en  Strøm  af  Taarer 
nedvældede  over  hendes  blege  Kinder. 

Som  greben  af  en  forunderlig  Følelse,  begyndte  Domprov- 
sten med  sin  dybe,  klare  Basstemme  at  synge  en  hellig  Vigilie 
for  de  Dødes  Sjæle;  Chordrengene  istemmede  den,  og  de 
vedbleve  saaledes  at  synge  til  Toget  var  draget  helt  forbi. 
Det  standsede  ved  Fjorden,  hvor  strax  efter  et  Skib  udfoer 
for  fulde  Seil  og  forsvandt  i Natten. 


18.  KAPITEL. 

Efter  Marsk  Stigs  Død  havde  Hertug  Valdemar  aabenbart 
forenet  is  i g med  den  kjække  norske  Konge  imod  Danmark. 
Han  havde  sendt  den  unge  danske  Konge  og  hans  Moder  Dron- 
ningen et  Feidebrev  paa  Grund  af  de  Fordringer,  han  selv 
og  hans  Broder,  Hertug  Erik,  gjorde  paa  Besiddelsen  af 
Svendborg  og  Langeland.  Med  en  forenet  Flaade  og  Hær 
vilde  Hertugen  og  de  Norske  angribe  Landet;  men  den  utaal- 
modige  Hertug  Valdemar  oppebiede  ikke  den  norske  Flaades 
Ankomst  inden  han  løb  ud  og  lagde  sig  dristig  med  sin  Flaade 
i Grønsund  mellem  Falster  og  Møen.  JDenne  Uforsigtighed 
raadede  Gamle  Ridder  Jon  og  Rigsraadet  til  øiebliklig  at  benytte, 
og  man  ilede  med  at  bemande  endeel  Langskibe  og  Kogger 
for  at  drage  mod  Hertugen.  Den  unge  Kong  Erik  var  selv 
paa  Langskibet  ,, gamle  Valdemar/4  Flaaden  løb  en  Morgen  tidlig 
ud  af  Issefjorden  og  foer  gjehnem  store  Bælt  til  Grønsund. 
Her  laae  Hertugens  Flaade  ved  den  falsterske  Kyst.  Styrken 
var  omtrent  ligestor  paa  begge  Sider.  Ridder  Jon  og  Cantsleren 
vare  paa  Kongeskibet  tilligemed  alle  de  kongelige  Drabanter 
og  en  stor  Deel  andre  Riddere,  der  i deres  fulde  Rustning 
strax  kjendte  hverandre  paa  deres  Hjelmklenodier  og  Vaaben- 
m, ær  ker. 

Grev  Gerhard  fulgte  Kongeskibet  paa  sit  eget  Langskib  med 
nogle  Knorer  fra  Kiel,  besatte  med  kjække  Holstenere.  Thor- 
stensøn  førte  selv  et  af  de  største  Langskibe  og  delte  med 
Ridder  Jon  Høvdingsmagten  over  Flaaden  og  Krigsfolket. 

Thorstensøn  og  Ridder  Jon  fulgte  endnu  den  gamle  danske 
Maade  at  angribe  en  fjendtlig  Flaade  paa,  idet  de  søgte  ved 
et  kraftigt  og  samlet  Anfald  strax  at  adsplitte  Fjendens  Hoved- 
magt, hvorved  man  tillige  søgte  at  komme  Fjenden  saa  nær 

paå  Livet  som  muligt  og  lade  Manddom  og  personligt  Mod 
gjøre  Udslaget,  som  ved  en  Landfegtning.  Til  den  Ende  lode 
de  strax  den  hele  kongelige  Flaade  lægge  i Slagorden  op 
under  Kysten  af  Møen  ligeoverfor  Hertugen,  og  de  lode  alle 
Skibene  sammenbinde  til  en  eneste  fast  Linie.  Hertugen  lod 
paa  samme  Maade  kun  en  Deel  af  sine  største  'Langskibe 
sammenbinde  og  Lægge  fremmerst;  men  de  mindre  og  lette 
Skibe,  de  saakaldte  Knorer  og  Kogger,  lod  han  lægge  sig 
ubundne  og  med  Løse  Seil  bag  ved  den  faste  Slaglinie  tæt  under 
Kysten  af  Falster. 

Paa  Kongeskibet,  som  paa  hele  Flaaden,  var  Teldingen 
nedtaget;  dette  var  et  Seiltag,  der  beskyttede  Krapperummet 
eller  den  midterste  Deel  af  Skibet  mod  Regn  og  Kulde.  I 
Forstavnen  stod  Mærkismanden  med  det  kongelige  Banner  i 
Haanden,  omringet  af  de  drabeligste  Riddere;  han  selv  var 
den  høieste  og  stærkeste  af  alle  Kongens  Riddere  og  beklædte 
i Hoffets  Rangorden  den  tredie  Plads  efter  Kongen.  Det 
store  Banner,  han  førte,  var  den  myrdede  Konges  mørke, 
spraglede  Fane  med  de  mange  Nøgler,  Hjul  og  underlige  Tegn. 
Hele  Krapperummet  var  opfyldt  med  de  ringere  Krigere,  der 
foruden  Sværd  og  Kastespyd  vare  bevæbnede  med  Buer  og 
Slynger,  og  hvoraf  en  Deel  havde  Opsigt  med  de  svære  Krigs- 
maskiner. I Lyftingen  eller  Bagstavnen  stod  Styresmanden, 
der  havde  Overbefalingen  over  hele  Skibet;  dette  var  paa 
Kongeskibet  gamle  Ridder  Jon.  Den  unge  Konge  og  Cantsler 
Martinus  stode  ved  hans  Side.  Kongeskibet  laae  midt  i Slag- 
ordenen, og  herfra  kunde  man  oversee  begge  Flaaders  Stil- 
ling. 

„Men  sig,  gamle  Jon  !"  — spurgte  den  unge  Konge  — 
„hvi  lader  Hertugen  sine  Kogger  ligge  løse  bag  ved  Langski- 
bene? Drost  Peder  har  sagt  mig  engang,  at  Valdemar  Seier 
og  gamle  Kong  Valdemar  gjorde  ligeledes,  naar  de  havde 
med  en  stærkere  Fjende  at  gjøre  og  ikke  vilde  vove  Alt  paa 
eengang.  Kan  Hertugen  nu  ikke  ogsaa  omringe  os  og  falde 
os  i Ryggen  med  sine  Kogger?" 

„Dertil  give  vi  ham  ikke  Frist,  tænker  jeg!"  - — svarede 
gamle  Jon.  — „Saasnart  vi  har  hilset  ham  i Frastand,  roe 
vi  rask  frem  og  lade  Bassen  bryde  løs  og  Vædderen  stange; 
saa  tænker  jeg,  vi  kan  gjøre  Resten  af  med  Sværdet  i Haan- 
den, som  paa  Marken  i ordenlig  Dyst." 

„Den  Almægtige  give  os  Lykke  og  Seier!"  — sagde  Cants- 
leren.  — „Inden  I giver  Tegn  til  Angrebet,  Ridder  Jon!  vil 
vi  lade  Krigsfolket  tænke  paa  deres  Sjæle  og  bede  Seirens 
Herre  staae  os  bi!" 

„I  Guds  Navn!"  — svarede  Ridder  Jon.  — „Men.  lad 
det  saa  6kee  strax  og  kort!  — her  er  ikke  mange  Øieblik  at 
give  bort,  og  Vor  Herre  husker  nok  Sine!" 

I Lyftningen  stod  der  hos  Cantsleren  endeel  Klerker; 
paa  hans  Bud  istemte  disse  strax  med  ham  en  Krigspsalme 

i Modersmaalet,  som  alt  Krigsfolket  kjendte  og  faldt  ind  i, 
medens  Mange  med  Cantsleren  og  Klerkerne  andægtigt  bøiede 
deres  Knæ.  Den  unge  Konge  knælede  ogsaa;  men  Ridder 
Jon  gav  sig  ikke  Tid  dertil:  han  stod  med  spændt  Opmærk- 
somhed qg  gav  Agt  paa  enhver  af  Fjendens  Bevægelser. 

Neppe  var  den  høitidelige  Krigspsalme  endt,  før  Mærkis- 
manden,  paa  Ridder  Jons  Bud,  svingede  Kongeflaget  tre 

Gange  over  sit  Hoved.  Paa  dette  Tegn  begyndte  Fjernfegt- 
ningen:  Luften  formørkedes  af  Pile  og  Stene,  som  paa  een- 
gang:  udfore  fra  alle  Buer  og  Slynger  paa  de  kongelige 
Skibe.  Det  var  i den  klareste  Middagsstund,  men  det  syn- 
tes pludselig  at  være  blevet  Aften.  Dette  Angreb  besvaredes 

med  en  lignende  Hilsen  fra  Hertugens  Flaade,  ledsaget  af  et 
vildt  Angrebsskrig  fra  hans  mange  fremmede  Krigsmænd. 

Ridder  Jon  havde  ladet  den  unge  Konge  tilligemed  Præ* 
sterne  omringe  af  en  Skjoldborg;  men  Pilene  gjennemborede 
mange  Skjolde,  og  Stenene  sloge  ned  paa  Skjoldtaget  med 

et  forfærdeligt  Brag.  Paa  Kongeskibet  alene  faldt  en  saa 

uhyre  Mængde  Stene,  at  det  syntes,  som  Hertugens  Hoveds- 
angreb  var  rettet  mod  dette  ene  Punkt.  Nogle  Mænd  faldt 
og  Mange  bleve  saarede;  men  Afstanden  var  dog  endnu  for 
stor  til  at  disse  Vaaben  kunde  virke  med  hele  deres  Kraft. 
Nu  svingede  Mærkismanden  paa  Kongeskibet  Banneret  igjen; 
hele  den  kongelige  Flaade  roede  med  stærke  Aareslag  frem,  og 
de  svære  Søkrigsmaskiner  sattes  i Virksomhed.  Paa  Konge- 
skibets Forstavn  stod  en  uhyre  Rorgalt,  der  med  sine  takkede 
og  hvasse  Jernkamme  brød  midt  ind  paa  Hertugens  Flaade 
og  adskilte  ved  det  første  Stød  to  Langskibe,  hvoraf  Hertugen 
selv  førte  det  ene.  I samme  Øieblik  sattes  Søvædderen  i 
Bevægelse;  den  bestod  af  svære,  jernbeslagne  Bjælker,  der 
hængte  i Jernlænker  ned  fra  Masten  og  ved  Svingning  ret- 
tedes knusende  mod  Skibene  og  det  fjendtlige  Mandskab.  Paa 
Hertugens  Skibe  var  der  ingen  saadanne  svære  Krigsmaskiner ; 
ved  det  første  Angreb  gav  dette  de  Kongelige  en  betydelig 
Overvægt.  Et  stort  Skrig  hørtes  paa  den  fjendtlige  Flaade, 
der  allerede  næsten  var  adskilt.  Men  snart  mærkede  man,  at 
Hertugen  med  sine  lettere  Vaaben  ikke  var  mindre  farlig. 

Han  lod  det  endnu  ikke  komme  til  Entring;  med  sine  løse 
Skibe  kunde  han  undvige  den  svære,  fremrykkende  Skibslinie, 
uden  dog  at  standse  med  Forsvar  og  Angreb.  Fra  hans 

Skibe  kastedes  der,  foruden  Pile,  Sten  og  Kastespyd,  en  stor 
Mængde  Fodangler  og  Ildpotter,  fyldte  med  Beg,  Svovl  og 
Olie;  disse  Brandpotter  vare  antændte  med  Blaar,  og  hvor 
de  faldt,  udspredtes  Flammer,  der  strax  angrebe  Toug-  og 

Seil.  Med  disse  hidtil  næsten  ubekjendte  Brandvaaben  an- 
rettede Hertugen  en  stor  Ødelæggelse  paa  den  kongelige  Flaade 
og  frembragte  en  Forvirring,  som  han  strax  benyttede  til  at 
lade  sine  mindre  Skibe  løbe  ud  og  falde  de  Kongelige  i Ryg- 
gen. Saasnart  han  paa  Angrebsskriget  hørte,  at  dette  var  lyk- 
kedes, og  saae,  at  Fjenden  maatte  kæmpe  fra  begge  Sider 

med  deelt  Styrke,  undveg  (han  ikke  længer  Entringen,  men 
lagde  selv  sit  Langskib  tæt  op  til  Kongeskibet.  Thorstensøn 
havde  strax  mærket  Fjendens  List  og  øiebliklig  ladet  overhugge 
Tougene,  som  bandt  de  kongelige  Skibe  sammen,  for  at  vinde 
en  fordeelagtigere  Stilling;  men  Fodanglerne  havde  anrettet 
stor  Skade,  og  de  forfærdelige  Ildpotter  havde  næsten  sat  hele 
den  kongelige  Flaade  i Brand.  Man  kunde  kun  tænke  paa 
at  slukke  og  forsvare  sig  mod  Entring,  som  man  nu  fra 
tvende  Sider  truedes  med.  I denne  Nød  stod  den  unge  Konge 
hos  Cantsleren  med  sit  gyldne  Riddersværd  i den  ene  Haand 
og  et  Kastespyd  i den  anden ; han  saae  Hertugen  ligeoverfor 
sig,  beredt  til  at  springe  ombord  paa  det  brændende  Konge- 
skib. ,,Det  var  en  uridderlig  List,  Hertug  Valdemar !“  — 
raabte  'han  forbittret  og  slyngede  sit  Kastespyd  imod  ham;  det 
ramte  Fjæren  i Hertugens  Hjelm  og  borttog  hans  Hjelmklenod. 

Et  høit  Glædesraab  hørtes  herover  paa  Kongeskibet,  og 
uden  længer  at  bryde  sig  om  Ilden  foer  nu  alle  Mand  til, 
for  at  storme  Hertugens  Skib. 

,, Rolig,  Landsmænd \“  — raabte  gamle  Ridder  Jon  — „sluk- 
ker først  Ilden!  saa  skal  vi  betale  dem  Fyrbødersold/* 

Ved  Forstavnen  var  baade  Ilden  og  Angrebet  voldsomst. 
Mærkismanden  havde  maattet  fæste  Banneret  i Planken  ved 
sin  Side  og  gribe  SvÆrdet  til  Forsvar;  men  derved  kom  der 
Ild  i Banneret;  Flammen  slog  høit  over  det  — og  det  faldt 
sydende  i Vandet.  Et  vildt  Glædesskrig  hørtes  fra  Hertu- 
gens Flaade;  men  de  Kongelige  syntes  nedslagne  ved  dette 
Uheld,  som  de  ansaae  for  et  ulykkeligt  Varsel. 

Den  unge  Konge  saae  vemodig  paa  Cantsleren.  „Min  Faders 
Banner  faldt“  — sagde  han  — „det  var  der  ingen  Lykke  med.“ 
„Eders  store  Oldefaders  Banner  var  bedre,  min  unge  Herre 
og  Konge !“  — sagde  Cantsleren. 

„Ak,  det  er  jo  i Hertugens  Vold  i Slesvig \“  — sukkede 
Kongen.  — „Men  Herren  kan  vel  hjælpe  os  endnu \ct 

„Hans  Hjælp  er  nær,  naar  vi  paakalde  ham!“  — sagde 
Cantsleren.  — „Vær  trøstig.  Herre  Konge!  — Men  seer  I 
hin  Fisker?  Hvad  har  han  vel  for?“ 

Som  Cantsleren  sagde  disse  Ord  og  Kongen  stirrede  hen 
mod  det  Sted,  han  pegede  paa,  saae  Hertugen  med  For- 
bauselse,  at  Mandskabet  paa  hans  Skib  gled  og  ravede,  som 
drukne  Mennesker;  det  samme  var  Tilfældet  næsten  paa  alle 
hans  Skibe,  og  man  lagde  nu  først  Mærke  til  en  lille  Fisker- 
baad,  der  dristig  løb  frem  og  tilbage  mellem  Skibene,  og 
hvorpaa  der  stod  en  hø  i Mand  i et  sort  Lærredspantser  og 
kastede  Potter  med  Sæbe  paa  Hertugens  Skibe ; paa  nogle 
af  dem  faldt  der  ogsaa  Potter  med  fint  Kalk1,  som  foer  Krigs- 
mændene  i Øinene,  saa  de  Intet  kunde  see.  Næsten  paa 
samme  Tid  begyndte  nogle  af  Hertugens  Skibe  at  fyldes  med 
Vand  og  synke.  Der  blev  stor  Skræk  herover,  og  man  saae 
en  dristig,  sorthaaret  Svømmer  med  et  stort  Skibsbor  i 
Haanden  komme  hist  og  her  frem  og  dukke  under  Skibene. 

„Skyd  den  fordømte  Fisker!  knus  Svømmerens  Hoved \“  — 
raabte  Hertugen  rasende.  — „Entrer  — stormer,  alle  Mand!" 

Snart  var  Entringen  almindelig.  Ingen  kunde  længer  staae 
paa  Hertugens  Skibe,  og  man  nødtes  til  at  søge  fast  Fod- 
fæste paa  de  kongelige.  Her  var  Ilden  lykkelig  slukket,  og 
nu  begyndte  der  en  alvorlig  Kamp  Mand  mod  Mand,  som  i 
en  Landfegtning.  Mange  faldt  paa  begge  Sider.  Thorsten- 
søn  stred  mandelig  paa  sit  Langskib  og  nedlagde  Mange. 
Grev  Gerhards  Skib  laae  ligeoverfor  Hertug  Erik  af  Lan- 
gelands. Denne  høie  Herre,  som  var  Hertug  Valdemars  Bro- 
der, kaldtes  af  Almuen  i Almindelighed  Hertug  Langben. 
Grev  Gerhards  gamle  Hofnar  stod  med  sit  Væbnersværd  i 
Haanden  ved  sin  Herres  Side,  da  den  langelandske  Hertug 
gjorde  Mine  til  at  entre. 

„See!  der  kommer  min  høibaarne  Navnefætter  med  de 
lange  Ben!"  — sagde  Hofnarren.  — „Gjern  nu  eders  fine 
Dameflor,  strenge  Herre!  at  der  ikke  skal  komme  flere  Rifter 
i det  !" 

Grev  Gerhard  havde,  i sin  ridderlige  Kamplyst  og  for 
at  trodse  Hertug  Valdemar,  heftet  Dronningens  Slør  paa  sit 
Brystharnisk ; men  for  ikke  at  milste  det  i Haandgemænget 
fulgte  han  nu  dog  sin  Hofnars  Raad  og  stak  det  indenfor 
Harnisket. 

„Dennegang  vil  vi  ikke  lade  os  jage  af  Harer  eller 
Katte,  strenge  Herre !"  — sagde  Hofnarren  med  et  skalkagtigt 
Smil  i det  gravitetiske  Ansigt.  Han  vovede  ved  denne  Yt- 
tring  at  røre  sin  godmodige  Herre  paa  det  ømmeste  Sted, 
idet  han  bragte  en  uheldig  Fegtning  med  Ditmarskerne  i Erin- 
dring, hvorved  virkelig  en  Hare  eller  en  Kat  først  skulde  have 
bragt  Uorden  blandt  Grev  Gerhards  Rytterrækker. 

„For  Satan,  Langben!  nu  slaaer  jeg  dig  ihjel!"  — raabte 
Greven,  rasende  forbittret,  og  svingede  sit  Sværd. 

„Spar  jer  Vrede  til  den  rette  Langben!  see,  der  har 
vi  ham  !"  - — svarede  Hofnarren,  idet  han  veg  tilbage  og  pe- 
gede mod  Forstavnen,  hvor  den  langelandske  Hertug  alt  stor- 
mede frem. 

„Fanden  i Vold  med  alle  Langbener!"  — raabte  Grev 
Gerhard  og  foer  til  en  drabelig  Kamp  mod  sin  fyrstelige 
Modstander. 

Paa  Kongeskibet  selv  styrtede  Fjenderne  ind  fra  begge  Si- 
der. Gamle  Ridder  Jon  havde  Møie  med  at  beskytte  den 
unge  Konge,  der  bestandig  vilde  ud  af  Skjoldborgen  og  tage 
Deel  i Haandgemænget.  Hertugen  selv  havde  nedlagt  Kon- 
gens Mærkismænd  og  var  sprungen  ombord  ved  Forstavnen; 
han  stod  med  alle  sine  kjækkeste  Riddere  i Krappérummet  midt 
paa  Kongeskibet  i en  ivrig  Kamp  mod  Drabanterne.  Med 
hvert  Skridt,  han  huggede  sig  frem,  trængte  han  nærmere  til 
Kongen.  Gamle  Jon  stod  i den  snevre  Gang,  der  gik  fra 
Bord  til  Bord  og  adskilte  Rorbænkene;  han  forsvarede  endnu 
med  rolig  Kraft  Indgangen  til  Lyftingen,  hvor  Kongen  stod 

mellem  Cantsleren  og  Væbner  Aage  Jonsøn  foran  Klerkerne. 
Nu  traf  et  vældigt  Slag  af  Hertugens  Sværd  Ridder  Jon 
paa  Hjelmen ; den  faldt  ham  kløvet  af  det  graae  Hoved,  og 
den  gamle  Herre  styrtede  blødende  om  mellem  Rorbænkene. 
Ved  dette  Syn  sprang  Kongen  ud  fra  Bagstavnen.  ,,Ved 
alle  hellige  Mænd!“  — raabte  han  — „det  Slag  skal  I 
betale  med  eders  Blod,  forræderske  Hertug !“  Ingen  kunde 
længer  holde  den  unge  Konge  tilbage:  han  foer  til  og  saarede 
Hertugen  let  med  sit  korte  Sværd ; men  han  styrtede  idet- 
samme  selv  i sin  Iver  over  en  Rorbænk.  Drabanterne  havde 
hver  sin  Mand  at  kæmpe  med  og  mærkede  ikke  Kongens  over- 
hængende Fare;  men  Kongens  Væbner  Aage  Jonsøn  fegtede 
ivrig  med  Hertugen,  og  Cantsler  Martinus  stillede  sig  med 
sin  Messebog  i de  foldede  Hænder  mellem  Kongen  og  de  Kæm- 
pende. Snart  stod  Erik  atter  kampfærdig;  men  Cantsleren 
holdt  ham  tilbage.  Væbner  Aage  blødte  af  mange  Saar  og 
kunde  ikke  maale  sig  med  Hertugen  i Vaabenfærdighed,  Cants- 
leren opløftede  bedende  sine  Hænder  og  Øine  mod  Himlen. 
,,See!  see!“  — udraabte  han  pludselig:  — ,,Danebrog!  Da- 
nebrog!  Herren  sender  os  Seier  — hoc  signo  Victoria  !“*) 
Et  Glædesskrig  hørtes  blandt  de  Kongelige:  ,,Danebrog! 
Danebrog!“  — raabte  Alle.  Hertugen  blev  pludselig  død- 
bleg. Høit  paa  en  Rorbænk  ligefor  sig  saae  han  den  velbe- 
kjendte  Danebrogsfane  i Haanden  paa  en  rank,  anseelig  Rid- 
der i staalblaat  Harnisk  og  med  aabent  Vizir;  det  var  Drost 
Peder.  Hertugen  kjendte  den  blaae  Ridder  fra  Tourneringen 
og  saae  den  store,  velbekjendte  Daggert  med  Løveheftet  blinke 
i hans  høire  opløftede  Haand.  ,,Ha,  dig,  — min  Dødsfjende !“ 
— raabte  Hertugen  og  foer  rasende  ind  paa  ham ; men  det 
sortnede  for  hans  Øine  — han  hørte  Daggerten  klirre  mod 
sit  Brystharnisk;  den  gled  tilside  mod  Armstykket  og  blev 
siddende  dybt  i hans  høire  Skulder.  Med  et  Forfærdelses* 
skrig  tabte  han  Sværdet  af  Haanden  og  ravede  tilbage, 

,,Fly!  fly!  Gud  har  dømt !“  — raabte  han  som  afsindig  og 
foer  (med  et  fortvivlet  Spring  tilbage  paa  sit  Skib.  Hans 
Riddere  fulgte  ham.  De  heisede  Seil  og  toge  Flugten.  Sla- 
get var  tabt.  De  Kongeliges  Seier  var  afgjort. 

Det  var  som  Synet  af  Danebrog  havde  gjort  enhver  af 

Kongens  Krigsmænd  uovervindelig.  Fra  Thorstensøns  Lang- 
skib lød  et  mægtigt  Seiersraab.  Grev  Gerhard  havde  saa- 
Iedes  gjort  rent  Bord  paa  sit  Skib,  at  der  tilsidst  kun  var 

et  Par  Fjender  tilbage  med  den  haardt  saarede  Hertug  Lang- 
ben, som  sprang  overbord  og  reddede  sig  til  sin  Broders 
Skib  ved  at  svømme.  Alle  de  kongelige  Skibe  vare  opfyldte 

med  faldne  eller  fangne  Fjender.  Hertugens  Flaade  var  øde- 
lagt; endeel  Skibe  vare  sjunkne,  de  andre  erobrede,  og  Her- 
tugen undkom  selv  med  stor  Møie  og  Fare, 

Paa  Kongeskibet  stod  gamle  Ridder  Jon  med  forbundet 


•)  Med  dette  Tegn  (Mærke)  er  Seir  1 


Høit  paa  en  Rorbænk  ligefor  sig  saa  han  den  velbekjendte  Dane^ 
brogsfane  i Haanden  paa  en  rank,  anselig  Ridder  i staalblaat  Harnisk 
og  med  aabent  Vizir;  det  var  Drost  Peder. 

Hoved  ved  den  unge  Konges  Side  og  modtog  med  en  under- 
lig blandet  Glæde  Kongens  Tak  for  'hans  kjække  Kamp;  hans 
Saar  var  ikke  farligt;  men  det  stærke  Slag  havde  aldeles 
bedøvet  ham,  og  han  følte  vemodig,  at  han  ikke  længer  kunde 
føre  Sværdet  som  i sine  unge  Dage.  Den  hellige  Dane- 
brogsfane  vaiede  fra  Lyftingen  over  Kongens  og  den  gamle 
Ridders  Hoveder;  Drost  Peder  havde  betroet  den  til  Dra- 
banternes Bevogtning  og  var  ilet  Thorstensøn  til  Hjælp  med 
at  forfølge  Seiren.  I Slagets  Tummel  havde  kun  Faa  kjendt 

ham. 

,,Den  Almægtige  være  lovet !“  — raabte  Cantsleren  og 
udstrakte  knælende  de  foldede  Hænder  mod  Himlen  • — ,,Te 
Deum  laudamus  *)  — intonerte  han  nu  med  sin  mægtige 
Sangstemme.  Klerkerne  istemte  den  hellige  Seierssang.  Kon- 
gen og  gamle  Jon  med  alle  Krigsmændene  knælede. 

Neppe  var  det  høitidelige  Te  Deum  afsjunget,  før  man 
saae  og  kjendte  den  ridderlige  Drost  Peder,  der  paa  en  Fi- 

skerbaad  ilede  fra  Thorstensøns  Langskib,  tilligemed  Thorsten- 
søn selv,  hen  mod  Kongeskibet  og  nærmede  sig  Kongen.  Han 
var  ledsaget  af  gamle  Henner  Friser  og  Skirmen.  Han  sprang 
ombord  og  lykønskede  Kongen  til  Seiren.  Med  et  høit  Glæ^ 
desudraab  fløi  den  unge  Seierherre  i hans  Arme. 

,,Dig  var  det,  dig  var  det,  Drost  Peder  V‘  - — raabte  den 

unge  Kong  Erik  — ,,du  bragte  mig  Seier  med  min  Olde- 

faders Banner !“ 

Drost  Peder  bøiede  sit  Hoved,  idet  han  løftede  Haanden 
høitidelig  imod  Himlen. 

,,Ja,  Herren  være  priset!  fra  ham  kommer  Seiren  alene \u 
— udbrød  Kongen  bevæget  og  sluttede  atter  den  troe  Ven  i 
sine  Arme. 

Drost  Peder  var  yderst  angreben,  ikke  saa  meget  af  Kam- 
pen, som  af  den  ilsomme  Reise  og  den  Spænding,  han  havde 
været  i.  Efter  sin  Flugt  fra  Fængslet  havde  han  med  Grund 
befrygtet  at  komme  for  sildigt  til  Slaget,  ved  den  Tid,  'han 
maatte  anvende  paa  at  bemægtige  sig  det  vigtige  Banner;  men 
Rigsfanens  vidunderlige  Virkning  paa  Folket  var  siden  Val- 
demar Seiers  Dage  noksom  bekjendt,  og  i Folkets  fromme 
Tro  behøvede  man  kun  at  see  det  med  Tillid  til  Gud  for  at 
seire.  Paa  Hertug  Valdemar  havde  denne  Begivenhed  en 
vigtig  og  mærkelig  Virkning.  Hans  høire  Arm  blev  lam 
fra  hint  Øieblik,  da  Drost  Peder  saaledes  havde  tilbagegivet 
ham  Forræderdolken  med  Rustpletten  af  Kong  Erik  Christopher- 
søns  Hjerteblod,  og  man  havde  nu  Grund  til  at  haabe,  at  han 
aldrig  meer  vilde  løfte  sin  lammede  Arm  mod  Danmarks  Krone. 

Der  var  stor  Glæde  paa  Kongeskibet  over  Drost  Peders 
uventede  Ankomst.  Alle  stimlede  om  ham,  medens  han  med 
faa  Ord  fortalte  hvorledes  den  gamle  Henner  med  Aase  og 
Skirmen  listelig  havde  befriet  ham  af  hans  Fængsel  paa 


*)  O store  Gud!  vi  love  Dig. 

Nordborg  Slot  og  hjulpet  ham  med  at  udfrie  Rigsbanneret 
af  Hertugens  Vold.  Derpaa  forestillede  han  Kongen  den 
gamle,  troe  Henner  og  den  raske  Væbner,  som  begge  ved  denne 
Ledighed  havde  bidraget  til  Seiren.  Skirmen  havde  været  den 
forvovne  Svømmer,  som  borede  de  fjendtlige  Skibe  i Sænk. 
Indfaldet  med  Sæben  og  Kalken,  som  Kongen  fandt  nyttigt, 
men  ikke  ridderligt,  tilhørte  Henner  alene. 

„Knæl!“  — sagde  den  unge  Konge  til  Skirmen  — „jeg 
vil  slaae  dig  til  Ridder;  du  har  fortjent  det.  Jeg  fritager 
dig  for  alle  Prøver." 

„Min  Herre  og  Konge !“  — udbrød  Skirmen  med  Glæ,- 

destaarer  i de  mørke  Øine,  idet  han  knælede  og  modtog  Rid- 
derslaget i Guds  og  den  hellige  Jørgens  Navn. 

Saasnart  Skirmen  havde  reist  sig,  som  Ridder,  vinkede 
Kongen  ad  Aage  Jonsøn,  der  imidlertid  havde  faaet  sine  tal- 
rige dog  ikke  farlige  Saar  forbundne.  „Dig  med!"  — sagde 
Kongen  — ,,du  har  idag  forsvaret  mit  Liv,  som  en  Helt, 
saavelsom  paa  Taarnborg." 

Aage  knælede  stille  og  modtog  Ridderslaget. 

„Jeg  forlanger  ikke  at  blive  Ridder  for  de  Sæbepotters 
Skyld,  Herre  Konge  !"  — sagde  gamle  Henner  — „men 

Sæben  var,  min  Tro!  god  — og  til  slige  Karle  kan  der 
baade  behøves  Sæbe  og  Lud!" 

„Kan  du  ikke  blive  Ridder,  snilde  Gamle !"  — svarede 
Kongen  — „saa  kan  du  blive  Styresmand,  og  det  skal  du 
være  fra  idag." 

Gamle  Henner  syntes  pludselig  bevæget:  han  svarede  ikke 
et  Ord;  men  han  bøiede  sit  Knæ  og  kyssede  den  unge  Konges 
Haand.  Kongen  drog  hastig  Haanden  tilbage;  der  var  faldet 
en  Taare  derpaa  fra  den  gamle  Kæmpes  Øine,  og  det  var 
ham  som  den  brændte. 

Grev  Gerhard  var  under  den  almindelige  Glæde  kommen 
ombord  paa  Kongeskibet.  Han  havde  hjertelig  omfavnet  Drost 
Peder,  og  saavel  han  som  Thorstensøn  havde  modtaget  Kon- 
gens Tak  og  Berømmelse  for  deres  Kjæk'hed.  Da  Kong  Erik 
nu  omstændelig  hørte  hvorledes  det  var  gaaet  til  paa  Grevens 
Skib  og  hvorledes  Hertug  Langben  var  sprungen  overbord, 
rakte  han  den  kjække  Greve  Haanden  og  sagde:  „Tag  den 
raskeste  Seiler,  Grev  Gerhard!  og  drag  til  Helsingborg!  Der 
venter  min  Moder,  Dronningen,  Efterretninger  fra  os.  Bring 
hende  Budskab  om  vor  Seier!  og  jeg  lover  Eder,  at  hvad 
I længst  og  inderligst  har  ønsket,  skal  opfyldes  !" 

Det  var  som  den  kjække  Grev  Gerhard  over  disse  Ord 
var  gaaet  fra  Sands  og  Samling;  han  omfavnede  Kongen, 
Drost  Peder,  gamle  Henner,  Hofnarren  og  Alle  i Flæng; 
han  var  nær  ved  at  tage  den  unge  Konge  paa  sine  stærke 
Arme  og  dandse  med  ham  i Lyftingen.  „Skamfærd  !"  — 

raabte  han  — „nu  skal  der  blive  Dands  paa  Helsingborg, 
og  der  vil  jeg  dandse  med!"  I et  Øieblik  stod  han  i Hen- 
ners Fiskerbaad.  ..Hr.  Styresmand  Henner !"  — raabte  han 

— „I  fører  mig  til  Helsingborg!  — Ingen  stryger  Farten, 
som  I !" 

„Godt!"  — sagde  Henner  og  steg  i Baaden.  — „Jeg  bar 
lovet  Jer  god  Lykke  med  jert  ene  Øie.  — Seer  I,  jeg  holder 
Ord !“ 

Baaden  gled  allerede  fra  Kongeskibet.  Da  skrævede  et  langt 
Ben  over  paa  Fiskerbaaden,  ledsaget  af  et  andet;  det  var 
den  langbenede  Hofnar,  der  vilde  følge  sin  lyksalige  Herre. 


19.  KAPITEL. 

Rygtet  om  det  store  Søslag,  der  ventedes  i Grønsund, 
var  kommet  til  Helsingborg  samme  Dag,  da  Slaget  stod.  Om 
Aftenen  sad  Dronning  Agnes  i den  uroligste  Spænding  i sit 
Gemak  paa  Slottet  og  forlod  hvert  Øieblik  sit  Sæde  ved  det 
lille  Arbeidsbord,  for  at  see  ud  over  Sundet  fra  Høienlofts- 
svalen.  At  den  unge  Konge  selv  var  med  paa  Flaaden,  og 
at  den  troe  Grev  Gerhard  var  dragen  ham  til  Hjælp,  vidste 
hun;  at  denne  hendes  hengivne  Ridder  og  Beiler  vilde  vove 
det  Yderste,  var  hun  vis  paa.  Samme  Dag,  han  var  dragen 
fra  Kiel,  for  at  støde  til  Flaaden,  havde  han  sendt  et  forme- 
ligt Beilerbrev  til  Dronningen.  Hendes  kjærlige  Svar  derpaa 
laae  paa  Bordet  for  hende,  forseglet  med  hendes  store  Dron- 
ningsegl og  bestemt  til  at  sendes  ham  næste  Dag.  Hun  havde 
udsendt  tre  Seilere  efter  hverandre  for  at  hente  hende  Under- 
retninger fra  Grønsund;  men  de  havde  Storm  og  Modvind 
ned  ad  Sundet,  og  de  krydsede  endnu  alle  tre  ved  Dragø, 
da  Grev  Gerhard  paa  Henners  lille  Fiskerbaad  foer  dem  forbi. 
„Kors  bevare  os!  — han  forgaaer!"  — raabte  Sømændene 
fra  Helsingborg,  da  de  saae  den  lille  Fiskerjolle,  og  det  syntes 
i Maaneskinnet,  som  den  aabne  Baad  hvert  Øieblik  skulde  op- 
sluges af  de  oprørte  Bølger. 

Paa  denne  sin  Beilers  Fare  tænkte  Dronningen  vel  ikke; 
men  Stormens  Larm  forøgede  hendes  urolige  Forestilling  om 
et  Søslag.  For  at  skjule  sin  Uro  havde  hun  ladet  sine  Damer 
bortfjerne  sig.  Det  var  hende  nu  i hendes  Eensomhed,  som 
hendes  egen  og  Danmarks  Skjæbne  afhang  af  det  Budskab, 
hun  denne  Nat  ventede.  Alle  de  mørke  og  gruelige  Billeder 
af  hendes  underlig  bevægede  Liv  forenede  sig,  ligesom  for  — 
ved  en  eneste  Begivenhed  til  — aldeles  at  knuse  hendes  Hjerte 
eller  at  tabe  sig  i et  eneste  Lysbillede,  der  kunde  give  hende 
Bod  for  alle  Savn  og  Trøst  for  al  Ulykke.  Var  Slaget 
tabt  og  den  unge  Konge  falden,  var  det  forbi  med  Danmarks 
Frihed  og  hendes  Moderglæde  — og  var  den  troe  Grev  Ger- 
hard falden  — da  var  Dronningens  Svar  paa  hans  Beiler- 
brev kun  et  sørgeligt  Vidnesbyrd  om  hvor  stor  og  sand  en 
Lyksalighed  hun  havde  tabt. 

Det  var  sildigt  ud  paa  Natten.  Voxlysene  viftede  paa 
Bordet,  og  Stormen  hvinede  gjennem  Kaminen.  Dronningen 

betragtede  vemodig  Brevet  til  Grev  Gerhard  med  det  store, 
runde  Voxsegl  for.  I Seglet  var  hun  selv  afbildet  knælende 
for  den  hellige  Jomfru  med  Christusbarnet  i en  Kirke;  over 
den  knælende  Dronning  holdt  en  flyvende  Engel  en  Krone.  *) 

„Tag  Kronen,  Herre,  og  bevar  den  !“  — sukkede  hun  — 
„men  lad  Englen  ikke  bortflyve!  Lad  den  bevogte  mig  og 
ham,  der  er  mig  kjærere,  end  alle  Verdens  Kroner !“ 

Hun  havde  fremtaget  sin  lille,  sirlige  Levnetsbog.  Den 
kjæreste  og  skjønneste  af  alle  hendes  Hjertes  Bekjendelser  stod 
vel  ikke  deri  med  tydelige  Ord;  men  den  sidste  Halvdeel  af  de 
beskrevne  Blade  handlede  dog  meer  om  Grev  Gerhard,  end 
om  Dronningen,  især  fra  hin  Time,  da  han  havde  modtaget 
hendes  Hoveddug  og  var  kaaret  til  hendes  Ridder  og  Beskytter. 

Billedet  af  hendes  troe  Ridder  og  Beiler  havde  seirende 
fortrængt  alle  ængstelige  Forestillinger  i den  skjønne  Dron- 
nings Hjerte,  da  hun  pludselig  foer  op  ved  en  usædvanlig 
Larm  i Havnen  lige  udenfor  hendes  Vinduer.  Hun  gik  til 
Høienloftssvalen  og  saae  i Maaneskinnet  en  stor  Mængde 
Mennesker  ved  Skibsbroen.  Lodserne  vare  ifærd  med  at  føre 
en  lille  Seilbaad  ind  gjennem  Brændingen,  og  hun  hørte  de 
Udraab;  „Seier,  Seier!  — - Greven  — den  eenøiede  Greve 
Hun  foldede  sine  Hænder  og  gik  svimlende  af  Glæde  til  Bøn- 
skamlen i sit  inderste  Gemak.  Snart  gjenlød  hele  Slottet 
af  det  glade  Seiersbudskab.  Inden  en  Time  stod  Dronningen, 
omgiven  af  sin  hele  Hofstat,  i den  prægtig  oplyste  Høienloftsr* 
sal,  hvor  den  lykkelige  Overbringer  af  denne  Nyhed  knælende 
nedlagde  sit  Sværd  og  et  erobret  Banner  for  Dronningens 
Fod. 

Medens  hele  Slottet  glimtede  af  Lys  og  gjenlød  af  fest* 
lig  Glædeslarm  og  medens  de  troe  Borgere  i Helsingborg 
gjorde  Natten  til  Dag  i høirøstet  Glædestummel,  erfarede 
Grev  Gerhard  af  Dronningens  egen  Mund  hvad  der  stod  i 
Brevet  med  det  store,  røde  Voxsegl  for  paa  Dronningens  Bord, 
og  Ingen  var  lykkeligere,  end  han. 


Kongens  Glæde  over  Seiren  forøgedes  endnu  kort  efter 
ved  den  vigtige  Efterretning,  at  Fæstningen  Hunehals  i Hal- 
land var  stormet  af  de  Kongelige,  og  den  stolte  Grev  Jacob 
tagen  til  Fange.  Seiren  i Grønsund  havde  den  vigtige  Følge, 
at  den  norske  Konge,  der  kom  forsiide  med  sin  Flaade,  opgav 
det  hele  fjendtlige  Foretagende  mod  Danmark.  Begge  Kon- 
gerne havde  kort  efter  et  fredeligt  Møde  paa  Hindsgavl,  hvor 
en  Stilstand  blev  sluttet,  som  Indledning  til  en  for  begge 
Riger  lige  ærefuld  Fred.  Hertug  Valdemar  lod  ved  sine  Afsen- 
dinge  tilbyde  Forlig,  og  man  modtog  det.  Forfølgelsen  mod 


*)  Omskriften  paa  dette  Dronningens  Segl  var:  Agnes,  Dei  gracia  Danorum  Slavorque 
Regina. 

de  Fredløse  skulde  efter  Overeenskomsten  paa  Hindsgavl  ikke 
drives  videre;  dog  ingen  af  Kong  Eriks  Mordere,  der  endnu 
levede,  maatte  nogensinde  vove  at  komme  for  Kongen  af  Dan- 
marks Aasyn. 

En  skjøn,  klar  Efteraarsdag  var  der  stor  Festlighed  og 
Glæde  paa  Helsingborg  Slot.  Det  var  Grev  Gerhards  og  den 
skjønne  Dronning  Agnes’s  Bryllupsdag.  Grev  Gerhards  Søster, 
Enkedronning  Hedvig  af  Sverrig,  med  det  hele  svenske  og 
danske  Hof,  var  her  tilstede.  Festen,  der  tillige  betragtedes 
som  en  Seiers-  og  Freds-Fest,  blev  feiret  med  Tournering. 
Grev  Gerhard  tog  dennegang  ingen  Del  i Ridderspillet.  Han 
sad  paa  den  kongelige  Balcon  ved  Dronning  Agnes’s  Side. 
Hans  ærlige  Øie  tindrede  af  Glæde;  han  sad  der  helt  stadselig 
smykket  og  noget  stiv  i sin  Brudgomspynt,  men  med  et  An- 
sigt, som  han  havde  taget  Himlen  med  Storm.  Den  majestætiske 
Dronningbrud  saae  helt  livlig  og  glad  ud,  og  Ingen  havde 
nogensinde  seet  et  skjønnere  Udtryk  i hendes  kloge,  ædle 
Aasyn.  Næst  hende  var  den  lille  Prindsesse  Ingeborg,  som 
Danmarks  tilkommende  Dronning,  den  almindelige  Gjenstand 
for  Riddernes  og  Folkets  beundrende  Hyldest.  Hun  sad  under 
Ridderspillet  venlig  og  glad  ved  den  unge,  ridderlige  Kong 
Eriks  Side.  De  talte  som  kjærlige  Søskende  med  hinanden. 
Gamle  Ridder  Jon  foer  ofte  med  Haanden  over  Skrammen  i 
sin  Pande  og  jog  en  Glædestaare  tilbage  af  de  muntre  Oldings- 
øine,  naar  han  saae  paa  disse  unge  Forlovede,  der  endnu  med 
uskyldig  Barneglæde  ligesom  kun  legede  Brudgom  og  Brud 
og  ikke  syntes  at  kjende  anden  Kjærlighed,  end  den,  de  med 
fælles  Inderlighed  følte  for  det  Land,  og  det  Folk,  til  hvis  Fader 
og  Moder  de  saa  underlig  vare  udkaarede. 

De  svenske  Herrer  og  Riddere  saae  et  lignende  Syn  paa  den 
unge  Kong  Birger  og  den  lille  danske  Prindsesse  Merete,  der 
ligeledes,  som  Forlovede,  sade  ved  hinandens  Side  og  betragL 
tede  Ridderspillet. 

Prisen  ved  denne  Tournering  vandt  Drost  Peder  Hessel,  og 
han  modtog  den  af  Dronning  Agnes’s  Haand.  Han  bøiede  sig 
dybt  for  den  skjønne  Dronningbrud;  men  idet  hans  Øine  giede 
hen  tad  Dame-Rækken,  dvælede  de  med  et  længselsfuldt  Blik 
paa  den  høie  Dame,  der  sad  øverst  i Rækken  af  Prindsesse 
Ingeborgs  Følge.  Det  var  Jomfru  Inge  Litie.  Han  havde  ikke 
seet  hende  siden  hin  Time,  da  de  adskiltes  i Kolding  Fjord  og 
et  umaadeligt  Dyb  udbredte  sig  imellem  dem.  Hendes  Fader, 
vidste  han,  sad  endnu  som  Livsfange  paa  Kallundborg  Slot. 
Kun  af  Skaansomhed  mod  den  gamle  Ridder  Jon,  havde  Kon- 
gen saalænge  ladet  Hr.  Laves  Sag  upaadømt,  skjøndt  hans 
Landsforræderi  var  aabenbart,  og  hans  Deelagtighed  i Konge- 
mordet fcun  manglede  klare,  skriftlige  Beviser  for  at  fælde 
ham.  Først  i dette  Øieblik  var  Jomfru  Inge  ved  Tourneringen 
kommen  tilsyne.  Drost  Peder  havde  forgjeves  spurgt  om  hende: 
Ingen  kunde  sige  ham  om  hun  var  med  i Prindsessens  Følge. 
Med  stor  Glæde  opdagede  han  hende  nu;  men  med  Uro  og 

Smerte  tsaae  ihan  en  dyb  Kummer  i hendes  skjønne  Aasyn; 
hendes  Blik  mødte  ikke  hans;  det  var  nedslaget  til  Jorden. 
Han  forlod  hastig  Tourneringspladsen  og  Riddernes  Samfund. 
Han  igik  stille  og  tankefuld  ned  mod  Sundet,  medens  de 
Kongelige  og  alle  Ridderne  ledsagede  den  glade  Grev  Gerhard 
og  hans  Brud  til  Riddersalen,  hvor  Festen  skulde  feires  med 
Dands  og  stor  Pragt. 

Drost  Peder  stod  længe  stille  ved  Sundet  og  stirrede  ud  mod 
den  sjællandske  Kyst,  hvor  Flynderborg  laae.  Med  en  forunderlig 
Vemod  kom  han  sin  Barndom  ihu  og  hvorledes  han  først,  som 
Ridder  og  Drost,  havde  gjenseet  sin  Barndomsbrud  histovre, 
da  hun  som  en  voxen  Jomfru  stod  for  ham  og  sang  begeistret 
om  ,, Kongen,  som  raader  for  Borgen  og  saa  for  alle  Land.“ 
Paa  sin  egen  Lykke  havde  han  hidtil  kun  sjelden  turdet  tænke, 
for  de  store  Bekymringer,  der  gjaldt  Kongen  og  Riget.  Nu 
havde  Jomfru  Inges  sorgfulde  Billede  vakt  en  mægtig  Længsel 
i hans  Sjæl  efter  at  see  hende  lykkelig  og  selv  føle  sig 
lyksalig  med  hende.  At  hun  var  bekymret  for  sin  Fader  og 
hans  uvisse  Skjæbne,  var  nødvendigt;  men  hvorfor  hun  nu 
søgte  at  undvige  sin  troe,  hengivne  Ridder  og  selv  negtede  ham 
et  venligt  Blik,  det  var  ham  ubegribeligt.  Tanken  om,  at  han 
kunde  være  forglemt  for  en  lykkeligere  Beiler,  foer  ham  kun 
et  Øieblik  forbi  Sjælen,  som  en  truende  Dæmon,  der  ikke  turde 
nærme  sig  hans  Hjerte.  Han  erindrede  hvorledes  han  hver  Dag 
havde  tænkt  paa  hende  i sit  Fængsel  og  hvorledes  enhver 
venlig  Fugl,  der  kviddrede  ved  hans  Fængselsgitter,  havde 
været  ham  et  Kjærlighedsbud  fra  hende.  Han  rystede  med  et 
vemodigt  Smil  paa  Hovedet  og  gjentog  trøstig  de  skjønne 
Vers  i Kæmpevisen: 

„Der  fløi  aldrig  saa  liden  en  Fugl  under  0, 

Han  spurgte  jo  efter  sin  Fæstemø, 

Der  fløi  aldrig  saa  liden  en  Fugl  af  Land, 

Hun  spurgte  jo  efter  sin  Fæstem and.“ 

„Gud  styrke  og  glæde  Jer,  min  kjære  Herre  Drost !“  — 
afbrød  en  venlig  Stemme  ham  i hans  Drømmerier;  det  var 
den  unge,  alvorlige  Ridder  Aage  Jonsøn.  „Jeg  søgte  Eder  just“ 
— vedblev  han.  — „1  er  ikke  glad,  som  vi  Andre,  og  det  er 
dog  idag  en  Glædesdag,  som  vi  neppe  har  oplevet  Mage  til. 
Den  ædle  Dronning  Agnes  er  lykkelig,  og  vor  unge  Konge 
dandser  glad  med  sin  lille  Fæstemø.  Her  er  ingen  Forræder 
meer  i Landet.  Danmarks  Throne  staaer  atter  fast.  Vi  har  Fred 
og  Udsigt  til  en  lykkelig  Tid.“ 

„Derfor  takker  jeg  den  almægtige  Gud“  — sagde  Drost 
Peder  — „hans  Haand  har  vidunderlig  afledet  alle  Lyn  og 
velsignet  Valdemarernes  Krone  paa  vor  unge  Konges  Hoved. 
Jeg  burde  ogsaa  kunne  glæde  mig  idag;  men,  min  kjære  Aage! 
der  gives  Sorger,  som  du  endnu  ikke  kjender.“ 

„Jeg  har  dog  tidlig  lært  at  kjende  de  største"  — svarede 
hans  alvorlige  Lærling  — „jeg  gjetter  eders  Sorg,  kjære  Herre! 
den  ædle  Jomfru  Inge  — " 

„Nu  vel,  'hun  er  ikke  lykkelig,  Aage!  og  saalænge  hendes 
Fader  sidder  paa  Kallundborg,  kan  hun  jo  ikke  være  det." 

„Vor  unge  Konge  er  dog  altfor  streng;  han  vil  jo  ingen 
Bøn  høre  for  ham"-  — sukkede  Aage.  — „Men  jeg  har 

hørt  et  Rygte,  kjære  Herre  Drost!  jeg  veed  ikke,  om  det  er 
sandt  eller  om  I Vveed  det  bedre;  dog  det  kunde  .maaske  være 
Eder  vigtigt  at  undersøge  det  nøiere.  Man  siger,  den  fangne 
Ridder  Lave  Litie  har  lovet  sin  Datters  Haand  til  den  Ridder, 
der  bringer  ham  Kongens  Tilgivelse  og  skaffer  ham  Frihed  til 
at  drage  ud  af  Landet.  Man  vil  paastaae,  I veed  det,  men 
at  I enten  ikke  kan  eller  ikke  vil  opfylde  Betingelsen." 

Drost  Peder  studsede.  „Han  sælger  altsaa  sin  Datters  Lyk- 
salighed for  sin  Frihed!"  — sagde  han  oprørt.  — „Hm! 
det  ligner  ham.  Men  hvo  siger,  Datteren  vil  nedværdige  sig 

til  en  saadan  Betaling  for  sin  Faders  Synder?" 

„Veed  I ikke,  at  hun  skal  have  besluttet  sig  dertil?"  — 

sagde  Aage  ængstelig.  — „Veed  I da  heller  ikke  hvad  man 
fortæller  om  den  rige  Ridder  Thord  fra  Kongshelle?  Han  ligger 
her  med  fire  Skibe,  fulde  af  umaadelige  Skatte;  dem  skal 
han  ville  tilbyde  Kongen  i Løsepenge  for  Ridder  Lave  Litie. 
Jeg  (saae  ham  selv  i Riddersalen;  han  ventede,  at  Kongen 

skulde  træde  ud  af  Dandsen,  for  at  tale  ene  med  ham  i 
Lønkamret " 

„Forbarmende  Gud!"  - — raabte  Drost  Peder  — „solgt?  — 
solgt!  — det  skal  aldrig  i Evighed  skee!  — jeg  taler  med 
Kongen!  — jeg  beder  ham  selv  om  Laves  Frihed!  — om  det 
ogsaa  er  Uret  — det  maa  skee!" 

„Saa  skynd  Jer,  for  Himlens  Skyld,  Herre  Drost!  Er  Dandsen 
ude,  saa  er  Ridder  Thord  maaske  alt  hos  Kongen.  — Ak, 

jeg  troede,  I vidste  Alt  — men  vilde  eller  kunde  ikke.  — 
Skynd  Jer!" 

„Store  Gudi  solgt,  solgt!"  — raabte  Drosten  og  foer  død- 
bleg bort.  Han  ilede  op  i Riddersalen  — hans  Blik  gjen- 
nemfoer  Dandserækken.  — Han  saae  Grev  Gerhard  med  seiers- 
glade  Stormskridt  dandse  ham  forbi  med  sin  skjønne,  maje- 
stætiske Brud  ved  Haanden.  Den  unge  Kong  Birger  dandsede 
ham  ogsaa  forbi  med  Prindsesse  Merete,  og  Skirmen  foer 

i sin  nye  Ridderdragt  hen  ad  Gulvet  med  den  lille,  muntre 
Aase  Hennersdatter  i Armen;  men  Kong  Erik  var  der  ikke. 

Blandt  Prindsesse  Ingeborgs  Damer  saae  han  Jomfru  Inge; 
hun  sad  stille  og  saae  tilsyneladende  rolig  hen  for  sig;  men 
hendes  Blik  var  ubevægeligt,  og  hendes  Ansigt  var  fast  hvidt 
som  et  Linklæde.  Riddersalen  med  de  glade  Dandsende  løb 
rundt  for  Drostens  Øine.  Han  standsede  en  travl  Kammersvend 
og  spurgte  svimlende:  „hvor  er  Kongen?" 

„I  Lønkamret"  — var  Svaret. 

„Er  der  Nogen  hos  ham?" 

„Ridder  Thord  fra  Kongshelle." 

Drost  Peder  vendte  sig  og  styrtede  ud  af  Riddersalen, 

Grev  Gerhard  og  Kong  Birger  førte  deres  Damer  ud  af 
Dandsen,  da  Kong  Erik  taus  og  alvorlig  traadte  ind  i Ridder1 
salen.  Drost  Peder  gik  ved  Kongens  venstre  Side;  han  syntes 
i den  forunderligste  Spænding  og  Uro.  Kongen  traadte  frem 
for  Prindsesse  Ingeborg,  der  sad  ved  sin  Moders  Side  og 
saae  paa  de  Dandsende.  Paa  Kongens  Vink  ophørte  Dandsen. 
Musikken  taug,  og  alle  studsede. 

,,Sig  til  Drost  Peder  Hessel,  ædle  Prindsesse  Ingeborg!" 
— sagde  nu  Kongen  høit  og  alvorligt  — ,,at  Kong  Erik  af 
Danmark  aldrig  glemmer  hvad  han  lovede  sin  døde  Fader, 
men  at  Danmarks  tilkommende  Dronning  giver  ham  Ret  til 
at  forkynde  Ridder  Lave  Litie  Tilgivelse  og  Frihed!"  i 

„Tak,  Tak,  Erik!"  — sagde  den  lille  Prindsesse  og  sprang 
sjæleglad  op  — ,,du  holdt  dit  Ord!  — jeg  fik  Lov  til  at 
gjøre  'min  kjære  Inge  lykkelig!"  Nu  gjentog  hun  for  Drost 
Peder  Kongens  Ord  og  førte  den  overraskede  Inge  i hans  Arme. 

Glæden  var  stor,  og  Alle  deelte  den. 

Da  nu  paa  Kongens  Vink  Musikken  begyndte  paany,  istemte 
Pigerne  Sangen,  om  Ribehuses  Overrumpling; 


,,Og  der  gaaer  Dands  paa  Riber  Gade  — 
Slottet  det  er  vundet! 

Der  dandse  de  Riddere  froe  og  glade  — 
For  Erik,  Kongen  hin  unge!" 


Idet  Drost  Peder  og  Jomfru  Inge  midt  i deres  Glæde 
hørte  denne  Sang,  opluede  deres  bevægede  Hjerter  i den 
Følelse  for  Konge  og  Fædreland,  der  først  i livlig  Begeistring 
havde  forenet  deres  Sjæle.  De  blandede  sig  med  høi  og 
mægtig  Glæde  i Dandserækken,  og  medens  Pigerne  omsnoede 
Kongen  og  alle  de  Dandsende  med  en  eneste  stor  Krands, 
sang  Jomfru  Inge  begeistret  i sin  troe  Ridders  Arm  : 


„Saa  dandse  vi  os  i Livet  ind. 

Med  Hjerter  troe  under  Skarlagensskind! 
— Riget  det  er  vundet! 

Aldrig  saae  jeg  i Glædeskrands 
Øine  saa  tindre  til  Hjertedands  — 

For  Erik,  Kongen  hin  unge!" 

